Alkitab 
Bahasa 
Mongondow 


Bahasa Sehari-hari 2006 


Perjanjian Baru 


Matius 


l Nana'aia in asal-usul i Yesus Kristus, 
adi i Daud inta katurunan i Abraham. 

2? Ki adi i Abraham ki Ishak, ki adi i Ishak 
ki Yakub, ki adi i Yakub ki Yohuda bo ki 
utatnya mita, ki adi i Yohuda ko'i Tamar ki 
Peres bo ki Zerah, ki adi i Peres ki Hezron, 
ki adi i Hezron ki Ram, ki adi í Ram ki 
Abinadab, ki adi i Abinadab ki Nahason, ki 
adi i Nahason ki Salmon, ki adi i Salmon 
ko'i Rahab ki Boas, ki adi i Boas ko'i Rut ki 
Obed, ki adi i Obed ki Isai, ki adi í Isai ki 
Raja Daud. 

3 (1:2) 

4(1:2) 

> (1:2) 

6 Nongkon i Daud nodapot im masa 
pino'lumbúan kom bayongan intau in 
Israel kom Babel na'a in tangoi mita inta 
pinais: Ki adi i Daud nongkon i buloi Uria, 
ki Salomo, ki adi i Salomo ki Rehabeam, 
ki adi i Rehabeam ki Abia, ki adi i Abia ki 
Asa, ki adi i Asa ki Yosafat, ki adi i Yosafat 
ki Yoram, ki adi i Yoram ki Uzia, ki adi 
i Uzia ki Yotam, ki adi i Yotam ki Ahas, 

ki adi i Ahas ki Hizkia, ki adi i Hizkia ki 
Manasye, ki adi i Manasye ki Amon, ki adi 
i Amon ki Yosia, ki adî i Yosia ki Yekhonya 
bo ki utatnya mita. 

7 (1:6) 

8 (1:6) 

9(1:6) 

10 (1:6) 

11 (1:6) 

12 Mosia nobiag ko wakutu i hukum kom 
Babel. Nongkon masa inta bayongan intau 
Israel ilumbú kom Babel no'idapot i masa 
kinolahiran i Yesus tana'a in tangoi mita 
inta pinais: Ki adi Yekhonya ki Sealtiel, 
ki adi i Sealtiel ki Zerubabel, ki adi i 
Zerubabel ki Abihud, ki adi i Abihud ki 
Elyakim, ki adi i Elyakim ki Azur, ki adi i 
Azur ki Sadok, ki adi i Sadok ki Akhim, 
ki adi i Akhim ki Elihud, ki adi i Elihud ki 
Eleazer, ki adi i Eleazer ki Matan, ki adi i 
Matan ki Yakub, ki adi i Yakub ki Yusup 
ki buloi i Maria. Bo ki Maria tuata inta 
nopononggadi ko'i Yesus inta sinangoi ki 
Kristus. 

13 (1:12) 

14(1:12) 

15 (1:12) 

16(1:12) 

17 Koántónya komintan pinangkoi ko'i 
Abraham no'idapot ko'i Daud, mopuluh bo 
opat nopobulan, bo pinangkoi nongkon 
i Daud no'idapot in dinia kom Babel 
mopuluh bo opat doman nopobuian, 
natua doman nongkon Babel no'idapot 
ko'i Kristus mopuluh bo opat doman 
nopobuian. 

18 Nana'a in o'uman kinolahiran i Yesus 
Kristus: Ko wakutu ing ki Maria ki iná-Nya 
bagupa kinantangan i Yusup, mangalenya 
taya dua na'a diápabi notonibuloi, ta'e 
na'anta ki Maria aim bidon sidia. Tongá 
adi inta kon siannya tua in nobali lantaran 
kawasa in Roho i Allah. 

19Ta'e ki Yusup ki buloinya na'a in 
intaubi inta motulid ing gina dá doibi in 
sia mopora'atmai kon tangoi buloinya 
kon tayowon intau moántó sahingga 
naonda in nokota'aumai kon natua, 
niatonnya ga'aton ing ki Maria ta'e diabi 
pota'a-ta'aunya makow kon intau mita 
ibanea. 

20 Tongá kowakutu in sia koyogot 
nopomiki-mikirmai kom makusudnya 
tatua, malaikat i Tuhan namangoi ko'inia 
kom bonu in togo'indop bo noguman: 
"Yusup, adi i Daud, dona'aibi mo'ondok 

ikow motonibuloi takin i Maria, sin adi inta 
kom bonupa in sianya tua nobali lantaran 
kawasa in Roho í Allah. 

21 Sia im mopononggadi kon adi lolaki bo 
Sia tangoianmu ki Yesus, sin Sia tuata inta 
moposalamat kon umat mita baradosa.” 

22 Tua i mobali simbá motompodon onu 
inta pinoguman i Tuhan kon nabi-Nya, 
nana'a: 

23 "Tobatú mongodeaga im modia kon 
sian bo mopononggadi kon tobatú adi 
lolaki bo adi tatua tangoian monia ki 
Imanuel, inta mangalenya: Ki Allah 
kotaki-takin naton." 

24 Naonda ing ki Yusup nobangon, 
dinuduianya onu inta aindon pinoguman 
Malaekat i Tuhan ko'inia. Sinonibuloinya 
ing ki Maria. 

2> Ta'e diápabî siniugannya ing ki Maria 
nodapot in adi tatua pinononggadi. 

Bo naonda in adi lolaki tatua 
pinononggadidon, dá sinangoian i 
Yusup ki Yesus in Sia. 
2 l Naonda ing ki Yesus 
pinononggadidon kom Betlehem, 
butá in Yudea kon tungkul ki Raja 
Herodes, namangoidon kon Yerusalem 
intau mita im Mayusi nongkon Timur. 

2 Bo mosia nolibó magi-makow: "Kon 
onda degá in Sia, raja intau Yahudi inta 
bagu pinononggadi tua? Kami aindon 
noko'ontong kon tundi-Nya kon dotá 
in Timur, bo kami na'a mamangoi sim 
mosumbah ko'i-Nia." 

3 Náonda ing ki Raja Herodes bo 
bayongan intau kon Yerusalem 
nokodongog kon soal tatua, no'italikokog 
totok mosia. 

+Dá sinipunnya in imang mita 
tonggulunya bo guru mita in agama intau 
Yahudi. Bodongka nolibó ko'i monia, "Kon 
onda im popononggadian ko'i Mesias?" 

> Tubag monia ko'inia: "Kom Betlehem, 
butá in Yudea, sin nana'a im pinais kom 
bonu im buk i nabi: 

6 Bo ikow Betlehem, butá i Yohuda, ikow 
in de'emanbi totok im mo'intok kon sigad 
monia inta nomarentah kon Yohuda. 

Sin nongkon inimubi na'a mo'isindog 
in tobatu intau inta mobali itoi, Sia inta 
molukad kom bayongan umat-Ku kon 
Israel." 

7 Bo inumado-adop makow ki Herodes 
nogoini kon intau mita Mayusi tatua bo 
nolibó ko'i monia kinotalit mongo dodai 
onda tundi tatua inontong. 

8 Onda intua pinotabánya intau mita i 
Mayusi tatua minayak im Betlehem, takin 
koyow: "Bayak bo tayakdon kopira'an adi 
tatua, bo náonda i mo'uli monimu in Sia, 
lagi angoi poguman ko'inakó simbá aku'oi 
mamangoi doman mosumbah ko'i-Nia.” 

9 Nokodongog makow kong koyow i 
raja natua, nobuatdon mosia, bo mosia 
noko'ontong kon tundi inta aindon 
inontong monia kon Timur inumuna ko'i 
monia bo nogogai kon tombutungmai in 
tampat inta pinogukatan kon Adi tatua. 
Naonda i mosia noko'ontong kon tundi 
tatua, nopia-pia totok ing gina monia. 

10(2:9) 

11 Bo sinumuotdon mosia kom bonu im 
baloi tatua bo no'indoi kon Adi tatua takin 
ki Maria ki iná-Nya. Mosia sinumungkud 
bo nosumbah ko'i-Nia. Mosia nobuká kon 
tampat pobobonuan kom barang monia 
bodongka nobogoi im barang pinosumbah 
koi-Nia. Barang inta inogoi monia tua im 
bulawan, kamanya, bo talong mobondu. 

12 Bo lantaran mosia aindon kinoyowan 
kom bonu in togo'indop simbá dona'aidon 
mayak bui ko'i Herodes. Dá mosia 
nobuidon kon lipú monia tontani ta'e 
nongin dalan ibanyadon. 

13 Naonda intau mita im Mayusi 
minayakdon, malaikat i Tuhan 
nokipogontong ko'i Yusup kom bonu in 
togo'indop bo noguman: “Pobangondon 
ikow bo gamadon in Adi tatua bo dia 
takin ki ina-Nya, polaguidon kom buta 
im Mesir bo pogutunpa kon tua modapot 
in Aku'oi bui mosingog ko'inimu, sing ki 
Herodes moramiji motayak kon adi tatua 
bo limodon". 

14 Dolompa doman tua ki Yusup 
nobangon bo nodia kon Adi tatua takin 
ki ina-Nya bodongka nolagui minayak im 
Mesir. 

15 Bo nogutun kon tua, nodapot ing ki 
Herodes minatoi. Tua komintan nobali 
simbá motompodon onu im pinoguman i 
Tuhan kon nabi-Nya, nana'a: "Nongkon 
Mesir inoini-Ku ing ki Adi-Ku." 

16 Naonda ing kinota'auan i Herodes 
kon sia aindon inakalan in intau mita 
Mayusi tatua, sinumorú totok in sia. 
Manangka intua pinokilimodnya im 
bayongan adi kom Betlehem bo kon 
lipú inta noyodiugeamai. Bayongan adi 
inta umur doyowa notaong mamonag, 
tua sinantúnya podudui wakutu inta 

kinota'auanya nongkon intau mita im 
Mayusi tua. 

17 Tua in nobali simbá motompodon 
singog i Tuhan inta pinoyaput i Nabi 
Yeremia, nana'a: 

I8"Kinodongogandon in tomba kon 
Rama, ombal bo amui inta totok 
mokokuyang; ki Rahel mongombalmai ko'i 
adinya mita, bo sia doi dondo'ulugan, sing 
ki adinya mita diá don." 

19 Naonda ing ki Herodes minatoi, 
malaikat i Tuhan namangoidon bui 
nokipogontong ko'i Yusup kom bonu in 
togo'indop, bo noguman, 

20 "Pobangondon, gamádon Adi tatua bo 
dia takin ki ina-Nya bo bayakdon kom 
buta Israel, sim mosia inta molimod kon 
Adi tatua, ai minatoi." 

21 Dá ki Yusup nobangon domandon, 
ginamánya Adi tatua bo dinianya takin ki 
iná-Nya bo minayak kom butá Israel. 

22 Ta'e naonda in dinongognya kong 
ki Arkhelaus in nobali raja kon Yudea 
nomalui ko'i Herodes ki amánya, no'ondok 
in sia mayak intua. Ta'e malaekat bui 
noguman ko'inia kon togo'indop, dá ki 
Yusup minayak ing Galilea. 

23 Kon tua, sia nogutun kon lipú inta 
tangoinya Nazaret. Tua komintan nobali 
simbá motompodon Pirman inta aindon 
pinoyaput i nabi mita, kon sia in tangoion, 
"Intau Nazaret." 

l Kon wakutu intua ki Yohanes 
Mobobaptis namangoidon kom 
padang gurun Yudea, bo nopoyaput ing 

koyow nana'a, 

2 "Pogogaidon mogaid kon dosamu mita, 
sin diádon mo'onggot bo mamangoi ing ki 
Allah momarentah salaku Raja!” 

3 Ki Yohanesbî na'a inta 
pinopomakusudan singog i Nabi 
Yesaya nana'a: "Oyúon intau inta nobalu 
kom padang pasir: Sadiadon dalan ko'i 
Tuhan, tulidon in dalan ko'i-Nia." 

4Ki Yohanes nogilambung jubah 
nongkon bubul in unta. Ba'annya in 
nongkon kulit, ka'anonnya im pangkolá 
bo dilú ing kayuon. 

> Naonda in nokodongog kon onu im 
pinoyaputnya tatua, noro-angoidon intau 
mita, inta nongkon Yerusalem, nongkon 
bayongan butá in Yudea, bo nongkon 
bayongan lipú inta kon diugmai Ongkag 
in Yordan. 

6 Mosia nongaku muna kon tala monia 
bodongka binaptis i Yohanes kon Ongkag 
in Yordan tatua. 

”Tongá wakutu in sia noko'ontong 
kon nobayong doman intau im Parisi bo 
Saduki namangoi bo moki baptis ko'inia, 
siningognya nana'a mosia: "Hei intau 
mita inta mora'at. Ki ine in noguman kon 
mo'ikow nion kotaliban in hukuman i Allah 
inta kon singgai mo'iduduimai? 

8 Poponyatapa muna in oáid monimu 
kom mo'ikow aindon totu-totu'u nogogai 
mogaid kon dosamu mita. 

9Bo na'aipa muna morai kon mo'ikow 
im mosalamatbi sim mo'ikow i moguman 
kom bonu ing gina kon ki Abraham ing ki 
amá nami, pogumankudon ko'i monimu, 
kom batu mita tana'a mota'aubi aidan i 
Allah adî mita i Abraham. 

10 Pokotorop! Boliung aindon inukat 
makow kon uakat ing kayu. Bo pomuloi 
pangkoi inta diá mopomungai im mopia 
yo pasti pupulonbi bo pogonag kon tulu. 

11 Aku'oi mopobaptis in tubig ko'i 
monimu, salaku bukti kom mo'ikow 
aindon mogogai mogaid kon inta 
diá mopia, ta'e Sia inta mamangoi 
mo'iduduimai ko'inakó na'a, kawasa-Nya 

mo'iliu totok ko'inakó, sedang tongá 
mobuka kon togot in sapatu-Nya yo diá 
patus in aku'oi. Sia im mopobaptis ko'i 
monimu in Roho i Allah bo tulu. 

12 Digu ain kokada-kadai-Nya makow. 
Tampat posipunan kong gandum toko 
daritan-Nyadon, gandum sipunon-Nya 
bo uaban, inta mopia tagu'onya kon 
tampatnya, ta'e bayongan pangkoinya 
in tubáan-Nya kon tulu inta diá 
mopio-piong." 

13 Nongkon Galilea ki Yesus namangoi 
ko'i Yohanes kon Ongkag in Yordan bo 
nokibaptis ko'inia. 

14 Ta'e ki Yohanes nongampag ko'i-Nia, 
kainia: "Aku'oibî na'a i musti baptison i 
Pak Guru, ta'e tana'a in noyoliudon, ki 
Pak Gurubi i mamangoi bo mokibaptis 
ko'inakó!" 

15 Ta'e ki Yesus notubag: "Pomayakdon 
makow, diabi nongonu, sin natuabi ing 
kita aka mogintompod kom bayongan inta 
kino ibog i Allah." Dá binaptis domandon i 
Yohanes in Sia. 

16 Naonda in nopalut binaptis, ki Yesus 
lagi nobatun nonalámai kon tubig tatua, 
bo kon dodai doman intua langit nobukat 

bo inontong-Nya in Roho i Allah náonda 
bo lagapan paloma noponag ko'i-Nia. 
17Bo kinodongogandon in singog 

nongkon soroga noguman: "Na'adon ki 
Adi-Ku inta kinotabi-Ku, Sia na'a inta kino 
ibog-Ku." 

l No'iduduimai kon tua, ki Yesus dinia 
4 in Roho i Allah minayak im padang 
gurun sim pokisoba kon Ibilis. 

2 Bo naonda in Sia nopalut nopuasa 
opat nopuluh nosinggai bo opat nopuluh 
nogobi'i, inangoiaindon gogoy in Sia. 

3 Dá namangoidon Ibilis bo noguman 
koi-Nia, kainia: “Aka Ikow totu-totu'u ki 
Adi i Allah, yo aidaidon roti im batu mita 
tana'a". 

4Ta'e ki Yesus notubag nana'a, "Oyúon 
pinais, 'Intau de'emanbi tongá mobiag in 
roti, ta'e mobiagbi doman im pirman inta 
siningog i Allah." 

> Onda intua ki Yesus dinia Ibilis minayak 
in Yerusalem inta sinangoi kotá mosuci 
tua bo sinimindog kom binubungan Baloi 
Tuhan, 

6 bo Ibilis noguman ko'i-Nia, "Aka Ikow ki 
Adi i Allah, yo landukkah monag, sin aim 
pinais kon Alkitab nana'a: Pokisingkapbi i 

Allah kom malaekat-Nya mita Ikow, simba 
dia mo'idatong kom batu in siol-Mu." 

7 Dá ki Yesus noguman ko'inia: "Oyúon 
doman pinais kon Alkitab: Dona'aidon 
mo'ikow monungkul ko'i Tuhan, ki 
Allahmu!” 

8 Onda intua Sia dinia Ibilis minayak kon 
tudu im bulud inta totok molantud, kon 
tua sinundúnya ko'i Yesus im bayongan 
karaja'an kon dunia takin kogagahnya, 

9 bo Ibilis noguman ko'i-Nia: "Tana'a 
komintan daitonku ogoi ko'ini-Mu, aka 
Ikow tumungkud mosumbah ko'inakó." 

10 Dá ki Yesus notubag, "Bayakdon ikow, 
Ibilis! Sin aindon pinais nana'a: Ikow musti 
mosumbah ko'i Tuhan, ki Allahmu, bo 
tongabi Sia i mota'au po'ibada'anmu!" 

11 Ibilis nonalámai ko'i-Nia, bo malaekat 
mita namangoi nosumbah ko'i Yesus. 

12 Kon wakutu ing ki Yesus nokodongog 
kong ki Yohanes ain dinomok, Sia sinimi 
minayak ing Galilea. 

13 Sia nonalámai kon Nazaret bo minayak 
nogutun kong Kapernaum, kom bingkî in 
Danow Galilea, kom butá in Zebulon bo 
Naptali, 

14 simbá motompodon Pirman inta 
pinoyaput i Nabi Yesaya: 

15 Nana'a: "Buta in Zebulon bo Naptali, 
dalan mayak in danow, lipú kon limakow 
Ongkag in Yordan, Galilea, tampat im 
bangusa mita ibanea de'eman Yahudi! 

16 Bangusa inta nobiag kom bonu in 
sindip, mosia aindon noko'ontong kom 
bayag inta moloben! Bo mosia inta 
nogutun kon lipú inta kinokolubungan im 
maut nomukádon im bayag!" 

17 Mulai kowakutu intua ki Yesus 
noguman, “Pogogaidon mogaid kon 
dosamu mita, sing ki Allah i namangoidon 
momarentah salaku Raja!" 

18 Kon tungkul ing ki Yesus minayak 
nongin bingki in Danow Galilea, Sia 
noko'ontong kon intau taya dua mogutat, 
ki Simon inta dinonoi ki Petrus bo ki 
Andreas ki utanya. Tua in tangoi monia. 
Mosia koyogot mobukayad kon landará 
kon danow sin tuabi in oáidan monia, 
modomok kon toyak. 

19 Kj Yesus noguman ko'i monia: "Koligai, 
duduidon ko'i-Nakó, simba mo'ikow 
balion-Kudon mololandará kon intau." 

20 Dá mosia nonalámai kon landará 
monia bo dinumudui ko'i Yesus. 

21 Bo naonda i minayak nongkon tua, 
ki Yesus bui noko'ontong kon intau taya 

dua doman mogutat, ki Yakobus ki adi i 
Zebedeus bo ki Yohanes ki utatnya, mosia 
koyota-yotakin i amá monia ki Zebedeus. 
Mosia yogot mono'inutmai kon landará 
kom bonu uangga. Mosia inoini i Yesus. 

22 Dá mosia nonalámai kon uangga bo 
ko'i amá monia, bo dinumuduidon ko'i 
Yesus. 

23 Ki Yesus minaya-mayak makow 
im bayongan lipú kong Galilea. Sia 
sinumu'ot bo notundú kom bonu im baloi 
pososambayangan polat nopota'au in 
Habar Mopia soál náonda ing ki Allah 
mamangoi momarentah salaku Raja. Kon 
tua Sia nongundam doman kom bayongan 
panyaki in intau mita inta kon tua. 

24 Onu inaidan i Yesus tua no'isiardon 
kom bayongan lipú kon Siria, dá diniadon 
monia pinobayak ko'i-Nia im bayongan 
intau inta nongotakit no'onggotdon. 
Noyagi-yagimai in takit, oyúon ing 
kinótolangan dimukud moráat, oyúon 
takit im manuk, oyúon in diá mokobayak, 
mosia nopia mita i Yesus. 

25 Dá intau mobarong totok in dinumudui 
ko'i-Nia. Oyúon nongkon Galilea, 
Dekapolis, Yerusalem, Yudea bo oyúon 

doman nongkon lipú inta kon lolan 
Ongkag in Yordan. 
I Naonda ing ki Yesus noko'ontong kon 

5 intau moántó tua, Sia notakod kom 
bulud, bo naonda ilimitú in Sia, muri-Nya 
mita namangoidon ko'i-Nia. 

“Kon tua ki Yesus nomangkoi notundú 
ko'i monia: 

3 "Kosanangdon gina in intau inta nobogá 
kon tayowon i Allah, si mosia tua inta 
mobali umat i Allah. 

“Kosanangdon gina in intau inta 
nokuyang ing gina, si mosia tua iropotanbi 
ing ginanya. 

> Kosanangdon gina in intau inta moálus 
in oáid bo pososingog si mosia tua i 
motarima kon dandi i Allah. 

6 Kosanangdon gina in intau inta mo'ibog 
totok mogaid kon inta mobanar, sim 
bayongan tua in ogoibi i Allah. 

7 Kosanangdon gina in intau inta mopia 
ing gina, si mosia i motarima doman kong 
kopopia i Allah. 

8 Kosanangdon gina in intau inta 
motulid ing ginanya, si mosia tua inta 
moko'ontong ko'i Allah. 

9 Kosanangdon gina in intau inta mo'ibog 
in dodamean, si mosia tua in tangoion ki 
adi mita i Allah. 

10 Kosanangdon gina in intau inta 
pinogutú lantaran mogaid kon inta 
kino'ibog i Allah, si mosia doman tua inta 
moyotakin i Allah. 

11 Kosanangdon i mo'ikow, inta lantaran 
Aku'oi, mo'ikow siningkule bo pinogutú 
takin pinoponapudan inta mora'at. 

12 Kolungangadon bo kopiadon ing gina 
monimu, sim moloben i moulimu kon 
soroga, sin nabi tungkul intua pinogutú 
doman monia natua." 

13 "Mo'ikow nion simuton in dunia. 

Aka simuton tatua moliaudon, yo onu 
im pogibung ko'inia? Diá bidon im 
baragunanya, dongka bidon lumbu'on bo 
koritakan in intau. 

14 Mo'ikow bayag in dunia. Lipú inta kon 
tudu im bulud diabi mo'ibuni. 

15 Apa doman diábi intau inta 
mopoyongkit makow in togá bo 
tungkubannya im belek, tantú 
tuduonnyabi kon tampat pototuduan 
kon togá sahingga monimbayag kom 
bayongan intau inta kom bonu im baloi 
tatua. 

16 Natua doman bayagmu musti 
monindar kon tayowon intau, simba 
ontongon monia in oáidmu mita inta 
mopia bo modayow ko'i Amámu inta kon 
soroga." 

17 "Dona'aidon sangkaan monimu, kon 
Aku'oi i mamangoi momopat kon hukum 
i Musa andeka buk mita i nabi. Aku'oi 
mamangoi de'emanbi momopat kon tua, 
ta'e mongintompodbi. 

18 Poguman-Ku ko'i monimu: Solama 
langit bo butá na'a diápa mo'inggamá 
yo tobatúmai in hurup andeka titik, kon 
hukum i Musa diábi inggamáan, ko wakutu 
im bayongan tua diápa nobali komintan. 

19 Tuamai ki ine im monginggamá kon 
tobatúmai im parentah kon hukum i Musa, 
tongakabi topilik, bo motundu kon inta 
diá mo'itutui kon intau ibanea, yo sia tua 
in tampaton kon tampat inta mo'ompa 
totok kong karaja'an i Allah. Ta'e ki ine 
inta mogaid bo motundú kom bayongan 
inta parentah kon hukum i Musa, yo sia 
tua im moko'uli kon tampat inta molantud 
kong karaja'an i Allah. 

20 Tuamai Aku'oi mosingog ko'inimu: Aka 
ikow bo diá mogaid kon onu inta kino'ibog 
i Allah mo'iliu kom mototundú mita kon 

agama Yahudi bo intau mita im Parisi, yo 
mo'ikow in diábi mobali umat i Allah." 

21 "Mo'ikow ain nokodongog kon onu 
inta aim pinoguman kom mogoguyang 
naton, nana'a: Dona'ai molimod, ki ine im 
molimod yo hukumon. 

22 Ta'e Aku'oi i moguman ko'i monimu: 
Pomuloi intau inta tumorú, ko'i utatnya 
yo musti hukumon; bo ki ine i noguman 
ko'i utatnya kaper yo musti popotayow 
kon itoi in agama, bo ki ine i moguman, 
'Pompulong! yo musti (pogonag) kon 
naraka inta kodoko-dokot. 

23 Manangka intua aka ikow modia kon 
onu inta ogoi posumbah ko'i Allah bo 
wakutu intua mo'ikow nokotorop kon 
oyúon ki utatmu mosaki ing gina ko'inimu, 

24 Vo taláaipa onu inta diniamu posumbah 
tatua kon tayowon im meja pogogukatan 
kon sosumbah bo bayakdon muna 
poyodame i utatmu tatua bain tua 
bo bayakdon pobogoi kon onu im 
posumbahmu ko'i Allah. 

25 Aka ikow bo koyota-yotakin in 
saturumu, yo lagidon poramiji moyobayat 
wakutu ing kon dalanpa, simbá diá 
posarahkannya ikow kon hakim, bo hakim 
tatua moposarahkan kom mololukad kom 

ponjara, bodongka bonuon monia kom 
ponjara in ikow. 

26 Aku'oi moguman ko'inimu: Ikow in 
diápabi poluaion monia kom ponjara aka 
diápa ko'ubolianmu im bolimu ko'inia." 

27 Mo'ikow ain nokodongog kom Pirman 
inta noguman nana'a: Dona'ai monualing. 

28 Ta'e Aku'oi im moguman ko'inimu: 
Pomuloi intau inta mokobobuimai kom 
bobay tobatú bo mo'ibog ko'inia, yo sia 
tua aindon nonualing takin bobay tatua 
kom bonu ing ginanya. 

29 Manangka intua aka matamu kolanan 
bo mokobaradosa ko'inimu, yo manikah 
kuil bo lumbúdon intua, si manikah bo 
ko'inggamáan im mata tobatú daripada 
awakmu komintan pogonag kom bonu in 
naraka. 

30 Ná tua doman aka limamu kolanan 
mokobaradosa kónimu, yo pongkó makow 
bo lumbúdon intua! Sim manikah bo 
diá kolima tosimpal daripada awakmu 
komintan mo'ibonu kon naraka. 

31 "Ki Musa ain nomais nana'a: Ki ine 
intau mongga'at ko'i buloinya bobay musti 
mobogoi in surat talak ko'i buloinya tua. 

32 Ta'e Aku'oi moguman ko'inimu: 
Pomuloi intau inta mongga'at ko'i buloinya 

kolikudbiin nonualing, yo siabi tua in 
nokopopisi ko'i buloinya nonualing, bo 
ki ine i motonibuloi takin bobay inta 
aing gina'at tua, yo sia doman noyotakin 
nonualing.” 

33 Mo'ikow ain nokodongog doman kon 
onu inta aim pinoguman i Tuhan kom 
mogoguyang naton: Dona'ai mongibot 
kon soál mita ubol, ta'e manikah bo 
kadaidon in ibotmu tua kon tayowon i 
Tuhan. 

34Ta'e Aku'oi moguman ko'inimu: 
Dikadon moko'imotanmai mongibot bo 
popodoyon kon langit, sin langit tua in 
tampat pomomarentaan i Allah, 

35 andeka mongibot bo popodoyon kom 
butá sim butá na'a im baya-baya'an-Nya 
makow, andeka mongibot popodoyon kon 
Yerusalem, sin Yerusalem tua kotá í Raja 
Moloben. 

36 Dona'aidon doman ikow mongibot 
podoyon kon ulumu, sin diabi ing 
kawasamu mongimbudó andeka 
moginrondi kon to'ugatmai im bu'okmu. 

37 Aka totu'u, yo poguman kon totu'u, 
bo aka diá, yo poguman doman diá. Sin 
onu in no'iliu kon tua yo nongkon inta 
mora'atbi. 

38 Mo'ikow aindon doman nokodongog 
kom Piman: Mata toliuan mata, ingipon 
toliuan doman ingipon. 

39Ta'e Aku'oi i moguman ko'inimu: 
Dona'ai mo'ikow motuli kon intau inta 
nopoáid i mora'at ko'inimu. Ta'e nana'abi 
in aidai, aka ki ine i monokap kom 
putongimu kolanan, yo ogoi doman im 
putongimu koloigi. 

40 Bo kon intau inta mo'ibog mopongadu 
ko'inimu kon hakim, sin sia mo'ibog 
in lambungmu, yo ogoidon doman in 
jubahmu. 

41 Bo ki ine kabi im momakisa ko'inimu 
mayak toribu nometer, yo dugangaidon 
makow mayak takinnya doyowa noribu 
nometer ing koyayuknya. 

42 Ogoiai monag intau inta mo'igum 
bo dona'aidon monolak kon intau inta 
mamangoi moluan ko'inimu. 

43 "Aindon dinongog monimu im Pirman 
nana'a: Kotabibi in yobayatmu ta'e dikadon 
moyobayat in saturumu. 

44 Ta'e tana'a Aku'oi moguman ko'inimu: 
Kotabibi in saturumu bo sambayangaidon 
mosia inta nomogutú ko'inimu. 

45 Aka mo'ikow mogaid kon natua, yo 
mo'ikow mobali ki adi mita i Amámu inta 

kon soroga, inta mobogoi mata in singgai 
kon intau mora'at bo kon intau mopia, bo 
Sia doman inta mobogoi in uyan kon intau 
inta mobanar bo kon intau inta mo'ubol. 

46 Ta'e aka mo'ikow bo tongá motabi kon 
intau inta motabi doman ko'inimu, onubi 
im mangalenya? Dia kinota'auan monimu 
degá kon mononagi mita doman kom 
pajak mogaid doman kon natua? 

47 Bo aka mo'ikow bo tongá doman 
mohormat ko'i utat mita, onubi in no'iliu 
kon oáid in intau ibanea? Intau doman inta 
diá monota'au ko'i Allah mogaid doman 
kon natua! 

48 Manangka intua mo'ikow musti mogaid 
kon inta totok mopia ná ki Amámu inta 
kon soroga ain nogaid kon inta totok i 
mopia." 

I "Pokotoropdon, dona'ai mo'ikow 
mogaid kon onu inta pinarentah 
in agamamu kon tayowon intau simbá 
ko'ontongan monia, sin aka natua, yo 
diabi i mangalenya, bo ki Amámu inta kon 
soroga doibi in natua. 

2 Sin tuamai, aka ikow bo mobogoi 
in sadakah, dona'aibi muna poguma- 
guman makow náonda bo oaid i 
intau mongomunapik kom baloi mita 

pososambayangan bo kon lorong 

mita simbá dayowon intau i mosia. 
Poguman-Kudon ko'i monimu: Mosia tua 
ain notarima kom bungai oáid monia tua. 

3 Ta'e aka ikow bo mosadakah, yo 
cukupdon ikow i mokota'au. 

4 Ramijidon bá diá kota'auan in intau 
ibanea, kolikudon ki Amámu kon soroga 
im monota'au. Sin Sia inta noko'ontong 
kon oáidmu natua im mobogoi bui 
ko'inimu.” 

>"Bo aka mo'ikow mosambayang, 
dona'ai mosambayang ná oaid intau 
momunapik, inta simindog kom bonu 
im baloi pososambayangan bo kon 
dalan mita, bodongka mosambayang, 
simbá ontongon intau in oáid monia tua. 
Poguman-Ku ko'imonimu: Aindon no'uli 
monia onu inta kino'ibog monia. 

6 Ta'e aka ikow bo mosambayang, 
tu'otdon kong gopot, bo kunsiai in 
lolingkop bodongka mosambayang ko'i 
Amámu inta kon tampat no'ibuni. Dá ki 
Amámu inta noko'ontong ko'inimu im 
mobogoibi kon onu inta ko'ibogmu. 

7 Ná doman tua aka ikow mosambayang 
yo dona'aidon langgo-langgo'on náonda 
bo kabiasaan in intau inta diá nonota'au 

ko'i Allah. Sin sinangka monia aka 
sambayang bo molanggó yo tua in 
tarimaan i Tuhan. 

8 Manangka intua yo dona'aidon mo'ikow 
dumudui kon oáid monia, sing kota'auanbi 
i Amámu onu im paralumu, wakutu i 
mo'ikow diápa mo'igum ko'i-Nia. 

9Tuamai aka mo'ikow bo mosambayang 
yo singogdon na'a: 'Oh Allah, Amá nami 
inta kon soroga, tongábi Ikow ing ki Allah 
inta sinumbah bo inta dayo-dayowon 
nami, 

10 angoidon parenta'ai ing kami podudui 
ing ko'ibog-Mu, kon dunia náonda bo kon 
soroga. 

11 Ogoiaidon ka'anon kami singgai na'a, 
inta tugat ko'inami. 

12 Bo ampungaidon talá nami, ná doman 
kami ain nongampung kon intau inta 
kotalá ko'inami. 

13 Dona'aidon pomayak makow ing kami 
kobulian pirisaya ko wakutu ing kami 
koántugan in totungkul, ta'e pilataidon 
ing kami nongkon kawasa i inta Mora'at! 
[Sin Ikowbi in Raja inta kokawasa bo 
kamulia'an-Mu in mononoi. Amin.]' 

14 Aka mo'ikow bo mo'ibog mongampung 
kon talá i intau, yo ki Amá monimu inta 

kon soroga im mongampungbi doman 
kon talamu. 

1> Ta'e aka mo'ikow bo diá mongampung 
kon talá intau ko'i monimu, yo ki Amámu 
in doi doman mongampung kon talamu." 

16"Aka mo'ikow bo mopuasa, yo 
dona'aibi popokantara kom pogotmu ná 
intau mita inta mongomunapik. Imonia im 
popokantarabi kom pogot monia, simba 
kota'auan in intau kom mosia ing koyogot 
mopuasa. Poguman-Ku ko'i nimu, tuadon 
bungainya ko'i monia. 

17 Ta'e aka mo'ikow bo mopuasa, yo 
pogiminyabi bo pongiamot 

18 simbá diá kota'auan in intau kon 
ikow ing koyogot mopuasa, pomayakdon 
makow simbá tongá ki Amámu inta kon 
tampat noiadop im mokota'au. Bo Sia inta 
nokota'au kon inta oáidmu no'ibuni tatua 
mobogoi kon onu inta sinayakmu." 

19 "Dona'aidon mo'ikow mosipun kong 
kapunya'an kon dunia, sin poguya'aton 
in sisik bo kaliotá, ná doman tua, 
mononakow mamangoi momulingkar bo 
monakow. 

20 Manangka intua posipundon mani 
kong kapunya'an kon soroga; sing kon 
soroga diabi in sisik bo kaliotá inta 

momoguya'at, na doman tua, kon tua 
diábi im mononakow inta mamangoi 
momulingkar polat monakow. 

21 Kon onda ing kapunya'anmu, kon tua 
doman ing ginamu." 

22 "Mata na'a togá in awak. Aka matamu 
bo mopia, yo mobayag doman im 
bayongan awakmu. 

23 Ta'e aka matamu bo mora'at, yo 
mosindip doman im bayongan awakmu. 
Dá aka togá ko'inimu bo minatoidon, yo 
mosindipdon totok in dolom tatua." 

24 "Diábî in tobatúmai intau mota'au 
monontuang kon doyowa. Sin aka natua, 
yo tongabi tobatú ing kotabinya, yo tobatu 
in diabi kotabinya, andeka tongabi tobatú 
in duduiannya, yo tobatu in diabi. Mo'ikow 
in diabi mota'au mobantung ko'i Allah bo 
kong kapunya'anmu. 

25 Manangka intua Aku'oi moguman 
ko'inimu: Dona'aidon mohawatir kong 
kobobiagmu, kon onu inta ka'anonmu 
andeka inumonmu, bo onu im pakéonmu. 
Sim mobiagbi im moponti-ponting 
nongkon ka'anon andeka pakeang! 

26 Indoiaidon in lagapan mita, mosia 
tua in diábi nomula bo nokoyut, bo diabi 
doman nosipun kon hasil ing gobá kon 

luntung, ta'e mosia inogoianbi doman ing 
ka'anon i Amámu inta kon soroga. Degá 
diápa kinota'auan monimu kom mo'ikow 
in no'iliubi nongkon lagapan mita tatua? 

27 Oyúon degá intau kon sigad monimu 
inta lantaran mohawatir, dá sia modugang 
kon umurnya biar tongá topilikmai? 

28 Bo nongonu sim mo'ikow i mohawatirbi 
kon onu im pak&on monimu? Tarukirakah 
im bungang mita. Mosia nobiag, diabi 
dodai onda nogaid bo diá doman dodai 
onda nodagum, 

29 ta'e poguman-Kudon ko'i monimu: Ki 
Salomo nobiag no'oyúon totok ta'e diábi 
dodai onda nogilambung ná kogagah im 
bungang mita tatua. 

30 Dá aka ki Allah bo nobogoi kon inta 
mopia kom bungang mita, inta singgai 
na'a oyúon bo ikolom in tuba'an, yo 
tantú mo'ikowbi ing kotabi-tabi-Nya, ta'e 
mo'ikow diá totok mopirisaya! 

31 Tuamai, mo'ikow dona'aidon 
mohawatir bo polat mosingog nana'a: Onu 
ing ka'anon nami? Onu in inumon nami? 
andeka onu im pakéon nami? 

32 Tua komintan tayakon doman in intau 
mita inta diá mopirisaya ko'i Allah. Bo 

kota'auanbi doman i Allah kom mo'ikow 
im moparalu doman kon tua komintan. 

33 Ta'e tayakpa muna ing ki Allah 
bo aidaidon onu inta ko'ibog-Nya, dá 
komintan tua ogoi-Nyabi doman ko'inimu. 

34 Manangka intua dona'aidon mohawatir 
mo'ikow kon singgai ikolom, sin singgai 
ikolom torupabi doman in roriganya. 
Roriga singgai na'a tugatdon, dona'aidon 
dugangan in roriganya." 

l Dona'ai mo'ikow mohakim, simbá 
mo'ikow diá doman hakimon. 

“Sin náonda im pohohakimmu kon intau 
ibanea, tua doman in pohakim ko'inimu. 

3 Nongonu sim puling i utatmu in 
ontongon monimu, ta'e kayu kon bonu in 
matamu diabi kinota'auanmu. 

4 Náondabî ikow mota'au moguman 
ko'i utatmu: "Igai bá inggamáanku im 
pulingmu, sedangkan kom matamu oyúon 
ing kayu. 

> Hei intau momunapik, poluaipa muna 
ing kayu kom bonu im matamu, simbá 
motarang im matamu bo mota'audon 
mopoluai im puling kon mata i utatmu. 

6 Dona'aidon mo'ikow mobogoi im 
barang inta mokudus kon ungkú 
bo dona'ai mo'ikow mopogarab im 

mutiaramu kom boké, simba dia tonga 
rita-ritakanya makow intua bodongka 
mobuimai moyingki-yingkit ko'i monimu.” 

7 "Po'igumdon, dá ogoianbi im mo'ikow, 
potayakdon dá moko'uli bi im mo'ikow, 
ponangkokódon dá pobukatanbi im 
mo'ikow kon lolingkop. 

8 Sim pomuloi intau inta mo'igum, 
motarima, bo intau inta motayak im 
moko'uli bo intau inta monangkokó 
pobukatan kon lolingkop. 

9 Oyúon degá ing kon sigad monimu 
mobogoi im batu ko'i adinya, aka ki adinya 
mo'igum kon roti, 

10 andeka mobogoi in ulag ko'i adinya, 
aka po'iguman kon toyak? 

11 Dá aka mo'ikow inta mora'at bo 
mota'au mobogoi kon inta mopia ko'i 
adimu mita, yo apapa doman ki Amamu 
kon soroga inta totok im mopia! Sia 
mobogoibi kon inta mopia ko'i ineka inta 
mo'igum ko'i-Nia." 

12 Onu inta ko'ibog monimu popoaid in 
intau ko'i monimu, yo popoáid domandon 
ko'i monia intua. Tuadon bonu im 
bayongan atorang i Musa bo inta pinais 
kom buk in nabi mita. 

13 "Tu'otdon pongin dalan inta mo'intok, 
sin dalan inta mopobayak in naraka 
moloben bo mobanat, bo mobarong in 
intau mongin tua. 

1⁄4 Ta'e dalan inta mopobayak in tampat 
inta mokobiag in no'intok bo tongá topilik 
in intau inta mokodapot kon tua." 

1> "Mokopo'ingatdon kon nabi mita inta 
diá totu'u nabi inta mamangoi ko'inimu 
náonda bo intau inta mongopia, ta'e 
sabanarnya mosia tua intau bi moromú. 

16 Bagubi nongkon oáid monia tua ain 
kota'auan mongo ki ine i mosia. Degá 
oyúon i intau mosipú kom bungai in 
anggur kom pangkoi in diát, andeka lantat 
kom pangkoi im bonganga? 

17 Kota'auanbi, aka pangkoinya bo nopira 
yo mopira doman im bungainya, ta'e aka 
pangkoinya diá nopira, yo tantú bungainya 
diá doman mopira. 

18 Sin diábî in aka pangkoinya mopira 
bo mopomungai in inta nora'at, 
andeka pangkoinya inta diá mopira bo 
mopomungai inta mopira. 

19 Sin pomuloi im pangkoi inta 
mopomungai in diá mopira yo musti 
pupulon bo tubáan. 

20 Nongkon oaidnya kota'auandon 
monimu im mosia." 

21 "De'emanbi komintan intau inta 
moku'uk ko'i-Nakó: 'Tuhan, Tuhan,' im 
mobali umat-Ku, ta'e tongábi mosia inta 
dinumudui kong ko'ibog i Amá-Ku inta 
kon soroga. 

2? Kon Singgai Ponantúan moántó intau 
inta mogoini ko'i-Nakó: 'Tuhan, Tuhan, 
takin moguman; kami na'a inta nopoyaput 
in habar nongkon i-Nimu, bo inta nomaké 
in tangoi-Mu noguntun kon dimbuló bo 
nomaké doman in tangoi-Mu nogaid kon 
inta mokoherang kon intau.' 

23 Kon dodai intua, Aku'oi moguman 
taran-tarangan ko'i monia: 'Diábi 
kinota'auan-Ku im mo'ikow! Bayakdon 
pokoyayuk ko'i-Nakó, sim mo'ikow 
komintan intau inta nogaid kon inta 
mora'at." 

24 Pomuloi intau inta nokidongog kon 
singog-Ku bo aidannya intua komintan, 
yo sia tua in ibarat intau inta mopandoi, 
inta noposindog im baloinya kon tudu im 
batu. 

25 Naonda in nonguyan, bo inuntag in 
lunud bo tompot im baloi tatua, ta'e 

baloi tatua diabi nongonumai sin aim 
pinoposindog kon tudu im batu. 

26 Ta'e pomuloi intau inta nokidongog 
kon singog-Ku tongá doi dinumudui, yo 
sia tua in notongkai intau bodok, inta 
noposindog im baloinya kon tudu im 
bungaion. 

27 Onda in nonguyan, bo inuntag in Junud 
bo tompot im baloi tatua, dá no'umpag bo 
nogoguya'at totok. 

28 Bo naonda ing ki Yesus nonimpod 
kon singog-Nya tatua, nongoherang 
intau nobarong kon tua nokodongog kom 
pototundú-Nya. 

29 Sin Sia im motundú ko'i monia takin 
kokawasa, diá ná mototundú kon agama 
monia. 

l Naonda ing ki Yesus nosilig nongkon 
bulud, intau mobarong dinumudui 
ko'i-Nia. 

“Kon sigad monia oyúon doman tobatú 
intau inta pinanyaki kusta, sia namangoi 
bo sinumungkud polat nosumbah ko'i 
Yesus, takin noguman: “Tuang, aka ki 
Tuang mo'ibog mongundam, yo mopiabi 
in aku'oi." 

3 Bo ki Yesus nokadai kon intau tatua bo 
noguman: "Mo'ibog in Aku'oi, dá kopiadon 

in ikow." Bo kon dodaipa doman tuata 
panyaki kusta i intau tatua nopia. 

4 Bo ki Yesus noguman ko'inia: "Toropdon 
in singog-Ku na'a, dona'ai o'umanon 
ko'i inekabi onu inta nobali tana'a, ta'e 
bayakdon bo poki indoi kon imang bo 
pobogoidon ikow in sosumbah ná inta 
pinarentah i Musa, salaku bukti ko'i monia 
kon ikow ain nopia." 

> Naonda ing ki Yesus tumu'otdon kong 
Kapernaum, namangoi in tobatú porwira 
ko'i-Nia takin nopo'igum, kainia: 

6 "Tuang, bobantungku no'itosiug makow 
kom baloi sin notakit diá mokobayak, bo 
sia i moyoyigadon totok." 

7 Dá ki Yesus noguman ko'inia, "Bain 
angoion-Ku undaman in sia." 

8 Ta'e porwira tatua notubag: "Dona'aidon 
Pak Guru, sin diá mokobali in akuoi 
motarima ko'i Pak Guru kom baloiku. 
Ogoiaidon in tosingogon tongákabi 
totontagá, pasti kom mopiabi im 
bobantungku tatua. 

9Sin kolimonikanku na'a oyúon doman 
itoiku ta'e kolimonaganku oyúon doman 
im prajurit. Aka aku'oi moguman kom 
prajurit tatua, bayak, dá mayakbi doman 
in sia, bo aka aku'oi moguman kom 

prajurit ibanea, 'Angoi!' dá mamangoibi 
doman in sia, andeka aku'oi mopotabá 
kom bobantungku, kon aidai in na'a dá 
aidannyabi intua." 

10 Naonda in dinongog i Yesus 
tosingogon im porwira tatua, Sia noherang 
totok, sahingga Sia noguman kon intau 
mita inta dinumudui ko'i-Nia: "Diápa dodai 
onda kinodungkulan-Ku ing kololoben 
pirisaya ná tana'a kon sigad in intau Israel. 

11 Poguman-Ku ko'i monimu: Mobayong 
in intau inta mamangoi nongkon Timur 
bo Barat bo limitú monga'an moyotakin i 
Abraham, i Ishak, bo i Yakub kom bonu in 
dunia mobagu i Allah. 

12 Ta'e intau mita inta sabanarnya mobali 
tombonu in soroga toko pogonagdon 
kon tampat inta mosindip totok. Kon tua 
kodongogandon in ombal bo roriga." 

13 Nopalut makow nosingog kon tua, 
ki Yesus noguman kom porwira tatua: 
"Pobuidon, onu inta pinirisayamu tatua im 
mobali bidon ko'inimu." Dá kon dodaipa 
doman tuata bobantungnya nopia. 

14 Nodapotmai kom baloi i Petrus, 
inontong i Yesus ki guyá i Petrus 
no'itosiug makow sim pinonikan patú. 

1> Dá dinimiug in Sia bo nokadai kon 
lima im bobay tatua, bo patunya nopia 
domandon. Da bango-bangon sia bo 
nobantung ko'i-Nia. 

16 Naonda in no'ungkolomdon, 
mobarong in intau inta kinotolangan 
dimukud mora'at dinia mangoi ko'i Yesus. 
Bo tongá takin tosingogon totontaga 
ki Yesus noguntun kon dimukud mita 
mora'at tatua bo nongundam kon intau 
mita inta nongotakit. 

17 Tua mita mobali simbá motompodon 
Pirman inta pinoyaput i Nabi Yesaya 
nana'a: “Sia tua in nomota'an kon yoyiga 
bo mongundam kon panyaki naton." 

18 Naonda ing ki Yesus noko'ontong 
kon intau moántó nolipung ko'i-Nia, Sia 
nonongganut minayak in lolan. 

19 Bo namangoidon in tobatú mototundú 
kon agama Yahudi noguman ko'i-Nia: 
"Guru, aku'oi in dumudui ko'inimu, kon 
onda kabi im baya'an-Mu!" 

20 Ki Yesus noguman ko'inia: "Serigala 
oyúon im bubúnya, bo lagapan oyúon im 
pugadnya, ta'e Adi Intau diá in tampat 
posiugan-Nya." 

21 Bo dumodudui-Nya doman tobatú 
noguman ko'i-Nia: “Tuhan ogoiaipa aku'oi 
i wakutu mayak molobong ko'i amáku." 

22 Ta'e ki Yesus notubag: "Duduidon 
ko'i-Nakó bo pomayakdon makow intau 
minatoi molobong kon intau minatoi 
monia." 

23 Bo ki Yesus takin muri-Nya mita 
sinumakoi kon uangga. 

24 Bo dinalimai in tompot inirup noropot 
totok in danow tatua, sahingga nobokol, 
bo bokol kopiadon mondangat kon 
uangga inta sinakoian monia, ta'e wakutu 
intua ki Yesus nosiug nololot. 

25 Bo namangoidon im muri-Nya mita 
nogulung ko'i-Nia, kai monia, "Tuhan, 
tulungaipa, sim mobodito ing kita." 

26 Sia noguman ko'i monia, "Nongonu 
sim mo'ondokbi i mo'ikow intau inta dia 
totok mopirisaya?" Ki Yesus nobangon bo 
sinumorú kon tompot bo danow tatua, 
indoianmai tompot diádon nogirup bo 
danow tatua nobalidon nolonong totok. 

27 Mosia nongoherang bo noguman, "Ki 
inebi degá in Sia na'a, sin tompot bo 
danow dumuduibi kon tosingogon-Nya!" 

28 No'iyaputmai in lolan kon lipú intau 
ing Gadara, namangoidon ko'i Yesus intau 

doyowa inta kinotolangan in dimukud 
mora'at, taya dua na'a nongkon tampat 
pongonguburan. Taya dua tua totokdon 
im moko'ondok sahingga intau mita diá 
mokobali mongin dalan tatua. 

29 Taya dua nomalú noropot, kai monia 
"Onuon-Mu ing kami na'a, hei Adi i 
Allah? Ikow mamangoi degá mopoyoyiga 
ko'inami umpakahbi de'emanpa 
wakutunya?" 

30 Diá noyayuk ko'i monia tua oyúon ing 
kawangan boké inta koyogot motayakmai 
kong ka'anonnea. 

31 Dá dimukud mita mora'at tatua 
nopo'igum ko'i Yesus: "Aka untunon-Mu 
ing kami, yo potabádon kami tumu'ot kom 
boké mita tatua." 

32 Dá ki Yesus noguman ko'i monia, 
"Bayakdon!" bo ilumuaidon mosia kon 
intau doyowa tatua bo sinumolang kom 
boké mita tatua. Bo kawangan boké tatua 
ilumanduk kom pompang kom bonu in 
danow bo minatoi kom bonu in tubig. 

33 Bo mololukad mita kom boké tatua 
nolagui. Naonda in nodapotmai kong kotá 
nodait ino'uman monia onu inta aindon 
nobali. Ino'uman doman monia intau mita 

inta kinotolangan in dimukud mita mora'at 
tua. 

34 Nokodongogmai kon tua, ilumuaidon 
komintan in intau kong kotá tatua 
bo minayak ko'i Yesus. Naonda in 
noyodungkul i Yesus, mosia nopo'igum 
totok ko'i-Nia simbá monalámaidon kon 
lipú tatua. 

l Onda intua ki Yesus sinumakoidon 

kon uangga bo ilumeag minayak in 
lolan danow. Bo no'idapotdon Sia kon 
lipú-Nya tontani. 

2 Bo intau nopoángoi ko'i-Nia in tobatú 
intau inta lempeng bo no'isiugdon makow 
kon tosiugannya. Naonda inontong i Yesus 
im pirisaya monia, Sia noguman kon intau 
inta diá mokobayak tatua: "Popirisayadon, 
adi-Ku, talamu aindon inampungan." 

3 Nokodongogmai kon singog i Yesus 
natua, mototundú mita kon agama Yahudi 
nosingog kom bonu ing gina, kai monia: 
"Sia noningkule ko'i Allah.” 

4Ta'e kinota'auandon i Yesus in raian 
monia tatua, tuamai Sia nolibó: "Nongonu 
si mo'ikow moraibi kon soda] mita inta 
mora'at kom bonu ing ginamu? 

> Onda degá i mogampa-gampang, 
moguman, 'Talámu aindon inampungan', 

andeka moguman: 'Pobangondon bo 
bayakdon?' 

6Ta'e bá kota'auan monimu, kon Adi 
Intau inogoian ing kawasa mongampung 
kon talá kon dunia na'a." Bo Sia 
noguman kon intau inta lempeng tatua, 
"Pobangondon, buatdon in tosiuganmu bo 
pobuidon kom baloimu!" 

7 Intau tatua bango-bangon bo nobuli. 

8 Intau moántó inta noko'ontong kon onu 
inta nobali tatua no'ondok bo nodayow 
ko'i Allah inta ain nobogoi ing kawasa ná 
domai tua ing koloben kon intau. 

9 Naonda ing ki Yesus minayak nongkon 
tua, Sia noko'ontong kon tobatú intau 
tangoinya ki Matius inta ilimitú makow 
kong kantor im pajak. Ki Yesus noguman 
ko'inia, "Duduidon ko'i-Nakó." Dá ki 
Matius sinimindog doman bo dinumudui. 

10 Bo naonda ing ki Yesus nonga'an kom 
baloi i Matius, namangoidon doman intau 
mita inta mononagih kom pajak ibanea 
bo intau mita baradosa bo nonga'an 
noyotakin i Yesus bo muri-Nya mita. 

11 Soál tatua inontong intau mita im 
Parisi, sahingga mosia noguman kom muri 
mita i Yesus, "Nongonu sing gurumu in 

nonga'anbi moyotakin mononagih kom 
pajak bo intau baradosa?" 

12 Singog monia tua dinongog i Yesus, 
dá Sia noguman ko'i monia: "De'emanbi 
intau mosehat im moparalu kon dokter, 
ta'e intaubi nongotakit. 

13 Manangka intua, bayakdon bo 
balajarpa bui mangale im Pirman tana'a: 
'Ko'ibog-Ku in totabianbi, de'emanbi onu 
inta ogoi monimu,' sin Aku'oi namangoi 
de'emanbi mogoini kon intau no'itutui, 
ta'e intaubi baradosa." 

14 Onda intua namangoidon muri 
mita i Yohanes ko'i Yesus bo nolibó: 
"Nongonu sing kami bo intau mita im 
Parisi mopuasabi, ta'e muri-Mu mita in 
diabi?" 

15 Ki Yesus nolibé bui ko'i monia: 
"Mota'au degá aka nonika'an lolaki 
koyotaki-takinpa monia bo yobayatnya 
mita moájardon ing gina? Oyuonbi 
iwakutunya nonika'an tatua gamáan 
nongkon sigad monia, bain ko wakutu 
intuata mosia mopuasa. 

16 Djábi in tobatúmai intau inta momerak 
kon lambung nobagu sim podulampong 
kon lambung inta ain nokoyongan, 
sin aka sia momerak kon lambung 

nobagu, yo lambung nobagu tatua im 
mogoguya'atdon doman. 

17 Ná doman tua, anggur inta nobagupa 
diábi mota'au bonuon kom botutunya 
inta ain nokoyongan, sin aka bonuon yo 
botutu tatua im mobisikbi bo anggur 
tatua mo'ibutak doman, bo botutu tatua 
mogoguya'atdon totok. Tuamai anggur 
inta mobagu im bonuonbi kon tampatnya 
inta nobagu doman, simbá tumpala diá 
mogoguya at.” 

18 Koyogotpa ing ki Yesus nongonguman 
natua ko'i monia, namangoidon in tobatú 
itoi im baloi pososambayangan, bo 
nosumbah ko'i-Nia polat noguman, "Ki 
adiku bobay bagupa minatoi, ta'e aku'oi 
mopo'igum ko'i Guru mamangoi bo 
mokadai ko'inia, dá mobiagdon bui in sia." 

19 Ki Yesus sinimindog bo takin muri-Nya 
mita minayak noyotakin in intau tatua. 

20 Kon dodai intua oyúon doman tobatú 
bobay inta aindon mopuluh bodoyowá 
notaong ko'onggotnya notakit tologanmai 
in dugú, sia moramiji totok dimiug 
ko'i Yesus nongkon tumi sim mokadai 
kon ubung in jubah-Nya. Sin nana'a 
irainya: “Umpakahbi tongá koliaianku in 
jubah-Nya, yo mopia in aku'oi." 

21 (9:20) 

22 Ta'e ki Yesus nobobui bo no'indoi 
ko'inia takin noguman, "Koroton ing 
ginamu, adi-Ku, sim pirisayamu aindon 
nokosalamat ko'i nimu." Bo kon dodaipa 
doman tua bobay tatua nopia. 

23 Naonda ing ki Yesus no'iyaput kom 
baloi in itoi im baloi pososambayangan 
tatua bo noko'ontong kon intau mita inta 
nogirup kom bansi bo intau mobarong 
inta motombá makow, 

24 Sia noguman ko'i monia, "Bayakdon, 
sin adi tana'a diábi minatoi, tongábi 
nosiug in sia." Ta'e kinosingan monia ing 
ki Yesus. 

25 Naonda intau mita tatua pinoluai-Nya 
komintan, ki Yesus sinumu'ot bo nokadai 
kon lima in adi tatua, bo adi tatua 
nobangondon. 

26 Habar soal inta nobali tatua no'i 
siardon kom bayongan lipú kon tua. 

27 Naonda ing ki Yesus nongingguput 
kom bobaya'an-Nya, intau bilog doyowa 
dumuduianmai ko'i-Nia bo sindalan 
momalú kai monia, "Adi i Daud, kotabipa 
ing kami na'a." 

28 Bo náonda ing ki Yesus sinumuot 
kom baloi tobatú namangoidon doman 

ko'i-Nia intau bilog doyowa tatua, dá ki 
Yesus nolibó ko'i nayadua, "Eta mopirisaya 
i mo'ikow kon Aku'oi mokopia ko'i 
monimu?" Mosia notubag, “Totu'u Pak 
Guru, mopirisayabi ing kami." 

29 Dá ki Yesus noliai kom mata monia 
takin nosingog, "Mobalidon ko'i monimu 
podudui im pirisayamu." 

30 Dá noko'indoidon im mata monia. Bo 
ki Yesus nongoyow ko'i monia, "Dona'ai 
mongonguman simbá diá tobatúmai intau 
mokota'au kon onu inta aindon nobali 
tana'a." 

31 Ta'e mosia ilumuai bo noposiar kon 
lipú mita kon tua, kon onu inta ain inaidan 
i Yesus. 

32 Naonda intau mita bilog tatua ilumuai, 
diniadon mangoi ko'i Yesus in tobatú 
intau bobó inta kinótolangan in dimukud 
mora'at. 

33 Bo naonda in dimukud mora'at tatua 
inuntun-Nya, intau tatua nokosingogdon. 
Intau moántó inta kon tua nongoherang 
bo nosingog, "Soal mita ná tanion diápa 
kon dodai onda inontong intau Israel." 

34 Ta'e intau mita im Parisi noguman, 
"Sia inogoian in tonggulu in dimukud 

mita mora'at ing kawasa moguntun kon 
dimukud mita mora'at." 

35 Natuata inaidan i Yesus wakutu in 
Sia minaya-mayak makow im bayongan 
kotá bo lipu-lipuánnya. Sia notundú kom 
bonu im baloi mita pososambayangan bo 
nopoyaput in Habar Mopia kon náonda 
ing ki Allah momarentah salaku Raja. 
Sia nongundam doman kom bayongan 
panyaki bo yoyiga. 

36 Noko'ontongmai kon intau moántó 
tatua, Sia inangoian totok in tabi ko'i 
monia, si mosia totokdon molopi bo 
diádon kodaya, náonda bo domba inta 
diádon ko gombala. 

37 Dá Sia noguman kom muri-Nya 
mita, "Inta koyuton totu'u modamal ta'e 
mokokoyut tongá topilik. 

38 Manangka intua po'igumdon ko'i togi 
gobá simbá potabá-Nyadon mangoi im 
mokokoyut mita kon onu inta paralu 
koyuton tua." 

] 0 IKi Yesus nogoini kom muri-Nya 

inta mopuluh bodoyowá tua bo 
nobogoi ing kawasa ko'i monia poguntun 
kon dimukud mita mora'at bo pongundam 
kom bayongan takit bo roriga. 

2 Na'a in tangoi monia mopuluh 
bodoyowá tua: Ki Simon inta dinonoi 
ki Petrus bo ki Andreas ki utatnya, ki 
Yakobus ki adi i Zebedeus bo ki Yohanes 
ki utatnya. 

3 Ki Pilipus bo ki Bartolomeus, ki Tomas 
bo ki Matius inta mononagih kom pajak, 
ki Yakobus ki adi i Alpeus, ki Tadeus, 

4ki Simon intau in Zelot bo ki Yudas 
Iskariot inta nomangkang ko'i Yesus. 

> Taya mopuluh bodoyowá tua pinotabá- 
Nya takin koyow nana'a: "Dona'ai mo'ikow 
mayak in lipú in intau ibanea inta de'eman 
Yahudi andeka mayak in lipú intau in 
Samaria, 

6 ta'e bayakdon kon intau mita Israel inta 
nongo ilale. 

7 Bayakdon bo poguman, kong ki Allah 
in lagidon mamangoi momarentah salaku 
Raja. 

8 Undamaidon intau notakit, biagdon bui 
intau minatoi, undamai doman intau inta 
pinanyaki kusta, bo untun in dimukud 
mita mora'at. Na'a komintan inogoi 
pinonotabi ko'i monimu, manangka intua 
yo pomorosen domandon. 

9 Dona'aidon mo'ikow modia kom 
bulawan, perak andeka tambaga. 

10 Dona'ai mo'ikow mobalun kom 
binaya'an, dona'aidon modia kon lambung 
doyowa no par, aip in siol andeka tungkud, 
sin intau inta mogaid patusbi motarima 
kong gaji. 

11 Bo aka mo'ikow mayak in tobatú kota 
andeka lipú, yo potayak muna kon intau 
inta mota'au pogutunan bo pogutundon 
kon tua modapot im mo'ikow mobui. 

12 Bo aka mo'ikow tumu'ot kom baloi 
intau, yo pohormatbi ko'i togi baloi. 

13 Aka tarimaan monia, yo hormatmu 
tatua mobali barakat ko'i monia, ta'e aka 
diá tarima'an monia yo barakatnya im 
mobui ko'inimu. 

14 Bo aka oyúon intau doi motarima ko'i 
monimu bo doi doman mokidongog kon 
singogmu, yo luai bo tala'aidon im baloi 
bo kotá tatua bo topirai in lobud kon 
siolmu. 

15 Pogumanku ko'i monimu, kon singgai 
pohakiman intau mita in Sodom bo 
Gomora moga'a-ga'an in hukumannya 
nongkon intau mita tatua." 

16"Tarukira in singog-Ku, Aku'oi 
mopotabá ko'i monimu, náonda bo domba 
dinia kon yuá-yuák in serigala, manangka 
intua mokopoingat totok náonda bo ulag, 

bo mokopotulid kong gina naonda bo 
lagapan paloma. 

17 Ta'e mokopo'ingat kom bayongan 
intau, sin oyúon im moposarahkan ko'i 
monimu kon itoi mita in agama, bo 
sikisa'an monia i mo'ikow kom baloi 
pososambayangan. 

18 Bo lantaran pirisayamu ko'i-Nakó, 
sahingga mo'ikow in diaan kon tayowon 
mongonguasa mita bo raja salaku tobatú 
katarangan ko'i monia bo kon intau mita 
inta diá nonota'au ko'i Allah. 

19 Bo aka mosia moposarakan ko'inimu, 
yo dona'aidon mohawatir bo momikir kon 
onu in singogon monimu kon tayowon 
monia, sing komintan tua in ogoi bidon 
ko'i monimu aka wakutunyadon. 

20 Sin de'eman bidon mo'ikow i 
mosingog, ta'e Rohobi i Amamu mosingog 
kom bonu ing ginamu. 

21 Bo nana'a im mobali: Intau mita 
moposarakan ko'i utatnya sim pokilimod. 
Soál tatua aidan doman ing guyanga 
ko'i adinya. Bo adi im momarontak bo 
molimod kong guyanganya. 

22 Mo'ikow in saturuon im bayongan 
intau si mo'ikow i muri-Ku. Ta'e ki ine 

mokotahang modapot ing kopalutannya 
sia tua im mosalamat. 

23 Aka mo'ikow pogutu'on monia kon 
tobatú kotá yo polaguidon kong kotá 
ibanea. Sim poguman-Ku ko'i monimu, 
ko wakutu in diápa modait monimu 
kobaya'an in lipu-lipúannya kon Israel, yo 
Adi Intau mamangoidon bui. 

24 Diábî im muri mo'iliu kong gurunya, 
andeka simpal mo'iliu kon i tuangnya. 

25 Mobalidon aka tobatú muri motongkai 
i gurunya andeka simpal bo motongkai i 
tuangnya. Aka ki togi baloi bo tangoion 
ki Betzebul, yo bambikabi tombonu im 
baloinya tua." 

26 Manangka intua dona'aidon mo'ikow 
mo'ondok ko'i monia, sin diabi tobatúmai 
inta no'ilingkop in diá bukatan bo diabi 
doman in tobatúmai inta no'i buni in diá 
popota'au. 

27 Onu inta pinoguman-Ku ko'i monimu 
ko wakutu in dolom musti buion 
monimu poguman wakutu in singgai 
mobayagdon, bo onu inta pinogombong 
kom bongolanmu, popota'audon kom 
bayongan intau. 

28 Bo dona'aibi mo'ondok ko'i monia 
inta mota'au molimod kon awak, ta'e diá 

inogoian ing kawasa morabut kon nyawa. 
Ta'e mo'ikow musti mo'ondok ko'i Allah 
inta kokawasa molimod kon awak bo 
morabut kon nyawa kom bonu in naraka. 

29 Lagapan dui-duit doyowa mota'aubi 
potalui komura'an totok! Ta'e umpakahbi 
natua diabi tobatumai nongkon lagapan 
mita tatua im molabu kom buta aka 
de'eman ibog i Amámu kon soroga. 

30 Bá kota'auan monimu, kom bayongan 
bu'ok kon ulumu kinota'auan-Nyabi ing 
kobayongea. 

31 Manangka intua dona'aibi mo'ikow 
mo'ondok, sim mo'ikowbi im momaha- 
mahal nongkon lagapan dui-duit mita 
tatua. 

32 "Pomuloi intau inta dia mo'oyak 
mongaku kon tayowon intau moántó kon 
sia in dumodudui-Ku, yo sia in labiton-Ku 
doman kon tayowon i Amá-Ku inta kon 
soroga. 

33 Ta'e ki ine im momayow kon tayowon 
intau mobarong kon sia in de'emanbi 
dumodudui-Ku, yo sia im bayowan-Ku 
doman kon tayowon i Amá-Ku inta kon 
soroga." 

34 "Dikabi kon raionmai monimu Aku'oi 
na'a im mamangoi modia kon dodamean 

kon dunia na'a, sin Aku'oi mamangoi 
de'emanbi modia kon dodamean, ta'e 
nodiabi kon ropatoi. 

35 Aku'oi mamangoi mopoyotondi kon 
adi lolaki nongkon i amánya, adi bobay 
nongkon i inánya, mototaka bobay 
nongkon i iguyánya. 

36 Tobaloian tua mobali mososaturuan. 

37 Ki ine i motabi ko'i amánya andeka 
ko'i inánya mo'iliu kon tabinya ko'i-Nakó, 
sia tua dia patus mobali dumodudui-Ku; 
natua doman, ki ine im motabi ko'i adinya 
lolaki andeka bobay bo mo'iliu kon tabinya 
ko'i-Nakó, sia doman tua in diá patus 
mobali dumodudui-Ku. 

38 Bo ki ine in doi momota'an kong kayu 
pinoyotalempang bo dumudui ko'i-Nakó, 
sia doman tua in diá patus mobali 
dumodudui-Ku. 

39 Bo ki ine im moramiji mobiag yo 
sia im matoi, ta'e ki ine im matoi 
lantaran dinumudui ko'i-Nakó yo sia im 
mosalamat." 

40 "Ki ine in notarima ko'i monimu, sia 
tua in notarima doman ko'i-Nakó bo ki 
ine in notarima ko'i-Nakó, sia in notarima 
doman ko'i-Nia inta nopotabá ko'i-Nakó. 

41 Ki ine in notarima kon tobatú nabi 
salaku nabi, yo sia i motarima doman kom 
barakat i nabi, bo ki ine i motarima kon 
intau inta mobanar salaku doman intau 
mobanar, yo sia im motarima doman kom 
barakat in intau mobanar. 

42 Bo ki ine im mobogoi in tubig noánay 
inumon umpakahbi tongá topalo kon intau 
inta boga na'a, sin sia in dumodudui-Ku, 
poguman-Ku ko'i monimu, popirisayabi 
sia tua in diá kobulian im barakatnya 
nongkon inia!" 

] ] l| Naonda ing ki Yesus nopalut 

nopoyaput ing koyow tatua kom 
muri-Nya mita tatua, nobuatdon Sia 
nongkon tua bo minayak notundú polat 
nopota'au in Habar Mopia kom bonu ing 
kotá mita monia. 

“Ki Yohanes inta kom bonu im panjara 
aindon nokodongog kon onu in inaidan i 
Kristus, 

3 dá sia nopotabádon kom murinya mita 
nolibó ko'i-Nia nana'a: "Degá Ikowdon 
intau inta mamangoi podudui in dandi 
i Allah, andeka mogolatpa degá bui ing 
kami kon intau ibanea?" 

4Da ki Yesus noguman ko'i monia, 
"Bayakdon bo poguman ko'i Yohanes onu 
inta ain dinongog bo inontong monimu. 

> Mo'ikow ain noko'ontong: intau bilog 
moko'indoi, intau lempeng mokobayak, 
intau pinanyaki kusta inta moko'ondok 
nopia, intau bongol mokodongog, intau 
minatoi nobangon bo Habar Mopia 
pinoyaput kon intau mita bogá. 

6 Bo mosanangdon totok in intau inta 
totu-totu'u mopirisaya ko'i-Nakó." 

7 Naonda im muri mita i Yohanes nobui, 
ininsilangandon i Yesus kon intau moántó 
tatua mongo ki ine ing ki Yohanes, kai- 
Nia: "Onubi i mangalenya mo'ikow mayak 
im padang gurun? Degá mo'indoi kom 
bonok inirup in tompot po'uik-po'untag? 

8 Andeka mo'ikow mayak mongonu? 
Degá mo'indoi kon intau inta nogilambung 
mogagah? Intau inta nogilambung 
mogagah tampatnya kong karaja'anbi. 

3? Dá degá onu mangale im baya'an 
monimu? Mo'indoi degá kon nabi? Totu'ul 
Poguman-Ku ko'i monimu, sia tua in 
no'iliubi kon nabi. 

10 Sin sia tua inta aim pinais kom bonu 
im Buk Mosuci nana'a: Indoiai, Aku'oi ain 
nopotabá mangoi kon totabá-Ku umuna 

ko'ini-Mu, simba sia momontang kon 
dalan baya'an-Mu." 

11 Poguman-Ku ko'inimu: "Kon sigad 
monia inta pinolahir im bobay diápa 
in no'iliu kong kokawasa i Yohanes 
mobobaptis tongá inta inanggap in intau 
mo'ompá kom bonu in dunia mobagu i 
Allah, kawasa-Nya in no'iliu ko'i Yohanes. 

12 Mulaipa ki Yohanes Mobobaptis nogaid 
no'iyaput im masain na'a, habar kon ki 
Allah mamangoi momarentah salaku raja 
sinokobayowan i intau mita inta mo'ibog 
monguasa. 

13 Sing komintan nabi, bo kom bonu im 
buk i Musa aindon nopota'au kon onu 
inta mobali, nodapot ing kinoángoian i 
Yohanes. 

14 Bo -- aka mo'ikow mopirisaya — siata 
ing ki Elia inta koángoiannya aim pinota'au 
muna. 

15 Ki ine ing kobongolan, yo pokidongog. 

16 Onu degá im mota'au-Ku 
popo'umpama'an kon intau masai 
na'a? Mosia tua náonda bo mongoadi mita 
inta limitú makow kom pasar inta momalú 
kon yobayat mita monia ibanea. 

17 'Mo'ikow pogirupan nami kom bansi, 
ta'e mo'ikow doi motayok, pomanyanyian 

nami in lagu kinopatoian, tongá mo'ikow 
doibi mongombal.' 

18 Ki Yohanes namangoi, sia diá nongaan 
bo diá nonginum kon anggur, ta'e kai 
monimu sia kinotolangan in dimbuló. 

19 Onda intua Adi Intau namangoi, Sia 
nonga'an bo nonginum kon anggur, ta'e 
kai monimu, 'Indoaikah, Sia intau motura 
bo yobayat im mo'o'igum kom pajak bo 
intau inta baradosa.' Ta'e kawasa i Allah 
pinoponyata ko'i-Nia." 

20 Ki Yesus nomangkoi noningkule 
kong kotá mita, kotá inta mokakit totok 
pomiaan i Yesus kon soál mita inta 
mokoherang. Sin intau mita kong kotá 
mita tatua doi mogogai im mogaid kon 
dosa mita monia. 

21 (Ki Yesus noguman.) Koboditodon ikow 
Khorazim! Koboditodon ikow Betsaida! Sin 
aka intau in Tirus bo Sidon in noko'ontong 
kon soál mita inta mokoherang inta 
ain nobali kon yuá-yuák monimu, yo 
no'onggotdon mosia in nogogai nogaid 
kon dosa mita monia takin nomaké in 
lambung kinopatoian. 

2? Tongá pokotoropdon, "Kon singgai 
pohakiman, hukuman kon intau mita in 

Tirus bo Sidon im moga'a-ga'an nongkon 
hukuman ko'i monimu. 

23 Bo ikow Kapernaum, dega kainimu 
kamai ikow diaanbi mamonik in langit? 
Diápa ing kai-Nakó, ikow papoponag 
modapot in tampat inta diá ing kobiagan! 
Sin aka soál mita inta mokoherang inta ain 
nobali kon yuá-yuák monimu bo nobali 
kon Sodom, yo kotá tatua in umuranpabi 
oyúon nodapot im masai na'a." 

24 Manangka intua poguman-Ku ko'i 
monimu: “Kon singgai im pohakiman, 
hukuman kon intau mita in Sodom 
moga'a-ga'an nongkon hukuman ko'i 
monimu.” 

25 Ko wakutu intua nosingogdon ki Yesus 
kai-Nia: "Aku'oi mosukur ko'i-Nimu, Ama, 
Tuhan in langit bo butá, sim bayongan 
intua binuni-Mu kon intau mita inta 
mobijaksana bo kon intau inta mopandoi, 
ta'e pinoponyata-Mu kon intau inta 
moyangkó. 

26 Oh, Ama, tuata ing kino'ibog-Mu." 

27 "Tua komintan aindon pinosarakan 
i Amá-Ku ko'i-Nakó, bo diá doman 
tobatúmai nonota'au kon Adi kolikudbi 
ing ki Amá, bo diá doman tobatúmai intau 

in nonota'au ko'i Ama kulikudbi in Adi bo 
intau inta kino'ibog in Adi popo'ontongan. 

28 Koligaidon ko'i-Naké, im bayongan 
intau inta nongolopidon bo intau inta 
kopota-pota'an im mosibul, simbá 
ogoian-Ku ing kasanangan mo'ikow. 

29 Aidaidon onu inta pinokiaid-Ku 
ko'inimu, bo duduidon kon oáid-Ku, 
mokopo'ompá kon dodia bo mokopoálus 
kon pososingog, dá ikow mokodungkul 
kong kopia'an. 

30 Sim parentah inta pinoguman-Ku 
im mopia, bo inta pinokiaid-Ku in diabi 
mororiga." 

] 2 l Kon singgai in Sabat tobatú, ki 

Yesus takin muri-Nya no'italib kong 
gobá ing gandum. Lantaran ginogoy im 
muri-Nya mita dá mosia nokoyut kom 
bungai ing gandum bo kina'an. 

2 Noko'ontong kon tua, intau mita im 
Parisi noguman ko'i Yesus: "Indoiaikah, 
Muri-Mu mita nogaid kon onu inta pinoton 
aidan kon singgai in Sabat." 

3 Ta'e ki Yesus notubag, "Degá diápa 
kinobaca'an monimu onu inta inaidan 
i Daud bo intau inta dinumudui ko'inia 
wakutu i mosia ginogoy. 

4 Sia sinumu'ot kom bonu im Baloi Tuhan 
bo noka'an kon roti inta aim pinosumbah 
ko'i Allah, inta aka dumudui kon atorangea 
yo tongábi imang mota'au moka'an kon 
tua, intau ibanea diábi mobali? 

> Andeka diápa binaca monimu kom 
bonu im buk i Musa, onu in talá inaidan 
imang mita pomuloi singgai in Sabat kom 
bonu im Baloi Tuhan, ta'e mosia diabi 
pinotalá? 

6 "Aku'oi moguman ko'i monimu: Kon 
tana'a oyúon no'iliu kom Baloi Tuhan. 

7 Bá kota'auan monimu nana'abi in 
singog ií Tuhan: Ko'ibog-Ku in totabianbi 
de'emanbi onu im pinosumbah, aka 
komangalean monimu yo mo'ikow in diábi 
mohukum kon intau inta dia kotalá. 

8Sin singgai in Sabat kom bonu ing 
kawasa í Adi Intau." 

9Naonda im minayak nongkon 
tua, ki Yesus sinumuot kom baloi 
pososambayangan monia. 

10 Kon tua oyúon tobatú intau inta 
limanya tosimpal minatoi, dá intau inta 
mo'ibog motayak kon talá i Yesus, nolibó 
ko'i-Nia: "Degá mota'au im mongundam 
kon intau aka singgai in Sabat?" 

11 Ki Yesus bui nolibó ko'i monia, "Aka 
kon sigad monimu bo oyúon kodomba 
tobatú bo domba tatua nolabú kom bubú 
inta mo'onag kon singgai in Sabat, yo 
dega dianya baya'an gamaan bo poluai? 

12 Intaubi im molobe-loben mangalenya 
aka poyobandingonmai in domba! Tuamai 
mota'aubi mogaid kom mopia kon singgai 
in Sabat.” 

13 Bo ki Yesus noguman kon intau tatua, 
"Tonggódon in limamu!" Dá sinonggódon 
intau tatua in limanya, bo polatdon nopia. 
Limanya tatua notongkaidon in limanya 
tosimpal. 

1⁄4 Intau mita im Parisi ilumuai mita bo 
noyopakat molimod ko'i Yesus. 

15 Ta'e kinota'auan i Yesus in raian monia 
tatua, dá Sia nonalámai kon tampat tatua. 
Nobayong in intau dinumudui ko'i Yesus, 
bo inundaman-Nya mosia komintan. 

16 Ta'e Sia nolarang ko'i monia kom 
mopota'au soál Sia kon intau ibanea. 

17 Takin natua mobalidon Pirman inta 
aim pinopoyaput i Nabi Yesaya, nana'a: 

18 "Indoiaikah, tua in simpal-Ku inta 
pinili-Ku, bo inta kinotabi-Ku, inta 
kinosanang ing gina-Ku, Roho-Ku in 


MATIUS 12.19-25 60 


ogoi-Ku ko'i-Nia, bo sia mopota'au in 
atorang kom bayongan intau. 

19 Sia in diábi mobobayowan bo diabi 
doman kumarak, bo diábi dongogon in 
intau singog-Nya kon dala-dalanannya. 

20 Aog inta nokolung diábi pongko'on- 
Nya, bo sumbu inta nokuyoyowdon 
dokotea diábi piongan-Nya. Modapot in 
atorang mita tatua aidan-Nya. 

21 Bayongan intau moharap makow 
ko'i-Nia." 

22 Onda intua diniadon ko'i Yesus intau 
inta kinotolangan in dimukud mora'at. 
Intau tatua bilog bo bobó, sia inundaman 
i Yesus, sahingga nokosingogdon bo 
noko'ontong. 

23 Dá nongoherang intau mita kon tua, 
bo nosingog, "Sia na'a degá inta ki Adi i 
Daud?" 

24 Ta'e naonda intau im Parisi 
nokodongog kon tua, mosia noguman, 
"Sia na'a nomaké ing kawasa i Beelzebul 
inta tonggulu in dimukud mita moraat." 

25 Ta'e kinotauan i Yesus in raian monia 
tua. Manangka intua Sia nosingog ko'i 
monia, "Pomuloi ing Karaja'an inta diá 
notobatú pasti moputubi bo pomuloi ing 

kotá andeka motolu adi inta diá motobatú, 
diábi mononoi. 

26 Ná doman tua aka Ibilis moguntun 
kon Ibilis, yo sia in diádon notobatú, bo 
sia in nomalawang doman ko'inia tontani, 
aka natua, yo náondabi mononoi ing 
karaja'annya tua? 

27 Aka Aku'oi bo moguntun kon 
dimukud mora'at momaké ing kawasa 
i Beelzebul, yo aka natua kawasa i 
ine im pinaké in dumoduduimu mita 
moguntun kon dimukud mita mora'at? Bá 
kota'auanmudon, mosiadon tua im mobali 
hakim monimu. 

28 Ta'e aka Aku'oi moguntun kon 
dimukud mora'at takin nomaké ing 
kawasa Roho i Allah, yo tua im 
mangalenya, ki Allah aindon namangoi 
nomarentah ko'i monimu. 

29 Náondabi in intau mokotu'ot kom baloi 
in tobatú intau moropot bo mogagow 
kong kapunya'annya aka diá munanya 
togoton intau moropot tatua? Tantú 
bambi mopalut makow togotonnya intau 
moropot tatua bodongka sia mokotu'ot 
kom baloi tatua bo mogagow kong 
kapunya'annya. 

30 Ki ine in diá noyotakin-Ku, sia im 
momalawang ko'i-Nakó Bo ki ine inta 
doi mogaid moyotakin-Ku yo sia tua im 
momoguya'at kon roncana-Ku. 

31 Manangka intua poguman-Ku 
ko'inimu, 'Aka intau mogaid kon dosa 
bo moningkule ko'i Allah yo mota'aupabi 
ampungan, ta'e aka moningkule kon Roho 
i Allah, yo diábî ampungan in sia. 

32 Bo aka intau mosingog kom 
pomalawang kon Adi Intau, sia 
in ampunganpabi, ta'e aka sia bo 
momalawang kon Roho i Allah, yo sia in 
diábi ampungan kon duniapabi tana'a bo 
kon aherat!" 

33 Aka pangkoinya bo kai monimu mopia, 
yo bungainya im mopiabi doman. Tongá 
aka pangkoinya kai monimu bo diá mopia, 
dá diá doman mopia im bungainya, 
sim bungainya tua im ponanda'an kom 
pangkoinya. 

34 Hei mo'ikow katurunan im moromú, 
náondabi i mo'ikow mota'au mosingog 
kon soál mita inta mopia, aka mo'ikow 
tontani im mogaid doman kon inta diá 
mopia? Sin onu siningog im bibig tuabi 
doman inta ilumuai nongkon bonu ing 
gina. 

35 Intau inta mopia mosingog doman kon 
inta mopia sing ginanya nopuling doman 
inta mopia, bo intau inta mora'at ginanya 
in nopuling doman inta mora'at. 

36 Ta'e poguman-Ku ko'i monimu, 
"Pomuloi in singog inta diá im mangalenya 
inta aindon siningog in intau yo musti 
tubagannya kon singgai pohakiman. 

37 Sin singogmubita im monantú mongo 
ikow kotalá andeka diá, bo ikow hukumon 
podudui in singogmu tontani." 

38 Kon wakutu intua tongonumai degá 
intau mototundú kon agama bo intau 
mita im Parisi noguman ko'i Yesus, "Guru, 
kami mo'ibog mo'indoi kon tobatú tanda 
nongkon ini-Mu." 

39 Ta'e ki Yesus notubag ko'i monia, 
"Intau masai na'a im mora'atbi bo inta doi 
dumudui kon onu inta aim pinoguman, 
mosia mo'ibog monuntut kon tanda. Ta'e 
mosia in diabi ogoian kolikudeabi in tanda 
i Nabi Yunus. 

40 Sin naonda ing ki Yunus tolu nosinggai 
bo tolu nogobi'i kom bonu in sian toyak, 
yo natua doman Adi Intau im mogutun 
kong gantog im butá tolu nosinggai bo 
tolu nogobi'i. 

41 Kon singgai pohakiman, intau mita 
in Ninewe morobangon bo moyotakin 
i intau mita masai na'a mohukum ko'i 
monia. Sin intau mita in Ninewe naonda in 
nokodongog kon inta pinoyaput i Yunus, 
mosia nogogai nogaid kon dosa mita. Bo 
tana'a inta sinimindog makow no'iliubi 
ko'i Yunus. 

42 Ko wakutu pohakiman, ratu nongkon 
dotá in Tolatan mobangon moyotakin 
intau masai na'a bo tumakin doman 
mohukum. Sin ratu tatua namangoi 
nongkon popod in dunia sim mokidongog 
kon totundú i Salomo, ta'e kon na'a inta 
simindog makow in no'iliubi ko'i Salomo!" 

43 Aka dimukud mara'at ilumuai nongkon 
intau, yo sia i maya-mayak makow kom 
butá inta diá ing kayu sim motayak kom 
pogogayannya. Ta'e diá noko'uli in sia. 

44 Dá sia mosingog nana'a: "Aku'oi bui 
mayak im baloi inta ain sinala'ankumai. 
Bo minayak in sia, kinobaya'annyamai 
im baloi tatua diádon tombonunya, 
kináitandon kinodarit bo sino'inutdon 
nopira. 

45 Sia minayak bui bo nogoini kom pitu 
in dimukud inta no'iliu kon kora'atnya 
bo mosia sinumu'ot mogutun kon intau 

tatua. Sahingga pangabisannya ka'ada'an 
intau tatua nodugang ra'atnya nongkon 
inta muna. Natua doman im mobali kon 
intau mita mora'at masa inta na'a." 

46 Wakutu ing ki Yesus koyogotpa 
moyosingog takin intau moántó tatua, ki 
iná bo ki utat-Nya mita ain sinimindog 
kon luai bo moramiji mokipodungkul 
koi-Nia. 

47 Dá oyúon tobatú intau noguman 
ko'i-Nia, "Pak Guru, ki ina bo ki utat 
mita i Pak Guru tua kon luai bo moramiji 
mokipodungkul ko'ini-Mu.” 

48 Ta'e tubag i Yesus kon intau inta 
nopoyaput in habar tatua, "Ki ine ing ki 
iná-Ku? bo ki ine ing ki utat-Ku?" 

49 Takin kotundu-tundú kom muri-Nya 
mita, Sia noguman, "Na'a ing ki iná-Ku bo 
ki utat-Ku mita! 

>0 Sing ki inekabi inta mogaid kon inta 
kino'ibog i Amá-Ku kon soroga, yo sia tua 
ing ki utat-Ku mita lolaki, bo ki utat-Ku 
bobay, bo sia ing ki iná-Ku doman." 

] 3 l Kon singgai tua ki Yesus ilumuai 

nongkon baloi tatua bo minayak 
ilimitú kom bingki in danow. 

“Kon tua intau noroángoi bo nolipung 
ko'i-Nia, sahingga Sia minayak sinumakoi 

kon uangga bo ilimitú kon tua, intau 
moántó sinimindog komintan kom pintad. 

3 Bo mobarong in sinundú-Nya ko'i 
monia ta'e nomaké im porumpama'an. 
Sia nongonguman nana'a, "Tobatú intau 
monononggobá minayak bo nogambor. 

4Ko wakutu in sia nogambor oyúon batol 
nolabú kom bingki in dalan, bo lagapan 
namangoi bo kina'annya nodait intua. 

> Oyúon doman in nolabú kom butá inta 
noántó im batu. Batol tatua lagi nobiag sin 
nonipit im butánya. 

6 Ta'e naonda in nomukádon mata in 
singgai, biagnya tua nolalow bo no'ingkag 
sin diá nonguakat. 

7 Oyúon doman in nolabú kon yuá-yuák 
in diát. Dugi tatua nobiag bo nonisi kom 
biag im pinomula tatua dapot im minatoi. 

8 Ta'e oyúon doman in nolabú kom 
butá inta nopia bo sia nomungai: Oyúon 
mogatut noguntul, oyúon in o'onom 
nopuluh noguntul, oyúon doman in tolu 
nopuluh noguntul im bungainya. 

Ki ine ing kobongolan, yo pokidongog!" 

10 Bo muri-Nya mita namangoi bo 
nolibó ko'i-Nia, "Nongonu sin ki Pak 
Guru motundú ko'i monia momakébi im 
porumpama'an?" 

11 Ki Yesus notubag, "Mo'ikow aindon 
inogoian ing karunia monota'au kon 
rahasia kon náonda ing ki Allah 
momarentah, ta'e mosia tua in diabi. 

12 Intau inta oyúondon ko'inia 
duganganbi bui, simbá sia moko'uli 
kom mo'iliu ing kobayongea, ta'e intau 
inta diá ing ko'inia yo onupa inta Oyúon 
ko'inia daitondon gamaan. 

13 Manangka intua Aku'oi motundú 
ko'i monia nomaké im porumpama'an, 
simbá umpakah noko'ontong, ta'e mosia 
náonda bo intau inta diá noko'ontong, bo 
umpakah mosia nokodongog, ta'e mosia 
náonda bo intau inta diá nokodongog 
sahingga in diá kota'auan monia im 
mangalenya. 

14 Mosia tua im pinonompodan kon onu 
inta pinoguman i Nabi Yesaya, nana'a: 
Ki Allah noguman: 'Mosia in umuran 
mokidongog, ta'e diá momangale; Mosia 
umuran monarukiramai ta'e diá monota'au 
kon onu inta nobali. 

15 Sing gina i intau mita tana'a ain 
sinimimbunod, bo bongolan monia 
nobongoldon, bo mata monia aim 
binilogan; simbá mata monia diá 
moko'ontong bo bongolan monia diá 

mokodongog, sin dikabo komangaleandon 
monia onu inta pinoguman bo mosia 
mobui mamangoi ko'i-Nakó bo 
posalamaton-Ku im mosia." 

16 Ta'e mopia totok im matamu sin 
noko'ontong bo bongolanmu sin 
nokodongog. 

17 Sim poguman-Ku ko'i monimu: 
Mobarong in nabi bo intau inta mobanar 
im mo'ibog moko'ontong kon onu inta 
inontongdon monimu, ta'e mosia in 
diá noko'ontong, bo mosia i mo'ibog 
doman mokidongog kon onu inta aindon 
dinongog monimu, ta'e mosia in diá 
nokodongog. 

18 "Manangka intua indongogái mangale 
im porumpama'an tatua. 

19 Batol inta nolabú kon dalan, tua im 
mangalenya: Intau inta nokodongog 
kom Pirman kon náonda ing ki Allah 
momarentah, ta'e diá kinomangalean 
monia. Kon tua namangoidon in Ibilis bo 
mogagow kon inta ain inambor kom bonu 
ing gina monia. 

20 Yo aka batol inta nolabú kon sigad 
im butá inta mobarong im batu, tua 
mangalenya, intau inta nokodongog kom 

pirman tatua, bo sia balu notarima takin 
pia ing gina, 

21 Ta'e Pirman tatua diá nonguakat 
kom bonu ing ginanya sahingga in diá 
nonahang. Aka koántugan in yoyiga 
andeka pomogutúan lantaran Pirman 
tatua, yo intau tatua balú mobalui im 
pirisaya monia ko'i Yesus. 

22 Bibit inta nolabú kon yuá-yuák in 
diát, tua im mangalenya, intau inta 
nokodongog kom Pirman tatua tongá 
mohawatir kong kapunya'an kon dunia 
na'a bo mo'ibog mobiag mo'oyúon. Ibog 
monia kon in dunia tua im monisi kom 
Pirman tatua, dá diá momungai. 

23 Bibit inta nolabú kom butá mopia, tua 
im mangalenya, intau inta nokodongog 
kom Pirman bo nonota'au kom 
mangalenya, manangka intua sia 
nomungai, oyúon inta mogatut noguntul, 
oyúon in onom nopuluh noguntul bo 
oyúon doman in tolu nopuluh noguntul." 

24 Ki Yesus bui nongonguman ko'i monia, 
kon tobatú porumpama'an, kai-Nia, "Aka 
ki Allah momarentah yo náonda bo intau 
inta nogambor kom bibit inta mopia kong 
gobánya. 

25 Ta'e kon dodai intau nongosiugdon, 
namangoi in saturunya bo noporangkap 
im bibit im padang kon sigad ing gandum 
mita tatua, nopalut makow sia minayak. 

26 Naonda ing gandum tatua 
molobendon bo nomangkoidon 
lumondut kino'ontongandon doman im 
padang mita tatua. 

27 Dá namangoidon in simpal mita i 
togi gobá tatua bo noguman: Tuang, 
kinota'auan nami im bibitbi inta nopira 
inambor i tuang kong gobá! Dá degá 
nongkon ondabi im padang mita tatua? 

28 Ki togi goba tatua notubag: Oyúon 
intau mosaturu namangoi bo noporarit 
intua. Dá bobantungnya mita tatua 
nolibo: Tuang, mota'au degá baya'an nami 
rabuton im padang mita tatua? 

29 Ta'e sia noguman: Dona'ai, sin dika bo 
mo'itakin doman ing gandumea ko wakutu 
im porabutan kom padang tatua. 

30 Pomayak makow kobiaganea modapot 
i wakutu porataban. Sing ko wakutu im 
porataban, pogumankudon kon intau 
mita inta mororatab: Tokosipundon muna 
im padang mita tatua bo bogot kom 
pangkoinya mita sin tubáan, onda intua 

sipundon ing gandum mita tatua kon 
luntungku.” 

31 Ki Yesus nongonguman bui kom 
porumpama'an ibanea ko'i monia, “Aka ki 
Allah momarentah, yo náumpama batol in 
sesawi inta ginamá in intau bo pinomula 
kong gobánya. 

32 Memang batol tatua im paling mo'intok 
nongkon bayongan batol, ta'e aka sia 
mobiagdon, sesawi tatua im molobe- 
loben nongkon kuyat mita ibanea, sia 
simimpangkoi sahingga in lagapan mita 
mamangoi bo monompugad kon tanganya 
mita." 

33 Onda intua ki Yesus nongonguman 
doman kom porumpama'an nana'a 
ko'i monia, “Aka ki Allah mamangoi 
momarentah yo náumpama ragi inta 
ginamá im bobay bo pinobáuk kon topong 
torigu opat nopulú noliter nodapot ing 
kinumutad komintan.” 

34 Tua komintan sinundú i Yesus 
kon intau moántó tongá nomaké im 
porumpama'an. Bo Sia notundú diabi in 
dia nomaké im porumpama'an. 

35 Makusud-Nya, ba motompodon 
Pirman inta pinoguman in nabi nana'a, 
"Aku'oi mo'ibog motundu ta'e momaké 

im porumpama'an, Aku'oi mo'ibog 
mongonguman kon inta nongo'ibuni 
mulaipa dunia na'a inaidan." 

36 Bo ki Yesus nonalámaidon kon intau 
mobayong tatua, bo nobui. Muri-Nya 
mita namangoi bo noguman ko'i-Nia 
nana'a: "Insilangaidon ko'inami mangale 
im porumpama'an padang kon yuá-yuák 
ing gandum.” 

37 Sia notubag, "Intau inta nogambor kom 
bibit mopia tua ing ki Adi Intau. 

38 Gobá tua in dunia. Bibit tatua in intau 
mita inta ain nobali umat i Allah. Yo 
padang tatua in intau mita inta diá mopia. 

39Yo saturu inta noporarit bibit im 
padang tatua, siata in Ibilis. Bo aka wakutu 
moratab, yo tua in singgai pangabisannya. 
Bo inta mororatab mita tua im malaekat. 

40 Náonda bo padang tatua sinipun bo 
sinubá kom bonu in tulu natua doman kon 
Singgai Tumi. 

41 Adi Intau nopotabá kom malaekat-Nya 
mita mosipun kom bayongan inta 
mokopolale bo komintan intau inta nogaid 
kom mora'at kom bonu ing Karaja'an-Nya. 

42 Bayongan tua daiton pogonag kom 
bonu in tulu; kon tua kodongogan amui 
bo roriga. 

43Ko wakutu intuata intau mita inta 
nogaid kon onu ing kino ibog i Allah 
monindar na mata in singgai kom bonu in 
dunia mobagu i Allah ki Ama monia. Ki ine 
ing kobongolan pokidongog!" 

44 "Aka ki Allah momarentah yo náonda 
bo kapunya'an inta no'ilobong kong 
gobá, inta no'uli in intau, bodongka 
ilobongea bui. Lantaran pia ing ginanya, 
dá minayakdon in sia bo nopotalui im 
bayongan kapunya'annya bo notalui kong 
goba tatua." 

45 "Ná doman tua, aka ki Allah 
momarentah yo náonda bo tobatú intau 
inta notayak kom mutiara inta mogagah. 

46 Naonda in no'ulinya im mutiara 
inta totok im mogagah tatua, lagi in 
sia minayak bo nopotalui im bayongan 
kapunya'annya bodongka notalui kom 
mutiara tatua." 

47 "Natua doman, aka ki Allah 
momarentah yo náonda bo landará inta 
binukayad kon danow, bo nokosipun kon 
norupa-rupamai in toyak. 

48 Naonda in nopuling, landará tatua 
inugut pinobayak im pintad, bo mosia 
ilimitú bo nosipun kon toyak inta nongopir 

bo binonu kom bokor, ta'e toyak inta dia 
nongopira in lumbu. 

49 Natua doman mobali kon Singgai Tumi: 
Malaekat mita mamangoi bo mopoyotondi 
kon intau mita inta moromú bo intau inta 
mopia, 

0 bo intau mita inta mora'at 
tokolumbu'on-Nya kon yuák in tulu; 
kon tua mosia mongombal bo mororiga." 

>! "Komangalean monimu in singog-Ku 
tua?" Mosia notubag: "O,0, komangalean 
nami!” 

>? Dá ki Yesus noguman ko'i monia, 
"Pomuloi in intau inta monota'au totok kon 
atorang i Musa bo notarima kon totundú 
kon náonda ing ki Allah momarentah 
tua, yo sia náonda bo ki togi baloi inta 
nopoluai im pakakatnya nobagu bo inta 
no'onggotdon nongkon tampat inta 
pinotagúannya.” 

53 Naonda ing ki Yesus nopalut 
nongonguman kom porumpama'an mita 
tatua, minayakdon Sia nongkon tua. 

>4 No'iyaputmai in lipú-Nya, Sia minayak 
notundú kon intau mita kon tua kom 
bonu im baloi pososambayangan monia. 
Intau mita nongoherang noko'ontong 
kon inta pinomia-Nya, sahingga mosia 

nolibó,nana'a: "Degá no'uli-Nya kon 
onda im pandoi bo kawasa mita inta 
pinogaid-Nya kom mokoherang mita 
tatua? 

>> Aka diá moyotalá yo Siabi na'a inta ki 
Adi i bas? Bo ki ina-Nya ing ki Maria dega? 
Ki utat-Nya ing ki Yakobus, ki Yusup, ki 
Simon bo ki Yudas! 

56 Bo ki utat-Nya mita bobay ing 
koyota-yotakin naton! dá dega kon onda 
ing kino'ulian-Nya kon tua mita?" 

>/ Dá mosia nokecewa bo doidon mosia 
notarima ko'i-Nia. Dá ki Yesus noguman 
ko'i monia: "Tobatú nabi in hormaton 
kon onda kabi kolikudbi ing kolipú-Nya 
tontani bo kom baloi-Nya." 

>8 Bo lantaran diá im pirisaya monia, 
sahingga in diá nobayong in soál inta 
mokoherang im pinomia-Nya kon tua. 

] 4 l Kon wakutu intua nodapotdon in 

habar mita ko'i Herodes, raja ing 
Galilea soál bayongan inta inaidan i Yesus. 

2 Dá sia noguman kom pogawainya mita, 
"Na'adon ki Yohanes mobobaptis, sia 
aindon nobiag bui kon sigad in intau inta 
aim minatoi, manangka intua kawasa mita 
oyúondon ko'i-Nia." 

3 Sing ki Yohanes aim pinokidomok 
bo pinokitokig i Herodes bo binonunya 
kom panjara. Soal tatua noyotogot im 
persoalan i Herodias, ki buloi i Pilipus ki 
utatnya. 

“Pernah ing ki Yohanes nonogur ko'i 
Herodes, kai nia: "Diábi mopia aka ikow 
motonibuloi i Herodias!" 

> Sabanarnya ki Herodes mo'ibog 
molimod ko'i Yohanes, ta'e sia mo'ondok 
kon intau moántó inta nonganggap kong 
ki Yohanes tua in tobatúbi nabi. 

6 Tongá kon dodai ing kinótompodan 
umur i Herodes, adi bobay i Herodias 
nomanari kon yuá-yuák in tamu bo 
noposanang kong gina i Herodes, 

7 sahingga ki Herodes nongibot kom 
mobogoi in onukabi igumonnya. 

8 Lantaran pinakisa i inánya, dá adi bobay 
tatua noguman, “Tududon ulu i Yohanes 
mobobaptis kom baki bo ogoidon ko'inakó 
kon na'a." 

9 Nokodongogmai kon inta inigum in 
adi tatua, noájardon totok ing gina i 
Herodes. Ta'e lantaran sia nongibotdon 
muna kon tayowon tamunya mita, dá 
pinotabányadon simbá duduian onu im 
pino'igum in adi tatua. 

10 Binayányadon pinoki pongko ulu i 
Yohanes inta kom ponjara. 

11 Ulu tatua sinudu monia kom baki 
bo dinia inogoi kon adi tatua bodongka 
inogoi in adî tatua ko'i inánya. 

12 Onda intua muri mita i Yohanes 
Mobobaptis namangoi nogamá kon 
awaknya bo binayak ilobong. Nopalut 
makow nolobong, mosia minayak 
nopota'au in soál tatua ko'i Yesus. 

13 Naonda ing ki Yesus nokodongog 
kon habar tatua, Sia nonalámaidon kon 
tampat tatua bo iyumayuk. Sia sinumakoi 
kon uangga bo minayak in tampat inta 
noáman. Ta'e naonda ing kinodonongogan 
in intau moántó mosia nomatuk, ta'e 
nongin toba nongkon lipú mita monia. 

14 Naonda mosia sinumubu, ki Yesus 
noko'ontong kon intau nobarong totok, 
dá noliai ing gina-Nya lantaran tabi-Nya 
ko'i monia bo inundaman-Nya mosia inta 
notakit. 

1> Naonda in singgai noungkolomdon, 
muri-Nya mita namangoi ko'i-Nia, bo 
noguman, "Tampat tana'a no'itontani 
bo singgai no'ungkolomdon, dá 
pokipobuiaidon in intau mita tanion simbá 

mosia mayak motalui kong ka'anon kon 
lipú mita." 

16 Ta'e ki Yesus noguman ko'i monia, 
"Diáka bidon mosia mayak, mo'ikowbi 
musti mopoka'an ko'i monia." 

17 Tubag monia, "Kami tonga nodia kon 
roti lima bo toyak doyowa." 

18 Ki Yesus noguman, "Diadon mangoi 
ko'i-Nakó." 

19 Bo pinokilitúan-Nya in intau moántó 
tatua kon tudu im bonok. Bo naonda ing 
ginama-Nya in roti lima bo toyak doyowa 
tatua, ilumangag in Sia kon langit bo 
nomarakat, bodongka nomonsi-monsig 
kon roti tatua bo inogoi kom muri-Nya 
mita pinoki silai koi monia. Muri-Nya mita 
nosilai magi makow kon intau moántó tua. 

20 Mosia komintan nongaan dapot 
in nobotug. Onda intua sinipun mita 
intau ing ki agat in roti tatua, nosipun 
magi mopulúpa bodoyowá nokompé in 
nopuling. 

21 Intau nongaan noyotakin dodai intua 
degá limamai noribu in lolaki, diápa 
pinoyoiap im bobay bo mongoadi mita. 

22 Onda intua ki Yesus lagi nopotabá kom 
muri-Nya mita sinumakoi kon uangga, bo 
umuna ko'i-Nia mayak in lolan, wakutu 

intua pinokipobuian-Nya domandon in 
intau moántó tatua. 

23 Bo naonda intau mita tatua nobui, 
ki Yesus notakod kom bulud bo 
nosambayang tontani. Bo naonda in 
singgai nodolomdon dongkadon Sia 
tontani ing kon tua. 

24 Uangga inta sinakoian im muri- 

Nya mita ain noyayuk kom pintad bo 
totok dumpakon im bokol, sin tompot 
moyodumpak. 

25 Degá jam tigamai modiug mobayag 
namangoidon ki Yesus ko'i monia takin 
minaya-mayak kon tudu in tubig. 

26 Naonda im muri-Nya mita noko'ontong 
ko'i-Nia minaya-mayak kon tudu in tubig, 
mosia no'italikokog bo polat nomalú, 
"Dimbuló intua!", mosia kopia kumarak 
sim mo'ondok. 

27 Ta'e ki Yesus lagi noguman ko'i monia, 
"Pokopo'onow, sin Aku'oibi in na'a, dika 
mo'ondok!" 

28 Bo ki Petrus noguman, "Aka Ikow bo 
totu'u kon ki Yesus, yo oinika in aku'oi 
mamangoi ko'ini-Mu mongin tudu in 
tubig." 

29 Ki Yesus notubag, "Angoidon!" Dá ki 
Petrus noponag kon uangga bo minayak 
ko'i Yesus nongin tudu in tubig. 

30Ta'e naonda in nokorasamai kon 
tompot nogirup, no'ondok in sia dá sia 
mulaidon tumalom bo sia kinumarak, 

31 "Tuhan, tulungaipa in aku'oi!" Dá 
siningkap i Yesus in lima-Nya, bo polat 
noguman ko'i Petrus nana'a, "Hei intau 
inta diá totok mopirisaya, nongonu sim 
molia-liawbi ing ginamu?" 

32 Onda intua sinumakoi kon uangga im 
mosia bo tompot nogogaidon. 

33 Intau mita inta kom bonu in 
uangga nosumbah ko'i-Nia, kai monia, 
"Totu-totu'u kon Ikow na'a ki Adibi i 
Allah." 

34 Naonda in no'iyaputmaidon kon lolan 
mosia sinumubu kon lipú ing Genesaret. 

35 Bo naonda intau mita kon tua 
nokota'aumai kon inta namangoi tua ing 
ki Yesus dá pinota'a-ta'au makow monia 
kon lipú mita inta noyodiugmai kon tua. 
Bo komintan intau inta nongotakit dinia 
ko'i-Nia. 

36 Mosia nopo'igum simbá ogoi-Nya i 
mosia moliai kon ubung in jubah-Nya. 

Komintan intau inta noroliai ko'i-Nia, 
nongopia. 

] 5 I No'iduduimai kon tua, tongonumai 

degá intau im Parisi bo mototundú 

mita kon agama, mosia nongkon 
Yerusalem namangoi bo nolibó ko'i Yesus, 
2 "Nongonu sim muri-Mu mita diábíi 
dinumudui kon adat im mogoguyang 
naton? Mosia diábi nonomokmuna ko 
wakutu in diápa nonga'an." 

3Ta'e ki Yesus notubag ko'i monia, 
"Nongonu sim mo'ikow in diábi doman 
dumudui kom parentah i Allah, tongá 
lantaran adat im mogoguyang? 

4Ki Allah aindon noguman, 'Hormatdon 
ing ki amá bo ki inámu,' bo 'Ki ine im 
mogodi-godimai ko'i amánya bo ko'i 
inánya yo musti hukumon matoi.' 

> Ta'e mo'ikow moguman nana'a, ki ine 
inta moguman ko'i amánya andeka ko'i 
inánya: 'Onu inta musti ogoiku pobantung 
ko'i amá bo ko'i iná, aindon inogoiku 
pinosumbah ko'i Allah,' 

6yo intau tatua in diá bidon patus 
mohormat ko'i amánya andeka ko'i inánya. 
Aka oáid monimu bo natua, yo inanggap 
monimu im Pirman i Allah in diádon 

baraguna sin lantaran adatmu tontani im 
mobara-baraguna. 

7 Hei intau inta mongomunapik! 
Totu'udon onu im pinoguman muna i Nabi 
Yesaya soal mo'ikow, 

8'Nana'a ing kai Allah: Intau mita 
tana'a modui ko'i-Nakó ta'e tongá kom 
bibig monia, sing gina monia moyayuk 
ko'i-Nakó. 

9 Diábi im mangalenya posumba'an 
monia ko'i-Nakó, sin onu in sinundú 
monia tua, atorangbi in intau.” 

10 Bo ki Yesus nogoini kon intau moántó 
tatua bo noguman ko'i monia, "Indongogai 
bo popotonop kom bonu ing gina! 

11 De'emanbi inta kina'an in haram; ta'e 
inta siningogbi, tuatabi inta mokonajis 
kon intau." 

12 Bo muri-Nya mita nomangkoidon 
nolibó ko'i-Nia, kai monia: "Kinota'auan 
degá i Pak Guru kon singog i Pak Guru 
tanion totokbi im mokonanali kong gina 
intau mita im Parisi?" 

13 Tubag i Yesus, "Pomuloi im pinomula 
inta de'eman ki Amá-Ku in nomula, yo 
musti rabuton takin uakatnya mita. 

14 Pomayakdon makow intau mita natua. 
Sim mosia tua in intau bilog inta motundú 

kon dalan kon intau doman bilog. Sin aka 
intau bilog bo mokapit kon intau doman 
bilog, yo tumpalabi in taya dua molabu 
kom bubu." 

15 Dá ki Petrus noguman ko'i-Nia, 

"Pak guru, tomangaleaikah ko'inami im 
porumpama'an tanion!" 

16 Ta'e ki Yesus notubag, "Umpakah yo 
diápa doman komangalean monimu? 

17 Diá kota'au degá monimu kon onu inta 
kina'an monimu komintanbi mo'idapot in 
sian bodongka po'intalú bui? 

18 Ta'e onu in siningog monimu tua ing 
komintanbi nongkon bonu ing gina; bo 
tuatabi inta mokonajis kon intau. 

19 Sin nongkon bonu ing gina momuká im 
bayongan raian inta mora'at, pololimod, 
pononualing, pogogaid kon inta moromú 
pononakow, ibot inta diá totu'u bo rebeg. 

20 Tua komintan inta mokokotor kon 
intau. Ta'e aka monga'an diá monomok 
munatua in diabi mokokotor kon intau." 

21 Nobuatmai nongkon tua ing ki Yesus, 
Sia minayak kon lipú in Tirus bo Sidon. 

22 Kon tua nolangoi in tobatú bobay intau 
ing Kanaan inta nongkon lipú kon tua, bo 
nomalú, "Kotabipa aku'oi na'a, Tuhan, Adi 
i Daud, sing ki adiku bobay kinotolangan 

in dimukud mora'at bo moyoyiga totok in 
sia." 

23 Tongá ki Yesus diá notubag ko'inia, 
bo muri-Nya mita namangoi bo noguman 
ko'i-Nia, "Pokibayáaidon makow in sia, sin 
sia in umuran doman makow dumudui ko'i 
naton bo momalu." 

24 Ta'e ki Yesus notubag, "Aku'oi pinotabá 
mamangoi sim motayak kon intau mita in 
Israel inta nongobuli.” 

2> Bobay tatua dinimiug bo nosumbah 
ko'i-Nia bo noguman bui, "Tuhan 
tulungaipa in aku'oi." 

26 Ki Yesus notubag, "Diá mota'au im 
mogamá kon ka'anon inta aindon sinadia 
kon adi mita bo ogoi kon ungku." 

27 Bobay tatua notubag, "Totu'ubi intua 
Tuhan, ta'e ungkú tatua in noka'an doman 
kom muyo-muyok ing ka'anon inta nolabú 
kom meja i tuangnya.” 

28 Bo ki Yesus notubag takin noguman 
ko'i-Nia, "Ule ina moloben totok im 
pirisayamu, manangka intua yo mobalidon 
ko'i nimu, ná inta kino'ibogmu." Bo 
dodaipa doman in tuata nopia ing ki 
adinya. 

29 Ki Yesus nonalámai kon tampat tatua, 
bo minayak nongin bingki im pintad in 

Danow Galilea bodongka notakod kom 
bulud bo ilimitú kon tua. 

30 Bo intau mita nodia mangoi ko'i-Nia 
kon intau mita inta pelong, inta lempeng, 
inta bilog, inta bobó bo takit mita ibanea. 
Inangoi monia inukat kon tayowonmai i 
Yesus bo komintan inundaman-Nya im 
mosia sahingga in nodait nopia. 

31 Intau mita nongoherang noko'ontong 
kon onu inta inaidan-Nya tatua, sin intau 
bobó nokosingog, intau pelong nopia, 
intau lempeng mokobayakdon, intau bilog 
moko'indoi, dá mosia nodayow ko'i Allah 
Israel. 

32 Ki Yesus nogoini kom muri-Nya 
mita bo noguman, "Aku'oi motabi totok 
moko'ontong kon intau mita tanion. 
Mosia aindon tolu nosinggai dinumudui 
ko'i-Nakó bo mosia diá nodia kon ka'anon. 
Akuoi in doibi mopobui ko'i monia ko 
wakutu im mosia gogoyon, sin dikabo 
mo'umpag kon dalan." 

33 Muri-Nya mita noguman ko'i-Nia: "Kon 
ondabi ing ko'ulian naton kong ka'anon 
inta tugat ka'anon in intau mita tanion, 
apapa doman kita na'a noyayuk kon lipú." 

34 Ki Yesus nolibo ko'i monia, "Tongonu 
in roti nion ko'i monimu?" "Pitu", tubag 

monia, bo "Oyúon doman tongonumai in 
toyak inta mongointok." 

35 Bo pinoki litúan mita i Yesus kom buta 
im mosia. 

36 Onda intua ginamá-Nya in roti bo 
toyak mita tatua, bo nopoyaput in sukur 
bodongka nomonsi-monsig kon roti tatua 
bo inogoi kom muri-Nya pinokisilai, dá 
sinilai domandon im muri-Nya mita kon 
intau mobayong tatua. 

37 Mosia nongaan komintan dapot in 
nobotug. Nopalut makow, sinipun im 
muri-Nya mita ki agat in roti tatua. 
Nosipun magi pitupa nokompé in 
nopuling. 

38 Kobayong in intau inta nonga'an 
noyotakin dodai intua opat noribu in 
lolaki, diápa pinoyo'iap im bobay bo 
mongoádi mita. 

39 Nopalut makow nonga'an ki Yesus 
nopotabádon ko'i monia nobui, bo Sia 
minayak sinumakoi kon uangga bo 
ilumeag nopobayak in lipú im Magadan. 

] 6 l Kon tua namangoidon intau mita 

im Parisi bo Saduki sim monungkul 
ko'i Yesus takin mopo'igum simbá Sia 
mopo'ontong in tanda ko'i monia nongkon 
soroga. 

2 Ta'e ki Yesus notubag, "Aka singgai 
mololabungdon bo indoianmai monimu 
langit mopuya dá mo'ikow moguman: 
'Mopia totok in singgai na'a.' 

3 Bo aka dolo-dolom bo ontongon 
langit nopuya ta'e no'ungkolom, mo'ikow 
moguman: 'Monguyan singgai na'a.' 
Ka'ada'an in langit mota'au monimu 
poyoposion ta'e tanda mita in zaman diá 
kota'auan monimu. 

4intau mita inta mora'at bo diá motulid 
ing gina tana'a, mopo'igum in tanda. 
Ta'e mosia in diábi popo'ontongan intua, 
kolikudbiin tanda i Nabi Yunus." Nopalut 
makow nosingog kon tua, ki Yesus 
nonalámai ko'i monia tua. 

> Ko wakutu muri mita i Yesus minayak in 
lolan danow, mosia nokoliong nodia kon 
roti. 

6Ki Yesus noguman ko'i monia, nana'a: 
"Umuran pobasadia bo mokopo'ingat kon 
ragi intau im Parisi bo Saduki." 

” Dá mosia norai bo noguman, "Sia 
nosingog kon natua sin kita diá nodia kon 
roti." 

8 Bo naonda ing kinota'auan i Yesus 
onu in yogot monia yosingogon tua, 

Sia noguman, "Nongonu si mo'ikow in 

noyosingogbi kon soal dia in roti? Hei 
intau mita inta dia mopirisaya! 

9 Diápa doman degá kinomangalean 
monimu? Bo diádon degá kinotoropan 
monimu inta roti lima nota'au pinoka'an 
kon lima noribu in intau bo tongonupa 
doman nokompé nosipun magi ing 
kiagatnya? 

10 Andeka roti inta tongá pitu bo 
pinoka'an kon opat noribu in intau, bo 
tongonupa doman nokompé in sinipun 
magi ing ki agatnya? 

11 Nongonu sin diábi kinota'auan monimu 
kon de'emanbi roti imakusud-Ku na'a. 
Ta'e Aku'oi im moguman ko'i monimu 
kon mokopo'ingotdon kon oáid i intau im 
Parisi bo Saduki." 

12 Bain tua bo kinomangalean monia 
kon de'emanbi makusud-Nya simba 
mokopo'ingat kon ragi in roti, ta'e 
mokopo'ingatbi kon onu inta sinundú in 
intau im Parisi bo Saduki. 

13 Naonda ing ki Yesus no'iyaput kong 
Kaisarea Pilipi, Sia nolibó kom muri-Nya 
mita, "Podudui in guman intau ki ine ing 
ki Adi Intau tua?" 

14 Tubag monia, "Oyúon intau noguman 
ki Yohanes Mobobaptis, oyúon doman 

noguman ki Elia, bo oyuon noguman ki 
Yeremia andeka tobatú nongkon nabi 
mita." 

15 Bo ki Yesus nolibó ko'i monia, "Ta'e 
aka podudui in raian monimu yo ki ine in 
Aku'oi na'a?" 

16 Dá ki Simon Petrus notubag, "Ikow ing 
ki Mesias, ki Adi i Allah inta nobiag!" 

17 Dá ki Yesus noguman ko'inia, 
"Kosanangdon ikow Simon inta katurunan 
i Yunus, sin de'emanbi intau in noguman 
kon singog tatua ko'inimu, ta'e ki 
Amámubi inta kon soroga." 

18 Bo Aku'oi im moguman doman 
ko'inimu, “Ikow ing ki Petrus, kon tudu 
im batu karang tana'a posindogon-Ku 
in jama'at-Ku, bo diábi im mokotalow 
umpakahbi popatoi. 

191kow im pobogoian-Ku kon kokunsi 
ing karaja'an soroga. Onu inta diá ogoimu 
aidan kon dunia, tua doman in diá ogoi 
aidan kon soroga, bo onu inta sinotu'umu 
kon dunia yo tua in totu'uon doman kon 
soroga." 

20 Bo ki Yesus nongampag kom muri-Nya 
mita simbá mosia diá mopota'a-ta'au 
makow ko'i inekadon kon Sia tua ing ki 
Mesias. 

21 Mulaidon kon tungkul intua ki Yesus 
nopota'au kom muri-Nya mita, kon Sia im 
musti mayak in Yerusalem bo motarima 
kom mobayong in roriga inta popoaid 
ing guhanga mita in lipú, imang mita itoi 
bo mototundú mita kon agama, bain tua 
bodongka limodon monia, ta'e kon singgai 
intolunya mobiag bui in Sia. 

22 Ta'e kinambéan i Petrus ing ki Yesus 
polat noguman, “Tuhan! Po'igumonku 
simbá tua komintan diá im mobali!" 

23 Ki Yesus nobobui bo nosingog ko'inia, 
"Bayakdon ikow, Ibilis! Sin ikow in umuran 
molamboi ko'i-Nakó, ikow de'emanbi 
momikir kon onu inta pinikir í Allah, ta'e 
tongábi momikir kon inta popikiron in 
intau." 

24 Bo ki Yesus noguman kom muri-Nya 
mita, "Pomuloi intau inta mo'ibog 
dumudui ko'i-Nakó, sia musti monalámai 
kon oáidanea tontani bo momota'an kon 
roriganya bo dumudui ko'i-Nakó. 

25 Sing ki ine mo'ibog moposalamat ing 
kobiagannya, yo sia im matoi, ta'e ki ine 
im matoi lantaran dumudui ko'i-Naké, yo 
sia im mosalamatbi. 

26 Onubi im baragunanya aka intau 
moko'uli kom bayongan inta ko'ibognya 
kon dunia na'a, ta'e in sia matoi? 

27 Sing ki Adi Intau mamangoi kom bonu 
ing kamulia'an i Amá-Nya bo sinakinan 
im malaekat-Nya mita, bo kon dodai 
intua hukumon-Nya intau podudui in oáid 
monia tontani. 

28 Poguman-Ku ko'i monimu! Kon sigad 
in intau mita kon na'a oyúon in diápa 
matoi aka mosia diápa moko'ontong kon 
Adi Intau mamangoi momarentah salaku 
Raja.” 

] 7 1 Onom nosinggai no'iduduimai kon 

tua, ki Yesus nodia ko'i Petrus, ko'i 
Yakobus bo ko'i Yohanes ki utatnya, mosia 
noyotakin notakod kom bulud. Tongabi 
mosia ing kon tua. 

2 Indaianmai batangan i Yesus nobaluibî 
kon tayowon monia; Pogot-Nya nonindar 
ná mata in singgai, bo lambung-Nya 
nobali nobudó mopo'uli-ulinag náonda bo 
bayag. 

3 Bo inontong monia ing ki Musa bo ki 
Elia nongonguman takin-Nya. 

4 Dá ki Petrus noguman ko'i Yesus, 
nana'a: "Tuhan, mopira totok kita kon 
tampat tana'a. Aka kuma bo mo'ibog ing 


MATIUS 17.5-9 92 


ki Tuhan, yo aku'oi im moposindog kemah 
tolu, tobatú aidanku ko'i Tuhan, tobatú 
ing ko'i Musa, bo tobatú doman ing ko'i 
Elia." 

> Koyogotpa ing ki Petrus nosingog 
kon tua, dali-dali no'ikolubung magi 
ko'i monia ing golom inta mobunod bo 
kinodongogan nongkon golom tatua 
in singog inta noguman, “Na'adon 
Adi-Ku inta kinotabi-Ku, Sia tana'a inta 
kino'ibog-Ku, indongogaidon in Sia.” 

6 Nokodongog kon tua nongo'itungkud 
im muri-Nya mita, bo totokdon inangoian 
ondok im mosia. 

7 Bo ki Yesus namangoi nongamber 
ko'i monia bo noguman, "Sindogdon, bo 
dona'aidon mo'ondok!" 

8 Bo naonda im mosia dinumungá, mosia 
diádon noko'ontong ko'i Musa bo ko'i Elia, 
kolikud bidon ki Yesus. 

9 Kon dodai im mosia nosiligdon nongkon 
bulud tatua, ki Yesus nobogoi ing koyow 
ko'i monia, "Dona'ai o'umanon monimu 
ko'i ine kabi onu inta aindon inontong 
monimu tatua ko wakutu in Adi Intau 
diápa biagon bui kon sigad in intau 
minatoi." 

10 Muri-Nya mita nolibó ko'i-Nia, "Aka 
natua yo nongonubi degá sin intau mita 
inta mototundú kon agama noguman 
kong ki Elia im musti mamangoi muna?" 

11 Ki Yesus notubag, "Totu'u, ki Elia 
im mamangoi bo mopoyotutui kon inta 
no'italá. 

12 Ta'e poguman-Ku don ko'i monimu, ki 
Elia ain namangoi, ta'e intau diá nokota'au 
ko'inia, bo tongá pinomia monia ibo-ibog 
in sia. Bo natua doman roriga inta popoáid 
monia kon Adi Intau." 

13 Kon dodai intua kinomangaleandon 
monia kon ino'uman i Yesus tua ing ki 
Yohanesbi Mobobaptis. 

14 Naonda ing ki Yesus bo muri-Nya 
mita minayakdon bui kon intau nobarong 
tatua, namangoidon in tobatú intau 
nokipodungkul ko'i Yesus bo nosumbah 
polat noguman, 

15 "Tuhan, kotabipa ing ki adiku, sin sia 
in notakit, takit im manuk, bo totok im 
moyoyiga. Sia salalu mo'itubá bo tantu 
doman molabú kon tubig. 

16 Aindon pinokiundamku kom muri-Mu 
mita, ta'e mosia dia nokopia." 

17 Dá ki Yesus noguman kom muri- 

Nya mita, "Hei mo'ikow intau inta diá 

mongopirisaya bo intau inta nongo'ilale, 
dapotpamain onda Akuoi musti moyotakin 
monimu? Diadon mangoi kon na'a adi 
tanoin!" 

18 Bo ki Yesus noguman kon dimukud 
mora'at inta sinumolang kon adi tatua, 
'Luai!' Bo dimukud mora'at tatua ilumuai, 
da dodaipa doman tatua adi tatua nopia. 

19 Muri-Nya mita namangoi ko'i-Nia bo 
naonda im mosia no'itontani, mosia nolibó 
ko'i Yesus, "Nongonu sing kami in diabi 
moko'untun kon dimukud mora'at tatua?" 

20 Ki Yesus notubag, "Lantaran mo'ikow 
diá mopirisaya. Tuamai Aku'oi im 
moguman ko'i monimu, 'Aka oyúon 
pirisayamu tongá kabi ná koloben batol in 
sesawi', yo mo'ikow im mota'au moguman 
kom bulud tana'a, 'Pomampingdon kon 
tua!' Dá bulud tana'a in dumuduibi doman 
kon singogmu, bo diabi in tobatúmai in 
diá mota'au monimu aidan. 

21 [Ta'e dimukud moráat ná tana'a in 
diabi mota'au untunon, kolikudbi im 
mosambayang bo mopuasa]." 

22 Kon wakutu ing ki Yesus bo muri-Nya 
mita noyotakin kong Galilea, Sia noguman 
ko'i monia, "Adi Intau poposarahkan 
monia kong kawasa in intau. 

23 Bo limodon monia in Sia, ta'e kon 
singgai intolunya biagon bui in Sia." 
Nokodongogmai kon tua nokuyang totok 
gina im muri-Nya mita. 

24 Naonda ing ki Yesus bo muri-Nya mita 
no'idapot kong Kapernaum, namangoidon 
im mononagih kom pajak im Baloi Tuhan 
ko'i Petrus bo noguman, "Ki Gurumu 
noguboli degá kom pajak im Baloi Tuhan 
andeka diá?" 

25 Ki Petrus notubag, "Ubolianbi." Bo 
naonda ing ki Petrus sinumu'ot kom 
baloi, ki Yesus muna nolibó ko'inia, "Aka 
podudui in raianmu yo náonda, Simon? Ki 
ine im musti moguboli kom bea andeka 
pajak kon raja mita in dunia na'a? Intau 
kon lipú tatua andeka intau mokokiangoi?" 

26 Petrus notubag, "Intau mokokiangoi!" 
Dá ki Yesus noguman ko'inia, "Aka natua 
yo intau mita kon tua in diá bidon paralu 
moguboli kom pajak. 

27 Ta'e bá kita diá mobali longgai ko'i 
monia, dá bayakdon bo pongail kon 
danow. Onda in toyak inta moálapmu 
muna, domokdon bo buka im bibignya 
dá mo'ulimu in doit opat nodirham kom 
bonunya. Gamá in doit tatua bo uboliaidon 
im pajak natonda kom Baloi Tuhan." 

] g 1 Ko wakutu intua namangoidon 
muri mita i Yesus ko'i-Nia bo 
nolibo, "Ki inebi degá im molobe-loben 

kon sigad umat i Allah na'a?" 

2 Dá ki Yesus nogoini kon adi tobatú, bo 
pinosindog kon yuá-yuák monia. 

3 Bo nosingog, "Poguman-Ku ko'i 
monimu. Aka mo'ikow bo diá mogogai 
mogaid kom mo'italá bo mobali ná 
mongoadi tana'a, yo mo'ikow in diabi 
mobali umat i Allah. 

4Ki ine im mokopo'ompá kon oáid bo 
mobali ná mongoádi tana'a, yo sia tua im 
molobe-loben kon sigad in umat i Allah. 

> Bo ki ine inta notarima kon adi na tana'a 
sin lantaran Aku'oi, yo sia in notarima 
ko'i-Nakó." 

6"Ta'e ki ine im mobali sobab kon tobatú 
nongkon sigad im mongoadi mita tana'a 
diádon mopirisaya ko'i-Nakó, yo totok 
im mopia aka gantung bo popotogot kon 
sigogowea bodongka talomon kon dagat. 

7 Koboditodon in dunia na'a sin totundú 
inta mokobali kon intau baradosa'an. 
Memang oyuonbi i wakutu pogaidan 
kom mokobaradosa kon intau, ta'e 
moboditodon intau inta mogaid kon tua! 

8 Aka limamu andeka siolmu bo moko 
baradosa ko'inimu, yo pongkó bo 
lumbúdon intua, sim manikah bo mayak 
in tampat inta kobiagan takin diá kolima 
bo siol tosimpal, daripada lima bo siol 
motompodpa ta'e pogonag kom bonu in 
tulu inta dia mopio-piong. 

9Bo aka matamu mokobaradosa 
ko'inimu, yo kuil bo lumbu, sim manikah 
dia ko mata tosimpal ta'e tumu'ot kon 
tampat inta kobiagan moyotakin i Allah, 
daripada mata notompodpa im mata 
ta'e pogonag kom bonu in tulu inta dia 
mopio-piong." 

10 "Pokotorop, dika mopandang enteng 
kom mongoadi mita tana'a, bá poguman- 
Ku ko'i monimu, oyúon im malaekat monia 
kon soroga inta umuran mo'indoi kom 
pogot i Amá-Mu inta kon soroga. 

IT Sin Adi Intau namangoi sim 
moposalamat kon intau mita inta 
nongobuli! 

12 Podudui in raianmu yo náonda in 
na'a? Aka intau bo oyúon in dombanya 
mogatut kobayongea, bo tobatú kon sigad 
in domba mita tatua nobuli, yo onu degá 
in aidannya? Tantú tala'annyapabi muna 
in domba inta siow nopuluh bo siow 

tua bodongka mayak motayak, kon inta 
tobatú nobuli tua! 

13 Bo poguman-Ku ko'i monimu, aka 
mo'ulinyadon bui in domba inta nobuli 
tatua, yo tua in totok kotabinya nongkon 
inta siow nopuluh bo siow inta diá nobuli. 

14 Natua doman ki Amámu inta kon 
soroga diábi mo'ibog in Sia aka kobulian 
in tobatú mai nongkon mongoádi mita 
tana'a." 

13 "Aka ki utatmu bo nogaid kon dosa 
ko'inimu, yo tonggina'ai in sia ko wakutu 
in tonga kamu-kamunda. Aka sia bo 
mokidongog kon tongginamu, yo ikow 
nopotutui in dalan inta mopia ko'inia. 

16 Tongá aka diá indongogannya in ikow, 
yo podiadon kon tobatú andeka doyowa 
in intau simbá mosia mobogoi doman 
ing katarangan, 'Sin takin katarangan 
in doyowa andeka tolu intau, soál tatua 
mota'au pirisaya'an.' 

17 Aka sia bo doipa doman mokidongog 
kon tonggina monia tatua, yo poyaputdon 
intua komintan kon jama'at, bo anggapdon 
sia náonda bo intau inta diá nonota'au 
ko'i Allah andeka náonda bo intau inta 
móoigum kom pajak." 

18"Poguman-Ku ko'inimu: Onu inta 
ilarang monimu aidan kon dunia na'a yo 
tua doman inta ilarang kon soroga. Bo onu 
inta sinotu'u monimu kon dunia na'a yo 
tua in totu'uon doman kon soroga. 

19 Aku'oi im bui doman moguman 
ko'i monimu: Aka doyowa in intau kon 
sigad monimu bo motobatú kong gina 
bo mo'igum kon onukabi, yo onu inta 
pino'igum monia tua, ogoibi i Amá-Ku 
inta kon soroga. 

20 Sin kon onda in oyúon doyowa 
andeka tolu intau moyosipun mosumbah 
ko'i-Nakó, yo Aku'oi ing kon tua kon 
yuá-yuák monia." 

21 Onda intua namangoi ing ki Petrus 
bo nolibó ko'i Yesus, "Tuhan, dapot ing 
kotongonumai degá aku'oi mongampung 
ko'i utatku aka mosia mogaid kon talá 
ko'inakó? Dapot in kopitu dega?" 

22 Ki Yesus noguman ko'inia, "De'eman! 
Poguman-Ku ko'inimu, de'emanbi tongá 
dapot kopitu, ta'e modapot im pitu 
nopuluh popokali kom pitu doman! 

23 Sin aka ki Allah momarentah salaku 
Raja yo mota'au popo'umpama nana'a: 
Tobatú raja inta mogiapdon kom boli in 
simpalnya mita. 

24 Naonda in sia momangkoidon mogiap, 
pinotayowdon in tobatú intau inta koboli 
kom pulúan juta. 

25 Ta'e lantaran intau tatua diádon 
moko'uboli kom bolinya tatua, dá raja 
tatua nomarentah nokipotalui ko'i 
buloi bo ko'i adinya bo takin bayongan 
kapunya'annya sim poguboli kom bolinya. 

26 Dá sinumungkudon in simpalnya tatua 
kon tayowon i raja bo nosumbah takin 
noguman ko'inia, 'Posabarpa muna, sim 
bayongan boliku daitonkubi ubolian.' 

27 Bo noliai ing ginanya sin tabinya kon 
simpalnya tatua, sahingga in diádon 
pinokiubolinya im bolinya tatua bo 
pinopatnyadon. 

28 Tongá naonda in simpalnya tatua 
ilumuai bo noyodungkul in sia in simpal 
ibanea inta koboli doman ko'inia ta'e tongá 
pulúan ribu. Dinomok bo binongkugnya 
in yobayatnya tatua, bo polat noguman, 
'Uboliai im bolimu" 

29 Yobayatnya tatua sinumungkud bo 
nopo'igum ko'inia, 'Posabarpa muna, 
uboliankubi im boliku tatua.' 

30Ta'e diábi inindongogannya mai 
in singog in yobayatnya tatua bo 
binayaknya pinobonu kom ponjara 

nodapot inuboliannya nodait im bolinya 
tatua. 

31 Noko'ontongmai kon natua in 
yobayatnya mita ibanea nokuyang totok 
ing gina monia bo binayak pinoguman 
monia ko'i tuang monia tatua in onu inta 
ain nobali tua. 

32 Dá pinokioini i raja in intau tatua 
bodongka siningognya, 'Hei! ikow simpal 
inta mora'at! Komintan bolimu aindon 
nodait pinopatanku sim pino'igummu 
ko'inakó. 

33 Manangka intua ikow im mustibî 
doman mongampung bo motabi kon 
yobayatmu tatua ná Aku'oi notabi 
ko'inimu?' 

34 Bo sinumorú totok ing ki tuangnya 
tatua sahingga im pinobonunya kom 
ponjara in sia nodapot in nodaitnya 
inubolian bayongan bolinya.” 

35 Pokotorop: "Ki Amá-Ku inta kon soroga 
im momia doman kon natua ko'inimu, aka 
mo'ikow komintan doi mongampung ko'i 
utatmu totu-totu'u." 

] 9 INaonda ing ki Yesus nopalut 

notundú kon tua komintan, 
nobuatdon in Sia nongkon Galilea bo 

minayak in lipú Yudea inta kon lolan 
Ongkag in Yordan. 

2 Intau nobarong totok in dinumudui 
ko'i-Nia, bo kon tua Sia nongundam ko'i 
monia inta nongotakit. 

3Bo namangoidon intau mita im Parisi 
ko'i-Nia si monungkul. Mosia nolibó 
nana'a, “Aka podudui in hukum agama, 
mota'au degá doyowa motonibuloi 
mogoga'atan aka oyúon im binali 
dodoyonan in soal tatua?" 

4Ki Yesus nolibó bui ko'i monia: "Degá 
diápa binaca monimu, kon Sia in nogaid 
kon intau lolaki bo bobay nongkon 
pinomangkoianmai? 

> Bo Pirman-Nya noguman, 'Manangka 
intua lolaki im monalámai ko'i amá bo 
ko'i inánya bo motobatú takin i buloinya, 
sahingga taya dua motobatúdon kon 
awak." 

6Bo mosia tua de'eman bidon doyowa, 
ta'e tobatu bidon. Tuamai onu inta 
ain sinobatu i Allah dia bidon mota'au 
poyoga'aton in intau." 

7 Dá mosia nolibó bui ko'i-Nia, "Aka 
natua, yo nongonu sing ki Musa 
nomarentahbi kom mobogoi in surat talak 
aka intau mongga'at ko'i buloinya?” 


MATIUS 19.8- 13 103 


8Ki Yesus notubag ko'i monia 
nana'a: "Tua in lantaranbi mo'ikow doi 
mokidongog, dá ki Musa nobogoi ing 
kasampatan ko'i monimu mongga at 
ko'i buloi monimu, ta'e sabanarnya in 
de'emanbi natua nongkon pinomangkoian 
mali. 

9Ta'e bá poguman-Ku ko'i monimu: Ki 
ine im mongga'at ko'i buloinya kolikudea 
bo sia nokitualing, bo bui mobuloi kom 
bobay ibanea, yo sia in nonualing doman." 

10 Muri-Nya mita noguman ko'i-Nia, "Aka 
natua in doyowa motonibuloi yo manikah 
bo dia mobuloi." 

11 Ta'e ki Yesus noguman ko'i monia, 
"Diábi komintan intau nonota'au kon 
singog tatua, ta'e tongábi mosia inta 
noko'uli kong karunia natua. 

12 Oyúon in intau diá mobuloi sin sia im 
pinolahirbi natua, bo oyúon doman in 
nobali natua sin lantaran intau ibanea, 
bo oyúon inta ibognyabi tontani in doi 
mobuloi simbá mota'au mogaid kon 
oáidan i Allah. Ki ine im mokosanggup 
motarima kon inta pinoguman-Ku na'a yo 
pomayakdon makow tarimaannya in na'a." 

13 Bo intau mita namangoi nodia 
kom mongoadi mita ko'i Yesus, simbá 

barakatan-Nya im mosia. Ta'e muri-Nya 
mita sinumoru kon intau mita tatua. 

14 Ta'e ki Yesus noguman, "Pomayakdon 
makow im mongoadi mita tanion 
mamangoi ko'i-Nakó! Dona'ai toko 
lamboian im mosia, sin intau mita inta ná 
mosia tua im mobali umat i Allah.” 

15 Bo binarakatan-Nyadon im mosia 
bodongka nobuat nongkon tua. 

16 Oyúon tobatú tayamobiag namangoi 
bo nolibó ko'i Yesus, "Pak Guru, degá oáid 
mopia inta náondapa in aidanku simbá 
aku'oi moko'uli kong kobiagan mopia bo 
mononoi?" 

17 Ki Yesus nolibó, "Nongonu sin ikow 
im molibóbi ko'i-Nakó kon onu inta 
mopia? Tongábi tobatú im mopia. Aka 
ikow mo'ibog mobiag, yo duduiaidon im 
bayongan parentah i Allah.” 

18 Intau tatua nolibó bui ko'i-Nia, 
"Parentah inta táonda?" Dá kai Yesus, 
"Dona'ai molimod, dona'ai monualing, 
dona'ai monakow, dona'ai mongonguman 
kon ubol, 

19 hormatbi ing ki iná bo ki amámu; 
bo kotabibi in tumpala intau náonda bo 
kotabimu kon awakmu tontani." 

20 Tubag in tayamobiag tatua ko'i-Nia, 
"Komintan tua aindon dinuduiainku, yo 
onupa doman in diá notompod?" 

21 Tubag i Yesus kónia, "Aka ikow bo 
mo'ibog motompod totok, yo bayakdon 
potalui komintan onu inta ko'inimu bo 
silaidon tua komintan kon intau mita 
inta boga dá ikow im moko'ulidon kong 
kapunya'an kon soroga, onda intua 
angoidon kon na'a bo dudui ko'i-Nakó!" 

22 Naonda in tayamobiag tatua 
nokodongog kon singog i Yesus tatua, 
minayak in sia takin moájar ing ginanya, 
sin totok mobarong ing kapunya'annya. 

23 Ki Yesus noguman kom muri-Nya mita, 
"Poguman-Ku ko'i monimu, mororiga 
totok in intau no'oyúon tumu'ot mobali 
umat i Allah. 

24 Simbá poguman-Ku bui ko'i monimu, 
untabi im mogampa-gampang tumu'ot 
mongin bubú in dodagum daripada intau 
no'oyúon tumuot mobali umat i Allah." 

25 Naonda im muri-Nya mita nokodongog 
kon tua, nongoherang mosia bo nolibó: 
"Aka natua, yo ki ine im mota'au 
posalamaton?" 

26 Ki Yesus inimindoi ko'i monia bo 
nosingog, "Aka podudui raian in intau 

tua mororigabi aidan, ta'e aka ko'i Allah 
mogampangbi totok intua." 

27 Bo ki Petrus noguman ko'i Yesus, "Kami 
na'a aindon nonalámai kom bayongan inta 
ko'inami, bo dinumudui ko'i-Nimu; yo onu 
degá im mo'uli nami?" 

28 Guman i Yesus ko'i monia, 
"Popirisayadon: Kon dunia mobagu i 
Allah; Adi Intau in limitúdon kon tampat 
pomomarenta'an-Nya inta momulia. Ko 
wakutu intua mo'ikow muri-Ku mita in 
limitú doman kon limonik in mopuluh 
bodoyowá in tampat pomomarenta'an bo 
mohakim kom mopuluh doman bodoyowa 
nosuku kon Israel. 

29 Bo pomuloi intau inta nonalámai 
kom baloinya, kon i utatnya lolaki bo 
bobay, ko'i ama bo ko'i inánya, ko'i adinya 
mita andeka nonalámai kong gobánya 
sin dumudui ko'i-Nakó, yo sia tua im 
motarima bui kom mo'iliu kon tua bo 
sia im mokodungkul domandon kong 
kobiagan mopia bo mononoi. 

30 Ta'e moántó in intau inta no'luna im 
mobali mo'itontumi, bo inta no'itontumi 
mobali mo'iuna." 

I "Pomomarentah i Allah náonda 
2 0 bo porumpama'an tanaa: Oyúon ki 

togi goba, subuhpa sia aindon ilumuai 
bo notayak kon intau mita inta pokiaidan 
kong goba in anggurnya. 

2 Naonda in nositantuándon kon 
tosinggai ubolianan todinar, 
pinotabányadon mosia tua minayak 
nogaid kong gobánya. 

3 Naonda in degá jam sembilanmaidon 
dolo-dolom, sia ilumuai bui bo 
noko'ontong kon intau ibanea inta tongá 
maya-mayak makow kom pasar sin diá 
ko'oáidan. 

4 Dá sia noguman ko'i monia, 'Bayakdon 
im mo'ikow bo pogaid kong gobá in 
anggurku, bain ubolianku im mo'ikow, 
podudui onu ing ko'ibogku ogoi ko'inimu.' 
Bo mosia tua minayak doman nogaid. 

> Degá no'utumaidon in singgai bo kon 
jam tigamaidon mololabung ilumuai 
bui in sia bo nogaid kon ná inta muna 
inaidannya. 

6 Bo naonda im mololabungdon totok, 
sia ilumuai bui bo noyodungkul doman 
in intau ibanea, bo sia nolibó ko'i 
monia, 'Nongonu sin tumongo singgai 
na'a mo'ikow tongabi modondaloi 
magi-makow?' 

7 Mosia notubag ko'inia, 'Kaka'a diá onda 
intau mogoini ko'inami mogaid.' Dá sia 
noguman doman ko'i monia, 'Bayakdon 
mo'ikow pogaid kong gobá in anggurku.' 

8 Naonda in nodolomdon ki togi goba 
tatua noguman kom mololukad kong 
gobánya, 'Oinidon intau mita inta nogaid 
tatua sin uboliankudon im pinogaidan 
monia, pangkoidon ko'i monia inta nogaid 
tumi totok nodapot inta nogaid noiuna 
doman totok." 

3 Bo namangoidon im mosia inta nogaid 
degá mulai jam limamai lolabungea, 
pomuloi intau inubolian to dinar. 

10 Onda intua namangoidon doman 
mosia inta muna sinumu'ot nogaid, kai 
monia kamai dá mosia im moko'ulibi kom 
mo'iliu, nongkon imonia tua, ta'e naonda 
in sinarima monia yo na'anta tumpalabi 
doman tumong-dinar. 

11 Naonda im mosia notarima kon tua, 
mosia nosingo-singogan ko'i togi gobá, 

12 kai monia: 'Mosia inta sinumu'ot 
pangabisan inta nogaid tongá to jam 
pinotongkaimu doman ko'inami inta 
nogaid irumoriga to singgai na'a, bo 
nonahang kom patu in singgai!' 

13 Ki tuang tatua notubag kon tobatu 
intau inta kon sigad monia tua, 'Utat, 
aku'oi in diábî nongubol ko'i nimu. Kitakan 
aim bidon nositantuán kon to singgai 
ubolian to dinar? 

14 Gamádon silaimu bo bayakdon; sin 
aku'oi im mobogoi doman kon intau 
inta nogaid no'itontumi potongkaion ko'i 
monimu. 

1> Degá diá mota'au in aku'oi mopomaké 
ing kapunya'anku podudui onu ing 
ko'ibogku? Andeka moya'at degá ing 
ginamu aka aku'oi mogaid kon inta mopia 
kon intau ibanea?" 

16 Bo ki Yesus noguman, "Natuabî im 
moba, intau inta no'itontumi mobali 
mo'iuna bo intau inta no'iuna mobali 
mo'itontumi." 

17 Naonda ing ki Yesus nopobayakdon 
in Yerusalem. Sia nogoini kom muri-Nya 
inta mopuluh bodoyowá bo minayak 
sinumontani. Onda intua Sia noguman 
koimonia wakutu im mosia kom 
binaya'anpa, 

18 "Indongogai! Tana'a makow kita 
mayak in Yerusalem. Kon tua Adi Intau 
poposarakandon kon imang mita itoi 
bo kom mototundú mita kon agama. Bo 

mosia imopolabu in hukuman matoi ko'i 
Adi Intau. 

19 Mo'iduduimai kon tua mosia 
moposarahkan ko'i-Nia kon intau 
mita inta diá nonota'au ko'i Allah, 
simbá poyamba'an monia in Sia, 
roriga'an bodongka popopakú kong 
kayu pinoyotalempang, ta'e kon singgai 
intolunya biagondon bui in Sia." 

20 Bo ki iná i adi mita i Zebedeus takin ki 
adinya mita tua namangoi ko'i Yesus, bo 
sinumungkud kon tayowon-Nya sin oyúon 
po'igumon monia ko'i-Nia. 

21 Ki Yesus nolibo, "Onu iná ing 
ko'ibogmu?” Tubangnya, “Akuoi 
mopo'igum simbá ki adiku taya dua na'a i 
mota'au limitú moyotakin-Mu kom bonu 
ing Karaja'an-Mu. Tobatú ing kon dotá 
ing kolanan, bo tobatú ing kon dotá ing 
koloigi-Mu." 

22 Ta'e ki Yesus notubag ko'i-Nia, 
"Diábi kota'auan monimu, onu in inigum 
monimu. Degá mokosanggup i mo'ikow 
monginum kom palo in roriga inta musti 
inomon-Ku?" Dá mosia notubag ko'i-Nia, 
"Mokosanggup ing kami". 

23 Ki Yesus noguman ko'i monia, "Roriga- 
Ku memang inumonbi monimu, ta'e aka 

monantú limitú kon dotá ing kolanan-Ku 
andeka kon dota ing koloigi-Ku, diabi in 
hak-Ku mobogoi. Sin tua in ogoibi kon 
intau mita inta aindon pinoposadia'an i 
Amá-Ku." 

24 Nokodongogmai kon tua muri-Nya 
mopuluh sinumorú ko'i nayadua mogutat 
tatua. 

2> Ta'e ki Yesus nogoinî ko'i monia bo 
noguman, “Indongogaipa in singog-Ku 
na'a: aka pomarentah mita in dunia na'a 
inta diá nonota'au ko'i Allah nomarentah 
kon rayatnya takin momakisa totok bo 
intau mita moloben mopobayak in tugas 
monia, mondorot doman kon intau mita. 

26 Aka mo'ikow yo diábî mota'au natua. 
Ki ine im mo'ibog mobali moloben kon 
sigad monimu, yo sia i musti mobali 
bobantungmu. 

27 Bo ki ine im mo'ibog mo'iuna totok 
kon sigad monimu, yo sia i musti mobali 
doman bobantungmu. 

28 Ná ki Adi Intau namangoi de'emanbi 
mokibantung, ta'e mamangolibi 
mobantung bo mobogoi in nyawa-Nya 
potobus kon dosa in intau mobarong.” 

29 Bo naonda ing ki Yesus bo muri-Nya 
mita ilumuai nongkon Yerikho, nobarong 
in intau dinumudui ko'i-Nia. 

30 Kon dalan oyúon intau bilog doyowa 
ilimitú makow kom bingki in dalan, 
dinongog monia kong ki Yesus in no'italib, 
dá taya dua nomalú, kai monia: "Tuhan, 
Adi i Daud, kotabipa ing kami na'a!" 

31 Ta'e intau moántó tatua nongampag 
ko'i monia, simbá mosia kibio-biómaidon, 
ta'e tongábi mokodugang kon ropot monia 
momalú, "Tuhan, Adi i Daud, kotabipa ing 
kami!” 

32 Ki Yesus sinumogon bo nogoini ko'i 
nayadua, bo nolibó, "Onu ing ko'ibog 
aidan-Ku ko'i monimu?" 

33 Tubag monia, "Tuhan, undamaidon im 
mata nami simbá moko'indoidon!" 

34 Bo noliaidon ing gina i Yesus sin 
notabi, dá iyapu-Nya im mata monia. Bo 
kon dodaipa doman tatua bo noko'indoi 
bo polat dinumudui koi-Nia. 

2 ] l Naonda ing ki Yesus bo muri-Nya 
mita nodiugdon kon Yerusalem 

bo no'idapotdon in tampat inta sinangoi 

Betpage kom bulud in Zaitun, ki Yesus 

nopotabá kom muri-Nya doyowa 

2 takin koyow nana'a, "Bayakdon in 
lipú inta kon tayowonmai tanion, kon 
tua mo'ikow mokodungkul kon keledai 
koba'ayan tobatú inta kotogo-togot bo ki 
adinya kon tua kon diugeamai. Bukádon 
keledai tatua bo diadon mangoi ko'i-Nakó 
ing keledai doyowa tatua. 

3 Bo aka oyúon in intau molibó ko'i 
monimu, yo poguman nana'a, 'Ki Tuhan 
moparalu.' Lagi-Nyabi pobuion mangoi." 

4Soál tatua im mobali simbá 
motompodon im Pirman inta pinoyaput i 
nabi nana'a, 

> "Pogumandon kom bobay in Sion, 
Indoiai, Rajamu namangoi ko'inimu, 
mo'ompa in dodia-Nya bo sinumakoi 
kong keledai tobatú, tobatú keledai inta 
mogu'odpa." 

6 Bo minayakdon im muri-Nya taya 
dua tatua bo nogaid kon ná inta aindon 
pinokiaid i Yesus ko'i monia. 

7 Dinia monia ing keledai koba'ayan tatua 
takin ki adînya, bodongka inaipan monia 
im pakeang monia, onda intua ki Yesus 
sinumakoi kong keledai tatua. 

8 Intau inta nobarong totok kon tua 
nopo'ompat im pakeang mita monia kon 
yuák in dalan, oyúon doman in nomongkó 

kon tanga mongointok bo pinonangket 
kon dalan inta baya'an-Nya. 

9Bo intau moanté inta minaya-mayak 
kom muna-Nyamai bo inta dumuduianmai 
kon tumi-Nya sindalan nomalú, "Salamat 
ko'i Adi i Daud! Binarakatandon Sia 
inta namangoi kom bonu in tangoi 
Tuhan! Dayowdon ing ki Allah Inta Totok 
Molantud!” 

10 Bo naonda in Sia sinumu'ot kon 
Yerusalem, nodowawádon totok im 
bayongan intau kong kotá tatua bo intau 
mita nolibó, "Ki ine degá in intau tana'a?" 

11 Intau moántó tatua notubag, "Na'adon 
ki Nabi Yesus nongkon Nazaret kong 
Galilea." 

12 Kon tua ki Yesus sinumu'ot kom Baloi 
Tuhan bo noguntun kon intau mita inta 
nopotalui kon tua. Binalikuat-Nya mita im 
meja inta pononoliuan kon doit bo bangko 
mita in intau inta mopopotalui in lagapan 
paloma. 

13 Bo Sia noguman ko'i monia nana'a, 
"Aindon pinais kom Buk Mosuci, 'Baloi-Ku 
in tangoionbi Baloi Pososambayangan.' 
Ta'e inaidanbi monimu pugad im 
mogogagow!" 

14 Bo kon tua namangoidon doman intau 
mita bilog bo intau mita pelong ko'i-Nia 
kom Baloi Tuhan bo inundaman-Nya im 
mosia. 

13 Ta'e naonda imang mita itoi bo 
mototundú mita kon agama noko'ontong 
kon soál mita mokoherang inta inaidan 
i Yesus tatua bo mokodongog kom 
mongoadi mita nomalú kom bonu im 
Baloi Tuhan, "Salamat ko'i Adi i Daud!" Dá 
mosaki totok ing gina monia. 

16 Bo mosia noguman ko'i-Nia, "Degá 
dinongog-Mu onu in singog im mongoadi 
mita tana'a?" Ki Yesus notubag ko'i 
monia, "Dinongog-Ku intua! Degá diápa 
kinobaca'an monimu inta pinais kom Buk 
Mosuci nana'a: 'Nongkon bibig in adî mita 
mo'intok bo mongoádi mita inta monetépa 
aindon sinundú-Mu im mosia mopoyaput 
in dodayow mita'?" 

17 Bo sinala'an-Nyamai im mosia polat 
ilumuai nongkon kotá tatua bo minayak 
im Betania nosiug kon tua. 

18 Ko wakutu in dolo-dolom kom 
binaya'an-Nya nobui minayak ing kotá, ki 
Yesus nokorasa kong gogoyon. 

19 Kon diugmai in dalan oyúon pangkoi 
in ara inontong-Nya, dá Sia minayak 

notayak kom bungainya, ta'e dia noko'uli 
kon tobatumai kolikudbi in dáunya mita 
kon tua. Dá siningog-Nya im pangkoi 
ara tatua, "Ikow in dia bidon momunga- 
mungai!" Bo kon dodaipa doman tatua, 
pangkoi in ara tatua no'ingkag. 

20 Noko'ontongmai kon inta nobali 
tatua, muri-Nya mita noherang totok bo 
noguman, "Náondabi sim pangkoi in ara 
tatua baya-bayakbi no'ingkag komintan?" 

21 Ki Yesus notubag ko'i monia, 
"Poguman-Ku ko'i monimu, aka mo'ikow 
bo totu-totu'u mopirisaya bo diá 
mohawatir, yo mo'ikow in de'emanbi 
tongá mota'au mogaid kon ná inta 
pinomia-Ku kom pangkoi in ara tatua, 
ta'e mo'ikow mota'aubi doman moguman 
kom bulud tana'a, 'Pobuatdon nongkon 
tampatmu tanion bo kolabúdon kom bonu 
in dagat'; yo mobalibi doman intua. 

22 Bo onu kabi im po'igumon monimu 
kom bonu in sambayang takin mopirisaya 
totok, yo mo'ikow im motarimabi kon onu 
inta inigummu." 

23 Bo ki Yesus sinumu'ot kom Baloi 
Tuhan, bo naonda in Sia notundú kon 
tua, namangoidon imang mita itoi takin 
guhanga mita in lipú intau Yahudi, bo 

nolibó ko'i-Nia, "Degá nongkon onda ing 
kawasa inta pinogaid-Mu kon soál mita 
tatua? Ki ine nobogoi ing kawasa tatua 
ko'ini-Mu?" 

24 Ki Yesus noguman ko'i monia nana'a, 
"Aku'oi im molibó doman ko'i monimu bo 
aka kotubagan monimu onu in libo'on-Ku, 
yo poguman-Ku doman ko'i monimu 
mongo kawasa i ine im pinogaid-Ku kon 
tua komintan.” 

25 Na'a in libo'on-Ku "Nongkon onda ing 
kawasa inta pinaké i Yohanes nobaptis? 
Nongkon soroga andeka nongkon 
intau?" Mosia noyosingog mongo'onu 
im pototubag monia, "Aka kai naton: 
'Nongkon soroga,' yo Sia im moguman 
ko'i naton, 'Aka natua, yo nongonu sim 
mo'ikow in diabi mopirisaya ko'i-Nia?' 

26 Tongá aka tubagan naton, 'Nongkon 
intau,' yo intau moántó tanion tumorú ko'i 
naton sin inanggap monia ing ki Yohanes 
tobatúbi nabi." 

27 Dá mosia notubag ko'i Yesus, nana'a: 
"Diá kota'auan nami." Dá ki Yesus 
noguman doman ko'i monia, “Aka natua, 
diá doman poguman-Ku ko'i monimu 
mongo nongkon onda ing kawasa inta 
pinaké-Ku nogaid kon tua komintan." 

28 "Aka podudui in raianmu yo náonda 
in o'uman tana'a: Oyúon intau kogadi 
kon doyowa tumpala lolaki; Sia minayak 
bo noguman kon adi guya-guyang, 'Ule 
bayakpa kong gobá in anggur bo pogaid 
singgai na'a.' 

29 Adi tatua notubag, 'Doibi aku'oi papa.' 
Ta'e umpakah natua minayakbi in sia 
nogaid. 

30 Dá guyanga tatua minayak ko'i adinya 
inta induanya bo noguman kon natua 
doman. Ki adinya tatua notubag. 'O, o 
papa,' Ta'e diabi in sia minayak. 

31 Yo ki ine ing kon sigad nayadua tua 
in nogaid kon inta kino'ibog i amánya?" 
Tubag monia, "Inta guya-guyang." 
"Poguman-Ku ko'i monimu, intau inta 
mononagih kom pajak bo bobay mita inta 
sundal im mo'iuna ko'i monimu tumu'ot 
mobali anggota in umat i Allah. 

32 Sing ki Yohanes ain namangoi 
mopoyotutui in dalan inta totu'u ko'i 
monimu, ta'e diá pinirisaya monimu in 
sia. Ta'e mononagih mita kom pajak bo 
bobay mita inta sundal nopirisaya ko'inia. 
Sin umpakahbi mo'ikow ain noko'ontong 
ko'inia, ta'e mo'ikow in diá angoian im 


MATIUS 21.33 -36 119 


panyasalan bo mo'ikow in diabi doman 
mopirisaya ko'inia.” 

33 "Indongogaidon im porumpama'an 
ibanea tana'a," guman i Yesus. "Oyúon 
tobatú ki togi butá, sia nononggobá kong 
gobá in anggur bo ilibunya sinondok 
ing goba tatua. Sia nongali doman 
kom bubú tampat pomomugutan kom 
bungai in anggur, bo noposindong 
doman in langkeang pololukadan kom 
pinomula tatua. Onda intua gobá tatua 
pinotomoyoknya kom mototomoyok bo 
sia minayak in lipú ibanea. 

34 Naonda i wakutunyadon mosipú kom 
bungainya, pinotabánya im bobantungnya 
mita minayak kom mototomoyoknya mita 
sim mogamá kon silainya. 

35 Ta'e mototomoyok mita kong goba 
tatua nodomok kom bobantung mita inta 
pinotabá i togi gobá. Tobatú im binongkug 
monia, bo tobatú doman ilimod monia, yo 
ibanea makow in sinoko-arab im batu. 

36 Dá ki togi gobá nopotabá bui kom 
bobantungnya ibanea, lebe noántó 
nongkon inta muna, ta'e mosia pinomia 
doman monia ná yobayat mita monia 
muna. 

37 Pangabisannya, sia nopotabá ko'i 
adinya tontani minayak kom mototomoyok 
mita tatua, sim pinikirnya: 'Mosia im 
mo'insimbi ko'i adiku.' 

38 Ta'e naonda inontong mototomoyok 
mita tatua ing ki adinya tatua, mosia 
noguman, 'Sia na'a inta mowaris kong 
goba tana'a, mani bo limodon naton 
sia, simba goba tana'a mo'ilabúdon ko'i 
naton!" 

39 Dinomok monia in sia bo pinogarab 
kon luai ing gobá bodongka ilimod 
monia." 

40 Dá nolibó ing ki Yesus, "Yo aka kitogi 
goba tatua i mamangoi, yo onuonnya in 
mototomoyok mita tatua?" 

41 Mosia notubag ko'i-Nia, "Toko 
putúannya in intau mita mora'at tatua, 
bain tua bo gobá in anggurnya tatua 
potomoyoknyadon bui kom mototomoyok 
ibanea, inta mo'ibog mopoyosilai in hasil 
aka wakutunyadon." 

42 Ki Yesus nolibó ko'i monia, "Diápa 
dodai onda degá i mo'ikow nokobaca kom 
bonu im Buk Mosuci inta pinais nana'a: 
'Batu inta ilumbú im mogogaid mita kom 
bangunan ain nobali batu inta baraguna 
totok. Oáidan mita inta mokoherang 

kom mata naton tatua, aindon inaidan i 
Tuhan!" 

43 "Dá toropdon,"guman i Yesus, 
"bayongan hak, salaku umat i Allah 
gama'an nongkon i nimu bo ogoi kom 
bangusa inta mo'ibog dumudui kom 
parentah mita i Allah. 

44 [Bo ki ine im molabú kon tudu im batu 
tatua, yo morimumud in sia bo ki ine ing 
kolabúannea yo moputo-putol in sia.]" 

4> Naonda in imang mita itoi bo intau mita 
im Parisi nokodongog kom porumpama'an 
mita i Yesus kinomangaleandon monia, 
kom mosiabi tua im pinopomakusudan- 
Nya. 

46 Dá ramijiondon monia domokan in Sia, 
ta'e mosia mo'ondok kon intau moántó 
kon tua, sin inanggap in intau moántó 
tatua kon Sia tua in nabi. 

IKi Yesus nongonguman bui kom 
2 2 porumpama'an ko'i monia, kai-Nia: 

2 "Aka ki Allah momarentah yo náonda 
bo porumpama'an tana'a: Tobatú raja inta 
nogaid kon rame sim ponika'an i adinya. 

3 Sia nopotabá kom bobantungnya mita 
mogoini kon intau mita inta aindon 
sinoko'undang kon rame ponika'an tatua, 
ta'e intau mita tatua doi mamangoi. 

4 Sia nopotabá bui kom bobantungnya 
mita ibanea, takin koyow, 'Pogumandon 
kon intau mita inta ain sinokoundang 
tatua: Kom bayongan ka'anon aindon 
sinadiaku. Sapi mita kolakian, bo biag inta 
sinokopiaraku aindon iratak. Bo komintan 
tua aindon sinadia kom meja. Angoidon in 
rame ponika'an i adiku singgai in na'a!' 

> Ta'e diá im pandung in intau mita inta 
sinokoundang tatua; oyúon inta minayak 
ing gobá. Oyúon doman minayak nogaid 
kon oáidannya, 

6 bo oyúon doman in nodomok kom 
bobantungnya mita bo pinogutú polat 
ilimod. 

7 Bo raja tatua totok in sinumorú. 
Pinotabánya in tontaranya minayak 
nomutú kom mololimod bo nonurub kong 
kotá monia tua. 

8 Nopalut makow, sia noguman kom 
bobantungnya mita: 'Rame ponika'an i 
adiku na'a aindon sinadia komintan, tongá 
intau mita inta inundang ko'ina in diádon 
mota'au mamangoi kon rame tana'a. 

9 Manangka intua bayakdon kom 
pinoyotanga'an dalan bo oinidon in intau 
mita inta moyodungkul monimu kon tua, 

bo dia mamangoi kon rame ponika'an 
tana'a.' 

10 Dá bobantung mita tatua minayak 
bo nosipun kom bayongan intau inta 
noyodungkul monia kon dalan, intau mita 
mara'at bo intau mita mopia, sahingga 
nopulingdon intau in ruangan pinonika'an 
tatua. 

11 Naonda in raja tatua sinumu'ot 
sim mokipodungkul kom mokokiangoi 
mita tatua, sia noko'ontong kon intau 
tobatú inta diá nogilambung in lambung 
pororame. 

12 Dá sia nolibó kon intau tatua: 'Hei utat, 
nongonu sin ikow in sinumu'ot mangoi ta'e 
diábi nomaké in lambung inta pororame?' 
Intau tatua tongá kibio-biómai. 

13 Dá raja tatua noguman kom 
bobantungnya mita, 'Tokig in siol bo 
limanya bo pogarab in intau tanion 
kon tampat inta nosindip totok, kon 
tua kodongogan in amui bo rokokot in 
ingipon." 

14 Bo pangabisannya ki Yesus noguman, 
"Nobarong in inoini, ta'e noyakag im 
pinili." 

15 Intau mita im Parisi minayakdon 
nongkon tua, bo noyosingog kon náonda 

simba ko'ulian monia kon tala ing ki Yesus 
takin onu intalibo'on monia. 

16 Mosia nopotabá kon dumodudui mita 
monia noyotakin in intau mita i Herodes 
sim molibó ko'i Yesus nana'a, "Pak Guru, 
kinota'auan nami ki Pak Guru intau inta 
motulid ing gina bo takin gina motulid 
doman ki Pak Guru moguman kon dalan i 
Allah, bo diá doman ki Pak Guru mo'ondok 
ko'i ine kabi sin diabi poyoposion i Guru 
in intau. 

17 Dá pogumankah ko'inami: Mongo 
mota'au degá im moguboli kom pajak ko'i 
Kaisar andeka diá mota'au?" Aka podudui 
in raian-Mu yo náonda? 

18 Ki Yesus nonota'au kon raian monia 
inta diá mopia tatua, dá Sia nolibó: 
"Nongonu sim mo'ikow im monungkulbi 
ko'i-Nakó? Hei mo'ikow intau mita inta diá 
motulid ing gina? 

19 Yo po'ontongkah ko'i-Naké in doit inta 
poguboli monimu kom pajak tua!" Mosia 
nopo'ontong in doit dinar ko'i-Nia. 

20 Bo ilibó-Nya ko'i monia, "Gambar bo 
pais i ine in tana'a?" 

21 Mosia notubag, "Gambar bo pais i 
Kaisar." Dá ki Yesus noguman ko'i monia, 
"Ogoidon ko'i Kaisar onu inta musti ogoi 

monimu ko'i Kaisar, bo ogoi ko'i Allah inta 
musti ogoi monimu ko'i Allah.” 

22 Nokodongog kon tubag-Nya natua 
noherang totok i mosia bo mosia minayak 
nonalámai ko'i Yesus. 

23 Kon singgai tatua doman, tongonumai 
intau in Saduki namangoi ko'i Yesus, 
mosia momayow kon diábi im mobiag bui 
aka minatoidon. Mosia nolibó ko'i Yesus 
nana'a: 

24 "Pak Guru, ki Musa in noguman, kon 
aka tobatu intau bo minatoi bo sia diapa 
kogadi, da ki utatnya im musti mobuloi 
ko'i balunya tatua simbá oyúon ing 
katurunan i utatnya tatua. 

25 Pernahdon nobali nana'a: Oyúon 
pitu mogutat, komintan lolaki. Inta 
guya-guyang nobuloi, ta'e diá no'onggot 
bo minatoi. Bo lantaran diápa ing 
katurunannya dá kibalunya tatua pinoki 
pobuloinya ko'i utatnya. 

26 Ki utatnya tatua minatoi doman takin 
diápa kogadi. Soál tatua nobali doman 
ko'i utatnya mita nodapot ko'i utatnya 
impitunya. 

27 Bo pangabisannya, bobay tatua minatoi 
domandon. 

28 Yo ki ine ing kon sigad nayapitu tatua 
im mobali ki buloi im bobay tatua ko 
wakutu in singgai kobiagan? Sim mosia 
komintan bidon notonibuloi takinya." 

23 Ki Yesus noguman ko'i monia nana'a: 
"Mo'ikow nion no'italá im pororai monimu, 
sin diá komangalean monimu im bonu in 
Alkitab bo kawasa i Allah! 

30 Ko wakutu ing kobiagan bui intau, 
diábî im mobuloi bo diabi im pobuloion 
sim mosia im mobiag naonda bo malaekat 
kon soroga. 

31 Diápa degá kinobaca'an monimu onu 
inta pinoguman i Allah soál intau minatoi 
inta biniag bui. Ki Allah noguman nana'a: 

32 'Aku'oi ing ki Allah i Abraham, ki Allah 
i Ishak bo ki Allah i Yakub!" Sia de'emanbi 
ki Allah in intau minatoi, ta'e ki Allah in 
intau nobiag!" 

33 Intau noántó inta nokodongog kon tua 
noibog totok kon onu inta sinundú-Nya. 

34 Naonda intau mita im Parisi 
nokodongog, kon intau mita in Saduki 
inaidan i Yesus dia nokobuká kom bibig 
monia, mosia noyosipun. 

35 Bo tobatú kon sigad monia, inta totok 
in nonota'au kon hukum i Musa, nolibó 
sim monungkul ko'i-Nia, 

36 "Pak Guru, hukum táonda dega inta 
totok im moponting kom bonu in hukum i 
Musa?" 

37 Tubag i Yesus ko'inia, "Kotabidon ki 
Tuhan, ki Allahmu bo tongádon Sia im 
musti sumba'an monimu totu-totúu. 

38 Tuata in hukum inta totok im 
moponting. 

39Bo hukum induanya, inta notongkai 
intua: Kotabidon in tumpala intau náonda 
bo kotabimu kon awakmu tontani. 

40 Hukum doyowa tana'a inta nobali 
dodoyonan im bayongan hukum i Musa bo 
buk in nabi mita.” 

41 Wakutu intau mita im Parisi 
noyosipunpa makow ki Yesus nolibó ko'i 
monia, 

42 "Aka podudui in raian monimu yo 
katurunan i ine ki Mesias? Ki Adi i ine 
in Sia?" Tubag monia ko'i-Nia, "Ki Adi i 
Daud." 

43 Dá Sia noguman, "Aka natua, yo 
nongonu sing ki Daud inta kinawasa'an 
in Roho i Allah monangoi ko'i-Nia, 'Ki 
tuangnya,' ko wakutu in sia nosingog, 

44'Ki Tuhan aindon nobogoi im Pirman- 
Nya ko'i Tuangku: Litúdon kon dotá 
ing kolanan-Ku, modapot im bayongan 

saturumu daiton-Ku potungkud kon 
tayowon-Mu.' 

45 Dá aka ki Daud bo monangoi ko'i-Nia, 
'Ki Tuang', yo diábi kuma'an kon akal aka 
Sia katurunan i Daud?" 

46 Diá tobatúmai in nokotubag kon 
singog-Nya tatua. Bo mulai singgai 
tua, diádon in tobatúmai mokobali 
mopolibó-libómai ko'i-Nia. 

IKi Yesus noguman kon intau mita 
2 3 bo kom muri-Nya mita, 

2 "Mototundú kon agama Yahudi bo intau 
mita im Parisi aindon inogoian kawasa 
monota'au kon hukum i Musa. 

3 Manangka intua yo aidaibi im bayongan 
inta sinundú monia ko'inimu, ta'e dona'ai 
dumudui kon oáid monia, sim mosia i 
motundú tongá diá aidan monia onu inta 
sinundú monia. 

4 Mosia nobogot kon diaan kinosibul 
totok, bo mopopota'an kon obaga intau 
ibanea, ta'e mosia tontani in doibi moliai. 

> Onu inta inaidan monia tangábî poki 
indoi kon intau: Mosia momaké in tali 
moloben inta pakéonmai mosambayang 
bo inta rumbainya mongolanggó mita. 

6 Mosia mo'ibog totok limitú kom muna 
totok aka mayak in rame andeka kom 
baloi pososambayangan. 

7 Mosia mo'ibog doman totok hormaton 
kom pasar bo mo'ibog doman totok oinion 
ki 'Pak Guru”. 

8 Tongá mo'ikow in dika mokioini ki 'Pak 
Guru', sin tongábi tobatú ing Gurumu bo 
mo'ikow komintan ing ginalum. 

9Bo dikadon mo'ikow monangoi ki 'Amá' 
ko'i inekadon ing kon dunia na'a sin 
tongabi tobatú ing ki Amámu, Sia tuata 
inta kon soroga. 

10Bo dona'aidon doman mo'ikow 
mo'ibog tangoian 'Itoi', sin tongábi tobatu 
in itoimu, tuata ing ki Mesias. 

11 Ki ine inta molobe-loben kon sigad 
monimu, sia mustibi mo'ibog mobali 
bobantungmu. 

12 Bo ki ine im mosilantud, yo sia im 
po'ompa'an bo ki ine mo'ompá in dodia yo 
sia tua im polantudon.” 

13 "Koboditodon mo'ikow, hei mototundú 
kon agama Yahudi, hei mo'ikow inta 
intau mongomunapik, sim mo'ikow im 
molamboi kon intau inta mamangoi ko'i 
Allah. Mo'ikow tontani doi tumu'ot bo 

tongabi molamboi kon intau inta moramiji 
tumu'ot. 

14 [Koboditodon mo'ikow, mototundú 
mita kon agama bo intau mita im Parisi, 
mo'ikow in intau mita inta mongomunapik. 
Mo'ikow mongubol kon intau mita inta 
dongkadon boba-bobay bo mogagow 
kom baloi monia. Mo'ikow mosambayang 
kolanggo-langgo'on sim ponalob kon 
oáid monimu inta moráat tatua. Tuamain 
hukuman i Allah ko'i monimu im pastibi 
moboga-bogat nongkon intau ibanea.] 

15 Koboditodon mo'ikow mototundú 
mita kon agama bo intau mita im Parisi, 
mo'ikow intau mita inta mongomunapik, 
sin mo'ikow in lumolan magi makow kon 
dagat, bo maya-mayak makow kon dunia 
na'a sim motayak kon intau tobatú bo 
balion dumodudui kon agamamu. Bo 
naonda in sia mogogai mogaid kon inta 
mora'at, aidan monimu in sia intau in 
naraka, inta kodua ná kora'at monimu 
tontani! 

16 Koboditodon mo'ikow itoi mita inta 
bilog, bo inta noguman, 'Aka mongibot bo 
pinodoyon kom Baloi Tuhan, yo ibotmu 
tatua in diábi aku'on; ta'e aka mongibot bo 

pinodoyon kom bulawan inta kom bonu 
im Baloi Tuhan, yo tua in no'itogot.' 

17 Hei mo'ikow intau mita pompulong bo 
intau mita bilog! Onu degá im moponti- 
ponting, bulawan andeka Baloi Tuhan inta 
nokokudus kom bulawan tatua? 

18 Mo'ikow moguman, 'Aka mongibot 
pinodoyon kom meja pototuduan kon 
sosumbah; yo ibot tatua diá no sah; ta'e 
aka mongibot bo podoyon kon onu inta 
pinosumbah yo tua in no'itogot.' 

19 Hei mo'ikow intau mita bilog! Onu degá 
im moponti-ponting barang pinosumbah 
andeka meja inta nokokudus kon inta 
pinosumbah tatua? 

20 Manangka intua ki ine in nongibot 
pinodoyon kom meja tatua, yo sia in 
nongibot pinodoyon kom meja tatua bo 
pinodoyon doman kom bayongan inta 
sinudu kom meja tatua. 

21 Bo ki ine inta nongibot pinodoyon kom 
Baloi Tuhan, yo sia in nongibot pinodoyon 
kom Baloi Tuhan bo pinodoyon doman 
ko'i-Nia inta nogutun kon tua. 

22 Bo ki ine in nongibot pinodoyon kon 
soroga, yo sia tua in nongibot doman 
pinodoyon kon tampat lolitúan i Allah bo 

pinodoyon doman ko'i-Nia, inta nogutun 
kon soroga tatua. 

23 Koboditodon hei mo'ikow mototundú 
kon agama bo intau mita im Parisi! Hei 
mo'ikow intau mita inta mongomunapik. 
Pododungú im pogama'an monimu kom 
perpuluhan, tongá inta moponting totok 
kom bonu in hukum i Musa liongon 
monimu. 

24 Hei mo'ikow itoi mita inta bilog! Yongit 
in tapison monimu kon o'inumon monimu, 
ta'e unta inta kom bonunya in liomon 
monimul 

25 Koboditodon mo'ikow, hei mototundú 
mita kon agama bo intau mita im 
Parisi! Hei mo'ikow intau mita inta 
mongomunapik! sim pongonginuman 
bo pongonga'anan yuyúan monimu in 
Juainya, ta'e kom bonunya im binonuan 
monimu im barang inta sinokoágow sin 
lantaran sigogow monimu. 

26 Hei intau mita im Parisi inta bilog! 
Yuyuáipa muna bonu im pongonginuman 
tatua, dá kon dotá in luainya modarit 
doman! 

27 Koboditodon mo'ikow, hei mototundú 
mita kon agama Yahudi bo intau mita im 
Parisi! Hei intau mita inta mongomunapik! 

Mo'ikow náonda bo kubur inta cinet 
nobudó, kon dota in luainya ontongan 
mopira bo modarit; ta'e kom bonunya 
mopuling in tulan bo noyagi-yagimai ing 
kotoran. 

28 Ná doman tua im mo'ikow, kon luai 
ko'ontongan intau mobanar; ta'e kom 
bonu ing ginamu nopuling in oáid diá 
totu'u bo mora'at." 

29 "Koboditodon mo'ikow hei mototundú 
mita kon agama bo intau mita im Parisi! 
Hei intau inta mongo munapik! Mo'ikow 
nogaid kong kuburan in nabi mita bo 
nonompia kon tugu i intau mita inta 
mopirisaya, 

30takin mosingog nana'a, 'Aka kami 
nobiag kon tungkul nei laki bo iba'ai 
naton, yo tantu diábi ing kami dinumudui 
kon oáid monia inta mo'ibog molimod kon 
nabi mita tatua.' 

31 Ta'e diábi kinota'auan monimu 
kon oaid monimu tatua in sabanarnya 
nobogoibi ing katarangan ko'i monimu 
tontani, kom mo'ikow ing katurunanbi im 
mololimod kon nabi mita tatua! 

32 Dá duduiandon doman in oáid im 
mogoguyang monimu! 

33 Hei intau mongoromú, mo'ikow 
katurunan intau mora'at! Mo'ikow in diabi 
mokolagui kom pohukuman kom bonu in 
naraka! 

34 Sin tuamai indongogai kopira: 'Aku'oi 
nopotabá mangoi ko'i monimu in nabi 
mita, intau mita inta mongobijaksana 
bo intau mita inta motundú kon inta 
kino'ibog i Tuhan. Ibanea in limodon 
monimu, ibanea im popopakú monimu 
kong kayu pinoyotalempang bo ibanea im 
pogutu'on monimu nongkon kotá tobatú 
modapot ing kotá ibanea. 

35 Tuamai mo'ikow im motanggung kon 
oáid monimu inta mololimod kon intau 
mita inta diá kotalá, pinangkoipamai ko'i 
Habel, intau inta mopia tua, modapot 
ko'i Zakaria ki adi i Berekhya, inta ilimod 
monimu kon sigad in tampat mokudus bo 
meja pototuduan kon sosumbah. 

36 Poguman-Ku ko'i monimu: Oáidmu 
mita tanaa ing korasa'anbi in intau mita 
masa in tana'a!” 

37 "Yerusalem, Yerusalem! Ikow inta 
nolimod kon nabi mita bo inta nogarab 
im batu kon intau mita inta pinotabá 
mamangoi ko'inimu! Nokakitdon in Aku'oi 
mo'ibog totok mosipun ko'i adimu mita, 

naonda bo ki ina im manuk mosipun ko'i 
adinya mita kong kolikipnya, tongá doi im 
mo'ikow. 

38 Indoiaikah dá baloimu tanaa in 
tala'anbi monimu bo mo'ingongowdon. 

39 Bo Aku'oi im moguman ko'inimu: Mulai 
kon tana'a mo'ikow diádon moko'ontong 
ko'i-Nakó bui, modapot im mo'ikow 
moguman, 'Binarakatandon sia inta 
namangoi kom bonu in tangoi Tuhan." 

2 4 I Nopalut makow nosingog kon 

natua, ki Yesus ilumuai kom Baloi 
Tuhan, bo minayak. Muri-Nya mita 
namangoi bo notundú kom bangunan 
Baloi Tuhan tatua. 

“Ki Yesus nolibó ko'i monia, 
"Inontongdon monimu in nion komintan? 
Poguman-Kudon ko'i monimu, diábi 
tobatúmai im batu kon na'a im pomayak 
makow mo'itudu motompia kom batu 
ibanea. Tua komintan daitonbi u'uyon." 

3 Wakutu ing ki Yesus ilimitú kon tudu im 
bulud Zaitun, muri-Nya mita namangoidon 
ko'i-Nia bo mongonguman takin-Nya. 
Kai monia, “Pogumandon ko'inami, 
mongóto'onu intua komintan mobali bo 
onu in tanda kong koángoian-Mu bo 
tanda ing kopalutan dunia na'a?" 

+Dá ki Yesus noguman ko'i monia, 
"Mokopo'ingat simbá diá ko'ubolan intau 
im mo'ikow. 

> Sim mobayong in intau mamangoi 
bo momaké in tangoi-Ku bo mosia 
moguman, 'Aku'oi ing ki Mesias!' bo mosia 
na'a inta mokopopisi kom mobayong in 
intau dumudui kon soal inta no'italá. 

6Kodongogan monimu in tomba 
poparangan andeka habar mita moparang. 
Ta'e dika mo'ondok; sin tua komintan im 
mobalibi tongá de'emanpabi singgainya. 

7 Sim bangusa bo bangusa mosiparangan 
bo karaja'an moparang doman takin 
karaja'an. Mo'iangoi i wakutu kom 
bayongan intau kodaitan ing ka'anon bo 
linug kom bayongan tampat. 

8Tongá tua komintan im bagubî 
pomangkoian in roriga ko wakutu in diápa 
modapot in zaman inta mobagu. 

Ko wakutu intua mo'ikow im 
poposarakan simbá roriga'an, bo mo'ikow 
in limodon bo saturuon im bayongan intau 
sim mo'ikow in dumodudui-Ku, 

10 Bo moántó intau im momayow 
ko'i-Nakó bo mosia im mosiposarahkan 
bo polat mosisaturuan. 

11 Moántó intau inta de'eman totu'u nabi 
im mamangoi bo motundu kon inta noitalá 
kom moántó intau. 

12 Bo lantaran kodugang-kodungang in 
oáid mora'at, dá tabi kon tumpala intau im 
modaitdon. 

13 Tongá intau inta monahang modapot 
ing kopalutan tua, komintan mosia 
mosalamat. 

14 Bo Habar Mopia kong ki Allah im 
mamangoi momarentah salaku Raja im 
popota'audon kom bayongan intau kon 
dunia na'a bo tua im mobali kesaksian 
kom bayangan intau. Naonda intua 
komintan mobali bain tua bo moiangoidon 
in singgai pangabisan.” 

13 "Mo'ikow i moko'ontongbi kon 'Intau 
inta totok im mora'at' sinimindog makow 
kon tampat inta mokudus, ná inta 
pinoguman i Nabi Daniel. (Paralu indoian 
in intau mita inta mobaca: tarukira totok 
im mangalenya!) 

16 Dá intau mita inta kon Yudea mustibi 
molagui mopobayak im bulud. 

17 Intau inta kon tampat 
pobobarasanangan dona'aidon bui 
moponag bo mogamá kom pakakat mita 
kom bonu im baloinya, 

18 Bo intau inta kong goba dikadon sia 
mobui mogamá kom pakeangnya. 

19 Moboditodon guyanga mita bobay inta 
sidia andeka inta koyogotpa nopotete in 
adi ko wakutu intua. 

20 Posambayangdon, simbá wakutu i 
mo'ikow molagui de'eman kon sempo in 
tumping bo de'eman kon singgai in Sabat. 

21 Sin ko wakutu intua koángoian in 
roriga totok, roriga tatua in diápa dodai 
onda nobali pinangkoipamai dunia na'a 
pinomia nodapot masa in tana'a, bo roriga 
tatua in diá bidon bui mobali. 

22 Bo aka kuma bo wakutunya na'a bo dia 
impolokan, yo kom bayongan inta nobiag 
diabi im mosalamat; tongá lantaran intau 
mita inta sinokopilidon dá wakutu tatua 
inimpolokandon. 

23 Ko wakutu intua aka oyúon intau 
moguman ko'i monimu, 'Indoiai, ki Mesias 
kon na'a!' andeka 'Ki Mesias kon tua!' — 
dika mopirisaya i mo'ikow. 

24 Sin oyúon im mongaku ki Mesias bo 
mongaku nabi ta'e mosia tua intaubi 
mongongakal, tongá mosia im mogaid 
doman kon tanda mita inta moloben bo 
soál mita inta mokoherang sahingga in 

aka mobali, yo mosia imokoákal doman 
kon intau mita inta aim pinili. 

25 Tarukira inta pinoguman-Ku muna ko'i 
monimu. 

26 Aka intau moguman kómonimu, 
'Indoiai, Sia tua kom Padang gurun!" — 
dikabi mo'ikow mayak intua. Andeka, 
kai monia, 'Indoiai, Sia tua kom bonu 
in ruangan!" — dikabi im mo'ikow 
mopirisaya. 

27 Sin naonda bo kilat inta monindar 
nongkon dotá im pomuka'an singgai 
bo no'isindar nodapot kon dotá in 
toyopan singgai, natuadon doman in aka 
koangoian i Adi Intau. 

28 Kon onda oyúon mahaluk minatoi, kon 
tua doman in lagapan mokoka'an kom 
mahaluk minatoi moyosipun.” 

29 "Naonda im mopalutdon roriga wakutu 
intua, yo mata in singgai mosindip bo 
bulan diádon monindar, bo tundi mita im 
mongolabú nongkon langit bo kawasa 
mita kom balangon mo'irangkap. 

30 Ko wakutu intua ontongondon tanda 
Adi Intau kon langit bo komintan intau 
kon dunia na'a mogamui bo mosia 
im moko'ontong kon Adi Intau tatua 
mamangoi mongin limonik ing golom 

kon langit takin bayongan kawasa bo 
kamulia'an-Nya. 

31 Bo Sia mopotabá kom malaekat-Nya 
mita lumuai bo mogirup kom bansi inta 
mopia totok in singognya sim mosia 
mosipun kon intau mita inta aindon 
pinili-Nya nongkon popod mita in dunia 
bo nongkon popod in langit tolosi 
modapot popod in langit tolosi doman." 

32 "Manangka intua yo indoiai i mangale 
totundú inta nongkon porumpama'an 
pangkoi in ara. Aka tanganya bo lumukó 
bo momangkoidon momolimping, yo 
kota'auan monimu, kon diádon mo'onggot 
bo sempo im poninggai. 

33 Ná doman tua aka mo'ikow bo 
moko'ontong kon na'a komintan, yo 
pokota'audon ko wakutunya diádon 
mo'onggot. 

34 Poguman-Ku ko'i monimu! Tua 
komintan mobalidon ko wakutu intau mita 
masán na'a diápa matoi modait. 

35 jangit bo butá im moyoyangpbi, ta'e 
singog-Ku na'a im mononoibi." 

36 "Tongá wakutu ing kobalian tua diábî 
tobatúmai intau nokota'au, umpakahbi 
malaekat kon soroga bo Adi, tongábi ki 
Amá kon soroga in nonota'au. 

37 Sin ná inta nobali kom masa i Nuh, yo 
natua doman im mobali kom masa ing 
koangoian i Adi Intau. 

38 Ko wakutu in diápa in lunud moloben 
namangoi, mosia nonga'an bo nonginum, 
nobuloi bo pinobuloi nodapot kon singgai 
ki Nuh sinumu'ot kom bonu ing kapal; 

39Bo diábi kinota'auan monia onu 
inta nobali, wakutu in lunud diápa 
noiangoi bo nomutú ko'i monia komintan. 
Natua doman im mobali kom masa ing 
koángoian i Adi Intau. 

40 Ko wakutu intua aka doyowa intau 
kong gobá, yo tobatú in diaan, tobatú in 
taláan; 

41 Aka doyowa im bobay inta koyogot 
modgiling, yo tobatú in diaan, tobatú in 
taláan. 

42 Manangka intua umuran kiluka- 
lukadmai, sin diábî kota'auan monimu 
mongo to'onu ing ki Tuhan mamangoi. 

43 Tongá bá kota'auan monimu in 
nana'a: Aka kitogi baloi bo mokota'au kon 
to'onu im mononakow mamangoi, tantú 
molukadbi in sia, sin diábi pomayaknya 
makow baloinya tua im bongkaron. 

44 Tuamai im mo'ikow umurandon 
pobasadia, sin Adi Intau mamangoi 


MATIUS 24.45 -51 142 


ko wakutu inta dia monimu sinangka- 
sangka.” 

45 Ki Yesus noguman, "Ki ine in simpal 
inta mopia bo mopandoi, inta aindon 
inaidan i tuangnya itoi in simpal ibanea, 
simbá sia mobogoi ing ka'anon ko 
wakutunya? 

46 Yo kosanangdon totok in simpal inta 
kinotambakan mangol i tuangnya koyogot 
nogaid kon oáidannya tua, wakutu ing ki 
tuangnya nobuidon mangoi. 

47 Poguman-Ku ko'i nimu; simpal natua 
im balionbi i tuangnya mololukad kom 
bayongan kapunya'annya. 

48 Tongá aka simpal mara'at inta 
mosingog kom bonu ing ginanya nana'a, 

493 'Ki tuangku im mo'onggotpabi im 
mamangoi,' bo mulai in sia momongkug 
kon simpal ibanea bo sia tongábi 
monginum bo monga'an moyotakin in 
intau mita nongololangu, 

>0 Bo ki tuangnya namangoi kon singgai 
inta diá sinangka-sangkanya bo ko 
wakutu in diá kinota'auannya. 

>! Bo totok im bino'ut i tuangnya bo 
pomia'anya náonda bo intau mita inta 
mongomunapik. Kon tuata kodongogan in 
amui bo rokokot in ingipon.” 

I "Ko wakutu ing koángoian i 
2 5 Allah salaku Raja in náondabo 
porumpama'an tanaa: Mopuluh im 
mongodeaga nogamá kon togá monia bo 
nonontomu kon nonika'an lolaki. 

“Lima ing kon sigad monia tua 
in nobodok, ta'e lima doman im 
mobijaksana. 

3 Mongodeaga mita inta bodok tua nodia 
kon togá, tongá diá nodia kon lana, 

4ta'e mongodeaga taya lima inta 
mobijaksana, mosia nodia kon togá bo 
nodia doman kon lana kom botol. 

> Bo lantaran nonika'an lolaki tatua 
no'onggotdon im pinogolatan makow 
ta'e diápa doman nolangoi, mosia 
sinomposiug komintan, dá nosiugdon im 
mosia. 

6 Naonda in no'onggotdon kon dolom 
dinongogmai oyúon in singog noguman 
nana'a, 'Nonika'an niondon! Tontomudon 
sial" 

7 Dá mongodeaga mita tatua nobangon 
bo noponugung in lana kon toga mon ia. 

8 Mongodeaga mita inta bodok noguman 
kom mongodeaga mita inta mobijaksana, 
'Ogoiaipa in lana monimu biar tonga 
topilik, sin toga nami aindon mopiong.' 

9Ta'e mongodeaga mita inta mobijaksana 
mita tatua notubag, 'Diá mota'au! sin 
dika bo diá doman tugat ko'inami bo ko'i 
monimu. Manikah bo bayakdon mo'ikow 
potalui kon intau inta mopopotalui in 
lana." 

10Ta'e wakutu im mosia minayak notalui 
kon lana, noiangoidon in nonika'an tatua, 
bo mosia inta ain nobasadia sinumu'ot 
noyotakinnya kon ruangan ponika'an 
tatua, bo ilingkopandon in lolingkop! 

11 Onda intua no'iangoidon im 
mongodeaga mita inta bodok bo 
noguman, 'Tuang, Tuang, bukataipa in 
lolingkop sin tu'otan nami.' 

12 Tongá sia notubag, 'Diábi kota'auan- 
Ku mongókiine im mo'ikow!"" 

13 Bo pangabisannya ki Yesus noguman, 
"Manangka intua umuran kiluka-lukadmai, 
sin diabi kota'auan monimu in singgai bo 
wakutunya." 

14"Aka ki Allah mamangoi salaku Raja, 
yo ka'ada'annya náonda bo intau inta 
mo'ibog mayak in lipú ibanea. Sia nogoini 
kon simpalnya mita bo nosilai kong 
kapunya'annya sim pinokilukad. 

1> Inta tobatú inogoiannya lima noribu 
in doit bulawan, tobatú inogoiannya in 

doyowa noribu, bo inta tobatú inogoiannya 
in toribu. Sia nobogoi ko'i monia natua 
sim pinodudui ing komampuan monia 
tontani. Nopalut makow nobogoi kon tua 
sia minayak. 

16 Simpal inta notarima kon lima noribu 
tua minayak bo nopobaraguna kon doit 
inta inogoi tatua, dá noko'uli in sia kon 
lima doman noribu bui. 

17 Ná doman tua in simpal inta noko'uli 
kon doyowa noribu, pinobaragunanya 
doman intua, sahingga noko'uli doman 
kong ka'untungan doyowa noribu. 

18 Tongá simpal inta notarima kon toribu, 
minayak in sia bo nongali kom buta 
bodongka ilobongea in doit i tuangnya 
tatua. 

19 No'onggotmai kon tua nobuidon 
mangoi ki tuang monia tatua bo nogiap 
kon onda inta no'uli monia. 

20 Simpal inta notarima kon lima noribu, 
namangoi bo nodia kong ka'untungan 
lima noribu doman, bo sia noguman, 
'Tuang doit lima noribu inta pinoki kadai 
i tuang ko'i nakó, indoiaikah, aindon 
pinopobaragunaku sahingga noko'uli 
kong ka'untungan lima noribu doman.' 

21 Bo ki tuangnya tatua noguman ko'i 
nia, 'Tua in nopia, ikow in simpalku 
inta mopia bo mojujur; ikow aindon 
nogaid kon oáidan inta mo'intok inta 
pinoki aid ko'inimu, manangka intua 
ikow in ogoiankudon in tanggung jawab 
mogaid kon oáidan moloben. Angoidon 
bo duduidon mobarasanang takinku! 

22 Bo namangoi domandon simpal inta 
notarima kon doit doyowa noribu bo 
noguman, 'Tuang, doit doyowa noribu 
inta pinoki kadai i tuang ko'inakó, 
Indoiaikah, aindon pinobaragunaku 
sahingga noko'ulidon kong ka'untungan 
doyowa doman noribu.' 

23 Dá ki tuangnya tua noguman ko'inia, 
'Tua in nopia' ikow simpalku inta mopia 
bo motulid ing gina. Lantaran ikow aindon 
nogaid kon oáidan inta mo'intok takin 
gina motulid, dá ikow ogoiankudon in 
tanggung jawab mogaid kon oáidan 
moloben. Tu'ot bo pobarasanangdon 
takinku!' 

24 Kon tua namangoidon doman in simpal 
inta inogoian in doit bulawan toribu, sia 
noguman, 'Tuang, kinota'auanku ikow 
intau inta morogi totok bo inta nokoyut 
kong gobá inta de'eman binunakanmu 

bo nopuyut kon hasil inta de'eman 
pinomulamu. 

25 Tuamai akuoi mo'ondok dá doit 
bulawan toribu inta inogoi tuang koinakó 
binayakku ilobong kom buta! Bo na'a, 
pobuionkudon bui ing kapunya'an i 
Tuang.' 

26 Dá ki tuang tatua noguman ko'inia, 
'Hei ikow, simpal inta mora'at bo malas! 
Kinotaua'anmu bidon kon aku'oi im 
mokokoyut kong gobá inta de'eman 
binunakanku bo nopuyut kon hasil inta 
de'eman pinomula-Ku? 

27 Tuamai, mani inogoiku in doitku tanion 
kon intau inta mo'ibog mopobaraguna, 
simbá aka aku'oi mobui mangoi yo 
motarima kong ka'untungannya. 

28 Tuamai gamádon in doit bulawan inta 
koinia bo ogoidon kon intau inta aindon 
mopuluh in doit bulawannya. 

29 Sim pomuloi intau inta no'oyúondon 
yo duganganbi bui, simbá kalebeannya 
in mobarong totok. Ta'e ki ine inta diá 
no'oyúon, yo onupa doman inta oyúon 
ko'inia tua yo gama'an doman nongkon 
inia. 

30Bo simpal tanion inta dia im 
baragunanya pogarabdon makow kom 

bonu in tampat inta sindip totok. Kon 
tua kodongogan in amui bo rokokot in 
ingipon!” 

31 "Aka ki Adi Intau mamangoi salaku 
Raja bo sinakinan im malaekat mita, yo Sia 
in limitú kon tampat pomarentaan-Nya. 

32 Bo bayongan intau in sipunon kon 
tayowon-Nya bo poyotontanion-Nya í 
mosia náonda gombala mopoyotontani in 
domba bo bembé. 

33 Domba mita tampaton-Nya kon dotá 
ing kolanan-Nya, yo bembé mita ing kon 
dotá ing koloigi-Nya. 

34 Bo Raja tatua moguman ko'i monia inta 
kon dotá ing kolanan-Nya, 'Igai, i mo'ikow 
inta binarakatan i Amá-Ku, tu'otdon kong 
karaja'an inta aindon sinadia ko'i monimu 
ko wakutupa in dunia na'a bagupa inaidan. 

35 Si wakutu in aku'oi ginogoy, inogoian 
monimu Aku'oi ing ka'anon, wakutu in 
Aku'oi noyogang, inogoian monimu Aku'oi 
in inumon; wakutu Aku'oi nobali intau 
mokokiangoi sinarima monimu in Aku'oi 
kom baloimu. 

36 Wakutu in Aku'oi diá kolambung; 
inogoian monimu Aku'oi im pakeang; 
wakutu in Akui notakit, sinompia monimu; 

wakutu in Aku'oi kom bonu im ponjara, 
inangoi inindoian monimu.' 

37 Dá intau mita mongopia tatua nolibó 
ko'i-Nia, 'Tuhan, dodaibi onda inontong 
nami ki Tuhan ginogoy bo inogoian 
nami ing ka'anon, andeka noyogang bo 
inogoian nami in inumon? 

38 Bo dodaibi in onda inontong nami 
ki Tuhan salaku intau mokokiangoi, bo 
sinarima nami ing ki Tuhan kom baloi 
nami andeka diá nogilambung bo inogoian 
nami im pakeang? 

39 Kon dodai doman onda inontong nami 
ki Tuhan notakit andeka kom bonu im 
ponjara bo binayak nami inindoian?' 

40 Raja tatua im motubag koi monia, 'Bá 
poguman-Kudon ko'i monimu: onu inta 
aindon inaidan monimu kon i utat-Ku 
mita inta totok im bogá tana'a, yo 
tua notongkaibî im pinogaid monimu 
ko'i-Nakó!' 

41 Bo Sia in noguman doman ko'i monia 
inta kon dotá ing koloigi-Nya, 'Bayakdon 
mo'ikow nongkon tayowonku, sim 
mo'ikow intau mita inta binala! bayakdon 
bo tu'otdon kom bonu in tulu inta diá 
mopio-piong sin tua in sinadia Ibilis bo 
malaekatnya ko'i monimu! 

42 Si wakutu in Aku'oi ginogoy, diá 
inogoian monimu ing ka'anon Aku'oi, 
wakutu in Aku'oi noyogang, diá inogoian 
monimu in inumon. 

43 Wakutu in Aku'oi nobali intau 
mokokiangoi, diá inogoi monimu Akuoi 
sinumuot kom baloi. Wakutu Aku'oi diá 
kolambu-lambung, diá inogoian monimu 
im pakeang wakutu in Aku'oi notakit 
bo kom bonu im ponjara, diá binayak 
inindoian monimu.' 

44 Bo mosia nolibó ko'i-Nia, 'Tuhan, 
dodaibi onda inontong nami ki Tuhan 
ginogoy andeka noyogang, andeka 
namangoi salaku intau mokokiangoi, 
andeka diá nogilambung andeka notakit, 
andeka kom bonu im ponjara bo diá 
inangoi sinompia nami ing ki Tuhan?" 

45 Bo Sia notubag ko'i monia, 'Bá 
poguman-Ku ko'i monimu: aka tua 
komintan bo diá pinoáid monimu kon 
intau inta totok im bogá tana'a, yo tua 
in notongkai doman in diá nopoáid 
ko'i-Nakó.' 

46 Bo mosia na'a im bonuon kon tampat 
pohohukuman mononoi, ta'e intau inta 
mopia im moko'uli kong kobiagan inta 
mononoi." 

2 6 INaonda ing ki Yesus nopalut 
notundu kon natua, Sia noguman 
kom muri-Nya mita, 

2 "Kinota'auan monimu kon doyowapa 
nosinggai poraya'an kon singgai moloben 
paskah, dá ko wakutudon tua Adi Intau 
posarakan sim popopakú kong kayu 
pinoyotalempang!" 

3 Kon dodai intua imang mita itoi 
bo guhanga mita in lipú intau Yahudi 
noyosipun kon palas i Kayapas, imang 
moloben. 

4 Mosia noyosingog kon náonda in cara 
modomok ko'i Yesus bo polat molimod 
ko'i-Nia. 

>"Ta'e", kai monia, "Dona'aibi ko wakutu 
im poraya'an, simbá dia mokopomuká kon 
ropatoi kon sigad in intau mita kon tua." 

6 Naonda ing ki Yesus kom Betania, kom 
baloi í Simon inta kolipod pinanyaki kusta, 

7 kon tua namangoidon ko'i Yesus 
tobatú bobay inta kodia-dia im botol lana 
nobondu inta nomahal totok im bolinya. 
jana tatua pinopo'inggúnya kon ulu i 
Yesus, wakutu intua ki Yesus koyogot 
nonga'an. 

8 Noko'ontongmai kon tua muri-Nya mita 
sinumorú polat noguman, "Nongonu sin 
tongábi poguya'atonmu in lana tanion? 

9:ana tanion mota'aubi potaluimu bo 
doit bolinya mota'aumu ogoi kon intau 
inta nongobogá!" 

10Ta'e kinota'auan i Yesus in raian 
monia, dá Sia nosingog, "Nongonu sim 
mo'ikow im moposusahbimai kom bobay 
tana'a? Sia tua aindon nogaid kon inta 
mopia ko'i-Naké. 

11 Intau nongobogá mita umuran 
moyotakin monimu, ta'e Aku'oi na'a 
in diabi tantu moyotaki-takin makow 
monimu. 

12 Kon dodai in sia nopo'inggú in lana 
tatua kon awak-Ku, sia aindon noposadia 
kom polobongan ko'i-Nakó. 

13 Poguman-Ku ko'i monimu! Kon 
ondakabi im popota'auan kon Habar 
Mopia tana'a, yo onu inta inaidan im 
bobay tana'a kotangoianbî doman simbá 
kotoropan in sia." 

14 No'iduduimai kon tua, muri i Yesus 
tobatú inta kon sigad im muri-Nya mita 
mopuluh bodoyowá, tangoinya ki Yudas 
Iskariot, minayak kon imang mita itoi, 

15 bo nolibé, "Onu in ogoi monimu ko'i 
nakó, aka Sia posarakanku ko'i monimu?" 
Dá inogoian monia in doit perak tolu 
nopuluh in sia. 

16 Bo kon dodaipa doman tua sia umuran 
motayak kong kasampatan mopia sim 
moposarakan ko'i Yesus. 

17Kon singgai pertama pinorayaan 
Singgai Moloben Roti diá koragi, muri-Nya 
mita namangoidon ko'i-Nia bo nolibó, 
"Kon onda degá ing ko'ibog i Pak Guru 
posadiaan nami kom ponga'anan naton 
moyotakin kon singgai im Paskah na'a?" 

18 Ki Yesus noguman, "Bayakdon 
kon tobatú intau inta kong kotá bo 
pogumandon ko'inia nana'a ing koyow i 
Guru, 'Wakutu-Ku nodiugdon dá tuamai 
Aku'oi mo'ibogdon moraya kon singgal im 
Paskah takin muri-Ku mita." 

19 Bo onu inta pinoguman i Yesus ko'i 
monia dinuduian monia, mosia nosadia 
kom ponga'anan kon singgai im Paskah 
tatua. 

20 Naonda in singgai nodolomdon, ki 
Yesus ilimitú nonga'an noyotakin im 
muri-Nya mita inta mopuluh bodoyowá 
tua. 

21 Bo naonda im mosia koyogot 
nongaan, Sia noguman nana'a, "Aku'oi im 
mogumandon muna ko'i monimu: kon 
sigad monimu na'a oyúon in tobatú muri 
moposarakan ko'i-Nakó." 

22 Nokodongogmai kon tua noájar totok 
gina im muri-Nya, dá kom batúannea 
noguman ko'i-Nia, "De'emanbi aku'oi 
Tuhan?" 

23 Ki Yesus noguman, "Sia inta 
noyododai-Ku nopolodok in roti kom 
bonu im palo tana'a, sia tua inta 
moposarakan ko'i-Nakó. 

24 Adi Intau memang mustibi mayak 
podudui inta aindon pinais soál Sia, ta'e 
moboditodon intau inta moposarakan ko'i 
Adi Intau tatua. Manikah intau natua dia 
pinononggadi!” 

25 Ki Yudas inta moposarakan ko'i-Nia 
tua noguman doman, "De'emanbi aku'oi 
na'a Guru?" Ki Yesus noguman ko'inia, 
"Natua kain singogmu.” 

26 Bo wakutu im mosia koyogot nonga'an 
ki Yesus nogamá kon roti bo nomarakat 
polat binonsi-bonsig bo inogoi kom 
muri-Nya mita, bo noguman: "Gamádon 
bo ka'andon, na'a in awak-Ku." 

27 Nopalut intua Sia nogamá kom 
pongonginuman, bo nosukur bodongka 
nobogoi ko'i monia takin noguman, 
"Ponginumdon mo'ikow komintan 
nongkon pongonginuman tana'a. 

28 Sin na'adon dugú-Ku, dugú dodandian, 
inta no'ibutak sim pinongampung kon talá 
in intau moántó. 

29 Ta'e poguman-Ku ko'i monimu: 

Mulai tana'a makow Aku'oi in diá 
bidon monginum bui kom bungai in 
anggur tana'a modapot kon singgai 
Aku'oi monginum kon anggur mobagu 
moyotakin monimu kom bonu in dunia 
mobagu i Amá-Ku." 

30 Nopalut makow, mosia nomanyanyi 
nodayow ko'i Allah, ki Yesus bo muri-Nya 
mita minayakdon notakod kom bulud in 
Zaitun. 

31 Kon tua ki Yesus noguman ko'i monia, 
"Dolom na'a moliai im pirisaya monimu 
komintan ko'i-Nakó; sin aindon pinais: Ki 
Allah noguman, 'Aku'oi im molimod kong 
gombala, bo domba mita tatua im molagui 
posibayak.' 

32 Tongá naonda in Aku'oi mobiag bui, 
Aku'oi in umuna ko'i monimu mayak ing 
Galilea." 

33 Ki Petrus notubag ko'i-Nia, "Umpakahbî 
pirisaya monia ko'ini-Mu mobalui, ta'e 
pirisayaku ko'i Tuhan in diábi mobalu- 
balui!” 

34 Ki Yesus noguman ko'inia, "Poguman- 
Kudon ko'inimu, dolom na'a ko wakutu 
im manuk diápa mokukuk, yo ikow ing 
koyongandon kotolu momayow kon 
de'emanbi muri-Ku." 

35 Ki Petrus bui noguman ko'i-Nia, 
"Pakabi Aku'oi matoi moyotakin-Mu, yo 
akuoi in diábi moguman kon de'eman 
muri-Mu!" Muri-Nya doman mita ibanea 
noguman doman natua. 

36 Onda intua ki Yesus bo muri-Nya 
mita minayak in tampat inta tangoinya 
Getsemani. Bo sia noguman kom muri-Nya 
mita, "Litúdon kon na'a, sin Aku'oi im 
mayakpa mosambayang kon tua.” 

37 Bo dinia-Nya ing ki Petrus bo ki 
adi i Zebedeus doyowa noyotakin- Nya. 
Bo mulaidon moajar ing gina-Nya bo 
mo'ondok. 

38 Dá Sia noguman ko'i monia, 
"Morobonoldon totok in dodob-Ku, 
korasa'an nádon onda bo matoi. Kon 
na'apa mo'ikow bo molukad moyotakin- 
Ku." 

39Bo inumuna topilik in Sia bodongka 
sinumungkud bo nosambayang, kai- 

Nia, "Oh Amá-Ku, aka mota'au, yo 
inggama'aidon roriga tanion nongkon i 
Nakó, tongá dikabî dumudui kon ibog-Ku 
ta'e aidaidon ná inta kino'ibog i Ama." 

40 Nopalut makow nosambayang minayak 
bui in Sia kom muri-Nya mita, ta'e 
kinobaya'an-Nyamai mosia nosiug 
makow. Dá Sia noguman ko'i Petrus, "Eta 
diádon mokotahang mo'ikow molukad 
takin-Ku umpakah tongá tojam? 

41 Umuran polukad bo posambayang 
simbá mo'ikow diá mokorasa kon soba'an, 
sing kinota'auan-Ku bidon im mo'ikow, 
mo'ikow mo'ibogbi mogaid kon inta 
kino'ibog i Allah, ta'e mo'ikow in tongabi 
intau moyangkó." 

42 Bo Sia minayak bui nosambayang 
induanya, kai-Nia, "Amá-Ku, aka roriga 
tana'a musti kobayaan-Ku, sin diá mota'au 
poyayu'on ko'i-Nakó, yo aidaidon ná inta 
ko'ibog-Mu." 

43 Bo naonda in Sia nobui mangoi, 
kinobaya'an-Nyamai mosia nosiugdon 
doman makow, Sin totokdon tomposiug 
mosia. 

44 Pinomayak-Nyadon makow i mosia 
nosiug, bo Sia bui minayak nosambayang 
kon intolunya, bo nosambayang ná inta 
sambayang-Nya ko'ina. 

45 Onda intua Sia namangoi kon muri-Nya 
bo noguman ko'i monia, “Posiugdon tana'a 
bo pogogaidon. Indoiai, wakutunyadon 
na'a poposarahkan kon Adi Intau kong 
kawasa in intau mita baradosa. 

46 Pobangondon, bo igai mayakdon ing 
kita. Sin inta moposarahkan ko'i-Nakó 
nodiugdon!" 

47 Wakutu ing ki Yesus yogotpa 
noyosingog, ki Yudas, tobatú muri- 

Nya namangoidon noyotakin in intau 
mobayong inta kodia-dia im pitow bo 
bobobak, tua komintan pinokidia in imang 
mita itoi bo guhanga in lipú intau Yahudi. 

48 Intau inta moposarakan ko'i Yesus 
munadon nopota'au kon onu im 
pomiaannya ko'i Yesus, "Intau inta 
inayokanku, Sia intua, dá domokdon!" 

49 No'iyaputmai intua Sia inumuna 
nokipodungkul ko'i Yesus bo noguman, 
"Salam, Pak Guru!" Bodongka nongayok 
ko'i-Nia. 

>0 Ta'e ki Yesus nolibó ko'inia, "Utat, onu 
im mangale inangoianmu in na'a?" Bo 

intau mita inta noyotakin i Yudas minayak 
nokadai kon lima i Yesus bo nodomok 
ko'i-Nia. 

>l Ta'e tobatú nongkon imonia inta 
dinumudui ko'i Yesus norabut kom pitow 
bo nonimboi kon tobatú simpal i imang 
moloben, sahingga in nopongkó im 
bongolannya. 

32 Ki Yesus noguman ko'inia, 
"Tungkogdon bui im pitowmu kong 
gumánya, sing ki'ine im momaké im pitow, 
yo sia im matoi doman im pitow. 

3 Andeka irai-mumai degá Aku'oi in 
diabi mota'au mokitulung ko'i Amá-Ku, 
bá lagi-Nya potabá mangoi in no'iliu kom 
mopuluh bodoyowá in tontara malaekat 
motulung ko'i-Nakó? 

>4 Aka natua, yo náonda degá i 
mogintompod kon inta pinais kom bonu 
im Buk Mosuci, inta ain noguman, kon tua 
i musti bi mobali?" 

>> Wakutu intua ki Yesus nosingog kon 
intau moántó inta namangoi nodomok 
ko'i-Nia, "Irai monimu degá Aku'oi 
na'a mononakowbi sahingga mo'ikow 
mamangoi kodia-dia im pitow bo bobobak 
bo modomok ko'i-Nakó? Padahal pomuloi 
in singgai Aku'oi limitú makow kom Baloi 

Tuhan bo motundu kon tua, ta'e diabi 
dinomok monimu. 

56 Ta'e memang mustibi intua mita 
mobali simba motompodon onu inta 
aindon pinais kom bonu im buk nabi 
mita." Kon tua dumodudui-Nya nolagui 
komintan nonalámai ko'i-Nia. 

>/ Naonda in dinomok monia ing ki 
Yesus, dinia monia pinotayow ko'i 
Kayapas, tobatú imang moloben. Kon tua 
aindon nosipun im mototundú mita kon 
agama bo guhanga mita in lipú. 

58 Ki Petrus dinumudui ko'i-Nia nodapot 
im palas i imang moloben tongá iyumayuk. 
Naonda ing kom palas tatua sia ilimitú 
kon sigad in intau inta mololukad mita sin 
mo'indoi kon onu inta mobali modapot im 
mopalut. 

9 Imang mita itoi, bo bayongan in Sidang 
Agama moramiji motayak kon talá-Nya, 
simbá baon dodoyonan pohukuman 
ko'i-Nia modapot im matoi. 

60 Ta'e diá kino'ulian monia kon tala 
umpakahbi nobayong intau sinimidog 
mobogoi ing katarangan ubol. Bo 
pangabisannya intau doyowa, 

61 sinimindog bo noguman, "Intau tana'a 
nosingog, 'Aku'oi im moko'umpag kom 

Baloi i Allah bo posindogon bui kom bonu 
i wakutu tolu nosinggai." 

62 Imang moloben sinimindog bo nolibó 
ko'i-Nia, "Degá dia tubagan-Mu in singog 
mita inta pinonapud in intau mita tana'a 
ko'ini-Mu?" 

63 Ta'e ki Yesus tongá kibio-biómai. Bo 
imang moloben tatua noguman ko'i-Nia: 
"Popodoyon ko'i Allah inta nobiag, yo 
pogumankadon ko'inami, mongo Ikow 
degá ing ki Mesias Adi i Allah, andeka, 
de'eman?" 

64Ki Yesus nogabat, "Ikow aindon 
noguman kon tua. Tongá Aku'oi im 
moguman koinimu: mulai tana'a makow, 
mo'ikow im moko'ontong ko'i Adi Intau 
limitú kon dotá ing kolanan i Inta Totok im 
Mokawasa bo mamangoi mongin limonik 
ing golom mita kon langit!” 

65 Nokodongog kon tua, imang moloben 
nomerak kon lambungea bo nosingog, 
"Sia noningkule ko'i Allah. Diá bidon 
paralu ing kita motayak kon intau ibanea 
sim po'iguman kong katarangan, sim 
mo'ikow aindon nokódongog tontani kon 
singog inta pinoningkule-Nya ko'i Allah. 

66 Aka podudui in raian monimu yo 
naonda?" Tubag monia, "Kotalá in Sia, 
musti hukumon modapot im matoi." 

67 Bo dinuyáan polat kinoyungkuman 
monia im pogot-Nya; intau mita ibanea 
nomongkug doman ko'i-Nia, 

68 bo noguman: "Tungkulaika poguman 
ko'inami, hei Mesias, ki ine degá in 
nomongkug ko'ini-Mu?" 

69 Ki Petrus limitú makow kon luai im 
palas, bo namangoi in tobatú simpal 
bobay bo noguman ko'inia, "Ikow doman 
inta salalu moyotakin i Yesus, Intau ing 
Galilea tatua?" 

70 Ta'e sia nomayow kon tayowon intau 
moántó tatua kainia, "Diábi kinota'auanku 
onu im mangale in singogmu.” 

71 Naonda in sia minayak ing ngara 
moloben, simpal ibanea noko'ontong 
koinia bo noguman kon intau mita inta 
kon tua, "Intau tana'a in takinbi i Yesus 
Intau in Nazaret tatua." 

72 Bo sia nomayowdon takin nongibot, 
"Totu-totu'ubi kon diábi nokanalku in 
Intau tatua." 

73 Diá no'onggot nongkon tua 
namangoidon in intau mita kon tua 
ko'i Petrus bo noguman, “Tantu ikow in 

dumodudui-Nyabi doman sing kota'auan 
totok kom pososingogmu.” 

74 Dá nomangkoidon ki Petrus nongutuk 
bo nongibot, kainia, "Diábi nokanalku in 
Intau tatua!" Bo kon dodaipa doman tatua 
manuk nokukuk. 

75 Bo kinotoropandon i Petrus onu inta 
pinoguman i Yesus ko'inia, "Wakutu im 
manuk diápa mokukuk ikow kotoludon 
nomayow kon de'eman muri-Ku." Bo sia 
ilumuai bo nongombal sim noájar totok 
ing ginanya. 

2 7 1 Naonda im modiugdon mobayag, 
bayongan imang itoi bo guhanga 

in lipú intau Yahudi noyosipun bo 

nonantúdon kom molimod ko'i Yesus. 

2 Sinogot monia in Sia bo dinia 
pinosarakan ko'i Pilatus, Gubernur kom 
butá tatua. 

3Ko wakutu ing ki Yudas inta 
noposarakan ko'i Yesus noko'ontong kong 
ki Yesus in sinantúdon hukumon dapot 
matoi, nomanyasal in sia. Bo binayaknya 
pinobui in doit perak tolu nopulú tatua 
ko'i imang mita itoi bo guhanga mita in 
lipú. 

“Bo noguman, "Binaradosadon in aku'oi 
sin noposarahkan in dugú intau inta diá 

kotalá!" Ta'e mosia notubag, "De'emanbi 
urusan nami intua, tua in urusanmubi 
tontani!" 

> Bo pinogarabnya in doit tatua kom bonu 
im Baloi Tuhan, bo minayak ginumantong. 

6 Imang mita itoi nogamá kon doit tatua 
bo nosingog, "Doit tana'a diabi mota'au 
posumbah ko'i Allah, sin doit tana'a bolibi 
in nyawa." 

/ Naonda im mosia noyosingog, 
nobalimai doit tatua pinotaluidon monia 
kom butá inta sinangoian. Butá im 
mogogaid kong kuyon sim bañion monia 
pololobongan kon intau mokokiangoi. 

8 Tuamai butá tatua dapot in singgai na'a 
sinangoian intau "Buta boli in dugú". 

9 Naonda intua nobali, dá notompodon 
Pirman inta pinoyaput i Nabi Yeremia, 
"Mosia notarima kon doit perak tolu 
nopuluh, boli inta ain sinantú kon sigad in 
intau Israel,inta pas poguboli ko'i-Nia. 

10 Bo doit tatua pinoguboli monia kom 
butá intau inta mogogaid kong koyon butá 
ná inta pinongoyow i Tuhan ko'inakó." 

11 Wakutu ing ki Yesus dinia kon tayowon 
i Gubernur. Ki Gubernur nolibó ko'i-Nia, 
"Degá Ikow Raja intau Yahudi?" Ki Yesus 

notubag, "Ikowdon tontani in noguman 
kon tua." 

12Ta'e wakutu imang mita itoi 
bo guhanga mita in lipú noponapud in 
tosingogon ko'i-Nia, diabi sinokotubagan- 
Nya. 

13 Dá ki Pilatus nolibó ko'i-Nia, "Degá diá 
dinongogmu im bayongan inta pinonapud 
in intau mita ko'ini-Mu?" 

14 Tongá diá inabatan-Nya totontagámai, 
sahingga in noherang totok ing ki 
Gubernur tatua. 

15 Aindon nobali kabiasaan i Gubernur 
kon aka singgai moloben mopoluai in 
tobatú intau kom ponjara, ta'e pokipili 
kon intau moántó. 

16 Ko wakutu intua kom ponjara oyúon 
tobatú intau inta totok im mora'at, 
tangoinya ki Yesus Barabas. 

17 Lantaran mosia aindon noyosipun kon 
tua, dá ki Pilatus nolibó ko'i monia, "Ki ine 
ing ko'ibog monimu poluaionku, ki Yesus 
Barabas andeka ki Yesus inta sinangoi ki 
Kristus?" 

18 Ki Pilatus nosingog natua sing 
kinotauannyadon kong ki Yesus dinia 
pinosarakan monia sim mosia mo'intoi 
koi-Nia. 

19Wakutu ing ki Pilatus limitúpa 
makow kom baloi pongadilan, ki 
buloinya nongoyow ko'inia, "Dona'ai 
ikow dumugang kom porkara intau 
mopia tanion, sin lantaran Sia aku'oi 
sinumogo-indop kon diá mopia ing 
kogobr'i.” 

20 Ta'e lantaran pinakisa salalu in imang 
mita itoi bo guhanga in lipú, dá intau 
mita kon tua nonantúdon kom mopo'igum 
simbá poluaiondon ing ki Barabas bo ki 
Yesus in hukumon matoi. 

21 Ki Gubernur nolibó bui ko'i monia, "Ki 
ine ing ko'ibog monimu poluaionku bo 
ogoi ko'i monimu?" Mosia nomalú, "Ki 
Barabas." 

22 Dá gunam Pilatus ko'i monia, "Aka 
natua, yo onuonku ing ki Yesus inta 
sinagoi ki Kristus?" Mosia nomalú 
komintan, "Sia musti popopakú kong kayu 
pinoyotalempang!" 

23 Sia bui nolibó, "Ta'e oáid mora'at 
náonda inta aindon inaidan-Nya?" 

Ta'e mosia ing kopiadon momalú 
moguman, "Popopakú in Sia kong kayu 
pinoyotalempang!" 

24 Naonda ing kinota'auan i Pilatus kon 
diádon sia mokobayow koi monia tua, 

malahan mulaidon mokacau totok, da 

sia nogama kon tubig bo nonomok kon 
tayowon intau moántó bo noguman, "Diábi 
in taláku kon dugú in intau tana'a, tua in 
urusanbi monimu tontani!" 

25 Bayongan intau inta kon tua notubag, 
"Pomayakdon makow bain kami bo ki adi 
nami im motarima kon hukuman kong 
kopatoian-Nya!" 

26 Bo ki Barabas pinoluainyadon bo inogoi 
ko'i monia, ta'e ki Yesus in sinamboknyapa 
muna bodongka pinosarahkannya, sin 
pokipakúdon kong kayu pinoyotalempang. 

27 Onda intua tontara mita i gubernur 
nodia ko'i Yesus pinobayak im baloi 
pongadilan, bo inoini in tontara mita 
noyosipun kon libumai i Yesus. 

28 llongkut monia in lambung-Nya bo 
pinakéan monia in jubah nokasumba. 

29 Mosia noraot doman kong kawa 
dodugian, bo pinopobandow kon ulu-Nya. 
Mosia nopokadai doman in aog kon lima- 
Nya kolanan, onda intua sinumungkud 
im mosia kon tayowon-Nyamai bo 
mopoyagi-yagimai ko'i-Nia, kai monia, 
"Salam, hei Raja intau Yahudi!" 

30 Mosia nonduyá doman ko'i-Nia bo 
nogamá kon aog bo pinomobak kon 
ulu-Nya. 

31 Nopalut makow nopoyagi-yagimai 
ko'i-Nia, ilongkutdon bui monia in jubah 
inta pinopopak& monia ko'i-Nia, bo 
bui ilambungan monia in lambung-Nya 
tontani. No'iduduimai kon tua diniadon 
monia pinoluai in Sia bo pinopopakú kong 
kayu pinoyotalempang. 

32 Naonda i mosia kon luai ing kotá, mosia 
noyodungkul in tobatú intau inta nongkon 
Kirene ki Simon in tangoinya. Pinakisa 
monia in intau tatua pinokipota'anan ing 
kayu pinoyotalempang inta popopakúan 
ko'i Yesus. 

33 Bo nodapotdon mosia in tampat inta 
sinangoian Golgota, mangalenya, “Tampat 
in tengkorak." 

34 Kon tua Sia pino'inum monia in anggur 
inta bináukan in ompodu. Naonda ing 
kinonanaman-Nya, doidon Sia nonginum. 

35 Nopalut makow pinopopakú monia 
kong kayu pinoyotalempang, lambung- 
Nya sinila-silai makow monia. Mosia 
nosilai kon lambung-Nya tatua takin 
nomaké in lot. 

36 Onda intua mosia ilimitu kon tua 
nolukad ko'i-Nia. 

37 Bo kon limonik in ulu-Nya 
pinopopakuan monia in dopi pinaisan im 
pais inta binali dodoyonan pinohukuman 
ko'i-Nia, “Na'adon ki Yesus Raja intau 
Yahudi." 

38 Kon tua oyúon doman in doyowa intau 
mononakow inta pinopopakú doman kong 
kayu pinoyotalempang noyotakin-Nya, 
tobatú kon dotá ing kolanan bo tobatú 
kon dotá ing koloigi-Nya. 

39Intau mita inta no'italib kon tua 
moningkule, bo momombiling ko'i Yesus. 

40 Mosia noguman, "Hei ikow inta 
mo'ibog mogumpag kom Baloi Tuhan 
bo bui moposindog kon dalom i wakutu 
tolu nosinggai, aka Ikow ki Adi i 
Allah, yo posalamatdon in awak-Mu 
tontani bo poponagdon nongkon kayu 
pinoyotalempang tanion!" 

41 Natua doman imang mita itoi, 
mototundú mita kon agama bo guhanga 
mita in lipú moyotakin doman moningkule 
ko'i-Nia takin mosingog, 

42 "Sia moposalamat kon intau ibanea, 
ta'e awak-Nya tontani diá koposalamatan- 
Nya! Sia Raja in Israel? Aka Sia moponag 

nongkon kayu pinoyotalempang tatua yo 
kami im mopirisaya ko'i-Nia. 

43 Sia moharap makow ko'i Allah 
mamangoi. Pomayak makow simbá ki 
Allah mamangoi bo moposalamat ko'i-Nia, 
aka ko'ibog i Allah in Sia! Sin Sia aindon 
nongaku kon Sia káin ki Adi í Allah.” 

44 Intau mononakow inta pinopopakú 
doman kong kayu pinoyotalempang 
noyotakin-Nya noningkule doman 
ko'i-Nia. 

45 Mulai jam dua belas no'utu in singgai 
nodapot in jam tiga sinimindip in lipú 
tatua. 

46 Degá jam tigamai ki Yesus nomalú 
noropot, kai-Nia, "Eli, Eli, lama Sabaktani?" 
Mangalenya, “Allah-Ku, Allah-Ku nongonu 
sin sinala'an-Mubi in Aku'oi?" 

47 Nokodongogmai kon tua intau mita 
inta sinimindog makow, noguman, “Sia 
noku'uk ko'i Elia!" 

48 Bo namangoi in tobatú nongkon i 
monia tua, bo nogamá kom bungang 
karang bo pinolodok kon anggur bo'il bo 
pinopoturak kon aog bo pinopodiug kom 
bibig i Yesus. 

49 Ta'e intau mita ibanea noguman, 
"Dona'ai, manikah bo indoian naton 

mongo ki Elia mamangoi moposalamat 
ko'i-Nia!" 

50 Ki Yesus nomalú bui nolangon 
bodongka noposarahkan in nyawa-Nya. 

>l Bo indoiainmai, gorden im Baloi 
Allah nobisik nosilai doyowa nongkon 
limonikkannya nodapot in limonagannya 
bo dinandúan, bo bulud mita im batu 
nongobotak. 

>? Bo kuburan mita nongobukat bo 
nobayong in intau mita inta mopia bo 
mopirisaya ko'i Allah inta aindon minatoi 
nobiag bui. 

>3 Bo naonda ing ki Yesus nobiagdon 
bui, mosia ilumuai nongkon kubur, bo 
sinumuot kong kotá in Yerusalem, bo 
noántó intau noko'ontong ko'i monia. 

> Itoi in tontara takin prajurit-Nya inta 
nolukad ko'i Yesus no'ondokdon totok 
naonda in noko'ontong kon linug bo 
onu inta aindon nobali tatua, bo mosia 
nosingog, "Totu'ubi, kon Sia na'a ing ki 
Adibi i Allah!" 

>> Bo kon tua nobayong doman im bobay 
inta no'indoi nongkon noyayuk, mosia tua 
im bobay mita inta dinumudui ko'i Yesus 
nongkon Galilea sim mobantung ko'i-Nia. 

6 Kon sigad monia tua, oyúon doman 
ing ki Maria Magdalena, bo ki Maria inta 
ki iná i Yakobus bo i Yusup, bo ki buloi i 
Zebedeus. 

>/ Naonda in no'ungkolomdon, oyúon 
intau inta nobiag no'oyúon nongkon 
Arimatea, tangoinya ki Yusup, sia 
nobalidon muri i Yesus. 

58 Sia minayak kon tayowon i Pilatus bo 
no'igum kom mayat i Yesus. Bo ki Pilatus 
nomarentahdon ko'i monia mobogoi im 
mayat tatua ko'inia. 

59 Bo ki Yusup nodia kom mayat tatua, 
binakutnya in pusi noálus bo nodarit 
totok. 

60 Bodongka pinopo'ulidnya kom 
pololobongan nobagu, inta kinalinya 
kom bonu im bulud batu. Nopalut 
makow ilingkopannya im batu moloben, 
bodongka minayak. 

6l Ta'e ki Maria Magdalena bo ki Maria 
ibanea kon tuapa limitú makow kon 
tayowon kubur tatua. 

62 Nopoikolomai kon singgai, singgai in 
Sabat, imang mita itoi bo intau mita im 
Parisi noyotakin minayak ko'i Pilatus, 

63 bo noguman, "Tuang, kinotoropan 
nami, intau mo'ubol tatua wakutu in 

nobiagpa, pernah noguman, 'Naonda in 
tolu nosinggai Aku'oi im mobiag bui.’ 

64 Manangka intua pokilukadon kom 
mololukad mita ing kubur tatua modapot 
in singgai intolunya; sin dika bo angoion 
im muri-Nya mita takowon im mayat-Nya, 
bo poguman monia kon Sia aindon nobiag 
bui kon sigad intau mita minatoi, sahingga 
ubol kon singgai tumi in lebe mora'at 
nongkon inta muna.” 

65 Dá ki Pilatus noguman ko'i monia, "Na'a 
im mololukad mita, bayakbo lukadaidon 
kopira ing kubur tatua." 

66 Mosia minayak ing kubur tatua bo 
sinilotan monia bodongka ilukadan. 

2 g l Naonda in singgai Sabat 

no'italibdon, subuhpa totok kon 
singgai pertama diminggu tatua, ki Maria 
Magdalena bo ki Maria ibanea minayak ing 
kubur tatua no'indoi. 

2 Bo dalibi dinandúan noropot totok. 
Tobatú malaekat i Tuhan noponag 
nongkon soroga bo nolitoi kom batu inta 
pinonalob tatua, bodongka ilituánnya. 

3 Pogot im malaekat tatua mopo'uli- 
ulinag, lambungea in nobudó totok 
náonda bo salju. 

4 Mololukad mita kong kubur tatua gugur 
makow sin no'ondok totok, mosia tua 
nádon intau mita minatoi. 

> Ta'e malaekat tatua noguman kom 
bobay mita tatua, “Dikadon mo'ondok 
im mo'ikow! Sing kinota'auankubi kom 
mo'ikow im mamangoi motayak ko'i 
Yesus inta aim pinopopakú kong kayu 
pinoyotalempang. 

6 Sia diá bidon kon na'a, sin Sia aindon 
nobiag, ná inta aim pinoguman-Nya, angoi 
bo indoiaikah in tampat inta pinopo'ulidan 
ko'i-Nia. 

7 jagidon bayak bo pogumandon kom 
muri-Nya, 'Kong ki Yesus ain nobiag bui 
nongkon sigad in intau mita minatoi. Sia 
aindon inumuna ko'i monimu minayak 
ing Galilea; baing kon tua bo ontongon 
monimu in Sia!' Aku'oi moguman ko'i 
monimu kon onu inta totu'u." 

8 Mosia lagi minayak nongkon kubur 
tatua, takin ondok bo pia ing gina. Mosia 
noribatuk minayak nopota'au kom muri 
mita i Yesus. 

9 Bo ki Yesus noyodungkul monia bo 
noguman, “Salam koinimu!" Dinimiug 
im mosia ko'i-Nia bo ginumakap kon 
siol-Nya bo nosumbah doman ko'i-Nia. 

10 Bo ki Yesus noguman ko'i monia, "Dika 
mo'ondok! Bayakdon bo poguman ko'i 
utat-Ku mita, simbá mosia mayak ing 
Galilea, bain kon tua bo ontongon monia 
in Aku'oi." 

11 Naonda im mosia kon yuákdon in 
dalan, namangoidon in intau mita inta 
nolukad kong kubur. Mosia minayak ing 
kotá bo nopota'au kon imang mita itoi 
kom bayongan inta ain nobali. 

12 Bo naonda im mosia noyosingog takin 
guhanga mita in lipú, mosia nonantúdon 
kon tondanan monia in tontara mita inta 
nolukad tatua kong kubur 

13 takin koyow nana'a, "Poguman kon 
intau mita, nana'a, ko wakutu in dolom 
mo'ikow nosiug nololot. Muri-Nya mita 
namangoi bo nogamá kom mayat-Nya. 

14 Bo aka kota'auandon i gubernur in soál 
tana'a, yo bain kami im moyosingognya, 
sahingga im mo'ikow in diabi potala'an." 

15 Sinarima monia in doit tatua bo 
dinuduian monia onu inta pinoguman bo 
pinokiaid ko'i monia. Bo o'uman tana'a 
aindon nodapot kon intau mita in Yahudi 
dapot masa in tana'a. 

16 Muri-Nya mita inta mopuluh bomita 
tatua nobuat bo minayak ing Galilea, 

kon tampat inta ain sinundú i Yesus ko'i 
monia. 

17 Naonda in inontong monia, sinumbah 
monia in Sia, ta'e oyúon in topilik diá 
mopirisaya. 

18 Dá ki Yesus dinimiug ko'i monia bo 
noguman, "Aku'oi in aindon inogoian im 
bayongan kawasa kon soroga bo kon 
dunia. 

19 Tuamai, bayakdon, bo balidon im 
bayongan intau dumodudui-Ku, bo 
baptisdon im mosia podoyon kon tangoi i 
Amá, Adi, bo in Roho i Allah. 

20 Bo tundú im mosia mogaid kon onu 
inta aindon pinoguman-Ku ko'i monimu. 
Bo bá kota'auan monimu, kon Aku'oi in 
umuranbi kotaki-takin monimu modapot 
in singgai pangabisan.” 


Markus 


l Na'a in Habar Mopia soal ki Yesus 
Kristus, ki Adi i Allah. 

2 Habar Mopia tatua pinangkoi ná 
inta pinais i Nabi Yesaya, nana'a: Ki 
Allah noguman: "Na'adon in totabá-Ku, 
'Pinotaba-Ku in sia umuna ko'i-Nimu, 
simbá sia momontang kon dalan 
baya'an-Mu.' 

3 Oyúon intau nobalú kom padang gurun, 
'Sadia'aidon dalan ko'i Tuhan; tulidon in 
dalan baya'an-Nya." 

4 Naonda no'ipais dá natua domandon ki 
Yohanes no'iangoi kom padang gurun. Sia 
nobaptis ko intau bo nopota'au in Habar 
nongkon i Allah. Ki Yohanes noguman, 
"Mo'ikow musti mogogaidon mogaid kon 
dosamu mita bo musti baptison, simbá 
ampungan i Allah mo'ikow." 

> Dá bayongan intau inta nongkon butá in 
Yudea bo inta nongkon kotá in Yerusalem 
namangoi nokidongog ko'i Yohanes. 
Mosia nongaku kon dosa mita monia, bo 
binaptis i Yohanes im mosia kon Ongkag 
in Yordan. 

6 Ki Yohanes nogilambung in lambung 
inta nongkon bubul in unta. Ba'annya 
nongkon kulit bo ka'anonnya im pangkola 
bo dilu ing kayuon. 

/ Sia noguman doman nana'a: 
"Mo'iduduimai ko'inakó mo'iangoi 
intau inta kawasa-Nya no'iliu ko'inakó. 
Umpakah tongá kumuyung mobuka kon 
togot in sapatu-Nya, yo diábi patus in 
aku'oi. 

8 Aku'oi mobaptis ko'i monimu in tubig, 
ta'e Sia Mopobaptis in Roho i Allah ko'i 
monimu.” 

Kon wakutu intua namangoi ing ki 
Yesus nongkon Nazaret buta ing Galilea 
bo binaptis i Yohanes kon Ongkag in 
Yordan. 

10 Naonda ing ki Yesus nobatundon 
nongkon tubig tatua, inontong-Nya 
langit nobukat bo Roho í Allah noponag 
dinumompá ko'i-Nia náonda bo paloma. 

11 Polat kinodongogan in singog i Allah 
noguman, "Ikowbî ing ki Adi-Ku inta 
kinotabi-Ku, Ikowbî ing kinosanang ing 
gina-Ku." 

12 No'iduduimai kon tua Roho i Allah 
nodia ko'i Yesus minayak im padang 
gurun. 

13 Opat nopuluh nosinggai Sia kon tua, 
bo sinoba ibilis in Sia. Mahaluk mita 
kalig kotaki-takin-Nya doman kon tua, 
bo malaekat mita namangoi nobantung 
ko'i-Nia. 

14 Naonda ing ki Yohanes dinomok 
pinobonu kom ponjara, ki Yesus minayak 
ing Galilea, bo nopota'au kon tua in Habar 
Mopia inta nongkon í Allah. 

15 Ki Yesus noguman, "Ki Allah 
lagidon momangkoi momarentah. 
Pogogaidon mo'ikow mogaid kon dosa 
bo popirisayadon kon Habar Mopia inta 
nongkon i Allah!" 

16 Wakutu ing ki Yesus minayak nongin 
pintad in Danow Galilea, noko'ontong in 
Sia kon intau doyowa inta mododomok 
kon toyak in oáidan monia. Ki Simon bo ki 
ai-ainya ki Andreas in tangoi monia. Mosia 
koyogot molandará kon danow tatua. 

17 Ki Yesus noguman ko'i nayadua, 
"Duduidon ko'i-Nakó, bá balion-Kudon 
mo'ikow mololandará kon intau." 

18 Da' baya-bayakdon sinaláan monia in 
landará bo dinumudui ko'i Yesus. 

19Ki Yesus nongingguput kom 
babaya'an-Nya bo noko'ontong doman 
bui kon intau doyowa mogutat ibanea, ki 

Yakobus bo ki Yohanes in tangoi monia. 
Taya dua na'a ki adi i Zebedeus. Mosia na'a 
kom bonupa in uangga monompiamai kon 
landará monia. 

20 Dali bo inoini i Yesus im mosia. 

Dá sinaláanmaidon monia ing ki amá 
monia inta kom bonupa in uangga takin 
intau mita inta ginajian i amá monia. Bo 
minayakdon mosia dinumudui ko'i Yesus. 

21 Ki Yesus bo muri-Nya mita 
no'idapotdon kong kotá ing Kapernaum. 
Kon singgai in Sabat no'iduduimai, ki Yesus 
sinumu'ot kom baloi pososambayangan 
bo nomangkoidon notundú. 

22 Intau mita inta nokodongog noherang 
bo mo'ibog kom pototundú-Nya. Sim 
pototundú-Nya mokobangkal, de'eman ná 
pototundú ing guru mita agama. 

23 Kon wakutu intua kom bonu im baloi 
pososambayangan tatua oyúon tobatú 
intau inta kinotolangan dimukud mora'at. 
Intau tatua nomalú, 

24 "Hei Yesus, intau Nazaret, onuon-Mu 
ing kami? Mamangoi degá momutú 
ko'inami Ikow? Kota'auankubi Ikow: Ikow 
nion totabá i Allah inta mosuci!" 


MARKUS 1.25 -31 5 


25 "Kibio-biómai!" torú i Yesus kon 
dimukud mora'at tatua, "Luaidon nongkon 
intau tana'a!" 

26 Dá totokdon ginugur in dimukud 
mora'at in intau tatua, onda intua takin 
karak ilumuaidon in dimukud mora'at 
tatua nongkon intau tatua. 

27 Bayongan intau nongoherang totok, 
dá nosi-liboándon mosia, "Onu in na'a? 
Tobatú totundú mobagu! Takin bangkalon 
bo kawasa Sia nomarentah kon dimukud 
mita mora'at, bo dinuduian doman monia 
in singog-Nya." 

28 Dá habar soál ki Yesus kilat bo 
no'iwaya kom bayongan butá ing Galilea. 

29 Naonda ilumuai makow nongkon baloi 
pososambayangan tatua, ki Yesus takin i 
Yakobus bo i Yohanes minayak im baloi 
Simon bo i Andreas. 

30 Dodai intua ki guya i Simon no'itosiug 
makow sin notakit pinonikan patú. Dá 
naonda ing ki Yesus bo muri-Nya mita 
no'iponikmai kom baloi, balúdon monia 
bo pinota'au ko'i Yesus. 

31 Dá ki Yesus minayak dinimiug ko'i 
guya i Simon polat nokadai kon limanya 
simbá mobangon. Kon dodaipa doman tua 

bo nopia im patúnya, bo balúdon bobay 
tatua bo nogolud kong ka'anon ko'imonia. 

32 Naonda in no'ungkolomdon singgai, 
intau mita nodia mangoi ko'i Yesus kon 
intau nongotakit bo inta kino'tolangan 
dimukud mora'at. 

33 Bayongan intau kong kotá tatua 
noyosipun kom muna im baloi tatua. 

34 Dá bayongan takit inta norupa- 
rupamai kon intau mita tatua nodait 
inundaman i Yesus, ná doman tua in 
dimukud mita inta mora'at, nodait-Nya 
doman sinoko'untun. Diá-Nya inogoi 
mosingog in dimukud mita mora'at tatua, 
sing kino'ta'auan monia in Sia. 

35 Nopo'ikolomai kon singgai, subuhpa, 
nobangondon ki Yesus bo ilumuai. Sia 
minayak in tampat inta no'i tontani bo 
nosambayang kon tua. 

36 Ta'e binayak sinayak i Simon bo 
yobayat-Nya mita. 

37 Naonda in nodungkuldon monia ing ki 
Yesus, pinota'au monia, "Bayongan intau 
notayak ko'i Guru." 

38 Tongá ki Yesus noguman, "Koligai, kita 
mayakpa ing kota mita ibanea inta kon 
diugmai na'a, simbá pota'au-Kupa doman 

ko'i monia in Habar Mopia, sin tuabi im 
mangale inangoian-Ku." 

39 Dá ki Yesus minaya-mayakdon makow 
kom bayongan lipú kong Galilea bo 
nopota'au in Habar Mopia kom baloi 
pososambayangan monia bo noguntun 
kon dimukud mita mora'at. 

40 Tobatú intau inta pinanyaki kusta 
namangoi ko'i Yesus bo sinumungkud kon 
tayowon-Nya polat noguman, "Aka kuma 
bo totabionpa i Ama, yo mopiabi i Amá in 
aku'oi." 

41 Dá notabi ing ki Yesus kon intau 
tatua, sahingga kinadaian-Nya intau tatua 
bo polat noguman, "Motabi Aku'oi, yo 
kopiadon!" 

42 Kon dodaipa doman tatua bo 
no'inggamá im panyaki tatua bo nopiadon 
intau tatua. 

43 Onda intua ki Yesus nopotabá kon 
intau tatua takin koyow: 

44 "Poko'ingat, dona'ai o'umanon ko'i 
inekadon, ta'e bayakdon ko'i imang bo 
pokitantúdon ko'inia kon ikow totu- 
totu'udon nopia. Bo pobogoi ikow kon 
sosumbah sukurmu podudui in atorang 
i Musa salaku bukti kon intau mita kon 
nopiadon ikow." 

45 Ta'e intau tatua minayakbi bo 
nongonguman magi-makow kon onu 
inta nobali ko'inia tua, sahingga ki Yesus 
diádon mobebas tumu'ot kong kotá tatua. 
Sia tongádon kon luai ing kotá, kon tampat 
mita inta mo'ingongow. Ta'e bayongan 
intau inta nongkon lipu-lipúannya umuran 
doman mamangoi ko'i-Nia. 

I Tongonumai nosinggai no'iduduimai 
2 kon tua, ki Yesus minayakdon bui ing 
Kapernaum bo no'isiardon in habar kon 
Sia oyúon kom baloi. 

2 Bo namangoidon intau mita kon tua. 
Mosia noyosipun kon tua dapot in diádon 
tampat umpakah ngara nopulingdon 
intau. Ki Yesus nopota'au in Habar Mopia 
nongkon i Allah ko'i monia. 

3 Koyogotpa in Sia mosingog, indoianmai 
intau taya opat nobulig kon intau inta 
lempeng pinoángoi ko'i Yesus. 

4Ta'e lantaran mobarong totok intau, 
dá diá im mosia no'iyaput ko'i Yesus, 
dá noponik im mosia bo nobingkat kon 
atop im baloi inta kon tombutungmai 
Yesus. Onda intua sinuntundon monag 
monia intau lempeng tatua takin bolad 
tosiugannya. 

> Naonda inontongmai Yesus kon mosia 
totu'u mopirisaya, dá Sia noguman 
kon intau lempeng tatua, "Adi-Ku, 
inampungandon bayongan dosamu!" 

6 Ta'e tongonumai mototundú mita 
kon agama Yahudi nomangkoidon 
nongunsingog kom bonu ing gina, kai 
monia, 

7 "Totu'u mobarani intau tana'a mosingog 
natua! Sia im mohojat ko'i Allah. Ki inebi i 
mota'au mongampung kon dosa? Tongábi 
ki Allah tontani!" 

8Ta'e kon dodaipa doman tuata 
kinota'auan i Yesus in raian monia. Dá Sia 
noguman, "Nongonu si mo'ikow moraibi 
natua kom bonu ing ginamu? 

9 Onda degá im mogampa-gampang, 
moguman, 'Dosamu inampungandon,' 
andeka moguman, 'Pobangondon, bingkat 
im bolad pinosiuganmu bo bayakdon”? 

10 Ta'e tana'a ponyata-Kudon ko'i 
monimu, kong ki Adi intau kokawasa 
mongampung kon dosa intau kon dunia 
na'a. Nosingog makow natua." Ki Yesus 
noguman kon intau lempeng tatua, 

11 "Pobangondon, bingkat im bolad 
pinosiuganmu bo pobuidon!" 

12 Bango-bangon intau tatua bo 
nobingkat kom bolad tosiugannya bo 
ilumuai ko'onto-ontong monia komintan. 
Intau mita kon tua noherang takin pia ing 
gina bo nodayow ko'i Allah, kai monia, 
"Dia'pa dodai onda kita noko'ontong kon 
kajadian ná tana'a!" 

13 Nopalut makow kon tua ki Yesus 
minayak bui im pintad Danow Galilea. 
Bayongan intau namangoi ko'i-Nia. Bo Sia 
notundú ko'i monia. 

14 Wakutu ing ki Yesus nopobayak 
natua, Sia noko'ontong kon tobatú intau 
mononagih kom pajak tangoinya ki 
Lewi inta ki adi i Alpeus. Ki Lewi na'a 
limitú makow kong kantor im pajak. 

Ki Yesus noguman ko'inia, "Duduidon 
ko'i-Nakó!" Dá sindo-sindog ing ki Lewi 
bo dinumuduidon ko'i Yesus. 

15 Wakutu ing ki Yesus koyogot nonga'an 
kom baloi Lewi, nobayong mononagih 
mita kom pajak bo intau mita inta 
inanggap dia mopia i intau moántó, 
nonga'an noyotakin i Yesus bo muri-Nya 
mita. Sin nobayong ing kon sigad monia 
tua dinumudui ko'i Yesus. 

16Wakutu intua tongonumai im 
mototundú kon agama Yahudi inta 


MARKUS 2.17-19 11 


nongkon golongan Parisi noko'ontong 
ko'i Yesus nonga'an noyotakin im 
mononagih mita kom pajak bo intau mita 
inta inanggap diá mopia tua. Dá mosia 
nolibó kom muri mita i Yesus, "Nongonu 
sing gurumu in nonga'anbi noyotakin i 
mononagih mita kom pajak bo i intau mita 
inta diá mopia tua?" 

17 Ta'e dinongog i Yesus in lolibó monia 
tatua, dá sinubagan-Nya, “Intau mita 
mosehat diábî moparalu kon dokter, 
tongabi intau motakit. Bo Aku'oi namangoi 
de'emanbi mogoini kon intau inta 
monganggap kon mopiadon in sia, ta'e 
mamangoibi kon intau mita inta ain 
inanggap yoyatan." 

8 Kon singgai tobatú, wakutu im muri 
mita i Yohanes Mobobaptis bo i intau 
mita im Parisi nopuasa, dá oyúon intau 
namangoi ko'i Yesus bo nolibó, "Nongonu 
sim muri mita i Yohanes Mobobaptis bo 
muri mita intau im Parisi mopuasabi, ta'e 
muri mita i Pak Guru in diábi?" 

19Ki Yesus notubag, "Kon rame 
ponika'an, yobayat mita i intau inta nonika 
diábi mota'au i mopuasa kowakutu im 
mosia koyota-yotakinpa i intau inta 

nonika tua. Tantu monga'anbi moyotakin 
im mosia. 

20 Tongá oyúonbi in wakutunya nonika'an 
lolaki tatua gamaan nongkon imonia, bo 
bain tuata mosia mopuasa. 

21 Diábi intau mopodulampong in 
didit mobagu kon lambung inta 
nokoyongandon. Sin didit nobagu inta 
pinodulampong tatua im mobadang bo 
momerak kon lambung koyongan tatua, 
sahingga modugangdon moloben berak in 
lambung tatua. 

22 Ná doman tua, diábî intau mogalin kon 
anggur kom bonu im botutu kulit inta 
nokoyongandon. Sin anggur nobagu tatua 
i mokopopisibi kong koberakan botutu 
tatua, sahingga tumpaladon mogoguya'at 
im botutu bo anggur. Tuamai anggur 
nobagu musti bonuon doman kom botutu 
nobagu!" 

23 Kon tobatú singgai in Sabat, ki Yesus 
no'italib kong gobá ing gandum bo 
muri-Nya mita nokoyut kom bungai ing 
gandum. 

24 Dá intau mita im Parisi noguman 
ko'i Yesus, "Nongonu sim muri-Mu mita 
momiabi kon onu inta ilarang kom bonu 
in hukum agama naton, takin mogaid 

kon onu inta ilarang aidan kon singgai in 
Sabat?" 

25 Dá tubag doman i Yesus ko'i monia, 
"Degá diápa kinobaca'an monimu onu in 
inaidan i Daud, wakutu ing ki Abyatar 
nobali imang moloben. Wakutu ing ki 
Daud bo dumoduduinya mita ginogoy bo 
diá koka'a-ka'anon, sia sinumu'ot kom 
Baloi Tuhan bo noka'an kon roti inta aim 
pinosumbah ko'i Allah. Bo inogoiannya 
doman roti tatua in dumoduduinya mita. 
Padahal aka podudui in agama naton, yo 
tongabi imang i mota'au moka'an kon roti 
tatua." 

26 (2:25) 

27 Ki Yesus noguman doman, "Singgai in 
Sabat pinomia sing kopontingan intau, 
de'emanbi intau pinomia sin singgai in 
Sabat. 

28 Dá tuamai singgai in Sabat kom bonubî 
doman ing kawasa i Adi Intau." 

l Ki Yesus sinumu'ot bui kom baloi 

pososambayangan. Kon tua oyúon 
tobatú intau inta limanya tosimpal 
nolempeng. 

2 Kom baloi pososambayangan tatua 
oyúon doman intau mita inta mo'ibog 
motayak kon tala i Yesus, simbá oyúon 

baion monia dodoyonan popongaduan 
ko'i-Nia. Tuamai umuran tarukira'an 
makow monia mongo mongundam doman 
ing ki Yesus kon singgai in Sabat. 

3 Dá ki Yesus noguman kon intau inta 
nolempeng in limanya tosimpal tua, 
"Koligai kon na'a bo sindog kon tayowon 
intau mita tana'a." 

4 Onda intua ilibó i Yesus kon intau mita 
kon tua, "Aka podudui in agama, onu 
im mota'au aidan naton kon singgai in 
Sabat? Momia kom mopia andeka mora'at? 
Moposalamat kon intau andeka molimod?" 
Mosia komintan nongobió. 

> Korogi-rogi ing ki Yesus nobobui 
magi-makow kon intau mita inta kon tua, 
ta'e moájar doman totok ing gina-Nya 
sin totu'u motogat ing gina monia tua. 
Onda intua Sia noguman kon intau inta 
nolempeng in lima tatua, "Sintakdon in 
limamu." Dá sinintak doman i intau tatua 
in limanya, bo balu domandon nopia in 
limanya tatua. 

6 Dá intau mita im Parisi nonalámaidon 
kom baloi pososambayangan tatua, bo 
minayak noyosingog takin intau mita i 
Herodes kon soál pololimod ko'i Yesus. 

7 No'iduduimai kon tua, ki Yesus takin 
muri-Nya mita sinimipa bo nopobayak in 
Danow Galilea. Ta'e nobayong totok intau 
nongkon Galilea in dinumudui ko'i Yesus. 
Nobayong doman in namangoi nongkon 
Yudea, 

8 nongkon Yerusalem, nongkon buta 
Idumea, nongkon dotá in timur in Yordan, 
bo nongkon buta in Tirus bo Sidon. Mosia 
komintan namangoi ko'i Yesus, sing 
kinodongogandon monia im bayongan 
inta inaidan-Nya. 

9 Mobayong totok in intau, manangka 
intua ki Yesus nokitayak in uangga kom 
muri-Nya mita, simbá diá kogupitan 
monia in Sia. 

10 Bo nobayong totok intau inundaman- 
Nya, sahingga bayongan intau notakit 
komintan moramiji dimiug ko'i Yesus bo 
moliai ko'i-Nia. 

11 Bo intau mita inta kinotolangan 
dimukud mora'at, pomuloi im 
moko'ontong ko'i-Nia balú tumungkud 
kon tayowon-Nya bo momalú moguman, 
"Ikowbi nion ki Adi i Allah!" 

12 Ta'e ilarang totok i Yesus in dimukud 
mita mora'at tatua mopota'au kon soál ki 
ine in Sia. 

13 Onda intua ki Yesus notakod kon 
tobatú bulud, bo nogoini kon intau mita 
inta kino ibog-Nya. Intau mita tatua 
namangoi, 

14 bo Sia nonantúdon kon intau mopuluh 
bodoyowá takin singog nana'a, "Aku'oi 
momili ko'i monimu, simbá mo'ikow 
tumakin ko'i-Nakó. Potabá-Ku im mo'ikow 
mopota'a-ta'au makow in Habar Mopia 
nongkon i Allah, 

15 bo mo'ikow ogoian-Ku ing kawasa 
moguntun kon dimukud mita mora'at.” 

16 Na'a in tangoi monia mopuluh 
bodoyowá tua: Ki Simon (inta dinonoi 
doman ki Petrus), 

17 ki Yakobus bo ki Yohanes ki utatnya. 
Taya dua na'a ki adi mita i Zebedeus 
(mosia sinangoian ki Boanerges, inta 
mangalenya, "ki adi ing gotup"), 

18 ki Andreas, ki Pilipus, ki Bartolomeus, 
ki Matius, ki Thomas, ki Yakobus ki adi i 
Alpeus, ki Tadeus, ki Simon intau in Zelot, 

19 bo ki Yudas Iskariot inta nopotalui ko'i 
Yesus. 

20 Onda intua ki Yesus nobuidon kom 
baloi. Ta'e intau nobayong buipabi 
namangoi noyosipun, sahingga ki Yesus 
bo muri-Nya mita diadon nokoponga'an. 

21 Intau mita noguman, "Nobundaidon in 
Sia nion!" Bo naonda ing kinodongogan 
ginalum-Nya in singog monia tua, 
binayakdon monia ginamá ing ki Yesus. 

22 Mototundú mita kon agama Yahudi 
inta namangoi nongkon Yerusalem 
noguman, “Kinotolangan i Beelzebul in 
Sia! Itoi in dimukud mita mora'at tatua in 
nobogoi ing kawasa ko'i-Nia moguntun 
kon dimukud mora'at." 

23 Dá ki Yesus nogoinî kon intau inta 
mobayong tua bo nongonguman kom 
porumpama'an mita. Kai-Nia, "Ule, diabi 
kuma'an kon akal aka dimukud mora'at 
moguntun kon dimukud doman mora'at. 

24 Sin aka tobatú karaja'an bo mosilai 
mokolo-kolompok inta mososaturuan, yo 
diábi mononoi ing karaja'an tatua. 

25 Ande, aka motolu adi diá motobatú bo 
mosisaturuan doman yo mogoguya'atbi 
im motolu adi tatua. 

26 Dá natuabi doman kom bonu ing 
karaja'an Ibilis aka mosia mosisaturuan 
bo moyosilai, diábi doman monahang 
mo'onggot bo moyoyang. 

27 Diábi doman tobatúmai intau 
mokotu'ot kom bonu im baloi intau 
moropot bo mogagow kong kapunya'an 

in intau moropot tatua, aka diányapa 
muna togoton in intau moropot tatua. 
Tantu munanyapabi togoton bodongka 
kogamaannya ing kapunya'an i intau 
moropot tatua. 

28 Pokota'audon! Aka intau mogaid kon 
dosa bo mohojat yo mata'apabi ampungan 
in sia. 

29 Ta'e aka mohojat in sia kon Roho i 
Allah, yo intau tatua in diábi mota'au 
ampungan! Sin hojatan tatua in dosabi 
mononoi." 

30 (Ki Yesus noguman natua sin oyúon 
intau noguman kon Sia kinotolangan in 
dimukud mora'at.) 

31 No'iduduimai kon tua, ki iná bo ki utat 
mita i Yesus namangoi. Mosia sinimindog 
kon luai bo nopotabá kon intau mogoini 
ko'i Yesus. 

32 Dodai intua nobarong intau ilimitú 
kon libumai Yesus. Dá mosia noguman 
ko'i-Nia, "Pak Guru, ki iná bo ki utat mita í 
Pak Guru, tua kon luai. Mosia notayak ko'i 
Pak Guru." 

33 Ta'e ki Yesus notubag, "Ki inebî ing ki 
iná-Ku? Ki inebî ing ki utat-Ku mita?" 

34 Onda intua ki Yesus nobobui magi- 
makow ko'i monia inta ilimitú kon 

libu-Nyamai bo noguman, "Na'abi ing ki 
ina bo ki utat-Ku mita! 

35 Intau inta dinumudui kon ibog i Allah, 
siabi tua ing ki utat-Ku lolaki, ki utat-Ku 
mita bobay bo ki iná-Ku." 

4 l Kon singgai tobatú ki Yesus bui 
notundú kom bingki in Danow Galilea. 
Nobayong totok intau in namangoi 
nolipung ko'i-Nia. Manangka intua Sia 
minayak ilimitú kom bonu in uangga inta 
no'ilantak makow kon tubig, bo intau mita 
sinimindog kom bingki in Danow. 

2 Nobayong soál in sinundú-Nya ta'e 
nomaké im porumpama'an. Nana'a in 
totundú-Nya ko'i monia. 

3 "Indongogaidon! Oyúon mogogambor 
ilumuai sim mogambor. 

4Wakutu in sia nogambor oyúon bibit 
nolabú kon dalan. Bo no'iangoi in lagapan 
bo nodaitnya kina'an im bibit tatua. 

> Oyúon bibit inta nolabú kon tampat 
inta nobayong im batu bo butánya tongá 
topilik. Bibit tatua lagi nobiag sin noyakag 
im butánya. 

6 Ta'e wakutu mata in singgai 
kolantud-kolantudon, biagnya 
mulaidon molalow polat no'ingkag 

bo minatoidon sin uakatnya dia no'onang 
ing kinokanomannea. 

7 Oyúon doman bibit inta nolabú 
kon yuá-yuák in diát. Diát mita tatua 
nobiag bo nonisi kom biag im bibit mita 
tatua nodapot i minatoi, sahingga diá 
nokopomungai. 

8 Ta'e oyúon doman bibit in nolabú kom 
butá inta mopia. Bibit tatua nobiag, bo 
nobali noloben bodongka nomungai, 
oyúon kotolu nopulú noguntul ing 
kobayongea, oyúon ing ko'onom nopuluh 
noguntul bo oyúon doman ing kogatut 
noguntul ing kobayongea." 

9 Nopalut makow nongonguman kom 
porumpama'an tatua ki Yesus noguman, 
"Mo'ikow kobongolan, dá indongogai!" 

10 Naonda ing ki Yesus no'itontani, intau 
mita inta nokidongog kon totundú-Nya 
namangoi ko'i-Nia noyotakin muri-Nya 
mita mopuluh bodoyowá tua. Mosia 
nopo'igum simbá ki Yesus moginsilang 
kom mangale im porumpama'an tatua. 

11 Dá ki Yesus noguman ko'i monia 
nana'a, "Mo'ikow inogoiandon karunia 
monota'au kon onu inta no'ibuni soal 
náonda ing ki Allah momarentah salaku 

Raja. Ta'e kon intau mita inta kon luai 
sinundú pinongin porumpama'an. 

12 simbá 'Umpakah umuran mosia 
monarukira ta'e dia kota'auan monia onu 
im mobali, mosia umuran mokidongog, 
ta'e dia momangale, na'aia mobali simba 
mosia dia moko'ontong bo momangale bo 
dika mamangoi ko'i Allah bo ampungan i 
Allah im mosia." 

13 Nopalut makow, ki Yesus noguman 
ko'i monia, "Aka diá komangalean 
monimu im porumpama'an tatua, yo 
naondabi ing komomangale monimu kom 
porumpama'an ibanea makow? 

14 Mogogambor tua in intau inta 
nopohabar magi-makow in habar 
nongkon i Allah. 

15 Bibit inta nolabú kon dalan ibarat intau 
inta nokodongog kon habar soál náonda 
ing ki Allah momarentah. Naonda in sia 
nokodongog, Ibilis namangoi bo nogamá 
kon onu inta aim pinomula kom bonu ing 
ginanya. 

16 Bibit inta nolabú kon tampat inta 
nobayong im batu, ibarat intau mita inta 
nokodongog kon habar tatua, bo balú 
sinarimanya takin sanang ing gina. 

17 Ta'e habar tatua diá nonguakat kom 
bunu ing gina monia, sahingga in diá 
no'onggot im pinonahangannya. Naonda 
i mosia noyogintayow in roriga ande 
pomogutúan lantaran habar tatua, balú 
im mosia nonalámai kon onu inta aim 
pinirisaya monia. 

18 Bibit inta nolabú kon yuá-yuák in diát, 
tua ibarat intau mita inta nokidongog kon 
habar tatua, 

19 ta'e mohawatir kon soal kobobiag 
monia bo mo'ibog mo'oyúon totok. Ibog 
doman monia kom bayongan yagi-yagi 
tumu'ot doman kong gina monia. Tuamai 
habar nongkon i Allah inta kom bonu 
ing gina monia sisi'onnya sahingga diá 
momungai. 

20 Bo bibit inta nolabú kom butá 
inta mopia, tua in ibarat intau mita 
inta nokidongog kon habar tatua bo 
sinarimanya. Mosia nomungai nodatog. 
Oyúon in tolu nopuluh, oyúon in onom 
nopuluh, bo oyúon doman im mogatut 
noguntul ing kobarong im bungainya.” 

21 No'idudui kon tua noguman bui 
ing ki Yesus nana'a, "Pernah degá 
intau im mopoyongkit makow in 
togá bo tungkubanea in tampayang 

ande baya'anea ukaton kolimonag im 
pososiugan? Paka yo diá baya'anea ukaton 
kon tampat pogogukatan kon togá tatua? 

22 Diábî im mo'ibuni in dia ko'ontongan; 
bo diábi doman in no'ibuni in diá 
kota'auan. 

23 Tuamai, aka kobongolan yo 
pokidingog!” 

24 Guman i Yesus bui, "Tarukira onu 
inta dinongog monimu na'a! Ukuran inta 
pakéon monimu kon intau ibanea, tua 
im pakéon i Allah pogukur ko'i monimu, 
sedang bo duganganpa doman ing 
kobayongea. 

25 Sin kon intau inta oyúondon ko'inia, 
ogoian lebe kobayongon; ta'e kon intau 
inta diá ing ko'inia, yo onuka in topilik 
ko'inia gamáanbi doman." 

26 Ki Yesus nongingguput bui kon 
o'uman-Nya, "Aka ki Allah momarentah 
salaku Raja, ka'ada'an-Nya mota'au 
popo'umpama naonda bo intau inta 
nogambor kom bibit kong gobánya. 

27 Dolom sia mosiug, singgai mobangon. 
Bibit tatua monguakat bo mobiag 
kolantud-kolantud. Ta'e náonda ing 
kinobobali intua diabi kota'auan intau 
tatua. 

28 Butabi tatua im mopoluai in hasilnya; 
muna in tanganya, onda intua lumondut 
bodongka momatu im bungainya. 

23 Bo aka bungai ing gandum tatua 
molutúdon dá pangkoiandon yangkiton 
in intau tatua sin wakutunyadon monolisi 
kom bungainya.” 

30 Ki Yesus bui nolibó, "Aka ki Allah 
momarentah salaku Raja, yo onu im 
mota'au popobandingan naton? Onu 
in contoh inta mota'au bañon naton 
dodoyonan poginsilangan kon tua? 

31 Aka ki Allah momarentah, yo 
ka'ada'an-Nya náonda bo porumpama'an 
tana'a: Tobatú batol in sesawi ginamá in 
intau tobatú bo pinomulanya kom butá. 
Batol in sesawi na'a im batolbi inta paling 
mo'intok nongkon bayangan batol kon 
dunia na'a. 

32 Ta'e aka mobiagdon, yo molobe- 
lobenbi in sia nongkon bayongan pinomula 
ibanea. Tanganya mita mongobambar, 
sahingga lagapan mita mata'au mamangoi 
monompugad kon tua bo ko'oliungannya." 

33 Natua im pinototundú i Yesus kon 
intau mita. Sia nomaké im porumpama'an 
mita natua komangoi ing komangalean 
monia. 

34 Ki Yesus umuran nomaké im 
porumpama'an aka motundú kon intau 
mita tatua. Ta'e aka kom muri-Nya mita, 
yo daiton-Nyabi insilangan. 

35 Kon singgaipa doman tatua, kon dodai 
in singgai no'ungkolomdon; ki Yesus 
noguman kom muri-Nya mita, "Koligai 
kita lumeag mopoákow lolan in danow." 

36 Dá ki Yesus sinumakoidon kon uangga 
takin muri-Nya mita bo nonalámaidon kon 
intau mobayong kom bingki in Danow. 
Uangga mita ibanea kon tua doman. 
Onda intua ki Yesus bo muri-Nya mita 
ilumeagdon. 

37 Diá no'onggot kom binaya'an monia, 
namangoidon tompot moropot. Bokol 
namangoidon nondangat kon uangga, bo 
tubig mo'ibonu domandon kon uangga, 
sahingga ing gogiódon mopuling tubig in 
uangga tatua. 

38 Dodai intua ki Yesus nosiug kon dotá 
in tumi uangga. Sia nongulun kon olunan 
bo nololot. Muri-Nya mita namangoi 
nogulung ko'i-Nia takin noguman, “Pak 
Guru, diádon degá paradulion i Pak Guru 
in na'a? Mobodito ing kita!" 

39 Dá nobangondon ki Yesus bo 
nongguak kon tompot tatua polat 


MARKUS 4.40-5.4 26 


noguman kon danow tatua, "Kibio- 
biómaidon, ko'oyongdon!" Dá tompot 
nogogaidon, bo danow nolonongdon 
totok. 

40 Bo ki Yesus nolibó kom muri-Nya mita, 
"Nongonu sim mo'ondokbi i mo'ikow? 
Nongonu sin diábi i mo'ikow mopirisaya 
ko'i-Nakó?" 

41 Mosia no'ondok bo dongkadon 
nosilibóan, "Sabanarnya ki inebi in 
intau tana'a, sahingga tompot bo bokol 
dumudui doman kon singog-Nya." 

l No'iduduimai kon tua ki Yesus bo 
muri-Nya mita no'iyaputdon kon lolan 
in Danow Galilea, kom butá ing Gerasa. 

2 Natua im ponang i Yesus kon uangga, 
Sia inangoian in tobatú lolaki inta nongkon 
goa mita pongonguburan. 

3 Intau tatua kinawasa in dimukud 
mora'at bodongka tantú mogutun kong 
kuburan mita. Sia diádon kotogotan, 
umpakahbi rante uatoi. 

4 Sim mokakitdon tokigonmai rante, ta'e 
tantúnya bo bontowon rante inta potogot 
tatua, bo uatoi inta pino'umantungan 
ko'inia putolonnya. Moropot totok in 
sia sahingga in diá tobatúmai intau 
mokodomok ko'inia. 

> Dolom singgai sia modondaloi kong 
kuburan bo kom bulu-buludanea sindalan 
kumarak bo monongkekeb kon awaknya 
tontani momaké im batu. 

6 Naonda in inontongea ing ki Yesus 
nongkon moyayuk, noribatuk in sia 
namangoi bo sinumungkud kon tayowon i 
Yesus. 

7 Bo nomalú noropot, "Yesus, Adi i Allah 
inta Totok im Molantud, onuon-Mu in 
aku'oi na'? Podoyon kon tangoi i Allah, 
aku'oi mopo'igum ko'ini-Mu, dona'ai 
rorigaan in aku'oi!" 

8 (Intau tatua noguman natua sing ki 
Yesus noguman ko'inia, "Hei dimukud 
mora'at, luaidon ikow nongkon intau 
tana'a!") 

Ki Yesus nolibó ko'inia, "Ki ine in 
tangoimu?" Tubangnya, “Tangoiku 'ki 
Legion' sim mobarong totok ing kami!" 

10 Sia umuran mopo'igum simbá diá 
potabá i Yesus in sia lumuai nongkon buta 
tatua. 

II Dodai intua, kon oyukmai im bulud 
kon tua nobayong boké inta koyogot 
motayakmai kong ka'anonnya. 


MARKUS 5.12-17 28 


12 Dimukud mita mora'at tatua nopo'igum 
ko'i Yesus, "Poki'tuotaidon ing kami kom 
boké mita tatua." 

13 Bo ino'oan i Yesus. Dá dimukud 
mora'at mita tatua ilumuai kon intau 
tatua bo minayak sinumu'ot kom boké 
mita tatua. Bo kawangan boké — inta 
degá doyowamai noribu ing kobayongea 
tua, komintan ilumanduk kom pompang 
danow tatua bo nolomot. 

14 Mololukad mita kom boké tatua, 
nolagui bo minayak nopota'au in habar 
tatua kong kotá bo kon lipú mita inta kon 
diugeamai. Dá intau mita ilumuai sim 
mo'indoi kon onu inta nobali. 

15 Mosia namangoi ko'i Yesus, bo 
inontongdon monia intau inta ko'ina 
kinotolangan in dimukud mora'at 
tatua, ilimitúdon makow kon tua, ain 
nogilambung bo noratakdon in raiannya. 
Dá mosia komintan no'ondok. 

16 Intau mita inta ain noko'ontong tontani 
kom bayongan inta nobali kon intau tatua 
bo kom boké mita, nongonguman kon 
inta ain nobali mita. 

17 Bo intau mita kom butá tatua 
nopo'igum ko'i Yesus simbá 
monalámaidon kon tampat tatua. 

18 Wakutu ing ki Yesus tumakoidon kon 
uangga, intau inta ko'ina kinotolangan in 
dimukud mora'at, nopo'igum ko'i Yesus 
simbá ogoi doman dumudui in sia. 

19Ta'e ki Yesus noguman ko'inia, 
"Pobuidon bo pota'audon ko'i utatmu mita 
bo kong ginalummu mita im bayongan 
inta inaidan i Tuhan ko'inimu, bo ki Tuhan 
mopia totok ko'inimu!” 

20 Da' minayak domandon intau 
tatua, bo nomangkoidon nopota'au 
kon daerah mita inta sinangoi, "Kotá 
Mopuluh." Sia nopota'au kon onu inta aim 
pinomia i Yesus ko'inia. Bayongan intau 
nongoherang nokodongog ko'inia. 

21 Ki Yesus minayak bui kon lolan danow. 
Kom bingki in danow tatua nobarong 
totok intau namangoi noyolipung kon 
libumai Yesus. 

22 Kom bingkipa in danow tatua ing ki 
Yesus, indoianmai yo namangoidon tobatú 
intau, ki Yairus in tangoinya. Ki Yairus na'a 
tobatú itoi kom baloi pososambayangan 
kong kotá tatua. Naonda noyodungkul 
i Yesus sinumungkud in sia kon 
tayowon-Nya, 

23 bo kopia nopo'igum nana'a ko'i 
Yesus, "Pak Guru, ki adiku bobay notakit 

moyoyiga. Po'igumonku ki Pak Guru 
mamangoipa moliai ko'inia simbá mopia 
bo diápa matoi!" 

24 Dá minayak ing ki Yesus noyotakin i 
Yairus. Mobarong totok intau in sinumakin 
ko'i-Nia, oyúon kon tumi, kom muna, kong 
koigi, kong kolanan moyo-moyogundud. 

25 Kon sigad monia tua oyúon doman 
tobatú bobay inta aim mopuluh bodoyowá 
notaong notakit tologanmai in dugú aka 
angoionnya. 

26 Bayongan kapunya'annya no'italuidon 
komintan sim poki'undaman ko'i dokter, 
ta'e diá im mokopia, sedang bo tongabi 
modugang moyoyiga. 

27 Bobay tatua mokakitdon im 
mokodongog kon o'uman soál ki Yesus. 
Dá kon yuá-yuák intau moántó tatua, sia 
moramiji dimiug ko'i Yesus nongkon tumi, 

28 sin na'a ing koraiannya, "Asal bo 
koliaiankudon in jubah-Nya, yo mopiabi 
in aku'oi!" 

29 Sia noliai kon jubah i Yesus, bo 
dodaipa doman tua nogogai in dugú bo 
kinorasa'annya kon nopiadon in sia. 

30 Ta'e kon dodai doman tatuata 
kinorasa'an i Yesus kon oyúon in ropot 
ilumuai nongkon i-Nia. Dá Sia nobobui 

kon intau mobarong tatua bo nolibó, "Ki 
ine in noliai kon jubah-Ku?" 

31 Dá muri-Nya mita noguman, 
"Inontongbi i Pak Guru ing koántó intau 
mita tanion. Yo libo'onpa doman i Pak 
Guru mongo ki ine in noliai ko'i Pak Guru?" 

32 Ta'e ki Yesus umuranpa doman 
nobobui magi-makow motayak kon intau 
inta noliai ko'i-Nia. 

33 Bobay tatua inta nokota'audon kon onu 
in nobali ko'inia tua, takin gugur makow 
sin ondok, sia namangoi sinumungkud 
kon tayowon i Yesus bo nongaku kon tua 
komintan. 

34 Dá ki Yesus noguman kom bobay tatua, 
"Adi-Ku, lantaran ikow bo mopirisaya 
ko'i-Nakó dá nopia ikow! Bayakdon takin 
salamat, ikow totu-totu'udon nopia!" 

35 Koyogotpa ing ki Yesus nongonguman, 
indoianmai namangoidon tongonumai 
intau totabá nongkon baloi i Yairus. Mosia 
noguman ko'i Yairus. "Ki adi bobay i 
tuang minatoidon, dá dona'aidon ki tuang 
mokiposusahmai ko'i Pak Guru." 

36 Ta'e diábî i hiraumai i Yesus onu im 
pinoguman i intau mita tatua. Ki Yesus 
noguman ko'i Yairus, "Dika mo'ondok, 
asal bo popirisaya!" 

37 Bo minayak turus in Sia, ta'e diadon 
tobatúmai inogoi-Nya dinumudui ko'i-Nia 
kolikud ing ki Petrus, ki Yakobus bo ki 
Yohanes inta ki utat i Yakobus. 

38 Naonda i mosia no'iyaputdon kom 
baloi i Yairus, bo inontongnya in intau mita 
modowawak makow bo dinongog-Nya 
doman in ombal bo amui inta moropot. 

39 Dá ki Yesus sinumu'ot bo noguman, 
"Nongonu sim mo'ikow im modowawakbi 
bo mongombal? Adi tatua in diábi minatoi; 
tongábi in sia nosiug!" 

40 Ta'e kinosingan monia ing ki Yesus, dá 
pinokiluaian-Nya i mosia komintan. Onda 
intua dinia i Yesus ing ki iná bo ki ama 
in adi tatua takin muri-Nya taya tolu bo 
sinumu'ot kong gopot in adi tatua. 

41 Kinadaian i Yesus lima in adi tatua 
polat noguman kon adi tatua, "Talita kum," 
mangalenya, "Adi bobay, poguman-Ku 
ko'inimu: pobangondon!" 

42 Adi bobay tatua balú nobangon, 
bo minayak. (Umurnya mopuluhdon 
bodoyowá notaong.) Bayongan intau inta 
noko'ontong kon onu inta nobali tatua 
totok noherang bo no'ingin? 

43 Ta'e ilarang totok i Yesus mosia im 
mopota'au kon soál tatua ko'i inekadon. 

Sia noguman, "Ogoiai ing ka'anon adi 
tanion." 
1 Nongkon tampat tatua, ki Yesus 
bo muri-Nya mita minayakdon in 
lipú-Nya. 

“Kon singgai in Sabat Sia nomangkoidon 
nobogoi in totundu kom bonu im baloi 
pososambayangan. Mobayong intau 
kon tua. Wakutu i mosia nokodongog 
kon totundú-Nya tua, noherang totok i 
mosia. Mosia noguman, “Kon onda ing 
kino'ulian intau tana'a kom bayongan tua? 
Kabijaksana'an náonda ing ko'i-Nia nion? 
Náondabi sim mota'aubi in Sia mogaid ko 
inta mokoherang? 

3 De'emanbi Sia na'a inta ki Adi i bas bo 
i Maria, bo ki utat ne Yakobus, i Yoses, 

i Yudas bo i Simon? O'o, sedang bo ki 
utat-Nya mita bobay nogutun doman kon 
na'a." Tuamai diá sinarima monia in Sia. 

4 Dá ki Yesus noguman ko'i monia nana'a, 
"Tobatú nabi hormatonbi kon ondakabi, 
kolikudbi ing kolipúnya tontani, bo kon 
yuá-yuák ing ginalum bo koluarganya." 

> Kon tua diá tobatúmai inaidan-Nya 
im mokoherang, kolikud in nomarakat 
ko'i monia inta nongotakit bo mosia inta 
notakit nongopia. 

6Ki Yesus noherang sim mosia diá 
mopirisaya. Onda intua ki Yesus 
nopobayak in lipu-lipúannya inta nodiug 
kon tua, bo notundú. 

7 Inoini-Nya im muri mopuluh bodoyowá 
bo pinotabá todo-doyowa, bo mosia 
inogoian-Nya ing kawasa moguntun kon 
dimukud mita mora'at. 

8 Na'a ing koyownya ko'i monia, "Dona'ai 
modia kon onu bo onu ing kom bonu 
im bobaya'anmu, kulikud in tungkud. 
Dona'ai modia kom balun andeka botutu 
in sumbangan ande doit. 

9 Pogisapatubi ta'e dona'ai modia kon 
lambung doyowa no par." 

10 Ki Yesus noguman doman, "Aka 
mo'ikow tarima'an kon tobatú baloi, yo 
pogutun kon tua modapot i mo'ikow 
mobuatdon nongkon kotá tatua. 

1l Ta'e aka mo'ikow bo mo'ibayak in 
tobatú tampat, bo intau mita kon tua 
doi motarima bo doi mokidongog ko'i 
monimu, yo tala'aidon in tampat tatua. Bo 
topiraidon lobud nongkon si'olmu salaku 
poringatan ko'i monia!" 

12 Dá minayakdon im muri-Nya mopuluh 
bodoyowá tatua. Mosia minayak nopota'a- 

ta'au makow in habar, kon intau musti 
mogogaidon mogaid kon dosa mita. 

13 Muri mita i Yesus tatua noguntun kom 
mobayong in dimukud mora'at, mosia 
nopolepo in lana Zaitun kon intau motakit 
bo nopia intau mototakit tua. 

14 Habar mita soál bayongan inta nobali 
tua no'iyaput domandon ko'i raja Herodes, 
sin tangoi i Yesus kinota'auandon totok in 
intau kon ondakadon. Oyúon in noguman, 
"Ki Yohanes Mobobaptis nobiagdon bui! 
Tuamai oyúon ing kawasa-Nya mogaid 
kon inta mokoherang.” 

15 Ta'e oyúon doman intau ibanea in 
noguman, "Sia nion ki Elia." Oyúon in 
noguman, "Sia tua in tobatú nabi náonda 
bo tobatú nabi mita tungkul intua." 

16 Wakutu ing kinodongogan i Herodes 
soal tatua, sia noguman, “Pasti Sia na'a 
ing ki Yohanes Mobobaptis inta ain pinoki 
ingguluku. Buidon in sia nobiag!" 

17 Sing kowakutu in diápa intua, 
ki Herodes ain nopotabá kon intau 
modomok ko'i Yohanes bo bonuon 
kom ponjara. Pinonjara i Herodes ing 
ki Yohanes, sin nonogur ko'inia soál 
mononibuloi ko'i Herodias inta ki buloi i 
Pilipus ki utatnya tontani. 

18 Ki Yohanes nopobui-buimai moguman 
ko'i Herodes nana'a, "Diábi mota'au ikow 
mononibuloi ko'i buloi i utatmu tua!" 

19 Manangka intua ki Herodias umuran 
notagú kon roginya ko'i Yohanes, dapot 
ibogonnya ki Yohanes limodon, ta'e diánya 
kinoáidan sin umuran lamboian i Herodes. 

20 Sing kinota'auan i Herodes kong ki 
Yohanes tua in totabá mopia i Allah 
dá mobangkal in sia. Manangka intua 
pinokilukadnya ante ing ki Yohanes 
kom bonu im ponjara. Bo memang aka 
mosingog ing ki Yohanes yo mo'ibogbi ing 
ki Herodes mokidongog kon singognya, 
umpakahbi moajar totok ing ginanya 
mokodongog. 

21 Pangabisannya ki Herodias noko'uli 
kong kasampatan ko wakutu ing 
kinotompodan umur i Herodes. Dodai 
intua ki Herodes nogaid kon rame 
ko'i monia inta nokadai kon jabatan 
mongolantud kong karaja'an, mosia inta 
porwira bo itoi mita in lipú ing Galilea. 

22 Kon rame tatua ki adi bobay i 
Herodias nomanari bo manariannya tatua 
nokosanang totok kong gina i Herodes bo 
kon tamunya mita. Dá ki Herodes nolibó 

kon adi bobay tatua, "Onu ing ko'ibogmu, 
yo igumdon. Ogoikubi ko'inimu!" 

23 Bo ki Herodes nodandi kon adi 
tatua polat nongibot, kainia, "Onukabi 
igumonmu ogoikubi, modapotkabi in 
tobotak karaja'anku tana'a!" 

24 Dá adi bobay tatua ilumuai bo nolibó 
ko'i inánya, "Iná, onu degá im mopia 
po'igumonku?" Guman i inánya, "Igumdon 
ulu i Yohanes Mobobaptis." 

25 Adi bobay tatua balu sinumu'ot bo 
minayak kon tayowon i Herodes bo 
noguman, “Igumonku ulu i Yohanes 
Mobobaptis tuduon kom baki, tana'adon 
makow bo ogoi ko'inakó!" 

26 Nokodongogmai kon o'igum tatua, 
noájar ing gina i Herodes. Ta'e musti 
tarima'annya intua sin nongibotdon in sia 
kon tayowon in tamunya. 

27 Dá laginyadon pinotabá in tobatú 
pongawalnya minayak nogamá kon ulu i 
Yohanes Mobobaptis. Pongawalnya tatua 
minayak im ponjara bo nonginggulu ko'i 
Yohanes. 

28 Ulu i Yohanes tatua sinudunya kom 
baki bo dinia inogoi kon adi bobay tatua, 
onda intua inogoi i adinya bobay tatua ko'i 
inánya. 

29 Naonda in dinongog in muri mita i 
Yohanes in soál tatua, binayak ginamá 
monia in awak i Yohanes bo ilobong. 

30 Rasul mita inta pinotabá i Yesus 
nobuidon mangoi, mosia noyotakindon 
bui i Yesus. Bo ino'uman monia ko'i Yesus 
im bayongan inta inaidan bo sinundú 
monia. 

31 Mobayong totok intau inta mamangoi, 
inta mobui, sahingga in diádon 
mokoponga'an ing ki Yesus bo muri-Nya 
mita. Dá ki Yesus noguman ko muri-Nya 
mita, "Koligai kita mayak in tampat 
inta mo'ingongow, tampat inta mota'au 
tontanian naton bo pogogaian monimu 
motoyong." 

32 Dá sinumakoi kon uangga im mosia bo 
minayak in tampat inta no'ingongow. 

33 Ta'e nobayong intau noko'ontong kom 
binaya'an monia bo kinota'auan doman 
monia im baya'an. Dá bayongan intau 
kong kotá ilimikat minayak nongin toba 
bo inumuna kone Yesus bo muri-Nya mita 
tua. 

34 Naonda in tubu monia, nobayong 
totok intau inontong i Yesus kon tua. Dá 
totok inangoian tabi in Sia ko'i monia, sim 
mosia tua na'onda bo domba inta diá ko 

gombala. Bo nomangkoidon Sia notundu 
ko'i monia kom mobayong in soal. 

35 Naonda in lolabungeadon, muri-Nya 
mita noguman, "Pak Guru, motoyongdon 
modolom na'a bo tampat tana'a 
no'itontani. 

36 Dá mopia-piabi kom potabádon intau 
mita tanion mayak simbá mota'aupa i 
mosia motalui kong ka'anon kon lipú mita 
inta nodiugmai kon na'a." 

37 Ta'e ki Yesus noguman, "Mustibi 
mo'ikow im mopoka'an ko'i monia." Dá 
muri-Nya mita noguman ko'i Yesus, "Musti 
degá ing kami mayak motalui kon roti boli 
in doyowa nogatut nodinar sim poka'an 
kon intau mita tana'a?" 

38 Dá ilibó i Yesus ko'i monia, "Tongonu 
roti in nion ko'i monimu? Bayákah indoiai." 
Naonda inindoian monia, kai monia, 
"Limapa in roti bo toyak doyowa doman 
nobungá." 

39 Bo pinokilitúan i Yesus im bayongan 
intau tatua kom butá inta oyúon bonok. 
Mosia kinolo-kolompok. 

40 Dá mosia ilimitú doman sinumompia 
kong kolompoknya. Oyúon mogatut 
in tokolompok, bo oyúon doman lima 
nopuluh. 

41 Onda intua ki Yesus nogamá kon 
roti lima tatua takin toyak doyowa bo 
ilumangag kon langit nopoyaput in 
sukur ko'i Allah. Nopalut makow kon 
tua, binosi-bonsig-Nya in roti tatua bo 
pinokisilai kon intau mita tatua. Ná doman 
tua in toyak doyowa tatua sinila-silai 
doman makow ko'i monia komintan. 

42 Komintan nonga'an nobotug im mosia. 

43 Onda intua sinipun im muri mita i 
Yesus ing kalebean ka'anon tatua, nosipun 
magi mopuluhpa bodoyowá noloto in 
nopuling. 

44 Lolaki inta no'itakin nonga'an kon 
roti tatua degá limamai noribu ing 
kobayongea. 

45 Nopalut makow kon tua lagidon 
pinotabá i Yesus im muri-Nya mita 
sinumakoi kon uangga bo umunadon 
ko'i-Nia. Mosia pinotabá minayak im 
Betsaida inta kon lolan makow in danow, 
onda intua pinokipobuian-Nyadon intau 
moántó tatua. 

46 Naonda im mosia minayakdon, ki Yesus 
notakod kom bulud bo nosambayang. 

47 Wakutu in nodolomdon, uangga 
inta sinakoian i muri mita i Yesus kon 

yuá-yuákdon in danow, ta'e ki Yesus ing 
kon tobapabi. 

48 Indoian-Nya makow moyoyigadon 
totok monia im mobotoi sim mosia 
noyogintontomu in tompot. Tuamai dega 
kon sigadmai in jam tiga bo jam anam 
modiug mobayag namangoi in Sia ko'i 
monia, ta'e minaya-mayakbi in Sia kon 
tudu in tubig. Bo Sia kinumudung minayak 
náonda bo talibannya i mosia. 

49Wakutu inontong monia Sia minayak 
kon tudu in tubig, sinangka monia in 
dimbulóbí, 

>0 sahingga nomalú i mosia sin no'ondok. 
Mosia komintan noko'ontong ko'i-Nia bo 
totok in no'italikokog. Ta'e balú ing ki 
Yesus noguman ko'i monia, "Poko'onow! 
Ki Yesusbi in Aku'oi. Dona'ai mo'ondok!" 

>! Bo noponikdon ki Yesus kon uangga 
bo tompot nodoládon. Noherang totok 
muri-Nya mita tatua. 

>? Soal mokoherang inta nobali soál roti 
lima tatua diápa doman kinomangalean 
monia. Moyoyiga totok monia pikiron. 

53 Naonda in no'iyaput kon lolan 
danow, mosia sinumubu kom pintad ing 
Genesaret. 

>34 Naonda i mosia noponag kon uangga, 
inontong intau mita kon tua, kon ki 
Yesusbi intua. 

>> Dá bayongan intau kon wilayah tatua 
noriba-ribatukan tumakin magi-makow, 
bo modia kon intau mita motakit poángoi 
ko'i Yesus takin bolad pososiugannya. 
Aka dongogon monia ki Yesus kon tobatú 
tampat, dá diaan doman monia pobayak 
intua intau motakit. 

6 Kon ondakabi im baya'an i Yesus, kon 
lipú, kong kota, ande kon desa, intau 
mita tatap mopododon kon intau mita 
nongotakit ko'i Yesus. Intau mita motakit 
tatua ulidon monia kon tampat moluas. 
Bo totok im po'igumon monia kombá 
intau mita motakit tatua ogoi moliai kon 
jubah i Yesus, umpakahbi tongá ubungea. 
Komintan intau inta noliai nongopia. 

7 l Tokolompok intau im Parisi bo 

mototundú mita kon agama nongkon 
Yerusalem, namangoi ko'i Yesus. 

2 Mosia noko'ontong kon tongonumai 
muri i Yesus nonga'an ta'e diá nonomok 
muna, ná inta kon atorang in agama. 

3 Intau mita im Parisi bo Yahudi totok 
motoindudui kon adat im mogoguyang 
monia. Mosia in diapabi monga'an aka 


MARKUS 7.4-8 43 


diápa monomok podudui atorang inta ain 
sinantú. 

+Onu in taluion kom pasar diápabî 
ka'anon, aka diápa bata'an muna. 
Nobayongpa doman atorang nongkon 
mogoguyang monia inta umuranpa totok 
kinadaian monia; umpamanya atorang 
moyuyuk kong galas, palo, bo pakakas 
mita inta nongkon tambaga. 

> Manangka intua intau mita im Parisi 
bo mototundú mita kon agama Yahudi 
nolibó ko'i Yesus, "Nongonu sim muri-Mu 
mita nonga'an ta'e diá nonomok muna? 
Nongonu sin diabi i mosia dumudui kon 
adat im mogoguyang naton?" 

6 Ki Yesus notubag,"Hei mo'ikow intau 
mita mongomunapik! No'itutui totok onu 
inta aim pinota'au muna i Nabi Yesaya soál 
mo'ikow, inta pinais nana'a, 'Nana'a in 
singog i Allah, Intau mita tatua mosumbah 
ko'i-Naké, tongabi kon singog, ta'e gina 
monia noyayukbi ko'i-Nakó. 

7 Diá im mangale posumba'an monia 
ko'i-Naké, aka atorang intau yo tundúon 
monia náonda bo atorang-Ku intua!' 

8 Parentah mita i Allah in tolikudan mita 
monimu, bo atorang mita intau tua ing 
kadaian totok monimu." 

9Bo nana'a doman guman i Yesus 
ko'i monia, “Mo'ikow mopandoi totok 
monolikud kom parentah i Allah simba 
mota'au molukad kon adat monimu 
tontani. 

lOKi Musa nobogoidon im parentah 
nana'a, 'Hormatdon ing ki ama bo 
ki inámu,' bo 'Ki ine im moposingo- 
singogmai ko'i ama ande ko'i inánya, 
musti hukumon matoi.' 

11 Ta'e mo'ikow im motundú nana'a: Aka 
intau moguman kong guyanganya, 'Onu 
i musti ogoiku ko'i ama bo ko'i iná, aim 
bidon pinosumbahku ko'i Allah," 

12 dá pobebasondon monimu intau tatua 
nongkon kowajibannya motulung ko'i amá 
bo ko'i inánya. 

13 Dá totundú monimu tontani 
tatua inta ain sinundú monimu kon 
intau mita, mangaleon kon mo'ikow 
monginggamádon kon singog i Allah. 
Nobayongpa doman in soál natua in 
inaidan monimu." 

14 Bo ki Yesus nogoini kon intau 
mobayong tatua bo noguman bui ko'i 
monia, "Indongogai simbá komangalean 
monimu! 

15 De'emanbi inta kina'an intau im 
mokonajis, ta'e inta ilumuaibi nongkon 
bibig im mokonajis ko'inia. 

16 [Dá aka kobongolan yo pokidongog.]" 

17 Naonda in nonalámai ing ki Yesus 
kon intau moántó tatua bo sinumu'ot 
kom baloi, muri-Nya mita nolibó ko'i-Nia 
mongo onu i mangale porumpama'an 
tatua. 

18 Dá ki Yesus noguman, "Dá umpakah 
yo diápa doman komangalean monimu? 
Umpakah yo diá komangalean monimu 
kon inta kina'an in diábi mokonajis kon 
intau? 

19 Sin inta kina'an tua in diábi nongin 
gina, ta'e nongin sianbi bodongka 
bui mo'iluai.” Singog mita i Yesus tua 
noponyatabi kom bayongan koka'anon 
mota'aubi ka'anon. 

20 Ki Yesus noguman bui, "Inta ilumuaibíi 
kon intau in mokokotor ko'inia. 

21 Sin inta nongkon bonubi ing gina, inta 
nomuká nongkon raian mita inta mora'at 
im mokopopisi kon intau mogaid kon inta 
moko'oyak ná, monakow, molimod, 

22 monualing, mongubol, moponapud in 
diá totu'u, bo mogaid kom bayongan inta 

mora'at, modunia, dia ko'endar, mo'intoi, 
mokalakuang, bo moyoyiga didikon. 

23 Bayongan inta mora'at tua momuká 
nongkon bonu ing gina bo tuabi im 
mokonajis kon intau." 

24 Onda intua ki Yesus nonalámaidon 
kon tampat tatua, bo minayak in lipú inta 
kon diug in Tirus. Sinumu'ot in Sia kon 
tobatú baloi, bo ibogon-Nya diá kota'auan 
intau kon Sia ingkon tampat tatua. Ta'e 
diá nota'au nogadop in Sia. 

25 Tobatú guyanga bobay, inta ki adinya 
bobay kinotolangan in dimukud mora'at, 
ain nokodongog kon soál ki Yesus tua. Sia 
namangoi sinumungkud kon tayowon i 
Yesus, 

26 bo polat nopo'igum simbá ki Yesus 
moguntun kon dimukud mora'at nongkon 
adi tatua. Guyanga tatua de'emanbi intau 
Yahudi, sia tua nongkon butabi im Penisia 
kon Siria. 

27 Dá ki Yesus noguman ko'inia, "Adibi 
mita im musti muna poka'anon, sin diábi 
mopia aka mogamá kon ka'anon in adi 
mita bo ogoi kon ungku.” 

28 Dá kaim bobay tatua doman, "Tuang, 
ungku mita inta kon siup im meja 

moka'anbi doman kom muyo-muyok ing 
ka'anon inta ilabú im mongoádi tatua!" 

29 Ki Yesus noguman ko'inia, "Lantaran 
natua in tubagmu, dá pobuidon, dimukud 
mora'at ilumuai bidon nongkon i adimu!" 

30 Dá nobui domandon ing guyanga 
bobay tatua. Kobaya'annyamai kom 
baloi, nosiugdon makow ing ki adinya 
kon tosiugannya bo dimukud mora'at 
totu-totu'udon ilumuai nongkon adi tatua. 

31 Onda intua ki Yesus nonalámaidon 
kom buta in Tirus, bo nongingguput kom 
bobaya'an-Nya nongin Sidon nopobayak 
in Danow Galilea. Sia nomili kon dalan 
nongin daerah inta sinangoian "Kotá 
Mopuluh." 

32 Kon tua, oyúon intau namangoi ko'i 
Yesus takin nodia kon tobatú intau bongol 
bo bobó. Pino'igum monia ko'i Yesus 
simbá popo'ukat-Nya in lima-Nya kon ulu 
intau tatua. 

33 Intau bongol bo bobó tatua dinia i 
Yesus pinotontani kon intau nobayong 
bo pinobonunya ing gonggoyamuk in 
lima-Nya kom bongolan intau tatua, onda 
intua nonduyá in Sia bo iyapu-Nya in dilá 
intau tatua. 

34 Nopalut makow kon tua ilumangag 
kon langit ing ki Yesus bo nogina noropot 
polat noguman kon intau tatua, "Epata," 
mangalenya, "Kobukatdon!" 

35 Bongolan intau tatua nobukat bo 
nolukó domandon bui in dilánya bo 
nota'audon sia nosingog. 

36 Bo ki Yesus nolarang ko'i monia 
komintan im mongonguman kon soál 
tatua ko'i ineka. Ta'e námai tua im 
pololarang i Yesus, ta'e námai tua doman 
im poposiar magi-makow monia. 

37 Bo bayongan intau inta nokodongog 
kon tua moherang totok. Mosia noguman, 
"Tua komintan inaidan-Nya notompia! 
Nodapot im binali-Nya intau bongol 
nokodongog bo intau bobó nokosingog!" 

l Diá no'onggot kon tua namangoi 

domandon intau nobayong bo 
noyosipun. Lantaran mosia diá koka'anon, 
dá inoini i Yesus im muri-Nya mita bo 
noguman, 

2"Aku'oi motabi kon intau nobayong 
tanion. Toludon nosinggai mosia 
kotaki-takin-Ku, bo tana'a mosia diádon 
koka'anon. 

3 Aka poki'pobuian-Kudon im mosia 
takin diá im bonu in sian, yo mopusingbi 

im mosia kon dalan. Apapa doman kon 
sigad monia tua oyuon in namangoi 
nongkon noyayuk.” 

+ Dá muri-Nya mita noguman, "Guru, 
tampat tana'a no'itontani, kon onda ing 
ko'ulian naton kong ka'anon inta tugat 
ko'i monia tanion?" 

> Ki Yesus nolibó, "Tongonupa in roti nion 
ko'i monimu?" "Pitupa," tubag i muri-Nya 
mita. 

6 Dá pinokilitúan i Yesus in intau moántó 
tatua kom butá, bodongka nogamá kon 
roti pitu tatua bo nopoyaput in sukur ko'i 
Allah. Onda intua binosi-bonsig-Nya in 
roti tatua bo inogoi kom muri-Nya mita 
pinokisilai kon intau mita tatua. Dá sinilai 
domandon im muri-Nya mita. 

7 Ko'i monia oyúon doman in toyak 
nongoálus. Ginamá i Yesus in toyak tatua 
bo nosukur ko'i Allah bodongka pinoki 
sila-silai-Nya doman magi-makow kom 
muri-Nya mita tatua. 

8 Mosia komintan nonga'an nobotug. 
Degá opatmai noribu intau nonga'an. 
Nopalut makow kon tua sinipun i muri- 
Nya mita ing kalebean ka'anon tatua -- 
bo pitupa noloto in nopuling. Onda intua 

pinotabadon i Yesus nobui intau mita 
tatua 

9 (8:8) 

10 Bo Sia takin muri-Nya mita lagidon 
sinumakoi kon uangga bo minayak in 
daerah Dalmanuta. 

11 Tongonumai intau im Parisi namangoi 
ko'i Yesus bo nomangkoidon nosi-soálan- 
Nya sim potayakan monia kon talá-Nya. 
Mosia nopo'igum simbá ki Yesus mogaid 
kon soal inta mokoherang kon intau 
salaku tanda kon Sia tua in totu'u nongkon 
i Allah. 

12 Ta'e noájar ing gina i Yesus, dá Sia 
nolibó, "Nongonu sin intau mita masai 
na'a mopo'igumbi simba Aku'oi mogaid 
kon inta mokoherang? Diábi ah! Doibi in 
Aku'oi mopo'ontong in tobatúmai in tanda 
ko'i monia!" 

13 Bo sinaláanmaidon i Yesus im mosia bo 
minayak sinumakoi kon uangga bodongka 
nopobayak in lolan danow tatua. 

14 Muri mita i Yesus nokoliong nodia kon 
roti, kolikudbi in roti tobatú inta koyongan 
kon uangga. 

15 Ki Yesus noguman ko'i monia, 
"Mokopo'ingat i mo'ikow kon ragi intau 
mita im Parisi bo ragi i Herodes." 

16 Dá muri-Nya mita mulaidon 
nongonguman kon soál tatua. Kai monia, 
"Noguman Sia natua sing kita diá nodia 
kon roti." 

17 Kinota'auan i Yesus onu im 
pinobobayowan monia tua, tuamai 
ilibó-Nya ko'i monia, "Nongonu sim 
mobobayowanbi im mo'ikow kon soal diá 
in roti? Degá diápa doman kinota'auan bo 
kinomangalean monimu? Eta ná domaidon 
tua ing kobo bodok im pororai monimu? 

18 Komata im mo'ikow, ta'e nongonu sin 
diabi mo'indoi? Kobongolan mo'ikow, ta'e 
nongonu sin diábî mokidongog? Diádon 
degá kinotoropan monimu 

19 in roti lima inta binonsi-bonsig-Ku 
bo pinoka'an kon intau lima noribu? 
Tongonupa noloto ing kalebean ka'anon 
tatua naonda in sinipun magi?" Tubag 
monia, "Mopuluh bodoyowá." 

20 Ki Yesus nolibo' doman bui, "Wakutu 
in Aku'oi nomonsi-monsig kon roti pitu 
sim pinoka'an kon intau opat noribu, 
tongonupa noloto ing kalebean ka'anon 
tatua sinipun magi monimu?" "Pitu," tubag 
monia. 

21 Ki Yesus noguman, "Degá diápa doman 
komangalean monimu?" 

22 Mosia no'iyaputdon kom Betsaida. Kon 
tua oyúon tobatu intau nodia mangol 
kon tobatu intau bilog ko'i Yesus. Sia 
nopo'igum ko'i Yesus simba yapuon-Nya 
intau bilog tatua bá mopia. 

23 Kinadaian i Yesus intau bilog tatua bo 
kinapit-Nya minayak kon luai ing kotá. 
Onda intua dinuyáan i Yesus mata intau 
bilog tatua, bo kinadaian-Nya doman kom 
mata polat nolibó, "Oyúondon degá in 
ontongonmu in tana'a makow?" 

24 Intau tatua inimindoi ná muna, bo 
noguman, "O,o. Aku'oi noko'ontong kon 
intau minayak, ta'e ontongonku náonda i 
mosia tua bo pangkoi ing kayu.” 

25 Bui iyapu i Yesus mata intau tatua, dá 
totu-totu'udon noko'ontong intau tatua 
bo nopiadon, sahingga in nodaitnyadon 
ontongon notarang. 

26 Ki Yesus noguman, "Pobuidon bo 
dikadon mobui kong kota tatua." 

27 Onda intua ki Yesus bo muri-Nya 
mita minayak in lipu-lipúannya inta kon 
diugmai ing Kaisarea Pilipi. Kon dalan ki 
Yesus nolibó ko'i monia, "Aka podudui in 
guman intau, ki ine in Aku'oi na'a?" 

28 Tubag monia, "Oyúon noguman: 

Ki Yohanes Mobobaptis, oyúon doman 

noguman ki Elia, bo ibanea in noguman: 
tobatú nabi." 

29"yo aka podudui in raian monimu 
tontani, Ki ine in Aku'oi na'a?" Tua in lolibó 
i Yesus. Ki Petrus notubag, "Ki Pak Guru 
na'a in Raja Mopoposalamat!" 

30 Dá dinandi Yesus i mosia simbá diá 
pota'au monia intua ko'i inekadon in soál 
Sia. 

31 No'iduduimai kon tua nomangkoidon 
ki Yesus nobogoi in totundú kom muri- 
Nya mita, kon Adi Intau musti mokorasa 
kon roriga mobayong, bo bayowan in itoi 
mita, imang mita itoi bo im mototundú 
mita kon agama. Limodon in Sia, ta'e kon 
singgai intolunya biagon bui. 

32 Nosilangbi' totok pinongonguman i 
Yesus kom muri-Nya mita soal tatua. Dá 
inugut pinosi i Petrus bo sinogurnya ing ki 
Yesus. 

33 Ta'e ki Yesus nobobui bo inimindoi 
kom muri-Nya mita bo nonogur bui ko'i 
Petrus, "Bayakdon nongkon na'a, hei 
mogogoda! Raianmu nion in raianbi intau, 
de'emanbi raian i Allah!" 

34 Onda intua ki Yesus nogoini kon intau 
moántó inta noyotakin muri-Nya mita bo 
noguman ko'i monia, "Intau inta mo'ibog 

dumudui ko'i-Nakó musti liongonnya ing 
kopontingannya tontani bo momota'an 
kong kayu pinoyotalempang bo umuran 
dumudui ko'i-Nakó. 

35 Sin intau inta mo'ibog moposalamat ing 
kobiagannya, kobulianbi ing kobiagannya. 
Ta'e intau inta moposarahkan kobiagannya 
sing kopontingan-Ku bo kopontingan in 
Habar Mopia inta nongkon i Allah, yo tuabi 
in mokosalamat ko'inia. 

36 Onubi im baragunanya kon intau, aka 
dunia na'a nobalidon kapunya'annya, ta'e 
sia kobulian ing kobiagannya? 

37 Mota'au degá ing kobiagan na'a toliuan 
in onukadon? 

38 Sing ki inekabî im mo'oyak lantaran 
Aku'oi bo lantaran singog-Ku kon 
yuá-yuák in intau mita inta diá mosatia 
bo binaradosa na'a, yo ki Adi intau 
mo'oyak doman lantaran intau tatua aka 
Sia mamangoidon bui kom bonu ing 
kamulia'an i Amá-Nya takin malaekat mita 
mokudus." 

l Guman i Yesus ko'i monia, 

"Pokota'audon! Kon sigad monimu inta 
kon na'aia, oyúon in diapabi matoi aka 
diápa moko'ontong ko'i Allah momarentah 
takin kawasa-Nya!" 

2 Onom nosinggai no'idudui kon tua, ki 
Yesus nodia ko'i Petrus, ko'i Yakobus bo 
ko'i Yohanes. Mosia minayak im bulud inta 
molantud bo sinumontani. Kon tayowon 
monia tua nobalui im pogot i Yesus. 

3 Pakeang-Nya nobalidon nobudó 
mopo'uli-ulinag. Diabi in tobatúmai intau 
mokomampu momatá kobudóon námai 
tua. 

4 Onda intua inontong im muri-Nya tolu 
tua, ki Yesus nongonguman takin i Elia bo 
i Musa. 

> Dá ki Petrus noguman ko'i Yesus, "Pak 
Guru, mopiabi totok kita ing kon na'a. 
Mopirabi aka mogaid ing kami kon kemah 
tolu, tobatú ing ko'i Pak Guru, tobatú ing 
ko'i Musa bo tobatú doman ing ko'i Elia." 

6 Sabananya diádon kinota'auan i Petrus 
mongo onu im musti singogonnya, sin 
sia takin yobayatnya taya dua totokpa 
inangoian ondok. 

7 No'iduduimai kon tua, mosia 
kino'kolubungandon ing golom bo 
kino'dongogan in singog nongkon golom 
tatua noguman, "Na'abi ing ki Adi-Ku inta 
kinotabi-Ku. Indongogai in Sia!" 

8 Balú nobobui magi-makow in taya tolu 
bo diádon in ibanea makow inontong 

monia kolikud ing ki Yesus tontani ing 
kon tua. 

Wakutu in nosiligdon nongkon bulud 
tatua i mosia, ki Yesus nongoyow 
ko'imonia, kai-Nia,"Dona'ai pota'au 
monimu ko'i ineka onu inta inontong 
monimu ko'ina aka ki Adi Intau diápa 
biagon nongkon kinopatoian." 

10 Dinuduian monia ing koyow tatua, ta'e 
mosia tontani mulaidon mongonguman 
mongo onu im makusud in singog i Yesus, 
"Mobiag bui nongkon kinopatoian". 

1l Tuamai mosia nolibó ko'i-Nia, 
"Nongonu sim mototundú mita kon agama 
Yahudi noguman kong ki Elia mustibi 
mamangoi muna?" 

12 Tubag i Yesus, "Ki Elia in totu'ubi 
kom mamangoi muna sim monolisi kom 
bayongan yagi-yagi. Ta'e náonda degá in 
soal Adi Intau inta pinais kom Buk Mosuci, 
kon Sia koántugan in roriga mobarong bo 
polat singkuleon in intau? 

13 Tongá poguman-Kudon ko'i monimu: 
Ki Elia namangoidon, ta'e pinomia in intau 
ibo-ibog in sia. Tua noyococok in onu inta 
aim pinais kom bonu im Buk Mosuci soál 
Sia." 

14 Naonda ing ki Yesus, ki Petrus, 
ki Yakobus, bo ki Yohanes minayak 
noyodondon bui takin muri-Nya mita 
ibanea, inontong monia nobarongdon 
totok intau kon tua. Bo tongonumai 
doman im mototundú kon agama yogot 
mobobayowan takin muri mita i Yesus kon 
tua. 

15 Naonda intau mita tatua noko'ontong 
ko'i Yesus, mosia nongo'itongaw 
bodongka noribatuk nonontomu ko'i-Nia. 

16 Sia nolibó kom muri-Nya mita, "Onu im 
pinobobayowan monimu takin mototundú 
mita kon agama tatua?" 

17 Dodai intua oyúon tobatú intau kon 
sigad intau moántó tatua noguman, “Pak 
Guru, aku'oi nodia ko'i adiku poángoi 
ko'i Pak Guru. Sia nobobó sin lantaran 
kinotolangan dimukud mora'at. 

18 Aka kotolangan dimukud mora'at, yo 
umanti-anting sia kom butá, bibignya 
bobura'an, ingipon morokokot bo awaknya 
motorondó. Pino'igumkudon ko muri-Mu 
mita moguntun kon dimukud mora'at 
tatua, ta'e diá moko'untun i mosia." 

19 Dá ki Yesus noguman ko muri-Nya 
mita, "Mo'iliu-liu bidon im mo'ikow nion! 
Totu-totu'ubi kom mo'ikow nion intau 

inta diá mopirisaya. Modapotpa in onda 
Aku'oi musti mogutun moyotakin monimu 
bo mokoposabar? Dia mangoi kon na'a adi 
tanion!" 

20 Dá dinia monia ko'i Yesus in adi 
tatua. Wakutu in dimukud mora'at tatua 
noko'ontong ko'i Yesus, pinotorondónya 
awak in adi tatua sahingga in nolabú 
no'itangkulitod bo iluaian burá im 
bibignya. 

21 Ki Yesus nolibó ko'i ama in adi tatua, 
"Dodaipa onda sia nana'a?" "Nongkon 
mo'intokanpamai!" Tubag i amánya tua. 

22 "Mokakitdon dimukud mora'at tatua 
moramiji molimod ko'inia takin cara 
pogonangnya kon tulu ande kom bonu in 
tubig. Aka ki Pak Guru mokotulungbi dá 
kotabipa ing kami bo tulungaipa!" 

23 Ki Yesus notubag, "Onu ing kainimu? 
Aka mokotulungbi in Aku'oi? Komintanbi 
mota'au-Ku aidan asal bo mopirisaya 
intau!" 

24 Balú nomalú ki ama i adi tatua, 
kainia, "Tuhan, mopirisaya in aku'oi, ta'e 
noyakagpa im pirisayaku. Tulungaidon 
simba modugangdon im pirisayaku!" 

25 Naonda inontong i Yesus kon intau 
mobayong mulaidon moyolipung, 

pinarenta'an-Nya in dimukud mora'at 
tatua takin singog, “Hei dimukud mora'at 
inta bongol bo bobo, Aku'oi moguman 
ko'inimu, luaidon nongkon adi tana'a bo 
dikadon bui tumolang ko'inia!” 

26 Dimukud mora'at tatua nomalú 
bodongka sinorondónya awak in adi 
tatua, bo ilumuai nongkon adi tatua. 
Ontongon nádon onda bo mayat in adi 
tatua, sahingga ing komintandon intau 
nosingog, “Minatoidon sia!" 

27 Ta'e kinadaian i Yesus in limanya bo 
sinulungan binangon. Dá nobangondon 
adi tatua. 

28 Naonda ing kom baloidon ki Yesus, 
muri-Nya mita namangoi sinumontani bo 
nolibó ko'i-Nia, “Nongonu sin diabi ing 
kami moko'untun kon dimukud mora'at 
tatua?" 

29 Tubag i Yesus, "Dimukud mora'at 
na' tatua diábi mota'au untunon in cara 
náondakah, kolikudbi in sambayangan." 

30Ki Yesus bo muri-Nya mita 
nonalámaidon kon tampat tatua bo 
nongingguput kom bobaya'an monia 
nongin Galilea. Doibi ing ki Yesus 
kota'auan intau im baya'an-Nya, 

31 sin koyogot in Sia motundú kom 
muri-Nya mita. Sia noguman, "Adi Intau 
posarahkan kom bonu ing kawasa intau, 
bo limodon in Sia, ta'e kon singgai 
intolunya Sia bui mobiag!" 

32 Diá kinomangalean i muri-Nya mita 
makusud in singog i Yesus tatua, ta'e 
mo'ondok i mosia molibó ko'i-Nia. 

33 No'idudui kon tua no'iyaputdon 
Kapernaum im mosia. Naonda ing kom 
baloi ki Yesus nolibó kom muri-Nya mita, 
"Onu im pinobobayowan monimu ko'ina 
kon dalan?" 

34 Ta'e mosia tongá kibio-biómai, sim 
pinobobayowan monia ko'ina kon dalan in 
soalbi ki ine molobe-loben. 

35 Dá ki Yesus ilimitú bo nogoini kom 
muri-Nya mopuluh bodoyowá tatua bo 
noguman ko'i monia, "Intau inta mo'ibog 
kom muna totok, yo musti in sia mo'ibog 
kon tumi totok bo mo'ibog mobali 
bobantung im bayongan intau.” 

36 Onda intua ki Yesus nogamá kon 
tobatú mongoádi bo pinosindog-Nya 
kon tayowon monia komintan. Kinoyotan 
i Yesus in adî tatua bo noguman kom 
muri-Nya mita, 

37 "Intau inta motarima kon tobatú adi na 
tana'a lantaran nopirisaya ko'i-Nakó, yo 
tua im mangalenya sia notarima ko'i-Nakó. 
Bo intau inta notarima ko'i-Nakó, sia tua 
in de'emanbi tongá notarima ko'i-Nakó, 
ta'e notarima domandon ko'i-Nia inta 
nopotabá ko'i-Nakó." 

38 Ki Yohanes noguman ko'i Yesus, 

"Pak Guru, kami noko'ontong kon tobatú 
intau noguntun kon dimukud mora'at 
pinodoyon kon tangoi i Pak Guru, ta'e 
ilarang nami sin sia de'emanbi intau 
naton." 

39 Ta'e guman i Yesus, "Dona'ai 
molarang ko'inia, sin diabi tobatúmai 
intau inta nogaid kom mokoherang inta 
pinodoyon kon tangoi-Ku, bo balú in sia 
mopora'a-ra'atmai ko'i-Nakó. 

40 Sin intau inta diá molawang ko'i naton, 
yo sia tua intaubi naton. 

41 Pokotorop! Intau inta nopo'inum ko'i 
monimu sin lantaran mo'ikow muri i Raja 
Mopoposalamat, yo nopasti bidon kom 
motarima in sia kom bungainya.” 

42 Ki ine in mokopopisi modapot kon 
tobatú nongkon mongoádi mita tana'a 
diádon mopirisaya ko'i-Nakó, yo mopira- 

piradon intau tatua popotogotan gantung 
kon sigogow bo pogonag kon dagat. 

43 Aka limamu mokopopisi ko'inimu 
mogaid ko mokobaradosa yo pongkó in 
limamu tua! Sim mopira-pirabi kon dia 
kolima tosimpal ikow bo mobiag takin i 
Allah, dari pada oyúonpa in lima doyowa 
nosimpal ta'e tumu'ot ikow kon naraka, 
tulu inta diá mopio-piong. 

44 [Kon tampat tatua ulodea mita diabi 
matoi bo tulunya in diábi kopiongan.] 

45 Bo aka siolmu mokopopisi ko'inimu 
mogaid kom mokobaradosa yo pongkó in 
siolmu tatua. Sin mopira-pirabi kon diá 
in siol tosimpal ta'e mobiag takin i Allah, 
daripada oyúonpa in siol doyowa nosimpal 
ta'e pogonag kom bonu in naraka. 

46 [Kon tampat tatua ulodea mita 
diábî matoi, bo tulunya diábî doman 
kopiongan.] 

47 Aka matamu mokopopisi ko'inimu 
mogaid kon inta mokobaradosa, yo 
kuildon im matamu tatua! Sim mopira- 
pirabi kon dia komata tosimpal in tumu'ot 
kon dunia mobagu i Allah, daripada 
oyúonpa im mata doyowa nosimpal ta'e 
pogonag kom bonu in naraka. 

48 Kon tampat tatua ulodea mita diabi 
matoi, bo tulunya diábi doman kopiongan. 
49 Pomuloi intau ujion in tulu ná doman 

kurban daritan in simuton. 

>Ü Simuton tua i mopiabi, ta'e aka 
moliaudon yo onu i mota'au pogibung 
monimu bui kon tua? Dá tuamai kobalibi 
im mo'ikow ná simuton bo kobiagbi 
moyotakin, takin popia'an bo totabian. 

] 0 I Nongkon tua, ki Yesus nobuat 

minayak im butá Yudea bo kon 
daerah inta kon lolan Ongkag in Yordan. 
Intau nobayong doman namangoi 
noyosipun kon diugmai Yesus. Bo ná 
biasamai ki Yesus mobogoi in totundú ko'i 
monia. 

2 Kon tua, oyúon doman in tongonumai 
intau im Parisi. Mosia namangoi doman 
sim motayak kon tala i Yesus. Dá mosia 
nolibó, "Podudui in agama naton, mota'au 
degá intau mongga'at ko'i buloinya?" 

3 Ta'e bui ilibó i Yesus ko'i monia, "Onu 
im parentah i Musa ko'i monimu?" 

4 Dá kai monia doman, "Ki Musa nobogoi 
ing kasampatan kon intau mongga'at ko'i 
buloinya, ta'e musti oyúon in surat talak." 

> Ta'e ki Yesus noguman ko'i monia, 
"Ki Musa nomais kom parentah tatua 
lantaranbi togat ing gina monimu. 

6 Padahal nongkon pinomangkoianmai, 
wakutu ing ki Allah nomia kon intau, 
noguman Sia nana'a, 'Ki Allah nomia ko'i 
monia lolaki bo bobay. 

7 Manangka intua lolaki monalámai ko'i 
iná bo ko'i amánya bo motobatúdon i 
buloinya, 

8 dá taya dua in nobali bidon tobatú.' 
Taya dua in de'eman bidon doyowa ta'e 
tobatú bidon. 

9Tuamai onu inta sinobatú i Allah diá 
mota'au poyoga'aton in intau!" 

10 Naonda i mosia sinumu'otdon kom 
baloi, ilibó bui im muri mita i Yesus 
ko'i-Nia in soál tatua. 

11 Dá ki Yesus noguman nana'a ko'i 
monia, "Ki ine im mongga'at ko'i buloinya 
bo mobuloi bui takin bobay ibanea, yo 
nonualing in sia ko'i buloinya inta muna. 

12 Ná doman tua, aka bobay mongga'at 
ko'i buloinya lolaki bo motonibuloi bui 
takin lolaki ibanea, yo nonualing doman in 
sia." 

13 No'idudui kon tua, intau mita nodia 
ko mongoadi mita ko'i Yesus simbá 

barakatan-Nya i mosia. Ta'e sinoruan im 
muri-Nya mita intau mita tatua. 

14 Noko'ontongmai kon aid i muri-Nya 
mita natua, sinumorú ing ki Yesus bo 
noguman ko'i monia, “Pomayakdon 
makow mongoádi mita tanion mamangoi 
ko'i-Nakó! Dika lamboian im mosia, sin 
intaubi mita ná mosia na'a im mobali 
anggota umat i Allah. 

1> Torop in na'a! Ki ine im mayak 
tumayow ko'i Allah bo diá ná mongoadi 
mita tana'a, yo sia in diabi mobali umat i 
Allah." 

16 Nosingog makow kon tua, ki Yesus 
nokoyot kom mongoádi mita tatua, onda 
intua pino'ukat-Nya in limanya ko'i monia 
bo nomarakat. 

17 Wakutu ing ki Yesus nongingguput 
kom bobaya'an bui, oyúon tobatú intau 
noribatuk nopoángoi ko'i-Nia. Intau tatua 
sinumungkud kon tayowon i Yesus bo 
nolibó, "Guru inta mopia, onu im musti 
aidanku simbá aku'oi motarima kong 
kobiagan inta mopia bo mononoi?" 

18 Dá ki Yesus nolibó ko'inia, "Nongonu 
sin ikow im mogumanbi kon Aku'oi im 
mopia? Diábi im mopia, kolikudbi ing ki 
Allah tontani. 

19 Tantú kinota'auanmu bidon im 
parentah i Allah tana'a, 'Dika molimod, 
dika monualing ande mokitualing, dika 
monakow, dika mosingog kon inta ubol 
bo dika mongubol, hormatbi ing ki ama 
bo ki inamu." 

20 "Pak Guru," kain intau tatua, "Bayongan 
parentah tatua aindon dinuduianku 
nongkon nogu'odpamai aku'oi.” 

21 Dá ki Yesus inimindoi kon intau 
tatua takin tabi bo noguman nana'a, 
"Dongkadon tobatú im paralumu 
aidan. Bayakdon potalui im bayongan 
kapunya'anmu; bo ogoi kon intau nobogá 
im bolinya tatua, dá moko'ulidon ikow 
kong kapunya'an kon soroga. Onda intua 
angoidon dudui ko'i-Nakó." 

22 Nokodongogmai kon singog i Yesus 
natua, nokecewa totok intau tatua, bo 
nonalámai kon tampat tatua takin ajar ing 
gina sin nobiag no'oyúon totok in sia. 

23 Dá nobobui ing ki Yesus ko muri-Nya 
mita bo noguman ko'i monia, “Moyoyiga 
totok intau no'oyúon tumu'ot mobali umat 
i Allah!" 

24 Noherang totok i muri-Nya mita 
nokodongog kon singog i Yesus tatua. 
Ta'e ki Yesus noguman doman ko'i monia, 

"Adi-Ku mita, totu'ubi kon moyoyigabi im 
mobali anggota umat i Allah! 

25 Mogampa-gampangbi kon tobatú unta 
tumu'ot kom bubú in dodagum daripada 
tobatú intau no'oyúon tumu'ot kon dunia 
nobagu i Allah.” 

26 Tosingogon i Yesus tatua nokobingo ko 
muri-Nya mita, sahingga mosia nosilibóan 
tobatú bo tobatú, kai monia, "Aka natua 
yo ki ine im mota'au posalamaton?" 

27 Ki Yesus inimindoi ko'i monia bo 
noguman, "Aka kon intau, tua in diabi 
kuma'an kon akal, ta'e aka ko'i Allah, 
komintanbi kumaan kon akal; diábî in diá 
mota'au-Nya aidan." 

28 Bo ki Petrus noguman, "Pak Guru, 
indoiaikah kami aindon nonalámai kom 
bayongan yagi-yagi sin dinumudui ko'i 
Pak Guru." 

29 Dá kai Yesus doman, "Popirisayabi: 
intau inta ain nonalámai kon tombonu im 
baloinya, ande ko'i utatnya lolaki, ande 
ko'i utatnya bobay, ande ko'i inánya, ande 
ko'i amánya, ande ko'i adinya mita, ande 
kong gobánya lantaran Aku'oi bo lantaran 
Habar Mopia nongkon i Allah. 

30 Yo intau tatua i motarimabi kon 
lebe moántó nongkon inta oyúon masa 

inta na'a. Sia bui moko'uli kon kogatut 
noguntul ing kobayong baloi, utat 
lolaki, utat bobay, ina, adi mita, goba, 
bo umpakahbi koántugan doman in 
roriga pomogutúan. Ta'e kon singgai 
mo'iduduimai intau tatua motarima kong 
kobiagan mopia bo mononoi. 

31 Ta'e mobayong intau inta tana'a 
makow no'i'una, mobali mo'itontumi, bo 
mobayong intau inta masa in na'a no'i 
tontumi mobalibi mo'iuna." 

32 Ki Yesus takin muri-Nya mita 
nopobayak in Yerusalem. Ki Yesus 
ing kom muna bo muri-Nya mita 
dumuduianmai ko'i-Nia takin gina 
mohawatir. Ná doman tua intau mita inta 
dumuduianmai ko'i monia mongo'ondok 
doman. No'iduduimai kon tua inoini i 
Yesus im muri-Nya mita bo pinopota'auan 
in soál inta mo'iántug ko'i-Nia. 

33 Ki Yesus noguman, "Indongogai 
in na'aia, tana'a kita mopobayakdon 
in Yerusalem. Kon tua Adi Intau 
posarahkandon kon imang mita itoi bo 
kom mototundú mita kon agama. Sia 
hukumon matoi, onda intua posarahkan 
kon intau mita de'eman Yahudi. 

34 Poyambáan monia in Sia, duyaan, 
yoyiga'an bo popopakú monia kong 
kayu pinoyotalempang. Ta'e kon singgai 
intolunya bui mobiag in Sia." 

35 Ki Yakobus bo ki Yohanes inta ki adi 
mita i Zebedeus namangoi dinimiug ko'i 
Yesus bo noguman, "Pak Guru, oyúon im 
po'igumon nami aidan i Ama ko'inami." 

36 llibó i Yesus, "Onu ing ko'ibog monimu 
aidan-Ku?" 

37 Tubag monia, "Kami mo'ibog limitú 
kon dotá ing kolanan bo koloigi i Ama, 
aka ki Amá mamangoidon momarentah 
takin kamulia'an." 

38 Ta'e guman i Yesus ko'i monia, 

"Ule diabi kinota'auan monimu onu 

im pino'igum monimu nion. Degá 
mokosanggup im mo'ikow monginum 
nongkon palo in roriga inta bain 
inumon-Ku bo roriga inta bain mo'iántug 
ko'i-Nakó?" 

39 Dá kai nayadua doman, 
"Mokosanggup". Da ki Yesus noguman 
bui ko'i monia, "Memang mo'ikow i 
monginumbi nongkon palo in roriga inta 
inumon-Ku, bo tumu'otbi doman kon 
roriga inta mo'iántug ko'i-Nakó. 

40 Ta'e aka soal ki ine in limitú kon dota 
ing kolanan ande kon dota ing koloigi-Ku, 
tua diabi in hak-Ku monantu.Ki Allahbi 
i monantu mongo ki ine in limitu kon 
tampat mita tatua." 

41 Naonda in dinongog im muri mita i 
Yesus taya mopuluh ibanea in soál tatua, 
mosia sinumorú ko'i Yakobus bo ko'i 
Yohanes. 

42 Dá inoin i Yesus im mosia komintan 
bo sinonggina'an, "Ule kinota'auanbi 
monimu kon itoi mita im bangusa mita 
inta diá monota'au ko'i Allah mondorot 
kon rayatnya. Bo intau mita moloben 
moritak ko'i monia. 

43 Ta'e mo'ikow in diábi mota'au momia 
natua! Ta'e aidai in na'a, intau inta mo'ibog 
mobali moloben kon sigad monimu, sia 
musti moba bobantungmu. 

44 Bo intau inta mo'ibog mobali mo'iuna 
totok kon sigad monimu, musti in sia 
mobali ata ko'i monimu komintan. 

45 Sing ki Adi Intau de'emanbi namangoi 
simbá bantungan, ta'e mamangoibi 
sim mobantung bo moposarahkan ing 
kobiagan-Nya sim mopobebas kon intau 
mobayong.” 

46 Bo no'idapotdon mosia in Yerikho. 
Wakutu ing ki Yesus bo muri-Nya mita 
takin intau moántó inta dinumudui ko'i- 
Nia, nonalámaidon kong kotá tatua oyúon 
tobatú intau bilog inta limitú makow kon 
dalan sim mo'igum kon totabi in intau inta 
mo'o-italibmai. Ki Bartimeus tangoi intau 
bilog tatua, sia ki adi i Timeus. 

47 Naonda ing kinodongogannya kon inta 
mo'italib tua ing ki Yesus intau Nazaret 
dá nomalú in sia, "Yesus, Adi i Daud! 
Kotabipa in aku'oi na'a!" 

48 Ta'e sinorúan i intau moántó in 
sia bo ilarang im momalú. Ta'e diabi 
ihiraunyamai, tangabi nokodugang kon 
ropotnya nomalú, "Adi i Daud, kotabipa in 
aku'oi!" 

49 Dá sinumogon ki Yesus bo noguman, 
"Oini mangoi in sia." Dá inoini doman 
monia intau bilog tatua. Bo mosia 
noguman kon intau bilog tatua, “Koroton 
ing ginamu! Sim pinoki'oini i Yesus ikow, 
pobuatdon!" 

>0 Pinogarab i intau bilog tatua in 
jubahnya bo ilimikat sinimindog minayak 
ko'i Yesus. 

>! Hlibó i Yesus ko'inia, "Onu ing 
ko'ibogmu aidan-Ku ko'inimu?” Intau 

bilog tatua noguman, “Pak Guru, aku'oi 
mo'ibog moko'ontong." 

52 Guman i Yesus ko'inia, "Bayakdon, sin 
ikow mopirisaya ko'i-Nakó dá nopiadon 
in ikow." Bo kon dodaipa doman tatua, 
noko'ontongdon intau bilog tatua. Bo 
dinumudui in sia ko'i Yesus kom binaya'an. 
] ] l Wakutu im mosia nodiugdon kon 

Yerusalem, mosia no'iyaputdon ing 
kotá Betpage bo Betania, kon oyuk im 
bulud Zaitun. Kon tua ki Yesus nopotabá 
im muri-Nya doyowa, 

2 takin koyow, "Bayakdon kon lipú 
inta kon tayowonmai tatua. Naonda im 
mo'ikow tumu'ot kon lipú tatua, mo'ikow 
moko'ontong kon tobatú ki adi ing keledai 
inta kotogo-togot. Keledai tatua diápa 
dodai onda sinakoian intau. Bukádon tali 
ing keledai tatua bo dia mangoi. 

3Bo aka oyúon intau molibó mongo 
nongonu sim bukaanbi monimu ing 
keledai tatua? da' poguman, 'Ki Tuhan 
moparalu, bo lagion-Nyabi pobuion." 

4 Dá minayak im muri-Nya taya dua tua 
bo nokodungkul kon ki adi ing keledai 
inta sinogot kon tayowon baloi kom bingki 
in dalan. Dá binukádon monia ing keledai 
tatua. 

> Bo intau inta sinimindog makow kon 
tua nolibó ko'i monia, "Hei! Mongonu i 
mo'ikow? Nongonu sim bukaanbi monimu 
ing keledai tanion?" 

6 Bo sinubagan monia ná singog inta 
pinoguman i Yesus ko'i monia. Dá 
pinomayakdon makow in intau mita tatua 
im pinodiaan monia kong keledai tatua. 

7 Wakutu in no'iyaputdon ko'i Yesus ing 
keledai tatua, inaipandon monia in jubah 
in likudea bo sinumakoidon ki Yesus kon 
keledai tatua. 

8 Mobayong intau mopo'ompat in jubah 
monia kon dalan, oyúon doman moporarit 
in tanga mita mongointok kon dalan, 
tanga inta ginamá monia nongkon gobá. 

3 Mosia inta kom muna bo inta 
dumuduianmai nongkon tumi Yesus 
komintan mopobalú, "Dinayo-dayowdon 
ki Allah! Binarakatandon Sia inta namangoi 
kom bonu in tangoi Tuhan! 

10 Mobiagdon im pomarenta'an-Nya kon 
singgai mo'iduduimai -- pinomarentaan 
i Daud mogoguyang naton! Dinayo- 
dayowdon ki Allah Inta Totok Molantud!" 

11 No'iyaputmai kon Yerusalem sinumu'ot 
ing ki Yesus kom Baloi i Allah. Kon tua 
Sia nonarukira kom bayongan yagi-yagi. 

Ta'e lantaran no'ungkolomdon dá sia 
takin muri-Nya mopuluh bodoyowá 
minayakdon im Betania. 

12 Nopo'ikolomai kon singgai, naonda in 
lumuaidon mosia kom Betania inangoian 
gogoy ing ki Yesus. 

13 Nongkon moyayukpa inontong- 
Nyadon pangkoi in ara inta nobambar. 
Dá nongandupa in Sia notayak kon labú 
im bungainya. Ta'e diábi tobatúmai 
no'uli-Nya, kolikud in da'unnya mita, 
sin wakutu intua de'emanpabi doman 
pomomungai in ara. 

14 Bo ki Yesus noguman kom pangkoi in 
ara tatua, "Mulai tana'a makow diá bidon 
tobatúmai intau im moka'anpa bui kom 
bungaimu!" Dinongog im muri-Nya mita 
in singog-Nya tatua. 

15 Onda intua mosia no'iyaputdon kon 
Yerusalem, bo ki Yesus minayak bui im 
Baloi Tuhan. Kon tua Sia noguntun kon 
intau mita inta morodagang kom palas im 
Baloi Tuhan tatua. Binalintuang-Nya im 
meja mita monia inta pononoliuan doit, 
bo bangko mita i intau mopopotalui im 
paloma. 

16 Bo diá tobatúmai intau ogoi-Nya 
modia kon onukadon in tumalib mongim 
palas im Baloi Tuhan tatua. 

17 No'iduduimai kon tua ki Yesus notundú 
kon intau mita kon tua. Sia noguman, 
"Kom bonu im Buk Mosuci aim pinais: Ki 
Allah noguman, 'Baloi-Ku in tangoionbi 
Baloi Pososambayangan im bayongan 
bangusa.' Ta'e tana'a im binali bidon 
monimu pugad im mogogagow!" 

18 Singog-Nya tatua dinongog in 
imang mita itoi bo mototundú mita kon 
agama Yahudi. Dá nomangkoidon mosia 
motayak kon daya molimod ko'i Yesus. 
Mosia mo'ondok ko'i-Nia sim bayongan 
intau mopia ing gina mokodongog kon 
totundú-Nya. 

19 Naonda in no'ungkolomdon, ki Yesus 
bo muri-Nya mita ilumuaidon kong kota 
tatua. 

20 Dolo-dolom nobangon monik, wakutu 
i mosia no'italib kom pangkoi in ara tatua, 
inontong monia minatoidon pangkoi in 
ara tatua nodapot in uakatnya mita. 

21 Bo kinotoropan bui i Petrus onu inta 
nobali kolabung. Dá ki Petrus noguman 
ko'i Yesus, "Pak Guru, indoyaikah! Pangkoi 

in ara inta inodi-odian i Pak Guru tua 
aindon minatoi!" 

22 Kai Yesus, "Popirisayadon ko'i Allah. 
23 Dá totu'u kom mo'ikow i mota'aubi 
moguman kom bulud tana'a, 'Pobuatdon 

bo labúdon kom bonu in dagat!' bo 
mobalibi doman intua ko'i monimu; asal 
bo diá molia-liau ing gina monimu, 

bo mopirisaya i mo'ikow kon onu inta 
siningog monimu tua in totu-totu'ubi 
mobali. 

24 Manangka intua yo torop in na'a: 
Aka mo'ikow mosambayang bo oyúon in 
igumon, yo popirisayabi kon inogoibi i 
Allah ko'inimu onu inigum monimu tua, 
dá tarimaanbi monimu intua. 

25 Bo aka mo'ikow mosambayang, ta'e 
oyúonpa intau diá kinosanang ing ginamu, 
yo ampungaipa muna in intau tatua, 
simbá ampungan doman i Amámu inta 
kon soroga im bayongan dosamu. 

26 [Aka diá ampunganmu intau ibanea, 
yo dia doman ampungan i Amámu kon 
soroga im bayongan dosamu.]" 

27 Mosia namangoi bui kon Yerusalem. 
Bo wakutu ing ki Yesus minayak nolibu 
kom bonu im Baloi Tuhan, imang mita itoi, 

mototundu mita kon agama bo itoi mita 
intau in Yahudi namangoi ko'i-Nia. 

28 Mosia nolibó, "Onu in dodoyonanmu 
mogaid kon na'a komintan? Ki ine nobogoi 
in hak tatua ko'ini-Mu?" 

23 Ki Yesus noguman, "Aku'oi molibó 
doman ko'i monimu. Bo musti tubagan 
monimu simbá poguman-Ku doman ko'i 
monimu mongo hak i ine im pinaké-Ku 
nogaid kon soál mita tana'a. 

30 Ki ine in nobogoi in hak ko'i Yohanes 
Mobobaptis, ki Allah andeka intau?” 

31 Dá mulaidon noyosingog in imang 
mita itoi bo itoi mita intau Yahudi. Mosia 
noguman, "Aka kai naton, 'Nongkon i 
Allah,' Yo libóon-Nya bui, 'Aka natua yo 
nongonu sim mo'ikow in diábî mopirisaya 
ko'i Yohanes?" 

32 Ta'e moyoyigabi doman aka poguman 
naton, 'Hak nongkon intau.™ Sim mosia 
mo'ondok kon intau mobarong, sin intau 
mobarong tatua nonganggapdon kong ki 
Yohanes tua in nabibi. 

33 Dá tuamai mosia notubag, "Diá 
kota'auan nami." Ki Yesus noguman 
ko'i monia, "Aka natua, diábî doman 
poguman-Ku ko'i monimu, mongo 

hak i ine im pinak&-Ku nomia kon tua 
komintan.” 

] 2 I No'iduduimai kon tua ki Yesus 

mulaidon bui nosingog takin 

nomaké im porumpama'an kon imang 
mita itoi, guru mita in agama bo itoi mita 
intau Yahudi. Kai-Nia, "Oyúon tobatú intau 
nomula kon anggur kong gobanya. Goba 
tatua ilibunya sinondok. Bo pinogaidannya 
doman kon tampat pomomugutan kon 
bungai in anggur. Sia nogaid doman 
kon langkeang pololukadan. Onda intua 
pinotomoyoknya ing gobá anggurnya 
tatua kon tongonumai intau mototomoyok 
bodongka minayak in sia kon lipú inta 
moyayuk. 

2 Naonda iwakutunyadon posipúan 
kom bungainya, ki togi gobá tatua 
nopotabá im bobantungnya minayak kom 
mototomoyok mita tatua sim mogamá kon 
silainya. 

3Ta'e dinomok im mototomoyok mita 
tatua im bobantung tatua. Binongkung 
monia bodongka pinokipobuian takin diá 
doman inogoian in onu bo onu. 

4Ki togi goba tatua nopotabá bui im 
bobantungnya ibanea. Ta'e binontung 
doman i mototomoyok mita tatua kon 

ulu im bobantung tatua polat inuntun bo 
siniba-sibaanmai. 

> Ki togi goba tatua nopotabá bui im 
bobantungnya ibanea. Ta'e ilimod monia 
im bobantungnya tatua. Bo ná doman tua 
im pinogogogaid monia kom bobantung 
mita inta no'iduduimai: oyúon binongkug, 
oyúon doman ilimod. 

6 Dá ki inepa im mota'au potabá i togi 
gobá in tana'a makow? Dongkadon tobatú 
intau, tuata ing ki adinya tontani inta 
totok ing kotabi-tabinya. Pangabisannya 
pinotabányadon ing ki adinya tatua 
minayak kom mototomoyok tatua. 
Pinikirnya, 'Pasti hormatonbi monia ing ki 
adiku tana'a.' 

7 Ta'e noko'ontongmai im mototomoyok 
mita tatua kon adi tatua, nosigumanan 
mosia, 'Sia tana'a inta mowaris kong 
kapunya'an tana'a. Koligai bá limodon 
naton in sia, bá mo'ilabúdon ko'i naton 
ing gobá tana'a!' 

8 Dá dinomokdon monia in adi tatua bo 
ilimod. Mayatnya ilumbú monia kon luai 
ing goba tatua." 

Ki Yesus nolibó, "Yo onu in aidan i togi 
gobá tatua in tana'a? Pasti angoionnyabi 
putúan im mototomoyok mita tatua, bo 

potomoyoknyadon kon intau ibanea ing 
goba anggur tatua. 

10 Bo tantu kinobaca'an bidon monimu 
in ayat tana'a kom bonu im Buk Mosuci, 
'Batu inta diá pinak& im mogogaid kom 
bangunan nobalidon batu inta totok im 
moponting. 

ll Tuata in inaidan i Tuhan: totu'u 
mopia!" 

12 Dá itoi mita Yahudi inta nokodongog 
kom porumpama'an tatua, moramijidon 
totok modomok ko'i Yesus, sing 
kinota'auan monia kom porumpama'an 
tatua pinopomakusudbi i Yesus ko'i 
monia. Ta'e mo'ondok mosia kon intau 
moántó. Dá sinaláanmai monia ing ki 
Yesus. 

13 Onda intua tongonumai intau im Parisi 
bo intau i Herodes pinotabá minayak ko'i 
Yesus bo molibó sim potayakan monia 
kon talá-Nya. 

14 Mosia namangoi bo nolibó ko'i-Nia, 
"Pak Guru, kinota'auan nami ki Pak Guru 
mojujur bo diá mo'ondok kon singog 
i inekabi. Taran-tarangan ki Pak Guru 
i motundú kon soál inta kino'ibog i 
Allah aidan in intau, sing ki Pak Guru 
in diabi mopoyoposi intau. Dá tuamai 

pogumankah ko'inami, 'Aka podudui 
atorang agama naton, mota'au degá 
moguboli kom pajak ko'i Kaisar andeka 
diá? Musti moguboli kom pajak ing kita 
mongo dia?" 

1> Ta'e kinota'auanbi i Yesus ing 
kino'momunapik monia tua.Dá ilibó-Nya, 
"Nongonu sim mo'ikow mo'ibogbi motayak 
kon talá-Ku? Po'ontongka ko'i-Nakó in 
tobatú doit perak." 

16 Dá inogoi monia ko'i Yesus in tobatú 
doit perak. Ki Yesus nolibó ko'i monia, 
"Gambar bo tangoi ine in na'a?" "I Kaisar," 
tubag monia. 

17 "Dá aka natua," kai Yesus, "Ogoi ko'i 
Kaisar onu in nobali kapunya'an i Kaisar, 
bo ogoi ko'i Allah onu ing kapunya'an i 
Allah." Mosia nongoherang nokodongog 
kon singog-Nya tatua. 

18 Tongonumai intau nongkon golongan 
Saduki namangoi ko'i Yesus. (Golongan 
Saduki na'a inta noguman kon intau 
minatoi in diabi biagon bui.) 

19 Mosia nolibó ko'i Yesus, "Pak Guru, ki 
Musa nomais kon hukum tana'a ko'inaton: 
'Aka tobatú lolaki matoi bo diápa kogadi, 
dá ki utatnya mustibi mobuloi ko'i 

balunya, simbá mobogoi ing katurunan 
ko'inia inta ai minatoi tua.' 

20 Noko'imontandon nobali ko'i monia 
pitu mogutat. Inta guya-guyang nobuloi, 
bo minatoi ta'e diápa kogadi. 

21 Onda intua ki ai-ainya induanya 
nobuloi ko'i balunya tua, ta'e minatoi 
domandon in sia bo diápa doman kogadi. 
Soal tatua nobali doman ko'i utatnya inta 
intolunya, 

22 no'idapot ko'i utatnya impitunya. 
Pangabisan bobay tatua minatoi doman. 

23 Aka kon singgaidon inta kobiagan 
bui intau minatoi, yo ki buloi ine im 
bobay tatua? Sin taya pitu mogutat tua 
komintandon nononibuloi ko'inia!” 

24 Ki Yesus noguman, "No'italádon 
totok in raian monimu. Diá komangalean 
monimu im Buk Mosuci andeka kawasa i 
Allah. 

25 Sin aka intau mita minatoi mobiagdon 
bui, yo mosia in diá bidon motonibuloi 
bui, ta'e mosia im mobiag bidon náonda 
bo malaekat kon soroga. 

26 Bo soál intau minatoi mobiag bui, degá 
diápa kinobaca'an monimu kom bonu im 
buk i Musa soál diát inta nodokot tua? 
Kom bonu in ayat mita tatua pinais kon ki 

Allah noguman ko'i Musa, 'Aku'oibi na'a ki 
Allah i Abraham, i Ishak bo i Yakub: 

27 Ki Allah tua in de'emanbi Allah intau 
minatoi. Sia ki Allahbi intau nobiag. 
No'italádon totok im pororai monimu!" 

28 Bo namangoidon tobatú mototundú 
kon agama nokidongog kom 
pinongonguman i Yesus bo in intau 
mita inta nongkon golongan Saduki tatua. 
Mototundú kon agama tatua noko'ontong 
kom mopiabi totok im pinotubag i Yesus 
kon intau mita tatua. Dá sia nolibó ko'i 
Yesus, "Degá parentah ta'onda im paling 
moponting nongkon bayongan parentah?" 

29 Tubag i Yesus, "Na'a im parentah inta 
paling moponting: 'Indongogaidon, hei 
intau Israel! Ki Tuhan tua ki Allah naton, 
ki Tuhan tua tongabi tobatú. 

30 Totu-totu'udon kotabi ing ki Tuhan 
Allahmu, takin bayongan ginamu, jiwamu, 
raianmu bo bayongan ropotmu. 

31 Bo na'a im parentah induanya: 
'Kotabibi in tumpala intau ná kototabimu 
kon awakmu tontani.' Diá bidon parentah 
ibanea makow im moponti-ponting 
nongkon parentah doyowa tana'a." 

32 Dá kai mototundú kon agama tatua, 
"No'itutui totok intua Pak Guru! Totu'ubi 

ing guman-Mu: Tongábi tobatu in Tuhan, 
Sia tuata ing ki Allah, bo diabi ibanea 
makow. 

33 Bo intau im mustibi totu-totu'u motabi 
ko'i Allah kom bonu ing ginanya, bo kom 
bonu in raiannya bo ropotnya. Bo mustibi 
doman in sia motabi kon tumpala intau 
ná kototabinya kon awaknya tontani. 
Tuabi im mopia-pia nongkon mobogoi in 
sosumbah inta kurban tuba'an bo kurban 
mita ibanea ko'i Allah.” 

34 Inontong i Yesus kom mototundú kon 
agama tatua mopiadon im pototubagnya. 
Dá ki Yesus noguman ko'inia, "Ikow 
motoyongdon mobali anggota in umat i 
Allah." Nopalut makow kon tua diádon 
tobatúmai intau nokobali mopolibó-libó 
ko'i-Nia. 

35 Wakutu ing ki Yesus yogot mobogoi 
in totundú kom bonu im Baloi Tuhan, 
nolibó in Sia nana'a, "Ná ondabi degá 
sim mototundú mita kon agama mota'au 
moguman kon ki Raja Mopoposalamat tua 
katurunan i Daud? 

36 Padahal ki Daud tontani wakutu ing 
kinawasa'an Roho i Allah -- noguman, 'Ki 
Tuhan nogumandon ko'i Tuhanku: litúdon 

kon dotá ing kolanan-Ku modapot im 
potungkud-Ku im bayongan saturu-Mu.' 
37 Dá aka ki Daud monangoi ko'i Raja 

Mopoposalamat tatua 'Ki Tuhan', yo 
náondabi kon Sia tua in turunan i Daud?" 
Bayongan intau inta kom bonu im Baloi 
Tuhan, komintan mosanang ing gina 
mokodongog ko'i Yesus notundu. 

38 Sia noguman ko'i monia, 
"Mokopo'ingatdon kom mototundú 
mita kon agama. Mosia mo'ibog-ibog 
modondaloi bo mogi jubah molanggó bo 
mo'ibo-ibog doman hormaton kom pasar. 

39 Mosia mo'ibo-ibog doman limitú kon 
tampat inta mopia aka kom bonu im baloi 
pososambayangan bo kom poramean 
mita. 

40 Mosia mongubol kon intau mita inta 
dongkadon boba-bobay bo mogagow kom 
baloi monia. Olingoian monia in aid mita 
monia mora'at tatua, takin sambayang 
inta mobanat. Mosia tua in notantú bidon 
kom motarimabi kon hukuman inta lebe 
mobogat!” 

41 Kon singgai tobatú ki Yesus ilimitú 
sinumayow ing kas pobobonuan kon 
sosumbah kom Baloi Tuhan polat 
nonarukira makow kon intau mita 

mopobonu in doit monia kon kas tatua. 
Nobayong intau no'oyúon nopobonu in 
doit mobayong. 

42 Kon tua namangoi domandon in tobatú 
intau inta dongkadon boba-bobay inta 
nobiag nobogá. Sia nopobonu doman in 
doitnya tambaga doyowa, doit logam inta 
paling mo'intok in nilainya. 

43 Dá ki Yesus nogoini kom muri-Nya 
mita bo noguman ko'i monia, “Tarukira in 
na'a: Intau inta dongkadon boba-bobay bo 
inta nobiag doman nobogá tua in nobogoi 
im ma'anto-antó nongkon bayongan inta 
inogoi in intau mita ibanea. 

44 Sim mosia nobogoi nongkon kalebean 
monia. Ta'e intau inta dongkadon 
boba-bobay tatua umpakah nobiag 
nobogá totok in sia, ta'e sia nobogoi im 
bayonganonu inta oyúon ko'inia — inta 
totokpabi im paralunya pakéon kong 
kobiagannya." 

] 3 l Naonda ing ki Yesus ilumuai 
nongkon Baloi Tuhan, tobatú 
muri-Nya noguman ko'i Yesus, "Pak Guru, 
indoiaikah im bangunan tana'a. Tarukira 

im batunya mita. Totu'u mopia!" 

2 Tubag i Yesus, "Inontongmu bidon im 

bangunan mita inta noloben tatua toh? 


MARKUS 13.3-8 87 


Ta'e diábi tobatúmai in batu mita tatua 
pomayak makow mo'itudu makow kon 
tampatnya. Komintanbi daiton rumbunon." 

3 No'iduduimai kon tua ki Yesus minayak 
im bulud Zaitun bo ilimitú kon tampat inta 
noyogintayow im Baloi Tuhan. Ki Petrus, 
ki Yakobus, ki Yohanes bo ki Andreas 
namangoi ko'i-Nia sin nongonguman 
takin-Nya. 

4 Mosia noguman ko'i Yesus nana'a, "Pak 
Guru, pogumanpa ko'inami mongo to'onu 
ing kobalian intua komintan? Bo onu im 
mobali tanda aka wakutunyadon?" 

> "Mokopo'ingat," kai Yesus, "Dika 
modapot ing koákalan mo'ikow. 

6 Mobayong intau mamangoi bo momaké 
in tangoi-Ku polat moguman, 'Aku'oi na'a 
in Sia tua!' bodongka mongubol i mosia 
kon intau moántó. 

7 Aka mo'ikow mokodongog kong 
golotup mita im parang bo habar mita 
poparangan, dikabi mo'ondok. Sin tua im 
mustibi mobali muna, ta'e de'emanbi kon 
tuadon i wakutunya mokiamat. 

8 Tobatú bangusa moparang im bangusa 
ibanea. Tobatú negara monuntun kon 
negara ibanea. Linug bo malarat mobali 
kom bayongan tampat. Tua komintan 

bagupabi pomangkoian roriga, naonda 
bo takit inta korasa'an im bobay inta 
mononggadi. 

9 Musti mokopo'ingat i mo'ikow sin 
domokon bo poki'sidang kom mahkamah 
agama. Mo'ikow bongkugon kom baloi 
mita pososambayangan. Diaan i mo'ikow 
potayow kom mongonguasa mita bo 
raja lantaran muri-Ku mita im mo'ikow. 
Bo tuata ing kasampatan monimu 
mongonguman ko'i monia soál Aku'oi. 

10 Habar Mopia nongkon i Allah tua, 
musti muna pota'au magi-makow kom 
bayongan bangusa. 

11 Bo aka domokon bo diaan im mo'ikow 
kom pongadilan, yo dikabi mohawatir kon 
soal onu im musti singogon monimu. 
Aka wakutudon monimu mosingog, yo 
singogdon onu im poporoho ko'i monimu 
kowakutu intua. Sin de'emanbi mo'ikow 
im mosingog, ta'e Rohobi' i Allah. 

12 Kon dodai intua intau moposarahkanbi 
ko'i utatnya tontani sin limodon, natua 
doman aidan in tobatú guyanga lolaki 
ko'i adinya. Adi mita molawangdon ko'i 
ama bo ko'i inánya, bo moposarahkan ko'i 
monia sim poki'limod. 

13 Mo'ikow kodoi im bayongan intau 
lantaran dumodudui-Ku. Ta'e mosia 
inta mokotahang dapot im pangabisan 
posalamatonbi." 

14"Mo'ikow i moko'ontong kon 'Oáid 
mora'at inta mokorimumud' simindog kon 
tampat inta poton sindogan. (Tarukiradon 
onu im mangalenya!) Kowakutu intua 
intau inta kon Yudea, musti molagui 
mopobayak im bulud. 

15 Intau inta kon omonikan baloi dikadon 
moponag bo tumu'ot kom baloi sim 
mogamá kon onukadon. 

16 Intau inta kong goba dika bidon mobui 
sim mogamápa kon jubahnya. 

17 Moko'ondok totok in singgai tatua 
ko'i monia inta sidia bo inta koyogotpa 
mopoteté in adi! 

18 Posambayang simbá soál mita tatua 
diá mobali kon sempo in uagat. 

19 Kon singgai mita inta moko'ondok 
tatua, mo'iántugbi in roriga inta diápa 
dodai onda in nobali mulaipa pinomia 
i Allah in dunia na'a nodapot i masa in 
tana'a, bo diábi domandon mobali bui. 

20 Aka kuma bo diádon impolokan i Allah 
i wakutunya tatua, dá diábi in tobatúmai 

mosalamat. Ta'e lantaranbi umat-Nya, da 
impolokan i Allah in wakutu-Nya. 

21 Ko wakutu intua aka oyúon intau 
moguman ko'i monimu, 'Indoiai, Ki Raja 
Mopoposalamat kon na'a!' ande 'Indoiai, 
kon tua in Sia!' — dikabi mopirisaya kon 
intau tatua. 

22 Sin ki inta de'eman totu-totu'u 
mopoposalamat bo ki inta de'eman doman 
totu-totu'u nabi im mamangoibi. Mosia 
mogaid doman kon soal mita inta diá im 
poliuan, bo soál mita inta mokoherang sim 
pongubol, bo aka oyúon ing kasampatan 
yo mopoyaying doman kon umat mita i 
Allah. 

23 Dá, tuamai mokopo'ingatdon! Tua 
komintan nodait-Kudon pinoguman ko'i 
monimu wakutu in diápa mobali intua." 

24 "Ta'e naonda ing kowakutudon in 
roriga tatua, mata in singgai mobalidon 
mosindip, bo bulan diádon monindar. 

2> Tundi mita molabú nongkon langit, bo 
bayongan mongonguasa kom balangon 
motomba'uk. 

26 Ko wakutu in tuata ko'ontongandon ki 
Adi Intau mamangoi kom bonu ing golom 
takin kawasa moloben bo kamulia'an. 

27 Sia nopotababi im malaekat-Nya mita 
sim mosipun kon umat inta aim pinili-Nya 
nongkon siku mita in dunia na'a, nongkon 
popod mita in dunia mopobayak im popod 
in langit.” 

28 "Paké im polajaran nongkon 
pangkoi in ara. Aka tanganya mita 
molunow bo molukó, bo momangkoidon 
momolimping, yo kota'auandon monimu 
kon diádon mo'onggot bo sempodon im 
pononinggal. 

29 Ná doman tua, aka mo'ikow 
moko'ontong kon soál mita tatua mobali, 
yo kota'auandon monimu kon modiugdon 
totok i wakutunya. 

30 Pokota'audon! Bayongan inta mobali 
tana'a i mobalibi kowakutu intau mita inta 
nobiag masa in tana'a diápa matoi modait. 

31 Langit bo butá im moyoyangbi, ta'e 
singog-Ku im mononoibi." 

32 "Umpakah natua, ta'e diabi in 
tobatúmai mokota'au kon singgai ande 
wakutu kobalian tua. Malaekat mita kon 
soroga bo Adi diábi doman monota'au kon 
tua, tongábi ki Amá im monota'au. 

33 Manangka intua mo'ikow musti 
umuran mobasadia, sin diá kota'auan 
monimu i wakutunya. 

34 Ka'ada'anea ibarat tobatú intau inta 
nonalamai kom baloinya bo minayak 
in tampat moyayuk. Sia nopotabá im 
bobantungnya mita nolukad kom baloinya 
bodongka nosilai kon oáidan ko'i monia 
kom batuannea. Bo sia nongoyow kon 
intau inta pinokilukadan ing ngara simba 
umuran molukad mokopopia. 

35 Tuamai mo'ikow musti umuran 
kiluka-lukadmai, sin diabi kinota'auan 
monimu mongoto'onu ing ki togi baloi 
mobui mangoi -- mololabung, ande 
mo'onggot kon dolom, ande modiug 
mobayag, ande bagu momuká mata in 
singgai. 

36 Simbá aka sia dali-dali mamangoi, 
yo diá koángoianmai mo'ikow koyogot i 
mosiug. 

37 Onu im poguman-Ku ko'i monimu 
tana'a, poguman-Ku doman kom 
bayongan intau: umuran kiluka- 
lukadmai!" 

] 4 I Singgai moloben Paskah bo 

Poramean kon Singgai in Roti Dia 
Koragi dongkadon doyowa nosinggai. 
Imang mita itoi bo mototundu mita kon 
agama umurandon motayak kon daya 

pododomok ko'i Yesus bo limodon, ta'e 
umuni-uni. 

2 Ta'e mosia noguman, "Dikabi in roncana 
naton na'a aidan pododai kon singgai 
poramean sim momuká in huru-hara." 

3 Naonda ing ki Yesus kom Betaniadon 
kom baloi i Simon inta kolipod pinanyaki 
kusta, indoianmai namangoidon tobatú 
bobay kodia-dia im botol lana narwastu 
inta momahal totok inta inaidan nongkon 
uakat mobondu. Wakutu ing ki Yesus yogot 
monga'an, ilosidon bobay tatua botol in 
lana nobondu tatua bo pinoginggúnya kon 
ulu i Yesus im bonunya. 

4Ta'e oyúon intau tongonumai ing kon 
tua sinumorú polat nosingog, "Onubi im 
mangale pinomoguya'atannya kon lana 
mobondu tatua? 

> Lana tatua mota'aubi potalui mo'iliu 
kon tolu nogatut nodinar, bo doit tatua 
mota'au ogoi kon intau mobogá!" Dá 
sinorúan monia im bobay tatua. 

6 Ta'e ki Yesus noguman, "Pomayakdon 
makow pogaidannya natua! Nongonu 
sim moposusahbimai kong ginanya i 
mo'ikow? Sia nogaidon kon soál inta 
mopia ko'i-Nakó bo patus dayowon. 

7 Sin aka intau mita inta nobogá 
umuranbi oyúon ing kon sigad monimu. 
Aka mo'ibog motulung i mo'ikow ko'i 
monia, yo pomuloi makow mota'aubi. Ta'e 
Aku'oi in diabi pomuloi makow moyotakin 
monimu. 

8 Bobay tana'a ain nogaid kon onu 
in mota'aunya aidan. Lananya tatua 
pinosadianya kom ponguburan ko'i-Nakó 
kowakutu in Aku'oi diápa minatoi. 

9 Pirisayadon singog-Ku! Kon dunia na'a, 
kon ondakabi im popohabaran in Habar 
Mopia nongkon i Allah, yo aid im bobay 
tana'a umuranbi domandon o'umanon sim 
monorop ko'inia.” 

10 Bo ki Yudas Iskariot, tobatú muri i 
Yesus nongkon sigad inaya mopuluh 
bodoyowá, minayak kon imang mita itoi 
takin moroncana moposarahkan ko'i 
Yesus ko'i monia. 

11 Nokodongogmai kon singog i Yudas 
natua, totok nopia ing gina monia, 
dá dinandi monia kon ogoian doit ing 
ki Yudas. Dá mulaidon notayak kong 
kasampatan ing ki Yudas moposarahkan 
ko'i Yesus. 

12 Kon singgai dungkul poraya'an Roti 
Diá Koragi -- wakutu in intau morata'don 

kon domba Paskah -- muri-Nya mita 
nolibó ko'i Yesus, "Kon onda ing ko'ibog 
i Pak Guru posadia'an nami kong ka'anon 
Paskah ponga'anan i Pak Guru?" 

13 Dá ki Yesus nopotaba' i muri-Nya 
doyowa takin koyow, "Bayakdon ing kota, 
kon tua oyúon lolaki inta kodia-dia ing 
kendi inta kobonu-bonu in tubig. Sia 
moyodungkul monimu. Duduidon ko'inia 

14 tumu'ot kom baloi inta tu'otannya bo 
pogumandon ko'i togi baloi tatua, 'Ki Pak 
Guru nokilibó, mongo kon onda in tampat 
ponga'anan i Pak Guru takin muri-Nya 
mita kon ka'anon Paskah.' 

15 Bo tundu'onbi i intau tatua ko'inimu 
in tobatú ruangan moloben inta 
kolimonik. Ruangan tatua ain notompia bo 
nolongkapdon im pakakasnya. Sadiadon 
kon tua in yagi-yaginya ponga'anan 
naton." 

16 Dá minayak domandon im muri-Nya 
taya dua kong kotá. No'idapotmai ing kotá 
tatua, onu inta pinoguman i Yesus natua 
doman in no'u monia. Bo noposadiadon i 
mosia kong ka'anon Paskah. 

17 Naonda in nodolomdon, namangoidon 
ki Yesus takin muri-Nya mopuluh 
bodoyowá tatua. 

18 Bo wakutu i mosia ilimitúdon nonga'an, 
ki Yesus noguman, "Aku'oi moguman 
ko'i monimu, kon tobatú nongkon sigad 
monimu nion inta nonga'an noyotakin-Ku 
tana'a, moposarahkan ko'i-Nakó." 

19 Nokodongogmai kon singog i Yesus 
natua, noajar totok ing gina i muri-Nya 
mita. Bo mulaidon nongkon batúannea 
noguman ko'i Yesus, "Pak Guru, de'emanbi 
aku'oi toh inta imakusud i Pak Guru?" 

20 Tubag i Yesus, "Sia tua in tobatú muri 
kon sigad monimu mopuluh bodoyowa 
na'a, inta monga'an topindanan-Ku. 

21 Totu'ubi kong ki Adi Intau im matoibî 
ná inta aim pinais kom bonu im Buk 
Mosuci. Ta'e moboditodon totok intau 
inta moposarahkan ko'i Adi Intau 
tatua! Manikah bo diá noko'imotanmai 
pinononggadi in sia!" 

22 Wakutu i mosia yogot monga'an, ki 
Yesus nogamá kon roti bo nosambayang 
nopoyaput in sukur ko'i Allah. Onda intua 
binonsi-bonsig-Nya in roti tatua bo inogoi 
komuri-Nya mita polat noguman, "Gama 
bo ka'andon! Awak-Ku in na'a." 

23 Nopalut makow kon tua Sia nogamá 
kom palo inta pinobonuan kon anggur. Ki 
Yesus nosambayang, nopoyaput in sukur 

ko'i Allah, bodongka nobogoi im palo 
tatua komuri-Nya mita. Onda intua mosia 
komintan nonginum kon anggur tatua. 
24Bo ki Yesus noguman, "Na'adon in 
dugú-Ku inta mopototu'u kon dodandian 
i Allah, dugú inta pinobutak sing 
kopontingan intau mobarong. 

25 Popirisayabi: Aku'oi in diá bidon 
monginum bui kon anggur tana'a 
modapot kowakutu aku'oi monginum kon 
anggur mobagu moyotakin monimu kon 
dunia mobagu i Amá-Ku." 

26 No'iduduimai kon tua mosia 
nopomanyanyi in tobatú manyanyi 
dodayow. Nopalut makow kon tua mosia 
minayakdon im Bulud Zaitun. 

27 No'iduduimai kon tua, ki Yesus 
noguman ko'i monia, "Mo'ikow komintan 
na'a im molaguibi monalámai ko'i-Nakó. 
Sing kom bonu im Buk Mosuci aim 
pinais, 'Limodon i Allah ing gombalanya 
bo kawangan domba mo'irangkap in 
molagui.' 

28 Ta'e naonda im mobiagdon bui in 
Aku'oi, umuna in Aku'oi ko'i monimu 
mayak ing Galilea." 

29 Dá ki Petrus nosingog, "Dia ah, biarbi 
tala'anmai monia ing ki Ama, ta'e aku'oi in 
doibi monalámai." 

30 "Pokotorop Petrus," guman i Yesus, 
"dolom doman na'aia, wakutu im manuk 
diapa mokukuk kodua, yo koyongandon 
kotolu ikow moguman kon de'emanbi 
muri-Ku ikow." 

31 Ki Petrus nosingog noropot, "Biarbi 
aku'oi matoi moyotakin i Ama, ta'e diabi 
moko'imontanmai aku'oi moguman kon 
diá nokanalku ing ki Ama!" Bo muri-Nya 
mita ibanea noguman doman natua. 

32 Mosia no'iyaputdon in tobatú tampat 
inta sinangoian Getsemani, kon tua ki 
Yesus noguman kon muri-Nya mita, 
"Litúpa kon na'a sin Aku'oi mayakpa 
mosambayang!” 

33 Onda intua ki Yesus nonongganut 
ko'i Petrus, ko'i Yakobus bo ko'i Yohanes 
noyotakin-Nya minayak. Bo mulaidon sia 
angoian ajar ing gina bo hawatir. 

34 Ki Yesus noguman ko'i monia, 
"Moájar totok ing gina-Ku, náonda bo 
matoi ing korasa'an-Ku. Kon na'apa 
i mo'ikow moyotakin-Ku bo umuran 
kiluka-lukadmai!" 

35 Ki Yesus inumuna topilik, nolin 
yayu ko'i monia bo sinumungkud bo 
nosambayang. Sia nopo'igum aka mota'au 
yo dika poantug ko'i-Nia in roriga tatua. 

36 kai-Nia, "Ama, oh Ama, diabi in dia 
mota'au aidan i Ama. Poyayudon in roriga 
tana'a ko'i-Nakó. Ta'e de'emanbi ibog-Ku 
in duduian, aidaibi onu ing ko'ibog i Ama." 

37 Nosambayang makow ing ki Yesus 
namangoi bui in Sia kom muri-Nya mita, 
bo kinobaya'an-Nyamai nongosiug im 
mosia. Sia noguman ko'i Petrus, "Simon, 
nosiug degá ikow? Tongá to jam yo diá 
moko'olat in ikow?" 

38 Sia noguman doman ko'i monia, 
"Umuran polukad bo posambayang simba 
diá kosoba'an i mo'ikow. Totu'ubi kon 
rohomu i mo'ibogbi mogaid kon inta 
mobanar, ta'e dia mokosanggup i mo'ikow 
sin tabiat in tapú na'a moyangkó." 

39 Komintanpa doman ki Yesus minayak 
nosambayang. Sia nosambayang ná 
doman inta muna pino'igum-Nya. 

40 Nopalut makow nosambayang, bui 
namangoi kom muri-Nya mita in Sia, 
kinobaya'an-Nyamai nosiugpa doman 
makow i mosia sin sinomposiugdon totok. 

Da diadon kota'auan monia mongo onupa 
im poguman ko'i Yesus. 

41 Naonda ing ko'intolunyadon ki 
Yesus namangoi ko'i monia, Sia nolibo', 
"Umpakah yo mosiug bo mogogaipa 
doman makow i mo'ikow? Mota'audon! 
Aindon wakutunya ki Adi Intau posarahkan 
kon lima in intau mita baradosa. 

42 Pobangondon, koligai mayakdon ing 
kita. Indoiai! Intau inta moposarahkan 
ko'i-Nakó niondon!" 

43 Koyogotpa ing ki Yesus noyosingmai, 
no'iangoidon ki Yudas tobatú muri i Yesus 
inta kon sigad naya mopuluh bodoyowá 
tua. Sia noyotakin intau mobayong inta 
kodia-dia im pitow bo bobobak. Mosia tua 
pinotabá in imang mita itoi, mototundú 
mita kon agama Yahudi bo in itoi mita 
intau Yahudi. 

44 Intau inta moposarahkan ko'i Yesus 
nobogoidon ing kode ko'i monia, nana'a, 
"Intau inta ayokanku, Sia tua intaunya." 
Domok in Sia bo lukadai kopia." 

45 Kowakutu ing ki Yudas no'idapotdon, 
balú in sia namangoi ko'i Yesus bo 
noguman, "Pak Guru!" Onda intua 
inayokannya ing ki Yesus. 

46 Bo intau mita inta namangoi noyotakin 
i Yudas nodomokdon ko'i Yesus polat 
sinogot monia kon lima- Nya. 

47 Ta'e tobatú intau nongkon sigad monia 
tua norabut kom pitow bo nonotad kom 
bongolan in tobatú ata i imang moloben, 
sahingga in notampil. 

48 Bo ki Yesus noguman ko'i monia, "Degá 
kai monimukamai Aku'oi na'a intaubi 
mora'at sahingga mo'ikow mamangoi 
kodia-dia im pitow bo bobobak sim 
modomok ko'i-Nakó? 

49 Pomuloi in singgai Aku'oi kom Baloi 
Tuhan bo motundúmai kon tayowon 
monimu, ta'e diabi domokon monimu. 
Ta'e memang mustibi natua im mobali, 
simbá mobali domandon onu inta pinais 
kom bonu im Buk Mosuci." 

50 Muri-Nya mita norolagui nonalámai 
ko'i-Nia. 

>! Tobatú tayamobiag inta tongá 
nogibintol in daing dinumudui ko'i Yesus. 
Domokon doman intau mita, 

>? ta'e binukánya im bintolnya tatua, bo 
nolagui diá kolambu-lambung. 

33 Ki Yesus dinia kom baloi i imang 
moloben. Kon tua, noyosipundon magi 
im bayongan imang itoi, itoi mita intau 

Yahudi bo mototundu mita kon agama 
Yahudi. 

4 Ki Petrus dinumudui ko'i Yesus ta'e 
nongkon noyayuk bo no'idapot im palas 
baloi i imang moloben. Kon tua sia 
dinimiug kon tulu bo nonayang noyotakin 
in tontara mita inta nolukad. 

>> Imang mita itoi bo mahkamah mita 
agama totok moramiji motayak kom bukti 
mita inta mota'au popotaláan ko'i Yesus 
simbá mota'au labúan in hukuman matoi. 
Ta'e diá tobatúmai no'uli monia im bukti. 

>6 Totu'u mobayong in saksi inoini sim 
mobogoi ing katarangan ubol soal ki 
Yesus, ta'e noyo-noyoposi ing katarangan 
monia tua. 

>/ Bo sinimindog doman in tongonumai 
intau inta mobogoi ing katarangan ubol 
soál ki Yesus, guman monia, 

>8 "Dinongog nami intau tana'a noguman, 
'Umpagon-Ku im Baloi Tuhan inta inaidan 
i intau, bo naonda in tolu nosinggai bui 
posindogon-Ku ibanea inta de'eman intau 
in nogaid." 

>9 Ta'e katarangan tatua noyo-noyo posi 
doman. 

60 Dá sinimindogdon imang moloben 
kon tayowon monia komintan bo nolibó 

ko'i Yesus, "Eta diá tubagan-Mu onu im 
pinonapud in intau mita tana'a ko'i-Nimu?" 
61 Ta'e tongá kibio-biómai ing ki Yesus. 
Beresi doi notubag in Sia. Bo buipa doman 

imang moloben tatua nolibó ko'i-Nia, 
"Degá ikow nion Raja Mopoposalamat, ki 
Adi i Allah inta Totok i Mokudus?" 

62 Tubag i Yesus, "Aku'oi in Sia tua, bo 
mo'ikow komintan i moko'ontongbi ko'i 
Adi Intau limitú kon dotá ing kolanan i 
Allah inta Totok Mokawasa bo mamangoi 
mongin golom kon langit!” 

63 Dá nomera-merakdon kon 
langbungnya in imang moloben 
tatua bo noguman, "Diá bidon paralu 
motayak kon saksi ibanea ing kita! 

64 Sin dinongogdon monimu tontani 
in hojatan-Nya ko'i Allah. Yo onu ing 
kaputusan monimu in tana'a?" Pinutusdon 
monia kong kotalá ing ki Yesus bo patus 
hukumon matoi. 

65 Bo tongonumai intau nomangkoidon 
nonduyá ko'i Yesus. Pinomponan monia 
i mata-Nya bo binongkug, nopalut 
makow bo molibó, "Pogumankah! ki ine 
in nomongkug ko'i-Nimu?" Tontara mita 
mololukad nonokap doman ko'i-Nia. 

66 Wakutu ing ki Petrus kom palaspa, 
tobatú ata bobay i imang moloben 
minayak intua. 

67 Naonda in noko'ontong ko'i Petrus 
nonayang makow kon diug in tulu, 
sinarukiranya totok pogot i Petrus 
bodongka noguman, “Ikow doman intau 
inta moyotakinmai i Yesus intau in Nazaret 
tatua?" 

68 Ta'e binayowan i Petrus. Kainia, "Diábî 
kota'auanku bo diabi komangaleanku onu 
i makusudmu!" Tua in tubag i Petrus kon 
ata bobay tatua. Onda intua ki Petrus 
minayak ing ngara noloben im baloi imang 
moloben tatua. [Dodai intua nokukuk i 
manuk.] 

69 Bo bui doman inontong in ata bobay 
tatua ing ki Petrus, da kain gumannya 
doman kon intau mita kon tua, “Totu'u sia 
na'a tobatúbî doman intau monia!" 

70 Ta'e bui doman nomayow ing ki Petrus. 
Diá no'onggot intau mita noguman doman 
ko'i Petrus, "Dia' mota'au momayow, ikow 
nion tobatú doman takin monia tua, sin 
ikow nongkon Galilea!" 

71 Bo nomangkoidon nongibot ing ki 
Petrus. Kainia, "Totu'u, diábi kota'auanku 
intau inta imakusud monimu tua!" 

72 Kon dodaipa doman tuata manuk 
nokukuk induanya. Bo kinotoropandon i 
Petrus kom munadon pinoguman i Yesus 
ko'inia, "Kon diápa mokukuk im manuk 
kon induanya, koyongandon kotolu in sia 
nomayow de'eman muri." Bo nongombal 
mopo'ina-inak ing ki Petrus. 

] 5 I Subuhpa totok, bayongan 

mahkamah agama, imang mita itoi 
bo itoi mita intau Yahudi bo mototundú 
mita kon agama nogaid kom portomuan 
motoyong. Onda intua sinogot monia lima 
i Yesus bo dinia pinosarahkan ko'i Pilatus. 

2 Ki Pilatus nolibó ko'i Yesus, "Totu'u 
degá kon Ikow nion Raja Intau Yahudi?" Ki 
Yesus notubag, "Natua in gumanmu.” 

3 Imang mita itoi noguman doman kom 
bayongan inta pinonapud monia ko'i 
Yesus. 

4 Bui ing ki Pilatus nolibó ko'i Yesus, 
"Degá diá tubagan-Mu im pinonapud 
monia tua? Indongogaikah mobayong 
totok im pinonapud monia ko'i-Nimu!" 

> Ta'e tongádon kibio-biómai ing ki 
Yesus, sahingga noherang ing ki Pilatus. 

6 Pomuloi im Poraya'an Singgai im 
Paskah, biasamai ki Pilatus momuli kon 

tobatu tahanan inta pokipili kon intau 
mobayong. 

7 Kom bonu im ponjara tatua oyúon 
intau tangoinya ki Barnabas. Sia pinonjara 
takin tongonumai intau inta nomarontak 
wakutu ing korusuhan sim mosia tua in 
nolimod. 

8 Nomangkoidon nosipun intau 
mobayong bo nopo'igum ko'i Pilatus 
simbá sia momuli kon tobatú tahanan ná 
biasamai. 

ə Dá ilibó i Pilatus ko'i monia, "Mo'ibog 
degá im mo'ikow bulianku ko'i monimu in 
Raja Intau Yahudi tana'a?" 

10 Sing kinota'auandon i Pilatus kon 
imang mita itoi tatua noposarahkan ko'i 
Yesus lantaranbi mo'intoi ko'i-Nia. 

11 Ta'e imang mita itoi nondodak totok 
kon intau moántó tatua simbá ki Pilatus 
momulidon ko'i Barabas bo ogoi ko'i 
monia. 

12 Dá ilibó bui i Pilatus kon intau moántó 
tatua, "Aka natua yo onu in aidanku kon 
intau inta sinangoi monimu Raja Intau 
Yahudi?" 

13 Mosia nomalú, "Popopakúdon in Sia 
kong kayu pinoyotalempang!" 

14 Ta'e ilibó i Pilatus ko'i monia, "Soal 
mora'at onu in inaidan-Nya?" Bo mosia 
kopiadon nomalú, "Popopakúdon kong 
kayu pinoyotalempang in Sia!" 

15 Mo'ibog ing ki Pilatus moposanang 
gina intau moántó tatua, dá binuliannya 
ing ki Barabas ko'i monia. Onda intua sia 
nopotabá in intau nosambok ko'i Yesus, 
bodongka pinosarahkan sim popopakúdon 
kong kayu pinoyotalempang. 

16 Kj Yesus dinia in tontara mita kom 
baloi pongadilan kon istana i gubernur. 
Onda intua tontara mita inoini noyosipun. 

17 Bo ki Yesus ilambungan monia in 
jubah nopars bo pinogaidan kom mahkota 
dodugian bo pinopobandow kon ulu i 
Yesus. 

18 Nopalut makow sinalam monia in Sia, 
kai monia: "Salam ko'i Raja Intau Yahudi!" 

19 Onda intua binobakan monia 
in tungkud kon ulu ing ki Yesus polat 
dinuyáan. Mo'iduduimai mosia tumungkud 
mosumbah kon tayowon-Nya. 

20 Nopalut makow pinoyambá monia 
ing ki Yesus, ilongkutdon bui monia in 
jubah nopars tatua bo pinolutudon bui in 
lambung-Nya tontani. Onda intua dinia 

pinoluai sim popopakudon kong kayu 
pinoyotalempang. 

21 Kon dalan mosia noyodungkul in 
intau. (Ki Simon in tangoinya, -- nongkon 
Kirene -- ki ama i Aleksander bo i 
Rupus.) Kabutulan sia nongkon desa 
bo mopobayak ing kotá. Intau tatua 
pinakisa monia pinokipota'anan ing kayu 
pinoyotalempang inta popopakúan ko'i 
Yesus. 

22 Ki Yesus dinia monia pinobayak in 
tobatú tampat inta sinangoian Golgota 
"Tampat in Tengkorak". 

23 Bo inogoian monia in anggur inta 
bina'ukan in mur (talong mobondu), ta'e 
doli in Sia nonginum. 

24 Onda intua pinopopakúdon monia in 
Sia kong kayu pinoyotalempang, bo mosia 
nosilai kon lambung i Yesus ta'e muna 
norabut kon lot sin monantú kon silai 
monia tontani. 

25Jam sambilan dolo-dolom im 
pinopopakúan monia ko'i Yesus kong 
kayu pinoyotalempang dodai intua. 

26 Bo kon limonik ing kayu 
pinoyotalempang tatua pinopopakúan 
doman monia im pais inta binaf monia 

alasan pinopopakúan monia ko'i-Nia. 
Nana'a im pinais tua: “Raja Intau Yahudi". 

27 Dodai intua doyowa doman intau 
mogogagow im pinopopakú kong kayu 
pinoyotalempang noyotakin i Yesus. 
Tobatú kon dotá ing kolanan, tobatú kon 
dotá ing koloigi Yesus. 

28 [Tua im moponyata kon nobalidon 
onu inta aim pinais kom bonu im Buk 
Mosuci, nana'a: "Sia pinoyo'iap intau mita 
mora'at."] 

29 Bayongan intau inta no'italib kon tua 
momombiling bo moningkule ko'i Yesus. 
Mosia mosingog, “Hei Ikow inta mo'ibog 
mogumpag kom Baloi i Allah bo bui 
moposindog kon dalom in tolu nosinggai. 

30 Poponagkah kong kayu 
pinoyotalempang tanion bo posalamatdon 
in awak-Mu!" 

31 Ná doman tua imang mita itoi 
bo mototundú mita kon agama 
Yahudi moningkule ko'i Yesus. Mosia 
nosigumanan, "Sia moposalamat kon 
intau ibanea, ta'e awak-Nya tontanî diá 
koposalamatan- Nya! 

32 Aka totu'u in Sia Raja Israel, Raja 
Mopoposalamat, yo pomayakdon makow 
in tana'a Sia moponag nongkon kayu 

pinoyotalempang tatua, simba ontongon 
nami bo mopirisaya domandon ing kami 
ko'i-Nia!" Intau mita inta pinopopakú 
kong kayu pinoyotalempang noyotakin i 
Yesus noningkule doman ko'i Yesus. 

33 Naonda in no'utudon singgai, dunia 
sinimidip tolu no jam ko'onggotea. 

34 Bo wakutu in jam tigadon lolabungea, 
ki Yesus nomalú noropot, "Eloi, Eloi, 
lama sabaktani?" inta mangalenya, "Oh 
Allah-Ku, oh Allah-Ku, nongonu sin 
taláan-Mubi in Aku'oi?" 

35 Tongonumai intau kon tua 
nokodongog kom pinomalúan-Nya tatua, 
dá mosia noguman, "Indongogaikah, Sia 
nogoini ko'i Elia!" 

36 Dá tobatú intau kon sigad monia 
tua ilimikat minayak nogamá kon gabus 
bo pinolodok kon anggur bo'il. Gabus 
tatua pinoturaknya kon kayu topongkó, 
bo sinonggó pinodiug kom bibig i 
Yesus, polat noguman, "Olatdon mongo 
mo'iangoi ing ki Elia bo mopoponag 
ko'i-Nia kong kayu pinoyotalempang 
tatua." 

37 Onda intua nomalú ing ki Yesus 
bodongka minatoi. 

38 Bo kon dodai doman tuata gorden 
kom bonu im Baloi Tuhan noberak nosilai 
doyowa nongkon omonikannya no'idapot 
in limonaganea totok. 

39 Tobatú porwira inta sinimndog makow 
kon tayowon kayu pinoyotalempang tatua, 
noko'ontong kon náonda ing kinopopatoi 
Yesus, bo noguman in sia, “Totu'ubi kon 
ki Adibi i Allah in Sia na'a!" 

40 Kon tua oyúon doman tongonumai 
im bobay inta no'indoi nongkon noyayuk 
kon bayongan inta nobali tatua. Kon sigad 
monia tua oyúon ing ki Salome, ki Maria 
Magdalena bo ki Maria ki iná i Yakobus 
inta nogu'odpa bo i Yoses. 

41 Mosia tuata im bobay mita inta 
dinumudui bo biasamai motulung ko'i 
Yesus wakutu in Sia kong Galilea. Bo 
nobayongpa doman im bobay mita ibanea 
ing kon tua inta namangoi in Yerusalem 
noyotakin i Yesus. 

42 No'ungkolomdon singgai bo namangoi 
ing ki Yusup intau in Arimatea. Ki Yusup 
na'a in tobatú anggota Mahkamah Agama 
inta ihormatmai intau. Sia na'a inta 
mogolatmai kowakutu ki Allah mamangoi 
momarentah salaku Raja. Singgai intua 
singgaidon Pobasadia'an (tuata in 

singgaidon inta mopo'ikolom singgai in 
Sabat). Tuamai ki Yusup nokopobarani 
minayak in tayowon i Pilatus bo no'igum 
kom mayat i Yesus. 

43 (15:42) 

44 Noherang ki Pilatus nokodongog 
kong ki Yesus minatoidon. Dá tuamai 
pinoki'oninya itoi in tontara bo pinolibóan 
mongo no'onggotdon degá minatoi ing ki 
Yesus. 

4> Naonda nokodongog kon laporan i itoi 
in tontara tatua, dá inogoidon i Pilatus ing 
ki Yusup mogamá kom mayat i Yesus. 

46 Bo notalui ing ki Yusup kon kaeng 
noálus inta nomahal sim pinobakut. Onda 
intua pinoponagdon mayat i Yesus tatua 
bodongka binakutnya ing kaeng tatua. 
Nopalut makow inukatnyadon mayat i 
Yesus kon tobatú kuburan inta inaidan 
kom bonu im bulud batu. onda intua 
ilitoi monia in tobatú batu moloben bo 
pinolingkop kong ngara ing kubur tatua. 

47 Wakutu intua ki Maria Magdalena bo ki 
Maria ki iná i Yoses nonarukiramai mongo 
pino'ulid náonda im mayat i Yesus. 

] 6 l Naonda in no'italibdon singgai in 

Sabat, ki Maria Magdalena, ki Maria 
ki iná í Yakobus bo i Salome minayak 

notalui kon ramuan mita sim polana kom 
mayat i Yesus. 

2 Totokpa in subuh kon singgai dungkul 
kon diminggu tatua mosia minayak ing 
kubur. 

3 Kon dalan mosia nosilibóan, "Ki ine 
im motulung ko'inaton molilid kom 
batu inta pinolingkop kong kubur?" 

Sin noloben totok im batu tatua. Ta'e 
no'iyaputmai ing kubur tatua indoianmai 
batu inta pinolingkop kom bubú ing kubur 
nolitoidon. 

4 (16:3) 

> Bo mosia sinumu'ot kom bonu ing 
kubur tatua. Kom bonu ing kubur dotá 
ing kolanan inontong monia tobatú 
tayamobiag inta nogi jubah nobudó ilimitú 
makow, bo no'italikokog im mosia. 

6 Ta'e tayamobiag tatua noguman ko'i 
monia, "Dika mo'ondok! Kinota'auankubi 
kom mo'ikow motayak ko'i Yesus intau 
Nasaret inta ain pinopopakú kong kayu 
pinoyotalempang. Diabi in Sia kon na'a. 
Sia ain nobiag! Indoiaidon na'a in tampat 
pinogulidan monia ko'i Yesus. 

7 Dá bayakdon tana'a makow bo pota'au 
in habar tana'a kom muri-Nya mita, 
termasuk ko'i Petrus. Poguman nana'a, 

'Sia inumunadon ko'i monimu minayak ing 
Galilea. Bain kon tua bo ontongon monimu 
in Sia, ná inta aim pinoguman-Nya ko'i 
monimu."™ 

8 Dá ilumuaidon mosia nongkon kubur 
tatua bo noribatuk lantaran no'italikokog 
bo no'ondok. Mosia diábi nongonguman 
ko'i inekadon lantaran no'ondok. 

9 Bobay mita tatua minayak ko'i Petrus 
bo kon yobayatnya mita bodongka 
nongonguman notoyong kom bayongan 
inta aim pinota'au ko'i monia i intau 
tayamobiag tatua. 

10 Nopalut makow kon tua, pinongin 
muri-Nya mita ki Yesus nopota'au 
pinangkoi kom pomuka'an nopobayak 
in toyopan. Sia nopota'au in habar inta 
mosuci bo mononoi soal kasalamatan inta 
mononoi. 

11 [Ta'e naonda ing kinodongogan 
monia kong ki Yesus nobiag, bo ki Maria 
noko'ontongdon ko'i-Nia, diábî im mosia 
nopirisaya. 

12 No'idudui kon tua ki Yesus 
nokipogontong kom muri-Nya doyowa 
takin cara tolaeng. Tua nobali wakutu 
im muri-Nya doyowa tatua koyogot 
nopobayak kon tobatú lipú. 

13 Dá nobui im mosia bo nopota'au in 
soal tatua ko muri mita i Yesus ibanea. 
Ta'e diá im mosia mopirisaya. 

14 Pangabisannya, ki Yesus 
nokipogontong kom muri-Nya mita 
mopuluh bomitá tatua, wakutu im 
mosia koyogot monga'an. Sinorúan-Nya 
im muri-Nya mita tatua sin diá totok 
mopirisaya bo motogat totok ing gina 
sahingga in diá mopirisaya kon intau 
mita inta ain noko'ontong kong ki Yesus 
nobiagdon bui. 

15 Guman i Yesus ko'i monia, "Bayakdon 
im bayongan dunia na'a bo pota'audon 
in Habar Mopia nongkon i Allah kom 
bayongan intau. 

16 Intau inta diá mopirisaya hukumon. 
Ta'e intau inta mopirisaya bo binaptis im 
posalamaton. 

17 Na'a in tanda mita inta moyotakin ko'i 
monia inta mopirisaya, mosia moguntun 
kon dimukud mita mora'at podoyon kon 
tangoi-Ku; mosia mosingog kom bonu im 
bahasa inta diá kinota'auan monia. 

18 Aka mosia mokadai kon ulag andeka 
monginum kon rasum, diábi mobodito im 
mosia. Bo aka kadaian monia intau mita 
motakit yo mongopia." 

19 Naonda ing ki Yesus nopalut 
nongonguman monia, Sia sinintakdon 
minayak in soroga. Kon tua Sia 
momarentah takin i Allah. 

20 Dá muri-Nya mita minayak nopota'a- 
ta'au makow in habar nongkon i Allah. 
Bo mosia sinakinan i Tuhan kom bonu 
im binaya-baya'an makow monia. Tua 
pinonyata i Tuhan kon oáid mita inta 
mokoherang kon totu'ubi im pinota'au 
monia tua.) 


Lukas 


] l Tuang Teopilus inta mopia. 
Nobayongdon intau ain noramiji 
nomais kino-tompia kon soál mita inta ain 
nobali kon sigad naton. 

2 Onu im pinais monia tatua notongkaibî 
ná inta ino'uman ko'i naton i intau 
mita inta ain noko'ontong tontani kon 
kinobalian tua komintan nongkon 
pinomangkoianmai. Intau doman 
mita tatua inta minaya-mayak makow 
nopohabar kon onu inta ain nobali tatua. 

3 Tuamai náonda im binalajarku muna 
intua komintan nongkon kinobaliannya, 
pinikirku, mopiabi totok aka habar tatua 
paison kotompiáan kom bonu im buk bo 
ogoi ko'i tuang, 

4 simbá kota'auan i tuang kon onu inta 
ain sinundú mita ko'i tuang in totu'ubi kon 
ain nobali. 

> Wakutu ing ki Herodes nobali raja kom 
butá in Yudea, oyúon imang, tangoinya 
ki Zakharia. Ki Zakharia na'a in imang 
nongkon kolompok inta sinangoian 
"kolompok Abia" (imang mita katurunan i 

Eliezer). Ki buloinya katurunan doman in 
imang, tangoinya ki Elisabet. 

6 Kobobiag inayadua motonibuloi tua 
mokosanang kong gina i Allah, sin 
taya-dua in umuranbi dinumudui kom 
parentah bo atorang i Tuhan, diábi in 
sinaliban monia. 

/ Tongá mosia na'a dia kogadi, sing ki 
Elisabet im bantó bo taya dua na'a aindon 
mogoguyang doman. 

8Kon singgai tobatú, wakutu ing 
kolompok i Abia na'a noko'uli kon tonsilai 
tumu'ot kom Baloi Tuhan, dá ki Zakharia 
im minayak bo nogaid kon oáidan in 
imang kon tayowon i Allah. 

9Si wakutu in inundi inta kabiasa'an 
monia monantú kong ki ine in imang 
tumu'ot kom Baloi Tuhan mogaid kon 
oáidan imang, dá sia ing kinopilian 
tumu'ot bo motubá kong kamanya kom 
bonunya. 

10 Kon dodai im pinotuba'an kong 
kamanya, bayongan intau nosipun kon 
luai bo nosambayang. 

11 Bo ko wakutu in sia notubá 
kong kamanya, malaekat i Tuhan 
nokipogontong ko'inia. Malaekat tatua 

sinimindog kon dotá ing kolanan meja 
pototuba'an kong kamanya. 

12 Naonda in noko'ontongmai kom 
malaekat tatua, no'italikokog in sia bo 
inangoian in ondok. 

13 Ta'e kain singog im malaekat tatua 
ko'inia, "Dika mo'ondok Zakharia, 
sim mintahangmu inindongogandon i 
Tuhan, dá ki Elisabet ki buloimu tua im 
mopolahirbi in adi lolaki, bo mustibi 
tangoianmu ki Yohanes in adi tatua. 

14 Mosanang bo molunganga totok ing 
ginamu, ná doman tua, mobayong doman 
intau im mosang ing gina aka adi tatua 
mo'ilahirdon. 

15 Sia im mobali intau moloben kon 
tayowon mata i Tuhan, bo sia tua in diábi 
monginum kon anggur andeka o'inumon 
ibanea makow inta mokololangu, bo sia 
in aing kinawasaan Roho i Allah nongkon 
bonupamai in sian i inánya. 

16 Mobarong in intau Israel diaannya bui 
mayak ko'i Tuhan, Allah monia. 

17 Sia im moba totabá i Tuhan inta 
moropot bo mokawasa ná ki Elia. Sia 
mopoyodame kong gina ing guyanga 
bo adi, bo intau mita inta raian monia 
diá mo'itutui, potutuionnya bui. Tua im 

mangalenya kon sia im moposadia kon 
umat inta mo'ibog dumudui kom parentah 
i Tuhan.” 

18 Dá ki Zakharia nolibó kom malaekat 
tatua, "Nabi onda ing kobobali 
intua komintan? Sedangkan kaminda 
motonibuloi tumpaladon nogoguyang!” 

19 Dá guman malaekat tatua, "Aku'i 
na'a ing ki Gabril inta nobantung ko'i 
Allah, bo ki Allah tontani in nopotabá 
ko'inakó mopoyaput in habar mopia tana'a 
ko'inimu. 

20 Habar inta totu-totu'u kom mobali 
kowakutu inta ain sinantú i Tuhan, tongá 
ikow bo diá mopirisaya kon singogku 
na'a, dá ikow in diádon mokosingog dapot 
intua komintan mobali na kain singogku." 

21 Intau mobayong kon tua umuranpa 
doman mogolat makow ko'i Zakharia. 
Mosia noherang totok sim mo'onggotbi 
ante in sia kom bonu im Baloi Tuhan tua. 

22 Naonda in sia ilumuai, diádon sia 
nota'au noyosingog in intau mita kon 
tua, sia dongkadon umuran monuladá 
takin limanya sin umuranpa doman diá 
mokosingog. Bain kino'onggotanea bo 
kinomangalean monia kon na'anta oyúon 

inontongnya kom bonu im Baloi Tuhan 
tua. 

23 Naonda in nopalutdon i wakutunya 
nopobayak in oáidannya kom Baloi Tuhan, 
ki Zakharia nobuidon kom baloinya. 

24 Diá no'onggot kon tua, ki Elisabet ki 
buloinya sidiadon, bo lima nobulan sia diá 
ilumua-luai kom baloi. 

25 Ki Elisabet nosingog nana'a, 
"Pangabisannya sinulungan i Tuhan 
in aku'oi, ininggama'an-Nya onu inta 
moko'oyak ko'inakó." 

26 Naonda in onomdon nobulan sian 
i Elisabet, ki Allah bui nopotabá ko'i 
malaekat Gabril minayak in Nazaret, 
tobatú kotá kong Galilea. 

27 Pinotabá-Nya im malaekat tatua 
minayak kon tobatú mongodeaga inta 
aing kinantangan i Yusup, katurunan i 
Daud, ki Maria tangoi im bobay tatua. 

28 Malaekat tatua sinumu'ot kom baloi i 
Maria bo polat noguman nana'a, "Salam 
ko'inimu inta binarakatan, ki Tuhan 
koyota-yotakinmu.” 

29 Nokodongogmai kon singog tatua ing 
ki Maria, no'italikokog in sia bo norai kom 
bonu ing ginanya, onu degá mangale in 
salam tatua. 

30 Dá malaekat tatua noguman ko'inia 
nana'a, “Dika mo'ondok Maria, sin ikow 
ing kinosanang gina i Allah. 

31 Ikow mobali sidia bo mopolahir in adi 
lolaki, bo musti tangoianmu ki Yesus in 
Sia. 

32 Sia mobali intau moloben bo tangoion 
ki Adi í Allah inta Totok im Molantud. 
Balion i Allah in Sia Raja náonda bo ki 
Daud ki laki-Nya. 

33 Bo sia im mobali doman Raja kon 
yuá-yuák in intau mita inta katurunan i 
Yakub modapot ing kopalutan in dunia. 
Karaja'an-Nya im mononoi." 

34 Dá kai Maria, "Aku'oi na'a im 
mongodeagapa, yo náonda in kobobali 
intua komintan?" 

35 Dá tubag im malaekat tatua ko'inia 
nana'a, "Roho i Allah takin kawasa-Nya 
inta totok im molantud mamangoi bo 
mongawasa ko'inimu. Tuamain Adi inta 
polahirmu tua in tongoion Mokudus, ki 
Adi i Allah. 

36 Bo pokota'audon kong ki Elisabet inta 
ginalummu tua aindon doman sidia onom 
nobulan. Adi inta kom bonu in siannya tua 
adi lolaki, umpakah nogoguyangdon bo 
kain intau im bantó. 

37 Sin aka ko'i Allah, diabi in dia mota'au 
aidan-Nya." 

38 Kain singog i Maria doman, "Aku'oi 
na'a ka'asi in tongábi bobantung i 
Tuhan, dá onu ing kino'ibog i Tuhan 
mobali ko'inakó dá kobalidon podudui in 
singogmu tanion." Onda intua malaekat 
tatua nonalámai ko'i Maria. 

39 Diá no'onggot kon tua, ki Maria 
minayak in tobatú kotá kom bulud in 
Yudea. 

40 Sia minayak im baloi Zakharia. Naonda 
in sia sinumu'ot im baloi tatua, sia nobogoi 
in salam ko'i Elisabet, 

41 naonda in dinongog i Elisabet i salam 
i Maria tatua, adi inta kom bonupa in 
siannya tua ilimiai noropot bo dodai 
doman intua ki Elisabet kinawasaan in 
Roho i Allah, 

42 bo polat nosingog noropot, nana'a, 
"Binarakatandon ikow kon sigad im 
bayongan bobay! Binarakatan doman in 
adî inta polahirmu! 

43 Ki inebî in aku'oi na'a nodapot ing ki 
iná i Tuhan namangoi no'indoi ko'inakó? 

44 Sin totu'ubi kowakutu in dinongogku 
in singogmu, yo adi kom bonu in sianku 
na'a noliai sim mopia ing ginanya. 

45 Kosanangdon ikow inta mopirisaya, sin 
onu inta aim pinoguman i Tuhan ko'inimu, 
totu-totu'ubi mobali intua!" 

46 Ki Maria nosingog nana'a, "Aku'oi 
modayow ko'i Tuhan, 

47 bo mopia totok ing ginaku sing ki 
Allah im mopoposalamatku. 

48 Sia nokotorop ko'inakó, bobantung 
inta nobogá! Mulai kon tana'a makow 
bayongan intau moguman kon aku'oi in 
totok mosanang. 

49 Sing ki Allah inta mokawasa totok ain 
nogaid kon oáidan inta totok moloben 
ko'inakó. Mukudus totok in tangoi-Nya 

50 Sia umuran mobogoi in totabi-Nya 
kom bayongan intau inta mo'ondok 
ko'i-Nia. 

>! Takin kakuasa'an-Nya inta totok im 
moloben, Sia mopoyayit im bayongan 
intau inta mododia, bo momoguya'at kon 
roncana mita monia. 

52 Raja mita in dunia na'a poponagon-Nya 
mita nongkon tampat pomomarentáan 
monia, ta'e intau mita inta mo'ompá in 
dodia im polantudon-Nya. 

33 Sia mobogoi im bayongan inta mopia 
kon intau mita inta ginogoy, ta'e intau 

mita inta no'oyuon poguntunon-Nya bo 
dia ogoian in onu bo onu. 

>4 Sia im motulung kon Israel inta 
simpal-Nya, podudui in dandi inta 
pinodandi-Nya kon i mogoguyang naton. 

>> Ki Tuhan diá mokoliong kon dandi- 
Nya, bo umuran mosanang ing gina-Nya 
ko'i Abraham bo katurunannya mita dapot 
ing kopalutan dunia na'a." 

>6 Bo ki Maria nogutun tolumai nobulan 
degá takin i Elisabet, onda intua sia nobui 
kom baloinya. 

>/ No'iduduimai kon tua nodapotdon 
singgai pononggadian i Elisabet, sia 
nopolahir in adî lolaki. 

>8 Bo naonda in topodiugnya mita bo 
ginalumnya mita nokodongog kong ki 
Tuhan ain nopo'ontong in totabi-Nya inta 
totok im moloben, dá nopia totok ing gina 
monia, natua doman gina i Elisabet. 

>9Wakutu in waludon nosinggai in adi 
mo'intok tatua, mosia namangoi sim 
mokisunat in adi tatua, bo ibogon monia 
in adi tatua tangoian ki Zakharia podudui 
kon tangoi i amánya, 

60 ta'e kai inánya in, "Donáai! Sia im 
mustibi tangoian ki Yohanes." 

61 Dá kain tubag doman monia ko'i 
Elisabet, "Diábî in tangoi natua kon sigad i 
utatmu mita." 

62 Bo mosia nonuladá nolibó ko'i amánya 
mongo ki'ine im ponontangoinya ko'i 
adînya tatua. 

63 Ki Zakharia no'igum kom batu 
pomomais bodongka nomais nana'a, 
"Tangoinya ki Yohanes." Bo mosia 
noherang komintan. 

64 Kon dodaipa doman intua sia 
nokosingogdon bui bodongka nodayow 
ko'i Allah. 

65 Dá intau mita topodiugmai kon tua 
komintan inangoian in ondok. Onu inta 
ain nobali tatua, nobali o'uman kom 
bayongan lipú in Yudea. 

66 Bo komintan intau inta nokodongog 
kon o'uman tatua nolibo-libóan kom bonu 
ing gina, "Mobañ onu degá in adi tatua 
ing kon singgai mo'iduduimai?" Sin sia 
kokapi-kapit i Tuhan. 

67 Ki Zakharia, ki ama in adi tatua 
kinawasaan in Roho i Tuhan bo sia 
nopoyaput in habar nongkon i Tuhan. 
Nana'a ing kainia, 

68 "Dinayo-dayowdon ing ki Tuhan, 
ki Allah Israel! Sia ain notulung kon 

umat-Nya bo nongginggamá doman kon 
roriga monia. 

69 Sia nobogoi im mopoposalamat 
ko'i naton nongkon katurunan i Daud, 
simpal-Nya. 

70 Ná inta aim pinodandi-Nya pinongin 
nabi-Nya mita inta aim pinili-Nya. 

71 Sim mopoposalamat ko'i naton 
nongkon saturu mita naton bo nongkon 
kawasa in intau mita inta moya'at ing gina 
ko'i naton. 

72 Sim mopo'ontong in totabi-Nya 
kon i mogoguyang naton podudui in 
dandi-Nya. Sin dandi-Nya tua in umuranbi 
kinotoropan-Nya. 

73 Sin tuata in ibot-Nya ko'i Abraham 
ki amá naton, Sia in nodandi kom 
moposalamat ko'i naton nongkon saturu 
naton, simbá kita diá koáputan in ondok 
mobantung ko'i-Nia. 

74 (1:73) 

7> Kita umuran mogaid kon onu ing 
kino'ibog bo inta kino'sanang ing 
gina-Nya ko wakutu im mobiagpa. 

76 Bo ikow, adi-Ku in tangoion nabi i Allah 
inta totok im Molantud. Ikow im pinotabá 
umuna ko'i Tuhan sim moposadia in dalan 
bayáan-Nya. 

77 Bo ikow mopota'au kon umat-Nya, 
kom mosia im posalamaton i Allah aka 
talá mita monia bo ampungan-Nyadon. 

78 Kj Tuhan naton mopia ing gina bo 
motabi doman totok. Sia mamangoi simbá 
mosalamat ing kita. Sia náonda bo mata in 
singgai inta momuká dolo-dolom, 

79 natua in Sia monimbayag kom 
bayongan intau inta nobiag kon sindip 
bo inta umuran mo'ondok. Sia in nodia 
ko'i naton mayak mongin dalan inta 
mopobayak in tampat inta mopia." 

80 Ki adi i Zakharia tatua kodugang- 
kodugangdon ing kolobennya bo rohonya 
ing koropot-koropot domandon. Bo sia 
umuran nogutun kom padang gurun 
nodapot in singgai inta aindon sinantú 
kom pokipogontongnya kon intau in 
Israel. 

1 Kon wakutu intua ki Kaisar Agustus 
2 nomarentah noki'pais in tangoi im 
bayongan intau kong karaja'an Rum. 

2 Na'a im pinomangkoian pinogiapan kon 
intau mita, wakutu ing ki Kirenius nobali 
gubernur kom butá in Siria. 

3 Intau mita minayak noki'pais in tangoi 
monia kon lipú monia tontani. 

4 Ná doman tua ing ki Yusup. Sia nobuat 
nongkon lipú in Nazaret kong Galilea bo 
minayak im Betlehem buta in Yudea, lipú 
inta kinolahiran i Daud, sin sia katurunan i 
Daud. 

> Sia takin ki Maria ki kantangnya inta 
sidiadon tua, nokipais doman in tangoi 
monia. 

6 Naonda im mosia kom Betlehem 
notompoddon in wakutu i Maria 
mononggadi. 

7 Sia nopolahir in adi lolaki, ki adinya 
guya-guyang. Adi tatua binakutnya in 
yumbit in daing bodongka pino'ulid kom 
bonu in dulang sim mosia diá noko'uli 
kom baloi pinongandupan. 

8 Dolom tua in kon lipú tatua, oyúon ing 
gombala mita inta yogot molukad kon 
domba mita monia. 

Indoianmai sinimindogbi magi im 
malaekat í Tuhan bo nokipogontong ko'i 
monia. Sindar i Tuhan nonimbayang ko'i 
monia, dá totok inangoian ondok i mosia. 

10Ta'e malaekat tatua noguman, "Dika 
mo'ondok! Sin aku'oi im mamangoi 
moguman kon habar mopia ko'i monimu 
habar inta totok im mokosanang kong 
gina im bayongan intau. 

11 Singga in na'a kon lipú i Daud, 
no'ilahirdon in Raja inta mopoposalamat 
ko'i monimu, tuata ing ki Kristus, ki Tuhan 
naton. 

12 Yo bá kota'auan monimu, yo na'aia in 
tandanya: Mo'ikow mokodungkul kon adi 
mo'intok inta binakut in yumbit in daing 
bo pino'ulid kom bonu in dulang.” 

13 Bo dalidon malaekat tatua sinakinan 
im malaekat inta nobarong ibanea, inta 
nodayow ko'i Allah, kai monia, 

14 "Dinayo-dayowdon ing ki Allah 
kon tampat inta Totok im Molantud! 

Bo dodamean umuran kotaki-takin 
monimu, intau inta umuran mogaid kom 
mokosanang kong gina i Tuhan!" 

15 Naonda im malaekat mita tatua 
nonalámai ko'i monia sin nobuidon kon 
soroga, gombala mita tatua noyosingog. 
Nana'a in yosingog monia tua, "Koligai bá 
mayak im Betlehem kita bo mo'indoi kon 
onu inta ain nobali kon tua, ná inta aim 
pinoguman i Tuhan ko'i naton." 

16 Dodaipa doman tatua mosia minayak 
noki'podungkul ko'i Maria bo ko'i Yusup 
takin adi mo'intok inta pino'ulid makow 
kom bonu in dulang. 

17 Bo naonda inontong monia in adi 
mo'intok tatua, ino'uman ing gombala 
mita tatua onu inta aim pinoguman im 
malaekat i Tuhan ko'i monia soal adi tatua. 

18 Bo intau mita inta nokodongog 
kon o'uman ing gombala mita tatua 
nongoherang. 

19 Ta'e o'uman tatua sinagú makow i 
Maria kom bonu ing ginanya bo umuran 
kom bonu in raiannya. 

20 Onda intua nobuidon ing gombala 
mita tatua sindalan modayow bo modui 
ko'i Allah sin onu inta ain inontong bo 
dinongog monia tua notongkai inta aim 
pinoguman im malaekat ko'i monia. 

21 Naonda in umurdon walu nosinggai, 
Adi tatua sinunat. Bo sinontangoian monia 
ki Yesus, tangoi inta pinokiponangoi im 
malaekat ko'i-Nia wakutu in diápa kom 
bonu in sian i iná-Nya. 

22 Bo naonda in notompodon wakutunya 
pondaritan podudui in hukum i Musa, ki 
Yesus dinia monia kon Yerusalem sim 
posarahkan ko'i Tuhan, 

23 sin oyúon pinais kom bonu in hukum 
i Tuhan, nana'a, "Komintan adi lolaki 
guya-guyang mustibi posarahkan ko'i 
Tuhan." 

24 Mosia komakusud doman mobogoi in 
lagapan tarangkuku to par andeka paloma 
doyowa inta nongo'gu'odpa salaku kurban 
ná inta ain sinantú kon hukum i Tuhan. 

25 Ko wakutu intua, kon Yerusalem oyúon 
intau tangoinya ki Simeon. Sia na'a intau 
mopia bo inta umuran dinumudui kom 
parentah i Tuhan, bo sia im mogolat 
doman makow kong koángoian im 
mopoposalamat kon Israel. Sia na'a 
umuran kinawasa in Roho i Allah. 

26 Roho i Allah ain noguman muna 
ko'inia kon sia in diápabi matoi aka diápa 
moko'ontong kon Raja Mopoposalamat 
inta pinodandi i Tuhan. 

27 Singgai tua sia dinia in Roho i Allah 
minayak sinumu'ot kom Baloi Tuhan. 
Naonda ing ki Yusup bo ki Maria nodia 
ko'i Yesus inta mo'intokpa tua kom Baloi 
Tuhan sim pogaidan kon onu inta ain 
sinantú in hukum agama, 

28 indaianmai ginamányabi ing ki Yesus 
bo kinoyotan polat nodayow ko'i Allah, 
kai-nia, 

29 "Tana'a makow Tuhan, aindon inaidan- 
Mu onu inta pinodandi-Mu. Tuamain 
pomayakdon makow im bobantung-Mu 
na'a matoi takin pia ing gina. 

30 Sim mataku tontani inta ain 
noko'ontong kom mopoposalamat inta 
nongkon i-Nimu. 

31 Sia in sinadia-Mu kom bayongan intau. 

32 Sia náonda bo bayag inta nonimbayag 
kon dalan in intau mita ibanea, simba 
mosia mamangoi ko'i-Nimu; tuata im 
bayag inta mobali dodoyonan poduian 
kon umat-Mu Israel." 

33 Ki iná bo ki amá-Nya noherang totok 
nokodongog kon onu in siningog i Simeon 
kon Adi tatua. 

34 Ki Simeon nomarakat ko'i monia bo 
noguman ko'i Maria ki iná in Adî tatua, 
"Adi tana'a aindon pinili i Allah sim 
momutú bo moposalamat kom moántó 
intau Israel. Sia mobali tanda nongkon i 
Allah, inta bayowan im moántó intau. 

35 Bo ikow Maria im mokorasa náonda bo 
tura-turakkon im pitow, ta'e Adi tana'a im 
mobuká kon onu inta no'ibuni kong gina 
in intau moántó." 

36 Kon tua oyúon doman nabi bobay 
inta ain nogoguyang totok. Ki Hana in 
tangoinya, ki adi i Panuel, nongkon suku 
Asyer. Pitu notaong sia nobiag noyotakin i 
buloinya, 

37 ta'e tana'a sia dongkadon boba-bobay, 
bo umurnya aindon walu nopuluh boopat 
notaong. Sia umuranbi mamangoi im Baloi 
Tuhan. Dolom bo singgai sia mogaid 
kon onu inta kino'ibog i Tuhan, sia 
mosambayang bo mopuasa. 

38 Bo kon dodai intua sia namangoi 
doman, bo nodayow ko'i Allah 
bo noginsilang kon intau mita 
inta mogolat makow ko wakutu 
koángoian i Tuhan moposalamat kon 
Yerusalem.Pinogumannya mongo ki ine in 
Adi tatua. 

39 Naonda in nodait inaidan i Yusup bo 
i Maria onu inta pinarentah kon hukum i 
Tuhan, mosia nobuidon kon Nazaret kong 
Galilea. 

40 Adi tatua nodugangdon ing koloben 
bo koropot-Nya. Sia mobijaksana totok bo 
totok doman kinotabi i Allah. 

41 Pomuloi in taong guyanga i Yesus 
mayakmai in Yerusalem sim porayáan kon 
singgai moloben Paskah. 

42 Bo naonda ing ki Yesus umurdon 
mopuluh bodoyowá notaong, mosia 
minayak in Yerusalem moraya kon singgai 
im Paskah, ná biasamai. 

43 Naonda in nopalutdon pinorayaan 
tatua, mosia nobuidon, ta'e ki Yesus ing 
kon Yerusalempabi bo dia kinota'auan i 
iná bo i amá-Nya. 

44 Kai monia kamai Sia in no'itakinbî kon 
yuá-yuák in intau mita inta topobayáan 
monia tua. Bambi tosinggaidon kom 
binayáan monia bo mulaidon sinayak 
monia in Sia kon sigad ing ginalum 
mita monia bo kom bayongan intau inta 
nogoginta'auan monia. 

4> Ta'e diá noyodungkul monia, dá mosia 
nobui kon Yerusalem bo notayak ko'i-Nia. 

46 Naonda in toludon nosinggai 
pinotayakkan monia, indoianmai monia 
yo kom bonubi im Baloi Tuhan in Sia. Sia 
limitú makow kon yuá-yuák im mototundú 
mita kon agama bo mongindongog makow 
kom potundúan monia bo polat doman in 
Sia mopolibó-libó ko'i monia. 

47 Komintan intau inta mokodongog 
mongoherang sin totok mopandoi in Sia 
motubag kon onu in libóon. 

48 Natua doman ing guyanga-Nya. Totok 
doman noherang noko'ontong ko'i-Nia. 
Dá ki iná-Nya noguman nana'a ko'i-Nia, 
"Ule, nongonu inaidan-Mubi in nana'a 

ko'inami? Nolia-liaudon totok ing gina 
naminda i amá-Mu in notayak ko'i-Nimu!" 

49 Ta'e ki Yesus notubag, "Nongonu sing 
ki ama bo ki iná motayakbi ko'i-Nakó? Eta 
degá diabi kinota'auan i ama bo i iná kon 
Aku'oi im mustibi oyúon kom bonu im 
Baloi i Amá-Ku?" 

>0 Ta'e diá kinomangalean monia in 
singog i Yesus tatua. 

>! Onda intua ki Yesus nobuidon kon 
Nazaret noyotakin monia bo umuran 
dinumudui kom parentah ing guyanga- 
Nya. Bayongan inta ain nobali umuran 
sinagú i Maria kom bonu ing ginanya. 

32 Kodugang-kodugangdon ing koloben 
bo kopandoi i Yesus, bo Sia umuran 
kinotabi i Allah bo kino'ibog im bayongan 
intau. 

! Kon taong impuluh bo lima kom 

pinomarentaan i Kaisar Tiberius, 
wakutu ing ki Pontius Pilatus nobali 
gubernur kom butá in Yudea bo ki 
Herodes in raja kong Galilea, ki Pilipus ki 
utatnya in raja kon Iturea bo Trakhonitis, 
ki Lasanias in raja kon Abilene. 

2 Tungkul intua imang moloben ing ki 
Hanas bo ki Kayapas. Kon taong tatuata ki 
Allah nosingog takin nomaké ko'i Yohanes 

inta ki adi i Zakaria. Ki Yohanes namangoi 
nongkon padang gurun. 

3 Ki Yohanes minaya-mayak makow im 
bayongan lipú inta kon diugmai Ongkag 
in Yordan bo nopobalú, "Pogogaidon 
mogaid kom dosa mita bo pokibaptisdon 
simbá ampungandon i Allah im bayongan 
talamu." 

4 Soál tatua náonda bo inta aim pinais 
kom bonu im buk i Nabi Yesaya nana'a: 
"Oyúon singog in intau inta mopobalú 
nongkon padang gurun, 'Sadiadon in 
dalan ko'i Tuhan, tulidon in dalan ko'i-Nia. 

> Toko bumbunai in lembong mita, bo 
pomuloi im bulud bo inta notombulud 
in toko'tondodaidon. Dalan inta 
nongobelung toko'tulidon, bo inta 
nongo'tontudu tokotondodaion. 

6 Simbá komintan intau moko'ontong ko'i 
Allah moposalamat kom bayongan intau!” 

7 Ki Yohanes noguman kom bayongan 
intau inta namangoi noki'baptis ko'inia 
nana'a, "Hei mo'ikow intau moromú, ki ine 
in noguman kon mo'ikow ing kotaliban 
in hukuman i Allah inta kon singgai 
mo'iduduimai na'a? 

8 Pogumanku ko'i monimu, 
'Popo'ontongpa muna in oáid monimu 

mopia, salaku tanda kom mo'ikow in 
totu-totu'u bidon nogogai nogaid kon inta 
diá mopia. Bo dona'aipa muna moguman 
im mo'ikow kong ki Abraham ing ki amá 
nami! Simbá pogumanku kosilangon ko'i 
monimu, batu mita tana'a im mota'aubi 
aidan i Allah ki adi mita i Abraham! 

9 Boliung aindon sinadia makow pomupul 
kom pangkoi dapot in uakatnya mita. 
Pomuloi im pinomula inta dia mopomungai 
im bungai inta mopia, toko-pupulon bo 
tubáan kon tulu." 

10 Dá intau moántó kon tua nolibó ko'inia 
nana'a, “Aka natua yo onu im musti aidan 
nami?" 

II Ki Yohanes notubag, "Aka ki'ine ing 
kolambung doyowa, yo musti in sia 
mobogoi in lambung tobatú kon intau inta 
dia kolambung; na doman tua, aka ki'ine 
in oyuon ko ka'anon, yo ogoiaibi in intau 
inta diá kokaanon." 

12 Wakutu intua oyúon doman in intau 
mita inta mononagih kom pajak namangoi 
noki'baptis ko'i Yohanes. Mosia nolibó, 
"Pak guru, onu im musti aidan nami?" 

13 Tubagnya ko'i monia, "Dona'ai 
monagih mo'iliu kononu inta ain sinantú 
ko'i monimu.” 

14 Oyúon doman in tontara nolibó, "Yo 
aka kami, onu in aidan nami?” Tubag i 
Yohanes, "Dona'ai mogagow bo dona'ai 
momakisa kon intau polat moponapud in 
inta dia mita totu'u. Pakédon ing gajimu 
tontani." 

15 Ko wakutu intua intau mita 
nomangkoidon nolibo-libóan, degá 
ki Yohanes na'a in Raja Mopoposalamat 
inta inolat makow monia. 

16 Tuamai ki Yohanes noguman ko'i 
monia komintan, nana'a, "Aku'oi im 
Mopobaptis ko'i monimu in tubig, ta'e 
mo'iangoibi in intau inta molobe-loben 
nongkon inakó. Umpakah tongá mobuká 
kon togot in sapatunya yo dia kobali in 
aku'oi. Sia tua im mopobaptis ko'i monimu 
in Roho i Allah bo tulu. 

17 Digu kokada-kadai-Nyadon sim 
poguaban kong gandum dapot im 
modarit. Gandum inta nodaritdon 
tontanion-Nya bo tagúon kon tampatnya, 
ta'e bayongan pangkoinya in tubáan-Nya 
kom bonu in tulu inta diá mopio-piong." 

18 Norupa-rupamai in tonggina i Yohanes 
ko wakutu in sia nopoyaput in Habar 
Mopia. 

19 Tongá naonda in sia nononggina ko'i 
Herodes raja ing Galilea inta mongibog 
ko'i buloi i utatnya ki Herodias, bo 
nonogur doman kon oáidnya mita ibanea 
inta diá mopia, 

20 tongá nokodugang kon romú i Herodes 
nodapot ing ki Yohanes pinobonunya kom 
ponjara. 

21 Naonda in nodaitdon binaptis in intau 
mobayong kon tua, ki Yesus namangoi 
doman noki'baptis. Koyogot im baptison, 
Sia nosambayang bo langit nobukat, 

22 bo Roho i Allah noponag ko'i- 

Nia naonda bo lagapan paloma bo 
kino'dongogandon in singog nongkon 
langit noguman nana'a, "Ikow ing ki 
Adi-Ku inta kino'tabi-Ku. Ikow ing 
kino'ibog-Ku.” 

23 Ki Yesus nomangkoidon nogaid kon 
oáidan-Nya wakutu in Sia umurdon dega 
tolu nopuluh notaong. Kai'n intau Sia na'a 
ing ki adi i Yusup, inta ki adi i Eli, 

24 ki adi i Matat, adi i Lewi, ki Lewi ki adi i 
Melkhi, adi i Yanai inta ki adi i Yusup, 

25 adi i Matica, ki Matica ki adi i Amos 
inta ki adi i Nahum adi i Hesli inta ki adi i 
Nagai, 

26 adi i Maat inta ki adi i Matica, ki Matica 
inta ki adi i Simei, ki adi i Yosek adi i Yoda 
27 inta ki adi i Yohanan adi i Resa inta ki 
adi i Zerubabel, adi i Sealtiel inta ki adi i 

Neri, 

28 ki Neri inta ki adi i Malkhi ki adi i Adi, 
ki adi i Kosam inta ki adi i Elmadam, adi i 
Er, 

29 ki adi i Yesua, inta ki adi i Eliezer, ki 
adi i Yorim adi i Matat ki adi i Lewi, 

30 inta ki adi i Simeon adi i Yohuda, inta ki 
adi i Yusup, adi i Yonam, ki adi i Elyakim, 

31 inta ki adi i Melea, adi i Mina inta ki adi 
i Matata, adi i Natan ki adi i Daud, 

32 ki adi i Isai, adi i obed ki adi i Boas, ki 
adi i Salmon adî i Nahason, 

33 inta ki adi i Aminadab adi i Admin, inta 
ki adi i Arni adi i Hezron ki adi i Peres adi i 
Yohuda, 

34 inta ki adi i Yakub, ki adi i Ishak adi i 
Abraham, inta ki adi i Terah ki adi i Nahor, 

35 adi i Serug, inta ki adi i Rehu, adi i 
Peleg, ki adi i Eber inta ki adi i Salmon, 

36 inta ki adi i Kenan adi i Arpakhasad, 
adi i Sem, ki adi i Nuh inta ki adi i Lamekh, 
37 inta ki adi i Metusalah, adi i Henokh, 
ki adi i Yared inta ki adi i Mahalael, adi i 

Kenan, 

38 ki adi i Enos inta ki adi i Set ki adi i 
Adam inta ki adi i Allah. 

4 I Naonda nobatun makow kon tubig in 

Ongkag Yordan ki Yesus, Sia kinawasa 
in Roho í Allah bo dinia minayak im 
padang gurun. 

2 Kon tua Sia sinoba in Ibilis opat nopuluh 
nosinggai ing ko'onggotea. Opat nopuluh 
nosinggai tua Sia dia nokaan kon onu bo 
onu dá pangabisannya, ginogoy in Sia. 

3Bo namangoi in Ibilis noguman ko'i 
Yesus, "Aka Ikow bo totu-totu'u ki Adi 
i Allah, yo pogumanaikah im batu mita 
tanion simbá mohbali roti." 

4 Ta'e ki Yesus notubag, "Kom Buk Mosuci 
oyúon pinais nana'a, 'Intau de'emanbi 
tonga mobiag in roti." 

> Bo Ibilis nodia ko'i Yesus minayak in 
tampat inta molantud bo sinundúnya ko'i 
Yesus im bayongan karaja'an in dunia 

6 polat noguman nana'a, "Komintan 
kakuasa'an bo kakaya'an tana'a daitonku 
ogoi ko'i-Nimu, sin tana'a komintan aim 
bidon inogoi ko'inakó dá na'a komintan im 
mota'aukubi ogo-ogoi makow ko'i inekabi 
inta ko'ibogku pobogoian. 

7 Dá aka Ikow bo mo'ibog mosumbah 
ko'inakó yo daitonkubi ogoi ko'i-Nimu 
intua komintan.” 

8Ta'e ki Yesus notubag, "Aindon pinais 
kom Buk Mosuci, 'Sumbah ing ki Tuhan, 
ki Allahmu, sin tongábi Sia im mota'au 
duduianmu.” 

9 Dá Ibilis nodia ko'i Yesus minayak im 
binubungan Baloi Tuhan kon Yerusalem 
bo noguman ko'i-Nia, "Aka Ikow ki Adi i 
Allah yo landukkah monag nongkon na'a. 

10 Sing kom Buk Mosuci aim pinais 
nana'a, 'Ki Allah mopotabá im malaekat- 
Nya mita molukad ko'i-Nimu kopiraan 
totok. 

11 Natua doman, singkaponbî monia in 
Ikow dá diábi mo'idatong kom batu in 
si'ol-Mu." 

12 Ki Yesus notubag, "Aim pinais 
domandon kom Buk Mosuci in nana'a, 
'Dona'ai ikow mosoba ko'i Tuhan, ki 
Allahmu." 

13 Naonda Ibilis nopalut nosoba ko'i 
Yesus, sinaláannyadon ing ki Yesus bo 
mogolat ko wakutu inta mopia angoian 
bui. 

14 Onda intua ki Yesus minayakdon bui 
ing Galilea, bo Sia umuran kom bonu 

ing kawasa in Roho i Allah. Habar soal 
ki Yesus no'isiardon kom bayongan lipú 
tatua. 

15 Kon tua, Sia minaya-mayak makow 
kom baloi pososambayangan bo 
nopoyaput in Habar Mopia bo umuran 
dayowon im bayongan intau in Sia. 

16 Ki Yesus minayak doman in Nazaret, 
tobatú lipú inta kino'itoian-Nya. 

Kon singgai in Sabat, podudui ing 
kabiasa'an-Nya, Sia minayak im baloi 
pososambayangan. Sia sinimindog bo 
nobaca kom Buk Mosuci. 

17 Sia inogoian im buk i Nabi Yesaya. 
Binuká-Nya in litodan buk tatua bo 
kinobukáan-Nya in ayat inta noguman 
nana'a: 

18 "Roho i Tuhan oyúon ko'i-Nakó, 
sin Aku'oi in aim pinili-Nya mopoyaput 
in Habar Mopia kon intau mita bogá. 
Sia nopotabá ko'i-Nakó mopota'au ing 
kabebasan kon intau mita kom bonu im 
ponjara bo mongundam kom mata in 
intau mita bilog; bo mopobebas in intau 
mita inta sinokodorot 

19 bo mopota'au doman ing koángoian i 
Tuhan moposalamat in umat-Nya." 

20 Nopalut makow binaca-Nya intua, 
ilitod-Nya bui im buk tatua bo pinobui- 
Nya kon intau inta mogogaid kom baloi 
pososambayangan tatua, bodongka 
ilimitú. Komintan intau inta kom bonu im 
Baloi Pososambayangan tatua inimindoi 
ko'i-Nia. 

21 Bo nomangkoidon ing ki Yesus 
nosingog nana'a, ko'i monia, "Onu im 
pinais kon ayat tana'a singgai domandon 
na'a inintompodan ko wakutu im mo'ikow 
nokodongog. 

22 Onu inta poguman-Nya, komintan 
mokosanang kong gina monia, sahingga 
kino'ibog monia in Sia bo umuran monia 
indongogan im poguman-Nya. Bayongan 
intau kon tua komintan nolibo-libóan, 
"Degá Siabi na'a inta ki adi i Yusup?" 

23 Dá ki Yesus noguman nana'a, "Tantu 
nana'abi in singogon monimu ko'i-Nakó, 
'Hoi mongongundam, undamaidon in 
awak-Mu tontani. Bo aidai domandon 
kon na'a, kon lipú-Mu tontani onu inta 
ain dinongog nami inaidan-Mu kong 
Kapernaum!” 

24 Ki Yesus noguman doman, "Poguman- 
Kudon ko'i monimu, diábi in nabi 
hormaton kon lipú-Nya tontani. 

25 Ta'e indongogai in singog-Ku na'a: Kon 
sempo i Nabi Elia, wakutu ing kinodaitan 
ka'anon sin toludon notaong kapin in diá 
nonguya-nguyan. Wakutu intua noántó in 
dongkadon boba-bobay kon Israel. 

26 Tongá umpakah natua yo ki Elia 
in diábî pinotabá i Allah minayak kon 
tobatú boba-bobay kon Israel, ta'e 
pinotaba-Nyabi in sia minayak kon tobatú 
boba-bobay kon Sarpat kom butá in 
Sidon. 

27 Natua doman ing kon sempo i Nabi 
Elisa, tungkul intua nobayong intau Israel 
im pinanyaki kusta, ta'e diabi tobatúmai 
ing kon sigad monia tua in inundaman, 
kolikudbi ing ki Naaman intau in Siria tua.' 

28 Nokodongogmai kon tua, nodait 
sinumorú in intau mita inta kom bonu im 
Baloi Pososambayangan tatua. 

29 Mosia sinimindog bo noguntun ko'i 
Yesus pinoluai kong kotá tatua, bo dinia 
monia in Sia kom bingki in irang kon 
tudu im bulud tatua sin roncana'an monia 
tuludon kon irang tatua in Sia. 

30Ta'e minayak in Sia bo ginimilo-gilot 
makow kon intau mobayong dá diá no'uli 
monia bo minayakdon in Sia. 

31 Onda intua ki Yesus minayak ing 
Kapernaum, tobatú kotá kong Galilea. Kon 
tua Sia nopoyaput doman in Habar Mopia 
kon singgai in Sabat. 

32 Pototundú-Nya mokosanang totok 
kong gina monia, sim mokobangkal totok 
onu in singogon-Nya. 

33 Kom baloi pososambayangan tatua 
oyúon doman in tobatú intau inta 
kinotolangan in dimukud mora'at. Intau 
tatua nomalú, 

34 "Hoi Yesus intau in Nazaret, onuon-Mu 
ing kami? Degá mamangoi Ikow momutú 
ko'inami? Kinota'auankubi in Ikow: Ikow in 
totabá inta Mosuci nongkon i Allah!" 

35 Ta'e ginuakkan i Yesus in dimukud 
mora'at tatua, "Kibio-biómai bo luaidon 
ikow kon intau tanion!" Dá dimukud 
mora'at tatua nogumpang kon intau tatua 
kon tayowonmai monia komintan, onda 
intua sia ilumuaidon pia-pia nongkon 
intau tatua. 

36 Komintan intau nongoherang bo 
nosingog, "Diábi tongá ibo-ibog in 
singog-Nya mita. Mokobangkal totok im 
pososingog-Nya bo takin kawasa in Sia 
nokipoluai in dimukud mita mora'at tatua, 
bo lumuai doman im mosia!" 

37 Dá habar soál ki Yesus no'ibaya- 
bayakdon makow kom bayongan lipú kon 
tua. 

38 Onda intua ki Yesus nonalámai kom 
baloi pososambayangan tatua bo minayak 
kom baloi i Simon. Kon tua ki guya i Simon 
notakit pinonikan im patú bo irimintonow, 
dá pinoguman monia ko'i Yesus in soal 
tatua. 

39 Dá minayak dinimiug kon tosiugan 
i guya i Simon tatua ing ki Yesus bo 
ininggama'an-Nya im patu tatua. Kon 
dodaipa doman tatua bo nopia ing ki 
guya i Simon dá nobangondon in sia bo 
nobantung ko'i monia. 

40 Naonda in tongkaná tumoyopdon 
mata in singgai, komintan intau nodia 
mangoi ko'i utat mita monia inta notakit 
noyagi-yagimai sin angoion poki'undam 
ko'i Yesus. Bo nodait iyapu i Yesus im 
mosia dá nongopia in takit mita monia 
tua. 

41 Dimukudpa mita mora'at in ilumuai 
nongkon moántó intau, sindalan kumarak 
bo moguman, "Ikow nion ki Adi i Allah!" 
Ta'e totok in sinorúan i Yesus im mosia bo 
diá inogoi mosingog sing kota'auandon 
monia kon Sia tua in Raja Mopoposalamat. 

42 Naonda im modiugdon mobayag, 
ki Yesus nonalámai kong kotá tatua 
bo minayak in tobatú tampat inta 
mo'ingongow totok. Ta'e mulai bo sinayak 
monia in Sia, bo naonda in noyodungkul 
monia, inampagan monia in Sia kom bá 
diápa monalámai ko'i monia kon tua. 

43 Ta'e ki Yesus noguman nana'a, 
"Habar Mopia kon náonda ing ki Allah 
momarentah mustibi bayaan-Ku doman 
poyaput kong kotá mita ibanea, sin 
tuabi im mangale pinopotabáan i Allah 
ko'i-Nakó mamangoi in dunia na'a." 

44 Manangka intua ki Yesus minaya- 
mayak makow im bayongan Baloi 
Pososambayangan kom butá in Yudea bo 
nopoyaput in Habar Mopia tatua. 

l Kon singgai tobatú ki Yesus 

5 sinimindog makow kom pintad in 
Danow Genesaret. Nobayong intau 
namangoi ko'i-Nia sim mokidongog kon 
Habar Mopia nongkon i Allah. 

“Kon tua, ki Yesus noko'ontong doman 
kon uangga doyowa. Kitogi uangga tatua 
aindon noponag nongkon uangga tatua bo 
koyogot nondaritmai kon landará monia. 

3 Ki Yesus sinumakoi kon uangga tobatu 
kon tua. Sinakoian-Nya tua in uangga 

i Simon. Pinoki'undud-Nya ko'i Simon 
pinoyayuk topi kom pintad bo ilimitu in Sia 
kom bonu in uangga tatua bo nopoyaput 
in Habar Mopia kon intau moanto inta kon 
tua. 

4 Nopalut makow in Sia notundú, Sia 
noguman ko'i Simon nana'a, "Pobotoy 
bo bayakdon in tampat inta molinow bo 
buká bui in landarámu sim podomok kon 
toyak." 

> Dá ki Simon noguman, "Pak Guru, 
tonggobi'idon na'a im pinoramijian nami 
nodomok kon toyak, ta'e diá tobatúmai in 
noálap nami. Tongá na'a bo ki Pak Guru 
in nopotabá dá duduiankudon. Baya'anku 
bui bukáan in landará." 

6 Naonda in dinuduian monia onu inta 
pinoguman i Yesus, dá noko'uli im mosia 
kon toyak totok in nobarong, sahingga 
aindon mobisik in landará monia tua. 

7 Mosia dongkadon nokitulung kon 
yobayat mita monia inta kon uangga 
ibanea. Dá namangoi in yobayat mita 
monia tatua bo nodulu nongambé 
nopobonu in toyak inta noálap monia tua 
kom bonu in uangga doyowa nodapot ain 
tumalom in uangga mita tatua. 

8 Noko'ontongmai kon natua ing ki Simon 
inta dinonoi ki Petrus, sinumungkud in 
Sia kon tayowonmai i Yesus bo noguman, 
"Taláaidon in aku'oi na'a Tuhan! Sin aku'oi 
na'a intaubi baradosa!" 

Sing ki Simon bo intau mita 
inta noyotakinnya nongoherang in 
noko'ontong kong kobarong in toyak inta 
noálap monia tua. 

10 Natua doman yobayatnya ki Yakobus 
bo ki Yohanes inta ki Adi mita i Zebedeus. 
Dá noguman ko'i Simon ing ki Yesus, 
"Dika mo'ondok, sin nongkon tana'a 
makow, ikow balion-Kudon mololandará 
kon intau.” 

11 Dá ki Simon takin yobayatnya mita 
nogugutdon kon uangga tatua pinobayak 
in toba, onda intua sinala'andon monia 
intua komintan bo dinumudui ko'i Yesus. 

12 Kon singgai doman tobatú, wakutu 
ing ki Yesus minayak in tobatú kotá, 

Sia noyodungkul in tobatú lolaki 

inta pinanyaki kusta. Naonda in sia 
noko'ontong ko'i Yesus, sinumungkud in 
sia kon tayowonmai i Yesus bo noguman, 
"Pak Guru, aka ki Pak Guru mo'ibog 
mongundam, yo aku'oi na'a mopiabi i Pak 
Guru!" 

13 Dá kinadaian i Yesus intau tatua polat 
noguman, "Aku'oi mo'ibog, kopiadon!" 
Kon dodaipa doman intua bo nopia im 
panyakinya. 

14 Tongá diá inogoi Yesus in intau tatua 
moguma-guman makow kon intau ibanea 
kon onu inta ain inaidan-Nya tua. Ta'e 
pinotabá-Nya in intau tatua, "Bayakdon 
ikow ko'i imang bo libó polat poki'tantú 
ko'inia kon ikow in totu-totu'u bidon 
nopia. Mopalut makow kon tua bayak 
in ikow pobogoi kong kurban ná inta 
pinarentah i Musa, sin tua im mobali bukti 
kon intau mita kon ikow in totu-totu'u 
bidon nopia." 

13 Ta'e habar soal ki Yesus totokdon 
no'isiar kon lipu-lipúannya, sahingga 
in nobayongdon intau namangoi sim 
mokidongog kon onu im poguman-Nya 
bo moki'undam doman kom bayongan 
panyaki monia. 

16 Nopalut makow kon tua ki Yesus 
minayak nosambayang kon tampat inta 
mo'ingogow. 

17 Kon singgai tobatú, wakutu ing ki 
Yesus koyogot motundúmai, oyúon in 
tongonumai intau im Parisi bo mototundú 
kon agama ilimitú kon tua mokidongog 

kon onu im poguman-Nya. Mosia tua 
in namangoi nongkon Yerusalem bo 
nongkon kotá mita kong Galilea bo Yudea. 
Kawasa i Tuhan umuran kotaki-takin-Nya 
sahingga Sia mokopia kon intau mita inta 
notakit. 

18 Kon dodai intua oyúon in intau mita 
nobulig mangoi kon intau lempeng 
inta dongkadon no'itosiug makow kon 
tosiugannya. Mosia noramiji mopotu'ot 
in intau tatua kom bonu im baloi simbá 
mota'au popo'ukat monia in intau lempeng 
tatua kon tayowonmai Yesus. 

19Ta'e lantaran intau mobarong totok 
ing kon tua, sahingga in diá kinopotu'otan 
monia in sia. Tuamai dinia monia in 
sia pinoponik kon tudu atop im baloi. 
Bodongka ilokatan monia in atop im baloi 
tatua bo sinuntun monia monag takin 
in tosiugannya no'itongkaná doman kon 
tayowonmai i Yesus inta kon yuá-yuák in 
intau mobarong tatua. 

20 Naonda ing ki Yesus noko'ontong 
kon námai tua im pirisaya monia, dá Sia 
noguman kon intau tatua, "Utat, talámu 
inampungandon." 

21 Mototundú mita kon agama bo intau 
mita im Parisi mulai molibó kom bonu 

ing gina monia, "Ki inebi intau tana'a sim 

mobaranibi im moningkule ko'i Allah? Eta 
ki inebi im mota'au mongampung kon talá 
kolikudbi ing ki Allah tontani?" 

22 Ta'e kinota'auan i Yesus in raian monia 
tatua, tuamai Sia nolibó, "Nongonu sim 
mo'ikow im moraibi kon natua kom bonu 
ing gina monimu? 

23 Onda degá im mogampa-gampang, 
moguman kon, 'Talámu aindon 
inampungan', andeka moguman, 
'Pobangondon bo bayakdon!' 

24 Ta'e tana'a makow im ponyata-Kudon 
ko'i monimu kong ki Adi Intau oyuonbi ing 
kawasa-Nya mongampung kon tala kon 
dunia na'a." Onda intua Sia noguman kon 
intau lempeng tatua, “Pobangondon, bo 
buatdon in tosiuganmu bo pobuidon!" 

25 Bango-bangon in intau tatua kon 
tayowon monia komintan bo nobingkat 
kon tosiugannya bodongka nobui sindalan 
modayow ko'i Allah. 

26 Mosia komintan totok nongoherang 
bo nodayow ko'i Allah. Bo takin porasaan 
no'ondok mosia noguman, "Moájaib totok 
ing kajadian inta inontong naton singgai 
in na'a!" 

27 Onda intua ki Yesus ilumuai bo 
noko'ontong kon intau mononagih kom 
pajak, tangoinya ki Lewi inta limitú makow 
kong kantornya. Ki Yesus nogoini ko'inia, 
"Duduidon ko'i-Nakó!" 

28 Dá sinimindog ing ki Lewi bo nonalámai 
kom bayongan tua bo dinumudui ko'i 
Yesus. 

29 Naonda intua ki Lewi nomia kom 
pesta kom baloinya sim pinotomuannya 
ko'i Yesus. Kon tua noántó doman im 
mononagih kom pajak bo intau doman 
baradosa ibanea nonga'an noyotakin 
monia. 

30 Tongonumai degá intau im Parisi bo 
mototundú mita kon agama noya'at ing 
gina noko'ontongmai kon natua. Dá mosia 
nolibó kom muri-Nya mita, “Nongonu 
im mo'ikow sin nonga'anbi noyotakin im 
mononagih kom pajak bo intau mita inta 
dia mopia?" 

31 Dá kain tubag doman i Yesus ko'i 
monia, "De'emanbi intau mosehat im 
moparalu kon dokter, ta'e intaubi inta 
notakit; 

32 Aku'oi na'a im mamangoi de'emanbi 
mogoini kon intau inta norai kon mosia 
intau mobanar ta'e mogoinibi kon intau 

mita baradosa simbá mosia mo'ibog 
monálámai kon oáid monia inta diá 
mopia." 

33 Intau mita im Parisi noguman doman 
nana'a ko'i Yesus, "Muri i Yohanes bo muri 
mita intau im Parisi mokakitbi im mopuasa 
bo mosambayang. Ta'e muri-Mu mita in 
umuranbi monga'an bo monginum." 

34 Tubag i Yesus ko'i monia, "Degá 
mokobali im mo'ikow moguman kon 
undangan mita kom mopuasa ko wakutu 
in rame pinonika'an. Wakutu in nonika'an 
lolaki koyota-yotakinpa monia? Tantu 
diabi kobali! 

35 Tongá oyúonbi in wakutunya kon 
nonika'an lolaki tatua gamáan nongkon 
imonia. Bambi kon dodai in tuata bo 
mopuasa im mosia." 

36 Nopalut makow kon tua, ki Yesus 
nongonguman kom porumpama'an 
tana'a ko'i monia, "Diábi in intau inta 
modulampong kon lambung nokoyongan 
takin didit inta berakon nongkon lambung 
mobagu. Sin tantu lambung mobagu tatua 
in moberakbi domandon. Bo apapa doman 
didit in lambung nobagu tatua diá bidon 
nococok in lambung inta nokoyongandon. 

37 Ná doman tua, diabi in intau mogalin 
kon anggur nobagu kom bonu im botutu 
kulit inta nokoyongandon, sin aka natua 
yo anggur nobagu tatua im mokopopisibi 
kong kobotakan im botutu koyongan 
tatua, sahingga anggurnya mo'ibutak bo 
botutu im mogoguya'at. 

38 Aka anggur nobagu mustibi bonuon 
kom botutu inta mobagu doman. 

39 Natua doman, diábî intau im mo'ibog 
monginum kon anggur nobagu, aka sia 
nonginumdon muna kon anggur inta ain 
sinagú no'onggot, 'Sin anggur inta ain 
sinagú no'onggot tuabi im mopira-pira in 
nanamnya, gumannya."” 

l Kon singgai in Sabat tobatú, wakutu 
6 ing ki Yesus bo muri-Nya mita no'italib 
kong gobá ing gandum, muri-Nya mita 
nokoyut kom bungai ing gandum. Sindalan 
monia inungka'an bo polat kina'an. 

2 Oáid monia tatua inontong intau mita 
im Parisi, dá mosia nolibó, "Nongonu sim 
mo'ikow im mogaidbi kon inta pinoton 
aidan kon singgai in Sabat?" 

3 Dá ki Yesus noguman nana'a ko'i monia, 
"Degá diápa dodai onda kinobaca'an 
monimu onu inta inaidan i Daud wakutu in 
sia bo dumoduduinya mita ginogoy? 

4 Sia sinumu'ot kom Baloi Tuhan bo 
nogamá kon roti inta aim pinosumbah ko'i 
Allah bo kinaannya. Onda intua roti tatua 
inogoinya doman kon dumoduduinya 
mita. Padahal aka podudui in hukum 
agama naton yo roti tatua in tongabi 
imang mita im mota'au moka'an.” 

> Ki Yesus noguman doman, "Adi Intau 
nongawasa kon singgai in Sabat." 

6 Kon Sabat ibanea, ki Yesus sinumu'ot im 
Baloi Pososambayangan bo notundúmai 
ko'i monia kon tua. Kon tua oyúon 
doman tobatú intau inta limanya tosimpal 
minatoi. 

7 Mototundú mita kon agama bo intau 
im Parisi umuran makow motayak kon 
talá i Yesus simbá oyúon im bañon monia 
alasan popongaduan ko'i-Nia. Tuamai 
mosia umuran monarukira makow mongo 
ki Yesus mongundam kon intau aka 
singgai in Sabat. 

8 Ta'e raian monia tatua kinota'auan i 
Yesus, sahingga Sia noguman kon intau 
inta limanya tosimpal minatoi tua, "Igai 
sindog kom muna na'a!" Dá nobuat in sia 
bo sinimindog kon tua. 

9 Onda intua ki Yesus nolibó kon intau 
mita kon tua, "Aka podudui in hukum 

agama naton, onu degá im mota'au 
aidan aka singgai in Sabat? Mogaid 
kom mopia andeka mogaid kon inta 
mora'at? Moposalamat kon intau andeka 
moposilaka?" 

10 Ki Yesus nobobui magi-makow ko'i 
monia komintan, onda intua Sia noguman 
kon intau tatua, “Tonggo in limamu." Bo 
sinonggónya in limanya tatua, dá kon 
dodaipa doman tatua nopia in limanya 
inta minatoi tatua. 

11 Ta'e intau mita im Parisi bo mototundú 
mita kon agama sinumorú totok ko'i 
Yesus, dá mulaidon im mosia noyosingog 
mongo onu in aidan monia ko'i Yesus. 

12 Wakutu intua ki Yesus notakod kom 
bulud sim mayak mosambayang. Sia 
nosambayang kon tua tonggobiita. 

13 Naonda in nobayagdon, sia nogoini 
kon dumodudui-Nya mita bodongka 
nomili kon intau mopuluh bodoyowá 
nongkon imonia tua. Sinangoian-Nya 
rasul in tayamopuluh bodoyowá tua. Na'a 
in tangoi mita monia tua: 

14 Ki Simon inta dinonoi ki Petrus, bo ki 
Andreas ki utat i Simon: ki Yakobus bo ki 
Yohanes, ki Pilipus bo ki Bartolomeus, 

15 Kj Matius bo ki Tomas, ki Yakobus ki 
adi i Alpeus, bo ki Simon intau in Zelot, 

16 ki Yudas inta ki adi i Yakobus bo 
ki Yudas Iskariot inta nomangkang ko'i 
Yesus. 

17 Onda intua ki Yesus nosilig nongkon 
bulud tatua takin rasul-Nya mita, 
bodongka sinumogon kon tampat inta 
notondodai. Kon tua nobarong doman in 
dumodudui-Nya mita ibanea bo intau mita 
inta namangoi nongkon lipú mita inta kom 
buta in Yudea, Yerusalem, bo kong kota 
mita in Tirus bo Sidon inta kom bingki in 
dagat. 

18 Mosia tua in namangoi sim 
mokidongog kon singog mita i Yesus bo 
polat moki'undam im bayongan panyaki 
monia. Oyúon doman inta kinotolangan in 
dimukud mora'at, mosia nopia doman. 

19 Komintan intau moramiji moliai ko'i 
Yesus, sin oyúon ing kawasa lumuai 
nongkon i-Nia inta mokopia ko'i monia 
komintan. 

20 Ki Yesus inimindoi kon dumodudui- 
Nya mita bo nosingog nana'a, 
"Kosanangdon gina monimu, intau 
mita inta nobogá, sim mo'ikow nion in 
umat i Allah! 

21 Kosanangdon gina monimu inta 
ginogoy tana'a makow; sim mo'ikow 
ogoianbi ing ka'anon kopuason! 
Kosanangdon gina monimu inta tana'a 
makow nongombal sim mo'ikow ing 
kumosingbi. 

22 Kosanangdon ing gina monimu aka 
mo'ikow sinaturu, diá sinarima, siningkule 
bo pinoponapudan doman in ubol, sin 
lantaran mo'ikow dumodudui i Adi Intau! 

23 Kosanang bo kopiadon ing gina 
monimu aka tua komintan bo korasaan 
monimu, sim moloben in silaimu kon 
soroga; bo bá kota'auan monimu 
kon natua doman im pinopoáid im 
mogoguyang monia kon nabi mita tungkul 
intua. 

24Ta'e koboditodon mo'ikow inta nobiag 
no'oyúon tana'a makow; sim mo'ikow ain 
nokorasa kon inta mopia kon dunia na'a! 

25 Koboditodon mo'ikow inta nobotug 
tana'a makow; sim mo'ikow ing 
koántuganbi doman in gogoy! 
Koboditodon mo'ikow inta kinumosing 
tana'a makow; sin oyúonbi i wakutu 
monimu mokorasa kong kuyang gina bo 
mongombal! 

26 Koboditodon im mo'ikow aka komintan 
intau modul ko'inimu; sin natua doman im 
mogoguyang monia nodui kon nabi mita 
inta de'eman totu-totu'u nabi tungkul 
intua." 

27 "Tana'a makow Aku'oi mobogoi 
ing koyow ko'i monimu inta mo'ibog 
moki'dongog ko'i-Nakó: Kotabibi in 
saturumu, bo pogaidbi kon inta mopia 
kon intau inta moya'at ing gina ko'inimu. 

28 Barakataibi in intau inta nogodi- 
godimai ko'inimu bo sambayangaibi in 
intau inta nogaid kon inta diá mopia 
ko'inimu. 

29 Bo aka oyúon in intau monokap 
kom putongimu tolosi yo ogoi doman 
im putongimu tolosi. Bo ki ine im 
mogagow kon jubahmu, yo ogoi doman in 
lambungmu. 

30 Aka intau mo'igum ko'inimu yo ogoiai 
makow in sia; bo aka kapunya'anmu bo 
inagow, yo dona'aidon igumonmu bui. 

31 Bo onu ing ko'ibog monimu popoáid in 
intau ko'i monimu, dá popoáid doman ko'i 
monia in natua. 

32 Aka mo'ikow bo tongá motabi kon 
intau inta motabi doman ko'inimu yo 
onubi im mangalenya? Intau doman mita 

baradosa motabi kon intau inta motabi 
ko'i monial 

33Bo aka mo'ikow bo tongá doman 
mogaid kon inta mopia kon intau inta ain 
nopoáid kom mopia ko'inimu, yo onubi 
im mangalenya? Intau baradosa momia 
doman kon natua. 

34 Bo aka mo'ikow bo mopoluan in doit 
tongá ko'i monia inta mokopobui yo onubi 
im mangalenya? Intau baradosa mopoluan 
doman in doit kon intau baradosa ibanea 
simbá mosia moko'uli kong kalebean 
mobarong. 

35 Sabanarnya in de'emanbi natua! 
Nana'abi im musti aidan monimu: Kotabibi 
in saturumu bo aidai onu inta mopia ko'i 
monia, bo popoluanaibi im mosia, ta'e 
dona'ai potayakkan kong ka'untungan im 
mosia. Aka natua in aidan monimu, yo 
mo'ikow im motarimabi kom bungai in 
oáidmu inta moloben totok bo mo'ikow 
mobali doman ki adi mita i Allah inta Totok 
Molantud. Sin Sia im mopiabi doman kon 
intau mita inta diá mota'au mosukur ko'i 
Allah bo kon intau mita mora'at. 

36 Musti potonop monimu kong gina in 
totabi kon tumpala intau ná ki Amámu 
nopuling doman in totabi kon intau!" 

37 "Dona'ai mo'ikow mohakim kon intau, 
simba dia doman hakimon i Allah im 
mo'ikow. Bo dona'ai doman mohukum 
kon intau. Simbá diá doman hukumon i 
Allah im mo'ikow. Ampungaibi in intau 
inta kotalá ko'i monimu, simbá ampungan 
doman i Allah in tala monimu. 

38 Pobogoibi kon intau ibanea; simbá 
ogoian doman i Allah im mo'ikow mo'iliu 
kon inta inogoimu kon intau ibanea.” 

39 Onda intua ki Yesus nongongunman 
bui kom porumpama'an tana'a, kai-Nia, 
"Degá mota'au aka intau nobilog bo 
mokapit kon intau doman nobilog? Tantu 
taya dua tua in tumpalabi molabu kom 
bubú! 

40 Muri diábi mo'iliu kong gurunya. ta'e 
aka muri tatua bo nopalutdon nobalajar, 
yo sia im motongkaidon ing gurunya. 

41 Nongonu sim mo'ikow im mo'indoibi 
kom puling ko'i utatmu, ta'e balak kom 
bonu im matamu in diábi kinota'auanmu? 

42 Ná ondabi mo'ikow mota'au moguman 
ko'i utatmu, 'Ule, onda bá inggama'anku 
im puling kom matamu nion', sedang 
balak kom matamu in diabi indoianmu 
muna? Hoi intau mongomunapik, poluaipa 
muna im balak kom bonu im matamu, bá 

matamu motarangdon totok bain tua bo 
ikow mota'au mopoluai im puling kom 
mata í utatmu.” 

43 "Djábi im pangkoi inta mopia 
mopomungai im bungai inta diá mopia. 
Natua doman diábî im pangkoi inta diá 
mopia mopomungai im bungai mopia. 

44 Sin nongkon bungainya kota'auanbi 
im pangkoinya. Sim bonganga diábi 
mopomungai in lantat andeka diát diabi 
mopomungai in anggur. 

45 Intau inta mopia mogaid doman kon 
inta mopia sing ginanya pinulingan in inta 
mopia. Ta'e intau inta mora'at mogaid 
doman kon inta mora'at sing ginanya im 
pinulingan domandon inta mongora'at. 
Sin onu inta siningog im bibig yo tua in 
ilumuaibi nongkon ginanya." 

46 "Nongonu sim mo'ikow im moku'ukbi 
ko'i-Nakó, 'Tuhan, Tuhan,' padahal bo 
doibi mogaid kon onu inta pinokiáid-Ku? 

47 Pomuloi intau inta namangoi ko'i-Nakó 
bo mo'ibog mokidongog kon singog-Ku 
polat doman dumudui kon onu inta 
pinokiáid-Ku. Onu degá im mota'au-Ku 
popotongakaian ko'inia tua? 

48 Sia náonda bo intau inta noposindog 
im baloi. Intau tatua nongali muna 

kino'onag bodongka nogaid kom pondasi 
nongkon batu. Naonda in lunud moloben, 
bo baloi tatua inuntag in lunud tatua, baloi 
tatua dia noliaimai sin aim pinosindog 
kom pondasi inta noroton. 

49 Ta'e ki ine inta nokodongog kon 
singog-Ku, tongá doi mogaid kon onu 
im pinokiáid-Ku, intau tatua in náonda 
bo intau inta noposindog im baloi kon 
tudu im buta inta dia im pondasinya. 
Naonda in inuntag in lunud, baloi tatua 
balu no'umpag bo nogoguya'at totok!" 

I Nopalut makow ing ki Yesus nosingog 
kon tayowon intau moántó tatua, Sia 
minayak ing Kapernaum. 

2 Kon tua oyúon in tobatú porwira in 
Rum inta kobobantung. Bobantungnya 
tatua, totok ing kotabinya ta'e dodai intua 
notakit moyoyiga dongkadon olaton. 

3 Naonda im porwira tatua nokodongog 
kom bayongan inta inaidan i Yesus, sia 
nopotabá kon tongonumai itoi mita in 
Yahudi mayak ko'i-Nia bo mopo'igum 
simbá ki Yesus mamangoipa mongundam 
kom bobantungnya tatua. 

4 Mosia minayak ko'i Yesus, bo naonda 
in no'iyaput ko'i Yesus, mosia nopo'igum 
totok simbá Sia mo'ibog mamangoi 

motulung kom porwira tatua. Mosia 
noguman nana'a, "Porwira tatua patusbi 
tulungan i Ama, 

? sin sia tua im motabibi kom bayongan 
intau naton bo sia doman tua inta 
nokiposindog im baloi pososambayangan 
nami." 

6 Dá ki Yesus minayak noyotakin monia. 
Ta'e naonda in nodiugdon im mosia 
kom baloi porwira tatua, porwira tatua 
nopotabá bui kon yobayatnya mita sim 
moguman nana'a ko'i Yesus, "Tuang 
dona'aidon ki Tuang rumorigamai 
mamangoi im baloiku sin diabi patus in 
aku'oi motarima ko'i Tuang kom bonu im 
baloiku. 

7 Bo aku'oi in diá doman patus mamangoi 
mokipodungkul ko'i Tuang. Ta'e 
poyaputdon in singog-Mu tongakabi 
totontagá dá mopiabi in simpalku tatua. 

8 Sin aku'oi na'a in tobatú doman 
bawahan bo kolimonagku oyúon doman 
im prajurit. Aka aku'oi bo moguman kom 
prajurit tobatú, 'Bayak!' Dá sia im mayakbi 
doman, bo aka tobatú ing kainako, 'Igai!' 
dá mamangoibi doman in sia, andeka 
aku'oi moguman kom bobantungku, 'Aidai 
in na'a!' Aidannyabi doman intua." 

9 Nokodongogmai kong koyow tatua, 
noherang totok ing ki Yesus. Sia nobobui 
kon intau mita inta dinumudui ko'i-Nia 
bo polat nosingog, "Pirisaya námai na'a 
ing koloben diápa dodai onda in no'uli-Ku 
kon sigad in intau Israel!" 

10 Naonda intau mita inta pinotabá im 
porwira tatua norobuidon kom baloi, 
kinobayáanmai monia nopiadon im 
bobantung im porwira tatua. 

11 Diá no'onggot kon tua, ki Yesus 
minayak kong kotá in Nain. Dumodudui- 
Nya mita bo intau moántó minayak 
noyotakin-Nya. 

12 Naonda im mosia nodiugdon kon 
ngara ing kotá tatua. Mosia noyodungkul 
in intau mita inta nobulig kom minatoi 
sim poluai ing kota. Intau minatoi tatua 
adi lolaki, adi totobatu in intau inta 
dongkadon boba-bobay. Nobarong intau 
in nongkon kota tatua in dinumudui ko'i 
iná in adi tatua. 

13 Naonda ing ki Yesus noko'ontong kon 
intau boba-bobay tatua noliai ing ginanya 
sin tabi-Nya. Dá Sia noguman nana'a, 
"Dona'aidon mongombal!" 

14 Bo Sia dinimiug kom buligan tatua bo 
kinadaian-Nya. Dá intau mita inta nobulig 

sinumogon bo Sia noguman, "Hoi Ule, 
Aku'oi moguman ko'inimu pobangondon!" 

15 Dá nobangondon in tayamobiag tatua 
bo ilimitú nongonguman. Onda intua 
pinopodiugdon bui i Yesus ko'i inánya. 

16 Intau kon tua nóondok komintan 
bo nodayow ko'i Allah polat noguman, 
"Tobatú nabi inta moloben na'adon kon 
yuá-yuák naton, bo ki Allah namangoidon 
moposalamat kon umat-Nya." 

17 Habar tatua no'ibaya-bayakdon makow 
kom bayongan lipú kon Yudea bo kon 
diugeamai. 

18 Dumodudui mita i Yohanes 
nongonguman ko'i Yohanes kom 
bayongan inta ain nobali tatua. Dá ki 
Yohanes nogoini kon dumoduduinya 
doyowá 

19 bodongka pinotabánya mayak 
molibó ko'i Yesus, "Ki Tuangdon degá 
inta pinodandi mamangoi tua, andeka 
mogolatpa ing kami kon intau ibanea?" 

20 No'iyaputmai ko'i Yesus in taya dua, 
mosia noguman, "Ki Yohanes Mobobaptis 
nopotabá ko'inami mamangoi bo molibó 
ko'i Tuang, mongo ki Tuangdon degá inta 
pinodandi mamangoi, andeka mogolatpa 
degá ing kami kon intau ibanea?" 

21 Ko wakutu intua ki Yesus nongundam 
kon norupa-rupamai in takit bo roriga 
kom moántó intau bo noguntun doman 
kon dimukud mita mora'at, bo nongundam 
kon intau mita bilog sahingga im mosia 
noko'ontongdon. 

22 Dá ki Yesus noguman kon dumodudui i 
Yohanes tatua, “Bayakdon bui ko'i Yohanes 
bo o'umandon onu inta ain inontong 
bo dinongog monimu: Intau bilog 
moko'ontong, intau lempeng moko'bayak, 
inta pinanyaki kusta mopia, intau bongol 
mokodongog, intau matoi mobiag, intau 
bogá pinopoyaputan in Habar Mopia. 

23 Kosanangdon ing gina in intau inta 
umuran motantú ing gina ko'i-Nakó." 

24 Naonda intau mita inta pinotabá i 
Yohanes nobuidon minayak, ki Yesus 
noginsilang kon intau mobarong kon tua 
mongo ki ine ing ki Yohanes, kai-Nia, 
"Onu im bayáan monimu indoian kom 
padang gurun? Mo'indoi degá kon aog inta 
inirup in tompot po'uik po'untag? 

25 Mo'ikow mayak mongonu? Mo'indoi 
degá kon intau inta nogilambung 
mogagah? Intau inta nogilambung 
mogagah bo inta nobiag no'oyúon 
tampatnya in tuabi kon istana! 


LUKAS 7.26 -31 55 


26 Dá aka natua yo onu im bayáan 
monimu indoian? Mo'indoi degá kon nabi? 
Totúu, sedang no'iliubi kon tobatú nabi in 
sia. 

27 Sin sia tua inta aim pinais kom bonu 
im Buk Mosuci, 'Indoiaikah na'adon in 
totabá-Ku,' 'Sia pinotabá-Ku inumuna 
ko'i-Nimu, simbá sia im momontang kon 
dalan baya'an-Mu!" 

28 "Bá poguman-Kudon ko'i moniumu, 
'Kon sigad monia inta pinolahir im bobay 
diabi tobatumai no'iliu ko'i Yohanes, ta'e 
inta totok im mo'intok kon sigad in umat 
i Allah. Siabi tua im mokawa-kawasa 
nongkon i Yohanes Mobobaptis."” 

29 Komintan intau inta kon tua 
nokodongog kon onu inta siningog i 
Yesus tatua, intau doman inta mononagih 
kom pajak, mosia tua inta ain dinumudui 
kon onu im pinarentah i Allah bo inta aim 
binaptis i Yohanes. 

30 Ta'e intau mita im Parisi bo mototundú 
kon agama doibi notarima kon roncana 
i Allah ko'i monia. Mosia tua in doibi 
binaptis i Yohanes. 

31 Ki Yesus nosingog bui nana'a, "Onu 
degá im mota'au-Ku popo'umpama'an 

kon intau mita masai na'a, ná onu degá im 
mosia tua? 

32 Mosia tua náonda bo mongoádi mita 
inta ilimitú kom pasar bo mosipomalúan 
nana'a, 'Aim pinogirupan nami kom bansi 
im mo'ikow, ta'e mo'ikow doibi momanari! 
Pinomanyanyian nami im manyanyi inta 
mokopongoibu, ta'e mo'ikow doibi doman 
mongombal!' 

33 Ki Yohanes Mobobaptis namangoi -- 
sia diá noka'an kon roti bo diá doman 
nonginum kon anggur -- ta'e kai monimu: 
'Sia tua kinotolongan in dimbuló!' 

34 No'iduduimai kon tua, Adi Intau 
namangoi -- Sia tua nonga'an bo 
nonginum — ta'e siningog monimu: 
'Indoiaikah, intau tatua! Totok in turak 
bo motoyang monginum, yobayat im 
mononagih kom pajak bo intau mita 
baradosa.' 

35 Umpakahbî natua, ta'e hikmat i Allah 
in ináku bidon im bayongan inta notarima 
kon tua." 

36 Tobatú intau im Parisi namangoi 
nogoini ko'i Yesus monga'an kom 
baloinya, dá ki Yesus minayak ilimitú bo 
nonga'an doman kom baloinya. 

37 Kon lipú tatua oyúon im bobay inta 
aing kinota'auan totok in intau moántó 
kon sia tua binaradosadon totok. Naonda 
ing kinota'auan im bobay tatua kong ki 
Yesus in yogot monga'an kom baloi intau 
im Parisi tatua, dá namangoi in sia kom 
baloi tatua takin kodia-dia im botol inta 
mogagah totok inta kobonu-bonu in lana 
mobondu. 

38 Ko'omba-ombal sia namangoi 
sinimindog kon diug in si'ol í Yesus, 
sahingga si'ol i Yesus nobuntad in luánya. 
Ta'e kon dodaipa doman tatua si'ol i 
Yesus iningkagannya im bu'oknya tontani, 
bodongka inayokkannya in si'ol i Yesus 
bo binutakkannya in lana nobondu inta 
kodia-dianya tatua. 

39 Naonda in inontong intau im Parisi inta 
nogoini ko'i Yesus nonga'an, sia nosingog 
kom bonu ing ginanya, “Aka Sia na'a bo 
totu-totu'u nabi, yo tantu kota'auan-Nyabi 
doman kom bobay tatua intaubi inta totok 
im binaradosa!" 

40 Dá ki Yesus noguman nana'a kon 
intau im Parisi tatua, "Simon, oyúon im 
poguman-Ku ko'inimu." Dá kai Simon 
doman, "O'o, gumandon Pak Guru." 


LUKAS 7.41 -45 58 


41 Dá kai Yesus doman, "Oyúon intau 
doyowa, taya dua tua in tumpala koboli 
kon intau inta mopopoluan in doit. Intau 
tobatú koboli kon lima nogatut doit 
perak. Inta tobatú doman koboli kon lima 
nopuluh in doit perak. 

42 Lantaran taya dua tua diádon 
mokopobui kon doit tatua, dá 
pinopatandon in intau tatua im boli 
nayadua tua. Aka natua yo libóon-Ku ko'i 
monimu, ki ine ing kon sigad nayadua tua 
im motabi-tabi kon intau inta nopoluan in 
doit tatua?" 

43 Dá kai'n tubag doman i Simon, "Tantú 
intau inta mobayong im bolinya!” Kai 
Yesus, "Totu'u in tubagmu nion." 

44 Onda intua ki Yesus nobobui kom 
bobay tatua bo noguman ko'i Simon 
nana'a, "Inontongmu im bobay tana'a 
degá? Aku'oi im moguman ko'inimu: 
Aku'oi namangoi im baloimu, ta'e diá 
inogoianmu in tubig pondaritan-Ku 
kon si'ol, ta'e bobay tana'a ain nondarit 
kon si'ol-Ku takin luánya, onda intua 
iningkagannya bui im bu'oknya tontani. 

45 Ikow in diábî notomu nongayok 
ko'i-Nakó, ta'e bobay tana'a in diabi 

mogoga-gogai im mongayok kon si'ol-Ku 
pokoangoi-Kupa in na'a. 

46 Djábi pinakéanmu in minya in ulu-Ku, 
ta'e bobay tana'a aindon nopolana in lana 
nobondu kon si'ol-Ku. 

47 Poguman-Kudon ko'inimu, tabinya inta 
moloben tatua moponyata kon talánya 
inta noántó aindon inampungan. Intau 
inta tongá inampungan topilik in talánya, 
tabinya in tongá doman topilik." 

48 Onda intua ki Yesus noguman kom 
bobay tatua, "Talámu mita aindon 
inampungan.” 

49 Intau mita inta nonga'an noyotakin- 
Nya, norai kom bonu ing gina monia 
nana'a, "Degá ki inebi in intau tana'a sim 
mota'aubi mongmpung kon tala mita?" 

>0 Ki Yesus bui noguman kom bobay 
tatua, nana'a, “Pirisayamu ain nokosalamat 
ko'inimu, bayakdon ikow takin salamat!" 

l Diá no'onggot kon tua ki Yesus 
minaya-mayak makow ing kota- 
kotáanya bo lipu-lipúannya bo mopoyaput 
in Habar Mopia kon soál náonda ing 
ki Allah mamangoi momarentah salaku 
Raja. Rasul-Nya inta mopuluh bodoyowá 
kotaki-takin-Nya doman. 

2 Oyúon doman im bobay inta ain 
inundaman-Nya nongkon kinotolongan 
in dimukud mita mora'at bo bayongan 
panyaki ibanea. Na'a in tangoi monia tua: 
Ki Maria inta dinonoy ki Magdalena (pitu 
in dimukud mora'at nonggaggu aindon 
pinoluai ko'nia); 

3ki Yohana, inta ki buloi i Khusa, 
bendahara i Herodes; ki Susana bo 
nobayongpa doman im bobay ibanea. 
Onu ing kaparaluan monia wakutu in 
nobantung ko'i Yesus bo kon muri-Nya 
mita, sinanggungbi monia tontani. 

4 Diá mobonto-bontow in intau mita 
mamangoi ko'i Yesus.Mosia namangoi 
nongkon lipu-lipúannya. Naonda intau 
nobayongdon in noyosipun, ki Yesus 
nongonguman kon tobatú porumpama'an 
koi monia nana'a, 

> "Oyúon intau monononggobá ilumuai 
sim mogambor kom bibitnya. Ko wakutu 
in sia noponabud, oyúon bibit nolabú kom 
bingki in dalan. Bibit tatua korita-ritakan 
makow in intau, onda intua nodait kina'an 
in lagapan. 

6 Oyúon doman in nolabú kom butá inta 
nobarong totok im batu. Naonda in sia 
nobiag, buibi no'ingkag sin diá in tubig. 

7 Oyúon doman in nolabú kon yuá-yuák 
in diat. Diát tatua nobiag noyotakin im 
bibit tatua polat doman monisimai kom 
bibit tatua nodapot im minatoi. 

8Ta'e oyúon doman in nolabú kom 
butá mopia. Bibit tatua nobiag nopira 
bo nomungai nodatog totok. Bungainya 
mogatut noguntul ing kobayongea." 
Nopalut makow nongonguman kon natua, 
Sia noguman noropot nana'a, "Ki ine ing 
kobongolan yo pokidongog!" 

9 Muri-Nya mita nolibó ko'i-Nia mongo 
onu im mangale im porumpama'an tatua? 

10 Dá ki Yesus notubag, "Mo'ikow aindon 
inogoian ing karunia monota'au kon 
rahasia naonda ingki Allah momarentah 
salaku Raja. Ta'e intau mita ibanea 
pinopoyaputan ta'e tongá nomaké im 
porumpama'an, simbá umpakahbi mosia 
monarukiramai, ta'e diá kota'auan monia 
onu im mobali, bo umpakahbi mosia 
mongindongog, ta'e diá komangalean 
monia." 

11 "Na'a mangale im porumpama'an 
tatua: Bibit tua im Pirman i Allah. 

12 Bibit inta nolabú kom bingki in dalan, 
tua in ibarat intau inta ain nokidongog 
kom Pirman i Allah, onda intua inangoi in 

Ibilis bo inagow im Pirman tatua nongkon 
bonu ing gina monia, sin dika bo mosia 
mobali mopirisaya bo posalamaton. 

13 Aka bibit inta nolabú kom butá inta 
nobayong im batu, tua in ibarat intau 
inta nokidongog kom Pirman i Allah, 
bo notarima takin pia ing gina, ta'e onu 
in dinongog monia tua diá no'i'tonop 
kom bonu ing gina monia. Mosia 
tonga nopirisaya notoyong, naonda ing 
kinoángoian soba'an, mosia diá nonahang 
bo nobalui im pirisaya monia ko'i Allah. 

14 Bibit inta nolabú kon yuá-yuák in diát, 
tua in ibarat intau inta ain nokidongog 
kom Pirman, tongá gina monia umuran 
sinisi ing kapunya'an inta inanggap 
monia mokosanang kong kobiagan monia 
kon dunia na'a, sahingga diá notuoi im 
bungainya. 

15 Yo aka bibit inta nolabú kom buta 
mopia, tua in ibarat intau inta nokidongog 
kom Pirman, bo pino'tonopnya totu-totu'u 
kom bonu ing ginanya sahingga in 
nonahang kon yagi-yagi soba'an bo 
nobogoi im bungainya inta totok im 
mopia." 

16 Diábî intau im mopoyongkit makow 
in toga bo tungkubannya in tampayang 

andeka tagúonnya kon siup in lanta'an. 
Tantú togá tatua in tuduonnyabi kon 
tampatnya, simbá komintan intau inta 
tumu'ot kom baloi tatua moko'ontong 
kom bayagea. 

17 Diábi in tobatúmai no'ibuni in dia 
popo'ontong, bo diabi in tobatúmai 
in binuni in diá kota'auan bo diá 
popota'a-ta'au makow. 

18 Manangka intua yo tarukira'ai kopira 
onu inta ain dinongog monimu. Sin 
aka ki ine in oyúondon, yo ko'inia tua 
in dugangan doman bui, ta'e ki ine in 
diápa, yo onu in oyúonpa ko'inia gamáan 
domandon nongkon inia. 

19 Ki iná bo ki utat mita i Yesus namangoi 
ko'i-Nia, ta'e diá no'i'yaput ko'i-Nia sin 
nobarong totok in intau. 

20 Dá oyúon in intau nopota'au ko'i-Nia, 
"Ki iná bo ki utat i Pak Guru tua kon luai, 
mosia mo'ibog moyodungkul i Pak Guru." 

21 Ta'e ki Yesus noguman ko'i monia, 
"Intaubi mita inta mo'ibog mokidongog 
kom Pirman i Allah bo inta mo'ibog 
mogaid kon onu inta kino ibog-Nya, 
tuatabi ing ki iná bo ki utat-Ku mita." 

22 Kon singgai tobatú, ki Yesus bo 
muri-Nya mita sinumakoi kon uangga. Sia 

noguman ko'i monia, "Igai ba kita mayak 
in lolan danow." Dá minayak i mosia. 

23 Ko wakutu i mosia kom binaya'andon, 
ki Yesus nosiug nololot, indoianmai dalibi 
namangoi in tompot moropot totok kon 
danow tatua, sahingga in nobokol noloben 
bo uangga mulaidon kobonuan in tubig, 
sahingga mokobahayadon ko'i monia. 

24 Dá muri-Nya mita namangoi bo 
nogulung ko'i-Nia, kai monia, "Pak Guru, 
Pak Guru, mobodito ing kita!" Ki Yesus 
nobangon bo nongguak kon tompot bo 
bokol inta koyogot mogirup tatua. Dá 
tompot bo bokol tatua nogogai bo diádon 
nobokol. 

2> Bo siningog i Yesus im mosia, 
"Nongonu sim mo'ikow in diábî mopirisaya 
ko'i-Nakó?" Mosia no'ondok bo noherang. 
Mosia nosilibóan, "Ki inebi sabanarnya in 
intau tana'a sin umpakah tompot bo tubig 
yo dumudui doman kon singog-Nya!" 

26 Ki Yesus bo muri-Nya mita ilumeag 
nodapot in lipú intau ing Gerasa inta kon 
lolanmai in Danow Galilea. 

27 Naonda ing ki Yesus noponag kon toba, 
Sia inangoi in tobatú intau inta nongkon 
kota tatua. lIntau tatua kinotolongan in 
dimukud mora'at. No'onggotdon sia in 

dia nogilambungmai bo diadon doman 
nogutun kom baloinya. Sia nogutun bidon 
kong gua mita inta pololobongan kon 
intau minatoi. 

28 Naonda in sia noko'ontong ko'i Yesus, 
kinumarak in sia bo sinumungkud kon 
tayowonmai i Yesus bo nomalú, "Hoi Yesus 
ki Adi i Allah inta Totok Molantud! Onuon 
i Tuhan in aku'oi na'a? Po'igumonku totok 
ko'i Tuhan, dika roriga'an in aku'oi!” 

29 Dimukud mora'at tatua noguman 
natua, sim pinotabá i Yesus lumuai 
nongkon intau tatua. Sim mokakitdon 
im pogarab in dimukud mora'at in intau 
tatua. Dá pololukad kon intau tatua in 
dongka bidon togotonmai in rante bo 
umantungan, ta'e bontowonnya doman in 
rante inta pinotogot ko'inia, onda intua 
sia diaan in dimukud mora'at mayak im 
padang gurun. 

30 Ki Yesus nolibó kon intau tatua, "Ki 
ine in tangoimu?” Tubagnya doman, 
"Tangoiku 'ki Legion” — sin nobayong 
totok in dimukud mora'at in sinumu'ot 
ko'inia. 

31 Dá dimukud tatua nopo'igum ko'i 
Yesus simbá diá potabá-Nya im mosia 
mayak in dalan kopatoian. 

32 Nodiug kon tua oyúon im boké 
noántó inta koyogot motayakmai kong 
ka'anon monia kon tonsiligmai im bulud, 
dá dimukud mora'at tatua nopo'igum 
ko'i Yesus, simbá ogoi im mosia mayak 
tumu'ot kom boké mita tatua. Da 
dinuduian i Yesus onu im pino'igum monia 
tua. 

33 Dimukud mora'at mita tatua ilumuai 
nongkon intau tatua bo minayak sinumu'ot 
kom boké mita tatua. Boké mita tatua 
minayak bo ilumansik nongkon bingki in 
irang bo nolabú kon danow polat nolomot. 

34 Naonda intau mita inta nolukad 
kom boké noko'ontong kon natua, mosia 
nolagui bo polat minayak nopohaba-habar 
makow kon onu inta ain nobali tatua kong 
kota bo kon lipú mita inta noyodiugmai. 

35 Dá ilumuaidon in intau mita kon tua 
sim mo'indoi kon onu inta ain nobali 
kon tua. Mosia namangoi ko'i Yesus bo 
inontong monia in intau inta sinala'andon 
in dimukud mora'at. Intau tatua ilimitúdon 
makow kon diug in si'ol i Yesus, aindon 
noratak bo nogilambungdon. Mosia 
kon tua komintan inangoian ondok in 
noko'ontong kon onu inta nobali tatua. 

36 Náonda ing kóo'inggamá ing kawasa 
in dimukud mora'at kon intau tatua, 
nodait ino'uman in intau mita inta ain 
noko'ontong tontani kon onu inta ain 
nobali tua. 

37 Sahingga intau mita inta kon lipú ing 
Gerasa tua nopo'igum ko'i Yesus, simbá 
talaan-Nya im mosia sim mo'ondokdon 
totok mosia. Dá ki Yesus sinumakoidon 
bui kon uangga bo nonalámai ko'i monia. 

38 Intau inta ain sinalaan in dimukud 
mita mora'at tatua nopo'igum ko'i Yesus 
simbá ogoi in sia tumakin ko'i Yesus. Ta'e 
pinotabá i Yesus in sia takin koyow nana'a, 

39"Pobuidon ikow kom baloimu bo 
daitdon o'uman im bayongan inta ain 
inaidan i Allah ko'inimu." Dá intau tatua 
minaya-mayakdon makow kom bayongan 
kota bo nopota'a-ta'au makow im 
bayongan inta ain inaidan i Yesus ko'inia. 

40 Naonda ing ki Yesus nobui mangoi, Sia 
sinontomu intau mobayong takin sanang 
gina, si mosia dongkadon mogolat makow 
ko'i-Nia. 

41 Bo kon dodai intua namangoi 
domandon in intau, tangoinya ki 
Yairus. Ki Yairus na'a, itoi kom baloi 
pososambayangan. Sia sinumungkud kon 

tayowonmai in si'ol i Yesus bo nopo'igum 
totok simbá ki Yesus mo'ibog mamangoi 
im baloinya. 

42 Sin wakutu intua ki adinya inta 
tongá totobatú tua notakit dongkadon 
olaton. Adi tatua umurdon dega mopuluh 
bodoyowá notaong. Dá ki Yesus minayak. 
Kom bonu im binaya'an tatua totok monia 
dodakkan ing ki Yesus. 

43 Bo kon sigad intau moántó tatua, 
oyúon tobatú bobay inta aindon mopuluh 
bodoyowá notaong notakit sinologanmai 
in dugú, bo diá tobatúmai im mokopia 
kon takitnya tatua. 

44 Dá totok noramiji in sia bá mo'idiug 
ko'i Yesus nongkon tumi bo mokadai 
kon ubung in jubah-Nya, dá kon dodaipa 
doman intua bobay tatua nopia. 

45 Ta'e ki Yesus nolibó ko'i monia, "Ki ine 
in noliai ko'i-Nakó? Ta'e diá tobatúmai 
in nongaku, dá ki Petrus noguman, “Pak 
Guru, totu'u mobarong intau in nolipung 
ko'i Pak Guru, dapot ing ko'undudan 
magi'makow monia ing ki Pak Guru!" 

46 Ta'e kai Yesus doman, "Oyúon tobatú 
intau in sinumontúon no'liai ko'i-Nakó, 
kinorasaan-Ku kon oyúon ing kawasa 
ilumuai ko'i-Nakó." 

47 Naonda ing kinota'auandon im bobay 
tatua kon onu inta inaidannya tua aindon 
kinota'auan i Yesus, dá namangoi in sia, 
ta'e gugur makow bo sinumungkud kon 
tayowon-Nyamai. Onda intua ino'umannya 
kon tayowon intau moántó in alasannya 
mongo nongonu sin sinumontúonbi in sia 
noliai ko'i Yesus. Takitnya tatua nopia kon 
dodaipa doman intua. 

48 Ki Yesus noguman kom bobay tatua, 
"Adi-Ku, pirisayamu ain nokosalamat 
ko'inimu. Bayakdon takin salamat!” 

49 Koyogotpa ing ki Yesus nosingog, 
namangoi in tobatú ginalum i Yairus bo 
noguman ko'i Yairus, "Ki adi i Tuang 
minatoidon, dá dona'aidon ing ki Tuang 
mamangoi bo mokiposusahmai ko'i Pak 
Guru!" 

>0 Tongá dinongog i Yesus onu inta 
pinoguman in intau tatua, dá Sia noguman 
ko'i Yairus, "Yairus, dikabi mo'ondok. 
Popirisayabi dá mosalamatbi ing ki adimu 
tatua." 

>! No'iyaputmai kom baloi i Yairus, diá 
tobatúmai intau ibanea inogoi i Yesus 
dinumudui ko'i-Nia sinumu'ot ing gopot, 
kolikudbi ing ki Petrus, ki Yohanes, bo 

ki Yakobus takin ki ina bo ki ama in adi 
tatua. 

>2 Totokdon in ombalan bo amuian monia 
in adi tatua, ta'e ki Yesus noguman ko'i 
monia, “Dikadon mongombal im mo'ikow 
sin adi tatua in diabi minatoi tongabi 
nosiug!" 

>3 Ta'e kinosingan monia in Sia, sing 
kinota'auan monia kon minatoi bidon adi 
tatua. 

>4 Dá kinadaian i Yesus in lima adi tatua 
bo noguman, "Pobangondon ule!" 

>> Bo nobuidon mangoi in dimukud adi 
tatua bo kon dodaipa doman intua nobiag 
bui in adi tatua bo polat sinimindog. Ki 
Yesus nokipokaan in adi tatua. 

36 Guyanga in adi tatua totok in noherang 
noko'ontong, ta'e onu inta ain nobali tatua 
diabi inogoi i Yesus pota'a-ta'au makow 
ko'i inekabi. 

l Ki Yesus nogoini kom muri-Nya inta 

mopuluh bodoyowá bo nobogoi ing 
kawasa moguntun kon dimukud mora'at 
bo mongundam doman kom bayongan 
takit. 

2 Onda intua nopotabá ko'i monia 
minayak nopota'a-ta'au makow in 
Habar Mopia kon náonda ing ki Allah 

mamangoi momarentah salaku Raja polat 
mongundam kon intau mita inta notakit. 

3 Na'a ing koyow-Nya ko'i monia, 
"Dona'aibi modia kon onu bo onu ing 
kom binaya'an. Dika doman modia kon 
tungkud andeka balun, ka'anon andeka 
doit, andeka lambung pomaluian. 

4 Aka mo'ikow bo ain sinarima kom baloi 
tobatú, dá pogutundon kon tua modapot 
im mopalut oáidanmu kong kota tatua. 

> Bo aka oyúon in intau inta doi motarima 
ko'i monimu, yo luaidon kong kotá tatua 
bo topirai in lobud kon si'olmu salaku 
poringatan ko'i monia." 

6Dá minayakdon im muri i Yesus 
mopuluh bodoyowá tatua bo sindalan 
nopoyaput in Habar Mopia polat doman 
mongundam kon intau mita inta 
nongotakit kon lipu mita inta kinobaya'an 
monia. 

7 Naonda ing ki Herodes, raja kon wilayah 
tatua nokodongog kom bayongan inta 
ain nobali tatua, nobingung in sia, sin 
oyúon doman intau im moguman kong ki 
Yohanes in nobiagdon bui. 

8 Oyúon doman im moguman, "Ki Elia 
namangidon bui, bo oyúon doman im 

moguman, tobatu nabi tungkul intua 
nobiagdon bui." 

Ki Herodes nosingog nana'a, "Aku'oi ain 
nopotabá kon intau nomongkó kon ulu í 
Yohanes, yo ki inebi in sia tana'a inta kai'n 
habar ain nogaid kon inta mokoherang 
totok kon intau." Dá sia umuran moramiji 
simbá moyodungkul i Yesus. 

10 Bo naonda in rasul mita inta pinotabá 
i Yesus nobuidon mangoi, ino'uman 
monia ko'i Yesus onu inta aim pinomia 
monia. Dá dinia i Yesus im mosia minayak 
sinumontani kon tobatu kota, tangoinya 
kota im Betsaida. Tonga ki Yesus bo 
muri-Nya mita ing kon tua. 

11 Ta'e naonda ing kinota'auan intau 
mobayong tatua, dinuduian monia in Sia. 
Dá pinomayak-Nyadon makow mosia in 
dinumudui ko'i-Nia. Kon tua ki Yesus 
nopoyaput in Habar soál náonda ing 
ki Allah momarentah salaku Raja bo 
nogundam doman kon intau mita inta 
notakit kon tua. 

12 Naonda in no'ungkolomdon singgai, 
namangoidon ko'i-Nia im muri-Nya inta 
mopuluh bodoyowá tatua bo noguman, 
"Pak Guru, poki-pobuiaidon in intau 
mita tanion simbá mota'aupa im mosia 

motayak kom ponga'anan bo pogogaian 
monia kon lipú inta nodiugmai kon na'a, 
sin noyayuk bo no'itontani totok in tampat 
naton na'a." 

13 Ta'e ki Yesus noguman ko'i monia, 
"Mo'ikowbi im mobogoi ing ka'anon 
ko'i monia tua!" Dá kai monia doman, 
"Ko'inami tongá oyúon in roti lima bo 
toyak doyowa. Kolikudbi in aka mayak 
motalui ing kami dá oyúon in ogoi ka'anon 
monia!" 

14 (Aka iaponmai in intau kon tua, yo degá 
limamai noribu ing kobayongea komintan 
intau lolaki.) Dá ki Yesus noguman kom 
muri-Nya mita, "Pokilitúaidon mita im 
mosia mokolo-kolompok, tokolompok 
tololimamai nopuluh intau." 

15 Muri-Nya mita nogaid kon onu inta aim 
pinoguman ko'i monia. Pinokilitúandon 
mita monia intau moántó tatua. 

16 Onda intua ginamádon i Yesus in 
roti lima bo toyak doyowa nobungá 
tatua bodongka ilumangag kon langit 
bo nosukur ko'i Allah. Onda intua 
binosi-bonsig-Nya in roti tatua bo inogoi 
kom muri-Nya mita pinokisilai kon intau 
moántó tatua. 

17 Mosia nonga'an komintan dapot 
nobotug. Onda intua sinipun monia ing ki 
agat mita in roti tatua. Nosipun magî yo 
mopuluhpa bodoyowá nokompé. 

18 Kon singgai tobatú, wakutu ing ki 
Yesus yogot nosambayang, muri-Nya mita 
namangoi ko'i-Nia. Dá ki Yesus nolibó ko'i 
monia, "Aka podudui guman in intau, yo 
ki ine in Aku'oi na'a?" 

19 Dá mosia notubag, "Oyúon noguman 
ki Yohanes Mobobaptis. Oyúon doman 
noguman ki Elia, ibanea doman noguman 
tobatú nabi tungkul intua bo nobiag bui." 

20 Ki Yesus nolibó bui ko'i monia, "Aka 
podudui in raian monimu, yo ki ine in 
Aku'oi na'a?" Dá ki Petrus notubag, "Raja 
Mopoposalamat inta pinodandi i Allah.” 

21 Bo ki Yesus noguman kom muri-Nya 
mita, "Dona'ai poguman magi-makow 
monimu kon i inekadon." 

22 Bo ki Yesus noguman doman nana'a, 
"Ki Adi Intau mustibi motarima kon roriga 
mobayong, bo Sia im bayowan itoi mita in 
lipu, imang mita itoi bo mototundú mita 
kon agama bo limodon, ta'e kon singgai in 
tolunya biagon bui." 

23 Onda intua Sia noguman doman ko'i 
monia, "Intau inta mo'ibog dumudui ko'i- 

Nakó, mustibi liongonnya in oáidannya 
tontani, bo momota'an kon roriganya 
pomuloi in singgai bo umuran dumudui 
ko'i-Nakó. 

24 Sin intau inta tongá umuran mo'ibog 
mogaid kon oáidannya tontani, kobulian 
ing kobiagannya, ta'e intau inta mo'ibog 
moliong kon rupa-rupa sim mogaid kon 
oáidan-Ku, mosalamat in sia." 

25 Onubi im baragunanya, intau moko'uli 
kom bayongan rupa-rupa inta mopira kon 
dunia na'a, aka tua komintan bo tongá 
mokobodito ko'inia? 

26 Sin intau inta mo'oyak im mongaku kon 
sia tua in dumodudui-Ku bo mo'oyak im 
mogaid kon onu inta ain sinundú-Ku, yo 
ki Adi Intau mo'oyak doman im mongaku 
kon sia in dumodudui-Ku ko wakutu im 
mo'iangoi in Sia takin kawasa-Nya bo 
kawasa i Amá bo im malaekat mita inta 
mosuci. 

27 Bá kota'auan monimumu in na'a, "Kon 
sigad monimu tana'a oyúon in diapabi 
matoi aka sia diápa moko'ontong ko'i 
Allah mamangoi momarentah salaku 
Raja." 

28 Degá waludon nosinggai nongkon 
pino'tundúan kom bayongan tatua, ki 

Yesus nodia ko'i Petrus, ko'i Yohanes bo 
ko'i Yakobus notakod kom bulud sim 
mosambayang. 

29Wakutu ing ki Yesus yogot 
nosambayang kon tua, indoianmai 
yo pogot-Nya nobalui bo lambung-Nya in 
nobalidon nobudó mopo'uli-ulinag. 

30 Dali doman bo inontong intau 
doyowa, tuata ing ki Musa bo ki Elia 
noki'pogontong kon yuák im bayag 
inta nongkon soroga. Mosia nosirita 
takin i Yesus soál kopopatoi-Nya inta 
diádon mo'onggot bo kobayáan-Nya kon 
Yerusalem. 

31 (9:30) 

32 Wakutu intua ki Petrus takin 
yobayatnya mita nosiug, ta'e naonda 
im mosia no'ibangon inontong monia 
in sindar motarang nonimbayag ko'i 
Yesus bo intau doyowa sinimindog kon 
diug-Nya. 

33 Bo naonda in intau doyowa tatua 
nonalámai ko'i Yesus, ki Petrus noguman 
ko'i Yesus, "Pak Guru, mopira totok kita 
ing kon na'a. Manikah mogaid ing kami 
kon kemah tolu, tobatú ing ko'i Pak Guru, 
tobatú ko'i Musa, bo tobatú ko'i Elia.” 

(Onu in siningog i Petrus tatua diabi 
kinota'auannya.) 

34 Yogotpa ing ki Petrus nosingog, balu 
no'ikolubung mangoi ing golom ko'i 
monia, sahingga inangoian ondok im 
mosia. 

35 Bo kino'dongogandon in singog 
nongkon yuák ing golom tatua noguman, 
"Tana'a ing ki Adi-Ku inta pinili-Ku, 
indongogaidon in Sia.” 

36 Naonda in nogogai singog tatua, 
indoianmai monia yo dongkadon ki Yesus 
tontani ing kon tua. Ta'e tua komintan 
diabi ino'uman in muri-Nya mita kon intau 
ibanea. 

37 Nopo'ikolommai kon singgai, wakutu 
ing ki Yesus bo muri-Nya taya tolu 
nosiligdon nongkon bulud tatua. Intau 
moántó namangoi ko'i Yesus. 

38 Tobatú lolaki kon sigad in intau 
moántó tatua nomalú, "Pak Guru, 
tulungaipa bo indoiai ing ki adiku totobatú 
tua! 

39 Aka dimukud mora'at mamangoi 
monubuh ko'inia, sia balú kumarak bo 
tumogat totok in awaknya bo bibignya 
luaian im burá. Dimukud tatua umuran 

mopororiga ko'inia, bo gogió diádon 
taláannyamai ing ki adiku tatua. 

40 Aku'oi nokitulungdon kom muri mita i 
Pak Guru moguntun kon dimukud tatua, 
ta'e dia mokomampu im mosia." 

41 Dá ki Yesus sinumorú kom muri-Nya 
mita kai-Nia, "Mo'ikow nion intau mita inta 
mo'ibog momalawang bo diá mopirisaya! 
Komangoipa degá in onda Aku'oi musti 
umuran moyotakin monimu bo mosabar 
im mo'indoi kon oáid mita monimu? Dia 
mangoi in adi tanion!" 

42 Ko wakutu in adi tatua nopobayak 
ko'i Yesus, dimukud mora'at tatua 
nopobanting ko'inia polat pinotorondónya 
awak in adi tatua. Ta'e totok in sinoruán 
i Yesus in dimukud mora'at tatua bo 
pinokiluaian-Nya nongkon adi tatua 
dá nopiadon in adi tatua bo polatdon 
pinosarahkan ko'i amánya. 

43 Komintan intau noherang noko'ontong 
kong kawasa i Allah inta námai tua 
ing koloben. Ko wakutu intau mita 
nongoherangpa totok kom bayongan inta 
pinomia-Nya tatua, ki Yesus noguman 
kom muri-Nya mita, 

44 "Tarukira bo dika koliongan in 
singog-Ku tana'a: Ki Adi Intau posarahkan 
kong kawasa in intau." 

45 Tongá diá kinomangalean im muri-Nya 
mita in singog-Nya tatua. Sin tua in 
sinontu'onbi binuni ko'i monia simbá diá 
komangalean monia. Bo mosia mo'ondok 
doman im molibó ko'i-Nia. 

46 Bo nomukádon im bobayowan 
kon sigad im muri mita i Yesus. 

Mosia nobobayowan mongo ki ine im 
molobe-loben kon sigad monia tua. 

47 Tongá kinota'auan i Yesus in raian 
monia tatua, tuamai ginamá-Nya im 
mongoádi tobatú bo pinokisindogan-Nya 
kon diug-Nyamai. 

48 Bo Sia noguman kom muri-Nya 
mita, "Intau inta notarima kon adi tana'a 
sin nokotorop ko'i-Nakó, yo tua im 
mangalenya sia notarima ko'i-Nakó; bo 
ki ine in notarima ko'i-Nakó, yo sia in 
notarima doman ko'i-Nia inta nopotabá 
ko'i-Nakó; sing ki ine mo'ompá in dodia 
kon sigad monimu komintan, yo siabi tua 
im molobe-loben." 

49 Ki Yohanes noguman nana'a ko'i Yesus, 
"Tuhan, kami noko'ontong kon intau 
noguntun kon dimukud mora'at nomaké 

in tangoi i Tuhan, tonga ilarang nami in 
sia, sin sia de'emanbi dumodudui naton." 

>0 Dá ki Yesus noguman ko'inia, 
"Dona'aibi ampagan monimu in sia, sing 
ki ine im motoindudui ko'i monimu, yo sia 
tua in yobayat monimu." 

>! Naonda im modiugdon wakutu i Yesus 
mayak in soroga, sinantú-Nyadon kon Sia 
mayakdon in Yerusalem, 

2 dá Sia nopotabá kon intau inumuna 
ko'i-Nia. Mosia minayak bo sinumu'ot kon 
lipú intau in Samaria. Makusud monia tua 
im moposadia kon onu inta paraluon i 
Yesus. 

33 Ta'e intau mita in Samaria doi 
motarima kong koángoian i Yesus sing 
mokantaradon totok kon Sia nopobayak 
ná Yerusalem. 

>4 Nokota'aumai kon natua ing ki 
Yakobus bo ki Yohanes inta muri i Yesus, 
mosia nolibó nana'a, "Tuhan, mo'ibog 
degá ing ki Tuhan bá po'igumon nami in 
tulu molabú nongkon langit bo momutú 
ko'i monia komintan?" 

>> Ta'e ki Yesus nobobui ko'i monia bo 
sinumorú. 

>6 Dá mosia minayakdon kon lipú ibanea. 

>/ Naonda ing ki Yesus bo muri-Nya mita 
nongingguputdon kom bobayáan mon ia, 
oyúon intau noguman ko'i Yesus, “Pak 
Guru, aku'oi mo'ibog dumudui ko'i Pak 
Guru kon ondakabi im bayáan!" 

>8 Ta'e ki Yesus noguman ko'inia, "Ule, 
Serigala oyúon im bubúnya, lagapan 
oyúon im pugadnya, ta'e ki Adi Intau diabi 
in tampat posiugan-Nya." 

>9 Ki Yesus noguman nana'a kon intau 
ibanea, "Duduidon ko'i-Nakó!" Tongá intau 
tatua notubag nana'a, "Tuang ogoiaipa 
muna iwakutu in aku'oi molobong ko'i 
amáku." 

60 Ta'e ki Yesus noguman ko'inia, 
"Pomayakdon makow intau minatoi 
molobong kon intau minatoi; ta'e ikow im 
bayakdon bo poyaputdon in Habar Mopia 
kom bayongan intau kon lipu-lipúannya. 
Poguman kong ki Allah im mamangoidon 
momarentah salaku Raja." 

6l Bo oyúon doman intau in noguman 
nana'a ko'i Yesus, "Pak Guru, aku'oi im 
mo'ibog dumudui ko'i Pak Guru, ta'e 
ogoiaipa muna iwakutu in aku'oi mayak 
moguman kom bayongan ginalumku." 

62 Ta'e ki Yesus notubag, "Pomuloi 
intau inta momangkoidon momajeko, bo 

mobobuipa ná tumi, yo sia tua in diábi 
patus mobali umat í Allah.” 

] 0 I No'iduduimai kon tua, ki Yesus 

nomili kon dumodudui-Nya ibanea 
pitu nopuluh ing kobayongea bodongka 
nopotabá ko'i monia. Mosia pinokibayáan 
tumo-dodoyowa sin umuna ko'i-Nia 
mayak ing kotá bo tampat mita inta 
bayáan-Nya. 

2 Ki Yesus noguman nana'a, "Bungainya 
im mobayong totok, ta'e mononolisi in 
tongá topilik. Manangka intua po'igumdon 
ko'i togi gobá simbá potabánya mangoi 
in intau inta mogogaid simbá mosia im 
mono'inut kom bungainya mita tatua. 

3 Tuamai bayakdon! Aku'oi mopotabá ko'i 
monimu naonda bo mopotabá in domba 
kon yuá-yuák in serigala. 

4Bo donáai modia kon pundi andeka 
balun andeka aip in si'ol. Dika mogogai 
kon yuák in dalan bo mobogoi in hormat 
ko'i inekadon. 

> Bo aka mo'ikow tumu'ot kon tobatú 
baloi yo na'a in singogon muna, 
'Binarakatandon i mo'ikow tobaloian na'a.' 

6 Bo aka kon tua oyúon intau inta mo'ibog 
in dodamean bo salamat, yo salammu 
tatua in motantú kom baloi tatua, tongá 

aka diá, yo salammu tatua im mo'ibuibi 
ko'inimu. 

7 Kotantú kon tobatú baloi aka mogutun. 
Tarima onu in ogoi monia ko'inimu. 

Sin intau inta mogaid im patusbi in sia 
motarima kom bungai in inaidannya. 
Dona'ai momampi-mamping makow kom 
pogutunan. 

8 Aka mo'ikow mamangoi in tobatú kota 
bo sinomu notompia in intau kon tua, yo 
ka'anbi onu inta ogoi monia ko'i monimu. 

9Tulungai bo undamai in intau mita inta 
notakit kong kotá tatua bo poguman kon 
intau mita kon tua, 'Ki Allah mamangoidon 
momarentah salaku Raja kon yuá-yuák 
monimu.' 

10 Ta'e aka mo'ikow bo mamangoi in 
tobatú kota bo doi in intau kon tua 
motarima ko'i monimu, yo bayá in dolaag 
bo singog nana'a, 

11 'Sedangpa lobud ing kotamu na'a inta 
nongo-ikompit kon si'ol nami, daiton 
nami topiran salaku poringatan ko'i 
monimu. Ta'e bá kota'auan monimu 
kon diá bidon mo'onggot ing ki Allah 
mamangoi momarentah salaku Raja kon 
yuá-yuák monimul!" 

12 Torop in na'a, "Kon singgai ponantúan, 
intau in Sodom im mogampa-gampang 
ampungan i Allah nongkon daripada intau 
mita ing kota tatua!" 

13 "Koboditodon mo'ikow, Korazim! Bo 
koboditodon mo'ikow, Betsaida! Sin aka 
kuma bo kon lipú in Tirus bo Sidon im 
pinogaidan kon inta mokoherang mita 
inta ain inaidan kon yuá-yuák monimu, yo 
no'onggot bidon mosia nogogai nogaid 
kon dosa, bo inagoiandon im panyasalan. 

14 Ta'e kon singgai ponantúan, lipu in 
Tirus bo Sidon im mogampa-gampang 
ampungan i Allah daripada mo'ikow. 

15 Bo mo'ikow, Kapernaum! degá kai'nimu 
kamai dá polantudonbi ikow dapot in 
soroga? Bá pogumanku, Diábi! Malah 
mo'ikow nion in pogonagbi kon naraka!" 

16 Bo ki Yesus noguman kom muri-Nya 
mita, "Ki ine im mo'ibog mokidongog 
ko'i monimu, yo mosia tua i mokidongog 
doman ko'i-Nakó. Ta'e ki ine in doi 
motarima ko'i monimu, yo sia in doi 
doman motarima ko'i-Nakó. Bo ki ine in 
doi motarima ko'i-Nakó, yo sia in doi 
doman motarima ko'i-Nia inta nopotabá 
ko'i-Nakó." 

17 Onda intua, dumodudui i Yesus 
inta pitu nopuluh nobuidon mangoi 
takin sanang ing gina bo noguman, 
"Tuhan sedang dimukud mita mora'at 
mo'ondok ko'inami sim mokodongog kon 
tangoi-Mu.” 

18 Dá ki Yesus noguman ko'i monia, 
"Aku'oi noko'ontong kon Ibilis nolabú 
nongkon langit náonda bo kilat. 

19 Mo'ikow aindon inogoian-Ku ing 
kawasa poritak kon ulag bo bamba'u, 
bo kawasa pomutol kon ropot in saturu, 
sahingga dia bidon im moko'bodito ko'i 
monimu. 

20 Tongá umpakahbi natua, yo dikabi 
mopia-pia ing gina monimu sim mo'ondok 
in dimukud mora'at ko'i monimu. Na'abi 
im patus mokopia kong gina monimu, 
tangoimu aindon pinais kon soroga.” 

21 Ko wakutu intua nosanang totok 
ing gina i Yesus, lantaran kinawasaan 
in Roho i Allah. Sia nosingog nana'a, 
"Aku'oi mosukur ko'i-Nimu Amá, Tuhan in 
langit bo butá, lantaran bayongan intua 
aindon binuni-Mu kon intau mita inta 
mopandoi bo mobijaksana, ta'e aindon 
pino'ontong-Mu kon intau mita inta 
nongobodok. Tuabi ing kino'ibog i Ama. 

22 Yagi-yagi komintandon pinosarahkan 
i Amá ko'i-Nakó. Bo diábi in tobatúmai 
intau nonota'au kon Adi, kolikudbi ing ki 
Ama. Bo diábi doman intau in nonota'au 
ko'i Amá kolikudbi in Adi; bo intau mita 
inta kino'ibog in Adi popota'auan kon ki 
ine ing ki Ama." 

23 Onda intua ki Yesus nobobui kon 
dumodudui-Nya mita bo noguman, 
"Nomujur totok mo'ikow in noko'ontong 
kon onu inta ain inontong monimu tana'a. 

24 Sin toropbi monimu: Nobayong in nabi 
bo raja im mo'ibog mo'indoi kon onu 
inta ain inontong monimu, ta'e mosia 
dia noko'ontong. Na doman tua, mosia 
mo'ibog mongindongog kon na inta ain 
dinongog monimu, ta'e mosia diadon 
nokodongog kon tua." 

25 No'iduduimai kon tua, oyúon 
mototundú kon agama namangoi bo 
monungkul ko'i Yesus. Sia nolibó ko'i 
Yesus, "Pak Guru, onu degá im musti 
aidanku simbá aku'oi moko'uli kong 
kobiagan mopia bo mononoi?" 

26 Ki Yesus bui nolibó ko'inia, "Onu im 
pinais kon hukum i Musa? Podudui in 
raianmu, náonda intua?" 

27 Intau tatua notubag, "Kotabibî ing ki 
Tuhan, takin Allahmu, kotantú ing gina 
ko'i-Nia,' bo 'Kotabibi in tumpala intau ná 
kototabimu kon awakmu tontani." 

28 Dá kai Yesus doman, "Totu'u in 
tubagmu nion! Aidaidon intua komintan, 
dá ikow moko'ulibi kong kobiagan 
mononoi." 

29 Ta'e mototundú kon agama tatua dol 
talowon, dá sia nolibó bui ko'i Yesus, "Ki 
inebi inta sinangoi tumpala intau?" 

30 Ki Yesus notubag, "Oyúon intau nosilig 
nongkon Yerusalem. Sia mayak in Yerikho. 
Kon yuák in dalan, sia dinomok in intau 
mita inta mogogagow. Binongkug monia 
in sia bo inagow doman im bayongan 
kapunya'annya inta kodia-dianya. Nodait 
makow inagow onu in ko'inia, binongkug 
doman monia inimibo-ibog nodapot 
aindon matoi bodongka sinaláan monia. 

31 Kabutulan oyúon tobatú imang 
nosilig nongin dalan tatua. Ta'e naonda 
inontongnya intau inta binongkug monia 
tua, nomarut in sia bo nongin dalan tolosi. 

32 Natua doman intau in Lewi inta 
no'italib kon tua. Noko'ontongmai kon 
intau tatua, nomarut doman in sia bo 
nongin dalan tolosi. 

33 No'iduduimai kon tua oyúon intau 
in Samaria nongin dalan doman tatua. 
Noko'ontongmai kon intau tatua totok 
noliai ing ginanya bo notabi. 

34 Dá dinimiug in sia kon intau tatua 
bo dinaritannya anggur ing kekebnya 
mita bo inundaman polat binakut 
kinopia ing kekebnya tatua. Nopalut 
makow, pinoponiknya intau tatua kong 
keledainya, bo dinia pinobayak im baloi 
inta pongongandupan bo sinompianya. 

35 Nopo'ikolomai kon singgai inogoiannya 
in doit perak doyowa ing kitogi baloi 
pongongandupan tatua bo nongoyow, 
'Tompiapa in sia bo onu in taluionmu 
ponompia ko'inia daitonkubi toliuan aka 
mobuidon mangoi in aku'oi.” 

36 Onda intua ki Yesus nonimpod kon 
o'uman-Nya tatua bo nolibó ko'inia, 
"Podudui in raianmu, ki ine ing kon sigad 
naya'tolu tua in nomia kon oáid salaku 
tumpala intau ko'inia inta pinogagowan 
tatua?" 

37 Mototundú kon agama tatua notubag, 
"Intau inta ain inagoian tabi bo polat 
notulung kon intau tatua." Ki Yesus 
noguman, "Dá aka natua, yo bayakdon bo 
aidai doman in natua!" 

38 Onda intua ki Yesus bo muri-Nya mita 
nongingguputdon kom bobayáan monia 
bo mosia no'iyaputdon in tobatú lipu. Kon 
lipú tatua oyúon tobatú bobay nogoini ko'i 
monia minayak im baloinya, ki Marta in 
tangoinya. 

39Ki Marta na'a oyúon ing ki utatnya 
bobay doman inta tangoinya ki Maria. 

Ki Maria na'a ilimitú makow kon diug i 
Yesus bo mokidongogmai kon onu in 
singogon-Nya. 

40 Ta'e ki Marta im mosibuk totok mogaid 
kon oáidanya kon baloi. Dá ki Marta 
dinimiug ko'i Yesus bo noguman, "Tuhan, 
degá bo diabi ontongon i Tuhan ing ki 
utatku tanion. Ko'inapa in sia tongabi 
limitú makow mokidongog kon onu in 
poguman i Tuhan bo pomayaknya makow 
aku'oi im mogaid tontani?" 

41 Ta'e ki Tuhan noguman, "Marta, 
Marta! ikow na'a in totokbi mohawatir bo 
mopoyoyiga in awakmu tontani bo tongá 
umuran morai kom bayongan rupa-rupa. 

42 Bá poguman-Ku ko'inimu kon tongábi 
tobatú in totok moponting. Ki Maria ain 
nomi kon inta mopia, inta diábî bui 
gamáan ko'inia." 

] ] I Kon singgai tobatú ki Yesus 
nosambayang kon tobatú tampat. 

Naonda in Sia nopalutdon nosambayang, 
muri-Nya tobatú noguman, "Tuhan, 
tundúpa ing kami mosambayang, ná ki 
Yohanes notundú kon dumoduduinya 
mita." 

2Da kai Yesus doman, "Aka mo'ikow bo 
mosambayang yo singogdon nana'a, 'Ama, 
Tonga'bi' Ikow ing ki Allah. Angoidon Ikow 
bo parenta'ai ing kami. 

3 Ogoiaidon ing kami pomuloi in singgai 
ka'anon inta tugat ko'inami. 

4Bo ampungaidon in tala nami, sing 
kami ain doman nongampung kon intau 
inta kotalá ko'inami. Bo dona'ai pomayak 
makow ing kami kobulian im pirisaya 
nami ko'i-Nimu ko wakutu ing kami 
mokodungkul kon soba'an." 

> Onda intua noguman doman Sia kon 
muri-Nya mita nana'a, "Aka kuma kon 
sigad monimu oyúon tobatú intau mayak 
im baloi yobayatnya pongantog in dolom 
bo moguman, 'Ule, popoluanaipa im bogat 
aku'oi, 

6 sin oyúon in yobayatku nongkon 
binaya'an no'iandup mangoi kom baloiku 
bo diádon ing ka'anon kom baloikul!' 

7 Bo aka kuma yobayatnya tatua notubag 
nana'a, 'Dikadon moganggu ko'i-nakó 
sing kinunsiankudon in lolingkop bo 
nosiugdon ing kami motolu adi, dá doidon 
aku'oi mobangon bo mobogoi ing ka'anon 
ko'inimu ule." 

8 "Yo náonda?" guman i Yesus bui. "Aku'oi 
im moguman ko'inimu, umpakahbi ikow 
yobayatnya, yo diábi mobangon in sia 
bo mobogoi kon onu im paralumu. Ta'e 
aka ikow bo diá mo'oyak in umuran 
monangkokó bo mo'igum, dá mobangonbi 
in sia bo mobogoi kon onu im paralumu. 

9 Manangka intua Aku'oi moguman ko'i 
monimu: Po'igumdon, dá ogoianbi im 
mo'ikow; potayakdon dá moko'ulibi im 
mo'ikow; ponangkokodon dá pobukatanbi 
kon lolingkop im mo'ikow. 

10 Sim pomuloi intau inta mo'igum im 
motarimabi, bo intau inta motayak im 
moko'ulibi, bo intau inta monangkokó im 
pobukatanbi kon lolingkop. 

11 Degá oyúon ing kon sigad monimu ing 
guyanga inta aka po'iguman i adinya kon 
toyak, yo ogoiannya in ulag? 

12 Andeka aka ki adinya mo'igum kon 
natu yo ogoiannya in ulipan? 

13 Dá aka mo'ikow inta mora'at bo 
mota'au mobogoi kon inta mopia ko'i 
adimu mita, yo bambikabi ki Amámu inta 
kon soroga! Sia im mobogoibi in Roho-Nya 
ko'i monia inta umuran mo'igum ko'i-Nia!" 

14 Kon singgai tobatú ki Yesus noguntun 
kon dimukud mora'at nongkon intau bobó. 
Naonda in dimukud mora'at tatua ilumuai 
kon intau bobó tatua, nokosingogdon in 
sia. Intau moántó kon tua nongoherang. 

15 Tongá oyúon kon sigad monia tua in 
noguman, "Sia tua noguntun kon dimukud 
mora'at nomaké ing kawasa i Beelzebul, 
inta itoi in dimukud mora'at mita." 

16 Oyúon doman kon sigad monia tua 
im mo'igum kon tanda nongkon soroga, 
salaku bukti kon Sia in nongkon i Allah. 
Mosia tua im monungkul ko'i-Nia. 

17 Ta'e kinota'auanbi i Yesus in raian 
monia tatua, dá Sia noguman ko'i monia, 
"Aka tobatú negara bo mosila-silai bo 
mosisaturuandon, yo negara tatua in 
diabi mononoi. Andeka motolu adi inta 
posibayak, yo tantu diabi doman mononoi. 

18 Natua doman ing kong karaja'an in 
Ibilis, aka kolompok tobatú bo moropatoi 
ing kolompok doman tobatú, yo karaja'an 
tatua in morumbunbi. Mo'ikow in 

noguman kon Aku'oi in noguntun kon 
dimukud mora'at takin nomaké ing kawasa 
i Beelzebul. 

19 Aka natua yo kawasa i ine im pinaké 
in dumoduduimu mita noguntun kon 
dimukud mora'at tatua? Dumoduduimu 
bidon tontani in noguman kon no'italá im 
mo'ikow! 

20 Aku'oi na'a in noguntun kon 
dimukud mora'at takin kawasa i Allah. 
Tua im mangalenya kong ki Allah in 
nomangkoidon nomarentah kon yuá-yuák 
monimu. 

21 Aka intau moropot bo nolongkap 
domandon in alatnya sin polukadnya 
kom baloinya tontani, yo komintan 
kapunya'annya im mosalamatbi. 

22 Ta'e aka oyúon im mo'iliu in ropot 
ko'inia im mamangoi monubuh bo 
monalow ko'inia, dá daitonbi agowon 
in intau moropot tatua im bayongan 
alatnya inta mobali kakuatannya polukad 
kom baloinya. Onda intua daitonya bo 
sila-silaion makow im barang in intau inta 
inagownya tatua. 

23 Intau inta umuran momalawang 
ko'i-Nakó, mosaturu ko'i-Nakó. Bo intau 

inta doi modulu mogaid kon oaidan-Ku, 
sia tua im momoguya'at kon oáidan-Ku!" 

24 Aka dimukud mora'at bo nonalámai 
kon tobatú intau, yo sia tua im maya- 
mayakbi makow in tampat inta no'ingkag 
sim motayak kom pogogaian, ta'e diá in 
sia noko'uli. Manangka intua sia nosingog 
nana'a, "Aku'oi bui mayak im baloi inta ain 
sinaláanku tua. 

2> Bo sia minayakdon bui. 
Kino'bayáannyamai yo baloi tatua 
nodaritdon sin ain sinimpatan bo totok 
doman sinompia kinopira. 

26 Dá ilumuai bui in dimukud mora'at 
tatua bo nogoinî kon dimukud mora'at 
ibanea taya pitu inta mora'a-ra'at nongkon 
inia. Onda intua mosia nogutun kon intau 
tatua, sahingga pangabisannya, ka'ada'an 
intau tatua lebedon mora'at nongkon 
ka'ada'anea inta muna." 

27 Koyogotpa ing ki Yesus nosingog, 
indoianmai tobatú bobay kon sigad intau 
mobayong tatua nogumanbi ko'i Yesus 
nana'a, "Mosanangdon totok im bobay 
inta nopolahir bo nopoteté, ko'i Tuang." 

28 Ta'e ki Yesus noguman nana'a, "Intau 
inta mosanang totok im mosiabi inta 
mo'ibog mokidongog kom Pirman i 

Allah, bo mo'ibog mogaid kon onu inta 
pinoguman-Nya!" 

29 Kon yuák in intau mobayong tatua ki 
Yesus noginturus kon sirita-Nya, nana'a, 
"Mora'at totok intau masa in tana'a. Mosia 
mopo'igum bá Aku'oi mogaid kon inta 
mokoherang simbá mopirisaya im mosia. 
Ta'e mosia diábî ogoian in tobatúmai, 
kolikudbi in tanda ko'i Nabi Yunus. 

30 Sin náonda bo ki Nabi Yunus inta 
nobali tanda kon intau mita in Ninewe, 
yo natua domandon ki Adi Intau mobali 
tanda kon intau mita masa in na'a. 

31 Kon singgai pohakiman, ratu nongkon 
tolatan mobangon moyotakin in intau mita 
masa na'a bo mohakim ko'i monia. Sin 
ratu tana'a in namangoi nongkon popod 
in dunia sim mokidongog kon totundú i 
Salomo, ta'e kon na'a tana'a makow oyúon 
in no'iliu kong kopandoi i Salomo. 

32 Kon singgai tumi, intau mita in Ninewe 
mobiagdon bui moyotakin in intau mita 
masai na'a bo mosia im mohukum doman 
ko'i monia. Sin intau mita in Ninewe 
no'ibog nogogai nogaid kon inta mora'at 
ko wakutu im mosia nokodongog kon onu 
inta pinoguman i Nabi Yunus ko'i monia. 

Ta'e kon na'a, tana'a makow oyuon inta 
mokawa-kawasa nongkon i Nabi Yunus." 

33 "Diábî in tobatúmai intau mopoyongkit 
makow in togá bodongka tungkubannya 
in tampayang, tantu tuduonnyabi kon 
tampatnya. Simbá komintan intau inta 
tumu'ot moko'ontong kon bayagnya. 

34 Mata na'a, togá in awak. Aka matamu 
bo mopia, dá mobayagbi doman in 
awakmu, ta'e aka matamu bo diá mopia, 
mosindipbi doman in awakmu. 

35 Tuamai umuran mokopopia simba 
bayag inta ko'inimu dia mobali mosindip. 
36 Aka awakmu bo mobayag komintan, 

diábi tobatúmai im mosindip, bo 
mobayagbi doman komintan awakmu, 
naonda bo sindar in togá nonimbayag 
ko'inimu.” 

37 Naonda ing ki Yesus nopalutdon 
notundú, intau im Parisi tobatú namangoi 
nogoini ko'i-Nia mayak monga'an kom 
baloinya. Dá ki Yesus minayak doman bo 
nonga'an. 

38 Ta'e intau im Parisi tatua nongoherang 
in noko'ontong ko'i Yesus nonga'an ta'e 
diá muna nonomok ná atorang in agama. 

39 Dá ki Tuhan nosingog ko'i-Nia nana'a, 
"Mo'ikow intau im Parisi totu'ubi kon aka 

palo bo pindan yo yuyúanbi monimu 
dotá in luainya, ta'e bonu ing gina 
monimu nopuling in raian inta diá mopia. 
Mongora'at bo mongotogat ing gina 
mo'ikow. 

40 Nongo bodok im mo'ikow! Diábi degá 
kota'auan monimu kong ki Allah inta 
nogaid kon dotá in luainya, Siabi doman 
tuata inta nogaid kon dotá im bonunya? 

41 Nana'a! onu inta kom bonu im pindan 
bo palomu tua, tuata inta musti ogoi 
monimu kon intau mita nobogá. Aka tua 
in aidanmu, yo modarit komintan onu inta 
nokotor ko'inimu. 

42 Koboditodon im mo'ikow intau mita im 
Parisi, sin pododungú mita, pogama'an 
monimu kom mopuluh noporsen sim 
posukur, ta'e oáid mita moádil bo tabi ko'i 
Allah in iliongdon monimu. Aka mogaid 
kon tobatú, yo ibanea in dikabi koliongan. 

43 Koboditodon im mo'ikow intau mita im 
Parisi inta mo'ibo-ibog limitú kom muna 
totok aka kom baloi pososambayangan bo 
inta totok doman mo'ibog hormaton aka 
kom pasar. 

44 Koboditodon im mo'ikow intau mita 
im Parisi! Mo'ikow naonda bo kuburan 
inta diá pinaisan tangoi inta korita-ritakan 

makow in intau ta'e diábi kino'ta'auan 
monia kong kuburbi intua." 

45 Tobatú mototundú kon agama 
noguman ko'i Yesus nana'a, “Pak 
Guru, singog i Pak Guru tua im 
moko'po'oyakbimai ko'inami!" 

46 Ta'e ki Yesus notubag, "Koboditodon 
doman mo'ikow inta mototundú mita 
kon agama, sim mo'ikow im mogaid kon 
atorang mita inta mobogat aidan, ta'e 
mo'ikow tontani in doibi dumudui kon 
atorang tatua. 

47 Koboditodon im mo'ikow! Sim mo'ikow 
in nogaid kong kubur in nabi mita inta 
sinokolimod im mogoguyang monimu. 

48 Bá kota'auan monimu, oáid monimu 
tatua, noginsilangbi kon intau, kom 
mo'ikow in nosotuju kon onu inta 
inaidan im mogoguyang monimu. Sim 
mogoguyang monimu in nolimod kon nabi 
mita tatua bo mo'ikow in nogaid kong 
kubur monia. 

49 Tuamai hikmat i Allah noguman 
nana'a, 'Aku'oi mopotabá in nabi mita bo 
rasul mamangoi ko'i monimu; ibanea in 
limodon bo ibanea doman im pogutuon!' 

>0 Tua inaidan i Allah simbá intau mita 
masa na'a hukumon sim pino'limodan 

inta inaidan kom bayongan nabi nongkon 
wakutupa in dunia na'a inaidan, 

>! Pinangkoipa kom pinolimodan ko'i 
Habel nodapot im pinolimodan ko'i 
Zakharia inta ilimod kon sigad im meja 
pobobogoian kon sosumbah bo Baloi 
Tuhan. Popirisayabi: Intau mita masa na'a 
pastibi kon hukumon sin lantaran oáid 
mita tatua. 

32 Koboditodon im mo'ikow mototundú 
mita kon agama! Sing kokunsi pobuka kom 
pongotahuan sinagúdon ko'i monimu, 
ta'e mo'ikow tontani in diá mo'ibog 
tumuot kom bonunya sim motayak kom 
pongotahuan tatua. Sedang bo mo'ikow 
in tongábi mobali longgai kon intau mita 
inta moramiji tumu'ot kom bonunya!" 

>3 Bo naonda ing ki Yesus nonalámai 
kon tampat tatua, intau mita im Parisi bo 
mototundú mita kon agama sinumorú 
totok. Mosia umuran monarukira makow 
ko'i-Nia bo kopia mopolibó-libó kon 
yagi-yagi. 

>4 Lolibó monia tua in tongábi potayakkan 
monia kon tala i Yesus, simbá oyúon im 
balion monia dodoyonan podomokan 
ko'i-Nia. 

] 2 l Kon dodai intua ribuan intau in 
nosipun, dapot im moyopuntukdon 
kon si'ol. Koyogotpa moyosipun in intau 
mita tatua, ki Yesus noguman kom 
muri-Nya mita, "Mokopopia im mo'ikow 
kon ragi intau im Parisi, makusudnya in 
oáid intau im Parisi inta mongomunapik. 

2 Diábi tobatúmai in no'ibuni in diá 
ko'ontongan bo diá doman in tobatúmai 
inta binuni in diá popota'au. 

3 Manangka intua onu inta siningog 
monimu dolom yo kodongoganbi ko 
wakutu im mobayagdon; bo onu inta 
pinogombong monimu simbá diá 
dongogon im bayongan intau, tua im 
pobalúbi kom bayongan intau." 

4"Pokotorop ule yobayat-Ku mita! Dika 
mo'ondok ko'i monia inta tongá mota'au 
molimod kon awak, ta'e onda intua diádon 
mota'au mogaid mo'iliu kon tua. 

> Na'a im poguman-Kudon ko'i monimu 
mongo ki ine im musti ko'ondok monimu. 
Kotogu'ondokbi ko'i Allah! Sin aka Sia 
yo mopalut makow molimod, yo oyúon 
doman ing kawasa-Nya mopogarab kom 
bonu in naraka! Popirisayadon, Siabi tua 
im musti ko'ondok monimu. 

6 Lima in lagapan dui-duit pinotalui 
nomurah totok im bolinya, ta'e umpakahbi 
natua, yo diabi ing kon sigad monia tua 
ing kino'liongan i Allah. 

7 Sedangpa bu'ok kon ulumu, 
kinota'auan-Nyabi ing kobayongea. 
Managka intua yo dikabi mo'ondok im 
mo'ikow; sim mo'ikowbi im momaha- 
mahal in lagapan mita tatua!" 

8 "Torop kopira in na'a: Intau inta mo'ibog 
mongaku kon tayowon intau moántó kon 
sia in dumodudui-Ku, Sia akúon doman 
in Adi Intau kon tayowon malaekat mita i 
Allah. 

9Ta'e ki ine im momayow kon tayowon 
intau moántó kon sia in dumodudui-Ku, 
yo sia im bayowan doman in Adi Intau kon 
tayowon malaekat mita i Allah. 

10 Aka oyúon intau mopoyaput in 
tosingogon polawang kon i Adi Intau, yo 
sia tua in ampunganbi; ta'e aka ki ine im 
moningkule kon Roho í Allah, yo sia in 
diábi ampungan. 

11 Aka mo'ikow bo diaan kom baloi 
mita pososambayangan sin sidangon 
kon tayowon pomarentah andeka kon 
toyowon in mongonguasa, yo dikabi 

mo'ikow mohawatir momikir kon onu in 
potubagmu. 

12 Sin onu inta musti singogonmu tua im 
pogumanbi in Roho i Allah ko'inimu aka 
wakutunyadon." 

13 Oyúon tobatú intau kon sigad intau 
mobarang kon tua noguman ko'i Yesus, 
"Pak Guru, pogumanpa ko'i utatku simba 
silaiannyadon aku'oi ing kapunya'an inta 
ain sinala'an ing guyanga nami ko'inami.” 

14 Ta'e ki Yesus nosingog ko'inia, "Utat, 
ki ine in nopobali ko'i-Nakó hakim andeka 
mononigad ko'i monimu mosila kong 
kapunya'an inta sinalaan ing guyanga 
monimu ko'i monimu?" 

1> No'iduduimai kon tua ki Yesus 
noguman kon intau moántó kon tua, 
"Mokopopia im mo'ikow bo umuran 
kiluka-lukadmai simbá diá modunia, sin 
umpakahbi moántó totok ing kapunya'an, 
ta'e kobiagan mononoi diábi sinantú ing 
kapunya'an tatua." 

16 Nosingog makow kon natua, ki Yesus 
nogonguman kon tobatú porumpama'an 
ko'i monia, "Oyúon in tobatú intau inta 
no'oyúon. Butá inta tonggobáannyamai 
umuran mobogoi in hasil mobarong. 

17 Intau tatua umuran morai kom bonu 
ing gina, kainia, 'Tampat potagúanku kon 
hasil ing gobáku, diádon tugat. Náondapa 
degá in dayaku bá tugatan?' 

18 No'onggotmai kom pinomikiran sia 
noguman nana'a, 'Noko'ulidon kon daya in 
aku'oi; rumbunonkudon ing gudang tana'a 
bo buikudon aidan kolobenon. Simbá 
bayongan gandum bo kapunya'anku 
ibanea modait mo'ibonu kon tua. 

19 Onda intua pogumanku kon awakku 
tontani; Nomujur totok in ikow! Bayongan 
inta mopira komintan oyúon ko'inimu 
bo kon taongannya tua mita diápabi 
modai-dait. Tuamai pogogaidon in tana'a! 
Ponga'an bo ponginumdon rasadon ing 
kobiaganmu mopia nion! 

20 Ta'e ki Allah noguman ko'inia, 'Hoi 
ikow intau inta bodok! Dolom doman na'a 
ikow matoi, yo ki ine im pobogoianmu 
kong kapunya'an inta ain sinipunmu 
tanion?" 

21 Natua im mobali kon intau inta 
mo'ibog mokaya bo rinut. Mosia in diabi 
moramiji bá mokaya kon tayowon i Allah. 

22 Ki Yesus noguman doman kom 
muri-Nya mita, "Tuamai Aku'oi moguman 
ko'i monimu, 'Dika mohawatir kon soál 

kobobiagmu, onu ing ka'anon andeka onu 
im pakéon.' monimu. 

23 Sim mobiagbî im moponti-ponting 
ing ka'anon andeka awakbi im moponti- 
ponting in lambung. 

24 Tarukirakah in lagapan kawag! Mosia 
diabi nogambor bo diá doman nokoyut 
bo diá doman in luntung inta pototagúan 
monia kong ka'anon. Ta'e umuranbi 
doman piniara i Allah! Bambikabi bo 
mo'ikow. Mo'ikow in no'iliubi totok kon 
lagapan mita tatua! 

25 Ki ine ing kon sigad monimu inta 
lantaran molia-liau ing gina bo mota'au 
modugang kon umurnya, topilikmai? 

26 Dá aka mo'ikow bo diá mokosanggup 
mogaid kon soal inta mo'intok totok 
natua, yo nongonu sim molia-liaubi ing 
gina monimu kon soál inta ibanea makow? 

27 Tarukirakah náonda ing kobobiag im 
bungang mita kon taman. Mosia diabi 
nogaid kon siningkoi bo dodagum. Ta'e 
umpakahbi ki Salomo, Raja inta totok 
in no'oyuon diabi nomaké in tobatúmai 
lambung inta ná kopira im bungang mita 
tatua. 

28 Ná doman tua im bonok kong gobá 
inta singgai na'a nobiag, ikolom in tubáan, 

ta'e umuranbi sinompia i Allah, bambikabi 
bo mo'ikow! Ta'e mo'ikow bidon in dia 
mongopirisaya! 

29 Tuamai kotantúon in raian bo dika 
umuran molia-liau ing gina monimu kon 
soal ka'anon andeka inumon monimu. 

30 Sin tua in oáidbi in intau mita inta 
diá mopirisaya ko'i Allah. Padahal bo 
kino'ta'auan bidon i Allah kong komintan 
tua im paralubi totok monimu. 

31 Tuamai aidaipa muna in onu inta 
kino'ibog i Allah, bain tua bo mogaid 
kon ko'ibogmu, dá onu inta igumonmu 
modaitbi ogoi-Nya ko'inimu." 

32 "Mo'ikow inta tongá topilik, dikabi 
mo'ondok! Si mosanangbi ing gina i 
Amámu mobogoi im barakat ko'i monimu 
kom bonu ing kawasa-Nya. 

33 Potaluidon im bayongan kapunya'anmu 
bo ogoi kon intau mita bogá! Bo pogaid 
kon tampat ing kapunya'anmu inta 
dia mogogoguyaat, tuata in tobatu 
kapunya'an inta mononoi, dia koyaputan 
im mononakow bo inta dia kopoguyaatan 
in sisik. 

34 Sing kon onda ing kapunya'anmu, kon 
tua doman ing ginamu!" 

35 "Umuran koluka-lukad in tumayow 
kon yagi-yagi. Musti umuran koábi-abit 
bo togámu in tatap poyongkiton, 

36 notongkai im bobantung mita inta 
umuran mogolat makow ko'i tuangnya 
mobui mangoi nongkon pinonika'an. 
Aka ki tuangnya tatua mobuidon bo 
monangkokó kon lolingkop, yo balubi 
bukatan monia in lolingkop. 

37 Momujur totok im bobantung mita 
inta kino'tambakanmai i tuangnya umuran 
mogolat makow kong koángoi i tuangnya 
tatua. Pirisayabi': Ki Tuang tatua im 
balúbi mobasadia bo moguman kom 
bobantungnya mita tatua limitú, bo siapa 
im mobantung ko'i monia. 

38 Bo momujur domandon im bobantung 
mita inta kinotambakanmai i tuangnya 
umuranpa mogolat makow umpakah sia 
mamangoi mo'onggotdon kon dolom 
andeka modiugdon mobayag! 

39Torop in singog-Ku tana'a! Aka 
kuma bo kota'auandon muna i togi baloi 
in jam koángoian im mononakow, yo 
diábi pomayak makow i togi baloi im 
mononakow tatua tumu'ot kom baloinya. 

40 Tuamai mo'ikow in umuran doman 
kisadi-sadiamai, sing ki Adi Intau 

mamangoi doman ko wakutu inta dia 
kota'auan monimu.” 

41 Bo ki Petrus nolibó, "Tuhan, tongábi 
kami na'a degá im pinopomakusudan im 
porumpama'an tatua mongo komintanbi 
intau?” 

42 Ki Tuhan notubag, "Ki ine im 
bobantung inta mosatia bo mopandoi, 
sahinga pomiaan i tuangnya itoi kon sigad 
im bobantungnya mita ibanea, simba 
sia mobogoi ing ka'anon ko'i monia aka 
wakutunyadon? 

43 Mosanang totok im bobantung inta 
kinoángoianmai i tuangnya umuranpa 
mogaid kon oaidan inta pinokiáid i 
tuangnya. 

44 Popirisaya, kon sia tua im balionbi 
i tuangnya mololukad kom bayongan 
kapunya'annya. 

4> Tongá aka bobantung tatua bo mora'at 
bo mosingog doman kom bonu ing gina 
nana'a, 'Ki tuangku diapabi mo'o'iángoi,' 
bo nomangkoi in sia momongkung kom 
bobantung mita ibanea lolaki-bobay 
bodongka mayak mongaan bo monginum 
dapot mololangu, 

46 bo ki tuang monia im mamangoi kon 
singgai andeka wakutu inta diá sinangka- 

sangka, bo kino'tambakannyamai aidnya 
natua, yo totokbi im bongkugonnya ná 
intau mita inta diá mosatia ko'i Allah. 

47 Bobantung mita inta ain nonota'au 
kon onu ing ko'ibog i tuangnya ta'e diá 
mobasadia bo diá doman mogaid kon inta 
kino'ibog i tuangnya tua, yo sia totokbi in 
luntaan. 

48 Ta'e aka intau inta diá nonota'au 
kong ko'ibog i tuangnya bo sia in 
nogaid kon inta no'italá, sahingga musti 
sambokkon, yo sia tua in sambokonbi ta'e 
koyangkóon." 

49 Ki Yesus noguman nana'a, "Aku'oi 
mamangoi modia kon tulu kon dunia 
na'a. Mopia totok aka tulu tatua bo 
modokotdon! 

>0 Oyúonpa in roriga moloben im musti 
kobayaan-Ku. Moajarbi totok ing gina-Ku 
aka tua komintan bo diápa kobayaan-Ku. 

>! Kai monimu kamai yo Aku'oi na'a im 
mamangoibi modia kon dodamean kon 
dunia na'a? Diáa! De'emanbi dodamean 
ta'e bobayowanbi. 

32 Sin nongkon tana'a makow momukábi 
im bobayowan kon sigad im motolu adi 
kom bonu im baloi. Aka kon tobaloian 
tua bo lima in intau, dá inta tolu 

mobobayowan in doyowa andeka doyowa 
mobobayowan in tolu. 

53 Guyanga lolaki mobobayowan i 
adinya lolaki andeka ki adinya lolaki 
mobobayowan i amánya. Ná doman 
tua, guyanga bobay mobobayowan 
i adinya bobay andeka ki adinya 
bobay mobobayowan i inánya. Guyá 
mobobayowan im mototaka bobay andeka 
mototaka bobay mobobayowan i guyanya." 

4 Ki Yesus noguman kon intau moántó 
kon tua, "Aka mo'ikow bo moko'ontong 
kong golom mosipun kon dotá in 
toyopan, yo balú mo'ikow moguman, 'O... 
monguyan!' Bo totu'u kom monguyanbi 
doman. 

>> Natua doman, aka mo'ikow bo 
mokorasa kon tompot mogirup nongkon 
tolatan, balú mo'ikow moguman, 'O... 
moninggai in na'a!' Bo totu'u kom 
moninggaibi doman. 

56 Ule, mo'ikow intau inta 
mongomunapik! Ka'ada'an im butá 
bo langit mota'au monimu takuseron 
ta'e nongonu sin tanda mita in zaman 
masa in tana'a in diabi mota'au monimu 
takuseron?" 

>/ "Bo nongonu sin diábî kota'auan 
monimu im momili tontani kon inta 
mopia? 

>8 Aka ikow bo bayáan pongaduon in 
intau kom pongadilan, yo ramijibi simbá 
porkara tatua im balú mopalut ko wakutu 
in diapa mayak im pongadilan. Simbá dia 
potayownya kon mongongadil in ikow bo 
posarahkan kom pulisi sim ponjaraan. 

>9 Pirisayabî! Ikow in diábi mo'iluai kom 
ponjara tatua aka inta sinuntutnya tua bo 
diápa ko'ubolianmu." 

] 3 l Kon wakutu intua oyúon intau 

nodia kon habar ko'i Yesus soal 
intau mita ing Galilea, inta dugú monia 
pinoyobauk i Pilatus in dugú im mahaluk 
inta pinosumbah monia ko'i Allah. 

2 Nokodongogmai kon natua, ki Yesus 
noguman ko'i monia, "Kai monimu kamai 
dá intaubi mita ing Galilea inta ilimod 
monia tua im mobayo-bayong in dosa 
nongkon intau mita ing Galilea ibanea? 

3 Diáa! Ta'e pokotoropdon im mo'ikow: 
aka mo'ikow bo diá mogogai mogaid kon 
dosa, yo mo'ikow im moputúbi komintan, 
náonda bo mosia. 

4 Andeka kai monimu kamai yo intaubi 
inta mopuluh bowalu inta kino'umpagan 

im menarah kon diug in Siloam im 
molobe-loben dosa, poyo'bandingon in 
intau mita inta nogutun kon Yerusalem?" 

> Diáa! Komintanpa doman poguman-Ku 
ko'i monimu, "Aka mo'ikow bo diá 
mogogai im mogaid kon dosa, yo mo'ikow 
im moputúbi doman ná mosia." 

6 Nopalut makow kon tua ki Yesus 
nongonguman kom porumpama'an, 
nana'a, "Oyúon intau inta gobánya 
kino'biagan pangkoi in ara. Sia namangoi 
notayak kom bungai im pangkoi ara tatua, 
ta'e diá noko'uli. 

7 Dá sia noguman kom mololukad kong 
gobá in anggurnya tatua, 'Aindon tolu 
notaong in aku'oi umuran mamangoi 
motayak kom bungai im pangkoi ara 
tana'a, ta'e diá kon dodai onda aku'oi 
noko'uli kom bungainya. Dá pupuldon 
mani im pangkoinya na'a, sin diabi im 
baraguna kobiagannya kom butá tana'a!' 

8 Ta'e mololukad kon anggur tatua 
noguman nana'a, 'Pomayakpa makow ing 
kobiagannya taong tana'a, bain pasolanku 
bo pupukan im pangkoinya. 

9 Sapataubi bo taong mo'iduduimai na'a 
momungai in sia. Ta'e aka diápa doman 
yo pupulonkubi domandon." 

10Kon singgai in Sabat, ki Yesus minayak 
im baloi pososambayangan bo notundu. 

11 Kon tua oyúon in tobatú bobay inta 
aim mopuluh bowalu notaong notakit. 
Bobay tatua nobungkutdon sahingga in 
diádon motulid in sosindognya. 

12 Naonda inontong i Yesus in sia, ki 
Yesus noguman, "Iná, nopia bidon in 
takitmu!” 

13 Bo pinotudu-Nya in lima-Nya kon ulu 
im bobay tatua, dá kon dodaipa doman 
intua sia sinimindog notulid bo polat 
nodayow ko'i Allah. 

14Ta'e itoi im baloi pososambayangan 
kon tua sinumorú totok in noko'ontong 
ko'i Yesus nongundam kon singgai in 
Sabat. Itoi im baloi pososambayangan 
tatua noguman kon intau moántó kon tua, 
"Onom nosinggai im mota'au pogaidan 
monimu, manangka intua angoidon 
ko wakutu in singgai mita tatua bo 
moki'undam, dikabî aka kon singgai in 
Sabat!" 

1> Ta'e ki Tuhan noguman ko'inia, 

"Hoi intau mongomunapik, degá diabi 
kinota'auan monimu kom mo'ikowpa 
momuli doman kon sapi andeka keledai 

monimu nongkon kurungannya aka kon 
singgai in Sabat sim bayaan po'inumon? 

l6Kon na'a oyúon im bobay inta 
mopuluhdon bowalu notaong in umuran 
kino'kodan makow in Ibilis. Ibilis tatua 
musti inggamáan nongkon inia. Sin sia tua 
ing katurunanbi doman i Abraham!" 

17 Nokodongogmai kon singog i Yesus 
natua, bayongan intau kon tua inta 
mosaturu ko'i-Nia komintan nongo'oyak; 
ta'e ibanea makow totokbi in nosanang 
gina in noko'ontong kon oáid mokoherang 
inta inaidan-Nya tatua. 

18 Ki Yesus bui nolibó, "Onu degá im 
mota'au-Ku popo'umpama'an aka ki Allah 
mamangoi momarentah salaku Raja? 
Náonda degá ing ka'ada'annya? 

19 Ka'ada'annya tua in náonda bo batol in 
sesawi, inta ginamá in intau bo pinomula 
kong gobánya. Batol tatua nobiag 
simimpangkoi, dá angoian in lagapan bo 
ponompogadan im pangkoinya." 

20 Onda intua ki Yesus nolibó bui, "Onupa 
doman in mota'au-Ku popo'umpama'an 
aka ki Allah mamangoi momarentah 
salaku Raja? 

21 Sia náonda bo ragi inta ginamá in 
tobatú bobay bo pino'ba'uk kon topong 

opat nopuluh noliter, bo kinaui nodapot 
ing kinumutad komintan." 

22 Onda intua ki Yesus minayak ing kota- 
kotáan bo lipu-lipúannya bo sindalan 
mopoyaput in Habar Mopia mopobayak ná 
Yerusalem. 

23 Bo oyúon intau nolibó nana'a ko'i-Nia, 
"Tuhan, tongá topilik degá in intau 
posalamaton?" Dá ki Yesus notubag, 

24 M"Poramijidon tumu'ot kong ngara 
inta mosisi! Sim poko'ingat! Mobarongdon 
totok in intau moramiji tumu'ot kon dalan 
tatua ta'e diá mokotu'ot. 

25 Aka ki togi baloi bo simindogdon 
molingkop kon lolingkop im baloinya, 
yo mo'ikow in dongka bidon simindog 
makow kon luai bo umuran monangkokó 
bo moguman, 'Tuang, bukataipa in 
lolingkop sin tu'otan nami!' Ta'e ki togi 
baloi tatua motubag ko'i monimu nana'a, 
'Diabi kota'auan-Ku mongo nongkon onda 
im mo'ikow!' 

26 Dá mo'ikow moguman doman nana'a, 
'Kami inta ain nonga'an bo nonginum 
noyotakin i Tuang, bo ki Tuang doman 
inta ain nopoyaput in Habar Mopia kon 
kota mita nami" 

27 Bo Sia bui notubag ko'i monimu, 
'Diábi kino'ta'aun-Ku mongo nongkon 
onda im mo'ikow. Bayakdon nongkon 
na'a, mo'ikow intau mita inta nogaid kom 
mongora'at!' 

28 Ko wakutu im moko'ontong im 
mo'ikow ko'i Abraham, ko'i Ishak bo ko'i 
Yakub takin nabi mita mogaid kon rame 
kom bonu in dunia mobagu i Allah, yo 
mongombalbi im mo'ikow sim moájar ing 
gina monimu sin aindon inuntun pinoluai. 

29 Intau mita inta nongkon Timur, Barat, 
Utara bo Tolatan komintan mamangoi sim 
morame kom bonu in dunia mobagu i 
Allah. 

30 Bo totu'ubî kon oyúon intau inta 
no'i'tontumi, mobali mo'i'una totok, 
bo intau inta no'i'una totok mobali 
mo'i'tontumi." 

31 Ko wakutu intua tongonumai degá 
intau im Parisi namangoi bo noguman ko'i 
Yesus, "Bayakdon! Tala'aidon in tampat 
tana'a! Bayakdon tampat ibanea makow, 
sing ki Herodes moroncana molimod 
ko'i-Nimu." 

32 Ta'e ki Yesus noguman ko'i monia, 
"Bayakdon bo poguman kon intau tatua 
inta mo'ibog momoguya'at kon roncana 

i Allah, 'Singgai na'a bo ikolom aku'oi 
moguntun kon dimukud mora'at bo 
mongundam kon intau mita notakit, 
ta'e kon singgai intolunya, Aku'oi im 
mongingguputdon kon oáidan-Ku.' 

33 Ta'e umpakah natua yo Aku'oi im 
mustipabi mongingguput kom bobayáan- 
Ku in singgai na'a, ikolom bo to'uma, sin 
diábi mopia in tobatú nabi limodon kon 
luai in Yerusalem. 

34 Yerusalem, Yerusalem! Nabi mita 
sinoko'limodmu, totabá mita í Allah 
sinokoárab monimu im batu nodapot im 
minatoi! Aindon kotongonu degá Aku'oi 
mo'ibog mosipun kon intau mita inta 
kong kotámu, náonda bo ki iná im manuk 
mogo'ob ko'i adinya mita, ta'e mo'ikow in 
doibi. 

35 Tuamai taláan i Allah im mo'ikow. 
Simbá kota'auan monimu, nongkon tana'a 
makow mo'ikow in diá bidon moko'ontong 
ko'i-Nakó bui, modapot im mo'ikow 
mosingog nana'a, 'Binarakatan Sia inta 
namangoi kom bonu in tangoi i Tuhan." 
] 4 IKon singgai in Sabat tobatu, 

ki Yesus minayak nonga'an kom 
baloi intau im Parisi. Intau mita kon tua 
nonarukiramai ko'i Yesus. 

“Kon tua oyúon intau inta notakit 
binoba-bobaga'an in lima bo si'olnya. 

3 Dá ki Yesus nolibó kom mototundú mita 
kon agama bo intau mita im Parisi inta 
kon tua, “Aka podudui in agama naton, 
mota'au degá andeka diá im mongundam 
kon intau notakit kon singgai in Sabat?" 

4Ta'e mosia tongá kibio-biómai. Dá 
inoini i Yesus in intau tatua bo inundaman. 
Onda intua pinotabá-Nyadon minayak in 
sia. 

> Nopalut makow kon tua, ki Yesus nolibó 
ko'i monia, "Yo aka kuma bo oyúon ing 
ki adi monimu andeka bobiagon monimu 
molabú kom parigî kon singgai in Sabat, 
yo umpakah diá lagi ramijion monimu bo 
poluaion kon singgai doman tatua?" 

6 Diá tobatúmai in nokotubag kon 
singog-Nya tatua. 

7 Onda ing ki Yesus noko'ontong kon 
tamu mita inta nomili kon tampat inta 
mopira totok, Sia nongonguman kon 
tobatú porumpama'an kai-Nia, 

8"Aka oyúon in intau mogoini ko'i 
monimu mayak im ponika'an, yo dona'ai 
mo'ikow muna-munamai mayak bo limitú 
kon tampat inta mopira totok, sin dikabo 
oyúon doman intau ibanea inta inoini 

monia im moponti-ponting nongkon 
imonimu, 

9 sahingga ing ki togi baloi inta ain 
nogoini ko'i monimu mamangoi bo 
moguman ko'inimu nana'a, 'Ma'ap ule, 
tampat tana'a aindon sinadiaku litúan in 
intau tatua.' Dá takin oyak moloben ikow 
momamping bo mayak in tampat inta kon 
tumi totok. 

10 Poguman-Ku na'a ko'i monimu: Aka 
mo'ikow bo oinion kom ponikáan, yo 
pilidon in tampat inta kon tumi totok, 
simbá aka ontongondon i togi baloi in 
ikow yo sia im mamangoi bo moguman 
ko'inimu nana'a: 'Ule, koligai bá mayak 
limitú kom muna.' Aka natua yo ikow 
i hormatdon totok kon tayowon im 
bayongan tamu kon tua. 

11 Sing ki ine im mosilantud, yo 
popo'ompá, ta'e ki ine in mo'ompá in 
dodia, sia im polantudon.” 

12 Onda intua ki Yesus noguman ko'i togi 
baloi, “Aka ikow bo mogaid kom pesta 
ko wakutu in singgai andeka dolom, yo 
dona'aidon mogoini kon yobayat, utat, 
andeka bayongan ginalum bo topodiugmu 
inta nobiag no'oyúon, sin aka natua yo 
tulian doman oinion monia in ikow. Dá 

oyúon tontuli im pinogoinianmu ko'i 
monia. 

13 Manangka intua aka ikow bo mogaid 
kom pesta, yo oinidon in intau mita 
bogá, intau nongocacat, intau mita inta 
lempeng, bo intau mita bilog. 

14 Aka natua yo ikow im barakatan sin 
intau mita tatua diá mokotuli kon oáidmu 
inta mopia. Oáidmu inta mopia tua ing 
ki Allahbi im motuli ko wakutu in intau 
mita mopia tatua biagon bui nongkon 
kinopatoiannya. 

15 Nokodongogmai kon singog i Yesus 
nantua, oyúon tobatú intau inta nonga'an 
noyotakin-Nya noguman ko'i-Nia, 
"Momujur totok in intau inta monga'an 
moyotakin i Allah aka Sia mamangoidon 
salaku Raja.” 

16 Ta'e ki Yesus noguman ko'inia, "Oyúon 
intau in nogaid kom pesta moloben. Sia 
nogoini kom mobarong intau. 

17 Naonda in wakutunyadon pangkoion 
im pesta tatua, sia nopotabá in 
simpalnya mayak kon intau mita inta ain 
sinoko'oininya bo moguman ko'i monia, 
'Angoidon sin ain sinadia komintan!' 

18 Ta'e nobatu-batú mosia in nopo'igum 
maap. Inta muna, noguman nana'a 

kon simpal tatua, 'Aku'oi bagu notalui 
kom butá, bo musti bayáanku indoian 
intua, dá aku'oi mo'igum maap sin diá 
mokopobayak.' 

19 Intau inta induanya noguman nana'a, 
'Aku'oi bagu notalui kon sapi lima no par 
bo musti bayáankupa tungkulan, dá aku'oi 
mo'igum maap sin dia mokopobayak.' 

20 Intau ibanea doman noguman nana'a, 
'Aku'oi bagu nobuloi, tuamai aku'oi in 
diapa mokopoángoi.' 

21 Simpal tatua nobuidon bo noguman 
ko'i tuangnya kom bayongan alasan inta 
pinoyaput in intau mita inta sinoko'oni. 
Dá sinumoru totok ing ki togi baloi tatua 
polat noguman in Sia kon simpalnya 
nana'a, 'Lagidon bayak kon dalan mita 
moloben bo loro-lorongannya kong kotá, 
bo diadon mangoi in intau mita inta bogá, 
nongocacat, nongobilog, bo intau mita 
lempeng; 

22 Onda intua simpal tatua namangoidon 
bui ko'i tuangnya bo noguman nana'a, 
'Tuang, onu im ponokiáid i tuang aindon 
nodait dinuduianku, ta'e oyuonpa doman 
in lolitúan in diá ilitúan.' 

23 Dá kai tuangnya doman, 'Bayakdon in 
dalan mita moloben bo loro-lorongannya 

kon luai ing kotá bo pakisadon mosia dia 
mangoi simbá mopuling bonu im baloiku 
na'a. 

24 Toropdon! Diábî in tobatúmai kon 
sigad in intau mita inta ain sinoko'oiniku 
tatua im mo'ika'an kong ka'anon kom 
pesta inta inaidanku na'a!" 

25 Kon singgai tobatú, wakutu in 
nobayong intau dinumudui ko'i Yesus, 
Sia nobobui ko'i monia komintan bo 
nosingog, 

26 "Aka intau mamangoi ko'i-Nakó, ta'e 
ki ina bo ki amánya andeka ki adinyabi 
bo buloinya bo awaknya tontani ing 
kotabi-tabinya nongkon i-Nakó, yo sia 
tua in diá mota'au mobali dumodudui-Ku. 

27 Intau inta doi momota'an kong 
kayu pinoyotalempang bo dumudui 
ko'i-Nakó, sia tua in diábi mota'au mobali 
dumodudui-Ku. 

28 Aka oyúon ing kon sigad monimu im 
mo'ibog moposindong im baloi moloben, 
yo tantu munapabi takuseronnya mongo 
tongonu in doit pakéon kon tua, simba 
kota'auannyadon, mokolapat in doitnya 
tatua andeka dia aka posindogondon im 
baloi tatua. 

29 Sin dikabo aidannyadon im pondasinya, 
bo indoianmai doit diádon tugat 
pongingguput sahinga intau inta 
moko'ontong moningkule ko'inia. 

30Bo polat doman singogon monia 
nana'a, 'Ka'asih ah, intau tanion mobaloi 
kuma, ta'e dia mokomampu moginlapat.' 

31 Andeka nana'a, 'Aka oyúon in raja 
inta tontaranya im mopuluh noribu bo 
moparang in raja ibanea inta doyowa 
nopuluh noribu in tontaranya, yo tantu 
raionbi muna in raja tatua mongo 
moko'mampu tumayow kon saturu tatua 
im mosia ande diá.' 

32 Aka korasa'anmai bo diá mokomampu, 
yo tantú wakutu in saturu noyayukpa sia 
mopotabá bidon muna kon intaunya bo 
moguman kom moyodamedon. 

33 Natua doman im mo'ikow komintan. 
Diabi tobatúmai ing kon sigad monimu 
inta mota'au mobali dumodudui-Ku 
aka mo'ikow bo diá mokotalá kong 
kapunya'anmu." 

34 "Simuton tua im mopiabi, ta'e aka 
moliaudon, yo degá mota'aupá pogibung? 
35 Diá bidon im baragunanya umpakah 

pakéon kong gobá andeka pomupuk. 

Manangka intua lumbúon bidon. Tuamai 
aka kobongolan, yo pongindongog!” 

] 5 1 Kon singgai tobatú, nobayong im 

mononagih kom pajak bo intau mita 
baradosa ibanea namangoi ko'i Yesus, sim 
mokidongog ko'i-Nia. 

2 Dá intau mita im Parisi bo mototundú 
mita kon agama nomangkoidon 
mongunsingog, kai monia, "Seséah intau 
tanion mo'ibogbi motarima kon intau 
mita inta diá mopia, bo monga'an doman 
moyotakin monia." 

3 Dá tuamai ki Yesus nongonguman kom 
porumpama'an tana'a ko'i monia, kai-Nia, 
4"Aka kuma oyúon kon sigad monimu 

inta nomiag kon domba mogatut ing 
kobayongea, bo tobatú in nobuli, yo 
onu in aidannya? Tantu tala'annyapabi in 
domba inta siow nopuluh bo siow kon 
lantungea bo mayak in sia motayak kon 
inta nobuli tatua modapot im mo'ulinya. 

> Bo aka mo'ulinyadon bui in domba 
tatua, yo totokbî im mopia-pia ing 
ginanya, sahingga im pota'anonnyadon in 
domba tatua, 

6 bo diaan mobui. Onda im mo'iyaputmai 
kom baloinya sia mogoini kon yobayatnya 
mita bo topodiugmai polat moguman 

nana'a, 'Igai ba moramepa ing kita sin 
dombaku inta nobuli no'ulikudon bui!" 

7 Bá poguman-Kudon ko'i monimu: natua 
doman ing kon soroga. Moloben totok 
pia ing gina lantaran tobatú intau inta ain 
nogogai nogaid kon dosa. Pia ing gina 
tatua mo'iliu kom pia ing gina ko'i monia 
inta siow nopuluh bo siow inta ain nopira 
bo diádon moparalu mogogai mogaid kon 
dosa.” 

8"Andeka, aka kuma bo tobatú bobay 
kodoit perak mopuluh in kobayongea, bo 
tobatú in nobuli - onu in aidannya? Tantu 
mopoyongkitbi in togá in sia bo monga'it 
kom bonu im baloinya bo kotaya-tayak 
modapot im mo'ulinya bui in doitnya 
tatua. 

9 Bo aka mo'ulinyadon in doitnya tatua, yo 
mogoinibi in sia kon yobayatnya mita bo 
topodiugmai mita bodongka moguman, 
'Igai mobarasanangpa ing kita sin doitku 
inta nobuli no'ulikudon bui! 

10 Natua doman im malaekat mita i Allah, 
mopia ing gina monia aka oyúon tobatú 
intau inta mora'at mogogaidon mogaid 
kon dosa. Tuamai, popirisayabi!" 

IT Ki Yesus nongonguman doman kon 
porumpama'an nana'a, "Oyúon tobatú 

guyanga lolaki kogadi kon doyowa, adi 
lolaki komintan. 

12 Inta muit noguman ko'i amánya, 'Papa, 
ogoidon ko'inakó tana'a makow in silaiku 
nongkon kapunya'an naton.' Dá sinilaidon 
i amánya ko'i adinya doyowa tua ing 
kapunya'annya. 

13 Tongonumaidon nosinggai 
no'iduduimai nongkon tua, adi muit 
tatua nopotalui im bayongan silainya 
bodongka minayak ing kota inta moyayuk. 
Kon tua sia nopomaké in doitnya tua 
inimibo-ibogbi. 

14 Naonda in doitnya nodaitdon 
komintan, kotá inta binaya'annya tatua 
kino antugan im malarat, sahingga sia 
mulaidon doman mokorasa kon susah sin 
diádon ko'onu bo onu. 

15 Dá sia minayak nogaid kon tobatú 
intau kong kota tatua. Intau tatua 
nopotabá ko'inia minayak ing gobá sim 
molukad kom bokénya. 

16 Wakutu intua, sia totokdon gogoyon, 
sahingga sia mo'ibog domandon moka'an 
kong ka'anon im boké tatua. Sin umpakah 
totokdon ing gogoyon in sia, ta'e diabi 
doman intau im mamangoi mobogoi ing 
ka'anon ko'inia. 

17 Pangabisannya sia nosadar bo 
nosingog nana'a, 'Intau mita inta nogaid 
ko'i papaku mobayong totok ing ka'anon 
ko'i monia, ta'e aku'oi ing kon na'a gogióbi 
bo matoi ing gogoy! 

18 Yo manikah bo mobui in aku'oi ko'i 
papaku, bo moguman ko'inia nana'a: 
Papa, aku'oi na'a ain nomia kon talá ko'i 
Tuhan bo ko'i papa, 

19 dá aku'oi in diá bidon patus tangoion 
ki adi i papa. Tuamai aidaidon aku'oi na'a 
salaku intau inta mongonga'ang gaji ko'i 
papa. 

20 Dá nobuatdon sia bo nobui mangoi ko'i 
amánya. Noyayukpa in sia, inontongdon 
i amánya. Lantaran nokotanob bo notabi 
totok dá noribatuk ing ki amánya bo 
notomu ko'inia, bo ginakapannya polat 
inayokan. 

21 Ta'e ki adinya tatua noguman: 'Papa, 
aku'oi na'a aindon nomia kon talá ko'i 
Tuhan bo ko'i papa, tuamai aku'oi diá 
bidon patus tangoion ki adi i papa.' 

22 Ta'e ki amánya nogoini kon simpalnya 
mita bo noguman, 'Kolikat! Podiaaipa 
mangoi kon lambung inta totok in nopira 
bo popopaké ko'nia. Popopakéai doman in 

sising kon limanya bo lutudai domandon 
in sapatu. 

23 Mopalut makow pogamá kong ki adi in 
sapi inta totok in nolongó bo ratádon. Kita 
mongaan moyotakin polat morame. 

24 Sing ki adiku inta aim minatoi, tana'a 
makow nobiagdon bui.' Bo nomangkoidon 
mosia norame. 

25 Koyogot morame, ki adinya inta 
guya-guyang kong gobápa. Naonda 
in sia nobui bo nodiugdon kom baloi, 
sia nokodongog kon singog im musik 
pinoramean kom baloi monia. 

26 Dá sia nogoini kon simpalnya tobatú 
bo nolibó mongo onu in nobali kom 
baloinya. 

27 Dá simpal tatua noguman, 'Ki ai-ai i 
tuang nobuidon mangoi! Bo pinorataan 
i papamu kong ki adi in sapi inta totok 
molongó, sin no'ulinyadon bui ing ki 
adinya takin nosalamat! 

28 Dá sinumorú totok ing ki adinya 
guya-guyang tatua polat doi sinumu'ot 
kom baloi. Dá ilumuai ing ki amánya bo 
nodondo'ulug ko'inia. 

29 Ta'e adi tatua noguman ko'i amánya, 
'Aindon kon taongannya aku'oi nogaid 
nobantung ko'i papa. Diá dodai onda 

aku'oi nomalawang kom parentah i papa. 
Yo onu degá in inogoy i papa ko'inakó? 
Sedang tongá ki adi im bembé diápa 
dodai onda ki papa nobogoy ko'inakó sim 
poramean takin yobayatku mita! 

30Ta'e naonda in nobuidon mangoi 
ki adi i papa inta ain nokopodaitmai 
kom bayongan kapunya'an i papa takin 
bobay mita sundal, sia sinomu i papa bo 
pinorataan kong ki adi in sapi inta totok 
im molongól!' 

31 Dá ki amánya notubag nana'a, 
'Uleku, ikow in umuran koyota-yotakin i 
papa, bo bayongan kapunya'an i papa, 
kapunyaanmubi doman. 

32 Tana'a kita im patusbi mosanang 
ing gina bo morame moyotakin, sing ki 
ai-aimu ule inta aim minatoi, nobiagdon 
bui. Ki ai-aimu inta nobuli, no'ulidon bui." 
] 6 l Ki Yesus nongonguman doman 

kom porumpama'an tana'a kom 
muri-Nya mita kai-Nia, "Oyúon tobatú 
intau no'oyúon. Sia tua nogamá kon 
intau nobali bendaharanya mongolamai 
kom bayongan kapunya'annya. Intau 
no'oyúon tatua noko'uñ kon lapuran kon 
intaunya tatua totokdon im mongi'ibognya 
mopomaké in doitnya. 

2 Dá inoininyadon im bendaharanya 
tatua bo pinoliboán nana'a, 'Degá totu'u 
im bayongan inta ain dinongogku soál 
oáidmu? Aka totu'u kon natua, yo tana'a 
makow posarahkaidon modait ko'inakó 
in lapuran bayongan oáidanmu, sin 
pogogaionkudon ikow.' 

3Bo norai im bendahara tatua kom 
bonu ing ginanya, 'Onu degá im pomiaan 
tana'a? Aku'oi aindon pinogogai i tuangku. 
Momasol, aku'oi diá mokomampu; 
mobali mo'o'igum magimakow kon 
dala-dalanannya, mo'oyak in aku'oi. 

+ Oyúon in akalku; aka pogogaiondon 
aku'oi nongkon oáidanku tana'a, yo musti 
kobarongonku in yobayat inta mo'ibog 
pogutunanku!' 

> Bo nadaitnya inoini im bayongan intau 
inta koboli ko'i tuangnya bo pinolibóan. 
Sia nolibó kon intau inta muna, 'Degá 
tongonu im bolimu ko'i tuangku?' 

6Intau tatua noguman, 'Lana Zaitun 
mogatut notampayang.' Da bendahara 
tatua noguman kon intau tatua, 'Na'a in 
surat bobolianmu. Litú bo baluiai in surat 
tanion. Pais lima nopuluh notampayang.' 

7 Onda intua sia nolibó kon intau 
induanya, 'Tongonu im bolimu?' Intau 

tatua noguman, 'Gandum mogatut 
nokarong.' Da' kain bendahara doman 
tatua, 'Na'a in surat bobolianmu. Baluiai 
in surat tanion bo pais walu nopuluh 
nokarong.' 

8 Dá pinuji i tuangnya im bendahara inta 
diá mojujur tatua lantaran mobayong 
in akalnya; sin intau mita inta modunia 
lebe mopandoi monompira kon oáidan 
monia daripada intau mita inta nobiag kon 
nobayag." 

3 Bo ki Yesus bui noguman, "Indongogai 
in na'a! Pakédon ing kapunya'an 
kon dunia potayak kon yobayat, 
simbáaka kapunyaan tatua bo diádon 
im mangalenya, yo mo'ikow in tantubi 
tarimaan kon tampat inta mononoi. 

10 Intau inta mota'au pirisayaan pokiáidan 
in oáidan mo'intok, sia mota'au doman 
pirisayaan pokiáidan in oáidan moloben. 
Ta'e intau inta diá mota'au pirisayaan 
pokoáidan in oáidan mo'intok, yo sia in 
diá doman mota'au pirisayaan pokiáidan 
in oáidan moloben. 

11 Dá aka bagupa soál kapunya'an dunia 
na'a bo diádon mota'auan pirisayaan im 
mo'ikow, apapa doman kapunya'an inta 
kon soroga. 

12 Ná doman tua, aka mo'ikow bo diadon 
mota'au pokilukadan ing kapunya'an 
intau, yo ki inebi im mo'ibog mobogoi onu 
inta mobali kapunya'anmu? 

13 Simpal tobatú diábi mota'au 
monontuang kon doyowa. Sin aka natua, 
tobatú in saturuonnya yo tobatú ing 
kotabinya. Andeka kosatianya in tongábi 
tobatú, yo tobatú in diábi indongogannya. 
Natua doman mo'ikow. Aka mo'ikow bo 
mopirisayadon ko'i Allah yo dona'ai bidon 
mo'ibog mokidongog kon onu inta indunia 
na'a." 

14 Onu in siningog i Yesus tatua 
dinongog in intau mita im Parisi ta'e tongá 
kinosingan monia, sim mosia tua dinoit. 

1> Dá siningog i Yesus im mosia, "Mo'ikow 
ontongon ná intau mongobanar, ta'e 
kino'ta'auanbi i Allah kom bonu ing gina 
monimu. Sin onu inta kino'ibog in intau, 
tuata inta kinodoi i Allah. 

16 Hukum i Musa bo buk in nabi mita 
umuranpabi pinaké nodapot kom masa i 
Yohanes Mobobaptis. Bo pinangkoidon 
nongkon wakutu intua Habar Mopia 
kon náonda ing ki Allah mamangoi 
momarentah salaku raja tantúdon 


LUKAS 16.17-22 132 


pinota'au. Bo intau mita umuran moramiji 
totok simba mobali umat i Allah. 

17 Mogampa-gampang kon langit bo 
butá im moyoyang daripada tobatú hurup 
kom bonu in hukum i Allah mo'inggama. 

18 Pomuloi intau inta mongga'at ko'i 
buloinya bobay bo bui mobuloi kom 
bobay ibanea, yo sia in nonualing; bo ki 
ine im motonibuloi takin bobay tatua inta 
aing gina'at i buloinya lolaki, yo sia in 
nonualingbi doman." 

19"Oyúon intau no'oyúon inta umuran 
mogilambung in lambung inta totok 
im momahal, bo pomuloi in singgai 
sia umuran moka'an kon ka'anon inta 
mongopia. 

20 Kon tayowon baloinya pinolitúdon 
makow in tobatú intau inta nobiag nobogá 
totok, tangoinya ki Lazarus. Awak i 
Lazarus na'a totok im pinali-palimai. 

21 Lantaran totokdon ginogoy dá 
nopunyutdon in sia kon onu kadon im 
molabú nongkon meja in intau inta 
no'oyúon tatua. Bo ungkú mita mamangoi 
bo modelemut kom palinya. 

2? Diá no'onggot kon tua minatoi intau 
bogá tatua bo dinia im malaekat mita 
pinobayak in tampat inta mopia kon diug 

i Abraham kon soroga. Natua doman in 
intau inta no'oyúon tatua, minatoidon 
doman bo ilobong. 

23 Kon dunia intau minatoi sia mororiga 
totok. Bo wakutu in sia ilumangag 
nongkon tampatnya tatua, inontongnya 
ing ki Abraham bo ki Lazarus in ilimitú 
doman makow kon diugeamai. 

24 Dá intau no'oyúon tatua nomalú, 
'Amá Abraham! Kotabipa in aku'oi 
na'a. Tulungaipa potabá ing ki Lazarus 
mopolodok in tononuyúnya kon tubig bo 
mamangoi momuntad kon diláku. Aku'oi 
totok mororiga kom bonu in tulu tana'a.' 

25 Ta'e ki Abraham notubag, 'Ule, 
toropdon adiku: ikow aindon nokorasa 
kom bayongan inta mopira wakutu ikow 
nobiagpa kon dunia, ta'e ki Lazarus na'a 
in tongábi nokorasa kom bayongan inta 
diá mopia. Manangka intua tana'a makow 
sia moko'uli kon inta mopia kon na'a. Yo 
ikow im moko'uli kon roriga. 

26 Apapa doman kon sigad nami bo inimu 
oyúondon irang inta diá mota'au bayáan. 
Tua im mangalenya simbá intau inta 
nongkon na'a dia mota'au mayak in nion 
bo intau inta nongkon nion diá mota'au 
mamangoi in na'a!' 

27 Intau no'oyúon tatua noguman nana'a, 
'Aka natua, dá nana'adon im po'igumonku 
ko'i amá: tulungaipa bo potabá ing ki 
Lazarus mayak im baloi i amáku. 

28 Sin taya limapa ing ki utatku kon tua. 
Potabápa ing ki Lazarus mayak mobogoi 
im poringatan ko'i monia simbá mosia diá 
mobali ná aku'oi mo'iukat kon tampat inta 
mororiga nana'a.' 

29 Dá ki Abraham notubag, 'Ko'i monia 
tua oyúondon buk i Musa bo buk in 
nabi mita! Pomayakdon makow mosia in 
dumudui kon onu inta aim pinais kom 
bonu im buk mita tatua.' 

30Ta'e intau no'oyúon tatua noguman, 
'Diápabi tugat intua amá Abraham. Ta'e 
aka oyúon in intau minatoi mobiag bui bo 
mamangoi ko'i monia, yo mogogai bidon 
im mosia mogaid kon dosa mita monia.' 

31 Ta'e ki Abraham bui doman noguman 
ko'inia nana'a, 'Aka mosia tua bo diá 
mokidongog kon onu inta pinoguman i 
Musa bo i nabi mita, yo mangalenya mosia 
tua in diabi doman mopirisaya, umpakahbi 
oyúon intau minatoi im bui mobiag bo 
mamangoi mobogoi im poringatan ko'i 
monia." 

] 7 IKi Yesus noguman kom muri-Nya 

mita, "Soal mita inta mokopopisi 
kon intau mogaid kon dosa pastibi kon 
oyuon. Ta'e moboditobi in intau inta 
mokopopisi tatua. 

2 Intau natua im manikah bo popotogotan 
ing gantung kon sigogownya, bo ladungon 
kon dagat daripada mobiag in sia bo 
tongá mokopopisi kon intau mita mo'intok 
tana'a mogaid kon dosa. 

3 Tuamai, mokopo'ingatdon! Aka ki 
utatmu bo mogaid kon no'italá, yo togur. 
Aka sia bo mo'ibog mokidongog, yo 
ampundgai. 

4 Aka sia bo nogaid kon dosa ko'inimu, 
kopitu in tosinggai bo pomuloi doman 
makow in sia mamangoi bo moguman, 
'Maaponndon aku'oi,' yo ampungaibi 
doman in sia.” 

> Dá rasul mita tatua noguman ko'i Tuhan 
Yesus, "Tuhan, iropotaidon im pirisaya 
nami." 

6 Tubag i Tuhan, "Aka oyúon im pirisaya 
monimu tongákabi ná koloben batol 
in sesawi, yo mo'ikow im mota'aubi 
moguman kom pangkoi ing kayu inta 
moloben tatua, 'Korabutdon ikow bo 
kobiagdon kom bonu in dagat,' dá pangkoi 

ing kayu tatua dumuduibi doman kon 
singogmu.” 

7 "Aka kuma bo kon sigad monimu nion 
ko bobantung inta nomajeko kong gobá 
andeka nolukad kon domba, bo aka 
bobantung tatua mobuidon mangoi, yo 
degá mo'ikow moguman nana'a, 'Igai ba 
monga'andon?' 

8Tantú diábi natua! Sia im pastibi 
moguman kom bobantungnya nana'a, 
'Kolikatdon bo oludaidaipa in aku'oi. 
Pogilambung in lambung inta modarit bo 
olaton aku'oi modapot mopalut monga'an 
bo monginum, bain tua bo monga'an in 
ikow.' 

9 Umpakah yo pujionnyapa doman im 
bobantungnya tatua sin aindon inaidannya 
inta pinokiáid ko'inia? 

10 Natua doman mo'ikow. Aka inaidandon 
mita monimu onu inta pinokiáid ko'i 
monimu yo singogdon nana'a, 'Kami 
na'a in tongabi bobantung mita inta dia 
baraguna; kami in tongábî mogaid kon 
onu inta pinokiaid ko'inami!” 

11 Kom bonu im binaya'an mopobayak in 
Yerusalem, ki Yesus nongin dalan inta kon 
sigad in Samaria bo Galilea. 


LUKAS 17.12-18 137 


12 Wakutu in Sia sinumu'otdon kon tobatú 
lipú, Sia inangoi in intau taya mopuluh inta 
pinanyaki kusta. Mosia tongá sinimindog 
nongkon moyayuk 

13 bo nomalú nana'a, "Yesus! Tuang! 
Kotabipa ing kami na'a!" 

14 Dá ki Yesus nobobui ko'i monia bo 
noguman, “Bayakdon bo poki'indoi kon 
imang mita in awak monimu nion." Bo kon 
dalanpa im mosia, nopiadon panyaki mita 
monia tua. 

15 Wakutu in tobatú intau kon sigad 
monia tua noko'ta'aumai kon sia ain nopia, 
sia nobui mangoi ko'i Yesus sindalan 
nodayow ko'i Allah. 

16 No'iyaputmai ko'i Yesus, sia 
sinumungkud kon tayowon si'ol-Nya bo 
nopoyaput in sukur moántó ko'i Yesus. Sia 
tua intau in Samaria. 

17 Dá ki Yesus noguman ko'inia, 
"Kinota'auan-Ku mo'ikow mopuluh 
komintan bidon nongopia, yo onda in taya 
siow? 

18 Nongonu sin tongabi ikow, intau inta 
tongá doman mokokiángoi in no'ibog 
namangoi bui ko'i-Naké bo mopoyaput in 
sukur moántó ko'i Allah?" 

19Bo ki Yesus bui noguman kon intau 
tatua, “Pobuatdon bo bayakdon. Ikow in 
nopirisaya ko'i-Nakó dá nopia." 

20 Tongonumai intau im Parisi namangoi 
bo nolibó ko'i Yesus mongo to'onu ing 
ki Allah mamangoi momarentah. Dá ki 
Yesus notubag, "Aka ki Allah momarentah 
yo diábi pinangkoi kon tanda mita inta 
ko'ontongan in intau, 

21 sahingga intau moguman nana'a, 
'Indoiaikah, Sia in na'a!' andeka, 'Kon 
tua in Sia!" Sing ki Allah nomangkoidon 
nomarentah kon yuá-yuák monimu." 

22 Ki Yesus noguman kom muri-Nya 
mita nana'a, "Mo'iangoibi in wakutunya, 
mo'ikow mo'ibog mo'indoi kon tobatú 
singgai nongkon singgai mita i Adi Intau 
tatua, ta'e mo'ikow in diabi moko'ontong. 

23 Ta'e oyúon intau im moguman ko'i 
monimu nana'a, 'Indoiai, kon tua in Sia! 
andeka 'Indoiai, kon na'a in Sia!' Ta'e 
dikabi im mo'ikow lumuai bo motayak 
ko'i-Nia. 

24 Sin náonda bo kilat inta nonimbayag 
nongkon popod in langit tolosi bo 
mopobayak doman popod in langit tolosi 
natuata in singgai koángoian Adi Intau. 

25 Ta'e Sia munapabi mokorasa kon 
roriga bo diápabi tarima'an in intau mita 
masain tana'a. 

26 Kon singgai inta koángoian Adi Intau 
náonda bo kom masa i Nabi Nuh tungkul 
intua. 

27 Intau mita in nonga'anbi bo nonginum, 
nobuloi bo pinobuloi nodapot kon singgai 
ki Nuh sinumu'otdon kom bonu ing kapal 
bo lunud moloben namangoi bo nomutú 
kon intau mita tatua. 

28 Ná doman tua in nobali kom masa 
i Lot. Intau mita nonga'an, nonginum, 
nopotalui, notalui, nomunak bo nobaloi. 

29 Ta'e naonda ing ki Lot ilumuai nongkon 
Sodom, kon singgaipa doman tatua, tulu 
bo balerang nolabú nongkon langit bo 
nomutú ko'i monia komintan. 

30 Natua doman im mobali ko wakutu in 
Adi Intau mamangoi. 

31 Kon singgai tatua, aka ki ine ing 
kon tudu in atop im baloinya, yo 
dona'aidon moponag bo mogamá kong 
kapunya'annya kom bonu im baloi. Natua 
doman intau inta kong gobá, dona'ai 
bidon mobui kom baloinya. 

32 Toropdon onu inta ain nobali ko'i buloi 
Lot! 

33 Intau inta moramiji totok moposalamat 
in nyawanya, yo sia ing kobulian in 
nyawanya, ta'e intau inta kobulian in 
nyawanya sin dinumudui ko'i-Nakó, sia im 
mosalamatbi. 

34 Pirisaya'ai in singog-Ku tana'a: Kon 
dolom kobalian intua, oyúon doyowa intau 
in nosiug tolanta'an. Tobatú in diaan, 
tobatú in tala'an. 

35 Doyowa im bobay inta koyogot 
mogiling kong gandum, tobatú in diaan, 
tobatú doman in taláan. 

36 [Aka doyowa doman intau in yogot 
nogaid kong gobá, yo tobatú in diaan, bo 
tobatú doman in taláan.]" 

37 Dá muri mita i Yesus nolibó ko'i-Nia, 
"Kon onda ing kobalian intua komintan, 
Tuhan?" Ki Yesus notubag, "Kon onda 
oyúon mahaluk minatoi, kon tua oyúon 
doman i lagapan mokoka'an kom mayat 
moyosipun." 

] g l Onda intua ki Yesus nongonguman 

kon tobatu porumpama'an sim 
potundú ko'i monia simbá mosia umuran 
mosambayang bo umuran moropot ing 
gina. 

2 Ki Yesus noguman, "Aka tobatú kota 
oyúon in hakim inta diá mo'ondok ko'i 

Allah bo diá doman mopandungmai kong 
kasusahan in intau. 

3 Kon tua oyúon doman intau inta 
dongkadon boba-bobay. Sia umuran 
mamangoi kon hakim tatua bo moguman 
kainia, 'Tulungaipa in aku'oi nongkon oáid 
in saturuku.' 

4 Aindon kotongonu degá im bobay 
tatua mayakmai kon hakim tatua ta'e 
umuranbi doman doi motulung in hakim 
tatua ko'inia. ta'e pangabisannya hakim 
tatua norai nana'a, 'Umpakahbi aku'oi na'a 
diá mo'ondok ko'i Allah bo diá doman 
mopandung kon tumpala intau, 

> ta'e lantaran bobay tana'a bo umuranbi 
moganggu ko'inakó, dá manikah bo 
duduiankudon in ibognya. Sin aka 
diá yo umuranbi in sia mamangoi bo 
mokiposusahmai doman ko'inakó."" 

6 Bo ki Yesus noguman doman ko'i monia 
nana'a, "Tarukira onu inta siningog in 
hakim inta dia mo'ondok ko'i Allah tatua. 

7 Umpakah yo diá tulungan i Allah in intau 
inta aim pinili-Nya bo inta umuran doman 
mokuani ko'i-Nia dolom bo singgai? 
Umpakah yo onggo-onggotan-Nyapa in 
wakutu-Nya motulung ko'i monia? 

8 Popirisayabi: tulungan-Nyabi im mosia. 
Ta'e aka Adi Intau mamangoi, yo oyúonpa 
degá in intau mopirisaya ing kon dunia 
na'a?" 

Ki Yesus nongonguman kom 
porumpama'an tana'a, sing kon tua oyuon 
in intau inta monganggap kon tongabi 
mosia intau mobanar bo intau ibanea 
inanggap monia komintanbi binaradosa. 

10Ki Yesus noguman, "Oyúon intau 
doyowa minayak im Baloi Tuhan sim 
mosambayang. Tobatú intau im Parisi, 
tobatú im mononagih kom pajak. 

11 Intau im Parisi tatua sinimindog 
sinumontani bo nosambayang kom bonu 
ing ginanya nana'a, 'Oh, Allah, aku'oi 
mopoyaput in sukur ko'i-Nimu, sin aku'oi 
dia ná intau ibanea modunia, dia moadil, 
mo'ibog monualing, bo dia kototabi kon 
tumpala intau. Bo aku'oi in dia doman na 
intau mononagih kom pajak tatua. 

12 Aku'oi im mopuasa kodua in 
todiminggu, bo kom pomuloi in diminggu 
aku'oi umuran mobogoi im mopuluh 
noporsen nongkon onu inta no'uliku.' 

13 Ta'e mononagih kom pajak tatua 
sinimindog iyumayuk bo diá doman kobali 
lumangag kon langit in nosambayang. 

Sia tongá kopia moyapu kon dodobnya 
bo nosingog nana'a, 'Oh Allah, kotabipa 
in aku'oi na'a, sin aku'oi na'a intaubi 
baradosa!” 

14"Bá poguman-Ku ko'i monimu kon 
sambayangbi im mononagih kom pajak 
tana'a in sinarima i Allah, de'emanbi 
sambayang intau im Parisi. Sing ki ine 
mosilantud, yo sia im po'ompa'anbi, 
ta'e ki ine mo'ompá in dodia, yo sia im 
polantudonbi." 

15 Oyúon in intau namangoi ko'i Yesus 
bo nodia kom mongoádi mita simbá 
kadaian-Nya mita í mosia bo barakatan. 
Noko'ontongmai kon natua, muri-Nya 
mita sinumorú kon intau mita tatua. 

16 Ta'e inoini i Yesus im mongoádi 
mita tatua bo noguman kom muri mita, 
"Pomayak makow im mongoadi mita 
tanion im mamangoi ko'i-Nakó; dona'ai 
ampagan, sin intaubi ná mita nion im 
mobali umat i Allah." 

17 Torop kopira in singog-Ku na'a, "Intau 
inta mamangoi ko'i Allah ta'e diá ná 
mongoadi mita tana'a, yo mosia in diabi 
mobali umat i Allah." 

18 Oyúon tobatú itoi intau Yahudi nolibó 
ko'i Yesus, "Pak Guru, Inta mopia totok, 


LUKAS 18. 19-24 144 


onu im musti aidanku simba moko'uli in 
aku'oi kong kobiagan mononoi?" 

19 Dá ki Yesus notubag, "Nongonu sin 
ikow im mogumanbi kon Aku'oi im mopia? 
Diabi tobatúmai im mopia, kolikudbi ing 
ki Allah tontanî. 

20 Aim bidon kinota'auanmu im parentah 
mita i Allah: 'Dika monualing, dika 
molimod, dika monakow, dika moguman 
kon inta diá totu'u bo hormaton ing ki 
ama bo ki inamu." 

21 Dá kain intau doman tatua, "Tua 
komintan aindon dinuduianku nongkon 
mongoadianpamai." 

22 Nokodongogmai kon tua ing ki Yesus, 
noguman in Sia nana'a, "Tobatúpa im 
musti aidanmu: Potaluidon im bayongan 
kapunya'anmu bodongka sila-silaidon 
makow in doit tatua kon intau mita bogá, 
dá moko'ulibi in ikow kong kapunya'an 
kon soroga, mopalut makow kon tua 
angoi bo dudui ko'i-Nakó." 

23 Ta'e naonda in sia nokodongog kon 
onu inta pinoguman i Yesus tatua, noájar 
totok ing ginanya sin sia nobiag no'oyúon. 

24 Dá ki Yesus nobobui ko'i monia 
komintan inta kon tua bo nosingog, 

"Mororiga totok intau inta kodoit mobali 
umat i Allah. 

25 Aka poyobandingon yo untapa im 
mogampa-gampang tumu'ot mongim 
bubú in dodagum daripada intau inta 
no'oyúon mobali umat i Allah." 

26 Intau mita inta nokodongog kon 
singog i Yesus tatua nolibó bui ko'i 
Yesus nana'a, "Aka natua dá ki ine im 
posalamaton?" 

27 Ki Yesus notubag, "Inta diá mota'au 
aidan in intau, mogampangbi i Allah 
aidan!" 

28 Dá ki Petrus noguman, "Pak Guru, 
indoiaikah ing kami! Kami na'a aindon 
nonalámai kom bayongan yagi-yagi 
kapunya'an nami bo dinumudui ko'i Pak 
Guru, yo onu im mo'uli nami?" 

29 Ki Yesus noguman ko'i monia, 
"Popirisayabi! Intau inta aindon nonalámai 
kom baloinya, nonalámai ko'i buloinya, 
nonalámai ko'i utatnya mita andeka 
nonalámai ko'i iná bo ko'i amánya 
andeka ko'i adinya mita sim mobantung 
ko'i-Nakó, 

30 yo intau tatua im bui motarima kon 
doyowa noguntul nongkon inta aindon 
no'ulinya muna kom masa in tana'a, bo 

kon singgai inta mo'iduduimai sia im 
motarima kong kobiagan mononoi." 

31 Ki Yesus nogoini kom muri-Nya 
mopuluh bodoyowá bo noguman 
nana'a, "Indongogai! Tana'a makow 
kita mopobayakdon in Yerusalem, bo 
bayongan inta aim pinais in nabi mita soál 
Adi Intau in intompodandon kon tua. 

32 Sia im posarahkandon kon intau mita 
inta diá nonota'au ko'i Allah, poyambáon 
monia in sia, singkuleon bo duyáan monia. 

33 Pogutúon monia in Sia bo polat 
limodon, ta'e kon singgai intolunya, Sia 
mobiag bui." 

34 Singog i Yesus tatua, diábi 
kino'mangalean im muri-Nya mita 
tatua. Mangale in singog mita tatua 
in sinoko'bunibi ko'i monia. Dá diábi 
kinota'auan monia mongo onu in 
ino'uman-Nya tatua. 

35 Naonda ing ki Yesus nodiugdon kon 
Yerikho, oyúon tobatú intau bilog inta 
ilimitú makow kom bingki in dalan bo 
mo'igumai kon doit kom bayongan intau 
inta mo'itotalib kon tua. 

36 Wakutu in dingognya kon nobayong in 
intau no'italib, sia nolibó, "Onu in nobali?" 


LUKAS 18.37- 19. | 147 


37 Da kai'n tubag doman monia kon intau 
bilog tatua, "Ki Yesus intau in Nazaret 
no'italib.” 

38 Dá intau bilog tatua balú bo nomalú, 
"Yesus Adi i Daud, kotabipa in aku'oi na'a!" 

39 Intau mita kom muna nongampag 
ko'inia simbá dia momalú ta'e tongabi 
nodugang noropot pinomomalúnya, "Adi i 
Daud, kotabipa in aku'oi na'a!" 

40 Dá ki Yesus sinumogon bo noguman, 
"Dia mangoi kon na'a in intau tatua." Bo 
naonda in no'iyaputdon ko'i-Nia, ki Yesus 
nolibó ko'inia, 

41 "Onu ing ko'ibogmu aidan-Ku 
ko'inimu?” Intau tatua notubag, “Tuhan, 
mo'ibog in aku'oi moko'indoi!” 

42 Dá ki Yesus noguman, "Aka natua, yo 
indoidon! Lantaran ikow bo mopirisaya 
ko'i-Nakó, dá mopia in ikow." 

43 Kon dodaipa doman tatua bo 
noko'ontongdon in intau tatua polat 
dinumudui ko'i Yesus bo sindalan 
modayow ko'i Allah. 

] 9 INaonda ing ki Yesus noyaputdon 

kon Yerikho, Sia minayak turus bo 
diá nongandu-ngandup kong kotá tatua. 

“Kon tua oyúon intau tangoinya ki 
Zakheus. Sia na'a, itoi im mononagih kom 
pajak. 

3 Sia mo'ibog totok mo'indoi mongo ki 
ine ing ki Yesus tua, ta'e lantaran intau 
modamal totok dá dia moko'ontong in sia, 
apapa doman sia no'ompa. 

4 Dá noribatuk in sia inumuna kon intau 
mita tatua bo noponik kom pangkoi ing 
kayu ara simbá moko'ontong ko'i Yesus, 
inta mo'italib kon tua. 

> Naonda ing ki Yesus no'iyaput kom 
pangkoi ing kayu tatua, ilumangag in Sia 
bo noguman, "Zakheus, lagidon poponag! 
Sin Aku'oi musti mongandup kom baloimu 
in singgai na'a!" 

6 Dá pona-ponag ing ki Zakheus bo 
notarima ko'i Yesus takin pia ing gina. 

/ Ta'e intau mita inta noko'ontong kon 
tua mulaidon mongunsingog kai monia, 
"Ih! Sia mongandupbi kom baloi in intau 
inta diá mopia!" 

8Kom baloinya tatua, ki Zakheus 
sinimindog bo noguman ko'i Tuhan, 
"Tuhan, kapunya'anku tobotak ogoikudon 
kon intau mita bogá bo aka oyúon 
doman in intau inta pernah inubolanku, 

yo pobuionkudon bui ko'inia ko'opat 
noguntul ing kobayongea!" 

9 Bo ki Yesus noguman ko'inia, 
"Singgaipa doman tana'a mo'ikow 
motoluadi pinosalamat i Allah bo inogoian 
ing kobiagan mobagu, sin ikow nion ki 
adibi doman i Abraham. 

10 Sing ki Adi Intau mamangoi motayak bo 
moposalamat kon intau inta nongobuli." 

11 Ko wakutu intau mita 
mokidongogpamai ko'i Yesus 
nongonguman, Sia nongongumandon 
kon tobatú porumpama'an. Sin, wakutu 
intua Sia nodiugdon kon Yerusalem bo 
kai monia kamai ki Allah in lagi bidon 
momarentah salaku Raja kon dunia na'a. 

12 Ki Yesus nongonguman nana'a, "Oyúon 
tobatú intau moloben inta minayak ing 
kota inta noyayuk sim balion monia raja, 
mopalut makow kon tua sia mobuidon 
mangoi kon lipúnya. 

13 Ko wakutu in diápa minayak, sia 
nogoini kom bobantungnya taya mopuluh 
bo nobogoi in doit bulawan tumongo batú 
ko'i monia takin koyow nana'a, 'Tana'a in 
doit pakédon monimu pobuká kon usaha 
ko wakutu in aku'oi mayak.' 

14 Ta'e intau mita inta tolipúannya mosaki 
ing gina ko'inia, dá naonda in sia minayak, 
intau mita inta mosaki ing gina ko'inia 
tua nopotabá doman in tobatú intau sim 
moguman nana'a, 'Kami in doibi aka intau 
tana'a mobali raja nami.' 

15 Ta'e umpakahbi natua, sia tatapbi 
doman binali raja. Nopalut makow 
kon tua sia nobuidon mangoi, bo 
pinoki'oininyadon im bobantungnya mita 
inta ain inogoiannya in doit bulawan tatua 
sim po'indoian mongo tongonudon ing 
ka'untungan monia. 

16 Bobantung inta muna namangoi bo 
noguman nana'a, 'Tuang, doit bulawan 
tobatú i tuang aindon nodia kong 
ka'untungan mopuluh doman in doit 
bulawan.' 

17 Dá ki tuang tatua notubag, 'Mopia 
intua, ikow bobantung inta mopia! Sin 
ikow mota'au pirisayaan kon oáidan 
inta mo'intok. Tuamai balionkudon ikow 
ponguasa kom mopuluh ing kotá.' 

18 Onda intua bobantung induanya 
namangoi bo noguman nana'a, 'Tuang, 
doit bulawan tobatú i tuang aindon nodia 
kon ka'untungan lima doman in doit 
bulawan.' 

19 Dá raja tatua noguman ko'inia, 'Ikow 
im mobalidon ponguasa kon lima ing 
kotá.' 

20 Bobantung ibanea doman namangoi 
bo noguman nana'a, 'Tuang, na'a in doit i 
tuang; binakutkudon in lenso bo sinagú. 

21 Sim mo'ondok in aku'oi ko'i tuang, 
sing ki tuang intau motogat ing gina. Bo 
umuran mogamá kon onu inta de'eman 
kapunya'an i tuang. Mokoyut doman kon 
inta de'eman pinomula i tuang tontani.' 

22 Dá raja tatua noguman kom 
bobantungnya tatua, 'Hoi bobantung 
inta mora'at! Poduduidon in singogmu 
mita tatua dá hukumonku in ikow. 
Kinota'a-ta'aumubi makow kon aku'oi 
na'a intaubi inta totok motogat bo inta 
mo'ibog mogamá kon onu inta de'eman 
kapunya'anku bo inta mo'ibog doman 
mokoyut kon inta de'eman pinomulaku. 

23 Aka natua yo nongonu sin doitku in 
diabi sinagúmu kom bang, simbá naonda 
in aku'oi namangoi doit tatua mota'auku 
bui gamaan takin ka'untungannya?' 

24 Onda intua raja tatua noguman kon 
intau mita inta sinimindog kon tua, 
'Gamá in doit tatua ko'inia bo ogoi kom 

bobantung inta mopuluhdon in doit 
bulawannya tua.' 

25 Ta'e intau mita tatua noguman, 'Tuang, 
ko'inia mopuluhdon in doit bulawan.' 

26 Ta'e raja tatua notubag, 'Pokotorop: 
intau inta nobayongdon ing ko'inia, 
duganganbi bui. Ta'e intau inta diá in onu 
bo onu ko'inia, yo onu in oyúonpa ko'inia, 
gamaanbi doman. 

27 Bo tana'a makow in tokodiadon mangoi 
in intau mita inta mongosaki ing gina ko'i 
nakó bo inta doi aka aku'oi mobali raja ko'i 
monia. Limod im mosia kon tayowonku!"” 

28 Naonda ing ki Yesus nosingog kon 
tua komintan, Sia inumuna ko'i monia 
minayak in Yerusalem. 

29 Naonda in nodiugdon kom Betpage bo 
Betania kom Bulud in Zaitun, Sia nopotabá 
kom muri-Nya doyowa mayak umuna 
takin koyow nana'a, 

30 "Bayakdon kon lipú inta kon 
tayowonmai nion, bo aka mo'ikow bo 
tumu'otdon kon lipú tatua, yo mo'ikow 
im moko'ontong kong ki adi ing keledai 
tobatú inta kotogo-togot. Keledai tatua 
diápa dodai onda sinakoian in intau. Dá 
bukádon ing keledai tatua bo dia mangoi. 

31 Aka oyúon im molibó ko'inimu nana'a, 
'Nongonu sim bukaanbi monimu ing 
keledai tatua?' Dá tubagai nana'a, 'Ki 
Tuhan moparalu." 

32 Bo minayakdon muri-Nya doyowa 
tatua, bo onu ing kino'bayáan monia tua 
totu'ubi kon ná inta pinoguman- Nya. 

33 Bo naonda im binuká monia ing keledai 
tatua, ki toginya nolibó, "Nongonu sim 
bukaanbi monimu ing keledai tatua?" 

34 Dá mosia notubag doman nana'a, "Ki 
Tuhan moparalu." 

35 Naonda in diniadon monia ing keledai 
tatua ko'i Yesus, intau mita nopoáip in 
jubah kon likud ing keledai tatua bo 
notulung nopoponik ko'i Yesus kong 
keledai tatua. 

36 Kowakutu in Sia kotako-takoipa kong 
keledai tatua, intau mita nopo'ompatdon 
in jubah monia kon yuák in dalan. 

37 Naonda ing ki Yesus nodiugdon kon 
Yerusalem, kon dalan inta mosilig kom 
Bulud in Zaitun, komintan dumodudui-Nya 
inta mobarong tua, kopiadon momalú 
mondayow ko'i Allah bo mopoyaput 
in singog sukur ko'i-Nia, sim mosia 
aindon noko'ontong kon inta mokoherang 
inaidan-Nya. 

38 Mosia nomalú nana'a, "Binarakatan 
in Raja inta namangoi kom bonu in 
tangoi Tuhan! Dodamean kon soroga, bo 
dinayo-dayowdon ing ki Allah!” 

39 Tongonumai intau im Parisi inta 
no'itakin kon intau moántó tatua noguman 
ko'i Yesus, "Pak Guru, poki'gogaiaidon 
momalú in dumodudui-Mu mita tanion." 

40 Dá ki Yesus notubag, "Poguman- 
Kudon ko'i monimu! aka mosia na'a bo 
kibio-biómaidon, yo batu bidon mita 
tanion im momalú." 

41 Ta'e naonda ing ki Yesus nodiugdon 
kon Yerusalem, nongombal in Sia 
noko'ontongmai kong kotá tatua, 

42 bo polat nosingog, "Ka'asih ule, 
mopiadon totok aka singgai in na'a 
kota'auanmudon onu inta mota'au 
mokopoángoi kon dodamean! Ta'e tana'a 
ikow diábi moko'ontong. 

43 Sim mo'iangoibi in wakutunya 
saturumu mamangoi molipung ko'inimu 
takin kakuatan monia. Kopungon bo sision 
monia im mo'ikow nongkon bayongan 
arah. 

44 Rimumudon monia in ikow takin 
intaumu mita inta nogutun kon na'a; bo 
diabi tobatúpamai im batu im pomayakpa 

makow monia mo'itudu motompia kon 
tampatnya. Sin diábi kong ginamu makow 
ing ki Allah mamangoi moposalamat 
ko'inimu!” 

45 Ki Yesus sinumu'ot kom Baloi Tuhan 
bo mulai noguntun kon intau mita inta 
mopopotalui mita kon tua. 

46 Sia noguman ko'i monia nana'a, "Oyúon 
pinais nana'a: Baloi-Ku in sinagoibi Baloi 
Pososambayangan, ta'e na'a im binali 
bidon monimu pugad im mogogagow.” 

47 Pomuloi in singgai Sia mayak mobogoi 
in totundú kom bonu im Baloi Tuhan. 
Imang mita itoi bo mototundú mita 
kon agama takin itoi mita intau Yahudi 
moroncana molimod ko'i-Nia, 

48 ta'e diápa noko'uli kon dalan mogaid 
kon soál tatua, sim bayongan intau 
umuranbi mo'ibog mokidongog ko'i-Nia, 
bo totok mo'ibog im mosia mokodongog 
kon singog-Nya mita. 

I Kon singgai tobatú, ki Yesus yogot 
2 0 motundú bo mopoyaput in Habar 
Mopia nongkon i Allah kon intau mita inta 
kom bonu im Baloi Tuhan. Imang mita itoi, 
mototundú mita kon agama, bo itoi mita 
intau Yahudi namangoi, 

“bo noguman ko'i Yesus nana'a, 
"Pogumankah ko'inami mongo kawasa 
i ine im pinaké-Mu mogaid kon tua 
mita, bo ki ine nobogoi ing kawasa tatua 
ko'i-Nimu?" 

3 Tubag i Yesus ko'i monia, "Aku'oi im 
molibó doman ko'i monimu. Pogumankah 
ko'i-Nakó. 

4 Baptisan i Yohanes tua nongkon i Allah 
mongo nongkon intau?" 

> Dá mosia noyosingog mongo onu im 
potubag, kai monia, "Aka tubagan naton 
nongkon i Allah, dá Sia im molibóbi 
nana'a, 'Aka natua yo nongonu sim 
mo'ikow in diabi mopirisaya ko'inia?' 

6Ta'e aka tubagan naton, 'Nongkon 
intau, dá intau mita tanion mogarabbi im 
batu ko'inaton,' sim mosia im mopirisayabi 
kong ki Yohanes tua in tobatúbi nabi." 

7 Dá mosia notubag nana'a, "Diá 
kota'auan nami." 

8 Dá ki Yesus noguman ko'i monia, "Aka 
natua yo diá doman poguman-Ku ko'i 
monimu mongo kawasa i ine im pinaké-Ku 
nogaid kom bayongan tua." 

ə Ki Yesus nongonguman doman 
kon intau mita porumpama'an tana'a, 
"Oyúon intau nogaid kong gobá bo 

pino'mula'annya kon anggur. Onda intua 
pinotomoyoknya kom mototomoyok 
mita bodongka minayak in lipú ibanea 
no'onggot kon tua. 

10 Onda in wakutunyadon mosipú 
kom bungai in anggur, ki togi goba 
tatua nopotabá im bobantungnya tobatú 
minayak kom mototomoyok mita tatua sim 
mogamá kon silainya. Ta'e mototomoyok 
mita tatua tongábî nomongkug kom 
bobantung tatua polat pinoki'pobuian 
monia, bo diá inogoian in onu bo onu. 

11 Onda intua ki togi goba bui 
nopotabá im bobantungnya ibanea, ta'e 
bobantungnya tatua binongkug doman 
monia polat pinoko'po'oyakmai bodongka 
pinoki'pobuian, diá doman inogoian in 
onu bo onu. 

12 Dá buipa doman ing kitogi gobá tatua 
nopotabá kom bobantungnya intolunya, 
ta'e bobantung tatua sinomu doman 
monia binongkug bo dongka pinogarab 
kon luai ing gobá. 

13 Pangabisannya ki togi gobá norai 
nana'a, 'Onupa degá in aidanku? Oh... 
potabákudon ing ki adiku inta kotabi- 
tabiku. Aka sia yo pasti ko'insimbi 
monia.’ 

14 Ta'e naonda im mototomoyok mita 
tatua noko'ontongmai ko'i adinya tatua, 
mosia noyosingog bo noguman nana'a, 
'Sia na'a inta mogabat kong kapunya'an 
i amánya. Ilgai bá limodon naton in sia, 
simbá mo'ilabúdon ko'i naton ing gobá 
tana'a.' 

1> Dá pinogarabdon monia in adi tatua 
kon luai ing goba bodongka ilimod." Bo ki 
Yesus nolibó ko'i monia, "Yo aka ki togi 
gobá tatua bo mobuidon mangoi, yo onu 
in aidannya kom mototomoyok mita tatua? 

16 Notantú bidon kom mamangoi in sia 
molimod kom mototomoyok mita tatua, 
bo gobá tatua im potomoyoknyadon kom 
mototomoyok ibanea." Nokodongogmai 
kon tua, intau mita noguman ko'i Yesus 
nana'a, "Poyayukdon ka'asi." 

17 Bo nobobui ing ki Yesus ko'i monia bo 
nolibó, "Aka natua yo onubi im mangale 
inta aim pinais kom Buk Mosuci nana'a? 
'Batu inta ilumbúdon in intau mita inta 
mogogaid kom bangunan nobalidon batu 
inta baraguna totok.' 

18 Intau mita inta nolabú kom batu tatua 
morimumud, bo ki ine ing kolintogannea 
mobali lobud." 

19 Mototundú mita kon agama bo imang 
mita itoi nonota'au, kom porumpama'an- 
Nya tatua pinomakusud-Nyabi ko'i 
monia, sahingga in ramijiondon monia 
bo domokon in Sia kon dodai intua. Ta'e 
mosia mo'ondok kon intau mobayong 
tatua. 

20 Mototundú mita kon agama bo imang 
mita itoi umuran monarukira makow ko'i 
Yesus. Kon tua mosia nonondan kon 
tobatú intau inta mayak ko'i Yesus bo 
ki ubo-ubolmai ná intau mopia. Mosia 
nokilibó in soál inta inanggap monia 
mota'au ko'ulian monia kon tala i Yesus, 
sahingga oyúondon im balion monia 
dodoyonan podomokkan ko'i-Nia bo 
posarahkan ko'i gubernur. 

21 Dá intau mita inta ain sinokoubolian 
tatua nolibó ko'i Yesus, "Pak Guru, 
kino'ta'auanbi nami kom bayongan inta 
siningog bo inta sinundú i Pak Guru tua 
ing komintanbi totu'u. Kino'ta'auan doman 
nami kong ki Pak Guru im motundú 
umuranbi taran-tarangan moguman kon 
onu ing ko'ibog i Allah. Sing ki Pak Guru 
in diabi momomili kon intau. 

22 Tuamai pogumankah ko'inami, aka 
podudui in hukum agama naton, mota'au 

degá andeka dia im moguboli kom pajak 
ko'i Kaisar?" 

23 Ta'e kinota'auanbi i Yesus im makusud 
monia tua. Tuamai Sia noguman, 

24 "Po'ontongkah ko'i-Nakó in tobatú 
doit perak." Bo Sia nolibó, "Gambar bo 
tangoi ine in na'a?" Dá kai'n tubag monia, 
"Gambar bo tangoi i Kaisar!" 

25 Dá ki Yesus noguman ko'i monia, "Aka 
natua yo ogoidon ko'i Kaisar onu inta 
patus ogoi ko'i Kaisar, bo ogoi ko'i Allah 
onu inta patus ogoi ko'i Allah." 

26 Kon tayowon intau moántó tatua, 
mosia diá noko'uli kon talá i Yesus 
tobatúpamai. Sedang bo tongabi 
noherang totok im mosia nokodongog 
kon tubag-Nya tatua, dá dongkadon 
kibio-biómai im mosia. 

27 Tongonumai intau in Saduki namangoi 
ko'i Yesus. (Mosia na'a ing kolompok intau 
inta moguman kon intau minatoi in diabi 
mobiag bui.) Mosia nolibó ko'i Yesus, 

28 "Pak Guru, ki Musa nomais kon hukum 
tana'a ko'i naton: Aka tobatú lolaki inta 
ain nobuloi bo minatoi, ta'e diápa kogadi, 
dá ki utatnya lolaki im mustibi mobuloi 
ko'i balunya tua, simbá sia mobogoi ing 
katurunan ko'i utatnya inta ain minatoi. 

29 Noko'imontandon nobali kom pitu 
mogutat inta komintan lolaki. Inta 
guya-guyang nobuloi kon tobatú bobay. 
Ta'e lolaki tatua minatoi diápa kogadi. 

30 Dá bobay tatua bui bo pinobuloi i 
ai-ainya induanya, ta'e minatoi doman ing 
ki ai-ainya tatua diápa doman kogadi. 

31 Natua turus in nobali ko'i ai-ainya 
intolunya dapot impitunya. Mosia nodait 
minatoi takin diá kogadi. 

32 Pangabisannya bobay tatua minatoi 
doman. 

33 Yo náonda intua? Ki ine ing ki buloi im 
bobay tatua kon sigad nayapitu tatua aka 
kon singgaidon kobiagan bui intau mita 
minatoi, sin tayapitu tua komintanbi ain 
notonibuloi takin bobay tatua?" 

34 Dá ki Yesus noguman ko'i monia 
nana'a, "Intau mita inta nobiag masa in 
na'a mobuloi ande mokipobuloibi mita, 

35 ta'e intau mita inta patus biagon bui 
nongkon kinopatoiannya, bo mobiag kon 
masa inta mo'iduduimai, mosia tua in diá 
bidon bui morobuloi ande mokipobuloi. 

36 Sing ka'ada'an monia tua in náonda 
bidon bo malaekat inta diá bidon mato- 
matoi. Mosia tua inta sinangoian ki adi 

mita i Allah sin aindon biniag bui nongkon 
kinopatoian mon ia. 

37 Ki Musa tontani aindon noguman kon 
intau minatoi in totu-totu'ubi kom biagon 
bui. Tua im pinaisnya kom Buk Mosuci inta 
nongonguman kon onu in inontongnya 
kon yua-yuak in diat. Kon tua ing ki Tuhan 
sinangoinya, 'Ki Allah i Abraham, i Ishak 
bo i Yakub.' 

38 Sia in de'emanbi ki Allah intau minatoi, 
ta'e ki Allahbi in intau inta nobiag. Sing 
kon tayowon i Allah komintan intau im 
mobiagbi." 

39 Nokodongogmai kon tua, tongonumai 
im mototundu mita kon agama noguman 
nana'a, "Tubag i Pak Guru tua im mopia 
totok.” 

40 Tuamai diádon kobali nopolibo-libó 
im mosia ko'i Yesus. 

41 Bo ki Yesus nolibó ko'i monia, "Náonda 
sin intau im mogumanbi kon Raja 
Mopoposalamat tatua ing katurunanbi i 
Daud? 

42 Padahal ki Daud tontanî ain nomais 
kom bonu im buk Mazmurnya nana'a, 'Ki 
Tuhan aindon noguman ko'i Tuangku: 
Litúdon kon dotá ing kolanan-Ku, 

43 modapot in saturumu mita balion-Ku 
tumungkud ko'i-Nimu.' 

44 Dá aka ki Daud tontani monangoi 
ko'i-Nia ki Tuangnya, yo náondabi sin Sia 
in tangoionbi doman ki adinya?" 

45 Koyogotpa intau mita mokidongogmai 
ko'i-Nia, ki Yesus nongonguman doman 
kom muri-Nya mita nana'a, 

46 "Mokopo'ingat mo'ikow kom 
mototundú mita kon agama. Mosia tua in 
mo'ibo-ibog mogilambung mo'onag aka 
maya-mayak makow, bo mo'ibog doman 
totok hormaton kom pasar mita. Mosia tua 
im mo'ibo-ibog doman limitú kom muna 
totok aka kom baloi pososambayangan bo 
kom pesta mita. 

47 Mosia tua mongongakal kon intau inta 
dongkadon boba-bobay bo mogagow kom 
baloi monia. Bo oáid monia inta mora'at 
tatua olingoian monia in sambayang inta 
molanggó! Hukuman ko'i monia tua in 
nopastibi kom mobogat totok!" 

2 ] I Kom Baloi Tuhan tatua, ki Yesus 
noko'ontong kon intau mita inta 

no'oyúon nopobonu in doit kong kas inta 

pobobonuan kon sosumbah. 

2 Sia noko'ontong doman kon intau 
boba-bobay bo bogá nopobonu in doit 
kom bonu ing kas tatua. 

3 Dá ki Yesus nosingog nana'a, "Aku'oi 
im moguman ko'i monimu: inta inogoi im 
boba-bobay tana'abi im mobayo-bayong 
nongkon inta inogoi in intau mita ibanea 
kon na'a. 

4Sim mosia tua nobogoi in sosumbah 
nongkon kalebean ing kapunya'an 
monia. Ta'e intau boba-bobay tana'a, 
umpakahbi sia nobiag nobogá totok, 
ta'e sia nobogoibi im bayongan inta onu 
ing ko'inia inta sabanarnya totokpabi im 
paralunya pakéon kong kobiagannya." 

> Naonda intau mita nongonguman 
kong kogogagah im Baloi Tuhan inta ain 
ilamba'an im batu mogagah mita takin 
pakakat mita inta aim pinosumbah ko'i 
Allah. Dá ki Yesus noguman ko'i monia, 

6 "OQyúonbi i wakutunya porumbunan kon 
onu inta inontong monimu tanion. Diabi 
in tobatúmai batu im pomayakpa makow 
im mo'iguntul motompia kon tampatnya 
inta muna!" 

7 Mosia nolibó ko'i Yesus, "Pak Guru, 
to'onu intua mita bo mobali? Bo onu in 
tandanya kobalian tua komintan?" 

8 Ki Yesus noguman, "Mokopo'ingatdon, 
simbá mo'ikow diá koakalan. Moántó 
in intau mamangoi momaké in tangoi- 
Ku bo moguman, 'Aku'oi in Sia! bo 
'Wakutunyadon.' Ta'e dikabi indongogan 
monimu im mosia. 

9Bo dikabi mo'ondok aka mo'ikow bo 
mokodongog kon habar poparangan 
bo pomarontakan. Sin tua komintan im 
mustibi kom mobalipa muna. Ta'e tua in 
de'emanpabi wakutunya." 

10Ki Yesus noguman doman nana'a, 
"Bangusa tobatú moparang doman takin 
bangusa ibanea, bo negara tobatú mayak 
monubuh kon negara doman ibanea. 

11 Kom bayongan tampat mobali in 
yagi-yagi. Linug inta moropot totok, 
malarat moloben bo panyaki mita. Kon 
langit mobali in soal mita inta totok im 
mokodo'it. 

12 Ta'e kon wakutu in diápa mobali 
intua komintan, mo'ikow in domokondon 
muna monia bo pogutúon. Mo'ikow 
in diaan monia pobayak im baloi 
pososambayangan bo adilon polat 
potuoton kom ponjara. Diaan potayow 
kon raja bo ponguasa sim mo'ikow im 
muri-Ku. 


LUKAS 21.13 -20 166 


13 Tua ing kasampatan monimu 
mopoyaput in Habar Mopia inta nongkon i 
Allah. 

14 Tuamai mokopotantú kong gina bo 
dikabi mohawatir im momikir mongo onu 
im potubag monimu aka polibo-libóan 
monia. 

15 Bá kota'auan monimu kon Aku'oibi im 
moguman kon onu inta musti potubag 
monimu, sahingga saturu mita monimu 
tua, diá mokolawang ande mokobayow 
kon onu in singogon monimu. 

16 Mo'ikow posarahkan ing guyangamu, 
i utatmu, i yobayatmu mita bo im 
bayongandon ginalummu. Bo ibanea in 
toko'limodon. 

17 Mo'ikow saturuon im bayongan intau 
sim mo'ikow muri-Ku. 

18 Ta'e diábi to'ugatmai im bu'ok kon 
ulumu im molabú. 

19 Aka mo'ikow monahang bo mokosabar, 
yo mosalamatbi." 

20 "Aka ontongon monimu bo Yerusalem 
kopungondon in tontara mita, yo 
kota'auandon monimu kon diádon 
mo'onggot bo poguya'atondon ing kotá 
tatua. 

21 Ko wakutu intua, intau mita inta kon 
Yudea musti molagui mayak im bulud, 
bo intau mita inta kong kotá musti 
momamping andeka musti monalámai 
kong kota tatua, bo intau kon lipú dikabi 
mamangoi ing kotá. 

22 Sin singgai mita tatua, 'Singgai bidon 
Pohukuman', simbá mobalidon onu inta 
aim pinais kom bonu im Buk Mosuci. 

23 Moko'ondok in singgai mita tatua aka 
kon bobay inta sidia bo inta kogadipa kom 
mo'intok! Kotá tana'a koántugan in roriga 
moloben bo hukumon i Tuhan. 

24 Oyúon in limodon, oyúon doman in 
diaan ná intau inta pinonjara bo pobayak 
in lipu-lipúannya; bo intau inta diá 
mopirisaya momoguya'at kon Yerusalem 
modapot mopalut in wakutu inta sinantú i 
Tuhan ko'i monia." 

25 "Bo tandanya ing ko'ontonganbi kom 
mata in singgai, kom bulan bo kon 
tundi. Kon dunia na'a, bayongan intau 
mongo'ondok bo mongobingung im 
moko'ontong bo mokodongog kon singog 
im bokol. 

26 Intau mita mo'ondok totok 
moyogintayow in onu inta mobali 


LUKAS 21.27-33 168 


kon dunia na'a, bo bayongan kawasa kom 
balangon motomba'uk. 

27 Kon dodai in tuata mamangoi ing 
ki Adi Intau kon yuá-yuák ing golom 
takin kawasa bo kamulia'an inta totok im 
moloben. 

28 Aka tua bo mobalidon, yo 
pobangondon bo langag kon langit, 
sin diádon mo'onggot bo posalamaton im 
mo'ikow." 

29 Ki Yesus nongonguman kom 
porumpama'an ko'i monia nana'a, 
"Tarukirakah pangkoi in ara bo pangkoi 
ibanea makow! 

30 Aka tubúnya bo mulaidon ontongon, 
yo kota'auan bidon monimu kon diá bidon 
mo'onggot bo sempdon im pomomunak. 

31 Natua doman, aka mo'ikow bo 
moko'ontongdon kong kobalian intua 
komintan, dá kota'auan bidon monimu 
kon ki Allah in lagi bidon momarentah 
salaku Raja. 

32 Pokota'audon im mo'ikow! Soál mita 
tatua im mobalibi ko wakutu intau mita 
inta nobiag masa in na'a, diapa modait 
matoi. 

33 Langit bo butá in diabi mononoi, ta'e 
singog-Ku im mononoibi." 

34 "| ykadai in awakmu bo dika tongá 
umuran momikir kon rame bo monginum 
kon o'inumon inta mokololangu andeka 
tongá umuran momikir kong kobobiagmu, 
sahingga in aka wakutu-Nya bo dali 
mo'iangoi, yo diá mokopobasadia im 
mo'ikow. 

35 Sin singgai tatua im mo'iangoi náonda 
bo poyogalap kom bayongan intau kon 
dunia na'a. 

36 Tuamai umuran kiluka-lukadmai bo 
posambayang simbá umuran moropot 
im mo'ikow bo mokobali simindog kon 
tayowon Adi Intau." 

37 Aka singgai, ki Yesus motundú kom 
bonu im baloi pososambayangan, ta'e 
aka dolom, sia mayak im Bulud Zaitun 
mogutun kon tua. 

38 Pomuloi in dolo-dolom, intau 
mamangoi in baloi pososambayangan sim 
mokidongog kon totundú mita i Yesus. 

1 Kon singgai moloben Roti Dia 
2 2 Koragi inta sinangoi Paskah 
nodiugdon. 

2 Imang mita itoi bo mototundú mita kon 
agama norai mongo náonda im pololimod 
monia ko'i Yesus, ta'e umuni-uni sim 
mo'ondok kon intau moántó. 

3 Onda intua Ibilis ginumonú ko'i Yudas 
inta dinonoi ki Iskariot, tobatú muri 
i Yesus inta kon sigad naya mopuluh 
bodoyowá. 

4 Dá minayak in sia bo noyosingog 
takin imang mita itoi bo intau mita 
inta mololukad kom Baloi Tuhan. Sia 
nongonguman kon soál náonda in caranya 
moporasahkan ko'i Yesus ko'i monia. 

> Nopia totok ing gina intau mita tatua, 
dá dinandi monia kon ogoian monia in 
doit in sia. 

6 Ki Yudas no'ibog, dá mulaidon sia bo 
umuni-uni im motayak kong kasampatan 
moposarahkan ko'i Yesus ko'i monia. 

7 Nodapotdon in singgai moloben Roti 
Diá Koragi, tuata in singgai inta porataan 
kon domba Paskah. 

8 Dá ki Yesus nopotabá ko'i Petrus bo ko'i 
Yohanes, "Bayakdon bo posadiadon kom 
pongaanan naton kon singgai moloben 
Paskah." 

9 Dá taya dua nolibo, "Kon onda 
ing ko'ibog i Pak Guru bayáan nami 
posadiaan?" 

10 Ki Yesus notubag, "Aka mo'ikow 
tumu'ot kon tobatú kotá, yo mo'ikow 
moyodungkul in tobatú lolaki inta 


LUKAS 22.11-16 171 


nodia kon kendi kobonu-bonu in tubig. 
Dudui ko'inia modapot im baloi inta 
pongandupannya, 

11 bo pogumadon ko'i togi baloi tatua 
nana'a: Ki Pak Guru nokilibó ko'i tuang, 
'Kon onda in tampat inta mota'au-Ku 
ponga'anan takin muri-Ku mita kon 
singgai im Paskah na'a?' 

12 Yo tundu'onbi i togi baloi tatua ko'i 
namunda in tobatú ruangan moloben kon 
limonik. Kon tua aindon notompod im 
pakakatnya mita, dá sadiadon kon tua." 

13 Onda intua minayakdon ing ki Petrus 
bo ki Yohanes. Kino'bayáanmai monia 
komintanbi notongkai ná inta aim 
pinoguman i Yesus. Bo sinadiadon monia 
kon tua im ponga'anan monia kon singgai 
im Paskah. 

14 Naonda in wakutunyadon monga'an, 
ki Yesus ilimitú noyotakin muri-Nya mita 
kom meja ponga'anan. 

1> Bo Sia noguman ko'i monia, "Aku'oi 
mo'ibog totok moka'an kong ka'anon 
Paskah tana'a moyotakin monimu wakutu 
in diápa mokorasa kon roriga in Aku'oi! 

16 Sim muna-Kudon poguman ko'i 
monimu: Aku'oi in diá bidon moka'an 
bui kong ka'anon tana'a modapot intua 

komintan poponyatadon i Allah kon dunia 
na'a." 

17 Onda intua binuat-Nya in palo 
pongonginuman kon anggur bo 
nosambayang nopoyaput in sukur ko'i 
Allah. Nopalut makow Sia noguman, 
"Gama in na'a bo silai-silaidon makow; 

18 simbá kota'auandon monimu: 
mulaidon tana'a makow, Aku'oi in diá 
bidon bui monginum kon anggur tana'a 
modapot ing ki Allah mamangoidon 
momarentah salaku Raja." 

19 Onda intua ki Yesus nogamá kon 
roti. Bo naonda in sinambayangan-Nya 
makow, binonsi-bonsing-Nya in roti tatua 
bo inogoi ko'i monia polat noguman, 
["Na'adon in awak-Ku inta pinosarahkan 
ko'i monimu. Aidai doman in na'a, salaku 
tanda kom mo'ikow in umuran monorop 
ko'i-Nakó." 

20 Natua doman, naonda in nopalut 
makow nonga'an, Sia nobogoi im palo 
pongonginuman kon anggur tatua ko'i 
monia polat noguman, “Pongonginuman 
tana'a in dodandian i Allah mobagu inta 
ain sinoliuan in dugú-Ku. Dugú inta aim 
pinobutak sing kopontingan monimu.") 

21 "Ta'e indoiai! Intau inta momangkang 
ko'i-Nakó na'adon koyota-yotakin-Ku! 

22 Adi Intau in totu'ubi kom matoi ná inta 
ain sinantú i Allah; ta'e moboditodon intau 
inta momangkang ko'i-Nia." 

23 Dá mosia mulaidon mosilibóan tobatú 
bo tobatú mongo ki ine ing kon sigad 
monia tua im momia natua. 

24 Bo nomukádon bobayowan kon sigad 
im muri mita i Yesus. Mosia nobobayowan 
mongo ki ine in molobe-loben kon sigad 
monia tua. 

25 Nokodongogmai kon natua, ki Yesus 
noguman ko'i monia, "Mongonguasa 
kon dunia na'a inta diá nonota'au ko'i 
Allah, mondorot kon rakyatnya, bo intau 
mita inta mopobayak ing kakuasa'annya 
mita tatua sinangoian, 'Mogogoliung kon 
rakyat.' 

26 Ta'e mo'ikow in diábi mota'au natua. 
Mustibi nana'a, intau inta totok moloben 
kon sigad monimu im mustipabi mo'ibog 
mobali na totok mo'intok, bo itoi mustibi 
mo'ibog mobali bobantung. 

27 Ki ine degá im molobe-loben: intau 
inta ilimitú nonga'an kom meja mongo 
intau inta nobantung ko'inia? Tantú 
intaubi inta ilimitú tatua. Ta'e Aku'oi 

ing kon sigad monimu na'a in salakubi 
bobantung. 

28 Kom bonu in roriga inta korasaan-Ku, 
mo'ikow in umuran kotaki-takin-Ku. 

29 Ná ki Ama ain nobogoi ko'i-Nakó in 
hak momarentah, dá natua doman Aku'oi 
mobogoi ko'i in hak tatua ko'i monimu. 

30 Takin natua mo'ikow mota'au doman 
mobarasanang takin-Ku ko wakutu in 
Aku'oi mobali Raja. Bo mo'ikow in limitú 
kon limonik im mopuluh bodoyowá in 
tampat pomomarenta'an sim momarentah 
kom mopuluh bodoyowá nosuku bangusa 
Israel.” 

31 "Simon, Simon, indongogai! Ibilis 
aindon inogoian ing kasampatan 
monungkul ko'i monimu; ná gandum 
pinoyotontani kong kulitnya, sahingga 
inta mopia pinoyotontanidon kon inta 
mora'at. 

32Ta'e ikow Simon, aindon 
sinambayangan-Ku, simbá motantu 
im pirisayamu. Bo aka ikow mobuidon 
mangoi ko'i-Nakó, yo mustimubi doman 
iropotanmu ing gina im bayongan 
ginalummu.” 

33 Ta'e ki Petrus notubag ko'i Yesus, 
"Tuhan, aku'oi in diabi mo'ondok in 


LUKAS 22.34-38 175 


tumu'ot kom ponjara andeka matoi 
moyotakin i Tuhan!" 

34 Dá ki Yesus noguman, "Pirisayadon 
in singog-Ku Petrus! Diápa mokukuk im 
manuk singgai na'a, ikow koyongandon 
kotolu nomayow kon de'emanbi muri-Ku." 

35 Nopalut makow nosingog kon tua, 
Sia noguman ko'i monia, “Tungkul im 
pinotabá-Ku mo'ikow bo diá-Ku inogoi 
nodia kon dompet, botutu andeka sapatu, 
yo degá noko'imontanmai mo'ikow ing 
kinodaitan onu bo onu?" "Dia!" tubag 
monia. 

36 Dá ki Yesus noguman, "Yo tana'a 
makow im poguman-Ku, ki ine ing 
kodompet andeka kobotutu yo mustibi 
dia; bo ki ine in diá ko pitow, yo mustibi 
in sia mopotalui in jubahnya sim potalui 
kom pitow. 

37 Sim pirisayadon in ayat kom Buk 
Mosuci inta noguman nana'a, 'Sia 
inanggap náonda bo intau mora'at,' 
mustibi mobali ko'i-Nakó. Sin onu inta 
pinais kom Buk Mosuci soál Aku'oi, 
koyogot bidon mobali in tana'a makow." 

38 Dá muri-Nya mita noguman, "Tuhan, 
indoiaikah, doyowadon pitow ing kon 

na'a." Dá kai Yesus doman, "Mobalidon 
nion." 

39 Ki Yesus ilumuai kong kotá bo minayak 
in tampat inta biasamai bayáan-Nya kom 
bulud in Zaitun. Muri-Nya mita minayak 
doman takin-Nya. 

40 Naonda in no'iyaputdon kon tua, 

Sia noguman ko'i monia nana'a, 
"Posambayangdon, simbá mo'ikow diá 
mo'italá aka koángoian in sobaan." 

41 Onda intua Sia iyumayuk topilik kom 
muri-Nya mita tatua, degá topogaraban 
batu ing koyayuknya, bodongka 
sinumungkud bo nosambayang. 

42 Nana'a in sambayang-Nya, "Amá, aka 
mota'au, yo poyayukdon ko'i-Nakó in 
roriga tana'a inta musti korasaan-Ku. Ta'e 
de'emanbi podudui in ibog-Ku, poduduibi 
kon ibog i Amá tontani." 

43 [Tobatú malaekat namangoi ko'i-Nia 
bo noginropot kong gina-Nya. 

44 Tantúdon mo'ondok in Sia, dá umuran 
bo mosambayang. Ulat-Nya náonda bo 
dugú motait kom buta.) 

45 Nopalut makow nosambayang, nobuat 
in Sia bo minayak bui kom muri-Nya mita. 
Kinobayaan-Nyamai, mosia nosiug makow 
sim moajar totok ing gina monia. 

46 Bo nolibó in Sia ko'i monia, "Nongonu 
sim mosiugbi im mo'ikow? Pobangondon 
bo posambayang simbá diá kotugatan 
sobaan im mo'ikow." 

47 Koyogotpa ing ki Yesus 
monongginamai kom muri-Nya mita 
tatua, namangoidon in intau tokawang, 
inta dinia i Yudas tobatú muri i Yesus 
tua. No'iyaputmai kon tua, ki Yudas balú 
minayak ko'i Yesus bo nongayok. 

48 Ta'e ki Yesus noguman ko'inia, "Yudas, 
degá ayokmu bidon tana'a im mobali 
tanda kom posarahkanmu ko'i Adi Intau?" 

49 Naonda im muri mita i Yesus 
noko'ontong kon onu inta nobali tatua, 
mosia nolibó, "Tuhan, tokosibatondon 
nami im pitow mosia na'a!" 

>0 Bo tobatú intau kon sigad monia 
tatua nonibat kon tobatú bobantung i 
imang moloben, sahinggai nopongkó im 
bongolannya. 

>! Ta'e ki Yesus noguman, "Dona'aidon!" 
Bo kinadaian-Nyadon im bongolan in 
intau tatua bo inundaman. 

>? Onda intua, ki Yesus noguman kon 
imang mita itoi bo tontara mita inta 
mololukad kom Baloi Tuhan, takin itoi 
mita in Yahudi inta namangoi ko'i-Nia sim 

modomok, kai-Nia, "Degá kai monimu 
kamai Aku'oi na'a intaubi mora'at, sin 
sidiabi mita im pitow bo bobobak im 

mamangoi modomok ko'i-Nakó? 

33 Pomuloi in singgai Aku'oi umuran 
kon yuá-yuák monimu kom bonu im 
Baloi Tuhan, ta'e diábi domokon monimu. 
Ta'e na'a in wakutudon monimu sing 
kinawasadon in Ibilis im mo'ikow." 

>4 Ki Yesus dinomok monia bo dinia 
pinobayak im baloi i imang moloben. Ki 
Petrus dumuduianmai ko'i monia, ta'e 
nongkon moyayuk. 

>> Kom palas im baloi imang moloben 
tatua, intau mita nonontulu bo ilimitú 
ilimibu kon tulu tatua. Ki Petrus minayak 
doman bo dinumugang ko'i monia. 

>6 Bobantung bobay noko'ontong ko'i 
Petrus ilimitú kom bingki in tulu tatua 
bo umuran sinarukiranya. Onda intua 
bobantung tatua noguman, "Ikow doman 
inta umuran moyotakinmai i Yesus!" 

>/ Ta'e binayowan i Petrus kainia, 
"Beresibi diá nokanalku intau tatua!" 

>8 Diá no'onggot kon tua, tobatú doman 
intau noko'ontong ko'i Petrus bo noguman 
nana'a, "kow doman tobatú nongkon 

imonia ma!" Ta'e ki Petrus notubag, "Diaa! 
de'emanbi aku'oi!" 

9 Degá tojammai no'idudui kon tua, 
tobatú doman intau nopobalú ko'i Petrus 
nana'a, "Totu'u ule, intau doman tanion in 
dumodudui i Yesus, sin sia intau doman 
ing Galilea!" 

60 Ta'e ki Petrus notubag doman nana'a, 
"Diábi komangaleanku im makusud in 
singogmu tanion!" Bo kon dodaipa doman 
tatua kowakutu ing ki Petrus nosingog kon 
tua, dinongogmai manuk nokukukdon. 

61 Ki Yesus balu bo nobobui ko'i Petrus 
dá balú bo doman kinotoropannya onu 
inta aim pinoguman i Yesus ko'inia nana'a, 
"Ko wakutu in diápa mokukuk im manuk 
singgai na'a, ikow aindon koyongan 
kotolu momayow kon ikow in de'emanbi 
muri-Ku." 

62 Bo ilumuaidon ki Petrus nongkon tua 
bo nongombal mopo'ina-inak. 

63 Intau mita inta nolukad ko'i 
Yesus mopoyambá ko'i-Nia bo polat 
momongkung. 

64 Inolingoian monia in daing mata-Nya 
bo pinolibóan nana'a, "Pogumankah 
mongo ki ine in nomongkug ko'i-Nimu?" 

65 Bo noyagi-yagipa doman in siningog 
monia inta poningkule ko'i-Nia. 

66 Bo naonda in dolom-dolomdon, 
nosipundon guhanga mita in lipu intau 
Yahudi, imang mita itoi bo mototundú 
mita kon agama, bo nodia ko'i Yesus 
pinotayow kon sidang agama. 

67 Mosia noguman ko'i-Nia nana'a, 
"Pogumankah ko'inami mongo Ikow 
inta Raja Mopoposalamat?" Dá ki Yesus 
notubag, "Umpakahbi poguman-Ku 
ko'inimu, ta'e mo'ikow in umuranbi doman 
diá mopirisaya. 

68 Bo umpakahbi oyúon in libo'on-Ku 
ko'inimu, yo doibi doman mo'ikow 
motubag. 

69 Ta'e bá poguman-Kudon ko'i monimu, 
kon tana'a makow, ki Adi Intau in limitú 
bidon kon dotá ing kolanan i Allah Inta 
Mokawasa." 

70 Dá mosia komintan nolibó nana'a, "Aka 
natua yo, Ikow na'a ing ki Adi i Allah?" Ki 
Yesus notubag, "Mo'ikow bidon tontanî in 
noguman kon Aku'oi na'a ki Adi i Allah." 

71 Dá nosingog im mosia komintan, "Diá 
bidon paralu ing kita motayak kon saksi 
ibanea, sin dinongogdon naton tontani 
onu im pinoguman-Nya!" 

l Bo sinimindogdon in intau mita 
2 3 kon tua bo nodia ko'i Yesus 
pinobayak kon tayowon i Pilatus. 

2 Kon tua mosia mulaidon bo moponapud 
in tosingogon diá totu'u ko'i-Nia. Mosia 
noguman, "Kino'kadapatandon nami intau 
tana'a notundú kon diá totu'u kon intau 
moántó. Bo bayongan intau daiton-Nya 
pongaruon simbá doi moguboli kom pajak 
ko'i Kaisar, sing kai-Nia Sia in tobatú Raja 
Mopoposalamat." 

3 Dá ki Pilatus nolibó ko'i Yesus, "Degá 
totu'u kon Ikow Raja in intau Yahudi?" 
Tubag i Yesus, "Ikowdon tontani in 
noguman." 

4 Dá ki Pilatus nogumandon kon imang 
mita itoi bo intau mita inta kon tua, "Diábí 
kino'ulianku kon talá tobatúmai in intau 
tana'a inta mota'an balionku dodoyonan 
pohukuman ko'i-Nia." 

> Ta'e tantú domandon monia ramijion 
kom bá hukumon in Sia, mosia 
noguman, "Tontundú-Nya mita totok 
im mokopongaruh kom bayongan intau 
Yudea. Pinangkoipamai kong Galilea bo 
tana'a nodapotdon kon na'a." 

6 Naonda ing ki Pilatus nokodongog kon 
singog monia tatua, sia nolibó ko'i monia, 
"Degá Sia na'a intau ing Galilea?" 

7 Naonda ing kinota'auannyadon kong ki 
Yesus intaubi nongkon wilayah i Herodes, 
balúnya bo pinokidia in Sia minayak ko'i 
Herodes. Wakutu intua ki Herodes kon 
Yerusalem doman. 

8 Nopia totok ing gina i Herodes 
noko'ontong makow ko'i Yesus. Sin 
no'onggotdon sia in nokodongog kon 
o'uman soál ki Yesus bo mo'ibogdon totok 
moyodungkul-Nya. 

9Tuamai onda in noyodungkul, totoknya 
im pinolibo-libóanmai in Sia, ta'e dia 
tobatúmai in sinubagan i Yesus. 

10 Imang mita itoi bo mototundú mita 
kon agama minayak doman sinumayow 
kon tua bo totok moponapud ko'i Yesus in 
tosingogon ubol. 

11 Ki Herodes bo tontaranya mita 
nopoyambá bo noningkule ko'i Yesus. 
Pinopopakéan monia in lambung Raja 
in Sia, onda intua pinokidia bui monia 
minayak ko'i Pilatus. 

12 Kon singgaipa doman intua ki 
Herodes bo ki Pilatus noyobayatdon bui, 

padahal no'onggotdon taya dua tua in 
nosisaturuan. 

13 Ki Pilatus nosipun kon imang mita itoi, 
bo itoi mita intau Yahudi, bo intau mita, 

14 bodongka noguman ko'i monia, 
"Mo'ikow nodia mangoi kon intau tana'a 
ko'inakó polat noguman kon intau tana'a 
aindon notundú kom mokopolangkam 
kom bayongan intau. Tana'a aim 
pinirikisaku in Sia kon tayowon monimu 
tontani, ta'e diabi tobatúmai in no'ulianku 
oáid mora'at inta ná pinonapud monimu 
ko'i-Nia. 

15 Natua doman ing kai Herodes, tuamai 
pinokidianyadon bui mangoi ko'i nami 
in Sia. Intau tana'a diábî nogaid kon 
tobatúmai in soal inta mota'au balion 
dodoyonan pohukuman ko'i-Nia modapot 
im matoi. 

16 Tuamai aku'oi mosambok ko'i-Nia 
bodongka bulian. 

17 [Kom pomuloi in singgai porayaan 
kom Paskah, ki Pilatus musti momuli kon 
tobatú intau inta pinonjara bo posarahkan 
kon intau moántó.] 

18 Bayongan intau inta nosipun kon tua 
umuran momalú, "Limodon in Sia, bo 
poluaidon ing ki Barabas ko'inamil!" 

19 (Ki Barabas na'a pinonjara 
lantaran pinomarontakkan bo lantaran 
pinolimodan.) 

20 Ki Petrus mo'ibog mopobebas ko'i 
Yesus, tuamai ilibónya bui kon intau 
moántó kon tua. 

21 Ta'e mosia umuran doman momalú, 
"Popopakudon in Sia kong kayu 
pinoyotalempang!" 

22 Bo nogintolunyadon ki Pilatus nolibó 
ko'i monia, "Ta'e onubi in tala-Nya? 
Aku'oi in diábi noko'uli kon tala-Nya 
tobatúpamai inta mota'au bañon 
dodoyonan pohukuman ko'i-Nia dapot im 
matoi! Aku'oi im mosambokdon ko'i-Nia, 
bodongka mopobebas ko'i-Nia." 

23 Ta'e umuran doman momalú im mosia 
simbá ki Yesus popopakúdon kong kayu 
pinoyotalempang. Dá pangabisannya 
dinuduiandon i Pilatus in ibog monia tua. 

24 Ki Pilatus nopolabúdon in hukuman 
matoi ko'i Yesus ná inta ibog in intau mita 
tatua. 

25 Bo pinobebasnyadon intau inta 
inigum monia. Tobatú intau inta 
pinonjara lantaran pinomarontakkan 
bo pinolimodan. Onda intua ki Yesus 

pinosarahkannyadon ko'i monia sim 
aidanmai podudui in ibog intau mita tatua. 

26 Dá ki Yesus diniadon monia. Kon 
dalan mosia noyodungkul in tobatú 
intau, tangoinya ki Simon. Sia nongkon 
lipú ing Kirene bo mopobayak ing 
kotá tatua. Dinomok monia in sia bo 
pinakisa pinokipota'anan ing kayu 
pinoyotalempang bo dumuduianmai kon 
tumi i Yesus. 

27 Mobarong totok intau in 
dumuduianmai ko'i Yesus -- kon sigad 
monia tua oyúon doman tongonumai 
im bobay. Bobay mita tatua umuran 
mongombal bo mogamui ko'i Yesus. 

28 Ta'e ki Yesus nobobui ko'i monia bo 
noguman, "Ule bobay mita in Yerusalem! 
Dona'aidon ombalan in Aku'oi, ombalaidon 
in awak monimu tontani bo ki adi mita 
monimu. 

29 Sim mo'iangoibi in wakutunya intau 
mosingog nana'a, 'Nomujur totok im 
bobay mita inta diá dodai onda in 
nononggadi bo inta diá doman dodai onda 
in nopoteté! 

30 Ko wakutu intua intau mita moguman 
kom bulud mita nana', 'Kodantugdon 
monag ko'inami na'a!' Bo moguman 

doman im mosia kom buta mita inta 
nongo notombulud, 'Bumbunaidon 
mangol ing kami na'a!' 

31 Sin kong kayupa inta nobiagpa, 
pinomiadon intau nana'a, apapa doman 
kong kayu inta no'ingkagdon! Onudon im 
pomia'an monia?" 

32 Kon tua oyúon doman doyowa intau. 
Taya dua tua tumpala intau mora'at inta 
dinia doman monia sin hukumon dapot 
motoi poyotakinon í Yesus. 

33 Naonda in no'idapotdon kon 
tampat inta sinangoian "Tengkorak", 
pinopopakúdon monia kong kayu 
pinoyotalempang ing ki Yesus takin intau 
mora'at doyowa tua. Tobatú kon dotá ing 
kolanan bo tobatú kon dotá ing koloigi i 
Yesus. 

34 Bo ki Yesus nosambayang, nana'a, 
"Ama ampungaidon im mosia sin diábi 
kinota'auan monia onu inaidan monia 
na'a." Onda intua, pakeang i Yesus 
sinilaidon monia kon tua ta'e munapa 
inundi. 

35 Intau mita sinimindog kon tua 
bo mo'indoimai. Itoi mita intau Yahudi 
umuran morebeg ko'i-Nia takin mosingog, 
"Sia ain noposalamat kon intau ibanea; 

diábi bo tungkulan-Nya in tana'a makow 
bo posalamaton in awak-Nya totoni aka 
totu-totu'ubi in Sia Raja Mopoposalamat 
inta pinili í Allah!” 

36 Tontara mita namangoi doman bo 
moporupa-rupamai ko'i-Nia. Inogoian 
monia in anggur nobo'il in Sia, polat 
noguman, 

37 "Aka Ikow Raja Intau Yahudi, yo 
posalamatdon in awak-Mu tontani!" 

38 Kon uluanmai i Yesus pinaisan nana'a, 
"Na'adon Raja Intau Yahudi." 

39 Tobatú intau mora'at inta pinopopakú 
kong kayu pinoyotalempang kon tua, 
morebeg doman ko'i Yesus, kai-nia, "Ikow 
Raja Mopoposalamat, toh? Yo posalamat 
kadon in awak-Mu bo kami na'a!" 

40 Ta'e intau mora'at tobatú sinumorú 
kon yobayatnya tatua, "Diá degá ikow 
mo'ondok ko'i Allah? Ikow hukumon 
doman matoi ná Sia. 

41 Tongá aka hukuman ko'i natonda im 
patusbi tarimaan podudui in oáid naton, 
ta'e Sia na'a im beresibi dia kotalá." 

42 Nosingog makow natua, sia noguman 
ko'i Yesus, "Yesus, toropdon in aku'oi aka 
ikow mamangoidon salaku Raja!" 

43 Dá kai Yesus doman, "Popirisayadon! 
Singgaipa doman na'a ikow moyotakin-Ku 
kom Pirdaus.” 

44 Degá jamdon dua belas mo'utu in 
singgai, mata in singgai diádon nonindar, 
bo bayongan lipu kon tua sinimindipdon 
dapot in jam tiga lolabungea. 

45 Bo kon dodai doman intua gorden kom 
Baloi Tuhan nobisik nosilai doyowa. 

46 Bo ki Yesus nomalú noropot totok, 
kai-Nia, “Amal kom bonu ing kawasa-Mu, 
posarahkan-Kudon in nyawa-Ku." 
Nosingog makow natua Sia minatoidon. 

47 Naonda itoi in tontara noko'ontong 
kon onu inta ain nobali tatua, sia nodayow 
ko'i Allah, kainia, "Totu'u, Sia na'a in diabi 
kotalá!" 

48 Intau moántó inta namangoi kon tua 
sim mo'indoi, noko'ontong domandon kon 
onu inta nobali. Mosia komintan nobui 
takin nomanyasal. 

49 Bo bayongan intau inta nogoginta'auan 
mita i Yesus, termasuk bobay mita inta 
dinumudui ko'i-Nia nongkon Galilea, 
sinimindog nongkon moyayuk bo no'indoi 
kom bayongan inta ain nobali. 

50 Oyúon tobatú intau, ki Yusup in 
tangoinya. Sia nongkon kotá in Arimatea 

kom buta in Yudea. Sia tua intau mopia bo 
mobanar inta umuran mogolat makow kon 
wakutu koángoian i Allah momarentah 
salaku Raja. Umpakahbi sia tobatú 
mahkama agama, ta'e sia na'a in diabi 
nosotuju kong kaputusan bo gogutu im 
mahkama agama ibanea tua. 

>1 (23:50) 

52 Sia minayak kon tayowon i Pilatus bo 
no'igum kom mayat i Yesus. 

33 Naonda intua, pinoponagnyadon im 
mayat i Yesus bo binakutnya in daing inta 
totok im moálus bo inta totok in nomahal. 
Nopalut makow kon tua inulidnya kom 
bonu ing kuburan inta pinomia kom bonu 
im bulud batu. Kuburan tatua diápa dodai 
onda pinaké pinolobongan. 

>4 Singgai tua, singgai in Juma'at; singgai 
Sabat diádon mo'onggot. 

>> Bobay mita inta namangoi noyotakin 
i Yesus nongkon Galilea, dinumudui 
no'indoi kong kubur tatua polat 
nonarukiramai mongo inulid náonda im 
mayat-Nya tatua. 

56 Onda intua, nobui im mosia bo nosadia 
kom bahan mita inta biasamai pakéon 
pomondu kom mayat. Mosia nosadia 
doman kon lana mobondu sim polana 

kom mayat i Yesus. Kon singgai in Sabat 
mosia nogogai nogaid podudui in hukum 
agama. 
2 4 l Ta'e kon singgai in Diminggu 
modiugpa mobayag, bobay mita 
tatua minayak ing kubur bo nodia kom 
bahan mita pomomondu kom mayat inta 
aindon sinadia monia. 

2 Bo naonda in no'iyaputmai kong kubur, 
indaianmai monia batu inta pinolingkop 
nolitoidon. 

3Bo mosia sinumu'ot kom bonu ing 
kubur tatua, ta'e diádon no'uli monia im 
mayat i Tuhan Yesus. 

4 Sinimindogpa makow im mosia sim 
moporai-raimai kon soal tatua, dalibi 
bo no'isindog magi kon diug monia in 
intau doyowa inta nogilambung nobudó 
mopo'uli-ulinag. 

> Mosia totok inagian in ondok, bo 
sinumungkud dapot im butá, ta'e intau 
doyowa tatua noguman ko'i monia, 
"Nongonu sim mo'ikow motayakbi kon 
intau inta nobiagdon kon sigad in intau 
minatoi? 

6 Sia Diábi ing kon na'a. Sia aindon nobiag! 
Toropdon onu inta ain pinoguman-Nya 

ko'i monimu ko wakutu in Sia kong 
Galileapa." 

7 Nana'a im pinoguman-Nya, "Adi 
Intau musti posarahkan kon intau mita 
baradosa, bo popopakú kong kayu 
pinoyotalempang, ta'e kon singgai 
intolunya Sia mobiag bui." 

8 Dá kino'toropandon monia in singog i 
Yesus tatua. 

9 Bo naonda im mosia nobuidon nongkon 
kuburan tatua, ino'uman mita monia 
im bayongan inta ain nobali tatua kom 
muri-Nya inta mopuluh bo mita bo kom 
bayongan dumodudui Yesus ibanea. 

10 Tangoi im bobay mita inta nopota'au 
kon dumodudui i Yesus mita tua ing: ki 
Maria Magdalena, ki Yohana bo ki Maria 
inta ki iná i Yakobus bo bobay doman mita 
ibanea inta noyotakin monia. 

11 Ta'e rasul mita inta pinogumanan 
monia, diá mopirisaya, sin irai monia 
bobay mita tatua in nongongumanbi kon 
inta diá totu'u. 

12 Ta'e umpakah natua, ki Petrus 
bango-bangon bo noribatuk minayak 
no'indoi kong kubur tatua. Naonda in sia 
ilumongow monag kom bonu ing kubur 
tatua, dongkadon pusi inta pinobakut ko'i 

Yesus in inontongnya. Ki Petrus noherang 
totok bo nobui sindalan morai kon soal 
onu inta ain nobali. 

13 Kon singgai doman tatua, dumodudui 
Yesus doyowa minayak in tobatú lipú 
inta tangoinya 'Emaus'. Mopuluhmai 
nokilo degá ing koyayuknya aka nongkon 
Yerusalem. 

14Kon dalan mosia sindalan 
mongonguman kom bayongan inta 
bagupa nobali tua. 

15 Koyogot im mosia mongonguman bo 
mopomiki-mikirmai kon soál inta bagu 
nobali tua, ki Yesus namangoi bo dinimiug 
ko'i monia bo minayak doman noyotakin 
monia. 

16 Ta'e ná oyúon in no'ilamboi kom mata 
monia, sahingga diá kinota'auan monia 
mongo ki ine in Sia. 

17 Bo ki Yesus nolibó ko'i monia, "Onubi 
in sindalan monimu o'umanon na'a kon 
dalan?" Mosia balú sinumogon takin 
moájar ing gina. 

18 Bo tobatú nongkon i monia inta 
tangoinya ki Kleopas nolibó ko'i Yesus 
nana'a, "Degá bodongka bidon ki Amá in 
intau kon luai in Yerusalem na'a inta diá 

nonota'au kom bayongan inta bagu nobali 
tumimai na'a?" 

19 Dá ki Yesus nolibó doman, "Onu 
intua?" Tubag monia doman, "Soál inta 
nobali ko'i Yesus intau in Nazaret tua. Sia 
tua in tobatubi nabi. Singog bo oáid-Nya 
mita totokbi im mokawasa --pinomayak 
kom mata i Allah andeka kom mata im 
bayongan intau. 

20 Ta'e Sia tua pinosarahkan in imang 
mita itoi bo in itoi mita nami sin hukumon 
dapot matoi. Bo pinopopakú monia in Sia 
kong kayu pinoyotalempang! 

21 Padahal aindon i harap makow 
nami kon Siabi tua inta mamangoi bo 
moposalamat kon Israel. Singgai na'a, 
singgaidon intolunya nongkon kino'balian 
intua komintan. 

22 Apapa doman oyúon im bobay mita 
inta noyotakinmai nami nodia kon habar 
inta nokotalikokog ko'inami. Modiugpa 
mobayag, mosia minayakdon ing kubur, 

23 ta'e no'iyaputmai diádon inotong 
monia im mayat-Nya kon tua. Bo nobui im 
mosia bo noguman kon noko'ontong kom 
malaekat mita kong kubur tatua. Malaekat 
mita tatua in noguman kong ki Yesus 
buidon nobiag kon sigad in intau minatoi. 

24Tongonu degá in yobayat nami 
minayak ing kubur bo no'uli magi onu 
inta ain ino'uman im bobay mita tatua 
in na'anta totu'ubi mita, tongá mosia dia 
noko'ontong ko'i Yesus." 

25 Bo ki Yesus noguman ko'i monia, 
"Mo'ikow nion totu'ubi kom bodok! Molaloi 
totok im pororai monimu kon onu inta ain 
pinoguman in nabi mita! 

26 Degá diábî kinota'auan monimu 
kon Raja Mopoposalamat mustibi muna 
moko'rasa muna kon roriga simbá 
moko'uli kong kamulia'an-Nya?" 

27 Onda intua nodait-Nya sinarangkan 
ko'i monia im bayongan onu inta pinais 
kom Buk Mosuci soál Sia. Pinangkoi kon 
inta pinais i Musa nodapot im buk in nabi 
mita. 

28 Mosia kodiug-kodiugdon kon lipú inta 
bayáan monia. Ki Yesus ki ubo-ubolmai 
tumurus mayak, 

23 ta'e sinahangdon monia in Sia, takin 
noguman, "Pongandupa kon tampat 
nami na'a sin aindon modolom." Dá 
nongandupdon in Sia bo nogogai takin 
monia kon tua. 

30 Ko wakutu in limitúdon monga'an 
moyotakin monia, ki Yesus nogamá kon 

roti, bo nopoyaput in sukur ko'i Allah 
polat nomonsi-monsig kon roti tatua, bo 
inogoi ko'i monia. 

31 Kon dodaipa doman tua bo 
kinota'auandon monia kong ki Yesusbi 
inta kotaki-takin monia tua. 

32 Bo mulaidon mosigumanan im mosia, 
kai monia, "Tuamai porasaan naton ná 
bi tumagab wakutu in Sia nongonguman 
naton kon dalanpa, bo noginsilang kom 
bonu im Buk Mosuci ko'i naton!" 

33 Kon dodaipa doman tua mosia 
nobuat bo nobui kon Yerusalem. Kon 
tua mosia noyodungkul im muri-Nya 
mopuluh bomitá inta noyosipun takin 
dumodudui-Nya mita ibanea. 

34 No'iyaputmai kon tua mosia noguman 
nana'a, "Totu'ubi kong ki Tuhan aindon 
nobiag bui! Sia ain nokipogontong ko'i 
Simon!" 

35 Dumodudui i Yesus doyowa inta bagu 
namangoi tatua nongonguman doman 
kon onu inta ain nobali ko'i monia, tuata 
inta wakutu im mosia kon bonupa im 
binaya'an, bo kon soál kinotota'au monia 
kong ki Tuhanbi intua ko wakutu in Sia 
nomonsi-monsig kon roti. 

36 Koyogotpa im mosia nongonguman 
kom bayongan inta ain nobali tatua, 
dongka no'isindog magi ing ki Yesus 
kon yuá-yuák monia bo noguman ko'i 
monia, "Dodamean umuran kotaki-takin 
monimu!” 

37 Mosia nongo'italikokog bo no'ondok 
sing kai monia kamai dimbulóbi in 
inontong monia tua. 

38 Ta'e ki Yesus noguman, "Nongonu 
sim mo'ondokbi im mo'ikow bo dia 
mopirisaya? 

39 Inodoiaikah in lima bo si'ol-Ku. 
Aku'oibi in na'a! Kokapkah bo tarukira 
in awak-Ku, sin dimbuló in diabi kotapu 
andeka kotulan, ná inta inontong monimu 
ko'i-Nakó na'a." 

40 Koyogot Sia noguman natua, 
nopo'ontong doman in Sia in lima bo 
si'ol-Nya ko'i monia. 

41 Bo kon dodai im mosia diápa basi 
mopirisaya, lantaran no'iliudon pia ing 
gina bo noherang, ki Yesus nolibó ko'i 
monia, "Oyúon degá ing ka'anon ko'i 
monimu na'a?" 

42 Mosia nobogoi ko'i-Nia in toyak 
ginoreng topongkó. 

43 Ginamá i Yesus intua bo kináan kon 
tayowonmai monia. 

44 Onda intua Sia noguman ko'i 
monia, "Na'adon in soál mita inta aim 
pinoguman-Ku ko'i monimu ko wakutu 
ing kotaki-takinpa monimu in Aku'oi: kon 
bayongan inta aim pinais so'l Aku'oi kom 
bonu im buk i Musa bo buk in nabi mita, 
bo buk Mazmur, tua im mustibi mobali." 

4> Onda intua ki Yesus nobuká kon raian 
monia simbá komangalean monia im 
bayongan inta aim pinais kom Buk Mosuci. 

46 Bo Sia noguman ko'i monia, "Kom 
bonu im Buk Mosuci pinais nana'a: Raja 
Mopoposalamat musti mokorasa kon 
roriga, bo musti mobiag bui nongkon 
kinopatoian-Nya kon singgai intolunya. 

47 Bo podoyon doman kon tangoi Raja 
Mopoposalamat tua mustibi popota'au 
kom bayongan bangusa, kon intau 
mustibi mogogai mogaid kon inta diá 
mopia bo pota'au doman kon ki Allah im 
mongampungbi kom bayongan dosa mita 
monia. Bo habar tatua musti popota'au 
pangkoion kon Yerusalem. 

48 Mo'ikowbi nion inta mobali saksi kom 
bayongan tua komintan. 

49 Sin onu inta aim pinodandi i Ama 
ko'i monimu, Aku'oibi in mobogoi. Ta'e 
mo'ikow musti umuran mogolat kong kotá 
tana'a modapot ogoiandon í Allah ing 
kawasa mo'ikow." 

>0 Nopalut makow kon tua, ki Yesus 
nodia ko'i monia minayak ilumuai kong 
kotá nodapot im Betania. Kon tua Sia 
nobingkat kon lima-Nya bo nomarakat 
ko'i monia. 

>! Koyogotpa nomarakat, indoianmai yo 
no'ibingkatdon in Sia minayak in soroga 
bo no'itondidon in Sia ko'i monia. 

>? Balú im mosia sinumungkud bo 
nosumbah ko'i-Nia. Onda intua nobuidon 
mosia kon Yerusalem takin sanang gina, 

3 bo umuran modayow ko'i Allah kom 
Baloi Tuhan. 


Yohanes 


] I Nongkon pinomangkoianpamai, 
wakutu in dunia na'a diápa pinomia, 
Pirman i Allah tatua koyongan bidon 
oyúon. Pirman i Allah tatua koyotaki-takin 
i Allah, bo Sia-Siakabi ing ki Allah. 

2 Nongkon pinomangkoianpabimai Sia 
noyotakin i Allah. 

3 Bayongan yagi-yagi pinomia pinodoyon 
ko'i-Nia, bo nongkon bayongan inta 
oyúon, diabi in tobatumai pinomia dia 
pinodoyon ko'i-Nia. 

4Ko'i-Nia oyúon ing kobiagan, bo 
kobiagan tatua inta monimbayag kon 
intau. 

> Bayag tatua in nonindar kon sindip, bo 
Sia in diábi kokawasa'an in sindip tatua. 

6 Namangoidon tobatú intau inta 
pinotabá i Allah, ki Yohanes in tangoinya. 

7 Sia namangoi nopota'au kon soál bayag 
tatua, simbá mopirisayadon im bayongan 
intau. 

8 Sia tontani de'emanbi bayag tatua, sia 
in tongábi nopota'au. 

9 Bayag totokea inta monimbayag 
kom bayongan intau, tayo-tayowdon 
mamangoi kon dunia. 

10 Pirman tatua na'a bidon kon dunia, 
Siabi tua in nomia kon dunia na'a, ta'e 
dunia diá nonota'au ko'i-Nia. 

11 Sia namangoi in dunia inta pinomia- 
Nya tontani ta'e intau mita kapunya'an-Nya 
tatua doi motarima ko'i-Nia. 

12 Tongá oyúon doman in notarima 
ko'i-Nia bo nopirisaya ko'i-Nia; mosia tua 
inogoian in hak mobali ki adi i Allah, 

13 inta pinononggadi de'eman nongkon 
intau, sing kobiagan mobagu tua in 
nongkon i Allahbi im pangkoinya. 

14 Pirman ain nobali intau, Sia nogutun 
kon sigad naton, bo kita ain noko'ontong 
kong kamulia'an-Nya. Kamulia'an inta 
sinarima-Nya salaku Adi tulong i Ama. 
Pinongin i-Nia tua kita moko'ontong ko'i 
Allah bo tabi-Nya ko'i naton. 

15 Ki Yohanes namangoi salaku saksi- 
Nya, sia nopohabar: "Na'adon in Sia inta 
pinogumanku: Mo'iduduimai ko'inakó, 
mo'iangoi in Sia inta mokawa-kawasa 
nongkon inakó, sin Sia oyúondon 
kowakutu in aku'oi diápa." 

16 Moloben totok in tabi-Nya, diá ing 
gogainya Sia momarakat ko'i naton. 

17 Hukum i Tuhan sinarima naton 
nongkon i Musa. Ta'e tabi bo kososatia i 
Allah pinonyatadon ko'i Yesus Kristus. 

18 Djábi im pernah noko'ontong ko'i 
Allah, kolikudbi ing ki Adi tulong i Ama, 
inta notongkai i Ama bo modagin totok 
ko'i-Nia. Ko'i-Nia tuata monyata ko'i 
naton ing ki Amá. 

19 Ponguasa mita Yahudi kon Yerusalem 
nopotabá kon imang mita bo intau mita 
in Lewi minayak ko'i Yohanes bo nolibó 
nana'a, "Ki ine ikow na'a?" 

20 Taran-tarangandon ki Yohanes 
nongaku, "Aku'oi in de'emanbi Raja 
Mopoposalamat." 

21 Dá bui ilibó monia, "Aka natua, ki 
ine ikow? Ki Elia degá ikow?" Tubagnya: 
"De'eman". "Tobatú nabi degá?" ilibó bui 
monia. Ta'e ki Yohanes notubag doman: 
"De'eman". 

22 "Aka natua, dá pogumandon ko'inami 
mongo ki ine ikow na'a? simbá kota'auan 
nami im potubag ko'i monia inta nopotabá 
mangoi ko'inami. Aka podudui in raianmu 
yo ki ine in ikow nion?" 

23 Ki Yohanes notubag: "Aku'oibi na'a inta 
imakusud in singog i Nabi Yesaya nana'a: 
'Intau inta nobalú kom padang gurun: 
Tondodaidon dalan ko'i Tuhan." 

24 Intau mita inta pinotabá i intau im 
Parisi, 

25 nolibó ko'i Yohanes nana'a: "Aka ikow 
de'eman Raja Mopoposalamat, de'eman ki 
Elia, bo de'eman doman tobatú nabi, yo 
nongonu sin ikow i mobaptisbi?" 

26 Ki Yohanes notubag, "Aku'oi 
mopobaptis in tubig. Ta'e kon yuá-yuák 
monimu, oyúon tobatú intau inta diá 
kinota'auan monimu. 

27 Sia inta namangoi no'iduduimai 
ko'inakó, ta'e umpakah tongá mobuka 
kon togot in sapatu-Nya, yo diá patus in 
aku'oi." 

28 Tua komintan nobali kom Betania 
inta kon lolanmai Ongkag in Yordan inta 
pobaptisanmai i Yohanes. 

29 Nopo'ikolomai kon singgai, indoianmai 
Yohanes ki Yesus namangoi ko'inia. Bo ki 
Yohanes noguman, "Indoiai, tuata ing ki 
Adi in Domba i Allah inta momopat kon 
dosa in dunia." 

30 Sia tuata inta imakusud in singogku, 
"Mo'iduduimai ko'inakó mamangoi in Sia 

inta mokawa-kawasa nongkon inakó, sing 
kowakutu in aku'oi diápa pinolahir, Sia 
koyongandon oyúon." 

31 Aku'oi tontani, diabi nonota'au ko'i-Nia 
ing kolipod. Padahal aku'oi namangoi 
nobaptis in tubig simbá intau mita Israel 
monota'au ko'i-Nia. 

32 Ki Yohanes noguman doman nana'a, 
"Aku'oi noko'ontong kon Roho i Allah 
noponag nongkon langit naonda bo 
lagapan paloma dinumompá bo nogutun 
ko'i-Nia. 

33 Tungkul intua diapabi kinota'auanku 
mongo ki ine in Sia. Ta'e ki Allah inta 
nopotabá ko'inakó mopobaptis in tubig 
nogumandon ko'inakó nana'a: 'Aka 
moko'ontong ikow kon Roho i Allah 
moponag bo mogutun kon tobatú intau, 
yo intaubi tatuata inta mopobaptis in Roho 
i Allah.' 

34 Bo inontongkudon tontani intua," 
guman i Yohanes, "Bo pota'aukudon ko'i 
monimu kon Siabi tua ing ki Adi i Allah." 

35 Nopoikolomai kon singgai, ki Yohanes 
kon tampat bui tatua takin murinya 
doyowa. 

36 Naonda inontongnya ing ki Yesus 
no'italib, Sia noguman: "Indoiai! Tuata Adi 
Domba i Allah.” 

37 Dinongog i murinya doyowa tatua in 
singognya tatua, dá minayak in taya dua 
dinumudui ko'i Yesus. 

38 Ki Yesus nobobui ko'i monia inta 
dumuduianmai ko'i-Nia bo polat nolibó, 
"Onu in tayakon monimu?" Tubag monia, 
"Rabi, kon onda im pinogutunan i Rabi?" 
(Rabi mangalenya guru.) 

39 Dá kai Yesus doman, "Koligai! 
Indoiaidon monimu tontani." Mosia 
namangoi domandon bo no'idoi kom 
pinogutunan-Nya. Dodai intua jam 
empatdon mololabung. Singgai intua 
mosia nogutunpa noyotakin i Yesus. 

40 Tobatú kon sigad nayadua tua inta ain 
nokodongog kon onu inta pinoguman i 
Yohanes bo inta minayak dinumudui ko'i 
Yesus, tangoinya ing ki Andreas ki utat i 
Simon Petrus. 

41 Dá ki Andreas lagi notayak ko'i Simon 
ki utatnya bo noguman ko'inia, "Kami ain 
noyodungkul i Mesias!" (Mesias notongkai 
ing Kristus: Raja Mopoposalamat.) 

42 Ki Simon dinia i Andreas minayak ko'i 
Yesus. Ki Yesus inimindoi ko'i Simon, 

bo noguman: "Ikow ki Simon, ki adi i 
Yohanes. Ikow tangoiondon ki Kepas." 
(Kepas notongkai im Petrus, mangalenya 
bulud batu.) 

43 Nopo'ikolomai kon singgai ki Yesus 
nonantúdon kom mayak ing Galilea. Sia 
noyodungkul i Pilipus. Ki Yesus noguman 
ko'i Pilipus, "Koligai duduidon ko'i-Nakó!" 

44 Ki Pilipus na'a intau im Betsaida, kotá 
inta pinogutunan i Andreas bo i Petrus. 

45 Bo ki Pilipus noyodungkul i Natanael 
bo polat noguman ko'inia, “No'ulidon nami 
in intau inta sinangoi i Musa kom bonu im 
buk hukum i Allah, bo inta aim pinota'au 
muna in nabi mita. Sia tua ing ki Yesus, 
intau in Nazaret, ki adi i Yusup." 

46 Ta'e ki Natanael noguman, "Eta oyúon 
degá im mopia mamangoi nongkon 
Nazaret?" Dá kai Pilipus doman, "Koligai, 
indoianmudon tontani!" 

47 Inontong i Yesus ing ki Natanael 
namangoi, dá ki Yesus noguman nana'a 
soal ki Natanael tua, "Indoiai, tua intau 
Israel motulid, diábi in ubol kong ginanya!" 

48 Dá ki Natanael nolibó ko'i Yesus: 
"Naonda ing kinotota'au i Ama ko'inakó?" 
Tubag i Yesus, "Wakutu in diápa inoini i 

Pilipus ikow, inontong-Kudon ikow kon 
limonag im pangkoi ara tatua." 

49 "Pak Guru, guman i Natanael, ki Ama 
ing ki Adi i Allah!" 

>0 Ki Yesus noguman ko'i Natanael, 
"Ikow nopirisaya ko'i-Nakó tongá lantaran 
dega' Aku'oi noguman ko'inimu kon 
ikow inontong-Kudon kon siungonmai 
pangkoi in ara tatua? Soál mita inta 
lebe molobe-loben nongkon tua 
ko'ontonganmubi!" 

>! Ki Yesus noguman doman, "Totu'u, 
popirisayadon! Ikow moko'ontongbi kon 
langit mobukat bo malaekat mita i Allah 
moponik-moponag mamangoi ko'i Adi 
Intau." 

2 I Doyowa nosinggai no'iduduimai kon 

tua oyúon im pinonika'an kong kotá 
ing Kana kong Galilea, bo ki iná i Yesus 
kon tua doman. 

“Ki Yesus bo muri-Nya mita inundang 
doman kom pesta tatua. 

3 Bo naonda ing kinodaitan in anggur, 
ki iná-Nya noguman ko'i Yesus, "Mosia 
kinodaitan in anggur." 

4Ki Yesus notubag, "Iná, dona'aipa 
mokiaid in onu bo onu ko'i-Nakó, 

sin diápabi notompod i wakutu-Ku 
mopo'ontong intua." 

> Ta'e ki iná i Yesus noguman kon simpal 
mita kom pinonika'an tatua: "Aidaidon 
onu im pokiáid-Nya ko'i monimu." 

6 Kon tua oyúon tampayang onom inta 
sinadia sim pakéon pondaritan podudui 
adat in Yahudi. Tampayang tobatú 
bonunya degá mogatut noliter. 

7 Dá ki Yesus noguman kon simpal mita 
kon tua,"Bonuaidon tubig in tampayang 
mita tatua." Dá binonuandon doman mita 
monia kinongo-puling. 

8 Onda intua ki Yesus noguman ko'i 
monia, "Tana'a ponayukaikah kon topilik 
nongkon tampayang tatua bo dia kon itoi 
im pesta bo pokinanam." 

3 Bo itoi im pesta tatua nonanamdon kon 
tubig inta ain nobali anggur tatua. (Ta'e 
diabi kinota'auannya mongo nongkon 
onda in anggur tatua, tongábi simpal mita 
in nonota'au kon soál mita tatua.) Dá itoi 
im pesta tatua minayak dinimiug kon 
nonika'an lolaki, 

10 bo noguman: "Biasamai intau munabi 
mopo'inum in anggur inta mopia totok, 
bo aka tamu mita mopuasdon monginum, 
bain tua bo poluaiondon in anggur inta 

diá totok mopia. Ta'e ki utat in umuranbi 
notagú kon anggur mopia umaai in tana'a 
makow!" 

11 Tuata in soál mokoherang muna inta 
pinomia i Yesus. Tua pinomia-Nya kong 
Kana inta kong Galilea. Takin tanda tatua 
Sia nopo'ontongdon ing kawasa-Nya. Dá 
muri-Nya mita mopirisayadon ko'i-Nia. 

12 Nopalut makow kon tua ki Yesus 
minayak ing Kapernaum noyotakin i 
iná-Nya, i utat-Nya bo muri-Nya mita. 
Mosia nogutunpa kon tua tongonupamai 
degá nosinggai. 

13 Naonda in Singgai Moloben Paskah 
Intau Yahudi nodiugdon, ki Yesus minayak 
in Yerusalem. 

14 Kom palas im Baloi Tuhan inta kon 
Yerusalem, oyúon intau inta mopopotalui 
mita in sapi, domba, bo paloma, bo oyúon 
doman in intau inta mopoponoliu in doit 
limitú makow kon tua. 

15 Ki Yesus nonulapid kon tali bo 
pinomia sambok bodongka noguntun 
kom bayongan mahaluk kon tua, 
pinomayak domba, sapi pinoluai-Nya 
nongkon Baloi Tuhan. Bo meja mita 
inta tampat poponoliuanmai in doit 

sinoko-balintuang-Nya, sahingga doit 
nongo'irangkap. 

16 Bo Sia noguman kon intau mita 
mopopotalui im paloma, "Tokodiadon 
komintan nongkon na'a. Dikabî baion 
monimu pasar im Baloi Amá-Ku!" 

17 Dá kinotoropandon im muri-Nya mita 
kon oyúon im pinais kom bonu im Buk 
Mosuci nana'a: "Tabi-Ku kom Baloi-Mu, oh 
Allah, mopodoko-dokot kong gina-Ku." 

18 Tongá itoi mita in Yahudi molawang 
ko'i-Nia, mosia noguman ko'i Yesus, "Onu 
i mota'au po'ontong-Mu ko'inami salaku 
tanda kon oyúon hak-Mu mogaid kon ná 
tana'a." 

19 Tubag i Yesus, "Rumbundon Baloi 
Tuhan tana'a, bo tongabi kon dalom tolu 
nosinggai im poposindogan-Ku bui." 

20 Itoi mita in Yahudi tatua noguman ko'i 
Yesus, "Opat nopuluh boonom notaong 
pinoposindogan im Baloi Tuhan tana'a, 
bo Ikow im mongaku kom mokoposindog 
kon tua tongá kon dalom tolu nosinggai?" 

21 Ta'e makusud i Yesus Baloi Tuhan tua 
in awak-Nyabi tontani. 

22 Dá tuamai naonda ing ki Yesus 
nobiag nongkon kinopatoian-Nya, buidon 
kinotoropan im muri-Nya mita, kon soal 

tatua pernahdon pinoguman i Yesus. Da 
mosia nopirisayadon kon onu inta pinais 
kom bonu im Buk Mosuci bo bayongan 
inta siningog i Yesus. 

23 Wakutu ing ki Yesus kon Yerusalempa 
solama in Singgai Moloben Paskah, 
nobayong intau nopirisaya sin 
noko'ontong kon soál mita inta 
mokoherang pinomia-Nya. 

24Ta'e diábî pirisayaan i Yesus i mosia, 
sing kinota'auan-Nyabi gina im bayongan 
intau. 

25 Tuamai diá bidon paralu mokodongog 
kong katarangan in intau ibanea, sing 
kinota'auan-Nya onu ing kom bonu ing 
gina intau. 

1 Oyúon tobatú tokoh agama nongkon 
golongan intau im Parisi, tangoinya ki 
Nikodemus. 

“Kon dolom tobatú, sia namangoi ko'i 
Yesus bo noguman, "Pak Guru, kinota'auan 
nami kong ki Ama im pinotabábi i Allah. 
Sin diábi in tobatúmai intau mota'au 
mogaid kon soál mita inta mokoherang ná 
inta pinomia i Pak Guru aka ki Allah diá 
kotaki-takinnya." 

3 Tubag i Yesus, "Totu'u, kon diábî in 
tobatúmai intau mota'au mobali umat i 
Allah, aka sia diá polahiron bui." 

4 Dá ki Nikodemus noguman nana'a 
ko'i Yesus, "Diábî doman intau inta 
noguyangdon bo polahironbi bui! Mota'au 
degá in sia tumuot bui kon sian i inanya 
bo polahiron bui?" 

> Ki Yesus notubag, "Totu'ubî in singog- 
Ku tana'a: aka intau bo diá polahiron 
nongkon tubig bo nongkon Roho i Allah, 
yo intau tatua diabi mota'au mobali umat i 
Allah. 

6 Aka awak na'a pinolahirbi ing guyanga, 
ta'e aka secara rohani yo pinolahirbi in 
Roho i Allah. 

7 Dika moherang aka Aku'oi moguman 
kom mo'ikow komintan musti polahiron 
bui. 

8Tompot mogirup kon onda ing 
ko'ibognya; kodongogan naton in 
singognya, ta'e diábi kota'auan naton 
mongo nongkon onda ing kinoángoiannya 
bo kon onda im bayáannya. Natua doman 
in intau inta pinolahir nongkon Roho i 
Allah." 

Ki Nikodemus nolibé bui, "Dá naondabi 
ing kobobali intua?" 

10 Tubag i Yesus, "Ikow nion guru kon 
Israel, umpakah yo diá kota'auanmu in 
soál tatua? 

11 Pirisayadon: Kami mosingog kon onu 
inta kinota'auan nami, bo tongábi doman 
onu inta ain inontong nami tua im pota'au 
nami; ta'e mo'ikow doi motarima kon onu 
im pinota'au nami. 

12 Mo'ikow diá mopirisaya aka Aku'oi 
mongonguman kon soál dunia ko'inimu, 
dá naondabi im mo'ikow mopirisaya aka 
Aku'oi mongonguman ko'i monimu kon 
soál mita inta nongkon soroga? 

13 Djábi tobatúmai intau pernah namonik 
in soroga, kolikudbi in Sia inta ain 
noponag kon dunia na'a, Sia tuata ing ki 
Adi Intau. 

14 Bo ná doman ki Musa inta nopoponik 
in ulag tambaga kom pangkoi ing kayu 
kom padang gurun, dá natua doman ki 
Adi Intau musti polantudon, 

15 Simbá bayongan intau inta mopirisaya 
ko'i-Nia moko'uli kong kobiagan mononoi. 
16 Lantaran ná domai tua in tabi i Allah 

kon intau kon dunia na'a, sahingga 
inogoi-Nyadon ki Adi-Nya tulong, 
simbá bayongan intau inta mopirisaya 

ko'i-Nia dia moyoyang, ta'e moko'uli kong 
kobiagan mononoi." 

17 Sing ki Allah nopotabá ko'i Adi-Nya 
namangoi in dunia na'a de'emanbi 
mamangoi mohakim kon intau kon dunia 
na'a, ta'e mamangoibi moposalamat ko'i 
monia. 

18 Intau inta mopirisaya ko'i-Nia diábî 
hukumon. Ta'e intau inta diá mopirisaya 
in hukumondon i Allah, sin dia mopirisaya 
ko'i Adi-Nya inta tulong. 

19 Na'a im mobali dodoyonan ponuntutan 
ko'inia: "Bayag ain namangoi in dunia na'a, 
ta'e sindipbi ing ko'ibo-ibog in intau, sim 
mora'at in oáid monia. 

20 Sin intau inta momia kom mora'at, 
moya'at ing ginanya kom bayag, sin 
dikabo ko'ontongan in oáidnya inta 
mora'at tua. 

21 Ta'e intau inta nomia kon onu inta 
kino ibog i Allah, namangoi kom bayag 
tatua simbá ko'ontongandon kon onu inta 
pinomianya tatua no'iduduibi kon inta 
kino ibog i Allah." 

22 Nopalut makow kon tua ki Yesus bo 
muri-Nya mita minayak in Yudea. Bo 
ki Yesus nogutunpa kon tua noyotakin 
monia tongonumai nosinggai bo nobaptis. 

23 Dodai intua ki Yohanes diápa pinobonu 
monia kom ponjara dá sia umuranpa 
doman nobaptis kon Ainon, lipu inta diá 
noyayuk nongkon Salim, sin nobayong 
in tubig kon tua. Intau mita namangoi 
ko'inia, bo binaptisnya i mosia. 

24 (3:23) 

25 Tongá tongonumai im muri i Yohanes 
nomangkoidon mobobayowan takin intau 
mita in Yahudi soál atorang pondaritan. 

26 Mosia minayak ko'i Yohanes bo 
noguman, "Pak guru, kinotoropanpa degá 
i Pak guru in intau inta noyotakin i Pak 
guru kon lolanmai Ongkag in Yordan tua, 
inta sinundú i Pak guru wakutu intua? 
Sia nobaptis doman in tana'a makow bo 
komintan intau mayak ko'i-Nia!" 

27 Ki Yohanes notubag, "Diábî in 
tobatúmai intau moko'uli kon onu bo onu 
sin pakéonnya tontani, aka de'eman ki 
Allah in nobogoi ko'inia. 

28 Dinongog bidon monimu tontani in 
singogku, kon aku'oi na'a in de'emanbi 
Raja Mopoposalamat. Aku'oi in tongabi 
pinotabá umuna ko'i-Nia. 

29 Nonika'an bobay tatua ing 
kapunya'anbi in nonika'an lolaki. 
Yobayat in nonika'an lolaki tatua tongabi 

simindog moyotakinnya bo mokidongog, 
bo mopia ing ginanya aka mokodongog 
kon singog in nonika'an lolaki. Natuabi 
doman in aku'oi. Mopiadon totok ing 
ginaku in tana'a. 

30 Kawasa-Nya im mustidon kodugang- 
kodugang bo aku'oi ing ko'intok- 
ko'intokdon." 

31 "Inta namangoi nongkon soroga 
no'iliubi nongkon bayongan yagi-yagi. 
Inta namangoi nongkon dunia no'ibonubi 
kon dunia na'a bo nongonguman doman 
kon soál in dunia mita na'a. Ki ine inta 
nongkon omonik Sia no'iliubi nongkon 
bayongan yagi-yagi. 

32 Sia nongonguman kon soal inta 
inontong bo dinongog-Nyadon, ta'e dia 
tobatúmai intau mopirisaya kon onu 
ino'uman-Nya. 

33 Sin intau inta mopirisaya kon onu inta 
ino'uman-Nya tatua, akúonnyabi kong ki 
Allah tua i mobanar. 

34 Sing ki ine im pinotabá i Allah, dá siabi 
tua mopoyaput im pirman i Allah, sin sia 
ing kinawasaan bidon in Roho i Allah. 

35 Ki Ama motabi ko'i Adi-Nya, bo 
pinosarakan-Nyadon bayongan ing 
kawasa-Nya ko'i-Nia. 

36 Intau inta mopirisaya kon Adi tatua, 
moko'ulibi kong kobiagan mopia bo 
mononoi, ta'e intau inta dia motoindudui 
kon Adi tatua, diabi doman moko'uli kong 
kobiagan. Sia umuran hukumon i Allah.” 
4 I Dinongogdon intau mita im Parisi 

kong ki Yesus ain noko'uli bo nobaptis 
kon intau mobayo-bayongdon kon 
dumodudui i Yohanes. 

2 (Sabanarnya ki Yesus diábi nobaptis ta'e 
tongabi muri-Nya mita.) 

3 Naonda ing kinota'auan i Yesus kon soal 
mita tatua kino-dongogandon i intau mita 
im Parisi, dá nongkon Yudea Sia nobuidon 
minayak ing Galilea. 

4 Dalan monia tua musti mo'italib kon 
Samaria. 

> Dá nodapotdon tai Yesus kon tobatú 
kotá kon Samaria, Sikhar in tangoinya. 
Lipú tatua diá noyayuk nongkon butá 
inta inogoi i Yakub kolipod ko'i Yusup, ki 
adinya. 

6 Kon tua oyúon parigi i Yakub. Nolopidon 
totok ing ki Yesus sim bobayáan tatua, 
tuamai Sia ilimitúpa kom bingkimai im 
parigi tatua. Dodai intua no'utudon in 
singgai, degá jam duablasdon. 

7 Bo muri-Nya mita minayakdon ing kota 
sin notalui kong ka'anon. Dia no'onggot 
kon tua oyuon tobatu bobay in Samaria 
namangoi sim monangkob. Ki Yesus 
noguman ko'inia, “Ina, mota'au dega 
Aku'oi mo'igum kon tubig inumon-Ku?" 

8 (4:7) 

9 Bobay tatua notubag, "Ki Tuang intau 
in Yahudi, bo aku'oi na'a inta in Samaria, 
nongonu sing ki Tuang mo'igumbi 
ko'inakó kon tubig inumon?"(Sin intau 
mita in Yahudi diá noyoyobayatan intau 
mita in Samaria.) 

10Ki Yesus notubag, "Aka kuma bo 
kinota'auanmu in totabi i Allah bo 
kinota'auanmu ki ine in no'igum kon 
inumon ko'inimu, yo nopasti bidon kon 
ikow tontani im mo'igumbi kon tubig 
inumon ko'i-Nia tua. Bo ogoian-Nyabi 
ikow in tubig kobiagan tatua." 

11 Dá bobay tatua noguman doman, "Diá 
in totayuk i Tuang bo nodalom totok im 
parigi tana'a. Kon ondabi ing ko'ulian i 
Tuang kon tubig inta mokobiag tua? 

12 Ki Yakub mogoguyang nami, ain 
nobogoi im parigi tana'a ko'inami. Bo sia 
tontani ain nogama kon tubig inumonnya 
nongkon na'a; ná doman tua ing ki adinya 

mita bo bobiagonnya mita. Dega ki Tuang 
im molobe-loben nongkon i Yakub?" 

13 Dá kai Yesus doman, "Intau inta 
monginum kon tubig tana'a im buipabi 
moyogang, 

14 ta'e intau inta monginum kon tubig 
ogoi-Ku, diá bidon moyoga-yogang, 
sin tubig inta ogoi-Ku ko'inia mobali 
bidon bokakak kom bonu in awaknya, bo 
umuran lumuai bo mobogoi ing kobiagan 
mononoi." 

1> Guman bobay tatua, "Tuang, ogoiaidon 
aku'oi in tubig tatua, simbá diádon 
moyoga-yogang in aku'oi, bo diáka 
bidon mopobui-buimai kon na'a sin 
monangkob." 

16 Guman i Yesus ko'inia, "Bayakdon bo 
oini ing ki buloimu mamangoi in na'a." 

17 Bobay tatua notubag, "Diábi ing ki 
buloiku." Guman doman i Yesus bui, 
"Totu'u in tubagmu nion." 

18 "Sin ikow kolimadon pinobuloi, bo 
lolaki inta nobiag noyogalummu tana'a 
makow in de'emanbi ki buloimu." 

19 Bobay tatua noguman, 
"Kinota'auankudon tana'a kong ki 
Tuang in tobatubi nabi." 

20"Mogoguyang nami nosumbah ko'i 
Allah kom bulud tana'a, ta'e intau mita 
tolipúan i Tuang moguman kon tongábi 
kon Yerusalem tampat pososumbaan in 
intau ko'i Allah.” 

21 Ki Yesus noguman ko'inia: 
"Popirisayadon, komintanmai intau 
mosumbah ko'i Amá, de'eman bidon kom 
bulud tana'a bo de'emanbi doman kon 
Yerusalem. 

22 Mo'ikow intau in Samaria mosumbah 
ko'i inta diá kinota'auan monimu, ta'e aka 
kami intau in Yahudi nosumbah ko'i-Nia 
inta nokanal nami, sing kasalamatan 
namangoi nongkon intau in Yahudi. 

23 Ta'e mo'iangoibi in wakutunya, sedang 
bo no'iangoi bidon, kon takin ing kawasa 
Roho i Allah intau mita mosumbah ko'i 
Amá inta mobanar ná inta kino ibog i Amá. 

24 Sing ki Allah in Rohobi bo tongábi 
takin Roho í Allah sahingga intau mita 
mota'au mosumbah ko'i Ama podudui ing 
ka'ada'an-Nya." 

2> Bobay tatua noguman ko'i Yesus, 
"Kinota'auankubi kon Raja Mopoposalamat 
(inta sinangoi ki Kristus) im mamangoibi. 
Aka Sia mamangoi, pota'au-Nyabi im 
bayongan yagi-yagi ko'i naton." 

26 "Aku'oibi na'a inta i makusudmu 
nion", guman i Yesus, "Aku'oi inta 
moyosingogmumai tana'a." 

27 Bo dodai intua muri mita i Yesus 
no'iangoidon bui. Mosia noherang totok 
noko'ontong ko'i Yesus nongonguman 
takin tobatú bobay. Ta'e diá in tobatúmai 
mosia nokobali nolibó kom bobay tatua, 
"Onu im paralu i ina?" Andeka nolibó ko'i 
Yesus. Mongo onu ino'uman i Amá takin 
bobay tatua?" 

28 Bo bobay tatua nonalámaidon kon 
tampayangnya kon tua bo minayak ing 
kotá bo noguman kon intau mita kon tua, 

29 kai-nia "Koligai, mayak ing kita 
mo'indoi kon intau inta nopota'au ko'inakó 
kom bayongan inta aim pinomiaku. Degá 
bo Siabi tua in Raja Mopoposalamat?" 

30 Dá mosia nobuatdon nongkon kotá bo 
minayak nokipodungkul ko'i Yesus. 

31 Dodai intua muri-Nya mita 
nonongganutdon ko'i Yesus nonga'an. 
"Pak Guru,” kai monia, “Monga'andon." 

32 Ta'e ki Yesus notubag, "Ko'i-Nakó 
oyúon ing ka'anon inta diá kinota'auan 
monimu.” 

33 Dá muri-Nya mita nosilibóandon, 
nana'a "Degá oyúondon intau nogatod 
mangoi kong ka'anon ko'i-Nia?" 

34 Ki Yesus noguman, "Ka'anon-Ku na'a 
in dumuduibi kon onu inta kino ibog i-Nia 
inta nopotabá ko'i-Nakó, bo moginlapat 
kon oáidan inta pinokiáid-Nya ko'i-Nakó. 

35 Kai monimu in opatpa nobulan bo 
mokoyut. 'Ta'e Aku'oi moguman ko'inimu: 
Indoiaikah magi-makow ing goba inta 
ain nodarag bo nolutudon, mota'audon 
koyuton!' 

36 Bo tana'apabi doman makow bo 
intau inta mokokoyut tua motarima kom 
boli im pinogaidannya bo nosipundon 
kom bungai ing kobiagan mopia bo inta 
mononoi. Dá intau inta nomula bo inta 
nokoyut tumpalabi molunganga ing gina. 

37 Totu'ubi in tolibag nana'a, 'Tobatú im 
momula, ibanea i mokoyut.' 

38 Aku'oi mopotabá ko'i monimu mayak 
mokoyut kong gobá inta de'eman mo'ikow 
in nomula; intau ibanea ain nogaid kon 
tua, bo mo'ikow im motarima kong 
ka'utungan nongkon oáidan monia tua." 

39 Nobayong intau in Samaria inta 
nogutun kong kotá tatua nopirisaya ko'i 
Yesus lantaran nokodongog kon o'uman 

im bobay tatua. Sim bobay tatua noguman, 
"Sia noguman ko'inakó kom bayongan inta 
aim pinomiaku." 

40 Dá naonda intau mita in Samaria 
mita tatua noyodungkul i Yesus, mosia 
nopo'igum totok simbá, mogutunpa in Sia 
takin monia. Dá ki Yesus nogutunpa kon 
tua takin monia doyow nosinggai. 

41 Bo nodugangdon nobayong intau 
mopirisaya ko'i Yesus sin nokodongogdon 
tontani kon totundú-Nya. 

42 Mosia noguman kom bobay 
tatua, "Mopirisayadon kami in tana'a, 
de'eman bidon tongá lantaran onu inta 
ino'umanmu ko'inami, ta'e lantaran kami 
nokodongogdon tontani kon tosingogon- 
Nya. Bo kinota'auandon nami kon Sia tua 
in totu'ubi Mopoposalamat in dunia." 

43 Naonda in doyowadon nosinggai 
nogutun kon Sikhar, minayakdon ing ki 
Yesus kong Galilea. 

44 Ki Yesus tontani nogumandon nana'a, 
"Tobatú nabi diabi hormaton kon lipúnya 
tontani." 

45 Ta'e naonda in Sia no'iyaputmai ing 
Galilea, intau mita nonontomu ko'i-Nia 
takin sanang ing Gina, sin wakutu in 
Singgai Moloben Paskah kon Yerusalem, 

inontongdon monia im bayongan inta 
pinomia i Yesus. 

46 No'iduduimai kon tua ki Yesus buidon 
minayak ing Kana inta kong Galilea, 
kota inta pernah pinogaidan kon inta 
mokoherang, "Tubig nobali anggur." Kong 
kotá tatua oyúon tobatú pogawai kon 
istana, dodai intua ki adinya notakit kong 
Kapernaum. 

47 Naonda in dinongognya kong ki Yesus 
nongkon Yudea namangoidon ing Galilea, 
dá sia minayakdon ko'i Yesus nopoigum 
simbá mamangoipa ing Kapernaum bo 
mongundam ko'i adinya inta dongkadon 
olaton. 

48 Ki Yesus noguman kom pogawai istana 
tatua, "Aka mo'ikow diá moko'ontong kon 
soál mita inta mokoherang, yo tantú diábi 
i mo'ikow mopirisaya.” 

49 Ta'e pogawai istana tatua noguman, 
"Tuang, lagidon angoi bá diápa matoi ing 
ki adiku." 

50 Ki Yesus noguman ko'inia, "Bayakdon, 
mopia bidon ing ki adimu.” Intau tatua 
nopirisaya kon singog i Yesus bo minayak. 

>! Kon dalanpa, bobantungnya mita 
nonontomudon ko'inia bo noguman, "Ki 
adi i Tuang Nopiadon." 

2 Dá ilibónyadon ko'i monia mongo 
jam tongonu nopia ing ki adinya. Tubag 
monia, "Kolabung, degá jam satu singgai 
bo no'inggamá im patúnya." 

>3 Bon kinotoropandon im pogawai istana 
tatua kon jam natuata ki Yesus noguman 
ko'inia: "Mopia bidon ki adimu." Dá sia 
takin tombonu im baloinya komintandon 
nopirisaya ko'i Yesus. 

>4 Tua in tanda mokoherang induanya 
inta pinomia i Yesus kong Galilea naonda 
in Sia nongkon Yudea. 

l| No'iduduimai kon tua oyúon Singgai 
Moloben intau Yahudi, dá ki Yesus 
minayak in Yerusalem. 

“Kon Yerusalem kon diug in tampat 
inta sinangoian "Ngara in Domba" oyúon 
tobatú tabang, inta aka kom bonu im 
bahasa Ibrani sinangoian "Betesda." Kon 
tua lima in tampat pobobarasanangan. 

3 Kon tampat pobobarasanangan mita 
tatua nobayong intau mita mototakit 
inta mosiug makow; oyúon bilog, 
oyúon pelong, oyúon lempeng. [Mosia tua 
komintan mogolat makow kon kolimbokan 
tubig in tabang tatua. 

4 Sin oyúon inta mo'iangoi im malaekat 
i Tuhan moponag kon tabang tatua bo 

molimbok kon tubignya. Bo intau motakit 
inta muna lumabú kon tabang tatua 
wakutu i molimbok, mopia onukabi im 
panyakinya.] 

> Kon tampat tatua oyúon doman tobatú 
intau inta ain tolu nopulú bowalu notaong 
in notakit. 

6 Inontong i Yesus in Sia mosiug makow 
kon tua, bo kinota'auanbi i Yesus kon 
totokdon no'onggot sia notakit, dá ki 
Yesus nolibó ko'inia, "Mo'ibog mopia in 
ikow?" 

7 Intau notakit tatua notubag, "Ama, diá 
intau kon na'a im mopoponag ko'inakó 
kon tabang aka molimbok in tubignya. Bo 
pomuloi in aku'oi moramiji mopobayak in 
tabang tatua, umuran ko'una'an in intau 
ibanea." 

8Dá ki Yesus noguman ko'inia, 
"Pobangondon, bingkatdon im boladmu 
bo bayakadon." 

9 Dodaipa doman tua nopia intau tatua. 
Biningkatnya im boladnya bo minaya- 
mayak. Soal tatua nobali kon singgai in 
Sabat. 

10 Tuamai itoi mita intau Yahudi noguman 
kon intau inta bagu nopia tatua, "Singgai 

na'a singgai in Sabat, tuamai ikow diábi 
mota'au mobingkat kom boladmu.” 

11 Ta'e intau tatua notubag, "Intau inta 
ko'ina nongundam ko'inakó in noki 
bingkat im boladku bo mayak." 

12 Dá ilibó bui monia, "Ki ine intau inta 
noki bingkat im boladmu nion bo mayak?" 

13 Ta'e diá kinota'auan in intau inta 
bagu inundaman tatua mongo ki ine 
in nopotabá ko'inia tua, sing ki Yesus 
minayakdon bo kino'olingoiandon in intau 
mobarong kon tua. 

14 No'iduduimai kon tua ki Yesus bui 
noyodungkul in intau tatua kom bonu im 
Baloi Tuhan, bo ki Yesus noguman ko'inia: 
"Pokotoropdon, nopiadon ikow tana'a. 
Dikadon bui mogaid kon dosa, simbá diá 
koántugan bui in inta lebe mora'at." 

15 Dá ilumuaidon intau tatua bo noguman 
kom ponguasa mita Yahudi kong ki 
Yesusbi intau inta nokopia ko'inia. 

16 Dá tuamai, mosia mulaidon moramiji 
momogutú ko'i Yesus, sin Sia monoáidan 
kon singgai in Sabat. 

17 Ta'e ki Yesus noguman ko'i monia, 
"Ki Amá-Ku in umuranbi nogaid umaai 
in tana'a makow, dá Aku'oi im mogaidbi 
doman." 

18 Singog-Nya mita tatua 
nokodugangdon kon ibog monia 
moramiji molimod ko'i-Nia. Mosia 
moroncana kon tua de'emandon tongá 
lantaran Sia molawang kon atorang agama 
soál singgai in Sabat; ta'e lantarandon 
doman Sia noguman kong ki Allah tua 
ing ki Amá-Nya; mangalenya kon tua Sia 
mokipotongkaidon ko'i Allah. 

19 Tubag i Yesus kon intau mita tatua, 
"Poguman-Kudon ko'i monimu, Adi in 
diabi mokoáid kon onu bo onu aka 
mopomaké ing kawasa-Nya tontani. 

Sia tongabi mogaid kon onu inta ain 
inontong-Nya inaidan i Amá-Nya. Sin onu 
in inaidan i Ama, tua doman in inaidan i 
Adi. 

20 Sim motabibi ing ki Ama kon Adi bo 
po'ontong-Nyabi ko'i-Nia im bayongan 
inta inaidan-Nya tontani. Sedang bo 
po'ontongbi i Ama ko'i-Nia in oáidan mita 
inta lebe moloben nongkon oáidan mita 
tatua, sahingga mo'ikow moherangdon. 

21 Ki Amá tua im momiag bui kon 
intau minatoi, bo mobogoi ko'i monia 
ing kobiagan mopia bo mononoi; ná 
tua doman in Adi mobogoi doman ing 

kobiagan mononoi ko'i monia inta mo'ibog 
ogoian-Nya ing kobiagan. 

22 Bo ki Ama in dia bidon mohakim ko'i 
ineka, sim pinosarakan-Nya bidon intua 
ko'i Adi-Nya. 

23 Pinomia i Ama intua simbá bayongan 
intau mohormat ko'i Adi ná mosia 
mohormat ko'i Amá. Intau inta diá 
mohormat kon Adi diá doman mohormat 
ko'i Amá inta nopotabá mangoi ko'i Adi. 

24 Totu'u totok in singog-Ku tana'a: Intau 
inta monarukira kon singog-Ku mita, 
bo mopirisaya ko'i-Nia inta nopotabá 
ko'i-Nakó, oyúon kobiagan mopia bo 
mononoi. Sia in diábi hukumon: sia 
no'i pilatdon nongkon kinopatoian bo 
noko'ulidon kong kobiagan. 

25 Pirisayadon: Mo'iangoibi in wakutunya, 
sedang bo no'iangoi bidon, kon intau 
minatoi im mokodongogbi kon singog 
i Adi Allah. Bo intau inta mokodongog 
mobiagbi. 

26 Ná ki Ama nobali pangkoi ing 
kobiagan, dá binali-Nya doman Adi 
pangkoi ing kobiagan. 

27 Sia nobogoi in hak-Nya ko'i Adi-Nya 
mohakim, sin Sia ki Adi Intau. 

28 Dika moherang mo'ikow mokodongog 
kon soál tana'a, sim mo'iangoibi i 
wakutunya kon intau inta aim minatoi 
mokodongog kon singog-Nya, 

29 bo lumuai nongkon kubur. Intau inta 
nogaid kom mopia mobangon bo mobiag. 
Ta'e intau inta nogaid kom mora'at im 
mobangon sin hukumon.” 

30"Aku'oi in diábi mota'au mogaid 
kon onu bo onu podudui in ibog-Ku 
tontani.Aku'oi in tongábi mohakim 
podudui onu inta pinarentah i Allah. Bo 
moádilbi im pononantú-kKu, sin Aku'oi 
in diábi dinumudui kon ibog-Ku tontani, 
ta'e dinumuduibi kon ibog i Ama inta 
nopotabá mangoi ko'i-Nakó. 

31 Aka kuma bo Aku'oi mongonguman 
kon soal ka'ada'an-Ku tontani, yo onu 
in ino'uman-Ku tatua diabi mota'au 
pirisaya'an. 

32 Ta'e oyúonbi in intau ibanea 
in nongonguman soál Aku'oi, bo 
kinota'auan-Kubi kon totu'ubi in 
o'umannya tatua. 

33 Mo'ikow nopotabádon in intau minayak 
ko'i Yohanes, bo ino'umannyadon onu in 
totu'u soal Aku'oi. 

34 Soál tana'a poguman-Ku, de'emanbî 
lantaran Aku'oi moparalu kon kosaksian 
nongkon intau, ta'e bá mo'ikow 
posalamaton. 

35 Ki Yohanes tua in naonda bo togá 
noyongkit inta moponindar im bayag. Bo 
samantara na'a mosanangpabi ing gina 
monimu motarima kon sindar tatua. 

36 Ta'e ko'i-Nakó oyúon ing kosaksian 
inta moponti-ponting nongkon kosaksian 
inta pinoyaput i Yohanes, tuata in oáidan 
inta pinokiáid i Ama ko'i-Nakó. Oáidan 
tatuata inta yogot-Ku aidan tana'a makow, 
tuata im mobali bukti kong ki Amabi in 
nopotabá ko'i-Nakó. 

37 Bo ki Amá inta nopotabá ko'i-Nakó 
nobogoi doman ing kosaksian soal Aku'oi. 
Mo'ikow diápa dodai onda nokodongog 
kon singog-Nya andeka noko'ontong kom 
pogot-Nya. 

38 Pirman-Nya diá no'itonop makow 
kong ginamu sim mo'ikow diá mopirisaya 
ko'i-Nakó inta pinotabá-Nya. 

39 Mo'ikow mobalajar kom Buk Mosuci 
sing kom bonu in raian monimu, aka 
natua yo moko'uli kong kobiagan mopia 
bo mononoi. Bo umpakahbi Buk Mosuci 

tatua tontani ain nobogoi ing kosaksian 
soal Aku'oi. 

40 Ta'e mo'ikow doi mamangoi ko'i-Nakó 
simbá moko'uli kong kobiagan mononoi. 

41 Aku'oi in doibi mokidayow kon intau. 

42 Kinota'auan-Kubi im mo'ikow. 
Kinota'auan-Kubi kon diábi in tabi 
monimu ko'i Allah. 

43 Aku'oi namangoi takin kawasa i Amá- 
Ku, ta'e mo'ikow doi motarima ko'i-Nakó. 
Ta'e aka intau ibanea i mamangoi ko'i 
monimu takin kawasanya tontani yo 
tarima'an monimu in sia. 

44 Naondabî ing kopopirisaya monimu 
aka mo'ikow tongabi motayak kombá 
dayowon intau ibanea, diábi moramiji 
kombá dayowon i Allah inta totobatú tua? 

45 Dikabi mosangka kon Aku'oi mopotalá 
ko'i monimu kon tayowon i Ama. Sing 
ki Musabi inta i harap makow monimu i 
mopotalá ko'i monimu. 

46 Aka kuma bo mo'ikow mopirisaya 
ko'i Musa, yo mo'ikow im monpirisayabi 
ko'i-Nakó, sin sia ain doman nomais soal 
Aku'oi. 

47 Ta'e aka mo'ikow bo dia mopirisaya 
kon onu inta pinais tatua, yo naondabi 

mo'ikow mota'au mopirisaya kon onu inta 
pinoguman-Ku?" 
1 Nopalut makow kon tua ki Yesus 
minayak in lolan Danow Galilea inta 
sinangoian Danow Tiberias. 

2 No'iyaputmai kon tua, mobayong intau 
dinumudui ko'i-Nia sin noko'ontongdon 
im mosia kon inta mokoherang inta 
pinomia i Yesus kon intau mita nongotakit 
bo nongopia domandon. 

3 Ki Yesus notakod kom bulud, bo ilimitú 
kon tua takin muri-Nya mita. 

4Wakutu intua diádon mo'onggot Singgai 
Moloben Paskah intau Yahudi. 

> Dodai ing ki Yesus nobobui magi- 
makow, inontong-Nya intau mokapu- 
kapung mamangoi ko'i-Nia. Dá Sia nolibó 
ko'i Pilipus, "Kon onda i mota'au naton 
potaluian kong ka'anon, simbá bayongan 
intau tanion mota'au monga'an?" 

6 (Kinota'auan bidon i Yesus onu i musti 
aidan-Nya, ta'e Sia noguman natua sim 
monungkul ko'i Pilipus.) 

7 Ki Pilipus notubag, "Aka roti bo tongá 
boli in doyowa nogatut doit perak yo 
diábi tugat poka'an kon intau mita tanion, 
umpakahbi tongá poyopilikon makow." 

8 Muri i Yesus tobatú inta ki Andreas ki 
utat i Simon Petrus noguman ko'i Yesus, 

"Kon na'a oyúon adi lolaki inta nodia 
kon roti lima nobatu bo toyak doyowa 
nobungá. Ta'e diábi pongonu aka kon 
intau moántó tanion!" 

10 Ki Yesus noguman, "Pokilitúaidon intau 
mita tanion!" Kon tampat tatua nobayong 
im bonok, dá intau mita tatua ilimitú kom 
bonok. Mosia komintan tua oyuonbi in 
lima noribu intau lolaki. 

11 Onda intua ki Yesus nogamá kon roti 
bo nopoyaput in sukur ko'i Allah. Nopalut 
makow kon tua sinila-siali-Nya mokow 
in roti tatua kon intau moántó tatua. 
No'iduduimai kon tua sinila-silai-Nya 
domandon in toyak tatua, bo mosia 
komintan nonga'an kino'o-ibogbi monia. 

12 Naonda in komintandon nonga'an 
nobotug, ki Yesus noguman kom muriNya 
mita, "Sipundon agat mita in roti inta diá 
kina'an monia simbá diá mogoguya'at." 

13 Bo sinipun monia. Nosipun magi 
mopuluh bo doyowá nokompé agat ing 
ka'anon inta tongá nongkon roti lima 
nobatú bo pinoka'an kon intau mobayong 
tatua. 

14 Naonda intau moántó tatua 
noko'ontong kon inta mokoherang 
pinomia i Yesus, mosia noguman, 
"Totu'u, na'abi in nabi inta i harap makow 
mamangoi in dunia!" 

15 Kinota'auan i Yesus kom mosia 
mamangoi sim momakisa ko'i-Nia mobali 
Raja monia. Tuamai Sia minayakdon kon 
daerah inta kom bulud, Sia-sia mita. 

16 Naonda mulaidon mo'ungkolom, muri 
mita i Yesus nosiligdon bo minayak in 
danow. 

17 Bo mosia sinumakoi kon uangga bo 
minayak ing Kapernaum. Nodolomdon, 
ta'e ki Yesus diápa doman namangoi ko'i 
monia. 

18 Dodai intua momangkoidon mobokol 
in danow tatua sin tompot mogirup 
moropot. 

19 Naonda in noyayukdon pinobotoian 
monia, degá lima ande onomdon nokilo 
im binaya'an monia, mosia noko'ontong 
ko'i Yesus nopoángoi in uangga takin 
minaya-mayak kon tudu in tubig. Mosia 
totokdon no'ondok. 

20 Ta'e ki Yesus noguman, "Dika 
mo'ondok sin Aku'oibi in na'a!" 

21 Bo takin pia ing gina mosia 
nonongganutdon ko'i-Nia sinumakoi kon 
uangga, bo dodaipa doman tua uangga 
monia no'itubuhdon kon tampat bayáan 
monia. 

22 Nopo'ikolomai kon singgai, intau 
moántó inta umuranpa kon lolan danow, 
bo kinota'auanbi' monia kon tonga'bi' 
tobatu' in uangga. Kinota'auandon doman 
monia kom muri-Nya mita sinumakoidon 
kon uangga bo inumuna minayak. Ki 
Yesus in diapabi sinumakin. 

23 No'iduduimai kon tua tongonumai 
uangga nongkon kotá in Tiberias 
namangoi bo sinumubuh kon diug in 
tampat pinoka'anan intau moántó kon roti 
naonda ing ki Tuhan nopoyaput in sukur. 

24 Naonda intau moántó tatua diádon 
noko'ontong ko'i Yesus bo muri-Nya mita 
kon tampat tatua, mosia sinumakoi kon 
uangga tatua bo minayak ing Kapernaum 
motayak ko'i Yesus. 

25 Naonda intau mita tatua 
noyodungkuldon i Yesus kon lolan 
danow, mosia nolibó ko'i-Nia, "Pak Guru, 
Dodai onda ki Pak Guru nodapot in na'a?" 

26 Tubag i Yesus, "Totu'ubi kom mo'ikow 
motayak ko'i-Nakó de'emanbi lantaran 

kinomangaleandon monimu makusud in 
soal mita mokoherang inta pinomia-Ku, 
ta'e lantaranbi mo'ikow nonga'andon 
nodapot in nobotug. 

27 Dona'aibi mogaid simbá moko'uli 
kong ka'anon inta modai-daitpa bo 
inta mobobongkog. Ta'e pogaidbi 
simbá moko'uli kong ka'anon inta dia 
mobobongkog bo inta mobogoi ing 
kobiagan mononoi. Ka'anon tatua in 
ogoibi i Adi Intau ko'i monimu, sin Sia ain 
ilantik i Allah inta ki Ama." 

28 Dá mosia nolibó ko'i-Nia, "Onu im 
musti pomia'an nami, simbá kami mogaid 
kon oáidan inta kino'ibog i Allah?" 

29 Ki Yesus notubag, "Tana'abi ing 
kino'ibog i Allah nongkon i monimu: 
Popirisayadon ko'i-Nia inta pinotabá 
mangol i Allah.” 

30 Dá kai monia doman, "Aka natua, onu 
in tanda po'ontong i Pak Guru ko'inami, 
simbá kami moko'ontong bo mopirisaya 
ko'i Pak Guru? Onu in aidan i Pak Guru? 

31 Mogoguyang nami noka'an kom manna 
kom padang gurun, ná inta pinais kom 
bonu im Buk Mosuci, 'Sia nobogoi in roti 
nongkon soroga."" 

32 Bo Ki Yesus noguman ko'i monia, 
"Pirisayabi: De'emanbi ki Musa, ta'e ki 
Ama-Kubi in nobogoi ko'inimu in roti inta 
totu'u nongkon soroga. 

33 Sin roti inta inogoi i Allah in Siabi inta 
noponag nongkon soroga bo nobogoi ing 
kobiagan kon intau kon dunia." 

34 Dá mosia noguman, "Pak Guru, 
tantúdon ogoiai in roti tatua ing kami." 

35 Dá kai Yesus doman, "Aku'oibi na'a 
in roti inta mobogoi ing kobiagan, 
intau mita inta mamangoi ko'i-Nakó diá 
bidon angoian bui ing gogoy. Bo intau 
inta mopirisaya ko'i-Nakó diá bidon 
moyoga-yogang buli. 

36 Ta'e ná kai'n singog-Ku ko'i monimu, 
umpakahbi ain inontong monimu in 
Aku'oi, ta'e diábi mopirisaya im mo'ikow. 

37 Bayongan intau inta inogoi i Amá-Ku 
ko'i-Nakó im mamangoibi ko'i-Nakó. Ki 
inekabi im mamangoi ko'i-Nakó diabi in 
diá tarima'an-Ku. 

38 Sin Aku'oi namangoi nongkon soroga 
de'emanbi mamangoi mogaid kon onu 
inta ko'ibog-Ku tontani, ta'e mogaidbi' 
kon inta kino ibog-Nya inta nopotabá 
ko'i-Nakó. 

39 Bo na'abi ing kino'ibog i-Nia inta 
nopotabá ko'i-Nakó: simbá bayongan 
intau inta inogoi ko'i-Nakó, diá tobatúmai 
i mobuli; ta'e bá bangonon-Ku im mosia 
kon singgai ponantúan. 

40 Totu'u na'abi ing kino'ibog i Amá-Ku: 
Bá bayongan intau inta noko'ontong kon 
Adi bo nopirisaya ko'i-Nia moko'uli kong 
kobiagan mopia bo mononoi, bo mobiag 
bui kon singgai ponantúan." 

41 Intau mita Yahudi mulaidon 
mongunsingog ko'i Yesus, sing ki Yesus 
noguman: “Aku'oi in roti inta noponag 
nongkon soroga.” 

42 Mosia noguman, "Sia na'a ing ki Yesus, 
ki adi i Yusup to? Kinota'auanbi nami ing 
ki iná bo ki amá-Nya! Yo nongonu sin 
Sia in mogumanbi, kon Sia in noponag 
nongkon soroga?" 

43 Dá ki Yesus noguman ko'i monia, 
"Dona'ai mongunsingog. 

44 Diábî tobatúmai intau mota'au 
mamangoi ko'i-Nakó, aka diá diaan 
mangoi i Ama inta nopotabá mangoi 
ko'i-Nakó. Ki ine i mamangoi ko'i-Nakó, 
yo biagon-Kubi in sia kon singgai 
ponantúan. 

45 Kom bonu im Buk nabi mita pinais 
nana'a: 'Komintan intau tundúonbi i Allah" 
Dá bayongan intau inta ain nokodongog 
kon totundú bo nobalajar nongkon i Amá, 
mamangoibi ko'i-Nakó. 

46 Tongá tua in de'emanbi mangalenya 
kon oyúondon intau ain noko'ontong ko'i 
Amá. Tongábi Sia inta namangoi nongkon 
i Allah in noko'ontongdon ko'i Amá. 

47 Pokota'audon! Intau inta mopirisaya, 
oyúonbi ing kobiagan mopia bo monoi. 

48 Aku'oibi na'a in roti inta mobogoi ing 
kobiagan. 

49 Mogoguyang monimu noka'andon kom 
manna kom padang gurun bo mosia aim 
minatoi. 

>0 Ta'e diábi natua in roti inta noponag 
nongkon soroga: 'Intau inta moka'an kon 
roti tatua diábî matoi.' 

>! Aku'oibi in roti inta noponag nongkon 
soroga, roti inta mobogoi ing kobiagan. 
Intau inta moka'an kon roti tana'a 
umuranbi mobiag. Roti inta ogoi-Ku 
kong kobiagan intau kon dunia na'a in 
awak-Kubi." 

32 Nokodongogmai kon tua, intau mita 
in Yahudi nobobayowan. Mosia nosingog: 

"Umpakah intau tanion mokobali mobogoi 
in awak-Nya sing ka'anon naton?" 

>3 Bo ki Yesus noguman ko'i monia, 
"Poguman-Kudon ko'imonimu, Aka 
mo'ikow bo diá moka'an kon awak i Adi 
Intau bo monginum kon dugú-Nya, yo 
diabi i mo'ikow mobiag. 

>4 Intau inta moka'an kon awak-Ku bo 
monginum kon dugú-Ku sia i moko'uli 
kong kobiagan mopia bo mononoi bo 
biagon-Kubi in sia kon singgai ponantúan. 

>> Sin awak-Ku in totu-totu'ubî ka'anon 
bo dugú-Ku in totu'ubi o'inumon. 

>6 Intau inta moka'an kon awak-Ku 
bo monginum kon dugú-Ku, umuranbi 
in Sia motobatú takin-Ku, bo Aku'oi i 
motobatúnya doman. 

>/ Ki Ama inta nobiag tua, nopotabá 
ko'i-Nakó bo Aku'oi tontani nobiagbi 
doman nongkon i Amá. Natua doman 
intau inta moka'an kon awak-Ku, sia im 
mobiagbi doman nongkon i-Nakó. 

>8 Na'abi in roti inta noponag nongkon 
soroga: de'emanbi ná roti inta kina'an 
im mogoguyang monimu. Sin naonda 
in noka'an makow kon roti tatua, mosia 
minatoi doman. Ta'e intau inta moka'an 
kon roti tana'a in umuranbi mobiag." 

59 Tua komintan pinoguman i Yesus 
dodai in Sia notundu kom baloi 
pososambayangan kong Kapernaum. 

60 Naonda in nokodongog kon singog 
mita i Yesus tatua, nobayong kon sigad im 
muri-Nya mita noguman, "Totundú tana'a 
totu'u mobogat. Ki inebi im mokomampu 
motarima kon tua!” 

61 Kinota'auanbi i Yesus kom muri-Nya 
mita mongunsingogbi doman kon 
soal tatua. Dá tuamai Sia noguman, 
"Degá mokotersinggung ko'i monimu in 
singog-Ku mita tatua? 

62 Yo onu degá im mobali aka mo'ikow 
moko'ontongdon ko'i Adi Intau mamonik 
bui kon tampat-Nya inta muna? 

63 Rohobi i Allah in nobogoi ing 
kobiagan kon intau. Ropot in intau 
na'a diá baragunanya. Singog mita inta 
pinosingog-Ku ko'i monimu na'a in 
singogbi mita in Roho i Allah bo singogbi 
inta mobogoi ing kobiagan. 

64 Tongá oyúon doman kon sigad 
monimu in diá mopirisaya." (Kinota'auan 
bidon muna i Yesus in intau mita inta doi 
mopirisaya, bo ki ine mobalui im pirisaya 
ko'i-Nia.) 

65 Bo ki Yesus bui noguman, "Tuamai 
Aku'oi noguman ko'inimu, 'diabi tobatúmai 
intau mota'au mamangoi ko'i-Nakó, aka 
dia ko'ibog i Ama." 

66 Nongkon dodaidon in tuata 
bo nobayong in dumodudui-Nya 
nonalámaidon ko'i-Nia, bo doidon 
dinumudui ko'i-Nia bui. 

67 Bo ki Yesus nolibó kom muri-Nya inta 
mopuluh bodoyowá tatua, "Degá mo'ikow 
monalá domanmai ko'i-Nakó?" 

68 Dá ki Simon nolibó, "Tuhan, ko'i inepa 
im bayáan nami? Tosingogon i Tuhan 
mobogoi ing kobiagan mopia bo mononoi. 

69 Kami na'a in nopirisaya bo noyakin 
bidon kong ki Tuhanbi in totabá inta 
mosuci nongkon i Allah." 

70 Ki Yesus notubag: "Kinota'auan 
bidon monimu kon Aku'oibi in nomili 
ko'i monimu mopuluh bodoyowá na'a! 
Tongá tobatú kon sigad monimu nion ing 
kinawasaan in Ibilis!" 

71 Ki Yudas ki adi i Simon Iskariot i 
makusud i Yesus tatua. Sin ki Yudasbi 
tuata im moposarakan ko'i Yesus, 
umpakah sia muri doman i Yesus inta kon 
sigad im muri-Nya mopuluh bodoyowá. 

7 INopalut makow kon tua, ki Yesus 
minaya-mayak makow ing Galilea. 
Doi in Sia minayak in Yudea, sin itoi mita 
Yahudi moroncana molimod ko'i-Nia. 

2 Dodai intua diádon mo'onggot bo 
poraya'an kon Singgai Moloben Pondok 
Daun. 

3Dá ki utat mita i Yesus noguman 
ko'i-Nia, “Tala'aidon in tampat tana'a bo 
bayakdon in Yudea, simbá muri-Mu mita 
moko'ontong doman kon oáidan-Mu. 

4 Diábî intau im mobuni kon onu inta 
inaidannya, aka mo'ibog in sia kota'auan 
im bayongan intau. Aka Ikow mogaid kon 
soál mita ná tatua, yo musti po'ontong 
kom bayongan dunia!" 

> (Sing ki utat-Nyapa mita tontani diapabi 
doman mopirisaya ko'i-Nia.) 

6 "De'emanpabi wakutu-Ku," guman i 
Yesus ko'i monia, "Ta'e aka ko'i monimu, 
mota'aubi im pomuloi makow. 

7 Mo'ikow in diábî kodoî in dunia na'a. 
Ta'e Aku'oi im memang kodoibi in dunia 
na'a, sin Aku'oi umuran moguman kon 
dunia mora'at in oáid monia. 

8 Bayakdon tontanî i mo'ikow kom 
poramean tatua. Aku'oi in diapabi mayak, 
sin de'emanpabi wakutu-Ku." 

ə Tua ing guman i Yesus ko'i utat-Nya 
mita, bo nogutunpa in Sia kong Galilea. 

10 Naonda ing ki utat-Nya mita minayak 
kom poramean tatua, inumuni-uni makow 
ing ki Yesus bo minayak tontani. 

11 Solama pinoramean tatua, itoi mita 
Yahudi notayak ko'i-Nia bo nolibo madgi 
makow, "Kon onda in Sia?" 

12 Moántó intau momangkoidon 
moyogombong soál Sia. Oyúon i 
moguman: "Sia Intaubi mopia." Ta'e oyúon 
doman i moguman: "Diá! Sia mopoyaying 
kon intau mobayong." 

13 Ta'e diá in tobatúmai intau mobarani 
moguman taran-tarangan soál ki Yesus 
sim mosia mo'ondok kon itoi mita intau 
Yahudi. 

14 Wakutu ing koyogotdon pinoramean, 
ki Yesus sinumu'ot kom Baloi Tuhan bo 
nomangkoidon nobogoi in totundú. 

15 Itoi mita i Yahudi totok noherang bo 
noguman, "Naondabi ing kinotota'au-Nya 
kon soál mita tatua, padahal diábi dodai 
onda Sia nosikolah?" 

16 Ki Yesus notubag, "Onu in sinundú-Ku 
na'a de'emanbi totundú-Ku, ta'e totundubi 
i-Nia inta nopotabá mangoi ko'i-Nakó. 

17 Intau mita inta mo'ibog dumudui ko'i 
Allah, kota'auannyabi mongo nongkon i 
Allah in totundú-Ku na'a andeka nongkon 
i-Nakó tontani. 

18 Intau inta motundú kon onu ing kino 
ibognya tontani, sia tua i motayakbi kom 
bá hormaton. Ta'e intau inta moramiji 
simbá hormaton ki Inta nopotabá ko'inia 
yo mojujur in sia tua, bo diábi in ubol 
ko'inia. 

19 Degá diabi kinota'auan monimu kong 
ki Musa nobogoidon im parentah mita í 
Allah ko'i monimu? Ta'e diá in tobatúmai 
kon sigad monimu in dinumudui kom 
parentah mita tatua. Nongonu sim 
mo'ikow mo'ibogbi molimod ko'i-Nakó?" 

20 Intau moántó kon tua notubag: 
"Nobundai Ikow! Ki inebî im mo'ibog 
molimod ko'i-Nimu?" 

21 Ki Yesus notubag, "Tongá tobatú 
in oáidan pinomia-Ku bo moherang i 
mo'ikow. 

22 Ki Musa nobogoi i atorang ko'i monimu 
simbá sunaton, umpakahbi sunat tatua 
de'emanbi atorang nongkon i Musa, ta'e 
nongkon mogoguyangbi mita tungkul ing 
ki Musa diápa. Tuamai, umpakah singgai 

in Sabat mo'ikow mosunat doman kon 
intau. 

23 Aka tua pomia'an monimu simbá dia 
molawang kon atorang i Musa soál sunat, 
yo nongonu mo'ikow tumorúbi ko'i-Nakó 
tongá lantaran nongundam kom bayongan 
awak intau kon singgai in Sabat? 

24 Dikabi mohakim kon intau tongá 
podoyon kon onu inta ko'ontongan, ta'e 
podoyonbi kon inta moadil." 

25 No'iduduimai kon tua, dega 
tongonumai intau in Yerusalem noguman, 
"Sia na'a dega inta taya-tayakonmai intau 
sin limodon? 

26 Ta'e indoiai mobebasbi in Sia mosingog 
kon tayowon intau moántó, bo diábi im 
moguman kon onu bo onu ko'i-Nia. 
Kinota'auandon degá im pomarentah 
naton kon Sia na'a in Raja Mopoposalamat? 

27 Ta'e aka Raja Mopoposalamat 
mamangoi, yo diabi tobatúmai intau 
monota'au kon asal-usul-Nya! Ta'e aka 
asal-usul Intau tanion yo kinota'auanbi 
naton." 

28 Wakutu ing ki Yesus koyogot 
motundúmai kom bonu im Baloi Tuhan, 
Sia nosingog noropot, kai-Nia, "Dá 
kinota'auan bidon monimu mongo 

ki ine in Aku'oi na'a bo kino-ta'auan 
bidon monimu in asal usul-Ku? Tongá 
bá kota'auan monimu, kon de'emanbi 
ibog-Ku tontani in namangoi. Aku'oi na'a 
im pinotabábí i-Nia inta Mobanar, ta'e diá 
kinota'auan monim u in Sia. 

29 Ta'e Aku'oi in nonota'aubi ko'i-Nia, 
sin Aku'oi nongkon i-Nia, bo Siabi tua in 
nopotabá ko'i-Nakó." 

30 Dodai intua ramijiondon monia 
domokon in Sia, ta'e diá tobatúmai intau 
mokobali mokadai ko'i-Nia, sin de'emanpa 
wakutunya. 

31 Nobayong ing kon sigad monia tua in 
nomangkoidon mopirisaya ko'i-Nia, bo 
noguman, “Aka Raja Mopoposalamat tua 
mamangoi, yo degá Sia mokoáid kon lebe 
mobayong in soal mita inta mokoherang 
nongkon Intau tana'a?" 

32 Kinodongogandon intau mita im Parisi 
onu in iyogombong intau moántó soal ki 
Yesus. Tuamai, mosia takin imang mita 
itoi nopotabá kon tongonumai mololukad 
kom Baloi Tuhan bo modomok ko'i Yesus. 

33 Ki Yesus noguman kon intau 
mobayong inta kom bonu im Baloi 
Tuhan, "Diá bidon mo'onggot Aku'oi im 
moyotakin monimu, si mopalut makow 

kon tua Aku'oi mayakdon ko'i-Nia inta 
nopotabá ko'i-Nakó. 

34 Tayakonbi monimu in Aku'oi, ta'e diábî 
mo'uñ monimu, sim mo'ikow in diabi 
mokodapot kon tampat inta bayáan-Ku." 

35 Dá itoi mita intau Yahudi 
nosilibóandon, "Mayak onda degá in 
Intau tana'a sahingga diá mo'u naton 
in Sia? Mayak degá in Sia kon intau mita 
in Yahudi inta nogutun kom butá intau 
Yunani, bo mopoyaput doman in totundú 
kon intau mita in Yunani?" 

36 Onu i makusud in singog-Nya: 
"Tayakonbi monimu in Aku'oi, ta'e diabi 
mo'uñ monimu in Aku'oi, bo mo'ikow 
in diabi mokodapot kon tampat inta 
bayáan-Ku?" 

37 Kon singgai pangabisan nongkon 
poraya'an tatua, singgai inta totok 
moponting kom poraya'an tatua, ki Yesus 
sinimindog kom bonu im Baloi Tuhan bo 
nosingog noropot; "Intau inta moyogang 
angoidon ko'i-Nakó bo ponginum. 

38 Soál intau inta mopirisaya ko'i-Nakó 
pinaisdon kom Buk Mosuci nana'a, 
'Nongkon bonu ing ginanya lumuai im 
bokakak inta mobogoi ing kobiagan.” 

39 (Ki Yesus nongonguman kon soál Roho 
i Allah, inta bain tarima'an in intau mita 
inta mopirisaya ko'i-Nia. Sin wakutu intua 
Roho i Allah diápa inogoi; sing ki Yesus 
diápa pinomulia.) 

40 Nobayong intau nokodongog kon onu 
in siningog i Yesus, bo kon sigad monia 
tua oyúon in noguman, "Intau tanion in 
totu-totu'ubi kon nabi inta pino dandi 
mamangoi tua!" 

41 Ibanea noguman, "Na'adon in Raja 
Mopoposalamat!" Ta'e oyúon doman 
in noguman, "Ah de'eman! Sin Raja 
Mopoposalamat in diábi mamangoi 
nongkon Galilea! 

42 Kom Buk Mosuci aim pinais, kon Raja 
Mopoposalamat in nongkon katurunanbi 
i Daud, bo mamangoibi nongkon lipu im 
Betlehem, lipu inta pinogutunan i Daud 
kolipod.” 

43 Pangabisannya intau mita 
momangkoidon mobobayowan soal 
ki Yesus. 

44 Oyúon im modomok ko'i-Nia, ta'e 
diá tobatúmai intau mokobali mokadai 
ko'i-Nia. 

4> Naonda i mololukad mita kom Baloi 
Tuhan inta pinotabá minayak modomok 

ko'i Yesus nobuidon mangol, imang mita 
itoi bo intau mita im Parisi nolibó ko'i 
monia, "Nongonu sin diabi dinia mangol 
monimu kon na'a in Sia tua?" 

46 Dá mololukad mita tatua notubag, 
"Ule, diápa dodai onda intau mosingog ná 
pososingog-Nya tatua!" 

47 Dá intau mita im Parisi nolibó bui, 
"Eta degá mo'ikow pinoyaying-Nya 
domandon?" 

48 "Oyúondon degá ing kon sigad in 
itoi mita naton andeka intau im Parisi in 
nopirisaya ko'i-Nia? 

49 Ta'e intau moántó tana'a, diabi 
nonota'au kon hukum i Musa, kinatuladon 
im mosia." 

>0 Kon sigad intau mita im Parisi tatua 
oyúon ing ki Nikodemus inta pernah 
namangoi ko'i Yesus. Ki Nikodemus 
noguman kon intau mita im Parisi ibanea, 

>Í "Podudui in hukum i Musa, tobatú intau 
diabi mota'au hukumon aka porkaranya 
diápa kinota'auan bo oáidnya diápa 
pinirikisa.” 

2 Dá mosia noguman ko'inia, "Eta degá 
ikow nion doman in nongkon Galilea? 
Pirikisadon kom bonu im Buk Mosuci dá 

kota'auanmu bidon kon diábi in tobatúmai 
nabi mamangoi nongkon Galilea!" 

3 [Nopalut makow kon tua bayongan 
intau norobuidon kom baloinya-baloinya. 

l Ta'e ki Yesus minayak im Bulud 
Zaitun. 

2 Nopo'ikolomai kon singgai, subuhpa 
Sia minayakdon bui im Baloi Tuhan, bo 
nobayong intau namangoi ko'i-Nia. Ki 
Yesus ilimitú bo nomangkoidon notundú 
ko'i monia. 

3 Dodai in Sia yogot motundú, mototundú 
mita kon agama Yahudi bo intau mita im 
Parisi nodia mangoi ko'i Yesus kon tobatú 
bobay inta kino-kadapatan nokitualing. 
Bobay tatua pinokisindogan monia kon 
yuák, 

4bodongka noguman ko'i Yesus, "Pak 
guru, bobay tana'a kino kadapatan nami 
koyogot nokitualing. 

> Bo kon hukum agama oyúon in atorang 
kon bobay ná tana'a mustibî arabon im 
batu dapot im matoi. Aka podudui in raian 
i Pak Guru yo naonda?" 

6 Lolibó monia tua im potayakanbi monia 
kon talá i Yesus, simbá oyúon im balion 
monia dodoyonan popotaláan ko'i-Nia. 

Ta'e ki Yesus tonga kinumuyung bo 
nopomais in tononuyú-Nya kom butá. 

7 Naonda in umurandon monia dodakan, 
dinumungá in Sia bo noguman ko'i monia, 
"Ki ine ing kon sigad monimu in diá 
kodosa, yo munadon sia mogarab im batu 
kom bobay tatua." 

8 Onda intua ki Yesus kinumuyung bui bo 
nomais bui kom butá. 

9 Naonda in nokodongogmai kon 
singog i Yesus natua, minayakdon mosia 
nonalámai kon tampat tatua, nobatu-batú 
pinangkoi kon intau inta nogurang totok. 
Pangabisannya dongkadon ki Yesus takin 
bobay tatua inta simindogpa makow kon 
tampatnya. 

10 Bo ki Yesus dinumungá bo nolibó kom 
bobay tatua, "Onda i mosia komintan? Diá 
degá in nohukum ko'inimu?" 

11 "Diá, Pak Guru," tubagnya. "Tua 
in nopia," guman i Yesus, "Aku'oi in 
diabi doman mohukum ko'inimu. Ta'e 
bayakdon, bo dona'aidon bui momia kon 
dosa."] 

12 Ki Yesus buipa doman noguman ko'i 
monia, "Aku'oi na'a bayag in dunia. Intau 
inta dumudui ko'i-Nakó diá bidon sia 

mayak kom bonu in sidip, ta'e oyúondon 
im bayag kong kobiagannya." 

13 Bo intau mita im Paris noguman 
ko'i-Nia, "Ikow nion i mongongumanbi 
kon soal ka'ada'an-Mu tontani, dá onu in 
ino'uman-Mu nion diabi totu'u." 

14 Ki Yesus notubag, "Umpakahbi Aku'oi 
mongonguman kon soal ka'ada'an-Ku 
tontani, ta'e totu'ubi onu ino'uman-Ku 
tua, sing kinota'auan-Kubi kon nongkon 
onda in Aku'oi namangoi bo kon onda im 
bayaan-Ku. 

15 Mo'ikow mohakim kon intau podudui 
in cara intau, Aku'oi in diabi mohakim kon 
tobatúmai intau. 

16 Ta'e aka Aku'oi bo mohakim kon intau, 
yo onu inta sinantú-Ku tua moadilbi, sin 
Aku'oi in de'emanbi tongá Aku-Aku'oi 
mita, Aku'oi in noyotakinbi i Amá-Ku inta 
nopotabá ko'i-Nakó. 

17 Kom bonu in Hukum i Musa pinais 
nana'a: Kosaksian inta mobanar in 
nongkon kosaksianbi in intau doyowa. 

18 Inta nobogoi ing kosaksian soál Aku'oi 
in doyowabi, Aku'oi bo ki Ama-Ku inta 
nopotabá ko'i-Nakó." 

19 Dá ilibó monia, "Kon onda ing ki 
Amá-Mu tua?" Ki Yesus notubag: "Aku'oi 

ande ki Amá-Ku tumpala dia kinota'auan 
monimu. Aka kuma bo kinota'auan 
monimu in Aku'oi, yo pasti kota'auan 
bidon monimu ing ki Amá-Ku." 

20 Bayongan tua siningog i Yesus wakutu 
in Sia yogot motundú kom bonu im Baloi 
Tuhan kon diugmai ing kas pobobogoian 
kon doit sosumbah. Ta'e diabi tobatúmai 
intau nodomok ko'i-Nia, sin de'emanpabi 
wakutunya. 

21 Ki Yesus bui noguman ko'i monia, 
"Aku'oi im mayak, bo mo'ikow i motayakbi 
ko'i-Nakó, ta'e mo'ikow im matoibi kom 
bonu in dosamu. Tampat inta bayáan-Ku, 
diábi kodapotan monimu." 

22 Dá itoi mita in Yahudi noguman, "Degá 
bo limimodbi tontani in Sia nion, sin Sia 
moguman, 'Tampat inta bayaan-Ku, dia 
kodapotan monimu."™ 

23 Bo ki Yesus noguman ko'i monia: 
"Mo'ikow nion in namangoi nongkon 
limonag; ta'e Aku'oi in namangoibi 
nongkon limonik. Mo'ikow in nongkon 
duniabi na'a, ta'e Aku'oi in de'emanbi 
nongkon dunia na'a." 

24 Tuamai Aku'oi noguman ko'i monimu, 
kom mo'ikow im matoibi kom bonu in 

dosa aka dia mopirisaya kon Aku'oibi in 
Sia inta sinumangoi "Aku'oi Oyuon." 

25 Mosia nolibé bui, "Sabanarnya ki inebi 
Ikow nion?" Ki Yesus notubag, "Onupabi 
im mangale mongonguman takin monimu 
nion! 

26 Mobayongpabî im musti poguman-Ku 
bo hakimon-Ku soal mo'ikow nion. Ta'e 
Sia inta nopotabá ko'i-Nakó diabi mo'ubol. 
Bo Aku'oi im mopota'au kon dunia na'a 
onu inta dinongog-Ku nongkon i-Nia." 

27 Diá kinomangalean monia kon Sia tua 
ing koyogotbi mongonguman ko'i monia 
soal ki Ama. 

28 Manangka intua ki Yesus noguman ko'i 
monia, “Baim polantudon monimu ing ki 
Adi intau, bain tua bo kota'auan monimu 
kon Aku'oibi na'a in Sia inta sinumangoi 
'AKU'OI OYÚON', bo kota'auandon monimu 
kon diábi in tobatúmai im pinomia-Ku 
inta nongkon ibog-Ku tontani. Aku'oi in 
tongábi moguman kon onu inta sinundú i 
Amá-Ku ko'i-Nakó. 

29 Bo Sia inta nopotabá ko'i-Nakó 
koyota-yotakin-Kubi, diábi dodai onda 
pinomayak-Nya makow in Aku'oi tontani, 
sin Aku'oi in umuranbi mogaid kon onu 
inta moko sanang kong gina-Nya.” 

30 Nopalut makow noguman kon natua 
ing ki Yesus, nobarong intau nopirisaya 
ko'i-Nia. 

31 Onda intua ki Yesus noguman kon 
intau mita in Yahudi inta ain nopirisaya 
ko'i-Nia, "Aka mo'ikow bo umuran 
dumudui kon inta sinundú-Ku, yo mo'ikow 
in totu-totu'udon mobali dumodudui-Ku, 

32 dan kota'auandon monimu ing ki Allah 
inta diá mo'ubol tua, bo lantaran tuata 
mo'ikow im pobebasondon." 

33 Mosia noguman, "Kami na'a ing 
katurunanbi i Abraham, kami in diapabi 
dodai onda nobali ata i inekadon! Yo onu 
i makusud-Mu moguman, 'Mo'ikow im 
pobebasonbi?" 

34 Dá ki Yesus noguman ko'i monia, 
"Poguman-Kudon ko'i monimu, intau inta 
nogaid kon dosa, nobali ki ata in dosanya 
tatua. 

35 Bo tobatú ata diábi moko'uli kom 
pogutunan motantú kom bonu im motolu 
adi, ta'e aka adi yo umuranbi moko'uli kon 
tampat kom bonu i motolu adi. 

36 Manangka intua, aka Adi 
mopobebasdon ko'i monimu, yo 
mo'ikow in totu-totu'udon mobebas. 

37 Kinota'auan-Kubi kom mo'ikow nion 
katurunanbi i Abraham. tonga mo'ikow 
moramiji molimod ko'i-Naké, lantaran 
mo'ikow doi motarima kon totundu-Ku. 

38 Onu in inontong-Ku ko'i Amá-Ku tua 
im poguman-Ku. Ná doman mo'ikow 
mogaid kon onu inta pinoguman i ama 
monimu.” 

39 Mosia notubag, "Ki amá nami ing ki 
Abraham." "Aka mo'ikow bo totu-totu'u ki 
adi i Abraham," guman i Yesus, "pastibi 
kon aidanbi monimu onu inta inaidan í 
Abraham. 

40 Aku'oi mopota'au onu in totu'u 
ko'inimu inta ain dinongog-Ku nongkon 
i Allah, ta'e ramijion monimu limodon in 
Aku'oi. Ki Abraham in diábî mogaid kon 
natua! 

41 Mo'ikow mogaidbî kon onu inaidan 
i ama monimu tontani." Ta'e mosia 
notubag, "Kami na'a in de'emanbi adi kom 
boyot. Ki Ama nami tongabi tobatu, Sia 
tua ing ki Allah tontani." 

42 Dá ki Yesus noguman ko'i monia, "Aka 
ki Allah tua ki Amámu, yo motabibi im 
mo'ikow ko'i-Nakó, sin Aku'oi namangoibi 
nongkon i Allah. Bo de'emanbi ibog-Ku 

tontani in namangoi, ta'e ibogbi i-Nia inta 
nopotabá mangoi ko'i-Nakó. 

43 Nongonu sin diábi komangalean 
monimu onu im pinoguman-Ku? 
Lantaranbi mo'ikow diá mokotahang 
mokodongog kon totundú-Ku. 

44 lbilisbi ing ki amámu, bo mo'ikow 
mo'ibog dumudui kon ibog i amámu tatua. 
Nongkon pinomangkoianpabimai Ibilis 
tua mololimod. Doibi in sia kon onu inta 
mo'itutui, sin diábi im mo'itutui ko'inia. 
Aka sia bo mongubol yo biasabi intua, 
sin natuabi in sipatnya. Sia mo'ubol bo 
pangkoi im bayongan ubol. 

45 Ta'e Aku'oi i mogumanbi kon onu im 
mobanar, bo lantaran tuata mo'ikow diá 
mopirisaya ko'i-Nakó. 

46 Ki ine ing kon sigad monimu im 
mota'au moponyata kon oyúon in 
dosa-Ku? Aka totu'u im pinoguman-Ku, 
yo nongonu si mo'ikow in diábi mopirisaya 
ko'i-Nakó? 

47 Intau inta nongkon i Allah 
mokidongogbi kon singog i Allah. 

Ta'e mo'ikow in de'emanbi nongkon i 
Allah, tuamai mo'ikow doi mokidongog." 
48 Itoi mita i Yahudi tatua notubag ko'i 
Yesus, "Totu'ubi in singog nami kon Ikow 

nion intau in Samaria inta kino-tolangan 
in dimbuló!" 

49 Ki Yesus notubag, "Aku'oi in diábî 
kino-tolangan in dimbuló. Aku'oi in 
totokbi mohormat ko'i Amá-Ku, ta'e 
mo'ikow moningkule ko'i-Nako. 

50 Aku'oi in diábî motayak kon 
kahormatan-Ku tontani. Oyuonbi im 
mobogoi ing kahormatan ko'i-Nakó. Sia 
tuata inta mohakim. 

>! Na'a im poguman-Ku ko'i monimu: 
'Inta dumudui kon singog-Ku, sia diá 
bidon kawasa'an im popatoi." 

2 Dá itoi mita in Yahudi tatua noguman 
bui ko'i Yesus: "Tana'a kinota'auandon 
totok nami kon Ikow nion totu-totu'udon 
kino-tolangan in dimbuló! Sing ki 
Abraham tontani aim minatoi, ná doman 
tua in nabi mita. Ta'e Ikow moguman, 
'Intau inta dumudui kon singog-Mu, dia 
bidon kawasa'an im popatoi.' 

>3 Aka ki Abraham tontani ai minatoi, 
bo nabi mita komintan domandon 
minatoi, Ikow nion ki ine? Umpakah Ikow i 
mokawa-kawasa nongkon i amá nami ki 
Abraham!" 

>+ Ki Yesus notubag, "Aka kuma bo 
motayakbi in Aku'oi kong kahormatan-Ku 

tontani, yo kahormatan tatua diábî im 
mangalenya. Inta mohormat ko'i-Nakó ing 
ki Amá-Kubi inta inanggap monimu ki 
Allah monimu, 

>> padahal diá nokanal monimu in Sia. 
Aka Aku'oi moguman kon diá kinota'auan- 
Ku in Sia, dá mo'ubol in Aku'oi ná mo'ikow. 
Kinota'auan-Kubi in Sia bo Aku'oi in 
dinumuduibi kon singog-Nya. 

56 Ki ama monimu ki Abraham nopia 
totok ing ginanya sin sia moko'ontong 
kon singgai- ku. Sia noko'ontongdon bo 
nopiadon ing ginanya!" 

>/ Bo intau mita i Yahudi noguman ko'i 
Yesus, "Diápa tugat lima nopuluh notaong 
in umur-Mu, bo Ikow moguman kon ain 
noko'ontong ko'i Abraham?" 

38 Ki Yesus notubag, "Poguman-Kudon 
ko'i monimu, Wakutu ing ki Abraham 
diápa no'i lahir, Aku'oi na'a ing koyongan 
bidon oyúon." 

59 Bo intau mita in Yahudi tatua nogamá 
kom batu sim pogandur ko'i-Nia; ta'e ki 
Yesus inumadop, bodongka nonalámai 
kom Baloi Tuhan. 

9 l Wakutu ing ki Yesus minayak, Sia 
noko'ontong kon intau bilog inta 
nongkon no'ilahirpamai. 

2 Muri-Nya mita nolibó ko'i Yesus, "Pak 
Guru, Nongonu sin intau tana'a pinolahirbi 
bilog? Lantaran dosa i ine intua? Dosanya 
tontani andeka dosa i iná bo i amánya?" 

3 Ki Yesus notubag, "Sia nobilog 
de'emanbi lantaran dosanya andeka dosa 
ing guyanganya, ta'e bá poponyatadon 
ko'inia ing kawasa i Allah. 

4Solama in nobayagpa, kita musti 
mogaid kon oáidan i-Nia inta nopotabá 
ko'i-Nakó. Mo'iangoibi in dolom, bo diabi 
in tobatúmai intau mota'au mogaid. 

> Solama in Aku'oi kon duniapa na'a, 
Aku'oibi na'a bayag in dunia." 

6 Naonda in nosingog makow natua ki 
Yesus nonduyak kom buta. Bo duyak-Nya 
tatua pinoyokitog-Nya im butá. 

7 Onda intua pinoyapu-Nya kom mata 
intau bilog tatua, polat noguman, 
"Bayakdon pongiamot kon tabang Siloam." 
(Siloam mangalenya 'Pinotaba'.) Dá intau 
tatua minayakdon doman nongiamot. 
Dodai in sia nobuidon mangoi, sia 
noko'ontongdon. 

8Ta'e topodiug-nya mita bo intau 
mita inta pernah noko'ontong ko'inia 
limitúmai bo mo-igum kon intau inta 
mo'o-italibmai, komintan noguman, "Aka 

dia mo'italá siabi tana'a inta biasamai 
tumom-polituanmai bo mo'igum kon 
intau mo'o-italib!" 

9 Oyúon in notubag, "Totu'u, sia na'a." 
Ta'e oyúon doman in noguman, "De'eman, 
sia nion tongábi notombatangan in intau 
tatua." Ta'e intaudon tatua tontani in 
nongaku, "Aku'oibi na'a inta i makusud 
monimu.” 

10 Dá ilibódon monia, "Naondabî sin ikow 
in noko'ontong bidon?" 

11 Sia notubag, "Intau inta ki Yesus in 
tangoi-Nya nogamá kom butá topilik bo 
nopoyokitog in duyak-Nya bodongka 
pinolepo-Nya kom mataku polat noguman 
ko'inaké. Bayakdon kon tabang Siloam 
bo pongiamot. Bo minayak domandon 
in aku'oi. Naonda in nongiamot aku'oi, 
noko'ontongdon." 

12 Dá ilibó monia, "Kon onda intau tatua?" 
Sia notubag, "Diábi kinota'auanku." 

13 Dodai intua singgai in Sabat wakutu 
ing ki Yesus nopoyokitog im butá 
takin duyak-Nya sin pinongundam kon 
intau bilog tatua. Dá intau inta bagupa 
noko'ontong tatua dinia kon intau mita im 
Parisi. 

14 (9:13) 

15 Mosia nolibó doman ko'inia mongo 
naondabi sin sia in noko'ontong bidon.Sia 
notubag, “Sia nopolepo in yonak kom 
mataku, bo nongiamotdon in aku'oi bo 
polatdon noko'ontong." 

16 Ta'e tongonumai intau kon sigad 
intau mita im Parisi tatua noguman, 
"Diábi domanta intau inta nomia kon 
soál tatua nongkon i Allah, sin diádon 
pinaraduli-Nyamai singgai in Sabat." Ta'e 
intau ibanea nosingog, "Diábi doman ta 
intau binaradosa momia kon soál mita inta 
mokoherang ná tana'a?" Bo nomukádon 
im bobayowan kon sigad monia tua. 

17 Dá intau mita im Parisi nolibó bui kon 
intau tatua, “Aka podudui in raianmu, yo 
naonda in soál Sia inta nongundam kom 
matamu nion?" Sia tua in nabibi! Tubag in 
intau tatua. 

18 Ta'e itoi mita intau Yahudi tatua doi 
mopirisaya kon intau inta ko'ina nobilogpa 
bo tana'a ain noko'ontong. Tuamai mosia 
nogoinidon kon guyanganya, 

19 bo nolibó, "Totu'u degá kong ki adimu 
in na'a inta kai monimu no'ilahir bilog? Yo 
Naondabi sin Sia in noko'ontong bidon in 
tana'a?" 

20 Ki ina bo ki ama intau tatua notubag, 
"Totu'u ki adi nami in sia; bo totu'u kon 
sia bilog no'ilahirpabimai. 

21 Ta'e soal sia noko indoidon nion, diábi 
kinota'auan nami. Libódon ko'inia tontani, 
sin noguyang bidon in sia; mota'au bidon 
motubag tontani." 

22 Guyanganya noguman natua sim 
mo'ondok mosia kon itoi mita in Yahudi; 
sim mosia ain noyopakat kon intau inta 
mongaku kong ki Yesus tua in Raja 
Mopoposalamat, diádon mota'au tumu'ot 
kom baloi pososambayangan. 

23 Tuamai ki iná bo ki ama in intau bilog 
tatua noguman, "Noguyangdon in sia, 
libódon ko'inia tontani." 

24 Bo mosia buidon nogoini kon intau inta 
ko'ina nobilog tatua, bo noguman ko'inia, 
"Pongibotdon kon ikow im mogumanbi 
kon totu'u. Kinota'auan nami kon intau 
tatua intaubi binaradosa." 

25 Dá kai intau tatua doman, "Dinosa 
andeka diá in Sia, tua in diábi 
kinota'auanku. Ta'e totontaga ing 
kinota'auanku, kolipod aku'oi bilog ta'e 
masai na'a noko'ontong bidon in aku'oi." 

26 Bo mosia bui nolibó ko'inia, "Onu 
im pinomia-Nya ko'inimu? Naonda im 

pinogogaid-Nya sin noko'ontong bidon in 
ikow?" 

27 Intau tatua notubag, "Aindon 
ino'umanku ko'inimu, ta'e mo'ikow doli 
mopirisaya. Nongonu sim buipabi i 
mo'ikow molibó? Degá mo'ibog doman i 
mo'ikow moba dumodudui-Nya?" 

28 Dá siniba'an monia in sia bo polat 
noguman, “"Ikowbî in dumodudui-Nya; 
kami in de'emanbi! Kami in dumoduduibi i 
Musa. 

29 Kinota'auanbi nami kong ki Allah ain 
nobogoi im pirman-Nya ko'i Musa. Ta'e 
aka Intau tatua, diabi kinota'auan nami in 
asal-usul-Nya." 

30 Intau tatua notubag, "Moko herangbi 
totok aka dia kinota'auan monimu 
mongo nongkon onda in Sia, padahal bo 
binali-Nyadon noko'ontong in Aku'oi. 

31 Kinota'auanbi naton kong ki Allah 
in diabi mokidongog kon intau mita 
inta binaradosa, ta'e tongábî mosia inta 
mohormat ko'i Allah bo inta mogaid kon 
onu ing kino ibog-Nya. 

32 Nongkon pinomangkoianmai in dunia 
na'a diápa dodai onda kino dongogan 
oyúon intau nopobali kon intau bilog 

inta nongkon no'ilahirpamai nobali 
noko'ontong. 

33 Aka intau tatua de'eman nongkon i 
Allah, tantu diabi in Sia mokoáid kon onu 
bo onu." 

34 Dá tubag monia ko'inia, "Onu? 

Ikow inta nopuling in dosa nongkon 
no'ilahirpamai, ikow mo'ibog motundú 
ko'inami?" Dá mulaidon singgai tuata sia 
diádon inogoi monia sinumu'ot kom baloi 
pososambayangan. 

35 Kino dongogandon i Yesus kon intau 
tatua diádon inogoi monia sinumuot kom 
baloi pososambayangan. Dá sinayak-Nya 
intau tatua bo noguman ko'inia, "Degá 
ikow mopirisaya ko'i Adi Intau?" 

36 Intau tatua notubag: "Ki ine in Sia tua, 
Tuang? Tulungaipa poguman ko'inakó 
simba mopirisaya in aku'oi ko'i-Nia." 

37 "Ikow noko'ontongdon ko'i-Nia," tubag 
i Yesus. "Sia tuata inta moyosingogmumai 
na'a." 

38 'Dá intau tatua sinumungkud kon 
tayowon i Yesus bo polat noguman, 
"Aku'oi mopirisaya, Tuhan.” 

39 Ki Yesus noguman, "Aku'oi mamangoi 
in dunia na'a si mohakim: simbá intau inta 

bilog mobali moko'ontong, bo intau inta 
moko'ontong, mobali bilog." 

40 Tongonumai intau im Parisi inta kon 
tua nokodongog ko'i Yesus nosingog 
natua, bo mosia nolibó ko'i-Nia, 
"Makusud-Mu ing kami na'a im bilog 
doman?" 

41 Ki Yesus notubag, "Aka kuma bo 
mo'ikow bilog, yo diabi im mo'ikow 
binaradosa. Ta'e lantaranbi mo'ikow 
noguman, kami moko'ontongbi, da tua 
mangalenya mo'ikow binaradosapa." 

] 0 l "Totu'ubi in singog-Ku na'a: 

Intau inta tumu'ot kon lantung in 
domba, bo diá mongin lolingkop, ta'e 
monomponikbi mongin dalan ibanea, yo 
sia tua i mononakow bo mogogagow. 

? Ta'e intau inta tumu'ot mongin 
lolingkop, sia tuata ing gombala in 
domba. 

3 Mololukad kon lantung momukatbi kon 
lolingkop sin tuotannya, bo domba mita 
mokidongogbi kon singognya wakutu in 
oinionnya im mosia podudui in tangoi 
monia tontani bo diaannya lumuai. 

4 Bo naonda ing koluaidon in domba mita 
tatua, gombala tatua mayak umuna ko'i 
monia, bo dombanya mita dumuduianmai. 

> Doibi im mosia dumudui kon intau 
ibanea, sedang bo polaguianbi monia 
intau ibanea sin diá nokanal monia in 
singognya." 

6Ki Yesus nongonguman kom 
porumpama'an tatua, ta'e diá kinota'auan 
monia i makusud-Nya. 

/Tuamai ki Yesus noguman 
bui"Poguman-Kudon ko'i monimu, 
Aku'oibi in lolingkop mayak kon domba 
mita tatua. 

8 Mosia inta namangoi ko wakutu in diápa 
in Aku'oi, mononakowbi bo mogogagow 
im mosia tua, bo doibi in domba mita 
tatua mokidongog ko'i monia. 

9 Aku'oibi na'a in lolingkop. Ki ine in 
tumu'ot mongin i-Nakó mosalamat in sia, 
sia tu'ot luaibi bo moko'uli kong ka'anon. 

10 Mononakow tua in tongábî mamangoi 
monakow, molimod bo momoguya'at. 
Ta'e Aku'oi i mamangoibi simbá mosia 
moko'uli kong kobiagan, kobiagan inta 
mobayong totok ing kasanangan. 

11 Aku'oibi na'a ing Gombala inta 
mopia. Gombala mopia im mobogoibi in 
nyawanya sing kopontingan in dombanya 
mita. 

12 Aka intau inta tongá sinondanan inta 
de'eman gombala bo de'eman doman 
kitogi domba mita tatua, polaguianbi 
monia in domba mita tatua aka 
ontongondon monia in serigala tayow- 
tayowdon mangoi. Dá tokodomokondon 
in serigala in domba mita tatua bo 
poguya'aton. 

13 Intau inta sinoko tondanan tatua 
molaguibi, sin sia nogaid tongabi lantaran 
inubolian. Dá diabi hirauonnyamai in 
domba mita tatua. 

14 Aku'oibi na'a ing gombala inta mopia. 
Notongkai ná kinotota'au i Ama ko'i-Nakó 
bo kinotota'au-Ku ko'i Amá, dá natua 
doman ing kinotota'au-Ku kon domba-Ku 
mita bo mosia in nonota'au doman 
ko'i-Nakó. Aku'oi moposarahkan in 
nyawa-Ku sing kopontingan monia. 

15 (10:14) 

16 Oyúonpabi doman in domba-Ku mita 
ibanea, inta diá no'itakin kong kawangan 
domba tana'a. Mosia tua i mustibi doman 
diaan-Ku bo mosia i mokidongogbi kon 
singog-Ku. Pomiaan-Kudon tokawangan 
im mosia bo tobatú ing gombalanya. 

17 Ki Ama motabi ko'i-Nakó sin Aku'oi 
moposarakan in nyawa-Ku, simbá tua 
buion-Ku tarima'an. 

18 Djábi tobatúmai mota'au mogamá 
nongkon i-Nakó. Aku'oi i moposarahkan 
tua, poduduibi in ibog tontani. Aku'oi ing 
kokawasabi moposarahkan kon tua, bo 
kokawasabi mogamá bui. Tuabi in tugas 
inta sinarima-Ku nongkon i Amá-Ku." 

19 Lantaran ki Yesus nosingog natua, 
dá intau mita in Yahudi nomangkoidon 
nobobayowan. 

20 Nobayong in noguman, "Kinotolangan 
in dimbuló in Sia! Sia nobundai! Nongonu 
sin indongoganbi monimu in Sia?" 

21 Ta'e oyúon doman in noguman: 
"Intau inta kinotolangan in dimbuló diabi 
mosingog natua! Eta dimbuló moko 
undam kon intau bilog sahingga im moko 
ontong?" 

22 Kon Yerusalem intau mita koyogot 
morame kon Singgai Moloben Pinoresmian 
kom Baloi Tuhan. Dodai intua sempo in 
tumping. 

23 Ki Yesus koyogot nodondaloi 
kon tampat inta sinangoian Tampat 
Pobobarasanangan i Salomo inta kom 
bonu im Baloi Tuhan. 

24 Dodai intua intau mita Yahudi 
namangoi nolipung ko'i Yesus. Mosia 
noguman, "Modapot in to'onu pomayak- 
Mu makow ing kami diá motantú im 
pirisaya? Pogumankadon kosilang, 
aka Ikow nion totu-totu'u Raja 
Mopoposalamat." 

25 Ki Yesus notubag, "Pinoguman- 

Ku bidon ko'inimu, ta'e mo'ikow diá 
mopirisaya. Oáidan mita inta pinomia-Ku 
pinodoyon kon tangoi i Amá-Ku, mobogoi 
im bukti soál Aku'oi. 

26 Mo'ikow diá mopirisaya sim mo'ikow 
diá no'itu'ot kong kawangan in domba-Ku 
mita. 

27 Domba-Ku mita i mokidongogbi kon 
singog-Ku mita. Kinota'auan-Kubi im 
mosia, bo mosia in dumuduibi ko'i-Nakó. 

28 Mosia tua in ogoian-Kubi ing kobiagan 
mononoi, bo nopasti bidon kon diábi 
moputu-putú. Diabi tobatumai intau 
mokoágow ko'i monia nongkon lima-Ku. 

29 Ki Amá-Kubi in nobogoi ko'i monia tua 
ko'i-Nakó, bo no'iliu im mosia nongkon 
bayongan yagi-yagi. Bo diábî doman 
tobatúmai intau mokoágow ko'i monia 
nongkon kawasa i Amá-Ku. 

30 Aku'oi bo ki Ama in tobatubi." 

31 Bo intau mita in Yahudi nogamá kom 
batu sim pogandur ko'i Yesus. 

32 Ta'e ki Yesus noguman ko'i monia, 
"Mo'ikow ain noko'ontong ko'i-Nako 
nogaid kon nobayong in oáidan inta 
mopia, inta pinokiáid i Ama ko'i-Nakó. 
Nongkon oáidan mita tatua, onda im 
baion monimu dodoyonan poganduran 
ko'i-Nakó?" 

33 Intau mita in Yahudi notubag, 
"De'emanbi lantaran oáidan-Mu mita inta 
mopia tua im baon nami dodoyonan 
poganduran im batu ko'i-Nimu, ta'e 
lantaranbi Ikow mohojat ko'i Allah. Ikow 
nion in intaubi bo mo'ibog mokipotongkai 
ko'i Allah." 

34 Bo ki Yesus notubag, "Degá didbi 
kinota'auan monimu kom pinais bidon 
kom bonu im Buk Hukum agamamu 
nana'a: 'Ki Allah nogumandon, mo'ikow in 
ilah bi? 

35 Kinota'auanbi naton kon onu inta aim 
pinais kom bonu im Buk Mosuci umuranbi 
pakéon, diabi ing goga-gogainya. Dá aka 
ki Allah monangoi ilah kon intau mita inta 
nopirisayadon kon singog-Nya. 

36 Yo nongonu sin singogonbi monimu 
kon Aku'oi mohojat ko'i Allah lantaran 

Aku'oi noguman kon Aku'oi ki Adi i 
Allah? Padahal Aku'oi im pinilibi i Ama bo 
pinotabá namangoi in dunia. 

37 Aka Aku'oi diá nogaid kon oáidan mita 
inta pinoki aid i Amá, yo dika mopirisaya 
ko'i-Nakó. 

38 Ta'e lantaran Aku'oi nogaidbî 
kon oáidan inta pinokiáid tatua, dá 
popirisayadon kon onu inta inaidan-Ku 
tatua, umpakahbi mo'ikow doi mopirisaya 
ko'i-Nakó. Sahingga ing kota'auandon bo 
komangaleandon monimu kong ki Amá in 
umuranbi notobatú takin-Ku, bo Aku'oi in 
umuranbi doman notobatú i Ama." 

39 Buidon doman ramijion domokon 
monia ing ki Yesus, ta'e diápa doman kino 
domokan monia. 

40 Onda intua ki Yesus bui minayak kon 
lolan Ongkag in Yordan. Ongkag inta 
pinobaptisan i Yohanes kolipod, bo ki 
Yesus nogutunpa kon tua. 

41 Nobayong intau in namangoi ko'i-Nia. 
Mosia noguman, "Ki Yohanes diábî nomia 
kon soál mita inta mokoherang, ta'e 
bayongan inta pinogumannya soál intau 
tana'a in totu'ubi." 

42 Bo nobayong intau kon tua in 
nopirisaya ko'i Yesus. 

] ] l Oyúon tobatú intau ki Lazarus in 

tangoinya. Sia nogutun kom Betania 
noyotakin i utatnya mita bobay ki Maria 
bo ki Marta. 

2 Ki Maria na'a im bobay inta nopongipu 
in lana nobondu kon si'ol i Tuhan 
bodongka iradatannya bui im bu'oknya. 
Kon singgai tobatú ki utat monia ki 
Lazarus na'a notakit. 

3 Dá ki Maria bo ki Marta na'a minayak 
ko'i Yesus bo nopota'au; "Tuhan, ki 
utat nami inta totok kinotabi Tuhan tua 
notakit." 

4Ta'e naonda in dinongog i Yesus in 
habar tatua, Sia noguman:"Panyakinya 
tatua diabi mokopatoi ko'inia. Na'a 
in nobalibi simbá kakuasa'an i Allah 
poponyatadon bo bá lantaran panyaki 
tatua ki Adi i Allah polantudon doman." 

> Ki Yesus im motabibî ko'i Maria, ko'i 
Marta bo ko'i Lazarus ki utat monia. 

6 Ta'e naonda ki Yesus nokota'aumai 
kon habar kong ki Lazarus notakit, dá 
sangajabi in Sia nogutunpa doyowa 
nosinggai kon tua. 

7 Bain nopalut makow kon tua bo 
noguman in Sia kom muri-Nya mita: 
"Koligai mayakpa bui ing kita kon Yudea." 

8Ta'e mosia notubag, "Pak Guru, 
nobagumai na'a intau mita in Yahudi 
moramiji mogandur im batu ko'i Pak 
Guru, yo tana'a nongonu sing ki Pak Guru 
mogoinibi bui mayak intua?" 

Ki Yesus notubag, "Degá diabi 
kinota'auan monimu kon tosinggai tua 
mopuluhbi bodoyowá, nojam? Intau inta 
mayak singgai, diábi mo'ipintud, sin 
ontongonnyabi bayag in dunia na'a. 

10Ta'e intau inta mayak dolom 
mo'ipintudbi, sin diá im bayag ko'inia." 

11 Natua im pinoguman i Yesus. 
No'iduduimai kon tua noguman bui in Sia, 
"Ki utat naton ki Lazarus aindon nosiug, 
ta'e bayaan-Kubi bo bangonon in sia." 

12 Dumodudui mita i Yesus noguman, 
"Tuhan, aka ki Lazarus nosiug, mopiabi in 
sia." 

13 Makusud i Yesus ki Lazarus tua aim 
bidon minatoi. Ta'e sinangka monia 
makusud i Yesus tua kong ki Lazarus tua 
in nosiugbi ná biasamai. 

14 Tuamai im pinogumandon i Yesus 
taran-tarangan, "Ki Lazarus minatoidon. 

1> Ta'e nopiabî ing gina-Ku sin diá in 
Aku'oi kon tua, sin natuabi i mopia ko'i 
monimu, simbá mo'ikow mopirisayadon. 

Koligai kita mayakdon ko'i Lazarus tana'a 
makow.” 

16 Ki Tomas inta dinonoi "ki Apang" 
noguman kon yobayatnya mita inta muri 
mita i Yesus, "Koligai dumudui ing kita, 
biar kita matoi moyotakin-Nya!" 

17 Naonda ing ki Yesus nodapotdon kon 
lipú inta pinogutunan i Lazarus, Ki Lazarus 
koyongandon opat nosinggai ilobong. 

18 Betania na'a in nodiug kon Yerusalem, 
degá tolumai nokilo ing koyayuknya. 

19 Kon tua nobayong intau in Yahudi 
namangoi bo nohiburmai ko'i Marta bo 
ko'i Maria lantaran kinopatoian i utat 
monia. 

20 Naonda in dinongog i Marta kong 
ki Yesus namangoi, sia ilumuai sim 
monontomu ko'i Yesus, ta'e ki Maria in 
tongá kom baloi. 

21 Ki Marta noguman ko'i Yesus, "Tuhan, 
aka kuma bo kon na'a ing ki Tuhan dodai 
intua, yo diábî minatoi ing ki utat nami. 

22 Tongá kinota'auankubi doman kon 
tana'a makow ki Allah im mobogoibi 
doman kon onukabi im po'igumon i Tuhan 
ko'i-Nia." 

23 Guman i Yesus ko'i Marta, "Ki utatmu i 
mobiagbi bui." 

24 Dá kai Marta doman, "Kinota'auankubi 
kong ki Lazarus im mobiagbi bui aka 
intau minatoi biagandon kon singgai 
pohakiman." 

25 Ki Yesus noguman bui ko'i Marta, 
"Aku'oibi inta mobogoi ing kobiagan bo 
inta momiag kon intau minatoi. Intau 
inta mopirisaya ko'i-Nakó in mobiagbi, 
umpakahbi sia minatoidon. 

26 Bo intau nobiag inta mopirisaya 
ko'i-Nakó, mobiagbi mononoi. Mopirisaya 
degá ikow kon singog-Ku tatua?" 

27 "Tuhan," kai Marta, "Aku'oi 
mopirisayabi kong ki Tuhan ki Adi i 
Allah, Raja Mopoposalamat inta mamangoi 
in dunia na'a." 

28 Noguman makow natua ing ki Marta, 
minayak in sia nogoini ko'i utatnya ki 
Maria bo nopogombong ko'inia, "Ki Pak 
Guru kon na'adon, ilibó-Nya ikow." 

29 Nokodongogmai kon tua, ki 
Maria bango-bangon, bo minayak 
nokipodungkul ko'i Yesus. 

30 Dodai intua, ki Yesus diápa no'iyaput 
in desa. Sia kon lipúpa inta binayak i Marta 
pinokipodungkulan. 

31 Naonda intau mita Yahudi inta 
namangoi nohibur ko'i Maria kom baloi 

noko'ontong ko'i Maria bango-bangon bo 
ilimikat ilumuai, dinuduian monia in sia, 
sin iraimai monia sia mayakbi ing kubur 
bo mongombal. 

32 Wakutu ing ki Maria no'idapotdon 
ko'i Yesus bo noko'ontongdon ko'i-Nia, 
sinumungkud in Sia kon tayowon-Nya bo 
noguman, “Tuhan, aka kuma dodai intua 
ki Tuhan kon na'a, yo diábî minatoi ing ki 
utatku.” 

33 Naonda inontong i Yesus ki Maria 
nongombal, bo intau mita i Yahudi inta 
namangoi noyotakinnya tua nongombal 
doman, noájar totok ing gina-Nya, bo 
totokdon inagian tabi in Sia. 

34 Dá Sia nolibódon ko'i monia, "Kon 
onda im pinonguburan monimu ko'inia?” 
Tubag monia:"Igai mo'indoi, Tuhan.” 

35 Bo ki Yesus nongombal. 

36 Bo intau mita in Yahudi noguman, 
"Indoiaikah, totokbi in Sia motabi ko'i 
Lazarus!" 

37 Ta'e oyúon doman ing kon sigad monia 
tua in nosingog, “Intau bilog mota'au 
balion-Nya moko'ontong, yo nongonu sin 
diábi in Sia nokoámpag simbá ki Lazarus 
dia matoi?" 

38 Kom bonupa ing ka'ada'an notabi, ki 
Yesus minayak ing kubur. Kubur tatua 
in tobatú goa inta sinaloban im batu 
moloben. 

39 Ki Yesus noguman, "Posidon im batu 
tatua." Ta'e ki Marta, ki utat in intau inta 
minatoi tatua notubag, "Tuhan, aindon 
opat nosinggai im pinonguburan ko'inia. 
Tantu nobongkog bidon!" 

40 Dá ki Yesus noguman ko'i Marta, "Degá 
kinolionganmudon inta pinoguman-Ku 
ko'inimu, kon aka ikow mopirisaya, yo 
ikow i moko'ontongbi kong kawasa i Allah 
inta totu'u moloben!" 

41 Dá pinosidon monia im batu tatua. 
Onda intua ki Yesus ilumangag kon langit 
bo nosingog, "Sukur moántó Ama, sin ain 
inindongogan-Mu in Aku'oi. 

42 Kinota'auan-Kubi kon umuran-Mubi 
indongogan in Aku'oi, ta'e singogon-Ku 
in na'a, kon tayowon intau mita inta kon 
na'a, simbá mosia mopirisaya kon Ikowbi 
in nopotabá mangoi ko'i-Nakó." 

43 Nosingog makow natua, ki Yesus 
nomalú noropot noguman, "Lazarus, 
luaidon!" 

44 Dá ilumuaidon in intau inta aim minatoi 
tatua. Lima bo si'olnya kobaku-bakutpa 

im pusi, bo pogotnya kobaku-bakutpa 
doman im pusi inta pinobakut kom 
pogotnya. "Bukádon im pusi tanion simba 
mobebasdon sia im mayak", guman i 
Yesus kon intau mita kon tua. 

45 Nobayong intau Yahudi inta namangoi 
nohibur ko'i Maria nopirisayadon ko'i 
Yesus naonda in noko'ontong kon onu 
inta nobali tatua. 

46 Ta'e oyúon doman in tongonumai kon 
sigad monia tua im minayak kon intau 
mita im Parisi bo nongonguman kon onu 
inta ain inaidan i Yesus. 

47 Sin tuamai intau mita im Parisi bo 
imang mita itoi nogaid kon rapat takin 
Mahkama Agama. Mosia nolibó, "Onu 
im musti aidan naton? Intau tana'a 
mokakitdon mogaid kon soál mita inta 
mokoherang kon intau! 

48 Aka pomayak naton Sia umuran 
mogaid kon oáidan-Nya, yo bayongan 
intau mopirisayadon ko'i-Nia. Bo 
pangabisannya ponguasa in Rum 
mamangoi bo momoguya'at kom Baloi 
Tuhan bo bayongan intau naton!" 

49 Tobatú nongkon sigad monia inta 
tangoinya ki Kayapas, imang moloben kon 

taong tatua, nosingog, "Mo'ikow diabi 
nonota'au in onu bo onu. 

>0 Degá diabi kinota'auan monimu, kon 
lantaran kopontingan intau moántó, dá 
manikah intau tobatú matoi daripada 
bayongan bangsa morimumud?" 

>! Sabanarnya ki Kayapas nosingog kon 
tua, de'emanbi nongkon raiannya tontani. 
Ta'e salaku imang moloben taong tatua 
sia nopota'audon muna kong ki Yesus 
i matoibi sing kopontingan im bangusa 
Yahudi. 

>? Bo de'emanbi tongá bangusa Yahudi, 
ta'e mosipunbi bo moponobatú kon adi 
mita i Allah inta no'irangkapdon. 

>3 Mulaidon singgai tua itoi mita Yahudi 
noyopakat kom molimod ko'i Yesus. 

>+ Tuamai ki Yesus diádon minayak kon 
sigad in intau mobayong inta kon sigad 
i intau Yahudi. Sia nonalámaidon kon 
Yudea, bo minayak ing kotá Epraim inta 
kon diug im padang gurun. Sia nogutun 
kon tua takin muri-Nya mita. 

>> Wakutu intua motoyongdon Singgai im 
Paskah intau Yahudi. Nobayongdon intau 
nongkon lipu-lipúannya minayakdon 
in Yerusalem sim mopobayak in adat 

pondaritan kon awak kowakutu in diapa 
singgai poraya'an tatua. 

9 Mosia notayak ko'i Yesus, bo wakutu 
noyosipun kom Baloi Tuhan, mosia 
nosi-gumanan, "Aka podudui in raianmu 
yo naonda? Degá diá in Sia mamangoi 
kom poramean tana'a." 

>/ Mosia noguman natua sin imang mita 
itoi bo intau mita im Parisi ain nopoluai 
im parentah kong ki ine in nokota'au kon 
onda ing Yesus, musti mopota'au simbá 
Sia kodomokan. 

] 2 1 Onompa nosinggai kom poramean 

kon Singgai Moloben Paskah, ki 
Yesus minayak kon lipú im Betania. Lipú 
inta pinogutunan i Lazarus, intau inta 
biniag bui i Yesus nongkon sigad in intau 
mita minatoi. 

2 Kon tua, ki Yesus inoludan monia, ki 
Marta in nogolud kong ka'anon tatua. Ki 
Lazarus bo tamu mita ilimitú nonga'an 
noyotakin i Yesus. 

3 No'iduduimai kon tua, ki Maria 
namangoi takin kodia-dia in lana 
mobondu degá tobotakmai in liter lana 
mobondu narwastu inta totok momahal 
im bolinya. Pinopobutaknya in lana tatua 
kon si'ol i Yesus, onda intua iradatannya 

bui im bu'oknya. Dá tombonu im baloi 
tatua nobondudon im bo lana tatua. 
4 Ta'e ki Yudas Iskariot, tobatú muri 


i Tuhan Yesus — inta kon singgai 
no'iduduimai nopotalui ko'i Yesus -- 
noguman, 


> "Nongonu sin lana mobondu tanion 
diabi inta pinotalui tolunogatut nodinar, 
bo doit bolinya ogoidon kon intau bogá?" 

6Ki Yudas noguman natua, de'emanbi 
lantaran sia mo'ibog monarukira kon intau 
boga ta'e lantaranbi sia mononakow. Sia 
mokakitdon mogamá kon doit nongkon 
kas in doit inta pinoki kadai ko'inia. 

7 Ta'e ki Yesus noguman, "Pomayakdon 
makow pogaidan bobay tatua kon natua! 
Sia nogaid kon natua sim moposadia kom 
ponguburan ko'i-Nakó. 

8 Intau boga umuranpabi kotaki-takin 
monimu, ta'e Aku'oi in diabi." 

9 Nobayong intau Yahudi nokodongog 
kong ki Yesus kom Betania, dá mosia 
minayak intua. Mosia minayak de'emanbi 
tongá lantaran ki Yesus, ta'e lantaranbi 
doman mosia mo'ibog mo'indoi ko'i 
Lazarus inta aim biniag bui i Yesus 
nongkon kinopatoiannya. 

10Tuamai imang mita itoi mo'ibog doman 
molimod ko'i Lazarus. 

ll Lantaran sia nobali sobab 
nobayongdon intau Yahudi nonalámai ko'i 
monia bo nopirisayadon ko'i Yesus. 

12 Nopo'ikolommai kon singgai 
intau moántó inta ain namangoi sim 
poramean kon Singgai Moloben Paskah 
nokodongogdon kong ki Yesus niondon 
kon dalan mopoángoi in Yerusalem. 

13 Dá mosia nogamádon kon daun 
mita im palem bo minayak nonontomu 
ko'i Yesus. Takin sanang ing gina 
mosia noguman, “Dayowdon ki Allah! 
Binarakatandon Sia inta namangoi kom 
bonu in tangoi Tuhan, Raja Israel!" 

14 Ki Yesus nokodungkul kon tobatu 
keledai inta nogu'odpa, bo sinumakoi in 
Sia kong keledai tatua. Dá nobalidon onu 
inta aim pinais kom bonu im Buk Mosuci, 

13 "Dona'ai mo'ondok, mongodeyaga 
mita in Sion! Indoiaikah rajamu namangoi, 
Sia sinumakoi kon tobatú keledai inta 
nogu'odpa!" 

16 Dodai intua diápa nodait 
kinomangalean im muri mita i Yesus intua. 
Ta'e naonda ing ki Yesus pinomulia, bain 
tua bo kinotoropan monia kon onu inta 

aim pinomia in intau mita ko'i Yesus, aim 
bidon pinais kom bonu im Buk Mosuci. 

17 Intau mita inta noko'ontong tonani 
wakutu ing ki Yesus nogoini ko'i Lazarus 
ilumuai nongkon kubur bo nomiag bui 
ko'inia nongkon kinopatoiannya, umuran 
mongonguman magi-makow kon soal 
tatua. 

18 Tuamai nobayong intau namangoi 
nonontomu ko'i Yesus sin dinongogdon 
monia kon Sia tua inta nogaid kon inta 
mokoherang tatua. 

19 Dá intau mita im Parisi mulaidon 
nosigumanan, "Diá mokopongonu ing 
kita! Indoiaikah bayongan intau kon dunia 
na'a mayak dumudui ko'i-Nia!" 

20 Kon sigad in intau mita inta minayak in 
Yerusalem sim mo'ibadah kom porayaan 
tatua oyúon doman in tongonumai intau 
in Yunani. 

21 Mosia namangoi ko'i Pilipus bo 
noguman, "Utat, aka mota'au, dá kami im 
mo'ibog moyodungkul i Yesus." (Ki Pilipus 
na'a nongkon Betsaida kon Galilea.) 

22 Dá binayak i Pilipus pinota'au ko'i 
Andreas in soál tatua, bo onda intua taya 
duadon i minayak ko'i Yesus bo nopota'au. 

23 Ki Yesus noguman ko'i monia, 
"Wakutunyadon Adi Intau pomuliaan. 

24 Na'adon im poguman-Ku ko'i monimu: 
Aka batol ing gandum dia lobongon kom 
butá bo matoi, yo sia in tongábi umuran 
tougat. Ta'e aka batol ing gandum tatua 
matoi, bain tuata bo sia momungai ing 
gandum mobayong. 

25 Intau inta motabi kong kobiagannya, 
yo kobulian sia ing kobiagannya tatua. Ta'e 
intau inta dia motabi kong kobiagannya 
kon dunia na'a, yo sia tua im molukadbi 
kong kobiagannya inta mononoi. 

26 Intau inta mo'ibog mogaid kon 
oáidan-Ku musti dumudui ko'i-Nako 
kon ondakabi im bayáan-Ku; simbá kon 
onda im bayáan-Ku yo kon tua doman 
in sia. Intau inta mogaid kon oáidan-Ku 
hormatonbi i Amá-Ku." 

27 "Moájar totok ing ginaku. Onu degá 
im musti singogon-Ku in tana'a? Musti 
degá Aku'oi moguman, 'Amá, potalibdon 
ko'i-Nakó in roriga tana'a makow? Diá! Sin 
tuabi im mangale inangoian-Ku. 

28 Amá, pomuliadon in tangoi-Mu!" Dá 
kino dongogandon in singog nongkon 
soroga noguman, "Aindon pinomulia-Ku, 
bo buipabi doman pomuliaan-Ku." 


YOHANES 12.29-35 89 


29 Intau mobayong kon tua nokodongog 
doman kon singog tatua. Mosia noguman, 
"Gotup intua!" Ta'e oyúon doman in 
noguman, "De'eman! Malaekatbi nosingog 
ko'i-Nia!" 

30 Bo ki Yesus noguman ko'i monia, 
"Singog tatua kino dongogan, de'emanbi 
lantaran kopontingan-Ku, ta'e 
kopontinganmuhbi. 

31 Tana'a wakutunyadon dunia hakimon; 
bo tana'adon makow mongongawasa kon 
dunia na'a pogarabdon kon luai. 

32 Ta'e Aku'oi na'a, aka Aku'oi aindon 
polantudon kon dunia na'a, yo daiton- 
Kudon diaan in intau inta mamangoi 
ko'i-Nakó." 

33 Sia noguman natua sim mopota'au kon 
naonda ing kopopatoi-Nya. 

34 Intau mobayong kon tua noguman 
ko'i-Nia, "Podudui kom Buk Hukum 
agama nami, Raja Mopoposalamat tua 
im mobiagbi mononoi. Yo nongonu sin 
Ikow i mogumanbi kong ki Adi Intau 
polantudonbi kon dunia na'a? Ki inebi ing 
ki Adi Intau tatua?" 

35 Ki Yesus notubag: "Tongábi samantara 
im bayag tatua kon yuá-yuák monimu. 
Tuamai bayakdon solama bayag tatua 

kon yua-yuakpa monimu, simba mo'ikow 
dia kokawasa'an in sindip, sin intau 

inta mayak kom bonu in sindip diabi 
kota'auannya im bayaannya. 

36 Popirisayadon kom bayag tatua, 
solama im bayag tatua oyúonpa ko'inimu, 
simbá mo'ikow mobali ki adi mita im 
bayag." (12-36b) Nopalut makow ing 
Yesus nosingog natua, minayakdon Sia 
nongkon tua bo diádon nokipogontong 
ko'i monia. 

37 Umpakah nobayongdon in soál mita 
inta mokoherang im pinomia i Yesus 
kon tayowon monia tua, ta'e mosia diabi 
mopirisaya ko'i-Nia. 

38 Dá nobalidon onu inta pinoguman 
i Nabi Yesaya, nana'a: "Tuhan, ki inebi 
im mopirisaya kon habar inta pinoyaput 
nami? Ko'i ine im popo-ontongan ing 
kawasa i Tuhan tatua?" 

39 Tuamai mosia diá mopirisaya, sing ki 
Yesaya ain noguman doman, 

40 "Ki Allah noguman, 'Binilogan-Kudon 
im mata monia, binali-Kudon mosia 
motogat ing gina; simbá mosia diá 
moko'ontong, bo raian monia diá 
momangale. Simbá mosia diá mamangoi 

bui ko'i-Nakó, bodongka undaman-Ku i 
mosia." 

41 Ki Yesaya noguman natua sin sia ain 
noko'ontong kong kamulia'an i Yesus, bo 
nongongumandon soal Sia. 

42 Umpakah natua, nobayongbi intau, 
nodapot in oyúon itoi mita in Yahudi 
nopirisayadon ko'i Yesus. Ta'e mosia diá 
mokobali im mongaku taran-tarangan, 
sim mo'ondok dikabo diádon ogoi intau 
im Parisi mosia tumu'ot kom baloi 
pososambayangan. 

43 Sim mosia mo'ibo-ibogbi ing 
kahormatan intau daripada kahormatan i 
Allah. 

44 Bo ki Yesus nobalú, "Intau inta 
mopirisaya ko'i-Nakó, sia tua in de'emanbi 
mopirisaya ko'i-Nakó, ta'e mopirisayabi 
ko'i-Nia inta nopotabá ko'i-Nakó. 

45 Bo intau inta noko'ontong ko'i-Nakó, 
noko'ontong ko'i-Nia inta nopotabá 
mangoi ko'i-Nakó. 

46 Aku'oi namangoi in dunia na'a salaku 
bayag, simbá bayongan intau inta 
mopirisaya ko'i-Nakó diá mogutun kom 
bonu in sindip. 

47 Intau inta nokodongog kon totundú- 
Ku, ta'e dia mopoaid, yo de'emanbi 

namangoi de'emanbi mohakim kon dunia 
na'a, ta'e moposalamatbi kon dunia na'a. 

48 Intau inta doi motarima ko'i-Nakó, bo 
doi mokidongog kon singog-Ku, oyuonbi 
im mohakim ko'inia. Singogbi inta aim 
pinoyaput-Ku tua im mohakim ko'inia kon 
singgai ponantúan. 

49 Sin Aku'oi mosingog de'emanbi 
podudui in ibog-Ku tontani, ta'e ibogbi i 
Ama inta nopotaba ko'i-Nakó. Siabi tua 
in nomarentah ko'i-Nakó kon onu i musti 
singogon-Ku bo pota'au-Ku. 

50 Bo kinota'auan-Kubi kom parentah- 
Nya tatua im mobogoibi ing kobiagan 
mopia bo mononoi. Dá Aku'oi im 
mopota'au kon ná inta sinundú i Amá 
ko'i-Nakó." 

] 3 l Tosinggaipa in Singgai Moloben 

Paskah, koyongandon kinota'auan i 
Yesus kon wakutunyadon Sia monalámai 
kon dunia na'a sin mobuidon ko'i 
Amá-Nya. Sia motabi kon intau mita inta 
nobali kapunya'an-Nya kon dunia na'a, 
bo tantú-Nyabi doman kotabi uma'ai ing 
kopalutan dunia na'a. 

2 Ko wakutu ing ki Yesus bo muri-Nya 
mita yogot monga'an, Ibilis nopogonúdon 

in niat mora'at kom bonu ing gina i 
Yudas Iskariot ki adi i Simon simbá sia 
momangkangdon ko'i Yesus. 

3 Kinota'auan bidon i Yesus kong ki Amá 
noposarakandon ing kakuasa'an-Nya 
komintan ko'i-Nia. Kinota'auan-Nyabi 
doman kon Sia in namangoi nongkon i 
Allah bo mobui doman ko'i Allah. 

4Tuamai Sia sinimindog bo nolongkut 
kon jubah-Nya bo nogibintol in handuk. 

> Onda intua Sia nogalin kon tubig kom 
bonu im baskom, bo mulaidon nondarit 
kon si'ol im muri-Nya mita polat iradatan- 
Nya in handuk inta pinogibintol-Nya 
tatua. 

6 Bo nodapotdon in Sia ko'i Simon Petrus. 
Ki Simon Petrus na'a noguman, "Tuhan, 
umpakah dá ki Tuhanbi im mondarit kon 
si'ol-Ku?" 

7 Ki Yesus notubag, "Diápabi 
kinomangaleanmu onu im pomiaan-Ku 
na'a, ta'e bain komangaleanmu." 

8 Dá kai Petrus doman, "Dona'ai Tuhan, 
dona'aibi Tuhan mondarit kon si'olku!" 
Ta'e ki Yesus noguman, "Aka diá daritan- 
Ku ikow, yo ikow diábî moko'uli kon 
tonsilai nongkon i-Nakó." 

2Da ki Simon Petrus noguman, "Aka 
natua Tuhan, dona'aidon tonga si'olku, 
takindon doman lima bo uluku na'a!" 

10 Tubag i Yesus ko'inia, "Intau inta ain 
noinggú, aim bidon nodarit komintan, 
tuamai in diá bidon paralu daritan 
komintan kolikud bidon si'olnya. Mo'ikow 
nion in nodarit bidon tongá diápa 
komintan." 

11 (Kinota'auan bidon i Yesus intau 
inta moposarakan ko'i-Nia, tuamai Sia 
noguman, "Mo'ikow nion nodarit bidon, 
ta'e diápa komintan.") 

12 Nopalut makow ing ki Yesus nondarit 
kon si'ol monia, bui-Nyadon ilutud in 
jubah-Nya bo ilimitú bui, bo nolibó ko'i 
monia, "Komangalean degá monimu onu 
inta bagu-Ku inaidan ko'i monimu? 

13 Mo'ikow mogoinî ko'i-Nakó Guru bo 
Tuhan. Bo No'itutuibi intua, sin memang 
Aku'oi ing Gurubi bo Tuhan. 

14 Dá aka Aku'oi inta Guru bo Tuhanmu 
nondaritdon kon si'ol monimu, yo mo'ikow 
im mustibi doman mosidaritan kon si'ol. 

15 Aku'oi ain nobogoi in toladan ko'i 
monimu, simbá aidan domandon monimu 
onu inta ain inaidan-Ku ko'i monimu. 

16 Totu'ubi im poguman-Ku na'a: 'Tobatú 
ata diábi mo'iliu ko'i tuangnya, bo totabá 
diábi mo'iliu kon inta nopotabá ko'inia. 

17 Aka kinota'auandon monimu komintan 
in na'a, yo mosanang bidon i mo'ikow aka 
pomiaan monimu. 

18 Onu im pinoguman-Ku na'a de'emanbi 
soal mo'ikow komintan. Kota'auan-Kubi ki 
ine inta aim pinili-Ku, ta'e bá mobalidon 
onu inta pinais kom bonu im Buk 
Mosuci nana'a, 'Intau inta ain nongaan 
noyotakin-Ku, im molawangbi ko'i-Nakó.' 

19 Soál tana'a muna-Kudon poguman 
ko'i monimu kon dodai in diápa mobali, 
simbá aka mobalidon in soál tatua yo 
pirisaya'andon monimu kon Aku'oibi in Sia 
inta sinumangoi 'AKU'OI OYÚON.' 

20 Na'a im poguman-Ku ko'i monimu: 

Ki ine im motarima kon intau inta 
pinotaba-Ku, sia notarima ko'i-Nakó. Bo 
ki ine i motarima ko'i-Nakó, yo Sia tua 
in notarimadon ko'i-Nia inta nopotabá 
ko'i-Nakó." 

21 Naonda in noguman makow natua 
ing ki Yesus, totokdon inangoian 
ajar ing gina in Sia. Bo Sia noguman, 
"Aku'oi mogumandon ko'i monimu: 


YOHANES 13.22-28 96 


Tobatu nongkon sigad monimu nion 
momangkangbi ko'i-Nakó." 

22 Muri-Nya mita nosi-indoian takin 
noherang sin diábi kinota'auan monia 
mongo ki ine imakusud-Nya tua. 

23 Muri inta totok kinotabi Yesus ilimitú 
kon diugmai i Yesus 

24 Dá ki Simon Petrus nonuladá ko'inia, 
si mokilibó mongo ki ine imakusud-Nya 
tatua. 

25 Dá muri-Nya tatua dinimiugdon ko'i 
Yesus, bo nolibó, "Ki ine in sia, Tuhan?" 

26 Ki Yesus notubag, "Intau inta ogoian- 
Ku in roti inta aim pinolodok-Ku kom 
bonu im palo, sia tuata in intaunya.” 

Dá ki Yesus nogamá kon roti topongkó 
bo pinolodok-Nya kom palo, bodongka 
inogoi-Nya ko'i Yudas ki adi i Simon 
Iskariot. 

27 Naonda ing ki Yudas notarima kon roti 
tatua, ginanya kino-gonúandon in Ibilis. 
Bo ki Yesus noguman ko'inia, "Aidaidon 
kolikat onu ing ko'ibogmu pomia'an." 

28 Diábî tobatúmai ing kon sigad monia 
inta ilimitú nonga'an takin-Nya tua in 
nonota'au kon singog i Yesus tatua ko'i 
Yudas. 

29 Oyúon in nosangka kong ki Yesus 
nopotabá ko'i Yudas minayak notalui kon 
tobatú kaparaluan pakéon kom pesta, 
andeka mobogoi in doit topilik kon intau 
bogá, sing ki Yudas tua mokokadai kon 
doit ing kas monia. 

30 Naonda ing ki Yudas notarima 
makow kon roti tatua, sia balú ilumuai. 
Nodolomdon dodai intua. 

31 Naonda ing ki Yudas minayak, ki 
Yesus noguman, "Tana'a Adi Intau 
pomulia'andon, bo ki Allah pomuliaan 
pongin i-Nia. 

32 Aka ki Allah pomuliaan pongin 
i-Nia, dá Sia pomulia'anbi doman i Allah 
pongin awak-Nya tontani. Bo lagi bidon 
pomulia'an i Allah. 

33 Adi-Ku mita, Aku'oi diá bidon 
mo'onggot im moyotakin monimu. 
Tayakonbi monimu in Aku'oi, ta'e ná 
inta aim pinoguman-Ku kon itoi mita in 
Yahudi bo inta pinoguman-Ku doman ko'i 
monimu, tampat inta bayáan-Ku diabi 
kodapotan monimu. 

34 Aku'oi mobogoi im parentah mobagu 
ko'i monimu: Mo'ikow mustibi mositabian 
tobatú bo tobatú. Ná Aku'oi motabi ko'i 

monimu, dá mo'ikow musti mositabian 
doman natua. 

35 Aka mo'ikow bo mositabian, yo 
kota'auandon in intau kom mo'ikow nion 
im muri-Kubi mita." 

36 Ki Petrus nolibó ko'i Yesus: "Tuhan, 
kon onda im bayáan i Tuhan?" Ki Yesus 
notubag, "Kon onda im bayaan-Ku, 
diápabi ikow mota'au dumudui tana'a 
makow. ikow im bambi dumudui kon 
singgai mo'iduduimai." 

37 Dá kai Petrus doman, "Tuhan nongonu 
sin diabi mota'au aku'oi dumudui in tana'a 
makow? Morelabi in aku'oi matoi sing 
kopontingan i Tuhan!" 

38 Ki Yesus notubag, "Totu'u ikow morela i 
matoi sing kopontingan-Ku? Pokota'audon 
Petrus! Diápa i manuk mokukuk, ikow 
koyongandon kotolu moguman, kon diabi 
nokanalmu in Aku'oi!" 

] 4 I "Dona'ai mokuyang ing ginamu," 

guman i Yesus ko'i monia. 
"Popirisayadon ko'i Allah, bo popirisaya 
ko'i-Nakó doman. 

2 Kom Baloi Amá-Ku nobayong tampat 
pogutunan. Aku'oi mayak intua sim 
moposadia kon tampat ko'i monimu. 

Aku'oi in diabi moguman kon natua aka 
kuma dia natua in aidan-Ku. 

3Naonda in Aku'oi mayakdon moposadia 
in tampat ko'i monimu, Aku'oi buibi 
mamangoi monontomu ko'i monimu, 
simba kon onda in Aku'oi, kon tua doman 
i mo'ikow. 

4Kon onda im bayáan-Ku, kota'auan 
monimu in dalannya." 

> Bo ki Tomas noguman ko'i Yesus, 
"Tuhan, diá kota'auan nami mongo kon 
onda im bayáan i Tuhan, yo naondabi 
kota'auan nami in dalannya?" 

6 Ki Yesus notubag, "Aku'oibi na'a in 
dalan kom monota'au ko'i Allah bo 
moko'uli kong kobiagan. Diábi tobatúmai 
intau mokoyaput ko'i Amá, aka diá mongin 
i-Nakó. 

7 Aka kuma bo kinota'auandon monimu 
in Aku'oi, yo pastibi kong kinota'auan 
bidon monimu ing ki Ama-Ku. Tana'a 
kinota'auandon monimu in Sia bo 
inontong domandon monimu in Sia.” 

8 Dá ki Pilipus noguman ko'i Yesus, 
"Tuhan, popo-ontongdon ko'inami ing ki 
Amá, simbá mopuasdon ing kami." 

9Ta'e ki Yesus noguman ko'inia, 
"No'onggotdon Aku'oi noyotakinmai 

monimu, bo diapa doman kinota'auan- 
Mu in Aku'oi Pilipus? Intau inta ain 
noko'ontong ko'i-Nakó, yo sia tua in 
noko'ontong domandon ko'i Amá. Yo 
nongonu sin ikow i mogumanpabi, 
'Po'ontongdon ki Ama ko'inami?' 

10 Pilipus! Diá degá ikow mopirisaya, kon 
Aku'oi notobatú i Ama, bo ki Ama notobatu 
takin-Ku? Onu im pinoguman-Ku ko'inimu 
na'a de'emanbi singog-Ku tontani. Ki 
Amabi inta notobatu takin-Ku, Siabi in 
nogaid kom bayongan tua. 

11 Pirisayabi in singog-Ku tana'a, kon 
Aku'oi in notobatúbi takin i Amá bo ki 
Amá notobatú takin-Ku. Andeka paling 
kurang, pirisayadon lantaran onu inta ain 
inaidan-Ku. 

12 Poguman-Kudon ko'i monimu: Intau 
inta mopirisaya ko'i-Naké, mogaidbi 
kon onu inta ain inaidan-Ku, sedang bo 
mo'iliubi kon tua in aidannya, sin Aku'oi 
im mayak ko'i Amá. 

13 Bo onukabi im po'igumon monimu 
podoyon kon tangoi-Ku, aidan-Kubi intua 
ko'i monimu, simbá ki Amá pomuliaan 
pongin i Adi. 

14 Onukabî im po'igumon monimu 
podoyon kon tangoi-Ku, aidan-Kubi." 

15 "Aka mo'ikow motabi ko'i-Nakó, yo 
mo'ikow in dumuduibi kom parentah-Ku 
mita. 

16 Po'igumon-Kubi ko'i Ama, bo ogoian- 
Nyabi mo'ikow mototulung ibanea, inta 
umuran mogutun moyotakin monimu. 

17 Sia tua in Roho i Allah inta mopo'ontong 
ing kabanaran soál ki Allah. Dunia na'a 
dia mokotarima ko'i-Nia, sim mosia diá 
noko'ontong ande diá nonota'au ko'i-Nia. 
Ta'e mo'ikow in nonota'aubi ko'i-Nia, 
sin Sia nogutun noyotakin monimu bo 
notobatú takin monimu. 

18 Mo'ikow diábi taláan-Ku tontani ná 
uno-unon. Aku'oi i mamangoibi bui ko'i 
monimu. 

19 Diádon mo'onggot bo diádon 
ontongon in dunia na'a in Aku'oi. Ta'e 
mo'ikow i moko'ontongbi ko'i-Nakó. Bo 
lantaran Aku'oi nobiag, dá mo'ikow im 
mobiagbi doman. 

20 Aka wakutunyadon, dá kota'auan 
bidon monimu kon Aku'oi in notobatubi 
takin i Ama, mo'ikow notobatú takin-Ku, 
bo Aku'oi notobatú takin monimu. 

21 Intau inta notarima kom parentah-Ku 
mita bo nopoáid, sia tuata inta motabi 
ko'i-Nakó. Bo Aku'oi im motabibi doman 

kon intau tatua bo mokipogontongbi 
ko'inia." 

22 Ki Yudas (de'emanbi ki Yudas Iskariot) 
nolibó ko'i Yesus, "Tuhan, nongonu sing 
ki Tuhan mokipogontongbi ko'inami 
de'emanbi kon dunia?" 

23 Ki Yesus notubag: "Intau inta motabi 
ko'i-Nakó, dumuduibi kon totundú-Ku. 
Bo ki Amá-Ku motabibi ko'inia. Ki Ama bo 
Aku'oi i mamangoibi ko'inia bo mogutun 
moyotakinnya. 

24 Bo intau inta dia motabi ko'i-Nakó, 
doibi dumudui kon totundú-Ku. Totundú 
inta dinongog monimu tua, de'emanbi 
nongkon i-Nakó, ta'e nongkon i Amábi 
inta nopotabá ko'i-Nakó. 

25 Bayongan tua poguman-Kudon ko'i 
monimu solama Aku'oi koyota-yotakinpa 
monimu. 

26 Ta'e Roho i Allah, Mototulung inta bain 
potabá i Ama podoyon kon tangoi-Ku. 
Siadon tua i motundú ko'i monimu kom 
bayongan rupa-rupa bo moponorop bui 
ko'i monimu kom bayongan inta aim 
pinota'au-Ku ko'i monimu. 

27 Kobiagan mo'onow bo motompia 
taláan-Ku ko'i monimu. Dodamean-Kubi 
tontani in ogoi-Ku ko'i nimu. Onu in 

ogoi-Ku tua de'emanbi na inta inogoi in 
dunia na'a ko'i monimu. Dika molia-liaw 
ing gina bo dika mo'ondok. 

28 Dinongog bidon monimu Aku'oi 
noguman, 'Aku'oi i mayakbi, ta'e buibi in 
Aku'oi mamangoi ko'inimu.' Aka mo'ikow 
motabi ko'i-Nakó, yo mosanangbi totok 
ing gina monimu Aku'oi mayak ko'i Amá, 
sing ki Amabi im molobe-loben nongkon 
i-Nakó. 

29 Tana'a muna-Kudon pota'au ko'i 
monimu wakutu intua diápa mobali, 
simbá mopirisaya i mo'ikow aka soál tatua 
mobalidon. 

30 Diádon moántó in o'umanon- 

Ku ko'i monimu, si wakutunyadon 
mongongawasa in dunia na'a mamangoi. 
Ta'e diabi kokawasa'annya in Aku'oi. 

31 Tongá tua mita musti mobali bá 
kota'auan in dunia na'a kon Aku'oi i 
motabibi ko'i Ama bo mogaid doman 
kom bayongan inta pinarentah i Ama 
ko'i-Nakó. Yo, koligai mayakdon kita 
nongkon na'a." 

] 5 l Ki Yesus noguman bui, "Aku'oi 
pangkoi in anggur inta mopia, bo ki 
Amá-Ku i monononggobánya. 

2 Pomuloi in tanga ko'i-Naké inta 
dia momomungai, pongkóon-Nya, 
bo pomuloi in tanga inta momungai, 
ga'atannya in daunnya bo daritan-Nya 
simbá modugangdon modatog im 
bungainya. 

3 Mo'ikow nion nodarit bidon, sin totundú 
inta inogoi-Ku ko'inimu. 

4 Umuranbi potobatú-Ku bo Aku'oi 
umuranbi doman motobatú takin monimu. 
Tanga in diábi momungai tontani aka 
diá in sia mo'idapolpa makow kom 
pangkoinya. Natua doman i mo'ikow, 
momungai aka umuran motobatú 
takin-Ku. 

> Akubi im pangkoi Anggur, bo 
mo'ikow in tanganya mita. Intau inta 
umuran motobatú takin-Ku bo Aku'oi 
i motobatúnya, momungaibi in sia 
modatog, sin aka diá in Aku'oi yo mo'ikow 
in diabi mokopo'gaid kon onu bo onu. 

6Ki ine in dia umuran motobatú 
takin-Ku, lumbúon naonda bo tanga, 
bo mo'ingkagdon. Tanga mita inta 
mo'ingkagdon natua daiton sipunon bo 
pogarab kom bonu in tulu bo tubáan. 

7 Aka mo'ikow bo umuran motobatú 
takin-Ku bo totundú-Ku umuran tagúon 

makow monimu kong gina, po'igumdon 
ko'i Ama kon onukabi ing ko'ibog monimu; 
dá onu im pino'igummu tua ogoi-Nyabi. 

8 Aka mo'ikow momungai modatog, yo 
ki Amá-Ku pomulia'an; bo mo'ikow in 
totu-totu'udon mobali muri-Ku mita. 

9 Ná ki Amá ain notabi ko'i-Nakó, natua 
doman Aku'oi ain notabi ko'i monimu. Dá 
umurandon kobiag i mo'ikow salaku intau 
inta kinotabi-Ku. 

10 Aka mo'ikow umuran mogaid kon 
inta pinarentah-Ku, yo mo'ikow umuran 
mosatia dumudui kon tabi-Ku, ná doman 
Aku'oi inta umuran mosatia kon tabi 
i Amá-Ku sin umuran nopobayak im 
parentah-Nya mita. 

11 Na'a mita pinoguman-Ku ko'i monimu, 
simbá sanang ing gina-Ku oyúon 
domandon ko'i monimu, bo sanang ing 
gina-Ku mosempurnadon. 

12 Na'a parentah-Ku: Posi-tabianbi im 
mo'ikow, ná doman Aku'oi notabi ko'i 
monimu. 

13 Intau inta totok motabi kon yobayatnya 
mita in intaubi inta nobogoi ing 
kobiagannya sing kopontingan mon ia. 

14 Mo'ikow nion in yobayat-Ku mita, aka 
pomia'an monimu onu inta pinarentah-Ku 
ko'inimu. 

15 Mo'ikow dia bidon oinion-Ku ata, 
sin aka ata yo diábî kota'auannya onu 
in yogot aidan i tuangnya. Mo'ikow 
inoini-Ku Yobayat, sim bayongan inta ain 
dinongog-Ku ko'i Amá pinota'au-Kudon 
ko'i monimu. 

16 De'emanbi mo'ikow in nomili ko'i- 
Nakó. Aku'oibi in nomili ko'i monimu, 
bo nopotabá ko'i monimu mayak simbá 
modiamai kom bungai mobayong bungai 
mita inta dia moyoya-yoyang. Dá ogolibi 
i Amá in onukabi inigum monimu inta 
pinodoyon kon tangoi-Ku. 

17 Na'adon im parentah-Ku ko'inimu: 
Mo'ikow musti umuran mositabian tobatú 
bo tobatú." 

18 "Aka dunia na'a mosaturu ko'i monimu, 
yo toropdon kon Aku'oi im muna bidon 
kinodoî in dunia. 

19 Aka kuma bo mo'ikow nion kapunya'an 
in dunia, da kotabibi in dunia mo'ikow 
salaku kapunya'annya. Ta'e mo'ikow aim 
pinili-Ku nongkon dunia na'a, dá mo'ikow 
in de'eman bidon kapunya'an in dunia, 
tuamai dunia na'a mosaturu ko'i monimu. 

20 Toropdon onu inta aim pinoguman-Ku 
ko'i monimu, 'Ata diábi molobe-loben 
nongkon i tuangnya.' Dá aka mosia 
nomogutúdon ko'i-Nakó, yo mosia i 
momogutúbi doman ko'i monimu. Aka 
mosia dumuduidon kon totundú-Ku, yo 
mosia in dumuduibi doman kon onu inta 
tundúonmu. 

21 Bayongan tua daitonbi monia popoáid 
ko'i monimu, sim mo'ikow in dumodudui- 
Ku, bo diabi kinota'auan monia in Sia inta 
nopotabá ko'i-Nakó. 

22 Aka kuma bo Aku'oi diá namangoi bo 
diá doman nopota'au intua komintan ko'i 
monia, dá diabi i mosia baradosa'an. Ta'e 
aka tana'a, diá bidon im balion monia 
dodoyonan moguman kon diá dosa'an im 
mosia. 

23 Intau inta mosaturu ko'i-Nakó, 
mosaturu doman ko'i Ama-Ku. 

24 Aka kuma kon yuá-yuák monia Aku'oi 
diápa nogaid kon soal mita inta diapa 
dodai onda inaidan intau, yo mosia 
diabi binaradosa. Ta'e tana'a mosia ain 
noko'ontong kon onu inta aim pinomia- 
Ku, bo mosia mosaturu ko'i-Nakó andeka 
ko'i Amá-Ku. 

25 Tongá musti bidon natua, simbá 
mobalidon onu inta pinais kom bonu 
in Hukum Agama monia nana'a, 'Dia 
ing kinodoyonan pinosaturuan monia 
ko'i-Nakó.' 

26 Potabá-Kubi mangoi ko'i monimu 
in tobatú mototulung inta nongkon i 
Amá, tuata in Roho inta moponyata 
kong kabanaran soál ki Allah. Aka Sia 
mamangoidon, yo Sia mobogoibi ing 
kosaksian soal Aku'oi. 

27 Bo mo'ikow i mustibi doman 
mobogoi ing kosaksian soal Aku'oi, sim 
mo'ikow ain noyotakin-Ku nongkon 
pinomangkoianpamai." 

] 6 l Tua komintan pota'au-Ku ko'i 

monimu simbá diá mobalui im 
pirisaya monimu. 

2 Mo'ikow poluaionbi nongkon baloi 
mita pososambayangan. Bo mo'iangoibi 
in wakutunya kon intau inta molimod 
ko'i monimu mosangka kon sia tua in 
dinumuduibi kom parentah i Allah. 

3Tua aidan monia ko'inimu sin diápa 
kinota'auan monia ing ki Amá andeka 
Aku'oi. 

4Ta'e tana'a muna-Kudon pota'au ko'i 
monimu, simbá aka tua mobalidon kon 

singgai mo'iduduimai, kotoropandon 
monimu kon tua aindon pinota'au-Ku 
ko'i monimu. (16-4b) "Soál tana'a 
diábi pinoguman-Ku ko'i monimu 
nongkon pinomangkoianmai, sin Aku'oi 
kotaki-takinpa monimu. 

>Ta'e tana'a Aku'oi mayakdon ko'i-Nia 
inta ain nopotabá mangoi ko'i-Nakó; bo 
diá tobatúmai intau kon sigad monimu im 
molibó kon onda im bayaan-Ku. 

6 Mala tana'a moájarbi ing gina monimu 
sim pinota'au-Kudon intua ko'inimu. 

7 Ta'e totu'ubi im poguman-Ku tana'a 
ko'i monimu: Totokbi i mopia ko'i monimu 
aka mayak in Aku'oi, sin aka Aku'oi diá 
mayak, yo diabi mamangoi ko'i monimu 
im mototulung tatua. Ta'e aka Aku'oi 
mayak dá potaba-Kubi mangoi in Sia ko'i 
monimu. 

8 Aka Sia mamangoi yo ponyata-Nyabi 
kon dunia na'a mangale sabanarnya 
in dosa, nongkon onu inta totu'u, bo 
nongkon hukuman i Allah. 

9 Ponyata-Nyabi kon aka diá mopirisaya 
ko'i-Nakó tua in dosabi; 

10 Ponyata-Nyabî doman kon Aku'oi na'a 
in totu'ubi, sin Aku'oi mayak ko'i Ama bo 
diá bidon ontongon monimu in Aku'oi. 

11 Poguman-Nya doman kong ki 
Allah momangkoidon mohukum, 
sim mongongawasa kon dunia na'a 
ihukumdon. 

12 Mobayongpabi im musti poguman-Ku 
ko'i monimu, ta'e tana'a makow diápa 
mokosanggup i mo'ikow motarima kon 
tua mita. 

13 Ta'e aka Roho tatua mamangoi, ki Inta 
moponyata ing kabanaran soal ki Allah, 
yo diaan-Nyabi im mo'ikow bo tundúon 
monota'au kom bayongan kabanaran 
tatua. Sin Sia in diábi mosingog podudui 
in ibog-Nya tontani, ta'e mogumanbi kon 
onu in dinongog-Nya, bo poguman-Nyabi 
ko'inimu onu im mobali kon singgai 
mo'iduduimai. 

14 Sja i mopolantudbi ko'i-Nakó, 
sin onu im popota'au-Nya ko'inimu, 
sinarima-Nyabi nongkon i -Nakó. 

1> Bayongan inta koi Ama tua Aku'oibi 
doman ing kitogi. Tuamai Aku'oi 
moguman kon onu im pinota'au in 
Roho tatua ko'i-Nimu in sinarima-Nyabi 
nongkon i-Nakó." 

16 "Djádon mo'onggot bo diádon mo'ikow 
moko'ontong ko'i-Nakó, ná doman tua 

diádon mo'onggot po'indoian makow 
monimu ko'i-Nakó." 

17 Nokodongogmai kon natua, 
tongonumai i muri-Nya nosilibóan mongo 
onu im makusud-Nya noguman: "Diá 
bidon mo'onggot bo diádon mo'ikow 
moko'ontong ko'i-Nakó, bo diadon doman 
mo'onggot po'indoian monimu ko'i-Nakó. 
Bo Aku'oi i mayak ko'i Amá?" 

18 Mosia umuran molibó, "Onu im 
mangalenya, 'diádon mo'onggot'? Diá 
komangalean naton mongo onu in 
o'umanon-Nya tanion!" 

19 Kinota'auanbi i Yesus kom mosia 
mo'ibog molibó ko'i-Nia. Dá tuamai 
Sia noguman, "Ko'ina Aku'oi noguman, 
diádon mo'onggot, mo'ikow bo diádon 
moko'ontong ko'i-Naké, bo diá domandon 
mo'onggot po'indoian monimu ko'i-Nakó.' 
Tua degá inta o'umanonmai monimu 
mongo onu im makusudnya? 

20 Poguman-Kudon ko'i monimu, 
mo'ikow nion i mongombalbi bo 
mogamui, ta'e mopiabi ing gina in dunia 
na'a. Modjarbi ing gina monimu, ta'e ajar 
ing gina monimu tua mobaluibi sanang 
ing gina. 

21 Aka bobay inta motoyongdon 
mononggadi, moájardon ing ginanya, 
sin wakutunyadon mokorasa kon yoyiga. 
Ta'e naonda ing ki adinya mo'ilahirdon, 
koliongan bidon im bobay tatua in 
yoyiganya sin lantaran pia ing ginanya sin 
adi tatua no'ilahirdon kon dunia. 

22 Natuabi doman im mo'ikow: Tana'a 
makow moájarpabi ing gina monimu, ta'e 
buipabi in Aku'oi moyodungkul monimu, 
dá mopiabi ing gina monimu; bo diábi 
tobatúmai intau mota'au mogamá kon 
sanang ing ginamu tatua. 

23 Kon singgai tatua, mo'ikow dia bidon 
molibó kon onu bo onu ko'i-Nakó. 
Poguman-Kudon ko'i monimu: Onukabi 
in igumon monimu ko'i Amá podoyon 
kon tangoi-Ku, ogoibi i Amá intua ko'i 
monimu. 

24 Uma'ai in tana'a makow, mo'ikow 
diápa dodai onda no'igum kon onu bo 
onu pinongin tangoi-Ku. Po'igumdon, dá 
motarimabi im mo'ikow, simbá sanang ing 
ginamu mosempurnadon." 

25 "Na'a komintan poguman-Ku ko'i 
monimu takin momaké in oándaian. Ta'e 
mo'iangoibi in wakutunya, Aku'oi diádon 
momaké in oándaioan, ta'e poguman-Ku 

bidon taran-tarangan ko'i monimu soal ki 
Ama. 

26 Kon wakutudon tuata mo'ikow 
mo'igum ko'i Amá podoyon kon tangoi- 
Ku; Pokota'audon, Aku'oi diábi mo'igum 
ko'i Amá sin ogoi ko'i monimu, 

27 sing ki Ama i motabibi ko'i monimu. 
Sia motabibi ko'i monimu sim mo'ikow 
motabi ko'i-Nakó, bo mopirisaya kon 
Aku'oi namangoi nongkon i Allah. 

28 Tot'ubî kon Aku'oi na'a in nongkon 
i Amábi, bo ain namangoi in dunia. 

Ta'e tana'a taláan-Kudon in dunia sim 
mobuidon ko'i Ama." 

29Bo muri-Nya mita noguman ko'i 
Yesus, "Indoiaikah dá tana'a ki Tuhan 
taran-tarangandon diádon nomaké in 
oándaian, 

30 bo kinota'auan bidon nami kom 
bayongan yagi-yagi kinota'auanbi' i 
Tuhan. diá bidon paralu intau molibó 
kon onu bo onu ko'i Tuhan. Tuamai kami 
mopirisayabi kong ki Tuhan namangoibi 
nongkon i Allah.” 

31 Dá ki Yesus nolibó: "Dá mopirisayadon 
mo'ikow in tana'a? 

32 Pokotorop! Mo'iangoibî in wakutunya, 
sedang bo no'iangoi bidon, mo'ikow 

poyayiton. Mo'ikow mobuidon kom 
baloinya-baloinya bo talaandon monimu 
in Aku'oi. Ta'e Aku'oi in diabi tonga 
Aku-Aku'oi mita, sin ki Ama ing 
kotaki-takin-Kubi. 

33 Na'a komintan poguman-Ku 
simbá mo'ikow moko'uli kong kobiagan 
motompia bo mo'onow lantaran notobatú- 
Kudon. Kon dunia na'a moyoyangpabi im 
mo'ikow, ta'e korotonbi ing ginamu, sin 
Aku'oi in diábi talowon in dunia na'a!" 

] 7 I Nopalut makow nosingog kon tua, 

ki Yesus ilumangag kon langit bo 
noguman, "Amá, na'adon i wakutunya. 
Polantudon ing ki Adi-Mu, simbá ki 
Adi-Mu mopolantud doman ko'i Ama. 

“Ama inogoi-Mudon ing kawasa ko'i-Nia 
si mongawasa kom bayongan inta nobiag, 
simbá Sia mobogoi doman ing kobiagan 
mononoi ko'i monia inta inogoi i Ama 
ko'i-Nia. 

3 Nana'a ing kobiagan mononoi tua; 
ibogon tua bayongan intau monota'au ko'i 
Ama inta tongabi Sia tua ing ki Allah inta 
mobanar, bo monota'au doman ko'i Yesus 
Kristus inta pinotabá i Ama. 

4 Aku'oi ain nopomulia ko'i Ama kon 
dunia na'a takin cara nokopolapat kon 
oáidan inta pinoki aid i Amá ko'i-Nakó. 

Amal Pomuliadon Aku'oi tana'a makow 
kon tayowon-Mu, takin kamulia'an inta 
ko'i-Nakó wakutu in noyotakin i Amá kon 
dodai in dunia na'a diápa pinomia. 

6 Pinota'au-Kudon ing ki Amá kom 
bayongan intau kon dunia na'a inta ain 
inogoi i Amá ko'i-Nakó. Ki Amábi ing 
kitogi ko'i monia tua, bo ki Amábi doman 
in nobogoi ko'i-Nakó ko'i monia. Mosia 
dinumuduidon kon singog i Amá. 

?Tana'a kinota'auandon monia kom 
bayongan inta inogoi i Amá ko'i-Nakó 
komintanbi nongkon i Ama. 

8 Pinota'au-Kudon ko'i monia in 
singog inta inogoi i Ama ko'i-Nakó; bo 
sinarimadon monia. Kinota'auan monia 
kon Aku'oi in totu-totu'ubi namangoi 
nongkon i Amá bo mosia mopirisayabi 
kong ki Amabi in nopotabá ko'i-Nakó. 

9 Sambayangan-Ku im mosia. De'emanbi 
dunia na'a in sambayangan-Ku, ta'e 
intaubi mita inta ain inogoi i Ama 
ko'i-Nakó, sing ki Amabi ing kitogi ko'i 
monia. 


YOHANES 17.10-14 116 


10 Onda ing kapunya'an-Ku, kapunya'anbi 
doman i Amá-Ku intua, bo onda ing 
kapunya'an i Amá, kapunya'an-Kubi 
doman tua. Aku'oi ain pinomulia kon sigad 
monia. 

11 Aku'oi mamangoidon ko'inimu in 
tana'a. Diá bidon Aku'oi mogutun kon 
dunia na'a, ta'e mosia umuranpabi kon 
dunia na'a. Ama inta mosuci, lukadaipa i 
mosia takin kawasa in tangoi-Mu. Tangoi 
inta ain inogoi-Mu ko'i-Nakó, simbá 
mosia motobatúdon ná kitada. 

12 Wakutu Aku'oi koyota-yotakinpa 
monia, ilukadan-Kudon mosia takin 
kawasa in tangoi-Mu, tangoi inta inogoi 
i Ama ko'i-Nakó. llukadan-Kudon im 
mosia bo diábi tobatúmai nobali kon sigad 
monia tua, kolikudbi in sia inta ain sinantú 
kom mobuli, simbá mobalidon onu inta 
aim pinais kom Buk Mosuci. 

13 Tana'a Aku'oi mamangoidon ko'i 
Amá. Tua komintan pinota'au-Kudon 
wakutu in Aku'oi kon duniapa na'a, simbá 
totu-totu'udon korasaan monia sanang 
ing gina-Ku. 

14 Pinota'au-Kudon ko'i monia im Pirman 
i Amá bo mosia sinaturu in dunia, sin 
de'emanbi kapunya'an in dunia na'a im 

mosia, ná doman Aku'oi inta de'emanbi 
kapunya'an in dunia. 

15 De'emanbi Aku'oi mopo'igum kombá 
gamáandon i Amá im mosia nongkon 
dunia na'a, ta'e po'igumon-Ku simbá 
lukadan i Ama im mosia nongkon kawasa 
i inta mora'at. 

16 Ná Aku'oi na'a inta de'emanbî 
kapunya'an in dunia na'a, dá mosia doman 
tua in de'emanbi kapunya'an in dunia. 

17 Pomiadon im mosia tongá mobali 
kapunya'an i Amá pongin kabenaran. 
Pirman i Allah tuata ing kabenaran. 

18 Ná ki Amá nopotabá ko'i-Nakó 
namangoi in dunia na'a, dá natua doman 
Aku'oi mopotabá ko'i monia kon dunia 
na'a. 

19 Lantaran kopontingan monia, Aku'oi 
noposarahkandon in awak-Ku salaku 
kapunya'an i Amá simbá mosia tongá 
doman mobali kapunya'an-Ku pongin 
kabenaran i Amá. 

20 Bo de'emanbî tongá mosia in 
sambayangan-Ku, ta'e intaubi doman mita 
inta mopirisaya ko'i-Nakó kon singgai 
mo'iduduimai lantaran mosia nopirisaya 
kon onu inta pinota'au monia na'a. 

21 Aku'oi mopo'igum Amá simbá 
mosia komintan motobatúdon, ná ki 
Amá notobatú takin-Ku bo Aku'oi 
notobatú doman i Amá; simbá mosia 
motobatú doman takin Naton simbá dunia 
mopirisaya kon Ikowbi inta ain nopotabá 
ko'i-Nakó. 

22 Mosia inogoian-Kudon ing kamulian 
inta inogoi i Ama ko'i-Nakó, simba 
mosia motobatúdon naonda bo Kita ain 
notobatú. 

23 Aku'oi takin mosia, bo ki Amá takin 
Aku'oi, simbá mosia totu-totu'udon 
motobatú, simbá kota'auandon in dunia 
na'a kong ki Amabi in nopotabá ko'i-Nakó 
bo ki Amábi im monotabi ko'i monia ná 
tabi i Amá ko'i-Nakó. 

24 Amá, ibogon-Ku, simbá mosia inta ain 
inogoi i Amá ko'i-Nakó moyotakin-Ku 
doman kon tampat inta bayáan-Ku, simbá 
ko'ontongandon monia ing kamulia'an- 
Ku, inta ain inogoi i Ama ko'i-Nakó. Sin 
Aku'oi kino-tabi i Amá ko wakutu in dunia 
na'a diápa pinomia. 

25 Amá inta moádil! Diá kinota'auan 
in dunia na'a ing ki Amá, ta'e Aku'oi 
in nonota'aubi ko'i Amá bo intau mita 

tana'a nonota'au bidon kong ki Amabi in 
nopotabá ko'i-Nakó. 

26 Pinota'au-Ku bidon ko'i monia in 
tangoi Ama bo umuran-Kubi popota'au 
intua, simbá tabi i Ama ko'i-Nakó umuran 
makow kong gina-gina makow monia bo 
Aku'oi motobatú monia." 

] g l Naonda ing ki Yesus nosambayang 

makow natua, Sia takin muri-Nya 
mita minayakdon kon lolan Ongkag ing 
Kidron. Kon tua oyúon tobatú taman, bo 
ki Yesus takin muri-Nya mita sinumu'ot 
kon taman tatua. 

“Tampat tatua kinota'auan doman i 
Yudas inta nomangkang ko'i Yesus; sim 
mokakitdon ki Yesus takin muri-Nya mita 
moyosipun kon tampat tatua. 

3 Dá ki Yudas namangoidon in tampat 
tatua takin kodia-dia in tokolompok 
tontara in Rum bo tongonu domanmai 
mololukad kom Baloi Tuhan inta pinotabá 
in imang mita itoi bo i intau mita im 
Parisi. Mosia nodia kon sonjata, lantera bo 
polombow. 

4 Kinota'auanbî i Yesus im bayongan inta 
mobali ko'i-Nia. Dá Sia dinimiug kon intau 
mita tatua bo nolibó, "Motayak ko'i ine i 
mo'ikow?" 

> Mosia noguman, "Ki Yesus Intau 
in Nazaret." Tubag i Yesus, "Aku'oibi 
na'a inta sinayak monimu." Ki Yudas 
inta nomangkang sinimindog doman 
noyotakin mon ia. 

Kon dodai ing ki Yesus noguman, 
"Aku'oibi na'a inta sinayak monimu," 
mosia komintan inumundok bo no'umpag 
kom butá. 

7 Bo ki Yesus bui nolibé, "Ki ine in tayakon 
monimu?" Dá kai monia doman, "Ki Yesus 
Intau in Nazaret." 

8 Tubag i Yesus, "Aim pinoguman-Ku 
kon Aku'oibi inta sinayak monimu. Bo 
aka Aku'oibi in tayakon monimu, dá 
pomayakdon makow ibanea nion mayak.” 

9 (Singog-Nya tatua, noponyata kon 
nobalidon onu inta aim pinoguman-Nya 
muna nana'a: "Amá, nongkon sigad in 
intau mita inta inogoi i Amá ko'i-Nakó, diá 
tobatúmai im mohbuli.") 

10 Ki Simon Petrus inta nodia kom pitow, 
norabut kom pitownya bo nonimboi 
kon simpal in imang moloben sahingga 
nopongkó im bongolannya dotá ing 
kolanan. Ki Malkus tangoi in simpal inta 
nopongkó im bongolan tatua. 

11 Dá ki Yesus noguman ko'i Petrus, 
"Tungkogdon bui im pitowmu nion 
kong gumánya! Degá iraimumai diabi 
inumon-Ku im palo in roriga inta inogoi i 
Ama ko'i-Nakó?" 

12 Bo tontara mita in Rum takin komandan 
monia bo mololukad mita inta pinotabá in 
intau Yahudi nodomokdon polat notogot 
ko'i Yesus. 

13 Muna dinia monia in Sia ko'i Hanas, 
sing ki Hanas na'a kinunuton i Kayapas. Ki 
Kayapas na'a imang moloben kon taong 
tatua. 

14 Ki Kayapas na'a inta ain nononggina 
kon itoi mita Yahudi, kom mopia-piabi 
tobatú intau matoi sing kopontingan 
bayongan intau. 

15 Ki Simon Petrus takin tobatú muri 
ibanea dinumudui ko'i Yesus. Muri i Yesus 
tobatú tangia nokanal i imang moloben, 
dá sia sinumu'ot noyotakin i Yesus kom 
palas i imang moloben, 

16 ta'e ki Petrus tongá kon luai kong 
ngara mogolat makow. Onda intua muri 
tobatú tatua ilumuai bo noyosingog 
takin bobantung bobay inta nolukad 
kon lolingkop, onda intua dinianyadon 
sinumu'ot ing ki Petrus. 

17 Bobantung bobay inta nolukad kon 
lolingkop tatua noguman ko'i Petrus, "Hoi, 
ikow doman tobatú muri in intau tatua 
ma?" "De'emana," tubag i Petrus. 

18 Motumpingdon totok dodai intua, 
dá bobantung mita bo mololukad mita 
nomiagdon kon tulu nongkon baga bo 
nonayang mosia. Ki Petrus minayak intua 
bo sinimindog nonayang noyotakin monia. 

19 Imang moloben nolibódon ko'i Yesus 
soal muri-Nya bo soal] totundú-Nya. 

20 Ki Yesus notubag, "Aku'oi umuran 
taran-tarangan kon tayowon intau 
mobayong. Aku'oi umuran doman 
motundú kom bonu im baloi 
pososambayangan bo kom bonu 
im Baloi Allah inta nobali tampat 
poyoyosipunan intau in Yahudi. Diabi 
dodai onda Aku'oi tongá umuni-uni i 
mosingog. 

21 Dá nongonu sin ikow i molibóbi 
ko'i-Nakó natua? Libódon ko'i monia inta 
ain nokodongog kon onu inta sinundu-Ku; 
kinota'auan bidon monia totok onu inta 
siningog-Ku." 

22 Naonda ing ki Yesus nosingog natua, 
tobatú pongawal kon diug-Nyamai 
nonokap ko'i Yesus bo polat noguman, 

"Mobaranibi totok Ikow mosingog natua 
ko'i imang moloben!" 

23 Ki Yesus notubag, "Aka Aku'oi 
noguman kon no'italá, yo pogumankah 
kon na'a onu in no'italá tua! Ta'e aka 
no'itutuibi im pinoguman-Ku tua, 
nongonu sin ikow nonokapbi ko'i-Nakó?" 

24 Bo kotogo-togotpa doman natua, 
pinokidiadon i Hanas ing ki Yesus 
pinobayak ko'i Kayapas tobatú Imang 
Moloben. 

25 Ki Simon Petrus sinimindogpa doman 
makow bo nonayang kon tua. Intau mita 
kon tua noguman ko'inia, "Ikow doman 
muri in Intau tatua ma?" Ta'e ki Petrus 
nomayow, "De'emana!" 

26 Tobatú ata i imang moloben, inta 
koluarga i intau inta bongolannya 
pinongkó i Petrus, noguman, “Diabi 
moyotalá kon ikowbi na'a inta inontongku 
noyotakin in Intau tatua kon taman!" 

27 Bo ki Petrus buipa doman nomayow, 
"Diábia," — bo kon dodaipa doman tua 
manuk nokukuk. 

28 Dolo-dolompa totok dinia monia ing ki 
Yesus nongkon baloi Kayapas pinobayak 
kon istana i gubernur. Intau mita in Yahudi 
diábi sinumu'ot kon istana tatua, simbá 

mosia dia monajis podudui in agama 
monia, sim mosia tumakindon moka'an 
kong ka'anon im Paskah. 

29 Manangka intua ki Pilatus ilumuai 
nokipodungkul ko'i monia bo nolibó, 
"Nongonu sin diniabi monimu mangol 
intau tana'a?" 

30 Mosia notubag, "Aka Sia diá kotalá, 
dá tantu diábi dinia mangoi nami ko'i 
Gubernur.” 

31 Ki Pilatus noguman ko'i monia, 
"Gamádon bo hakim monimu tontani 
podudui in hukummu tontani!” Ta'e intau 
mita Yahudi tatua notubag, "Kami in diabi 
mota'au mohukum kon intau dapot i 
matoi." 

32 (Na'a nobali simbá mobalidon 
onu inta aim pinoguman i Yesus soál 
kopopatoi-Nya.) 

33 Ki Pilatus sinumu'ot bui kon istana bo 
nogoini ko'i Yesus polat nolibó, "Degá 
Ikow nion Raja Intau Yahudi?" 

34 Ki Yesus notubag, "Lolibómu nion 
nongkon bonu ing ginamu tontani andeka 
oyúon intau ibanea in nopota'au muna 
ko'inimu soal Aku'oi?" 

35 Ki Pilatus notubag, "Degá aku'oi na'a 
intau Yahudi? Mosia inta nodia ko'i-Nimu 

tobangsa-Mu bo imang mita itoi. Yo onu 
degá in inaidan-Mu?" 

36 Ki Yesus noguman, "Karaja'an-Ku na'a 
in de'emanbi nongkon dunia na'a. Aka 
kuma bo karaja'an-Ku na'a nongkon dunia 
na'a, dá intau-Ku mita im moramijibi 
totok simbá Aku'oi diá posarahkan kom 
ponguasa mita in Yahudi. Ta'e totu'ubi 
kong karaja'an-Ku de'emanbi nongkon 
dunia na'a!" 

37 Dá ki Pilatus nolibó ko'i-Nia, "Aka 
natua, Ikow nion Raja?" Ki Yesus notubag, 
"Ikowdon in noguman kon Aku'oi na'a 
in Raja. Aku'oi no'ilahir bo namangoi in 
dunia na'a takin tobatú makusud mobogoi 
ing kosaksian soal kabenaran. Intau inta 
nongkon kabenaran tatua mokidongogbi 
ko'i-Nakó." 

38 Ki Pilatus nolibó ko'i-Nia, "Onu im 
mangale kabenaran tatua?" (18-38b) 
Nosingog makow natua, ki Pilatus ilumuai 
bui bo minayak nokipodungkul kon 
intau mita in Yahudi bo noguman, "Diábi 
tobatúmai in tala no'uliku ko'i-Nia. 

39 Ta'e nobalidon kabiasaan ko'i monimu, 
aku'oi umuran momuli kon tobatú intau 
inta pinonjara aka kon Singgai Moloben 

Paskah. Dá degá mo'ibog im mo'ikow ba 
pobebaskudon ko'i monimu in raja intau 
Yahudi tana'a?" 

40 Ta'e mosia nomalúdon totok, 

"Diá mota'au, dikabi intau tanion, ki 
Barabasdon!" (Ki Barabas na'a in tobatú 
intau mogogagow bo mononakow.) 

] 9 l Onda intua ki Pilatus sinumu'ot 

bo nopotabá in intau nosambok ko'i 
Yesus. 

2 Tontara mita nomia kom mahkota 
nongkon tanga mita inta dodugian, bo 
pinobandow monia kon ulu i Yesus. Onda 
intua ilambungan monia in jubah nopars, 

3 bo mopobui-buimai mamangoi ko'i 
Yesus bo moguman, “Mobiag raja intau 
Yahudi!" Onda intua mosia monokap kom 
pogot-Nya. 

4 Nopalut makow ki Pilatus ilumuai bui 
bo noguman kon intau moántó kon tua, 
"Indoiai! Diniakudon in Sia ko'inimu, 
simbá kota'auan monimu kon diabi in Sia 
kino'ulianku kon tobatúmai in talaNya." 

> Bo ki Yesus ilumuai takin nogijubah 
nopars. Ki Pilatus noguman ko'i monia, 
"Indoiaikah Intau tatua." 

6 Naonda imang mita itoi bo pongawal 
mita tatua noko'ontong ko'i Yesus, mosia 

nomalú, "Popopakúdon Sia kong kayu 
pinoyotalempang! Popopakúdon Sia kong 
kayu pinoyotalempang!" Dá ki Pilatus 
noguman ko'i monia, "Gamádon in Sia, 
bo popopakúdon monimu tontani kong 
kayu pinoyotalempang, sin aku'oi in diabi 
noko'uli kon tobatúmai in talá ko'i-Nia." 

/ Intau mita in Yahudi tatua noguman, 
"Podudui in hukum nami, Sia musti 
hukumon matoi sin Sia nongaku ki Adi i 
Allah." 

8 Naonda ing ki Pilatus nokodongog kon 
singog monia natua, nodugangdon bui in 
ondoknya. 

9Dá sia sinumu'ot bui kon istana bo 
naonda ing ki Yesus dinia pinotu'ot, ki 
Pilatus nolibó ko'i-Nia, "Nongkon ondabi 
Ikow nion?" Ta'e diá sinubagan i Yesus. 

10 Dá ki Pilatus nolibó bui, "Ikow doidon 
mongonguman takin-Ku? Ba' kota'auan- 
Mu, oyúon ing kawasaku mopobebas 
ko'i-Nimu, bo kawasaku mopopaku kong 
kayu pinoyotalempang ko'i-Nimu!" 

11 Ki Yesus notubag, "Aka ki Allah diá 
mobogoi ing kawasa tatua ko'inimu, yo 
beresibi diá ing kawasamu ko'i-Nakó. 
Tuamai intaubi inta noposarahkan 

ko'i-Nakó ko'inimu in molobe-loben in 
dosanya nongkon inimu." 

12 Nokodongogmai kon natua ing ki 
Pilatus, totokdon ramijionnya pobebason 
ing ki Yesus. Ta'e intau mita i Yahudi 
totokdon momalú im moguman, "Aka ki 
Tuang mopobebas ko'i Nia, yo ki Tuang 
de'eman yobayat i Kaisar!" 

13 Nokodongogmai kon natua, 
pinokidiadon i Pilatus ilumuai ing ki Yesus, 
bo minayakdon in sia ilimitú kon kadera 
pongadilan inta sinangoian Talog Batu 
(Litostrotos). (Kom bonu im bahasa Ibrani 
sinangoian Gabata.) 

l4Wakutu intua singgaidon 
pinobasadiaan kom poramean paskah, 
degá jam duablasmaidon. Ki Pilatus 
nogumandon kon intau mita tatua, "Na'a 
in rajamu!" 

15 Mosia nomalú, "Limodon in Sia! 
Limodon in Sia! Popopakúdon Sia kong 
kayu pinoyotalempang!" Ki Pilatus nolibo, 
"Musti degá aku'oi im mopopakú kon kayu 
pinoyotalempang kon i rajamu?” Imang 
mita itoi notubag, "Tongábi ki Kaisar in 
raja nami!" 

16 Dá pinosarakandon i Pilatus ing ki 
Yesus sim bayáandon popopakú kong 

kayu pinoyotalempang. Ba ginamadon 
monia ing ki Yesus bo dinia. 

17 Ki Yesus ilumuai takin kopota-pota'an 
ing kayu pinoyotalempang popopakúan 
ko'i-Nia bo nopobayak in tampat inta 
sinangoian “Tampat in Tengkorak”. 

(Kom bonu im bahasa Ibrani sinangoian 
Golgota.) 

18 Kon tua Sia pinopopakúdon kong 
kayu pinoyotalempang. Oyúon doman 
intau doyowa im pinopopakú kong kayu 
pinoyotalempang takin i Yesus singgai 
tua. Tobatú kon dotá ing koloigi, tobatú 
kon dotá ing kolanan, bo ki Yesus kon 
yuá-yuák monia. 

19Kon dotá omonikan kayu inta 
pinopopakúan ko'i Yesus pinoki popakúan 
doman i Pilatus ing kayu topongkó inta 
pinaisan, "Ki Yesus Intau Nazaret, Raja 
Yahudi." 

20 Nobayong intau Yahudi nokobaca kom 
pais tatua, sin tampat inta pinopopakúan 
ko'i Yesus kong kayu pinoyotalempang 
nodiug kong kotá. Tua pinais doman kom 
bahasa Ibrani, Latin, bo Yunani. 

21 Dá imang mita itoi noguman ko'i 
Pilatus, "Dona'ai paison Raja Intau Yahudi", 

ta'e paisbi nana'a, "Intau tana'a noguman, 
Aku'oi Raja Intau Yahudi.” 

22 Ta'e ki Pilatus notubag, "Onu inta aim 
pinaisku, diá bidon mota'au baluian." 

23 Naonda in tontara mita tatua 
nopopakú makow ko'i Yesus kong kayu 
pinoyotalempang, mosia nogamá kom 
pakeang i Yesus bo sinilai monia opat, 
tumongo silai ko'i monia. Ginamá doman 
monia in jubah-Nya. Jubah tatua diabi in 
tanda pinodaguman -- sinuji nongkon 
limonik nodapot kon omonagannya. 

24 Dá tontara mita tatua noyosingog, 
"Dona'aidon poyopongkóon in jubah 
tana'a. Koligai bá morabut kon lot ing 
kita, tayakon mongo ki ine im moko'uli." 
Soal tatua nobali simbá motompodon onu 
inta aim pinais kom bonu im Buk Mosuci, 
nana'a: "Mosia mosilai kom pakeang-Ku, 
bo norabut kon lot sim motayak kon 
jubah-Ku." Bo totu'u natuabi im pinomia 
in tontara mita tatua. 

25 Kon diug ing kayu inta pinopopakúan 
ko'i Yesus, sinimindog kon tua ki iná i 
Yesus, ki utat bobay i iná-Nya, ki Maria ki 
buloi Klopas, bo ki Maria Magdalena. 

26 Naonda ing ki Yesus noko'ontong 
ko'i ina-Nya bo muri inta kinotabi-Nya 

sinimindog makow kon tua, Sia noguman 
ko'i ina-Nya, "Iná, tua ing ki adi i Iná." 

27 Noguman makow natua ing ki Yesus 
ko'i iná-Nya, Sia noguman doman kon 
muri-Nya tatua, "Tua ing ki inámu.” Bo kon 
dodaipa doman tatua dinia im muri tatua 
ing ki iná i Yesus nogutun tobaloiannya. 

28 Kinota'auan bidon i Yesus kon tana'a 
bayongan yagi-yagi ain nolapat, bo bá 
onu inta aim pinais kom bonu im Buk 
Mosuci mobalidon, dá Sia noguman, 
"Aku'oi moyogang." 

29 Kon tua oyúon im palo inta nopuling 
in anggur boil. Dá mosia nogamá kong 
gabus bo pinolodok kom bonu in anggur 
boil tatua, bodongka pinopoturak kom 
bulú topongkó bo pinopodiug kom bibig i 
Yesus. 

30 Ki Yesus nonginsip kon anggur boil 
tatua bo noguman, "Ain nopalut!" Bo 
kinumuyungdon Sia polat minatoi. 

31 Itoi mita in Yahudi doibi aka mayat 
in intau mita inta pinopopakú kong kayu 
pinoyotalempang umuran mo'igantong 
makow kon tua uma'ai Singgai in Sabat, 
apa doman Sabat dodai intua Singgai 
Moloben. Sin singgai inta pinopopakúan 
ko'i Yesus tua no'ilabú kon singgai 

inta mopo'ikolomai Sabatdon tatua. 

Dá itoi mita i Yahudi minayakdon ko'i 
Pilatus bo nopoigum simbá si'ol in 
intau mita inta pinopopakú kong kayu 
pinoyotalempang tatua tokoputolandon 
bodongka popoponag i mayat monia 
nongkon kayu pinoyotalempang tatua. 

32 Dá tontara mita tatua minayak bo 
nomutol muna kon si'ol in intau doyowa 
inta pinopopakú noyotakin i Yesus. 

33 Naonda i mosia no'ibayakdon ko'i 
Yesus, indoianmai monia yo minatoi 
bidon, dá si'ol-Nya diádon pinutolan 
monia. 

34 Ta'e sian i Yesus sinakul in tobatú 
tontara ing ginubat; dá ilumuaidon in 
dugú bo tubig. 

35 Intaubi inta ain noko'ontong tontani 
kon onu inta ain nobali tatua in nopota'au 
kon soál tatua, simbá mo'ikow mopirisaya 
doman. Bo onu inta pinota'aunya tatua in 
totu'ubi, bo kinota'auannya kon totu'ubi 
intua. 

36 Tua in nobali simbá mobalidon onu 
inta pinais kom bonu im Buk Mosuci, 
"Diabi tobatúmai in tulannya putolon." 

37 Kom bonu in Alkitab pinais doman 
nana'a: "Mosia mo'indoibi ko'i-Nia inta ain 
sinakul monia." 

38 No'iduduimai kon tua, ki Yusup 
inta nongkon Arimatea nopo'igum ko'i 
Pilatus mogamá kom mayat i Yesus. (Ki 
Yusup na'a dumodudui Yesus, ta'e tongá 
umado-adop sim mo'ondok kon intau 
mita Yahudi.) Inogoi i Pilatus onu inta 
pino'igumnya tatua, dá binayaknyadon 
pinopoponag im mayat i Yesus tatua. 

39 Ki Nikodemus inta pernah namangoi 
ko'i Yesus dolom, minayak doman 
noyotakin i Yusup. Ki Nikodemus nodia 
doman kon ramuan talong mobondu bo 
gaharu degá tolumai nopuluh nokilo ing 
kobayongea. 

40 Binayak ginamá nayadua im mayat i 
Yesus bo binakut im pusi pinoyobakut in 
ramuan mobondu tatua pinodudui kong 
kabiasa'an pongogubur in intau Yahudi 

41 Kon diug in tampat inta pinopopakúan 
ko'i Yesus kong kayu pinoyotalempang 
oyúon tobatú taman. Kom bonu in taman 
tatua oyúon ing kuburan mobagu inta 
diápa dodai onda pinonguburan kon intau. 

42 Lantaran kuburan tatua nodiug, apa 
doman singgai in Sabat motoyongdon 

pangkoion, da kinuburdon monia kon tua 

ing ki Yesus. 

2 0 I Kon singgai in diminggu modiugpa 
mobayag, ki Maria Magdalena 

minayak ing kubur. Inindoiannyamai yo 

batu inta pinonalob nolitoidon nongkon 

bubú ing kubur tatua. 

2 Dá noribatuk in sia bo minayak notayak 
ko'i Simon Petrus bo kom muri inta 
kinotabi totok i Yesus, bo noguman, 

"Ki Tuhan ginamádon in intau nongkon 
kubur. Dia kinota'auanku mongo sinagú 
monia kon onda." 

3 Ki Petrus bo muri-Nya ibanea tatua 
minayak ing kubur. 

4Taya dua tumpala noribatuk, ta'e muri 
tobatú tatua im molika-likat nongkon i 
Petrus, bo sia im muna nodapot kong 
kuburan. 

> Sia ilumongow kong kubur tatua bo 
inontongnya im pusi inta pinobakut 
no'iukat makow kon tua, ta'e diabi in sia 
sinumu'ot. 

6 Bo no'i angoidon ing ki Petrus. Ki Petrus 
baya-bayak sinumu'ot kom bonu ing 
kubur tatua. Sia noko'ontong doman kom 
pusi inta pinobakut kom mayat no'iukat 
makow kon tua, 

/ ta'e pusi inta pinobakut kon ulu i Yesus 
diábi no'idiug kon tua, tua in ilitodbi 
tontani. 

8 Onda intua muri inta no'iyaput muna tua 
sinumu'otdon doman. Tua inontongnya 
bo nopirisaya doman in sia. 

9 (Dapot kon dodai intua diápa kino 
mangalean monia onu inta pinais kom 
bonu im Buk Mosuci kon Sia im mustibi 
mobiag nongkon kinopatoian-Nya.) 

10 Nopalut makow kon tua muri mita i 
Yesus tatua nobui. 

11 Ta'e ki Maria Magdalena simindogpa 
makow kon tayowon kubur tatua 
bo mongombalmai. Koyogot in sia 
nongombal, ilumonggó kom bonu ing 
kubur, 

12 bo inontongnya im malaekat doyowa 
nogilambung nobudó. Mosia ilimitú kon 
tampat inta pinogulidan kom mayat i 
Yesus. Tobatú kon dotá in uluan, bo 
tobatú kon dotá in si'olan. 

13 Malaekat mita tatua nolibó, "Iná, 
nongonu sim mongombal?” Ki Maria 
noguman, "Ki Tuhanku ginamádon intau, 
bo diá doman kinota'auanku mongo 
pinobayak monia in onda." 

14 Naonda in nosingog makow natua, 
sia nobobui ná tumi bo inontongnya ing 
ki Yesus sinimindog kon tua. Ta'e diábi 
kinota'auannya kong ki Yesus intua. 

15 Ki Yesus nolibó ko'inia, "Ina, nongonu 
sim mongombal? Ki ine in tayakon ilna?" 
Sinangka i Maria kon Sia tua mololukadbi 
kon taman tatua, dá sia noguman, "Ama, 
aka ki Amá in nomamping ko'i-Nia 
nongkon na'a, yo tulungaipa poguman 
ko'inakó mongo kon onda im pinotagúan 
i Amá ko'i-Nia, simbá mota'auku bayáan 
gamáan in Sia." 

16 Ki Yesus noguman ko'inia, "Maria!" Ki 
Maria inimindoi ko'i Yesus bo noguman 
kom bonu im bahas Ibrani, "Rabuni!" 
(Mangalenya "Guru".) 

17 "Dikapa kadaian in Aku'oi," guman i 
Yesus ko'inia, "Sin Aku'oi diapa namonik 
ko'i Ama. Ta'e bayakdon ko'i utat-Ku 
mita, bo pota'audon ko'i monia kon tana'a 
Aku'oi mayak ko'i Amá-Ku bo ko'i Amá 
doman monimu, ko'i Allah-Ku bo ko'i 
Allah-mu." 

18 Dá binayak domandon i Maria 
pinota'au kom muri mita i Yesus, kon 
inontongnyadon ing ki Tuhan bo ki 

Tuhanbi doman in noguman kon tua 
komintan ko'inia. 

19 Kon singgai doman in diminggu tatua, 
naonda in nodolomdon, muri mita i 
Yesus noyosipun kom baloi tobatú bo 
kinunsian monia komintan in lolingkop, 
sim mo'ondok kon intau mita Yahudi. 
Ta'e ki Yesus balúbi no'isindog magi 
kon yuá-yuák monia bo noguman, 
"Salam dodamean bo kobiagan motompia 
kotaki-takin monimu.” 

20 Nosingog makow kon natua, 
pino'ontong-Nya in lima bo sian-Nya ko'i 
monia. Nopia totok ing gina monia naonda 
in noko'ontong ko'i Tuhan. 

21 Bo ki Yesus noguman ko'i monia bui, 
"Salam dodamea bo kobiagan motompia 
ko'i monimu. Ná ki Amá nopotabá ko'i- 
Nakó, yo natua doman Aku'oi mopotabá 
ko'i monimu." 

22 Nosingog makow natua, Sia 
nopo'irupdon in tompot-Nya ko'i monia 
bo noguman, “Tarimadon in Roho i Allah. 

23 Aka mo'ikow mongampung kon dosa 
in tobatú intau, yo ampungan doman i 
Allah in sia. Aka diá ampungan monimu 
dosa in tobatu intau, dá diabi doman 
ampungan i Allah in sia.” 

24 Ki Tomas (inta dinonoi ki "Apang"), 
tobatú muri inta kon sigad im muri-Nya 
mopuluh bodoyowá tua diá koyota- 
yotakin monia dodai ing ki Yesus 
namangoi. 

25 Dá muri mita i Yesus ibanea noguman 
ko'i Tomas, "Kami ain noko'ontong ko'i 
Tuhan!" Ta'e ki Tomas notubag: "Aka 
diápa ontongonku tontani palot im paku 
kon lima-Nya bo kon sian-Nya tua, yo 
beresibi diá mopirisaya in Akuoi." 

26 Naonda in todiminggu no'iduduimai 
kon tua, muri mita i Yesus noyosipun bui 
kon tua, ki Tomas oyúon domandon kon 
tua noyotakin monia. Komintan kinunsian 
monia in lolingkop, ta'e ki Yesus namangoi 
bo sinimindog kon yuá-yuák monia bo 
noguman, "Salam dodamean bo kobiagan 
motompia kotaki-takin monimu." 

27 No'iduduimai kon tua, ki Yesus 
noguman ko'i Tomas, "Indoiaidon in 
lima-Ku, bo popoturakdon kon na'a in 
tononuyukmu. Tonggo magi in limamu 
bo popotudakdon kon sian-Ku. Dikadon 
molia-liaw ing gina, ta'e popirisayadon!" 

28 Ki Tomas noguman ko'i Yesus, 
"Tuhanku bo Allahku!" 

29 Dá ki Yesus noguman ko'inia, "Ikow 
nopirisaya lantaran inontongmudon 
toh? Kosanangdon totok im mosia inta 
umpakah diá noko'ontong ta'e nopirisaya 
ko'i-Nakó!" 

30 Nobayongpabi in soal mita inta 
mokoherang im pinomia i Yesus kon 
tayowon im muri-Nya mita, ta'e diádon 
pinais kom bonu im buk tana'a. 

31 Ta'e onu inta pinais kom buk 
tana'a, makusudnya kom bá mo'ikow 
mopirisaya kong ki Yesusbi tua in Raja 
Mopoposalamat, bo ki Adi i Allah, bo 
lantaran pirisayamu tatua dá moko'uli i 
mo'ikow kong kobiagan. 

2 ] I Nopalut makow kon tua ki Yesus 

bui nokipogontong kon muri-Nya 
taya pitu kon Danow Tiberias. Nana'a ing 
kino bobalinya: 

“Kon singgai tobatú, ki Simon Petrus, 
ki Tomas inta donoionmai “Apang”, ki 
Natanael inta nongkon Kana kon Galilea, ki 
adi mita i Zebedeus, bo muri doman mita i 
Yesus taya dua namangoi noyosipun. 

3 Ki Simon Petrus noguman ko'i monia: 
"Aku'oi mayak modomok kon toyak." 
"Kami dumudui," tubag monia ko'inia. Da 
minayakdon im mosia kon uangga. Ta'e 

tonggobi-i tua mosia dia nokoálap kon 
toyak tobatumai. 

4Wakutu mata in singgai momangkoidon 
momuká, ki Yesus sinimindogdon kom 
pintad, ta'e diábi kinota'auan monia kong 
ki Yesus intua. 

> Ki Yesus nolibó ko'i monia, "Adi-Ku 
mita, oyuon degá in toyak ko'i monimu?" 
"Diá," tubag monia. 

6Ki Yesus noguman ko'i monia, 
"Pogarabdon in landarámu kon dotá ing 
kolanan uangga, dá moko-alapbi im 
mo'ikow kon toyak." Dá pinogarabdon 
monia in landará tatua, bo mosia diádon 
noko-ugut bui sin nobarong totok in 
toyak kom bonunya. 

7 Dá muri inta totok kinotabi i Yesus 
noguman ko'i Petrus, "Ki Tuhan intua!" 
Naonda ing kinota'auan i Petrus kong ki 
Tuhan intua, nogilambungdon in sia (sin 
diá nogilambung in sia) bo ilumabú in sia 
kon tubig. 

8 Muri mita ibanea dinumudui ko'inia 
nopobayak in toba takin uangga bo 
ko'ugu-ugut doman in landará inta 
nopuling in toyak, sin diábî noyayuk 
im mosia nongkon toba, degá tongá 
mogatutmai nometer. 

9 Naonda im mosia noponagdon kon 
toba, inontongdon monia baga in tulu kon 
tua bo oyúon doman in toyak bo roti kon 
tudunya. 

10 Ki Yesus noguman ko'i monia, "Podiaka 
mangoi kon tongonumai nobungá in toyak 
inta bagu dinomok monimu nion." 

11 Ki Simon Petrus sinumakoi kon uangga 
bo nogugut kon landará bo pinobayak 
in toba. Landará tatua nopuling in toyak 
mongoloben, mogatut bo lima nopuluh 
botolú ing kobayongea. Ta'e umpakah 
natua ing kobayong toyak, ta'e diabi 
nobisik in landará. 

12 Ki Yesus noguman ko'i monia, "Koligai 
monga'andon.”" Diá tobatúmai ing kon 
sigad monia tua nokobali nolibó, "Mongo 
ki ine ing ki Amal!" Sing kinota'auandon 
monia kong Tuhan in Sia. 

13 Onda intua ki Yesus dinimiug ko'i 
monia bo nogamá kon roti bo nobogoi 
ko'i monia. Ná doman tua, Sia nobogoi 
doman in toyak. 

14 Na'a in intolunyadon ki Yesus noki 
pogontong kom muri-Nya mita naonda im 
biniagdon bui in Sia nongkon sigad intau 
mita minatoi. 

15 Nopalut makow mosia nonga'an, ki 
Yesus noguman ko'i Simon Petrus, "Simon, 
adi i Yohanes, degá tabimu i molobe-loben 
nongkon tabi monia ko'i-Nakó?" "Totu'u, 
Tuhan," tubag i Petrus, "Kinota'auanbi i 
Tuhan kon aku'oi im motabibi ko'i Tuhan." 
Ki Yesus noguman ko'inia, "Lukadaidon ki 
adi mita in domba-Ku." 

16 Ki Yesus bui nolibó nogindua, 

"Simon adi i Yohanes, degá motabi ikow 
ko'i-Nakó?" "Totu'u, Tuhan,” tubag i 
Petrus, "Kinota'auanbi i Tuhan kon aku'oi i 
motabibi ko'i Tuhan." Ki Yesus noguman 
ko'inia, "Lukadaidon in domba-Ku mita." 

17 Intolunyadon ki Yesus nolibó ko'inia, 
"Simon adi i Yohanes, motabi dega ikow 
ko'i-Nakó?" Moájardon totok ing gina i 
Petrus sing ki Yesus nodapot ing kotolu 
nolibó ko'inia. Dá ki Petrus notubag bui, 
"Tuhan, kinota'auanbi i Tuhan bayongan 
yagi-yagi. Kinota'auanbi i Tuhan kon 
aku'oi i motabibi ko'i Tuhan!" Bo ki 
Yesus noguman ko'inia, "Lukadaidon in 
domba-Ku mita. 

18 Na'a im poguman-Ku ko'inimu: 
Wakutu ikow nogu'odpa, ikowdon tontani 
in nogakod kon ogotanmu, bo mayakabi 
onda ing ko'ibogmu. Ta'e aka ikow 

moguyangdon, yo potuntunmubi in 
limamu bo intaudon ibanea i mogakod 
ko'inimu bo dia'annya kon tampat inta 
kodoi'mu bayaan." 

19 (Singog mita i Yesus mopota'aubi kon 
naonda ing kopopatoi i Petrus kon singgai 
mo'iduduimai sim mopomulia ko'i Allah.) 
Nopalut makow kon tua ki Yesus noguman 
ko'i Petrus, "Duduidon ko'i-Nakó!" 

20 Wakutu ing ki Petrus nobobui, sia 
noko'ontong kon tuminyamai i muri inta 
totok kinotabi i Yesus. (Sia tua inta ilimitú 
kon diug i Yesus kowakutu in nonga'an bo 
sia doman inta nolibó ko'i Yesus, "Ki ine 
im moposarakan ko'i-Nia?") 

21 Noko'ontongmai ko'inia, ki Petrus 
nolibó ko'i Yesus, "Tuhan, naonda in sia 
na'a?" 

22 Ki Yesus notubag, "Aka mo'ibog in 
Aku'oi kon sia in umuranpa mobiag 
modapot in Aku'oi mamangoi bui, yo 
tua in de'emanbi urusanmu. Ta'e ikow in 
duduidon ko'i-Nakó!" 

23 Dá no'isiardon in habar kon sigad in 
dumodudui mita i Yesus, kom muri-Nya 
tatua in diábi mato-matoi. Padahal 
diábi ing ki Yesus noguman, kon diá 
matoi i muri-Nya tatua, ki Yesus tongabi 

noguman, “Aka mo'ibog in Aku'oi kon 

sia in umuranpa mobiag modapot in 
Aku'oi mamangoi bui, yo tua in de'emanbi 
urusanmu.” 

24 Muri tatuata inta nobogoi ing 
kosaksian kon soál mita inta ain nobali 
tana'a. Sia domandon tatua inta ain nomais 
kon na'a. Bo kinota'auanbi naton kon onu 
im pinogumannya tatua in totu'ubi. 

25 Nobayongpabi in soál mita ibanea inta 
inaidan i Yesus, ta'e aka daiton paison 
intua, yo rasa'anku dunia na'a diabi 
tugatan potagúan kon onu im paison 
tatua. 


Kisah Para Rasul 


! Tuang Teopilus inta mobijaksana. 
Kom bonu im bukku inta muna, 
pinaiskudon im bayongan inta inaidan 
bo inta sinundú i Yesus pinangkoipamai 

wakutu in Sia mulai nogaid 

2 no'idapot in singgai kino bingkatan- 
Nya kon soroga. Ko wakutu in Sia diápa 
namonik in soroga, takin kawasa in 
Roho i Allah, Sia nobogoidon muna 
im parentah-Nya kon rasul mita inta 
pinili-Nya. 

3 Naonda in Sia buidon nobiag nongkon 
kinopatoian-Nya, opat nopuluh nosinggai 
Sia nopo'ontong in oáidan-Nya kon 
rasul mita simbá monyata ko'i monia 
kon Sia tua in totu-totu'ubi nobiag. 
Mosia noko'ontong ko'i-Nia, bo Sia 
nongonguman ko'i monia kon náonda ing 
ki Allah momarentah salaku Raja. 

4Bo ko wakutu in Sia noyosipun 
noyotakin monia, Sia noguman ko'i monia 
nana'a, "Dikapa im mo'ikow monalámai 
kon Yerusalem. Olatdon kon tua modapot 
ing ki Amá mobogoidon kon onu inta 

pinodandi-Nya, inta aim pinota'au-Ku ko'i 
monimu kolipod. 

> Sing ki Yohanes nopobaptis in tubig, 
ta'e diádon mo'onggot mo'ikow baptison 
in Roho i Allah." 

6 Mosia inta noyosipun kon tua nolibó 
ko'i Yesus, "Tuhan, degá mo'ibogdon 
Ikow masa in tana'a moposindog bui ing 
karaja'an kon intau Israel?" 

7 Ki Yesus notubag, "Diábî paralu 
kota'auanmu in sempo andeka wakutunya, 
sin tua ing ki Ama-Kubi im monantú 
podudui ing kawasa-Nya. 

8 Tongá mo'ikow im moko'ulibi kong 
kawasa, aka Roho i Allah mamangoidon 
ko'i monimu bo mo'ikowdon nion im 
mobali saksi-Ku kon Yerusalem, kom 
bayongan butá in Yudea, kon Samaria bo 
modapot popod in dunia." 

9 Naonda in nosingog makow kon tua in 
Sia, Sia biningkatdon namonik in soroga 
ko'onto-ontongpa makow monia tua. 

Bo kino'olingoiandon ing golom in Sia 
sahingga diádon inontong monia. 

10 Bo lumangagpa makow im mosia 
sim mo'indoi kong kino'onikan i 
Yesus, indaianmai doyowa intau inta 

nogilambung nobudó no'isindog magi kon 
diug monia, 

11 bo noguman ko'i monia, "Hei intau 
mita ing Galilea, nongonu sim mo'ikow 
simindogbi makow kon nion bo lumangag 
makow kon langit? Ki Yesus inta inontong 
monimu nobingkat namonik in soroga tua 
im mamangoibi bui. Bo ko'oangoi-Nya 
bui notongkaibi ná inta inontong monimu 
tana'a." 

12 Onda intua rasul mita tatua nobuidon 
kon Yerusalem si mosia nongkon bulud 
in Zaitun. Bulud tatua degá tokilomai 
nometer ing koyayuknya nongkon 
Yerusalem. 

13 Kon Yerusalem mosia minayak im baloi 
inta pinogutunan monia. Mosia namonik 
in ruangan inta pinonga'anan monia 
wakutu in Singgai Moloben Paskah. Na'a in 
tangoi monia tua: Ki Petrus, ki Yohanes, ki 
Yakobus, ki Andreas, ki Pilipus, ki Tomas, 
ki Bartolomeus, ki Matius, ki Yakobus inta 
ki adi i Alpeus, ki Simon intau in Zelot bo 
ki Yudas adi i Yakobus. 

14 Mosia umuran notobatú kong gina 
moyosipun sim mosambayang. Mosia 
nosambayang takin tongonumai im bobay 

na tai Maria inta ki ina iYesus bo ki utat 
mita i Yesus. 

15 Kon singgai tobatú wakutu im mosia 
noyosipun, degá mogatutmai bodoyowa 
nopuluh in intau, dá ki Petrus sinimindog 
kon yuá-yuák monia tua bo nosingog, 
kainia, 

16 "Utatku mita, onu inta pinais kom bonu 
im Buk Mosuci mustibi mobali. Tungkul 
intua Roho i Allah nomaké ko'i Daud bo 
noguman muna kong ki Yudas im mobali 
itoi mita in intau inta modomok ko'i Yesus 
tua. 

17 Kolipod sia tua noyotakinbi nami bo 
polatpa doman noyotakin nami nogaid 
nana'a." 

18 (Ki Yudas na'a aindon noko'uli kom 
butá pinolobongan ko'inia, butá boli 
in oáidnya inta mora'at. Sia nolabú 
no'itongkob bo siannya nobotak, sahingga 
bayongan bonu in siannya no'iluai 
komintan. 

19 Bayongan intau kon Yerusalem 
nonota'au kom bayongan tua, tuamai 
butá tatua sinangoian monia inta kom 
bonu bahasa monia tontani 'Akeldama', 
mangalenya 'Butá in dugú'.) 

20 "Sing kom buk im Mazmur oyúon pinais 
nana'a, 'Dona'ai makow sin lipú monia 
tua in mo'ingongowbi; bo dona'aidon 
makow sin diá bidon intau im mogutun 
kon tua.' Pomayakdon, 'Makow oáidan inta 
pinokiáid ko'inia gamáan in intau ibanea.' 

21 Manangka intua musti oyúon intau 
kotaki-takin nami im mobali saksi kong 
ki Yesus tua in totu-totu'ubi bui nobiag 
nongkon kinopatoian-Nya. Intau tatua im 
musti intau inta umuran dinumudu-dudui 
makow ko'i naton ko wakutu ing ki Tuhan 
Yesus minaya-mayak makow, tuata in 
wakutu inta mulaidon pino baptisan i 
Yohanes nodapot kon singgai ki Yesus 
nobingkat namonik in soroga nonalámai 
ko'i naton." 

22 (1:21) 

23 Dá intau mita kon tua noponu'ot 
doyowa in tangoi intau. Tangoi nayadua 
tua ing ki Yusup inta dinonoi ki Barsabas 
(sia dinonoi doman ki Yustus), tangoi 
induanya ki Matias. 

24 Mosia komintan nosambayang nana'a, 
"Tuhan, Ikowbí inta nonota'au kom bonu 
ing gina im bayongan intau, tundúdon 
mongo ki ine ing ko'ibog-Mu kon sigad 
nayadua na'a, inta motarima kon oáidan 

inta pinokiáid-Mu ta'e inta ain sinaláanmai 
i Yudas inta ain notarima kon hukuman 
pinodudui in oáidnya." 

25 (1:24) 

26 Onda intua mosia nopogonik in undi, 
bo ki Matias ing kinopilian. Dá sia im binali 
rasul pinodugang kon rasul inta mopuluh 
bo mita tua. 

l Naonda in singgai Pentakosta, inta 
2 singgai ilimadon nopuluh nongkon 
kino sintakan i Yesus, bayongan intau 
mopirisaya noyosipun kon tampat tobatú. 

2 Dali bo kino dongogan singog nongkon 
langit náonda bo tompot nogirup noropot 
sinumu'ot kom baloi inta ilitúan makow 
monia tua. 

3 Bo inontong monia in dilá mita náonda 
bo dokot in tulu dumakit magi makow bo 
polat dinumompá ko'i monia komintan. 

4 Mosia tua komintandon kinawasa'an in 
Roho i Allah. Dá nomangkoidon mosia 
nosingog nomaké im bahasa intau ibanea. 
Mosia nosingog podudui im bahasa inta 
inogoi in Roho í Allah singogon. 

> Ko wakutu intua noántó intau in Yahudi 
inta nongkon bayongan butá kon dunia 
na'a in nogutun kon Yerusalem. Mosia tua 

intau inta motoindudui kom parentah i 
Allah. 

6 Naonda in nokodongog kon singog 
tatua, nobayong totok intau namangoi 
noyolipung. Mosia nongoherang 
nokodongog kon rasul mita tatua 
nosingog nomaké im bahasa monia 
tontani. 

7 Nongo'itongaw bo nongoherang im 
mosia bo nosingog, "Kinota'auan nami 
intau mita inta nosingog tanion intaubi 
ing Galilea! 

8Yo nongonubî sin dongogon naton 
mosia momakébi im bahasa inta 
pakéonmai naton kom butá naton tontani; 

Kita na'akan, intaubi im Partia, Media, 
Elam, Mesopotamia, Yudea, Kapadokia, 
Pontus, Asia, 

10 Prigia, Pampilia, Mesir bo butá mita 
inta kon Libia inta kon diug ing Kirene. Bo 
oyúon doman in mokokiángoi nongkon 
Rum. 

11 Oyúon intau mita in Yahudi, bo oyúon 
doman intau nongkon lipú ibanea inta 
sinumu'otdon kon agama Yahudi. Oyúon 
doman intau inta namangoi nongkon Kreta 
bo Arap. Dinongogdon naton komintan 
im mosia tua nosingog takin nomaké im 

bahasa naton, bo nopota'au in soál mita 
mokoherang inta inaidan i Allah!" 

12 Dá noherang bo nobingung im mosia 
komintan bo nosilibóan, "Onubi degá 
mangale in tana'a?" 

13 Ta'e, oyúon doman intau mita kon tua 
in tongá noningkule, kai monia, "Ah, intau 
mita tatua tongabi nololangu in anggur!" 

14 Dá ki Petrus takin rasul taya mopuluh 
bomitá sinimindog bo nosingog kon 
tayowon intau moántó inta kon tua. 
Noropot in singognya noguman ko'i 
monia nana'a, "Hei intau mita in 
Israel bo bayongan intau inta nogutun 
kon Yerusalem! Indongogai kopia! 
Pogumankudon ko'i monimu, kon 

15 intau mita tana'a in diábi nololangu, 
ná kai'n singog monimu; sin tana'a im 
bagupabi jam sambilan dolo-dolom. 

16 Tongá soal tana'a aim bidon muna 
pinota'au i Allah inta pinoyaput i Nabi Yoel 
nana'a: 

17'Kon singgai tumi, Aku'oi mobogoi in 
Roho-Ku kom bayongan intau. Ki adimu 
mita lolaki bo ki adimu mita bobay im 
mopota'aubi ko'i monimu in soal mita inta 
pinota'au-Ku ko'i monia. Intaumu mita 
inta nongogu'odapa moko'ontong kon 

soal mita inta po'ontong-Ku ko'i monia. 
Guyangamu mita in tumogoindopbi kon 
togo'indop inta ogoi-Ku ko'i monia. 

18 Ná doman tua in bobantung-Ku 
mita -- lolaki bo bobay --, kon singgai 
mita tatua, ogoian-Ku in Roho-Ku. 
Sahingga mosia mopota'u in onu inta 
pinoguman-Ku ko'i monia. 

19 Bo Aku'oi im mogaid kon oáidan mita 
inta totok im mokoherang kon langit, bo 
tanda mita kon butá na'a; bo oyuonbi in 
dugú bo tulu, bo poyok mobunod. 

20 Mata in singgai mobali mosindip, 
bulan mosimpuya náonda bo dugú kon 
wakutu in diápa mo'iangoi in singgai i 
Tuhan, singgai inta totok im moloben bo 
momulia tua. 

21 Kon singgai tatua ki ine im mokuani 
kon tangoi i Tuhan mosia im posalamaton.' 

22 Utatku mita intau Israel! Indongogai 
in singogku tana'a: Makusudku tua ing ki 
Yesus intau in Nazaret. Sia pinotabá i Allah 
mamangoi ko'imonimu. Tua im monyata 
ko'i monimu sin Sia ain nogaid kon oáidan 
inta mokoherang totok bo nopo'ontong in 
tanda mita inta nongkon i Allah. Tua mita 
inaidan-Nya kon yuá-yuák monimu bo tua 
ing kinota'auanbi monimu. 

23 Bo pinodudui in roncana i Allah 
ko'i-Nia, Sia pinosarahkan ko'imonimu. 
Sia pinopopakú monimu kong kayu 
pinoyotalempang bo pinomayak makow 
ilimod in intau mita inta mongoromú. 

24Ta'e Sia biniag bui i Allah. Sia pinilatan 
nongkon roriga im popatoi, sin diábi 
mota'au aka Sia umuran kom bonu ing 
kawasa im popatoi. 

25 Sin Sia aim bidon pinota'au muna i 
Daud, nana'a, 'Aku'oi noko'ontong ko'i 
Tuhan umuran kom munaku; Sia umuran 
molukad makow ko'inakó, simbá aku'oi 
diá kogangguan in rupa-rupa. 

26 Tuamai ginaku umuran molunganga, 
bibigku umuran mopoyaput in dodayow: 
bo awakku umuranbi mosanang mogolat 
makow kom bonu in tampat inta 
pinogogayanku pangabisan. 

27 Sin diabi pomayak-Mu makow rohoku 
ing kotaláan kon dunia intau minatoi. 
Bo diábi doman pomayak-Mu makow in 
ata-Mu inta umuran kodu-kodudui im 
mo'indoi kong koyoyangan in awak. 

28 Ikow in ain nopota'au in dalan 
mopobayak ing kobiagan mononoi 
ko'inakó. Molunganga totok ing ginaku 
sin Ikow in umuran kotaki-takinku.' 

29 Utatku mita, bá singogonkudon 
kotarangon ko'i monimu in soál ki Daud, 
ki mogoguyang naton. Sia aim minatoi bo 
ilobongdon doman; pinolobongan ko'nia 
umuranpa oyúon kon sigad naton dapot 
kom masa in tana'a. 

30 Sia na'a in tobatú nabi inta nonota'au 
kong ki Allah aindon nodandi pinodoyon 
kon ibot ko'inia kon oyúon ing 
katurunannya im balon i Allah Raja. 

31 Tuamai, pinota'audon muna i Daud 
kon Raja Mopoposalamat tatua im buibi 
mobiag. Nana'a ing kainia, 'Sia in diabi 
pomayak makow ing kotaláan kom bonu 
in dunia intau minatoi; awak-Nya in diabi 
moyoyang bo modait.' 

32 Ki Yesusbi na'a inta aim biniag i 
Allah nongkon kinopatoian. Kami na'a in 
noko'ontong tontani kon tua komintan. 

33 Sia sinintak bo inogoian in tampat 
pomomarenta'an inta molantud, bo 
inogogian í Allah ing kawasa, bo notarima 
kon Roho i Allah inta aim pinodandi 
tua, bo Roho doman tatua in inogoi-Nya 
ko'inami na'a, tuata inta inontong bo 
dinogog monimu kon na'a, 

34 Ki Daud tontani diábi namonik in 
soroga, ta'e sia nosingog nana'a, 'Ki Tuhan 
noguman ko'i Tuanku: 

35 Litúdon kon dotá ing kolanan-Ku, 
modapot im bayongan saturumu 
balion-Ku tumungkud kon tayowon-Mu"' 

36 Manangka intua bayongan intau Israel 
musti monota'au totok kong ki Yesus 
inta aim pinopopakú monimu kong kayu 
pinoyotalempang binali bidon i Allah 
Tuhan bo Raja Mopoposalamat!" 

37 Naonda im mosia nokodongog kon 
singog i Petrus tatua noliai ing gina monia. 
Bo nolibó im mosia ko'i Petrus bo kon 
rasul mita ibanea, "Utat mita onu dega im 
musti pomia'an nami?" 

38 Ki Petrus noguman ko'i monia nana'a, 
"Pogogaidon mogaid kon dosa im mo'ikow 
bo poki baptisdon kom bonu in tangoi i 
Yesus Kristus simbá modait ampungan in 
dosa. Bo mo'ikow motarima kon Roho i 
Allah. 

39 Sim mo'ikowbi bo ki adimu mita 
bo bayongan intau inta kon tampat 
nongoyayuk -- tuatabi mita in intau inta 
inoini i Tuhan simba mamangoi ko'i-Nia, 
tuabi im pinopomakusudan dandi i Allah 
tatua." 

40 Natuata pinogoginsilang i Petrus 
ko'i monia. Bo nobarongpa doman in 
tongginanya ibanea inta monongganut ko'i 
monia simbá umukatdon kom bangusa 
mita inta mora'at inta toko hukumon i 
Allah. 

41 Noántó in intau nopirisaya kon 
inta pinoguman i Petrus bo polat 
nokibaptis. Dodai intua intau inta 
nopirisaya nodugangdon tolu noribu ing 
kobayongea. 

42 Mosia morajing totok mokidongog 
kon onu in sinundú in rasul mita tatua bo 
umuran moyosipun moyotakin monga'an 
bo mosambayang. 

43 Nobayongdon totok in soál mita 
mokoherang inaidan in rasul mita tatua 
sahingga mopia ing gina monia bo 
mo'ondok doman. 

44 Intau mita inta mopirisaya tatua 
umuran nobiag notobatú bo onu in 
oyúon ko'i monia pakéon doman monia 
moyotakin. 

45 Bo umuranbi oyúon ing kon sigad 
monia tua im mopotalui ing kapunya'an 
monia bo sila-silaion makow kon intau 
mita podudui ing kaparaluan monia. 

46 Pomuloi in singgai mosia moyosipun 
kom Baloi Tuhan. Mosia monga'an doman 
moyotakin kom balo-baloiannya. Tua 
komintan inaidan monia takin pia ing gina 
bo takin doman dodia inta mo'ompá. 

47 Mosia umuran modayow ko'i Allah. 
Kobobiag monia totu'u mokosanang 
kong gina im bayongan intau. Pomuloi 
in singgai tantú dugangan i Tuhan 
ing kobayong monia, intau mita inta 
posalamaton-Nya. 

l Kon singgai tobatú wakutu in orasdon 

posambayangan sin aindon jam tiga 
lolabungea, ki Petrus bo ki Yohanes 
minayak sinumu'ot kom Baloi Tuhan. 

“Kon tua oyúon in tobatú lolaki inta 
lempeng nongkon no'ilahirpamai. Pomuloi 
in singgai umuran sia buligan intau 
pobayak in diugmai ngara im Baloi Tuhan, 
ngara tatua sinangoian "Ngara mogagah". 
Sia dinia minayak intua sin mopo'igum in 
totabi kon intau mita inta tumu'ot kom 
Baloi Tuhan tatua. 

3 Naonda intau tatua noko'ontong ko'i 
Petrus bo ko'i Yohanes tumu'ot kom Baloi 
Tuhan tua, sia noki kotabi ko'i nayadua 
tua. 

4 Dá inindoian nayadua tua bo noguman 
ing ki Petrus ko'inia, "Indoiaikah ing kami!” 

> Dá inindoian doman intau tatua im 
mosia takin nopo'igum totabi simbá 
ogoian monia in onukadon. 

6 Ta'e ki Petrus noguman ko'inia, "Aka 
doit yo diábi ing ko'inakó na'a, ta'e onu 
ing ko'inakó ogoikubi ko'inimu: Podoyon 
kon tangoi i Yesus Kristus intau in Nazaret 
tatua, mokobayakdon ikow!" 

7 Bo kinadaiannya in lima kolanan 
intau lempeng tatua bo sinulungan 
pinosindog. Dá kon dodaipa doman tatua 
bo norigondon in si'ol bo gonggoyamuk in 
si'olnya. 

8 Bo dali in sia ilumanduk sinimindog 
bo polat minayak dinumudui ko'i monia 
sinumu'ot kom Baloi Tuhan tatua. Mayak 
sindalan lumansik in sia bo modayow ko'i 
Allah. 

9 Komintan intau kon tua noko'ontong 
ko'inia nokobayakdon bo polat nodayow 
ko'i Allah. 

10 Bo kinota'auandon monia kon intau 
tatua inta biasamai limitú kong ngara im 
Baloi Tuhan bo mopo'igumai in totabi 
kon intau inta tumu'ot kom Baloi Tuhan 
tatua. Totok nongoherang im mosia bo 

nongo'i-tongau in noko'ontong kon onu 
inta ain nobali ko'inia tua. 

11 Bo intau tatua umuran dumudu-dudui 
makow ko'i Petrus bo ko'i Yohanes. Bo 
wakutu in limitúdon makow kon tampat 
inta sinangoi "Tampat Pobobarasanangan i 
Salomo", totokdon in tayatolu tua angoion 
lipungon im bayongan intau sim mopia 
totok ing gina monia. 

12 Naonda ing ki Petrus noko'ontong 
kon intau mobayong tatua, sia nosingog 
ko'i monia nana'a, "Hei intau mita Israel 
nongonu sim mo'ikow moherangbi im 
moko'ontong kon tua komintan? Dega 
kai monimu kamai da intau tana'a 
in nokobayak lantaranbi kawasa bo 
kotoindudui nami ko'i Allah? 

13 Ki Allah inta sinumbah i Abraham, i 
Ishak, i Yakub bo im mogoguyang naton 
tua ing ki Allahbi inta nopomulia kon 
simpal-Nya inta ki Yesus Kristus. Ki Yesus 
tua inta pinosarahkan bo inta diá sinarima 
monimu kon tayowon i Pilatus umpakahbi 
kai Pilatus im buliandon in Sia. 

14 Sja tua inta mokudus bo inta mobanar 
ta'e mo'ikow doi notarima ko'i-Nia sin 
intaubi mololimod ing ko'ibog monimu 
bulian salaku hadiah ko'i monimu. 

15 Mo'ikow nolimodon ko'i-Nia inta 
pangkoi ing kobiagan im bayongan intau, 
ta'e bui bo biniag i Allah in Sia nongkon 
sigad intau minatoi. Bo kami na'a in 
noko'ontong tontani kon tua komintan. 

16 Bo lantaran intau tana'a nopirisaya 
kon tangoi i Yesus dá tuata in nokoroton 
kon intau inta inontong monimu tana'a. 
Lantaran intau tana'a nopirisaya ko'i Yesus 
dá nosehatdon bui in sia kon tayowon 
monimu komintan. 

17 Utat mita! Tana'a kinota'auankudon 
kon onu inta inaidan monimu bo in itoimu 
mita ko'i Yesus lantaranbi dia kinota'auan 
monimu onu inta pinomia monimu tua. 

I8Ta'e natuabi in cara i Allah 
mogintompod kon onu inta aim 
pinota'au-Nya muna pinongin nabi-Nya 
mita inta kai-Nia, 'Mopoposalamat inta 
pinotabá-Nya musti mokorasa kon roriga.' 

19Tuamai pokoratakdon kon raian bo 
pogogaidon mogaid kon dosa mita, simbá 
ampungandon in dosamu tatua. 

20 Bo bá ogoian i Tuhan ing kasanangan 
im mo'ikow, bo potabá-Nya ing ki Yesus 
mamangoi ko'i monimu, sin nongkon 
pinomangkoianpabimai, Siabî tua inta 
sinantú i Allah moposalamat ko'i monimu. 

21 Sia im mustipabi mogutun kon 
soroga modapot ing ki Allah monombagu 
kom bayongan yagi-yagi na inta aim 
pinoguman-Nya kon nabi-Nya mita 
tungkul intua. 

22 Ki Musa pernah doman noguman 
nana'a, 'Ki Tuhan, ki Allahmu in nopotabá 
ko'inimu kon tobatú nabi inta nongkon 
buta monimu tontani, naonda bo nopotabá 
in Sia ko'inakó. 

23 Bo intau inta doi mokidongog kon 
onu im poguman in nabi mita tatua, 
tokoputúon kon sigad in umat mita i 
Allah.' 

24 Bayongan nabi inta pernah nopoyaput 
in habar nongkon i Allah, pinangkoipamai 
nongkon i Samuel bo nabi mita inta 
namangoi no'iduduimai ko'inia, komintan 
doman nongonguman masa in tana'a. 

25 Mo'ikowdon inta motarima kon onu 
inta aim pinoguman mita in nabi tungkul 
intua bo mo'ikow im moko'uli kon silai inta 
aim pinodandi i Allah kom mogoguyang 
naton, ná inta aim pinoguman-Nya ko'i 
Abraham nana'a, 'Lantaran katurunanmu 
dá bayongan intau kon dunia barakatan.' 

26 Tuamai ki Allah nomili kon simpal-Nya, 
bo nopotabá ko'i-Nia namangoi muna 

ko'i monimu, simbá Sia momarakat ko'i 
monimu. Nana'a in cara-Nya nomarakat 
ko'i monimu, pinogogai-Nyadon im 
mo'ikow komintan mogaid kom mora'at 
ná inta biasamai aidan monimu." 
4 1 Ko wakutu ing ki Petrus bo ki Yohanes 
koyogotpa nongonguman takin intau 
moántó kon tua, indoianmai yo imang 
mita itoi bo itoi im mololukad kom 
Baloi Tuhan takin intau mita in Saduki 
namangoidon ko'i monia kon tua. 

2 Mosia sinumorú ko'i nayadua sim mosia 
ain notundú bo nopota'au kon intau mita 
kong ki Yesus aindon nobiag bui nongkon 
kinopatoian-Nya. Tua in nobali bukti kon 
intau matoi im mobiagbî bui. 

3 Dá dinomok monia im mosia bo 
pinobonu kom ponjara nodapot in 
nobangon monik sin wakutu intua 
nodolomdon. 

4Ta'e intau mita inta ain nokodongog 
kon onu inta ain sinundú in rasul 
mita tatua nobayong in nopirisaya. Dá 
nodugangdon ing kobayong monia, kom 
bonu im ponarukira'an limamaidon noribu 
kobayongea in lolaki. 

> Nopo'ikolommai kon singgai, itoi 
mita in Yahudi, guhanga mita in lipú bo 

mototundu mita kon agama nogaid kon 
sidang kon Yerusalem. 

6 Takin mita Imang Moloben ki Hanas, 
ki Kayapas, ki Yohanes, bo ki Aleksander 
takin bayongan intau inta katurunan mita 
in imang moloben. 

7 Ki Petrus bo ki Yohanes dinia kon 
tayowon sidang tatua bo mulai pinolibo- 
libóan kon rupa-rupa, kai monia, "Náonda 
im pinongongundam monimu kon intau 
inta lempeng tatua? Kakuatan bo kawasa i 
ine im pinogaid monimu kon tua?" 

8 Bo takin kawasa in Roho i Allah, ki 
Petrus notubag, "Tuang-tuang inta nobali 
itoi mita im bangusa bo tuang mita inta 
anggota mita in sidang! 

9 Aka tana'a makow bo kami dinia mangoi 
kon na'a sin sidangon lantaran nogaid kon 
mopia notulung kon intau inta lempeng 
bo libóon monimu mongo kawasa i ine im 
pinogaid nami kon tua, 

10 dá tana'a im pogumankudon ko'i 
monimu bo kom bayongan intau Israel, 
kon intau tana'a nokosindogdon bo 
nosehatdon in indoian makow monimu 
lantaran ropot bo kawasa i Yesus Kristus 
intau in Nazaret inta aim pinopopakú 
monimu kong kayu pinoyotalempang, ta'e 

bui biniag i Allah in Sia nongkon sigad in 
intau minatoi. 

11 Ki Yesusbi tua inta imakusud in ayat 
kom Buk Mosuci nana'a, 'Batu inta ilumbú 
in intau mita mogogaid kom bangunan, 
na'anta nobalibi batu inta totok im 
baraguna.' 

12 Diábi ing kasalamatan kon ibanea 
makow kolikudbi ing ko'i Yesus tontani, 
sing kon dunia na'a diábî intau ibanea in 
inogoian i Allah ing kawasa moposalamat 
ko'i naton." 

13 Intau mita kon tua inta nosidang ko'i 
Petrus bo ko'i Yohanes noherang totok in 
noko'ontong kong kobobarani nayadua, 
padahal kinota'auanbi monia kon taya dua 
tua in intaubi inta diá nosikolah. Bain tua 
bo kino-toropan monia kon taya dua tua 
in dumoduduibi i Yesus. 

14 Mosia diádon mokobayow ko'i nayadua 
tua, sin intau inta bagu inundaman monia 
simindogpa makow kon diug nayadua tua. 

15 Dá pinoluaidon monia kon ruang 
sidang tatua in rasul mita tatua, bodongka 
noyosingog bui im mosia, 

16 kai monia, "Onubî im pomia'an naton 
kon intau mita tatua? sim bayongan 
intau inta kon Yerusalem na'a aindon 

nokota'au kon tayaduabi tua in nogaid 
kom bayongan soál inta mokoherang 

totok kon intau. Tua in diábi mota'au 

bayowan naton. 

17 Ta'e lukadan naton simbá diá totok 
mo'isiar magi makow kom bayongan intau 
dá manikah bo ancamon naton im mosia, 
kombá mosia diádon mopota'a-ta'au magi 
makow kon tangoi i Yesus tatua." 

18 Ki Petrus bo ki Yohanes inoini 
bui sinumu'ot kon ruangan. Onda in 
no'ituotmai, totok in dinandi monia kon 
diádon mota'au in taya dua mopota'a-ta'au 
makow in tangoi i Yesus tatua. 

19 Ta'e ki Petrus bo ki Yohanes noguman 
ko'i monia nana'a, "Raidon monimu kopia 
mongo onda im mopia-pia kon tayowon 
i Allah: Dumudui kom parentah monimu 
mongo dumudui kom parentah i Allah. 

20 Sin diábi mota'au ing kami mogogai 
mopota'au kon onu inta ain inontong bo 
dinongog nami tontani." 

21 Sidang tatua diá noko'uli kon talá 
tobatúmai inta mota'au baon monia 
dodoyonan pohukuman ko'i nayadua. Dá 
pangabisannya binulian monia in rasul 
mita tatua sim mo'ondokdon mosia kon 
intau moántó inta moduimai kon tangoi 

i Allah sim mosia ain noko'ontong kom 
bayongan inta ain nobali. 

22 Sin intau inta inundaman tatua 
umurnya aindon no'iliu kon opat nopuluh 
notaong." 

23 Naonda im pinoluai makow monia, ki 
Petrus bo ki Yohanes minayak kon yobayat 
mita monia, bo ino'uman mita monia onu 
inta siningog in imang mita itoi bo itoi 
mita in Yahudi ko'i monia. 

24 Naonda in yobayat mita monia tatua 
nokodongog kon o'uman monia tatua, 
mosia nosambayang ko'i Tuhan noyotakin, 
kai monia, "Oh Tuhan, Ikowbi in nomia 
kon langit bo butá, dagat bo bayongan 
tombonunya. 

25 Ki Daud ki ama nami inta kinawasa'an 
in Roho-Mu pernah noguman nana'a, 
'Nongonu sin intau mita inta diá 
mopirisaya ko'i Tuhan, tumorúbi; 
nongonu sim mosia im moroncanabi kon 
inta diá baraguna? 

26 Raja mita in dunia na'a mosadia 
makow moparang bo itoi mita motobatú 
sim molawang ko'i Tuhan bo Raja 
Mopoposalamat.' 

27 Sin totu'ubi kong ki Herodes bo ki 
Pontius Pilatus aindon noyosipun kong 

kota tana'a takin intau mita inta dia 
nonota'au ko'i Tuhan bo intau mita 

in Israel sim molawang ko'i Yesus, 
simpal-Mu inta aim pinili-Mu bo inta kino 
ibog-Mu. 

28 Mosia notobatú nogaid kon yagi-yagi, 
inta munadon sinantú-Mu kom mobali. Bo 
sinantú-Mu intua pinodudui ing kawasa 
bo ibog-Mu tontani. 

29 Bo tana'a makow Tuhan, indoiaikah im 
mosia molarangbi ko'inami. Po'igumon 
nami ko'i-Nimu Tuhan, ogoiaipa ing 
kabaranian bobantung-Mu mita tana'a 
mopoyaput im Pirman-Mu mita. 

30 Tulungaipa ing kami simbá intau 
mita nongotakit modait mopia bo onu 
inta diá mota'au aidan in intau, mobali 
sing kawasa bo ropot inta pinodoyon 
kon tangoi i Yesus, simpal-Mu inta aim 
pinili-Mu tua." 

31 Bo naonda im mosia nosambayang, 
tampat pinoyosipunan monia tatua 
nodandú bo mosia komintan kinawasa'an 
in Roho i Allah, dá mosia diádon inangoian 
ondok nopota'au im Pirman i Allah. 

32 Komintan intau inta ain nopirisaya tua 
nobiag notobatú kong gina bo porasa'an. 
Diá tobatúmai ing kon sigad monia tua in 

norai kon onu inta ko'i monia yo tongabi 
kuon monia tontani. 

33Takin kawasa moloben, rasul mita 
tatua nopota'au kong ki Yesus ain nobiag 
bui. Da totokdon binarakatan i Allah im 
mosia. 

34 Bo diabi in tobatúmai kon sigad monia 
tua in nobiag moyoyiga. Sin intau mita 
inta ko buta andeka ko baloi, nopotalui im 
buta andeka baloi monia, bo doit inta boli 
im pinotalui monia tua diaan monia 

35 bo posarahkan kon rasul mita. Doit 
tatua sila-silaion makow kon intau mita 
inta moparalu. 

36 Natua doman ing ki Yusup, inta 
dinonoi in rasul mita ki Barnabas (inta 
mangalenya, Mohohibur). 

37 (4:36) 

l Ta'e oyúon tobatú lolaki tangoinya 

ki Ananias, ki buloinya ki Sapira. Taya 
dua motonibuloi na'a nopotalui doman im 
butá monia totampat. 

2 lyosingogdon muna nayadua 
motonibuloi tua, kom bolinya tobotak 
tagúon monia sim pakéon tontani yo 
tobotak in ogoi kon rasul mita. 

3 Dá ki Petrus nolibó ko'inia, "Ananias 
nongonu sim pomayakmubi makow Ibilis 

mongawasa kong ginamu, modapot 
ikow mongubol kon Roho i Allah, takin 
umuni-uni makow motagú kom boli im 
buta ibanea sim pakéonmu tontani? 

4 Butá tatua im butámubi wakutu 
in diápa pinotaluimu. Bo naonda im 
pinotaluimudon, bolinya in ikowbi doman 
kitogi. Dá nongonu sim moroncanabi ikow 
kon diá mopia natua? De'emanbi intau in 
inubolanmu, ta'e ki Allahbi!” 

> Naonda in nokodongog kon singog i 
Petrus natua ki Ananias balú no'umpag bo 
minatoi. Dá totok nongo'ondok in intau 
mita inta nokodongog kon onu inta nobali 
tatua. 

6 Bo tongonumai in tayamobiag namangoi 
bo nobakut kom mayat i Ananias tatua, 
bo binuligan monia pinoluai sim bayáan 
lobongon. 

7 Degá tolumai nojam no'iduduimai kon 
tua, no'iangoi ing kibuloi Ananias, ta'e 
diábi kinota'auannya onu inta bagu nobali. 

8 Dá ki Petrus noguman ko'inia, 
"Pogumankah ko'inakó mongo totu'u kon 
tongabi natua boli im buta inta pinotalui 
monimu?" Bobay tatua notubag, “Totu'u, 
tongabi natua." 

9 Dá ki Petrus nolibó bui nana'a "Nongonu 
sing kamunda motonibuloi im mo'ibogbi 
monungkul kon Roho i Tuhan? Indoiaikah 
in intau mita inta bagu no'iangoi minayak 
nolobong ko'i buloimu, sinimindogdon 
makow kon tayowon in lolingkop sim 
modia domandon ko'inimu poluai sim 
bayáan lobongon." 

10 Bo no'umpag domandon kon dodai 
intuata im bobay tatua kon tayowonmai 
i Petrus. Dá naonda in tayamobiag mita 
tatua sinumu'ot, kinobayáanmai monia 
minatoi domandon im bobay tatua. 

11 Dá totokdon no'ondok im bayongan 
jama'at bo bayongan intau inta 
nokodongog kon onu inta ain nobali tatua. 

12 Bo mobayong doman in soál mita 
inta mokoherang inaidan rasul mita 
tatua kon sigad in intau moántó kon 
tua. Komintan intau inta nopirisayadon 
umuran moyosipun kon tampat inta 
sinangoian serambi Salomo bo umuran 
doman motobatú kong gina. 

13 Intau mita ibanea diá ing kobali 
dumugang ko'i monia. Bo totok hormaton 
in intau mita moántó im mosia. 

14 Ko'onggot-ko'onggot da kodugang- 
kodugang domandon intau inta mopirisaya 
ko'i Tuhan, lolaki bo bobay. 

15 Intau mita kon tua umuran mopoluai 
in intau mita inta mongotakit bo pobayak 
in dola'ag popo'ulid kon tosiugan andeka 
bolad, simbá mosia paling tidak kotugatan 
in olinow í Petrus aka ki Petrus mo'italib. 

16 Ná doman tua, intau moántó inta 
nongkon kotá mita inta kon diugmai 
in Yerusalem diá doman mobonto- 
bontow im mamangoi kodia-dia in 
intau mongotakit bo intau mita inta 
kinotolongan in dimukud mora'at. Mosia 
komintan nodait sinoko'undaman dapot 
nongopia. 

17 Pangabisannya imang mita moloben 
bo dumodudui mita monia inta intau 
mita nongkon golongan Saduki mulaidon 
moya'at ing gina lantaran mo'intoi. 

18 Dá sinoko domok monia in rasul mita 
tatua bo binonu kom ponjara kong kota 
tatua. 

19Ta'e nodolom monag, tobatú malaekat 
i Tuhan nomukat kon lolingkop mita im 
ponjara tatua bodongka nodia ko'i monia 
ilumuai. Malaekat tatua noguman kon 
rasul mita tatua, 

20 "Bayakdon sindog kom Baloi Tuhan bo 
popota'audon kom bayongan intau soal 
kobiagan inta mobagu na'a." 

21 Dá rasul mita tatua dinumudui kong 
koyow im malaekat tatua. Modiugpa 
mobayag mosia minayak im Baloi Tuhan 
bo mulai notundú kon tua. Kon wakutu 
intua imang moloben bo dumoduduinya 
mita namangoi bo nogaid kon sidang 
takin itoi mita intau Yahudi. Onda intua 
binayak monia pinoki gamá in rasul mita 
tatua kon ponjara sin sidangon potayow 
ko'i monia. 

22 Ta'e naonda intau mita inta pinotabá 
tatua minayak im ponjara, kinobayáanmai 
monia rasul mita tatua diádon ing kom 
ponjara, dá nobui im mosia bo nopota'au 
kon soál tatua kom mahkamah. 

23 Kai monia, "Kino bayáanmai nami 
ponjara ing kinunsianbi notompia bo 
mololukad mita kom ponjara komintanbi 
kon tua kon tayowonmai in lolingkop, ta'e 
naonda im binukatandon nami lolingkop 
im ponjara, diá bidon tobatúmai ing kom 
bonunya." 

24 Naonda itoi mololukad kom Baloi 
Tuhan bo imang mita itoi nokodongog 
kon onu inta pinoguman monia tua, mosia 

no'ondok bo polat nolibó mongo onu in 
nobali kon rasul mita tatua. 

25 Tongá namangoidon intau tobatú kon 
sigad monia tua bo noguman nana'a, 
"Indoiakah dá intau mita inta binonu 
monimu kom ponjara, tuabî komintan 
kom bonu im Baloi Tuhan koyogot im 
motundú kon intau moántó!" 

26 Dá bui bo binayak ginamá in itoi 
mita inta mololukad kom Baloi Tuhan 
bo in intaunya mita im mosia. Ta'e ki 
pia-piabimai mosia nodia ko'i monia, sim 
mo'ondok kon intau moántó kon tua sin 
dikabo arabon monia. 

27 Ki Petrus bo ki Yohanes dinia monia 
kon tayowon in sidang agama. Bo 
nomangkoidon nosingog ing ki imang 
moloben. 

28 Kainia, "Aindon ilarang totok nami 
im mo'ikow simbá diádon mayak bo 
mopota'a-ta'au makow in tangoi intau 
tatua. Ta'e tana'a indoiaikah, onu in 
inaidan monimu! Mo'ikow minaya- 
mayakbi doman makow bo nopohabar 
in soál intau tatua kom bayongan butá 
in Yerusalem bo moguman doman 
kon kamibi na'a in nokopopisi kong 
kinopatoian-Nya.” 

29 Ta'e ki Petrus bo ki Yohanes noguman, 
"Kami mustibi mokidongog ko'i Allah, 
de'emanbi dumudui kon singog in intau 
nion. 

30 Ki Yesus inta aindon ilimod bo 
pinopopaku monimu kong kayu 
pinoyotalempang tua im buibî biniag i 
Allah i mogoguyang naton. 

31 Ki Yesusbi tua inta ain inogoian 
kadudukan bo kawasa molantud salaku 
Itoi bo Mopoposalamat, simbá intau Israel 
ogoian in wakutu mogogai mogaid kon 
dosa, bá ampungan im mosia. 

32 Aim bidon inontong nami tontani ing 
kinobalian tua komintan. Kami bo Roho 
doman i Allah inta inogoi i Allah kom 
bayongan intau inta umuran dinumudui 
kom parentah-Nya.” 

33 Nokodongogmai kon tua, totok im 
mosia sinumorú, sahingga ibogon monia 
limodonbi in rasul mita tatua. 

34 Ta'e tobatú intau im Parisi inta nobali 
anggota im pongadilan agama tatua inta ki 
Gamaliel in tangoinya, tobatú mototundú 
kon agama inta totok ing kino-insim im 
bayongan intau kon tua sinimindog bo 
nopo'igum simbá poluaipa motoyong in 
rasul mita tatua. 

35 Onda im pinoluaidon monia in rasul 
mita tatua, nosingogdon in sia kon 
tayowon in sidang tatua, "Hei intau mita in 
Israel, porai kopira im moporupa-rupamai 
kon rasul mita tatua. 

36 Sing kolipod pernah doman no'iangoi 
intau inta tangoinya ki Teudas. Sia 
nongaku kon intaubi' moloben in sia 
sahingga degá opatmai nogatut intau 
dinumudui ko'inia. Ta'e sia ilimod bo 
nodait no'irangkap in dumoduduinya mita. 

37 No'iduduimai ko'inia, wakutu im 
pinogiapan kon umat mita, no'itukat 
doman mangoi ing ki Yudas intau ing 
Gailiea. Sia namangoi nodia kon intau 
moántó bo nomarontak, ta'e sia minatoi 
doman bo nongo'irangkap domandon in 
dumoduduinya mita. 

38 Tuamai aku'oi moguman ko'i monimu 
nana'a: Dona'aidon rupa-rupa'anmai 
monimu in intau mita tatua. Pomayakdon 
makow im mosia. Sin aka makusud 
bo oáid monia na'a nongkon intau, yo 
moputúbi doman im mosia. 

39 Tongá aka tua bo nongkon i Allah yo 
diábi mokopongonu im mo'ikow, sedang 
monyata kom molawangbi ko'i Allah im 

mo'ikow." Tonggina tatua inindongogan 
monia. 

40 Dá inoinidon bui monia in rasul mita 
tatua, sinambok bo dinandi kon diá bidon 
mota'au mosia bui mopota'au in habar 
soál ki Yesus kon intau mita kon tua. Onda 
intua binuliandon bui monia. 

41 Rasul mita tatua nobuidon nongkon 
sidang agama tatua takin pia ing gina, 
sing kinota'auan bidon monia kon natuabi 
im mobali dumodudui i Yesus. Patusbi im 
mosia motarima kon singkule lantaran ki 
Yesus. 

42 Bo pomuloi in singgai mosia umuran 
mayak im Baloi Tuhan bo mayak doman im 
balo-baloiannya mopoyaput in habar kong 
ki Yesus tua in Rajabi Mopoposalamat. 

I Ko'onggot-ko'onggot dumodudui i 

Yesus kobayong-kobayong domandon. 
Ko wakutu intua intau mita in Yahudi 
inta nomaké im bahasa Yunani mulaidon 
moya'at ing gina kon intau mita in Yahudi 
inta totokea. Mosia nosingog nana'a, 
"Intau nami inta dongkadon boba-babay 
diá dodai onda ing kosilaian in tonsilai 
monia inta silaionmai pomuloi in singgai." 

2 Tuamai rasul mopuluh bodoyowá tua 
nogoini kom bayongan dumodudui mita 

monia noyosipun bodongka noguman, 
"Diábi mopia aka kami mogogaipa 
mopota'au in Habar Mopia, sin lantaran 
moguruspabi' kon soal mita inta ka'anon. 

3 Dá, manikah ki utat mita momili 
kom pitu intau inta kon sigad monimu, 
intau mopia bo inta kinawasa in Roho 
i Allah, mobijaksana bo inta mota'au 
pirisaya'anmai mogurus kon soál mita 
tana'a; 

4simbá motantú im pikiran nami 
mopoyaput im pirman i Allah bo 
mosambayang." 

> Sinarima nopia im bayongan jama'at 
onu inta pino'igum in rasul mita tatua. 
Dá pinilidon monia ing ki Stepanus, intau 
inta mopirisaya totok ko'i Yesus bo inta 
umuran kinawasa'an in Roho i Allah. Na'a 
doman tangoi monia inta kinopilian: Ki 
Pilipus, ki Prokhorus, ki Nikanor, ki Timon, 
ki Parmenas, bo ki Nikolaus inta nongkon 
Antiokhia; sia de'emanbi intau in Yahudi, 
ta'e sinumo'otdon kon agama Yahudi. 

6 Taya pitu tua dinia kon tayowon in rasul 
mita bo sinambayangan polat nopo'igum 
simbá barakatan i Tuhan im mosia. 

7 Natuata inta nobali sahingga pirman 
i Allah totokdon no'isiar magî makow 

bo intau mita inta nopirisaya ko'i Yesus 
kon Yerusalem nodugangdon totok ing 
kobayongea. Bo noántó domandon imang 
in nopirisaya ko'i Yesus. 

8 Ki Stepanus na'a in intaubi inta totok 
binarakatan i Allah. Moántó totok in soál 
inta mokoherang inaidannya kon sigad in 
intau moántó. 

9Ta'e oyúon doman intau in diá 
mopirisaya ko'inia; mosia tua in jama'at 
nongkon Yahudi inta Tangoionmai Jama'at 
Nobebas. Mosia tua intau mita inta 
nongkon Kirene bo Aleksandria, mosia 
noyotakin doman in tongonumai intau 
Yahudi nongkon Kilkia bo Asia. Intau mita 
inta noginggabatanmai in singog takin i 
Stepanus. 

10 Tongá mosia diá mokolawang kong 
kopopandoi i Stepanus bo Roho inta 
mosingog ko'inia. 

11 Dá mosia nonongganut kon 
tongonumai intau simbá moguman kon 
nana'a, "Kami nokodongog tontani kon sia 
totok mopo'ompámai ko'i Musa bo ko'i 
Allah." 

12 Tuata im pinokiguman monia kon 
intau moántó bo itoi mita in Yahudi takin 
mototundú mita kon agama. Dá dinomok 

monia ing ki Stepanus bo dinia pinotayow 
kon sidang Pongadilan Agama. 

13 No'iyaputmai kon tua inoinidon monia 
in intau mita inta ain sinoko-ubolian 
monia simbá mayak kom muna bo 
mobogoi ing katarangan inta diá totu'u 
bo moguman, "Intau tana'a umuranbi 
mopo'ompámai kom Baloi Tuhan bo 
parentah mita i Allah inta pinoyaput i 
Musa." 

14 Dinongog nami tontani sia nosingog 
nana'a, "Ki Yesus intau Nazaret tua im 
mogumpag kon tampat tana'a bo momalui 
kom bayongan adat inta inogoi i Musa ko'i 
naton." 

13 Bayongan intau kom pinosidangan 
tatua komintan inimindoi ko'i Stepanus. 
Inontongmai monia pogot i Stepanus 
nádon pogot im malaekat. 

7 l Imang moloben nolibó ko'i Stepanus, 
"Totu'u degá intua?" 

2 Dá ki Stepanus nosingog, "Guyanga 
mita bo utat, indongogaipa in singogku 
na'a: Wakutu im mogoguyang naton 
ki Abraham diápa nomamping kon 
Haran, wakutu intua sia nogutunpa kom 
Mesopotamia, bo ki Allah inta totok im 
molantud namangoi ko'inia 

3 bo noguman, 'Talaaidon im butámu 
tana'a bo ginalummu mita, bayakdon kong 
kotá inta tundúon-Ku ko'inimu. 

4 Dá ilumuaidon in sia nongkon lipú 
intau ing Kasdim bo nogutun kon 
Haran. Bo naonda im minatoidon ing ki 
amánya, pinokipomampingan i Allah in sia 
nongkon butá tatua minayak im butá inta 
pinogutunan monimu masai na'a.' 

>Ko wakutu intua diábî inogoian i 
Allah im butá in sia salaku pusakanya; 
Topaladmai yo diábî inogoi Allah ko'inia. 
Ta'e ki Allah nodandi kon ogoi-Nyabi ing 
ki Abraham sim bañon pusaka i Abraham 
bo katurunannya mita. Dodai intua ki 
Abraham diá kogadi. 

6 Ta'e na'a im pinoguman i Allah ko'inia, 
'Katurunanmu im mogutun kon tua 
salaku mokokiángoi kom butá intau 
ibanea. Bo bañion monia ata polat doman 
rori-roriga'anmai solama opat nogatut 
notaong ing ko'onggotnya. 

7 Ta'e intau inta mononggata tatua in 
tokohukumonbi. Tua in siningog i Allah. 
Tongá mopalut makow kon tua, mosia 
poluaion-Ku kon tua bo mosumbah 
ko'i-Nakó kon tampat tana'a.' 

8 Sunat in nobali tanda kon dodandian 
tatua. Dá naonda ing ki Ishak inta ki 
Adi i Abraham no'ilahirdon, adi tatua 
pinokisunat kon singgai iwalunya; ki adi 
i Ishak ing ki Yakub. Yo ki adi i Yakub 
tua im mopuluh bodoyowá inta nobali 
mogoguyang naton. 

9Ta'e lantaran mo'intoi ko'i Yusup dá 
mogoguyang naton ibanea tua nopotalui 
ko'i Yusup kon intau im Mesir, ta'e umuran 
sinakinan i Allah in sia, 

10 bo pinilatan i Allah in sia kom 
bayongan roriga bo inogoian in totabi bo 
pandoi wakutu minayak kon tayowon i 
Piraun raja intau im Mesir tua. Sahingga 
binali i Piraun gubernur kom butá im 
Mesir bo nongawasa kom bonu in istana i 
Piraun. 

11 No'iduduimai kon tua no'iangoidon 
sempo im malarat moloben kom bayongan 
butá im Mesir bo kom butá ing Kanaan 
sahingga intau nokorasadon kon roriga. 
Mogoguyang naton kinodaitandon doman 
ing ka'anon. 

12 Tongá naonda in dinongog i Yakub 
kon oyúon ing gandum kom Mesir, 
pinotabánya im mogoguyang mita naton 

tatua minayak im Mesir. Tuata in wakutu 
pertama-tamai minayak im Mesir. 

13 Naonda in noginduadon minayak, ki 
Yusup ginumumandon ko'i utatnya mita. 
Bain tua bo kinota'auandon i Piraun in 
asal-usul i Yusup. 

14 Onda intua binayak i Yusup pinoki 
gamá ing ki amánya ki Yakub takin 
bayongan ginalumnya pitu nopuluh 
bolima ing kobayongea. 

15 Dá namangoi domandon im Mesir ing 
ki Yakub bo ginalumnya mita nodapot im 
minatoi mita kon tua im mosia. 

16 Tulan mita monia dinia domandon 
minayak in Sikhem bo ilobong kon tua. 
Butá inta inubolian i Abraham kon suku 
bangusa Hemor kon Sikhem. 

17 Ta'e naonda im motoyongdon wakutu 
i Allah mogintompod kon dandi-Nya ko'i 
Abraham, noántódon totok intau naton in 
nogutun kom Mesir. 

18 Pangabisannya nobaluidon in raja kom 
Mesir. Raja inta diá nonota'au ko'i Yusup. 

19 Raja nobagu tatua totok im moporupa- 
rupamai kon intau naton bo totok doman 
momogutú kom mogoguyang naton. Sia 
nokilumbú in adi mita mo'intok monia 
simbá matoi. 

20Wakutu intuata no'ilahirdon ing ki 
Musa, sia molunat totok. Sia biniag tolu 
nobulan kom baloi i amánya, 

21 bodongka inilig kon ongkag ta'e no'uli 
i adi i Piraun bobay bo biniag monia 
náonda bo ki adi monia tontani. 

22 Bayongan pongotahuan im bangusa 
Mesir nodait sinundú ko'inia, sahingga sia 
nobali intau inta totok mokawasa kon soal 
pososingog bo oáidnya. 

23 Wakutu in umurdon opat nopulú 
notaong, no'iangoidon in ibognya 
mokipodungkul ko'i utatnya mita inta 
intau Israel. 

24Kon dodai intua sia noko'ontong kon 
intau Mesir momogutú kon intau Israel. 
Dá sinulungannya intau in Israel tatua bo 
polat ilimodnya intau im Mesir. 

25 Irainyamai kino mangaleanbi i utatnya 
mita intau Israel kon sia tua im pinakébi i 
Allah mopobebas ko'i monia. Na'anta diábi 
kino mangalean monia. 

26 Nopo'ikolomai kon singgai sia 
noko'ontong doman kon intau Israel 
doyowa noropatoi, ta'e sinonggina'annya, 
kainia, 'Mo'ikow nion ginalumbi, yo 
nongonu sim moropatoibi?' 

27 Ta'e intau inta nomongkug kon 
yobayatnya tatua nonulud ko'i Musa bo 
noguman, 'Eta ki ine in nopobali ko'inimu 
itoi bo hakim kon sigad nami? 

28 Degá limodonmu doman aku'oi ná 
intau im Mesir kolabung?' 

29 Nokodongogmai kon natua, ki Musa 
nolagui nonalámaidon kom Mesir bo 
minayak nogutun kom Midian. Kon tua sia 
noko'uli kon adi lolaki doyowa. 

30 Naonda in opatdon nopuluh notaong 
kon tua, ki Musa noko'ontong kon tobatú 
malaekat kom padang gurun kon diug 
im bulud Sinai. Malaekat tatua ilumuai 
nongkon dokot in tulu inta kon yuá-yuák 
in diát. 

31 Ki Musa noherang totok in noko'ontong 
kon soál tatua. Sahingga sia minayak 
dinimiug bo mo'indoi mongo onu intua. 
Bo sia nokodongog kon singog i Tuhan 
noguman ko'inia, 

32 'Aku'oi na'a ki Allah im 
mogoguyangmu, Aku'oi na'a ki 
Allah i Abraham, i Ishak bo i Yakub.' Ki 
Musa ginumugur bo totok inagian ondok 
sahingga sia diádon nokobali inimindoi 
bui kon dokot inta ilumuai kon yuá-yuák 
in diat tatua. 


KISAH PARA RASUL 7.33 -37 42 


33 Bo ki Tuhan noguman ko'inia, 'Longkut 
aip in si'olmu inta pinakému nion, sim 
buta inta sinindoganmu nion butabi 
mosuci. 

34 Inontong-Kudon bo umuran-Kudon 
sinarukiramai in roriga umat-Ku kom 
Mesir. Dinongog-Kudon in amui monia, 
dá moponag in Aku'oi bo mopobebas ko'i 
monia. Tana'a, koligai! Potabá-Kudon bui 
ikow mayak im Mesir.' 

35 Ki Musa na'a kino doi' im bayongan 
intau Israel bo inta siningog monia nana'a, 
'Eta ki inebi in nomali ko'inimu itoi bo 
hakim kon sigad nami?' Ta'e ki Musabi 
intau inta pinotabá i Allah mobali itoi 
bo mopoposalamat, takin totulung im 
malaekat inta namangoi ko'inia inta kon 
yuá-yuák in diát tua. 

36 Ki Musabi tuata inta nodia kom 
bangusa Israel ilumuai nongkon Mesir 
takin nogaid kon soál mita inta totok 
im mokoherang bo soál mita inta diá 
im poliuan kom Mesir, bo kon Dagat 
Nopuya bo kom padang gurun solama 
opat nopuluh notaong. 

37 Siabi doman tua inta noguman kom 
bayongan intau Israel, 'Ki Allahbi im 
mobogoi ko'inimu in tobatú nabi inta 

pinili-Nya kon sigad monimu, ná Sia 
nomili ko'inakó.' 

38 Ki Musabi tuata inta kon yuá-yuák 
im bangusa Israel kom padang gurun, 
inta nobali tonsigad kom malaekat inta 
nopoyaput in singog ko'inia kom Bulud 
in Sinai takin mogoguyang naton. Sia 
tuata inta notarima kon habar inta nobiag 
nongkon i Allah sim poyaput ko'i naton. 

39 Umpakah natua ta'e mogoguyang 
naton doi dinumudui ko'inia. Mosia doi 
notarima ko'inia bo mo'ibog mobui kom 
Mesir. 

40 Mosia noguman ko'i Harun nana'a, 
'Pogaidaipa kon illah mita inta mota'au 
duduianmai nami. Sin diádon kota'auan 
nami mongo onudon in nobali ko'i Musa 
inta nodia ko'inami ilumuai nongkon 
Mesir!' 

41 Dá ko wakutu doman intua mosia 
nogaid kom patong ki adi in sapi, onda 
intua mosia noposumbah ing kurban kom 
patong tatua polat nomia kon rame sin 
nodui' kon onu inta pinomia monia tua. 

42 Dá sinaláanmai i Allah bo pinomayak- 
Nyadon makow im mosia nosumbah kon 
tundi mita kon langit. Tua notongkai 
ná inta aim pinais kom bonu im buk 

nabi mita. Nana'a, 'Hei intau mita Israel! 
De'emanbi Aku'oi im pinorata'an monimu 
bo pinobogoian in sosumbah mahaluk 
solama opat nopuluh notaong kom 
padang pasir. 

43 Sing ki dewa Molokhbi in umuran 
untu-untuon makow monimu kotaki-takin 
patong ki adi in sapi inta ki Repan; tuata 
im patong inta pinomia monimu sin 
sumba'an. Tuamai lumbúon-Kudon im 
mo'ikow koyayúon kon limakaw, kon lipú 
im Babel.' 

44 Kemah tampat i Allah mamangoi kon 
intau, oyúon kom mogoguyang naton 
kom padang gurun. Kemah tatua pinomia 
i Musa podudui im parentah i Allah bo 
pinodudui ing gambar inta pino'ontong i 
Allah muna ko'inia. 

45 Kon singgai no'iduduimai tampat 
tatua dinia im mogoguyang naton ko 
wakutu im mosia kotaki-takin i Yosua 
minayak nogagow kom butá naton na'a 
nongkon kakuasa'an im bangusa mita 
inta sinoko'untun i Allah kon tayowonmai 
monia. Kemah tatua nonahang kon tua 
nodapot kon sempo i Daud. 

46 Ki Daud totok kinosanang ing gina 
i Allah nodapot nopo'igum in sia simbá 

ogoi-Nya moposindong im Baloi-Nya. 
Baloi i Allah inta sinumbah i Yakub tatua. 

47 Ta'e ki Salomo bidon in noposindog im 
Baloi i Allah tatua. 

48 Tongá ki Allah Inta Totok Molantud 
tatua, diábî nogutun kom baloi inta 
inaidan in lima intau tatua; sing kom bonu 
im buk in nabi pinais nana'a, 

49 'Langit in tampatbi pomomarenta'an- 
Ku, bo buta pomomuntukan in si'ol-Ku. 
Dá baloipabi onu im pomiaan monimu 
ko'i-Nakó? Kon ondabi in tampat 
pogogaian-Ku? 

>0 Diábî kinota'auan monimu kon Aku'oibi 
in nogaid kon tua komintan?' natua im 
pirman i Allah. 

>! Nádomai tua kinototogat ing gina 
monimu nion. Totokbi mororiga didikon 
kom bá motoindudui ko'i Allah. Diabi 
indongogan monimu in singog i Allah! 
Mo'ikow nion náonda bo mogoguyang 
mita monimu; umuran diá mokidongog 
kon Roho i Allah. 

2 Eta oyúon nabi in diá pinogutú im 
mogoguyangmu mita? Simbá kota'auan 
monimu, nodait monia ilimod in totabá 
mita i Allah kolipod, inta namangoi sim 
mopota'au ing koángoian in Simpal i Allah 

inta totok im mobanar, inta aindon doman 
irupa-rupamai monimu polat ilimod. 

53 Kinota'auan bidon mita monimu in 
hukum i Musa inta pinoyaput im malaekat 
mita ko'i monimu ta'e diábi dinuduian 
monimu!” 

>4 Naonda dinongog in anggota sidang 
agama im bayongan singog i Stepanus 
tatua, totok nonakit ing gina monia bo 
sinumoru' totok ko'inia. 

>> Ta'e ki Stepanus inta kinawasa in Roho 
i Allah tatua, ilumangag kon langit bo 
inontongnya ing kamulia'an i Allah bo ki 
Yesus sinimindong kon dotá ing kolanan i 
Allah. 

36 Ki Stepanus noguman, "Indoiai, 
inontongku in soroga nobukat bo ki Adi 
Intau sinimindog kon dotá ing kolanan i 
Allah!" 

>/ Dá anggota mita im Mahkamah 
Agama totokdon nomompon kom 
bongolan monia bo nomalu polat minayak 
nomongkug ko'i Stepanus. 

>8 Pinoluai monia in sia kong kota tatua 
bo inandur im batu. Intau mita inta 
noko'ontong kon kajadian tatua nolongkut 
kon lambung bo pinoki kadai monia 

kon tobatú tayamobiag inta ki Saulus in 
tangoinya sim modulu doman mogandur. 

59 Koyogot monia anduron batu, ki 
Stepanus nosambayang nana'a, "Tuhan 
Yesus, tarimadon in rohoku!" 

60 Bo sinumungkud in sia polat nomalú 
noropot, "Tuhan, dona'aidon dosa tana'a 
popobaba-Mu ko'i monia!" Onda in 
noguman makow natua sia minatoidon. 

l Bo nopia doman gina i Saulus kom 

pinolimodan ko'i Stepanus tua. Kon 
singgaipa doman tatua jama'at kon 
Yerusalem totokdon in alo-alouan makow 
monia bo pogutúon sahingga bayongan 
intau inta mopirisaya kolikud in rasul mita, 
komintan nongo'ibaya-bayak makow kom 
bayongan lipú kon Yudea bo kon Samaria. 

2 Bayongan intau inta mongo'ondok ko'i 
Allah nolobong ko'i Stepanus bo totok 
monia inuangan in sia. 

3 Ta'e ki Saulus totokdon moramiji 
momogutú kon jama'at mita tatua. Sia 
maya-mayak makow kom balo-baloianea 
bo motayak kon jama'at lolaki bo bobay 
inta mopirisaya ko'i Tuhan sim poluaion 
kong kotá tatua bo bayáan bonuon kom 
ponjara. 

4intau mita mopirisaya inta ain 
nongo'irangkap tatua, nopota'a-ta'au 
doman makow in Habar Mopia kon 
ondakabi ing kobayáan monia. 

> Ki Pilipus minayak in tobatú kotá 
kon Samaria bo nopota'au in soál Raja 
Mopoposalamat inta pinodandi i Allah 
kom bayongan intau kon tua. 

6 Naonda in dinongog intau moántó 
onu im pinota'au i Pilipus bo mosia 
noko'ontong kon tanda mita inta sinoko- 
aidannya, mosia notobatú kong gina bo 
notarima kon onu inta pinota'aunya tatua. 

/ Sin inontongdon monia tontani in 
dimukud mita mora'at ilumuai nongkon 
intau inta sinolangannya tatua takin 
kumarak. Ná doman tua, nobayong doman 
totok intau inta lempeng bo intau mita 
pelong in nopia. 

8 Dá totok nopia-pia ing gina intau mita 
kong kotá in Samaria tatua. 

Kong kota tatua oyúon tobatú lolaki 
tangoinya ki Simon. No'onggotdon sia 
mogaidmai kon soál mita inta totok 
mokoherang kom bayongan intau kon lipú 
tatua, sin sia mosihirmai. Bo sia nongaku 
kom bayongan intau kon tua, kon sia 
totok motoyang. 

10 Dá bayongan intau kon kota tatua 
komintandon nonarukiramai ko'inia. 
Intau mita kong kota tatua, mongoadi, 
tayamobiag bo guyanga komintan 
moguman nana'a, "Intau tana'a totokbi 
ing kinawasa i Allah inta noterkenal 
'Mokawasa totok tua'. 

11 No'onggotdon totok sia momakémai 
in sihirnya, sahingga mopia totok gina im 
bayongan intau ko'inia. 

12 Ta'e mosia binayak i Pilipus 
pinopota'auan in Habar Mopia soál náonda 
ing ki Allah mamangoi momarentah 
salaku raja bo soál ki Yesus Kristus, Raja 
Mopoposalamat tua, dá bayongan intau 
kong kotá tatua nodait nopirisaya kon 
onu im pinoyaput i Pilipus ko'i monia. 
Bo mosia binaptis mita pinomayak lolaki 
andeka bobay. 

13 Ki Simon nopirisayadon doman. 

Bo naonda in sia binaptis, sia umuran 
dumudu-dudui makow ko'i Pilipus. Soál 
mita inta mokoherang inta inaidan i Pilipus 
totok mokoherang ko'i Simon. 

14 Rasul mita kon Yerusalem 
nokodongogdon, kom bayongan 
intau inta kon Samaria notarimadon kom 
pirman i Allah. Tuamai pinotabá monia 


KISAH PARA RASUL 8. 15-20 50 


ing ki Petrus bo ki Yohanes minayak ing 
kota tatua. 

15 Naonda in no'iyaputmai kon tua in taya 
dua, sinambayangan monia in jama'at 
tatua simba tantu kawasa'an in Roho i 
Allah, 

16 sin diápa tobatúmai intau kon sigad 
monia tua ing kinawasa'an Roho i Allah; 
bagubi binaptis kom bonu in tangoi i 
Yesus Kristus. 

17 Naonda im binarakatandon i Petrus 
bo i Yohanes dá mosia notarimadon kon 
Roho i Allah. 

18 Onda inontong i Simon kon oyúondon 
Roho i Allah ko'i monia sim binarakatan i 
Petrus bo i Yohanes, dá ki Simon namangoi 
ko'i Petrus bo ko'i Yohanes takin kodia-dia 
in doit polat 

19 noguman, "Ogoiai doman kawasa 
tanion in aku'oi, simbá aka aku'oi 
momarakat kon intau ibanea, bo intau 
mita tatua motarima doman kon Roho i 
Allah." 

20 Ta'e ki Petrus notubag, "Koboditodon 
ikow bo doitmu tanion! Kainimu kamai 
totabi Allah mota'aubi taluionmu? 

21 Diá mota'au ikow dumudui mogaid 
takin nami, sin diá motulid ing ginamu 
ko'i Allah. 

22 Tuamai inggama'aidon in raianmu inta 
mongora'at po'igum ko'i Tuhan simbá 
ampungan-Nya in raianmu mita tatua! 

23 Sing kinota'auanku kon ikow nion in 
intaubi inta mo'intoi totok bo kinawasa in 
raian mita inta diá mopia." 

24 Dá ki Simon noguman ko'i Petrus bo 
ko'i Yohanes, "Dá aka natua yo tulungaipa 
po'igum ko'i Tuhan simbá diá tobatúmai in 
siningog monimu nion mobali ko'i nakó." 

25 Naonda in nopalutdon nobogoi ing 
kosaksian bo nopota'au im pirman i 
Tuhan, ki Petrus bo ki Yohanes nobuidon 
kon Yerusalem. Kom bonu im binaya'an 
monia tatua, mosia sindalan mopota'au 
in Habar Mopia kom bayongan lipú kon 
Samaria tua. 

26 Tobatú malaekat i Tuhan noguman ko'i 
Pilipus nana'a, "Pobuatdon! Bayakdon kon 
dotá in tolatan dalan mongin Yerusalem 
mopobayak ing Gaza." Mo'ingongow totok 
in dalam tatua. 

27 Dá nobuat domandon ing ki Pilipus 
bo minayak. Dodai intua oyúon tobatú 
pogawai molantud kon istana Etiopia. Sia 

tua intau inta inogoian ing kaparcayaan 
mokadai kom bayongan kapunya'an i 

Sri Kandake, ratu kom buta' in Etiopia. 
Intau tatua namangoi nosambayang kon 
Yerusalem bo naonda im mobuidon, sia 
sinumakoi kong keretanya. Kom bonu im 
binaya'annya tatua sia sindalan mobaca 
kom buk i Nabi Yesaya. 

28 (8:27) 

29 Dá Roho i Tuhan noguman ko'i Pilipus 
nana'a, "Bayak diugai ing keretanya tatua.' 
30 Dá ki Pilipus minayak dinimiug kong 

kereta tatua bo nongindongog kom 
pinobaca'an in intau tatua kom buk i Nabi 
Yesaya. Nopalut makow, sia nolibó kon 
intau tatua kainia, "Komangalean degá i 
Tuang onu im binaca i Tuang tatua?" 

31 Dá intau tatua notubag, "Náondabî 
ing komomangaleku aka diá in 
intau mopomangale ko'i nakó?" Dá 
sinongganutannya ing ki Pilipus 
sinumakoi kong keretanya tatua. 

32 Na'a in ayat inta binacanya tua, "Sia 
náonda bo domba inta diaan ratáan, ná ki 
adi in domba inta tongá kibio-biómai aka 
gonsingan im bubulnya, natua in Sia diábi 
moposingo-singog. 

33 Sia siningkule bo pinomia ná intau 
inta diá mobanar. Sia ilimod kon 
dunia na'a, sahingga in diá tobatúmai 
intau im mota'au mongonguman kon 
asal-usul-Nya.” 

34 Bo nolibó im pogawai tatua ko'i Pilipus, 
"Pogumankah ko'inakó, mongo ki ine 
imakusud in nabi tana'a? Sia tontani 
mongo intau ibanea?" 

35 Dá nomangkoidon ing ki Pilipus 
nosingog; ayat mita tatua im pinakénya 
nomangkoi nopota'au in Habar Mopia soál 
ki Yesus kon intau Etiopia tatua. 

36 Kom binaya'an monia tatua, mosia 
no'idapot in tobatú tampat inta oyúon 
in tubig. Pogawai tatua noguman, 
"Indoiaikah, kon tua oyúon tubig! Mota'au 
degá aka aku'oi baptisondon kon tua?" 

37 [Dá kai Pilipus doman, "Aka ki Tuang 
bo totu-totu'udon mopirisaya, yo diabi 
doman nongonu.” "O,o! Mopirisayadon in 
aku'oi kong ki Yesus Kristus tua ing ki 
Adibi i Allah," tua in tubag im pogawai 
tatua ko'i Pilipus.) 

38 Dá pinokipotogonnya ing keretanya 
tatua; bo minayak in taya dua. Ki Pilipus 
bo pogawai tatua, tumpala noponang kom 

bonu in tubig bo binaptis i Pilipus kon tua 
in sia. 

39 Naonda im mosia nobatundon 
nongkon tubig tatua, dadon dinia in 
Roho i Tuhan ing ki Pilipus, sahingga in 
diádon inontong im pogawai tatua in sia. 
Dá sia nongiturusadon kom bobayáannya 
tatua takin pia ing gina. 

40 Indoianmai yo kon Asdod bidon ing 
ki Pilipus. Bo kon dodai in sia noginturus 
kom bobayáannya tatua, sia umuran 
doman mopoyaput in Habar Mopia soál 
ki Yesus kong kota-kota'annya no'iyaput 
kong Kaisarea. 

l Wakutu intua ki Saulus umuranpabi 
mogogondok bo molimod kom 
bayongan intau inta ain nopirisaya ko'i 

Tuhan Yesus. Sia minayak ko'i imang 
moloben, 

2 bo no'igum kon surat kuasa ko'inia sin 
diaannya kom majelis mita in Yahud inta 
kon Damsyik, simbá aka sia mokodungkul 
kon intau mita kon tua inta mopirisaya ko'i 
Tuhan Yesus, yo sia mota'au modomok 
ko'i monia bo diaan pobayak in Yerusalem. 

3 Bo wakutu in sia minayak in Damsyik, 
naonda in nodiugdon kong kotá tatua, 

dalibi bo oyúon in sindar nongkon langit 
nonindar ko'inia. 

4 Dá no'umpag in sia kom butá bo 
dinongognya in singog noguman nana'a 
ko'inia, “Saulus, Saulus! Nongonu sim 
momogutúbi in ikow ko'i-Nakó?" 

> Dá ki Saulus nolibó, "Ki ine in Ikow 
Tuang?" Dá kain tubag in singog tatua, 
"Aku'oi na'a ing ki Yesus inta pinogutúmu 
tua. 

6 Ta'e tana'a makow poguman-Ku 
ko'inimu pobangondon bo tu'otdon ing 
kotá. Bain kon tua bo poguman-Ku 
ko'inimu mongo onu im poki aid-Ku 
ko'inimu.” 

7 Bayongan intau inta noyotakinnya 
nongo-italikokog bo pinungul; sim mosia 
nokodongog domandon kon singog tatua 
ta'e diabi tobatúmai intau in inontong 
monia. 

8 Ki Saulus sinimindog bo binukánya im 
mata, ta'e diádon moko'ontong in sia, dá 
dongka bidon kinapit monia sia minayak 
kong kotá in Damsyik. 

9Tolu nosinggai sia diá noko'ontong bo 
solama tua diá doman nonga'a-nga'an bo 
diá doman nonginu-nginum. 

10 Kon Damsyik oyúon tobatú dumodudui 
i Tuhan Yesus ki Ananias in tangoinya. 

Ki Tuhan nokipogontong ko'inia 
bo noguman, "Ananias!" Ki Ananias 
sinumubag, "Aku'oi na'a, Tuhan." 

11 Dá ki Tuhan noguman ko'inia: 
"Pobuatdon tana'a makow. Bayakdon 
kom baloi Yudas bo mongin dalan inta 
sinangoian Dalan Motulid. Libó kon tua 
intau inta ki Saulus in tangoinya. Sia tua 
intau in Tarsus. Koyogot mosambayang 
sia intua, 

12 bo kino tali'ontongannyadon kon 
oyúon tobatú intau inta ki Ananias in 
tangoinya namangoi nomarakat ko'inia, 
simbá moko'ontongpa bui in sia." 

13 Ki Ananias noguman, "Tuhan, aindon 
dinongogku kom bayongan intau, kon 
nobayongdon totok intau im pinogutú bo 
ilimod in intau tatua kon Yerusalem, intau 
mita inta mopirisaya ko'i Tuhan Yesus. 

14 Bo tana'a sia namangoi domandon na'a 
sin inogoiandon doman i imang mita itoi 
ing kasampatan modomok kon bayongan 
intau inta mopirisaya ko'i-Nimu.” 

15 Ta'e ki Tuhan noguman ko'i Ananias, 
"Bayakdon! Sin sia tua aim bidon pinili-Ku 
mobantung ko'i-Nakó mopota'a-ta'au 

makow in Habar Mopia soal Aku'oi kom 
bangusa mita ibanea inta deeman intau 
Yahudi bo kon raja mita bo kon intau mita 
in Israel. 

16 Bain Aku'oi tontani im mopo'ontong 
ko'inia kom bayongan roriga inta musti 
korasa'annya lantaran pirisayanya 
ko'i-Nakó." 

17 Dá ki Ananias minayak domandon 
im baloi tatua bo nomarakat ko'i Saulus, 
kainia, "Saulus utatku, ki Tuhan Yesus inta 
ain nokipogontong ko'i utat kon dalan, 
wakutu ing ki utat mopoángoi in na'a, 
Sia doman tua inta nopotabá ko'inakó 
mamangoi ko'inimu simbá ki utat buipa 
moko'ontong bo kawasa'andon Roho i 
Allah." 

18 Dá kon dodaipa doman intua bo 
kinorasa'annya ná nolabú ing karapus 
matanya, bo noko'ontongdon bui in sia. 
Dá nobangondon in sia bo polat binaptis. 

19 Naonda in nonga'an makow, sia buidon 
noropot. 

20 Ki Saulus nogutunpa kon Damsyik 
tongonumai nosinggai noyotakin in 
dumodudui mita i Yesus kon tua. 

21 Bayongan intau noherang nokodongog 
ko'i Saulus. Mosia noguman, "Eta 

de'emanbi sia na'a inta moramiji molimod 
kom bayongan intau inta mopirisaya ko'i 
Tuhan Yesus kon Yerusalem? Bo inta 
mamangoi doman na'a sim modomok 
kom bayongan intau inta mopirisaya ko'i 
Tuhan Yesus bo diaan kon tayowon in 
imang mita itoi!" 

2? Ta'e molobendon totok im pongaruh i 
Saulus ko'i monia. Onu inta nobali ko'inia 
soál ki Tuhan Yesus, nodaitnya ino'uman 
ko'i monia, sahingga nopirisayadon totok 
im mosia kong ki Yesus tuata in Rajabi 
Mopoposalamat, dapot intau mita Yahudi 
kon Damsyik dia'don mokobayow. 

23 Naonda in tongonumaidon nosinggai 
kon tua intau mita in Yahudi noyopakat 
molimod ko'i Saulus. 

24 Ta'e makusud monia tatua kinota'auan 
i Saulus. Dolom bo singgai mosia mogolat 
makow kong ngara ing kotá tatua, sim 
molimod ko'inia. 

25 Ta'e kon dolom tobatú, sia binonu 
in dumoduduinya mita kon karansi bo 
pinolimpat pinongin dinding kotá tatua. 

26 No'iyaputmai kon Yerusalem, ki Saulus 
moramiji dumugang kon dumodudui mita 
i Yesus kon tua. Ta'e dumodudui mita i 
Yesus kon tua komintan mongo'ondok 

ko'inia, sin diápa mopirisaya im mosia 
kon sia tua in totu-totu'udon nobali 
dumodudui i Tuhan Yesus. 

27 Ta'e inangoi i Barnabas bo ginamá 
in sia bo pinotayow kon rasul mita. Bo 
nodait ino'uman i Barnabas ko'i monia in 
soal náonda ing ki Saulus noko'ontong 
ko'i Tuhan kon yuák in dalan bo soal 
náonda ing ki Tuhan nosingog ko'inia. 
Bo ino'umannya doman ko'i monia ing 
kinobobarani i Paulus nopoyaput in Habar 
Mopia soál ki Yesus kon Damsyik. 

28 Dá sinarimadon monia ing ki Saulus 
polat nogutundon noyotakin monia kon 
Yerusalem. Kon tua sia mobarani totok 
mopoyaput in Habar Mopia inta pinodoyon 
kom bonu in tangoi Tuhan. 

29 Sia umuran mongonguman bo 
mobobayowan takin intau mita in Yahudi 
inta nomaké im bahasa Yunani, sahingga 
in totok ramijion monia limoddon. 

30 Ta'e naonda ing kinota'auan jama'at 
in roncana monia tatua, baya-bayak 
dinia monia in sia kon Kaisarea bo polat 
pinokibayáan monia in Tarsus. 

31 Dá bayongan jama'at kon Yudea, 
Galilea bo Samaria komintan nopia ing 
gina. Takin totulung in Roho i Allah, 

bo takin doman togu'ondok ko'i Tuhan, 
bayongan jama'at koropot-koropotdon 
bo kodugang-kodugang domandon ing 
kobayongea. 

32 Ki Petrus minaya-mayak makow 
nokipodungkul kon jama'at mita kon 
lipu-liup'annya. Kom binaya'annya tatua 
sia nongandup kon jama'at mita i Tuhan 
inta kon Lida. 

33 Kon tua sia noyodungkul Eneas, intau 
inta ain walu notaong no'itosiug makow 
sin diádon mokobayak. 

34 Ki Petrus noguman ko'i Eneas, "Eneas, 
ki Yesus Kristus mongundam ko'inimu. 
Pobangondon bo to'inutdon in tosiganmu 
tanion." Dá ko wakutupa doman tatua 
nobangon ing ki Eneas, bo nopirisayadon 
im mosia ko'i Tuhan. 

35 Natua doman im bayongan intau kon 
Yope bo kon Saron. Mosia nopirisaya 
domandon mita, naonda in noko'ontong 
ko'i Eneas inta ain nokobayak tua. 

36 Kon lipú tatua oyúon doman bobay, 
tangoinya ki Tabita. Sia tobatú intau inta 
mopirisaya ko'i Yesus. (Aka kon Yunani, ki 
Dorkas in tangoinya.) Sia umuran mogaid 
kon inta mopia bo umuran mo'ibog 

motulung kon intau mita inta nobiag 
nobogá. 

37 Ta'e dodai intua sia notakit polat 
minatoi. Naonda ininggúandon, mayatnya 
inukat monia kong kamar kon limonik. 

38 Lantaran lipú in Lida nodiug kon 
Yope, dá naonda in intau mita inta 
mopirisaya ko'i Yesus nokodongog kong 
ki Petrus oyúon kon tua, binayak monia bo 
pinoki'oini kon intau doyowa takin koyow 
nana'a, "Lagipa angoi in na'a." 

39 Ki Petrus balú nono'inut bo minayak 
noyotakin monia. Naonda in no'iyaputmai 
kon tua, dinia monia in sia noponik 
kong kamar inta pinogukatan kom 
mayat i Dorkas. Bayongan intau inta 
dongkadon boba-bobay komintan 
namangoi sinimindog kon diug i Petrus 
polat nongombal bo mopo'ontong doman 
in lambung inta inaidan mita i Dorkas 
wakutu in nobiagpa. 

40 Ta'e nodaitnya pinokiluaian im 
mosia kong kamar tatua, bo sia 
sinumungkud nosambayang. Nopalut 
makow nosambayang, nobobui in sia 
kon mayat tatua bo noguman, “Tabita, 
pobangondon!" Dá ki Dorkas nobukádon 

kom mata, bo naonda inontongnya ing ki 
Petrus, bango-bangon in sia bo ilimitú. 

41 Dá kinadaiandon i Petrus in limanya bo 
pinosindong. Onda intua inoininyadon in 
intau mita inta mopirisaya bo bayongan 
intau inta dongkadon boba-bobay kon 
tua, bo ki Dorkas inta ain nobiag bui 
pinosarahkannyadon ko'i monia. 

42 Onu inta ain nobali tatua, no'isiardon 
kom bayongan lipú kon Yope. Dá 
nobayongdon intau in nopirisaya ko'i 
Tuhan Yesus. 

43 Nopalut makow kon tua ki Petrus 
nogutunpa tongonumai nosingai kon Yope 
kom baloi i Simon, intau inta mororubus 
kong kulit. 

] 0 I Kong Kaisarea oyúon tobatú lolaki, 

tangoinya ki Kornelius. Sia na'a itoi 
in "Tontara Rum". 

2 Intau inta totok mopia. Sia bo tombunu 
im baloinya komintan motogu'ondok ko'i 
Allah. Mo'ibog motulung kon intau mita 
in Yahudi inta nongobogá bo morajing 
mosambayang. 

3 Kon singgai tobatú, degá jam tigadon 
lolabungea, inontongnya notarang in 
tobatú malaekat sinumu'ot kom baloinya 
bo noku'uk ko'inia nana'a, "Kornelius!" 

malaekat tatua bo nolibo', "Nongonu 
Tuang?" Dá malaekat tatua noguman, 
"Bayongan inta pino'igummu kon 
sambayang bo oáidmu inta mopia kon 
intau mita bogá, aindon no'iyaput ko'i 
Allah bo ikow umuran kom bonu ing 
gina-Nya. 

> Tuamai tana'a makow potabápa in intau 
mayak in Yope, mogoini ko'i Simon inta 
donoionmai ki Petrus. 

6 Sia nogutun kom pintad kom baloi i 
Simon, intau inta mororubus kon kulit." 

7 Naonda im minayakdon malaekat inta 
noguman ko'i Kornelius tua, ki Kornelius 
nogoini kom bobantungnya doyowa bo 
tontara tobatú inta totok motoindudui. 

8 Naonda in ino'umannya kom 
bobantungnya mita tatua onu inta bagu 
nobali ko'inia tua, pinotabányadon im 
mosia minayak in Yope. 

9 Nopo'ikolomai kon singgai, ko wakutu 
im bobantungnya mita tatua kon dalanpa 
bo motoyongdon moyaput in Yope, degá 
jammaidon dua belas tusinggaiannya, 
ki Petrus noponikdon kom baloi sim 
mosambayang. 

10 Sia ginogoy, bo mo'ibogdon monga'an. 
Bo naonda in koyogot mogolud kon 
ka'anon, dali in sia kinawasa in Roho i 
Allah. 

11 Inontongnya langit nobukat bo oyúon 
in náonda bo daing no'olad no'ituntun 
monag kom buta, bo no'ibambé kon opat 
nosudut. 

12 Kom bonunya noyagi-yagimai im 
mahaluk inta opat in si'olnya. Mahaluk 
inta lumanday im mayak bo lagapan mita 
inta kalig. 

13 Bo oyúon in singog noguman ko'inia 
nana'a, "Petrus, pobangon! Dait ratá in 
na'a mita bo ka'an!" 

14 Ki Petrus notubag, "Doi aku'oi, Tuhan! 
Sin diapabi dodai onda in noka'an aku'oi 
kon inta pinoton, andeka onu inta 
monajis." 

1> Ta'e bui oyúon singog in dinongog 
noguman, "Onu inta aindon sinantú i 
Allah mota'au ka'anon, dikabi anggapon 
monimu haram intua." 

16 Singog tatua kotolu dinongog, bo onda 
intua buidon no'isintak monik kon langit 
intua komintan. 

17 Ki Petrus umuran korai-rai mongo 
onu degá im mangale inta inontongnya 

tatua. Koyogot morai kon tua, bobantung 
mita inta pinotaba i Kornelius, kon 
munamaidon lolingkop im baloi Simon. 

18 Bo mosia nogoini kon intau bo nolibó, 
"Degá kon na'a im pinogutunan i Simon 
Petrus?" 

19 Koyogotpa ing ki Petrus morai kon onu 
degá im mangale inta inontongnya tatua, 
Roho i Allah noguman ko'inia, "Hei Petrus, 
oyúon intau taya tolu notayak ko'inimu. 

20 Lagidon poponag bo bayakdon takin 
monia, dikadon mo'ondo-ondok ikow 
sin Aku'oibi in nopotabá ko'i monia 
namangoi." 

21 Dá noponangdon ing ki Petrus bo 
noguman kon intau mita tatua, "Aku'oibi 
na'a inta sinayak monimu. Mamangoi 
mongonu im mo'ikow?" 

22 Dá mosia notubag, "Kami na'a 
namangoi sim pinotabá i Kornelius, 
tobatú itoi in tontara Rum, inta totok 
mopia in dodia bo motoindudui ko'i 
Allah bo ihormat im bayongan intau 
Yahudi. Tobatú malaekat i Allah namangoi 
ko'inia bo nopotabá mogoini ko'i Tuang 
simbá ki Tuang mamangoi im baloinya, 
salaku tubag i Tuhan kom bayongan 
inta pinoigumnya kon doá. Sia pinoki 

indongogan kon onu inta poguman i 
Tuang ko'inia." 

23 Dá inoinidon i Petrus im mosia bo 
sinumu'ot kom bonu im baloi polat 
sinahangnyapa bo pinokisiugandon kon 
tua. Nopo'ikolomai kon singgai, ki Petrus 
nobangon bo minayak noyotakin monia 
takin tongonumai intau inta mopirisaya. 

24 Bain nopo'ikolomai kon singgai 
bo no'iyaput im mosia kong Kaisarea. 

Ki Kornelius takin bayongan ginalum 
bo yobayatnya mita inta ain inoininya 
dongkadon mogolat makow. 

2> Naonda in no'iyaput ing ki Petrus, 
baya-bayak sinomu i Kornelius polat 
sinumungkud in sia kon tayowonmai i 
Petrus. 

26 Ta'e sinulungan i Petrus binuat 
pinokisindogan polat noguman, 
"Sindogdon! Sin aku'oi na'a intaubî doman 
biasa." 

27 Koyogotpa mongonguman takin i 
Kornelius, ki Petrus sinumo'otdon kom 
baloi. Kon tua inontongnyadon nobayong 
intau noyosipun. 

28 Bo sia noguman ko'i monia, "Utat 
mita, kinota'auan bidon monimu kon 
ilarangbi in agama Yahudi mamangoi 

mokipodungkul andeka moyobayat in 
intau mita ibanea. Ta'e aindon pinoguman 
i Allah ko'inakó kon diabi mota'au 
monganggap kon ibanea tua in najis 
andeka haram. 

29 Tuamai wakutu ing ki Tuang nopo'igum 
simbá aku'oi mamangoi, nosanangbi ing 
ginaku. Dá tana'a in libóonkudon mongo 
nongonu sim pinoki'oinibi i Tuang in 
aku'oi." 

30 Dá ki Kornelius notubag, "Opatdon 
nosinggai na'a, degá orasmaidon 
nana'a jam tiga mololabung aku'oi 
nosambayang kom baloiku. Indoianmai 
oyúonbi in tobatu lolaki siniminog kon 
tayowonkumai. Lambungea mopo'uli- 
ulinag. 

31 Sia noguman nana'a, 'Kornelius! 
Sambayangmu sinarimadon i Allah bo 
kinota'auan-Nya domandon ing kopopia 
ing ginamu. 

32 Dá potabádon intau mayak in Yope 
mogoini kon intau inta tangoinya ki Simon 
Petrus. Sia nogutun kom baloi i Simon inta 
mororubus kong kulit. Tua kom pintad im 
baloinya.' 

33 Tuamai balúku pinotabá in intau 
mayak mogoini ko'i Tuang. Bo namangoi 

domandon ing ki Tuang takin pia ing 
gina. Bo tana'a kami noyosipundon kon 
tayowon i Allah sim mokidongog kom 
bayongan inta pinokipota'au i Allah ko'i 
Tuang poguman ko'inami." 

34 Bo ki Petrus noguman, "Bain 
na'a bo kinota'auanku kon na'anta 
pinoyotongkaibi i Allah im bayongan 
intau. 

35 Intau kabi nongkon onda, asal bo 
mo'ibog mogaid kon inta kino ibog-Nya, 
yo tuabi ing kinosanang gina-Nya. 

36 Pirman inta pinokipoyaput-Nya kon 
intau mita Israel, tuata in Habar Mopia 
inta nopota'au in dodamean inta inaidan i 
Yesus Kristus, Tuhan im bayongan intau. 

37 Kinota'auan bidon monimu im 
bayongan inta nobali kom butá in Yudea, 
pinangkoi kong Galilea inta nopalut 
makow pinobaptisan inta pinoki aid i 
Yohanes. 

38 Bo kinota'auanbi domandon monimu 
kong ki Allah ain nomili ko'i Yesus intau 
Nazaret tua bo nobogoi ko'i-Nia in Roho i 
Allah bo kawasa. Kinota'auan domandon 
monimu kong ki Yesus tuata inta minayak 
in lipu-lipúannya bo nogaid kon inta 
mopia polat nongundam kom bayongan 


KISAH PARA RASUL 10.39-44 69 


intau inta kinawasa'an in Ibilis, sing ki 
Allah umuran kotaki-takin-Nya. 

39 Kamibî na'a inta ain noko'ontong 
tontani kon onu im pinomia-Nya kom 
butá intau Yahudi bo kon Yerusalem. Ta'e 
umpakah natua pinopopakubi monia in 
Sia kong kayu pinoyotalempang bo ilimod. 

40 Ta'e kon singgai intolunya, Sia bui 
biniag i Allah nongkon kinopatoian-Nya 
bo Sia nokipogontong kon intau. 

41 Tongá de'emanbi kom bayongan intau, 
ta'e tongabi ko'inami inta pinili-Nya muna 
mobali saksi-Nya mita. Kami ain nonga'an 
bo nonginum noyotakin-Nya wakutu in Sia 
nobiagdon bui nongkon kinopatoian-Nya. 

42 Bo kami im pinarentah-Nya mopota'a- 
ta'au makow kom bayongan intau bo 
moguman kon Siabi tua inta pinili í 
Allah mobali hakim kon intau mita inta 
nobiagpa bo kon inta minatoidon." 

43 Bayongan nabi komintan bidon 
nongonguman kon soal Sia tua. 

Mosia noguman, “Bayongan intau 

inta mopirisaya ko'i Yesus, komintan 
ampungan in dosanya takin kakuasa'an 
inta nongkon i Yesus.” 

44 Koyogotpa nongonguman ing ki 
Petrus, indoianmai noponagdon in Roho 


KISAH PARA RASUL 10.45-11.1 70 


i Allah kom bayongan intau kon tua 
inta mongindongogmai kon onu im 
pinoyaputnya tatua. 

45 Dá intau mita in Yahudi nongkon 
Yope inta nopirisayadon ko'i Yesus 
inta dinimudui ko'i Petrus, komintan 
nongoherang noko'ontong kong ki Allah 
nobogoibi doman in Roho-Nya kon intau 
mita inta de'eman Yahudi. 

46 Sin inontong bo dinongogdon monia 
tontani, onu in siningog intau mita tatua 
kom bonu im bahasa noyagi-yagimai bo 
mosia totok domandon modayow ko'i 
Allah. Dá ki Petrus nosingog nana'a, 

47 "Indoiaikah, intau mita tana'a kinawasa 
domandon in Roho i Allah náonda 
doman bo kita. Dá mota'aupa degá intau 
molamboi ko'i monia im baptison tubig?" 

48 Dá pinokibaptis i Petrus im mosia 
kom bonu in tangoi Yesus Kristus. Onda 
intua mosia nopo'igum simbá ki Petrus 
mogutunpa takin monia tongonumai 
nosinggai. 

] ] l Rasul mita bo bayongan intau kon 

Yudea nokodongogdon kon habar 
kon intau inta de'eman agama Yahudi ain 
notarima kon Habar Mopia. 

“Da naonda ing ki Petrus minayak in 
Yerusalem, sinorúan monia in sia. 

3 Kai monia, "Ikow aindon sinumu'ot kom 
baloi mita in intau inta diá sinunat bo 
nonga'an domandon takin monia!" 

4Tuamai ininsilangan i Petus ko'i monia 
onu inta ain nobali tatua. Kai-nia: 

> "Wakutu in aku'oi yogot mosambayang 
kong kota in Yope, dalibi bo kinawasa'an 
Roho i Allah in aku'oi bo noko'ontong 
kon náonda bo daing mobanat no'ituntun 
monag nongkon langit, no'ibambé kon 
sikunya opat bo nogogai kong kilidkumai. 

6 Naonda inindoianku im bonunya, dá 
inontongku im mahaluk mita inta opat 
in siolnya, bo mahaluk mita inta kalig, 
mahaluk mita inta lumanday im mayak bo 
lagapan doman mita inta lindong. 

7 Bo dinongogku in singog noguman 
ko'inakó nana'a, 'Hei Petrus, 
pobangondon! Ratádon mita intua 
bo ka'an!' 

8Ta'e aku'oi notubag, 'Doibi aku'oi, 
Tuhan! Sin diapabi dodai onda aku'oi 
noka'an kom mahaluk inta haram bo 
nonajis.' 

9Ta'e buiku dinongog in singog nongkon 
langit tatua noguman, 'Onu inta kai Allah 

mota'au ka'anon, yo dona'aibi kai monimu 
in haram." 

10 Singog tatua kotoluku dinongog, onda 
intua no'isintakdon monik bui kon soroga 
intua komintan. 

11 Kon dodai doman tuata no'iangoi 
ko'inakó, in intau taya tolu kom baloi inta 
pinogutunanku. Mosia namangoi nongkon 
Kaisarea. 

12 Bo Roho i Allah nopotabá ko'inakó 
mayak moyotakin monia takin dia 
mohawatir. Dá taya onom tanion 
dinumuduidon doman ko'inakó minayak 
ing Kaisarea, bo sinumu'ot ing kami 
komintan kom baloi i Kornelius. 

13 Bo kon tua nodait ino'uman i Kornelius 
ko'inami kon sia in noko'ontong kom 
malaekat sinimindog kom baloinya bo 
noguman, 'Potabádon intau mayak in Yope 
mogoini kon tobatú intau inta ki Simon 
Petrus in tangoinya. 

14 Sin sia im mopota'au ko'inimu in 
Habar Mopia inta mokosalamat ko'inimu 
bo mokosalamat doman kom bayongan 
ginalummu.' 

15 Bo naonda aku'oi nomangkoidon 
nongonguman, Roho i Allah noponag bo 

nongawasa ko'i monia komintan na inta 
nobali ko'inaton kolipod. 

16 Dá kinotoropankudon in singog i 
Tuhan nana'a, 'Ki Yohanes mobaptis in 
tubig, ta'e mo'ikow baptison in Roho i 
Allah.' 

17 Dá tantú notarang bidon kong ki Allah 
im mobogoibi doman in totabi-Nya kon 
intau inta de'eman Yahudi, ná totabi inta 
inogoi-Nya ko'inaton wakutu ing kita 
bagu nopirisaya ko'i Tuhan Yesus Kristus. 
Tuamai, diábi doman inta ampaganku ing 
ki Allah!" 

18 Naonda in dinongog monia intua, 
nopiadon gina monia komintan polat 
nodayow ko'i Allah. Kai monia, "Aka 
natua, dá intau mita inta de'eman Yahudi 
inogoianbi doman i Allah ing kasampatan 
mogogai mogaid kon dosa mita bo 
moko'uli kong kobiagan mononoi!" 

19 Naonda ilimodon ing ki Stefanus, intau 
mita inta nopirisaya ko'i Yesus Kristus 
nongo'irangkap nolagui sin tokodomokon 
bo tokopogutúon in intau mita inta diá 
mopirisaya. Oyúon no'ibayak kom Penisia, 
bo oyúon doman no'idapot in Siprus bo 
Antiokhia. Kon tua mosia nopoyaput in 
Habar Mopia kon intau mita in Yahudi. 

20Ta'e kon sigad in intau mita inta 
mopirisaya tatua, inta nongkon Siprus 
bo Kirene, oyuon doman minayak kon 
Antiokhia bo nopoyaput in Habar Mopia 
kom bayongan intau inta de'eman agama 
Yahudi doman. 

21 Kawasa i Tuhan umuran kotaki-takin 
monia, sahingga in nobayongdon in 
intau nopirisaya bo moposarahkan ing 
kobiagannya ko'i Tuhan. 

22O'uman mita tatua no'iyaput kon 
jama'at mita inta kon Yerusalem. 
Manangka intua pinotaba monia ing ki 
Barnabas minayak in Antiokhia. 

23 Naonda in no'iyaput kon tua ing ki 
Barnabas, bo noko'ontong kon náonda ing 
Allah nomarakat ko'i monia, nopia totok 
ing ginanya. Bo sia nopo'igum domandon 
kom bá mosia totu-totu'udon mopirisaya 
bo motoindudui ko'i Tuhan. 

24Ki Barnabas na'a intaubi mopia, inta 
umuran kinawasaan in Roho i Allah bo 
intau inta totok mopirisaya ko'i Tuhan 
sahingga moántódon intau in dinumudui 
ko'i Tuhan. 

25 No'iduduimai kon tua ki Barnabas 
minayakdon in Tarsus notayak ko'i Saulus. 

26 Naonda in noyodungkulnya ing ki 
Saulus, dinianya ing ki Saulus minayak 
in Antiokhia nogutun totaong kon tua 
bo noyobiag takin jama'at kon tua polat 
doman notundú kom mobarong intau. Kon 
Antiokhia tuata intau mita inta mopirisaya 
ko'i Yesus muna-munamai sinangoian 
Keresten. 

27 Wakutu intua oyúon tongonumai 
in nabi namangoi nongkon Yerusalem 
mopobayak in Antiokhia. 

28 Kon sigad monia tua oyúon ing ki 
Agabus in tangoinya. Sia kinawasaan in 
Roho i Allah bo sinimindog nopota'au kom 
mobali im malarat moloben kon dunia 
na'a. (Bo totu'ubi nobali kon sempo ki 
Kaisar Klaudius nomarentah.) 

29 Dá dumodudui mita notobatú kong 
gina bo nosipun kon totulung podudui ing 
komampuan tobatú bo tobatú. Totulung 
tatua inogoi monia kon utat mita inta kon 
Yudea. 

30 Dá notobatú doman kong gina im 
mosia, bo nosipun kon totulung ogoi kom 
penatua mita. Totulung mita tatua inogoi 
pinokidia monia ko'i Barnabas bo ko'i 
Saulus. 

] 2 1 Ko wakutu intua ki Raja Herodes 
nomangkoidon momogutú kom 
bayongan jama'at. 

2 Sia in nomarentah nokirata ko'i Yakobus 
inta ki utat i Yohanes 

3 Naonda ing kinota'auannya kon oáidnya 
tatua mokosanang kong gina im bayongan 
intau Yahudi, umurannya bo inaidan onu 
inta diá mopia tatua; sia noki domok 
domandon ko'i Petrus sim bonuon kom 
ponjara. Wakutu intua Singgai Poramean 
Roti Diá Koragi. 

4Kom bonu im ponjara tatua ki Petrus 
ilukadan in tontara opat norogu. Kon 
torogu opat in tontara. Sim makusud 
monia aka mopalutdon kon singgai im 
Paskah, yo adilondon i Herodes in sia kon 
tayowon intau moántó. 

> Dá ki Petrus sinahang kom bonu im 
ponjara, ta'e umuran sambayagan im 
bayongan jama'at simbá tantú in sia 
tulungan i Allah. 

6 Dolom wakutu in diápa dinia i Herodes 
in sia kon tayowon intau moántó, ki 
Petrus sinokig in rante bo pinoposiug kon 
sigad in tontara doyowa inta molukadmai 
ko'inia. Bo lolingkop im ponjara tatua 
ilukadan doman in tontara mita ibanea. 

7 Indoianmai no'isindogbi magi malaekat 
i Tuhan kon tua bo nonimbayag kom 
bonu im ponjara. Malaekat tatua nogulung 
ko'i Petrus sahinggai in no'i bangon. Bo 
malaekat tatua noguman, "Hei, lagidon 
pobangon!" Dá kon dodaipa doman intua 
bo notontak in rante uatoi inta pinotokig 
kon limanya. 

8 Onda intua malaekat tatua noguman, 
"Pakédon lambung bo sapatumu." Da 
pinaké doman i Petrus in lambung bo 
sapatunya. Malaekat tatua bui noguman, 
"Paké domandon in jubahmu bo koligai 
dudui ko'inakó." 

9Bo dinumudui ing ki Petrus kom 
malaekat tatua ilumuai nongkon ponjara 
tatua. Ta'e diabi kinota'auannya kon 
onu inta inaidan malaekat tatua in 
totu-totu'ubi nobali. Kainia kamai dá 
tongabi ná oyúon in no'ilabotmai kom 
matanya. 

10 Bo naonda ing kinotaliban monia 
in tampat pololukadan inta muna bo 
induanya mosia no'idapotdon in lolingkop 
uatoi. Ngara tatua dalan mopobayak ing 
kota. Lolingkop tatua nobukat tontani, 
bo ilumuai im mosia nongin lorong. Bo 
malaekat balúdon nonalámai ko'i Petrus. 

1l Bain kon tua bo kinota'auannya onu 
inta nobali ko'inia, bo sia noguman, 
"Tana'a makow kinota'auankudon kong 
ki Tuhan totu-totu'ubi nopotabá im 
malaekat-Nya moposalamat ko'inakó 
nongkon kawasa i Herodes bo nongkon 
rupa-rupa inta mora'at inta popoáid in 
intau Yahudi ko'inakó." 

12 Bo naonda ing kinomangaleannyadon 
intua komintan, sia minayak im baloi 
Maria, ki iná i Yohanes inta dinonoi ki 
Markus. Kon tua mobarong totok intau 
noyosipun bo mosambayang. 

13 No'iyaputmai kon tua, sia nonangkokok 
kon lolingkop, dá inangoi bo inindoian in 
tobatú bobantung bobay inta ki Rode in 
tangoinya. Munapabi sinarapnya mongo ki 
ine in nonangkokok tatua. 

14 Ta'e balúnyadon kinota'auan kong ki 
Petrus intua. Tongá lantaran kinoliuan 
pia ing ginanya, dá diápabi binukatannya 
in lolingkop tatua, minayakpabi in sia 
bo noguman kom bayongan intau inta 
noyosipun kon tua kong ki Petrus tua kon 
luai. 

15 Intau mita kon tua diábî nopirisaya 
sedang bo siningogbi monia nana'a in 
sia, "Degá bo binombulowbi in ikow 

nion!" Ta'e ki Rode umuran moguman kon 
totu-totu'ubi ki Petrus intua kon luai. Dá 
kai monia doman, "Malaekatnyabi intua!" 

16 Bo tantúdon ing ki Petrus 
nonangkokok. Dá naonda im binukatan 
monia in lolingkop, bo noko'ontongdon 
ko'i Petrus, mosia komintan nongoherang. 

17 Ta'e ki Petrus nonuladá in noguman 
kom bá mosia kibio-biómaidon, onda 
intua ino'umanyadon kong ki Tuhanbi in 
nodia ko'inia ilumuai nongkon ponjara. 
Bo sia noguman doman, "O'umanpa ko'i 
Yakobus bo ko'i utat mita naton onu inta 
ain nobali tana'a ko'inakó." Onda intua 
ilumuaidon in sia bo minayak in tampat 
ibanea makow. 

18 Nobangon monik dolo-dolom 
noributdon totok in tontara mita inta 
nolukad ko'inia. Mosia nobingung totok 
bo nosilibóan mongo onu in nobali ko'i 
Petrus. 

19 Bo pinokitayak i Herodes kon intau 
mita tatua ing ki Petrus, ta'e diá no'uli 
monia. Dá pinokipirikisadon i Herodes 
in tontara mita inta mololukad, nopalut 
makow bo pinokilimod nodait im mosia. 
Onda intua ki Herodes minayakdon 

nongkon Yudea bo nogutun tongonumai 
nosinggai kong Kaisarea. 

20 Ki Herodes totok sinumoru' kon intau 
mita in Tirus bo Sidon. Manangka intua 
noyotakin im mosia minayak kon tayowon 
i Herodes. Muna mosia nodondo'ulug 
ko'i Blastus, inta nobali itoi kon istana 
i Herodes, dá sinulungannya im mosia. 
Onda intua minayak im mosia ko'i Herodes 
bo nopo'igum simbá moyodamedon, sing 
ka'anon intau mita kon lipú monia tongabi 
mo'ui nongkon buta inta kom bonu ing 
kakuasaan i Herodes. 

21 Kon tobatú singgai inta ain sinantú, ki 
Herodes nogilambungdon, in lambung raja 
bo ilimitú kon tampat pomomarenta'annya 
bo nosingog kon tayowon intau mobarong 
tatua. 

22 Dá intau mita moántó kon tua totok 
momalú im moguman, "Singogbi in dewa 
na'a, de'emanbi singog in intau!" 

23 Bo kon dodaipa doman intua sinokap 
im malaekat i Allah in sia sin totokdon 
mopo'ompámai ko'i Allah. Pangabisannya 
minatoi in sia bo kina'an in oluasi mita. 

24 Dá totokdon no'ihabar magi makow im 
pirman i Allah sahingga in nobayongdon 
totok intau nopirisaya. 

25 Naonda in nopalutdon in oáidan i 
Barnabas bo i Saulus, mosia nobuidon 
nongkon Yerusalem bo nodia ko'i Yohanes 
Markus noyotakin monia. 

] 3 ! Wakutu intua kon jama'at 

Antiokhia oyúon tongonumai nabi 
bo guru, na'a in tangoi monia tua: Ki 
Barnabas, ki Simeon inta dinonoi ki Niger, 
ki Lukius intau ing Kirene, ki Menahem 
inta noyobiag i Raja Herodes, bo ki Saulus. 

“Kon singgai tobatú wakutu im mosia 
nosambayang ko'i Tuhan bo nopuasa, 
Roho i Allah noguman ko'i monia nana'a, 
"Pilidon ing ki Barnabas bo ki Saulus 
mobali totabá-Ku, simbá mosia mogaid 
kon oáidan inta aindon sinantú-Ku pokiáid 
ko'i monia." 

3 Naonda in nopalutdon nopuasa bo 
nosambayang im mosia, binarakatandon 
monia ing ki Barnabas bo ki Saulus bo 
polat pinotabá minayak in taya dua. 

4 Lantaran pinotabá in Roho i Allah, dá 
ki Barnabas bo ki Saulus minayakdon in 
Seleukia. Nongkon tua mosia sinumakoi 
kon uangga minayak in Siprus. 

> Naonda no'iyaput im mosia kon lipú in 
Salamis, mosia nopota'a-ta'au makow im 
pirman i Allah kom bonu im baloi mita 

pososambayangan intau Yahudi. Kom 
binaya'an monia tatua, ki Yohanes inta 
dinonoi ki Markus notulung ko'i monia. 

6 Mosia minayak nolibu kom bayongan 
pulau kon tua no'idapot kom Papos. Kon 
tua mosia noyodungkul in tobatú intau 
Yahudi, inta ki Bar Yesus in tangoinya. 
Tobatú mososihir bo mongaku kon sia in 
tobatú nabi. 

7 Sia na'a totok noyobayat i Sergius 
Paulus, gubernur kom pulau tatua, intau 
inta totok mopandoi. Sia nogoinî ko'i 
Barnabas bo ko'i Saulus sim mo'ibog 
mokidongog kon pirman i Allah. 

8 Ta'e ki Elimas (tangoi in mososihir 
tatua aka kom bahasa Yunani) in tantu 
momayow ko'i Barnabas bo ko'i Saulus, sin 
ramijionnya bá ki gubernur diá mopirisaya 
ko'i Yesus. 

ə Ta'e ki Saulus — inta sinangoiandon 
ki Paulus -- kinawasaan in Roho i Allah 
inimindoi ko'inia, 

10 bo noguman, "Hei intau inta mo'ubol 
totok, ki adi in Ibilis! Ikow nion saturu 
im bayongan inta mopia. Nongonu sin 
diabi doman mogogai ikow molamboi kon 
roncana i Allah moposalamat kon intau? 

11 Yo indoiai in tana'a, hukumon i 
Tuhan ikow! Ikow mobilog bo diádon 
moko'ontong kom matán singgai 
samantara na'a." 

12 Naonda inontongdon i gubernur onu 
inta nobali tatua, nopirisayadon totok in 
sia ko'i Yesus; sin nopia totok ing ginanya 
kon totundú mita soál ki Tuhan. 

13 Ki Paulus bo yobayatnya mita, nongkon 
Papos sinumakoi kon uangga bo minayak 
im Perga inta kom Pampilia. Kon tua ki 
Yohanes Markus nonalámaidon ko'i monia 
bo nobui kon Yerusalem. 

14 Nongkon Perga, ki Paulus bo 
yobayatnya mita nongingguput kom 
bobayaan monia no'idapot kon Antiokhia 
inta kom Pisidia. Onda intua kon 
singgai in Sabat mosia minayak im baloi 
pososambayangan bo ilimitú makow kon 
tua. 

15 Naonda in nopalutdon binaca in 
Hukum i Musa bo Buk in Nabi mita, itoi 
mita im baloi pososambayangan tatua 
nopotabá in intau minayak nolibó ko'i 
Paulus bo kon yobayatnya mita. Nana'a in 
lolibó monia tua, "Utat mita, aka oyúonbi 
ing koyow inta mokoyigon kom pirisaya 

bo mokohibur kom bayongan umat i Allah 
tana'a mita, yo pogumandon." 

16 Dá balúdon sinimindog ing ki Paulus 
bo noponuladá in limanya bo noguman, 
"Ule bayongan ginalumku intau mita 
Israel bo utat mita ibanea kon na'a inta 
motoindudui ko'i Allah! Indongogaipa in 
singogku na'a: 

17 Ki Allahbi in intau Israel inta nomili 
kom mogoguyang naton bo inta nobogoi 
ing katurunan mobayong ko'i naton 
sahingga in nobali bangusa inta moloben 
wakutu in nogutunpa kom Mesir mosia 
salaku mokokiángoi. Onda intua takin 
kawasa moloben ki Allah nopoluai ko'i 
monia nongkon butá im Mesir tatua. 

18 Opat nopuluh notaong pinosabaran- 
Nya kon oáid mita monia kom padang 
gurun. 

19 Bo pitu nobangusa im pinutúan-Nya 
kom butá ing Kanaan tatua sim mosila- 
silai makow kom butá tatua kom bayongan 
intau Israel simbá mobali kapunya'an 
monia. 

20Tua komintan nobali solama opat 
nogatut bo lima nopuluh notaong 
ko'onggotea. Naonda in sinilai im buta 
Kanaan tatua, inogoian i Allah in hakim 

mosia. Hakim pangabisan ing ki Nabi 
Samuel. 

21 No'idudui kon tua mosia no'igum kon 
raja, dá inogoi i Allah ing ki Saul, ki adi i 
Kish inta nongkon suku Benyamin. Opat 
nopuluh notaong sia nobali raja. 

22 Naonda ing kinodoidon i Allah in sia, 
ki Allah nomilidon ko'i Daud nobali raja 
monia. Bo tana'a inta pinoguman i Allah 
soal ki Daud, 'No'uli-Kudon ing ki Daud 
inta ki adi í Isai tobatú intau inta totok im 
mokosanang kong gina-Ku. Sia tua inta 
motoindudui kon onu ing kino'ibog-Ku.' 

23 Nongkon turunan i Daud tuata, 
podudui in dandi-Nya, Sia moposadia 
in tobatú Raja Mopoposalamat kom 
bayongan intau Israel, dá Sia tuata ing ki 
Yesus. 

24 Wakutu ing ki Yesus diápa nomangkoi 
kon oáidan-Nya, pinobalúdon muna i 
Yohanes kom bayongan intau Israel kom 
musti mogogaidon mogaid kon dosa mita 
monia bo baptisondon. 

25 Naonda im motoyongdon mopalut 
in oáidannya, ki Yohanes noguman ko'i 
monia nana'a, 'Degá kai monimu kamai 
yo ki inebi in aku'oi na'a? Aku'oi na'a 
in de'emanbi Sia inta olaton makow 

monimu. Ta'e mo'iangoibi in Sia inta 
olaton makow monimu nion, mo'itoluan 
mangoi ko'inakó; umpakah tongá mobuka 
kon togot in sapatu-Nya yo diá mokobali 
aku'oi.' 

26 Utatku mita inta katurunan i Abraham 
bo utat mita ibanea inta motogu'ondok 
ko'i Allah! Habar inta mokosalamat aindon 
pinoyaput ko'inaton; 

27 sim bayongan intau inta nogutun kon 
Yerusalem bo itoinya mita diábî nonota'au 
kon Siabi tua inta mopoposalamat, 
sahingga ihukumbi monia in Sia 
nodapot minatoi. Ta'e hukuman tatua 
im mogintompodbi kon onu inta aim 
pinoguman muna in nabi mita inta tantú 
baca'an monia aka kon singgai in Sabat. 

28 Umpakah diá kino'ulian monia kon 
talá inta mota'au baion monia dodoyonan 
pohukuman ko'i-Nia modapot matoi, ta'e 
pinakisabi doman monia pinokilimod ko'i 
Pilatus in Sia. 

29 Bo naonda in nopalutdon inaidan 
monia bayongan inta ain no'ipais 
kom bonu im Buk Mosuci soál Sia, 
pinopoponagdon monia im mayat-Nya 
nongkon kayu pinoyotalempang bodongka 
ilobong. 

30 Ta'e biniag bui i Allah in Sia kon sigad 
in intau minatoi. 

31 Onda intua tongonumai nosinggai 
Sia umuran namangoi nokipogontong 
kon dumodudui-Nya mita inta namangoi 
noyotakin-Nya nongkon Galilea mayak 
in Yerusalem. Mosia tuata inta nobali 
saksi-Nya kon umat masai na'a. 

32 Tuamai tana'a makow kami mopoyaput 
in Habar Mopia ko'i monimu: Kon onu 
inta aindon pinodandi i Allah kom 
mogoguyang naton, 

33 aindon sinotu'u-Nya ko'i naton takin 
dalan nomiag bui ko'i Yesus nongkon 
kinopatoian-Nya, ná inta aim pinais kom 
buk Mazmur induanya, nana'a, 'Ikowbi 
nion ing ki Adi-Ku, singgaipa doman na'a 
Aku'oi mobali ki Amá-Mu.' 

34 Aindon biniag i Allah in Sia nongkon 
sigad intau minatoi. Ta'e tana'a makow diá 
bidon mokorasa kom popatoi natua in Sia. 
Sing ki Allah nogumandon nana'a, 'Aku'oi 
mobogoi in dandi mosuci ko'ini-Mu bo 
pototu'u-Kubi dandi inta aindon doman 
pinodandi-Ku ko'i Daud.' 

35 Ná doman tua ing kon ayat mita 
ibanea pinoguman nana'a, 'Diabi 
pomayak-Mu makow in Simpal-Mu inta 

motoindudui tatua moyoyang kom bonu 
im pinolobongan.' 

36 Naonda nogaid makow kon onu inta 
kino'ibog i Allah ing ki Daud kon wakutu 
in nobiagpa, sia minatoi domandon bo 
ilobong kon diug i mogoguyangnya. 

Dá noyoyangbi domandon komintan in 
awaknya. 

37 Ta'e ki Yesus inta biniag i Allah 
nongkon kinopatoian-Nya, diabi 
noyoyang in awak-Nya. 

38 Tuamai utatku mita, mustidon 
kota'auan monimu kom pinongin i 
Yesusbi tuata habar soál pongampungan 
kon dosa pinota'au ko'i monimu; musti 
kota'auan monimu kom pomuloi in intau 
inta mopirisaya ko'i-Nia, pinilatandon 
nongkon dosa mita inta diábî mota'au 
tongá popatan pongin bayongan parentah 
mita i Allah inta pinoyaput i Musa. 

39 (13:38) 

40 Manangka intua tarukira totok kopira, 
dika modapot mobali ko'i monimu onu im 
pinoguman in nabi mita nana'a, 

41 'Tarukira totok kopira, hei mo'ikow 
intau mita inta mosingkule! Moherangbi 
im mo'ikow, bodongka matoi! Sing kom 
masa in tana'a Akuoi mogaid kon oáidan 

inta diabi pirisayaan monimu, umpakahbi 
oyúon intau im mopomangale ko'inimu." 

42 Wakutu ing ki Paulus bo ki 
Barnabas nonalámaidon kom baloi 
pososambayangan tatua, bayongan 
intau kom baloi pososambayangan tatua 
nongoyow ko'i nayadua simbá umuranpa 
mamangoi kon singgai in Sabat ibanea 
makow, bo mogingguput kon onu inta 
aindon muna pinoyaput nayadua ko'i 
monia. 

43 Naonda ilumuaidon bayongan intau 
nongkon baloi pososambayangan tatua, 
ki Paulus bo ki Barnabas dinuduian im 
moántó intau Yahudi bo intau doman 
mita ibanea inta sinumuotdon kon agama 
Yahudi. Dá umuran sinongginaan in 
rasul mita tatua im mosia simbá umuran 
mobiag kom bonu in totabi Allah. 

44 Kon singgai in Sabat no'iduduimai, 
gogió komintan intau kong kotá tatua 
namangoi mokidongog kon singog mita i 
Allah. 

45 Wakutu inontong intau mita Yahudi 
in intau moántó tatua, mosia totok 
no'intoi. Totok monia singkuleon ing ki 
Paulus bo toko bayowan monia onu im 
pinogumannya. 

46 Ta'e taran-tarangan taya dua nosingog 
nana'a: "Kolipodpabi singog i Allah na'a im 
pinoyaput ko'i monimu. Ta'e diá sinarima 
monimu, sin mo'ikow ain noguman tontani 
kom mo'ikow in diábî patus motarima 
kong kobiagan mononoi. Tuamai tana'a 
makow talaan nami im mo'ikow bo mayak 
kon intau ibanea. 

47 Sin tana'adon im parentah i Tuhan 
ko'inami, 'Aindon sinantú-Ku im mo'ikow 
mobali bayag kom bayongan intau ibanea 
inta de'eman intau in Yahudi, simbá 
nongkon i monimu, bayongan intau kon 
dunia na'a mosalamat." 

48 Wakutu in dinongog im bayongan 
intau inta de'eman Yahudi in singog tatua, 
nopia totok ing gina monia bo totok im 
modayow ko'i Tuhan. Bo bayongan intau 
inta aindon pinili i Allah simbá moko'uli 
kong kobiagan mononoi, komintandon 
nopirisaya. 

49 Singog i Tuhan no'iwayadon kom 
bayongan lipú kon tua. 

>0 Ta'e intau mita moloben kong 
kotá tatua bo bobay mita inta 
nongkon kalangan intau molantud 
inta motogu'ondok ko'i Allah, totok 
pongaruon intau mita in Yahudi. Mosia 

nogaid kon soal inta nokopomuka kon 
saturu monia ko'i Paulus bo ko'i Barnabas, 
bo inuntundon monia in taya dua nongkon 
daerah tatua. 

>! Dá sinopiran in rasul mita tatua kon 
tayowon intau moántó tatua in lobud inta 
nongo'ikompit kon si'ol monia salaku 
poringatan ko'i monia, bodongka minayak 
in Ikonium. 

2 Dumodudui mita monia kon Antiokhia 
nongosanang ing gina bo kinawasaan in 
Roho i Allah. 

] 4 l Kon Ikonium ki Paulus bo ki 

Barnabas nokorasa kon soál inta 
notongkai. Mosia minayak doman kom 
baloi pososambayangan in intau Yahudi 
bo nopoyaput im pirman i Allah kon tua, 
sahingga mobarong totok intau Yahudi bo 
intau inta de'eman Yahudi in nopirisaya 
ko'i Yesus. 

2 Ta'e intau mita Yahudi inta doi 
mopirisaya, totokdon mopongaruh kon 
intau mita inta de'eman Yahudi, sahingga 
nomukádon ya'at ing gina i intau mita 
tatua kom bayongan intau inta mopirisaya 
ko'i Yesus. 

3 Manangka intua ki Paulus bo ki 
Barnabas nogutun nolin'onggot kon 

tua. Bo umuranbi nobarani imosia 
nongonguman kon soal ki Tuhan. Da 
pinonyatadon i Tuhan kon habar inta 
pinota'au monia soal totabi-Nya tatua 
in totu'ubi; mosia inogoian-Nyadon 
ing kawasa mogaid kon soál mita inta 
mokoherang bo inta diá komampuan intau 
aidan. 

4Ta'e intau mita kong kota tatua diá 
notobatú kom pikiran; oyúon dinumudui 
kon intau mita in Yahudi inta diá nonota'au 
ko'i Allah bo oyúon doman in dinumudui 
kon rasul mita tatua. 

> Bo intau mita in Yahudi takin itoi 
mita monia noyotakin in intau mita 
de'eman Yahudi noyopakat moposikisa bo 
mogandur im batu kon rasul mita tatua 

6 Ta'e kinota'auan i Paulus bo i Barnabas 
in roncana monia tatua, dá minayak in 
taya dua bo sinimi kon Listra bo Derbe. 

7 Kon tua mosia umuranbi doman 
nopoyaput in Habar Mopia. 

8 Kon Listra oyúon tobatú lolaki 
inta si'olnya nolempeng nongkon 
no'ilahirpamai, sahingga sia diá dodai 
onda nokobayak, sin totu'u molemé in 
si'olnya. 

9Intau tatua limitú makow kon tua 
mongindongogmai ko'i Paulus mosingog. 
Bo inontong i Paulus kom mopirisaya in 
intau tatua, dá tuamai mopiapabi. Dá ki 
Paulus inimindoi ko'inia, 

10 bo noguman noropot, "Sindogdon 
kotulid!” Intau tatua ilumanduk sinimindog 
bo minayak. 

11 Naonda intau moántó noko'ontong 
kon onu inta ain inaidan i Paulus, mosia 
nomalú kom bonu im bahasa Likaonia, 
"Dewa mita noponagdon kon dunia na'a 
náonda bo intau." 

12 Dá ki Barnabas sinangoian monia ki 
Zeus yo ki Paulus ing ki Hermes, sin sia in 
nosingog. 

13 Bo namangoi ing ki Imang Dewa Zeus, 
inta tampat pososambayangannya kon 
luai ing kotá, nodia kon sapi mita kolakian 
bo nopolambá im bungang kon ngara ing 
kotá tatua. Bo noyotakin doman monia 
nobogoi in sosumbah kon rasul mita 
tatua. 

14 Naonda ing ki Paulus bo i Barnabas 
nokodongog kon onu inaidan intau mita 
tatua, nomera-merak mosia kon lambung 
monia bo sindalan noribatuk minayak 

irumuák kon intau moántó tatua, bo 
nomalú, 

15 "Hei, nongonu sim mo'ikow mogaidbi 
kon nana'a? Kami na'a in intaubi doman 
ná mo'ikow! Kami ing kon na'a tongábi 
namangoi mopoyaput in Habar Mopia ko'i 
monimu simbá tala'anmaidon monimu 
in soál mita inta diá baraguna tanion 
bo mopirisayadon ko'i Allah inta aindon 
nobiag nongkon kinopatoian-Nya, ki Allah 
inta nomia kon langit bo butá, dagat bo 
bayongan inta kom bonunya. 

16 Kolipod im pomayakpabi makow i 
Allah intau mobiag podudui in ibognya 
tontani. 

17 Ta'e umuran-Nyabi ponyata in 
totabi-Nya bo mobogoi kon onu inta 
mopia. Ogoian-Nya in uyan nongkon 
langit bo hasil im butá kom musimnya. 
Umuran-Nya inogoian ing ka'anon im 
mo'ikow bo pinosanang ing gina monimu.” 

18 Ta'e umpakah námaidon tua im 
pinogoguman in rasul mita tatua 
ko'i monia, ta'e diábi doman mosia 
nokoámpag. Tantúbi doman mosia 
nobogoi in sosumbah ko'i monia. 

19 Tongá dodai intua namangoidon intau 
mita Yahudi kon Listra. Mosia nongkon 

Antiokhia kom Pisidia bo nongkon Ikonium 
bo mopongaruh kon intau moántó tatua 
simbá dumudui ko'i monia. Bo ki Paulus 
inarab monia im batu polat dinia pinoluai 
kong kotá. Bo kai monia kamai aim bidon 
minatol, 

20 ta'e naonda in ilipung intau mita 
inta mopirisaya, sia nobangon bo bui 
sinumu'ot ing kotá. Nopo'ikolomai kon 
singgai sia minayakdon in Derbe takin i 
Barnabas. 

21 Kon Derbe, ki Paulus bo ki Barnabas 
nopoyaput doman in Habar Mopia bo 
nobayongdon intau in nobali nopirisaya 
ko'i Yesus. Onda intua mosia nobuidon 
kon Listra, bo minayak kon Ikonium bo 
Antiokhia inta kom Pisidia. 

22 Kong kota mita tatua mosia minayak 
noginrigon kong gina in intau mita inta 
mopirisaya ko'i Yesus bo nononggina 
simba umuran mopirisaya ko'i Yesus. 
Nana'a in tonggina monia tua, “Munapabi 
moántó in roriga mo'uli naton, bain tua 
bo mokorasa kong kopia'an kon Dunia 
Mobagu i Allah." 

23 Pomuloi in jama'at pinotayakan i 
Paulus bo i Barnabas kon intau mita inta 
mobali itoi kom bonu in jama'at intua. 

Sinambayangan monia polat pinopuasaan 
bo pinosarakan monia ko'i Tuhan inta 
pinirisaya monia tua. 

24 Onda intua ki Paulus bo ki Barnabas 
nogingguputdon kom bobayáan monia, 
mosia nongin lipú im Pisidia bo 
nodapotdon kom Pampilia. 

25 Bo naonda in nopalutdon nopoyaput in 
Habar Mopia kom Perga, mosia minayak in 
Atalia, inta kom pintad. 

26 Bain nongkon tua mosia bo sinumakoi 
kon uangga minayak in Antiokhia. Kotá 
tatuata inta muna-munamai pinotarima'an 
monia kon totabi i Allah, simbá aidandon 
monia in oáidan inta koyogot monia 
ilapatan masai na'a. 

27 Naonda in no'iyaputdon kon Antiokhia, 
nodait monia sinipun bayongan jama'at, 
bo pinongongumanan kon onu inta aindon 
inaidan i Allah ko'i monia. Bo ino'uman 
doman monia in totulung i Allah nobuká 
kon dalan nodapot intau mita inta de'eman 
Yahudi nopirisaya ko'i Yesus. 

28 Kong kota tatua ki Paulus bo ki 
Barnabas nogutun no'onggot noyotakin in 
jama'at mita inta mopirisaya. 

] 5 ! Tongonumai intau nongkon Yudea 

namangoi in Antiokhia bo notundú 

kon intau mita inta mopirisaya ko'i Yesus. 
Mosia noguman kon aka mosia bo dia 
sunaton na inta pinarentah kon hukum i 
Musa, yo diabi mosalamat. 

2 Dá totok binayowan i Paulus bo i 
Barnabas ing guman intau mita tatua. 
Pangabisannya sinantúdon simbá ki 
Paulus bo ki Petrus takin tongonumai 
intau nongkon Antiokhia mayak in 
Yerusalem mopoyosingog in soál tatua 
takin rasul bo itoi mita kon tua. 

3 Dá inatod in jama'at mita kon Antiokhia 
im mosia nodapot kon luai ing kotá, onda 
intua minayak nongin Penisia bo Samaria 
im mosia. Kon tua mosia nongonguman 
kon soál náonda dapot intau mita inta 
de'eman Yahudi nobali nopirisaya ko'i 
Allah. Habar tatua totok nokosanang kong 
gina in intau mita mopirisaya kon tua. 

4 Naonda in no'iyaputmai kon Yerusalem, 
mosia sinomu in jama'at takin pia ing 
gina, dá rasul mita tatua bo intau mita 
inta sinonitoi monia kon jama'at tatua 
nongonguman kom bayongan rupa-rupa 
inta aindon pinomia i Allah inta pinongin i 
monia. 

> Ta'e tongonumai intau im Parisi inta 
ain nopirisaya ko'i Yesus namangoi bo 

noguman, “Intau mita inta de'eman Yahudi 
mustibi sunaton bo pokiaidan onu inta 
pinarentah i Musa." 

6 Dá soal tatua iyosingogdon noyotakin 
in rasul bo itoi mita inta noyosipun kon 
tua. 

7 Totok no'onggot im pinoyosingogan 
monia kon soál tatua. Dá sinimindogdon 
ing ki Petrus bo nosingog, "Utatku mita! 
Kinota'auan bidon monimu kon aku'oi na'a 
im pinilibi i Allah kon sigad monimu sim 
mopoyaput in Habar Mopia kom bayongan 
intau inta de'eman Yahudi, simbá mosia 
mokidongog bo mopirisaya ko'i Yesus. 

8 Bo ki Allah inta nonota'au kong gina 
im bayongan intau noponyatadon kon 
sinarima-Nya bidon im mosia; soál tatua 
pinonyata-Nya takin nobogoi in Roho-Nya 
ko'i monia ná inta ain inogoi-Nya ko'i 
naton. 

9 Ki Allah tua in diábî mopoyo-poyoposi 
kon intau. Dinaritan-Nya ing gina monia 
sim mopirisaya im mosia. 

10 Yo nongonu sin tana'a makow mo'ikow 
im mo'ibogbi molawang ko'i Allah bo 
mobogoi in atorang inta totok mororiga 
aidan in intau mita inta mopirisaya tanion, 

padahal mogoguyangpa naton diabi 
doman mokoáid kon tua komintan! 

11 Kita komintan in nonota'au bo 
nopirisaya bidon kong kita im posalamaton 
lantaranbi tabi i Tuhan Yesus; ná doman 
tua im mosia." 

12 Dá bayongan intau inta noyosipun 
kon tua komintan nongobió. Bo 
inindongogandon monia turus onu inta 
ino'uman i Petrus bo i Barnabas tua. Mosia 
nongonguman kom bayongan tanda inta 
totok im mokoherang kon intau, inta ain 
inaidan i Allah ko'i monia kon yuá-yuák in 
intau inta de'eman Yahudi. 

13 Naonda im mosia nopalut nosingog, 
ki Yakobus noguman, "Utat mita! 
Indongogaipa in singogku na'a. 

14 Bagu dongka ininsilangan i Simon 
kon nongkon pinomangkoianpabimai ki 
Allah nopo'ontongdon in tabi-Nya kon 
intau mita inta de'eman Yahudi, bo nomili 
kon umat kon sigad in intau mita inta 
diá mopirisaya. Tongá kino'onggotannea 
umat inta pinili-Nya tatua nobali umat 
inta motoindudui ko'i-Nia. 

15 Tua komintan nobali ná inta aim 
pinoguman muna in nabi mita, inta pinais 
nana'a, 

16'Mopalut makow kon tua Aku'oi 
mamangoi bui,' natua ing kai Tuhan, 
'Bui-Ku posindongon im baloi í Daud 
inta aindon no'umpag, bo tompia'an in 
rumbunnea, bodongka posindogon bui; 

17 simbá onda intau in Yahudi inta diápa 
nopirisaya ko'i Allah komintan motayak 
ko'i Tuhan, takin bayongan intau inta 
de'eman intau in Yahudi inta aindon muna 
inoini-Ku mobali umat-Ku." Natua ing kai 
Tuhan, 

18 inta ain nopota'au intua komintan 
nongkon dungkulpamai." 

19"Tuamai aka ná kon raianku, 
sabanarnya kita in diábi mota'au mogaid 
kon atorang inta mokororiga kom 
bayongan intau inta mopirisaya ko'i Allah. 

20Ta' e kita im momaisdon kon surat 
bo mononggina ko'i monia, simbá 
dona'ai moka'an kong ka'anon inta aim 
pinosumbah kon dewa, andeka moka'an 
kon tapú im mahaluk inta sinagangan, 
andeka moka'an kon dugúnya. Bo bá 
umuran mokopoyayuk im mosia kon oáid 
mita inta mokotor. 

21 Sin hukum i Musa nongkon 
dungkulmaipabi umuran bidon binaca 
pomuloi singgai in Sabat kom baloi mita 

pososambayangan, bo nodait pinoyaput 
kom bayongan kota kon tua." 

22 Rasul bo itoi mita in jama'at takin 
bayongan jama'at kon tua noyopakatdon 
kom momilidon kon tongonumai in intau 
kon sigad monia inta potaba mayak 
in Antiokhia moyotakin i Paulus bo i 
Barnabas. Dá pinili monia ing ki Yudas 
inta dinonoi ki Barsabas bo ki Silas. Taya 
dua na'a intau inta totok ing ko'insim 
im bayongan intau inta mopirisaya kon 
Yerusalem. 

23 Takin totabá mita monia tua mosia 
nokidia in surat inta nana'a im bonunya, 
"Hormat kom bayongan utat inta nongkon 
lipú mita inta de'eman Yahudi inta 
nogutun kon Antiokhia, Siria bo Kilikia. Bo 
hormat doman nami, rasul mita bo itoi 
in jama'at takin bayongan jama'at kon 
Yerusalem. 

24 Aindon dinongog nami kon oyúondon 
intau nongkon sigad nami in namangoi ko'i 
monimu bo mongacau polat mopoyaying 
im pirisaya monimu. Padahal mosia tua 
diabi pinotabá nami. 

25 Tuamai kami notobatúdon kong gina 
bo nomili polat nopotabá in tongonumai 

intau mamangoi ko'i monimu moyotakin i 
Barnabas bo i Paulus inta kino tabi nami. 

26 Taya dua na'a in aim bidon nopotaru in 
nyawa monia sin lantaran pirisaya monia 
ko'i Tuhan naton inta ki Yesus Kristus. 

27 Dá manangka intua pinopoángoidon 
nami ing ki Yudas bo ko'i Silas ko'i 
monimu mopoyaput in onu inta pinais 
kom bonu in surat tana'a. 

28 Sin na'abî inta kino'ibog in Roho i Allah 
-- bo mopia doman gina nami -- simbá 
mo'ikow diá poki-aidan in oáidan inta lebe 
mobogat nongkon oáidan mita tana'a; 

29 dika moka'an kong ka'anon inta aindon 
pinosumbah kon dewa; dika moka'an kon 
dugú, dika moka'an kon tapú im mahaluk 
inta minatoi sinagangan, bo poyayúdon in 
oáid inta mokotor. Aka aidandon monimu 
intua komintan, yo mangalenya mo'ikow 
aindon nogaid kon inta mopia. Natuapa, 
salamat!" 

30 Naonda in nogumandon kom mobui, 
mosia inta pinotabá tatua nopobayakdon 
in Antiokhia. Kon tua mosia nogoini 
doman kom bayongan jama'at noyosipun 
sim pinopoyaputan ing koyow mita tatua. 

31 Naonda im binaca im bayongan jama'at 
in surat tatua, totok nosanang ing gina 
monia sin noko'uli kon hiburan. 

32 Ki Yudas bo ki Silas inta tumpala nabi 
tua, no'onggot nongongumanmai takin 
utat mita inta mopirisaya kon Antiokhia 
tatua sim nononggina bá diá móondok im 
mosia. 

33Naonda in nolin onggotdon nogutun 
kon tua in taya dua, mosia inatodon bui in 
intau mita inta mopirisaya kon Antiokhia 
polat nokidia in salam kon intau mita inta 
nopotabá ko'i monia mangoi. 

34 [Ta'e ki Silas noguman kom mogutunpa 
in sia kon Antiokhia.] 

35 Dá ki Paulus bo ki Barnabas nogutunpa 
doman kon tua tongonumai degá 
nosinggai. Kon tua mosia umuran 
mopoyaput in Habar Mopia inta nongkon i 
Tuhan noyotakin intau mobarong ibanea. 

36 Diá no'onggot bo noguman ing ki 
Paulus ko'i Barnabas, "Igai ba mayak ing 
kitada mokipodungkul kom bayongan utat 
mita inta mopirisaya ko'i Yesus Kristus 
kong kota-kotáannya. Kong kotá mita inta 
aindon pernah binaya'an naton; simbá 
kota'auan naton in ka'ada'an monia." 

37 Ki Barnabas mo'ibog doman modia ko'i 
Yohanes inta donoionmai ki Markus, 

38 ta'e irasa i Paulus kon diá mopia modia 
ko'i Markus inta doi mogaid moyotakin bo 
nonalámai ko'i monia kom Pampilia. 

39 Dá taya dua noginggabatanmai in 
singog, sahingga noyotangadon taya dua 
tua: Ki Yohanes inta dinonoi ki Markus 
tantubi dinia i Barnabas sinumakoi kon 
uangga bo minayak in Siprus. 

40 Yo ki Paulus in nodia ko'i Silas 
takinnya. Bo nobuatdon doman mosia 
naonda in sinambayangan makow im 
bayongan jama'at kon Antiokhia tua. 

41 Mosia minayak nolibu kon Siria 
bo Kilikia; kon tua mosia umuran 
moginropotmai kong gina im bayongan 
intau inta mopirisaya ko'i Tuhan Yesus. 

] 6 l Ki Paulus noginturus kom 

bobayáannya. Sia minayak in 
Derbe bo Listra. Kon tua oyúon tobatú 
dumodudui i Yesus inta ki Timotius in 
tangoinya. Ki inanya intau in Yahudi ta'e 
nopirisayadon ko'i Yesus; ki amanya intau 
in Yunani. 

“Kon sigad in intau mopirisaya 
inta nogutun kon Listra bo Ikonium, 

kinota'auan monia kong ki Timotius tua 
intaubi mopia. 

3Tuamai ki Paulus no'ibog nodia ko'inia 
takinnya. Da pinokisunatnya ing ki 
Timotius, sin intau mita in Yahudi kon 
tua nonota'au kong ki amánya intaubi in 
Yunani. 

4Kom pomuloi ing kota inta 
pongandupan monia, ki Paulus bo 
ki Silas mopota'au in onu inta ain nobali 
kaputusan wakutu in rasul bo itoi mita in 
jama'at nosidang kon Yerusalem. Mosia 
nononggina kon intau mita mopirisaya 
kon tua simba umuran dumudui kon 
atorang mita tatua. 

> Dá pirisaya in jama'at umuran 
modugang moropot, bo jama'at 
kobarong-kobarong domandon. 

6 Ki Paulus bo ki Silas diá inogoi in Roho 
i Allah mopoyaput in Habar Mopia kom 
propinsi Asia. Dá mosia nopobayakdon 
kon daerah im Prigia bo Galatia. 

7 Naonda in no'iyaput kon sigad im Misia, 
mosia nonungkul sinumu'ot kom propinsi 
Bitinia, ta'e diá inogoi in Roho i Allah. 

8 Dá sinumurus kom Misia bo baya-bayak 
in Troas. 

9 Nodolom monag, kon Troas, ki Paulus 
noko'ontong kon tobatú o'ontongon. Kom 
bonu in o'ontongon tatua sia noko'ontong 
kon tobatú intau im Makedonia sinimindog 
kon tayowonnyamai bo totok in nopo'igum 
simbá mosia mayakpa im Makedonia 
motulung ko'i monia. 

10 Naonda in noko'uli kon o'ontongon 
tatua, baya-bayak nobasadia ing kami sim 
mayak im Makedonia. Sin nopirisayabi 
totok ing kami kon ki Allahbi in nopotaba 
ko'inami mayak intua mopoyaput in Habar 
Mopia kom bayongan intau kon tua. 

11 Dá kami sinumakoidon kon uangga 
nongkon Troas minayak in Samotrake, 
bain nopo'ikolommai kon singgai bo 
minayak in Neapolis. 

12 Nongkon tua kami minayak im 
Pilipi, kotá inta muna-munamai oyúon 
kom Makedonia. Pilipi na'a in jajahan 
pomarentah in Rum. Kon tua kami 
nogutun tongonumai nosinggai. 

13 Kon singgai in Sabat kami minayak im 
bingki in tubig kon luai ngara ing kota, 
sing kinota'auan nami kon oyúon baloi 
pososambayangan intau Yahudi kon tua. 
Bo ilimitúpa ing kami noyosingog makow 
im bobay mita inta noyosipun kon tua. 

14 Tobatú kon sigad monia tua intau inta 
mopopotalui ing kaeng nopars. Ki Lidia in 
tangoinya. Sia intau nongkon Tiatira inta 
totok motoindudui ko'i Allah. Tuamai iliai 
i Tuhan ing ginanya simbá tarima'annya 
onu im pinota'au i Paulus ko'inia. 

15 Dá mosia tobaloian nodait binaptis. 
Naonda in nopalut binaptis, inoininya 
ing kami polat noguman in sia, “Aka 
rasa'anmai ne utat mita kon aku'oi in 
totu-totu'u bidon mopirisaya ko'i Tuhan 
Yesus, dá koligai mongandupa kom 
baloiku." Totoknya im pakisa'an simbá 
duduianpa nami in o'igumnya tatua. 

16 Kon singgai tobatú doman, 
wakutu ing kami minayak in tampat 
pososambayangan tatua, kami 
noyodungkul in tobatú bobantung 
bobay. Bobay tatua kinawasaan in 
dimukud mora'at bo inta moramalmai 
kong kobobiag in intau. Oáidannya tatua 
nodia kong ka'untungan moloben kon 
intau inta pinobantungannya. 

17 Bobay tatua dumuduianmai ko'i Paulus 
bo ko'inamidon komintan bo sindalan 
momalú, "Intau mita tana'a simpalbi 
mita i Allah Inta totok im Molantud! 

Mosia mamangoi mopota'au in dalan 
kasalamatan ko'i monimu komintan!” 

18 Tongonumai degá nosinggai im bobay 
tatua umuran momalú natua. Diádon 
nokotahang ki Paulus mokodongogmai 
kon pomalúannya natua dá binobuinya 
bo polat noguman kon dimukud tatua, 
"Podoyon kon tangoi Yesus Kristus aku'oi 
moguman ko'inimu luaidon nongkon 
bobay tanion!" Dá kon dodaipa doman 
tatua ilumuai in dimukud mora'at tatua 
nongkon bobay tatua. 

19 Naonda im bobay mita inta 
pinobantunganmai im bobay mororamal 
tatua nokota'au kon diádon im bobay 
inta nobali harapan monia ko'ulian kom 
ponghasilan mobayong, da dinomok 
monia ing ki Paulus bo ki Silas bo dinia 
monia pinobayak im pasar pinotayow kom 
mongongawasa kon tua. 

20 Mosia dinia monia pinotayow kom 
pomarentah in Rum bo noguman, “Taya 
dua na'a intau in Yahudi. Mosia umuran 
mongacau kong kotá naton. 

21 Tongganutan monia im bayongan 
intau dumudui kon adat monia inta diabi 
notongkai in atorang mita naton, intau 

in Rum. Kita in diabi mota'au dumudui 
andeka motarima kon adat mita natua!" 

22 Intau moántó kon tua sinumakin 
doman moponapud in ubol ko'i nayadua 
tua. Dá pomarentah mita tatua nomera- 
merak kon lambung nayadua polat pinoki 
sambok kon intau mita kon tua. 

23 Naonda im mosia sinambok totok, 
pinotu'otdon monia kom ponjara in taya 
dua tatua. Itoi im ponjara totok in dinandi 
kom bá kopira'an totok im molukad kon 
rasul doyowa tatua simbá diá mokoluai. 

24 Lantaran parentah tatua, dá pinobonu 
itoi im ponjara tatua kon ruangan inta kon 
yuá-yuák bo inumantungan in taya dua 
tatua. 

25 Ta'e naonda in no'onggotdon kon 
dolom ki Paulus bo ki Silas nosambayang 
bo nomanyanyi nodayow ko'i Allah. Dá 
bayongan intau kom ponjara tua nodait 
nokodongog. 

26 Dalibi bo nobali in linug inta totok 
im moropot nodapot pondasi im ponjara 
tatua nodandú doman. Bayongan lolingkop 
nobukat bo rante mita inta pinotogot kom 
bayongan intau inta pinonjara nongobuká. 

27 Dá no'italikokog bo no'i bangon itoi im 
ponjara tatua. Naonda in noko'ontongmai 

kon nongobukatdon mita in lolingkop 
im ponjara tatua, nogamádon in sia kom 
pitow sin simimpatoi, sing kainiakamai 
bayongan intau inta kom ponjara tatua 
nodait bidon nolagui. 

28 Ta'e ki Paulus nomalú noguman, "Dika 
simimpatoi! Sing kon na'apabi komintan 
ing kami!” 

29 Itoi im ponjara tatua no'igum kon toga 
bo binayaknya sinuaian bonu im ponjara 
tatua. Gugur makow in sia bo no'itungkud 
kon tayowonmai i Paulus bo i Silas. 

30 Dá dinianyadon pinobayak in luai taya 
dua tua bo noguman, "Tuang, onu degá 
im musti pomia'anku simbá mosalamat in 
aku'oi?" 

31 Dá tubag i Paulus bo i Silas ko'inia, 
"Popirisaya ko'i Tuhan Yesus! Mosalamatbi 
in ikow -- mo'ikow tobaloian!" 

32 Bo pinopota'auandon i Paulus bo i Silas 
kon Habar Mopia im mosia motoluadi. 

33 Kon dolompa doman tua bo dinia itoi 
im ponjara tatua mosia bo dinaritan ing 
kekeb mita monia. Dá sia bo bayongan 
intau inta kom bonu im baloinya 
baya-bayakdon binaptis. 

34 No'iduduimai kon tua itoi im 
ponjara tatua nodia ko'i Paulus bo ko'i 

Silas minayak im baloinya bo mosia 
inoludan ing ka'anon. Sia takin bayongan 
koluarganya totok nopia ing gina monia 
sim mosia tana'a nopirisaya ko'i Allah. 

35 Naonda in dolo-dolom, pomarentah 
in Rum nopotabá im pulisi minayak im 
ponjara mopoyaput im parentah simbá 
bulian ing ki Paulus bo ki Silas. 

36 Dá pinoyaputdon itoi im ponjara tatua 
ko'i Paulus im parentah tatua, kainia, 
"Tuang, intau mita moloben kon Rum 
aindon nobogoi im parentah kon tai 
tuang im buliandon. Dá mota'au bidon 
mobui in tana'a makow. Bayakdon bo 
mokopopiadon kon dalan!" 

37 Ta'e ki Paulus noguman kon intau inta 
pinotabá monia tatua, "Kami na'a intaubi 
doman in Rum. Diápa kinota'auan monimu 
ing kami mongo no'italá andeka diá, ta'e 
kami sinambokdon muna monimu kon 
tayowon intau moántó bo pinobonu kom 
ponjara. Bo tana'a mosia mopotabádon 
ko'inami mayak takin umuni- uni? Dolibi 
ing kami natua! Potabádon mangoi kon 
na'a im pomarentah mita tatua bo momuli 
ko'i nami." 

38 Dá pulisi mita inta pinotabá tatua 
minayak noguman kon soál tatua kom 

pomarentah mita in Rum. Naonda im 
pomarentah mita tatua nokota'audon 
kong ki Paulus bo ki Silas intaubi in Rum, 
mosia inagiandon in ondok. 

39 Bo mosia minayak nopo'igum ma'ap 
ko'i Paulus bo ko'i Silas, polat pinoluaidon 
monia kom ponjara tatua mosia bo lagi 
pinarenta'an kom bá monalámaidon kong 
kotá tatua. 

40 Ki Paulus bo ki Silas nonalámaidon kom 
ponjara tatua bo minayak im baloi Lidia. 
Naonda in noyodungkuldon in intau mita 
mopirisaya kon tua mosia nonongginapa 
ko'i monia, onda intua ki Paulus bo ki Silas 
minayakdon nongingguput kom bobayáan 
monia. 

] 7 l Ki Paulus bo ki Silas nopobayak 

in Tesalonika nongingguput kom 
bobayáan monia. Mosia nongin Ampipolis 
bo Apolonia. Kon tua oyúon baloi 
pososambayangan intau Yahudi. 

2 Dá ki Paulus minayak im baloi 
pososambayangan tatua bo ná 
biasamai aidannya aka oyúon im 
baloi pososambayangan otongonnya -- 
sia nongonguman takin intau mita kon tua 
soal tombonu in Alkitab. Tolu nodiminggu 

noyodudui sia sinumuotmai kom baloi 
pososambayangan tatua. 

3 Buk Mosuci tatua im binalinya 
dodoyonan noginsilang bo noponyata 
kong ki Raja Mopoposalamat inta 
pinodandi i Allah tua im mustibi motarima 
kon roriga, matoi ta'e bui mobiag. Ki 
Paulus noguman doman nana'a, "Ki Yesus 
inta pota'auku ko'i monimu na'a, Sia tuata 
ing ki Raja Mopoposalamat pinodandi i 
Allah." 

4 Dá tongonumai intau kon tua nobali 
nopirisaya ko'i Yesus bo polat dinumudui 
mita ko'i Paulus bo ko'i Silas; natua doman 
bayongan intau in Yunani inta mo'ondok 
ko'i Allah bo bobay mita inta duduianmai 
monia kon tua, nodait doman nopirisaya 
ko'i Yesus. 

> Ta'e noko'ontongmai kon natua, intau 
mita in Yahudi totok nongo-intoi. Dá 
nogoinidon mosia kom bayongan intau 
mora'at kon tua inta tongá umuran 
moyo-moyosipun sin dia ko'oaidan 
bo pinarentah monia nongacau kom 
bayongan kotá kon tua bo minayak 
nonuntun kom baloi i Yason intau inta 
nopirisayadon ko'i Tuhan Yesus polat 

notayak ko'i Paulus bo ko'i Silas sim 
bayáan potayow kon intau moántó. 

6Ta'e diá no'uli monia in taya dua, dá 
ki Yasondon takin tongonumai intau 
mopirisaya ibanea in dinia monia kon 
tayowon intau mita moloben kong kotá 
tatua. Bo totokdon nomalú nana'a: "Intau 
mita tana'a mongongacau kom bayongan 
tampat! Mosia namangoi doman ing kotá 
naton na'a, 

7 bo sinarima doman i Yason kom 
baloinya. Mosia na'a inta umuran 
molawang kon atorang mita i Kaisar kon 
Rum, sim mosia noguman kon oyuonbi in 
raja ibanea inta ki Yesus in tangoinya." 

8 Singog monia tatua nokobingung 
kon intau mobarong bo kon intau mita 
moloben kon tua. 

Ta'e naonda inogoian i Yason bo i utat 
mita ibanea in doit mosia dá binuliandon 
bui monia. 

10 Dolom tua ki Paulus bo ki Silas 
pinotabádon im bayongan intau inta 
mopirisaya kong kota tatua, simbá 
mayakdon im Berea. No'iyaputmai kon tua 
mosia minayak im baloi pososambayangan 
intau Yahudi. 

11 Intau mita in Yahudi kom Berea 
mopia-pia nongkon intau mita in Yahudi 
kon Tesalonika. Takin sanang gina mosia 
mokidongog kon habar soál ki Yesus, bo 
pomuloi in singgai mosia umuran mobaca 
kom Buk Mosuci sim monarukira mongo 
totu'u in sinundú i Paulus ko'i monia tua. 

12 Nobarong kon sigad monia tua in 
nopirisaya ko'i Yesus, bo de'emanbi 
tongá topilik intau mita in Yunani 
inta duduianmai monia in nopirisaya, 
pinomayak lolaki andeka bobay. 

13 Dá naonda in dinongog im bayongan 
intau Yahudi inta nogutun kon Tesalonika 
kon ki Paulus nopoyaput domandon in 
Habar Mopia kom Berea, intau mita in 
Yahudi tatua namangoi domandon intua, 
nohasut bo nopoyaying gina im bayongan 
intau kon tua. 

14 Dá lagido i utat mita kom Berea tua 
inatod ing ki Paulus kom pintad, ta'e ki 
Silas bo ki Timotius in tantupabi nogutun 
kong kotá tatua. 

1> Naonda ing ki Paulus inatodon dapot 
kon Atena, utat mita inta norogatod 
tatua nobuidon kom Berea takin nodia 
kong koyow i Paulus simba ki Silas bo ki 
Timotius musti lagi momatuk ko'inia. 

16 Wakutu ing ki Paulus nogolatpa makow 
ko'i Silas bo ko'i Timotius kon Atena, 
noájar totok ing ginanya sing kotá tatua 
nopuling im berhala mita. 

17 Tuamai wakutu ing kom baloi 
pososambayangan, sia umuran 
mososirita'anmai takin bayongan 
intau Yahudi bo intau mita ibanea kon tua 
inta ain nopirisaya ko'i Allah. Ná doman 
tua, pomuloi in singgai aka moyodungkul 
in intau mita kom pasa-pasarannya, sia 
umuran doman mososirita'anmai monia. 

18 Guru-guru nongkon golongan 
Epikuros bo Stoa nobobayowanmai 
takinnya. Oyúon kon sigad monia tua 
in nosingog nana'a, "Eta onubi ing 
kota'auan intau mita tanion? Mosia nion in 
dondungulbi mita, ta'e moántó in o'uman!" 
Bo ibanea in moguman doman, "Sia nion 
ná bi mopota'au in dewa tolaeng." Tua 
mita in singog monia sing ki Paulus 
nopota'au in habar soál ki Yesus ko'i 
monia bo soál doman kobiagan naonda 
im matoi. 

19 Bo dinia monia ing ki Paulus pinotayow 
kon sidang Areopagus. Kon tua mosia 
noguman ko'inia nana'a, "Kami mo'ibog 

monota'au kon totundu mobagu inta 
poyaputmumai nion. 

20 Sin dongogon nami im mokoherangbi 
mita in o'umanmu. Manangka intua 
mo'ibog ing kami monota'au kom 
mangalenya." 

21 (Sim bayongan intau Atena bo intau 
mita mokokiángoi inta nogutun kon tua 
totok mongo'ibog tumompolitúanmai 
mongindongog bo mongonguman kon 
soál mita inta mobagu.) 

22 Ko wakutu in sinimindogdon ki Paulus 
kon tayowon intau moántó inta noyosipun 
kon Areopagus tua, ki Paulus nosingog: 
"Hei intau mita in Atena! Ontongonku 
mo'ikow totokbi im motoindudui mita kon 
agama. 

23 Sin wakutu in akuoi nodondaloi kon 
kotámu tana'a, bo nonarukiramai kon 
tampat mita pososambayangan monimu 
kon na'a, aku'oi noko'ontong doman 
kon tampat pobobogoian monimu kon 
sosumbah; kon tampat tatua pinaisan 
nana'a, 'Ko'i Allah Inta Diá Kota'auan.' Yo 
ki Allahbi inta diá kinota'auan monimu 
tuata im pota'auku na'a ko'i monimu. 

24Ki Allah inta nomia kon dunia bo 
tombonunya mita, Sia tuata Tuhan in 

langit bo buta. Sia in diábi nogutun kom 
baloi in dewa-dewa inta pinomia in lima 
intau. 

25 Sia tua in diábî moparalu kon totulung 
in intau, sin Sia tua inta mobogoi ing 
kobiagan, tompot bo bayongan yagi-yagi 
kon intau. 

26 Nongkon intau tobatú pinomia-Nya 
im bayongan intau bo pino'utun-Nya kon 
dunia na'a. Siabi doman tua inta nonantú 
nongkon munamai, to'onu bo kon onda in 
mota'au kobiagan intau. 

27 Inaidan i Allah intua komintan simbá 
tayakkon monia in Sia. Po'igumon makow 
doá moyodungkul monia in Sia ko wakutu 
i mosia motayak ko'i-Nia. Ta'e sabanarnya 
in diabi noyayuk ko'i naton ing ki Tuhan. 

28 Sin ná inta kain singog in intau, 

'Kita na'a in nobiag bo mota'au mamagi 
mamakow modapot oyúon kon dunia, 
lantaranbi kawasa-Nya.' Ná doman kain 
momomantun monimu, 'Kita na'a ing 
komintanbi ki adi-Nya mita." 

29 Dá lantaran kita bo ki adibi mita i 
Allah, dá diábi mota'au anggapon naton 
kong ki Allah tua in ná bi onda bo patong 
inta inaidan nongkon bulawan andeka 
inaidan nongkon perak andeka ná batu 

inta inaidan pinodudui ing kopopandoi 
intau. 

30 Oáid mita naton inta diá mopia inta 
kolipod aim bidon iliong i Allah, asal bo 
tana'a makow kita bo bayongan intau kon 
dunia, mogogaidon mogaid kon dosa 
mita. 

31 Sin aim bidon sinantú-Nya in wakutu 
pongadilan kom bayongan intau kon 
dunia na'a. Oáidan tatua aidan in tobatú 
intau inta aim pinili i Allah tontani. Bo ba 
totu-totu'u mopirisaya im bayongan intau 
kon soál tatua, dá biniag bui i Allah in Sia 
nongkon kinopatoian-Nya!" 

32 Naonda intau mita tatua nokodongog 
kon inta pinoguman i Paulus soál mobiag 
bui naonda im matoi, oyúon ing kon sigad 
monia ing kinumosing. Oyúon doman 
in noguman, "Kami im mo'ibogpa bui 
mokidongog ko'inimu mosingog kon soál 
natua." 

33 Da' sinala'anmaidon in Paulus im 
mosia. 

34 Ta'e oyúon kon sigad monia tua in 
dinumudui ko'i Paulus bo nopirisaya ko'i 
Yesus. Mosia tua ing ki Dionisius tobatú 
anggota im majelis Areopagus, bo ki 

Damaris, tobatu bobay kon tua takin 
tongonumai doman intau ibanea. 

] 8 l Onda intua ki Paulus nonalámaidon 

kon Atena bo minayak ing Korintus. 

2 Kon Korintus sia noyodungkul in tobatú 
intau Yahudi inta ki Akwila in tangoinya, 
intau inta nongkon buta im Pontus. Ki 
Akwila na'a bagu namangoi nongkon Italia 
takin ki buloinya ki Priskila. Sim bayongan 
intau Yahudi inta nogutun kon Rum 
nodaitdon sinoko untun i Kaisar Klaudius. 
Dá ki Paulus minayak noyodungkul 
nayadua, 

3 bo nogutun takin monia polat nogaid 
noyotakin monia sin totayak monia 
notongkai doman in totayak i Paulus, 
momomia kong kemah. 

4Ta'e aka kon singgai in Sabat 
yo tantubi ing ki Paulus mayak 
im baloi pososambayangan bo 
moyoyosingoganmai im bayongan 
intau Yahudi andeka intau mita in Yunani 
simbá mopirisaya im mosia ko'i Yesus. 

> Naonda in no'iangoidon nongkon 
Makedonia ing ki Silas bo ki Tomotius, 
diádon mogoga-gogai ki Paulus 
mopoyaput in Habar Mopia inta nongkon 
i Allah kom bayongan intau Yahudi. Sia 

nopoyaput in habar kong ki Yesusbi tuata 
in Raja Mopoposalamat inta pinodandi i 
Allah. 

6 Ta'e barang intau mita kon tua umuran 
molawang polat moningkulemai ko'inia, 
dá sinoko topirannyadon in lobud kon 
lambungea mita, salaku tanda mobogoi 
im poringatan kon talá mita monia. Bo 
sia noguman, "Aka mobodito im mo'ikow, 
yo dongka bidon talá monimu tontani! 
Pomayakku bidon makow! Tana'a makow 
aku'oi in mayakdon kon intau mita inta 
de'eman Yahudi." 

7 Bo sinaláanmaidon i Paulus im mosia bo 
minayakdon nogutun kom baloi inta kon 
diug im baloi pososambayangan tatua. 
Baloi tatua im baloi intau inta de'eman 
Yahudi ta'e mopirisaya ko'i Allah. Ki Titius 
Yustus in tangoi intau tatua. 

8Ta'e ki Krispus, itoi im baloi 
pososambayangan bo takin bayongan 
ginalumnya mita, komintan nopirisaya ko'i 
Tuhan Yesus. Bo nabayong doman intau 
mita ing Korintus ibanea in nokodongog 
kon habar inta pinota'au i Paulus nobali 
nopirisaya ko'i Yesus polat binaptis. 

9 Kon dolom tobatú ki Paulus noko'ontong 
kon tobatú o'ontongon, ki Tuhan 

namangoi ko'inia bo noguman nana'a, 
"Dikabi mo'ondok! Umuran popota'au in 
Habar Mopia, dika tongá kibio-biómai. 

10 Sin Aku'oi in umuranbi kotaki-takinmu. 
Bo diabi tobatúmai im mota'au momogutú 
ko'inimu, sin noántó bidon intau kon na'a 
im mopirisaya ko'i-Nakó." 

1l Tuamai ki Paulus nogutundon totaong 
bo onom nobulan kong Korintus bo 
umuran doman nopota'au im pirman i 
Allah ko'i monia. 

12 Naonda ing ki Galio nobali gubernur 
kon Akhaya, intau mita in Yahudi, 
notobatú kong gina bo nomayow ko'i 
Paulus polat dinia monia pinobayak im 
pongadilan. 

13 Mosia nopongadu nana'a, "Intau tana'a 
monongganut totok kon intau moántó 
simbá mosumbah ko'i Allah ta'e diábi 
notongkai in hukum i Musa!" 

14 Bagu ing ki Paulus motubag, 
indoianmai ki Galio munadon nosingog 
kon intau mita in Yahudi tatua, kainia, 
"Hei intau mita in Yahudi, aka inta 
pinongadu monimu na'a bo totu-totu'u 
talá andeka oáid inta diá mopia, yo tantú 
indongogankubi. 

15 Ta'e na'a bo tongabi bobayowan kon 
soal onu in sinundú andeka hukum agama 
inta pinak& kon sigad monimu, dá tua in 
urusanbi monimu tontani, aku'oi in doibi 
mobali hakim kon soal mita natua!" 

16 Bo nodait inuntun i Galio im mosia 
pinoluai. 

17 Dá dinomok monia ing ki Sostenes, 
itoi im baloi pososambayangan tatua 
bo iluntá monia kon tayowon im meja 
pongongadilan tatua. Ta'e diabi ihiraumai 
i Galio in soál tatua. 

18 Onda intua ki Paulus nogutunpa kon 
Korintus tongonumai nosinggai. Dia 
no'onggot kon tua sia nogumandon kon 
intau mita inta mopirisaya kon tua kom 
mayakdon takin i Priskila bo i Akwila 
kon Siria in sia. Kon Kengkrea, ki Paulus 
noki bangkulugdon im bu'oknya sim 
mongintompod kon dandinya ko'i Tuhan. 

19 Naonda in no'iyaputdon kon Epesus, 
sinaláanmaidon i Paulus ing ki Priskila 
bo ki Akwila, bo sinumu'ot im baloi 
pososambayangan mososiritaanmai in 
intau mita Yahudi kon tua. 

20 Polatpa sinahang monia kon tua in sia, 
ta'e doi in sia. 

21 Ta'e umpakah natua, wakutu im 
mobuatdon, sia noguman ko'i monia, "Aka 
umuranpa totabion i Allah dá mo'iangoibi 
bui kon na'a in aku'oi." Naonda in 
noguman makow kon natua, minayakdon 
sia nongkon Epesus. 

22 Naonda in noponag kong Kaisarea, 
sia minayak in Yerusalem nopoyaput in 
salam kom bayongan jama'at kon tua bo 
sinumurus kon Antiokhia. 

23 Naonda in nogutun tongonumai 
nosinggai kon tua, sia minayak doman 
im bayongan lipú kong Galatia bo Prigia 
noginrigon kom pirisaya in intau mita inta 
mopirisaya ko'i Tuhan kon tua. 

24 Wakutu intua, no'iangoi domandon 
kon Epesus in tobatú intau Yahudi 
inta nongkon Aleksandria, ki Apolos 
in tangoinya. Sia na'a intau inta totok 
mopandoi mosingog bo totok in nonota'au 
kom bonu im Buk Mosuci, 

25 bo nonota'au domandon kon soal 
totundú i Yesus, umpakah bagu binaptis i 
Yohanes. Ta'e moloben domandon totok 
in ibognya nopota'au in Habar Mopia soal 
ki Yesus. 

26 Takin kabaranian moloben ki Apolos 
nopota'au in Habar Mopia kom bonu 

im baloi pososambayangan. Naonda 

in dinongog í Priskila bo i Akwila in 
totundúnya mita tatua, dinia nayadua 
kom baloi monia ing ki Apolos. Bo nodait 
monia sinarangkan kinopira ko'inia im 
bayongan roncana i Allah moposalamat 
kom bayongan intau pinodoyon ko'i 
Yesus. 

27 Onda intua ki Apolos noroncanadon 
mayak in Akhaya. Dá intau mita mopirisaya 
ko'i Yesus kon Epesus noromais kon surat 
kom bayongan utat inta nopirisayadon 
ko'i Yesus kon Akhaya simbá tarima'an 
monia kon tua ing ki Apolos. Bo naonda 
in no'iyaputdon kon Akhaya in sia, 
totulungnya totokbi in nokobaraguna kom 
bayongan intau inta nopirisaya ko'i Yesus 
sin lantaran totabi i Allah. 

28 Sin takin totundú inta mokobangkal 
tatua, ki Apolos nokobayow kon intau 
mita in Yahudi kon tayowon intau moántó. 
Nodaitnya pino'ontong in ayat mita inta 
pinais kom Buk Mosuci kon ki Yesus tua 
in totu'u-bi Raja Mopoposalamat inta 
pinodandi i Allah. 

] 9 l Wakutu ing ki Apolos kon 

Korintuspa, ki Paulus koyogot 
doman minaya-mayak makow in lipu- 

lipúannya inta totok nongoyayuk kon 
daerah tatua bo sia no'iyaputdon kon 
Epesus. Kon tua sia noyodungkul in 
tongonumai intau inta nopirisayadon ko'i 
Yesus. 

2? Ki Paulus nolibó ko'i monia, 
"Notarimadon degá im mo'ikow kon 
Roho i Allah ko wakutu im mo'ikow 
nopirisaya ko'i Yesus?" Mosia notubag, 
"Diápa. Sedang bo diapabi dodai onda 
in dinongog nami kon oyuonbi in Roho i 
Allah." 

3 Dá bui nolibé ing ki Paulus, "Aka 
natua yo baptisan ta'onda im pinaké ko'i 
monimu?" Mosia noguman, “Baptisan i 
Yohanes." 

4Ki Paulus noguman, "Ki Yohanes 
nobaptis kon intau mita tatua simbá 
mogogaidon im mosia mogaid kon dosa. 
Ta'e wakutu intua ki Yohanes nopota'au 
domandon kon intau mita Israel kom 
mosia im musti mopirisaya kon Intau inta 
mamangoi mo'idudui ko'inia, makusud in 
singognya tua ing ki Yesusbi." 

> Naonda im mosia nokodongog kon 
singog tatua, dá mosia sinokobaptisdon 
bui pinodoyon kon tangoi i Tuhan Yesus. 

6 Nopalut makow kon tua binarakatandon 
i Paulus in intau mita tatua, bo Roho 
i Allah nongawasadon ko'i monia, dá 
mulaidon mosia nongonguman kom bonu 
im bahasa inta mokoherang bo nopota'au 
in habar mita nongkon i Allah. 

7 Degá mopuluhmai bodoyowá im mosia 
tua. 

8 Tolu nobulan ki Paulus umuran nobarani 
in nongonguman kom bonu im boloi 
pososambayangan bo mosisoálan takin 
bayongan intau kon tua sim mopoyakin 
ko'i monia soál ná onda ing ki Allah 
momarentah salaku Raja. 

Ta'e oyúon doman kon sigad monia tua 
im motogat ing gina bo doi mopirisaya. 
Kon tayowon intau moántó kon tua mosia 
totok im morebeg kon roncana mita i Allah 
moposalamat kon intau podoyon kom 
pirisaya ko'i Yesus. Tuamai sinaláanmai 
i Paulus im mosia, bo minayak takin 
dumodudui mita i Yesus kon tampat 
pokokulia'an kon Tiranus. Kon tua 
pomuloi in singgai sia mosisoálan takin 
intau mita kon tua. 

10 Doyowa notaong tantú natua in 
inaidannya, sahingga bayongan intau 
kon Asia, intau in Yahudi andeka intau in 

Yunani komintan nokodongog kon singog 
mita i Tuhan. 

11 Ki Allah nomaké ko'i Paulus nogaid 
kon soál mita inta mokoherang 

12 Aka lenso andeka ba'an inta pernah 
pinaké i Paulus bo diaan kon intau mita 
notakit, yo mopiabi mita im panyaki monia 
bo dimukud mita mora'at lumuai doman 
mita nongkon i monia. 

13 Oyúon tongonumai mogogonow 
intau Yahudi, mosia maya-mayak makow 
moguntun kon dimukud mora'at nongkon 
intau mita. Mogogonow mita tatua 
monungkul mongundam nomaké in 
tangoi Tuhan Yesus. Nana'a ing kai 
monia, "Podoyon kon tangoi i Yesus inta 
pinota'au i Paulus tua, aku'oi moguntun 
ko'i monimu!" 

14 Lolaki taya pitu inta nogaid kon natua 
ing ki adibi mita i Skewa, tobatú itoi in 
imang kon tua. 

1> Ta'e dimukud mita mora'at tatua 
noguman ko'i monia, "Kinota'auankubi 
ing ki Yesus bo ki Paulus, ta'e ki ine im 
mo'ikow?" 

16 Bo intau inta kinotolongan dimukud 
mora'at tatua ilumanduk bo nodomok ko'i 
monia polat kopia nomongkug nodapot 

in nolaguidon mosia nongkon baloi tatua 
bo sinoko tompalian bo nopilang, sin 

lambung monia binera-berak in dimukud 
mita mora'at tatua nongkon awak mon ia. 

17 Bayongan intau Yahudi bo intau 
mita ibanea inta nogutun kon Epesus 
komintan nokodongog kon soál mita 
tatua, dá nongo'ondok im mosia bo totok 
in nodayow kon tangoi i Tuhan Yesus. 

18 Bo nobarong totok intau inta 
nopirisayadon ko'i Yesus in namangoi 
nongaku kon tayowon intau moántó, kong 
mosia pernahbi doman nogaid kon soal 
mita natua. 

19 Dá bayongan mogogonow tatua 
nosipundon kom buk mita monia bo 
sinokotubá kon tayowon intau moántó. 
Boli im buk mita tatua aka rekengon 
mangoi degá lima nopuluh noribu doit 
perak. 

20 Natuata in nobali, dá pirman i Tuhan 
totokdon in no'ibaya-bayak makow bo 
totokdon moropot im pongaruhnya. 

21 Naonda nopalut ing kajadian mita 
tatua, ki Paulus nogamádon kong 
kaputusan mayak im Makedonia bo 
Akhaya bo tumurus kon Yerusalem. Sia 


KISAH PARA RASUL 19.22-26 130 


noguman, “Mopalut kon tua, aku'oi musti 
mayak doman in Rum." 

22 Dá muna in sia nopotabá kon simpalnya 
doyowa, ki Timotius bo ki Erastus umuna 
ko'inia mayak im Makedonia, sin sia 
mogutunpa tongonumai nosinggai kon 
Asia. 

23 Degá ko wakutu in tuata bo nobali in 
ropatoi moloben kon Epesus sin lantaran 
habar soál ki Yesus. 

24 Sing kong kotá tatua oyúon intau 
mogogaid kom perak, tangoinya ki 
Demetrius, sia mogaidmai doman kom 
baloi mita in dewa sim pogutunan i Dewi 
Artemis. Oáidan intau tatua mobogoi ing 
ka'untungan moántó kom mogogaidnya 
mita. 

25 Tuamai sinipunnea nodait in intaunya 
mita takin mogogaid kom perak mita 
ibanea bo noguman nana'a, "Utat mita! 
Kinota'auanbi monimu kon oaidanbi tana'a 
ing ko'ulian naton kon hasil. 

26 Bo tana'a aindon inontong bo dinongog 
monimu tontani" onu in inaidan i Paulus. 
Sia noguman kon dewa mita inta pinomia 
intau in de'emanbi totu-totu'u dewa. Bo 
nobayongdon totok intau in nopirisaya 
kon onu im pinogumannya tua, de'eman 

tonga' kon Epesus na'a, ta'e gogiódon bo 
komintan Asia na'a. 

27 Bahayanya kon tua in diadon mopia 
tangoi in porusaha'an naton na'a. 
De'emanbi doman tongá tua, ta'e sedang 
baloi i Dewi Artemis bo diádon im 
mangalenya. Padahal bo sia tua in 
Dewi Artemis inta umuran duionmai im 
bayongan intau kon Asia bo bayongandon 
intau kon dunia na'a!" 

28 Naonda in nokodongog kon singog 
tatua in intau mita tatua, nosaki totok ing 
gina monia bo mosia totokdon nomalú bo 
moguman, “Mobiag ing ki Artemis, dewi 
intau in Epesus!" 

29 Dá nokacau im bayongan intau 
kong kotá tatua. Bo intau mita inta 
nongacau tatua nodomok ko'i Gayus bo 
ko'i Aristarkhus, intau im Makedonia 
inta nogindua ko'i Paulus kom bonu 
im binaya'annya bo pinoluai monia kon 
tampat pomomanyayian tatua. 

30 Mayak rumuák ing ki Paulus kon intau 
moanto kon tua, ta'e diá inogoi in intau 
mita kon tua inta mopirisaya ko'i Yesus. 

31 Natua doman in intau mita inta 
moloben kon Asia, inta yobayat 
mita i Paulus. Mosia nongoyow kon 

intau simba ki Paulus dia mayak in 
tampat pomomanyanyian tatua, bo 
mokipogontong. 

32 Intau mita inta noyosipun kon gedung 
tatua nokacaudon. Oyúon momalú nana'a, 
oyúon doman momalú natua. Nobarongbi 
intau in diá nonota'au mongo onu in 
nobali bo nongonu sin noántóbi intau 
noyosipun kon tua. 

33 Kai'n intau kamai kon tua dá ki 
Aleksanderbi in nokopopisi kon tua mita, 
sin sinulud in intau Yahudi pinobayak im 
muna in sia. Dá notonggó kon lima in sia 
sin moginsilang kon onu inta nobali kon 
tayowon intau moántó kon tua. 

34 Ta'e naonda in inontong monia kon 
intaubi Yahudi in sia, dá noyododaidon 
im mosia nomalú. Doyowa nojam ing 
pinomalúan monia tua, kai monia, "Mobiag 
ing ki Artemis, dewi intau in Epesus!" 

35 No'onggotmai kon tua dá jurutulis in 
sidang kong kotá tatua nokopo'onow kong 
ka'ada'an tatua. Sia noguman, "Hei intau 
mita in Epesus! Kinota'auanbi im bayongan 
intau kong kitabi inta kon Epesus na'a 
in intau inta totok monompiamai kom 
baloi i Dewi Artemis bo batu mosuci inta 
molabúmai nongkon langit. 

36 Bo diábi im mota'au momayow kon 
tua. Manangka intua poko'onowdon bo 
dika balú kinoái-aidea. 

37 Tana'a mo'ikow aindon nodia mangoi 
kon intau tana'a, inta diábi nogagow kom 
baloi i dewa andeka noporomu-romukmai 
ko'i dewi naton. 

38 Aka ki Demetrius takin mogogaidnya 
mita bo mopongadu sin oyúon tala 
intau tobatú, yo dona'aibi makow im 
popongaduan monia kom pongadilan. 
Sin diábi larangon im pomarentah bo 
pomarentah in tantúbi oyúon. 

39 Tongá aka diápa doman mopuas im 
mo'ikow da mota'aubi in yosingogon bui 
kon rapat takin guhanga mita in lipú. 

40 Sin onu in nobali singgai na'a, 
mokobahayabi ko'i naton. Sim mota'aubi 
poyobuion in singog kon kitabi in 
nomarontak, sin diabi im mota'au naton 
baion dodoyonan nongonu sin nogaidbi 
ing kita kong kakacauan tana'a." 

41 Naonda in noguman kon tua mita, 
bayongan intau kon tua nodaitdon 
pinokipobuian i jurutulis tatua. 

l| Naonda ing ka'ada'an kon Epesus 
2 0 no'onowdon bui, ki Paulus nogoini 
kon dumoduduinya mita bo sinonggina'an. 

Onda intua nogumandon sia kom mayak 
im Makedonia. 

2 Kom Makedonia sia minaya- 
mayak makow in lipu-lipúannea 
bo nokipodungkul kon intau mita inta 
mopirisaya ko'i Yesus bo polat nononggina 
ko'i monia simbá umuran mopirisaya. 
Onda intua minayak in Yunani. 

3 Naonda in nogutun kon tua tolu 
nobulan, ki Paulus sinumakoidon bui kon 
uangga bo minayak in Siria, ta'e ko wakutu 
intua umuranpabi doman roncana'an 
makow limodon intau Yahudi in sia. 
Tuamai nobui in sia nongin Makedonia. 

4Sia sinakinan i Sopater, ki adi i Pirus 
intau im Berea, bo i Aristarkhus, bo i 
Sekundus intau in Tesalonika, bo i Gayus 
intau in Derbe. Ki Timotius, ki Tikhikus bo 
ki Tropimus doman takin intau mita inta 
nongkon Asia. 

> Mosia tua inumuna bo nogolat ko'inami 
kon Troas. 

6Ta'e naonda in nopalutdon singgai 
moloben Roti Diá Koragi tatua, kami 
nongkon Pilipi sinumakoi kon uangga. 
Opat nosinggai im binaya'an nami bo 
no'iyaput kon Troas bo noyodungkul 

monia kon tua. Pitu nosinggai ing kami 
kon tua. 

7 Dolom diminggu kami noyosipun 
sim monga'an moyotakin im bayongan 
ginalum mita kon tua. Ki Paulus 
nososirita'anpa makow im bayongan intau 
inta mopirisaya kon tua, sin roncananya 
mayakdon bui in sia mopo'ikolomai kon 
singgai. Mosia nogonguman nodapot 
no'onggot kon dolom. 

8Kom bonu in ruangan inta 
pinoyosipunan nami nobayong in 
togá pinoyongkit. 

Kon tua oyúon tobatú tayamobiag 
ilimitú makow kon jandela, ki Eutikhus 
in tangoinya. Lantaran totok no'onggot 
pinongongumanan monia takin Paulus, 
dá sinomposiugdon totok in tayamobiag 
tatua, bo nololot bo nolabú monag in sia 
nongkon tingkat intolunya. Naonda im 
binuatdon monia, sia minatoidon. 

10 Dá noponag ing ki Paulus. Ko'uli- 
ulidpa in tayamobiag tatua bo inumumpag 
polat ginakapannya bo noguman kon 
intau mita kon tua, “Dika molia-liau ing 
gina, sin nobiagpabi in sia na'a!" 

11 Onda intua nodaitdon bui noponik kon 
ruangan inta pinoyosipunan monia im 

mosia komintan bo nonga'an noyotakin. 
Nopalut makow iningguputanpa doman 
i Paulus in o'umannya dapot modiug 
mobayag. Onda intua minayakdon sia. 
12Intau mita nodiadon nobui kon 
tayamobiag kon baloinya takin kobiag- 
biagbidon. Nopia totok ing gina monia 
polat no'inggamá in robonol mita in dodob 
monia. 

13 Kami sinumakoi kong kapal bo 
minayak muna in Asos, sim moroncana 
motomu ko'i Paulus kon tua, sin sia ain 
nongoyow muna, sin wakutu intua sia 
mo'ibog maya-mayak mongin toba. 

14 Naonda in noyodungkul kon Asos, ki 
Paulus sinumakoidon kong kapal bo kami 
minayakdon kom Metilene. 

1> Nongkon tua kami ilumeag bui, 
bo nopo'ikolomai kon singgai 
kami no'iyaputdon in tampat inta 
noyogintayowanmai im pulau Khios. 
Nopotouma'mai kon singgai kami 
no'idapotdon in Samos bo singgai 
no'iduduimai kami no'iyaputdon kom 
Miletus. 

16 Ki Paulus nogamádon kong kaputusan 
kon diádon mongandup kon Epesus, 
simbá diá tongá molumbú ko wakutu. 

Sin sia limikat simbá lagidon modapot in 
Yerusalem kon singgai moloben poraya'an 
kon singgai Pentakosta. 

17Wakutu in sia kom Miletuspa, sia 
nopotabádon in intau tobatú minayak 
in Epesus moguman simbá bayongan 
intau inta aim binali itoi kon jama'at tatua 
mamangoi im Miletus mokipodungkul 
ko'inia. 

18 Naonda im mosia no'iangoi, ki Paulus 
noguman ko'i monia, "Utatku mita, 
kinota'auan bidon monimu naonda ing 
kobobiagku wakutu in aku'oi kon sigadpa 
monimu pinangkoipamai kon singgai 
dungkul aku'oi no'idapotmai kon Asia 
na'a. 

19 Aku'oi notulung ko'i monia takin 
sanang gina takin nokopo'ompá kon 
dodia, polat doman nolabu' in luá mogaid 
kon oáidan inta pinoki aid i Tuhan. Akuoi 
nogaid umuran doman mokorasa kon 
roriga sin tantú moyogintayow makow in 
roncana mora'at im intau mita Yahudi. 

20 Ta'e umpakahbî natua yo diabi dodai 
onda aku'oi nogogai nopota'au kon onu 
inta mokobaraguna ko'i monimu. Tua 
komintan aim pinota'auku ko'i monimu 
bo ain doman sinundúku ko'i monimu 

kon tayowon intau mobarong andeka kom 
balo-baloiannya. 

21 Aku'oi umuran doman noponorop kon 
intau mita in Yahudi bo bangusa ibanea 
simbá mosia mogogaidon mogaid kon 
dosa mita monia bo mamangoi ko'i Allah 
polat mopirisayadon ko'i Yesus Kristus ki 
Tuhan naton. 

22 Bo tana'a makow aku'oi im mustibi 
dumudui kong ko'ibog in Roho i Allah 
inta nodia mayak in Yerusalem. Bo kon 
tua diapabi kota'auanku mongo onu im 
mobali ko'inakó. 

23 Tongá Roho i Allah aindon noguman 
ko'inakó ko wakutu in aku'oi tumu'ot magi 
makow kong kota-kotáannya, kon ponjara 
in nobali tampatku bo roriga in umuran 
mogolat makow. 

24Ta'e tua in diábi hirauonkumai matoi 
kabi asal bo oáidan inta pinoki aid i Tuhan 
Yesus ko'i nakó molapatku aidan bo 
ginaku in umuran motantú modapot ing 
kopalutan kobiaganku na'a kon aku'oi in 
mustibi mopoyaput in Habar Mopia inta 
aim pinonotabi i Allah ko'i naton. 

25 Bo tana'a ing kinota'auanku bidon 
kong kita in diá bidon moyodungkul bui. 
Mo'ikow komintan aindon binaya'anku 

pinopoyaputan in Habar kon naonda ing 
ki Allah momarentah salaku Raja. 

26 Tuamain singgai na'a im 
pogumankudon ko'i monimu, aka 
oyúon ing kon sigad monimu nion im 
mobodito, yo tua in de'eman bidon taláku. 

27 Sin diábî kon dodai onda aku'oi 
molagui mopohabar im bayongan roncana 
i Allah ko'i monimu komintan, sin tuabi in 
oáidanku. 

28 Manangka intua yo mokopopiadon 
im mo'ikow bo umuran molukad kon 
awak monimu bo polat doman lukadai 
im bayongan umat i Allah inta aim 
pinosarahkan i Allah ko'i monimu simba 
lukadan. Sim mo'ikow nion ain sinantú 
in Roho i Allah mobali mololukad bo 
mononompia kon umat i Allah inta ain 
sinobus-Nya in dugú i Adi-Nya tontani. 

29 Kota'auankubi' kon naonda in aku'oi 
mayak, intau mita mora'at inta mo'ibog 
momoguya'at kon roncana i Allah im 
mamangoi kon yuá-yuák monimu. Bo 
diabi in tabi monia tua momogutú kon 
umat i Allah. 

30 Sedang bo oyúonbî doman intau mita 
kon sigad monimu im mobali intau mita 
inta mopota'au in habar diá totu'u. Mosia 

monia natua simbá intau mita inta ain 
nopirisaya ko'i Yesus mo'ilale bo dumudui 
ko'i monia. 

31 Tuamai umuran kiluka-lukadmai 
bo toropdon salalu kon aku'oi in tolu 
notaong, dolom bo singgai diábi dodai 
onda nogogai nononggina ko'i monimu 
komintan takin ko'omba-ombal doman. 

32 Bo tana'a makow im posarahkankudon 
mo'ikow ko'i Tuhan simbá Sia molukad 
ko'i monimu bo bá mo'ikow umuran 
kumadai makow kon totabi-Nya. Ki Allah 
in nopuling kawasa inta mokorigon ko'i 
monimu bo Sia mobogoi ko'i monimu im 
barakat mita inta ain sinadia-Nya kom 
bayongan umat-Nya. 

33 Diápabi kon dodai onda aku'oi nohaga 
in doit andeka pakeang nongkon intau 
ibanea. 

34 Kinota'auan bidon monimu tontani, 
kon aku'oi in noramiji bidon tontani 
motayak kon onu im pakéonku bo onu 
doman pakéon in yobayatku mita inta 
topobayáanku. 

35 Tua komintan inaidanku simbá 
mo'ikow mo'ibog dumayan ko'i nakó, sin 
aka kita mogaid mokoporajing tua im 
mangalenya kita ain notulung kon intau 

mita inta nongoyangkó. Mustibi toropon 
makow in na'a: 'Mopi-piabi kom mobogoi 
daripada motarima." 

36 Nosingog makow kon natua, ki Paulus 
bo bayongan intau kon tua sinumungkud 
bo nosambayang. 

37 Mosia nongombal komintan polat 
nonggakap bo nongayok ko'i Paulus bo 
noguman ko'inia kom mokopopiadon in 
kon dalan. 

38 Nokuyang totok ing gina monia sim 
mosia ain nokodongog kon singog i 
Paulus kon diá bidon bui moyodungkulnya 
im mosia komintan. Bo inatodon monia in 
sia nodapot ing kapal takoiannya. 

2 ] INaonda in nogumandon makow 
ko'i monia komintan, kami 
sinumakoidon kong kapal nopobayak im 

pulau Kos. Nopo'ikolomai kon singgai 
kami nodapotdon im pulau Rados. 
Nongkon tua kami minayak im pelabuhan 
Patara. 

2 Kom Patara noko'uli ing kami kong 
kapal inta mayak im Penisia, dá kami 
sinumakoidon kong kapal tatua bo 
minayak. 

3 Kami ilumeag bo inontongdon in Siprus 
kon dotá ing koloigi, ta'e kami sinumalib 


KISAH PARA RASUL 21.4-7 142 


bo nopobayak in Siria. Ta'e kapal inta 
sinakoian nami sinumububi kon Tirus, sim 
mopoponag in datog ing kapal kong kota 
tatua. 

4Kon tua kami minayak nokipodungkul 
kon intau mita inta mopirisaya ko'i 
Yesus bo polatpa nogutun kon tua pitu 
nosinggai. Roho i Allah ain noguman 
kon intau mita inta mopirisaya ko'i 
Yesus simbá moguman ko'i Paulus kon 
dona'aidon mayak in Yerusalem. 

> Ta'e naonda in nodaitdon in wakutu 
nami kon tua, minayakdon ing kami 
nongkon tua bo nongingguputdon kom 
bobayáan nami. Intau mita inta mopirisaya 
takin buloi bo adi monia nogatod ko'inami 
nodapot kon luai ing kotá. No'idapotmai 
kom bingki im pintad, kami sinumungkud 
bo nosambayang. 

6 Bo noguman makow kon mayakdon, 
kami sinumakoidon kong kapal bo mosia 
in nobuidon kom baloi monia. 

7 Nongkon Tirus kami minayak im 
Ptolemais. Dapotdon intua ing kapal inta 
sinakoian nami. Kon tua kami minayak 
nokipodungkul kon intau mita inta 
mopirisaya ko'i Yesus kon lipú tatua, sin 
nopoyaput in salam ko'i monia. Kami 

nogogaipa tosinggai kon sigad monia kon 
tua. 

8 Nopo'ikolomai kon singgai kami nobuat 
nongkon tua bo minayak ing Kaisarea. 
Kami minayak im baloi i Pilipus. Ki Pilipus 
na'a in intau inta mopopoyaput doman 
in Habar Mopia. Sia in no'idugang kon 
dumodudui pitu inta pinili kon Yerusalem. 
Kami nogutunpa kom baloinya. 

Ki Pilipus kogadi kom mongodeaga 
opat. Ki adinya mita tatua ain inogoian i 
Allah ing komampuan mopota'au in Habar 
Mopia nongkon i Allah. 

10 Naonda in tongonumaidon nosinggai 
kon tua ing kami, ki Agabus namangoi. 
Sia tua in tobatú nabi nongkon Yudea. 

11 Sia namangoi ko'inami bo nogamá kon 
togot in ogotan i Paulus. Togot in ogotan 
tatua pinakénya pinotokig kon siol bo 
limanya tontani bo nosingog, "Na'adon 
inta pinoguman in Roho i Allah: Ki togi 
togot in ogotan tana'a in togoton nana'a 
i intau mita Yahudi kon Yerusalem bo 
posarahkan kon intau mita inta de'eman 
Yahudi." 

12 Naonda in nokodongogmai kon 
natua, dá kami bo bayongan utat inta 
nogutun kong Kaisarea ko omba-ombal 

nongampag ko'inia simba diádon in sia 
mayak kon Yerusalem. 

13 Ta'e ki Paulus noguman ko'i monia, 
"Nongonu sim mongombalbi mo'ikow 
nanion, bá kota'auan monimu kon ombal 
monimu nion totokbi im mokororiga kong 
ginaku! Aku'oi in diá bidon mo'ondok, 
de'emanbi tongá togoton, umpakahbi 
modapot im matoi kon Yerusalem sim 
mopota'au in Habar Mopia nongkon i 
Tuhan." 

14 Tongá sia bo doibi nokidongog kon 
tonggina nami, dá dinududuiandon 
nami in ibognya tatua takin noguman: 
"Kobalidon onu inta kino ibog Tuhan." 

1> Naonda in tongonumaidon nosinggai 
kong Kaisarea, kami nobasadiadon sim 
mayak in Yerusalem. 

16 Bo tongonumai intau mopirisaya 
ko'i Yesus nongkon Kaisarea dinumudui 
ko'inami nogatod minayak im baloi i 
Manason. Ki Manason na'a nongkon Siprus 
ta'e sia ain no'onggot in nopirisaya ko'i 
Yesus. 

17 Naonda ing kami no'iyaputdon kon 
Yerusalem. Kami sinomu takin pia ing gina 
i intau mita inta mopirisaya kon tua. 

18 Bo nopo'ikolomai kon singgai ki Paulus 
bo kami minayak nokipodungkul ko'i 
Yakobus; bayongan intau inta aim binali 
itoi kon jama'at ain noyosipun kon tua. 

19 Naonda in noyaput, ki Paulus 
nohormat ko'i monia, onda intua ki Paulus 
nongonguman kom bayongan inta ain 
inaidan i Allah pinongin inia kon sigad in 
intau mita inta de'eman Yahudi. 

20 Nokodongogmai kon o'uman i Paulus 
tatua, mosia nodayow ko'i Allah. Bo 
mosia noguman ko'i Paulus nana'a, "Utat, 
indoiaikah dá aindon kon ribuannya intau 
Yahudi in nopirisaya ko'i Yesus. Mosia tua 
intaubi mita inta totok im motoindudui 
kon hukum i Musa. 

21 Mosia ain nokodongog kong ki 
utat aindon notundú kom bayongan 
intau in Yahudi inta nogutun kon lipú 
intau ibanea bo ki utat mo'ibog doman 
monginggamá kon hukum i Musa. Bo ikow 
ain nongampag ko'i monia simbá mosia in 
diádon mokisunat ko'i adî mita monia bo 
bá diádon mobiag podudui in adat naton. 

22 Bo tana'a makow intau mita in 
Yahudi inta ain nopirisaya ko'i Yesus 
tantú nokodongog bidon kon ikow ain 
namangoi in na'a, dá naonda degá? 

23 Manikah ule duduiaipa in singog nami 
na'a. Opatdon in intau kon na'a ain nomia 
kon dandi ko'i Tuhan. 

24 Dá, bayakdon ing ki utat poyotakin 
monia mayak mogaid kon upacara 
pondaritan kon awak, bo uboliaidon im 
ponggonsingan kom bu'ok monia tua, 
simbá mosia mota'audon gonsingan. 
Sahingga ing kota'auandon im bayongan 
intau kon habar inta dinongogdon monia 
tua in diabi totu'u, sing ki utat tontani in 
dinumudui doman kon hukum i Musa. 

25 Ta'e aka intau mita de'eman Yahudi 
inta ain nopirisaya ko'i Yesus, aindon 
kiniriman nami in surat mosia, aim 
pinais nami kon tua im bayongan inta 
dia mota'au aidan monia. Mosia diabi 
mota'au moka'an kong ka'anon inta 
aim pinosumbah kom berhala mita, diá 
doman mota'au moka'an kon dugú andeka 
mahaluk inta minatoi sinagangan; bo 
diá doman mota'au mogaid kon inta 
mokotor.” 

26 Dá kon singgai no'iduduimai, ki Paulus 
noyotakin naya opat bo minayak nondarit 
kon awak takin i monia. Nopalut makow 
kon tua sia sinumu'ot kom Baloi Tuhan 
moguman kon tongonupamai nosinggai 

bo upacara pondaritan kon awak monia im 
mopalutdon bo mahaluk inta posumbah 
monia in ogoi monia tontani. 

27 Naonda im wakutu pitu nosinggai inta 
ain sinantu monia motoyongdon mopalut, 
intau mita in Yahudi inta namangoi 
nongkon Asia noko'ontong ko'i Paulus 
kom bonu im Baloi Tuhan, dá mosia 
nonongganut kom bayongan intau kon 
tua bo minayak nodomok ko'inia. 

28 Mosia sindalan doman momalú nana'a, 
"Hei intau mita in Israel tulungaipa! Sin 
na'adon in intau inta maya-mayak makow 
bo motundú kom bayongan intau simbá 
diádon mokidongog ko'i naton bo doi 
doman dumudui kon hukum i Musa bo 
momayow kom Baloi Tuhan. Bo tana'a 
sia nodia domandon kon intau mita inta 
de'eman Yahudi bo mongotor kon tampat 
mosuci tana'a!" 

29 Mosia nosingog natua sim mosia ain 
noko'ontong ko'i Tropimus intau in Epesus 
tatua kong kotá noyotakin i Paulus, bo kai 
monia kamai diniabî i Paulus in intau tatua 
sinumu'ot kom Baloi Tuhan tatua. 

30 Dá notomba'ukdon im bayongan 
intau kong kotá tatua, bo bayongan intau 
namangoi noyosipun. Mosia nodomok 

ko'i Paulus bo pinoluai monia nongkon 
Baloi Tuhan bo kon dodaipa doman 
tatua bayongan ngara im Baloi Tuhan 
sinokolingkopan. 

31 Naonda im mosia moroncana molimod 
ko'i Paulus, intau mita minayak nopoyaput 
in habar kon itoi in tontara Rum, kon 
Yerusalem nokacau. 

32 Dá itoi in tontara tatua lagi 
nosipun bo nodia kon anggotanya 
mita pinangkoipamai kom pangkat 
inta no'ompa modapot im pangkat inta 
nolantud. Mosia lagi minayak in tampat 
inta pinoropatoian tatua. Naonda intau 
moántó kon tua noko'ontong kon itoi in 
tontara Rum tua takin anggotanya mita, 
nogogaidon mosia in nomongkug ko'i 
Paulus. 

33 Itoi in tontara tatua dinimiug ko'i 
Paulus bo nodomok polat pinoki tokig 
in rante. Onda intua itoi in tontara tatua 
nolibó ko'i monia mongo onu inaidannya. 

34 Ta'e diábî motampuimai in tubag 
monia tua, sin oyúon in nopomalú nana'a, 
oyúon doman in nopomalú natua. Tuamai 
in diabi kinota'auannya mongo onu in 
nobali. Dá pinokidianyadon ing ki Paulus 
pinobayak in tampat monia. 

35 Naonda in nodapotdon in tukad da 
intau mita moántó inta dinumudui ko'i 
monia tua sinumorúdon totok sahingga 
ing ki Paulus pinakisadon pinota'an in 
tontara mita. 

36 Intau mita inta mongongacau tua 
dumuduianmai kon tumi monia bo 
momalú, "Limodon in sia!" 

37 Naonda ing ki Paulus diaandon kom 
bonu in tampat monia tatua, sia nolibó 
kon itoi in tontara tatua, "Mota'au degá 
in aku'oi moyosingog motoyong takin i 
Tuang?" Dá itoi in tontara tatua nolibó, 
"Eta mota'au tumon bahasa Yunani ikow?" 

38 Aka natua de'emanbî na'anta intau im 
Mesir ikow inta nobagumai na'a nogaid 
kong kakacauan bodongka nodia nolagui 
kon intau opat noribu takin sonjata monia 
bo minayak im padang gurun? 

39 Ki Paulus notubag, "Aku'oi na'a intaubi' 
in Yahudi inta nongkon kotá in Tarsus, 
tobatú kotá inta moponting totok kon 
Kilikia. Aku'oi im mopo'igum ko'i Tuang 
simbá ogoipa in aku'oi mosingog kon 
tayowon intau moántó tatua." 

40 Dá naonda ing ki Paulus inogoian 
kasampatan nosingog, sia sinimindog 
kon tukad bo nonuladá sia noguman bá 

intau mita kon tua kibio-biopamai. Da 
intau mita kibio-biomaidon. Onda intua ki 
Paulus nosingog ko'i monia takin bahasa 
Ibrani, kainia, 
2 2 I "Amáku mita bo bayongan 
ginalumku! Indongogaipa in 
singogku tana'a ko'i monimu, simbá diá 
moyotalá ing kita komintan." 

2 Naonda in dinongog monia ki Paulus 
nosingog nomaké im bahasa Ibrani, 
lebedon nobió im mosia. Ki Paulus 
noguman nana'a, 

3"Aku'oi na'a intaubî in Yahudi, 
pinononggadi kon Tarsus kom butá ing 
Kilikia, ta'e aku'oi no'itoi kong kotá tana'a, 
ki Gamaliel ing guru molobenku inta ain 
notundú ko'i nakó notompia totok. Sia 
notundú kon hukum i Musa inta inogoinya 
kom mogoguyang naton. Sahingga in 
aku'oi noba mogogaid i Allah inta totok 
im morajing, ná tana'a makow. 

4 Aku'oi ain nomogutú kon intau mita inta 
nopirisayadon kon totundú inta nobagu 
tua. Mosia komintan, pinomayak lolaki 
ande bobay, sinokodomokku bo pinobonu 
kom ponjara. 

> Onu im pinomiaku tatua kinota'auanbî 
in Imang Moloben bo bayongan kapala 

in agama. Mota'aubi libóon monimu 
ko'i monia tua. Sim mosia tuata inta ain 
nomais kon surat pongantar ko'inakó 
inta inogoi kon intau mita in Yahudi 
kon Damsyik. Surat tatua in noginsilang 
kon aku'oi inogoiandon ing kasampatan 
modomok kon intau mita kon tua inta 
ain dinumudui mita kon totundú nobagu 
tatua, bo polat doman modia ko'i monia 
sin hukumon kon Yerusalem." 

6"Ta'e kon dalan wakutu in aku'oi 
nodiugdon kon Damsyik, wakutu intua 
no'utudon in singgai, indoianmai yo 
oyúonbi in sindar inta nobayag totok bo 
nokotulow nonindarbi magi nongkon 
langit no'ilibu ko'inakó. 

7 Dá no'umpagdon aku'oi kom butá bo 
nokodongog kon singog inta noguman 
ko'inakó nana'a, 'Saulus, Saulus! Nongonu 
sin ikow momogutúbi ko'i-Nakó?' 

8 Da' aku'oi nolibó nana'a, 'Ki ine Ikow 
Tuang?' Da' tubag in singog doman tatua: 
'Aku'oi na'a ing ki Yesus intau in Nasaret 
inta pinogutúmu nion.' 

9Intau mita inta noyotakinku 
noko'ontong doman kon sindar 
tatua, ta'e singog in diábî dinongog 
monia. 

10Bo aku'oi nolibó ko'i Tuhan, 'Dá onu 
in aidanku, Tuhan?' Ki Tuhan noguman 
nana'a ko'inakó, 'Pobangondon bo 
bayakdon in Damsyik, bain kon tua bo 
poguman-Ku ko'inimu onu in aidanmu.' 

!T Wakutu intua aku'oi diadon 
noko'ontong lantaran sindar inta 
nokotulow tatua. Dá dongkadon kinapit 
in yobayatku mita kon dodai in sinumu'ot 
kon Damsyik. 

12 Kon Damsyik oyúon intau tangoinya 
ki Ananias. Sia tua intaubi mopia inta 
umuran motoindudui kon hukum i Musa. 
Bayongan intau in Yahudi inta nogutun 
kon Damsyik totokbi im mo'insim ko'inia. 

13 Sia namangoi no'indoi ko'inakó, bo 
sinimindog kon diugku polat noguman 
nana'a, 'Saulus utatku, bukádon in matamu 
bo indoidon! Dá kon dodaipa doman tatua 
aku'oi dinumungá bo noko'ontongdon 
ko'inia. 

14 Onda intua sia noguman ko'inakó 
nana'a, 'Ki Allah im mogoguyang naton ain 
nomili ko'inimu simbá ikow monota'audon 
kon onu ing ko'ibog-Nya, bo moko'ontong 
ko'i Yesus, simpal i Allah inta ain nogaid 
kon onu in kino'ibog i Allah, bo ikow ain 
nokodongog kon singog i Yesus tontani. 

153 Ikow im mopota'au kom bayongan 
intau kon onu inta ain inontongmu bo inta 
dinongogmu tua. 

16 Bo tana'a dona'aidon mokopo'onggot 
ikow, pobangondon bo bayakdon 
pokibaptis. Pokuanidon ko'i Tuhan simbá 
ikow pilatandon nongkon bayongan 
dosamu." 

17 "Naonda in aku'oi nobuidon kon 
Yerusalem bo wakutu in aku'oi yogot 
nosambayang kom bonu im Baloi Tuhan 
aku'oi kinawasa'andon in Roho i Tuhan. 

18 Aku'oi noko'ontong ko'i Tuhan; bo 
Sia noguman ko'inakó, 'Lagidon tala'ai 
in Yerusalem na'a, sin diábi indongogan 
monia onu im pogumanmu soál Aku'oi.' 

19 Dá aku'oi noguman, 'Tuhan, 
kinota'auan bidon monia totok kon 
aku'oibi na'a inta tumu'ot magi makow 
kom baloi mita pososambayangan bo 
modomok polat mopobonu kom ponjara 
kon intau mita inta mopirisaya ko'i-Nimu. 

20 Natua doman, naonda ing ki Stepanus 
inta simpal-Mu ilimod, aku'oi tontani kon 
tua bo nopia-pia doman ing ginaku im 
pinolimodan monia tatua. 

21 Ta'e ki Tuhan noguman ko'inakó, 
'Bayakdon sin Aku'oi im mopotabá ko'nimu 

mayak in tampat moyayuk kon lipú in 
intau mita inta de'eman Yahudi.” 

22 Intau moántó kon tua nongindongog 
ko'i Paulus nodapot in singognya tatua; 
bo naonda intua mosia mulaidon nomalú, 
"Limodon in intau nanion. Diábi patus 
mobiag in sia!" 

23 Mosia tantú nomalú takin mopogambat 
in lambung monia bo mopogonik in lobud. 

24 Tuamai itoi in tontara mita tatua 
noguman kon dia ing ki Paulus kon tampat 
monia bá pakisa'an pirikisa'an kon tua 
simbá kota'auandon mongo nongonu sin 
intau mita in Yahudi mopomalú natua 
ko'inia. 

2> Ta'e wakutu ing ki Paulus aindon 
sinogot sin sambokondon, ki Paulus 
nolibó kon itoi in tontara inta sinimindog 
kon tua, "Degá mota'au im mosambok kon 
intau in Rum aka sia diápa adilon muna?" 

26 Nokodongogmai kon tua, tontara tatua 
minayak ko'i itoinya bo nolibó nana'a, 
"Onuon i tuang intau tana'a? Sia tua 
intaubi in Rum!" 

27 Dá itoi in tontara tatua minayak ko'i 
Paulus bo nolibó, "Pogumankah mongo 
totu'u kon ikow nion intau in Rum!" Ki 

Paulus notubag, "Totu'u aku'oi na'a intaubi 
in Rum." 

28 Itoi in tontara tatua noguman, "Wakutu 
in aku'oi sinumu'ot nobali warga negara 
in Rum nomahal totok im pinoguboliku!” 
Ta'e ki Paulus noguman, "Hakku tatua 
oyúon sin aku'oi pinononggadi kon tua 
salaku intau in Rum." 

29 Dá mosia inta moroncana mosambok 
ko'inia dali inumundok ná doman tua itoi 
in tontara tatua no'ondokdon naonda 
ing kinota'auannyamai kon ki Paulus tua 
intaubi in Rum. 

30 Itoi in tontara Rum tatua mo'ibog totok 
monota'au mongo nongonu sin intau mita 
in Yahudi tua mopotalabi ko'i Paulus. 
Tuamai nopo'ikolomai kon singgai sia 
nogoini kon imang mita itoi bo Mahkamah 
Agama noyosipun kon tua. Onda intua ki 
Paulus pinoluaidon monia kom ponjara bo 
dinia kon tayowon monia tua. 

l Ki Paulus inimindoipa magi makow 
2 3 kon anggota im Mahkamah Agama 
inta kon tua bodongka sia nosingog, 
"Utatku mita, uma'aibî in singgai na'a 
rasa'anku kon aku'oi in diabi kotalá ko'i 
Allah. Ginaku im motulidbi totok kon 
tayowon i Allah." 

2 Ta'e Imang Moloben ki Ananias tua 
noguman kon intau mita inta kon diugmai 
Paulus kon tokap im bibignya tua. 

3 Dá ki Paulus noguman ko'i imang 
moloben tatua, "Tokaponbi i Allah in ikow, 
sin ikow intau inta momunapik inta ki 
ubo-ubolmai mosuci! Ikow ilimitú kon 
nion sim mohakim ko'inakó podudui in 
hukum i Musa, padahal ikow tontani im 
molawang kon hukum tatua. Sin ikow in 
nopotababi kon intau monokap ko'inakó!" 

4 Dá intau mita inta kon tua noguman 
nana'a ko'i Paulus, "Ikow im moningkulebi 
kon imang moloben i Allah!" 

> Ki Paulus notubag, "Hei utat mita, diábî 
kinota'auanku kon sia tua in imangbi 
moloben. Totu'u kon nana'abi im pinais, 
'Dona'aibi im ikow mosingog kon mora'at 
kon tobatúintau inta nobali itoi monimu." 

6 Kinota'auan i Paulus kom mosia inta 
kon tua nobayongbi in nongkon golongan 
Saduki bo Parisi. Tuamai in sia noguman 
kon Mahkamah Agama tatua, “Utat mita! 
aku'oi na'a intaubi im Parisi, katurunan 
intau im Parisi. Aku'oi in sidangon kon 
na'a sin aku'oi im mopirisaya kon intau 
minatoi im mobiagbi bui." 

7 Naonda in sia nosingog kon natua, 
nobalidon im bobayowan kon sigad intau 
mita im Parisi bo Saduki dá noyosilaidon 
in intau moántó tatua. 

8 Sin aka kon raian intau in Saduki, intau 
minatoi diábî mobiag bui bo malaekat in 
diabi, ná doman tua diabi in roho mita. 
Ta'e aka intau im Parisi nopirisayabi kon 
tua komintan in oyuonbi. 

9 Dá nobobayowandon totok im mosia. 
Tongonumai intau inta mototundú 
kon agama takin intau mita im Parisi, 
sinimindog kom muna bo nomayow totok. 
Mosia noguman nana'a, "Intau tana'a in 
topilikmai diabi kino'ulian nami kon tala. 
Dega totou'ubi kon oyuon in roho andeka 
malaekat inta ain nosingog ko'inia!" 

10 Nodugangdon noloben im bobayowan 
monia tatua, dá no'ondokdon itoi in 
tontara tatua sin dikabo libutan monia 
ing ki Paulus bo patoion. Tuamai 
binayaknyadon pinoki gamá ing ki Paulus 
nongkon yuák monia tatua bo pinokidia 
bui kon tampat monia tua. 

11 Kon dolom no'iduduimai ki Tuhan 
Yesus namangoi sinimindog kon 
diugeamai bo noguman ko'inia, 
"Koropotdon ing ginamu! Sin ikow aindon 

nobarani nongonguman kon onu inta 
inontong bo dinongogmu soál Aku'oi kon 
intau mita kon Yerusalem, dá ná doman 
tuata ikow mayak bo mongonguman 

kon intau mita in Rum kon onu inta ain 
inontong bo dinongogmu soal Aku'oi." 

12 Dolo-dolom nobangon monik, intau 
mita in Yahudi nomangkoidon nosipun 
kon intau. Bo mosia nongibot kon diápabi 
moponga'a-nga'an andeka moponginu- 
nginum aka ki Paulus diápa kolimodan 
monia. 

13 No'iliubi kon opat nopuluh in intau inta 
noyosipun tatua. 

14 Mosia minayak kon Imang mita itoi bo 
itoi mita intau Yahudi bo noguman, “Kami 
ain nongibot kon diapabi moponga'a- 
nga'an bo monginu-nginum aka diápa 
kolimodan nami ing ki Paulus. 

15 Tuamai mo'ikow komintan 
poyotakindon im Mahkamah Agama 
bo mayak moguman kon itoi in tontara 
tatua simbá ki Paulus in diaannya bui 
kon tayowon monimu bo mo'ikow ing ki 
ubo-ubolmai momirikisa. Sing kami im 
moramijidon molimod ko'i Paulus wakutu 
in sia kon dalanpa, diápa mo'iyaput in 
na'a." 

16 Ta'e ki adi i bobay Paulus nokodongog 
kon roncana monia tatua. Dá sia minayak 
in tampat monia tatua bo noguman kon 
soal tatua ko'i Paulus. 

17 Dá nogoini ing ki Paulus kom porwira 
tobatú bo noguman ko'inia nana'a, "Dia'pa 
in adi tana'a kon itoimu sin oyúon in 
o'umanonnya ko'inia." 

18 Dá dinia im porwira tatua in adi tatua 
ko'i itoinya bo noguman, "Ki Paulus intau 
inta sinahang naton tua, nogoini ko'inakó 
bo nopo'igum simbá aku'oi modia kon 
ede in tayamobiag tana'a mamangoi ko'i 
Tuang. Sin kainia oyúon im paralunya 
poguman ko'i Tuang." 

19 Dá itoi in tontara tatua nokapit kon 
ede in tayamobiag tatua bo minayak 
sinumontani kon tolosimai bo nolibó, 
"Onu im paralumu poguman ko'inakó?" 

20 Ede in tayamobiag tatua notubag, 
"Intau mita in Yahudi ain notobatú kong 
gina, mamangoi mopo'igum ko'i Tuang 
simbá ikolom ki Tuang modia ko'i Paulus 
potayow kom Mahkamah Agama, simbá 
mosia ki ubo-ubolmai momirikisa ko'i 
Paulus. 

21 Tongá dona'aibî duduian i Tuang onu 
im po'igumon monia tua. Sin oyuonbi 

in no'iliumai kon opat nopuluh intau 
nongkon imonia tua in nogadop kon 
dalan sim moroncana modola ko'i 
Paulus kon yuak in dalan. Intau mita 
tatua ain nongibot polat nongutuk kom 
mosia in diapabi moponga'a-nga'an bo 
moponginu-nginum aka diápa kolimodan 
monia ing ki Paulus. Tana'a mosia aindon 
nobasadia, dongka bidon mogolat kon 
singog i Tuang." 

22 Bo itoi in tontara tatua nopotabá kon 
ede in tayamobiag tatua nobui takin 
koyow, "Dona'aibi pogumanmu ko'i ineka 
kon soál tana'a aindon pinogumanmu 
ko'inakó." 

23 Onda intua itoi in tontara tatua nogoinî 
kon tontara porwira doyowa bo noguman 
ko'i monia nana'a, "Sadiadon in tontara 
doyowa nogatut bo pitu nopuluh inta 
tumakoi kong kabalo takin doyowa 
nogatut in tontara inta mokadai kon 
totakul sim mayak ing Kaisarea dolom 
doman na'a jam sambilan." 

24 Sadiaai domandon in tongonumai 
keledai takoian i Paulus bo diadon in sia 
ko'i Gubernur Peliks. Mokopopia ing kon 
dalan bá mo'iyaput takin salamat. 

25 Itoi in tontara tatua nomais kon surat 
inta nana'a in tombonunya, 

26 "Gubernur Peliks inta mopia. Salam 
nongkon i Klaudius Lisias! 

27 Intau tana'a in dinomok i intau mita 
Yahudi bo gogió ilimod monia, aka aku'oi 
diá namangoi takin tontara mita bo 
noposalamat ko'inia; sin dinongogku kon 
sia na'a intaubi in Rum. 

28 Bo lantaran aku'oi mo'ibog monota'au 
mongo onu in talá inta pinonapud 
monia tua ko'inia dá diniaku in sia kom 
Mahkamah Agama monia. 

29 Tongá no'ulikumai sia na'a in diábi 
kotalá inta patus pohukuman ko'inia dapot 
im matoi andeka bonuon kom ponjara. 
Onu im pinonapud monia tua tongabi soal 
hukum mita in agama monia tontani. 

30 Natua doman aku'oi ain noko'uli kon 
habar kon oyúon in roncana moromu 
nongkon intau mita in Yahudi ko'inia. Dá 
tuamai lagiku pinokidia mangoi ko'i Tuang 
Gubernur in sia. Bo intau inta moroncana 
kon diá mopia ko'inia pinotabákudon 
mamangoi ko'i Tuang bo mopongadu in 
tala' intau tana'a." 

31 Dá tontara mita tatua nodiadon ko'i 
Paulus ná inta aim pinarentah ko'i monia. 

Dolom doman tua mosia no'iyaput in 
Antipatris. 

32 Nopo'ikolomai kon singgai dongkadon 
tontara mita inta sinumakoi kon kabalo in 
nodia turus ko'i Paulus, bo tontara ibanea 
in nobuidon kon tampat monia. 

33 Naonda in tontara mita inta sinumakoi 
kong kabalo no'idapotdon ing Kaisarea, 
mosia nobogoidon in surat tatua ko'i 
Gubernur, bo polat doman pinosarahkan 
monia ing ki Paulus ko'inia. 

34 Bo nopalut makow nobaca kon surat 
tatua ki Gubernur nolibó ko'i Paulus 
mongo nongkon propinsi ta'onda in sia. 
Naonda in kinota'auannyadon kong ki 
Paulus nongkon Kilikia, 

35 sia noguman nana'a, "Tua in nopia! 
Pirikisa'anku in talámu aka intau mita inta 
mopongadu ko'inimu kon na'adon." Bo 
pinarenta'annyadon kom bá tahangon kon 
istana í Herodes ing ki Paulus. 

2 4 I Lima nosinggai no'iduduimai kon 

tua, Imang Moloben ki Ananias bo 
itoi mita in Yahudi takin tobatú pongacara 
monia inta ki Tertulus in tangoinya, 
namangoi kon tayowon i Gubernur Peliks 
bo nopongadu ko'i Paulus. 

2 Ki Paulus dinia domandon kon tayowon 
monia, ki Tertulus inoinidon doman, dá 
nomangkoidon ing ki Tertulus nosingog 
kainia, “Tuang gubernur inta mopia! 
Naonda ing ki Tuang nomarentah kom 
buta nami na'a, mopiadon totok ing 
kinorasa'an nami. Bo ki Tuang mopandoi 
momarentah da nobayong domandon im 
mopia ing kinorasa'an nami. 

3Tua komintan sinarimadon nami takin 
pia ing gina bo kami im mopoyaput doman 
in sukur ko'i Tuang. 

4Ta'e bá diá moántó in wakutu pakéon, 
dá aku'oi im mopo'igum simbá ki Tuang 
mo'ibog mongindongog kon onu im 
pongadu nami tana'a. 

> Aindon kino kadapatan nami kon intau 
tana'a mongongacaubi inta mokobahaya. 
Sin kon ondakabi im bayáannya, sia 
umuran mokopomuká kon ropatoi kon 
sigad intau Yahudi. Sia na'a nobalidon itoi 
intau Nasaret. 

6 Sia ain nonungkul doman nongotor kom 
Baloi Tuhan. [Manangka intua dinomok 
nami in sia bo hakimon podudui in hukum 
agama nami. 

?Ta'e itoi in tontara ki Lisias tua 
namangoi bo nogagow ko'inia nongkon 
inami, 

8 bo sia nomarentah simbá intau mita 
inta mo'ibog mopongadu mamangoi ko'i 
Tuang.] Aka ki Tuang momirikisa tontani 
ko'inia, kota'auan bidon i Tuang in talánya 
inta pinogadu nami na'a." 

3 Intau mita in Yahudi inta kon tua 
nopototu'u doman kon onu im pinonapud 
tua ko'inia. Mosia noguman doman, 
"Totu'ubi in singog i Tertulus tua." 

10 Dá ki Gubernur nobogoi ing 
kasampatan ko'i Paulus nosingog. Dá ki 
Paulus nosingog nana'a, "Kinota'auanku 
bidon kon aindon kon taongannya ikow 
nobali hakim kon intau mita in Yahudi. 
Tuamai in diabi mo'ondo-ondok in aku'oi 
momayow kon onu inta aim pinonapud 
monia ko'inakó kon tayowon i Tuang. 

II Mota'aubi pirikisa'an tontani i 
Tuang, kon diabi no'iliu kom mopuluh 
bodoyowá nosinggai inta ain kinotaliban 
aku'oi namangoi in Yerusalem sim 
mosambayang. 

12Bo diábi doman kon dodai onda 
in tobatúmai intau noko'uma ko'inakó 
koyogot nobobayowan intau ibanea 

andeka nogaid kong kakacauan kom 
bonu im Baloi Tuhan andeka kom baloi 
pososambayangan andeka doman kon 
tampat ibanea kong kotá. 

13 Bo mosia in diábi doman mota'au 
mobogoi ing bukti kon onu inta ilapur 
monia ko'i Tuang soál inta pinonapud 
monia ko'inakó tua. 

14 Ta'e akuonkubî ko'i Tuang kon aku'oi 
in nosumbahbi ko'i Allah im mogoguyang 
nami podudui in onu inta aim pinais kom 
bonu im buk i Musa bo buk in nabi mita. 

15 Aku'oi in ná bi doman mosia inta 
moharap doman makow ko'i Allah kom 
bayongan intau im mobiagbi bui naonda 
im matoi, intau mopia andeka intau 
mora'at! 

16 Tuamai aku'oi umuran moramiji 
totok simbá ginaku umuran modarit kon 
tayowon i Allah bo kon tayowon intau. 

17 Bo naonda in tongonumaidon notaong 
nonalámai kon Yerusalem aku'oi nobui 
mangoi kon tua sing modia kon doit inta 
pinotulung kom bangusaku bo mayak 
doman mobogoi in sosumbah ko'i Allah. 

18Wakutu in aku'oi koyogot nomia kon 
tua kom Baloi Tuhan, kinotambakan 
mangoi monia in aku'oi, bo naonda in 

nopalut upacara pinondaritan kon awakku 
tua, wakutu intua diábi nobayong intau 
bo diábi noropatoi. Tongabi tongonumai 
intau Yahudi kon tua inta nongkon Asia. 
19Tuamai mosiabi tua im musti 
mamangoi na'a bo mopongadu ko'i Tuang, 
aka oyúon im pinonapud monia ko'inakó. 

20 Andeka pomayakdon makow simbá 
intau mita tatua im mamangoi tontani bo 
moguman kon romuk onu in no'uli monia 
ko'inakó wakutu in aku'oi kon tayowon im 
Mahkamah Agama. 

21 Tongábi tokalimat tana'a in nouli 
monia inta siningogku wakutu in aku'oi 
kon tayowon monia, na'a in singogku: 
Akuoi adilon monimu in singgai na'a 
tongabi lantaran aku'oi mopirisaya kon 
intau mita inta aim minatoi im mobiagbi 
bui." 

22 Bo ki Peliks inta nonota'audon totok 
kon soál totundú i Yesus nonimpodon kon 
sidang soál porkara tatua. Sia noguman, 
"Aka mo'iangoidon na'a itoi in tontara ki 
Lisias, bain tua bo tantúonku im perkara 
monimu tanion." 

23 Bo ki Gubernur nopotabá kom porwira 
inta nolukad ko'i Paulus simba mayak 
monahang ko'inia, ta'e sia in nobalibi 

tahanan bebas bo yobayatnya mita im 
mota'aubi mamangoi ko'inia bo mobogoi 
ing kaparaluannya mita. 

24Bo naonda in tongonumaidon 
nosinggai namangoidon ki Peliks takin ki 
buloinya ki Drusila inta intau in Yahudi. 
Bo ki Peliks noki'oni ko'i Paulus bo 
nongindongog in sia kon totundú i Paulus 
soal mopirisaya ko'i Yesus Kristus. 

2> Ta'e naonda ing ki Paulus 
nongonguman kon soál mobiag 
mo'itutui, soál monahang kon napusu 
bo soal hukuman kon singgai tumi, 
inagian ondok ing ki Peliks sahingga 
in nogumandon nana'a in sia, "Ikow 
mota'audon mayak in tana'a. Bain aka 
oyúon ing kasampatan mopia, buikubi 
poki-oini in ikow." 

26 Ki Peliks noharap makow kon ogoianbî 
i Paulus in doit in sia. Tuamai umurannya 
poki oini ing ki Paulus bo mongonguman 
takinnya. 

27 Ta'e naonda in notompodon doyowa 
notaong ki Peliks, binaluiandon in sia, 
ki Perkius Pestusdon in nobaħ gubernur. 
Bo lantaran mogamá kong gina in intau 
Yahudi dá pinomayakdon makow i Peliks 
ing ki Paulus kom bonu im ponjara. 

I Tolu nosinggai naonda ing ki 
2 5 Pestus no'idapot im propinsi tatua, 
sia nobuat nongkon Kaisarea bo minayak 
in Yerusalem. 

2 Kon tua imang mita itoi takin itoi mita 
intau Yahudi namangoi kon tayowonnya 
bo nopongadu kon tala' i Paulus. 

3 Mosia umuran modondo'ulug ko'i 
Pestus simbá monotabi ko'i monia bo 
mo'ibog mopotabá kon intau modia ko'i 
Paulus mayak in Yerusalem; sim mosia 
ain notobatú kong gina molimod ko'inia 
wakutu in sia kon yuákpa in dalan. 

4Ta'e ki Pestus notubag, "Ki Paulus in 
sinahangbi kong Kaisarea in tana'a bo 
aku'oi tontani diádon mo'onggot mobuli 
kon tua. 

> Sia noguman doman: manikah intau 
mita inta inogoian monimu in hak 
mayakdon moyotakinku bo mopoyaput in 
tuntutan ko'inia aka oyúon in talanya." 

6 Degá walupa andeka mopuluh 
nosinggai ing ki Pestus nogutun 
kon Yerusalem bodongka mobui kong 
Kaisarea. Nopo'ikolomai kon singgai mosia 
nosidang bo ki Paulus pinoki'oininya 
namangoi in tayowon monia. 

7 Naonda ing ki Paulus no'iyaputdon 
in ruangan pinosidangan, intau mita in 
Yahudi inta namangoi mita nongkon 
Yerusalem sinimindog ilimibu ko'inia, bo 
yagi-yagidon im pinonapud monia ko'inia. 
Ta'e mosia dia noko'uli kom bukti in onu 
inta pinonapud monia tua ko'inia. 

8Ki Paulus nopoyaput doman in 
tosingogonnya kainia, "Aku'oi in diabi 
nogaid kon talá tobatúmai kon hukum 
i Musa andeka kom Baloi Tuhan andeka 
doman ko'i Kaisar in Rum." 

9Ta'e ki Pestus inta motayak kom 
perhatian intau Yahudi noguman ko'i 
Paulus, "Mo'ibog degá ikow mayak in 
Yerusalem simbá sidangon kon tua kon 
tayowonku soál porkara tana'a?" 

10 Ta'e ki Paulus notubag, "Na'a aku'oi 
simindog makow kon tayowon pongadilan 
i Kaisar bo kon na'abi in tampat ponantúan 
kon talá bo aim bidon totok kinota'auan i 
Tuang tontani kon aku'oi in diabi kotalá 
kon intau mita in Yahudi tanion. 

11 Aka aku'oi bo totu-totu'u kotalá 
inta mota'au bafon monimu dodoyonan 
pohukuman ko'inakó dapot im matoi, yo 
kodu-koduduibi in aku'oi. Ta'e aka onu im 
pinonapud monia tua bo diá totu'u, yo diá 

tobatumai intau ing ko hak moposarahkan 
ko'inakó sin tonga lantaran ponotabi ko'i 
monia nion. Aku'oi im monuntut kon 
tantúondon kom pongadilan í Kaisar!" 

12 Dá naonda in sia noyosingog in intau 
inta monononginanya mita, ki Pestus 
noguman nana'a, "Ikowbi in no'igum kom 
bá tantúondon kom pongadilan i Kaisar, 
dá ikow musti mayak ko'i Kaisar." 

13 Diá no'onggot kon tua ki Raja Agripa 
bo ki Bernike namangoi kong Kaisarea sim 
mobogoi in salamat ko'i Pestus. 

14 Naonda in tongonumaidon nosinggai 
kon tua im mosia, ino'uman i Pestus ko'i 
Raja Agripa im persoalan i Paulus tatua 
kainia, "Kon na'a oyúon tobatú intau inta 
i hukum ko wakutupa ki Peliks nobali 
gubernur. 

15 Wakutu in aku'oi kon Yerusalem 
imang mita itoi bo itoi mita intau Yahudi 
namangoi nopongadu kon intau tatua 
bo po'igumondon monia simbá aku'oi 
mopolabúdon in hukuman ko'inia. 

16 Ta'e aku'oi in noguman ko'i monia, 
kon intau in Rum diabi mota'au im 
moposarahkan makow natua kon intau 
inta sinangka kotalá sin hukumon, 
aka intau inta sinangka tatua diápa 


KISAH PARA RASUL 25.17-21 171 


noyogintayow in intau mita inta 
noponapud ko'inia bo ogoian ing 
kasampatan mosingog kon onu im 
pomayownya. 

17 Dá wakutu im mosia namangoi in na'a 
noyotakinku, nopo'ikolomai kon singgai 
lagi nogaid kon sidang bo intau tatua 
inoini pinotayow ko'i monia. 

18 Ta'e naonda intau mita inta nopongadu 
tatua sinimindog kon libunyamai, diabi 
in tobatúmai pinongadu monia in oáid 
mora'at im pinomianya ná inta kon 
raianku. 

19 Mosia in tongábî mobobayowan kon 
soál agama monia, bo soál intau inta 
ki Yesus in tangoinya. Sia aim minatoi, 
ta'e ki Paulus in noguman kon Sia in 
totu'-totu'ubi nobiag bui. 

20 Lantaran aku'oi moragu-ragu kon 
náonda im pomomirikisa kom porkara 
mita natua, dá aku'oi nolibó ko'i Paulus 
mongo mo'ibog in sia mayak in Yerusalem 
simbá tantúon kon tua im porkaranya 
tatua. 

21 Ta'e ki Paulus nopo'igum simbá 
porkaranya tatua poki tantú ko'i Kaisar. Sia 
nopo'igum doman simbá sia mogutunpa 
kom bonu in tahanan, pogola-golatan 

kom ponantuan i Kaisar kon porkaranya 
tatua." 

22 Dá ki Agripa noguman ko'i Pestus 
nana'a, "Aku'oi mo'ibog mongindongog 
ko'inia tontani." Ki Pestus notubag 
nana'a, "Bain ikolom bo indongoganmu in 
singognya tua." 

23 Nopo'ikolomai kon singgai, ki Agripa 
bo ki Bernike takin pakeang dinas monia 
sinumu'ot kon ruang pososidangan takin 
itoi mita in tontara bo itoi mita kong kota 
tatua. Onda intua ki Pestus nomarentah 
kon diadon tumu'ot ing ki Paulus. 

24 No'itu'otmai ing ki Paulus, ki Pestus 
noguman nana'a, “Tuang Raja Agripa bo 
bayongandon intau kon na'a! Intau tana'a 
aindon pinongadu ko'inakó i intau mita in 
Yahudi inta kon Yerusalem bo inta kon 
na'a. Mosia namangoi bo kopia momalú 
sim momakisa simbá intau ná tana'a 
diádon mota'au biagan kon dunia na'a. 

25 Ta'e diabi kino'ulianku in sia kon 
talá tobatúmai inta mota'auku balion 
dodoyonan pohukuman ko'inia modapot 
im matoi. Bo siabi tontani in nopo'igum 
simbá porkaranya tatua tantúondon 
kom pongadilan í Kaisar, dá tuamai 

sinantúkudon kon sia in diaandon ko'i 
Kaisar. 

26 Ta'e diápa tobatúmai in no'uliku ing 
katarangan mopia inta mota'auku paison 
kon surat bo kirimon ko'i Kaisar soál 
porkaranya tatua. Tuamai diniakudon in 
sia kon tayowon i Tuang mita torutama 
ko'i Tuang Raja Agripa. Makusudku tua 
aka mopalutdon pirikisa'an oyúon in soál 
inta mota'auku paison. 

27 Sin podudui in raianku diábî mopia aka 
mogatod kon tobatú intau inta i hukum 
bo diá kotaki-takin alasan talá mita inta 
pinonapud ko'inia." 

l Ki Agripa noguman ko'i Paulus 
2 6 nana'a, “Ikow inogoian kasampatan 
mosingog mopoyotutui onu im pinonapud 
monia." Dá notonggódon kon limanya ing 
ki Paulus bo nosingog, 

2"Qh, Tuang Raja Agripa mosanang totok 
ing ginaku sin singgai na'a inogoi i Tuang 
mosingog kon tayowon i Tuang in aku'oi 
mopoyotutui onu im pinonapud intau mita 
Yahudi ko'inakó. 

3 Apapa doman ki Tuang nonota'au totok 
kon adat kabiasa'an bo persoalan mita 
in intau Yahudi. Tuamai po'igumonku 

ko'i Tuang, indongoganpa kopia'an in 
singogku tana'a takin gina mo'onow. 

4 Bayongan intau Yahudi nonota'aubi 
komintan kong kobobiagku 
pinangkoipamai aku'oi tayamobiagpa, sin 
aku'oi in nobiagbi kon yua-yuak monia 
kon Yerusalem. 

> Ain no'onggot mosia nonota'au 
ko'inakó. Bo aka mosia mo'ibog, mosia 
mota'aubi mobogoi ing katarangan kon 
nongkon dungkulpabimai aku'oi ain 
nobiag salaku intau im Parisi bo aku'oi 
totokbi in dinumudui kon atorang mita in 
agama nami. 

6 Bo tana'a makow aku'oi sinimindog 
kon na'a sin sidangon. Lantaran aku'oi 
nopirisaya kon dandi inta inogoi i Allah 
kom mogoguyang nami. 

7 Dandi doman tatua inta inolat makow 
in intau Israel inta mopuluh bodoyowa 
nosuku. Tuamai mosia mosumbah ko'i 
Allah dolom bo singgai. Bo lantaran aku'oi 
mopirisaya kon dandi tatua, Tuang Raja 
Agripa, dá intau mita in yahudi noponapud 
in talá ko'inakó. 

8 Nongonu sin tai utat mita intau in 
Yahudi diabi mopirisaya kong ki Allah in 
nomiagbi kon intau minatoi? 

9 Kolipod aku'oi in totokbi doman diá 
mopirisaya kon o'uman soál ki Yesus intau 
in Nasaret tatua. 

10 Bo totu'ubi kon tuabi inaidanku kon 
Yerusalem. Aku'oi in de'emanbi tongá 
nopobonu kom ponjara kon intau mita 
inta mopirisaya ko'i Yesus, ta'e naonda in 
aku'oi noko'uli kon surat kuasa nongkon 
imang mita itoi aku'oi mosatuju doman 
totok im polimodan kon intau inta 
mopirisaya ko'i Yesus. 

11 Moántó im pinogutúku im mosia kom 
baloi mita pososambayangan, pakisa'anku 
simbá diádon mopirisaya im mosia 
ko'i Yesus. Totokbi moya'at ing ginaku 
ko'i monia tungkul intua, no'idapot in 
alowanku mosia kon lipu-lipúannya." 

12 "Bo makusud doman tatua sampe 
aku'oi nodia kon surat kuasa nongkon 
imang mita itoi bo minayak in Damsyik. 

13 Bo kon yuák in dalan, no'utudon 
singgai wakutu intua ule Tuang Raja 
Agripa, aku'oi noko'ontong kon sindar 
nongkon langit inta totok im motarang, 
nonindar ko'inami komintan. 

14 Dá nongo'umpag kom butá ing kami. 
Onda intua nokodongog kon singog 
in aku'oi kom bonu im bahasa Ibrani, 

'Saulus, Saulus! Nongonu sin umuranbi 
pogutúonmu in Aku'oi? Umuranbi 
mororiga ikow aka umuran molawang 
ko'i-Nia inta nobali ki Tuangmu.' 

15 Dá kai nakó doman, 'Eta ki inebi Ikow, 
Tuang?' Dá ki Tuhan notubag, 'Aku'oi na'a 
ing ki Yesus inta umuran pogutúonmu 
nion. 

16 Pobangondon bo sindog! Aku'oi 
mokipogontong ko'inimu polat monantú 
ko'inimu mobali bobantung-Ku. Musti 
poyaputmu kom bayongan intau onu inta 
ain inontongmu singgai na'a andeka kon 
singgai inta mo'iduduimai soál Aku'oi. 

17 Tondionku ikow kon sigad in intau 
mita Israel bo intau mita inta de'eman 
Yahudi. Potabá-Ku in ikow mayak ko'i 
monia 

18 mobuká kom mata monia, simbá 
mobuká im mata monia bo moko'ontong 
kon inta mobayag; bo diádon kopongaruan 
in Ibilis ta'e tongádon tantu kom bonu 
ing kawasa i Allah. Sin aka mopirisaya 
ko'i-Nakó, yo dosa mita monia in 
tokoámpunganbi bo mobalibi umat mita 
inta pinili í Allah im mosia." 

19"Tuamai ule, Raja Agripa, totok 
motoindudui in aku'oi kon onu inta 

ain inontongku bo inta ain sinarimaku 
nongkon i Allah tua. 

20 Taran-tarangan aku'oi mopota'au 
kom bayongan intau kom musti mogogai 
mogaid kon dosa mita im mosia bo 
moposarahkandon ing kobiagan monia 
ko'i Allah. Tua komintan musti ponyata 
kon oáid monia pomuloi in singgai. Muna 
kon Damsyik im pinopota'auanku im 
masalah tana'a, onda tua kon Yerusalem 
bo kom bayongandon Yudea bo kon sigad 
doman in intau mita inta de'eman Yahudi. 

21 Tuamai dinomok intau mita in Yahudi 
aku'oi kom bonu im Baloi Tuhan sin 
ramijion monia bo limodon. 

22 Ta'e barang sinotabipabi i Allah in 
aku'oi dá nota'aupabi sinimindong kon 
na'a in tana'a makow bo mongonguman 
kom bayongan inta aing kinorasa'anku 
kom bayongan intau — moloben andeka 
mo'intok. Onu in ino'umanku na'a diabi 
noyoposi in onu inta aim muna pinoguman 
in nabi mita bo i Musa; 

23 kon Raja Mopoposalamat inta 
pinodandi i Allah tatua im mustibi 
mororigapa muna, bain tua bo mobali 
intau inta muna-munamai mobiag 
nongkon sigad in intau mita minatoi; 

simbá mota'au in Sia mopoyaput in Habar 
Mopia -- tuata ing kasalamatan -- kon 
intau mita in Yahudi bo intau mita inta 
de'eman Yahudi." 

24 Koyogotpa ing ki Paulus mopoyotutui 
onu inta nobali ko'inia, ki Pestus 
nomalúdon kai-nia, "Diábî noratak ikow 
nion Paulus! Kinoliuandon pandoimu dá 
diádon motoratakmai in raianmu!" 

25 Ta'e ki Paulus noguman, "Aku'oi 
in noratakbi, ule Raja Agripa. Onu im 
pogumanku na'a komintanbi totu'u, 
raianku in nopia pabi. 

26 Ki Tuang Agripa tontani im porasaanku 
nonota'aubi totok kon soal mita tana'a. 
Tuamai nobaranidon taran-tarangan 
aku'oi in nosingog kon tayowon i Tuang. 
Sin nodait bidon kinota'auan i Tuang in 
na'a komintan, sin diabi in nobali kon 
tampat inta no'ibuni. 

27 Ule Tuang Raja Agripa, degá 
mopirisaya ing ki Tuang kon onu im 
pinoguman in nabi mita? Porasaanku 
mopirisayabi ing ki Tuang!" 

28 Dá ki Agripa noguman ko'i Paulus, 
"Kainimu kamai dá mogampangpbi aku'oi 
mobali intau Keresten?" 

29 Dá tubag doman i Paulus, 
"Sambayanganku ko'i Allah simbá 
mo'onggot ande motoyong, ki Tuang 
takin bayongan intau inta nokodongog 
kon singogku singgai na'a modait mobali 
ná aku'oi na'a -- ta'e de'emanbi tokigon 
ná tana'a." 

30 Pangabisannya ki tuang raja, ki 
gubernur bo ki Bernike takin bayongan 
intau ibanea kon tua komintandon 
sinimindog bo ilumuai. 

31 Naonda ing kon luai, nosigumanan 
im mosia, kai monia, "Diábi tobatúmai 
in talá kon intau tana'a in no'uli 
naton inta mota'au bañion dodoyonan 
pohukuman ko'inia dapot im matoi andeka 
pomonjara'an ko'inia.” 

32 Bo nogumandon ing ki Agripa ko'i 
Pestus, "Intau tana'a mota'au bidon bulian, 
aka kuma bo diádon monuntut in sia 
kon adilonbi im porkaranya tatua kom 
pongadilan i Kaisar." 

2 7 l Naonda in notantú kon 

tumakoidon kong kapal ing 
kami sim mayak in Italia, ki Paulus takin 
tahanan mita ibanea pinosarahkandon ko'i 
Yulius, tobatú porwira tontara in Rum inta 
tangoionmai "Totabá i Kaisar." 

“Kami sinumakoi kong kapal inta 
nongkon Adramitium. Kapal tatua 
nogandu-ngandupa doman makow kom 
bayongan polabuhan kom propinsi Asia. 
Ki Aristarkhus, tobatú intau im Makedonia 
inta namangoi nongkon Tesalonika, 
kotaki-takin doman nami. 

3 Naonda in nopo'ikolomaidon kon 
singgai, no'iyaputdon ing kami kon 
Sidon. Mopiabi totok ing ki Yulius ko'i 
Paulus. Inogoinyabi in sia minaya-mayak 
makow mokipodungkul kon yobayatnya 
mita simbá ogoian monia onu ing 
kaparaluannya. 

4Nongkon tua, buidon ing kami 
sinumakoi kong kapal bo nongingguput 
kom bobayáan. Tongá tompot totok im 
mogirup dá kapal inta sinakoian nami tua 
in tongá umuran mongin bingki in dagat 
kon lipú in Siprus sin tua in no'i olingoi 
topi kon tompot. 

> Bo naonda ing kami ilumopotdon kon 
dagat inta noyogintayow in lipú Kilikia bo 
Pampilia, no'iyaputdon ing kami kom Mira, 
butá in Likia. 

6Kon tua porwira tatua noko'uli 
kong kapal nongkon Aleksandria 
inta mopobayak in Italia. Dá 

pinokipomampingannyadon ing 
kami kong kapal tatua. 

7 Ain tongonumai nosinggai ing kapal 
inta sinakoian nami im minayak ta'e 
totok i mo'oloi. Totokdon iyumoyiga 
ing kami sahingga pangabisannya kami 
kodiug-kodiugdon kong kotá ing Knidius. 
Ta'e tompot umuran diá mopia, dá kami 
nongin bingki im pulau Kreta sinumalib 
kon tanjung Salome. 

8 Totokdon iyumoyiga ing kami nongin 
bingki im pulau tatua dá pangabisannya 
kami no'iyaput in tobatú tampat Totubuan 
ing kapal. Tangoinya Polabuhan Indah, 
inta diá noyayuk kong kotá Lasea. 

Wakutu intua Singgai Moloben 
Poyodamean ain no'italib. Nobayongdon 
in wakutu pinaké kon tua, tongá 
moko'ondokdon totok aka momakisa 
mayak turus ing kapal. Tuamai ki Paulus 
nononggina ko'i monia, kai-nia, 

10 "Utatku mita, indoiankumai totokbi 
im mokobahaya aka kapal inta sinakoian 
naton na'a mayak turus. Sin aka mayak 
turus yo moloben ing karugian naton, 
de'emanbi tonga barang naton bo datog 
ing kapal tana'a ta'e kitabi doman. 

1l Ta'e porwira tatua mopiri-pirisayabi 
kom mododia kong kapal tatua bo 
kaptennya daripada kon onu inta 
pinoguman i Paulus.” 

12 Totubuan kapal tatua diá doman mopia 
pongandupan kon sempo in tumping. 
Tuamai moántó intau kong kapal tatua 
in noguman kai monia im manikah bo 
diá mongandup bo momakisadon mayak 
modapot im Peniks bo kon tuapa in 
solama sempo in tumping na'a. Peniks 
tua in totubuan kapal kong Kreta inta 
no'itayow in Toyopan Barat daya bo Barat 
laut. 

13 Wakutu intua tompot nongkon Tolatan 
mogirup ta'e monyangkópabi, dá kai 
monia kamai mota'au bidon mayak ing 
kapal. Dá binuatdon monia in jangkar 
bodongka pinobayak ing kapal ta'e nongin 
bingki totok im pintad im pulau Kreta. 

14 Ta'e diá no'onggot kon tua tompot 
nogirup noropot -- tuata in tompot inta 
sinangoian tompot Timur Laut -- nogirup 
nongkon toba, 

15 bo nondangat kong kapal nami 
tatua. Tuamai diádon mota'au ing kapal 
mayak turus moyogintayow in tompot 
moropot. Dá nopasrahdon ing kami bo 

pinomayakdon makow nami ing kapal 
tatua diaan magi makow in tompot. 

16 Kami dinia in tompot no'idapot in 
tobatú pulau mo'intok, pulau Kauda in 
tangoinya. Kon tua iyoyiga'anmai nami dá 
kinokuasaan nami sikoci ing kapal nami 
tua. 

17 Naonda im pinoponikdon in sikoci 
kong kapal, kapal inta sinakoian nami 
tua ilibu sinogotan in tali sim mo'ondok 
dika bo mo'idumpak kom batu karang 
Sirtis sin nobabow ing kon tua. Layar im 
pinoponagdon bo pinomayakdon makow 
im podia'an tompot mamagi mamakow. 

18 Ta'e lantaran tompot umuran mogirup 
moropot, sahingga in nopo'ikolomai kon 
singgai datog ing kapal gina'atandon 
monia ilumbú kon dagat. 

19 Bo kon singgai intolunya, takin lima 
monia tontani, mosia nomangkoidon 
nolumbú kom pakakas mita ing kapal 
tatua. 

20 Tongonumaidon nosinggai kami 
diádon moko'ontong kom mata in singgai, 
bo tundi sin tompot umuran doman 
mogirup moropot. Pangabisannya diádon 
harapan nami kom mosalamatpa. 

21 Aindon tongonumai nosinggai 
mosia diá nonga'a-nga'an, dá ki Paulus 
sinimindog kon yuá-yuák monia bo 
nosingog, "Utat mita, aka kuma bo 
dinuduian monimu in tongginaku kon 
dona'aipa tumurus ing kita kong Kreta, yo 
tantu diábi ing kita nokorasa kon roriga 
bo karugian nana'a. 

22 Ta'e umpakah nobalidon nana'a, ta'e 
aku'oi im mononggina bui ko'i monimu 
kong koropoton ing gina bo dona'ai 
mo'ondok. Sin diabi tobatúmai ing kon 
sigad naton matoi, tongabi kapal tana'a in 
diádon mota'au pakéon. 

23 Sing kogobi'i malaekat i Allah inta 
sinumbahku, ki Allah inta ki togi ko'inakó 
in namangoi ko'inakó 

24 bo noguman, 'Dika mo'ondok, Paulus! 
Sim moyotayowbi i Kaisar in ikow. Bo 
totu'ubî kon lantaran totabi i Allah 
ko'inimu dá bayongan intau kong kapal 
tana'a inta noyotakinmu mosalamatbi 
komintan. 

25 Tuamai utatku mita, umuran korigonon 
ing gina! Sin aku'oi im mopirisayabi totok 
ko'i Allah kom bayongan tua im mobalibi 
ná inta pinoguman-Nyadon ko'inakó. 

26 Ta'e kita im mo'itubudon kom pintad 
in tobatú pulau." 

27 Dolomdon ko impuluh bo'opat, 
kami umuranpabi no'ilantak makow bo 
poyamba'an domanmai in tompot kon 
dagat in Andria. Ta'e degá no'onggotdon 
kon dolom intau mita kom bonu ing kapal 
nokorasa kong kapal ain kodiug-kodiug 
kon toba. 

28 Dá mosia nopolabúdon in tali sim 
pogukur kon kolinow in tubig. Inukurmai 
monia dá dongkadon doyowa nopuluh 
noyopa ing kolinowea. Naonda in 
no'i'unadon topilik ing kapal dá buidon 
inukur monia, bo indoianmai dongkadon 
mopuluh bolima noyopa ing kolinowea. 

29 Bo lantaran mo'ondok mosia kapal 
mo'itomponik kom batu karang dá mosia 
nolabú kon jangkar kon dampig tumi ing 
kapal bo igumon makow nami lagidon 
mobayag. 

30Ta'e intau mita inta norogaid kom 
bonu ing kapal tatua moramiji molagui 
nongkon kapal tatua. Mosia nopoponag 
in sekoci inta kong kapal tatua bo ki 
aka-akalmai mopolabú in jangkar kon 
dotá im muna ing kapal tatua. 

31 Tuamai ki Paulus noguman kom 
porwira tatua takin tontaranya mita, 
kai-nia, “Aka intau mita inta norogaid 
kom bonu ing kapal tatua bo diá tantu 
kong kapal, yo mo'ikow komintan in diabi 
mosalamat." 

32 Dá tuamai binontat in tontara mita 
tatua in tali kon uangga tatua, sahingga 
uangga tatua diniadon in tompot. 

33 Naonda im motoyongdon momuká 
mata in singgai, ki Paulus nonongganut 
kom bayongan intau kon tua simbá 
monga'anpa. Sia noguman nana'a, 
"Aindon mopuluh bo opat nosinggai ing 
ko'onggotea mo'ikow dongkadon mogolat 
makow bo monahang doman makow ing 
gogoy. 

34 Tuamai aku'oi moguman ko'i monimu, 
monga'anpa biar tonga tumongopilik. 
Simbá mosehat im mo'ikow bo moropotpa. 
Sim mosalamatbi komintan mo'ikow bo 
diabi im moga'at kon sigad monimu nion." 

35 Nopalut makow nosingog kon natua ki 
Paulus nogamá kon roti bo nosukur ko'i 
Allah kon tayowon monia komintan. Onda 
intua sinila-silainyadon makow in roti 
bodongka nonga'an. 

36 Dá noropotdon bui ing gina monia bo 
no'ibogdon nonga'an komintan. 

37 Kami kong kapal tatua doyowa nogatut 
bo pitu nopuluh boonom. 

38 Naonda in nopalutdon makow 
nonga'an im mosia, ilumbúdon monia ing 
gandum kon dagat simbá moga'andon ing 
kapal tatua. 

39 Bo naonda nobayagdon, inontongdon 
monia in toba ta'e diabi kinota'auan monia 
mongo onu in tangoi in tampat tatua. 
Mosia moramiji mopotubú ing kapal tatua 
kon tua. 

40 Binuká monia tali mita in jangkar bo 
sinaláandon monia kon yuák in dagat. 
Ta'e layar kon dotá im muna pinoponik 
monia simbá irupon in tompot pobayak ná 
pintad. 

41 Ta'e kapal tatua no'idumpak kon 
dasar im bungaion. Dotá im munanya 
no'itomponik dá diádon noliai, bo dotá in 
tuminya nogoguya'at sin dinangatan im 
bokol noropot. 

42 Wakutu intua tontara mita inta nodia 
kon intau mita i hukum moroncanadon 
molimod kon intau mita inta i hukum 
tatua, sim mosia mo'ondok dika bo oyúon 
in lumanguy mayak in toba bo molagui. 

43 Ta'e inimalowan im porwira tatua 
simbá ki Palus in diá doman lutamon 
monia. Bo pinotabánya intau mita inta 
mota'au lumanguy, bo lumangui muna 
mayak in toba, 

44 bo ibanea in dumudui takin momaké 
in dopi andeka bonsi-bonsig ing kapal. 
Dá nosalamat komintan im mosia nodapot 
in toba. 

l Naonda ing kami nosalamat dapot 
2 8 in toba, bain tua bo kinota'auan 
nami kon na'anta Maltabi tangoi im pulau 
tatua. 

? Intau mita kon tua totok mongopia 
ko'inami. Mosia nonontulu kino 
borambang bodongka inoini monia 
ing kami nonayang kon tua sim 
momangkoidon monguyan bo 
motumpingdon. 

3 Naonda ing ki Paulus nopuyut kon 
tanga mita bo pinondudub kon tulu 
tatua. Koyogot in sia nopondudub ing 
kayu indoianmai ilumuaidon magî in ulag 
mobisa lantaran mopatúdon. Ulag tatua 
nongalut kon lima i Paulus. 

4 Naonda intau mita kom pulau tatua 
noko'ontong kon ulag tatua no'ibambe 
makow kon lima i Paulus, mosia nosingo- 

singogan, "Intau tana'a pasti mololimodbi, 
sin umpakah nosalamatdon in sia nongkon 
bahaya kon dagat, ta'e ki Dewi inta Moádil 
diábi mopomayak makow ko'inia mobiag." 

> Ta'e pinomisik i Paulus kon tulu in ulag 
tatua bo topilikmai diabi nogamui kom 
monakit. 

6Kon raian monia in topipa bo 
mobobagádon in lima i Paulus andeka 
dalidon matoi in sia. Ta'e naonda in 
no'onggotdon im pinogolatan makow 
monia kon tua diabi in nobali ko'inia, dá 
nobalui domandon in raian monia. Mosia 
in nogumandon kong ki Paulus tua in 
dewabi. 

7 Diá noyayuk kon tua im butá i gubernur 
inta kom pulau tatua. Ki Publius in 
tangoi i gubernur tatua. Mopia totok 
im pinototomu monia ko'inami. Kami 
nogutunpa bo nonga'an kon tua tolu 
nosinggai ing ko'onggotea. 

8Wakutu intua ki ama i Publius notakit 
pinonikan im patú bo momorubut. Dá 
ki Paulus sinumu'ot bo no'indoi polat 
nosambayang bodongka nomarakat ko'i 
amá i Publius bo kon dodaipa doman tua 
sia nopia. 

9 Naonda in dinongogdon intau mita 
kon tua onu inta ain nobali tatua dá 
namangoidon in intau mita bo nodia kon 
intau mita inta notakit kom pulau tatua. 
Bo mosia komintan inundaman. 

10 Kami i hormat totok monia ing kon tua 
bo naonda ing kami nobuatdon nongkon 
tua yagi-yagidon inogoi monia inta paralu 
pak&on nami. 

11 Naonda in toludon nobulan kon tua, 
kami nonalámaidon kom pulau tatua. 
Kami sinumakoi kong kapal nongkon 
Aleksandria inta sinumubuh kon tua 
solama sempo in tumping. Kapal tatua 
nomaké in lambang Dioskuri mangalenya: 
"Dewa apang ki Kastor bo ki Poluks." 

12 Kami nongandup kon Sirakusa bo 
nogutunpa kon tua tolu nosinggai. 

13 Nongkon tua kapal inta sinakoian nami 
minayak nongin bingki in dagat nodapot 
kong kotá im Pegium. Nopo'ikolomai kon 
singgai tompot nomangkoidon nogirup 
nongkon Tolatan dá kon singgai induanya 
kami no'iyaputdon kom Putioli. 

14 Kon tua kami noyodungkul in jama'at 
mita. Bo kami inoinipa monia nogutun 
kon tua noyotakin monia pitu nosinggai. 
Naonda intua kami minayakdon in Rum. 

15 Utat mita inta kon Rum aindon 
nokodongog kon habar mengenai kami, 
dá mosia namangoi no'idapot im pasar 
Apius bo Tres Taberne (Pasanggrahan 
Tiga) sin monontomu ko'inami. Naonda 
ing ki Paulus noyodungkul monia, sia 
nosukur ko'i Allah bo noropotdon bui ing 
ginanya. 

16 Naonda ing kami no'idapotdon in 
Rum, ki Paulus inogoi nogutun tontani 
ta'e sinakinan in tobatú tontara inta 
mololukad. 

17 Naonda in toludon nosinggai kon tua, 
ki Paulus nogoini kon itoi mita intau in 
Yahudi bo naonda i mosia noyosipun, sia 
noguman ko'i monia nana'a, "Utat mita, 
umpakahbi aku'oi diá nogaid kon inta 
no'italá kom bayongan intau naton andeka 
nomalawang kon adat im mogoguyang 
naton, ta'e aku'oi in dinomokbi monia bo 
pinosarahkan kon intau in Rum. 

18 Naonda im pinirikisa monia in aku'oi, 
pinobebasdon monia sin diábi kino'ulian 
monia kon talá topilikpamai inta mota'au 
balion monia dodoyonan pohukuman 
ko'inakó modapot im matoi. 

19 Tongá lantaran intau mita in Yahudi 
diá mosotuju kong kaputusan tatua dá 

aku'oi in nonuntut doman kom bá porkara 
tatua angoion pokiadil ko'i Kaisar, ta'e 
de'emanbi makusud mopongadu kom 
bangusaku tontani. 

20 Tuamai aku'oi mopo'igum simbá 
mota'au moyodungkul monimu bo 
mongonguman takin monimu; sin 
aku'oi na'a in sinokig nana'a lantaranbi 
nopohabar kon onu inta inolat makow in 
intau mita Israel.” 

21 Dá mosia noguman ko'inia nana'a, 
"Kami in diapabi kon dodai onda notarima 
kon surat nongkon Yudea mengenai 
ikow, ná doman tua, diápabî doman kon 
dodai onda intau mita inta ki utat naton 
in namangoi bo nopota'au kon onu inta 
mora'at inaidanmu. 

2? Ta'e kami im mo'ibogbi doman 
mongindongog nongkon inimu tontani 
kon onu inta pinirisaya bo sinundúmu 
tua sin ain dinongog nami komintan, 
kom bayongan inta sinundúmu bo inta 
pinirisayamu nion tatapbi bayowan monia 
kon ondakabi im bayáanmu." 

23 Dá mosia bo ki Paulus nonantú kon 
tobatú singgai poyodungkulan monia. 

Bo kon singgai inta ain sinantú tatua 
nobayongdon intau namangoi kom baloi 


KISAH PARA RASUL 28.24-27 193 


inta pinogutunan i Paulus. Bo nongkon 
dolo-dolompa dapot in lolabungea ki 
Paulus noginsilang bo nopota'au ko'i 
monia kon soál naonda ing ki Allah 
momarentah salaku Raja. Sia nogamá 
kon onu inta aim pinais kom buk i 
Musa, bo buk i nabi mita simbá mosia 
mopirisayadon kon soál ki Yesus inta aim 
pinota'a-ta'aunya makow tua. 

24 Oyúon doman im mopirisaya kon onu 
inta pinogumannya tatua, ta'e oyúon 
doman in umuran diá mopirisaya. 

25 Dá mosia posi-posimaidon minayak 
nonalámai kon tampat tatua takin diabi 
in notantumai raian monia. Dá ki Paulus 
nosingog ko'i monia, “Totu'ubi' onu inta 
aim pinoguman Roho i Allah inta aim 
pinoyaput i Nabi Yesaya kom mogoguyang 
monimul 

26 Nana'a, 'Bayakdon poguman kom 
bangusa tana'a bo poguman ko'imonia: 
Mo'ikow nion in tantúbi mokidongog, 
ta'e diábi momangale; tantúbi doman 
tarukiraan monimu ta'e diabi kota'auan 
monimu onu in nobali. 

27 Sin raian monia na'a aim bidon 
nobangkung, bongolan monia 
nobongoldon bo mata monia aindon 

binilogan. Hal tana'a im mobali simbá diá 
moko'ontong im mata monia, bongolan 
monia diá mokodongog, raian monia diá 
momangale, sin dika bo mobui ko'i-Nakó, 
bo ampungan-Ku im mosia." 

28 Pangabisannya ki Paulus nosingog, 
"Tuamai musti kota'auan monimu, kon 
habar kasalamatan inta nongkon i Allah 
tana'a aindon pinoyaput kon intau mita 
inta de'eman Yahudi, bo mosia no'ibogbi 
nongindongog kon tua!" 

29 [Naonda in noguman natua ing 
ki Paulus, intau mita in Yahudi tatua 
nonalámaidon kon tampat tatua sindalan 
mobobayowan.] 

30 Doyowa notaong ki Paulus nogutun 
kom butá in Rum kom baloi inta ain 
sineba'annya tontani. Sia notarima kon 
intau inta mamangoi ko'inia. 

31 Bo taran-tarangan doman sia 
nopota'au in Habar Mopia kon soál náonda 
ing ki Allah momarentah salaku Raja bo 
moginsilang kon soál ki Tuhan Yesus 
Kristus. Onu in inaidan i Paulus tatua diá 
bidon in nolambo-lamboi makow. 


Roma 


] l Utatku mita kon Rum inta kinotabi 

i Allah bo inta aim pinili-Nya sim 
baliondon umat-Nya. Aku'oi im pinilidon 
i Allah bo aim binali-Nya intau inta 
mopota'au in Habar Mopia nongkon i-Nia. 
2 Habar Mopia tatua aindon pinodandi 
i Allah kon tungkul intua inta pinongin 
nabi-Nya mita bo inta pinaisdon kom 
bonu im Buk Mosuci. 

3 Habar Mopia tatua in soálbi ki Adi 
i Allah, inta ki Tuhan naton, ki Yesus 
Kristus. Inta aka podudui in awak ilo-ilow 
na'a, yo Sia tua in turunanbi i Daud. 

4Ta'e podudui ko'i Allah yo Sia tua ing ki 
Adibi i Allah. Tua komintan nonyata kong 
kawasa inta totok moloben inta nokobiag 
ko'i-Nia nongkong kinopatoian-Nya. 

> Bo pinongin i-Nia doman tua ki Allah 
nobogoi in totabi ko'i-Nakó nobali rasul, 
si mopotutui in dalan kom bayongan 
intau simba mopirisaya bo motoindudui 
ko'i-Nia. 

6 Imakusud in singog bayongan intau 
tua im mo'ikowbi doman. Mo'ikow inoini 

domandon sim mobali umat i Yesus 
Kristus. 

?Tuamai nomais aku'oi kon surat ko'i 
monimu. Po'igumon makow ko'i Allah 
inta ki Amá naton bo ki Tuhan Yesus 
Kristus mobogoi im barakat bo kobiagan 
motompia ko'i monimu. 

8 Muna-munamai pongin i Yesus Kristus, 
aku'oi mopoyaput in sukur moántó ko'i 
Allah lantaran mo'ikow in totok bidon 
mopirisaya ko'i Kristus. 

9 Umuranku kotoropan i mo'ikow aka 
mosambayang in aku'oi. Kinota'auanbi 
i Allah kon onu in siningogku tua in 
totu'ubi. Siata ing ki Allah inta oáidan-Nya 
inaidanku takin gina motulid, oáidan tatua 
im mopoyaput in Habar Mopia soal ki 
Adi-Nya. 

10 Po'igumonkupa doman makow ko'i 
Allah simbá ogoian-Nyapa ing kasampatan 
tana'a makow in aku'oi mokipodungkul 
ko'i monimu. 

11 Aku'oi mo'ibogdon totok moyodungkul 
monimu simbá mota'aupa mosilai ko'i 
monimu kon onu inta aim pinonotabi 
in Roho i Allah simbá modugangdon 
moropot im pirisaya monimu. 

12 Nana'a im makusudku, lantaran kita bo 
tumpaladon mopirisaya ko'i Yesus Kristus, 
dá musti umuran mosirigonan ing kita. 

13 Utatku mita! Ibogonku im bá kota'auan 
doman monimu kom mokakitdon aku'oi 
mo'ibog mamangoi mokipodungkul ko'i 
monimu, tongá tantú oyúon in labot. Sin 
ibogonku im bá oyúon doman bungai in 
oáidanku kon sigad monimu ná inta ain 
nobali kon yuá-yuák in intau mita inta 
de'eman Yahudi kon tampat mita ibanea. 

14 Sin tuabi ing kowajibanku kom 
bayongan bangusa, intau nomangarti 
andeka inta diápa nomangarti, inta 
nosikolah andeka inta diápa nosikolah. 

1> Tuabi manangka i mo'ibogdon totok 
aku'oi mopoyaput in Habar Mopia tatua 
ko'i monimu inta nogutun kon Rum. 

16 Mopirisayabi totok in aku'oi kon 
Habar Mopia tatua, sin Habar Mopia 
tatua ing kakuatanbi i Allah moposalamat 
kom bayongan intau inta mopirisaya; 
muna-munamai intau in Yahudi, bo 
bangusa doman ibanea. 

17 Sim pinongin Habar Mopia tatua ki 
Allah nopo'ontongdon kon ná onda in 
caranya hubungan intau takin i Allah 
notompiadon bui: caranya kon tua in 

tongabi mopirisaya ko'i Allah nongkon 
pinomangkoianpamai modapot im 
pangabisan. Tua in ná inta aim pinais 
kom bonu im Buk Mosuci, nana'a, "Intau 
nopirisayadon ko'i Allah, sahingga 
hubungannya takin i Allah notompiadon 
bui, bo intau tatua in mobiagbî!" 

18 Nongkon soroga ki Allah nopo'ontong 
in torú-Nya kom bayongan dosa bo 
oáid inta mora'at, sin aid inta mora'at 
tua molamboi kon intau monota'au kon 
totundú mobanar soál ki Allah. 

19 Onu ing kinota'auan intau soál ki Allah 
nonyatadon kong gina in intau, sin aim 
pinonyata i Allah kon intau. 

20 Pinangkoipamai Sia nomia kon 
dunia na'a, sipat mita i Allah inta diá 
ko'ontongan, ná ka'ada'an-Nya salaku 
Allah bo kawasa-Nya inta mononoi, 
kinota'auan bidon in intau nongkon 
bayongan inta pinomia-Nya tua, sahingga 
intau diabi mota'au dumodia. 

21 Intau nonota'au bidon ko'i Allah, ta'e 
diabi i hormat monia in Sia salaku Allah 
bo mosia doi doman mosukur ko'i-Nia. 
Sin soalbi mita inta diá im mangalenya im 
pikiron monia; nosindipdon gina monia. 

22 |raimai monia mobijaksana bidon 
mosia, padahal mosia tua nobodokbi. 

23 De'emanbi ki Allah inta mononoi 
in sumbáan monia, ta'e patongbi inta 
ná batangan im mahaluk mita inta 
mato-matoipabi, umpamanya: Intau, 
lagapan, mahaluk mita inta opat in siolnya 
bo mahaluk mita inta mayak lumandai. 

24 Tuamai pinomayakdon makow i Allah 
mosia kinawasaan ibog ing gina monia 
mogaid kon inta moromuk, sahingga 
mosia mogaid kon onu inta mokokotor 
kon awak monia tontani. 

25 Ki Allah inta mobanar toliuanbî monia 
in onu inta diá totu'u. Mosia in doibi 
mosumbah kon inta nomia, ta'e tongabi 
inta pinomia in sumbáan monia. Padahal 
bo inta nomiabi tua im musti dayowon 
modapot ing kopalutan dunia na'a. Amin. 

26 Lantaran nogaidon kon natua, 
dá pinomayakdon makow i Allah im 
mosia dinumudui kon ibog monia inta 
moko'oyak. Bobay mita doi bidon kon 
lolaki ná biasamai salaku tabiat in intau, 
ta'e mosia mo'ibog bidon kon tumpala 
bobay. 

27 Ná doman tua in lolaki, mosia 
monalámaidon ko'i buloi monia bo 

mongibogdon kon tumpala lolaki, tuamai 
mosia motarima kon tontulinya podudui 
aid monia tatua. 

28 Bo lantaran irasa in intau kon diábi 
paralu mosia monota'au ko'i Allah, dá 
pinomayak bidon makow i Allah ing 
kogoguya'atan in raian monia, sahingga in 
nogaidon mosia kon soál mita inta ilarang. 

29 Gina monia nopulingdon yagi-yagi 
inta mora'at, inta diá nobanar, moturá, aid 
mokotor, yoya'atan gina; ibog molimod, 
ibog moropatoi, ibog mongubol bo 
motagú kong gina bo mo'ibo-ibog doman 
mongonguman kon soál intau ibanea. 

30 Mosia mo'ibog doman mopora'a- 
ra'atmai kon tangoi intau ibanea, 
mokalakuang bo diá ko'endar. Mosaki 
doman gina monia ko'i Allah bo mo'ibog 
doman totok mongonguman kon inta diá 
totu'u. Mosia mopandoi doman motayak 
kon cara mita mobagu kom pogaid kon 
inta mora'at. Mosia mo'ibog molawang 
kong guyanga. 

31 Mosia in doibi mosimangartian diá 
doman mosatia, bo diá doman in totabian 
kon tumpala intau. 

32 Kinota'auanbi monia kom podudui in 
hukum i Allah, intau inta mogaid kom 

bayongan tua patusbi hukumon modapot 
matoi. Ta'e umpakahbi natua yo aidanbi 
doman monia intua komintan; bo malah 
aka intau ibanea momia kon soál mita 
ná inta inaidan monia tua yo mosatujubi 
doman i mosia. 

l Manangka intua, utat mita ki inebi 
2 in ikow nion sim mohakim kon intau 
ibanea? Ikow tontani kotalabi doman! 
Aka ikow bo mopotalá kon intau ibanea, 
padahal tumpala nogaid kon ná inta 
inaidan monia tua, dá mangalenya kon tua 
ikowdon tontani in nopolabú in hukuman 
ko'inimu tontani. 

2 Kinota'auan bidon naton kon aka ki 
Allah im mopolabú in hukuman kon intau 
mita inta nogaid kon soál mita ná tatua, 
yo no'itutuibi ing kaputusan i Allah tatua. 

3 Ta'e mo'ikow nomia doman kon soál 
mita inta pinonapud monimu kon intau 
ibanea. Degá iraimai monimu, mo'ikow 
nion diábî kotugatan in hukuman i Allah? 

4 Andeka diá pandungon monimu in 
totabi, kasabaran-Nya bo kopopia ing 
gina-Nya notarima ko'i monimu? Tantú 
kinota'auan bidon monimu kong ki Allah 
nopo'ontong ing kopopia ing gina-Nya, 

sin ibogon-Nya mo'ikow mogogaidon 
mogaid kon dosa mita. 

> Ta'e mo'ikow totok motogat ing gina bo 
doi momalui kong gogutú. Dá mangalenya 
kon tua mo'ikow bidon tontani i modugang 
kon roriga in hukuman ko'i monimu kon 
singgai tumi, aka popo'ontongdon i Allah 
in torú-Nya bo hukuman inta moadil. 

6 Ki Allah mobogoibi in tontulinya 
podudui in oáid monia. 

7 Bo ki Allah mobogoibî ing kobiagan 
mopia bo mononoi ko'i monia inta umuran 
mogaid kon inta mopia, ko'i monia inta 
motayak kon inta momulia, inta motayak 
kong kahormatan bo inta motayak kon 
inta mononoi. 

8 Ta'e intau inta tongá morai kong 
kopontingannya tontani bo diá doman 
motoindudui ko'i Allah, bo tongá doman 
umuran dumudui kon inta mora'at, intau 
mita natua ing kosakibi totok ing gina i 
Allah. 

3 Intau inta mo'ibog mogaid kon inta 
mora'at im mosikisa bo moyoyiga, muna- 
munamai intau Yahudi bo mo'iduduimai 
bangusa doman ibanea. 

10 Tongá bayongan intau inta mo'ibog 
mogaid kon inta mopia, ogoianbi i Allah 


ROMA 2.11 -14 9 


ing kamulia'an bo kahormatan takin 
kobiagan motompia, muna-munamai 
intau in Yahudi, mo'iduduimai kon tua 
bangusa doman ibanea. 

11 Sin diábî poyoposion i Allah im 
bayongan intau. 

12 Intau mita inta de'eman bangusa 
Yahudi binaradosabi doman umpakah 
mosia dia monota'au kon hukum agama 
Yahudi. Dá mosia in hukumbi tongá diá 
pinodoyon kon hukum tatua. Ta'e intau 
mita in Yahudi binaradosa naonda ing 
kinota'auan monia in hukum tatua. Dá 
mosia ihukum pinodoyon kon hukum 
tatua. 

13 Sin hubungan in intau takin i Allah 
motompia bui, de'emanbi lantaran intau 
tatua nonota'audon kon hukum agama 
Yahudi, ta'e lantaranbi sia nogaidon kon 
onu inta pinais kom bonu in hukum tatua. 

14 Intau mita ibanea diá nonota'au kon 
hukum agama Yahudi. Ta'e aka intau mita 
tatua bo mo'ibogbi mogaid kon onu inta 
pinarentah kon hukum tatua, yo mosia 
bidon tua im mohbali hukum ko'i monia 
tontani, umpakahbi mosia diá nonota'au 
kon hukum agama Yahudi. 

15 Aid monia moponyatadon kon onu inta 
pinarentah in hukum tatua no'ipaisdon 
kom bonu ing gina monia. Gina monia 
mobogoi doman ing katarangan kon 
soal tatua, sim mosia tontani oyúon im 
potaláan bo oyúon doman in totu'uon in 
raian monia. 

16 Natuata im mobali kon singgai inta ain 
sinantú tua. Kon Singgai tatua, podudui 
in Habar Mopia inta pinoyaputku na'a, 
ki Allah pongin i Yesus Kristus mohakim 
kom bayongan inta no'ibuni kom bonu ing 
gina bo raian im bayongan intau. 

17 Ta'e tana'a naonda i mo'ikow ule utat? 
Mo'ikow mongaku intau Yahudi. Mo'ikow 
kinumadai kon hukum agama Yahudi 
bo mopia totok ing gina monimu kon 
hubungan monimu takin í Allah. 

18 Mo'ikow noko'uli kon totundú 
mita nongkon hukum tatua, sahingga 
kinota'auanmudon onu ing kino'ibog i 
Allah bo mota'au domandon monantú kon 
onda inta mopia. 

19Bo mo'ikow noyakinbi kom mo'ikow 
nion itoi in intau bilog bo nobali bayag 
ko'i monia inta nobiagpa kon sindip; 

20 bo nobali doman guru ko'i monia inta 
nobodokpa, bo ko'i monia inta nobogápa. 

Yo ikow in noyakin bidon kong kom bonu 
in hukum agama Yahudi, moko'uli bidon 
ikow kom bayongan pongotahuan bo 
totundú inta nobanar. 

21 Ki utat motundú kon intau ibanea, 
yo nongonu sin ikow in diábî motundú 
ko'inimu tontani? Ki utat motundú kon: 
"Dika monakow", yo nongonu sin ikow im 
monakowbi? 

22 Ikow motundú kon intau: "Dika 
monualing”, yo nongonu sin ikow tontani 
im monualingbi? Ikow morongó kom 
bayongan berhala, ta'e nongonu sin ikow 
im mayakbi mogamá kom barang mita 
inta kom bonu im baloi berhala mita tatua? 

23 Mo'ikow dumodia sin oyúon in hukum 
i Musa ko'i monimu, ta'e nongonu sim 
mo'ikow im moningkulebi ko'i Allah takin 
oáid doi dumudui kon hukum-Nya mita? 

24 Kom bonu im Buk Mosuci pinais nana'a: 
"Lantaran mo'ikow intau mita in Yahudi, 
dá tangoi i Allah iromu-romukmaidon kon 
sigad in intau ibanea.” 

25 Aka ikow bo motoindudui kon hukum 
in agama Yahudi, dá oyúonbi mangale in 
sunat tatua ko'i monimu. Ta'e aka ikow bo 
doi dumudui kon soal mita inta pinarentah 

kom bonu in hukum tatua, yo totokbi in 
dia mangale in sunat tatua ko'inimu. 

26 Aka intau de'eman Yahudi inta diá 
sinunat dinumudui kon hukum agama 
Yahudi, yo sia inanggap bidon i Allah 
naonda bo intau inta ain sinunat! 

27 Bo intau inta diá sinunat tua imopotalá 
ko'i monimu intau in Yahudi, sin oyuondon 
in hukum agama monimu bo sinunat 
domandon i mo'ikow, ta'e mo'ikow tontani 
in doibi dumudui kon hukum tatua. Mosia 
tua in diabi sinunat ta'e totu-totu'ubi 
dinumudui kon hukum in agama Yahudi. 

28 Sin aka totu-totu'u intau in Yahudi, 
yo de'emanbi tongá tangoinya intau in 
Yahudi, ná doman tua intau inta ain 
totu-totu'u sinunat de'emanbi tongá kai 
intau sinunatdon in sia. 

29 Sin nana'abi, intau inta totokea Yahudi 
in intaubi inta ginanya totu-totu'ubi jiwa 
intau Yahudi. Ná doman tua, sunat inta 
totokea in sunatbi kong gina inta pinomia 
in Roho i Allah, de'emanbi inta pinais kom 
bonu im buk. Bo intau natua im pujion í 
Allah, de'emanbi pujion in intau. 

? Aka natua, yo onu ing ka'untungannya 
mobali intau in Yahudi? Bo onu im 

baragunanya dumudui kon atorang in 
sunat? 

2 Mobayongbî totok im baragunanya! 
Muna-munamai, lantaranbi kon intaubi in 
Yahudi na'a im pinopo'pirisayaan i Allah in 
singog-Nya mita. 

3 Ta'e naonda degá aka tongobotak intau 
in Yahudi diá mosatia? Degá lantarandon 
tua, sahingga ki Allah diadon mosatia? 

“Tantu diábi natua! Sin notarang 
bidon kong ki Allah in tantúbi mobanar, 
umpakahbi bayongan intau mongubol. 
Kom bonu im Buk mosuci aim pinais 
nana'a, "Ikow musti monyata kon totu'u 
kon onu inta siningogmu, bo ikow 
mo'untung ko wakutu ikow hakimon." 

> Ta'e aka koádilan i Allah mobalidon 
totok monyata, lantaran kita nogaid kon 
inta diá totu'u, yo onu in singogon naton? 
Degá diá moádil aka ki Allah mohukum 
ko'i naton? (Lolibó tana'a im mopiabi 
salaku intau.) 

6Ta'e totu'ubi kon diábi mota'au im 
mosingog natua! Sin aka ki Allah bo dia 
moádil, yo naondabi im pohohakim-Nya 
kon dunia na'a? 

7 Ta'e aka lantaran oáid inta diá mo'itutui 
tua, onu inta mobanar soál ki Allah 

modugangdon mo'ilontú sahingga in 
Sia dayowon, yo nongonu sin intau 
inta nogaid kom mora'at tua tantupabi 
potala'an salaku intau binaradosa? 

8 Bo nongonu sing kita in diá doman 
mota'au moguman, "Koligai, kita mogaid 
kon inta mora'at simbá momukádon in 
inta mopia?" Totu'ubi kon oyúonbi in intau 
mohojat ko'inakó bo moguman kon aku'oi 
ain nosingog kon natua. Intau mita natua 
im patusbi hukumon i Allah. 

9Dá aka natua, yo degá kita na'a 
no'iliu kon intau mita inta de'eman 
Yahudi tua? Diábi ing kita no'iliu! Aindon 
pinogumanku muna, kon intau in Yahudi 
andeka bangusa ibanea, komintan bidon 
kinawasa'an in dosa. 

10 Ná inta pinais kom bonu im Buk 
Mosuci nana'a, "Diábi tobatúmai intau inta 
mobanar, 

11 diábî tobatúmai intau inta nomangarti 
bo diabi doman tobatúmai intau 
nosumbah ko'i Allah. 

12 Bayongan intau iyumayukdon ko'i 
Allah; komintandon nogaid kon no'italá. 
Diádon tobatúmai intau nogaid kon inta 
mobanar, tobatúmai yo diábíi! 

13 Sigogow monia naonda bo kuburan 
inta no'ibukat makow. Dila monia pinaké 
monia mosingog kon ubol, bo kulit im 
bibig monia totok im mobisa, naonda bo 
bisa in ulag. 

14 Bibig monia nopuling in singog inta 
pogodi-godi bo pohojat. 

1> Langkad monia molikat aka mayak 
moposikisa bo molimod kon intau. 

16 Korimumudan bo kasusahan 
pogambor magi-makow monia. 

17 Diábi kota'auan monia im mobiag 
motompia, 

18 bo mosia dia'bi motogu'ondok ko'i 
Allah." 

19Tana'a, kinota'auandon naton kom 
bayongan inta pinais kom bonu in hukum 
agama Yahudi, pinomakusudbi kon 
intau mita inta nobiag dinumudui kon 
hukum tatua. Tuamai diábi tobatúmai 
intau mota'au mobogoi in alasan onu, bo 
bayongan intau kon dunia na'a mota'aubi 
tuntuton i Allah. 

20 Sin diábî tobatúmai mota'au 
mopopia'an i Allah sin lantaran mosia 
ain nogai kon soál mita inta kom bonu 
in hukum agama Yahudi. Ta'e hukum 

tatua tongabi moponyata kon intau tua im 
binaradosabi komintan. 

21 Ki Allah ain nobogoi in dalan kon na 
onda intau moyopia bui takin-Nya, bo 
cara tatua diabi in hubungannya takin 
hukum agama Yahudi. Tongá buk mita í 
Musa bo buk in nabi mita noponyatadon 
kon soál tatua, 

22 kong ki Allah no'ibogbi noyopia bui 
takin intau, ta'e tua im pongin pirisayabi 
ko'i Yesus Kristus. Tua inaidan í Allah 
kom bayongan intau inta mopirisaya ko'i 
Kristus, sin Sia in diabi mopoyoposi kon 
intau. 

23 Intau ing komintan bidon binaradosa 
bo noyayukdon ko'i Allah inta 
moposalamat ko'i monia. 

24 Tongábi lantaran totabi i Allah inta 
pinomorosen-Nya, sahingga hubungan in 
intau bo i Allah motompiadon bui; caranya 
kon tua intau pinobebasdon i Kristus 
Yesus. 

25 Ki Allah ain nopokurban ko'i Yesus 
Kristus simbá takin natua mo'inyatadon 
kon intau pinilatandon nongkon bayongan 
talá monia aka mosia mopirisaya ko'i 
Yesus. Tua im pinomia i Allah sim 
mopo'ontong ing koádilan-Nya. Sin 

tungkul intua nosabardon in Sia kom 
bayongan dosa in intau, sahingga diá 
ihukum-Nya im mosia. 

26 Ta'e tana'a in hukumon-Nyabi ki ine im 
mogaid kon inta diá mopia sim moponyata 
kom moádilbi in Sia. Aid-Nya tatua im 
moponyatabi kon Sia tua in totu-totu'ubi 
mobanar bo pomuloi intau inta mopirisaya 
ko'i Yesus, pinonyata-Nyadon salaku intau 
inta ain noyopia bui takin i Allah. 

27 Manangka intua diábi in dodoyonan 
naton dumodia. Nongonu sin natuabi? 
Lantaran kita degá dinumuduidon kon 
onu inta pinais kon hukum agama 
Yahudi? De'emanbi! Ta'e lantaranbi kita 
mopirisaya. 

28 Sin nana'abi ing kasimpulannya: 

Intau sinangoian noyopiadon bui i Allah, 
de'emanbi lantaran nogaid kon onu inta 
pinais kon hukum in agama Yahudi, ta'e 
lantaranbi pirisayanya ko'i Yesus Kristus. 

29 Andeka degá ki Allah tua tongábi Allah 
intau in Yahudi? De'emanbi Sia tua ing ki 
Allah im bayongan intau? Totu'u, Sia tua 
ing ki Allahbi doman im bayongan intau! 

30 Sing ki Allah tua in tongábi tobatú. 
Siabi tua inta nobogoi ing kasampatan 
kon intau mita in Yahudi noyopia bui takin 

i Allah sim pinodoyon doman kom pirisaya 
monia. Bo Siabi doman tua inta nobogoi 
ing kasampatan kon intau ibanea mobiag 
moyopia takin i Allah, bo tua in nobali 
doman lantaran mopirisaya im mosia. 

31 Yo mota'au degá singogon kon 
lantaran kita bo mopirisaya ko'i Kristus, 
dá musti lumbúondon in hukum agama 
Yahudi tatua? diábi mota'au mosingog 
natua! Justru lantaran oyúondon im 
pirisaya naton tatua, dá musti harga'an 
naton in hukum Tatua. 

4 l Aka natua, onu im mota'au singogon 
soál ki Abraham, mogoguyang naton 
tatua? Naonda im pongalamannya? 

2 Aka soál mita inta inaidannya tua bo 
nobali dodoyonan pinotarima'an i Allah 
ko'inia salaku intau inta mokosanang 
kong gina-Nya, dá oyúon doman in 
dodoyonannya dumodia. Ta'e sia in diabi 
mota'au dumodia kon tayowon i Allah. 

3 Sing kom bonu im Buk Mosuci pinais 
nana'a, "Ki Abraham nopirisaya ko'i Allah, 
bo lantaran pirisayanya tatua dá sinarima i 
Allah in sia salaku intau inta mokosanang 
kong gina-Nya." 

“Intau inta mogaid im motarimabi 
kom boli im pinogaidannya bo tua in 

diabi inanggap salaku pinomorosen sin 
haknyabi intua. 

> Ta'e oyúon in intau inta dia'bi 
gumantong kon usahanya tontani; sia im 
moposarakanbi ing kobiagan-Nya ko'i 
Allah inta moposalamat kon intau mita 
baradosa. Dá pirisayanyabi tatua in nobali 
dodoyonan pinotarimaan i Allah ko'inia 
salaku intau inta mokosanang kong 
gina-Nya. 

6 Natua doman in singog i Daud; 
manangka intua sia noguman doman 
nana'a, "Kosanangdon totok in intau inta 
ain sinarima i Allah salaku intau inta 
mokosanang kong gina-Nya, ta'e inta 
de'emanbi pinodoyon kon oáidnya mita." 
Ki Daud noguman nana'a, 

7 "Kosanangdon totok intau inta talánya 
mita ain inampungan bo dosanya mita 
inampungandon i Allah! 

8 Kosanangdon in intau inta dosanya mita 
diádon irekengmai i Tuhan!" 

9 Degá singog lunganga na'a tongá 
pinotuju kon intau mita inta ain sinunat 
andeka degá ko'i monia doman inta diá 
sinunat? Sin munadon pinogumanku, 
kong ki Abraham sinarima i Allah 
salaku intau inta mokosanang kong 

gina-Nya, de'emanbi lantaran oaidnya, 
ta'e lantaranbi pirisayanya ko'i Allah. 

10 Dá degá dodai onda tua pino'ontong i 
Allah? Kowakutu degá sia diápa sinunat 
ande kowakutu in sia sinunatdon? 

Tantú kowakutubi in sia diápa sinunat, 
de'emanbi bain sinunat makow. 

11 Sia sinunat bambi no'iduduimai, tongá 
sunatnya tatua in tongábi salaku tanda 
kon sia ain sinarima i Allah salaku intau 
inta mokosanang kong gina-Nya, lantaran 
mopirisaya ko'i Allah. Sia sinarima i 
Allah kowakutu in diápa dinumudui kon 
atorang in sunat tatua. Bo ki Abraham 
nobali guyanga im bayongan intau inta 
mopirisaya ko'i Allah, bo lantaran tua, dá 
sia sinarimadon i Allah salaku intau inta 
mokosanang kong gina-Nya, umpakahbi 
mosia diá sinunat. 

12 Ki Abraham guyangabi doman in 
intau mita inta ain sinunat. Sia in nobali 
guyanga monia, de'emanbi tongá lantaran 
mosia ain sinunat, ta'e lantaranbi mosia 
nopirisayadon ko'i Allah bo nobiagdon 
naonda bo ki Abraham wakutu in diápa 
sinunat. 

13 Ki Allah ain nodandi ko'i Abraham bo 
katurunannya, kon dunia na'a im mohbalibi 


ROMA 4. 14-16 21 


kapunya'an i Abraham. Dandi tatua in 
de'emanbi pinodoyon kong kotoindudui 
i Abraham kon hukum in agama Yahudi, 
ta'e lantaranbi sia mopirisaya ko'i Allah, 
sahingga sinarima i Allah in sia salaku 
intau inta mokosanang kon gina-Nya. 

14 Sin aka tongá intau mita motoindudui 
kon hukum in agama Yahudi i motarima 
kon onu inta pidandi i Allah, dá pirisaya 
ko'i Allah im beresibi diá im baragunanya 
bo dandi i Allah tua diábi im mangalenya. 

15 Hukum agama Yahudi na'a 
mokopoángoi kon hukuman i Allah. 

Ta'e aka diá in hukum tatua, yo diábíi 
doman i molawang. 

16 Dandi i Allah tatua im pinodoyonbi 
kom pirisaya in intau tatua ko'i Allah. Tua 
in nobali tobatú jaminan kom bayongan 
katurunan i Abraham, kon dandi tatua 
inogoi ko'i monia salaku tobatú o'ogoi 
inta pinonotabi i Allah, de'emanbi tonga 
ko'i monia inta motoindudui kon hukum 
in agama Yahudi, ta'e ko'i moniabi doman 
inta mopirisaya ko'i Allah. Ná ki Abraham 
inta totok im mopirisaya ko'i-Nia. Ki 
Abraham tua ing ki amábî naton komintan 
inta mopirisaya. 

17 Sing ki Allah in nogumandon ko'i 
Abraham nana'a, "Ikow aim binali-Ku ki 
ama im bayongan intau inta mopirisaya." 
Tua in dandi inta inogoi i Allah ko'i 
Abraham. Bo ki Abraham nopirisaya 
ko'i-Nia. Sia tua ing ki Allah inta nomiag 
kon intau minatoi, Siabi doman tua ing ki 
Allah inta tongá takin singog mogaid kom 
bayongan yagi-yagi inta diápa, mobali 
oyúon. 

18 Ki Abraham in umuran makow 
moharap bo mopirisaya umpakahbi 
diádon in harapan. Tuamai sia nobali ki 
amá im bayongan intau inta mopirisaya, 
ná inta pinais kom bonu im Buk Mosuci, 
"Katurunanmu im mobali mobayong 
totok." 

193 Kinota'auan bidon i Abraham tungkul 
intua, kon diá bidon kuma'an kon akal 
aka sia bo moko'ulipa kong katurunan, 
sin nogoguyangdon in sia, bo umurnya im 
modiugdon mogatut notaong; apadoman 
ki Sarah ki buloinya tua im bantó, tongá 
umuran moloben im pirisaya i Abraham. 

20 Sia umuran mopirisaya bo diabi in 
lia-liaw makow ing ginanya kon onu 
inta pinodandi i Allah tua. Pirisayanya 

mokodugang kon ropotnya, sahingga 
umuran sia modayow ko'i Allah. 

21 Totokbi im moyakin sia kom 
mokosanggupbi ing ki Allah momia kon 
onu inta aim pinodandi-Nya tua. 

22 Tuamai sinarima i Allah in sia salaku 
intau inta mokosanang kong gina-Nya. 

23 Singog "sinarima salaku intau inta 
mokosanang kong gina i Allah”, pinais 
de'emanbi tongá ko'i Abraham tontani; 

24ta'e ko'i natonbi doman. Kita in 
tarima'anbi doman i Allah salaku intau inta 
ain nokosanang kong gina-Nya, sing kita 
in nopirisaya ko'i Allah inta ain nomiag bui 
ko'i Yesus, ki Tuhan naton. 

25 Ki Yesus tua im pinosarakandon kon 
intau mita sin limodon sim potobus 
kom bayongan dosa naton. Tongá Sia 
biniagdon bui i Allah simbá kita buidon 
moyodame takin i Allah. 

l Tana'a kita noyodamedon bui takin i 

5 Allah, sing kita im mopirisaya. Tuamai 
koligai bá mobiag ing kita kom bonu in 
dodamean takin i Allah inta podoyon kom 
pirisaya naton ko'i Tuhan naton ki Yesus 
Kristus. 

“Lantaran kita mopirisaya ko'i Yesus, 
dá inogoian-Nya ing kasampatan kita 

motarima kon tabi i Allah, bo totabi tatua 
im mokobiag ko'i naton tana'a makow. 
Tuamai molunganga totok ing gina naton, 
sin oyúon in harapan naton mokoálami 
kong kobiagan mopia inta inogoi i Allah! 

3 De'emanbî doman tongá tua, 
molungangabi doman ing gina naton 
aka kita bo koántugan in roriga, sing 
kota'auan bidon naton kon roriga tatua 
im mokopomukábi kon ibog mogaid 
totu-totu'u. 

4 Ibog mogaid totu-totu'u tua mokopobali 
kon intau monahang kon totungkul; bo 
soál tana'a inta mokopomuká kon 
harapan. 

> Bo harapan ná tana'a diábi mokokecewa 
ko'i naton, sing gina naton ain notarima 
kon totabi i Allah. Tua inaidan i Allah 
pinopotonsigad kon Roho-Nya inta ain 
inogoi ko'i naton. 

6Wakutu ing kita diádon kodaya, ki 
Kristus pinokurbandon sing kopontingan 
naton wakutu inta nopas inta ain sinantú 
i Allah; padahal kita in intau mita inta 
noyayuk nongkon i Allah. 

7 Sin diábî mogampang motayak kon 
intau inta mo'ibog matoi umpakahbi 
kopontingan i intau inta mobanar. Tongá 

dega aka kon intau inta mopia, da oyuon 
intau mobarani matoi. 

8 Ta'e ki Allah noponyatadon in tabi- 
Nya ko'i naton, wakutu ing ki Kristus 
pinokurban sing kopontingan naton, 
wakutu ing kita binaradosapa. 

9 Masa in na'a kita noyodamedon bui 
takin i Allah inta pinongin kinopatoian i 
Kristus. Manangka intua nopastibî kom 
posalamatonbi i Kristus ing kita nongkon 
hukuman i Allah. 

10 Si wakutupa in nobali saturu i Allah 
ing kita, kita pinoyodamedon takin-Nya 
inta pinopotonsigad kong kinopatoian 
i Adi-Nya, apa doman tana'a naonda in 
hubungan naton takin i Allah notompiadon 
bui, tantu kita im posalamatonbi doman 
bui pongin kobiagan i Kristus. 

11 Bo de'emanbî tongá tua, ta'e 
molungangadon totok ing gina naton 
kong kopopia ing gina i Allah inta 
pinopotonsigad ko'i Yesus Kristus ki 
Tuhan naton. Sim pinongin i Kristus tuata, 
dá tana'a makow kita mokoálami kon 
hubungan naton inta mopia takin i Allah. 

12 Dosa sinumu'ot kon dunia na'a nongin 
intau tobatú, bo nongkon dosa tatua 
nomuká domandon im popatoi. Akibatnya 

popatoi tatua no'ibaya-bayakdon makow 
kom bayongan intau, sim bayongan intau 
nogaid domandon kon dosa. 

13 Si wakutu hukum in agama Yahudi na'a 
diápa, dosa koyongan bidon oyúon kon 
dunia na'a. Ta'e diápabi irekengmai sin 
diápa in hukum i Musa. 

14 Ta'e umpakah natua popatoi in 
nongawasa bidon kom bayongan intau 
nongkon sempo i Adam dapot kon sempo 
i Musa. Umpakahbi intau mita diá nogaid 
kon talá ná inta inaidan i Adam, ta'e mosia 
in no'itakin bidon kinawasa'an im popatoi. 
Ki Adam tua ing gambaranbi i-Nia inta 
mo'iangoi kon singgai mo'iduduimai. 

1> Tongá diábi notongkai in taya dua. 
Sin totabibi i Allah im molobe-loben aka 
poyobandingonmai in talá inta pinomia i 
Adam. Sin talá intau tobatu nokopopisi 
kon nobayong intau minatoi. Ta'e 
molobe-lobenbî doman kon tua in akibat 
in totabi i Allah bo hadiah kasalamatan 
inta inogoi-Nya kom modamal in intau, 
inta pinongin kopopia ing gina in tobatú 
intau, tuata ing ki Kristus. 

16 Totabi i Allah tua im molobe-lobenbi 
totok kon dosa in intau tobatú. Sin naonda 
intau tobatú nogaid kon inta no'italá, 

pinoluai domandon im pones: "Kotalá." 
Ta'e naonda in nobayongdon intau nogaid 
kon dosa, namangoi domandon in hadiah 
nongkon i Allah inta noguman: "Diá 
Kotalá." 

17 Lantaran talá intau tobatú dá bayongan 
intau kinawasa'an domandon im popatoi 
inta nongin intau tobatú tua. Ta'e mo'iliubi 
domandon nongkon tua in akibat nongkon 
onu inaidan in tobatú intau ibanea, tuata 
ing ki Kristus. Pinongin i-Nia tua, ki 
Allah nobogoi in totabi-Nya inta totok im 
moloben kon intau mobayong, bo tongabi 
pinonotabi-Nya ko'i monia, sahingga 
mosia noyodamedon bui takin i Allah; 
mosia im mongawasa kon dunia na'a 
pongin i Kristus. 

18 Tuamai, ná doman talá intau tobatú 
nokopopisi kom bayongan intau i hukum, 
natua doman aid in intau tobatú inta 
motoindudui ko'i Allah, nokopobali kom 
bayongan intau pinilatandon nongkon talá 
monia bo inogoiandon ing kobiagan. 

19 Dá notongkai doman in na'a, bayongan 
intau nobali binaradosa lantaran intau 
tobatú inta diá motoindudui. Ná doman 
tua mobayong intau inogoian ing 
kasampatan moyodame bui takin i Allah 

lantaran intau tobatu inta motoindudui 
ko'i Allah. 

20 Naonda in oyúon hukum i Musa, 
polanggaran lebedon mobayong, ta'e 
naonda ing koloben-koloben in dosa, 
yo tabi i Allah ing kodugang-kodugang 
domandon in lobennya ko'i monia. 

21 Kita na'a im mustibi matoi lantaran 
nogaid domandon kon dosa. Ta'e ki Allah 
in notabibi ko'i naton bo nobogoi in dalan 
ko'i naton kom moyodame bui takin- Nya. 
Bo lantaran hubungan naton takin i Allah 
notompiadon bui, dá Sia in nobogoi 
domandon ing kobiagan mo'itutui bo inta 
mononoi ko'i naton inta pinongin i Yesus 
Kristus, ki Tuhan naton. 

l Aka natua, onu i mota'au singogon 
6 naton? Mustipa doman degá mogaid 
kon dosa ing kita simbá modugang in tabi 
i Allah ko'i naton? 

“Tantu diábi natua! Dosa diá bidon 
nongawasa ko'i naton, manangka intua 
kita diá bidon mota'au aka dongka umuran 
mogaid kon dosa! 

3 Bá kota'auan monimu ko wakutu ing 
kita binaptis, kita in notobatú bidon 
takin i Kristus! Tua im mangalenya 

kong kita in sinobatu domandon takin 
kinopatoian-Nya. 

4Wakutu ing kita binaptis, kita 
ilobongdon takin i Kristus bo minatoidon 
noyotakin-Nya, simba ná doman ki Kristus 
inta aim biniag nongkon kinopatoian-Nya 
takin kamulia'an i Amá, yo natua doman 
ing kita mokoálami doman kong kobiagan 
mobagu. 

> Aka kita bo ain notobatú i Kristus sing 
kita ain noyotakin-Nya minatoi, dá kita im 
motobatúbi doman takin-Nya sing kita im 
mo'itakin biagon ná Sia. 

6 Kinota'auan bidon naton kon tabiat 
naton salaku intau aindon no'itakin 
pinopopakú kong kayu pinoyotalempang, 
simbá kawasa in awak inta binaradosa 
na'a inggamáandon, sahingga kita diádon 
umuran tonggata'an in dosa. 

7 Sin aka intau bo aim minatoi; yo sia im 
pilatan bidon kong kawasa in dosa. 

8 Dá aka kita bo ai minatoi takin i Kristus, 
yo mopirisayabi ing kita kong kita im 
biagonbi doman moyotakin- Nya. 

9Sing kinota'auandon naton kong ki 
Kristus aim biniag nongkon kinopatoian- 
Nya bo Sia in diá bidon matoi bui. Popatoi 
diá bidon mongawasa ko'i-Nia. 

10 Sia minatoi sin lantaran dosa intau. 
Bo tongábi komintan mobali intua. 

Bo Sia nobiag tana'a, nobiagdon sing 
kopontingan i Allah. 

11 Natua doman mo'ikow, musti 
monganggap minatoidon kom bonu in 
dosa bo mobiagdon motompia takin i 
Allah inta pinongin i Kristus Yesus. 

12 Dika pomayak makow ing kobiaganmu 
inta diá mononoi kon dunia na'a kawasa'an 
in dosa, simbá diádon ikow dumudui kon 
ibognya inta mora'at. 

13 Bo dika domandon posarakan in 
awakmu kong kawasa in dosa sim 
pakéonnya mogaid kon inta mongora'at. 
Ta'e posarakandon in awakmu ko'i Allah 
salaku intau inta aim pinamping nongkon 
kawasa im popatoi bo pinobayak ing 
kawasa inta mokobiag. Posarakaidon in 
awakmu komintan ko'i Allah simbá pakéon 
mogaid kon onu ing kino ibog-Nya. 

14 Dosa diá bidon mongawasa ko'i 
monimu, sim mo'ikow diádon nobiag kom 
bonu ing kawasa in hukum agama Yahudi, 
ta'e kom bonu bidon kawasa in totabi 
Allah. 

1> Tana'a, onu degá ing kasimpulannya? 
Degá mota'au ing kita mogaid kon dosa, 

sing kita in diádon nobiag kom bonu ing 
kawasa in hukum agama Yahudi, ta'e 
nobiag bidon kom bonu ing kawasa in 
totabi i Allah? Diábi mota'au! 

16 Bá kota'auan monimu, kon aka 
mo'ikow bo moposarakan in awakmu kon 
tobatú intau sim mogaid kon onu inta 
kinoibognya, yo mo'ikow im mobali bidon 
ata in intau inta dinuduian monimu tatua. 
Ata in dosa modia ko'i monimu mayak 
im popatoi, ta'e aka ata inta motoindudui 
ko'i Allah yo tua im modiabi ko'i monimu 
mayak ing kobiagan. 

17 Ta'e sukurdon ko'i Allah! Sin tungkul 
intua mo'ikow nobali ki ata in dosa, ta'e 
masai na'a mo'ikow motoinduduidon totok 
kon totundú inta no'itutui inta ain inogoi 
ko'i monimu. 

18 Mo'ikow pinilatandon nongkon kawasa 
in dosa, bo tana'a ain nobali ata inta 
mogaid kon onu inta kinoibog i Allah. 

19 Lantaran mo'ikow nobodokpa, dá 
aku'oi moguman kon contoh tana'a simbá 
mogampang komangalean monimu. 
Tungkul intua mo'ikow noposarakan 
im bayongan awak monimu salaku ata 
mogaid kon soal mita inta mongoromu 
bo mora'at sim makusud doman mora'at. 

Tuamai natua doman masai na'a, 
posarakaidon im bayongan awakmu 
salaku ata mogaid kon inta kino'ibog í 
Allah sim makusud mopia i Allah. 

20 Si wakutu mo'ikow sinonggata in dosa, 
yo mo'ikow in diabi kinawasaan in ibog i 
Allah. 

21 Ko wakutu intua onu ing ka'untungan 
no'uli monimu, dodai in nogaid kon soal 
mita inta tana'a makow mo'oyakdon im 
mo'ikow mogaid? Aid mita tatua tongábi 
modia mayak im popatoi! 

22 Ta'e tana'a mo'ikow aim pinilatan 
nongkon kawasa in dosa bo nobalidon 
mogogaid mita kon oáidan i Allah. 
Ka'untugannya kon tua mo'ikow 
nobiagdon umuran ko'i Allah, bo 
bungainya mo'ikow moko'uli kong 
kobiagan inta mopia bo mononoi. 

23 Sin aka bungai in dosa tua im 
popatoibi, ta'e kobiagan mopia bo 
mononoi moyotakin i Kristus Yesus, Tuhan 
naton, tua inogoibi i Allah pinomorosen. 

l Utat mita! Mo'ikow komintandon 

nonota'au kon hukum. Dá kinota'auan 
bidon monimu kon intau ing kotugatanbi 
in hukum wakutu in nobiagpa in sia. 

2 Umpamanya, bobay inta kobuloi 
noyotogotpabi in hukum takin i buloinya 
kowakutu ing ki buloinya nobiagpa. 

Ta'e aka ki buloinya minatoidon, dá 
no'ipilat bidon in sia nongkon hukum inta 
nopoyotogot ko'i naya dua motonibuloi 
tua. 

3 Tuamai aka bobay tatua bo nosi- 
alumandon in lolaki ibanea kowakutu 
ing ki buloinya nobiagpa, dá bobay 
tatua tangoian nonualing. Ta'e aka ki 
buloinya minatoidon, dá podudui in 
hukum, bobay tatua no'ipilatdon. Bo aka 
sia pobuloiondon in lolaki ibanea, dá sia 
in de'eman bidon nonualing. 

4 Natua domandon im mo'ikow utatku 
mita. Kon hukum agama Yahudi, mo'ikow 
aim minatoi, sim mo'ikow ain sinobatu 
takin awak i Kristus bo nobalidon 
kapunya'an-Nya inta aim biniag bui 
nongkon kinopatoian. Sia biniag nongkon 
popatoi simbá kita mobaragunadon ko'i 
Allah ko wakutu im mobiagpa. 

> Sing kolipod kita nobiag podudui ibog 
in awak na'a. Ko wakutu intua ibog mita 
inta mokobaradosa in nomuká sin oyúon 
in hukum agama, bo tua in nokadai 
ko'inaton. Manangka intua kita mogaid 

kon soál mita inta mokopopisi kong 
kopatoian. 

6 Ta'e tana'a ing kita diádon no'itogot 
kon hukum in agama Yahudi. Kita aim 
bidon minatoi kon hukum inta kolipod 
nongawasa ko'i naton. Kita in diá bidon 
mobantung ná cara tungkul intua, inta 
pinodudui kon hukum inta pinais. Ta'e 
tana'a kita im mobantungbi podudui in 
cara mobagu inta sinundú in Roho i Allah 
ko'i naton. 

7 Aka natua, yo onu in singogon naton? 
Mora'at degá in hukum agama Yahudi? 
Tantu diábi! Sin hukumbi tatua in notundú 
ko'inakó soál dosa. Sin diábi kinota'auanku 
onu in sinangoian: "Ibog mo'iliu" aka 
hukum agama diá noguman: "Dona'ai 
motama'a." 

8 Ta'e pinongin hukum agama, dosa 
noko'uli kong kasampatan mopomuká 
kom bayongan ibog mo'iliu kom bonu ing 
ginaku; sin aka hukum in agama bo diá, 
yo dosa tua im matoibi. 

9 Kolipod aku'oi nobiag diábî nomaké 
in hukum agama. Ta'e naonda in hukum 
agama oyúondon, yo dosa im mulaidon 
mobiag 

10 bo aku'oi im minatoi. Dá hukum 
agama tatua, inta muna pinopomakusud 
kom mobogoi ing kobiagan, ta'e na'anta 
mokopoángoibi kom popatoi ko'inakó. 

11 Sin lantaran hukum agama tatua, 
dá dosa noko'ulidon kong kasampatan 
mongubol bo molimod ko'inakó. 

12 Hukum agama tua in nongkon i Allahbi, 
bo pomuloi im parentah kom bonu in 
hukum tatua namangoibi nongkon i Allah, 
manangka intua moádilbî bo mopia. 

13 Dá aka natua, yo degá inta mopia 
tua im mokopatoi ko'inakó? De'emanbi 
tua, dosabi in nokopoángoi kom popatoi 
tatua. Pinodoyon kon inta mopia, dosa 
mokopoángoi kom popatoi ko'inakó 
simbá sipat mita in dosa ko'ontongandon 
motarang. Pinongin parentah mita í Allah, 
monyatadon kon totokbi im mora'at in 
dosa tua. 

14 Kinota'auanbi naton kon hukum in 
agama Yahudi tua in nongkon Rohobi i 
Allah; ta'e aku'oi in tongábi intau ilo-ilow. 
Aku'oi aim pinotalui mobali ki ata in dosa. 

15 Sin diá doman komangaleanku in 
oáidku tontani. Soál mita inta ko'ibogku 
aidan, diabi inaidanku, ta'e soal mita inta 
korongóku tuabi in aidanku. 

16 Dá aka aku'oi bo mogaid kon onu 
inta kinodoiku tua, yo tua mangalenya, 
akuonkubi kon hukum agama Yahudi im 
mopiabi. 

17 Aka natua, yo de'eman bidon aku'oi 
in nogaid kon tua, ta'e dosa bidon inta 
nongawasa ko'inakó. 

18 Kinota'auanku bidon, kom bonu in 
awakku na'a, diábi tobatúmai im mopia, 
tuabi in tabiat salaku intau ilo-ilow. Sin 
oyúonbi in ibog ko'inakó mogaid kon inta 
mopia ta'e diá mokosanggup in aku'oi 
mogaid kon natua. 

19 Aku'oi in diábi momia kon inta mopia 
inta ko'ibogku aidan; ta'e soálbi mita inta 
mora'at inta sabanarnya kodoikubi tuabi 
in aidanku. 

20 Dá aka aku'oi bo mogaid kon soal 
mita inta kinodoiku aidan, yo mangalenya 
kon tua, de'eman bidon aku'oi in nogaid 
kon tua, ta'e dosa bidon inta nongawasa 
ko'inakó. 

21 Dá nana'a in simpod in singogku kon 
hukum tana'a; aka aku'oi bo mo'ibog 
mogaid kon onu inta mopia, dá tongábi 
inta mora'at im momuká kon raianku. 

22 Batinku im mo'ibogbi kon hukum i 
Allah, 

23 ta'e kinota'auankubi, kom bonu in 
awakku oyúon doman hukum ibanea 
inta nokadai kon tua, tuata in hukum 
inta noyoposi in hukum inta kino'ibogku. 
Tuamai aku'oi no'itogot kon hukum in 
dosa inta nongawasa kon awakku. 

24Yo nana'adon ing ka'ada'anku: Aku'oi 
dinumudui kon hukum i Allah takin ginaku 
motulid, ta'e tabiat in intau ilo-ilow na'a, 
dá aku'oi kinawasaan in dosa. Mobodito 
totok aku'oi na'a! Ki ine im mo'ibog 
moposalamat ko'inakó. Sukurdon totok 
ko'i Allah, sin Sia no'ibog noposalamat 
ko'inakó pongin i Yesus Kristus. 

25 (7:24) 

l Tana'a diá bidon in hukuman ko'i 
monia inta nobiag notobatú i Kristus 
Yesus. 

“Sin Roho inta nobogoi ing kobiagan ain 
nopobebas ko'i monimu inta ain notobatú 
i Kristus nongkon hukum in dosa bo 
hukum im popatoi. 

3 Onu inta diá koáidan in hukum agama, 
sing kita intau ilo-ilow, yo tua ain inaidan 
i Allah. Ki Allah ain nonalow kong kawasa 
in dosa nongkon tabiat in intau takin cara 
nopotabá mangoi ko'i Adi-Nya tontani, 

inta namangoi na ka'ada'an in intau 
baradosa, sim momopat kon dosa. 

4 Pinomia i Allah intua simbá onu 
inta sinuntut kon hukum agama 
Yahudi mobalidon ko'i naton inta diá 
nobiag podudui kon ibog in awak, ta'e 
pinoduduibi kon ibog in Roho i Allah. 

> Intau mita inta nobiag podudui in 
tabiat intau, umuran morai kon onu inta 
kino'ibog in awak na'a. Ta'e intau mita 
inta nobiag podudui ibog in Roho i Allah, 
umuran morai kon onu inta kino'ibog in 
Roho i Allah. 

6 Aka raian monimu kinawasa'an ibog in 
awak na'a, dá popatoibi im mo'uli. Ta'e 
aka raianmu bo kinawasa'an ibog in Roho i 
Allah dá mo'ulimubi ing kobiagan bo ikow 
mobiag motompia takin i Allah. 

7 Sin intau inta raiannya kinawasa'an ibog 
in awak, yo intau tatua mosisaturuanbi 
i Allah. Sin intau tatua doi dumudui kon 
hukum i Allah; bo memang sia tua in diabi 
mokomampu dumudui kon hukum i Allah. 

8 Intau mita inta nobiag podudui in tabiat 
intau, diá mokomampu moposanang kong 
gina i Allah. 

9 Ta'e mo'ikow in diabi nobiag podudui 
ibog in awak na'a, mo'ikow in nobiagbi 

podudui ibog in Roho i Allah, aka memang 
Rohodon i Allah in totu-totu'u nongawasa 
ko'i monimu. Ta'e aka kon intau tatua 

bo dia in Roho i Kristus, yo sia tua in 
de'emanbi kapunya'an i Kristus. 

10 Aka ki Kristus bo nobiagdon kom bonu 
ing gina monimu, dá umpakahbi awakmu 
matoi lantaran dosa, ta'e Roho i Allah 
mobogoibi ing kobiagan ko'inimu, sin 
hubunganmu takin i Allah notompiadon. 

11 Bo aka Roho i Allah inta ain nomiag 
bui ko'i Kristus bo nomiagdon bui kong 
ginamu, dá Sia inta ain nomiag bui ko'i 
Kristus tua im momiagbi doman kon 
awakmu inta diá mononoi nion. Sia 
momaké in Roho-Nya inta nobiag kom 
bonu ing gina monimu im mogaid kon tua 
komintan. 

12 Manangka intua utat mita, oyúon in 
tanggung jawab naton; ta'e de'emanbi 
tanggung jawab kon ibog in awak na'a. 
Dona'aidon ing kita dumudui kon ibog in 
awak na'a. 

13 Sin aka mo'ikow bo mobiag dumudui 
kon ibog in awak na'a, dá matoibi, ta'e aka 
mo'ikow bo momaké ing kawasa in Roho 
i Allah bo umuran monginggamá kon aid 

mita inta mokobaradosa, yo mobiagbi im 
mo'ikow. 

14 Intau mita inta kinawasa'an in Roho i 
Allah, mosia tua ing ki adi mita i Allah. 

15 Sin Roho inta inogoi i Allah ko'i 
monimu, diábî mopobali ko'i monimu 
ata, sahingga mo'ikow mobiagdon kom 
bonu im porasa'an mo'ondok. Ta'e Roho i 
Allah mopobalibi ko'i monimu ki adi mita i 
Allah. Bo takin kawasa in Roho tatua kita 
komintan monangoi ko'i Allah: "Ama, oh 
Amáku!" 

16 Roho i Allah tatua noyotakin in roho 
naton moguman kong kita na'a ing ki adi 
mita i Allah. 

17 Dá aka kita ki adi mita i Allah, yo kita 
na'a intaubî mita inta mogogabat-Nya 
bo inta motarima kom barakat mita inta 
ain sinadia i Allah ko'i adi-Nya mita. 
Kita in noyotakin i Kristus motarima kon 
onu inta ain sinadia i Allah ko'i-Nia; sin 
aka kita bo mokorasa kon roriga takin i 
Kristus, yo kita im pomulia'anbî doman 
moyotakin-Nya. 

18 Podudui im pondapatku, bayongan 
in roriga inta korasa'an naton tana'a 
makow, diá tugat poyobandingonmai ing 
kamulia'an inta poponyata ko'i naton. 

19 Bayongan mahaluk mogolat bo 
mo'ibogdon totok moko'ontong kon 
wakutu i Allah moponyata ko'i adi-Nya 
mita. 

20 Sim bayongan mahaluk pinomayakdon 
makow mogoguya'at, de'emanbi 
lantaran ibognya tontani, ta'e lantaran 
pinomayakdon makow i Allah natua. 
Umpakah natua ta'e oyúonbi in harapan 
tana'a: 

21 Komintanmai bayongan mahaluk 
pilatan bidon nongkon kawasa inta 
mokogoguya'at bo potakin dayowon takin 
adi mita í Allah. 

22 Kinota'auanbi naton kon uma'aipabíi 
in na'a bayongan mahaluk modaitpabi 
mogamui kon roriga, naonda bo roriga im 
bobay kowakutu im mononggadi. 

23 Bo de'emanbi tongá mosia i mogamui, 
ta'e kitabi doman inta ain notarima kon 
Roho i Allah. Tua in o'ogoi i Allah inta 
muna, tongá kita in umuranpabi doman 
mogolat makow ko'i Allah mopobebas 
kom bayongan awak naton bo balion-Nya 
ing kita ki adi-Nya mita. 

24 Lantaran umuran moharap makow, dá 
posalamatonbi ing kita. Ta'e aka onu inta 
iharap makow naton tua bo ontongondon 

naton, dá tua in de'eman bidon harapon. 
Sin diábî in intau moharap makow kon 
onu inta ain inontongnya makow! 

25 Ta'e aka kita moharap makow kon onu 
inta diá inontong naton, dá mosabarbi ing 
kita mogolat. 

26 Tongá Roho i Allah mamangoibi 
motulung ko'i naton aka kita molomah. 
Sin diabi kota'auan naton naonda im 
pososambayang naton. Rohobi tatua im 
mayak tumayow ko'i Allah bo mopo'igum 
kom bayongan inta inamuimai naton. 

27 Dá ki Allah, inta nonota'au kom bonu 
ing gina intau, nonota'aubi kom makusud 
in Roho tatua, sin Roho tatua mopo'igum 
ko'i Allah sing kopontingan in umat-Nya, 
bo tua im pinoduduibi kon ibog i Allah. 

28 Kinota'auanbi naton kong ki Allahbi 
in nogator kom bayongan yagi-yagi, 
sahingga im mokopoángoi kon onu 
inta mopia kon intau mita inta motabi 
ko'i-Nia bo inta inoini-Nya podudui in 
roncana-Nya. 

29 Mosia inta aim pinili i Allah, aindon 
sinantú-Nya nongkon pinomangkoianmai 
simbá mobali motombatangan i Adi-Nya 
ki Yesus Kristus. Sahingga Adi tatua 

mobali Adi guya-guyang kon sigad im 
bayongan utat. 

30 Natuadon im pinogogoini i Allah ko'i 
monia inta aindon sinantú-Nya muna. 
Mosia inta inoini-Nya tua, inogoi-Nya 
mopopia'an bui takin-Nya. Mosia inta 
sinarima-Nya mopopia'an bui takin i Allah, 
nogamá kon silai kom bonu ing kobiagan 
i Allah tontani. 

31 Onu im mota'au naton singogon kon 
soal mita tatua? Aka ki Allah bo kon 
dotá naton yo ki' ine im mokolawang ko'i 
naton? 

32 Ki Adi-Nya tontani diadon irekeng- 
Nyamai, ta'e pinosarakan-Nyadon sing 
kopontingan naton komintan; yo diabi 
kumaan kon akal aka kita diá ogoian im 
bayongan yagi-yagi. 

33 Ki ine im mota'au mogugat ko'i naton 
umat inta pinili í Allah, aka ki Allah tontani 
in nonantú kong kita in diábi kotalá? 

34 Oyúon degá intau mo'ibog mopotalá 
ko'i naton? Baing ki Kristus im mobela ko'i 
naton! Siabi tua inta aim minatoi, ta'e Siabi 
doman tua inta aim biniag bui nongkon 
kinopatoian bo aing kon tampat í Allah 
inta mokawasa. 


ROMA 8.35-9.1 44 


35 Oyúon degá im mokomampu 
molamboi ko'i Kristus aka Sia motabi ko'i 
naton? Kasusahan, roriga, pomogutúan, 
malarat, kobiagan momasiking, bahaya 
ande popatoi, tua mita degá mokomampu 
molamboi kon tua? 

36 Kom bonu im Buk Mosuci pinais nana'a, 
"Tumongo singgai kami moyogintayow 
makow im popatoi lantaran Ikow. Kami 
pinomiadon naonda bo domba inta 
diaandon sin rata'an." 

37 Ta'e kom bayongan tua moko'uli ing 
kita kong ka'untungan inta mosompurna 
nongkon i-Nia inta motabi ko'i naton! 

38 Sin aku'oi im moyakinbi totok, kon 
dunia na'a, popatoi andeka kobiagan, 
malaekat mita andeka pomarentah mita, 
inta oyuondon tana'a makow andeka bain 
oyúon kon singgai mo'iduduimai; 

39 kawasa mita inta kon langit, ande inta 
kom buta, ande bayongan yagi-yagi. Tua 
komintan diábi mobali labot ko'i Allah 
kom mobogoi in tabi-Nya ko'i naton, inta 
ná inta aim pinonyata-Nya pinongin i 
Yesus Kristus, Tuhan naton. 

1 Onu im pogumanku tana'a in totu'ubi, 
9 aku'oi diábi mongubol, sing ki Kristus 
nongawasadon ko'inakó. Ginaku inta 

sinakinan in Roho i Allah, mopoyakin 
ko'inakó doman kon singogku tua in 
totu'ubi. 

“Totok modjar bo mororiga ing ginaku 

3sim mo'ikow intau mita tobangsaku. Bo 
lantaran mo'ikow dá morelabi in aku'oi 
kutukon i Allah bo poyopisa'an nongkon i 
Kristus. 

4 Mosia tua intau inta pinili bo binali- 
Nyadon ki adi-Nya mita tontani. Sia 
noponyatadon ing kawasa-Nya ko'i monia. 
Sia nomia kon dodandian takin í monia 
bo nobogoi in hukum agama. Pinoguman 
domandon i Allah ko'i monia in soal 
po'oibadah bo mosia notarima domandon 
kon dandi mita i Allah. 

> Mosia ing katurunanbi doman im 
mogoguyang naton. Awak i Kristus na'a in 
nongkon bangusabi monia tua. Ta'e Siabi 
im molantu-lantud nongkon bayongan 
yagi-yagi. Dinayo-dayowdon ing ki Allah 
modapot ing kopalutannya! Amin. 

6 De'emanbi makusudku moguman 
kon dandi i Allah diádon pakéon; ta'e 
de'emanbi komintan intau Israel in umat 
inta pinili í Allah. 

7 De'emanbi doman komintan katurunan 
i Abraham nobali ki adi mita i Allah. Sing 

ki Allah ain noguman ko'i Abraham nana'a, 
"Tongábi katurunan i Ishak in tangoion 
katurunanmu.” 

8Tua mangalenya, kong katurunan i 
Abraham inta nobali adi mita i Allah 
in tongábi inta no'ilahir sim podudui 
in dandi i Allah; de'emanbi bayongan 
katurunannya. 

9Sin nana'abi in dandi i Allah, "Ko wakutu 
inta ain sinantú, Aku'oi mamangoi, bo ki 
Sara i moko'uli kon tobatu adi lolaki." 

10 Nana'a doman singog i Allah: Ki Ribka 
mopononggadi in adi lolaki doyowa 
nongkon tobatu guyanga lolaki, ki Ishak 
in tangoinya, mogoguyang naton. 

11 Wakutu in adi doyowa tatua diapa 
pinononggadi; sinantúdon muna i 
Allah ki ine im pilion-Nya kon singgai 
mo'iduduimai. Onu im pinili i Allah, 
de'emanbi no'idoyon kon onu inta 
komampuan aidan in intau, ta'e 
pinodoyonbi kon ibog i Allah tontani. Sing 
kowakutu ing ki adi i Ribka doyowa tatua 
diápa mota'au mogaid kon onu inta mopia 
ande inta mora'at, 

12 munadon pinoguman i Allah ko'i Ribka 
kon, "Inta guya-guyang mobantung kon 
inta ai-ai." 

13 Kom bonu im Buk Mosuci aim pinais 
nana'a, "Ki Yakub ing kotabi-Ku, ta'e ki 
Esau ing kodoi-Ku." 

14 Aka natua yo onu in singogon naton? 
Diá moádil degá ing ki Allah? Ki Allah im 
moádilbí! 

15 Sing ki Allah ain noguman ko'i Musa 
nana'a, "Aku'oi mopo'ontong im barakat 
kon intau inta ko'ibog-Ku popo'ontongan 
im barakat tatua, bo Aku'oi mopo'ontong 
in tabi-Ku kon intau inta ko'ibog-Ku 
popo'ontongan in tabi-Ku tatua." 

16 Dá tuamai kaputusan i Allah diábî 
no'idoyon kon ibog in intau ande kon 
lopi in intau, ta'e pinodoyonbi kong 
kasanangan ing gina-Nya kon intau inta 
pinili-Nya tatua. 

17 Sing kom Buk Mosuci aim pinais 
doman nana'a, "Ki Allah noguman ko'i 
Piraun, raja im Mesir, 'Aku'oi mopobali 
ko'inimu raja, simbá popo'ontongan ing 
kawasa-Ku bo tangoimu mo'iwayadon 
kom bayongan dunia na'a." 

18 Dá ki Allah motabi kon intau inta kino 
ibog-Nya. Bo popotogaton-Nya ing gina 
intau tobatú aka tua ing ko'ibog-Nya 
doman. 

19 Utat mita, mo'ikow im mogumanbi 
nana'a ko'inakó, "Aka natua yo nongonu 
sing ki Allah im mo'ibogpabi mopotalá in 
intau? Ki ine im mokolamboi kon ibog i 
Allah?” 

20 Ta'e,Utat! Ikow tongabi intau ilo-ilow, 
bo ikow in diábi mokobali momayow 
ko'i Allah! Pot im bungan mota'au degá 
im molibó kon intau inta nomia ko'inia, 
"Nongonu sin inaidanmubi nana'a in 
aku'oi?" 

21 Intau inta mogogaid kom pot 
tatua oyuonbi in haknya momia 
kon lamentong podudui in ibognya 
tontani! Nongkon lamentong tobonsig 
mota'aunyabi pomia'an pot doyowa; 
tobatú pomia'annya kopira'an bo tobatú 
doman im pomia'annya diá totok 
kopira'an. 

22 Ná doman tuata im pinomia i Allah. 
Sia mo'ibog mopoyaput in torú-Nya bo 
mopo'ontong ing kawasa-Nya. Ta'e Sia 
mosabar moko'ontong ko'i monia inta 
musti hukumon sin ain nogaid kon onu 
inta mokosaki kong gina-Nya. 

23 Ki Allah im mo'ibog doman 
mopo'ontong ing kobiagan mopia ko'i 
naton inta kinotabi-Nya. Kita in sinadia- 

Nyadon motarima kong kobiagan mopia 
tatua. 

24 Kitabi na'a inta ain inoini-Nya. 
De'emanbi tongá intau in Yahudi ta'e 
bangusabi doman mita ibanea. 

25 Sing kom bonu im buk i Nabi Hosea, 
ki Allah noguman nana'a, "Intau mita inta 
de'eman umat-Ku, in tangoion-Kudon 
umat-Ku'. Bangusa inta diá kotabi-Ku, 
tangoion-Kudon kinotabi-Ku.' 

26 Bo kon tampat inta pinonagoian kon 
intau, 'Mo'ikow de'eman umat-Ku,' kon 
tampat tatuata intau mita tangoiondon ki 
adi mita i Allah inta nobiag." 

27 Ki Nabi Yesaya nosingog nana'a kon 
soal intau Israel, "Umpakahbi kobayong 
intau Israel ná kobayong im bungaion kon 
dagat, ta'e tongabi topilik im mosalamat; 

28 sing ki Tuhan lagidon mopolabú in 
hukuman kon tombonu in dunia na'a." 

29 Ki Yesaya noguman doman nana'a, 
"Aka kuma bo ki Allah inta Totok im 
Mokawasa diá nonalámai ko'i naton kong 
katurunan, yo pasti kita komintan aim 
bidon nobali ná Sodom bo Gomora." 

30 Dá nana'a ing kasimpulannya: 
"Bangusa mita ibanea inta de'eman 
Yahudi diábî moramiji kombá motompia 

bui in hubungan monia takin i Allah. 
Ta'e lantaran mosia mopirisaya, da 
sinompiadon bui i Allah in hubungan 
monia takin-Nya. 

31 Ta'e aka intau in Yahudi umuran 
moramiji dumudui kon hukum in agama 
simbá motompia bui in hubungan monia 
takin i Allah. Tongá diá mokodapot i 
mosia. 

32 Nongonu sin diá mokodapot i mosia? 
Soálnya moramiji i mosia, ta'e diá 
pinodoyon monia kom pirisaya ko'i Allah, 
tongabi pinodoyon monia kon oáid monia 
tontani. Dá mosia nolabú kom batu inta 
kopopintudan.” 

33 Kom Buk Mosuci aim pinais nana'a 
soal batu tatua, "Tarukiradon in na'a: 
Ain inukatan-Ku in Sion tobatú batu inta 
mokopopisi kon intau mo'ipintud; tobatu 
batu moloben inta mokopopisî kon intau 
mo'idompalak. Ta'e intau inta mopirisaya 
ko'i-Nia diabi pokopo'oyáan-Nyamai." 

] 0 l Utat mita, ibogonku totok bá 

bangusaku posalamaton. Da 
tuamai aku'oi totokdon in totu-totu'u 
mosambayang ko'i Allah sing kopontingan 
monia. 

2 Mobaranibi in aku'oi moguman kom 
mosia tua in totu-totu'udon totok mogaid 
kon oáidan i Allah. Ta'e ibog monia tua 
diá podoyon kon onu inta sinundú i Allah. 

3 Diá kinota'auan monia mongo naonda 
in cara i Allah monompia bui kon 
hubungan-Nya takin intau. Bo lantaran 
mosia mo'ibog dumudui kon cara monia 
tontani, dá mosia in doibi dumudui kon 
cara inta sinundú i Allah. 

4 Hukum agama Yahudi ain initompodan 
i Kristus. Manangka intua intau inta 
mopirisaya ko'i Kristus, hubungannya 
takin i Allah motompiadon buli. 

> Ki Musa nomais nana'a, Intau inta ain 
noyodame bui i Allah inta pinodoyon 
kon hukum in agama, in nobiag sim 
motoindudui kon hukum in agama tatua. 

6 Ta'e aka moyodame i Allah sim podoyon 
kom pirisaya, yo nana'a im pinais kom 
Buk Mosuci, “Dikadon ikow mosingog kom 
bonu ing ginamu, ki ine im momonik in 
soroga? (mangalenya modia ko'i Kristus 
moponag), 

ande ki ine im moponag kon dunia 
intau minatoi? (mangalenya mobingkat 
ko'i Kristus nongkon sigad intau minatoi).” 

#Nana'a im makusudnya, "Habar inta 
nongkon i Allah tua nodiug totok 
ko'inimu, kom bibig bo kom bonu ing 
ginamu.” Tuata in habar inta pinoyaput 
magi-makow nami; habar kon intau musti 
mopirisaya. 

9Sin aka akúon im bibig monimu kong: 
"Ki Yesus tua in Tuhan", bo ginamu 
mopirisaya kong ki Allah ain nomiag bui 
ko'i Yesus, dá ikow im mosalamatbi. 

10 Sin takin ginanya, intau mopirisaya, 
sahingga in tarima'an i Allah in Sia salaku 
intau inta ain noyodame takin-Nya. 

Bo bibig pinakénya nongaku sahingga 
pinosalamat in Sia. 

11 Kom bonu im Buk Mosuci aim pinais 
nana'a, "Intau inta mopirisaya ko'i-Nia 
diábi pokopo'oyáanmai." 

12 Tua im pakéonbi kom bayongan intau, 
sin diabi in yoposinya kon intau in Yahudi 
bo bangusa mita ibanea. Sing ki Allah inta 
tobatú tua in Tuhanbi im bayongan intau. 
Sia im mobogoibî im barakat mobayong 
kom bayongan intau inta mokitulung 
ko'i-Nia. 

13 Kom bonu im Buk Mosuci aim pinais 
nana'a, "Bayongan intau inta mokuani ko'i 
Tuhan mosalamatbi." 

14 Ta'e naondabî intau mokuani ko'i 
Tuhan aka mosia diápa mopirisaya 
ko'i-Nia? Naondabi im popopirisaya monia 
aka diápa dinongog monia in soál Sia tua? 
Naondabi i mosia mokodongog kon soal 
Sia aka diápa doman intau in nopota'au? 

15 Bo naondabi intau mayak mopota'au 
in habar tatua, aka mosia diá potabá? Ain 
doman pinais kom Buk Mosuci nana'a, 
"Mopiadon totok ing koángoian in intau 
mita inta nodia kon Habar Mopia nongkon 
i Allah!" 

16 Ta'e diábi komintan intau motarima 
kon Habar Mopia tatua. Sing ki Nabi 
Yesaya noguman, "Tuhan ki inebi im 
mopirisaya kon habar inta pinoyaput 
nami?" 

17 Intau mita nobali mopirisaya sim 
mosia ain nokodongog kon habar tatua, 
bo habar tatua dinongog sin oyúon intau 
nopota'au in habar soál ki Kristus. 

18 Ta'e aku'oi im molibó: Degá diápa 
dinongog monia? Pasti dinongog bidon! 
Sing kom Buk Mosuci aim pinais nana'a, 
"Singog monia ain kinodongogan kom 
bayongan dunia na'a, bo onu im pinota'au 
monia no'iyaput kom popod in dunia." 

19 Aku'oi bui molibó: Degá intau Israel 
diápa nokota'au kon tua? ki Musa im muna 
notubag kon soál tana'a, kai-nia: "Nana'a 
im Pirman i Allah, 'Balion-Ku im mo'ikow 
simbá mo'intoi kom bangusa inta de'eman 
umat bo balion-Ku im mo'ikow tumorú 
kom bangusa mita inta bodok." 

20Ki Nabi Yesaya nobarani doman 
noguman bui nana'a, "Nana'a im pirman i 
Allah, 'Intau inta diá motayak ko'i-Nakó, 
ain nokodungkul ko'i-Nakó; bo Aku'oi 
nokipogontongdon ko'i monia inta dia 
nopolibo-libó kon soal Aku'oi." 

21 Ta'e soál bangusa Israel, ki Nabi Yesaya 
nosingog nana'a, "Nana'a im pirman i 
Allah, 'Tumongo singgai Aku'oi mopoábat 
in lima-Ku kon tobatú bangusa inta 
motogat ing gina bo dia motoindudui.™ 
] ] 1 Aku'oi molibó: Degá sinaláandon 

i Allah in umat-Nya tatua? Diábi! 
Sin aku'oipa na'a intaubi doman Israel 
nongkon katurunan i Abraham, bo 
nongkon suku i Benyamin. 

2 Diábi sinaláan i Allah in umat-Nya 
inta aim pinili-Nya muna-munamai. 

Bo kinota'auan bidon monimu onu inta 
pinoguman kom bonu im Buk Mosuci soal 

ki Elia, wakutu in sia nopongadu ko'i Allah 
soal Israel. Ki Elia noguman nana'a, 

3"Tuhan, nabi-Mu mita ain ilimod 
monia, bo meja mita inta pototuduan kon 
sosumbah ko'i-Nimu aim pinoguya'at 
monia. Dongkadon aku'oi tontani in 
nobiag bo ramijion doman monia limodon 
in aku'oi.” 

4Onu im pinotubag i Allah ko'i Elia? 
"Pitupa noribu intau in sinaláan sing 
gamáan-Ku mobali kapunya'an-Ku. Mosia 
tua inta diá kon dodai onda nosumbah 
ko'i Ba'al." 

> Natua doman mobali tana'a makow: 
Oyúonpa doman topilik in intau mita inta 
aim pinili i Allah sim barakat-Nya. 

6Ki Allah nomili ko'i monia sim 
pinodoyon kon tabi-Nya, de'emanbi 
pinodoyon kon aid monia. Sin aka Sia 
nomili ko'i monia pinodoyon kon aid intau, 
dá tabi tatua in de'eman bidon totu-totu'u 
tabi. 

7 Dá naonda degá? Intau Israel diá 
noko'uli kon onu inta sinayak monia. 
Tongábi topilik in intau mita inta aim 
pinili í Allah in noko'uli. Intau mita 
ibanea aindon notogat ing gina monia 
mokodongog kon oini i Allah. 

8 Sing kom bonu im Buk Mosuci aim 
pinais nana'a, "Pinomiadon i Allah im 
mosia naonda bo nosiug; bo dapot kon 
singgai na'a mata monia diá moko'ontong 
bo bongolan monia diá mokodongog." 

Ki Daud noguman doman nana'a, 
"Pomayakdon makow in rame monia tua 
mobali naonda bo poyogalap ko'i monia 
tontani bo mobali bubu inta kolabúan 
monia bo morimumud! 

10 Bo pomayakdon makow mata 
monia mobilog, sahingga i mosia diá 
moko'ontong; bo pomayakdon makow 
mosia tantu mobungkut." 

11 Libóonku doman: Wakutu intau Yahudi 
nolabúdon, yo degá nobali intua simba 
mosia morimumud? De'emanbi natua! 
Ta'e lantaranbi mosia ain nogaid kom 
mokobaradosa, manangka intua intau 
mita ibanea pinosalamat, sahingga intau 
Yahudi no'intoi kom bangusa mita ibanea 
tua. 

12 Lantaran intau Yahudi kotalá bo doi 
dumudui kong ko'ibog i Allah, dá intau 
mita ibanea binarakatan i Allah. Apa 
doman hubungan bangusa Yahudi bo 
i Allah motompiadon bui; tantú lebebi 

moloben im barakat ogoi i Allah ko'i 
monia! 

13 Tana'a aku'oi mogumandon ko'i utat 
mita inta de'eman intau in Yahudi! Salaku 
rasul kon intau mita de'eman Yahudi, 
totokbi in junjungonku in oáidanku tana'a. 

14 Haraponku makow aku'oi 
mokopomuká kon intoi kon intau 
mita tobangusaku, sin aka natua yo 
mota'au posalamatonku in tongonumai 
intau nongkon i monia tua. 

15 Sim mosia ain sinolak i Allah, dá 
hubungan in intau kon dunia na'a takin i 
Allah motompiadon bui, apadoman aka 
mosia tarima'an i Allah! Tantú tua in 
notongkaibi naonda bo intau minatoi inta 
nobiagdon bui! 

16 Aka roti tobatú inta muna bo ain inogoi 
ko'i Allah, yo tua mangalenya bayongan 
roti tatua inogoidon komintan ko'i Allah 
doman. Bo aka uakat im pangkoinya 
kapunya'an i Allah, dá mangalenya kon 
tua, tanganya mita ing kapunya'anbi 
doman mita i Allah. 

17 Tosilai in tanga mita ing kayu Zaitun 
— tuata intau mita in Yahudi -- aim 
pinongkó. Bo kom palot im pinomongkóan 
tatua pinopocangkokdon in tanga im 

pangkoi zaitun lolog, tuata ing ki 

utat mita inta de'eman Yahudi. Ki utat 
pinopocangkokdon kon tua simba ki utat 
mokorasa kom bayongan inta mopia 
nongkon kobiagan pirisaya in intau mita 
Yahudi. 

18 Tuamai dikabi im mo'ikow diá 
mopandung kon tanga mita inta aim 
pinongkó tatua. Toropbi kom mo'ikow 
in tongábi tanga. De'emanbi tanga im 
mobogoi ing ka'anon kon uakat, ta'e 
uakatbî im mobogoi ing ka'anon kon 
tanga mita. 

19 Ta'e ki utat moguman degá nana'a, 
"O..o.., ta'e tanga mita tatua pinongkó 
simbá aku'oi mota'au popocangkok kom 
pangkoinya!" 

20 Totu'ubi intua. Ta'e mosia in ilumbú 
sin diá mopirisaya, bo mo'ikow in sinarima 
sim mopirisaya. Da tuamai in dikabi 
dumodia i mo'ikow sin sinarimadon; 
mo'ikow i mustibi motogu'ondok. 

21 Sin aka ki Allah bo diá motabi im 
molumbú kon intau mita in Yahudi inta 
pinoumpama tanga totokea tua, yo dikabi 
kai monimukamai oyúonbi in tabi-Nya 
molumbú ko'i monimu! 

22 Dá kon na'a kino'ontongandon naton 
ing kololoben in tabi i Allah bo kototogat 
doman gina-Nya. Diábi irekeng-Nyamai 
mopolabú in hukuman ko'i monia inta 
binaradosa, ta'e Sia totok doman mopia 
ko'i utat, asal bo ki utat umuran mobiag 
nongkon kopopia-nya. Aka diá yo ikow in 
lumbúon-Nyabi doman. 

23 Bo soál mita intau Yahudi tatua, aka 
mosia bo mopirisayadon bui, dá tarima'an 
bidon bui, sing kawasabi i Allah im 
motarima bui ko'i monia. 

24Ikow inta de'eman nongkon bangusa 
Yahudi in naonda bo tanga nongkon 
pangkoi in zaitun lolog. Dá aka ikow 
inta noyoposi in sipatmu bo nota'au 
pinopocangkok kom pangkoi in zaitun 
totokea, dá apadoman intau mita 
Yahudi inta pinoumpama tanga mita 
im pangkoi zaitun inta totokea tatua. 
Tantu mogampa-gampangbi i Allah im 
mopoyobui ko'i monia kom pangkoinya 
tontani. 

25 Utat mita! Haraponku makow mo'ikow 
diá monganggap kon ain nonota'au kom 
bayongan yagi-yagi. Sin oyúon in soál inta 
kino ibog i Allah, ta'e diápa kinota'auan 
in intau. Bo ibogonku kota'auan monimu 

intua; nana'a: tongo'botak intau Yahudi 
mokopotogat kong gina, ta'e cara monia 
tua in tongabi modapot im motompodon 
ing kobayong in intau inta de'eman Yahudi 
im mamangoi ko'i Allah. 

26 Sahingga im bayongan intau Yahudi 
posalamatonbi sing kom bonu im 
Buk Mosuci aim pinais nana'a: "Raja 
Mopoposalamat mamangoi nongkon Sion; 
Sia im momopatbi kom bayongan aid 
mora'at kong katurunan i Yakub. 

27 Aku'oi nogaid kon dodandian takin i 
monia kowakutu Aku'oi nongampung kon 
dosa mita monia." 

28 Lantaran intau Yahudi doi notarima 
kon Habar Mopia nongkon i Allah, dá 
mosia nobali saturu i Allah; bo tua in 
nobali bidon ka'untungan monimu inta 
de'eman intau Yahudi. Ta'e lantaran mosia 
bo aim pinili i Allah, dá mosia umuran 
kinotabi i Allah sin lantaran mogoguyang 
monia. 

29 Sin aka ki Allah momili kon intau bo 
mobogoi im barakat kon intau tatua, yo 
diábi dodai onda Sia mogamá bui kon onu 
inta aim pinomia-Nya. 

30 Kolipod mo'ikow diá motoindudui ko'i 
Allah. Ta'e tana'a pinonyatadon i Allah 

kom mo'ikow im pinilatandon nongkon 
talá monimu, sin lantaran intau Yahudi diá 
motoindudui. 

31 Natuabi doman in intau mita 
Yahudi tatua. Tana'a makow mosia dia 
motoindudui ko'i Allah, simbá mo'ikow 
ponyata'an kon nobebasdon nongkon talá. 
Ta'e bain mosia doman im ponyata'an 
doman kon nobebasdon nongkon talá. 

32 Sing ki Allah nopomayakdon makow 
kom bayongan intau kinawasa'andon in 
aid mita inta diá motoindudui, simbá Sia 
mota'au mopo'ontong in tabi-Nya ko'i 
monia komintan. 

33 Totu'u motoyang tabi i Allah! Totu'u 
doman moloben ing kabijaksana'an 
bo pongotahuan-Nya! Ki inebî im 
mokosolidik kong kaputusan-Nya mita 
tatua? Ki ine doman im momangarti kom 
pogogaid-Nya? 

34 Kom bonu im Buk Mosuci aim pinais 
nana'a, "Ki ine in nonota'au kon raian i 
Tuhan? Ki ine im mota'au mononggina 
ko'i-Nia? 

35 Ki inebi im pernah nobogoi kon 
onukadon ko'i-Nia, sahingga in Sia musti 
monoliu kon tua?" 

36 Ki Allah in nomia kom bayongan 
yagi-yagi. Komintanbi nongkon i Allah 
bo pinomakusudbi doman ko'i-Nia. 
Dinayo-dayowdon ing ki Allah nodapot 
ing kopalutan dunia na'a! Amin. 

] 2 l Utat mita! Ki Allah totok 

mopia ko'i naton. Manangka 
intua aku'oi mopo'igum totok simba 
mo'ikow moposumbah in awakmu salaku 
sosumbah inta nobiag sing kopontingan í 
Allah. Sosumbah tatua in tongabi ogoi ko'i 
Allah bo inta mokosanang kong gina- Nya. 
Tuabi in ibadahmu inta sabanarnya. 

2 Dona'ai im mo'ikow dumudui kon 
ibog in dunia na'a. Pomayakdon makow 
ki Allah im monombagu ko'i monimu, 
simbá mobalui im mo'ikow. Sahingga ing 
kota'auandon monimu onu ko'ibog i Allah, 
tuata inta mopia bo inta mokosanang kon 
gina-Nya bo inta mosompurna. 

3 Ki Allah nobogoidon in totabi-Nya 
ko'i-Nakó. Manangka intua utat mita 
aku'oi mononggina ko'i monimu 
nana'a: Dona'aibi i mo'ikow morasa 
kon lebedon molantud nongkon 
ka'ada'anmu sabanarnya. Ta'e na'a in 
aidai: mokopo'ompá kon raian bo nilaidon 
ing ka'ada'an monimu tontani. Nilai ing 

ka'ada'an monimu tontani podudui ing 
komampuan inta inogoi i Allah ko'inia, sin 
sia mopirisaya ko'i Yesus. 

4 Awak naton na'a in nobayongbi 
anggotanya. Bo pomuloi in anggota tatua 
oyuonbi tugasnya tontani. 

> Natua doman ing kita. Umpakah kita 
nobayong, ta'e kita in toawakanbî monag, 
sing kita ain notobatú ko'i Kristus. Bo kita 
komintan in noyoguputbi in tobatú bo 
tobatú salaku anggota in awak tobatú. 

6 Kita inogoianbi in totabi inta noyo- 
noyoposi. Totabi mita tatua inogoi i Allah 
ko'i naton pinoduduibi kon ibog-Nya. 
Manangka intua onu inta pinonotabi 
tatua mustibi pakéon naton. Intau inta 
noko'ul kon totabi mopohabar in habar 
nongkon i Allah, mustibi mopohabar 
in habar nongkon i Allah podudui ing 
komampuannya. 

7 Intau inta noko'uli kon totabi motulung 
kon intau ibanea, yo musti in sia 
totu-totu'u motulung kon intau ibanea. 
Intau inta noko'uli kon totabi mobogoi 
in totundú, dá musti in sia totu-totu'u 
doman mobogoi in totundú. 

8Intau inta noko'uli kon totabi 
mononggina kon intau ibanea, yo musti 

in sia totu-totu'u mononggina kon intau 
ibanea. Ki ine im mosila-silai makow kon 
yagi-yagi, yo musti totu-totu'u aidannya 
intua. Intau inta noko'uli kon totabi mobali 
itoi, yo musti in sia mobali itoi totu-totu'u. 
Intau inta noko'uli kon totabi moponyata 
in tabi kon tumpala intau, yo mustibi 
aidannya intua takin sanang ing gina. 

9 Kotabibî takin gina motulid. Poyayuk 
inta mora'at bo kadai kon onu inta mopia. 

10 Utat mita, mo'ikow musti umuran 
mototabian tobatu bo tobatu naonda bo 
mogutat motolu adi kon tombonu im 
baloi, bo mosiuna'an mobogoi in hormat. 

11 Tantu mokoporajing mogaid, dona'ai 
mokopomalas. Pogaid kon oáidan i Tuhan 
takin somangat inta nongkon Roho i Allah. 

12 Utat, poharapdon ko'i Tuhan takin 
lunganga ing gina, mokoposabar 
aka koántugan in susah, bo umuran 
posambayang. 

13 Tulungai bo ogoiai onu im paralu in 
intau mita Keresten ibanea, bo tomubi 
takin pia ing gina in utat mita Keresten 
umpakahbi diá nogoginta'auan monimu 
im mosia. Tarima doman takin sanang ing 
gina i mosia kom baloimu. 

14 Po'igumdon ko'i Allah simbá 
barakatan-Nya intau mita inta nomogutú 
ko'inimu. Po'igumaibi kom barakat 
nongkon i Allah, dona'aibi mopogodi- 
godimai. 

15 Kolungangadon gina monimu takin 
intau mita inta nongolunganga doman ing 
gina, bo pongombaldon takin intau mita 
inta mongombal. 

16 Mo'ikow musti mobiag mototabian 
tobatú bo tobatú. Dona'ai momikir kon 
soal mita inta molantud, ta'e pikirbi in 
soal mita inta komampuan aidan. Dikabi 
tumekeng mopandoi ikow. 

17 Aka intau mopoáid im mora'at ko'inimu 
yo dona'aibi tulianmu im mora'at. Aidaibi 
onu inta inanggap mopia im bayongan 
intau! 

18 Mo'ikow musti moramiji mobiag 
mopopia'an takin bayongan intau. 

19 Utatku mita inta kotabiku, dona'ai im 
mo'ikow motagú kon saki ing gina bo 
moroncana monuli, pomayakdon makow 
bain ki Allah im motuli. Sing kom bonu im 
Buk Mosuci aim pinais nana'a: "Aku'oibî 
im motuli. Hukumon-Kubi in sia, guman i 
Tuhan." 

20 Nana'a in aidai, aka gogoyon in 
saturumu yo ogoiai in sia ing ka'anon, aka 
moyogang in sia, yo ogoiai inumon sia. 
Sin aka tua in aidanmu, yo aidmu tatua im 
mokopo'oyakbimai ko'inia. 

21 Dika mo'ibog talowon im mora'at, ta'e 
lawangbi im mora'at tua takin aid inta 
mopia. 

] 3 l Pomuloi intau musti dumudui 

kom pomarentah, sin diabi 
im pomarentah in diá noko'uli kong 
kakuasa'annya nongkon i Allah. Bo 
pomarentah masai na'a nopobayak ing 
kakuasa'annya podudui im parentah i 
Allah. 

2 Tuamai intau inta momalawang kom 
pomarentah notongkaibi in nomalawang 
kon onu inta ain sinantú i Allah. Bo ki ine 
im mogaid kon natua hukumonbi. 

3 Sing ki ine im mogaid kon inta 
mopia dona'ai bidon mo'ondok kom 
pomarentah, tongabi mosia inta mogaid 
kom mora'at tua im musti mo'ondok. Dá 
aka ikow mo'ibog bá diá mo'ondok kom 
pomarentah, dá aidaidon onu inta mopia 
bo pujionbi in ikow. 

“Sim pomarentah tua im mogogaidbî 
kon oáidan i Allah inta mogaid kom 

kopia'anmu. Ta'e aka ikow mogaid kon 
inta mora'at, dá ikow im mustibi mo'ondok 
kom pomarentah, sin de'emanbi tongá 
ibo-ibog sia inogoian kawasa mohukum 
kon intau. Sia tua im mogogaidbi kon 
oáidan í Allah inta nopolabú in hukuman 

i Allah kon intau mita inta mogaid kom 
mora'at. 

> Tuamai utat, mo'ikow mustibi 
mokopotoindudui kom pomarentah, 
de'emanbi tongá lantaran ikow doi 
hukumon, ta'e lantaranbi doman kong 
ginamu im moguman kon natua. 

6 Tuabi doman in nobali alasan kon 
nongonu sim mo'ikow i mogubolibi kom 
pajak, lantaranbi pomarentah tua im 
pogawai i Allah inta nopobayak in tugas 
nongkon i Allah. 

7 Dá uboliaidon kom pomarentah onu 
im musti ubolianmu ko'inia. Uboliai im 
pajak, aka mustibi in ikow moguboli kom 
pajak; bo uboliaidon im bea, aka mustibi 
ubolianmu intua. Harga'aibi im mosia inta 
patus harga'an, bo hormatbi i mosia inta 
musti hormaton. 

8 Dona'aidon monomboli kon onuka 
ko'inekabi, ta'e mo'ikow musti mototabian. 
Sin intau inta motabi kon tumpala intau, 

sia tua ain dinumudui kom bayongan 
hukum i Musa. 

9Sin hukum agama Yahudi noguman 
nana'a: Dika monualing, dika molimod, 
dika monakow, dika mo'ibog ing 
kapunya'an intau ibanea, bo bayongan 
parentah ibanea ain notangkup kon 
hukum tobatú tana'a, "Kotabibi in tumpala 
intau, naonda bo kotabimu kon awakmu 
tontani." 

10 Intau inta motabi kon intau ibanea, yo 
diabi in sia mopoaid im mora'at kon intau 
tatua. Manangka intua intau inta motabi 
kon tumpala intau, sia tua ain dinumudui 
kom bayongan inta aim pinarentah kon 
hukum i Musa. 

11 Kolikud intua komintan, kinota'auan 
monimu kom masai na'a wakutudon 
monimu mobangon nongkon pinosiugan. 
Sin wakutu poposalamatan ko'i naton 
lebedon modiug nongkon wakutu ing kita 
bagupa nopirisaya. 

12 Dolom diádon mo'onggot; topipa 
mobayagdon. Dá koligai mogogaidon 
ing kita mogaid kon inta diá mopia, bo 
momakédon in sonjata inta mobayag. 

13 Musti ing kita mogaid kon soal mita 
motompia na inta biasamai aidan intau ko 

wakutu im mobayagpa. Dika mogaid kon 
rame inta mo'iliu, ande mololangu. Dika 
mogaid kon inta mokoromuk ande oáid 
inta diá ko'endar. Dika moporopatoi bo 
dika mosi'intoian. 

14 Pomayakdon makow bá ki Tuhan 
Yesus Kristus monantú kon onu im musti 
aidan monimu. Bo dika dumudui kon 
ibog in awak inta baradosa na'a lantaran 
mopopuas in onu inta ko'ibognya. 

] 4 lIntau inta diá moyakin kon 

onu inta pinirisayanya mustibi 
tarima'anmu kon sigad in intau mita inta 
mopirisaya. Dikabi mobobayowannya soal 
pendiriannya tatua. 

2 Oyúon intau kopendirian kon sia 
i mota'aubi moka'an kom bayongan 
yagi-yagi. Ta'e intau inta diápa moyakin 
kon onu inta pinirisayanya tatua, 
kinota'auannya in tongábi kuyat im 
mota'au ka'anonnya. 

3 Intau inta moka'an kon onukadon 
dona'aibi mopo'ompámai kon intau inta 
tonga moka'an kong ka'anon inta ain 
sinantúnya mota'au ka'anon. Ná doman 
tua, intau inta tongá moka'an kon onu inta 
ain sinantúnya mota'au ka'anon, dona'aibi 
mopotalá kon intau inta moka'an kom 

bayongan yagi-yagi, sin ain sinarima i 
Allah in sia. 

4Ki inebî in ikow utat, sahingga i 
musti mopotalá kon ata intau ibanea? 
Mo'ibanting ande mo'isindog in ata 
tatua, tua in urusanbi i tuangnya. Bo 
totu'ubi kon ata tatua i mo'isindogbi 
motorindog, si mokomampubi ing ki 
Tuhan molukad sahingga in sia tantú 
simindog motorindog. 

> Oyúon in intau monganggap kon 
oyúonbi in tobatú singgai inta paling 
moponting nongkon singgai ibanea, 
ta'e oyuonbi doman intau monganggap 
kon notongkaibi im bayongan singgai. 
Pomayakdon makow i mosia monantú kon 
onu ing koyakinan monia tontani. 

6 Intau inta nonantú kon oyúonbi in 
singgai inta totok moponting, tua in 
inaidannya sim mohormatbi ko'i Tuhan. 
Intau inta noka'an kom bayongan 
yagi-yagi, tua in lantaranbi doman sia 
mohormat ko'i Tuhan, sin sia mosukur 
kon onu inta inogoi ka'anon tua. Natua 
doman, intau inta tongá moka'an ka'anon 
inta ain sinantúnya mota'au ka'anon, yo 
intau tatua im mohormatbi doman ko'i 
Tuhan bo mosukur ko'i Allah. 

7 Kon sigad naton na'a diábi im mobiag 
tongá kong kopontingannya tontani, bo 
diábi doman in tobatúmai im matoi ko'inia 
tontani. 

8 Aka kita mobiag, yo kita im mobiagbi 
kong kopontingan i Tuhan. Bo aka 
kita matoi yo matoibi doman kong 
kopontingan i Tuhan. Dá mobiag andeka 
matoi, kita na'a ing kapunya'anbi i Tuhan. 

Ki Kristus aim minatoi, ta'e buidon 
nobiag. Manangka intua sia nobalidon 
Tuhan kon intau mita inta nobiag bo kon 
intau mita doman inta aim minatoi. 

10 Dá utatku mita! Onubi im mangalenya 
kita mopotalá kon intau mita inta tumpala 
mopirisaya ko'i Kristus? Bo onubi im 
mangalenya ki utat mopo'ompámai 
ko'inia? Kita komintan im mayakbi kon 
tayowon i Allah sin hakimon. 

11 Kom bonu im Buk Mosuci aim pinais 
nana'a, "Totu'u kon nana'abi im pirman 
i Tuhan, pomuloi intau mamangoibi 
tumungkud bo mosumbah kon tayowon- 
Ku. Bo pomuloi intau mongakubi kon 
Aku'oibi na'a ing ki Allah." 

12 Dá kitabi tontani im motanggung 
jawab kom bayongan oáid naton ko'i 
Allah. 

13 Manangka intua dona'aidon 
mosipotaláan ing kita. Ta'e aidai in 
na'a, poramiji simba mo'ikow dia mogaid 
kon onukadon inta mokopopisi ko'i 
utatmu inta tumpala Keresten mogaid kon 
inta mo'italá. 

14 Lantaran aku'oi bo notobatúdon i 
Tuhan Yesus, dá mopirisayabi totok in 
aku'oi kon diábi in tobatúmai monajis. 
Soal tatua najis podudui intau tobatú, aka 
tua inanggapnya najis. 

15 Sin aka ikow bo moposaki kong 
gina i utatmu tumpala Keresten tonga 
lantaran onu ing kina'anmu tua, dá 
aidmu tua in diádon pinodoyon kon tabi. 
Dona'aibi pomayakmu makow ki utatmu 
tua mobodito tongá lantaran onu ing 
kina'anmu, sing ki Kristus aim minatoi 
lantaran intau doman tobatú tatua. 

16 Manangka intua dona'aidon 
pomayakmu makow onu inta mopia 
ko'inimu, anggapon intau ibanea diá 
mopia. 

17 Sin aka ki Allah im momarentah kong 
kobiagan intau, yo soál onu im mota'au 
ka'anon ande inumonnya, tua in diábi 
moponting. Soalbi dumudui kon onu ing 
kino'ibog i Allah, mokorasa kom mo'onow 

ing gina bo motarima kong kasanangan 
gina inta inogoi in Roho i Allah, tua im 
moponting. 

18 Intau inta nobantung natua ko'i 
Kristus, sia tua inta mokosanang kong 
gina i Allah, bo sia in hormaton doman in 
intau ibanea. 

19 Tuamai koligai bá tayakon naton onu 
inta mokopoángoi kon dodamean bo 
mosibiagan. 

20 Lukadaibi simbá diá tonga soal 
koka'anon, ikow momoguya'at kon onu 
inta ain inaidan i Allah. Komintan ka'anon 
diábi im pinoton, mota'aubi modait 
ka'anon, ta'e aka onu ing kina'anmu tua 
mokopopisi kon intau ibanea baradosa'an, 
dá ikow kotalá. 

21 Manikah dikadon moka'an kom 
ponoyak ande monginum kon anggur, 
ande mogaid kon onukabi inta mokopopisi 
ko'i utatmu tumpala Keresten tua, mogaid 
kom mokobaradosa. 

22 Onu inta pinirisaya i utat, yo tongádon 
tua in aidan kon tayowon i Allah sing 
kopontinganmu tontani. Mosanangdon 
totok im mosia inta dia morai kon no'italá 
kon onu inta inanggapnya no'itutui. 

23 Ta'e intau inta mo'ondo-ondok 
moka'an kon onu inta mota'au ka'anon, 
tongá pangabisannya noka'an doman 
kong ka'anon tatua, yo potaláan i Allah 
in sia, sin tua inaidannya diá pinodoyon 
kong koyakinannya soál onu in no'itutui 
bo onu inta no'italá. Onukah in aidan takin 
diá podoyon kong koyakinan yo dosabi 
intua! 

] 5 l Kita inta ain totu-totu'u moyakin 

kon onu inta pinirisaya naton, 
mustibi mosabar mokodongog kon 
onu inta kinodoî in intau inta diápa 
totok moyakin. Dona'aibi ing kita tongá 
moposanang ing gina naton tontani. 

2 Mustibi ing kita moposanang doman 
kong gina i utat naton, sing kopia'an 
doman monia, bá koyakinan monia 
modugang doman moropot. 

3 Sing ki Kristuspa in diábi norai kong 
kopontingan-Nya tontani. Kom bonu im 
Buk Mosuci pinais nana'a, "Bayongan 
hojatan inta pinonapud ko'ini-Mu ain 
no'iantug ko'inakó." 

4 Bayongan inta pinais kom Buk Mosuci, 
tua makusudnya motundubi ko'inaton. Sin 
totundu inta sinarima naton nongkon Buk 
Mosuci nokodugang kong kototahang bo 

kororopot ing gina naton, sahingga kita 
umuran moharap ko'i Allah. 

> Po'igumon makow ki Allah inta nobogoi 
ing kasabaran bo ropot kon intau, umuran 
doman motulung ko'i monimu, simbá 
mo'ikow mobiag motobatú kong gina bo 
dumudui kon onu inta ain inaidan i Yesus 
Kristus. 

6 Sahingga mo'ikow motobatú kong gina 
bo motobatúdon kon singog bo modayow 
ko'i Allah, ki Amá i Tuhan naton ki Yesus 
Kristus. 

7 Manangka intua po'igumonku kone 
utat mita, mo'ikow musti umuran 
mositarima'an takin sanang ing gina, 
notongkai ná pinototarima i Kristus ko'i 
naton sin untuk kamulia'an i Allah. 

8 Torop in na'a, ki Kristus ain nobantung 
kon intau in Yahudi sim mopo'ontong 
kong ki Allah im mogaidbi kon onu inta 
aim pinodandi-Nya kom mogoguyang 
naton. 

9 Pinomia doman i Yesus im bangusa 
mita ibanea mopomulia ko'i Allah lantaran 
kopopia ing gina-Nya ko'i monia. Kom 
bonu im Buk Mosuci pinais nana'a, 
"Tuamai aku'oi modayow ko'i-Nimu 
kon sigad im bangusa mita, aku'oi im 

mopomanyanyibi in dodayowku podayow 
kon tangoi-Mu.” 

10 Oyúon doman pinais nana'a, 
"Kosanangdon ing gina monimu takin 
umat mita i Allah inta kinopilian, ei.. 
bangusa mita!" 

11 Bo nana'a doman, "Dayowdon 
ing ki Allah, ei... bayongan bangusa, 
pomayakdon makow bayongan intau 
modayow ko'i-Nia!" 

12 Ki Nabi Yesaya noguman doman 
nana'a, "Nongkon katurunan i Isai 
mo'iangoibi in tobatú intau inta 
momarentah kom bangusa mita; ko'i- 
Niabi tua im poharapan im bangusa mita 
tatua." 

13 Po'igumon makow ko'i Allah, inta 
tampat pohoharapan monimu, simbá Sia 
mobogoi ko'i monimu ing gina mosanang 
bo kobiagan motompia sim mo'ikow 
mopirisaya ko'i-Nia. Po'igumon doman 
makow simbá mo'ikow umuran kawasa'an 
in Roho i Allah, sahingga im modugangdon 
moloben in harapan monimu ko'i Allah. 

14 Utatku mita! Moyakinbî in aku'oi kon 
totokbî im mobayong inta mopia nion 
ko'i monimu. Mo'ikow nion in nonota'aubi 


ROMA 15.15-18 77 


doman kom bayongan yagi-yagi bo 
mokomampubi doman mositonggina'an. 

15 Ta'e kon soál mita ibanea, ogoiankupa 
im poringatan mo'ikow pongin surat 
tana'a, sing ki Allah ain noponotabi in 
oáidan tana'a ko'inakó. 

16 Binali-Nyadon in aku'oi mogogaid 
kon oáidan i Kristus sim pinotabá 
minayak kon intau mita inta de'eman 
Yahudi. Bo aku'oi nogaidon naonda bo 
imang, inta nopoyaput in Habar Mopia 
nongkon i Allah, simbá intau mita inta 
de'eman Yahudi mobali tobatú sosumbah 
ko'i Allah inta mota'au tarima'an-Nya. 
Po'igumondon makow bá baliondon in 
Roho i Allah i mosia tobatú sosumbah ko'i 
Allah tontani. 

I Lantaran aku'oi bo ain notobatú i 
Kristus Yesus, dá mosanangdon totok ing 
ginaku, sim mota'audon in aku'oi mogaid 
kon oáidan tatua ko'i Allah. 

18 Aku'oi in diábî mobarani i mosingog 
kon ibanea makow, kolikudbi in soal inta 
ain inaidan i Kristus inta pinotonsigad-Nya 
ko'inakó; pinaké-Nya in aku'oi modia kom 
bangusa mita ibanea (de'eman Yahudi) 
simbá mosia mamangoi bo dumuduidon 

ko'i Allah. Tua pinomiaku de'emanbi tongá 
singog ta'e takinbi doman aid, 

19inta mokoherang totok kon intau bo 
diá im poporupa'an. Tua mita nobali sing 
kawasa in Roho i Allah. Habar Mopia soal 
ki Kristus aindon pinohabarku komintan 
kon intau mita, pinangkoipamai kon 
Yerusalem nodapot in Ilirikum. 

20 Kong ginaku na'a im mopota'au in 
Habar Mopia nongkon i Allah kon tampat 
inta intaunya mita diápa nokodongog kon 
soal ki Kristus tua. Sin doibi in aku'oi 
moposindog in oáidan kom pondasi mita 
inta ain pinomia in intau ibanea. 

21 Kom bonu im Buk Mosuci aim pinais 
nana'a, "Intau mita inta diápa dodai 
onda notarima kon habar soál Sia, im 
moko'ontongbi; bo mosia inta diapa dodai 
onda nokodongog, im momangale bidon." 

22 Tuamai mokakitdon oyúon im 
mo'ilamboi kon roncanaku mamangoi 
mokipodungkul ko'i monimu. 

23 Ta'e tana'a oáidanku kon daerah mita 
tatua ain nopalut. Kon taongannyadon 
ibogku mamangoi mokipodungkul ko'i 
monimu. 

24 igumonku makow aka kom binaya'anku 
mopobayak in Spanyol, yo mo'iandupa 

in aku'oi kon tampat monimu bá 
moyodungkulpa ing kita takin pia ing gina 
umpakah diá mo'onggot. Mopalut makow 
kon tua haraponku mo'ikow mota'aupa 
motulung ko'inakó mongingguput kom 
bobayáanku mopobayak in Spayol. 

25 Ta'e tana'a makow, aku'oi mayakpa in 
Yerusalem sim mogatod kon totulung kon 
umat i Allah kon tua. 

26 Sin jama'at mita kom Makedonia bo 
kon Akhaya ain notobatú kong gina bo 
nobogoi in totulung kon utat mita inta 
nobiag nobogá kon sigad in umat i Allah 
kon Yerusalem. 

27 Totokbi in nosanang gina monia 
nonantú kom mobogoi in totulung tatua. 
Totu'ubi kom patusbi im mosia motulung 
kon utat mita inta bogá kon Yerusalem 
tua; sin nongkon intaubi mita in Yahudi 
tatuata sahingga intau mita inta de'eman 
Yahudi notarimadon kom barakat mita 
nongkon i Allah. Dá tuamai intau mita 
inta de'eman Yahudi tua im patusbi 
doman motulung mobogoi im barakat inta 
ko'ontongan tua kon intau mita in Yahudi. 

28 Aka mopalutkudon in oáidan tana'a 
bo posarakankudon ko'i monia inta kon 
Yerusalem in totulung inta ain sinipunku 

tua, dá aku'oi mayakdon in Spanyol bo 
mongin kotámu. 

29 Kota'auankubi kon aka aku'oi 
mamangoi ko'i monimu, pasti modiabi 
kom barakat mobayong inta nongkon i 
Kristus. 

30 Podoyon kon tangoi i Tuhan naton 
ki Yesus Kristus, bo podoyon kon tabi 
inta inogoi in Roho i Allah, igumonku 
totok simbá mo'ikow moyotakinku 
mosambayang ko'i Allah. 

31 Sambayangaidon simbá pilatandon i 
Allah in aku'oi nongkon kawasa in intau 
mita kon Yudea inta diá mopirisaya bo 
bá oáidanku modia kon totulung kon 
Yerusalem tarima'an in umat mita i Allah 
kon tua takin sanang ing gina. 

32 Simbá aka ogoianpa i Allah ing 
kasampatan, dá mamangoipa in aku'oi 
ko'i monimu takin gina mosanang, 
bo mo'onowdon totok ing ginaku kon 
yuá-yuák monimu. 

33 Po'igumondon makow, ki Allah 
inta nobogoi ing kobiagan motompia 
kon intau, umuran moyotakin monimu 
komintan. Amin. 

] 6 I Popokanalkudon ko'i monimu ing 

ki utat naton bobay, ki Peibe in 

tangoinya, sia nobantung kon jama'at inta 
kong Kengkrea. 

2 Tarimadon in sia salaku tobatú umat i 
Tuhan. Mustibi natua in intau mita inta 
mopirisaya mositarima'an. Bantuai in sia 
aka oyuon im paralunya ko'i monimu, 
sin sia tontani ain notulung kon intau 
mobayong, termasuk doman aku'oi. 

3 Poyaputpa in salamku ko'i Priskila bo 
ko'i Akwila, bo kon yobayatku mita inta 
tumpala nogaid kon oáidan i Kristus. 

4 Mosia tua ain nopotaru in nyawa monia 
sim moposalamat ko'inakó. Aku'oi takin 
jama'at mita inta de'eman intau in Yahudi 
mopoyaput in sukur moántó ko'i monia 
tua. 

> Poyaputpa in salamku kon jama'at 
mita inta noyosipun kom baloi monia. 
Salam doman ko'i utatku ki Epenetus 
inta kinotabiku, tuata in intau inta 
muna-munamai nopirisaya ko'i Kristus 
kon Asia. 

6 Poyaputpa doman in salamku ko'i 
Maria. Sia ain irumoriga totok nogaid sing 
kopontingan monimu. 

7 Poyaputpa doman in salamku ko'i 
Andronikus bo ko'i Yunias. Mosia tua in 
tolipúanku bo pernahdon sinumu'ot kom 

ponjara takinku. Wakutu in aku'oi diápa 
nopirisaya ko'i Kristus mosia im munadon 
nopirisaya. Tangoi monia tua kinota'auan 
bidon totok in rasul mita. 

8 Salampa ko'i Ampliatus, inta kotabiku 
sin sia ain noyotakinku notobatú takin i 
Tuhan. 

9 Poyaputpa in hormatku ko'i Urbanus, 
yobayat topogaidan naton sing 
kopontingan i Kristus. Bo hormatku 
doman ko'i Stakhis inta kinotabiku. 

10 Salam ko'i Apeles. Kotoinduduinya ko'i 
Kristus aindon no'uji. Salam doman kong 
koluarga i Aristobulus, 

11 bo ko'i Herodion. Sia tua in tosukuku. 
Salam doman ko'i utat naton inta 
mopirisaya ko'i Kristus inta tombonu im 
baloi Narkisus. 

12 Salam doman ko'i Tripena bo ko'i 
Triposa inta ain noramiji totok nogaid sing 
kopontingan i Tuhan, bo salam doman 
ko'i Persis inta kinotabiku. Sia doman 
tua inta ain noramiji totok nogaid sing 
kopontingan i Tuhan. 

13 Salam ko'i Rupus bo ko'i inánya inta 
inanggapkudon ná ki ináku tontani. Ki 
Rupus tua in intau inta aim pinili i Tuhan 
bo mopia doman in oáidnya. 

14 Poyaputpa doman in salamku ko'i 
Asinkritus, ko'i Plegon, ko'i Hermes, ko'i 
Patrobas, ko'i Hermas bo kom bayongan 
intau inta mopirisaya ko'i Kristus inta 
noyotakin monia. 

1> Salam doman ko'i Pilologus bo ko'i 
Yulia; ko'i Nereus bo ko'i bobaynya; 
ko'i Olimpas bo kom bayongan intau 
mopirisaya inta noyotakin monia. 

16 Posisalamanbi takin tabi salaku 
tumpala utat inta mopirisaya ko'i 
Kristus. Bayongan jama'at i Kristus kon 
na'a nopoyaput in salam ko'i monimu 
komintan. 

17 Utatku mita! Indongogaipa in 
tongginaku tana'a: Mokopo'ingatdon kon 
intau mita inta mo'ibog moropatoi kon 
jama'at bo inta mopotomba'uk im pirisaya 
intau ko'i Tuhan. Sin soál tatua noyoposibi 
in inta ain sinundú ko'i monimu. Dikadon 
moyobayat in intau mita natua! 

18 Sin intau mita inta momia kon natua, 
de'emanbi mogaid sing kopontingan i 
Kristus inta Tuhan naton, ta'e tongabi 
motayak kong kasanangan ing gina monia 
tontani. Dondoulug bo singog monia 
moálus inta kodongogan tua in tongabi 

pakéon monia mongubol kon intau mita 
inta diapa nonota'au in onu bo onu. 

19 Bayongan intau ain nonota'au kon 
ná onda ing kotoindudui monimu kon 
totundú soál Habar Mopia inta nongkon 
i Allah. Nokota'aumai kon natua in aid 
monimu, nopia totok ing ginaku. Ibogonku 
mobijaksana im mo'ikow mogaid kon soal 
mita inta mopia, bo dia mota'au mogaid 
kon soal mita inta mora'at. 

20 Ki Allah inta mobogoi ing kobiagan 
motompia kon intau, mopotungkudbi 
in Ibilis kon limonag ing kawasamu bo 
rimumudonmu in sia. Po'igumon doman 
makow, mo'ikow umuran barakatan i 
Yesus Kristus, Tuhan naton! 

21 Yobayat topogaidanku ki Timotius, 
nopoyaput doman in salamnya ko'i 
monimu. Ná doman tua ing ki Lukius, ki 
Yason bo ki Sosipater, inta tosukuku. 

22 Nomais kon surat tana'a in aku'oi ki 
Tertius. Aku'oi im mopoyaput in salam 
pogogutat ko'i monimu. 

23 Ki Gayus nopoyaput doman in salam 
ko'i monimu. Aku'oi in nonganduppa kom 
baloinya, bo jama'at nami nongandupa 
doman no'ibadah kon tua. Ki Erastus, 
tobatú itoi im mokokadai kon doit kong 


ROMA 16.24-27 85 


kota nokipoyaput doman in salamnya ko'i 
monimu. Ná doman tua ing ki Kwartus, ki 
utat naton. 

24 [Po'igumondon makow, ki Tuhan naton 
ki Yesus Kristus momarakat ko'i utat mita. 
Amin.] 

2> Dinayo-dayowdon ki Allah! Sia im 
mongawasa moginrigon kom pirisaya 
monimu podudui in Habar Mopia nongkon 
i Allah inta pinota'auku soál ki Yesus 
Kristus. Habar inta pinota'auku tua 
notongkai in onu inta pino'ontong i Allah 
ko'inakó; tuata in soál roncana i Allah inta 
no'onggotdon totok ing kinota'auan intau. 

26 Ta'e masai na'a, podudui im parentah 
i Allah inta mononoi, roncana tatua aim 
pinonyata bo ain pinota'au kom bayongan 
intau, inta pinongin onu inta aim pinais 
in nabi mita, simbá mosia komintandon 
mopirisaya bo motoindudui ko'i Allah. 

27 Tongabi Sia-sia mita in Allah, 
mobijaksana totok in Sia. Po'igumondon 
makow Sia umuran duion bo dayowon 
pomuloi makow pongin i Yesus Kristus! 
Amin. Homat nami, Ki Paulus, mogogaid 
kon oáidan i Kristus Yesus 


1 Korintus 


l Utat mita jama'at i Allah kong 
Korintus! Mo'ikow inoinidon i Allah 
mobali umat-Nya sim mo'ikow kapunya'an 
i Kristus Yesus, moyotakin im bayongan 
intau nongkon ondakadon inta nosumbah 

ko'i Tuhan naton ki Yesus Kristus, ki 
Tuhan monia bo ki Tuhan naton doman. 
Aku'oi ki Paulus, bo ki utat naton ki 
Sostenes, umuran mopo'igum makow 
simbá ki Allah, Amá naton bo ki Tuhan 
Yesus Kristus umuran mobogoi im barakat 
bo kobiagan motompia ko'i monimu. 
Aku'oi nomais kon surat tana'a salakubi 
rasul i Kristus Yesus inta inoini i Allah 
tontani podudui in ibog-Nya. 

2 (1:1) 

3 (1:1) 

4 Aku'oi umuran mosukur ko'i Allah sim 
mo'ikow noko'ulidon kon totabi-Nya bo 
nopirisaya domandon ko'i Kristus Yesus. 

> Lantaran mo'ikow bo nopirisayadon 
ko'i Kristus, dá bayongan yagi-yagi 
komintanbi mo'uli monimu. Mo'ikow 

aindon inogoian in totabi motundu kon 
onu ing kinota'auan monimu. 

6 Bo tua komintan mangalenya im 
moponyatabi kon na'anta habar mopia 
i Yesus Kristus tua in totu-totu'u bidon 
no'itonop kom bonu ing ginamu. 

7” Tuamai barakat ko'i monimu in didbi 
modai-dait kowakutu im mo'ikow mogolat 
makow kon koángoian i Tuhan naton ki 
Yesus Kristus. 

8 Bo ki Kristusbi doman tua inta tantu 
moginrigon kong gina monimu modapot 
kon singgai pangabisan; sahingga 
aka mamangoidon bui in Sia yo diá 
ko'ulian-Nya im mo'ikow kon talá 
tobatumai. 

Ki Allah nogoini ko'i monimu simbá 
mo'ikow motobatúdon i Adi-Nya ki Yesus 
Kristus, Tuhan naton. Bo Siabi doman 
tua inta tantú mobogoi kon onu inta ain 
pinodandi-Nya. 

10 Utatku mita! Podoyon kon tangoi 
i Tuhan naton ki Yesus Kristus, 
po'igumonku simbá mo'ikow umuran 
mosiduduian bo mokokidongogan. 
Dona'ai umuran mobobayowan! Tantúbi 
kotobatúon ing gina bo raian. 

11 Sin nodaitdon ino'uman ing ginalum 
i Kloe ko'i nakó, kon na'anta oyuonbi in 
yogenggeng kon sigad monimu. 

12 Nana'a im makusudku, kon sigad 
monimu oyúon in noguman, "Aku'oi in 
dumoduduibi i Paulus," bo oyúon doman 
im moguman, "Aku'oi in dumoduduibi 
i Apolos,” bo ibanea doman moguman, 
"Aku'oi in dumoduduibi i Petrus," bo 
ibanea makow im moguman kon, "Aku'oi 
na'a in dumoduduibi i Kristus." 

13 Bá kota'auandon monimu, kong ki 
Kristus tongábi tobatú, diábi nosila- 
silai! Ná doman tua, ki Paulus in diábi 
pinopopakú kong kayu pinoyotalempang 
sim motobus ko'i monimu! Bo mo'ikow in 
diábi binaptis kom bonu in tangoiku! 

14 Mosukur totok in aku'oi sing kolikudbi 
ing ki Krispus bo ki Gayus im binaptisku 
kon sigad monimu, 

15 sahingga diábi im moguman kom 
binaptiskudon in sia simbá mobali 
dumoduduiku. 

160, o anta, ki Stepanus bo bayongan 
ginalumnya aku'oi doman in nobaptis, aka 
toro-toroponkumai yo diá bidon ibanea 
makow im binaptisku. 

17 Aku'oi pinotabá mangoi i Kristus 
de'emanbi mamangoi mobaptis, ta'e 
mamangoibi mopota'au in Habar Mopia. 
Bo demanbi doman kapandoianku tontani 
im pinakéku simbá oyúon mangale ing 
kawasa nongkon kinopatoian i Kristus 
nongkon kayu pinoyotalempang. 

18 Aka kon raian in intau mita inta diá 
mopirisaya, yo soal kinopatoian i Yesus 
Kristus kong kayu pinoyotalempang 
tua in diabi totu'u. Ta'e aka ko'i naton 
inta pinosalamatdon í Allah, yo habar 
tatua totokbi im pinirisaya, kon tua in 
totou-totu'ubi aid i Allah noponyata kong 
kawasa- Nya. 

19 Sing kom bonu im Buk Mosuci, ki Allah 
noguman nana'a, "Poyayingon-Ku ing 
kapandoian intau mita inta mongopandoi, 
bo onu ing kinota'auan intau mita inta 
norosikolah, daiton-Ku popoliong.” 

20 Dá aka natua yo diá bidon im baraguna 
monia, intau mita inta mongopandoi bo 
intau mita inta nonota'au kom bayongan 
yagi-yagi. Sim pinonyatadon i Allah kong 
kapandoian intau kon dunia na'a diábi im 
baragunanya! 

21 Sin dapot kabi onda kapandoian intau, 
yo diábî mokopobali ko'inia monota'au ko'i 

Allah. Ta'e lantaranbi ki Allah mobijaksana, 
da no'ibog in Sia noposalamat kon intau 
mita inta mopirisaya ko'i-Nia naonda in 
nokodongog kon habar inta pinota'au 
nami inta inanggap in dunia na'a tonga 
ubol. 

22 Intau mita in Yahudi mopo'igum in 
aid mita inta mokoherang salaku bukti, 
bo intau in Yunani mopo'ontong ing 
kapandoian monia. 

23 Kami na'a in tongábi mopoyaput 
in habar soal ki Kristus inta minatoi 
pinopopakú kong kayu pinoyotalempang. 
Habar tatua nokotersinggung kon intau 
mita in Yahudi, dá inanggap monia diá 
totu'u in habar tatua. 

24 Tongá aka kon intau mita inta ain 
sinoko oini i Allah, pinomayak intau 
Yahudi andeka de'eman -- habar 
tatua totokbi im pinirisaya kon aidbi i 
Allah kom moponyata ing kawasa bo 
kapandoian-Nya. 

25 Sin onu inta inanggap i Allah totok im 
mo'ompá, yo tuabi im molantu-lantud 
nongkong kapandoian intau; bo inta 
inaggap i Allah diá mokopongonu, yo 
tuabi im moropo-ropot nongkon kakuatan 
intau. 

26 Utat! toropkah bui monimu naonda ing 
ka'ada'an monimu wakutu inoinî i Allah. 
Tongabi topilik intau kon sigad monimu 
im mopandoi, ande oyúon ing kuasa, ande 
kololitúan molantud kon sigad in intau 
moántó. 

27 Sin sinu'odbi i Allah pinili in intau mita 
inta inanggap in dunia na'a nobodok, 
simbá mosia mokopo'oyakmai kon intau 
mita inta mongopandoi. Bo sinu'odbi 
doman i Allah im momili kon intau 
mita inta inanggap in dunia na'a diá 
mokopongonu, simbá mongooyak in intau 
mita inta mongoropot. 

28 Ki Allah nomili kon inta inanggap 
no'ompá, nohina, andeka inta inanggap 
diá moponting in dunia na'a. 

29 Tuamai diábi tobatúmai intau mota'au 
kumalakuang ko'i Allah. 

30 Sin lantaranbi ki Allah, dá notobatúdon 
mo'ikow i Kristus. Bo lantaran doman 
kita nopirisayadon ko'i Kristus dá kita 
nonota'audon kom bayongan yagi-yagi. 
Siabi doman tua in nopoyotutui, nomili bo 
notobus kom bayongan oáid naton inta 
diá mopia. 

31 Nana'a im pinais kom Buk Mosuci, 
"Intau inta mo'ibog dumodia, manikah in 

sia dumodia kon onu inta aindon inaidan i 
Tuhan." 

l Utatku mita! Wakutu in aku'oi 
2 namangoi ko'i monimu nopota'au in 
roncana mita i Allah inta diápa kinota'auan 
im bayongan intau kon dunia na'a, diabi in 
aku'oi nopomaké ing kapandoian tontani 
andeka noguman kon inta diá totu'u. 

2 Sin iyakinku bidon kon solama ing 
kotaki-takinpa monimu, aku'oi in diabi 
nosingog kon yagi-yagi, kolikudbi in 
nopota'au in habar soál ki Kristus inta 
minatoi kong kayu pinoyotalempang. 

3Wakutu ing kotaki-takinpa monimu, 
molemé bo mo'uyot totok in aku'oi. 

4 Bo habar inta pinoyaputku ko'i monimu 
tua in de'emanbi tongá pinota'auku takin 
tosingogon inta mokosanang kong gina 
pinodudui ing kabijaksana'an in intau, ta'e 
no'idoyonbi kon koyakinan kon rohobi i 
Allah in nongawasa. 

Tua inaidan simbá pirisaya monimu 
ko'i Kristus diá tongá podoyon kon 
kapandoian intau, ta'e podoyonbi kong 
kawasa í Allah. 

6 Umpakah natua yo umuranbi doman 
o'umanon in soál kabijaksana'an i Allah 
kon sigad in intau mita inta totu-totu'udon 

nopirisaya. Ta'e de'emanbi kabijaksana'an 
in dunia, andeka kapandoian in nongawasa 
masa in tana'a inta diá mononoi. 

7 Kabijaksana'an inta poyaputku na'a in 
nongkon i Allahbi. Kabijaksana'an tatua 
diápa kinota'auan im bayongan intau kon 
dunia na'a, ta'e munadon sinadia i Allah 
wakutu in diápa inaidan-Nya in dunia, 
simbá mosanang ing kita. 

8 Diábi tobatúmai ponguasa in dunia 
na'a nokota'au kon soál kabijaksana'an 
tatua. Sin aka kinota'auandon monia, 
yo tantu diabi pinopopakú monia kong 
kayu pinoyotalempang ing ki Tuhan inta 
momulia tua. 

9 Tongá soal tatua aim bidon no'ipais 
kom Buk Mosuci, "Onu inta diá dodai onda 
inontong andeka dinongog in intau, bo 
diá doman dodai onda ing kinoraian intau, 
tuatabi in sinadia i Allah kom bayongan 
intau inta motoindudui ko'i-Nia." 

10 Tua komintan pinota'au bidon i Allah 
ko'i naton pinotonsigad kon Roho-Nya. 
Bo Roho tatua doman im mo'indoi kom 
bayongan yagi-yagi nodapot in roncana 
mita i Allah inta nongo'ibuni. 

11 Sin inta nonota'au kom bonu ing gina 
intau tatua in tongabi rohonya tontani. 

Natua doman soal ki Allah. Inta nonota'au 
kom bonu ing gina i Allah tua in tongabi 
doman Roho i Allah tontani! 

12 Kita in diábi inogoian roho inta 
nongkon dunia na'a, ta'e Rohobi inta 
nongkon i Allah, simbá kota'auan naton 
bayongan inta pinonotabi i Allah ko'i 
naton. 

13 Tuamai, aka kami bo moginsilang 
kon ka'ada'an i Allah kon intau mita 
inta ain kinawasa'an in Roho i Allah, yo 
kami in diábi mosingog podudui ing 
kabijaksana'an intau, ta'e pinoduduibi kon 
onu inta ain sinundú in Roho i Allah. 

1⁄4 Intau inta diá kinawasa'an Roho i Allah, 
doibi mopirisaya kon onu inta ain inaidan 
Roho i Allah tatua. Diabi komangalean 
monia intua komintan, kolikudbi in aka 
mopirisaya im mosia ko'i Allah. 

15 Intau inta mopirisaya ko'i Allah im 
mota'aubi monilai kon yagi-yagi, ta'e diabi 
tobatúmai intau mota'au monilai ko'inia 
tontani. 

16 Sing kom bonu im Buk Mosuci 
pinaisdon nana'a, "Ki inebi im mokota'au 
kon raian i Tuhan? Bo ki inebi im mota'au 
mononggina ko'i-Nia?" Ta'e pikiran i 
Kristus oyuonbi ko'inami! 

l Utatku mita, sabanarnya aku'oi 

3 in diabi mota'au moyosingog takin 
monimu naonda bo takin intau mita 
inta ain kinawasa'an Roho i Allah. Sim 
mo'ikow nion diápa motoindudui ko'i Allah 
bo diápa doman noguyang im pirisaya 
monimu ko'i Kristus. 

2 Kolipod mo'ikow tongápabi 
pinoka'ankumai ing ka'anon adi 
mo'intok, de'emanpabi ka'anon intau 
inta noguyangdon sin diápa mo'ikow 
mokomampu im moka'an kon natua. Ta'e 
uma'aipa doman masa in tana'a natuapa 
doman im mo'ikow, 

3 sim mo'ikow tantúpabî doman 
dinumudui kon tabiatmu salaku intau. 
Sin aka oyúonpa doman in o'intoian 
bo yogenggeng kon sigad monimu, 
yo mangalenya kon tua mo'ikow in 
dumuduipabi kon tabiat in intau, ná intau 
inta diá nonota'au ko'i Allah. 

“Aka oyúonpa doman kon sigad monimu 
im mosingog kon, "Kami dumudui i 
Paulus," bo ibanea doman moguman, 
"Aku'oi in dumudui i Apolos,” oáid tatua 
naonda bo oáid in intau inta diá nonota'au 
ko'i Allah. 

> Sabanarnya ki inebi ing ki Apolos 
andeka ki Paulus tua? Bá kota'auan 
monimu, kami na'a in tongábi intau 
mita inta nogaid kon oáidan i Allah inta 
mopoyaput in Habar Mopia ko'i monimu 
simbá mopirisayadon im mo'ikow ko'i 
Kristus. Kami na'a in tongábi mopobayak 
in oaidan inta pinoki aid i Tuhan ko'inami. 

6 Aka ibarat pinomula, aku'oi in nomula 
bo ki Apolos in nomuta-mutak, ta'e ki 
Allahbi in nobogoi ing kobiagan. 

7 Manangka intua ki Allahbi im moponti- 
ponting, sin Sia mobogoi ing kobiagan. 
Ki inta nomula bo ki inta nomuta-mutak, 
diábi totok moponting; 

8 notongkaibi in taya dua tua, tongabi 
tumpala motarima kom boli in lopi monia. 
9 Kami na'a in tongábi tumpala mogaid 
kon onu in pinoki aid i Allah; bo mo'ikow 
nion naonda bo gobá i Allah. Mo'ikow 

naonda doman bo baloi í Allah. 

10 Lantaran kapandoian inta inogoi i 
Allah, dá aku'oi naonda bo intau inta 
nononta'audon totok kom pogogaid kom 
bangunan tatua. Munadon nogaid kom 
pondasi sim popolitúan im bangunan 
tatua, bo intau ibanea mamangoi 
moposindog im bangunan kom pondasi 

tatua. Pomuloi intau mustibi monarukira 
muna mongo naonda im mopolitú im 
bangunan kom pondasi tatua. 

II Tongábi ki Kristus in sinampat i Allah 
mobali pondasi kom bangunan tatua, 
diábî im pondasi ibanea makow. 

12 Ta'au bidon kon tobatú bo 
tobatú mongo bangunan naonda im 
posindogonnya. Bangunan inta inaidankah 
nongkon bulawan, andeka inaidan 
nongkon perak, andeka nongkon batu 
permata, andeka nongkong kayu, andeka 
nongkon bonok no'ingkag, andeka 
nongkon pangkoi im payoi. 

13 Bayongan onu inta inaidan in intau 
modaitbi ko'ontongan wakutu ing 
koángoian bui i Kristus. Sing kowakutu 
intua tulubî im mopo'ontong kom 
bayongan inta inaidan in intau. Tulubi im 
moguji bo monantú kom mopia andeka 
diá in oáidan mita tatua. 

14 Aka bangunan inta pinosindog kom 
bangunan tatua bo diá mopokak, yo intau 
tatua im motarimabi kom boli onu inta 
inaidannya tatua. 

15 Tongá aka mopokak, yo morugi totok 
in sia; mosalamatbi in sia ta'e naondabo 
intau inta no'iluai nongkon bonu in tulu. 

16 Degá dia kinota'auan monimu kon 
awak monimu nion im Baloibi i Allah inta 
pinogutunan in Roho-Nya? 

17 Aka oyúon im momogutú kom Baloi 
i Allah, yo pogutúonbi doman i Allah in 
intau tatua. Sim Baloi i Allah in tongábi 
Baloi-Nya tontani, bo mo'ikowbi nion im 
Baloi i Allah inta imakusud na'a. 

18 Dona'ai tobatúmai im mongubol kon 
awaknya tontani. Aka oyúon ing kon sigad 
monimu im monganggap mobijaksana 
in sia podudui in raian intau, yo intau 
tatua im mustibi tumekeng bodok, simbá 
totu-totu'u mobali mobijaksana in sia. 

19 Sing kabijaksana'an in intau kon 
dunia na'a diábi baraguna ko'i Allah. 
Kom bonu im Buk Mosuci pinais nana'a, 
"Ki Allah mojebak kon intau mita inta 
mongobijaksana podudui im pandoinya 
tontani." 

20 Bo oyúon doman im pinais nana'a, 
"Kinota'auanbi i Tuhan kon raian intau 
mita inta mongobijaksana diábi baraguna.' 

21 Tuamai in dikabi modui kon intau, sim 
bayongan yagi-yagi nodait bidon inogoi 
ko'i monimu. 

22 Ki Paulus, ki Apolos, ki Petrus, 
dunia na'a, kobiagan bo kopatoian, 

masa in tana'a andeka kon singgai 
mo'iduduimai na'a, bayongan yagi-yagi 
ing kapunya'anmu bidon. 

23 Ki togi ko'i monimu nion ing ki 
Kristusbi, bo kitogi ko'i Kristus ing ki 
Allahbi. 

l Angpapbi ing kami na'a mogogaid 

mita kon oáidan i Kristus inta 
motanggung jawab mopota'au in roncana 
mita i Allah inta diápa kinota'auan im 
bayongan intau kon dunia na'a. 

2 Inta muna-munamai igumon kon intau 
mita inta mogogaid kon oáidan natua in 
kototoinduduibi monia ko'i tuangnya. 

3 Sin aka ko'inakó, diábî pusingonkumai 
onu in -- singogon monimu andeka ki 
inekabi -- im mohakim ko'inakó. Aku'oipa 
tontani doibi mohakim ko'inakó tontani. 

4lraikumai, diábi dodai onda aku'oi 
nogaid kon inta diá mopia, tongá tua in 
de'emanbi bukti kon dia kotalá in aku'oi. 
Sin tongábi ki Tuhan im mota'au monantú 
kotalá andeka diá. 

> Lantaran de'emanpabi wakutunya 
da dika limika-likat im mohakim kon 
intau, kotala andeka dia. Olatdon dapot 
mo'iangoi ing ki Tuhan. Bambi Sia im 
mobuká kon onu inta nongo'ibuni kon 

sindip bo mobuka kon onu inta kom bonu 
ing gina mita intau. Bain kowakutu in tuata 
bo duion i Allah in intau mita podudui in 
oaid mita monia. 

6 Utatku mita! Onu inta mopia, 
nodaitdon inaidan naminda i Apolos 
ko'i monimu. Makusudnya kon tua, onu 
inta inontongdon monimu ko'inaminda 
mota'au monimu balajaron im mangale 
singog tana'a, “Tantu kumadai kon 
atorang inta oyúon." Aka natua yo diabi 
intau dumodia bo mopohinamai kon intau 
ibanea. 

7 Diábi in inanggap totok moponting kon 
sigad monimu. Sin onu ing ko'i monimu, 
komintanbi nongkon i Allah. Manangka 
intua diábî mota'au dumodia, sin tua mita 
diabi no'ulimu tontani. 

8 O'obi kon diá bidon moparalu kon onu 
bo onu im mo'ikow! Sin no'oyuondon 
bo nobalidon raja im mo'ikow, yo kami 
in dia. Mopiabi totok aka mo'ikow bo 
totu-totu'udon nobali raja, simba mota'au 
ing kami momarentah moyotakin monimu. 

9Sin aka kon raianku, kami inta aim 
binali i Allah rasul na'a in intabi mo'ompá 
totok, ná bi onda bo intau inta ilabúan in 
hukuman mokopatoi kon tayowon intau 

moántó bo totok ing giowan bayongan 
intau sim mopia-pia ing gina monia. 

10 Kami in sinumombodok lantaran 
ki Kristus. Ta'e mo'ikow nopandoidon 
lantaran ain nopirisaya ko'i Kristus! Kami 
in diádon mokopongonu, ta'e mo'ikow in 
noropotdon! Kami in tantú irebeg in intau, 
ta'e mo'ikow umuran dinuî! 

11 Uma'ai na'a umuranpabi ing kami 
gogoyon bo moyogang im bayongan 
yagi-yagi; lambung dongkadon kon awak 
bo roriga'anpa doman in intau; bo diá 
doman ko tampat pogutunan; 

12 ta'e umuranbi doman moramiji 
motayak ing kami. Aka odi-odian intau 
ing kami, tongabi tuan nami barakatan; 
aka pogutúon monia, mokoposabar ing 
kami; 

13 aka singo-singogonmai intau ing 
kami, yo koluko'on nami im motubag. 
Kami na'a diabi no'iliu kon yoyatan in 
dunia na'a; bo inanggap bonok in dunia. 

14 Aku'oi nomais kon na'a de'emanbi 
makusud mokopo'oyakmai ko'i monimu, 
ta'e monongginabi ko'i monimu salaku ki 
adiku mita. 

1> Umpakah ribuandon intau ing Keresten 
guru monimu, ta'e kom bonu im pirisaya 

monimu ko'i Kristus, tongábi aku'oi in 
nobali ki ama monimu sin aku'oibi na'a in 
nopoyaput in Habar Mopia ko'i monimu 
nodapot in nopirisayadon mo'ikow ko'i 
Kristus. 

16 Tuamai po'igumonku, mo'ikow umuran 
dumayan kong kobobiagku. 

17 Manangka intua pinotabákudon 
mangoi ko'i monimu ing ki Timotius. 
Salaku dumodudui i Kristus, sia 
inanggapkudon ná ki adiku tontani 
inta totok ing kotabiku. Sia na'a in 
adi inta totok im mojujur. Bain sia im 
mongonguman bui ko'i monimu soál 
kobobiagku wakutu in nopirisayadon 
aku'oi ko'i Kristus, tuata ing kobobiagku 
inta sinundúkudon kom bayongan jama'at 
kon ondakadon. 

18 Tongá tongonudon degá ing kon sigad 
monimu nobalidon mododia, sing kai 
monia kamai dá diá bidon mamangoi bui 
ko'i monimu in aku'oi. 

19 Aka diá in labot yo diá bidon mo'onggot 
in aku'oi bo bui mamangoi mokipodungkul 
ko'i monimu. Bain kowakutu intua bo 
indoianku mongo onu im mota'au aidan in 
intau inta mongododia tatua; de'emanbi 
tongá kom bibig monia. 

20 Sin aka ki Allah momarentah 
kon intau tatua, dá buktinya in 
de'emanbi tosingogon intau tatua, ta'e 
kobobiagnyabi. 

21 Tuamai pilidon onu ing ko'ibog 
monimu! Mo'ibog im mo'ikow simbá 
mamangoi takin sambok in aku'oi andeka 
mamangoi takin pia ing gina? 

1 Aku'oi in sabanarnya nokodongog 

5 bidon kon laporan kon na'anta oyúon 
bidon kon sigad monimu im mo'ibog 
mogaid kon inta mokotor; oyúon kon 
sigad monimu in nonualing takin i inánya 
uatok. Intaupa inta diá nonota'au ko'i 
Tuhan diábi doman mogaid kon natua! 

2 Umpakah nogaidon kon natua, ta'e 
umuranpabi doman mo'ikow dumodia. 
Sabanarnya im bá moajarbi ing gina 
monimu, bo polatdon poluai in intau natua 
nongkon sigad monimu. 

3 O'obi kon awakku in noyayukdon ko'i 
monimu, ta'e ginaku in umuranpabi ko'i 
monimu. Tuamai rasaanku ná bi onda 
bo kon yuá-yuák monimu in aku'oi, 
"Podoyonku kom bonu in tangoi i Tuhan 
Yesus Kristus! Intau inta nogaidon kon 
inta totok im moromu tua im mustibi 
hukumon!" Aka moyosipun im mo'ikow, dá 

anggapdon oyúon kon yuá-yuák monimu 
in aku'oi, bo kom bonu ing kawasa i Yesus 
Tuhan naton, 

4 (5:3) 

> intau tatua musti posarahkan monimu 
kon Ibilis simba moyoyang in ta'e rohonya 
im posalamaton kowakutu ing koángoian i 
Tuhan bui. 

6 Mo'ikow in diábî mota'au dumodia. 
Dinongogdon monimu degá in singog 
nana'a, "Ragi topilik mokokutad kom 
bayongan topong aidan kukis!" 

7 Lumbúpa muna in ragi inta ain 
nokoyongan, ná inta oáid diá mopia, 
simbá mopia nanam ing kukis tatua, diá 
noyoba'ui in ragi inta nokoyongandon, 
tuata in aid inta diá mopia inta 
umuran aidan monimu kolipod, sing 
kinota'auankubi kon natuata im mo'ikow. 
Tuamai mobasadiadon ing kita morame 
kon singgai im Paskah, bo ki Kristus inta 
nobali Domba im Paskah naton aindon 
pinokurban. 

8 Manangka intua, koligai ing kita 
morame takin momaké in roti inta diá 
koragi, tuata in roti inta pinodoyon kong 
gina motulid bo inta kinopopia ing gina i 
Allah. Dika ing kita momaké in ragi inta 

nokoyongandon, ragi inta diadon nopia 
bo ain noromuk. 

9Kom bonu in suratku kolipod, aim 
bidon pinogumanku kon dikabi mo'ibog 
moyobayat i intau inta mokotor in oáid. 

10 Makusudku in de'emanbi tongá intau 
inta mokotor ande motama'a, ande 
motombogá ande intau mita inta umuran 
mosumbah kom berhala inta beresi diá 
nonota'au ko'i Allah. De'eman! De'emanbi 
mosia imakusudku; sin aka yumayukdon 
im mo'ikow ko'i monia, yo bá diabi 
domandon kon dunia naa im mo'ikow. 

11 Makusudku in dikadon mo'ikow 
moyobayat i intau inta nopirisayadon 
ko'i Kristus, ta'e umuranpa mo'ibog 
mogaid kon inta mokotor, bo moturá 
ande mo'ibo-ibog dumudui kom parentah 
im berhala, bo inta umuran mo'ibog 
moporomu-romúmai kon tangoi intau 
ibanea, bo umuran doman monginum kon 
inta mokololangu bo monakow. Sedang 
monga'an moyotakin monia tua dikabil 

12 Totu'ubi kon de'emanbi oáidanku im 
mohakim kon intau de'eman Keresten, 
tua in oáidanbi i Allah. Ta'e soál in 
jama'at mita monimu, tantu mo'ikowbi im 
mohakim ko'i monia. Sing kom bonu im 

Buk Mosuci pinais nana'a, "Buntunbi in 
intau mongoromú kon sigad monimu." 

13 (5:12) 

! Nongonu sin oyúonbî ing kon 
6 sigad monimu im mobarani mayak 
kon hakim inta dia nonota'au ko'i 
Allah, bo mopongadu ko'i utat monimu 
inta notobatu kom pirisaya, aka 
moyogenggeng i utatnya tatua? Nongonu 
sin diábî mayak kon intau inta mopirisaya 
ko'i Allah bo paluton im porkara tatua? 

2 Andeka degá diabi kinota'auan monimu 
kon intaubi inta mopirisaya ko'i Allah 
im mohakim kom bayongan intau kon 
dunia na'a? Da'aka mo'ikow bo mota'au 
mohakim kon dunia na'a, yo nongonu sin 
diabi paluton monimu im porkara mita 
pongadilan inta diá im mangalenya tua? 

3 Andeka degá diá kinota'auan monimu 
kong kita naa im mohakimbi kom 
malaekat mita? Apapa doman bo tonga 
porkara inta mobali pomuloi in singgai 
tua! 

4 Dá aka momuká im porkara mita natua, 
umpakah yo pongaduon doman monimu 
kon intau mita inta diá nonota'au kon 
yagi-yagi kom bonu in jama'at? 

> Totok moko'oyak ule! Umpakah yo 
beresidon diá intau mobijaksana kon 
sigad monimu inta mota'au mopoyotutui 
in soal inta tongá natua mita inta mobali 
kon sigad monimu intau ing Keresten! 

6 Nongonubi sin aka oyúon in 
yogenggeng kon sigad monimu intau 
ing Keresten, yo baya'anbi monimu 
pongaduon kon intau inta de'eman 
Keresten! 

7 Na'aibi in tongá soal mopongadu im 
porkara kon intau inta de'eman Keresten; 
sedangkan kon sigad monimu bo momuká 
in yogenggeng, yo mangalenya kon tua 
in tobatú bidon kelemahan monimu. Sim 
manikah bo tomboga'an andeka porugion 
in tumpala intau. 

8Ta'e na'aibi mo'ikow im monombogá 
kon intau ibanea. Mo'ikowbi im mokorugi 
ko'i monia. Bo lebe totok diá mopia sin 
intau inta ain notobatú kom pirisaya 
pinopoáidan doman monimu! 

9 Diábi kota'auan monimu kon intau 
mita inta diá motoindudui ko'i Allah diabi 
mobali umat i Allah? Dika koákalan! Sim 
bayongan intau inta mogaidmai kom 
mokotor, bayongan intau inta umuran 
dumudui kom parentah im berhala, 

monualing bo mokitualing, inta mo'ibog 
kom tumpala lolaki ande tumpala bobay, 

10 mononakow, motama'a, inta mo'ibo- 
ibog monginum kon inta mokololangu, 
inta mo'ibog moporomúmai kon tangoi 
intau, bo inta tongá moharap makow kon 
totayak in intau ibanea -- mosia tua in 
diabi mota'au mobali umat i Allah. 

11 Kolipod oyúon ing kon sigad monimu 
in umuran mogaid kon natua mita. Ta'e 
tana'a ponyatadon kon nodaritdon im 
mo'ikow nongkon bayongan oáid inta diá 
mopia. Mo'ikow nobalidon umat i Allah 
inta pinili-Nya. Mo'ikow buidon noyobayat 
i Allah, sin nopirisayadon ko'i Tuhan Yesus 
Kristus bo lantaran kawasa doman in Roho 
inta nongkon i Allah naton. 

12 Oyúon im mosingog kom bayongan 
intau mota'aubi mogaid kon onukadon. 
Tongá aka ko'inakó, tua mita diabi 
komintan baraguna. Sin umpakah mota'au 
mogaid aku'oi kon onukadon, ta'e aku'oi 
in doibi mobali ki ata in onu inta aidanku 
tua. 

13 Oyúon doman in nosingog kong 
ka'anon tua im pinobonubi kon sian, sin 
sianbi in sinantú tampatnya. Ta'e sian 
bo ka'anon tumpalabi diá baraguna ko'i 

Allah. Tuamai pakébi in awakmu mogaid 
kon onu inta kino ibog i Tuhan, de'emanbi 
mogaid kon inta kinodoi-Nya sahingga 
umuran-Nyabi lukadan in awakmu. 

14 Sing ki Allah inta nomiag ko'i Tuhan 
Yesus nongkon kinopatoian-Nya. Siabi 
doman tua im momiag ko'i naton takin 
kawasa- Nya. 

15 Kinota'auan bidon monimu ule utatku 
mita, kon awak monimu nion in notobatúbi 
i Kristus. Dá umpakah yo mata'au gama'an 
in tobonsig bo pakéon mogaid kon inta 
diá mopia. Tantú diábi mota'au! 

16 Ande degá diápa kinota'auan monimu 
kon aka intau bo nosiugdon noyotakin in 
tobatú bobay monakal, yo intau tatua in 
notobatúbi domandon takin bobay tatua! 
Sing kom Buk Mosuci aim pinais nana'a, 
"Taya dua notobatudon." 

17Ta'e intau inta mo'ibog motobatú i 
Tuhan, tantú rohonya notobatúbi doman 
in Roho i Tuhan. 

18 Manangka intua poyayukdon oáid 
mita inta diá mopia. Sim bayongan oáid 
diá mopia inta inaidan intau tatua ing 
komintanbi nobali kon luai in awak intau. 
Ta'e intau inta umuran mogaid kon inta 
diá mopia kon intau ibanea, tua in ná bi 

doman onda bo nopoaid in dia mopia kon 
awaknya tontani. 

19 Mustibi kota'aun monimu, kon awak 
monimu nion tampatbi in Roho i Allah. 
Roho i Allah tua in nogutunbi makow 
kon awak monimu. Awak monimu nion 
in de'emanbi mo'ikow ing kitogi, ta'e ki 
Allahbi ing kitogi. 

20 Sim mo'ikow nion in sinalui bidon i 
Allah, bo nodait-Nya bidon inubolian. 
Tuamai umurandon paké kopira'an 
sahingga ing ki Allah pomulia'an. 

7 l Tana'a in insilangankudon ko'i 

monimu onu inta pinais monimu kon 
surat inta kinirim monimu ko'inakó. Aka 
tobatú lolaki bo diá nobuloi, sabanarnya 
mopia intua. 

? Ta'e bá diá mo'igonú in oáid inta diá 
patus aidan, dá manikah mobuloi andeka 
mokipobuloi. 

3 Buloi lolaki mustibi mogaid kon onu 
inta ain sinantú aidannya. Natua doman 
im buloi bobay; tumpalabi mogaid kon 
onu inta ain sinantú aidannya. 

4 Buloi bobay diábi mota'au im 
mongawasa kon awaknya tontani; sin 
awaknya tatua ing kom bonubi ing kawasa 
i buloinya lolaki. Natua doman ki buloinya 

lolaki diabi doman mota'au mongawasa 
kon awaknya tontani; sing ki buloinyabi 
im mongawasa kon awaknya tatua. 

> Doyowa motonibuloi diábi mota'au 
im mosiyayúan. Mota'aubi asalbo muna 
moyosingog bo diá mota'au mo'onggot. 
Aka natua yo doyowa motonibuloi 
tumpala mota'au mosisambayangan. 
Tongá naonda intua mo'ikow mustibî bui 
motobatú salaku doyowa motonibuloi. 
Sin aka diá natua yo ko'onggotannya 
kogonuanbi in roho inta diá mopia, sin diá 
mokotahang kon ibog in awak. 

6 Onu im pinogumanku ko'i monimu na'a 
de'emanbi parentah, ta'e tongginabi. 

7 Sabanarnya im mopiabî ing ginaku aka 
komintan intau bo mobali ná aku'oi. Ta'e 
komintan intau aim bidon inogoian i Allah 
in totabi inta noyo-noyoposimai. Tobatú 
noko'uñ kon totabi nana'a, tobatú doman 
noko'uli kon totabi natua. 

8 Manangka intua nana'a in tongginaku 
kon intau inta diápa nobuloi bo kom 
bobay mita inta dongkadon boba-bobay: 
Manikah im mo'ikow bo umurandon 
mobiag bata-batangan ná aku'oi. 

Ta'e aka mo'ikow bo diá mokotahang 
kon ibog mobuloi, yo manikah pobuloi. 

Sim manikah bo mobuloi daripada 
monahang kon ibogmu inta mo'iliu tua. 

10 Ko'i monia inta ain nobuloi, na'a im 
parentahku: (Sabanarnya in de'emanbi 
aku'oi in nobogoi im parentah tana'a, 
ta'e ki Tuhanbi.) Tobatú bobay inta 
ain pinobuloi dona'aibi monalámai ko'i 
buloinya lolaki. 

II Tongá aka sinaláannyadon ing 
kibuloinya lolaki, dá bobay tatua in dona'ai 
bidon mokipobuloi bui, andeka mani bui 
mamangoi ko'i buloinya. Natua doman 
in lolaki. Diabi doman mota'au in lolaki 
mongga'at ko'i buloinya. 

12 Bo tana'a in tongginaku kon intau 
mita ibanea makow, na'a in tongginakubi 
tontani, de'emanbi i Tuhan, aka intau 
Keresten bo kobuloi kom bobay inta 
diá mopirisaya ko'i Kristus, bo ki 
buloinya bobay tatua mo'ibog mobiag 
moyotakinnya, yo diábi mota'aunya 
ga'aton ing ki buloinya bobay tatua. 

13 Bo aka oyúon doman im bobay 
Keresten kobuloi kon intau inta diá 
mopirisaya ko'i Kristus, bo ki buloinya 
lolaki tua mo'ibog mobiag moyotakinnya, 
yo diábi mota'au ga'atonnya ing ki 
buloinya tatua. 

14 Tantú lolaki tatua mota'aubî mobali 
umat i Allah sin aindon notonibuloi takin 
intau inta ain nobali umat i Allah. Natua 
doman im buloi bobay, tantú mota'au 
bidon doman mobali umat i Allah sin ain 
notonibuloi i intau inta ain nobali umat i 
Allah. Sin aka diá natua, yo tantu ki adi 
mita monia ná onda bo ki adî mita in 
intau inta diá nonota'au ko'i Allah, ta'e aka 
duduian monimu in tongginaku na'a, yo 
ki adi mita monimu tua im mohbali bidon 
umat i Allah. 

15 Tongá aka intau inta diá mopirisaya 
ko'i Yesus monalámaidon ko'i buloinya 
bobay andeka ko'i buloinya lolaki inta ain 
nopirisaya ko'i Yesus, yo dona'aibi makow 
bo dikabî ampagan sin diábi nongonu. 
Sin ibogon i Allah mobiagbi motobatú im 
mo'ikow komintan. 

16 Sim mo'ikow utat salaku buloi bobay 
— inta ain nopirisaya ko'i Kristus ki Tuhan 
naton -- naondabi ing kotota'au monimu, 
kon diá mokosalamat in ikow ko'i buloimu 
lolaki? Natua doman ikow buloi lolaki 
inta nopirisayadon ko'i Yesus, naondabi 
ing kotota'au monimu kon ikow in diá 
mokosalamat ko'i buloimu bobay? 

17 Na'a in atorang inta pinobayakku kom 
bayongan jama'at: Pomuloi intau musti 
mobiag tumompia podudui kon inta kino 
ibog i Allah, ná inta ain sinantú-Nya 
wakutu in nogoini ko'i monimu kom bá 
mopirisayadon ko'i-Nia. 

18 Umpamanya, tobatú intau bo 
sinunatdon kowakutu inoini i Allah, da 
dikabi ramijion inggamáan palot mita in 
sunat tatua. Natua doman, aka oyúon in 
diápa sinunat kowakutu inoini i Allah, dá 
dika bidon po'igumon kombá sunatonpa. 

19Sin sinunat andeka diá, diabi 
moponting intua. Dumuduibi kon atorang 
mita i Allah im moponting. 

20 Tuamai, kobiagdon mo'ikow ná 
kowakutu inoini i Allah. 

21 Aka wakutu inoini bo mo'ikow 
nogaid salaku ata, yo diábî nongonu 
intua. Tongá aka komintanmai bo 
moko'ulidon kong kasampatan mobebas, 
yo popobaragunadon ing kasampatan 
tatua. 

22 Sin ata inta mopirisaya ko'i Tuhan, 
nobali bidon intau i Tuhan inta nobebas. 
Bo intau nobebas inta nopirisayadon 
ko'i Tuhan, nobali bidon mogogaid kon 
o'oaidan i Tuhan Yesus Kristus. 

23 Mo'ikow aim bidon sinalui i Tuhan 
bo nodait-Nya bidon inubolian. Tuamai, 
dikabi mo'ibog mobali ki ata in onukadon 
kon dunia na'a. 

24 Ta'e náonda ing ka'ada'anmu kowakutu 
inoini i Allah, tantúbi kobiag natua takin i 
Allah. 

25 Sabanarnya aku'oi diabi notarima kom 
parentah i Tuhan kon soál intau mita 
inta diápa nokipobuloi. Ta'e salaku intau 
inta mopirisaya inta ain inogoin-Nya in 
totabi inta mota'au pirisaya'anmai, dá 
mononggina in aku'oi. 

26 Mo'indoimai kong ka'ada'an masai 
na'a, manikah ki ine in diápa pinobuloi yo 
tantúpa natua. 

27 Ta'e aka ikow bo no'ila'utdon nobuloi, 
dá dikabi ramijionmu bo ga'aton ing 
ki buloimu tatua. Ta'e aka diápa ikow 
no'ila'ut nobuloi dá manikah bo dikadon 
motayak kom buloi. 

28 Ta'e aka ikow bo tantúbi mo'ibog 
mobuloi, yo diabi doman nongonu. Natua 
doman im mongodeaga, diábî doman 
baradosa'an aka mokipobuloi. Tongá intau 
inta nobuloi tua moko'uma kon roriga 
inta ibogonku im mo'iyayukbi mita ko'i 
monimu intua komintan. 

29 Nana'a im makusudku ule utat mita: 
Nopolokdon iwakutu naton. Tuamai 
nongkon masa in tana'a, intau inta 
kobuloi, kobiagdon naonda bo intau inta 
diápa kobuloi; 

30 intau inta nongombal, musti in sia 
tumon intau inta ná diá in yagi-yaginya. 
Intau inta nolunganga ing gina; musti in 
sia tumon intau inta ná diá nolunganga 
ing gina. Bo intau inta ain notalui, musti in 
sia tumon intau inta diá ko onu bo onu; 

31 bo intau inta umuran nobali ki ata in 
onu inta kon dunia na'a, yo dona'aidon 
in sia mo'ibog tonggata'an in dunia na'a. 
Sin dunia na'a motoyong bidon moyoyang 
takin ka'ada'anya masa in tana'a. 

32 Ibogonku mo'ikow komintan 
mo'iyayukdon kom bayongan roriga. 
Tuamai, intau inta dia kobuloi musti 
mokopotantu kon raiannya bo mogaid 
kon onu inta kino ibog i Tuhan, bo 
moposanang ing ginanya. 

33 Ta'e intau inta kobuloidon, moántóbi 
totok in raiannya soal in dunia na'a, sim 
mo'ibog i mosia moposanang ing gina i 
buloinya; 

34 tuamai diá motantú in raiannya. 
Bobay inta dia kobuloi, andeka inta 

mongdeagapa, moántó in raiannya 

kon soál ki Tuhan. Sin ibogonnya ing 
kobiagannya tua ing komintandon 
posarahkan ko'i Tuhan. Ta'e bobay inta 
kobuloidon, umuranbi in sia morai kon 
soal mita in dunia na'a, sim mo'ibog in sia 
moposanang ing gina i buloinya. 

35 Na'a komintan pinaisku sing kopia'anbi 
monimu tontani, de'emanbi molarang kom 
bayongan ibog monimu. Ta'e ibogonku 
im bá umuran mogaid kon inta mopia bo 
inta mokosanang kom bayongan intau bo 
umuran motantú in raian ko'i Tuhan. 

36 Tongá aka tobatú intau bo nogaid kon 
inta diápa patus aidan ko'i kantangnya 
sin diadon mokotahang kon ibognya, 
ta'e oyúonbi in niat monia motonibuloi, 
yo aidaibi, sin diábi baradosa'an aka 
motonibuloibi im mo'ikow. 

37 Ta'e aka intau tatua bo mogamádon 
kong kaputusan kom bunu ing ginanya, 
kon diabi tonibuloionnya ing ki 
kantangnya tua sin mokotahangbi in sia 
diá mobuloi, dá oáidnya tatua im mopiabi. 

38 Simpodon makow kon singog:intau 
inta mobuloi mopiabi doman, bo intau 
inta diá mobuloi lebe doman mopia. 

39 Bobay inta ain nokipobuloi 
notobatúdon i buloinya lolaki komangoi 
in nobiagpa ing ki buloinya tua. Ta'e aka 
matoidon ing ki buloinya tatua, dá bobay 
tatua im mobebasbi mokipobuloi bui kon 
intau inta kino ibognya; asal tonibuloi 
tatua tonibuloi Keresten. 

40 Tongá lebedon mopia aka diádon 
bui mokipobuloi in sia. Tua im podudui 
in raianku, ta'e iraiku kon onu im 
pinogumanku na'a komintanbi kom bonu 
ing kawasa in Roho i Allah. 

l Yo tana'a in soál ka'anon inta inogoi 
8 salaku sosumbah kom berhala. O'o, 
totu'ubi ing kain intau, "Kita komintan 
bidon nongopandoi.” Ta'e pandoi tatua 
nokopobalidon kon intau mokalakuang, 
ta'e aka tabi, yo mokobiag kon intau. 

? Intau inta monganggap kon 
nobayongdon ing kinota'auannya, 
sabanarnya in diabi nonota'au totok in sia. 

3 Ta'e intau inta totu-totu'udon motabi 
ko'i Allah, sia tua ing kota'auanbi totok i 
Allah. 

4Yo soál moka'an kong ka'anon inta aim 
pinosumbah kom berhala, sabanarnya 
ing kinota'auanbi naton kom berhala tua 
in diábi onda. Sing kinota'auanbi doman 

naton kon tongabi tobatú ing ki Allah; 
diabi ibanea makow. 

> Totu'ubi kom moántó doman inta 
sinangoian ki allah andeka ki tuhan ing 
kon dunia na'a. 

6 Ta'e kita in nopirisayabi kon tongabi 
tobatú ing ki Allah. Inta nomia kom 
bayongan bonu in dunia na'a. Bo tongabi 
mobiag kong kopontingan-Nya ing kita. 
Ki Tuhan tongábi doman tobatú, tuata 
ing ki Yesus Kristus. Pinongin i-Nia tua 
bayongan yagi-yagi pinomia, bo lantaran 
doman Sia dá nobiag ing kita. 

7 Umpakah natua, ta'e diábî komintan 
intau nonota'au kon soál tatua. Sin 
umaaipa doman masa in tana'a oyúonpa 
in umuran mosumbah kom berhala 
mita. Tuamai oyúonpa doman in raian 
kong ka'anon inta aim pinosumbah kom 
berhala ing ka'anonbi doman im berhala. 
Manangka intua aka ka'anon monia ing 
ka'anon tatua yo porasaan monia im 
baradosa'anbi im mosia; tua komintan 
lantaranbi diápa noguyang im pirisaya 
monia. 

8 Sabanarnya ing ka'anon diábî 
mokopobali kombá modiug ko'i Allah 
ing kita. Aka ka'anon naton ing ka'anon 

tatua, yo diabi im pongaruhnya. Diabi 
ing ka'untungannya bo diabi doman ing 
karugiannya. 

9Tongá musti mokopopia; simba dia 
mokopopisi kon intau mita inta diapa 
noguyang im pirisaya monia baradosa'an, 
sin lantaran mo'ikow nobebasdon mogaid 
kon onukadon. 

10 Nana'a i makusudku: aka kuma 
mo'ikow inta aindon nopirisaya totu- 
totu'u bo indoianmai limitúbi makow bo 
mongaan kom bonu im baloi pobobogoian 
kon sosumbah kom berhala, bo inontong 
in intau mita inta diapa noguyang im 
pirisayanya. Dá tantú oáidmu tatua im 
mobogoi bidon in contoh kon intau ibanea 
sahingga in nobarani intau tatua noka'an 
kong ka'anon inta inogoidon pinosumbah 
kom berhala. 

11 Mangalenya kon na'a, binaradosadon 
intau ibanea lantaran pirisayamu tatua. 
Padahal lantarandon mosia tua dá ki 
Kristus minatoi. 

12 Bo aka natua in tantú aidan monimu 
kom bayongan utat mita Keresten 
-- dá mangalenya kon tua, mo'ikow 
nomoguya'atdon kom pirisaya i intau 

inta diapa noguyang im pirisaya — da 
baradosa'andon ko'i Kristus im mo'ikow. 

13 Tuamai aka mokobaradosabi ko'i 
utatku mita in ka'anon tatua, dá doi bidon 
aku'oi moka'an kom ponayak tatua, sin 
dikabo baradosa'an ing ki utatku tua 
lantaran aku'oi. 

1 Aku'oi na'a intaubi nobebas, rasul 
9 i Tuhan inta ain noko'ontong ko'i 
Yesus, Tuhan naton, bo inta nopoyaput 
in Habar Mopia ko'i monimu sahingga in 
nopirisayadon ko'i Tuhan i mo'ikow. 

2 Umpakah intau ibanea diá mopirisaya 
kon aku'oi in rasul, ta'e mo'ikow in 
nopirisayabi. Sim buktinya mo'ikow 
nobalidon intau Keresten. 

3 Aka diá pirisaya'an monia kon rasul in 
aku'oi, yo nana'a im potubagku: 

4 Degá diá mota'au ing kami moka'an 
ande monginum kon onu inta no'uliku 
nongkon pinogaidan tana'a? 

> Eta degá diá mota'au in aku'oi modia 
ko'i buloiku inta mopirisaya ko'i Kristus 
salaku takinku kom baya-baya'an makow, 
ná inta inaidan i utat mita i Tuhan Yesus 
bo i rasul mita ibanea ná tai Petrus? 

6 Andeka degá tongá ki Barnabas bo 
aku'oi im musti motayak kong ka'anon 
tontani? 

7 Diábî in tontara mayak moparang bo 
umongkos tontani. Bo diabi doman im 
monononggoba inta nomula kon anggur 
ta'e dia mosipu kom bungainya. Bo diabi 
doman intau inta nomiag kon domba bo 
dia monginum kon susu nongkon domba 
inta piniaranya tua! 

8 Bo onu im pogumanku tana'a, 
de'emanbi tonga ibo-ibog, sin singogku 
na'a in aim bidon pinais kom buk i Musa. 

Kom buk i Musa pinais nana'a, 
"Dona'aibi pomponan monimu bibig in 
sapi inta koyogot moritak kong gandum 
sim moripu' kom batolnya." Eta degá 
sapibi tatua in umuran tarukira'an makow 
i Allah? 

10 Andeka tua pinopomakusudbi ko'i 
naton? O'o totu'ubi intua kom pinais 
bá kobaca'an naton. Sin intau inta 
nogaid kong gobá bo inta nondarit kong 
gandumnya tumpalabi mo'ibog motarima 
kom boli inaidannya tatua. 

11 Kami ain nopota'au ko'i monimu in 
Habar Mopia nongkon i Tuhan. Tuamai 
kami noko'uli kom barakat moántó 

nongkon i monimu. Yo dega no'iliudon 
antóinigum nami ko'i monimu? 

12 Ka intaupa ibanea im mota'au mo'igum 
kon onukadon ko'i monimu, yo apalagi 
kami na'a, ta'e doibi aku'oi. Manikah bo 
tanggungonkudon tontani in yagi-yagi 
daripada oyúon im mobali labot kom 
popoyaputanku in Habar Mopia soál ki 
Kristus. 

13 Kinota'auanbi monimu kon intau 
inta mogaid kom bonu im Baloi i Allah, 
motarimabi im mosia kong ka'anon kom 
bonu im Baloi í Allah doman tatua. Bo 
intau inta monompiamai kon tampat 
pororata'an kong kurban sosumbah, 
moko'ulibi doman in sia kon silainya 
nongkon kurban inta pinosumbah tatua. 

14 Ná doman tua, aim bidon sinantú i 
Tuhan kon intau inta mopoyaput in Habar 
Mopia nongkon i Tuhan, musti moko'uli 
kom barakat nongkon oáidannya tatua. 

15 Ta'e aku'oi in doibi. Bo aku'oi in nomais 
kon surat tana'a de'emanbi makusud 
simbá pomia'an monimu natua in aku'oi. 
Sin aka ko'i nakó, yo manikabi matoi in 
aku'oi dika ing kobulian onu inta totok ing 
kino sanang ing ginaku. 

16 Sin aku'oi mopoyaput in Habar Mopia, 
de'emanbi tongá mokiko'ontong kon 
intau. Ta'e ki Allahbi in nopotabá ko'i 
nakó. Tuamai baradosa'anbi in aku'oi aka 
diá popoyaputku in Habar Mopia tatua! 

17 Aka kuma bo tongábi ibogku tontani 
im mogaid kon oáidan tatua, yo tantú 
mogolatbi makow in aku'oi kom boli in 
oáidanku tatua. Ta'e na'a bo parentahbi i 
Allah, dá mustibi aidanku. 

18 Dá aka natua yo onu im mo'uliku? Na'a 
im mo'uliku: aku'oi mota'au mopoyaput 
in Habar Mopia bo diábi mokoyoyiga kon 
intau im mogongkos sin diábi in aku'oi 
mo'igum kon rupa-rupa. 

19 Aku'oi na'a in de'emanbi totabá in 
tumpala intau, ta'e no'ibogbi in aku'oi 
nobali ata ko'i monimu komintan, simbá 
moántó intau mopirisaya ko'i Kristus. 

20 Aka kon tayowon intau mita in Yahudi, 
yo aku'oi in ná bi doman onda bo intau 
in Yahudi, simbá mo'idudui ko'i nakó 
im mosia. Bo aka kon tayowon i intau 
mita inta nokadai kon hukum i Musa, 
aku'oi in ná bi doman onda bo mosia, 
umpakah sabanarnya de'emanbi natua. 
Tua komintan inaidanku simbá mo'idudui 

ko'inakó im mosia bo mobalidon komintan 
dumodudui i Kristus. 

21 Aka kon tayowon intau mita inta 
de'eman Yahudi, aku'oi in ná bi doman 
onda bo mosia, inta diá motoindudui kon 
hukum i Musa. Tua komintan inaidanku 
simbá mo'idudui ko'inakó im mosia bo 
mobali komintan dumodudui i Kristus. 
Ta'e de'emanbi makusudku molawang ko'i 
Allah; sim parentahbi mita í Kristus in 
nongawasa ko'inakó. 

22 Aka kon yuák i intau mita inta diápa 
noguyang im pirisaya, yo aku'oi in ná bi 
doman onda bo mosia, simbá mo'idudui 
ko'inakó im mosia bo mobali komintan 
dumodudui i Kristus. Simpodon makow 
kon singog, norupa-rupamaidon in akal 
inaidanku kon yuák im bayongan intau 
simbá oyúon im mopirisaya ko'i Kristus bo 
posalamaton. 

23 Tongábi bá mo'iyaput in Habar Mopia 
nongkon i Allah kom bayongan intau, dá 
inaidanku intua komintan, simbá mo'itakin 
doman moko'uli kom barakat in aku'oi. 

24 Kinota'auanbî monimu kon aka kom 
pertandingan, yo bayongan mototanding 
komintanbi moribatuk, ta'e tongábi tobatu 
im moko'uli kon hadiah. Tuamai kolikat 

totok im moribatuk simba mo'ikow im 
moko'uli kon hadiah tatua. 

25 Pomuloi intau inta mobasadia tumakin 
kom pertandingan, musti monahang kon 
yagi-yagi, simbá moko'uli kon hadiah inta 
dia mononoi kon dunia na'a, ta'e kita im 
monahang kon yagi-yagi simbá moko'uli 
kon hadiah inta mononoi. 

26 Tuamai moribatuk in aku'oi, ta'e 
oyúonbi in tujuanku notantú. Naonda bo 
kom pertandingan tinju, diábi in aku'oi 
tonga kino koyu-koyungkumea. 

27 Ta'e aim bidon muna ilatihku in 
awakku bo nodaitku bidon kinuasa. Simbá 
aka aku'oi modia kon intau tumakin kom 
pertandingan tatua, yo aku'oi in tantúbi 
doman tarima'an. 

] 0 l Utatku mita, ibogonku mo'ikow dia 

mokoliong kon onu inta ain nobali 
kom mogoguyang naton wakutu im mosia 
dinumudui ko'i Musa. Mosia komintan 
inoliungan ing golom, bo nosalamat 
ilumolan kon dagat Teberau. 

2 Simbá mobali dumodudui i Musa, dá 
mosia komintan binaptis kom bonu ing 
golom bo kom bonu in dagat tatua. 

3 Mosia komintan noka'an kong ka'anon 
inta ain sinantú i Tuhan ka'anon monia, 

4bo nonginum kon tubig inta ain 
doman sinantú kon inumon monia. Mosia 
komintan nonginum kon tubig nongkon 
bulud batu inta umuran kotaki-takin 
monia; bulud batu tua ing ki Kristus. 

> Ta'e umpakah natua nobayongbî doman 
ing kon sigad monia tua ing kinodoi i 
Allah. Tuamai nobarong ing kon sigad 
monia minatoi kom padang gurun. 

6Tua komintan nobalibi contoh ko'i 
naton, mopotorop kom bá dona'ai ing kita 
mogaid kon inta diá mopia ná inaidan 
monia. 

7 Bo bá diá doman ing kita mosumbah 
kom berhala, naonda bo inaidan in 
tongonumai intau kon sigad monia. 

Kom bonu im Buk Mosuci pinais nana'a, 
"Bo nomangkoidon im bangusa tatua 
nonga'an bo nonginum polat nomanari 
sim mosumbah kom berhala." 

8 Kita in diábî mota'au mogaid kon diá 
mopia ná inta inaidan in tongonumai 
intau kon sigad monia, sahingga doyowa 
nopuluh bo tolu im minatoi kon sigad 
monia in singgai tua. 

Kita in diábî mota'au monungkul ko'i 
Tuhan, ná inta inaidan in tongonumai 
intau kon sigad monia tungkul intua, 

sahingga minatoi kinalut in ulag inta 
mobisa im mosia. 

10 Kita in dikabi umuran mokarana; ná 
inta inaidan in tongonumai intau kon 
sigad monimu kolipod, sahingga ilimod 
im malaekat inta momomatoi. 

11 Tua komintan ain no'iantug ko'i monia 
salaku contoh kon intau mita ibanea. Bo 
komintan tua pinaisbi doman sim mobali 
poringatan ko'i naton kon singgai tumi 
inta ain nodiug. 

12 Bo intau inta monganggap moropot in 
sia, musti mokopopia; dika bo molabu. 

13 Bayongan totungkul inta korasa'an 
monimu tua im bagubi totungkul inta 
biasamai korasa'an intau. Ta'e ki Allah 
in tantubi mosatia kon dandi-Nya. 

Diabi pomayak-Nya makow mo'ikow ing 
koántugan totungkul inta mo'iliudon 
kong komampuan monimu. Kowakutu 
ing koántugan in soba'an i mo'ikow, Sia 
umuranbi mobogoi in dalan ko'i monimu, 
simbá umuran moropot i mo'ikow bo 
mokotahang. 

14 Tuamai ule utatku mita inta kinotabiku, 
poyayuk ing gina monimu inta umuran 
mo'ibog mosumbah kom berhala. 

15 Aku'oi moguman ko'i monimu 
naonda bo moguman kon intau mita inta 
mopandoi. Raidon onu im pinogumanku 
na'a. 

16 Kowakutu in nonginum kon anggur 
bo nosukur ko'i Allah, tua mangalenya 
notobatú bidon i Kristus ing kita kom bonu 
ing kinopatoian-Nya. Bo ko wakutu nosilai 
kon roti ing kita sing ka'anon moyotakin, 
yo tua mangalenya notobatúdon takin 
awak i Kristus ing kita. 

17 Sin tongábi tobatú in roti, bo kita 
komintan ain noka'an kon roti tatua. Dá 
umpakah nobayong ing kita, ta'e tongabi 
toáwakan monag. 

18 Tatukirakah in intau mita Israel. Mosia 
inta ain noka'an kong ka'anon inta aim 
pinosumbah kon tampat pobobogoian 
kon sosumbah, in intaubi mita inta ain 
notobatú in tampat tatua. 

19 Onu degá mangale in singogku 
na'a? Berhala andeka ka'anon inta 
pinosumbah kom berhala, komintanbi diá 
im mangalenya. 

20 Onu im pinosumbah kom meja 
pogogukatan kon sosumbah inta inogoi 
kom berhala, de'emanbi pinosumbah ko'i 
Allah, ta'e kon dimukudbi mora'at. 

21 Mo'ikow in diábi mota'au monginum 
kom palo in anggur pongonginuman i 
Tuhan, bo monginum doman kom palo 
pongonginuman in dimukud mita mora'at. 
Natua doman, mo'ikow in diabi mota'au 
monga'an moyotakin i Tuhan bo monga'an 
doman moyotakin in dimukud mora'at. 

22 Ande degá mopoterengbi ko'i Tuhan? 
Eta kita im moropo-ropot ing ki Tuhan? 

23 Kain intau, "Kita im mota'aubi mogaid 
kon onukadon ing ko'ibog naton." Totu'ubi 
doman! Ta'e onu in aidan naton tua, 
diabi komintan baraguna. "Kita mota'aubi 
mogaid kon onukadon ing ko'ibog naton" 
-- ta'e onu ing kino ibog naton tua, diabi 
komitan mokobiag ko'i naton. 

24 Dikabî tongá morai kong kopontingan 
monimu tontani, ta'e poraibî doman kong 
kopontingan intau ibanea. 

25 Onukabi im pinotalui kom pasar im 
ponoyak, mota'aubi monimu ka'anon. 
Kumudungbi im motalui, dikabi morai kon 
yagi-yagi. 

26 Sing kom bonu im Buk Mosuci aim 
pinais, “Dunia bo tombonunya na'a 
komintanbi kapunya'an i Tuhan." 

27 Aka mo'ikow bo inoinî i intau inta 
diá mopirisaya ko'i Yesus sim monga'an 

moyotakin monia, bo minayak in ikow, 
yo ka'anbi onu in inolud monia ko'inimu. 
Kumudungbi im monga'an. Dikadon 
molibó mongo no'uli kon onda ing ka'anon 
tatua, simbá mopia im pongonga'an 
monimu. 

28 Tongá aka oyúon im moguman ko'i 
monimu nana'a, “Ka'anon tanion aim bidon 
pinosumbah kon dimukud mora'at,” yo 
dikabi ka'anon monimu intua sin aindon 
muna pinota'aunya, bo ka'anon tatua ing 
kinodoibi ing ginamu. 

29 Makusudku in diábi degá kom bonu 
ing gina monimu intua, ta'e degá kom 
bonu ing gina intau ibanea. Sin degá 
oyúon im molibó nana'a, "Nongonu sing 
ginabi in intau ibanea im monantú kon 
ibogku? 

30 Aka tua komintan bo kina'ankubi 
takin sukur ko'i Allah, dá umpakah yo 
singogonpa doman monimu in aku'oi sin 
noka'an kong ka'anon tatua, apapa doman 
munadon nosukur ko'i Allah in aku'oi bo 
noka'an kon ka'anon tatua?" 

31 Onukabi in aidan monimu -- 
pinomayak ka'anon ande inumon -- yo 
aidaibi komintan takin mopoyaput in 
sukur ko'i Allah. 

32 Kobiag mokopotompia bá diá tongá 
mokobaradosa kom bayongan intau; 
pinomayak intau Yahudi ande Yunani ande 
jama'at i Allah. 

33 Kobiagdon ná aku'oi. Kon soál 
yagi-yagi, ramijionku totok simba 
mokosanang kom bayongan intau. Bo 
tua in de'emanbi tongá kopontinganku 
tontan, ta'e kopontinganbi im bayongan 
intau simbá mosalamat im mosia. 

] ] l Duduiaidon onu in inaidanku, ná 

doman aku'oi dinumudui kon onu 
inta inaidan i Kristus. 

2 Pujionkubi totok im mo'ikow sin 
umuran mokotorop ko'i nakó. Bo onu inta 
sinundúku ko'i monimu, umuran doman 
duduian monimu. 

3Tonga ibogonku im bá kota'auan 
doman monimu in atorang mita kom 
bonu in jama'at. Tonggulu i Kristus ing ki 
Allah. Tonggulu in lolaki ing ki Kristus. Yo 
tonggulu im bobay tuata in lolaki. 

4 Lolaki inta mosambayang ande inta 
mopoyaput in Habar Mopia nongkon i 
Allah kon tayowon intau mobarong bo 
mogi kolob in ulu, yo tua mangalenya 
moningkule ko'i Kristus in sia. 

> Tongá aka bobay bo mosambayang 
ande mopoyaput in Habar Mopia nongkon 
i Allah bo diá mogi kolob in ulu, yo 
tua mangalenya diá harga'annya ing ki 
buloinya lolaki inta nobali tonggulunya. 
Bobay tatua naonda bo intau inta 
nokilogatdon. 

6 Sim podudui ing kabiasa'an kon jama'at, 
aka bobay bo doî mogikolob in ulu yo 
manikah poki logatdon im bu'oknya tua. 
Ta'e aka moki logat ande mokigonsing 
domandon in sia, yo tua notongakai bidon 
mokopohinamai ko'inia tontani. Manangka 
intua sia musti mogi kolob in ulu. 

7 Aka lolaki yo diabi nongonu aka diá 
mogi kolob in ulu, sim bayongan ka'ada'an 
bo kakuasa'an i Allah ontongonbi ko'inia. 
Ta'e kahormatan in lolaki ontongonbi kom 
bobay, 

8 sin lolaki de'emanbi inaidan nongkon 
bobay, ta'e bobaybi in inaidan nongkon 
lolaki. 

9 Bo lolaki inaidan, de'emanbi lantaran 
oyúon im bobay, ta'e bobaybi in inaidan 
lantaran oyúon in lolaki. 

10 Tuamai bá mopia ing gina im malaekat 
mita, dá bobay im mustibi mogi kolob 

in ulu, salaku tanda kon sia tua ing kom 
bonupabi ing kakuasa'an i buloinya. 

11 Umpakah natua ing kabiasa'an naton 
salaku intau Keresten, ta'e bobay in diabi 
mobiag aka diá in lolaki. Natua doman, 
lolaki in diábî doman mobiag aka diá im 
bobay. 

12 Sin umpakah inaidan nongkon lolaki 
im bobay inta muna, ta'e no'iduduimai kon 
tua lolaki no'ilahir bidon nongkon bobay; 
sim bayongan yagi-yagi komintanbi 
nongkon i Allah. 

13 Raikah monimu: Umpakah yo mopia 
im bobay inta mosambayang ko'i Allah 
kon tayowon intau mobayong bo diá mogi 
kolob in ulu? 

14 Kinota'auan bidon naton komintan, 
kon aka lolaki bo bu'ok molanggó yo diabi 
mopia. 

15 Ta'e aka bobay bo molanggó im bu'ok, 
yo tua in tobatubi kahormatan ko'inia, sim 
bu'ok tatua inogoi ko'inia, sim pogolingoi 
kon ulunya. 

16 Tongá aka oyúon im momayow kon 
soál tana'a yo nana'a im pogumanku: 
"Kita andeka jama'at mita i Allah ibanea 
komintanbi tongá tobatú tatua in nobali 

kabiasa'an kom bonu in jama'at i Allah, 
diábi ibanea makow." 

17 Aka soál mo'iduduimai na'a, yo diábi 
pujionku im mo'ikow. Sin aka moyosipun 
mosambayang i mo'ikow, yo de'emanbi 
mokopoángoi kon inta mopia ta'e inta 
diábi mopia. 

18 Sin ain dinongogku, kon aka aindon 
moyosipun i mo'ikow mosambayang 
salaku jama'at, yo tantúpabi doman oyuon 
im bobayowan kon sigad monimu. Bo 
iraiku kon totu'ubi in habar tana'a. 

19Tongá oyúonbi doman pianya kon 
tua, simbá ko'ontongandon in intau inta 
totu-totu'u nobali Keresten. 

20 Ko wakutu moyosipun i mo'ikow, 
de'emanbi mogaid kom perjamuan i 
Tuhan. 

21 Si wakutu im monga'an, mo'ikow 
tumpalabi mogamá kong ka'anonnya- 
ka'anonnya, sahingga oyúon im moko'uli 
kon mo'iliu, ta'e oyuon doman in dia 
moko'uli. 

22 Nongonu sin natuabî in aid monimu? 
Eta degá diá im baloi tontani ponga'anan 
bo ponginuman monimu? Andeka degá 
tumu'odbi i mo'ikow mokopohinamai 
kon jama'at i Allah bo mokopo'oyakmai 

kon intau mita boga? Náondapa degá im 
mopomangale ko'i monimu? Onupa im 
posingogku ko'i monimu? Degá pujionku i 
mo'ikow? Aka oáid natua yo diábi duionku! 

23 Sin onu inta ain sinundúku ko'i 
monimu, yo nongkon i Tuhanbi intua 
komintan: kon dolom tua, wakutu ing 
ki Yesus, Tuhan naton motoyongdon 
posarahkan, Sia nogamá kon roti, 

24 bo naonda in sinambayangan-Nya 
in roti tatua polat binonsi-bonsig-Nya 
bo noguman, “Na'a in awak-Ku inta 
posarahkan ko'i monimu. Aidai in na'a 
simba umuran kotoropan monimu in 
Aku'oi." 

25 Ná doman tua, naonda in nopalutdon 
makow nonga'an, Sia nogamá kom palo 
kobonu-bonu in anggur bo noguman, 
"Anggur tana'a in dodandianbi mobagu 
i Allah, bo dugú-Ku im mobali tanda. 
Tuamai pomuloi monginum kon nana'a, 
ponginumbi sim monorop ko'i-Nakó." 

26 Sim pomuloi mo'ikow moka'an kon roti 
tana'a bo monginum kon anggur tana'a, 
tua mangalenya mo'ikow mopota'audon 
ing kinopatoian i Tuhan modapot im 
mamangoi bui in Sia. 

27 Tuamai intau inta noka'an kon 
roti i Tuhan ande nonginum kon 
anggur i Tuhan, ta'e diá totou-totu'u 
yo baradosa'anbi ko'i Tuhan inta ain 
noposarahkan in awak bo dugú-Nya sing 
kopontingan intau tatua. 

28 Manangka intua intau mustipabi muna 
momirikisa kon awaknya bain tua bo 
mota'au moka'an kon roti bo monginum 
kon anggur tatua. 

29 Sin aka intau inta noka'an kon roti 
andeka nonginum kon anggur, ta'e diá 
basi mopirisaya kom perjamuan tatua in 
no'idoyonbi kon awak i Tuhan, yo o..o..bí 
kon nonga'an bo nonginum in intau tatua, 
ta'e tongábi potarima'annya kon hukuman 
i Allah in aidnya tatua. 

30Tuabi manangka in nobayong ing 
kon sigad monimu in notakit bo diá 
kokakuatan, bo nodapot doman kon 
oyúon im minatoi. 

31 Ta'e aka akuondon muna naton in 
aid mita naton inta diá mopia, yo diábi 
hukumon i Allah ing kita. 

32 Ta'e aka hukumon i Allah, yo tua 
in didikan-Nyabi ko'i naton, simba dia 
hukumon ing kita moyotakin in dunia na'a. 

33 Tuamai ule utatku mita, aka mo'ikow 
bo notobatu kong gina mogaid kom 
perjamuan i Tuhan, yo musti mosi'olatan. 

34Bo munapa monga'an kom baloi im 
batangan, simbá diá lagi gogoyon. Sin aka 
mosi duduian mo'ikow, yo ibadah monimu 
tua im mopiabi. Diábi moko'uli kon 
hukuman i Allah im mo'ikow. Tongápabi 
na'a in insilanganku ko'i monimu, ibanea 
makow im bain mo'iangoi bui aku'oi. 

] 2 l Pogumanku tana'a in soálbi totabi 

inta inogoi in Roho i Allah. Ibogonku 
bá totokbi ing kota'auan monimu in soal 
tana'a. 

2 Toropdon, ko wakutu im mo'ikow 
diápa nonota'au ko'i Tuhan, mo'ikow 
umuranpabi dinumudui kom berhala inta 
bobó. 

3 Manangka intua mustibi kota'auan 
monimu kon intau inta kinawasa'andon 
in Roho i Allah diábi mota'au mosingog, 
"Binala-bala ing ki Yesus!" Ná doman tua, 
diábi doman in tobatúmai intau moguman, 
"Ki Yesus tua in Tuhanbi!" aka intau tatua 
bo diá kinawasa'an in Roho i Allah. 

4 Norupa-rupamai in totabi Roho i Allah 
kon intau, ta'e inta nobogoi in tongabi 
Roho tobatú tatua. 

> Bo norupa-rupamai oáidan pobantung 
ko'i Tuhan, ta'e ki Tuhan inta binantungan 
tua in Sia-Siakabi. 

6 Bo norupa-rupamai in cara pogogaid 
kon oáidan i Tuhan, ta'e ki Allah inta 
nobogoi ing kakuatan mogaid kon oáidan 
tatua Sia-Siakabi doman. 

/ Tongá pomuloi intau inogoian bidon i 
Tuhan in totabi sim pakéon moyotakin. 

8 Oyúon intau noko'uli kon totabi 
mosingog kon inta mopia, oyúon doman 
noko'uli kon totabi motundú kon soal ki 
Allah. 

Kon intau tobatú, Roho tatua nobogoi 
doman ing komampuan kon intau ibanea 
simbá mopirisayadon totok ko'i Kristus; 
bo kon intau ibanea doman, Roho tatua 
nobogoi in totabi mongundam kon intau. 

10 Intau tobatú inogoian totabi mogaid 
kon soál mita inta mokoherang, yo ibanea 
inogoian totabi mopota'au in roncana 
mita i Allah. Bo ibanea doman inogoian 
ing komampuan mota'au mopoyoposi 
onda in totabi inta nongkon Roho i Allah 
bo onda in de'eman. Oyúon inogoian 
komampuan mosingog kom bonu im 
bahasa inta mokoherang, bo oyúon doman 

inogoian ing komampuan moginsilang 
kom mangale in singog mita tatua. 

11 Tua komintan tongábi inaidan in 
Roho i Allah tobatú tatua; pomuloi intau 
moko'ulibi kon totabi noyo-noyoposimai 
poduduibi ibog in Roho tatua. 

12 Ki Kristus tua in ná bi onda bo awak 
in intau na'a. Awak na'a in tongabi 
tobatú, ta'e nobarong in anggotanya. Ta'e 
umpakahbi nobarong in anggota awak 
tua, ta'e toawakanbi monag. 

13 Natua doman kita komintan, intau 
Yahudi ande de'eman, ata ande de'eman; 
kita komintan aim bidon binaptis in 
Roho inta kotangoianmai na'a, simba 
motobatúdon ing kita kon awak i Kristus 
bo mokorasa doman kon Roho inta 
notongkai doman tatua. 

14 Sin awak tatua in de'emanbi tongá 
tobatú in anggotanya, ta'e nobarongbi. 

15 Aka si'ol bo moguman, "Aku'oi in 
de'emanbi lima, tuamai aku'oi in diabi 
notobatú in awak," yo degá totou'u kon 
sia tua de'emanbi anggota in awak? 

16 Bo aka bongolan moguman, "Soálnya 
aku'oi na'a in de'emanbi mata, tuamai 
de'emanbi anggota in awak aku'oi," 

yo degá totou'u kom bongolan tua in 
de'emanbi anggota in awak? 

17 Aka kuma bo awak na'a komintan 
mata, yo náondabi simbá mokodongog 
in awak? Andeka awak na'a bo komintan 
bongolan, yo náondabi bá mokobo in 
awak tatua? 

18 Kinota'auan bidon naton, kon tua 
komintan aim bidon sinampat i Allah 
kinotompia kon awak naton podudui in 
ibog-Nya. 

19 Aka tua komintan bo tongabi to 
anggota, yo diábî mota'au tangoian awak. 

20 Dá totou'u kon nobarongbi in anggota, 
ta'e tongabi to awakan monag. 

21 Manangka intua mata diábî mota'au 
moguman kon lima, nana'a, "Aku'oi in 
diábi moparalu ko'inimu!" andeka ulu 
moguman kon si'ol, "Aku'oi in diabi 
moparalu ko'inimu!” 

22 Sin inta inanggap naton diá baraguna, 
tuabi inta totok im paraluon naton; 

23 bo inta inanggap naton dia koboli, 
tuatabi inta totok harga'an naton. Sin onda 
inta dia mopia ontongon naton, yo tuatabi 
in totok tarukiraan naton. 

24 Onda inontong naton nopira, diabi 
tarukira'anmai naton. Tua komintan aim 

bidon sinampat i Allah kon awak naton 
kinotompia totok, sahingga onda ing kai 
naton dia koboli tuatabi in totok koboli. 

25 Awak na'a in diabi nosila-silai; bo 
tumpala mositarukira'an. 

26 Manangka intua aka anggota tobatú bo 
mokorasa kon roriga, yo anggota ibanea 
im mokorasa doman kon roriga tatua; bo 
aka tobatú anggota bo duion, yo gina in 
anggota ibanea in tumpalabi molunganga. 

27 Mo'ikow nion komintanbi awak i 
Kristus bo komintan doman anggota-Nya. 

28 Natua doman ing kon jama'at. Tampat 
im bayongan intau aim bidon sinantú i 
Allah. Muna in rasul mita; nogindua in 
nabi mita, nogintolu ing guru mita bo 
intau mita inta nogaid kon mokoherang, 
onda intua intau mita inta inogoian in 
totabi mongundam bo motulung kon 
intau ande inta mobali duduianmai, ande 
mosia inta inogoian totabi mosingog kom 
mokoherang. 

29 Mosia in de'emanbi komintan rasul, 
andeka nabi, andeka guru. Diábi komintan 
intau inogoian totabi mogaid kom 
bayongan inta mokoherang, 

30 andeka mogundam kon intau, andeka 
mosingog kom bonu im bahasa inta 

mokoherang, andeka moginsilang kom 
mangale im bahasa mita tatua. 

31 Tuamai poramiji totok im mo'ikow 
simbá moko'uli kon totabi inta totok 
moponting. Tundúankubi in dalan inta 
lebe mopia im mo'ikow mo'iduduimai. 

] 3 lUmpakahbi aku'oi nonota'au kom 

bayongan bahasa, nodapot kom 
bahasa im malaekat, ta'e aka diá in tabiku 
kon tumpala intau, yo singogku mita tua 
in tongabi naonda bo dorom inta diá ko 
bonu andeka lonceng inta molangon in 
singognya, ta'e diá im mangalenya. 

“Bo umpakahbi in aku'oi mopandoi 
mopoyaput in Habar Mopia nongkon i 
Allah bo mota'au doman totok in soál mita 
inta nongo'ibuni, ande nonota'au kom 
bayongan yagi-yagi bo mopirisaya doman 
totok ko'i Allah, sahingga im mota'au 
mopopamping im bulud, ta'e aka dia in 
tabiku kon tumpala intau, yo diabi im 
mangale ing kobiagankul 

3 Bo umpakah daitonku ogoi kon intau 
nobogá ing kapunya'anku, modapot 
posarahkanku doman in awakku sin 
tuba'an, ta'e aka diá in tabiku kon tumpala 
intau, yo tua komintan beresibi diá im 
baragunanya. 


1 KORINTUS 13.4-8 59 


4Intau inta motabi kon tumpala intau, 
monahangbi kon yagi-yagi bo mopia 
ing gina. Diá im porasa'an mo'intoi, dia 
kumalakuang bo dia doman mododia. 

> Şia in diábî mogaid kon inta diá 
mopia bo diábî doman motayak kong 
ka'untungan tontani. Sia in diabi morogi 
bo diabi doman mo'ibog motagú kong 
gina kon intau. 

6 Diábî mopia ing ginanya aka intau 
mogaid kon inta mora'at, sing ko'ibognya 
in tongabi inta mopia. 

7 Monahangbi in sia tumayow kom 
bayongan rupa-rupa bo mopirisaya kom 
bayongan inta mopia; sia tantú koharapan 
bo monahang doman im mogolat bo 
motanggung kom bayongan rupa-rupa 
inta mobali. 

8 Diábi in wakutu kon diá mositabian. 
Sim masa in tana'a oyúon intau mopandoi 
mopoyaput in habar nongkon i Allah, 
ta'e ko'onggotannya mogogai in sia. 
Masa in tana'a oyúon doman intau 
mopandoi mosingog kom bonu im bahasa 
inta mokoherang, ta'e koonggotannya 
mogogay domandon in sia. Masa in tana'a 
nobarong doman intau nonota'au kom 

bayongan yagi-yagi, ta'e ko'onggotannya 
yo koliongannyabi intua komintan. 

9 Sim pongotahuan bo komampuan naton 
mopoyaput in habar nongkon i Allah 
diápabi totok nosempurna. 

10 Oyúonbî in wakutu i Allah 
moposompurna kon tua komintan, 
bo inta diá nosompurna tua im modait 
bidon mo'inggamá. 

11 Wakutu im mongoádipa in aku'oi, 
pososingogku in ná doman onda bo 
mongoadi. Natua doman im porasa'an 
bo pikiranku, ná bi doman onda bo 
mongoadi. Ta'e tana'a nogurangdon in 
aku'oi, dá oáidku inta mongoadipa, nodait 
bidon sinaláanku. 

12 Sin onu inontong naton tana'a, ná bi 
onda bo olinow kom posilag inta diá totok 
motarang. Ta'e kon singgai mo'iduduimai 
ontongonbi naton motarang. Tana'a aku'oi 
diápa nonota'au kon rupa-rupa, ta'e kon 
singgai mo'iduduimai kota'auankubi, ná ki 
Allah nonota'au kom bayongan yagi-yagi 
ko'inakó. 

13 Dá tolu tana'a im musti tantú aidan 
monimu: mopirisaya, umuran moharap bo 
tantú mositabian. Bo nongkon tolu nohal 

tana'a totabianbi kon tumpala intau im 
paling moponting. 

] 4 I Po'igumonku makow mo'ikow 

umuran motabi kon intau ibanea bo 
tantú doman moramiji simbá motarima 
kon totabi mita inta ogoi in Roho i Allah, 
torutama totabi mopota'au in roncana 
mita i Allah kon intau. 

2 Intau inta mosingog mopomaké im 
bahasa inta mokoherang, de'emanbi in sia 
moyosingog in intau, ta'e moyosingogpbi i 
Allah. Sin diábî komangalean intau onu in 
siningognya tua. Lantaran Rohobi i Allah 
in nosingog bo noguman kon soál mita 
inta tongá doman ki Allah in nonota'au. 

3 Ta'e aka intau inta mopoyaput in habar 
nongkon i Allah, yo tua mopoyaputbi in 
habar kon intau; sim moginrigon kom 
pirisaya monia, mobogoi ing kakuatan bo 
mohibur ko'i monia. 

4 Intau inta momaké im bahasa inta 
mokoherang, tongábî moginrigon kom 
pirisayanya tontani, ta'e intau inta 
mopoyaput in habar nongkon i Allah, 
motulung kon jama'at simba mobiag. 

> Mopiabi doman ing ginaku aka mo'ikow 
mota'au moposingog im bahasa inta 
mokoherang, ta'e mopia-piabî kom 

mota'au mopoyaput in habar nongkon i 
Allah. Sin intaubi inta mota'au mopoyaput 
in habar nongkon i Allah im moponti- 
ponting nongkon intau inta nonota'au 
kom bahasa inta mokoherang, kolikudbi 
in aka kota'auannya mangale im bahasa 
tatua,sahingga ing komangalean doman 
in jama'at intua bo modugang morigon im 
pirisaya monia. 

6 Utatku mita, aka aku'oi mamangoi 
ko'i monimu bo momaké im bahasa 
norupa-rupamai inta mokoherang kon 
intau, umpakah yo baraguna ko'i monimu 
intua? Topilikmai yo diábî im mangalenya! 
Noyoposibi in aka aku'oi mamangoi 
mopoyaput ing koyow nongkon i Allah 
ande moginsilang kon soál mita nongkon 
i Allah ande mopomangale ko'i monimu. 

7 Sin ná bi onda bo alat mita im musik 
inta diá moliai ta'e mota'aubi posingogon. 
Naonda bo bansi ande gambus, aka tongá 
kinoiru-irupnya, bo kinokuti-kutinya 
yo kota'auanbi náonda in lagu inta 
pinomanyanyinya tatua? 

8 Andeka terompet inta diá kodongogan 
motarang in singognya, yo ki inebî im 
mobasadia moparang? 

9 Natuabi doman mo'ikow inta mosingog 
takin bahasa inta mokoherang.Aka 
mo'ikow bo mosingog takin bahasa 
inta dia komangalean, yo diabi doman 
komangalean intau makusud in singogmu 
tatua. Da singogmu mita tua in tongabi 
asal bo dinongog. 

10 Kon dunia na'a noántó totok im 
bahasa, ta'e diábî in tobatúmai bahasa 
tatua diá im mangalenya. 

11 Ta'e aka diá komangaleanku im bahasa 
inta siningog in intau ibanea, yo intau 
tatua inanggapkubi diá nogoginta'auan, 
natua doman ing anggapannya ko'inakó. 

12 Natua doman im mo'ikow, 
kinota'auankubi kom mo'ikow im 
mo'ibogbi doman moramiji motayak kon 
totabi mita nongkon Roho i Allah. Tongá 
mopia totok aka mo'ikow moramiji doman 
mopobaraguna in totabi mita tatua sim 
pobangon kon jama'at simbá mobiag. 

13 Tuamai, ki ine im mosingog kom 
bahasa inta mokoherang, yo musti doman 
in sia moramiji mopo'igum ko'i Allah 
simbá mota'au doman mopomangale kon 
onu inta siningog tatua. 

14 Sin aka aku'oi mosambayang bo 
momaké im bahasa inta mokoherang, dá 

tongabi rohoku im mosambayang, ta'e 
pikiranku in diabi. 

15 Dá onubi im musti aidanku? Tana'a in 
aidanku: Aka rohoku mosambayang yo 
aku'oi in dumudui doman mosambayang 
kom bonu im pikiranku. Aku'oi im 
momanyanyi takin rohoku ta'e aku'oi 
im mo'ibog doman momanyanyi takin 
pikiranku. 

16 Sin aka tongá rohonya im mosukur ko'i 
Allah, bo oyúon in intau diá nonota'au im 
bahasa pinakému tua, yo intau tatua diabi 
moguman, “Amin” wakutu in nokodongog 
kon sukurmu tatua, sin dia kinota'auannya 
in siningogmu tua. 

17 Sin umpakahbî mopia totok in 
sambayang pinosukurmu ko'i Tuhan, 
ta'e kon intau ibanea diá im mangale in 
sambayangm u tatua. 

18 Aku'oi mosukur ko'i Allah sin nonota'au 
im bahasa inta mokoherang no'iliu ko'i 
monimu komintan. 

19 Ta'e aka wakutu in jama'at moyosipun 
mosumbah ko'i Tuhan, mosana-sanangbi 
ing ginaku mosingog kon lima notontagá 
inta komangalean intau daripada moántó 
in singog inta kom bonu im bahasa 
mokoherang ta'e diá komangalean intau. 

Tuabi in totok ko'ibogku simbá mota'au 
aku'oi motundu kon intau. 

20 Utatku mita! Dika ná pororai im 
mongoadi. Aka kon soal mita inta 
mongoromu, dá musti ná pororai im 
mongoadi im mo'ikow. Ta'e aka kon 
soal pororai, yo poraibi ná intau inta 
nogurangdon. 

21 Sing kom bonu im Buk Mosuci 
pinais nana'a, "Ki Tuhan nosingog, 
'Pinongin intau mita ibanea inta bahasanya 
tolaeng, Aku'oi mosingog kon umat 
tana'a. Bo pongin bibig in intau mita 
inta mokokiángoi, Aku'oi mosingog kon 
umat-Ku; tongá mosia doi mokidongog 
kon singog-Ku.” 

22 Manangka intua totabi inta mosingog 
kom bonu im bahasa inta mokoherang tua 
in tandabi kon intau inta dia mopirisaya, 
de'emanbi kon intau inta mopirisaya. Yo 
totabi mopota'au in roncana i Allah kon 
intau in tandabi kon intau inta mopirisaya, 
de'emanbi kon intau inta diá mopirisaya. 

23 Tuamai aka kom bonu im poyosipunan 
kon jama'at, bo komintan jama'at 
mosingog takin bahasa inta norupa- 
rupamai bo inta mokoherang, bo oyúon 
im mokokiángoi, ande intau mita inta 

de'eman Keresten, yo anggapon monia 
mo'ikow intaubi mita inta dia mongoratak! 

24Ta'e aka mo'ikow komintan bo 
mopoyaput in habar nongkon i Allah bo 
no'iangoi in intau mita inta diá mopirisaya 
ko'i Yesus ande oyúon im mokokiángoi 
ibanea, yo onu inta pinoyaputmu tua, 
komintanbi moponyata in oáidnya inta diá 
mopia bo moposadar ko'inia. 

2> Onu inta no'ibuni kom bonu ing 
ginanya komintanbi po'ontong, sahingga 
im mokopo'ompá kon dodia in sia 
bo mo'ibog mosumbah ko'i Allah. Sia 
mobali mopirisaya totok kong ki Allah in 
umuranbi kotaki-takin monimu. 

26 Dá ule utat mita, onu mangale intua 
komintan? Aka mo'ikow moyosipun 
sim mosumbah ko'i Tuhan, oyúon im 
momanyanyi, oyúon im motundú, oyúon 
mopoyaput in habar nongkon i Allah, 
oyúon im mosingog kom bonu im bahasa 
inta mokoherang bo oyúon doman im 
moginsilang kon onu inta pinoguman in 
intau tatua. Ta'e tua komintan im mustibi 
aidan sim motundú kom ponompia ko'i 
monia komintan. 

27 Aka oyúon im mosingog kom bonu im 
bahasa inta mokoherang, yo tongádon 

doyowa ande tolu im mopoyo-poyoluan. 
Bo musti oyúon im moginsilang kon onu 
inta siningog monia tua. 

28 Aka diá im mota'au moginsilang kom 
mangalenya, yo intau mita inta mota'au 
mosingog kom bahasa inta mokoherang 
tua musti kibio-biómai kom bonu im 
pinoyodungkulan tatua. Pomayakdon 
makow mosia mosingog kom bonu ing 
gina takin i Allah. 

29 Aka oyúon in habar nongkon i 
Allah im poyaput intau doyowa tolu, yo 
musti poyaput, yo intau ibanea musti 
mokidongog bo raion kopia'an onu in 
pinoguman monia tua. 

30Ta'e aka koyogot mosingog bo 
oyúon in no'ilabotmai kon intau inta 
mopoyaput in habar i Allah kon tampat 
pinoyodungkulan tatua, yo intau inta 
koyogot mosingog tatua, musti mogogai. 

31 Sin aka natua, yo mo'ikow komintan, 
mota'au moyo-moyoluan im mosingog 
sahingga in habar nongkon i Allah mota'au 
poyaput; bo komintan mota'au motarima 
kon totundú tatua bo modugang im 
pirisaya. 

32 Totabi nongkon roho inta mopoyaput 
in habar nongkon i Allah tua mota'aubi 

atoron i intau inta nopoyaput in habar 
tatua. 

33 Sin doibi ing ki Allah kong kobobiag 
intau motomba'uk. Ko'ibog-Nya ing 
kobobiagbi inta motompia. Ná inta 
nobalidon kom bayongan jama'at i Allah, 

34 aka kom poyoyodungkulan natua, 
bobay in diábi mota'au mosingog. Mosia 
musti kibio-boimai. Mosia in diábi mota'au 
mobali itoi; ná inta kom bonu in hukum i 
Musa. 

35 Aka mo'ibog im mosia monota'au kon 
yagi-yagi, yo mota'aubi im molibó ko'i 
buloinya ta'e baing kom baloi. Sin totokbi 
im moko'oyak in tobatú bobay mosingog 
kon tayowon intau moántó. 

36 Ande degá nongkon imonimubi im 
pirman i Allah? Andeka tongábi mo'ikow 
im pinopota'auan im pirman mita tatua? 

37 Aka rasa'anmai monimu bo oyúonbi 
in totabi mopoyaput in habar nongkon i 
Allah, andeka inogoianbi i Allah in totabi 
kon soál mita ibanea, yo intau tatua im 
mustibi mosadar kon onu inta pinaisku 
tana'a, komintanbi parentah nongkon i 
Tuhan. 

38 Ta'e aka oyúon in doi motarima kon 
onu inta pinogumanku mita na'a, yo 
dona'aibi makow in sia tua. 

39 Tuamai ule utatku mita, poramiji 
mopoyaput in habar nongkon i Allah, bo 
dika molarang kon intau inta mosingog 
kom bonu im bahasa inta mokoherang. 

40 Tua komintan musti aidan kopia'an bo 
kotompiáan. 

] 5 l Utat mita, tana'a makow aku'oi 

bui moponorop ko'i monimu in 
Habar Mopia inta nongkon i Allah inta 
aim pinota'auku kolipod bo sinarimadon 
monimu, sahingga in nopirisayadon totok 
ko'i Kristus im mo'ikow. 

2 Aka mo'ikow bo tantu kumadai kon 
onu inta aim pinota'auku ko'i monimu, yo 
Habar Mopia tatua im mokosalamatbi ko'i 
monimu; kolikudbi i mo'ikow mopirisaya 
ta'e diá momangale kon onu inta pinirisaya 
monimu tua. 

3 Onu inta aim pinota'auku kon i utatku 
mita, yo tuabî doman in sinarimaku. Inta 
paling moponting, ná inta pinais kom 
bonu im Buk Mosuci, aku'oi ain nopota'au 
ko'i monimu kong ki Kristus aim minatoi 
lantaran dosa mita naton: 

4 Sia ain ilobong, ta'e onda intua biniag 
bui kon singgai intolunya. Natua doman 
im pinais kom bonu im Buk Mosuci. 

> Bo pinogumanku domandon ko'i 
monimu kong ki Kristus inta biniag bui 
tatua nokipogontong ko'i Petrus, onda 
intua nokipogontong doman kon rasul 
mopuluh bodoyowá. 

6 No'iduduimai kon tua, Sia minayak 
doman nokipogontong kon intau mita inta 
nopirisaya ko'i-Nia, dega limamai nogatut 
ing kobayong monia. Bo nobayongpabi ing 
kon sigad monia tua in nobiagpa nodapot 
im masai na'a. Tongá oyúon domandon in 
minatoi kon sigad monia tua. 

7 Sia nokipogontong doman ko'i Yakobus 
bo kom bayongan rasul-Nya. 

8 Pangabisan totok Sia nokipogontong 
doman ko'inakó, naonda bo adi inta 
no'ilahir de'emanpa wakutunya. 

ə? Sin aku'oibî na'a in rasul inta paling 
mohina kon sigad im bayongan rasul, sin 
aku'oi in nomogutú kom bayongan jama'at 
i Allah. 

10 Tongá sinotabipabi i Allah, dá oyúonpa 
komangoi in tana'a. Bo totabi i Allah 
ko'inakó diabi inta diá im mangalenya. 
Sin aku'oibi im paling morajing kon sigad 

in rasul mita ibanea. Ta'e sabanarnya 
in de'emanbi tongá ulatku tontani; ta'e 
nongkon i Allahbi inta ain nonotabi 
ko'inakó bo siabi doman inta ain nogaid 
noyotakinku. 

11 Dá tuamai nongkon i inekabi im 
pinotarima'an monimu kon Habar Mopia 
tatua, nongkon inakó ande nongkon rasul 
mita ibanea, diábi mobali soál. Yang 
ponting pinota'audon nami in Habar Mopia 
tatua ko'i monimu bo nopirisayadon im 
mo'ikow. 

12 Aka kami ain nopota'au ko'i monimu 
kong ki Kristus aim biniag nongkon 
sigad intau minatoi, yo nongonu sin 
oyúonpabi doman ing kon sigad monimu 
im moguman kon diábi ing kobiagan bui 
kon sigad in intau minatoi. 

13 Aka totu'u kon diábi ing kobiagan 
intau inta aim minatoi, yo ki Kristus in 
diabi biniag bui. 

14 Bo aka kuma ki Kristus diábî biniag 
bui nongkon kinopatoian-Nya, dá diabi 
im baraguna onu inta aim pinota'au nami 
bo diábî doman baraguna im pirisaya 
monimu. 

1> Bo aka natua, yo mangalenya kon tua 
ubolbi inta aim pinoguman nami ko'i 

monimu soal ki Allah, sin Siabi ing kai 
nami nomiag ko'i Kristus, padahal bo Sia 
in diábi nomiag bui ko'i Kristus. 

16 Sin aka totu'u kon intau minatoi diá 
biagon bui, dá ki Kristus in diabi biniag 
bui. 

17 Bo aka ki Kristus diá biniag bui, dá 
pirisaya monimu in tongabi naonda bo 
togo'indop bo mo'ikow in umuranpabi 
nobiag kom bonu ing ka'ada'an binaradosa 
bo beresi diá koharapan. 

18 Tua im mangalenya kon intau mita 
ing Keresten inta aim minatoi diá doman 
koharapan. 

19 Aka harapan naton ko'i Kristus tongá 
komangoi in nobiagpa kon dunia na'a, dá 
kitabi na'a in intau mita inta paling mosoe 
kon sigad im bayongan intau inta kon 
dunia na'a! 

20Ta'e totu'-totu'ubi kong ki Kristus 
aindon biniag bui nongkon sigad in 
intau mita minatoi. Bo Siata inta nopobali 
dodoyonan pirisaya naton kon intau mita 
inta aim minatoi im biagonbi bui. 

21 Sin naonda im popatoi inta sinumu'ot 
kon dunia na'a lantaran dinia in intau 
tobatú, natua doman ing kobiagan bui 

in intau mita inta aim minatoi oyúon sin 
dinia in tobatú intau. 

22 Sin ná doman bayongan intau minatoi 
sin notobatúdon takin i Adam, dá natua 
doman bayongan intau biagon bui sin ain 
notobatú takin i Kristus. 

23 Ta'e pomuloi intau biagon poduduibî 
ing gilirannya: muna-munamai totok ing 
ki Kristus, bo naonda in Sia mamangoi bui 
bain tua bo móidudumaidon intau mita 
inta ain nobali kapunya'an i Kristus. 

24 Onda intua mokiamatdon. Kowakutu 
intua potungkudon i Kristus im bayongan 
inta nomarentah, bayongan kakuasa'an, 
bo bayongan kakuatan; bodongka Sia 
moposarahkan kakuasa'an-Nya salaku 
Raja, ko'i Allah, ki Amá naton. 

25 Ki Kristus im mustibi umuran 
momarentah modapot bayongan saturu i 
Kristus potungkudon i Allah kon tayowon 
i Kristus. 

26 Saturu pangabisan inta potungkudon i 
Allah im popatoi. 

27 Sing kom bonu im Buk Mosuci, 
"Bayongan yagi-yagi inaidandon i Allah 
no'itungkud kon tayowon-Nya." Dá 
notarangbi kon imakusud in singog 
"bayongan yagi-yagi" tua in diábî no'itakin 

ing ki Allah, sin Siabi in nopomia kom 
bayongan yagi-yagi tua tumungkud kon 
tayowon i Kristus. 

28 Ta'e naonda im bayongan yagi- 
yagi pinotungkudon kon limonag ing 
kakuasa'an i Kristus, dá Sia tontani inta 
ki Adi í Allah in tumungkudbi ko'i Allah 
inta ain nopotungkud kom bayongan 
yagi-yagi ko'i-Nia. Bo ki Allahdon tontani 
im momarentah kon tua komintan. 

29 Aka intau minatoi bo diá biagon bui, 
yo nongonu sin oyúonbi intau binaptis 
untuk intau minatoi? Aka totu'u kon intau 
minatoi beresibi dia biagon bui, onubi 
im makusud pinomia'an monia kon soal 
tatua? 

30Bo onu doman im mangale kami 
moibog tumayow kon inta mokobodito 
pomuloi makow? 

31 Utat mita! Pomuloi in singgai aku'oi 
monahang kon roriga lantaran mopia 
ing ginaku kong kobobiag monimu 
sim mo'ikow ain nopirisaya ko'i Kristus 
Yesus, Tuhan naton. Totu'ubi onu im 
pinogumanku tana'a. 

32 Aka tongá pongin raian intau, onubi 
ing ka'untungan ko'inakó im moberjuang 
totok naonda bo monayow kom mahaluk 

mita inta mongoromú kon kotá in Epesus 
tana'a. Aka totu'u kon intau minatoi diá 
biagon bui, yo manikah dumudui ing 

kita kon ná kain singog in intau nana'a: 
"Koligai monga'an bo monginum polat 
mobarasanang ing kita sin ikolom in tatap 
matoibi doman." 

33 Dona'aibi koákalan! Porgaulan inta 
diá mopia mokogoguya'at kon tabiat inta 
mopia. 

34 Mokoposadardon in tana'a, bo 
dona'aidon mogaid kon inta diá mopia. 
Sabanarnya im bá mustibi mo'oyak im 
mo'ikow sing kon sigad monimu oyúonpa 
in diá nonota'au ko'i Allah. 

35 Degá oyúon im molibó nana'a, "Náonda 
degá aka intau matoi biagondon bui? 
Awak degá náonda in ogoi ko'i monia?" 

36 Hoi intau bodok! Aka ikow bo 
mopomula im batol kom bonu im butá, yo 
batol tatua in diábî mobiag aka diá matoi 
muna. 

37 Bo batol inta pinomulamu tua kom 
bonu im butá -- batol ing gandum ande 
batol ibanea — in tongabi batol im bibit 
tatua, de'emanbi komintan inta pinomula 
im mobiag kon singgai mo'iduduimai. 

38 Ki Allahbi tontani mobogoi im 
pangkoi kom batol tatua podudui onu ing 
ko'ibog-Nya. Pomuloi im batol, ki Allahbi 
doman im mobogoi podudui batangannya 
tonta-tontani. 

39 Awak im bayongan mahaluk inta 
nobiag diabi komintan notongkai. Awak 
intau diábi notongkai awak im mahaluk, 
bo noyoposibi doman awak in lagapan bo 
awak in toyak. 

40 Oyúon awak in soroga, bo oyúon 
doman awak in dunia, ta'e kogagah in 
awak doyowa tua in noyoposibi. 

41 Ná doman tua, kogagah mata in 
singgai noposibi doman kogagah im 
bulan. Tundi mita noyoposibi doman ing 
kokagagahnya mita. Kogagah in tundi 
tobatú noyoposibi doman kogagah in 
tundi ibanea makow. 

42 Natuata doman ka'ada'an intau minatoi 
inta biagondon bui. Awak inta ilobong 
tua in awakbi inta moyoya-yoyang, ta'e 
awak inta biagon bui in awakbi inta dia 
moyoya-yoyang. 

43 Awak inta ilobong tua in awakbi inta 
dia mopia bo moyangkó; ta'e naonda im 
biagondon bui, sia ogoiandon in awak inta 
mogagah bo moropot. 

44 Awak inta ilobong tua in awakbi inta 
nongkon dunia, ta'e naonda im biagondon 
bui, tua in awak bidon inta inogoi in 
Roho i Allah. Aka oyúon in awak inta 
nongkon dunia, dá oyuonbi doman in 
awak nongkon i Allah. 

45 Kom bonu im Buk Mosuci oyúon pinais 
nana'a, "Intau inta muna-munamai ki 
Adam, sia nobali mahaluk inta nobiag," 
ta'e ki Adam inta tumi in Rohobi inta 
nobogoi ing kobiagan. 

46 Inta muna mamangoi in ilo-ilowpabi, 
de'emanbi inta diá mato-matoi. Bain 
no'iduduimai kon tua bo namangoi inta 
diá mato-matoi. 

47 Ki Adam inta muna pinomia nongkon 
lobud im butá, ta'e ki Adam inta induanya 
in nongkon sorogahbi. 

48 Intau mita kon dunia na'a naonda bo ki 
Adam inta muna, inta pinomia nongkon 
lobud im butá, ta'e intau mita in soroga 
naonda bo Sia inta namangoi nongkon 
soroga. 

49 Noonda bo kita masai na'a in naondabî 
bo ki Adam inta pinomia nongkon lobud 
im butá, dá bain no'iduduimai bo kita im 
mobali ná Sia inta namangoi nongkon 
soroga tua. 

50 Nana'a im makusudku utat mita: awak 
inta pinomia nongkon dugú bo tapú diábi 
mota'au tumu'ot kon Dunia Mobagu i 
Allah; bo awak inta mato-matoipa na'a in 
diábi mobali mononoi. 

>! Tarukira in rahasia tana'a: Kita in 
diábi matoi komintan, ta'e kita in daitonbi 
baluian. 

52 Soál mita tatua in dali-dalibi mobali, 
tongábi tokokiap monag kowakutu in 
terompet irupondon kom pangabisan 
totok. Sing kowakutu in kodongogandon 
singog in terompet tatua, yo intau 
mita minatoi in tokobiagondon bui bo 
popopakéandon in awak inta mononoi, bo 
kita komintan in toko baluian. 

33 Awak naton inta mato-matoi na'a 
baluiandon in awak inta diá mato-matoi, 
bo awak inta nongkon dunia musti baluian 
in awak inta nongkon soroga. 

>4 Aka awak inta mato-matoi na'a 
binaluiandon in awak inta diá mato-matoi, 
bo awak inta nongkon dunia na'a 
baluiandon in awak inta nongkon soroga, 
dá kowakutu in tatuatadon bo mobali 
onu inta pinais kom bonu im Buk Mosuci 
nana'a, "Popatoi ain sinalow, ka'untungan 
no'ulidon!" 

>> "Hoi popatoi, kon onda ing 
kino'untunganmu? Hoi popatoi, kon 
onda im bisamu?" 

>6 Bisa im popatoi tuata in dosa, bo dosa 
nopobayak im poranannya mongin hukum 
agama. 

>7 Ta'e sukur makow ko'i Allah: Sia 
nobogoi ko'i naton ing ka'untungan 
pinongin i Yesus Kristus ki Tuhan naton! 

58 Tuamai ule utatku mita inta kinotabiku, 
mokoporopot bo kotorindog. Umuran 
totu-totu'u pobantung ko'i Tuhan, sing 
kinota'aunbi monimu kom bayongan inta 
inaidan monimu ko'i Tuhan, komintanbi 
baraguna. 

] 6 I Mo'iduduimai na'a, soal doit ogoi 

monimu posumbang kon intau mita 
Keresten. Anjuronku simbá aidan monimu 
podudui in totundú inta pinogumanku kon 
jama'at mita inta kong Galatia. 

“Kon singgai pertama pomuloi in 
diminggu, mo'ikow munadon monondi 
kon doit inta posumbang tua podudui 
onu im mo'uli monimu tontani. Tagú intua 
modapot mo'iangoi in aku'oi, simba diá 
bain mamangoi aku'oi bodongka mulai 
mosipun im mo'ikow. 

3 Aka aku'oi mamangoidon yo 
potabákudon mayak in Yerusalem in intau 
mita inta ko'ibog monimu mayak. Mosia 
tua pokidia'ankubi in surat salaku lo'una 
in singog. 

4Bo aka paraluon monimu kom bá 
takinankupa i mosia, dá takinankubi 
doman. 

> Aku'oi im mamangoibi mokipodungkul 
ko'i monimu naonda im mo'italib 
kom Makedonia, sin roncanaku im 
mongintuapa. 

6 Moyotalá makow kong Korintus aku'oi 
mogutunpa molin onggot takin monimu, 
degá solamabi sempo in tumping. Onda 
intua aku'oi mokitulungpa ko'i monimu 
mongingguput kom bobayáanku. 

7 Aku'oi in doibi mokipodungkul ko'i 
monimu tongá sakadar mongandup 
makow natua. Aka ogoian i Tuhan ing 
kasampatan, yo mogutunpabi molin 
onggot in aku'oi takin monimu. 

8 Ta'e aku'oi im mogutunpa kon Epesus 
modapot kon singgai Moloben Pentakosta. 

9Sim moántó ing kasampatanku kon 
na'a mogaid kon oáidan mita inta 
baraguna, umpakah mobayong doman 
intau momayow. 

10 Aka ki Timotius mamangoi yo 
kopia'anbi im motomu, simba dia 
mo'ondok in sia bo mopia ing ginanya 
kon yua-yuak monimu, sin sia tua in 
notongkaikubi, tumpala mogogaid kon 
oáidan i Tuhan. 

11 Lukadai simbá diá ing kon sigad 
monimu im mopo'ompamai ko'inia. Bo 
tulungai in sia simbá mota'aupa bui 
mamangoi ko'inakó takin mosalamat, sin 
aku'oi mogolat makow kon koángoiannya 
takin i utat mita naton ibanea. 

12 Aka soál ki utat naton ki Apolos, yo 
aim binui-buikumai inanjur simbá sia 
bo takin utat mita ibanea mamangoipa 
mokipodungkul ko'i monimu, ta'e doipa 
in sia tana'a makow. Tongá aka oyúon 
ing kasampatan mopia yo tantú sia 
mamangoibi mokipodungkul ko'i monimu. 

13 Umuran mokopo'ingat! Sindog 
kotorindog kom bonu im pirisayamu 
salaku intau Keresten. Mokopobarani bo 
mokoporopot! 

14 Bo onu in aidan monimu aidai takin 
tabi. 

15 Tantú kinota'auan bidon monimu 
ing ki Stepanus bo koluarganya; mosia 
tua inta muna-munamai nobali Keresten 

kon Akhaya. Mosia tua in totu-totu'udon 
nogaid nobantung kon umat í Allah. 

16 Manangka intua duduiaibî in intau 
natua takin intau mita ibanea inta nogaid 
bo nobantung noyotakin monia tua. 

17 Nosanang totok ing ginaku kino 
angoian i Stepanus, i Portunatus bo i 
Akhaikus, sim mosia tua in nonoliu ko'i 
monimu namangoi ko'inakó. 

18 Mosia tua noposanangdon ing ginaku, 
bo noposanang doman ing gina monimu. 
Intau mita natua musti harga'an. 

19 Jama'at mita kon Asia nokidia in 
salam ko'i monimu. Ná doman tua, ki 
Akwila bo ki Priskila takin jama'at mita 
inta noyosipun kom baloi monia, nokidia 
doman in salam inta totok im mopia 
salaku intau ing Keresten. 

20 Bayongan utat kon na'a nokipoyaput 
doman in salam ko'i monimu. Posisalaman 
kopia'an totok im mo'ikow salaku tumpala 
utat Keresten. 

21 Aku'oi tontani in nomais doman kon 
salamku tanaa: Salamku, ki Paulus. 

22 Intau inta diá motabi ko'i Tuhan, 
pomayakdon makow baláan! Maranatha 
— Tuhan nami, angoidon! 

23 Po'igumon makow ki Tuhan Yesus 
momarakat ko'i monimu. 

24Tabiku umuran kotaki-takin monimu 
komintan inta notobatu i Kristus Yesus. 
Hormat nami, Ki Paulus 


2 Korintus 


] l Utatku mita jama'at i Allah inta kong 

Korintus bo bayongan intau inta aim 
pinili i Allah kon Akhaya. Aku'oi, ki Paulus, 
rasul i Kristus Yesus, inta aim binali i Allah 
rasul-Nya takin ki utat naton ki Timotius, 

2 mopo'igum makow doá simbá ki Allah 
ki Amá naton bo ki Tuhan Yesus Kristus 
umuran mobogoi im barakat bo kobiagan 
motompia ko'i monimu komintan. 

3 Dinayo-dayowdon ki Allah, inta ki Amá 
i Yesus Kristus, Tuhan naton. Sia tua in 
Amá inta totok mopia ing gina, bo inta 
tantú moginyopot kong gina im bayongan 
intau. 

4 Sia in tantu moginyopot kong gina 
nami kon wakutu ing kami kinoántugan 
in yoyiga, sahingga in nokosanggup 
doman ing kami noginyopot kong gina im 
bayongan intau inta kinoántugan yoyiga. 

> Yoyiga inta kinorasa'an i Kristus 
nobayong domandon ing kinorasa'an 
nami. Lantaran ki Kristus tua, dá gina 
nami nobalidon noropot. 

6 Tuamai aka kami bo mokorasa 
kon yoyiga, yo tua im mangalenya 
moginyopotbi kong gina monimu, simbá 
mosalamat im mo'ikow. Aka gina nami 
bo moropot, yo mo'ikow im moropotbi 
doman, sahingga mokotahang domandon 
im mo'ikow wakutu ing koántugan 
bayongan in yoyiga ná inta kinorasa'an 
nami. 

7 Kami in tantúbi moyakin bo diábi 
molia-liau ing gina nami ko'i monimu, 
sing kinota'auan bidon nami kom mo'ikow 
nion im mo'ibogbi moyoyiga takin nami. 
Manangka intua mo'ikow in iyigonan 
doman takin nami. 

8 Utat mita! Ibogon nami im bá kota'auan 
doman monimu náonda in yoyiga inta 
kinorasa'an nami wakutu ing kon Asia. 
Mobogat totok in yoyiga no'iantug 
ko'inami kon tua, sahingga in diá bidon 
pinononggina makow nami kom mobiagpa 
ing kami; 

9Sin nádon onda bo pinopolabúan in 
hukuman matoi. Tongá tua nobali mita 
simbá kami diá mopongata in ropot nami 
tontani, ta'e umandolbi ko'i Allah inta 
nobogoi ing kobiagan kon intau. 

10 Ki Allahbi tua in noposalamat ko'inami 
nongkon yoyiga inta mokopatoi tua. 

Bo inta moposalamat ko'inami kon 
singgai mo'iduduimai na'a, sin tongábi 
Sia im binali nami oándolan. Kami im 
moyakin bidon kon sambayang mita 
monimu ko'inami indongoganbi i Allah, 
sahingga im posalamaton-Nyabi ing kami 
nongkon bayongan inta mokobodito 
ko'i nami. Ki Allah umuranbi nobogoi im 
barakat ko'inami sin umuran monimu 
sinambayangan. Tuamai nobayongdon 
totok in intau mosukur ko'i Allah. 

11 (1:10) 

12 Nolunganga totok ing gina nami, sin 
noyakin bidon ing kami kong kobobiag 
nami kon dunia na'a — apapa doman 
hubungan nami takin monimu -- tantúbi 
nami sinompia takin gina motulid bo 
nobayag. Tua komintan inaidan nami, 
de'emanbi pinodoyon kong kapandoian 
raian in intau, ta'e pinodoyonbi kong 
kakuatan inta pinonotabi i Allah. 

13 Kami tongabi nomais kon onu im 
mota'au baca'an bo inta komangalean 
monimu. Tana'a makow in diápabî totok 
komangalean monimu, ta'e haraponku 
makow ko'onggotannya komangaleandon 

monimu totu-totu'u ing kami. Da aka kon 
wakutu mo'iangoidon ing ki Tuhan Yesus, 
yo lunganga ing gina monimu ko'inami 
diábi im poliuan, natua doman ing kami. 

14(1:13) 

13 Lantaranbi koyakinanku tatua, 
dá oyúon roncanaku mamangoi 
mokipodungkul ko'i monimu tungkul 
intua, simbá modugang moántó im 
barakat mo'uli monimu. 

16 Roncanaku tua in wakutu aku'oi mayak 
im Makedonia yo mongandupa muna 
in aku'oi ko'i monimu, ná doman tua 
in aka mobuidon. Simbá mota'aupa in 
aku'oi mokitulung ko'i monimu, aka aku'oi 
mayak in Yudea. 

17 Ta'e roncanaku tatua nobalui; degá 
soal tana'a nobali tanda kon diá motantú 
in raianku? Ta'au degá, wakutu in aku'oi 
noroncana, tongabi pinodudui kon ibogku 
tontani, sahingga in topi-topi, "O,0", 
topi-topi doman "Diá"? 

18 Totu'u ule! Podoyon ko'i Allah inta 
mota'au pirisaya'an, dandiku ko'i monimu 
de'emanbi soal "O, o" andeka "Diá". 

19 Sing ki Yesus Kristus, ki Adi i Allah 
inta aim pinohabarku bo pinohabar i Silas, 
bo i Timotius ko'i monimu, de'emanbi 

intau inta topi-topi moguman "O, o" bo 
topi-topi doman moguman "Diá". Sia tua 
aka modandi yo totu-totu'ubi mobali. 

20 Sing ki Allah nopototu'u in dandi- 
Nya pinongin i Yesus. Tuabi in nobali 
dodoyonan sahingga intau moguman 
"Amin" ko'i Allah sing ki Yesus Kristus. 
Tua in inaidan nami simbá dayowon ing ki 
Allah. 

21 Sing ki Allahbi in tantu nobogoi 
ing kakuatan ko'inami bo ko'i monimu, 
sahingga in tantú notobatú i Kristus; bo 
Siabi doman tua inta nomili ko'i naton 
mobali umat inta kinotabi- Nya. 

22 Tuamai totu-totu'u bidon binali-Nya 
umat-Nya ing kita polat inogoian-Nya in 
Roho, pinogonú kong gina naton salaku 
jaminan kon totu-totu'bi ogoi-Nya onu 
inta aim pinodandi-Nya. 

23 Ki Allahbi tontani in nobali saksiku — 
bo inta nonota'au kong ginaku -- kon 
aku'oi in diá nobali namangoi ing Korintus 
sin aku'oi in doibi mopoyoyigamai kong 
gina monimu. 

24 Aku'oi in diábi momakisa ko'i monimu 
kon soál onu inta musti pirisaya'an 
monimu, sin mo'ikow totokdon nopirisaya 
ko'i Kristus. Aku'oi in tongábi mogaid 

moyotakin monimu simba modugang pia 
ing gina monimu. 

I Tuamai aku'oi ain nonatú kon diadon 
2 bui aku'oi mamangoi ko'i monimu, 
simbá diádon tongá mopoájarmai ing gina 
monimu. 

2 Sin aka popoájarku ing gina monimu, 
yo ki inepabi im mota'au moposanang 
kong ginaku, kolikudbi intau mita inta aim 
pinopoájarku tua. 

3 Manangka intua aku'oi nomais kon 
surat tana'a ko'i monimu. Simbá aka aku'oi 
mamangoi, yo diá yoyiga'an monimu ing 
ginaku, sin tongábi mo'ikow in haraponku 
makow mota'au mopolunganga ing 
ginaku. Sim moyakinbi in aku'oi kon aka 
ginaku bo mosanang, yo mo'ikow im 
mosanangbi doman komintan. 

4 Moájar totok ing ginaku in nomais 
kon surat tana'a ko'i monimu, nodapot 
ing ko'omba-ombal aku'oi in nomais. 
De'emanbi makusudku kom bá moájar 
doman ing gina monimu, ta'e bá kota'auan 
doman monimu kom motabibi totok in 
aku'oi ko'i monimu komintan. 

> Aka oyúon intau inta nokopopisi 
sahingga noájar ing gina monimu, yo tua 
in de'emanbi aku'oi in tujuan monia, ta'e 

mo'ikowbi utatku, andeka paling-paling 
intaubi inta kon sigad monimu nion. 
Dá doibi in aku'oi mobogoi in hukuman 
mobogat ko'inia tua. 

6 Intau natua mota'aubi in tongápa intau 
inta kon sigad monimu im mohukum. 

7 Musti ampungan monimu in talánya 
tatua bo tonggina'ai, simbá diádon 
totok moyoyiga ing ginanya sahingga 
kobuliandon harapan in sia. 

8 Po'igumonku doman, totu-totu'ubi 
kotabi monimu in sia tua. 

9Suratku tana'a im monungkulbi ko'i 
monimu, mongo mo'ibogpa ande doidon 
degá im mo'ikow mokidongog kon onu 
inta pinogumanku ko'i monimu. 

10 Aka mo'ikow bo mongampung kon 
intau inta ain nogaid kon talá ko'i monimu, 
yo ampungankubi doman in intau tatua. 
Sin onu inta ain inampunganku — aka 
totu-totu'ubi oyúon im paralu ampungan 
-- yo ampungankubi kon tayowon i 
Kristus sin tua ing kopia'anbi monimu. 

11 Aku'oi mongampung simbá Ibilis dia 
mogamá kong kasampatan mongawasa 
ko'i naton; sing kinota'auan bidon naton 
in roncananya. 


2 KORINTUS 2.12 -17 8 


12 Kon wakutu in no'iyaputdon kon Troas 
sim makusud mopoyaput in Habar Mopia 
soal ki Kristus, aku'oi inogoian i Tuhan 
dalan mogaid kon tua. 

13 Ta'e mogagawang totok ing ginaku sin 
diápa noyodungkul i utat naton ki Titus 
in aku'oi. Tuamai aku'oi nogumandon 
kon intau mita kon tua bo aku'oi 
nopobayakdon im Makedonia. 

14Ta'e sukur makow ko'i Allah! Sin 
tantú-Nyabi dinia ing kami dinumudui kon 
dalan inta mokosalamat, sin notobatudon 
i Kristus ing kami. Pinaké-Nya ing kami 
simbá habar soál ki Kristus mo'ibaya- 
bayakdon makow ná bo..." inta mobondu 
inta ko bo...án kom bayongan tampat. 

15 Sing kami na'a in ná bi onda bo...'ing 
kamanya nobondu, inta sinubá i Kristus 
ko'i Allah. Ta'e aka kon intau mita mora'at, 
yo kami na'a in nabi onda bo rasum inta 
mokopatoi; ta'e aka kon intau mita inta 
mopirisaya, yo kami na'a in nabi onda 
bo'o mobondu inta modia kong kobiagan. 
Dá aka natua, yo ki ine im mokosanggup 
mogaid kon oáidan tana'a? 

16(2:15) 

17 Sing kami in diábî ná intau ibanea inta 
tongá mo'ibog motayak kong ka'untungan 

nongkon habar i Allah tatua. Motulidbi 
totok in tujuan nami, sing ki Allahbi in 
nokiaid intua komintan ko'i nami. Bo 
inontongbi i Allah tontani kong kami 
nopoyaput in habar tatua nogaidbi salaku 
mogogaid mita i Kristus. 

I Degá ko'ontongan kong kami na'a in 

3 naonda bo dumuipa tontani? Andeka 
degá moparalubi' ing kami kon surat 
pujian ko'i monimu ande nongkon i 
monimu, ná inta kino ibog i intau mita 
ibanea? 

2 Mo'ikowbi nion in nobali surat pujian 
nami, inta no'ipais kom bonu ing gina 
nami bo inta ain kinota'auan bo polat 
kinobaca'an im bayongan intau. 

3 Mosia tontani noko'ontongbi kom 
mo'ikow in suratbi inta aim pinais i 
Kristus, inta pinokidia ko'i nami. Surat 
tatua in de'emanbi pinais in tinta, ta'e 
Rohobi i Allah inta nobiag; bo de'emanbi 
doman pinais kom buk, ta'e kom bonubi 
ing gina in intau. 

4 Natua in singog nami sin lantaran 
pirisaya nami ko'i Allah inta pinongin i 
Kristus. 

> Diábî in dodoyonan singog nami im 
mosingog kong kami im mokosanggupbi 

mogaid kon oáidan tana'a, sin tongabi ki 
Allah in nobogoi komampuan tana'a ko'i 
nami. 

6 Bo Siabî doman tua in nobogoi 
komampuan ko'inami noba mogogaid 
mita kon oáidan i Allah kon tobatú 
dodandian nobagu; dodandian inta 
noyotogot in Roho i Allah, ta'e de'emanbi 
kon hukum inta pinais. Sin hukum inta 
pinais tua im modiabi kom popatoi, 
ta'e aka Roho i Allah yo mobogoibî ing 
kobiagan. 

7 Kon wakutu in dodandian inta 
modia kom popatoi tua inaidan bo 
pinais sinompiamai kon tudu im batu 
pomomaisan, sindar i Allah nonimbayag 
totok motarang kom pogot i Musa. 
Sindarnya tatua mokotolow totok, 
sahingga intau mita in Israel diádon 
mokosanggup mo'indoi kom pogot i Musa 
tatua, umpakah wakutu intua sindar kom 
pogotnya tua mulaidon mokudow. Dá aka 
pinogaidan kon dodandian inta mokopatoi 
tatua bo sinimbayagan námai tua, 

8yo tantu mo'iliubi kon tua im bayag ko 
wakutu im pinogaidan kon dodandian inta 
inogoi in Roho i Allah. 

3 Sin aka dodandian inta mobogoi in 
hukuman kon intau bo totok im mobayag, 
yo tantu mo'iliubi totok kon tua im bayag 
mopia kon dodandian inta monompia bui 
kon hubungan in intau bo i Allah. 

10 Mota'aubi tangoion kon onu inta 
nobayag tungkul intua, diá bidon ná 
kinobobayag im masa intana'a. 

11 Dá intapa in dunia na'a sinimbayagan 
námai tua, apapa doman bo inta mononoi 
tua. 

12 Lantaran natua in harapan nami, dá 
mobarani ing kami mosingog kon natua. 

13 Kami in de'emanbî ná ki Musa inta 
nogolingoi kom pogotnya simbá diá 
ontongon in intau Israel ko'inggamáan 
bayag inta tongá samantara tatua. 

14 Manangka intua diá nobuká in raian 
monia. Uma'ai masa in tana'a raian monia 
tua tantupabi kino koloban ing kolubung 
tatua aka mobaca kon dodandian 
inta muna tatua. Kolubung tatua im 
mo'inggamábi aka mosia motobatúdon i 
Kristus. 

15 Uma'aipabi masa in tana'a, aka mobaca 
im mosia kom buk mita i Musa, yo 
kolubung tatua tantúpabi mo'ilamboi 
makow kon raian monia. 

16 Ta'e aka intau tatua bo mamangoidon 
ko'i Tuhan, yo kolubung tatua inggamáan 
bidon nongkon inia. 

17 Sing ki Tuhan tua in Rohobi; bo kon 
onda oyúon in Roho Tuhan, yo kon tua 
oyúon ing kabebasan. 

18 Tongá tana'a makow, pogot naton 
na'a in diá bidon kino kolubungan, bo 
moposindar bidon im bayag i Tuhan 
Yesus. Tuamai tantú baluian ná Sia ing 
kita; ko'onggot-ko'onggot, yo kobayag- 
kobayag domandon ing kita. Bayag tatua 
nongkon Roho, bo Roho tatua ing ki 
Tuhanbi. 

I Kami nogaid kon oáidan tana'a 
lantaranbi totabi i Allah. Tuamai in 
diabi molia-liau ing gina nami. 

“Kami in doibi tongá umuni-uni sim 
moko'oyakbi in natua. Bo kami in doibi 
mogaid takin gina inta dia motulid bo 
polat doman mopotala in singog i Allah. 
Kami nogaid kon oáidan i Allah takinbi 
gina motulid ná inta kino ibog-Nya. 
Tuamai harapon makow tua, kopia'an im 
monilai ko'i nami. 

3 Aka Habar Mopia inta pinoyaput nami 
tua bo diapa doman komangalean, yo 
dongka bidon intau mita inta tantú 

mongin dalan popatoi in dia momangale 
kon tua. 

45Sin ilah mora'at inta mongawasa kon 
dunia na'a in tantu mogolingoi kon raian 
in intau mita inta dia mopirisaya. Siabi tua 
in tantú mogolingoi ko'i monia simbá diá 
moko'ontong kom bayang in Habar Mopia 
soal kawasa i Kristus inta moloben, inta 
nobali olinow i Allah. 

> Sin habar inta pinoyaput nami tua in 
de'emanbi habar soal oáidan nami tontani. 
Ta'e habarbi soál ki Yesus Kristus inta 
Tuhan; bo kami na'a in tongábi simpal 
mita monimu sin ibog i Tuhan. 

6 Sing ki Allah nogumandon nana'a, 
"Nongkon sindip momukádon im bayag." 
Bo ki Allah doman tatua inta nopomuká 
im bayag-Nya kom bonu ing gina naton, 
simbá mobayag domandon in raian naton 
bo monota'au kong kototarang im bayag i 
Allah inta nonindar kom pogot i Kristus. 

/ Ta'e kakaya'an inta mopia nongkon 
soroga tua in ná bi kom bonu in awak nami 
inta inaidan nongkon butá lamentong, 
simbá monyatadon kong kakuatan 
moloben ko'inami na'a in nongkon i 
Allahbi, de'emanbi nongkon inami tontani. 

8 Kami totok in irupa-rupamai mon ia, 
ta'e na'apabi doman makow ing kami. 
Kinodaitanbi doman akal ing kami, ta'e 
harapan nami in tantúbi oyúon. 

9 Umpakahbi kami pinogutú, ta'e diapabi 
dodai onda in sinaláan tongádon kami 
tontani. Bo umpakahbi umuran monia 
bongkugon nodapot im pomobak kom 
butá, ta'e diápabi doman mitatoi ing kami. 

10 Tantúdon kinorasa'an nami im 
popatoi inta kinorasa'an i Yesus, simbá 
kobobiag-Nya monyatadon doman kon 
awak nami. 

11 Ko wakutu im mobiagpa, kami umuran 
noyogintayow im popatoi sin nopota'au 
in habar soál ki Yesus Kristus, simbá 
kobobiag i Yesus monyata doman kon 
awak inta diá mononoi na'a. 

12 Na'a im mangalenya kong kawasa im 
popatoi umuranbi diá monalámai ko'i 
nami, ta'e mopiabi ing gina nami sin tantu 
moyotakin monimu. 

13 Kom Buk Mosuci pinais nana'a, "Aku'oi 
mopirisaya, tuamai aku'oi mosingog." Dá 
pirisayabi tatua in nobali dodoyonan nami 
mosingog. 

14 Kami im mopirisayabi kong ki Allah 
inta nomiag bui ko'i Tuhan Yesus, im 

momiag doman ko'i monimu takin i Yesus, 
bo modia ko'i monimu bo ko'inami kon 
tayowon- Nya. 

1> Tua komintan lantaranbi kopontingan 
monimu. Sin aka mobayong in intau 
monota'au kon totabi i Allah, yo 
mobayong doman im mopoyaput in sukur 
ko'i Allah; dá ki Allah in dayowon totok. 

16 Manangka intua diábi molia-liau ing 
gina nami. Umpakah kosikisa-sikisadon, 
ta'e gina nami tantúbi tomobaguon 
pomuloi in singgai. 

17 Sin yoyiga inta diá mobogat totok na'a, 
inta samantara korasa'an nami tana'a 
mobogoibi ing kopia'an mononoi, mo'iliu 
kon rupa-rupa roriga inta kinorasa'an 
nami tontani. 

18 Kami diábi monarukiramai kon onu 
inta ko'ontongan. Sin inta ko'ontongan 
tua in diábi mononoi, ta'e aka inta dia 
ko'ontongan yo tuabi im mononoi. 

l Sing kinota'auanbi nami kon aka 

baloi -- makusudnya awak naton — 
inta pinogutunan naton kon dunia na'a 
bo rumbunon, yo posadia'anbi i Allah ing 
kita kom baloi inta kon soroga. Tampat 
inta pinomia i Allah tontani bo inta diá 
mogogoguya'at. 

2 Kon wakutu ing kom baloipa tatua, 
kita umuranbi mogamui sim mo'ibogdon 
totok mogutun kom baloi naton inta kon 
soroga. 

3 Baloi tatua in awak naton inta nobagu. 

4Sin wakutu ing kom baloipa ilo-ilow 
na'a, kita tantú mogamui sim mobogat 
totok in roriga inta mo'iantug. De'emanbi 
igu-igumon makow kom bá matoidon in 
awak naton ilo-ilow na'a, ta'e lantaranbi 
mo'ibogdon morasa kong kobiagan inta 
kon soroga tua, simbá kobiagandon im 
mongawasa kon awak naton inta ilo-ilow 
na'a. 

> Ki Allahbî in noposadia kon tua 
komintan, bo Siabi doman tua inta 
nobogoi in Roho-Nya ko'i naton salaku 
jaminan. 

6 Tuamai tantubi moropot ing gina nami. 
Kinota'auan bidon nami kon wakutu in 
nobiag kon dunia na'a, kami noyayukbi 
kom baloi inta pinogutunan nami takin i 
Tuhan. 

7 Sing kami nobiag no'idoyonbi kom 
pirisaya ko'i Kristus, de'emanbi no'idoyon 
kon onu inta ko'ontongan. 

8 Manangka intua kami umuran mosabar, 
bo mo'ibo-ibogdon monalámai kon 

awak ilo-ilow na'a, simba mogutundon 
moyotakin i Tuhan. 

9Tuamai kami totok moramiji 
moposanang kong gina i Allah, kon 
wakutu im mobiagpa kon dunia na'a ande 
kom baloi inta ain sinantú i Tuhan. 

10 Sin notantúbî kong kita in diaanbi 
kon tayowon pongadilan i Kristus, bo 
pomuloi intau motarimabi kon inta patus 
tarima'annya podudui oáidannya ko 
wakutu ing kon duniapa na'a — oáid 
mopia andeka mora'at. 

11 Kota'auanbi nami mangale im 
mo'ondok ko'i Tuhan. Manangka intua 
kami moramiji simbá pirisaya'an im 
bayongan intau. Totokbi ing kinota'auan i 
Allah ing kami na'a. Tuamai in haraponku 
ing kota'auan doman monimu ing kami. 

12 Diábî bá pujion monimu ing kami. 
Kami in tongábî mobogoi in alasan mopia 
simbá mopia ing gina monimu ko'i nami, 
bo bá mota'au doman mo'ikow motubag 
kon singog in intau mita inta tongá momili 
kom pogot, de'emanbi oáidannya in 
indoian. 

13 Sin aka kami bo ná diádon moratak, yo 
tua in lantaranbi kopontingan i Allah, ta'e 

aka kami bo moratak ing ko'ontongan, yo 
tua in lantaranbi mo'ikow. 

1⁄4 Tabibi i Kristus in nongawasa ko'i 
nami, bo kino mangalean bidon nami kon 
aka tobatu intau inta aim minatoi sim 
motobus kon tala im bayongan intau, yo 
tua im mangalenya komintan intau aim 
bidon minatoi. 

15 Bo ki Kristus minatoi sin lantaran 
motobus kon talá im bayongan intau, 
simbá intau mita inta nobiag diádon 
tonga asal bo nobiag bo motayak kong 
kopontingannya tontani, ta'e po'unabi ing 
kopontingan i Kristus inta aim minatoi bo 
biniagdon bui sing kopontingan monia. 

16 Manangka intua, kami diábi monilai 
kon intau podudui in raian intau. Aka 
kolipod bo pernah ing kami nonilai ko'i 
Kristus podudui in raian intau, yo masa 
intana'a in diá bidon natua. 

17 Intau inta notobatúdon i Kristus in 
totu-totu'u bidon sinomobagu. Inta ain 
nokoyongan diá bidon, komintan bidon 
sinomobagu. 

18 Tua komintan in inaidanbi i Allah. 

Ki Kristus tua inta pinaké i Allah nobali 
tonsigad nopoyodame takin-Nya. Onda 
intua Sia nopotabá ko'inami simbá intau 

mita ibanea mota'au doman mamangoi 
moyodame takin i Allah. 

19 Kami nopota'au kong ki Kristus 
binali bidon i Allah tonsigad simbá 
intau mota'audon mamangoi moyodame 
takin-Nya. Tua komintan inaidan i Allah 
sin diá bidon pinononggina-Nya makow 
im bayongan talá inta ain inaidan intau 
ko'i-Nia. Bo Siabi doman tua in nobogoi 
oáidan ko'inami mopoyaput in habar mita 
tatua. 

20 Dá kami na'a in totababi mita i Kristus 
inta pinaké doman i Allah mopoyaput 
ing koyow-Nya ko'i monimu. Tuamai 
podoyon nami kon tangoi Kristus, kami 
mopo'igum simbá mo'ikow mo'ibogdon 
motarima kon totabi i Allah inta mobogoi 
ing kasampatan ko'i monimu mopopia'an 
takin-Nya. 

21 Sin Sia inta nodarit kon sigala oáid 
inta dia mopia, pinaké domandon i Allah 
mobaba kom bayongan dosa naton, simbá 
kita buidon mobiag motompia takin í Allah 
sin notobatúdon i Kristus. 

I Salaku yobayat topogaidan i Allah, 

kami mononggina ko'i monimu; 
dona'ai tongá pomayak makow in totabi i 
Allah inta ain inogoi-Nya ko'i monimu. 

2 Sing ki Allah ain noguman nana'a, 
"Kon wakutu inta kino ibog-Ku, Aku'oi 
im mongindongog ko'i monimu, bo kon 
singgai in aku'oi moposalamat, Aku'oi i 
motulung ko'inimu.” Pokotorop kopia, 
masa in tana'a aim bidon wakutu inta kino 
ibog-Ku tua, bo tana'a bidon makow in 
singgai poposalamatan tatua! 

3 Doibi ing kami aka oáidan nami bo 
potaláan. Manangka intua kami tantúbi 
moramiji diá mobogoi in alasan kon 
tobatúmai intau mogaid kon soál tatua. 

4Ta'e na'abi im popo'ontong nami 
kom bayongan intau, onukabi in aidan 
nami, yo pinonyatabi nami kong kami in 
totu-totu'ubi mogogaid mita kon oáidan i 
Allah. Sin sigala yoyiga aim bidon nodait 
nami sinarima takin gina mo'onow. 

> Kami sinikisa, pino bonu kom ponjara, 
ilolibutan binongkung, kami totok im 
mogaid, mokakit in diá mosiug bo mokakit 
doman ing kodaitan ka'anon. 

6Takin gina motulid, mobijaksana, 
mosabar bo mopia ing gina, pinonyatadon 
nami kong kami im bobantungbi i Allah. 
Bo takin kinumadai kon totulung in Roho i 
Allah, bo takin tabi inta no'iluai nongkon 
gina inta motulid, 

7 bo polat doman mopota'au in habar 
nongkon i Allah takin kawasa i Allah, 
pino'ontongdon nami kong kami na'a im 
mogogaid mita kon oáidan i Allah. Kami 
kinumadai kon onu ing kino ibog i Allah 
salaku sonjata nami molawang andeka 
pobela kon onu in inaidan nami. 

8 Oyúon im mohormat ko'i nami, ta'e 
oyúon doman im moningkule; oyúon im 
moduî, ta'e oyúon doman moponapud in 
dia totu'u. Umpakahbi kami mojujur, ta'e 
kai monia kami mo'ubol. 

9 Kai monia in noyakag intau in nokota'au 
ko'i nami, ta'e komintan intau nonota'aubi 
ko'inami. Sinangka monia kami minatoi 
bidon, ta'e konyata'anya kami nobiagpabi. 
Umpakahbi kami pinogutú ta'e kami in 
diabi minatoi. 

10 Umpakahbi pinokuyang monia ing 
gina nami, ta'e umuranbi molunganga ing 
gina nami. Kami ing ko'ontongon nobiag 
nobogá, ta'e nobayongdon intau im binaf 
nami no'oyúon. Ko'ontongan kami diá 
ko'onu bo onu, ta'e sabanarnya bayongan 
rupa-rupa oyuonbi ko'i nami. 

11 Utat mita kong Korintus inta 
kinotabiku! Taran-tarangan bidon 

nosingog ko'i monimu, onu ing kong gina 
nami aindon nodait pinota'au nami. 

12 Diábi ing kami mobuni kong gina ko'i 
monimu, ta'e tongá bidon mo'ikow in diá 
totu-totu'u motarima ko'i nami. 

13 Yo tana'a im pomayakpa makow 
aku'oi mosingog ko'i monimu naonda 
bo guyanga mosingog ko'i adiku mita 
tontani. Tarimadon ing kami kom bonu 
ing gina monimu. 

14 Dona'ai mo'ibog mobali yobayat 
topogaidan in intau mita inta diá 
mopirisaya ko'i Yesus; sin diábi mococok 
in natua. Sin diabi kuma'an kon akal aka 
inta mopia poyoka'anon inta mora'at! 
Diábi doman inta bayag motobatú takin in 
sindip. 

15 Diábî doman ki Kristus moyopakat 
takin Ibilis. Onubi in yotongkainya intau 
Keresten takin intau inta diá mopirisaya 
ko'i Kristus? 

16 Onubi in hubungan Baloi Tuhan 
bo baloi im berhala? Kita na'a im 
Baloi Tuhan inta nobiag. Sing ki Allah 
tontani ain noguman nana'a, "Aku'oi 
im mogutunbi kon yuá-yuák monia, bo 
mobiag moyotakin monia. Bo Aku'oi im 

mobali bidon ki Allah monia, bo mosia im 
mobalidon umat-Ku. 

17 Manangka intua, taláaidon in intau 
mita inta diá nonota'au ko'i Allah, bo 
pokopoyayukdon im mo'ikow ko'i monia. 
Dona'aidon mo'ibog moliai kon onu inta 
diá mopia, aka natua im mo'ikow, yo 
tarima'an-Kubi. 

18 Aku'oi im mobalibi ki Amá monimu, 
bo mo'ikow im mobalibi ki adi-Ku mita, 
natua in singog i Tuhan inta totok im 
mokawasa." 

7 l Utat mita inta kinotabiku! Dandi 
mita tatua im pinopomakusudbi ko'i 
naton komintan. Tuamai koligai ing kita 
mondaritdon kon oáid mita naton inta 
mokokotor kon awak naton. Bo koligai 
mobiag motogu'ondok ko'i Allah, simbá 
mobiagdon motompia takin-Nya ing kita. 

2 Tarimadon ing kami kom bonu ing gina 
monimu. Sing kami in diabi kotalá kon 
tobatúmai intau, bo diápabi doman dodai 
onda in noporugimai kon tobatúmai intau. 
Natua doman, diápabî doman dodai onda 
ing kami notayak kong ka'untungan kon 
intau tobatúmai. 

3 Aku'oi moguman kon natua, de'emanbi 
makusud mopotalá ko'i monimu, sin 

nádon kain singogku inta muna, kom 
mo'ikow in totok bidon kinotabi nami, 
sahingga ing kita tantú notobatú ko 
wakutu in nobiagpa nodapot im matoikah 
bidon. 

4 Aku'oi im mopirisaya bidon totok 
ko'i monimu. Mo'ikow nion inta totok 
mokolunganga kong ginaku! Umpakahbi 
mobayong in yoyiga korasa'anku, ta'e 
no'undambi ing ginaku, sin lantaran 
mo'ikow nion. Totu'u molunganga ing 
ginaku! 

> Wakutu ing kami no'idapotdon kom 
Makedonia, diádon ing kami nokopogogai. 
Kami tantu noko'uli kong kasulitan: sin 
tantú oyúon in ropatoi, sahingga ing gina 
nami tantú mo'ondok. 

6 Tongá sukur makow, sing ki Allah tantu 
nobogoi ing gina moropot kon intau inta 
mo'ompa in dodia; bo pinopoángoi-Nya 
ing ki Kristus, simbá mosanang totok ing 
gina nami. 

/ Gina nami nosanang, de'eman tongá 
lantaran kinoángoian i Titus, ta'e 
lantaranbi doman nogonguman in sia 
kong kopopia ing ginanya wakutu in sia 
kon yuá-yuákpa monimu. Pinogumannya 
ko'inami kon totok im mokotanob 

bo mo'ibogdon totok im mo'ikow 
moyodungkulku; bo oyúondon im 
panyasalan monimu kom bayongan 
aid mita monimu inta kolipod dapot 
im mo'ibogdon mobela ko'i nakó im 
mo'ikow. Tua komintan in nokodugang 
kon lunganga ing ginaku. 

8 Ule, umpakahbi suratku tana'a moko'jar 
kong gina monimu, ta'e diábi nomanyasal 
aku'oi in nomais. Totu'ubi kom pernahbi 
doman aku'oi nomanyasal in nomais, 
wakutu in inindoiankumai suratku tatua 
mokoájar kong gina monimu -- umpakah 
diá no'onggot — ta'e oyúonbi doman im 
panyasalanku topilik. 

Ta'e tana'a makow mosanangdon ing 
ginaku — tongá de'emanbi nosanang ing 
gina lantaran noájar ing gina monimu. Ta'e 
lantaranbi naonda in nokorasa kon ajar 
ing gina tatua, dodia monimu nobalui. Tua 
komintan totundú mita i Allah, sahingga 
in diabi norugi topilikmai im mo'ikow. 

10 Sin ajar ing gina natua mopomungaibi 
im mopia bo mokosalamat. Bo tua in diabi 
mokomanyasal kon intau. Ta'e aka ajar 
ing gina inta pinodudui ibog in intau, yo 
tua im mokopatoibi. 

11 Tungkulaikah tarukira monimu onu 
im bungai in ajar ing gina inta pinodudui 
kon ibog i Allah ko'i monimu! Na'a im 
bungainya; mo'ikow in totu-totu'ubi 
moramiji moginsilang kon onu inta diápa 
notarang! Bo moya'atbi ing gina monimu 
kon onu inta diá mopia, oyúon porasa'an 
mo'ondok, mokotanobi, tantu moropot 
ing gina, bo oyúon ibog mohukum kon 
inta kotalá! Kom bayongan soál mita 
tana'a moponyata bidon kom mo'ikow in 
diá bidon kotalá. 

12 Tuamai, umpakahbi aku'oi nomaisdon 
kon surat tatua, ta'e pinaisku intua 
de'emanbi lantaran intau inta kotala 
tatua. Bo de'emanbi doman lantaran intau 
inta nororiga sim pinopisi in talá tatua. 
Aku'oi nomais kon surat tatua simbá kon 
tayowon i Allah, kota'auandon monimu 
tontani kom molobenbi totok im perhatian 
monimu ko'i nami. 

13 Tuabi manangka in no'onow ing 
gina nami. Selain mo'onow, nodugang 
doman totok lunganga ing gina nami 
sin noko'ontong kon lunganga ing gina 
inta kinorasa'an doman i Titus; nopia ing 
ginanya lantaran mo'ikow. 

14 Totu-totu'ubî kom mo'ikow in 
dinui-duiku bidon kon tayowon i Titus. 
Bo sukurdon sim mo'ikow diá tongá 
mokopo'oyakmai ko'i nakó. Bayongan inta 
ain ino'uman nami ko'i monimu tua in 
totu'ubi. Natua doman onu inta dinui-dui 
nami soal mo'ikow kon tayowon i Titus 
no'itotu'ubi doman. 

15 Sahingga in tana'a nodugangdon 
totok in tabinya ko'i monimu, sin tantú 
kotoropannya náonda ing kototoindudui 
monimu ko'inia bo sinarima monimu in 
sia takin hormat. 

16 Mopia totok ing ginaku sim mo'ikow 
mota'audon pirisaya'an kom bayongan 
yagi-yagi. 

l Utat mita, ibogon nami kota'auan 

doman monimu naonda ing kototabi 
i Allah kon jama'at mita inta kom 
Makedonia. 

“Umpakahbi mosia kinoántugan in 
totungkul inta totok mobogat, ta'e gina 
monia tantubi nolunganga, sin umpakah 
kom bonu in roriga ta'e mo'ibogpabi 
doman mosia nobogoi in sumbangan 
pinotulung kon intau ibanea umpakah 
mosia totok doman nobiag nobogá. 

3 Mosia nobogoi podudui ing komampuan 
monia, sedang bo no'iliubi totok kong 
komampuan monia. Tua in ibogbi monia 
tontani. 

4 Mosiabî tontani in nopo'igum totok 
ko'inami simbá ogoian doman ing 
kasampatan mosia motulung kon umat 
mita i Allah kon Yudea. 

> Bo mosia ain nobogoi kon no'iliu 
totok kon onu inta sinakuser nami. 
Muna-munamai mosia noposarahkan in 
awak monia ko'i Allah, onda intua ko'i 
nami, podudui kon inta kino ibog i Allah. 

6 Tuamai kami umuran moguman ko'i 
Titus — inta ain nomangkoi kon oaidan 
tana'a -- simba poturusonnya in oaidan 
mopia tana'a kon sigad monimu doman. 

7 Kom bayongan yagi-yagi: Mo'ikow 
nion no'iliudon totok kon soál pirisaya, 
soál pororai, kon soál pongotahuan, 
kom bayongan yagi-yagi oáidan, bo kon 
soál kototabi monimu ko'i nami. Tuamai 
po'igumonku doman makow simbá 
mo'ikow mo'iliu doman kom bayongan 
oáidan inta mopia tana'a. 

8 Na'a im pota'auku ko'i monimu 
de'emanbi salaku parentah. Ta'e 
moponorop kon nobayongdon totok intau 

moramiji motulung kon tumpala intau, 
tuamai mo'ibog doman aku'oi monota'au 
mongo nodapot domandon onda in tabi 
monimu kon tumpala intau. 

Sim mo'ikow totokdon nonta'au 
kong kita in totokbi ing kinotabi i 
Yesus Kristus, Tuhan naton. Sia in 
no'oyuonbi, ta'e sinumon intau boga sin 
lantaranbi mo'ikow, simbá mo'ikow mobali 
mo'oyúon. 

10 Aka podudui in raianku, yo no'itutui 
bidon totok aka mo'ikow bo moginlapat 
kon onu inta aim pinangkoi monimu taong 
inta nopalutmai na'a. Sim mo'ikowbi inta 
muna-munamai norai bo nomangkoi kon 
oáidan tana'a. 

11 Dá tana'a, ilapataidon onu inta aim 
pinangkoi monimu tua. Aidai intua 
podudui in ibog monimu, ta'e podoyon 
domandon kong komampuan monimu. 

12 Aka gina monimu bo motulidbi im 
mobogoi, dá tarima'anbi i Allah onu inta 
inogoi monimu tua, asal bo onu inta inogoi 
monimu tua, pinodoyon kon onu inta 
oyúon ko'i monimu, de'emanbi pinodoyon 
kon onu inta diá ing ko'i monimu. 

13 Mo'ikow inogoian in tanggung jawab 
tana'a de'emanbi makusudku kom bá intau 

ibanea mo'ilagui kon tanggung jawab 
monia, ta'e bá tumpala mokorasa. Tuamai 
pogumankudon in tana'a, ki ine ing kon 
sigad monimu in no'iliu, yo sia im mota'au 
mogintompod kon inta noga'atpa. Simbá 
aka kon singgai mo'iduduimai, oyúonkah 
in noga'atpa ko'i monimu bo ko'i monia 
in no'iliu, yo bain mosia im mogintompod 
kon inta noga'atpa ko'i monimu, simbá 
motongkai. 

14 (8:13) 

15 Sing kom Buk Mosuci aim pinais nana'a, 
"Intau inta mosipun kom mobarong, diabi 
doman mo'iliu, bo intau inta mosipun kon 
topilik, diabi doman inta kodaitan." 

16 Sukurdon makow ko'i Allah, sing ki 
Titus im pinoporajing-Nyapa naonda bo 
kami inta umuran no'ibog notulung ko'i 
monimu! 

17 Sia in diábî tongá sakadar nomalut kon 
onu inta pino'igum nami, ta'e totu-totu'ubi 
no'ibog notulung ko'i monimu no'idapot 
in sia tontani in namangoi ko'i monimu. 

18 Bo kami in nopotabá doman in tobatú 
utat naton noyotakinnya, utat naton tana'a 
totokbi i hormat im bayongan jama'at 
sin oáidannya nopoyaput in Habar Mopia 
nongkon i Allah. 

19 Bo de'eman doman tongá tua! Intau 
tatua pini doman bo sinantú in jama'at 
sim moyobayat nami kom bonu im 
bobayáan mopoyaput in sumbangan, 
simbá ki Tuhan umuran dayowon bo bá 
ontongan doman monimu kong kami in 
umuranbi totu-totu'u mo'ibog motulung. 

20 Sin ingaton makow nami, dika bo 
potaláan intau ing kami mopoyaput in 
sumbangan moántó tana'a. 

21 Sing kami im mo'ibogbi mogaid kon 
inta mopia, de'emanbi tongá kon tayowon 
i Allah ta'e kon tayowonbi doman in intau. 

22 Selain ki Titus bo ki utat naton tobatú 
tua, kami nopotabá doman in tobatú 
utat naton ibanea makow. Sia tua inujibi 
domandon nami, bo nonyatadon kon 
umuranbi in sia mo'ibog motulung. 
Sedang ibogonnya im bá tana'a bidon 
makow, sin totok moloben in harapannya 
ko'i monimu. 

23 Aka ki Titus, yo sia in yobayat 
topogaidanku inta notulung ko'i monimu. 
Bo soál ki utat naton taya dua tua, inta 
minayak noyotakinnya, mosia tua in 
intaubi inta pinili bo sinantú in jama'at 
sing kinosanang ing gina monia. 

24 Tuamai po'igumon nami, ponyatabi in 
tabi monimu ko'i monia, simbá bayongan 
jama'at monota'auandon kom mo'ikow im 
motabibi ko'i monia, bo onu in dinuidui 
nami soal mo'ikow monyata kon totu'ubi. 

I Sabanarnya diá bidon paraluku paison 
bui ko'i monimu in soál sumbangan 
monimu kon umat i Allah inta kon Yudea. 

2 Sing kota'auanku bidon kom mo'ikow 
im mo'ibogbi motulung, bo mo'ikow 
in umurankubi dinuidui kon yuá-yuák 
intau im Makedonia. Pinogumankudon 
ko'i monia kon nongkon taongpabi inta 
nopalut na'a in tai utat mita kon Akhaya 
ain nobasadia mobogoi in sumbangan. 
Bo lantaran totok domandon ing gina 
monimu, sahingga intau ibanea totok 
domandon no'ibog. 

3 Bo tana'a aku'oi nopotabá ko'i Titus bo 
ko'i utat naton taya dua mamangoi ko'i 
monimu, simbá onu inta dinuiduî nami 
soál mo'ikow, de'eman tongá o'uman 
inta dia totu'u. Dá mo'ikow im mustibi 
mobasadia, sin aim pinogumanku ko'i 
monia kom mo'ikow ain domandon 
nobasadia. 

“Sim molia-liau ing ginaku, dika bo 
oyúon intau mita im Makedonia mamangoi 

moyotakinku ko wakutu im mopoángoi 
ko'i monimu. Bo aka mo'uli magi monia im 
mo'ikow bo diápa nobasadia, yo mo'oyak 
totok ing kami ko'i monimu! Ná doman 
tua, mo'ikow doman im mo'oyak. 

> Manangka intua, iraikumai yo mani 
potabakudon muna mamangoi ko'i 
monimu i mosia, simbá mota'au mono'ulut 
muna kon onu inta ogoi monimu podudui 
in dandi monimu tungkul intua. Aka natua 
yo monyatadon kon onu in inogoi monimu 
nion inogoibi takin nosanang ing gina bo 
de'emanbi tongá pakisa. 

6 Torop kopira in singogku na'a! Intau 
inta nomula kon topilik, topilik doman 
im mo'ulinya, ta'e intau inta nomula 
kon nobayong, yo mobayong doman im 
mo'ulinya. 

7” Ta'e po'igumonku makow mo'ikow 
mobogoibi takin pia ing gina, dia tongá 
pakisa, sin intaubi inta mobogoi takin pia 
ing gina ing kotabi i Allah. 

8 Sing ki Allah im mokawasabi mobogoi 
im barakat ko'i monimu, simbá tantú 
oyúon im pakéon monimu; bo bá tantu 
oyúon im pogaid monimu kon inta mopia 
bo potulung kon intau. 

9 Ná inta aim pinais kom Buk Mosuci 
nana'a, "Ki Tuhan nobogoi magi-makow 
kon intau mita mobogá; kopopia 
ing gina-Nya tantú mononoi dapot 
kopalutanea." 

10 Sinadia-Nyadon bibit kon intau inta 
mogogambor bo ka'anon ko'i naton. Siabi 
doman inta moposadia im bibit inambor 
monimu tua, simbá bungai ing kopopia 
ing gina monimu moguntu-guntul 
domandon. 

11 Aka natua yo mo'ikow im mobali 
bidon mo'oyúon kom bayongan yagi-yagi, 
sahingga mo'ikow tantú mobogoi takin pia 
ing gina. Bo onu inta inogoi monimu inta 
sinila-silaidon makow nami tua, nobali 
dodoyonan kom mobayong totok intau im 
mopoyaput in sukur moántó ko'i Allah. 

12 Sin oáid mopia inta inaidan monimu 
na'a de'emanbi tonga modugang kon onda 
inta noga'atpa kon umat mita i Allah, ta'e 
nobalibi doman dodoyonan nodapot in 
nobayong intau mopoyaput in sukur ko'i 
Allah. 

13 Bo nongkon oáid mopia inta aim 
pino'ontong monimu tua, mobayong 
intau ing Keresten kon Yudea modayow 
ko'i Allah lantaran ontongon monia 

ing kototoindudui monimu kon Habar 
Mopia soál ki Kristus inta duduiandonmai 
monimu tua. Bo modayow doman mosia 
ko'i Allah, sin lantaran kopopia ing gina 
monimu mo'ibog mosila-silai makow ko'i 
monia bo kon intau mita ibanea, onu in 
oyúon ko'inimu. 

14 Dá tantú monia sambayangan im 
mo'ikow takin tabi modalom lantaran pia 
ing gina i Allah ko'inimu. 

15 Posukurdon ko'i Allah sin diá im poliu 
kom barakat inogoi-Nya. 

] 0 l Aku'oi ki Paulus, inta kain intau in 

dia mobarani moyogintayow 
makow, tongá mobarani aka 
moyogiyayúan monimu. Tana'a makow 
pinodoyon kon kóoalus bo kopopia in gina 
i Kristus, 

2 po'igumonkudon ko'inimu simbá 
mo'ikow dia momakisa ko'inakó 
mopo'ontong ing kabaranianku aka 
aku'oi mamangoidon ko'i monimu. Sin 
roncanaku in torúankubi totok intau mita 
inta mosingog kong kami mogaid kon na'a 
simbá moko'uli kong ka'untungan kon 
dunia na'a. 

3 Totu'ubi kon kami in nobiagpabi kon 
dunia na'a, ta'e kami in diábi moramiji, 

simbá moko'uli kong kakaya'an in dunia 
na'a. 

4Sin sonjata mita inta pinaké nami kon 
usaha tana'a de'emanbi sonjata in dunia 
na'a, ta'e sonjatabi mita inta inogoi i Allah 
inta mokosanggup momoguya'at kon onu 
inta moko'olingoi. 

> Kami im momutol kon roncana mita 
inta diá mopia bo mogumpag kon onu 
inta pinosindog no'idoyon kon kalakuang 
in intau sim pomayow kon ibog monota'au 
ko'i Allah. Bo mopotalá in raian in intau 
mita inta diá mopia bo aidan simbá 
mo'itungkud kon tayowon i Kristus. 

6 Bo aka mo'ikow bo totu-totu'u 
motoindudui, dá kami im mokobali 
bidon mohukum kon intau mita inta diá 
mongotoindudui. 

7 Indoiaidon kopira onu inta nobali kon 
tayowonmai monimu nion! Aka oyúon 
intau im moyakindon totu-totu'u kon sia 
tua ing kapunya'an i Kristus, yo musti in 
sia morai kom bonu in ginanya kong kami 
doman na'a ing kapunya'anbi doman i 
Kristus, naonda bo sia. 

8 Aku'oi in diabi mo'oyak aka aku'oi tantu 
modui makow kong kawasa inta ain inogoi 
i Tuhan ko'i nami, sing kawasa tatua in 

ogoibi pomiag ko'i monimu, de'emanbi 
pomatoi. 

9 Diábi mo'ibog in aku'oi anggapon 
monimu kon suratku tatua im 
mopogogondok ko'i monimu. 

10 Sin oyúon intau noguman nana'a, 
"Bonu in surat mita i Paulus tua im 
motogat bo mokobangkal, ta'e aka siadon 
tontani ing kon yuá-yuák naton, yo 
moyangkokdon in sia bo singognya mita 
tua diádon im mangalenya!" 

11 Ta'e manikah bo morai intau mita inta 
mosingog tatua, kon aka kami bo kon 
yuá-yuákdon monimu, yo aidanbi nami ná 
inta pinais kom bonu in surat mita nami. 

120,0! Totu'ubi kon kami in diabi 
mokobali mopoyobanding ande 
mokipotongkai kon intau mita inta norai 
kom mosia tua im molantu-lantud. 
Nobodok totok im mosia! Mosia mogaid 
kon ukuran monia tontani bo ponilai ko'i 
monia tontani podudui in ukuran inta 
inaidan monia tua. 

13 Kami in doibi natua. Aka kami bo 
dumui-duî, yo doibi mo'iliu kon onu inta 
ain sinantú i Allah ko'i nami. Kami im 
mogaid tongábi komangoi im batas inta 

ain sinantú i Allah. Bo mo'ikow no'ibonubi 
kom batas tatua. 

14 Sin wakutu ing kami namangoi ko'i 
monimu, bo nopota'au in Habar Mopia i 
Kristus, kami in diabi ilimimpat kon sigad 
inta ain sinantú pogaidan nami. 

15 Kami in diábi dumui tontani sin oáidan 
in intau ibanea inta ain no'ilimpat kon 
sigad inta ain sinantú i Allah ko'i nami. 
Ta'e kami in tantú mogaid kom bonu in 
sigad inta ain sinantú i Allah ko'i nami, 
bo kami tantú moharap makow kom bá 
umuran modugang im pirisaya monimu 
ko'i Kristus. Simbá kami mota'au mogaid 
kon oáidan inta mo'iliu kon oáidan mita 
tatua kon sigad monimu. 

16 Sing kami in sinantú bidon kom 
mopohaba-habar makow in Habar Mopia 
kon lipu-lipúannya inta lebe noyayuk kon 
lipú monimu. Tongá diabi dumodia ing 
kami lantaran oáidan nami tatua. 

17 Sing kom Buk Mosuci aim pinais 
nana'a, "Intau inta mo'ibog duion, yo 
manikah bo podui kon onu inta inaidan i 
Allah." 

18 Sin de'emanbi intau inta dinumui 
tontani im mokotahang kon totungkul, 
ta'e intaubi inta pinuji iTuhan. 

] ] I Pomayakpa makow aku'oi in 
tumombodok topilik. Mota'aubi 
degá? 

2 Aku'oi mokotanob ko'i monimu, naonda 
bo kototanob i Allah ko'i monimu. Mo'ikow 
nion naonda mongodeaga inta aim 
pinodandiku kon nika'an in tobatú lolaki, 
lolaki tatua ing ki Kristus. 

3Ta'e molia-liaupa ing ginaku sin 
dika-dika bo mo'itabat in raian monimu 
bo diádon motoindudui ko'i Kristus, 
naonda bo ki Hawa kolipod inta kino 
akalan in ulag. 

“Sin tarukira'ankumai mo'ikow tongábi 
kibio-biómai aka oyúon in intau 
mamangoi bo mopota'au in habar soál ki 
Yesus, ta'e ki Yesusbi tolaeng, de'emanbi 
ki Yesus inta aim pinota'au muna nami ko'i 
monimu. Bo tarima'an doman monimu in 
roho bo "habar mopia” inta totu-totu'ubi 
kon dia notongkai in Roho i Allah bo Habar 
Mopia inta aim muna sinarima monimu 
nongkon i nami. 

> Ta'e podudui in raianku, aku'oi na'a 
in diabi tongá na "rasul mita” inta 
mongotoyang tatua! 

6 Degá diá basi mota'au mosingog in 
aku'oi, ta'e aka tongá pororai, yo aku'oi 

im mota'aubi doman. Bo tua in aim bidon 
nodait inontong monimu. 

7 Degá diá no'italá in aidku tana'a, aka 
aku'oi im mokopo'ompá simbá polantudon 
im mo'ikow. Sing ko wakutu nopoyaput 
in Habar Mopia inta nongkon i Allah ko'i 
monimu, yo aku'oi in diábi noki uboli 
topilikpamai ko'i monimu. 

8 Sing ko wakutu in aku'oi nogaid kon 
sigad monimu, aku'oi in inongkosbi 
in jama'at mita ibanea. Dá mota'aubi 
singogonku kon totokbi in nokoporugimai 
kon jama'at mita simbá aku'oi mota'au 
motulung ko'i monimu. 

9Bo aka kodaitan in aku'oi, yo diábi 
mokoposusahmai kon intau tobatúmai 
kon sigad monimu. Sin onu im moga'at 
ko'inakó komintanbi ki utat mita inta 
namangoi nongkon Makedonia im 
mobogoi. 

10 Lunganga ing ginaku diábî modai-dait 
kom bayongan lipu in Akhaya, sin totundú 
mita inta mobanar umuran moyotakinku 
makow. 

11 Eta nongonubi sim mosingogbi aku'oi 
kon natua? Degá diá motabi in aku'oi ko'i 
monimu? Kinota'auanbi i Allah in tabiku 
ko'i monimul 

12 Onu im pinomiaku tana'a, tantukubi 
doman aidan, simbá diá in dodoyonan in 
"rasul mita” tatua dumodia bo moguman 
kom mosia im mogaid naonda bo kami. 

13 Sin intau mita tatua in de'emanbî 
totu-totu'u rasul. Mosia tua in tongábi 
mogogaid inta mo'ibo-ibog mongakal 
kon intau bo mongaku salaku rasul mita í 
Kristus. 

14 Diábî mokoherang in oáid monia tua, 
sin ibilispa in nongaku doman salaku 
malaekat im bayag! 

15 Dá diádon mota'au herangon aka 
dumodudui mita in Ibilis mongaku salaku 
mogogaid mita kon oáidan i Tuhan. Tongá 
mosia tua im motarimabi kon hukuman 
podudui in oáid monia tua. 

16 Buikupa doman ponorop: Dona'ai 
modapot oyúon in intau monganggap 
ko'i nakó bodok. Ta'e aka mo'ikow bo 
monganggap ko'i nakó natua, dá diábí 
doman nongonu simbá mota'aupa in 
aku'oi dumodia topilik. 

17 Mo'iduduimai na'a, modaitku 
tangoion onu inta mokolunganga kong 
ginaku, ta'e de'emanbi ki Tuhan in 
nomarentah nokipoguman in na'a ko'i 

nakó. Mangalenya totu-totu'upabi aku'oi 
in nosingog naonda bo intau bodok. 

18 Totu'ubi kom mobayongbi in intau 
inta modui kon onu inta kon dunia na'a, 
tuamai dumui doman tontani in aku'oi. 

19 Tantú mosanangbi ing gina monimu 
nosabar sinumayow kon intau mita bodok. 
Sin inanggap monimu mopandoi im 
mo'ikow! 

20 Tongá pomayak makow monimu aka 
oyúon intau monombudak ko'i monimu, 
andeka momakisa mo'igum bo mogamá 
kong ka'untungan ko'i monimu, ande inta 
monganggap kom mosia im molantu- 
lantud nongkon i monimu sahingga im 
mobarani monokap ko'i monimu. 

21 Takin porasa'an mo'oyak musti 
akuonku, kong kami in diábi mokobali 
im momia natua. Ta'e aka intau ibanea 
bo mokobali dumodia, yo aku'oi im 
mobaranibi doman! (Aku'oi mosingog 
naonda bo intau bodok.) 

22 Degá mopongata kom mosia tua intau 
in Ibrani? Kaka aku'oi intaubi doman 
Ibrani. Mopongata kon intau in Israel? Ka 
aku'oi doman intau Israel. Mopongata kon 
katurunan i Abraham? Ka aku'oi doman 
turunan i Abraham! 

23 Degá mogogaid mita i Kristus im 
mosia? Kodongogan naonda bo dia 
moratak in aku'oi ta'e totou'ubi kon 
aku'oibi na'a im mogogaid i Allah inta 
mopia-pia nongkon i monia tua. Aku'oi 
umuran morajing im mogaid, mokakit in 
aku'oi bonuon monia kom ponjara, bo 
mokakit doman aku'oi in roriga'an monia 
gogió bo matoi. 

24 Ain kolima aku'oi iroriga intau mita in 
Yahudi nodapot sinambok kotolu nopuluh 
bo siow. 

25 Kotolu aku'oi sinambok intau mita 
in Rum; pernah doman aku'oi inarab 
monia im batu. Kotolu doman aku'oi in 
sinumalom kong kapal kon dagat, bo 
komintandon doman aku'oi dongkadon 
no'itololantak makow kon yuák in dagat 
tosinggai bo tonggobi'i. 

26 Kom bonu im bobayaanku mobayong 
totok kodungkulanku in soal mita inta 
moko'ondok: oyuon inta moko'uma kon 
lunud, moyodungkul in intau mora'at, 
moyogintayow in romuk intau in Yahudi 
bo intau de'eman Yahudi, moyotayow im 
bahaya mita inta mobali kong kota' bo kon 
luai ing kota', inta bahaya mita kon dagat 
bo moyotayow in intau mita inta mongaku 

notobatú kom pirisaya ko'i Yesus, padahal 
bo diabi. 

27 Mobakuat totok aku'oi im mogaid, 
sahingga mokakit diádon mokoposiug, 
diádon mokoponga'an, diádon 
mokoponginum, bo mokakit domandon 
monahang in tonow sin diádon kolambu- 
lambung pakéon bo dia domandon im 
baloi pogutunan. 

28 Bo pomuloi in singgai molia-liau 
doman ing ginaku kong ka'ada'an 
bayongan jama'at. 

29 Aka aku'oi mokorasa kom molemé, 
yo aku'oi im mo'itakinbi doman molemé. 
Aka oyúon im mo'ila'utdon mogaid kon 
inta dia mopia, yo mo'itakinbi doman ing 
ginaku moyoyiga. 

30 Dá aka aku'oi bo moduî kon onukadon, 
yo duionku tua ing kakurangankubi. 

31 Ta'e ki Allah ki Amá i Yesus, 

Tuhan naton nonota'aubi kon aku'oi in 
diabi mongubol. Dinayo-dayowdon in 
tangoi-Nya nodapot ing kopalutannya. 

32 Wakutu in aku'oi kon Damsyik ki 
gubernur inta nonguasa kon tua, inta 
kom bonu im pomarenta'an i raja Aretas, 
nokilukad kon tontara kon ngara ing kotá 
tatua sim modomok ko'inakó. 

33 Ta'e aku'oi pinolagui in intau pinongin 
bubú in dinding kota tatua. Aku'oi 
pinopobonu monia kong karansi bo 
pinoluai. Tuamai diá kinodomokan i 
gubernur tatua in aku'oi. 

] 2 I Totu'ubî kon diábi im mangale 

dumodia. Tongá mustikubi doman 
popota'au onu inta aim pino wahyu bo inta 
pino'ontong i Allah ko'inakó. 

2 Kom bonu in o'ontongon tatua, 
kinota'auanku intau inta no'ibingkat 
monik kon soroga tatua, mopuluhbi 
bo opat notaong kolipod. (Diá doman 
notarangku totok mongo takin awaknya in 
no'ibingkat tatua mongo tongabi no'ilabot 
magi kom mataku -- tongabi ki Allah in 
nonota'au kon tua.) 

3 Buionkupa doman: Kinota'auankubi 
kon intau tatua in no'ibingkat minayak im 
Pirdaus. (Diá doman notarangkumai totok 
mongo takin awaknya in no'ibingkat tatua 
mongo tongabi no'ilabot magi kon mataku 
-- tongábi ki Allah in nonota'au kon tua.) 
Kon tampat tatua intau tatua nokodongog 
kon soál mita inta diá mota'au o'umanon 
in intau bo inta pinoton kon intau, dia 
mota'au singogon. 

4(12:3) 

> Intaubi tatua in nokolunganga kong 
ginaku, de'emanbi awakku tontani. Sin 
aka ko'i nakó yo ondabi inta noga'atpa 
kon awakku, tuabi in duionku. 

6 Sin aka kuma bo mo'ibog doman aku'oi 
modui kon rupa-rupa, yo aku'oi in doibi 
umambungangal mosingog kon ubol; 
ondabi in totu'u, tuabi im poguman. Ta'e 
tahangonkupabi, simbá dika bo anggapon 
monia in aku'oi kon no'iliudon kon onu 
inta ain inontong bo inta dinongog monia 
ko'i nakó. 

?Ta'e simbá diá dumodia in aku'oi kon 
soal mita inta aim pino'ontong i Allah 
tatua, da aku'oi inogoian in naonda bo 
tobatu panyaki kom bonu in awakku inta 
nobali alat in Ibilis. Panyaki tatua inogoi 
pino hukum ko'inakó simba dia dumodia 
in aku'oi. 

8 Ain kotolu in aku'oi nopo'igum 
ko'i Tuhan simbá inggamáan-Nyadon 
nongkon awakku im panyaki tatua. 

9Ta'e sinubagan i Tuhan nana'a, 
"Tugatdon in totabi-Ku ko'inimu; sin 
aka nanion ka'ada'an in awakmu, yo 
kawasa-Ku im modugangbi moropot." 
Tuabi manangkain mopiabi totok ing 
ginaku bo duionkubi in onu inta noga'at 

kon awakku. Sin aka aku'oi bo diádon 
mokopongonu, yo ko wakutu in tuata 
korasa'anku ing kawasa i Kristus inta totok 
im moloben motulung ko'i nakó. 

10Tuamai mopiabi ing ginaku aka 
umuran molemé nana'a ing ka'ada'an 
awakku. Bo mopiabi doman ginaku aka 
lantaran ki Kristus, aku'oi poponapudan 
ubol, mokorasa kon rupa-rupa yoyiga, 
alo-alowan makow pogutúon. Sin aka 
korasa'anku bo diádon mokopongonu in 
aku'oi, yo kon wakutupa doman tuata bo 
oyúon kakuatan korasaanku. 

11 Totu'ubi kon aku'oi in sinumon intau 
bodok -- ta'e mo'ikowbi in nomakisa ko'i 
nakó nobali natua. Sabanarnya mo'ikowbi 
im musti modui ko'inakó. Sin umpakah 
diá baraguna in aku'oi ko'i monimu, ta'e 
kom bayongan yagi-yagi aku'oi no'iliubi 
kon rasul mita inta mongotoyang tua. 

12 Bayongan inta mokoherang, inta diá 
mita im poliu tua bo oáidan inta moloben, 
takin kasabaran moloben pino'ontongdon 
bá ontongon doman monimu kon aku'oi 
na'a in totu-totu'ubî rasul. 

13 Sing kon soálbi degá ta'onda 
mo'ikow nion im pino tontumi, aka 
poyobandingonmai in jama'at mita 

ibanea? Tongabi kolikud in soal mita 
tana'a: aku'oi doi nokiposusahmai 
noki'ongkos ko'i monimu. Aku'oi mo'igum 
ma'ap aka tuabi in nokotalá ko'inakó. 

14 Kotoludon na'a aku'oi noroncana 
mayak mokipodungkul ko'i monimu. 
Bo aku'oi in doibi moki posusahmai 
ko'i monimu, sin de'emanbi kapunya'an 
monimu in tayakkonku, ta'e mo'ikowbi. 
Sin de'emanbi mongoádi im musti 
motayak kong ka'anon ing guyanganya, 
ta'e guyangabi im musti motayak kong 
ka'anon i adinya mita. 

1> Tuamai mopiabi ing ginaku bo 
morelabi im moposarahkan im bayongan 
yagi-yagi, sing kopontingan monimu, 
nodapotkabi in awakku na'a. Dá aka aku'oi 
bo totok motabi ko'i monimu, umpakah 
yo diápa doman kotabi monimu in aku'oi? 

16 O,obî kom mo'ikow in nosatujubi 
kon aku'oi in diabi nokiposusahmai 
ko'i monimu. Tongá oyúon doman im 
mosingog kon aku'oi na'a in diá mojujur, 
mopandoi mongakal sim motayak kong 
ka'untungan nongkon imonimu. 

17 Diábî doman! Eta degá pernah in aku'oi 
nopotaba' in intau sim mayak motayak 
kong ka'untungan ko'i monimu? 

18 Totu'u kon aku'oi nopotabá ko'i Titus 
mayak ko'i monimu, takin intau inta ki utat 
doman naton ibanea inta noyotakinnya. 
Ta'e umpakah yo pernah ing ki Titus 
im motayak kong ka'untungan ko'i 
monimu? Mogaid tana'a, tujuan naminda 
in notongkaibi, natua doman in aid mita 
naminda. 

19 Mota'aubi singogon nami kon 
no'onggot bidon mo'ikow in umuran 
nosangka makow ko'i nami, kong kami 
tantú mobela kon oáid nami inta diá mopia 
kon tayowon monimu. Kon tayowon i Allah 
bo kinota'auanbi i Kristus, kami moguman 
ko'i monimu, kom bayongan na'a, ule, 
utat mita inta kinotabiku, inaidan nami 
na'a lantaranbi bá mobiag bo modugang 
im pirisaya monimu. 

20 Sin molia-liau ing ginaku, 
dikabo naonda in aku'oi mamangoi, 
koángoiankumai mo'ikow diádon na 
inta iharapku makow, ná doman tua in 
aku'oi, koángoianmai monimu, diádon 
ná inta iharap makow monimu. Sin 
dikabo mobobayowanmai im mo'ikow, 
mosi'intoian, sumombong, tongá mo'ibog 
morai kong kopontingan tontani bo 
mongacau. 

21 Molia-liau doman ing ginaku sin 
dikabo naonda in aku'oi mamangoi bui, 
popo'ompáan i Allah in aku'oi kon tayowon 
monimu, bo mongombal in aku'oi sin 
nobayongdon ing kon sigad monimu in 
nogaid kon dosa wakutu intua bo diápa 
doman nobalui, bo tantúpa doman nogaid 
kon oáid mita inta mora'at totok bo inta 
diá patus aidan i intau inta mopirisaya. 

] 3 l Na'a ing ko'intolunyadon aku'oi 

namangoi nokipodungkul ko'i 
monimu. Kom Buk Mosuci aim pinais 
nana'a, "Pomuloi im porkara musti saksian 
in doyowa ande tolu in intau, bain tua 
porkara tatua mota'au akúon kon totu'u." 

2 Intau mita inta tungkul intua ain nogaid 
kon inta diá mopia bo bayongan intau 
ibanea, kolipod munadon inogoianku 
im poringatan wakutu in namangoi 
nokipodungkul induanya in aku'oi ko'i 
monimu. Bo tana'a makow, ko wakutu 
in noyogiyayúanpa ing kita, aku'oi bui 
mobogoi im poringatan, kon aku'oi im 
mamangoidon bui ko'i monimu, yo diabi 
in tobatúmai kon sigad monia tua in diá 
hukumon. 

3 Dá mo'ikow im moko'ulibi kom bukti 
inta totok ing kino ibog monimu kom 

memang totu'ubi kong ki Kristusbi im 
mosingog pinongin i nakó. Tongá aka Sia 
bo mopoáidon diábi tongá dumondo'ulug, 
ta'e popo'ontong-Nyabi ing kawasa-Nya 
kon yuá-yuák monimu. 

4 Totu'ubi, kon wakutu in Sia pinopopakú 
kong kayu pinoyotalempang, Sia in diabi 
nokopongonu, ta'e tana'a im biniagdon 
bui i Allah in Sia takin kawasa-Nya. Kami 
in diábi doman moropot kom bonu ing 
kobiagan nami inta notobatúdon i Kristus, 
ta'e aka kami moyogintayowdon monimu, 
yo kami im mobali bidon moropot 
moyotakin í Kristus lantaran kawasa í 
Allah. 

> Tungkulaikah uji im pirisaya monimu 
mongo totu-totu'udon no'idoyon kom 
pirisaya ko'i Kristus! Taridiai kopia! Degá 
mo'ikow diápabi mopirisaya totok kong 
ki Kristus Yesus in oyúondon kom bonu 


ing gina monimu! -- sin aka diá natua 
yo mo'ikow in diapabi monahang kon 
totungkul. 


6 Haraponku makow im bá kota'auandon 
monimu kong kami na'a in de'emanbi 
intau mita inta diá mokokotahang kon 
totungkul. 

7” Kami umuran mopo'igum makow 
doa simbá mo'ikow dia mogaid kon 
inta mora'at. De'emanbi mopo'ontong 
kon kami im monahangdon totok kon 
totungkul, ta'e ibogon nami im bá mo'ikow 
umuran mota'au mogaid kon inta mopia 
— umpakah ontongon monimu ing kami 
diá mokotahang kon totungkul. 

8 Kami in diábî mokopongonu kon soal 
mita inta diá noyoka'an in inta mobanar. 
Soal inta mota'au aidan nami in tongábi 
dumudui kon onu inta mobanar tua. 

9 Mopiabî ing gina nami aka mo'ikowdon 
im moropo-ropot nongkon inami. Tuamai 
kami umuran mopo'igum in doá ko'i Allah, 
simbá mo'ikow mobali mosempurna. 

10Tuabî doman im makusudku 
nomais kon surat tana'a ko wakutu in 
noyogiyayúanpa ing kita. Simbá aka aku'oi 
bo mamangoidon kon yuá-yuák monimu, 
yo diádon aku'oi mokoporogi in tumayow 
ko'i monimu, podudui ing kawasa inta 
inogoi i Tuhan ko'i nakó sim ponompia 
ko'i monimu, de'emanbi pomoguya'at. 

11 Na'a in tongginaku pangabisan ko'i 
monimu utatku mita: mokoposanangdon 
kong gina bo poramijidon simbá umuran 
mobiag mosempurna, umuran kong 

gina-gina makow in tongginaku mita na'al 
Umuran motobatú kong gina bo kon raian 
bo umuran mototabian. Sing ki Allah inta 
nobali dodoyonan totabi bo kobiagan inta 
mopia, umuran kotaki-takin monimu. 

12 Posisalamandon mo'ikow, podoyon 
kon tabi salaku tumpala umat í Allah. 

13 (13-12b) Bayongan umat i Allah 
nokipoyaput doman in salam monia ko'i 
monimu. 

14(13-13) Totabi bo barakat i Tuhan 
Yesus Kristus bo i Allah takin kawasa 
in Roho Mokudus umuran kotaki-takin 
monimu komintan! Hormat nami, Ki 
Paulus 


Galatia 


] l Utatku mita jama'at i Allah inta 
kong Galatia. Aku'oi ki Paulus takin 
bayongan utat naton intau Kereten inta 
koyota-yotakinku, moharap makow simbá 
ki Allah, ki Amá naton bo ki Tuhan Yesus 
Kristus umuran makow mobogoi im 
barakat bo totabi ko'i monimu komintan. 
Aku'oi na'a nobali rasul de'emanbi ibog in 
intau andeka intau in nopobali ko'inakó, 
ta'e ki Yesus Kristusbi bo ki Allah inta 
ki Ama naton, inta nomiag doman bui 
ko'i-Nia nongkon sigad in intau minatoi. 
2 (1:1) 

3(1:1) 

4Ki Kristus dinumudui kon ko'ibog 
i Allah, ki Amá naton, sahingga Sia 
noposarahkan awak-Nya tontani nobali 
kurban potobus kon talá mita naton, simbá 
kita posalamaton nongkon ka'ada'an 
masai na'a inta diádon mopia na'a. 

> Dinayo-dayowdon ki Allah nodapot ing 
koyoyangan dunia na'a! Amin. 

6 Aku'oi im moherangbi totok ko'i 
monimu utat mita! Mo'ikow nion inoini í 

Allah tongábi pinodoyon kon tabi i Yesus 
Kristus, ta'e nongonubi sim mo'ikow in 
nolikatbi totok nonolikud ko'i-Nia bo 
minayak nokidongog polat dinumudui 
kon habar inta kai monia in habar mopia 
doman, padahal de'emanbi nongkon i 
Allah. 

7 Sabanarnya diábî in Habar Mopia ibanea 
makow, tongá oyúon in intau namangoi 
mopotomba'uk im pirisaya monimu. 
Makusud monia tua im mopoyotalá in 
"Habar Mopia" i Kristus. 

8 Ta'e intau inta nopoyaput ing kai 
monia "habar mopia" inta noyoposi in 
Habar Mopia inta pinoyaput nami tua in 
igumonku makow bá hukumon i Allah in 
sia, kami kabi tontani andeka malaekat 
nongkon soroga! 

9 Ná inta aim pinoguman nami kolipod, 
bo tana'a komintanpa doman pogumanku: 
Aka oyúon intau mamangoi mopoyaput 
in "habar mopia" ta'e noyoposi in Habar 
Mopia inta aindon pinoyaput nami ko'i 
monimu, yo igumonku makow in hukumon 
i Allah in sia tua! 

10 Yo náonda degá in na'a: Motayak degá 
in aku'oi kon inta mokosanang kong gina 
in intau andeka inta mokosanang kon gina 

i Allah? Andeka ontongon monimu degá 
aku'oi im mokopopia kon intau, simbá 
kosanang in intau? Aka natua in oáidku, 
yo aku'oi na'a in de'emanbi bobantung i 
Kristus. 

11 Mo'ikow ule utatku mita musti 
monota'au kon Habar Mopia inta 
pinoyaputku ko'i monimu tua in de'emanbi 
nongkon intau. 

12 Sin tua in de'emanbi inogoi in intau 
ko'inakó, bo de'emanbi doman intau in 
notundú ko'inakó, ta'e tua in no'uliku sing 
ki Yesusbi tontani in nobogoi ko'inakó. 

13 Kino-dongogan bidon monimu ing 
kobobiagku kolipod wakutu in aku'oi 
agamapa Yahudi. Wakutu intua diabi in 
tabiku momogutú kon jama'at mita i Allah, 
totokbi in ramijionku putúon im mosia. 

14 Bo aka tongá mopobayak im parentah 
agama Yahudi, yo no'iliubi in aku'oi kon 
intau mita in Yahudi inta topobiagku. Bo 
aku'oi totok doman molukad kon adat im 
mogoguyang nami. 

15 Tongá pinodoyonbi kon tabi i Allah, 
sahingga pinili-Nya aku'oi ko wakutu ing 
kom bonupa in sian i ináku. Inoini-Nya in 
aku'oi sim mogaid kon oáidan-Nya. 

16 Pino'ontong-Nya ko'i nakó ing ki 
Adi-Nya simbá Habar Mopia soál ki 
Adi-Nya bayáanku poyaputon kon intau 
mita inta de'eman Yahudi. Bo wakutu 
intua aku'oi diábi minayak ko'i ineka sin 
no'igum kon tonggina. 

17 Ná doman tua, aku'oi in diábî minayak 
in Yerusalem bo notayak ko'i monia inta 
munadon nobali rasul. Ta'e aku'oi im 
minayakbi im butá Arap, bain nongkon 
tua aku'oi minayak bui in Damsyik. 

18 Bo tolu notaong no'iduduimai, aku'oi 
minayak in Yerusalem sim mokipodungkul 
ko'i Petrus. Aku'oi nogutun takinnya 
mopuluh bolima nosinggai. 

19 Tongá aku'oi diábi noyodungkul in 
rasul mita ibanea kolikudbi ing ki Yakobus 
ki utat i Tuhan Yesus. 

20 Kon tayowon i Allah, pogumankudon 
ko'i monimu, kon onu im pinaisku ko'i 
monimu na'a in totu'ubi, de'emanbi tonga 
ubol! 

21 No'iduduimai kon tua aku'oi minaya- 
mayak makow in lipú mita inta kon Siria 
bo Kilikia. 

22 Ta'e wakutu intua jama'at mita inta 
kon Yudea, diapabi nonota'au ko'inakó, 
sin diápa inontong monia. 

23 Mosia tongábi nokodongog kong 
guman in intau, "Kon siabi tua inta kolipod 
nomogutú ko'i monia, ta'e tana'a makow 
sia nopoyaput ing kaparcayaan inta 
kolipod ramijionnya totok inggamáan." 

24 Dá mosia totokdon nodayow ko'i Allah 
sin aku'oi nopirisaya domandon kon tua. 
INaonda im mopuluhdon bo opat 
2 notaong kon tua, aku'oi bui minayak in 

Yerusalem takin i Barnabas, bo í Titus. 

2 Aku'oi minayak in Yerusalem sing 
ki Allahbi in nopotabá. Bo kon tobatú 
pinoyodungkulan takin itoi mita kon tua, 
aku'oi noginsilang kon Habar Mopia inta 
pinoyaputku kon intau mita inta de'eman 
Yahudi. Sin doibi in aku'oi aka usahaku 
kolipod bo masa in tana'a, tongá mobali 
diá baraguna. 

3 Ki Titus inta noyotakinku tua intau in 
Yunani ta'e diábi in sia pinoki sunatku ná 
kon atorang in agama Yahudi. 

4Umpakahbî oyúon intau in totok 
momakisa ko'inia. Mosia tua intau 
mita inta umuran kumapog ko'i naton 
bo mongaku kom mosia ing ki utat 
naton. Mosia tua in umuni-uni makow 
monarukira kon onu kabi in aidan naton 
salaku intau inta ain notobatú takin i 

Kristus Yesus. Ibogon monia ing kita 
mobui kong ka'ada'an naton kolipod 
salaku ki ata monia. 

> Ta'e topilikmai diábî ing kami umundok 
ko'i monia, sin ibogon nami Habar Mopia 
tatua tantubi mo'itutui bo mo'itonop 
makow kong gina monimu. 

6 Bo soál mosia inta inanggap in intau 
mita mongopenting -- tua in diabi mobali 
soal ko'inakó, sin aka ko'inakó yo diabi in 
yoposi intau, intau moloben ande intau 
moyangkó, sing ki Allah in diábi momili 
kon intau. 

7 Mala ináku bidon in intau mita inta 
nobali itoi, kong ki Allahbi in nobogoi 
oáidan ko'inakó simbá aku'oi mayak 
mopoyaput in Habar Mopia kon intau 
mita inta de'eman Yahudi, naonda bo ki 
Allah inta nopotabá ko'i Petrus minayak 
nopohabar in Habar Mopia kon yuá-yuák 
intau Yahudi. 

8 Sing ki Allah inta nobogoi ko'i Petrus in 
ropot bá mobali rasul kon sigad in intau 
mita Yahudi, Siabi doman tua inta nobogoi 
in ropot ko'inakó simbá mobali rasul kon 
yuá-yuák in intau de'eman Yahudi. 

9 Bo naonda in noko'ontong kon totabi 
inta inogoi i Allah ko'i nakó, dá ki Yakobus, 

ki Petrus, bo ki Yohanes inta nobalidon 
itoi kon jama'at, nopirisayadon kong ki 
Allahbi in nobogoi oáidan tana'a ko'inakó. 
Sahingga in nodati im mosia ko'i naminda 
i Barnabas salaku tanda yoyobayatan. 

Bo nosatuju bidon ing kami kong kami 
im mayak mopohabar in Habar Mopia 
kon yuá-yuák in intau mita inta de'eman 
Yahudi, bo mosia im mayak kon sigad in 
intau mita Yahudi. 

10 Tongá topasal im pino'igum monia 
ko'i nami, musti tarukiraan in intau mita 
boga. Bo memang tuabi doman inta 
kino'ibo-ibogku aidan. 

11 Wakutu ing ki Petrus namangoi in 
Antiokhia, taran-tarangandon sinogurku 
in sia, sin no'italádon in o'idnya. 

12 Sim muna-munamai in sia nonga'an 
noyotakin in intau mita inta diá sinunat. 
Ta'e naonda in no'iangoidon intau mita 
inta pinotabá i Yakobus, sia iyumayukdon 
kon utat mita inta diá sinunat bo doi 
domandon nonga'an noyotakin monia, 
sin sia mo'ondok kon intau mita inta 
nomakisa simbá bayongan intau musti 
sunaton. 

13 Intau mita in Yahudi ibanea dinumudui 
domandon kon aid i Petrus natua, 

sahingga ki Barnabas no'idudui doman 
kon aid monia natua. 

14 Bo naonda inontongku in oáid monia 
inta diá nososuai onu inta sinundú kon 
Habar Mopia i Tuhan, dá aku'oi noguman 
nana'a ko'i Petrus kon tayowon intau 
moanto inta kon tua, "Aka kobobiagmu 
ule salaku intau in Yahudi, naonda bo 
kobobiag in intau inta de'eman Yahudi, 
yo nongonu sin ikow im momakisabi kon 
intau ibanea simbá mobiag naonda bo 
kobobiag in intau Yahudi?" 

15 Aka podudui ing katurunan, yo kami 
na'a intaubi in Yahudi bo de'emanbi "intau 
de'eman Yahudi inta binaradosa". 

16 Umpakah natua yo kinota'auanbi 
nami kon diábî in tobatúmai intau im 
posalamaton i Allah sin dinumudui kon 
hukum i Musa. Ta'e intau posalamatonbi 
sim pirisaya ko'i Yesus Kristus. Tuamai 
kami tontanî nopirisayadon ko'i Yesus 
Kristus, simbá kami im posalamaton 
doman, de'emanbi posalamaton sin 
dinumudui kon onu inta kon hukum i 
Musa. 

17 Ta'e aka kami inta umuran moramiji 
mobiag moyodame i Allah bo motobatú 
i Kristus, ta'e kino kadapatan doman 

nogaid kon inta diá no'itutui, ná aid in 
intau mita baradosa, bo ná doman intau 
mita de'eman Yahudi, yo mota'au degá in 
singogon kong ki Kristusbi in nokopopisi 
sahingga in nogaid ing kami kon inta 
no'italá? Tantú diábi mota'au! 

18 Sin aka aku'oi bo moramijibi bui 
moposindog kon onu inta ain irumbunku, 
yo tua im mangalenya kon aku'oi aindon 
nobali intau inta nomalawang kon hukum 
i Musa. 

19 Sin aku'oi aim minatoi bon hukum 
in Musa tatua -- sing kopontingan in 
hukum tatua -- simbá aku'oi mobiagdon 
motoindudui ko'i Allah. Aku'oi aindon 
pinopopakú kong kayu pinoyotalempang 
takin i Kristus. 

20 Tongá aku'oi in nobiag, ta'e de'eman 
bidon aku'oi, sing ki Kristus bidon in na'a 
kon awakku. Bo kobobiagku tana'a makow 
ing kobobiag bidon inta pinodoyon kom 
pirisayaku ko'i Adî i Allah inta notabi 
ko'inakó, bo inta ain noposarahkan in 
awak-Nya tontani sing kopontinganku. 

21 Diábî sinolakku in totabi i Allah. Sin 
aka kuma bo oyúon ing kasalamatan aka 
dumudui kon hukum in agama, yo diá 
bidon mangale ing kinopatoian i Kristus! 

3 l Utat mita intau ing Galatia! Mo'ikow 
nion totu'udon mobodok! Ki ine 

degá in nopongaruh ko'i monimu? 

Eta kinoliongandon monimu inta 
pinogumanku kon tayowonmai monimu. 
Aku'oi noguman kong ki Kristus aindon 
pinopopakú kong kayu pinoyotalempang! 

2 Oyúonpa in libóonku ko'i monimu: 
Degá mo'ikow nion notarima kon Roho i 
Allah sin dinumudui kon hukum i Musa? 
andeka nokodongogdon im mo'ikow kon 
Habar Mopia nongkon i Allah bodongka 
nopirisayadon ko'i Kristus? 

3 Nongonu sin nobodokbi natua im 
mo'ikow? Kobobiag monimu aim pinagkoi 
monimu kom bonu in Roho i Allah, 
yo nongonu sim mo'ikow mo'ibogpabi 
mopongata ing kakuatan monimu tontani 
im motayak kong kobiagan mopia? 

4 Degá iraimai monimu yo diábî im 
mangale im bayongan inta ain kinorasa'an 
monimu tua? Diábî kuma'an kon akal aka 
diá im baragunanya! 

> Ki Allah ain nobogoi in Roho-Nya ko'i 
monimu bo ain nogaid kon soál mita 
inta mokoherang kon sigad monimu. Yo 
degá inaidan i Allah intua sim mo'ikow 
dinumudui kon hukum i Musa? Andeka 

mo'ikow nongindongog kon Habar Mopia 
tatua bo nopirisaya ko'i Kristus? 

6 Natua doman in oáid i Abraham -- 
wakutu in "sia nopirisaya ko'i Allah. 
Lantaran pirisayanya tatua sahingga 
sinarima i Allah in sia nobali intau inta 
mokosanang kong gina-Nya." 

7 Dá bá kota'auan monimu kon intau inta 
totu-totu'u mopirisaya ko'i Allah, yo mosia 
tua ing ki adi i Abraham. 

8 Bo kom Buk Mosuci aindon pinais muna 
kong ki Allah im moposalamatbi kon intau 
mita inta de'eman Yahudi, sim pirisaya 
monia ko'i-Nia. Habar Mopia tatua aindon 
pinota'au muna ko'i Abraham, tua inta 
mangale in singog tana'a, "Barakat i Allah 
kom bayongan intau kon dunia na'a 
moponag mongin inimu." 

9 Dá mosia inta mopirisaya, barakatan 
moyotakin i Abraham, intau inta totok 
mopirisaya tua. 

10Sin intau inta nobiag bo tantu 
dinumudui kon hukum i Musa, komintanbi 
nobiag kom bonu ing kutukan. Sing kom 
im Buk Mosuci aim pinais, "Intau inta dia 
mosatia dumudui kom bayongan inta 
aim pinais kom buk in hukum i Musa, yo 
kutukon i Allah!" 

11 Bo bá kota'auandon monimu in na'a, 
diábi tobatúmai intau posalamaton sin sia 
ain dinumudui kon hukum i Musa. Tana'a 
mita aim pinais kom Buk Mosuci, “Tongabi 
intau inta mopirisaya ko'i Allah im mota'au 
moyodame i Allah!" 

12 Ta'e hukum i Musa diabi pinodoyon 
kom pirisaya. Sing kom Buk Mosuci aim 
pinais, intau inta dinumudui kon hukum i 
Musa, mobiag sin hukum tatua. 

13 Ta'e ki Kristus ain nomilat ko'i naton 
nongkon kutukan in hukum i Musa tatua. 
Sia nopomayakdon makow in awak-Nya 
tontani kinutuk simbá kita im mopilat 
kong kutukkan. Sing kom Buk Mosuci aim 
pinais, "Kinutukdon in intau inta minatoi 
binambé kong kayu pinoyotalempang." 

14 Tua komintan inaidan i Kristus Yesus 
simbá barakat inta pinodandi i Allah 
ko'i Abraham ogoi doman kon intau 
mita inta de'eman Yahudi. Natua im 
pinogogaid-Nya, sahingga kita inta 
mopirisaya ko'i Allah, mota'au motarima 
kon Roho inta pinodandi i Allah. 

15 Utat mita! Tana'a aku'oi momaké in 
contoh, inta nobalimai ko'i naton pomuloi 
makow. Aka intau bo ain nogaid kon 
dodandian bo dondandian tatua aindon 

nosah, da dia bidon tobatúmai kon sigad 
monia tua im mota'au monginggamá 
andeka modugang kon dodandian tatua. 

16 Ki Allah ain nobogoi in dandi-Nya mita 
ko'i Abraham bo kong katurunannya mita. 
Kon dodandian tatua diabi pinoguman 
nana'a, “bo kon intau mita inta katurunan 
i Abaraham", inta aka tomangalean yo 
moántó intau. Nana'abi im pinais, "bo 
kon intau inta katurunan i Abaraham", 
mangalenya in tongábi tobatú in intau, 
tuata ing ki Kristus. 

17 Makusudku nana'a: Dandi i Allah 
aindon inaidan bo aindon muna pinosah. 
Tuamai hukum i Musa inta inogoi kon 
taong 430 no'iduduimai, diábi mota'au 
monginggamá kon tua andeka momopot 
kon dandi i Allah tatua. 

18 Sin aka onu inta ain sinantú i Allah 
ginamá nongkon hukum i Musa dá tua in 
de'emanbi pinogintompod kon onu inta 
aim pinodandi. Tongá lantaran ki Allah 
ain nodandi ko'i Abraham dá inogoi-Nyabi 
intua komintan ko'inia. 

19 Dá aka natua yo onu im mangale 
pinobogoian kon hukum i Musa? Nana'abi, 
hukum tatua pinodugang simbá kota'auan 
oáid inta no'i talá, nodapot kong 

katurunan inta pinodandi mo'iangoidon. 
Hukum i Musa tatua pinogumanbi im 
malaekat mita kon intau mita. 

20 Tuamai mustibi oyúon im posibotak 
bain tua bo baraguna in intau mononigad. 
Ta'e ki Allah in diábi nomaké im 
mononigad, Siabi tontani in namangoi. 

21 Aka natua yo noyoposi degá in hukum 
i Musa bo dandi i Allah? Tantu diabi! Sin 
aka kuma hukum i Musa mobogoi ing 
kobiagan kon intau, dá intau mota'aubi 
moyodame i Allah bo inta dumodudui kon 
hukum i Musa tatua. 

22 Tongá kom bonu im Buk Mosuci 
pinaisdon kom bayongan intau 
kinawasa'andon in aid diá mopia. Tuamai 
totabi inta pinodandi bo inta pinodoyon 
kom pirisaya ko'i Yesus Kristus inogoi ko'i 
monia inta mopirisaya. 

23 Wakutu ing kita diápa mopirisaya 
ko'i Kristus kita umuranpabi nokadai 
kon hukum i Musa; kita naonda bo 
kinurung modapot im pirisaya naton tatua 
pinonyata. 

24 Dá hukum i Musa nobali mololukad ko'i 
naton modapot ing ki Kristus namangoi, 
simbá kita im posalamaton i Allah sing 
kita nopirisaya ko'i Kristus. 

25 Tana'a makow wakutunyadon intau 
mopirisaya ko'i Kristus, dá kita in diá 
bidon ilukadan makow in hukum i Musa. 

26 Mo'ikow bo ain nopirisaya ko'i Yesus 
Kristus, dá mo'ikow ain notobatú takin- 
Nya; sahingga im mo'ikow nobalidon ki 
adi mita í Allah. 

27 Mo'ikow komintan aindon binaptis 
pinodoyon kon tangoi i Kristus, dá sipat 
mita i Kristus oyúon bidon ko'i monimu. 

28 Tuamai intau in Yahudi andeka intau 
in Yunani, diá bidon in yoposinya bo diábi 
domandon in sinangoian ata andeka intau 
nobebas, lolaki andeka bobay. Mo'ikow 
komintan aim bidon notobatú takin i 
Kristus Yesus. 

29 Bo aka mo'ikow bo ain nobali 
kapunya'an i Kristus, dá mo'ikow ing 
katurunanbi i Abraham, tuamai mo'ikow 
im motarima kon onu inta pinodandi i 
Allah. 

l Nana'a im makusudnya: kon wakutu 
4 in adi inta sinantú mogogabat kong 
kapunya'an ing guyanganya no'intokpa, 
sia nápabi onda bo ata, umpakahbi sia 
tua ing kitogi im bayongan yagi-yagi 
inta sinaláan ing guyanganya. Sia in 
umuranpabi lukadan makow in intau 

ibanea modapot momangartidon in sia 
andeka bain motompod umurnya inta ain 
sinantu. 

2 (4:1) 

3 Natua doman ing kita, ko wakutu in 
diápa moguyang im pirisaya, yo kita im 
mobalipabi ata in Ibilis mita kon dunia 
na'a. 

4Ta'e naonda im motompodon 
wakutunya, potabádon i Allah ing ki 
Adi-Nya mamangoi in dunia na'a. Ki 
Adi-Nya tatua pinononggadi in tobatu 
bobay inta nobiagpa kom bonu ing kawasa 
hukum i Musa. 

> Sia na'a pinotabá sim mobogoi ing 
kabebasan kon intau mita inta umuranpa 
nobiag kom bonu ing kawasa in hukum 
i Musa; simbá kita mobali ki adi mita i 
Allah. 

6 Mo'ikow nion ki adi mita i Allah, da' 
pinotabá-Nyadon in Roho i Adi-Nya 
mamangoi ko'i naton inta tantu mokuani; 
Ama, oh Amáku. 

7 Bo mo'ikow in de'eman bidon ata, ta'e 
nobali bidon adi, dá ki Allah im mobogoibi 
koi monimu im bayongan yagi-yagi inta 
ain sinadia-Nya ko'i adi-Nya mita. 

8 Tungkul intua mo'ikow diápa nonota'au 
ko'i Allah, tuamai mo'ikow nobali ata ing 
kawasa mita inta inanggap monimu ki 
allah, ta'e sabanarnya in de'emanbi ki 
Allah. 

9Tongá masa in tana'a, mo'ikow aindon 
nopirisaya ko'i Allah, ande singogon 
makow mopolok, ki Allah ain nonota'au 
ko'i monimu. Ta'e nongonu sim mo'ikow 
buipabi mosumbah kon dimukud mita inta 
mora'at tatua? 

10 Mo'ikow tantúpa molukad makow kon 
singgai mita, ande bulan mita bo taong 
inta ain sinantu monimu. 

11 Molia-liaubi totok ing ginaku ko'i 
monimu, dika bo onu inta ain iramijiku 
ko'i monimu mobali diá im baragunanya. 

12 Utatku mita! Po'igumonku ko'i monimu 
simbá mo'ikow mo'ibog mobali ná aku'oi. 
Sin aku'oi ain domandon nobali ná 
mo'ikow. Bo kinota'auanku im mo'ikow in 
diapabi kon dodai onda in nogaid kon inta 
diá mopia ko'inakó. 

13 Tantú kotoropanpabi monimu nongonu 
sin aku'oi namangoibi nopoyaput in Habar 
Mopia ko'i monimu tungkul intua. Tua in 
lantaranbi aku'oi notakit. 

14 Bo wakutu intua mo'ikow diá morongó 
mamangoimai ko'inakó, umpakahbi 
ka'ada'an awakku tungkul intua nobali 
totungkul ko'i monimu. Malahan sinarima 
monimu in aku'oi naonda bo notarima kon 
tobatú malaekat i Allah, sedang no'iliupa 
doman kon tua, sinarima monimu in 
aku'oi naonda bo notarimadon ko'i Yesus 
Kristus. 

15 Mosanang totok mo'ikow tungkul 
intua, yo tana'a ondadon ing kasanangan 
monimu tatua? Kinota'auanku bidon 
ing kopopia ing gina monimu, sim 
mota'aukubi poguman kon tungkul intua 
mo'ikow mokobalibi monguil kom batol 
im mata monimu bo ogoi ko'inakó, aka 
paraluonku doman intua. 

16Yo degá saturuondon monimu in 
aku'oi tana'a makow sim moguman kon 
totu'u ko'i monimu? 

17 Intau mita ibanea moramiji totok 
motayak ko'i monimu, ta'e diábi mopia 
im makusud monia. Mosia tua in tongabi 
mo'ibog momontow kon hubungan 
monimu takin i nami, simbá mo'ikow 
mo'ibogdon dumudui ko'i monia. 

18 Memang mopiabi aka intau morajing 
mogaid kon inta mopia, asal bo umuran 

natua bo dona'ai tongá aka aku'oi kon 
yuá-yuák monimu. 

19 Ule adiku mita inta kinotabiku! Tana'a 
aku'oi bui notakit sin umuran morai 
ko'i monimu. Takitku na'a in naonda bo 
takit im monononggadi. Moájar totok 
im porasa'anku, aka sipat mita i Kristus 
bo diápa no'itonop kom bonu ing gina 
monimu! 

20 Aku'oi mo'ibogdon totok moyodungkul 
monimu in tana'a makow, simbá 
aku'oi mota'auadon moyosingog 
moyogintayowan makow, sin diadon 
kota'auanku mongo onupa in aidanku 
mo'indoimai kon oáid monimu nanion. 

21 Utatku mita inta mo'ibog nobiag 
kom bonu ing kawasa hukum i Musa, 
indongogaipa in aku'oi! Pogumankudon 
ko'i monimu onu inta sabanarnya pinais 
kom bonu in hukum i Musa. 

22 Kon tua aim pinais kong ki Abraham 
kogadi kon doyowa: Inta tobatú no'ulinya 
ko'i atanya, yo tobatú in no'ulinya ko'i 
ibuloinya. 

23 Adi inta nongkon bobay ki atanya, 
oyúon sim pinodoyon kon ibog in intau 
na'a. Ta'e aka adî inta nongkon i buloinya, 
oyúon sim pinodoyon kon dandi i Allah. 

24 O'uman tana'a mobali olinow naton. 
Bobay doyowa tatua ná bi onda bo 
dodandian i Allah doyowa: tobatú 
nongkon bulud in Sinai tua inta adi ko'i 
Hagar, ki adinya inta pinononggadi salaku 
ata. 

25 Dá ki Hagarbi tua in sinangoian bulud 
in Sinai kom butá in Arap. Sia naonda bo 
Yerusalem tana'a makow, inta nobiagdon 
ata. 

26 Ta'e Yerusalem inta kon soroga tuata 
in Yerusalem inta nobebas, bo siabi tua 
ing ki iná naton. 

27 Sing kom Buk Mosuci pinaisdon nana'a, 
"Kolungangadon ing ginamu bobay bantó, 
inta dia dodai onda nononggadi! 
Kosanangdon bo kopia-piadon ginamu 
ule ikow inta diá dodai onda nokorasa 
kon roriga monononggadi! Sim bobay inta 
sinaláan i buloinya im moko'ulibi kom 
mobayo-bayong in adi. nongkon bobay 
inta nobiag takin i buloinya." 

28 Utatku mita, mo'ikow nion naonda bo 
ki Ishak inta pinonongadi pinodoyon kon 
dandi i Allah. 

29 Kon wakutu intua adi inta 
pinononggadi podudui kon ibog in intau, 
nomogutú kon adi inta pinononggadi 

podudui in ibog i Allah, dá natua doman 
tana'a makow. 

30 Ta'e tarukirabi inta pinais kom Buk 
Mosuci, nana'a: "Poguntundon im bobay 
ata tanion takin ki adinya, sin adi inta 
nongkon bobay ata tatua diabi mota'au 
mogogabat kong kapunya'an moyotakin 
adi inta nongkon bobay nobebas tua." 

31 Dá pogumanku utat mita, kita na'a in 
de'emanbi ki adi im bobay ata tatua, ta'e 
ki adibi im bobay inta nobebas. 

l Tana'a kita totu-totu'udon nobebas, 

5 sing ki Kristus tontani in nopobebas 
ko'i naton! Tuamai tantúdon lukadai ing 
kabebasanmu, bo dona'ai mo'ibog bui 
tonggata'an. 

2 Pokotorop in na'a, aku'oi, ki Paulus 
moguman ko'i monimu: Aka mo'ikow bo 
moki sunat, yo tua im mangalenya, ki 
Kristus in diádon baraguna ko'i monimu. 

3 Komintanpa doman aku'oi mobogoi im 
poringatan kon intau mita inta moramiji 
moki sunat, sia im musti mopobayak im 
bayongan inta pinais kon hukum i Musa. 

4 Aka mo'ikow bo moramiji dumudui kon 
hukum i Musa simbá posalamaton, yo tua 
im mangalenya hubungan monimu takin 
i Kristus nobontowdon. Bo aka natua yo 

mo'ikow in nobiag bidon kon luai in totabi 
i Allah. 

> Ta'e aka ko'i nami, kami tongábi 
moharap makow kon totabi i Allah sim 
pinodoyon kom pirisaya ko'i Kristus. 

Ki Allahbi im mobogoi ing kasampatan 
mobiag moyodame bui takin-Nya. 

6 Sin aka kita bo ain notobatú takin i 
Kristus Yesus, yo soál sunaton ande diá 
sunaton, diabi mobali soal ko'i naton. Sin 
totok mopenting im pirisayabi ko'i Kristus 
bo tua im monyata kon tabi naton kon 
tumpala intau. 

7 Kolipod mo'ikow mosilawangan mogaid 
kon inta mopia. Yo nongonu sim masa 
na'a mo'ikow doi bidon dumudui kon onu 
inta kino ibog i Allah? Ki ine in nopongaruh 
ko'i monimu? 

8 Nopasti bidon kon de'emanbi ki Allah 
inta nogoini ko'i monimu in nogaid kon 
soal natua. 

9 Nana'a kain singog in intau, "Ragi 
topilik nokokutad kom bayongan topong 
inta pomia'an kukis.” 

10 Umpakahbi natua ta'e aku'oi im 
mopirisayabi kom mo'ikow in diapabi 
tonga mopomaké in raian monimu tontani, 
sing kita ain notobatú takin i Kristus. Bo 

moyakinbi in aku'oi kong ki inekabi intau 
inta mopotomba'uk in raian monimu nion, 
toko hukumonbi i Allah. 

11 Bo aka soál aku'oi utat mita, nongonubi 
sin umuranbi saturuon monimu in aku'oi 
aka moguman kon atorang in sunat tua in 
diábi moponting? Aka aku'oi mopota'au 
natua, dá onu inta pinota'auku soál kayu 
pinoyotalempang i Kristus, diá bidon 
mokopomuká kom bobayowan. 

12 Mopiadon totok aka intau mita inta 
umuran mopotomba'uk in raian monimu 
nion, balúdon lumuai nongkon jama'at! 

13 Utat mita! Mo'ikow aindon inoini 
mobali intau inta nobebas. Ta'e dona'aibi 
pakéon ing kabebasanmu tatua salaku 
kasampatan mogaid kon onukadon 
ing ko'ibog monimu aidan. Ta'e 
popobaragunabi ing kasampatan tatua 
motulung kon intau ta'e musti podoyon 
kon tabi kon tumpala intau. 

14 Bayongan hukum in agama sinipun 
kon tobatú parentah tana'a, "“Kotabibi in 
tumpala intau ná kototabimu kon awakmu 
tontani." 

15 Ta'e aka mo'ikow bo mo'ibog mosi 
kamburungan ande mosi limodan, yo 

kopopia sin dikabo mo'ikow tumpala 
moyoyang. 

16 Nana'abi im makusudku: "Kobiagdon 
mo'ikow podudui kon ibog in Roho i Allah, 
dona'aibi mo'ibog mobiag podudui ibog in 
intau. 

17 Sin onu inta kino ibog in intau 
noyoposibi ing kino ibog i Allah, andeka 
nana'a, inta kino ibog i Allah noyoposibi 
inta kino ibog in intau na'a, tuamai 
mo'ikow diá mota'au mogaid kon onu inta 
ko'ibog monimu. 

18 Ta'e aka mo'ikow bo mo'ibog kapiton 
in Roho i Allah, yo mo'ikow in diá bidon 
mobiag kom bonu ing kawasa hukum i 
Musa. 

19 Ibog in awak na'a ontongon bidon kon 
oáid mita inta diá mopia, bo mora'at bo 
inta diá doman patus aidan in intau. 

20 Mosia mo'ibog mosumbah kon ilah 
mita ibanea, mongonggaing, mo'ibog 
mosisaturuan, mo'ibog moropatoi, 
mo'intoi kon intau ibanea, lagi tumorú, bo 
tongá momikir kong kopontingan tontani, 
momoguya'at kon jama'at, bo mo'ibog 
mopoyoposi kon intau. 

21 Diá mosanang ing gina aka 
moko'ontong kon intau ibanea no'iliu kom 

batangan, umuran monginum kon inta 
mokololangu, mo'ibo-ibog in rame bo 
noyagi-yagipa doman ing ko'ibog monia. 
Kom bayongan oáid natua, buikupa doman 
tonggina'an im mo'ikow, ná kolipod kon 
tantú mokopo'ingat, sin intau mita inta 
nogaid kon soál mita natua diábi mobali 
umat i Allah. 

22 Tongá intau mita inta kinawasa'n in 
Roho i Allah, yo nana'abi in aidan monimu: 
Oyúon totabian, umuran mosanang 
ing gina bo mo'onow ing gina, oyúon 
kasabaran, mopia ing gina, umuran mopia 
kon tumpala intau, motoindudui, 

23 mo'ompá in dodia, bo mokokotahang 
kon gina. Diábi in hukum agama im 
molarang kon oáid mita natua. 

24 Ki ine inta ain nobali kapunya'an i 
Kristus Yesus, yo mosia tua ain doman 
nolumbú kon tabiat intau bo bayongan 
ibog in dunia na'a. 

25 Aka roho i Allah bo nobogoidon 
ing kobiagan nobagu ko'i naton, yo 
pomayakdon makow, simbá sia im 
mongawasa kong kobiagan naton. 

26 Bo dona'aibi ing kita kumalakuang, 
mosiposakian kong gina, bo mosi intoian." 

l Utat mita! Aka oyúon intau ing 

kino kadapatan monimu nogaid kon 
no'italá, dá mo'ikow inta nobiag no'idudui 
kon ibog in Roho i Allah, musti modia 
bui kon intau tatua mongindalan inta 
mo'itutui. Ta'e kolukóon im mosingog, bo 
mo'ikow musti mokopo'ingat simbá diá 
kopongaruan doman. 

2 Mositulungan aka moko'ontong kon 
roriga ande oáidan in intau ibanea. Aka 
tua in aidan monimu, yo dinumuduidon 
kom parentah i Kristus im mo'ikow. 

3 Aka tobatú intau bo nosangka kon sia 
tua intau moponting, padahal bo diabi, yo 
sia in nonguboldon ko'inia tontani. 

4 Pomuloi intau mustibi mo'indoi kon 
oáidannya tontani, mopia andeka diá 
in oáidnya. Aka mopia dá tuabi im 
mokosanang kong ginanya. Ta'e dona'aibi 
mopoyobandingmai onu inta inaidan intau 
ibanea. 

> Sim pomuloi intau mustibi motanggung 
jawab kon onu in inaidnya tontani. 

6Intau inta notarima kon totundú i 
Kristus, musti mosilai doman ko'i gurunya 
kom bayongan inta mopia, inta oyúon 
koinia. 


GALATIA 6. 7-12 27 


7 Dika mo'ibog ubolan. Sing ki Allah 
in diabi mota'au pogogitogan! Sin onu 
im pomula'an intau yo tuabi doman in 
sipu'onnya. 

8 Aka ki ine in nomula pinodoyon kon 
tabiat in intau, yo kopatoian im mo'ulinya. 
Ta'e aka sia bo nomula pinodoyon kong 
ko'ibog in Roho i Allah, yo kobiagan 
mononoi im mo'ulinya nongkon Roho i 
Allah. 

9 Manangka intua dona'aibi mokopomalas 
im mogaid kon inta mopia; sin aka kita 
bo diá mogogai im mogaid kon inta diá 
mopia, yo korasa'anbi doman naton ing 
ko'onggotannya. 

10 Dá tuamai ko wakutu oyúonpa ing 
kasampatan naton, yo koligai ing kita 
simbá mogaid kon inta mopia kom 
bayongan intau, muna-munamai'n ko'i 
utat mita naton inta mopirisaya ko'i Tuhan 
Yesus. 

11 Tarukiradon totok kopira onu inta 
pinaisku takin hurup mita moloben. 

12 Intau mita inta mokiko'ontong kon 
tumpala intau, mosia inta moramiji 
momakisa ko'i monimu simbá sunaton. 
Ta'e tua in aidan monia simbá diá 
pogutúon intau Yahudi im mosia. Sim 

mosia nopoyaput in habar soal roriga i 
Kristus. 

13 Sim mosiapa inta nokisunat diábi 
doman dinumudui kon hukum i Musa. 
Ta'e ibogon monia im mo'ikow musti 
mokisunat, simbá mosia mota'au 
dumodia, sim mo'ikow no'ibog dinumudui 
kon atorang tatua. 

14 Ta'e aku'oi in totu'u kon doibi dumodia 
kon onu inta ain inaidanku, kolikudbi 
im modayow ko'i Tuhan naton ki Yesus 
Kristus inta aim minatoi pinopopakú 
kong kayu pinoyotalempang. Lantaran Sia 
bo aim minatoi pinopopakú kong kayu 
pinoyotalempang, dá dunia na'a in diá 
bidon im mangalenya ko'inakó. Ná doman 
tua aku'oi kon tayowon in dunia na'a, 
inanggap monia aku'oi na'a naonda bo 
minatoidon. 

15 Sinunat ande diá sinunat, tua in 
diábi moponting, sim mobalibi intau 
inta mobiag mobagu takin i Allah im 
moponti-ponting. 

16 Kom bayongan intau inta umuranpa 
nokadai kon atorang tatua bo bayongan 
doman intau inta dinumudui kon ibog i 
Allah, umuran igumonku makow simbá ki 

Allah mobogoi ing kobiagan motompia bo 
barakat-Nya. 

17 Mo'iduduimai kon tua, po'igumanku 
doman, simbá diá tobatúmai intau 
moposusahmai ko'inakó bui. Sing kon 
awakku na'a oyúonbi in tandá kon aku'oi 
na'a in dumoduduibi i Yesus. 

18 Po'igumonkudon makow totabi bo 
barakat i Tuhan naton ki Yesus Kristus 
umuran kotaki-takin monimu utatku mita. 
Amin. Hormat nami, Ki Paulus 


Efesus 


l Umat i Allah kon Epesus inta 
motoindudui ko'i Kristus Yesus! 

2 Aku'oi ki Paulus, inta nobali rasul i 
Kristus Yesus sim pinodoyon kon ibog i 
Allah tontani, aku'oi umuran mopo'igum 
makow in doá simbá ki Allah, ki Amá 
naton bo ki Tuhan Yesus Kristus mobogoi 
im barakat bo kobiagan motompia ko'i 
monimu. 

3 Dinayo-dayowdon ki Allah, ki Amá i 
Tuhan naton ki Yesus Kristus! Sia ain 
nobogoi im barakat ko'i naton, barakat 
rohani kom bonu in soroga, sing kita ain 
notobatú i Kristus. 

4Ko wakutu in dunia na'a diápa pinomia 
kita ing koyongandon pinili i Allah 
pinongin i Kristus takin makusud bá 
kita mobali kapunya'an-Nya inta tongá 
mosumbah ko'i-Nia bo mogaid kon onu 
inta pinarentah-Nya. Lantaran ki Allah 
motabi, 

> dá sinantú-Nyadon muna, kom pongin 
i Yesus Kristus, balion-Nyadon ki adi-Nya 


EFESUS 1.6-11 2 


tontani ing kita. Bo tuabi ing kino 
ibog-Nya aidan. 

6 Dinayo-dayowdon ing ki Allah inta 
mokawasa, sin tabi-Nya inta totok 
moloben ko'i naton pinonyata-Nyadon 
pinongin i Adi-Nya. 

7 Ki Kristus minatoidon sim mopobebas 
ko'i naton bo mongampung kom bayongan 
dosa. 

8 Pinomia-Nya intua sim motabi totok ko'i 
naton bo tabi-Nya tatua inogoi-Nyadon 
ko'i naton takin bayongan hikmat bo 
pongortian. 

9 Ibog-Nyabi tontani im nopota'au ko'i 
naton in roncana-Nya inta no'ibunipa 
tatua. Sinantú-Nyadon kon roncana-Nya 
tatua ilapatan-Nyadon pongin i Yesus 
Kristus. 

10 Makusud in roncana-Nya tatua im 
bá bayongan yagi-yagi inta kon soroga 
ande inta kon dunia na'a, in notobatúdon 
i Kristus salaku tonggulu. Bo soál tatua 
ilapatandon i Allah aka aindon wakutunya. 

11 Bayongan yagi-yagi pinomia i 
Allah pinoduduibi in ibog-Nya bo 
kaputusan-Nya tontani. Nongkon 
pinomangkoianpamai Sia ain nomili ko'i 

naton sin ibogon-Nya kita mobalidon 
umat-Nya sim motobatú i Kristus. 

12 Koligai ing kita inta muna-munamai 
moharap ko'i Kristus, modayow ko'i Allah 
sin oáidan-Nya inta totok moloben! 

13 Mo'ikow nion aindon nobali umat i 
Allah wakutu im mo'ikow nokodongog 
kong koyow i Allah. Koyow tatua in Habarbi 
Mopia inta mobogoi ing kasalamatan ko'i 
monimu. Mo'ikow in nopirisaya ko'i Yesus 
Kristus, tuamai sinontandáan-Nyadon 
im mo'ikow salaku kapunya'an-Nya. 
Tandá-Nya tatua in Rohobi mokudus inta 
pinodandi-Nya. 

14 Roho tatua in nobali jaminan kong kita 
im motarimabi kon onu inta aim pinodandi 
i Allah kon umat-Nya. Tana'a mobogoi ing 
koyakinan ko'i naton kom pobebasonbi 
i Allah in umat-Nya. Dinayo-dayowdon 
ing ki Allah sin oáidan-Nya inta totok 
moloben tua! 

1> Manangka intua naonda ing 
kinodongoganku kom mo'ikow in 
nopirisayadon ko'i Tuhan Yesus, bo 
motabi doman kom bayongan umat i 
Allah, 

16 dá aku'oi tantú mopoyaput in sukur 
ko'i Allah sin lantaran mo'ikow. Pomuloi in 

aku'oi mosambayang umuranku doman 
kotangoian i mo'ikow. 

17 Aku'oi mopo'igum ko'i Allah, inta ki 
Tuhan naton ki Yesus Kristus, ki Amá inta 
momulia totok, simbá ogoian in Roho-Nya 
im mo'ikow. Roho tatua im mopobali ko'i 
monimu mobijaksana bo po'ontong-Nya 
ing ki Allah ko'i monimu, sahingga ing 
kota'auandon monim u in Sia. 

18 Po'igumonku doman ko'i Allah, simbá 
bukáan-Nya in raian monimu sahingga 
im mobayagdon bo komangaleandon 
monimu onu inta mota'au harapon 
monimu nongkon i Allah inta nogoini 
ko'i monimu. Bo bá kota'auandon doman 
monimu kom mobayongbi totok im 
barakat mopia inta sinadia i Allah kon 
umat-Nya; 

19 bo moloben totok ing kawasa-Nya 
ko'i naton inta mopirisaya, notongkai ing 
kakuatan kawasa-Nya inta moloben, 

20 inta pinaké-Nya wakutu in nomiag bui 
ko'i Kristus nongkon kinopatoian-Nya bo 
nobogoi ko'i-Nia in lolitúan inta totok 
molantud, moyotakin i Allah kon soroga. 

21 Lolitúan pomarenta'an i Kristus tua 
molantu-lantudbi nongkon lolitúan 
pomomarenta'an im bayongan 

pomarentah, bayongan ponguasa, 
bayongan itoi bo bayongan tuang 

bo bayongan intau inta inogoian in 
lolituan molantud; mosia inta nobiag 
masa in tana'a ande mosia inta nobiag 
mo'iduduimai. 

22 Pinotungkud i Allah im bayongan 
yagi-yagi kolimonag ing kawasa i Kristus, 
bo ki Kristus inogoi kon jama'at salaku 
tonggulu im bayongan yagi-yagi. 

23 Jama'at tua awakbî i Kristus, 
pinosempurna i Allah inta noposempurna 
im bayongan yagi-yagi kon ondaka. 

l Tungkul intua, secara rohani mo'ikow 
minatoidon, sim binaradosadon bo doi 
dinumudui kom parentah mita i Allah. 

2 Wakutu intua mo'ikow dinumudui kong 
kabiasa'an mita in dunia na'a; tua im 
mangalenya mo'ikow dinumudui kom 
mongongawasa kom balangon, tuata in 
roho inta masai na'a nongawasa kong gina 
in intau mita inta diá motoindudui ko'i 
Allah. 

3 Kolipod, kita komintan ná doman mosia 
tua; kita nobiag dinumudui doman kon 
tabiat in awak naton bo nogaid kon onu 
inta mokosanang kon awak bo raian 
naton. Wakutu intua kita na'a intaubi 

doman inta kinotugatan in toru i Allah, na 
doman mosia tua. 

4Ta'e molobendon totok in totabi i Allah! 
Ná domai tua in tabi-Nya ko'i naton, 

> sahingga kowakutu in rohani naton 
minatoipa, sin lantaran kita dia dinumudui 
kon ibog í Allah, biniag-Nyadon bui ing 
kita noyotakin i Kristus. Tuamai tongábi 
lantaran kinopopia ing gina i Allah, dá 
pinosalamat-Nya im mo'ikow. 

6 Lantaran kita ain notobatú i Kristus, 
dá biniag bui i Allah ing kita noyotakin 
i Kristus simbá kita momarentah doman 
moyotakin-Nya kon soroga. 

/ Inaidan i Allah intua, simbá kon 
singgai mo'iduduimai ko'ontongandon 
intau koloben in tabi i Allah. Tabi tatua 
pinonyata i Allah pinototoi kong kopopia 
ing gina-Nya ko'i naton inta pinotonsigad 
ko'i Kristus Yesus. 

8Ki Allah motabi ko'i monimu, tuamai 
pinosalamat-Nya im mo'ikow sin 
nopirisayadon ko'i Kristus im mo'ikow. 
Mo'ikow nosalamat de'emanbi lantaran 
lopi monimu tontani. Tua in totabibi i 
Allah. Manangka intua diábî mota'au in 
torum intau dumodia kon soál tatua. 

(2:8) 

10 Ki Allahbi in nomia ko'i naton, bo 
pinongin i Kristus pinomia-Nya ing kita, 
simbá kita mogaid kon soál mita inta 
mopia inta ain sinadia-Nya ko'i naton. 

11 Utatku mita inta de'eman intau Yahudi! 
Toropkah ing ka'ada'an monimu kolipod: 
Mo'ikow sinangoi "intau diá sinunat". 
Tua im pinonangoi intau Yahudi inta 
sinumangoi sinunat (makusudnya, ain 
noko'uli kon tanda inta inaidan intau kon 
awak monia). 

12 Kon wakutu intua mo'ikow diápa 
notobatú i Kristus, yo mo'ikow nion 
intaubi mita mokokiángoi inta diá 
no'itakin kon umat inta pinili i Allah. 

Bo mo'ikow in diábi doman no'ibonu 

kon dodandian inta inaidan i Allah takin 
umat-Nya. Mo'ikow nobiag kon dunia na'a 
takin diá koharapan bo diá doman ko 
Allah. 

13 Ta'e masa in na'a, lantaran mo'ikow 
bo ain notobatú i Kristus Yesus, dá 
mo'ikow inta noyayuk ing kolipod, aindon 
pinopodiug sing ki Kristus aim minatoi 
ko'i monimu. 

14 Sin Siabi tua pangkoi in dodamean 
naton. Sia in nopotobatú kon intau mita 
in Yahudi bo de'eman Yahudi. Mosia 

binalidon tobangusa. Dinding sosaturuan 

inta nopoyotondi ko'i monia, irimumudon 

i Kristus takin cara nopomayakdon makow 
awak-Nya minatoi. 

15 Hukum agama Yahudi takin parentah 
bo atorangea mita aindon pinopatan i 
Kristus, simbá bangusa doyowa tatua 
mobalidon tobangusa, bangusa in intau 
mobagu, inta motobatú takin-Nya. Tua in 
cara i Kristus nopoyodame. 

16 Ki Kristus minatoi sim mopotobatú kom 
bangusa doyowa tatua, bo mopoyodame 
doman ko'i monia takin i Allah, sahingga 
mo'inggamádon in sosaturuan tatua. 

17 Manangka intua ki Kristus namangoi 
bo nopota'au in Habar Mopia soál 
dodamean tatua ko'i monimu; pinomayak 
mo'ikow intau inta de'eman Yahudi inta 
kolipod noyayuk ko'i Allah, ande intau 
mita in Yahudi inta nodiug ko'i Allah. 

18 Pinotonsigad ko'i Kristus, kita 
komintan, intau Yahudi andeka de'eman 
intau Yahudi, takin totulung in Roho i 
Allah inta tobatú tua, kita mota'au dimiug 
ko'i Amá. 

19 Dá tuamai, mo'ikow in de'eman bidon 
intau mokokiángoi andeka intau luai. 
Ta'e mo'ikow in tumpala bidon umat i 

Allah. Mo'ikow nion nobali bidon anggota 
koluarga i Allah, 

20 inta pinosindog kon tudu im pondasi 
inta inaidan in rasul mita bo nabi, bo ki 
Kristus Yesus in nobali batu inta totok 
moponting. 

21 Siabi tua in nogaid kom bayongan 
bangunan tatua nobali Baloi i Allah inta 
sinontani ko'i Tuhan. 

22 Lantaran nobiag notobatú i Kristus, dá 
mo'ikow doman ing koyogot posindogon 
moyotakin intau mita ibanea, mobali 
tobatú baloi untuk ko'i Allah; inta 
pogutunan in Roho-Nya. 

3 1 Aku'oi ki Paulus, pinonjara lantaran 

nogaid kon oáidan i Kristus Yesus sing 
kopontingan monimu intau inta de'eman 
Yahudi. 

2 Aim bidon dinongog monimu, kong ki 
Allah in lantaran kopopia ing gina-Nya, dá 
inogoian-Nyadon in tugas tana'a in aku'oi 
sing kopontingan monimu. 

3 Aim pinoguman i Allah in roncana-Nya 
inta binuni-Nya tua bo aim pinota'au-Nya 
ko'i nakó. (Soál tana'a pinaiskudon kino 
polok kolimonik, 

4bo aka kobaca'andon monimu intua, 
yo komangaleandon monimu onu 

inta no'ibunipa soal ki Kristus, na 
kinomomangaleku kon tua.) 

> Kolipod, onu inta no'ibuni tua diá dodai 
onda pinota'au kon intau, ta'e tana'a, aim 
pinonyata in Roho i Allah kon rasul mita 
bo kon nabi-Nya mita. 

6 Na'abî inta no'ibuni tua: Pinongin 
Habar Mopia tatua, intau de'eman Yahudi 
mo'itakin domandon mokorasa kom 
barakat mita i Allah inta kolipod tongá 
sinadia kon intau mita in Yahudi. Intau 
mita inta de'eman Yahudi nobalidon 
toáwakan in awak inta tobatú tua, bo 
mo'itakin doman motarima kon onu inta 
pinodandi i Allah pinongin i Kristus Yesus. 

7 Ki Allah ain noponotabi ko'i nakó in 
oáidan mopoyaput magi-makow in Habar 
Mopia tatua. Sinarimaku in totabi tatua 
pinongin kawasa i Allah inta nogaid kom 
bonu in awakku na'a. 

8 Kon sigad im bayongan umat i Allah, yo 
aku'oibi na'a im paling moko'oyak. Ta'e 
ki Allah ain noponotabi in oáidan tana'a 
ko'i nakó; oáidan mopoyaput in Habar 
Mopia soál kokaya'an i Kristus inta diá 
modai-dait; 

9 bo aku'oi im pinaké doman i Allah 
mogaid kon oáidan tatua simbá bayongan 

intau monota'au kon naonda in cara i Allah 
inta nomia kon dunia na'a, mogaid kon 
roncana-Nya inta binuni-Nya kon dunia 
na'a nongkon tungkul intua. 

10 Makusud i Allah tua im bá tana'a 
makow jama'at-Nya mopota'au im 
bayongan yagi-yagi soál kabijaksana'an 
i Allah kom pomarentah mita bo kom 
bayongan inta nongawasa kon soroga. 

11 Tua inaidan i Allah podudui in 
roncana-Nya inta mononoi, inta inaidan- 
Nya pinongin i Kristus Yesus, Tuhan 
naton. 

12 Lantaran mopirisaya ko'i Kristus bo 
lantaran notobatúdon takin-Nya, dá kita 
inogoiandon in dalan dimiug ko'i Allah 
takin totu-totu'u mopirisaya. 

13 Tuamai na'a in igumonku: dona'aibi 
molia-liau ing gina moko'ontong kon 
rorigaku inta lantaran mo'ikow, sim 
bayongan rorigaku tua, untukbi kopia'an 
monimu. 

14 Managka intua aku'oi sinumungkud 
kon tayowon i Amá. 

15 Nongkon i-Niabî intua, bayongan 
koluarga kon soroga bo kon dunia na'a 
motarima kon sipatnya tontani. 

16 Mosambayang in aku'oi simbá ki 
Allah inta totok im momulia tua mo'ibog 
moginrigon kom batinmu takin Roho-Nya. 

17 Igumondon makow ki Kristus inta 
pinirisaya monimu mogutundon kom 
bonu ing gina monimu bo mo'ikow im 
mobiag mo'idoyon kom bonu in tabi. 

18 Aku'oi umuran mosambayang, 
simbá mo'ikow takin bayongan umat i 
Allah monota'audon kong kobobarakat, 
kololanggó, kololantud bo kododalom in 
tabi i Kristus, 

19inta aka tongá podoyon kon raian 
intau yo diábi monota'au kon tua moáko- 
akow. Sambayanganku simbá mo'ikow 
monota'audon kon tabi i Kristus tua, 
sahingga mo'ikow kawasa'andon in sipat i 
Allah inta nosempurna. 

20 Takin kawasa i Allah inta tantu 
mo'igonú kom bonu ing gina naton, 
mota'au ing ki Allah mogaid kon lebe 
mobayong nongkon onu inta mota'au 
igomon andeka inta koraian naton. 

21 Ki Allah musti umuran dayowon, 
turun-tumurun kom bonu in jama'at, 
pongin i Yesus Kristus. Dinayo-dayowdon 
ki Allah modapot ing kopalutannya! Amin. 

4 I Manangka intua aku'oi -- salaku 
intau inta pinonjara sin nogaid kon 
oáidan i Tuhan — mopo'igum totok 
ko'i monimu: simbá mo'ikow, intau inta 
inoinidon kobiag domandon ná inta 
ka'ada'anmu salaku intau inta inoini i 
Allah. 

“Umuranbi pokopo'ompa kon dodia, 
mokopoalus kom pososingog bo umuran 
domandon mokoposabar. Popo'ontongbi 
in tabimu kon oaid inta mo'ibog 
mositulungan. 

3Ramijibi totok im mobiag moyodame 
simbá kobiagan notobatu inta aim pinomia 
in Roho i Allah tantú kolukadan. 

4Tongábî tobatú in awak bo tobatú in 
Roho. Dá natua doman im mo'ikow inoini 
sim moharap kon tobatú inta notongkai 
tua. 

> Tongábi doman tobatú in Tuhan, tobatú 
im pirisaya, tobatú im baptisan, 

6 bo tobatú in Allah inta nobali ki Amá 
im bayongan intau. Sia tuata in Tuhan in 
dunia na'a inta nogaid pinongin bayongan 
yagi-yagi bo nongawasa kom bonu in 
yagi-yagi. 

7 Ki Kristus ain nobogoi in totabi-Nya 
ko'inaton tobatú bo tobatú. 

8 Sing kom bonu im Buk Mosuci aim 
pinais nana'a, “Wakutu in Sia namonik in 
tampat inta paling molantud, Sia nodia 
kon intau mobayong inta sinokodomok; 
bo Sia nobogoi in totabi mita kon intau." 

9 Dá aka kai naton "Sia noponik" dá 
mangalenya kon tua munapabi in Sia 
noponag nodapot kong gantog im butá 
na'a. 

10 Bo Sia inta ain noponag tua, Sia 
doman tua inta ain noponik nodapot in 
tampat inta lebe molantud nongkon langit 
sahingga kon ondakabi Sia oyuonbi kon 
dunia na'a. 

11 Sia doman tua inta nobogoi in rasul, 
nabi bo intau mita inta mopoyaput in 
Habar Mopia, gombala bo guru mita. 

12 Mosia na'a inogoi i Allah simbá umat i 
Allah tokotompia'an simbá mosia mota'au 
mogaid kon oáidan i Tuhan bo modulu 
moposindog in awak i Kristus. 

13 Sahingga kita komintan motobatúdon 
kom pirisaya bo motongkaidon im 
pongortian kon soál ki Adî i Allah. 

Bo kita im mobali intau mita inta 
noguyangdon kom pirisaya, inta 
ko'onggot-ko'onggot kodugang- 

kodugangdon ing kososempurna na ki 
Kristus. 

14 Dá kita in diabi naonda bo mongoádi 
mita inta pinoyaying magi-makow in 
rupa-rupa totundú in intau mita inta 
mongomunapik. Mosia tua mongonguman 
kon diá totou'u sim mopotalá kon onu inta 
no'itutui. 

15 Ta'e mustibî ing kita mopo'ontong in 
aid mita inta mo'itutui takin tabi moloben, 
sahingga kom bayongan yagi-yagi kita 
modugangdon mosempurna naonda bo ki 
Kristus inta tonggulu naton. 

16 Kom bonu im pimpinan-Nya bayongan 
anggota in awak tatua nosusung notompia 
noyotondol in ugat bo buku mita in tulan. 
Bo aka kom batúan anggota mita tatua 
mogaid ná sabanarnya dá bayongan awak 
im mobiagbi moguyang bo moropot bo 
kototabi. 

17 Tuamai podoyon kon tangoi i Tuhan, 
na'a in singogku bo ponoropku: dona'ai 
mobiag naonda bo intau inta diá nonota'au 
ko'i Allah bo tongá morai kon inta diá im 
mangalenya. 

18 Raian monia tua in nosindipdon. Diabi 
kinota'auan monia ing kobiagan inta 
inogoi i Allah, sim mosia im beresibi diá 

nonota'au onu bo onu soal ki Allah. Natua 
im mosia sing gina motogat. 

19 Djábi in oyak monia sahingga mosia 
tantudon dumudui kon ibog in awak 
monia bo mobiag mokotor kino'o ibogbi 
ing gina. 

20Ta'e ki Kristus inta ain kinota'auan 
monimu de'emanbi natual 

21 Kinodongogan bidon monimu in soal 
Sia! Bo salaku dumodudui-Nya mita, 
sinundu domandon ko'i monimu in sipat 
mita i Allah inta oyúon ko'i-Nia! 

22 Manangka intua tala'aidon in aid 
monimu kolipod inta dinumudui kong 
kobobiag koyongan inta aim pinoguya'at 
im bayongan ibog mokobaradosa. 

23 Tomobagudon im bayongan gina bo 
raianmu. 

24 Bo kobiagdon mo'ikow salaku intau 
mobagu inta pinomia podudui in ibog i 
Allah, inta mo'ibog dinumudui kon tabiat 
mo'itutui, motulid bo mosuci. 

25 Manangka intua utatku mita, dikadon 
mo'ibog mongubol. Mokopojujurbi aka 
mobiag, sing kita komintan na'a in 
tumpalabi anggota in awak i Kristus. 

26 Aka mo'ikow bo tumorú, yo mokopopia 
simbá dia baradosa'an lantaran torumu 
tatua. Dika tumoru tumongo singgai tua. 

27 Simbá mo'ikow dia kawasa'an in Ibilis. 

28 Intau inta biasa monakow, musti 
mogogaidon monakow, bo mustidon 
mogaid bá moko'uli kon onu im pakéonnya 
bo mota'au doman motulung kon intau 
ibanea inta paralu tulungan. 

29 Aka mosingog im mo'ikow yo dika 
mosingog kon inta mora'at, singogdon 
onu inta mokobaraguna moginropot 
kom pirisaya bo singog mita tonggina 
inta mota'au potulung kon intau 
ibanea. Sin singog mita inta baraguna 
mokopoángoi kong kopia'an ko'i monia 
inta mokodongog. 

30 Dika mopoájar kong gina in Roho i 
Allah, sim mo'ikow aindon sinontanda'an- 
Nya simbá mobali kapunya'an i Allah. 

Bo Roho doman tatua inta mobali 
jaminan, kon singgai pobebasan tatua im 
mo'iangoibi ko'i monimu. 

31 Lumbúdon im bayongan inta mokosaki 
kong gina, dona'aidon motagú kong 
gina bo rogi. Dona'ai domandon umuran 
moyogenggeng bo mosiponapudan in diá 

totu'u bo lumbu domandon im bayongan 
inta mora'at. 

32 Ta'e mokopopia kong gina kon tumpala 
intau, bo mo'ikow musti domandon 
mototabian, bo mosiámpungan naonda bo 
ki Allah inta ain nongampung ko'i monimu 
pinongin i Kristus. 

I Mo'ikow nion ki adi mita i Allah inta 
kinotabi-Nya, tuamai mo'ikow musti 
dumudui kon onu inta ko'ibog i Allah. 

2 Kobiagbî takin oyúon tabi, ná ki Kristus 
motabi ko'i naton. Sia norelabi im matoi 
sing kopontingan naton. Sia nobali tobatú 
sosumbah inta totok im mobondu bo inta 
mokosanang kong gina í Allah. 

3 Mo'ikow nion umat i Allah, tuamai aid 
mita inta mokotor bo inta diá patus aidan, 
andeka ibog inta mo'iliu dika aidan kon 
sigad monimu simbá diá in dodoyonan 
intau mita kom mopotalá ko'i monimu. 

4 Ná doman tua, dika mosingog kon inta 
moromú, inta mokotor bo inta diá im 
baragunanya. Ta'e mo'ikow im mustidon 
mopoyaput in sukur ko'i Allah. 

> Torop in singogku tana'a: intau inta 
mokotor in oáidnya, andeka inta mogaid 
kon inta diá patus aidan, andeka ibog 
inta mo'iliu (aid natua notongkaibi in 

aid mosumbah kom berhala ibanea), da 
intau mita natua in diábi balion umat inta 
pinarenta'an i Kristus bo i Allah. 

6 Dona'ai mo'ikow koákalan in singog 
mita inta dia im baragunanya. Sin soalbi 
mita natua inta mokopomuka kon saki 
ing gina i Allah kon intau mita inta dia 
motoindudui ko'i-Nia. 

7 Manangka intua dikadon moyobayat in 
intau mita natua. 

8 Mo'ikowpa tontani kolipod mobiag 
doman kon sindip. Ta'e tana'a mo'ikow 
nobalidon umat i Tuhan, mangalenya kon 
tua, mo'ikow kom bonudon im bayag. 
Tuamai mo'ikow mustidon mobiag kom 
bonu im bayag. 

9Sin nongkon bayag tuata momuká im 
bayongan oáid inta mopia, motulid bo 
mobiag totu-totu'u kon tayowon i Allah. 

10 Poramijidon monota'au kon onu inta 
mokosanang kong gina í Allah. 

11 Dika mogaid kon soal mita inta diá 
baraguna na inta inaidan in intau mita 
inta nobiag kom bonu in sindip. Ta'e 
inggama'aibi in aid mita inta dia mopia 
natua. 

12 (Sin onu inta inaidan monia inta 
inumuni-uni tua, biarkah tongá o'uman yo 
moko'oyakdon.) 

13 Bayongan yagi-yagi inta kinodoi im 
bayag, modaitbi ko'ontongan, sim bayagbi 
im mopo'ontong kom bayongan yagi-yadgi 
simba mosilang. 

14 Tuyuamai singog nana'a: "Pobangondon, 
mo'ikow inta nosiug, bo pobangondon 
nongkon sigad intau minatoi! Dá 
sambayanganbi i Kristus im mo'ikow." 

15 Manangka intua, tarukiradon kopira 
mongo naonda ing kobobiagmu. Dikabi ná 
intau mita bodok, ta'e kobiagbi ná intau 
mita mobijaksana. 

16 Pakédon kopia ing kasampatan inta 
oyúon ko'i monimu, sim masai'n tana'a im 
masa bidon inta mora'at. 

17 Dika mokopobodok, ta'e tayakdon 
kopira mongo onu ing kino ibog í Tuhan. 

18 Dona'ai mo'ikow mololangu in 
anggur, sin tua im mokogoguya'at ko'i 
monimu, ta'e ramijidon bá Roho i Allah im 
mongawasa ko'i monimu. 

19 Pakédon in singog mita inta nongkon 
Mazmur, manyanyi inta pinodayow ko'i 
Allah bo manyanyi rohani, ko wakutu im 


EFESUS 5.20-26 21 


mo'ikow moyosingog. Kosanang ing gina 
bo momanyanyi in dodayow ko'i Tuhan. 

20 Umurandon mo'ikow mopoyaput 
in sukur ko'i Allah, ki Amá naton kom 
bayongan yagi-yagi podoyon kon tangoi 
Yesus Kristus, ki Tuhan naton. 

21 Untuk mohormat ko'i Kristus, dá 
mo'ikow mustibi mosiduduian. 

22 Buloi bobay kotoinduduidon ko'i 
buloimu, ná kototoinduduimu ko'i Tuhan. 

23 Sing ki buloinya lolaki tua in tonggulu 
i buloinya, ná ki Kristus inta nobali 
tonggulu in jama'at bo Raja doman 
inta Mopoposalamat kon jama'at inta 
nobalidon awak-Nya. 

24 Tuamai naonda bo jama'at inta musti 
motoindudui ko'i Kristus, yo musti doman 
natua im buloi bobay, kom bayongan 
yagi-yagi musti in sia motoindudui ko'i 
buloinya. 

2> Buloi lolaki musti motabi ko'i buloinya, 
ná doman tabi i Kristus kon jama'at inta 
dapot in noposarahkan in awak-Nya sing 
kopontingan in jama'at tatua. 

26 Inaidan i Kristus intua simbá mota'au- 
Nya daritan in jama'at tatua takin 
totundú-Nya bo takin tubig inta pobaptis, 

simbá mota'audon posarahkan-Nya ko'i 
Allah. 

27 Mangalenya kon tua, ki Kristus 
noposadia in jama'at kinotompia kon 
tayowon í Allah, takin diá ing kakurangan 
andeka inta mota'au hojaton in intau 
ibanea. 

28 Dá mustibi doman natua im buloi 
lolaki, musti in sia totou-totu'u motabi 
ko'i buloinya ná kototabinya kon awaknya 
tontani. Intau inta motabi ko'i buloinya 
bobay, mangalenya kon tua, sia motabi 
kon awaknya tontani. 

29 (Diábi dodai onda intau mosaki ing 
gina kon awaknya tontani. Ta'e tompia'an 
bo lukadannyabi ná doman ki Kristus 
monompia kon jama'at-Nya. 

30 Kinota'auanbi naton intua, sing kita in 
anggota mita in awak i Kristus.) 

31 Kom Buk Mosuci aim pinais nana'a, 
"Manangka intua tobatú lolaki monalámai 
ko'i amá bo ko'i inánya sim motobatúdon i 
buloinya, bo taya dua im motobatúdon." 

32 Modalombî totok mangale in ayat 
tana'a, makusudnya in hubungan i Kristus 
bo jama'at. 

33 Ta'e ayat tana'a noyohubung doman i 
monimu: Tuamai kotabibi ing ki buloimu 

naonda bo kototabimu kon awakmu 
tontani, ná doman tua, buloi bobay musti 
tantú moramiji mohormat ko'i buloinya. 

1 Ule! Mo'ikow mongoádi mita inta 
6 salaku dumodudui i Kristus, duduiaibi 
in tonggina ing guyangamu, sin natuabi 
ing kino ibog i Allah aidanmu. 

2 "Hormatbi ing ki ama bo ki inámu" 
tua im parentah inta tototk moponting 
nongkon i Allah, sin tua in noyotogot in 
dandi, 

3 nana'a: "Simbá mosanang bo mo'umur 
ing kobiaganmu kon dunia na'a." 

4Bo mo'ikow ule guyanga mita lolaki! 
Dika rupa-rupa'anmai monimu im mosia 
modapot in tumorú. Nana'a in aidai: biag 
im mosia kotompia bo tundú onu inta 
mopia bo tonggina'ai podudui inta kino 
ibog i Tuhan. 

> Utatku mita inta nobali ata! Duduiaibî 
onu inta pinoki aid i tuangmu inta kon 
dunia na'a. Aidai intua takin porasa'an 
hormat, motoindudui, bo gina inta 
totu-totu'u, naonda bo pogogaid monimu 
kon onu inta pinoki aid i Kristus tontani. 

6 Tua inaidan monimu, de'emanbi tongá 
kowakutu ing ko'onto-ontongnya makow, 
simbá pujionnya im mo'ikow. Ta'e aidaibi 

monimu intua salaku ata i Kristus inta 
dinumudui kon ko'ibog i Allah takin gina 
motulid. 

7 Oáidan inta inaidan monimu salaku ata, 
aidaibi intua takin sanang gina naonda bo 
ki Tuhan tontani im binantungan monimu, 
de'emanbi tonga intau. 

8 Pokotoropdon, pomuloi intau inta 
nobiag ata andeka intau inta nobebas, 
motarimabi kon tontulinya nongkon i 
Tuhan kom bayongan inta mopia inta ain 
inaidannya. 

9 Bo mo'ikow utat mita inta nobali tuang! 
Mokopopiabi kong gina ko'i atamu mita. 
Dona'aibi tantu mopogogondok ko'i 
monia. Simbá kota'auan monimu, kon 
ikow bo ki atamu mita tua tongábi tobatú 
in Tuang monimu, Sia tuata ing ki Tuhan 
inta kon soroga. Sia in diabi mopoyoposi 
kon intau. 

10 Na'a in singogku pangabisan, paké 
in ropot inta no'uli monimu nongkon 
kawasa i Tuhan, sim mo'ikow notobatúdon 
takin-Nya. 

11 Bo paké domandon to'ulut im parang 
inta inogoi i Allah ko'i monimu, simbá 
mo'ikow mokotahang monayow kom 
bayongan akal in Ibilis inta diá mopia. 

12 Sing kita im moparang de'emanbi 
moyogintayow in intau, ta'e 
moyogintayowbi ing kakuatan bayongan 
dimukud mora'at inta nongawasa kon 
singgai mora'at mita tana'a. Kita monayow 
kong kakuatan in roho mita mora'at inta 
nongawasa kon langit. 

13 Manangka intua, tana'a, pakédon 
to'ulut im parang nongkon i Allah simbá 
kon singgai mora'at na'a, mo'ikow 
mokosanggup monayow aka tubuon in 
saturu mita. Bo bá naonda im mo'ikow 
moparang dapot mopalut, yo umuranpa 
motorindog bo moropot im mo'ikow. 

14 Mo'ikow musti umuran mobasadia. 
Ginamu inta motoindudui ko'i Allah 
aidaidon naonda bo abit bo gina motulid 
aidaidon naonda bo lambungmu uatoi. 

15 Bo karela'anmu mopoyaput in Habar 
Mopia inta mokopoángoi kong kobiagan 
motompia, tua im balidon sapatumu. 

16 Bo pomuloi makow pakébi im 
pirisayamu ko'i Tuhan salaku sonjata 
ponangkis; pirisaya monimu tua im 
mokopampingbi kom pana tulu inta 
nongkon mora'at. 

17 Gamádon ing kasalamatan salaku 
topi baja, bo singog i Allah salaku pitow 
nongkon Roho i Allah. 

18 Aidai intua komintan takin 
mosambayang mopo'igum kon totulung i 
Allah. Posambayangdon pomuloi makow 
podudui ibog in Roho i Allah ko'i monimu. 
Umuran pobasadia im mo'ikow bo 
dika umundok. Tantú sambayangai im 
bayongan umat í Allah. 

19Bo sambayangai doman in aku'oi, 
simbá wakutu in aku'oi mosingog ogoian 
i Allah in singog mita inta mo'itutui, bo 
bá mobarani totok in aku'oi mopota'au in 
onu inta no'ibunipa kon Habar Mopia tua. 

20 Lantaran Habar Mopia tuata, aku'oi 
noba totabá bo tana'a im binonu kom 
ponjara. Sambayangaibi simbá mobarani 
in aku'oi mosingog kon soál Habar Mopia 
tatua, ná inta patus singogonku. 

21 Ki Tikhikus, ki utat naton inta 
mosatia im mogogaid kon oáidan i Tuhan, 
mopota'audon ko'i monimu kom bayongan 
yagi-yagi soal aku'oi, simba kota'auandon 
monimu ing ka'ada'anku bo oáidanku. 

22 Tuamai sia pinotabaku namangoi ko'i 
monimu bo mopota'au ing ka'ada'an nami 


EFESUS 6.23 -24 27 


ko'i monimu komintan, simba umuran 
moloben ing gina monimu. 

23 Po'igumon makow ki Allah ki Ama 
naton bo ki Tuhan Yesus Kristus mobogoi 
ing kasampatan kom bayongan jama'at 
motobatú bo umuran mototabian bo 
umuran doman mopirisaya ko'i Kristus. 

24 igumon doman makow barakatan i 
Allah im mo'ikow komintan inta motabi 
ko'i Tuhan naton inta ki Yesus Kristus 
takin tabi inta diá mo'obo-obot. Hormat 
nami, Ki Paulus 


Filipi 


] l Utatku mita umat i Allah inta nogutun 
kom Pilipi, inta notobatúdon i Kristus 
Yesus bo inta ain nobali itoi bo diaken kon 
jama'at! Aku'oi, ki Paulus bo ki Timotius 
inta mogogaid kon oáidan i Kristus Yesus, 

2 mopo'igum makow kom bá ki Allah, 
ki Amá naton bo ki Tuhan Yesus Kristus 
umuran mobogoi im barakat bo kobiagan 
motompia ko'i monimu. 

3 Pomuloi in aku'oi mokotorop ko'i 
monimu aku'oi mopoyaput in sukur ko'i 
Allah. 

4Bo pomuloi doman makow 
sambayanganku i mo'ikow komintan 
takin sanang ing gina. 

> Aku'oi mopoyaput in sukur ko'i Allah 
sin nongkon pinomangkoianmai nodapot 
kon tana'a makow, mo'ikow umuran 
nobantung ko'inakó nopota'a-ta'au 
makow in Habar Mopia inta nongkon i 
Allah. 

6 Ki Allahbi in nomangkoi kon oáidan 
mopia tatua ko'inimu, bo moyakinbi in 
aku'oi, kon tantu-Nyabi ingguputan in 

oáidan-Nya tatua modapot kon singgai ki 
Kristus Yesus mamangoidon bui. 

7 Totu'ubi kon diábi mo'italá in raianku 
tana'a ko'i monimu, sim mo'ikow umuran 
kong gina-ginaku makow, lantaran 
mo'ikow ain noko'uli domandon kon totabi 
bo barakat i Allah inta inogoi ko'inakó; ko 
wakutu in aku'oi kom bonupa im ponjara 
tana'a makow ande kowakutu ing kon 
luaidon mobela kong kabanaran in Habar 
Mopia tatua. 

8 Kinota'auanbi i Allah kon nongkon i 
Kristusbi tontani in tanob bo tabiku ko'i 
monimu. 

9 Na'abi in sambayangku ko'i monimu: 
Igumon makow doa, mo'ikow totu- 
totu'udon motabi ko'i Allah bo kon 
tumpala intau bo umuran doman 
modugang im pongotahuan monimu 
kon soál inta mopia bo pororai inta 
mobijaksana. 

10 Sahingga ing kota'auandon monimu im 
momili kon onu inta totok im mopia, bo 
kobobiagmu in diádon singkuleon ande 
poponapudan in onuka kon singgai ki 
Kristus mo'iangoidon bui. 

11 Mo'ikow mobiag takin oáid mita inta 
totu-totu'u mopia, oáid inta tongabi 

kota'auan aidan i Yesus Kristus tontani, 
sahingga ing ki Allah duion bo dayowon. 

12 Ibogonku kota'auandon monimu 
komintan, kon soál mita inta ain nobali 
ko'inakó tuabi in nokopopisi sahingga in 
nobayongdon nokidongog bo nopirisaya 
kon Habar Mopia tatua. 

13 Tuamai bayongan intau kon istana bo 
intau mita ibanea inta kong kotá tana'a 
nonota'audon kon aku'oi pinobonu kom 
ponjara sin dinumudui ko'i Kristus. 

14 Pinomonjara'an ko'inakó nobalidon 
dodoyonan sahingga nobayong intau 
ing Keresten kong kota tana'a nobali 
nopirisaya totok ko'i Tuhan, dá diádon 
mo'odo-ondok mosia mopota'au im 
Pirman i Allah. 

1> Totu'ubî doman kon oyúonbi in 
tongonumai kon sigad monia tua inta 
mopota'au in habar soál ki Kristus lantaran 
mo'intoi bo mo'ibog mobobayowan, ta'e 
oyúonbi doman in totu-totu'u motulid ing 
gina nopoyaput in habar soal ki Kristus 
tua. 

16 Intau mita tatua nogaid kon tua sim 
mosia motabi ko'i Allah bo ko'inakó, sing 
kinota'auandon monia kong ki Allahbi in 

nokiaid intua ko'inakó sim moponyata kon 
totu'ubi in Habar Mopia tatua. 

17 Ta'e oyúon doman intau ibanea in 
nopota'au in habar soál ki Kristus takin 
makusud inta diá mopia, mosia nopota'au 
untuk kopontingan tontani. Sin irai monia 
kon oáid monia tatua mokodugang kon 
yoyigaku kom bonu im ponjara. 

18 Ta'e diábi nongonu! Náondakabi in 
cara monia mopota'au in Habar Mopia soál 
ki Kristus; makusud mopia ande diá, tatap 
habar soal ki Kristus pinota'aubi doman, 
dá mosanangbi ing ginaku. 

19 Sing kinota'auankubî kom barakat in 
sambayang mita monimu takin totulung 
doman in Roho i Yesus Kristus, dá 
mobebasbi in aku'oi. 

20 Inta totok ing ko'ibogku bo haraponku 
makow im bá diá moko'imontanmai 
mogagal in aku'oi i mopobayak 
oáidanku. Ta'e haraponku bá pomuloi 
makow, torutama totok tana'a makow 
mobaranidon totok in aku'oi sahingga 
bayongan onu inta ko'inakó -- mobiag 
andeka matoi — ki Kristus im pomulia'an. 

21 Sin aka ko'inakó, tujuan kobiaganku 
tongabi ki Kristus! Aka matoi yo 
ka'untunganbi intua. 

22 Ta'e aka aku'oi mobiagpa kon dunia 
na'a, dá mota'aupa in aku'oi mogaid 
kon oáidan inta baraguna, dá diádon 
kota'auanku mongo onda im pilionku. 

23 Doyowa norupa na'a im mogogugutan 
kom bonu ing ginaku. Mo'ibogdon aku'oi 
monalámai kon dunia na'a bo mayak 
mogutun takin i Kristus, sin tuabi inta 
paling mopia; 

24ta'e lantaran kopontingan monimu, dá 
mopiabi doman aka kon duniapa na'a in 
aku'oi. 

25 Moyakinbi in aku'oi kon soal tatua. 
Tuamai kota'auankubi kon umuranpabi 
ing kita moyotakin, simba mota'aupa 
motulung moginropot bo modugangdon 
sanang ginamu kon onu inta aim 
pinirisayamu ko'i Tuhan. 

26 Sahingga aka aku'oi mobuidon mangoi 
ko'i monimu, dá modugangdon loben in 
dodoyonan porasaan pia ing gina monimu 
tua ko'inakó. 

27 Dá tuamai na'a im po'igumonku, 
kobiagbi im mo'ikow podudui onu inta 
pino'igum kom bonu in Habar Mopia i 
Kristus, simba aka mo'iangoi in aku'oi 
yo paling tidak kodongogankudon, kom 
mo'ikow in umuranbi notobatú kong gina 

bo raian im moramiji mogaid kon onu 
inta pinirisaya podudui in Habar Mopia 
nongkon i Allah. 

28 Bo topilikmai dikabi mo'ondok kon 
saturumu mita: sin aka diá mo'ondok 
im mo'ikow, yo tua im mopo'ontong 
kom mosia in talowonbi bo mo'ikow im 
mo'untung, sing ki Allahbi tontani im 
mobogoi intua ko'i monimu. 

29 Sim mo'ikow inogoian bidon i 
Allah in totabi inta de'emanbi tonga 
mopirisaya ko'i Kristus, ta'e polatbi doman 
motanggung kon roriga-Nya. 

30 Tana'a, mo'ikow noyotakinku nogaid 
kon oáidan inta notongkai; tuata oáidan 
inta pernahdon inontong monimu 
iramijiku totok kolipod, bo inta tantúku 
doman ramijion dapot kon tana'a makow, 
ná inta dinongogdon monimu masa in 
tana'a. 

I Mo'ikow noropot, lantaran ain 
2 notobatú i Kristus. Diadon moájar 
ing gina monimu sing ki Kristus motabi 
ko'i monimu! Bo Roho i Allah umuran 
kotaki-takin monimu, sahingga mo'ikow 
tantúdon mototabian bo motabi doman 
kon tumpala intau. 

2 Tuamai bá totu-totu'udon mosanang 
ing ginaku, dá aidai in na'a: Tantúdon 
kobiag motobatú kong gina, motobatú 
kon raian, oyúon kototabian, motobatú 
kon jiwa bo motobatú kon tujuan. 

3 Dika motayak kong ka'untungan 
tontani andeka dumodia kon intau, ta'e 
pokopo'ompábi kon dodia bo anggapdon 
kon intau ibaneabi i mopia-pia nongkon 
inaton. 

+ Pikirdon doman ing kopontingan intau 
ibanea, dona'ai tongá momikir kong 
kopontingan tontani. 

> Kong kobiagan monimu, pakébi in raian 
bo porasa'an i Kristus Yesus: 

6 Aka podudui ing ka'ada'an-Nya 
sabanarnya, Sia tua notongkaibi i Allah, 
ta'e ka'ada'an-Nya tatua diábi binali-Nya 
patokan. 

7 Ta'e tua komintan inukatan-Nyapabi bo 
nobali naonda bo tobatú ata. Sia nobali 
naonda bo intau, bo tua pinonyata-Nya 
doman kong kobiagan-Nya. 

8 Sia diábî mosilantud, bo nobiag 
motoindudui ko'i Allah dapot im minatoi. 
Minatoi kong kayu pinoyotalempang. 

9 Tuamai pinolantud totok i Allah in 
Sia, bo inogoian ing kakuasa'an inta 

molobe-loben nongkon kakuasa'an ibanea 
makow. 

10 Simbá kom bonu in tangoi Yesus, 
bayongan mahaluk inta kon langit, 
kom butá ande kon limonag im butá, 
komintandon mosumbah ko'i-Nia. 

11 Bo akúonbi monia komintan kong 
ki Yesus Kristus tua in Tuhanbi; takin 
natua dá ki Allah, ki Amá naton im 
pinomuliadon. 

12 Utat mita inta kotabiku, mo'ikow 
umuranbi kodu-kodudui ko'inakó wakutu 
in aku'oi koyota-yotakinpa monimu, 
tuamai po'igumonku ko'i monimu, 
umpakah ing kita nogiyayúandon ta'e 
umuranbi ramiji aidai onu inta kinoibog i 
Allah. Sim mo'ikow aindon pinosalamat i 
Allah, tuamai umuran ramiji simbá ikow 
mobiag mosempurna. Mokopo'endar im 
mogaid kon tua komintan podudui kon 
inta kino ibog í Allah. 

13 Sing ki Allahbi im mopogonú kong 
ginamu simbá mo'ibog bo mokosanggup 
moposanang ing gina i Allah i mo'ikow. 

1⁄4 Aidaibi in oáidan tatua takin pia 
ing gina bo dika mosirogian andeka 
mobobayowan. 

15 Sin aid natua mopo'ontongbi kom 
mo'ikow ing ki adi mita i Allah inta 
dia kotalá, inta nobiag kon yua-yuak 
in intau mita masa na'a inta gina diá 
mongotulid bo nobiag dia mongotolutui. 
Sahingga mo'ikow umuran monimbayag 
kon yua-yuak monia tua, naonda bo 
tundi mita kon langit, ta'e dika talaan 
im pirman i Allah inta nobali dodoyonan 
kobiagan, simbá oyúon im mokosanang 
kong ginaku aka mo'iangoidon singgai 
i Kristus, sim monyatadon kon onu inta 
iramijiku tua komintanbi nobaraguna bo 
oyúon mangale iroriga'ankumai tua. 

16 (2:15) 

17 Matoikabi in aku'oi sim mobali 
kurban in sambayangmu ko'i Allah inta 
pinirisayamu, yo diábi moya'at ing ginaku 
ko'i monimu. 

18 Ná doman tua, ibogonku mosanang 
doman gina monimu takin ginaku. 

19 Mopirisayabi totok in aku'oi kon takin 
totulung i Tuhan Yesus mota'audon bui 
potabáku mangoi ko'i monimu ing ki 
Timotius, simbá mo'onowdon ginaku 
mokodongog kon habar soál mo'ikow. 

20 Tongábi ki Timotius in intau inta 
toraianku inta totu-totu'u monarukira 
kong kopontingan monimu. 

21 Sin ibanea makow in tongábi morai 
kong kopontingan monia tontani, 
de'emanbi morai kong kopontingan i 
Kristus Yesus. 

22 Sin inontong bidon monimu tontani 
kong ki Timotius tua in nokobaragunabi 
ko'inakó. Sia in totu-totu'udon nogaid 
takinku nopota'au magi-makow in Habar 
Mopia inta nongkon i Allah. Kaminda na'a 
in nádon onda guyanga bo adi. 

23 Tuamai naonda ing kota'auankudon 
kopalutan porkaraku tana'a, dá lagikudon 
potabá mangoi ko'i monimu in sia. 

24 Bo mopirisayabi doman totok in aku'oi 
kon takin totulung i Tuhan, aku'oi lagi 
bidon mo'iangoi ko'i monimu. 

25 Soal ki Epaproditus ki utat naton 
inta pinotabá mangoi monimu motulung 
ko'inakó, rasa'ankumai sia paralukudon 
potabá bui mamangoi ko'i monimu. Sia ain 
notulung ko'inakó nogaid kon oáidanku. 

26 Mokotanobdon totok in sia ko'i 
monimu komintan, bo moájar domandon 
totok ing ginanya sing kinota'auandon 
monimu kon notakit in sia. 

27 O'o, totu'ubi kon notakit in sia gogió 
bo minatoi. Ta'e sinotabipa i Allah in sia; 
de'emanbi tongá sia, ta'e aku'oibi doman, 
simbá diá modugang moájar ing ginaku. 

28 Manangka intua molobendon totok in 
ibogku bá lagikudon potabá mangoi bui 
ko'i monimu in sia, simba mosanangdon 
ing gina monimu aka ontongondon 
monimu in sia, bo mo'onow domandon 
ing ginaku. 

29 Dá tarimadon in sia takin pia ing gina 
salaku utat inta tumpala mopirisaya ko'i 
Tuhan, dona'aibi dia pandungonmai intau 
inta na sia tua. 

30 Sin lantaran oáidan i Kristus dá gogió 
in sia bo minatoi; norelabi totok in 
sia nopotaru in nyawanya monoliu ko'i 
monimu mobantung ko'inakó moginlapat 
kon onu inta diápa nolapat. 

I Pangabisannya, pogumanku ko'i 

monimu utatku mita, kosanangdon ing 
gina monimu, sim mo'ikow ain notobatú i 
Tuhan. Diábi mobú in aku'oi momais bui 
kon onu inta aim pinaisku kolipod ko'i 
monimu; sing kopia'anbi monimu intua. 

2 Mokopo'ingatdon ko'i monia inta 
umuran mogaid kon inta diá mopia, 
mosia inta mota'audon tangoion'ungkú'. 

Mosia inta umuran momakisa kom ba 
sunatondon mita im bayongan intau. 

3 Padahal bo kitabi na'a in intau mita 
inta notarima kon sunat nongkon i Allah. 
Kitabi na'a intau inta ain dinia i Allah sim 
mosumbah ko'i-Nia, bo umuran mosukur 
makow ing kita sin notobatúdon i Kristus 
Yesus. Diá bidon ing kita mo'igantong 
makow kon upacara inta sipatea tongá 
samantara. 

4 Sabanarnya aku'oi na'a im mota'aubi 
doman tumogot makow kon upacara mita 
natua, sedang bo mo'iliubi ko'i monia, 
aka kuma bo oyúon in dodoyonan monia 
mogaid kon soál mita inta ko'ontongan 
tatua. 

> Aku'oi na'a in sinunatbi doman wakutu 
in umurpa walu nosinggai. Aku'oi 
pinononggadi salaku intau Israel nongkon 
suku i Benyamin; aku'oi in totokeapabi 
intau Ibrani. Bo aka soal kododudui kon 
hukum mita in agama Yahudi, yo aku'oi 
na'a in no'igolong kon intau im Parisi. 

6 Lantaran moloben totok in ibogku 
dumudui kon hukum agama tatua, dá 
ramijionku pogutúon in jama'at. Aka 
nilaion podoyon kon hukum agama 

Yahudi yo aku'oi na'a intaubi mopia bo 
motoindudui. 

7 Tongá lantaran nopirisayadon ko'i 
Kristus, dá onu ing kolipod inta 
inanggapku mobogoi ing ka'untungan 
ko'inakó, tana'a makow inanggapkudon 
diá im mangalenya. 

8 De'emanbi tongá kon soal mita tatua, 
ta'e kom bayongan doman rupa-rupa 
inanggapkudon diá im mangalenya. Sin 
naonda in aku'oi nonota'audon ko'i Kristus 
Yesus, yo kinorasa'anku kon tuabi im 
mopia-pia nongkon bayongan rupa-rupa. 
Lantaran ki Kristus, dá bayongan rupa- 
rupa sinala'ankudon sin tua komintan 
diabi im mangalenya, bo bá mo'ulikudon 
ing ki Kristus, 

3 bo aku'oi in totu-totu'udon notobatú 
takin-Nya. Hubungan mopia takin i Allah 
diabi no'uliku lantaran dinumudui kon 
hukum in agama, ta'e tua in no'ulikubi 
sin aku'oi nopirisayadon ko'i Kristus. Da 
tuamai hubungan mopia tua in namangoibi 
nongkon i Allah sim pinodoyon kom 
pirisaya ko'i Kristus Yesus. 

10 Soál inta totok ing ko'ibogku im 
monota'aubi ko'i Kristus bo mokoálami 
kong kawasa inta nokobiag ko'i-Nia 

nongkon kinopatoian. Bo mo'ibog doman 
aku'oi mokoálami kon roriga ná inta 
kinorasa'an-Nya bo notongkai doman ná 
kopopatoi-Nya, 

11 simbá mobiag doman in aku'oi 
nongkon sigad in intau minatoi. 

12 Aku'oi in diábî moguman kon 
nosempurnadon aku'oi. Ta'e umuranbi 
batukonku in hadiah inta sinadia i 
Yesus Kristus. Sin tuabi im mangale 
pinodomokan-Nya ko'inakó bo binali- 
Nyadon in aku'oi kapunya'an-Nya. 

13 Utatku mita, totu'ubi kon diábi 
inanggapku kon no'ulikudon intua 
komintan. Ta'e na'a in inaidanku; 
iliongkudon onu inta ain nobali kolipod 
bo batukonku onu inta kon tayowonku. 

14 Tuamai umuran aku'oi moribatuk 
mogalow mopobayak in tujuan 
pangabisan simbá mo'uliku in hadiah, 
tuata ing kobiagan kon soroga; sin tuabi 
im mangale pinogoinian i Allah ko'i naton 
inta pinongin i Kristus Yesus. 

15 Manangka intua kita inta ain noguyang 
im pirisaya umuran morai natua. Bo 
aka oyúon ing kon sigad monimu diá 
notongkai in raiannya, dá insilanganbi i 
Allah intua ko'i monimu. 

16 Ta'e umurai tarukira in tana'a, "Musti 
ing kita umuran mobiag dumudui kon 
atorang inta ain dinuduian naton dapot in 
tana'a makow." 

17 Utat mita! Duduiai onu inta ain 
inaidanku bo tarukira im mosia inta 
nobiag naonda bo kami inta ain nobali 
dodayanan ko'i monimu. 

18 Aku'oi umurandon noguman ko'i 
monimu, ta'e tana'a in takindon ombal 
aku'oi moguman kon nobayongdon in 
intau inta kobobiagnya momoguya'at kom 
mangale ing kinopatoian i Kristus kong 
kayu pinoyotalempang. 

19 Intau mita natua im moputúbi, sin 
tuhan monia in sianbi monia, bo aid 
monia inta moromú tua duionbi monia; 
sin tongabi bonu in dunia na'a in umuran 
raion monia. 

20 Ta'e kita im mobalibi umat in soroga. 
Nongkon tua doman Raja Mopoposalamat 
naton, ki Tuhan Yesus Kristus im 
mamangoi. Sia tuata inta tantú olaton 
makow naton. 

21 Awak naton inta ilo-ilow bo inta 
diá mononoi na'a, baluian i Kristus 
mobali naonda bo awak-Nya tontani inta 
momulia. Mota'au-Nyabi aidan intua, 

sin oyuonbi ing kawasa nongkon i-Nia 
mopotungkud im bayongan yagi-yagi. 
4 l Tuamai, utatku mita inta kinotabiku, 
kobiagbi im mo'ikow takin totu-totu'u 
mopirisaya ko'i Tuhan. Totok in aku'oi 
mokotanob ko'i monimu! Mo'ikow nion 
inta totok mokolunganga kong ginaku. 

“Ki utat naton bobay ki Euodia bo ki 
Sintike! Na'a in tongginaku ko'i monimu, 
kotobatúdon kong gina salaku intau inta 
mopirisaya ko'i Tuhan. 

3 Bo po'igumonku ko'i monimu Sunsugos, 
yobayatku inta totok mosatia, tulungai 
im mosia, sim mosia noramijidon totok 
nogaid takinku nopota'au in Habar Mopia 
inta nongkon i Allah; mosia tua naonda bo 
tai Klemen bo bayongan intau inta nogaid 
noyotakinku. Tangoi monia tua pinaisdon 
kom bonu im Buk Intau Nobiag. 

4Kosanangdon ing gina monimu sin 
ain nopirisaya bo nobiag notobatú takin 
i Tuhan. Buipa doman pogumanku: 
kosanangdon ing ginamu! 

> Pomayakdon makow bá ontongondon 
im bayongan intau in oáidmu inta mopia 
ing gina. Sin diádon mo'onggot ki Tuhan 
mamangoi. 

6 Dona'ai molia-liaw ing ginamu kom 
bayongan yagi-yagi. Onukabi in aidanmu 
umuran posambayang bo pogumandon 
ko'i Allah onu in igumonmu. Onu im 
paralumu umurandon pota'au ko'i Allah 
bo dika mokoliong mopoyaput in sukur 
ko'i-Nia. 

7” Dá kobiagan motompia nongkon i 
Allah inta diá kodapotan raian intau, im 
molukad kong gina bo raianmu inta ain 
notobatú i Kristus Yesus. 

8 Na'a in simpod singogku utat mita, 
porai kon onu inta oyúon im baragunanya, 
bo onu inta mota'au pujion, ná soál mita 
inta mo'itutui, inta moterhormat, inta 
moádil, modarit, inta moromimit bo inta 
mopia. 

9 Aidaidon onu inta aim binalajar bo 
sinarima monimu ko'inakó; bo onu inta 
ain dinongog andeka inta ain inontong 
monimu ko'inakó aidai intua. Dá ki Allah 
inta pangkoi ing kopia'an umuranbi 
kotaki-takin monimu. 

10 Kong kobiagan inta notobatúdon i 
Tuhan, molunganga totok ing ginaku, 
sin umpakahbi no'onggotdon, ta'e 
umuranpabi norai kong ka'ada'anku. 
Makusudku in de'emanbi kong 

kinoliongandon monimu in aku'oi; 
umuranpabi doman kinotoropan 
monimu, ta'e diádon in wakutu monimu 
mopo'ontong intua. 

11 Mosingog in aku'oi kon nana'a, 
de'emanbi lantaran diádon in onu bo onu 
ko'inakó, sin nobalajar bidon in aku'oi 
mosukur tongákabi onu in oyúon. 

12 Kinorasaanku bidon naonda in aka 
kodaitan bo naonda in aka kalebean. 
Kinota'auanku bidon in rahasia tumayow 
kon náondakabi ing ka'ada'an; ka'ada'an 
kobiagan mo'oyúon andeka ka'ada'an 
mobogá, ka'ada'an bayongan yagi-yagi 
oyúon ande ka'ada'an kodaitan. 

13 Kawasa inta inogoi i Kristus ko'inakó 
umuran mobogoi ing kakuatan ko'inakó 
tumayow kong ka'ada'an noyagi-yagimai. 

14 Ta'e mo'ikow ain notulung ko'inakó 
wakutu in aku'oi kinoántugan in roriga; bo 
oáidmu tatua im mopiabi. 

15 Utat mita intau im Pilipi! Kinota'auan 
bidon monimu totok ko wakutu in aku'oi 
nonalámai kom Makedonia kolipod, 
wakutu in aku'oi bagu momangkoi 
nopoyaput in Habar Mopia, yo tongábi 
mo'ikow in jama'at inta notulung ko'inakó; 
mo'ikowdon nion inta nokorasa domandon 

kon inta mopia bo inta dia mopia wakutu 
in noyotakinku. 

16 Sin wakutu in aku'oi kon Tesalonika bo 
moparalu kon totulung, yo ain no'iliu kong 
komintan mo'ikow nokidia in totulung 
monimu ko'inakó. 

17 Tongá soál inta totok moponting 
ko'inakó in de'emanbi tongá motarima 
kon onu inogoi monimu. Ta'e ibogonku 
im moko'ontongbi kom bungai mita inta 
mokodugang kong ka'untungan monimu. 

18 Bayongan inta paraluonku inogoidon 
monimu ko'inakó, sedang bo no'iliudon 
kon tugat! Bayongan inta inogoi 
monimu inta pinokidia ko'i Epaproditus 
aindon sinarimaku. Dá tana'a makow 
komintandon oyúon onu inta paraluku. 
Bayongan inta inogoi monimu ko'inakó 
tua naonda bo kobondu ing kurban inta 
pinosumbah ko'i Allah bo inta sinarima 
domandon i Allah takin pia ing gina. 

19 Ki Allah inta sinumbahku, mobogoibi 
im bayongan kaparaluanmu podudui 
ing kakaya'an bo kamulia'an-Nya inta 
pinonyata ko'i Kristus Yesus. 

20 Dinayo-dayowdon ki Allah, ki Amá 
naton modapot ing kopalutan dunia na'a. 
Amin. 

21 Poyaputpa in salamku kom bayongan 
umat i Allah inta notobatú i Kristus 
Yesus. Bo tarima domandon in salam 
inta nongkon i utat mita naton inta 
noyotakinku kon na'a. 

22 Bayongan umat i Allah kong kota 
tana'a bo mosia inta kon istana i Kaisar 
nopoyaput doman in salam ko'i monimu. 

23 Po'igumonku makow, ki Tuhan Yesus 
Kristus umuran mobogoi im barakat 
ko'i monimu komintan. Hormat nami, Ki 
Paulus bo ki Timotius 


Kolose 


] l Utatku mita umat i Allah kong Kolose 

inta umuran mosatia motobatú i 
Kristus! Salaku rasul i Yesus Kristus, -- 
inta inoini i Allah tontani — aku'oi, ki 
Paulus bo ki Timotius inta ki utat naton, 
mopo'igum makow doá simbá ki Allah, ki 
Ama naton tantu mobogoi im barakat bo 
kobiagan motompia ko'i monimu. 

2 (1:1) 

3 Dinongogdon nami kom mo'ikow ain 
nopirisaya ko'i Yesus Kristus bo motabi 
doman kom bayongan umat i Allah. 
Manangka intua wakutu in sinambayangan 
nami i mo'ikow, kami umuran doman 
nopoyaput in sukur ko'i Allah, ki Amá i 
Yesus Kristus, Tuhan naton. 

4 (1:3) 

> Mo'ikow mopirisaya bo motabi, sim 
mo'ikow moharap kon onu inta ain sinadia 
i Allah ko'i monimu kon soroga. Ain 
dinongog monimu in soál tatua wakutu in 
Habar Mopia inta sabanarnya pinoyaput 
ko'i monimu. 

6 Habar nongkon i Allah tatua 
no'iwayadon kom bayongan dunia na'a, 
bo kobiagan intau umuran binarakatan 
in habar tatua, notongkai doman 
ing kobiaganmu aim binarakatan 
pinangkoipamai mo'ikow nokodongog 
kon soál totabi i Allah bo totu-totu'u 
inindongogan monim u intua. 

7 Habar tatua dinongogdon monimu 
nongkon i Epapras, yobayat topogaidan 
inta kinotabi nami. Sia tua mogogaid kon 
oáidan i Kristus inta mosatia mogaid kong 
kopontingan naton. 

8 Sia doman tua inta nopoyaput in habar 
ko'inami kom mo'ikow ain kinawasa'an 
in Roho i Allah sahingga in nobiagdon 
mototabian. 

9 Manangka intua umurandon 
sambayangan nami im mo'ikow 
naonda ing kinodongogandon nami in 
habar soál mo'ikow. Kami mopo'igum 
ko'i Allah simbá mo'ikow mobijaksana 
bo mopandoi lantaran kawasa in Roho i 
Tuhan, sahingga ing kota'auandon totok 
monimu onu ing kino ibog i Allah. 

10 Dá mo'ikow im mobiagdon podudui in 
ibog i Allah bo umuran mokosanang kon 
gina-Nya, sahingga kom bayongan yagi- 

yagi mo'ikow umuran mobogoi im bungai 
inta mopia. Bo pongotahuan monimu soál 
ki Allah modugang domandon. 

11 Igumondon makow, simbá kawasa i 
Allah inta momulia tantú moginrigon ko'i 
monimu, sahingga umuran mosanang 
bo mopia ing gina monimu wakutu im 
moyogintayow im bayongan roriga. 

12 Bo diá doman mokoliong im mosukur 
ko'i Amá, sing ki Amá tua in nopopatus 
motarima kon onu inta sinadia i Allah 
kon umat-Nya inta nobiag kom bonu im 
bayag. 

13 Pinilatan-Nyadon ing kita nongkon 
kawasa inta nosindip bodongka pinamping 
kom bonu ing karaja'an i Adi-Nya inta 
kinotabi-Nya. 

14 Ki Adi-Nya tatua inta nopobebas ko'i 
naton, mangalenya bayongan dosa naton 
ain inampungan-Nya. 

15 Ki Kristus tua ing ko'ontongan. Sia tua 
ing gambar i Allah inta diá ko'ontongan; 
Sia ing ki Adi i Allah inta guya-guyang, 
bo inta totok im moponting nongkon 
bayongan inta pinomia, 

16 sim pinongin i-Nia tua ki Allah nomia 
kom bayongan yagi-yagi kon soroga bo 
kon dunia na'a, inta ko'ontongan bo inta 

dia ko'ontongan, no'itakin doman im 
bayongan roho inta nongawasa bo inta 
nomarentah. Bayongan inta kon langit bo 
inta kom butá pinomia pinongin i Kristus 
bo untuk doman ko'i Kristus. 

17 Kon wakutu im bayongan yagi-yagi 
diápa, ki Kristus koyongan bidon oyúon. 
Bo bayongan tua oyúon lantaran Sia, 
tuamai, tua komintan ain notobatú-Nya. 

18 Sjata ulu in awak-Nya, bo awak-Nya 
tua inta sinangoi jama'at. Sin Siabi tua 
pangkoi ing kobiagan jama'at tatua. Sia 
doman tua in Adi guya-guyang, inta 
muna-munamai biniag bui nongkon 
kinopatoian, sahingga Sia nobali totok 
moponting nongkon bayongan yagi-yagi. 

191bogbi i Allah tontanî im mopo'oyúon 
kom bayongan yagi-yagi ko'i-Nia, bo 
bayongan tua oyúon domandon ko'i 
Adi-Nya. 

20 Bo Sia doman tua inta pinaké i Allah 
namangoi nopoyodame kom bayongan 
yagi-yagi takin-Nya, inta kon butá ande 
kon soroga. Tua pinomia i Allah pinodoyon 
kong kinopatoian i Adi-Nya kong kayu 
pinoyotalempang. 

21 Kolipod mo'ikow noyayuk nongkon i 
Allah, bo Sia in sinaturu monimu sin oáid 
bo raian monimu mora'at. 

22 Ta'e tana'a, pinodoyon kong 
kinopatoian i Adi-Nya, sinopiadon bui i 
Allah in hubungan monimu takin-Nya. 
Natua im pinogogaid-Nya simbá mo'ikow 
mota'au diaan tumoyow ko'i Allah takin 
ka'ada'an mokudus, modarit bo diá in aid 
mora'at. 

23 Manangka intua, mo'ikow musti 
umuran mosatia im mopirisaya bo umuran 
doman kumadai mokoporopot kon onu 
inta aim pinirisaya monimu. Dika modapot 
in ukatan monimu harapan inta ain 
inogoi ko'i monimu wakutu im mo'ikow 
notarimadon kon Habar Mopia nongkon 
i Allah. Habar Mopia tatua aim pinota'au 
kom bayongan intau kon dunia na'a. Bo 
lantaranbi tuata, aku'oi ki Paulus nobali 
mogogaid kon oáidan i Allah. 

24Tana'a mopiabi ing ginaku mororiga 
sing kopontinganmu. Sin aka awakku bo 
mororiga, yo tua im mangalenya aku'oi 
nogintopodon kon roriga inta diápa 
kinorasa'an i Kristus, sing kopontingan in 
jama'at salaku awak-Nya. 

25 Aku'oi im binali i Allah mogogaid-Nya 
sing kopontingan monimu salaku jama'at- 
Nya. Aku'oi im mustibi mopoyaput im 
bayongan habar nongkon i Allah. 

26 Habar inta no'onggotdon totok 
binuni-buni makow i Allah kom bayongan 
intau, ta'e tana'a im pino'ontong-Nyadon 
kon umat-Nya. 

27 Kon umat-Nya tatua ki Allah mo'ibog 
moponyata kon totokbî im mopia bo 
moloben onu im binuni kon intau mita 
ibanea. Na'a inta binuni tatua: Ki Kristus 
tua in nionbi ko'i monimu, bo tua im 
mangalenya, kom mo'ikow im mo'itakin 
doman mokorasa kong kamulia'an i Allah. 

28 Ki Kristusbî tatua inta pinota'au 
nami kon intau mita. Kami nomaké 
ing kabijaksana'an bo pongotahuan im 
mononggina bo motundú ko'i monia, 
simbá pomuloi intau mota'au diaan ko'i 
Allah salaku intau inta noguyangdon kon 
soál pirisaya, sim mosia ain notobatú i 
Kristus. 

29 Simbá koyaputanku intua, dá 
tuamai aku'oi moramiji totok mogaid. 
Aku'oi moramiji takin bayongan tonaga 
inta inogoi i Kristus ko'inakó bo inta 
nongawasa doman ko'inakó. 

l IJbogonku im bá kota'auan doman 
2 monimu in rorigaku wakutu in noramiji 
nogaid sing kopontingan monimu bo 
kopontingan monia inta kon Laodikia bo 
ko'i monia komintan inta diápa nonota'au 
ko'inakó. 

2 Na'a komintan inaidanku simbá 
moropotdon ing gina monia bo mositabian 
polat mobiag motobatú, sahingga mosia 
totu-totu'udon momangarti bo moyakin 
polat monota'au kon onu inta binuni i 
Allah, tuata ing ki Kristus tontani. 

3 Ki Kristusbi tua im mobuká kom 
bayongan pandoi bo pongotahuan i Allah 
inta kolipod no'ibunipa. 

4 Na'a im pogumanku ko'i monimu, simbá 
diá im mo'ikow ubolan in intau mita inta 
tongá mopia kom bibig. 

> Sin umapakbi kita nogiyayúan, ta'e 
anggapdon aku'oi nionbî kon yuá-yuák 
monimu. Bo mopiabi totok ing ginaku 
moko'ontong ko'i monimu motobatú kong 
gina bo umuran moropot im pirisaya 
monimu ko'i Kristus. 

6 Tai utat mita ain notarima ko'i Kristus 
Yesus salaku Tuhan. Manangka intua 
kobiagdon im mo'ikow motobatu' 
takin-Nya, 

7 bo monguakat kom bonu i Kristus 
Yesus. Mo'ikow musti moposindogdong 
ing kobiaganmu bo ki Kristus in 
dodoyonanmu. Mustidon modugang im 
pirisaya monimu ko'i Kristus, podudui onu 
inta ain sinundú ko'i monimu. Bo ginamu 
in umurandon mo'ibo-ibog mopoyaput in 
sukur moántó. 

8 Mustibi mokopo'ingat im mo'ikow, 
dikabi modapot oyúon im mokodondoulug 
ko'i monimu takin pomikiran-pomikiran 
inta tongá pinodoyon kom pandoi intau 
inta diá im baragunanya, ta'e tongá 
mokopoyaying kom pirisaya. Pomikiran 
mita tatua de'emanbi nongkon i Kristus, 
ta'e tongabi nongkon pomikiran in intau 
bo nongkon roho mita inta nonguasa kon 
dunia. 

Sim bayongan kapribadian i Allah 
no'ipasdon ko'i Kristus, inta kom bonu ing 
ka'ada'an-Nya salaku intau. 

10 Bo lantaran nobiag notobatú i Kristus, 
dá mo'ikow inogoiandon ing kobiagan. 
Sing ki Kristus in tonggulu im bayongan 
roho inta nongawasa bo inta nomarentah. 

Il Lantaran notobatú takin i Kristus, 
dá mo'ikow ain sinunat, ta'e de'emanbi 
sunat inta inaidan in intau, ta'e sunatbi 

inta inaidan i Kristus, inta nopobebas ko'i 
monimu nongkon kawasa in tabiat inta 
binaradosa. 

12 Sing kowakutu im mo'ikow binaptis, 
mo'ikow ilobongdon noyotakin í Kristus; 
bo takin doman baptisan tatua, mo'ikow 
no'itakin doman biagon bui moyotakin i 
Kristus lantaran mo'ikow mopirisaya kong 
kawasa i Allah inta ain nomiag ko'i Kristus 
nongkon kinopatoian. 

13 Kolipod, mo'ikow aim minatoi secara 
rohani lantaran mo'ikow binaradosa, bo 
lantaran mo'ikow diá sinunat inta inaidan 
in intau. Ta'e tana'a ki Allah ain nomiag 
ko'i monimu noyotakin i Kristus. Ki Allah 
ain nongampung kom bayongan dosa 
naton, 

14 ho pinopatan-Nyadon in surat 
bobolian ko'i naton, inta mongancam ko'i 
naton takin sarat mita inta mongobogat. 
Takin cara nopopakú in surat bobolian 
tatua kong kayu pinoyotalempang, ki Allah 
nomopat kom bayongan inta pinonapud 
ko'i naton. 

15 Kong kayu pinoyotalempang tatuata 
pinomia i Kristus im bayongan roho inta 
nomarentah bo inta nongawasa diádon 
nokopongonu bui. Mosia pinomiadon 

tontonan im bayongan intau kowakutu 
in diaan i Kristus im mosia salaku 
intau inta sinoko domok kom pawai 
kino'untungan-Nya. 

16 Manangka intua dona'aidon pomayak 
makow intau mopotalá ko'i monimu kon 
soál ka'anon ande inumon, ande so'l 
mita singgai moloben in agama, andeka 
poraya'an mita bulan mobagu, ande soál 
singgai in Sabat. 

17 Tua komintan tongábi olinow nongkon 
soál mita inta mo'iduduimai, ta'e inta 
monyata nongkon soal mita tatua ing ki 
Kristusbi! 

18 Donaaibi pomayak makow monimu 
im porugionmai in intau mita inta ki 
ubo-ubolmai mokopo'ompá kon dodia 
bo inta mosumbah kom malaekat mita. 
Intau tatua mokalakuang takin pikirannya 
mita inta modunia bo dumodia kon inta 
o'ontongon mita monia, 

19 sahingga in diádon kumadai ko'i 
Kristus inta nobali tonggulu. Kom bonu 
im pimpinan i Kristus, bayongan awak 
ilukadan bo sinobatú in sendinya mita, 
polat nobiag podudui ibog i Allah. 

20 Mo'ikow aim minatoi noyotakin i 
Kristus, bo aim pinobebas nongkon roho 

mita inta nongawasa kon dunia na'a. Dá 
nongonu sim mo'ikow in nobiagbi na 
intau inta kinawasa'anpa in dunia na'a? 
Nongonu sim mo'ikow in dumuduipabi 
kon atorang mita ná tana'a: 

21 "Dona'ai mokadai kon na'a", "Dona'ai 
moka'an kon tua", "Dona'ai moliai kon 
na'a?" 

22 Bayongan atorang tatua im mongonaibî 
soál mita inta naonda im pakéon diádon 
im baragunanya. Tua in tongabi atorang 
bo totundú mita inta pinomia in intau. 

23 Memang ko'ontongan soál tatua 
naonda bo mobijaksana, takin 
tongganutnya simbá intau mosumbah 
kom malaekat, mokopo'ompá kon dodia 
bo moposikisa in awak; ta;e bayongan 
tua diabi im baragunanya mogator kon 
napusu ande ibog in intau. 

1 Mo'ikow aim bidon biniag bui 

3 noyotakin i Kristus. Tuamai 
poramijidon mo'ikow moko'uli kon soal 
mita inta kon soroga, kon tampat kon 
onda ing ki Kristus nomarentah noyotakin 
i Allah. 

2 Raidon in soal mita inta kon soroga, 
dona'ai morai kon soál mita inta kon 
dunia. 

3Sim mo'ikow aim minatoi bo 
kobiaganmu no'ibuni noyotakin í Kristus 
inta notobatú i Allah. 

+ Aka ki Kristus inta nobali pangkoi 
ing kobiagan naton, ko'ontongandon 
bui yo mo'ikow doman ing ko'ontongan 
moyotakin-Nya kom bonu ing kamulia'an- 
Nya. 

> Tuamai inggama'aidon ibog mita 
in dunia inta umuran moganggu ko'i 
monimu, ná oáid inta mokotor, oáid mita 
inta diá patus aidan, ibog in awak, ibog 
mita inta mora'at, bo ibog mita inta mo'iliu 
(sin ibog inta mo'iliu tua notongkaibî im 
mosumbah kom berhala). 

6 Soál mita natua inta mokopomuká kon 
ya'at ing gina i Allah kon intau mita inta 
diá motoindudui ko'i-Nia. 

7 Kolipod mo'ikow dinumudui doman 
kon ibog natua mita, wakutu ing 
kinawasa'annya im mo'ikow. 

8 Ta'e tana'a, lumbúdon monimu in 
soál mita inta mora'at nongkon i'nimu: 
dika tumorú ande momarontak, ande 
moya'at ing gina kon intau ibanea, ande 
monibá, bo mosingog kon tosingogon 
inta moromú. 

9Dikadon mosi'ubolan sin ain sinaláan 
monimu ing kobobiag kolipod bo 
tabiatnya. 

10 Bo tana'a mo'ikow inogoiandon ing 
kobiagan inta mobagu. Mo'ikow nion 
nobali bidon intau nobagu, inta koyogot 
tomobaguon i Allah inta nopomia ko'i 
monimu podudui im batangan-Nya 
tontani. Makusudnya bá totu-totu'udon 
kota'auan monimu ing ki Allah. 

11 Sahingga diádon yoposi intau Yahudi 
bo de'eman Yahudi, intau sinunat bo inta 
diá sinunat. Bo diá domandon yoposi in 
intau mokokiángoi bo intau moromú, 
intau inta nobali ata bo intau inta de'eman 
ata, sing ki Kristus tua Tuhanbi im 
bayongan yagi-yagi, bo Sia ain notobatú 
intua komintan. 

12 Utat mita, mo'ikow nion umatbi i Allah 
inta ain sinotabi bo pinili-Nya mobali 
kapunya'an-Nya tontani. Tuamai musti 
popo'ontong doman monimu in totabian, 
pia ing gina, dia mosilantud, pososingog 
moálus bo mobahasa kon tumpala intau 
bo mosabar aka koantugan in roriga. 

13 Mokoposabar kon tumpala intau, 
mosiámpungan aka oyúon intau im 
motagú kon ya'at ing ginanya kon intau 

ibanea. Nosanangbi ing gina i Tuhan 
nongampung ko'i monimu, tuamai im 
musti doman mosiámpungan im mo'ikow. 

14 Na'a in soál mita inta totok moponting: 
Mo'ikow musti mototabian sin totabianbi 
tua im mopotobatú ko'i utat komintan 
sahingga im mobali mosempurna. 

1> Pakédon in dodamean inta inogoi i 
Kristus, simbá kawasa'an-Nyadon ing 
ginamu, sin tuabi im mangale pinogoinian 
ko'i monimu motobatú kon awak, bo 
umuranbi posukur ko'i Allah. 

16 Umuran kogina-gina makow in 
totundú mita i Kristus inta mobarakat 
tua, sahingga mo'ikow mobijaksana bo 
mopandoi im motundú bo mononggina 
kon utat mita. Dika mokoliong im 
mopomanyanyi im Mazmur bo lagu mita 
rohani; pomanyanyidon ko'i Allah takin 
porasa'an mosukur kom bonu ing ginamu. 

17 Bayongan inta aidan andeka singogon 
monimu, yo aidai ande singog komintan 
podoyon kon tangoi i Tuhan Yesus. 
Poyaputdon in sukurmu ko'i Allah ki Amá 
naton sim bayongan inta pinomia i Yesus 
ko'inimu. 

18 Utat mita, buloi bobay, hormatbi ing ki 
buloimu, sim mustibi natua in aidanmu 
salaku intau Keresten. 

19Bo mo'ikow utat mita buloi lolaki, 
kotabibi ing ki buloimu, dikabi rumomú 
ko'inia. 

20 Adi mita! Nobalibi kowajiban 
monimu salaku intau Keresten in tantú 
mokopotoindudui kong guyangamu, sin 
tuabi ing kino ibog i Allah. 

21 Utat mita, guyanga lolaki! Dika 
posakion gina i adimu mita, simba dia 
mo'inggamá in harapan mon ia. 

22 Utat mita inta nobali ata! Kom 
bayongan rupa-rupa duduiaibi onu 
im pokiáid i tuangmu kon dunia na'a. 
De'emanbi dumudui aka ko'ontonganpa 
makow monia simbá pujion im mo'ikow. 
Ta'e duduiaibi im mosia takin gina motulid 
lantaran hormatmu ko'i Tuhan. 

23 Onukabi im poki-aid ko'i monimu, 
aidaibi totu-tou'u takin sanang gina, 
naonda bo mobantung ko'i Tuhan, 
de'emanbi tongá kon intau. 

24 Simbá kota'auan monimu, tarima'anbi 
monimu in tontulinya nongkon i Tuhan. 
Onu in sinadia i Tuhan kon umat-Nya, 
tuabi in ogoi ko'inimu. Sin tuang 

sabanarnya inta yogot bantungan monimu 
tua ing ki Kristusbi tontani. 

25 Bo ki inekabi im mogaid kon no'italá 
yo siabi im motanggung kon talánya mita 
tatua; sin diábî pilian i Tuhan intau. 

4 l Utat mita inta nobali tuang! Kopiabi 

im mopoáid ko'i atamu mita, dikabi 
tomboga'an. Pokotoropdon, oyuonbi in 
Tuangmu kon soroga. 

2 Umuran mokoporajing im 
mosambayang bo umuran pobasadia, dika 
mokoliong mosukur ko'i Allah. 

3 Sambayangai doman ing kami simbá 
ogoian i Allah ing kasampatan mopia kom 
mopota'a-ta'au makow in habar soal inta 
no'ibuni ko'i Kristus. Inta lantaran soál 
tatuata dá tana'a makow aku'oi binonu 
kom ponjara. 

4Sambayangai in aku'oi simbá mota'au 
in aku'oi moginsilang kosila-silangon kon 
onu inta no'ibuni tua. 

> Mokopobijaksanadon im mobiag 
moyotakin intau mita inta dia mopirisaya, 
bo pakédon kopira pomuloi oyúon ing 
kasampatan. 

6 Ramijidon simbá onu in singogonmu 
tantú mokosanang bo ko'ibog in intau. 
Bo musti kota'auan monimu náonda im 

pototubag kon onu in libo-libóon mita in 
intau. 

7 Ki Tikhikus, ki utat naton inta kotabiku, 
mopota'au ko'i monimu im bayongan 
yagi-yagi soál aku'oi. Sia mosatia totok 
mogaid kon oáidan i Tuhan moyotakin 
nami. 

8 Sia pinotabáku mamangoi ko'i monimu 
simbá kota'auandon monimu ing ka'ada'an 
nami bo mo'onowdon ing gina monimu. 

9 Ki Onesimus im moyotakin mangol i 
Tikhikus; Sia tua in intau inta tumpala 
mopirisaya ná kita, intau inta nongkon 
sigad monimu. Sia tua intau doman inta 
mosatia bo kinotabi doman nami. Taya 
dua i Tikhikus im mopota'au ko'i monimu 
kom bayongan yagi-yagi inta ain nobali 
kon tampatku na'a. 

10 Ki Aristarkhus inta noyotakinku kom 
bonu im ponjara nokipoyaput in salam 
ko'i monimu. Ná doman tua ing ki Markus 
inta pokuádion i Barnabas. Soal ki Markus 
na'a, aindon pinongoyow ko'i monimu 
kon tarimadon in sia aka mamangoi ko'i 
monimu. 

11 Salam doman i Yesus inta dinonoi ki 
Yustus. Kon singad in intau mita Yahudi 
inta ain nopirisaya ko'i Tuhan Yesus, 

yo taya tolu na'a in nobalidon yobayat 
topogaidanku inta mopoyaput in oaidan 
nongkon i Allah. Mokotulung totok im 
mosia ko'inakó. 

12 Salam doman nongkon i Epapras. 

Sia na'a intau doman nongkon sigad 
monimu. Mosia na'a mogogaid doman 
kon oáidan i Kristus inta umuran mosatia 
im mosambayang sing kopontingan 
monimu. Sia totok mopo'igum ko'i Allah 
simbá mobalidon moropot ing koyakinan 
monimu, bo totu-totu'udon moguyang 
im mo'ikow simbá totu-totu'u domandon 
dumudui kon ibog i Allah. 

13 Inontongkudon tontani kon totokdon 
noramiji nogaid in sia sing kopontingan 
monimu bo kopontingan in intau mita inta 
kon Laodikia bo kon Hierapolis. 

14 Ki dokter Lukas inta kinotabi naton, bo 
ki Demas nokipoyaput doman in salam 
ko'i monimu. 

15 Poyaputpa in salam nami ko'i utat 
mita naton Keresten inta kon Laodikia bo 
ko'i Nimpa doman, bo kon jama'at inta 
mosambayangmai kom baloinya. 

16 Naonda in surat tana'a baca'an ko'i 
monimu, yo ramiji doman bá surat tana'a 
baca'an doman kon jama'at inta kon 

Laodikia, ná doman tua, mo'ikow tontani 
musti doman mobaca kon surat inta 
kinirim kon jama'at Laodikia. 

17 Bo pota'audon ko'i Arkhipus in na'a, 
"llapataidon kopira'an in oáidan inta pinoki 
aid i Tuhan ko'inimu sim mobantung ko'i 
Tuhan.” 

18 Salam nongkon inakó, ki Paulus. 
Aku'oibi tontani in nomais kon salam 
tana'a. Dika koliongan kon aku'oi ing 
kom bonupa im ponjara! Igumon makow 
umuran barakatan i Tuhan im mo'ikow. 
Hormat nami, Ki Paulus 


1 Tesalonika 


] l Utatku mita jama'at kon Tesalonika, 
inta ain nobali umat i Allah Amá 
naton bo i Tuhan Yesus Kristus. Aku'oi ki 
Paulus, ki Silwanus bo ki Timotius umuran 
mopo'igum ko'i Allah simbá tantú-Nya 
ogoian im barakat bo kobiagan motompia 
im mo'ikow. 

2 Umuran ing kami mosukur ko'i Allah 
lantaran pirisaya monimu. Pomuloi ing 
kami mosambayang, tantú kotoropan 
nami im mo'ikow. 

3 Umuran doman kotoropan nami in oáid 
monimu inta pinodoyon kom pirisaya 
ko'i Tuhan naton ki Yesus Kristus inta 
motabi bo mo'ibog doman motulung kon 
tumpala intau. Kinotoropan doman nami 
ing koro'roton gina monimu moharap 
makow ko'i Tuhan naton ki Yesus Kristus. 

4 Utat mita, kinota'auan bidon nami kom 
motabibi ing ki Allah ko'i monimu bo 
pinili-Nyadon im mo'ikow mobali umat 
inta kotabi-Nya. 

> Sing kami nopoyaput in Habar Mopia 
ko'i monimu de'emanbi pinodoyon kom 

pandoi nami, ta'e pinodoyonbî kong 
kawasa in Roho i Allah inta umuran 
kotaki-takin nami. Bo totokbi iyakin 
nami kon totu'ubi in Habar Mopia tatua. 
Kinota'auan bidon monimu ing kobobiag 
nami wakutu ing kotaki-takinpa monimu. 
Kami umuran noramiji mogaid sing 
kopontingan monimu. 

6 Mo'ikow dinumuduidon kon onu inta 
inontong monimu inaidan nami bo inta 
inaidan i Tuhan. Umpakah mo'ikow nobiag 
nororiga sim pinogutú totok in intau 
ibanea, ta'e Habar Mopia inta pinoyaput 
nami ko'i monimu in sinarimabi monimu 
takin sanang gina. Sanang gina tatua 
Rohobi i Allah in nobogoi. 

?Tuamai mo'ikow nobali duduianmai 
im bayongan intau inta mopirisaya kom 
Makedonia bo kon Akhaya. 

8 Sin nongkon imonimu, habar soal ki 
Tuhan no'isiardon dapot im Makedonia bo 
Akhaya. De'eman doman tongá tua; sin 
nodapotbi doman in habar kon náonda 
ing kopopirisaya monimu ko'i Allah 
no'isiar domandon magî makow kon 
lipu-lipúannya, sahingga diá bidon im 
musti pogumanku ko'i monimu. 

9 Bayongan intau mongonguman kon 
soal pinototomu monimu ko'inami wakutu 
in namangoi ko'i monimu. Ino'uman 
doman monia kom mo'ikow nonalámaidon 
kon onu inta pinomia monimu berhala 
inta sumbáan domanmai. Mo'ikow 
nopirisayadon ko'i Allah inta mobanar bo 
tongádon Sia in sinumbah monimu. 

10 Ino'uman doman monia ing kososatia 
monimu mogolat makow kong koángoian 
bui i Adi i Allah inta ki Yesus Kristus 
nongkon soroga. Sia inta aim biniag bui i 
Allah nongkon sigad in intau mita minatoi. 
Sia tuata inta moposalamat ko'i naton 
nongkon hukuman i Allah kon singgai 
mo'iduduimai. 

l Utatku mita, kinota'auan bidon 
2 monimu tontani kon oyuonbi im 
mangale kinoángoian nami kon sigad 
monimu. 

2 Bo kinota'auan bidon monimu kon 
wakutu ing kami diápa namangoi ko'i 
monimu kon Tesalonika, kami muna bidon 
pinogutú bo siningkule kong kota im Pilipi. 
Ta'e umpakah nobayong intau molawang 
ko'i nami, ta'e umuranbi inogoian i Allah 
naton ing kabaranian kami mopota'au ko'i 

monimu in Habar Mopia inta nongkon i 
Allah. 

3 Totundú nami in no'itutuibi. De'emanbi 
makusud inta diá mopia andeka 
monombodok. 

+ De'emanbi natua. Kami in diábî 
mosingog sim moposanang kong gina 
in intau, ta'e moposanangbi ing gina i 
Allah inta umuran noguji kong gina nami. 
Sin inanggap-Nya kong kami na'a im 
mota'aubi mopota'a-ta'au makow in Habar 
Mopia tatua. 

> Kinota'auan bidon monimu kon diábî 
dodai onda ing kami tongá mopia 
kon o'uman andeka monombodok ko'i 
monimu, sim mobuni kom makusud inta 
tongá motayak kong ka'untungan tontani. 
Ki Allahbi in nonota'au kon tua komintan! 

6 Bo diábî doman dodai onda ing kami 
moramiji simba duion monimu ande duion 
in intau ibanea. Umpakah sabanarnya 
mota'aubi aidan nami intua, sing kami 
in rasul i Kristus, bo mota'aubi doman 
tuntuton nami ko'i monimu. 

7 Ta'e kami in tongábi umuran mokopopia 
kon oáid wakutu ing kon yuá-yuákpa 
monimu, naonda bo guyanga bobay 
monompia ko'i adînya. 

8 Natua ing ka'ada'an nami. Lantaran tabi 
nami totok im moloben ko'i monimu, dá 
nobayagbi ing gina nami im mobogoi ko'i 
monimu. Na'aibi in tongá Habar Mopia 
nongkon í Allah, sedangkan kobiagan 
nami yo ogoi nami potaru. 

9Tantú kinotoropanpabi monimu ule 
utat mita naonda im pinogogaid bo 
pinororamiji nami. Dolom bo singgai kami 
mogaid simbá diá tobatúmai kon sigad 
monimu im mororiga wakutu ing kami 
nopoyaput in Habar Mopia inta nongkon i 
Allah ko'i monimu. 

10 Mosuci ing kobobiag nami, mobanar 
bo diá in yagi-yagi inta diá mopia in 
inaidan nami ko'i monimu inta ain 
nopirisaya ko'i Kristus. Inontong bidon 
monimu tontani ing kami bodongka bidon 
ki Allah in nonota'au kon tua komintan. 

11 Kinota'auanbi monimu ing kinototabi 
nami ko'i monimu. Naonda bo guyanga bo 
adi. 

12 Kami umuran mononggina bo mobogoi 
in dorongan ko'i monimu bo modesak 
simbá mo'ikow mo'idudui kon inta kino 
ibog í Allah. Inoini-Nya im mo'ikow simbá 
mobali umat kon dunia-Nya inta mobagu 

bo mokorasa kong kawasa-Nya inta 
moloben. 

13 Oyúon in totok mokopia-pia kong gina 
nami, sahingga kami tantú mosukur ko'i 
Allah. Tuata wakutu ing kami nopoyaput 
in Habar Mopia nongkon i Allah ko'i 
monimu. Habar Mopia tatua diábî tongá 
inanggap monimu habar nongkon intau, 
ta'e totu-totu'ubi Habar Mopia nongkon i 
Allah. Sin Roho-Nyabi im pinopopaké-Nya 
ko'inimu nogaid kon tua mita, intau inta 
mopirisaya ko'i Yesus. 

14 Bayongan ginalum jama'at i Allah, onu 
inta kinorasa'an monimu, kinorasa'anbi 
doman in jama'at mita i Allah inta kon 
Yudea inta nopirisaya domandon ko'i 
Kristus Yesus. Mo'ikow pinogutú doman 
in yobayat mita monimu tongolipúan, 
naonda bo inta kinorasa'an in jama'at mita 
i Allah kon Yudea. Mosia pinogutú doman 
in intau mita Yahudi. 

15 Intaubî mita tatua inta nolimod 
ko'i Tuhan Yesus bo nabi mita bo inta 
nomogutú doman ko'i nami. Mosia 
mosaturu kom bayongan intau, bo 
beresibi diá mosanang ing gina i Allah ko'i 
monia. 

16 Modapot im mosia moramiji totok 
molamboi ko'inami mopoyaput in Habar 
Mopia kon intau mita inta de'eman Yahudi, 
Habar Mopia inta mokosalamat ko'i 
monia. Intau mita in Yahudi tatua, umuran 
mogaid kon inta diá mopia kinobobúbi 
monia. Pangabisannya hukumon i Allah im 
mosia. 

17 Bayongan ginalum jama'at i Allah, 
wakutu ing kita noyotanga diá no'onggot 
-- noyayuk kom mata ta'e nodiugbi kong 
gina — totokbi ing kinotanoban nami im 
mo'ikow bo tantú ramijion nami simbá 
buipa moyodungkul monimu ing kami! 

18 Kami in noroncanadon mamangoi 
mokipodungkul ko'i monimu; 
kotongonumaidon degá nonungkul 
ta'e umuran lamboian Ibilis in roncana 
nami tatua. 

19 Totu'ubî kon tongabi mo'ikow nion 
in nobali harapan bo inta nobali batol in 
dodob nami aka ki Yesus inta ki Tuhan 
naton mamangoi bui. 

20 Totu'u kom mo'ikowbi nion batol in 
dodob bo inta noba dodoyonan pia in 
gina nami. 

l Kami diádon mokotahang kon tanob 

3 nami ko'i monimu, tuamai iraikumai yo 

manikah biar dongkadon aku'oi ing kon 
Atena, 

2 pogola-golatan potabakupa mangol 
ko'i monimu ing ki utat naton ki Timotius. 
Sia na'a im mogogaid kon oaidan i Allah 
inta topogaidan nami nopoyaput in Habar 
Mopia soal ki Kristus. Pinotabá nami 
in sia mamangoi ko'i monimu simbá 
motulung moginrigon kong gina monimu 
bo polat mononggina bá umuran mo'ikow 
mopirisaya ko'i Kristus. 

3 Bá diá tobatúmai intau kon sigad 
monimu mobalui im pirisaya sim 
mokorasa kon roriga mita naton na'a. 
Kinota'auan bidon monimu kon tua in 
sinantú bidon i Allah ko'i naton. 

“Sing kowakutu ing kami koyota- 
yotakinpa monimu, muna bidon 
pinoguman nami, kong kita im pastibi 
mokorasa kon roriga. Bo totu'u kon 
nobalidon intua komintan; kinota'auan 
bidon monimu intua. 

> Manangka intua pinotaba'kudon 
namangoi ing ki Timotius sim mo'ibogdon 
totok aku'oi mokidongog kon habar 
soal kopopirisaya monimu ko'i Kristus. 
Molia-liau ing ginaku sin dikabo 
kinokawasa'andon Ibilis im mo'ikow, 

sahingga onu inta sinilopian nami diádon 
im baragunanya. 

6 Ta'e tana'a, naonda ing ki Timotius 
namangoi nodia in sia kon habar inta 
mokosanang totok kon gina. Ino'umannya 
kom mo'ikow totu'-totu'udon mopirisaya 
ko'i Kristus bo umuran doman mositabian. 
Ino'umannya doman kon umuran 
kotoropan monimu kong kami na'a in 
intaubi mopia bo mo'ibog doman totok im 
mo'ikow moyodungkul nami, ná bî doman 
tua ing gina nami ko'i monimu. 

7 Manangka intua utatku mita, umpakah 
ing kami nobiag nosusah bo mororiga, 
ta'e nosanangbi totok ing gina nami in 
nokodongog kon habar kom mo'ikow 
umuran mopirisaya ko'i Kristus. 

8 Habar tatua nokodugang kon noroton 
ing gina nami, asal bo tantú roton in 
sosindog monimu bo umuran motobatú i 
Tuhan. 

9 Diádon im poporupa'an in sukur nami 
ko'i Allah sim bayongan inta mokosanang 
kong gina kon tayowon-Nya, lantaran 
mo'ikow. 

10 Dolom bo singgai kami umuran 
mosambayang simbá kita mota'au 
moyodungkul bo moyogintayow makow 

bo mogintompod kon onu inta paralupa 
pakéon monimu kom mopobayak im 
pirisaya monimu ko'i Kristus. 

11 Bo po'igumon makow intua, ki Allah, 
ki Amá naton bo ki Tuhan naton ki Yesus 
Kristus mobogoi in dalan ko'inami simbá 
moyodungkuldon bui monimu. 

12 Bo igumon doman makow nami ko'i 
Tuhan bá mo'ikow umuran mositabian 
bo oyúon doman in tabi monimu kon 
tumpala intau, sahingga in tabi monimu 
kodugang- kodugangdon ná tabi nami 
ko'i monimu. 

13 Aka natua yo irigonan i Tuhan ing gina 
monimu, sahingga modaritdon totok ing 
kobobiag monimu bo diá bidon in inta 
diá mopia in aidan monimu kon tayowon 
i Allah, ki Amá naton, ko wakutu ing ki 
Tuhan naton ki Yesus mamangoi bui 
moyotakin im bayongan intau inta ain 
nobali umat-Nya. 

4 I Pangabisannya ule utat mita, na'a 
im po'igumon nami takin tonggina 
ko'i monimu inta pinodoyon kong kawasa 

i Tuhan Yesus: "Sinundúdon bo ain 
inontong monimu ko'inami náonda ing 
kobobiag podudui kon inta mokosanang 
kong gina i Allah. Mo'ikow in nobiag bidon 

natua, ta'e tana'a pinodoyon kong kawasa i 
Yesus, kami mopo'igum totok ko'i monimu 
bo moki ramiji simbá totu-totu'udon 
mo'ikow mogaid kon tua komintan. 

“Sing kinota'auan bidon monimu in 
totundú mita inta pinota'au nami ko'i 
monimu pinodudui ing kawasa i Tuhan 
Yesus. 

3 Nana'a ing kino ibog i Allah: Ibogon- 
Nya mo'ikow mobiag tongabi kom bonu 
ing kawasa-Nya; mobiag modarit kom 
bayongan yagi-yagi bo yumayuk kon oáid 
mita mokotor bo inta diá mopia. 

+ Pomuloi in lolaki kon sigad monimu 
musti monota'au kon naonda im mobiag 
mokosanang kong gina i Tuhan bo gina 
im bayongan intau takin i buloinya. 

> Dona'aibi dumudui kon ibog awak 
im batangan ná oáid in intau mita diá 
nonota'au ko'i Allah. 

6 Tuamai musti mokopo'ingat, simba 
diá tobatúmai intau mogaid kon inta diá 
mopia ko'i utatnya, andeka mongubol ko'i 
utat sin tulianbi i Tuhan im boyongan tua, 
ná inta aim pinota'au bo pinonorop nami 
ko'i monimu kolipod. 

7Inoinj i Allah ing kita, de'emanbi mogaid 
kon inta mora'at, ta'e mogaidbi kon onu 
inta mokosanang kong gina- Nya. 

8Tuamai ki ine in doi motarima 
kon singogku, yo de'emanbi intau im 
bayowannya, ta'e ki Allahbi inta ain 
nobogoi in Roho-Nya mokudus ko'i 
monimu im bayowannya. 

9 Diábî bain paisonpa bui nami ko'i 
monimu in tabi monimu kon utat mita inta 
tumpala mopirisaya ko'i Kristus Sinundú 
bidon i Allah im mo'ikow kom musti 
mototabian. 

10 Bo tua komintan aindon pino'ontong 
monimu kom bayongan utat inta kom 
Makedonia. Ta'e tantubi tonggina'an nami 
im mo'ikow simba modugang motompia 
ing kobobiag monimu. 

11 Poramiji bá tantú mo'onow ing gina 
bo dika umuran kumapog kon urusan 
intau ibanea. Manikah bo potayak kong 
kobiagan monimu tontani, ná inta aim 
pinoguman nami kolipod ko'i monimu. 

12 Sahingga im mo'ikow mobiagdon 
motolutui kon tayowon intau mita ibanea, 
bo diá tongá moharap makow kon intau 
ibanea. 

13 Utatku mita, ibogon nami bá totu- 
totu'udon kota'auan monimu in soal 
intau mita inta aim minatoi; simba dia 
moájar ing gina monimu ná mosia inta diá 
kopongharapan. 

14 Kita im mopirisaya kong ki Yesus aim 
minatoi, ta'e nobiag bui. Tuamai kita 
mopirisaya doman, kom biagonbi bui i 
Allah im bayongan intau inta mopirisaya 
ko'i Yesus Kristus inta aim minatoi bo 
mosia mobiag moyotakin-Nya. 

15 Kon soál tatua, nana'a im pinoguman 
i Tuhan inta musti poyaput nami ko'i 
monimu: “Kowakutu ing ki Tuhan Yesus 
mamangoidon bui kita inta nobiagpa in 
diábi umuna ko'i monia inta minatoidon 
muna. 

16 Bambi itoi im malaekat mobalú bo 
terompet i Allah irupondon salaku tolibag, 
bain tua bo mamangoi ing ki Tuhan 
Yesus nongkon soroga. Bo intau mita 
inta mopirisaya ko'i-Nia inta aim minatoi 
biagondon muna. 

17 Mopalut makow kon tua kita inta 
nobiagpa na'a, bingkatondon moyotakin 
monia mamonik in langit moyodungkul i 
Tuhan. Bain kon tuata bo mogutundon ing 
kita takin i Tuhan. 


1 TESALONIKA 4.18-5.5 14 


18 Tuamai pakédon in singog tana'a kom 
mosirigonan kong gina in tumpala utat. 

l Utatku mita, soal wakutu koángoian 

5 bui i Tuhan diá bidon paralu paison 
nami ko'i monimu. 

2 Sing kinota'auan bidon monimu kon 
singgai koángoian bui i Tuhan naonda 
bo singgai koángoian im mononakow 
kowakutu in dolom. 

3 Aka intau bo moguman nana'a: 
"Komintanpabi noáman, diábi in onu bo 
onu," dá kon dodai doman tuata tubuan 
in onu inta mokoputú ko'i monia bo diá 
tobatúmai mokolagui im mosia. Tua mita 
dalibi mo'iangoi naonda bo nakit im bobay 
mononggadi inta mo'iuma ko'i monia inta 
mononggadidon. 

4Ta'e aka mo'ikow yo de'emanbi intau 
inta nobiag kon sindip, sahingga in singgai 
tatua diábi mokotalikokog ko'i monimu 
naonda bo ko'oangoi im mononakow. 

> Utatku mita mo'ikow nion komintanbi 
intau inta nobiag kon nobayag, mo'ikow 
no'ibonu kom bayag inta motarang. Kita 
in de'emanbi intau inta nobiag kon sindip, 
ande intau inta no'itu'ot kon dolom inta 
mosindip. 

6 Tuamai kita dona'ai tongá umuran 
mosiug makow na intau mita ibanea, 
ta'e umuran koratakon in raian bo tantu 
kiluka-lukadmai. 

7” Dolom mosiug im mosia bo monginum 
doman dapot im mololangu. 

8 Ta'e kita na'a intaubi inta nobiag kon 
singgai inta nobayag; manangka intua 
musti doman mobayag in raian naton, bo 
tantú mopirisaya ko'i Tuhan bo mositabian 
doman bo umuran moharap kom bonu im 
pirisaya kom posalamatonbi i Allah ing 
kita. Tuabi in sonjata inta pakéon naton 
molawang kon inta mosindip. 

3 Pinifi i Allah ing kita, de'emanbi bá 
oyúon in hukumon, ta'e bá posalamaton i 
Tuhan naton ki Yesus Kristus. 

10 Sia minatoi sin lantaranbi kita, simbá 
ko wakutu in Sia mamangoidon bui 
--inta minatoi ande inta nobiagpa -- 
moyotakin-Nya mobiag. 

II Tuamai umuranbi positonggina'an bo 
mosiporigonan kong gina na inta biasamai 
aidan monimu. 

12 Utat mita po'igum nami totok ko'i 
monimu, hormatonbi im mosia inta nogaid 
kon yuá-yuák monimu; intau inta aim 

pinili i Tuhan nobali itoi bo monononggina 
ko'i monimu. 

13 Umuranbi hormat bo kotabi im mosia 
tua, sin oáidan inta inaidan monia tatua 
de'emanbi tongá ibo-ibog. Kobiagbi 
motompia bo umuran mototabian i 
mo'ikow. 

14 Utatku mita na'a doman dugang 
in tonggina nami ko'i monimu: Togur 
pia-pia makow im mosia inta doi mogaid 
bo tantú irigonai ing gina intau mita 
inta mongo'ondok, bo dika koliongan 
im motulung kon intau mita bogá bo 
mokoposabar in tumayow kon intau inta 
noyagi-yagimai in oáid. 

15 Lukadai simbá diá mositulian intau kon 
soal mita inta mora'at. Umuran poramiji 
mogaid kon inta mopia kon intau mita. 

16 Tantú kosanang ing gina, 

17 bo dika koliongan mosambayang. 

18 Náondakabî ing ka'ada'an monimu, yo 
tantúbi posukur, sin tuata ing kino ibog i 
Allah aidan monimu salaku intau mita inta 
ain nobiag notobatú i Yesus Kristus. 

19 Dona'ai monahang kon onu ing kino 
ibog in Roho i Allah. 

20 Bo dona'aibi anggapon monimu kon 
diá im mangale in habar mita inta inogoi 
in Roho i Allah ko'i monimu. 

21 Bayongan yagi-yagi musti ujionpa 
muna, onda im mopia, tua in aidan. 

22 Bo mokopoyayuk kom bayongan inta 
mora'at. 

23 Po'igumon makow simbá umuran i 
Allah ogoian ing kobiagan motompia 
bo balion-Nya im mo'ikow umat inta 
tonga mopirisaya bo mobiag takin i Allah. 
Po'igumon doman makow bá lukadandon 
i Allah in roho, gina bo awak monimu, 
sahingga in diábi im moga'at ko wakutu 
ing koángoidon bui i Yesus Kristus ki 
Tuhan naton. 

24 Tua komintan aidanbi i Allah inta ain 
nogoini ko'i monimu sin diábi dodai onda 
Sia mongubol. 

25 Ule utatku mita, tantu sambayangai 
ing kami. 

26 Aher makow poyaputpa in salam 
nami kom bayongan utat pinodoyon kon 
totabian salaku intau inta mopirisaya ko'i 
Kristus. 

27 Podoyon kong kawasa i Tuhan, 
po'igumonku totok ko'i monimu, simbá 

surat tana'a baca'an monimu kon tayowon 
bayongan utat inta mopirisaya ko'i Kristus. 

28 Po'igumon doman makow ki Tuhan 
naton ki Yesus Kristus umuran mobogoi 
im barakat. Hormat nami, Ki Paulus 


2 Tesalonika 


lUtatku mita jama'at inta kon 

Tesalonika, inta ain nobali umat i Allah 
ki Ama naton bo umat i Tuhan Yesus 
Kristus! Kami tolu, ki Paulus, ki Silas bo ki 
Timotius 

“umuran mopo'igum makow in doá 
simbá ki Allah ki Ama naton bo ki 
Tuhan Yesus Kristus mobogoi im barakat 
bo kobiagan motompia ko'i monimu 
komintan. 

3 Nobali bidon kowajiban nami 
mopoyaput in sukur ko'i Allah lantaran 
mo'ikow. O,o patusbi intua aidan nami 
sim pirisaya monimu ko'i Kristus tantú 
kodugang-kodugang bo tabi monimu kon 
tumpala intau moloben domandon. 

4Tuamai mo'ikow umuran o'umanon 
nami kon jama'at mita inta kinobaya'an 
nami. Mosanang totok ing gina nami 
mongonguman kon soál kororoton im 
pirisaya monimu ko'i Kristus, umpakah 
pogutúon bo koántugan roriga. 

> Bo nonyatadon kon na'a kom moádilbi 
totok im pononantú i Allah. Lantaran 

mo'ikow bo nobiagdon nororiga sin 
lantaran noramiji tumu'ot kon dunia 
nobagu i Allah, dá mo'ikow patusdon 
tumu'ot kon dunia tatua. 

6 Onu inta irai i Allah moádil dá tua in 
aidan-Nya, bo tulian-Nya in intau inta 
mopoyoyigamai ko'i monimu. 

7 Bo ko'inimu inta tana'a makow 
noyoyiga -- natua doman ko'inami, ki 
Allah monginggamábi kon roriga tatua 
kon singgai ki Tuhan Yesus moponag 
nongkon soroga bo mokipogontong takin 
malaekat-Nya mita inta mongotorindog 

8 bo takin tuludoman tulu inta kodoko- 
dokot. Sia mamangoi mohukum kon intau 
mita inta diá mopirisaya ko'i Allah bo inta 
doi mokidongog kon Habar Mopia i Yesus 
Kristus ki Tuhan naton. 

9 Mosia na'a inta motarima kon hukuman 
mokoyoyang modapot kopalutannya bo 
lumbúon koyayúon nongkon tayowon 
i Tuhan bo nongkon kawasa-Nya inta 
moloben. 

10 Tua komintan im mobali kon singgai 
koángoian-Nya kowakutu im polantudon 
umat-Nya in Sia bo hormaton im bayongan 
intau inta mopirisaya ko'i-Nia. Mo'ikow 
nion im moyotakinbi doman umat mita i 

Allah tatua sim mo'ikow nopirisaya kon 
habar inta pinoyaput nami ko'i monimu. 
1l Tuamai tantu sambayangan nami im 
mo'ikow. Umuran po'igumon nami simbá 
balion i Allah umat-Nya im mo'ikow, umat 
inta patus mobiag podudui ing ko'ibog- 
Nya. Tuabi im mangale pinogoinian-Nya 
ko'i monimu. Igumon makow tua ki Allah 

takin kawasa-Nya mogintompod kon 
ibog monimu mogaid kon inta mopia, 
mogintompod doman kom bayongan 
oáidan inta inaidan monimu pinodoyon 
kom pirisaya ko'i Kristus. 

12 Aid monimu tatua aindon nopolantud 
ko'i Tuhan naton ki Yesus Kristus, 
sahingga im mo'ikow polantudon doman i 
Tuhan Yesus lantaran pia ing gina i Allah 
naton bo i Tuhan Yesus Kristus. 

2 I Soál koángoian i Yesus Kristus Tuhan 
naton bo soal posipunan ko'i naton 
simbá mogutun takin-Nya, na'abi in totok 

po'igumonku tana'a ko'i monimu: 

2 simbá diá im mo'ikow balú mobingung 
bo molia-liau ing gina sim mokodongog 
kon na'adon in singgai koángoian i Tuhan 
bui. Degá habar tatua nongkon habar 
inta pinopogonú i Allah andeka tongábi 
nongkon totundú in intau, andeka oyúon 

doman in noguman kon soál mita tatua 
pernah pinais nami kon surat nami. 

3 Náondakadon in habar dinongog 
monimu, yo dona'aibi balu kopongaruan 
monia im mo'ikow, sin tongabi ubol monia 
inta mo'ibog mopongaruh kon intau 
ibanea. Simbá kota'auandon monimu, 
kong kowakutu in diápa mo'iangoi in 
singgai tatua, munapabi nana'a im mobali: 
Mobayong intau mobalui im pirisaya bo 
monalámai ko'i Kristus; bo intau mora'at 
inta ain sinantú tumu'ot kon naraka 
mamangoidon mopo'ontong in oáid 
monia. 

4Oáid monia inta mokalakuang pakéon 
monia molawang bo dumodia kom 
bayongan inta sinumbah i intau, ande 
bayongan ilah inta inanggap i intau ki 
Allah. Modapot in sia limitú kom bonu im 
Baloi i Allah bo mongaku kon sia tua ka'in 
ki Allah. 

> Toropbi kon nodaitku bidon pinoguman 
intua komintan wakutu in aku'oi 
koyota-yotakinpa monimu. 

6 Bo kinota'auanbi monimu in tana'a onu 
inta molamboipa makow kong kobalian 
tua komintan. Aka mo'idapotdon wakutu 

inta sinantú i Allah yo mo'iangoibi in intau 
mora'at tatua. 

7 Ropot inta mogaid kom mora'at tatua 
momangkoidon umuni-uni mogaid, 
ta'e sinaha-tahangpa makow. Bain aka 
poyayukdon intau monahang tatua, 

8 bain tua bo ko'ontongandon intau 
mora'at tatua. Sahingga in aka ki Tuhan 
Yesus mamangoi yo limodon-Nya 
intau mora'at tatua takin tompot inta 
pogirup-Nya bo yoyangon-Nya wakutu in 
Sia mamangoi takin kamulia'an-Nya. 

Intau mora'at tatua mamangoi takin 
kawasa moloben nongkon Ibilis. Intau 
tatua mogaid doman kom bayongan 
oáidan inta mokoherang bo inta 
mongotoyang ta'e nopuling in ubol. 

10 Bayongan akal inta mora'at pakéonnya 
mopoyaying kon intau mita inta 
mongoputu. Mongoputu im mosia sin doi 
motarima bo doi doman kon habar mopia 
inta nongkon i Allah inta mokosalamat 
ko'i monia. 

1l Tuamai popoángoian i Allah in tobatú 
kawasa inta mokopoyaying ko'i monia, 
simbá mopirisaya im mosia kon soál inta 
dia totou'u. 

12 Pangabisannya bayongan intau inta 
mo'ibog mogaid kon dosa bo inta diá 
mopirsaya kon inta totu'u bo tonga 
mo'ibog kon inta mora'at daiton toko 
hukumon. 

13 Utatku mita inta kinotabi i Tuhan! 
Kami musti umuran mopoyaput in 
sukur ko'i Allah lantaran mo'ikow, sin 
nongkon pinomangkoianpabimai pinilidon 
i Allah im mo'ikow sim posalamaton. 
Kasalamatan inta inaidan in Roho i Allah 
ko'i monimu simbá mo'ikow balion umat 
i Allah inta mokudus sim mopirisaya 
mo'ikow kon habar inta mobanar nongkon 
i Allah. 

14 Tuata im mangale pinogoinian i Allah 
ko'i monimu inta pinodoyon kom pirisaya 
kon habar mopia inta pinoyaput nami ko'i 
monimu. Ki Allah nogoini ko'i monimu sin 
ibogon-Nya mokorasa im mo'ikow kong 
kololoben kawasa i Tuhan naton ki Yesus 
Kristus. 

15 Tuamai, utat mita, sindongdon koroton 
bo umuran kadaiai in totundú mita inta 
mobanar inta aim pinoyaput nami ko'i 
monimu, pinomayak ino'uman ande inta 
pinais. 

16 Po'igumon makow ki Yesus Kristus 
Tuhan naton bo ki Allah ki Amá naton 
umuran mopo'onow bo moginrigon kong 
gina monimu, simba mota'au mo'ikow 
mogaid bo mopohabar kon onu inta 
mopia. Motabibi ing ki Allah ko'i naton, 
bo lantaran Sia mopia dá pinomia-Nya ing 
kita umuran mosabar bo moharap makow 
kon inta mopia. 

17(2:16) 

l Na'a doman im po'igumonku ko'i 
monimu utat mita: tantú sambayangai 
ing kami, simbá habar nongkon i 
Tuhan umuran pota'au magi-makow bo 
tarima'an domandon takin pia ing gina ná 
pinototarima monimu kolipod. 

2 Bo umuraibi doman sambayangai simba 
kami posalamaton i Allah nongkon kawasa 
in intau mita inta mongacau bo mora'at, 
sin diabi komintan mopirisaya in intau kon 
habar nongkon i Tuhan tua. 

3Ta'e ki Tuhan umuranbi mosatia 
moginrigon kong gina bo molukad ko'i 
monimu nongkon inta mora'at. 

4 Bo kami im mopirisayabi totok ko'i 
Tuhan kom mo'ikow nion in tantubi 
mogaid kon onu inta pinokiaid nami ko'i 
monimu. 

> Po'igumon makow tua ki Tuhan umuran 
motundú kon dalan mopia ko'i monimu 
simbá kota'auandon totok monimu kom 
motabibi totok ing ki Allah ko'i monimu bo 
ogoianbi i Kristus ing kasabaran mo'ikow. 

6 Utatku mita, podoyon kon tangoi i 
Tuhan Yesus Kristus, kami moguman 
ko'i monimu simbá mo'ikow umuran 
mokopoyayuk ko'i monia inta malas bo 
doi dumudui kon onu inta sinundú mita 
nami ko'i monia. 

7 Kinota'auan bidon monimu, kom musti 
dumudui im mo'ikow kon aid nami. Kami 
in diabi tongá mosiug makow wakutu ing 
koyuá-yuákpa monimu. 

8 Kami in de'emanbi tongá moka'an kon 
onu in ogoi intau bo diá mogaid, ta'e kami 
in iyumoyigabi totok mogaid dolom bo 
singgai simbá diá tongá mokoposusahmai 
kon intau ibanea. 

9 De'emanbî lantaran diá in hak nami 
moki tulung ko'i monimu, ta'e ibogon 
nami bá mo'ikow dumudui kon aid nami. 

10 Sing kowakutu ing kami kon yuá- 
yuákpa monimu na'aia im poraturan inta 
pinoguman nami ko'i monimu, "Aka intau 
doi mogaid yo dona'ai monga'an in sia." 

11 Pinoguman nami in nana'a sin 
dinongog nami kon oyúon in intau kon 
sigad monimu in doidon mogaid kon soal 
inta baraguna tongá bidon mogaid kon 
inta diá baraguna. 

12 Podoyon kong kawasa i Tuhan Yesus 
Kristus, kami mobogoi im poringatan bo 
tonggina kon intau mita natua, simbá 
mosia umuran tumompia bo mogaid kon 
oáidannya, sahinggai im moka'an in sia 
kom bungai in lopinya tontani. 

13 Dikabi angoian malat im mogaid kon 
inta mopia. 

14 Bo aka oyúon intau inta doli 
mokidongog kon onu im pinoguman nami 
kom bonu in surat tana'a, yo mokopo'ingat 
kon intau natua bo dona'ai moyobayat 
takin mosia simbá mo'oyak in sia. 

13 Tongá dikabî anggapon saturu in sia, 
ta'e tonggina'ai salaku utat. 

16 Ki Tuhanbi tua im pangkoi kobiagan 
naton motompia. Po'igumon makow 
umuran in Sia mobogoi ko'i monimu ing 
kobiagan motompia bo mo'onow kom 
bayongan yagi-yagi. Bo igumon doman 
makow simbá ki Tuhan umuran moyotakin 
monimu komintan. 


2 TESALONIKA 3.17-18 10 


17 Aku'oi, ki Paulus mopoyaput in salam 
ko'i monimu. Aku'oibi tontani in nomais 
kon surat tana'a. Na'a in tanda pinakéku 
kom bonu im bayongan suratku. 

18 Totabi bo barakat i Yesus Kristus ki 
Tuhan naton umuran koyota-yotakin 
monimu komintan. Hormat nami, Paulus 


1 Timotius 


] l Timotius, adiku kom bonu im pirisaya 
ko'i Tuhan! Surat tana'a nongkon 
inakó, ki Paulus inta nobaħ rasul i Yesus 
Kristus podudui in ibog i Allah inta 
mopoposalamat naton, bo podudui 
im parentah i Yesus Kristus oándolan 
kobiagan naton. Po'igumon makow tua, ki 
Allah ki Amá naton bo ki Yesus Kristus, ki 
Tuhan naton umuran mobogoi im barakat, 
eran bo kobiagan motompia ko'inimu. 
(1:1) 

3Wakutu in akúon mayakdon im 
Makedonia, pinakisakudon ikow simbá 
umuranpa mogutun kon Epesus. Kon 
tua ikow mayak mononggina kon intau 
mita inta motundúmai kon soál mita inta 
nongo'italá, simbá gogaiandon monia in 
aid mita ná tatua. 

4 Poguman ko'i monia kon dona'aibi 
tongá umuran monarukiramai kon o'uman 
mita inta diá totu'u bo soál o'uman 
kinobalian inta diá ing gogainya. Tua 
komintan tongabi mokopomuká kon 
ropatoi inta diá im baragunanya bo 

de'emanbi inta mokobiag motompia 
podudui ing kasalamatan inta inogoi i 
Allah kon intau inta mopirisaya ko'i-Nia. 

> Aku'oi mononggina nana'a simbá intau 
kopakéandon ing gina modarit motulid 
bo totu-totu'udon mopirisaya ko'i Tuhan, 
sahingga oyúondon totabian kon tumpala 
intau. 

6 Sin oyúon intau in diádon nobiag natua, 
bo dongkadon tantú mobobayowan kon 
soál inta diá im baragunanya. 

7 Mosia tua inta mo'ibog totok mobali 
mototundú kon hukum i Musa padahal 
mosia tontani diábî doman momangale 
kon onu inta siningog ande sinundú monia 
tua. 

8 Kinota'auan bidon naton kon hukum i 
Musa tua im mopirabi aka aidan podudui 
kon onu inta sinundú. 

Tantu mustibi kota'auan naton kon 
hukum i Musa pinomia de'emanbi 
pinopomakusud kon intau mita inta 
mopia, ta'e ko'i moniabi inta mo'ibog 
momalawang kon hukum, ko'i monia inta 
mora'at, ko'i monia inta diá mopirisaya 
ko'i Tuhan, ko'i monia inta umuran 
mogaid kon inta no'italá, ko'i monia inta 
tongá umuran morai kon in dunia na'a, 

ko'i monia inta diá nonota'au in agama, 
ko'i monia inta mololimod kong guyanga 
lolaki bo bobay, bo inta kino limo-limodea 
kon intau. 

10 pinopomakusud doman ko'i monia inta 
mokotor in oáid, ko'i monia inta mongibog 
kon tumpala lolaki, ko'i monia inta 
banselang, ko'i monia inta mongo ubol bo 
ko'i monia inta umuran mongonguman 
kon diá totu'u, bo oáid mita inta diá kino 
ibog in totundú inta mobanar. 

11 Totundú tatua pinaisdon kom bonu 
in habar mopia inta pinoki poyaput 
magi-makow i Allah ko'inakó, tuata in 
Habar Mopia inta nongkon i Allah inta 
moloben bo inta patus dayowon. 

12 Aku'oi mosukur ko'i Kristus Yesus 
Tuhan naton, sin aku'oi inogoian-Nyadon 
in ropot mogaid kon oáidan-Nya, bo 
inanggap-Nyadon aku'oi patus pokiáidan 
in oáidan tatua, 

13 umpakahbi tungkul intua aku'oi na'a 
umuran moponapud in diá totu'u bo 
momogutú polat doman moningkule 
ko'i-Nia. Ta'e sinotabibi i Allah in aku'oi, 
sin dodai intua aku'oi diápa mopirisaya, 
sahingga in diabi kinota'auanku onu im 
pinomiaku tatua, no'itutui ande no'italá. 

14 Bo molobenbi totok in totabi i Tuhan 
naton ko'i nakó. Inogoian-Nya aku'oi im 
pirisaya moloben bo tabi kon tumpala 
intau inta ain notobatú i Kristus Yesus. 

15 Totu'ubî in singog tana'a, tuamai 
patusbi tarima'an bo pirisaya'an komintan: 
"Kong ki Kristus ain namangoi in 
dunia na'a sim moposalamat kon intau 
baradosa." Bo aku'oibî na'a in intau inta 
totok im binaradosa bo inta totok doman 
im mora'at. 

16 Ta'e lantaranbi ka'ada'anku natua, dá 
sinotabi i Allah in aku'oi bo bá monyatadon 
ing kososabar i Kristus Yesus ko'inakó, 
intau inta totok im binaradosa. Bo na'adon 
im moba dodayanan kom bayongan 
intau inta aka mopirisayadon ko'i-Nia bo 
inta moko'uli kong kobiagan mopia bo 
mononoi. 

17 Ki Allahbî tua in Raja inta nongkon 
pinomangkoianmai modapot ing 
kopalutan dunia na'a, inta patus hormaton 
bo dayowon sin tongabi Sia in Allah inta 
mononoi, inta diá ko'ontongan bo inta 
totobatu! Amin. 

18 Timotius, adiku! Oáidan tana'a 
inogoiku ko'inimu pinodudui kong koyow 
i Allah inta aim pinoyaput in nabi mita kon 

jama'at soál ikow. Balidon balunmu ing 
koyow i Allah tatua mogaid kom bayongan 
oáidan inta mopia. Poramiji totu-totu'u 
takin umuran kumadai kon inta mo'itutui 
bo paké ing gina motulid bo modarit. 

19 Sin oyúondon intau inta doidon 
dumudui kon ibog ing ginanya inta mopia 
bo modarit, sahingga in nogoguya'atdon 
im pirisaya monia. 

20 Kon sigad monia tua ing ki Himeneus 
bo ki Aleksander. Taya dua tua 
pinosarakankudon kon Ibilis, simbá mosia 
mobalajardon mogogai mohujat ko'i Allah. 

l Na'a in totok po'igumonku: Aka 
2 mo'ikow mo'ibadah bo mopo'igum 
in dia bo mopoyaput in sukur ko'i Allah, 
yo dika koliongan im bayongan intau, 
sambayangaibi komintan im mosia; 

2 bo sambayangai doman in raja mita 
bo intau mita inta inogoian ing kawasa 
momarentah simbá moáman bo motompia 
ing kobiagan naton kon tayowon i Allah 
inta umuran mogaid kon inta mopia. 

3 Sin natuabi im mopia bo kino ibog i 
Allah inta mopoposalamat naton. 

4 Ki Allah inta mo'ibog bá bayongan intau 
posalamaton bo monota'au kon onu inta 
mo'itutui. 

> Sin tongabi totobatú ing ki Allah bo 
tongabi doman tobatú im mononigad kon 
intau bo ko'i Allah, Sia tuata ing ki Kristus 
Yesus. 

6 Sia in tobatú intau inta ain noposarakan 
in awak-Nya sim pinotobus kon dosa mita 
im bayongan intau. Tua im mopoyata 
kon wakutu inta ain sinantú i Allah, 
ibogon-Nya bayongan intau posalamaton. 

7 Dá tuamai aku'oi pinotabá-Nya mayak 
kon yuá-yuák in intau mita inta de'eman 
Yahudi sim mopoyaput in habar mopia 
inta mobanar nongkon i Allah. Onu inta 
pinogumanku na'a, totu'ubi, de'emanbi 
ubol. 

8 Ibogonku kon ondakabi, yo bayongan 
lolaki musti mosambayang takin gina 
motulid, diá in yogenggeng ande 
bobayowan. 

9 Ná doman tua im bobay dona'ai 
po'iliuon im pomomakeang, paké in 
lambung inta moto-inut in ontongon 
intau, bo inta diá moko'oyak. Bu'ok dona'ai 
yagi-yagionmai, dona'ai mopomaké im 
bulawan, mutiara andeka lambung inta 
mongomahal. 

10 Ta'e hiasaibî in oáid mita inta 
mopia, inta patus kom bobay mita inta 
mo'o'ibadah ko'i Allah. 

11 Bobay musti mobalajar diá 
mo'unsingog bo motoindudui. 

12 Diábi ogoiku im bobay motundú 
andeka momarentah kon lolaki, musti i 
mosia kibio-biómai. 

13 Sing ki Adambi im muna pinomia i 
Allah bain tua bodongka ki Hawa. 

14 Bo de'emanbî ki Adam ing kino akalan, 
ta'e bobaybi tatua, sahingga mosia 
nomalawangdon kom parentah i Allah. 

13 Ta'e umpakah natua, bobay im 
posalamatonbi doman, sim mosia 
mobogoi ing katurunan. Asal sia 
mokopo'ompá kon dodia bo mokopotantú 
doman kom pirisaya ko'i Kristus bo 
umuran ko totabian kon tumpala intau, bo 
moposarakan doman ing kobiagannya ko'i 
Allah. 

3 l Totu'ubî in singog tana'a: "Intau inta 

mo'ibog mobali itoi kon jama'at, yo 
sia tua mo'ibog in oáidan inta totok im 
mopia." 

2 Tuamai intau inta mobali itoi kon 
jama'at im mustibi intau inta motulid 
ing gina, tongá tobatú ing ki buloinya, 

mokokawasa kon ibog ing gina, 
mobijaksana, mopia in oáid, mo'ibog 
motulung kom bayongan intau bo mota'au 
motundu kon inta mopia kon intau ibanea; 
3dona'aibi in intau inta umuran 
mololangu, ande intau inta mo'ibo-ibog 
moropatoi, ta'e intaubi inta moalus in 
dodia bo pososingognya bo inta mo'ibog 
doman in dodamean, bo dia dinoit. 

4Sia musti mota'au monompia kon 
tombonu im baloinya, mota'au modidik 
ko'i adinya mita simbá motoindudui bo 
mohormat ko'inia. 

> Şin aka intau tatua diá mota'au 
monompia kon tombonu im baloinya 
tontani, yo naondabi in sia monompia kon 
jama'at i Allah? 

6 Intau inta mobali itoi kon jama'at, in 
de'emanbi intau inta bagu nopirisaya 
ko'i Kristus, sin dikabo mobali in sia 
mokalakuang, sahingga ing kutukon ná 
Ibilis kolipod. 

7 Musti mopia in tangoinya kon tayowon 
intau mobayong sin aka diá mopia yo 
singkuleonbi im bayongan intau sahingga 
ing kokawasa'andon in Ibilis in sia. 

8 Natua doman im mobobantung mita in 
jama'at, mustibi im mosia intau inta mopia 

bo mojujur; dia dinoit bo dia umuran 
monginum kon inta mokololangu. 

9Takin gina modarit bo motulid mosia 
musti umuran kumadai kon totundú 
inta pinirisaya in intau Keresten inta aim 
pinonyata í Allah. 

10 Munapa ujion im mosia tua. Aka 
kota'auandon kom motulidbi ing gina 
monia, bain tua bo mota'au im mosia 
mobantung kon jama'at. 

11 Ná doman tua, ki buloi monia bobay 
mustibi intau mopia de'emanbi intau 
inta maya-mayak makow mongonguman 
kon ubol. Mosia mustibi intau inta 
mokokotahang kom bibig bo mota'au 
doman pirisaya'anmai kom bayongan 
yagi-yagi. 

12 Intau inta mobali mobobantung 
kon jama'at, mustibi tongá tobatú ing ki 
buloinya bo musti doman mota'au modidik 
ko'i adinya mita bo mopia monompia kong 
kobobiag in tombonu im baloinya. 

13 Intau mita inta mopia im pobobantung 
monia kon jama'at, hormatonbi bo 
mobaranidon totok mongonguman kom 
pirisaya monia ko'i Kristus Yesus. 

14Igumonku makow tua, diádon 
mo'onggot in aku'oi bo mayak 

mokipodungkul ko'inimu. Umpakahbi 
natua, ta'e aku'oi nomaispabi kon surat 
tana'a ko'inimu, 

15 simbá aka aku'oi diápa lagi mo'iangoi, 
yo kota'auanmudon naonda ing kobobiag 
naton salaku ki adi mita i Allah, 
mangalenya kon na'a jama'at i Allah inta 
nobiag. Jama'at tana'a inta nobali oigi 
pinonulid bo dumodudui kon totundu inta 
totu'u nongkon i Allah. 

16 Diábî tobatúmai mota'au momayow, 
kom molobenbi totok onu inta no'ibunipa 
kon agama naton na'a: Sia namangoi in 
dunia na'a sinumon rupa intau, bo inakubi 
in Roho í Allah, bo inontong im malaekat 
mita. Habarnya pinowayadon kon sigad 
im bayongan bangusa, bo Sia pinirisaya 
im bayongan intau kon dunia na'a polat 
sinintak namonik in soroga. 

4 l Roho i Allah muna bidon noguman 

nana'a: Kon singgai mita inta 
mo'iduduimai, oyúon intau im mobaluidon 
im pirisaya monia ko'i Kristus. Mosia 
dumuduidon kon dimukud mita inta tonga 
mopororigamai bo polat doman dumudui 
kon totundú mita in dimukud mora'at 
tatua. 

2 Totundú mita tatua inta pinota'au i intau 
mita inta mongo munapik bo mongo'ubol. 
Gina intau mita tatua ain nosindip. 

3 Mosia motundú kon intau bá diá 
mobuloi bo diá doman moka'an kong 
ka'anon inta ain sinantú monia. Padahal 
ka'anon tatua pinomia i Allah sing ka'anon 
takin mosukur ko'i-Nia in intau mita 
inta ain nopirisaya ko'i Kristus bo inta 
ain nonota'au kon totundú inta mobanar 
nongkon i Allah. 

4 Bayongan inta pinomia i Allah tua im 
mopiabi, bo diabi tobatúmai im mota'au 
anggapon haram aka tua komintan 
tarima'an naton takin mopoyaput in sukur 
ko'i Allah. 

> Sing ka'anon mita tatua aim bidon 
binarakatan-Nya bo sinambayangan 
domandon naton. 

6 Aka tundúonmu intua komintan kom 
bayongan ginalum naton, yo ikow im 
mobali bidon mogogaid i Kristus inta 
nogaid nopira. Bo ikow umurandon 
moginropot kon ginamu takin pirman i 
Allah inta pinirisaya naton bo takin totundú 
mita totu'u inta ain dinuduianmumai na'a 
ing kino o'onggotea. 

7 Dikadon mopirisaya kon o'uman mita 
inta tongá pomia-mia'an in intau bo inta 
diá im mangalenya. Ta'e tantudon polatih 
mo'ibadah ko'i Allah. 

8 Latihan in awak na'a tongábî topilik im 
baragunanya, ta'e aka molatih mo'ibadah 
yo mo'ibaragunabi kom bayongan yagi- 
yagi, si oyúon in dandi kong kobiagan 
tana'a makow bo kobiagan kon singgai 
mo'iduduimai. 

9Totu'ubi in singog tana'a bo patusbi 
tarima'an polat pirisaya'an. 

10 Manangka intua kita musti moramiji 
mogaid, sing kita in tongábi moharap 
makow ko'i Allah inta nobiag; Sia tuata 
inta mopoposalamat kom bayongan intau, 
muna-munamai mosia inta mopirisaya. 

II Tundúdon intua komintan, bo 
tongganutaidon in intau mita simbá 
mo'ibogdon dumudui. 

12 Mokopo'ingat simbá diá tobatúmai 
intau im mopandang enteng ko'inimu 
lantaran nogu'odpa ikow. Ta'e poramijidon 
simbá ikow umuran mobali dodayanan 
bo doduduyanmai kon soál inta mopia i 
intau mita inta mopirisaya, pinangkoi kom 
pososingog, oáid bo kon soál kototabimu 
kon tumpala intau bo kopopirisayamu 

ko'i Kristus Yesus takin kobobiagmu inta 
motompia. 

13 Samantara aku'oi diápa mo'iangoi, 
dá mokoporajingdon im mobaca kom 
buk mita mosuci simbá mota'au ikow 
mononggina bo motundú kom bayongan 
intau inta mopirisaya. 

14 Dika angoian malat ikow mopomaké 
in totabi inta aim pinonotabi i Tuhan 
ko'inimu wakutu in ikow binarakatan í itoi 
mita in jama'at. Umuran torop ing koyow 
i Allah inta pinoguman in nabi mita soal 
ikow. 

1> Tarukira intua komintan bo totu-totu'u 
aidan intua simbá ko'ontongandon intau 
ing komajuan oáidanmu. 

16 Lukadai in awakmu bo lukadai doman 
onu inta ain sinundúmu. Musti ikow 
mokopotoindudui kon tua komintan, sin 
aka tantúmu aidan intua komintan, yo 
mangalenya kon tua ikow moposalamat 
bidon in awakmu bo moposalamat doman 
kon intau mita inta mo'ibog mokidongog 
ko'inimu. 

I Dika dalin-dalionmu in tumorú ko'i 
monia inta umur monia no'iliudon 
ko'i naton, ta'e diugaibi in sia bo 
mongonguman naonda bo mongonguman 

takin guyangamu tontani. Ná doman tua 
mosia inta nongogu'odpa, tonggina'aibi 
im mosia ná ki utatmu tontani. 

2 Aka guyanga mita bobay dá pomia 
doman mosia ná ki inámu tontani. Natua 
doman im mongodeaga mita, pomia 
doman na ki ai-aimu tonani bo kotulidbi 
ing gina. 

3 Hormatbi in intau inta dongkadon 
boba-bobay bo inta nobiag dongka sia-sia 
mita. 

4Ta'e aka intau boba-bobay tatua 
kogadipa ande kogompupa, yo ki adinya 
andeka ki ompunyapa tua im muna 
tonggina'an kom bá umuran tarukira'an 
ing guyanga monia tatua, bo motuli kon 
tabi i iná ande i ba'ay monia tua, sin tuabi 
ing kino ibog i Allah. 

> Intau boba-bobay inta nobiagdon 
tontani sin diádon in haraponnya 
makow motulung monompia ko'inia, bo 
dongkadon ki Allah im poharapannya 
makow, yo musti in sia dolom bo singgai 
mosambayang bo mopo'igum in totabi 
ko'i Allah. 

6Ta'e aka tobatú bobo-bobay inta 
totokpa im mo'ibog ing kasanangan 
dunia na'a yo mosia tua in sabanarnya 

minatoi bidon, umpakah awak monia tua 
nobiagpa. 

7 Pota'audon ko'i monia in soál mita 
tana'a, simbá mosia mobiagdon totu- 
totu'u bo diádon mogaid kon inta diá 
mopia. 

8Ta'e aka oyúon intau inta doi 
monarukiramai ko'i utatnya, ginalumnya, 
apadoman intau inta kom bonu im 
baloinya, yo intau tatua doi mogaid kon 
onu inta sinuntut im pinirisayanya tatua, 
dá intau tatua mora'a-ra'atdon nongkon 
intau inta diá mopirisaya ko'i Kristus. 

3 Intau inta mota'au tangoion dongkadon 
boba-bobay, tongabi mosia inta nongkon 
umurdon onom nopuluh notaong bo 
namonik, bo mosia inta tongá komintan 
pinobuloi, 

10 bo kinota'auan doman in intau kon 
umuranbi in sia nogaid kon inta mopia, 
ná umpamanya, ain nonompia ko'i adinya 
mita, motabi kon tumpala intau, mo'ibog 
mobogoi ing ka'anon kon intau mita 
mopirisaya. Mo'ibog doman motulung kon 
intau mita inta nobiag nobogá, pokoknya 
mosia totu-totu'udon nogaid kon onu inta 
mopia. 

11 Aka boba-bobay inta diápa nongo 
umur yo dona'aipa poyo iyapon, sin aka 
koáputan in ibog monia, yo mokipobuloibi 
im mosia bo talaanbi monia ing ki Kristus. 

12 Dá mo'italá im mosia sin nomayowdon 
kon dandi inta ain inogoi i Allah ko'i 
monia. 

13 Apadoman wakutu monia tongá modait 
kon agian akoan kom balo-baloianea. Bo 
mo'iliu doman ra'at kon tua aka mosia 
mo'ibog doman mopora'at-ra'atmai kon 
tangoi intau ibanea bo mo'ibog doman 
umauk kon urusan intau ibanea, bo 
mongonguman doman kon soál mita inta 
diá patus o'umanon kon intau ibanea. 

14 Tuamai ibogonku, intau boba-bobay 
inta nomudapa buidon mokipobuloi, 
simbá buidon moko'uli kon adi kon 
tonibuloinya, bo tongádon in sia 
monompia ko'i adinya inta kom bonu 
in tonibuloinya tatua, simbá intau 
mita inta mosaturu ko'inaton diádon 
moporomu-romúmai kon tangoi naton. 

15 Soál tana'a pogumanku ko'i monimu, 
sin oyúondon im boba-bobay inta ain 
no'italá kon dalan bo dinumuduidon kon 
Ibilis. 

16 Ta'e aka oyúon intau Keresten inta 
kon tombonu im baloinya nobalidon 
boba-bobay, yo musti tompia'annya in 
sia, dikabi tonga moharap makow kom 
bantuan in jama'at. Sin aka natua, da 
jama'at im mota'au bidon mayak motayak 
kom boba-bobay ibanea inta diadon 
koginalum. 

17 Itoi mita in jama'at inta nopobayak in 
oaidannya notompia, patusbi in sia ogoian 
im pongharga'an kodua noguntul ing 
kopianya. Torutama mosia inta morajing 
totok motundú bo mopoyaput in Habar 
Mopia. 

18 Sing kom bonu im buk mosuci 
pinaisdon nana'a: "Sapi inta koyogot 
moritak kon gandum simbá moripúdon im 
batol ing gandum nongkon simpungoinya, 
dona'aibi pomponan im bibignya." 

Bo pinais doman nana'a, “Intau inta 
mogaid patusbi motarima kom boli im 
pinogaidannya tatua". 

19 Dona'aibî tongá tarima'anmu makow 
natua onu im pinonapud kon tobatú itoi 
in jama'at, ta'e mustibi oyúon in doyowa 
ande tolu in intau inta noko'ontong tontani 
im mobogoi ing kosaksian kom porkara 
inta pinonapud ko'inia tua. 

20 Intau inta nogaid kon inta diá mopia 
mustibi togur kon tayowon jama'at mita, 
simbá dongogondon in intau ibanea bo 
mo'ondokdon im mosia mogaid kon inta 
diá mopia tatua. 

21 Kon tayowon i Allah, bo i Yesus 
Kristus bo im malaekat mita inta pinili- 
Nya, pogumankudon ko'inimu simbá 
dumuduidon ikow totu-totu'u kon onu 
inta sinundúku mita tana'a, lumbúbi 
in raianmu inta diá mopia ko'i inekabi 
bo aidaidon in na'a komintan bo dikabi 
mopoyoposi kon intau. 

2? Dikabi gumampanganmai im monantú 
polat momarakat kon intau sim bafon 
mogogaid kon oáidan i Tuhan. Bo aka 
oyúon in intau nogaid kon inta diá mopia 
yo dona'aibi dumayan ikow. Tantubi 
lukadai in awakmu bá umuran modarit. 

23 Dona'aidon tongá umuran tubig in 
inumon, ta'e siga-sigad monginum kon 
anggur tumongopilik simbá molancar 
molumbú kong kotoran, sin ikow 
mokakitdon im motakit. 

24 Dosa in tongonumai intau, wakutu 
in diápa sidangon ko'ontongan bidon 
motarang. Ta'e dosa intau ibanea bain 
ko'ontongan aka mopalutdon sidangon. 

25 Ná doman tua in oáid mita mopia balubi 
ko'ontongan, bo inta diá mogampang 
ko'ontongan in diábi umuran mo'iadop. 

lIntau mita Keresten inta nobalidon 
6 ata mustibi tantu mohormat ko'i 
tuangnya, simbá tangoi i Allah bo inta 
sinundú i Allah ko'i naton diá singkuleon 
intau. 

2 Aka ki tuang monia tua bo intau ing 
Keresten yo dikabi pandang entengon in 
sia, malahan ata tatua mustibi mokopopira 
im mobantung ko'inia, sing ki tuang inta 
pinobantungannya tatua tumpala intau 
mopirisaya inta kinotabi i Allah. (6-2b) 
Na'a komintan musti tundúonmu bo 
pononggina ko'i monia. 

3 Aka ki ine im motundú kon totundú 
tolaeng inta diá notongkai in totundú inta 
sinundú naton bo doi doman kon totundú 
mobanar inta nongkon i Yesus Kristus 
Tuhan naton, bo inta pinobayak in agama 
naton, 

4yo intau tatua mododia bo diá doman 
nonota'au kon onu bo onu! Panyaki intau 
natua im mo'ibo-ibog mobobayowan kon 
soal istilah mita sahingga mokopomuká 
kon intoi, ropatoi, mosi ponapudan in diá 
totu'u, mosicuruga'an, 


1 TIMOTIUS 6.5- 10 20 


bo umuran moyogenggeng. Pikiran 
intau mita natua ain nobangkung bo 
diadon mota'au pirisaya'anmai. Inanggap 
monia agama na'a mota'aubi potayakan 
kong ka'untungan tontani. 

6 Totu'ubi kon agama tua im mobogoibi 
ing ka'untungan moloben, aka intau tatua 
umuran mopuas kon onu inta oyúon 
ko'inia. 

7 Sin diábi tobatúmai in dinia naton 
wakutu namangoi in dunia na'a, ná doman 
tua, diábi doman tobatúmai in diaan naton 
aka lumuaidon nongkon dunia na'a. 

8 Dá, aka oyúonpa ing ka'anon bo 
pakeang yo mobalidon intua. 

9Ta'e intau inta mo'ibog mobali mokaya 
tombodokondon in ibogea inta diá im 
baragunanya bo inta mokogoguya'at 
ko'inia. Ibog mita tatua mokorimumud bo 
mokobodito ko'inia. 

10 Sim pomangkoian bayongan inta 
mora'at na'a in ibogbi kon doit. Aindon 
tongonumai degá in intau inta umuran 
moramiji motayak kon doit, sahingga 
in diádon dinumudui kon totundú in 
agama Keresten, dá tongádon roriga im 
mo'iantug ko'i monia bo inta mokoájar 

doman kong gina ing kodungkulan monia 
tua. 

11 Ta'e ikow inta aim pinili i Allah, 
mokopoyayukdon kon tua komintan. 
Tayakdon onu inta mopia kon tayowon 
i Tuhan, aidai onu inta mo'itutui, 
posambayang bo mokopotantú kom 
pirisaya ko'i Kristus, kotabibî in tumpala 
intau, mobalajar mosabar bo aidai onu 
inta mokosanang kong gina intau. 

12 Poramijidon totu-totu'u mobiag 
salaku intau inta mopirisaya ko'i Kristus. 
Mobiag mobanar bá mo'ulimu ing 
kobiagan mononoi. Sin tuabi im mangale 
pinogoinian i Allah ko'inimu bo tua doman 
komintan inta umuran inakumu kon 
tayowon intau moántó. 

13 Bo tana'a makow, kon tayowon i 
Allah inta ain nobogoi ing kobiagan kom 
bayongan yagi-yagi, bo kon tayowon i 
Kristus Yesus inta ain noguman kon onu 
in totu'u ko'i Pontius Pilatus. Po'igumonku 
in na'a ko'inimu: 

14 Duduiaibi im bayongan parentah 
tana'a, dikabi tobatúmai in taliban 
modapot kon singgai koángoian bui i 
Tuhan naton ki Yesus Kristus. 

15 Ki Allahbi tontani in nonantú kon 
singgai koángoian-Nya. Sin tongábi Sia im 
mongonguasa kon dunia na'a. Molantud 
totok in Sia, Sia Raja im bayongan raja, bo 
Tuhan im bayongan Tuang. 

16 Tongábi Sia in dia kokawasa'an im 
popatoi bo inta nobiag kon sindar inta dia 
mota'au diugan i inekabi. Diabi tobatúmai 
intau moko'ontong ko'i-Nia, bo totu'ubi 
kon diábi ontongon intau in Sia. Tongábi 
Sia im patus hormaton sing kawasa-Nya 
no'iliu kom bayongan kawasa kon dunia 
na'a modapot kopalutan in dunia na'a! 
Amin. 

17 Ponoropdon kon intau mita inta 
nobiag no'oyúon, bá mosia dia dumodia 
bo diá mopodoyon ing kobiagan monia 
kom barang mita inta modai-daitbi, ná 
kakaya'an in dunia na'a. Mosia mustibi 
mopodoyon ing kobiagan monia ko'i 
Allah inta ain nobogoi im bayongan 
yagi-yagi ko'i naton inta diádon ko'iapan 
ing kobayongea, inta pakéonmai naton 
muloi in singgai. 

18 Ponorop domandon ko'i monia simbá 
mosia mopo'ontong in aid inta mopia. 
Kobayongdon im mogaid kon inta 

mopia, mokopopia kong gina bo mo'ibog 
mobogoi. 

19 Aka natua in aidan monia, yo 
momangkoidon im mosia mosipun kong 
kapunya'an inta mobali balun mopia 
kon singgai mo'iduduimai. Bo aka natua 
mosia im moko'uli doman kong kobiagan 
mononoi ná inta kino ibog i Allah. 

20 Ule Timotius, adiku, onu inta 
pinokiáidku bo inta pinogumanku 
ko'inimu, yo lukadai totok intua kopira! 
Dona'ai tongá mongonguman kon soál 
inta diá im mangalenya bo inta mora'at, 
dika tongá mobobayowan kon soál mita 
inta sinangoian "Pongotahuan". 

21 Sin oyúondon in intau inta motundú 
kon natua sahingga doidon mosia 
dinumudui kon onu inta sinundú i Kristus 
Yesus. Igumon makow ki Allah umuran 
mobogoi im barakat bo totabi ko'i monimu 
komintan. Hormat nami, Ki Paulus 


2 Timotius 


lUle Timotius adiku inta totok ing 

kotabiku! Aku'oi, ki Paulus, nomais 
kon surat tana'a, mopo'igum makow 
doá simbá ki Allah inta ki Amá naton bo 
ki Yesus Kristus, Tuhan naton, umuran 
mobogoi ko'inimu im barakat, totabi bo 
kobiagan motompia. Pinoduduibi kon ibog 
i Allah aku'oi na'a nobali rasul i Kristus 
Yesus bo polat pinotabá mopota'au in 
dalan kobiagan inta pinodandi i Allah. 
Kobiagan tatua sinarimadon naton sing 
Kita ain notobatú i Kristus Yesus. 

(1:1) 

3 Aku'oi mopoyaput in sukur ko'i Allah 
inta binantunganku takin gina motulid bo 
modarit ná inta inaidan im mogoguyangku 
tungkul intua. Umuranku sambayangan im 
mo'ikow pomuloi ing kotoropanku dolom 
ande singgai. 

4Tantúku kotoropan ko'oajar ing 
ginamu, tuamai mo'ibogdon totok 
aku'oi mokipodungkul ko'inimu ba 
mosanangdon ing ginaku. 

> Umuran kotoropanku ing 
kopopirisayamu ko'i Kristus inta 
totu-totu'u tua naonda bo kopopirisaya 
i ba'aymu ki Lois bo ki inamu ki Eunike. 
Bo moyakinbi totok in aku'oi kong 
kopopirisayamu nion ná bi doman onda 
bo kopopirisaya monia tua. 

6 Manangka intua tantúku bui ponorop 
ko'inimu simbá umuranmu pakéon 
kopira'an in totabi inta inogoi i Allah 
ko'inimu wakutu im binarakatanku ikow. 

/ Sin Roho inta inogoi i Allah ko'i naton 
in de'emanbi bá mo'ondok ing kita, ta'e 
Rohobi inta mobogoi in ropot bo mopuling 
in tabi bo mokotahang kong gina ing kita. 

8 Manangka intua dikabi mo'ondok im 
mopota'au bo moguman kon onu inta 
inaidan i Tuhan naton. Dika doman 
mo'oyak, sin aku'oi im pinobonu kom 
ponjara lantaran mopirisaya ko'i-Nia, 
ta'e pakébi in ropot inta inogoi i Allah 
motanggung moyotakin kon roriga sim 
mopoyaput in Habar Mopia tatua. 

Ki Allah noposalamat bo nogoini ko'i 
naton ba mobali umat inta kinotabi-Nya. 
Tua inaidan-Nya, de'emanbi pinodoyon 
kon oáid naton mopia, ta'e pinodoyon- 
Nyabi kom makusud-Nya tontani bo 

totabi-Nya inta pinongin i Kristus Yesus 
ko wakutupa in dunia na'a diápa pinomia. 
10Bo masa in tana'a pino'ontongdon 
i Allah in totabi-Nya tatua ko'i naton. 
Pinotabá-Nya namangoi in Raja 
Mopoposalamat naton ki Yesus Kristus. 
Sia inta ain nonalow kong kawasa im 
popatoi. Tuata inta pinota'au kon Habar 
Mopia tatua. 

11 Bo lantaranbi mopoyaput in Habar 
Mopia tatua dá inoin i Allah in aku'oi 
mobali rasul bo guru. 

12 Tuamai aku'oi nokorasa kom bayongan 
roriga tatua, ta'e aku'oi in umuranbi 
moyakin sing kinota'auankubi totok ki ine 
im pinirisayaku tua. Moyakinbi in aku'oi 
kon onu inta ain inogoi-Nya pinoki aid 
ko'inakó tantubi kolukadan-Nya modapot 
in singgai pangabisan. 

13 Duduiaibi totu-totu'u in totundú 
no'itutui inta ain inogoiku ko'inimu. Dika 
umukat kon onu inta aim pinirisayamu bo 
kon tabi inta ain nobali kapunya'an naton, 
sing kita notobatúdon i Kristus Yesus. 

14 Takin totulung in Roho i Allah inta 
umuran kotaki-takin naton, umurai 
lukadai kopira onu inta ain inogoi i Tuhan 
ko'inimu, sing kobolibi totok intua. 

15 Bá kota'auanmu kom bayongan intau 
inta kon Asia Kecil ain nonalámai ko'inakó. 
Umpakah ki Pigelus bo ki Hermogenes. 

16 Ta'e tombonu im baloi Onesiporus 
umuran namangoi moposanang ing 
ginaku, dá po'igumonku makow ki Tuhan 
tantú mobogoi im barakat ko'i monia, 
sin umpakahbi kom bonu im ponjara 
aku'oi ta'e ki Onesiporus bo tombonu im 
baloinya tua diabi mo'oyak im mamangoi 
mokipodungkul ko'inakó. 

17 Wakutu ing ki Onesiporus no'iyaputdon 
kon Rum, balúnya sinayak in aku'oi 
nodapot noyodungkul ing kami. 

18 Bo kinota'auanmu bidon totok wakutu 
in aku'oi kon Epesus, mobayong totok in 
totulungnya ko'inakó. Dá aku'oi in tongá 
tantu mopo'igum makow in doa simbá 
ki Allah umuran mobogoi im barakat 
bo totabi ko'inia ko wakutu in singgai 
ponantúandon i Tuhan kom bayongan 
intau. 

2 l Ule Timotius adiku! Totabi inta 
inogoi ko'i naton sin notobatúdon i 
Kristus ing kita, bali intua dodoyonan inta 

mokoroton ko'inimu. 

2 Onu inta ain dinongogmu sinundúku 
kon tayowon intau moántó, yo poki-aid 

intua kon intau mita inta mota'au 
pirisaya'an bo inta mongopandoi motundú 
kon intau ibanea. 

3 Ikow musti moyotakin rumoriga salaku 
tontara i Kristus inta motoindudui. 

4Tobatú prajurit inta koyogot moparang 
diá bidon morai kong kopontingannya 
tontani, lantaran mo'ibog in sia 
moposanang ing gina i tuangnya. 

> Ná doman tua tobatú olahragawan, 
diábi in sia moko'untung aka diá dumudui 
kon atorang inta pinaké kom pertandingan 
tatua. 

6 Tobatú monononggobá inta umuran 
moramiji totok, tantu siabi i muna- 
munamai moka'an kom bungai im 
pinomulanya tatua. 

7 Raibi kopira onu im pinogumanku 
tana'a, sin ogoianbi i Tuhan in raian 
mopandoi in ikow sahingga ing 
komangaleanmudon im bayongan 
yagi-yagi. 

8Torop in na'a: Habar Mopia inta 
pinoyaputku tua in habarbi soál ki Yesus 
Kristus inta ain nobiag kon sigad in intau 
minatoi, inta pinolahir salaku katurunan i 
Daud. 

2Bo lantaranbî nopota'au in Habar Mopia 
tana'a sahingga aku'oi noko'uli kon roriga, 
nodapot in sinokig naonda bo intau 
mora'at, ta'e pirman i Allah diabi mota'au 
tokigon monia na aku'oi. 

10 Tuamai aku'oi in notabahbi 
notanggung kon tua komintan lantaran 
kopontingan in intau mita inta aim pinili i 
Allah, simba mosia moko'uli doman kong 
kasalamatan inta inaidan i Kristus Yesus 
bo takin kamulia'an inta mononoi. 

11 Totu'ubî in singog tana'a, "Aka kita 
bo matoi takin-Nya, yo kita im mobiagbi 
doman takin-Nya. 

12 Aka kita bo motabah, yo kita im 
moyotakin-Nyabi doman momarentah. 
Aka diá akuon naton in Sia, yo diabi 
doman akúon-Nya ing kita. 

13 Aka kita diá mosatia, Sia in umuranbi 
mosatia, sin Sia umuranbi dumudui kon 
ibog-Nya tontani." 

14 Mustimu ponorop kon intau mita 
in na'a komintan. Kon tayowon i Allah, 
tonggina'ai im mosia simbá diá tongá 
mobobayowan kon soál istilah mita, 
sin diabi mangale intua, malah tongabi 
mopotomba'uk kon raian intau mita inta 
mokodongog kon tua. 

15 Totok poramiji simbá akuondon i 
Allah in ikow salaku intau inta mota'au 
pirisaya'an-Nya mogaid kon oáidan-Nya. 
Poramijibi kombá diá mo'oyak in ikow 
mogaid kon oáidan tatua, ta'e tongádon 
kabaranian motundú bo mopota'au kon 
onu inta mobanar nongkon i Allah. 

16 Poyayukdon mongonguman kon soal 
mita inta diá i mangalenya bo inta mohojat 
ko'i Allah. O'uman mita natua tongábi 
mokodugang kong kora'at in intau. 

17 Singog monia tua in lumandai naonda 
bo panyaki kangker inta mokopatoi. 

Kon sigad monia tua oyuondon ing ki 
Hermeneus bo ki Piletus. 

18 Mosia tua ain inumukat kon totundú 
inta mobanar bo mopotomba'uk kom 
pirisaya in tongonumai intau. Mosia 
noguman, kong kobiagan nongkon 
kinopatoian aim bidon nobali. 

19Ta'e dodoyonan moroton inta 
aim pinomia i Allah tua dia bidon im 
mokodandu. Kon limoniknya pinaisdon 
nana'a, "Kinota'auanbi i Tuhan umat-Nya 
inta kinotabi-Nya," bo "Intau inta mongaku 
umat i Tuhan mustidon mogogai mogaid 
kon inta noi'tala." 

20 Kom bonu im baloi moloben norupa- 
rupamaidon im pakakat, oyúon in 
nongkon perak, nongkon bulawan, oyúon 
doman in nongkon kayu bo nongkon butá. 
Oyúon im pinogaid kon oáidan inta mopia 
totok, ta'e oyúon doman im pinogaid kon 
oáidan inta dia totok moponting. 

21 Intau inta monalámaidon kom 
bayongan inta mora'at ko'inia, yo sia tua 
im pakéon pogaid kon oáidan inta mopia 
totok. Dongkadon ki tuangnya ing ki togi 
ko'inia bo mobaraguna domandon in sia 
ko'i tuangnya. Sia sinadiadon sim pakéon 
kom bayongan oáidan inta mopia. 

22 Tuamai dika ná ibogpa in tayamobiag 
mita, inta mo'ibo-ibog in diá mopia, 
ta'e poramiji mobiag podudui kon inta 
kino'ibog i Allah. Mokopotoindudui kon 
onu in sinundú i Tuhan, bo motabi kon 
tumpala intau bo gina umuran mosanang. 
Kobiagbi natua takin mosia inta umuran 
mokuani mokitulung ko'i Tuhan takin gina 
motulid. 

23 Dika mo'ibog mobobayowan takin 
intau mita bodok inta diá nonota'au kon 
onu bo onu. Aim bidon kinota'auanmu 
kon tongabi intua mokopomuká kon 


yogenggeng. 

24 Intau inta nogaid kon oáidan i Tuhan 
diábi mopia aka moyogenggeng. Mustibi 
mokopoálus kom pososingog bo mokopo 
ompá kon dodia kon tumpala intau, bo 
mopira doman motundu kon intau bo 
mosabar. 

25 Sia musti mokopolukó kom bahasa 
aka motundú kon intau mita inta mo'ibog 
momalawang; bo tantu mopo'igum makow 
bá ogoian i Allah ing kasampatan in intau 
mita tatua simbá mogogaidon mogaid kon 
dosa bo monota'audon kon totundú inta 
no'itutui. 

26 Sahingga mosadardon mosia bui, bo 
mo'ipilatdon nongkon poyogalap in Ibilis 
inta ain notogot ko'inia tua bo nomakisa 
simbá umuran dumudui kong ko'ibognya. 

l Toropdon in na'a: Kon singgai tumi 
mobayong in roriga korasa'an. 

2 Intau mita dongkadon umuran momikir 
kong kopontingan monia tontani. Kong 
gina monia in dongka bidon tantu 
doit, mosia mobalidon mokalakuang 
bo mo'ibog mongubol, mo'ibo-ibog 
moningkule kon intau, momarontak kong 
guyanga, diá mota'au motuli kong kopopia 
in intau ko'i monia bo onu inta sinundú in 
agama kodoibi monia. 

3 Diábî in tabi monia kon tumpala intau, 
sahingga doibi mongampung kon intau 
inta kotalá ko'i monia, bo mo'ibo-ibog 
mopora'atmai kon intau ibanea, bo diá 
doman mokotahang kon ibog, totok 
doman im morogi bo soál inta mopia 
kodoibi monia. 

4 Mosia diá mosatia, mododia bo 
mopolom-polok in raian. Mosia tumon 
intau mopandoi bo ibogon monia in 
tongabi imoniabi in duduian, de'emanbi 
dumudui kon ibog i Allah. 

> Ko'ontongan mosia morajing 
mo'ibadah, ta'e onu inta pinoguman kom 
bonu in agama diábî duduian monia. 
Manangka intua dikabî dimiug ko'i monia 
tua. 

6 Oyúon ing kon sigad monia tua in 
sinumuotdon kom balo-baloiannya bo 
modondo'ulug kom bobay mita inta 
diádon kodaya bo inta nobayongdon 
totok in talá monia sin tongádon umuran 
dumudui kon ibog in awak. 

7 Bobay mita tatua umuran mopo'igum 
simbá tundúon in soál mita inta mopia, 
ta'e diá dodai onda momangale kon onu 
inta mopira nongkon i Allah. 

8 Sahingga mosia tua naonda bo ki Yanes 
bo ki Yamres tungkul intua inta umuran 
molawang ko'i Musa. Natua doman in oáid 
in intau mita tatua umuran molawang kon 
totundú inta nongkon i Allah. Raian monia 
tua in nogoguya'atdon bo pirisaya monia 
tua in diádon tongo onu. 

3 Ta'e aim bidon notantú kom mosia tua 
in diá bidon moko'uli kon onu bo onu, sim 
pompulong monia tua ing kinota'auanbi 
im bayongan intau, naonda bo ki Yanes bo 
ki Yamres doman tungkul intua. 

10 Ikow aindon dinumudui kon onu 
inta sinundúku, kon onu inta aim 
pinomiaku, bo kon tujuan kinobiaganku. 
Bo ain inontongmu tontani naonda ing 
kopopirisayaku ko'i Yesus Kristus bo 
tabiku kon tumpala intau. Kinota'auanmu 
bidon ing kososabarku bo kototahang ing 
ginaku. 

11 Kino'ontonganmudon doman 
naonda ing kororiga pogutúon ná inta 
kinorasa'anku kon Antiokhia, kon Ikonium 
bo kon Listra. Bo kinota'auanmubi im 
bayongan roriga inta kinorasa'anku tua! 
Ta'e pinosalamatbi i Tuhan in aku'oi 
nongkon bayongan tua. 

12 Memang bayongan intau inta mo'ibog 
mosumbah ko'i Allah bo inta motobatú i 
Kristus Yesus im mustibi pogutúon. 

13 Intau mita mora'at bo mongo'ubol 
kodugang-kodugangdon ing koromú 
monia. Mosia umuran mongubol kon intau 
ibanea, ta'e diábi kinota'auan monia kom 
mosia tua ing kinoakalanbi doman in intau 
ibanea. 

14 Ta'e ikow ule Timotius, tantubi 
kadai kon totundú inta mobanar 
inta ain sinundúku ko'inimu bo inta 
totu-totu'umudon pinirisaya. Sing 
kinota'auanmubi ing gurumu mita. 

15 Musti umuran toroponmu makow, 
kon nongkon mo'itokanpamai ikow ain 
nonota'au kom Buk Mosuci. Bo Buk Mosuci 
tatua nobogoi im pongortian ko'inimu, 
simbá moko'uli kong kasalamatan inta 
pinodoyon kom pirisaya ko'i Kristus Yesus. 

16 Komintan inta pinais kom Buk Mosuci 
inta aim pinoporoho í Allah, baragunabi 
totok pakéon motundu kon inta mobanar, 
bo mopoyotutui doman kon onu inta 
no'italá, pakéon doman motundu kon 
intau, simbá mobiag mo'iduduidon kon 
inta kino ibog í Allah. 

17 Takin Buk Mosuci tatua bayongan 
intau inta nogaid kon oáidan i Allah 
sinombalunan in totabi ko'i monia 
modapot mosompurna simbá mota'audon 
mogaid kom bayongan inta mopia. 

l Ki Kristus Yesus im mamangoi bui 
kon dunia na'a sim monantúdon 
kon talá in intau mita inta nobiagpa bo 
inta aim minatoi. Bo mamangoidon in 

Sia momarentah salaku Raja. Tuamai 
kon tayowon i Allah bo i Yesus Kristus, 
po'igumonkudon totok ko'inimu. 

2 Simbá ikow umuran mo'ibog mopota'au 
in Habar Mopia inta nongkon i Allah, 
bo po'igum ko'i monia simbá mo'ibog 
mokidongog, mopia andeka diá mopia 
i wakutunya. Popoyakindon in intau, bo 
poguman onu inta no'italá, bo umuraibi 
iropotai im mosia. Mokoposabar im 
motundú ko'i monia. 

3 Sim mo'iangoibi in wakutu intau doidon 
motarima kon totundú inta mo'itutui. 
Mosia dongkadon umuran dumudui 
kon ibog monia tontani. Tuamai mosia 
mosipundon kong guru mita podudui 
in ibog monia simbá motundú doman 
kon onu inta mokosanang kom bongolan 
monia. 

4 Mosia in doi bidon mokidongog kon 
totundú inta no'itutui, dongka bidon 
mo'ibo-ibog mokidongog kon o'uman 
mita inta diá im baragunanya. 

> Manangka intua ule kawasa'ai ing 
ginamu, onukabi im mobali. Mokoposabar 
aka koántugan in yoyiga, umurai aidai in 
oáidanmu salaku intau inta mopopota'au 
in Habar Mopia tatua. Kopirabi totok im 
mogaid kon oáidan inta ain inogoi i Tuhan 
ko'inimu. 

6 Aka soál aku'oi, yo na'adon i wakutu 
matoi salaku kurban ko'i Allah. Diádon 
mo'onggot monalámaidon kon dunia na'a 
in aku'oi. 

7 Aka ná motanding yo aku'oi in 
dinumuduidon totok kom portandingan 
nodapot kom bares pangabisan. Bo 
umuran in aku'oi notoindudui ko'i Kristus 
Yesus nodapot im pangabisan. 

8 Bo tana'a makow pinopo'olatdon 
makow ko'inakó in hadiah salaku intau 
inta no'untung. Kon singgai ponantúan 
ki Tuhan, hakim inta moádil totok 
tua moposarakan in hadiah tatua 
ko'inakó. De'emanbi doman tongá aku'oi 
im motarima kon hadiah natua, ta'e 
bayonganbi doman intau inta umuran 

mogolat makow kong koángoian bui i 
Tuhan. 

9 Poramiji lagi mamangoi ko'inaké, 

10 sin ki Demas ain nonalámai ko'inakó 
lantaran molobe-lobenbi in tabinya kon 
in dunia. Sia aim minayak in Tesalonika, 
ki Krekes minayak ing Galatia, yo ki Titus 
minayakdon in Dalmatia. 

11 Dongkadon ki Lukas ing kotaki- 
takinku na'a. Tuamai andupdon ing ki 
Markus bo dia mangoi kon na'a sin sia 
mota'au pokitulunganku pokiáidan in 
oáidanku tana'a. 

12 Ki Tikhikus pinotabákudon minayak in 
Epesus. 

13 Aka ikow mamangoi yo dia'pa im 
mantelku inta sinaláanku kom baloi i 
Karpus kon Troas, poyodiapa doman 
im bukku mita, torutama buk mita inta 
pinomia nongkon karatas kulit. 

1⁄4 Kj Aleksander inta mononontal kon 
tambaga tua, nomiadon kon inta totok 
in dia mopia ko'inakó. Tongá tulianbi i 
Tuhan in oáidnya tatua podudui doman in 
oáidnya. 

15 Ikow tontani musti mokopo'ingat totok 
ko'inia, sin sia totokdon im momayow kon 
habar inta pinoyaput naton. 

16 Kon wakutu in sinidang portama 
in aku'oi, diá tobatúmai intau naton in 
noyotakinku, komintandon nonalámai 
ko'inakó. Ta'e po'igumonku makow simbá 
diá potaláan i Allah im mosia sin nogaid 
kon soál natua. 

17 Ta'e aku'oi umuranbi ilukadan i 
Tuhan; bo inogoian-Nyadon in ropot 
in aku'oi sahingga nokosanggupdon 
nopoyaput in Habar Mopia tatua, simbá 
kodongogan domandon im bayongan 
intau inta de'eman Yahudi, sahingga 
aku'oi no'ipilatdon nongkon onu inta 
mokobodito ko'inakó. 

18 Totu'ubi kong ki Tuhan momilatbi 
ko'inakó nongkon bayongan roncana 
mora'at, sahingga in diaan-Nyabi in aku'oi 
tumu'ot kong karaja'an-Nya kon soroga 
takin salamat. Tuamai tantubi dayow in Sia 
modapot ing kopalutan dunia na'a! Amin. 

19 Poyaputpa in salamku ko'i Priskila bo 
ko'i Akwila bo kon tombonu im baloi í 
Onesiporus. 

20 Masai na'a ki Erastus nogutundon kong 
Korintus, bo ki Tropimus sinaláankudon 
kom Miletus sin notakit. 

21 Poramijidon mamangoi kowakutu in 
diápa sempo in tumping. Yobayat naton ki 

Ebulus, ki Pudes, ki Linus bo ki Klaudia, 
nokipoyaput doman in salam monia 
ko'inimu bo ko'i monia inta tumpala 
mopirisaya ko'i Tuhan. 

22 Po'igumon makow ki Allah umuran 
moyotakinmu bo umuran doman mobogoi 
im barakat ko'i monimu komintan! Hormat 
nami, Ki Paulus 


Titus 


] l Titus adiku! Aku'oi, ki Paulus nomais 
kon surat tana'a salaku mogogaid 

kon oáidan i Allah bo rasul i Yesus 
Kristus. Aku'oi im pinili bo pinotabá 
simbá motulung kon intau mita inta aim 
pinili í Allah simba umuran moropot 

im pirisaya monia ko'i Tuhan Yesus. Bo 
mustibi umuranku tundúon im mosia 
simbá totokdon im monota'au kon onu 
inta mo'itutui podudui in agama naton. 

2 Totundú tatua im pinodoyonbi kon 
harapan kong kita im motarimabi kong 
kobiagan inta mopia bo mononoi. 
Kobiagan tatua pinodandi bidon i Allah ko 
wakutu in dunia na'a diápa pinomia. Ki 
Allah in diábi mongubol. 

3 Sing ko wakutu inta ain sinantú-Nya, 
pinonyata-Nyadon in dandi-Nya tatua 
kom bonu ing koyow-Nya. Koyow-Nya 
tatua inta pinokiáid-Nya ko'inakó, bo tuata 
im pinota'au-ta'auku makow podudui 
im parentah i Allah inta mopoposalamat 
naton. 


TITUS 1.4-7 2 


4 Titus, ikow ule totu-totu'u bidon nobali 
ki adiku, sing kitada in tumpaladon 
nopirisaya ko'i Kristus. Manangka intua 
umuranku po'igumon makow simbá ki 
Allah, ki Amá naton bo ki Kristus Yesus 
Raja Mopoposalamat naton, umuran 
mobogoi im barakat bo kobiagan mopia 
ko'inimu. 

> Ule Titus, sinu'odkubi sinaláan in ikow 
kong Kreta simbá mopoyotutui kon onu 
inta paralupa poyotutuion. Ná doman 
tua, bá ikow momilidon kon intau mita 
inta mota'au bañon itoi kom bonu in 
jama'at inta kong kota-kotáannya. Umurai 
tarukira in singogku mita tana'a: 

6 Intau inta balon itoi kon jama'at 
mustibi intau mopia, bo tongá kobuloi 
kon tobatu, bo ki adinya mita mustibi 
inta komintandon nopirisaya ko'i Kristus 
bo diá doman mokalakuang, bo mo'ibog 
doman mokidongog kong guyanga. 

7Sin itoi kon jama'at tua im mogaidbi 
kon oáidan i Allah, manangka intua 
mustibi intau inta mopia, diá mododia 
bo diá morogi, de'emanbi intau inta 
umuran mololangu, de'eman doman 
intau inta mo'ibog-ibog motayak kom 
mokorogenggeng bo diá doman dinoit. 

8 Mustibi intau inta mo'ibog motulung 
kon intau ibanea, mo'ibog kon inta mopia, 
mokotahang kom bibig, mojujur bo 
motoindudui kon ibog í Tuhan. 

9 Sia musti umuran kumadai moropot 
kon totundú inta mobanar, ná inta ain 
sinundú ko'inia. Takin natua sia mota'au 
mononggina kon intau podudui kon 
totundú inta nobanar, bo mopo'ontong 
kon onu inta no'italá kon intau mita inta 
molawang ko'inia. 

10 Sin nobayongdon in intau nobiag diá 
no'itutui, torutama mosia inta nokadai kon 
hukum i Musa. Mosia mongonguman kon 
diá totu'u sim makusud mongubol kon 
intau. 

11 Intau mita natua mustibi tokohukumon 
im bibig monia, sin onu in sinundú monia 
tua, tongábi mopotomba'uk kon raian 
in intau mita inta nobiag tobaloian. Tua 
mita pinomia monia sim motayak kong 
ka'untungan inta diá pantas. 

12 Noko'imontandon in nabi monia inta 
nongkon lipú doman monia nosingog 
nana'a: "Intau mita ing Kreta umuran 
mongubol, naondabo mahaluk inta 
mokoka'an kon tumpala mahaluk, moturá 
ta'e malas." 

13 Bo totu'ubi in singog in nabi tatua. 
Manangka intua musti tonggina'anmu 
kopira'an im mosia tua, simba mosia 
umuran kumadai kon onu inta mo'itutui. 

14 Diádon tongá umuran mokidongog 
kon o'uman mita in intau Yahudi bo 
hukum in intau mita inta doi motarima 
kon inta no'itutui. 

15 Bayongan rupa-rupa nodaritbi aka 
kon intau mita inta nodarit in raian. Ta'e 
aka ko'i monia inta raian mokotor bo inta 
diá mopirisaya ko'i Tuhan, yo diabi in 
tobatúmai im modarit, sin raian bo gina 
monia komintan domandon mokotor! 

16 Mosia mongaku kon nonota'audon ko'i 
Allah, ta'e oáid monia in diabi no'idudui 
kon inta kino ibog i Allah. Oaid monia tua 
mokorongó bo diá doman motoindudui. 
Mosia tua in intaubî mita inta diádon 
mokomampu mogaid kon inta mopia. 

l Titus utatku! Tundúbi onu inta 
2 no'itutui. 

2 Tonggina'ai ing guyanga mita lolaki, 
simbá mokotahang kong gina im mosia, 
mobijaksana bo mobiag salaku guyanga 
inta patus hormaton. Umuran doman 
kumadai kon totundú inta no'itutui 
nongkon i Allah bo totu-totu'u doman 

motabi bo mosabar aka koántugan in 
roriga. 

3 Tonggina'ai doman ing guyanga mita 
bobay, simbá oáid monia mo'idudui kon 
aid in intau mita inta nonota'au ko'i Allah. 
Tundú doman simbá mosia diá mo'ibog 
moponapud in soál mita inta diá totu'u kon 
intau ibanea. Dika doman ogoi monginum 
kon o'inumon inta mokololangu. mosia 
musti mota'au motundú kon inta mopia, 

4 simbá mota'audon mosia modidik kom 
bobay mita inta bagu pinobuloi bá motabi 
ko'i buloi bo ko'i adî monia. 

> Musti mobiag mobijaksana, motulid 
in raian bo mobali buloi inta mota'au 
molukad kon tonibuloi monia (mota'au 
monompia kon tombonu im baloinya). 
Mopia ing gina bo motabi ko'i buloinya. 
Aka natua in oáid monia, yo diabi 
im moningkule kon Habar Mopia inta 
nongkon i Allah. 

6 Ná doman tua, tonggina'ai intau mita 
inta nongogu'odpa simbá mobalajar 
i mosia monahang kong gina kom 
bayongan rupa-rupa. 

7 Bo kom bayongan yagi-yagi, oáidmu 
musti moba dodayanan inta mopia ko'i 

monia. Aka motundú in ikow yo mustibi 
mokopojujur bo totu-totu'u motundu. 

8Kopia'an im mosingog, dika 
mongonguman kon ubol, simbá 
saturumu mita mo'oyak sin diá in soal 
mita inta dia mopia im mota'au monia 
posingog ko'i naton. 

9 Aka inta nobiag salaku ata yo mustibi 
umuran dumudui kom bayongan inta 
pinoki aid i tuangnya ko'inia, dika tantu 
momalawang, 

10 bo dika monakow. Umuranbi po'ontong 
in aid inta mopia inta mota'au pirisaya'an, 
simbá monyatadon kon aid mita naton 
tatua in totundúbi mita i Allah, sahingga 
ki Allah Mopoposalamat naton umuran 
dayowon monia lantaran aid naton inta 
mopia. 

11 Sing ki Allah ain nopo'ontong in 
totabi-Nya sim moposalamat kom 
bayongan umat kon dunia na'a. 

12 Totabi Allah tatua motundú ko'i naton 
bá diádon tongá umuran dumudui kon 
ibog in dunia na'a, ta'e tantúdon dumudui 
kon ibog i Allah. Kita pinoángoi in dunia 
na'a, dinidikbi simbá mota'au monahang 
kon ibog in awak, umuran motulid ing 

gina bo umuran doman dumudui kon inta 
pinarentah i Allah. 

13 Tana'a makow, kita mogolatpa 
makow kon singgai inta iharap makow 
naton tua. Kon singgai tatua, dunia na'a 
moko'ontongdon kong kamulia'an i Yesus 
Kristus, Sia tuata ing ki Allah Inta Totok 
Momulia bo Raja Mopoposalamat naton. 

14 Sia tuata inta ain noposarakan in 
awak-Nya sim mopoluai ko'i naton 
nongkon bayongan inta mora'at, bo kita 
balion-Nya tobatú umat inta nobebasdon 
nongkon kawasa in dosa bo tongádon 
mobali umat-Nya inta morajing mogaid 
kon inta mopia. 

15 Tundúdon ko'i monia intua komintan, 
tonggina'ai bo polat togur kopia'an i 
mosia inta mokidongog ko'inimu. Dika 
ikow mo'ibog tomongoádion in tobatúmai 
intau. 

I Ponorop kom bayongan jama'at, bá 

mosia umuran kodu-kodudui kon itoi 
mita bo pomarentah, diá momalawang bo 
tantú mogaid kon inta mopia. 

2 Tonggina'ai simbá mosia diá umuran 
mo'ibog moponapud in ubol kon 
intau ibanea andeka mo'ibo-ibog 
mobobayowan i inekadon, sim manikah 

umuran mokopopia kon dodia kon 
tumpala intau bo mokopoálus doman kom 
pososingog takin bayongan intau. 

3 Sing kolipod kita tontani in nobodokbî 
doman, diá no'itutui bo diá motoindudui. 
Kita sinonggata in norupa-rupamai in 
ibog awak na'a ande in dunia na'a; kita 
noyobiag takin niat mita inta mora'at, 
tantú mo'intoi bo mososaturuan. 

4Ta'e ki Allah, Mopoposalamat naton 
ain nopo'ontong in tabi bo kopopia ing 
gina-Nya ko'i naton. 

> Sia noposalamat ko'i naton, ta'e 
de'emanbi lantaran kita ain nogaid kon 
inta mopia, ta'e lantaranbi tabi-Nya ko'i 
naton. Sia noposalamat ko'i naton takin 
Roho i Allah inta ain nobogoi ko'i naton 
ing kolahiran bo kobiagan mobagu takin 
cara nondarit ko'i naton. 

6Ki Allah ain nobogoi in Roho-Nya 
ko'i naton inta pinongin i Yesus Kristus 
Mopoposalamat naton, 

7 simbá salaku intau mita inta ain noko'uli 
kon totabi i Yesus dá moko'uli doman 
kong kobiagan mononoi ná inta harapon 
makow naton. 

8 Totu'ubî in singog tana'a. Ibogonku 
na'a komintan pota'aumu ko'i monia, 

simbá mosia inta ain nopirisaya ko'i Allah 
totu-totu'udon moramiji mogaid kon 
inta mopia, sin natuabi im mopia bo inta 
baraguna kom bayongan intau. 

9 Dona'ai tongá mobobayowan kon soal 
mita inta dia baraguna, bo mongonguman 
kon asal usul, ande morogenggeng bo 
moropatoi kon soal hukum agama. Sin tua 
komintan diabi im baragunanya bo diabi 
doman ing ka'untungannya. 

10 Intau inta mokopopisi kon ropatoi 
kon jama'at musti tonggina'ai komintan 
ande kodua, aka doli in sia mokidongog yo 
dikadon moyobayatnya. 

11 Bá kota'auanmudon, kon intau mita 
natua in totu-totu'u bidon moromu bo 
dosanya mita noponyatadon ko'inia kong 
kotala in sia. 

12 Lagi naonda im potabákudon mangol 
ko'inimu ing ki Artemas ande ki Tikhikus, 
yo poramijidon in ikow mamangoi 
ko'inakó kon Nikopolis, sin roncanaku 
im mogutunpa kon tua solama musim in 
tumping na'a. 

13 Poramijidon totu-totu'u im motulung 
ko'i Zenas, ahli hukum tua, bo ko'i Apolos, 
simbá mosia diá kodaitan in rupa-rupa 
kom binaya'an monia. 

14 Tundúdon in intau mita naton mogaid 
kon soál mita inta mopia simbá mosia 
mota'au mopo'oyúon im bayongan 
kaparaluan inta paralu pakéon, simbá 
oyúondon im baraguna monia tua. 

15 Ki utat mita naton inta noyotakinku 
kon na'a nokipoyaput in salam ko'inimu. 
Poyaputpa doman in salam nami kon 
yobayat mita naton inta mopirisaya ko'i 
Kristus. Po'igumon makow ki Tuhan naton 
umuran mobogoi im barakat ko'i monimu 
komintan. Hormat nami, Paulus 


Filemon 


] l Ule Pilemon, utatku inta nobalidon 
yobayat topogaidan nami! Aku'oi 

ki Paulus, intau inta pinonjara lantaran 
nopirisaya ko'i Kristus Yesus, noyotakin i 
utat naton ki Timotius, nomais kon surat 
tana'a ko'inimu 

2 bo kon jama'at inta noyosipun kom 
baloimu; bo ko'i utat doman naton bobay 
ki Appia bo yobayat toporjuangan naton, 
ki Arkhipus. 

3 Kami umuran mosambayang simbá 
ki Allah, ki Amá naton bo ki Tuhan 
Yesus mobogoi im barakat bo kobiagan 
motompia ko'inimu. 

4 Pomuloi in aku'oi mosambayang 
umuranku kotangoian in ikow, bo polat 
mopoyaput sukur ko'i Allah. 

> Sin dinongogkudon kon ikow in intaubi 
inta totu-totu'u mopirisaya ko'i Tuhan 
Yesus bo motabi doman kon umat i Allah. 

SIlgumon makow doa, simbá 
pinonobatúan naton salaku intau 
mita inta mopirisaya, mobogoidon im 
pongortian inta moloben kom bayongan 

barakat inta no'uli naton sin notobatúdon 
takin i Kristus. 

7 Ule Pilemon utatku, tabimu kom 
bayongan umat i Allah, nokosanangdon 
totok kong ginaku bo nokodugang 
domandon kon ropot im pirisayaku! 
Bayongan gina in umat i Allah 
pinosanangmudon. 

8 Manangka intua, salaku intau inta 
tumpala mopirisaya ko'i Tuhan Yesus dá 
sabanarnya oyúonbi in hakku mokiaid ko'i 
Utat in onukadon inta musti aidan i utat. 

9Tongá lantaran aku'oi motabi ko'i Utat, 
dá tongábi aku'oi mopo'igum ko'inimu. 
Aku'oi na'a ing guyanga bo apa doman 
tana'a aku'oi pinonjara lantaran nogaid 
kon oáidan i Kristus Yesus. 

10 Tuamai, aku'oi ki Paulus mopo'igum 
ko'inimu soál ki Onesimus, inta ain 
nobali ki adiku sin sia ain nopirisaya 
ko'i Kristus, ko wakutu in aku'oi kom 
bonupa im ponjara bo aku'oi in nobalidon 
guyanganya kom bonu im pirisaya ko'i 
Tuhan. 

11 Totu'ubî kong kolipod sia na'a 
diabi baraguna ko'inimu, ta'e tana'a im 
mobaraguna bidon in sia ko'inimu, bo 

de'emanbi tongá ko'inimu, ta'e baragunabi 
domandon ko'inakó. 

12 Bo tana'a intau inta kino-tabiku tua 
pinotabákudon bui mamangoi ko'inimu. 

13 Sabanarnya ibogonku ing kon na'apabi 
in sia salaku toliumu sim mobantung 
ko'inakó solama in aku'oi kom bonupa 
im ponjara sin nopota'au in Habar Mopia 
nongkon i Allah. 

14Ta'e doibi in aku'oi momia natua 
aka diápa muna moyosingogmu. Simbá 
onu inta mopia pomia'anmu, de'emanbi 
lantaran pinakisaku, ta'e inaidanmubi 
intua takin nosanang ing gina. 

15 Sin degá bo tuabî im mangale ki 
Onesimus pinoyayukpa notoyong ko'inimu 
simbá sia tarima'anmudon solamanya. 

16 Bo tana'a, sia de'eman bidon tongá 
tobatú ata ko'i utat; ta'e no'iliu bidon 
kon tua. Sia in tumpala bidon intau 
ing Keresten inta kotabi naton. Sia 
baragunadon ko'i naton apalagi ko'inimu! 
Tantú sia im baraguna bidon totok 
ko'inimu, pinomayak salaku ata ande 
salaku utat kom bonu in tabi i Tuhan! 

17 Tuamai, lantaran aku'oi inanggapdon 
i Utat salaku tumpala Keresten, dá 

tarimadon bui ing ki Onesimus na 
pinototarima i Utat ko'inakó. 

18 Aka sia bo noporugimaidon ko'inimu 
andeka koboli ko'inimu, yo bain aku'oi im 
motanggung kon tua komintan. 

19 Yo tana'a aku'oi momaisdon tontani 
kon tana'a: Aku'oi, ki Paulus, moguboli 
kom bayongan bolinya. (Tantu diá bidon 
paraluku ponorop bui ko'i Utat, kon ikow 
tontani ing kobolibi doman ko'inakó, 
bolimu tua ing kobiagan mobagu salaku 
intau Keresten.) 

20 Manangka intua, podoyon kon tangoi 
i Tuhan tulungaipa in aku'oi, posanangpa 
ing ginaku salaku Utat inta tumpala 
notobatú i Kristus. 

21 Surat tana'a pinaisku, sim moyakinbi 
in aku'oi kon mo'ibogbi ikow mogaid kon 
onu inta pino'igumku tana'a. Bo mo'iliubi 
kon tua in aidanmu. 

22 Aku'oi mopo'igum doman ko'inimu, 
tulungaipa posadia'ai aku'oi kong kamar 
kom baloimu sin haraponku makow kon 
indongoganbi i Allah onu im pino'igum i 
utat mita kombá aku'oi buipa mamangoi 
ko'i monimu. 

23 Ki Epapras inta noyotakinku kom 
bonu im ponjara lantaran nogaid doman 

kon oáidan inta pinoki aid i Kristus, 
nokipoyaput doman in salam ko'inimu. 

24 Bo tarimadon doman salam nongkon 
yobayat mita topogaidanku, ki Markus, ki 
Aristarkus, ki Demas bo ki Lukas. 

2> Po'igumon makow ki Tuhan Yesus 
Kristus momarakat ko'i monimu. Hormat 
nami, Paulus 


Ibrani 


] I Dungkulmai noyagi-yagimaidon daya 
i Allah im mosingog kom mogoguyang 
naton, singog-Nya tatua pinoyaput 
pinongin nabi mita. 

2Ta'e kon singgai tumi na'a ki Adi- 
Nyadon tontani im pinotabá-Nya 
nopoyaput in singog-Nya tatua ko'i 
naton. Ki Adi-Nya doman tana'a inta 
pinopodoyonan i Allah nomia kon dunia 
na'a. Sia sinantú domandon i Allah 
motarima kom bayongan kapunya'an-Nya. 
3 Sia doman na'a im moponyata ing 
kamulia'an i Allah inta diá im poliuan tua. 
Bo nonyatadon totok ko'i-Nia in rupa i 
Allah tontani. Singog-Nya inta mokawasa 
totok tua pinaké-Nya molukad kon dunia 
na'a. Bo naonda in sinobus-Nyadon in 
dosa mita intau, ilimitúdon in Sia kon 
lolituan pomomarenta'an kon soroga 
moyotakin i Allah Ponguwasa inta totok 
molantud. 

4 Kadudukanbî Adi ií Allah im molantu- 
lantud totok nongkon malaekat mita, 

bo tangoi-Nyabi inta pinonangoi i Allah 

ko'i-Nia in lebe noterhormat nongkon 
tangoi inta pinonangoi i Allah kom 
malaekat. 

> Sin diábi dodai onda ki Allah noguman 
kon tobatúmai malaekat, "Ikow ing ki 
Adi-Ku, singgai na'a Aku'oi nobali ki 
Amá-Mu." Bo diábi doman dodai onda ki 
Allah noguman kom malaekat mita nana'a: 
"Aku'oi mobali ki Amá-Nya, bo Sia mobali 
ki Adi-Ku." 

6 Ta'e wakutu ing ki Allah nopotabá ko'i 
Adi-Nya guya-guyang tatua namangoi 
in dunia na'a, ki Allah noguman nana'a: 
"Bayongan malaekat i Allah musti 
mosumbah kon Adi tatua." 

7 Aka soál malaekat mita, nana'a in 
guman i Allah, "Binali i Allah im malaekat- 
Nya mita tompot, bo bobantung-Nya mita 
binali-Nya dokot in tulu." 

8Ta'e ki Allah noguman ko'i Adi-Nya 
nana'a: "Lolitúan pomomarenta'an-Mu, 
umuranbi mononoi, moádil totok im 
pomomarentah-Mu. 

3 Inta moádil ing ko'ibog-Mu bo inta 
motombogá kodoi-Mu: Manangka 
intua ki Allah, ki Allah-Mu nomili ko'i- 
Nimu; bo nobogoi ing kahormatan inta 

mokopoángoi kon lunganga ing gina inta 
mo'iliu kon yobayat-Mu mita." 

10 Ki Allah noguman doman, "Ikow, 
Tuhan nongkon pinomangkoianpamai 
nomia kon buta, bo Ikow doman in nomia 
kon langit. 

ll Tua mita diábi im mononoi, bo 
mokoyonganbi naonda bo pakeang; ta'e 
Ikow in diábî mobalui. 

12 Dunia na'a ing kopion-Mubi ná 
lambung, bo baluian-Mubi in ibanea 
makow. Ta'e Ikow in diábî mobalu-balui, 
bo mononoibi ing kobiagan-Mu." 

13 Diábî dodai onda ki Allah noguman 
kom malaekat mita: "Litúdon kon dotá 
ing kolanan-Ku, dapot im bayongan 
saturu-Mu potungkudon-Ku kon 
tayowon-Mu.” 

14 Aka natua, onubi im malaekat mita 
tatua? Mosia tua in rohobi mita inta 
mobantung ko'i Allah, inta pinotabá í Allah 
mamangoi motulung kon intau mita inta 
bain motarima kong kasalamatan. 

I Manangka intua, mustidon totu- 
2 totu'u ing kita kumadai kon totundú 
mita inta ain dinongog naton, simbá diá 
mobalui im pirisaya naton. 

“Sing koyow mita inta pinoyaput im 
malaekat mita kom mogoguyang naton 
totu'bi in no'ulimai. Intau mita inta diá 
dinumudui bo inta doi nopoáid ing koyow 
tatua, moko'ulibi kon hukuman podudui 
in oáid monia. 

3 Apapa doman oyúon ing kasalamatan 
inta lebe motoyang nongkon koyow mita 
tatua! Aka tongá pomayak makow naton 
ing kasalamatan tatua, da tantu diabi 
kotaliban hukuman tatua ing kita. Sing 
ki Tuhanbi tontanî im muna-munamai 
noguman kong kasalamatan tatua. Bo 
intau inta muna-munamai nokodongog 
kon Habar tatua noguman doman ko'i 
naton kon totu'ubi mita in habar tatua. 

4Kolikud intua, iniropotan doman i 
Allah im bayongan inta ain ino'uman i 
intau mita tatua takin nopo'ontong in 
noyagi-yagimai aid inta mokoherang 
totok kon intau bo soál mita inta diá 
im poliuan bo polat nosila-silai makow 
kon onu inta pinonotabi in Roho i Allah 
podudui in ibog-Nya tontani. 

> Malaekat mita diábî inogoian i Allah ing 
kawasa momarentah kon dunia mobagu 
singgai mo'iduduimai, dunia inta yogot 
o'umanon naton tana'a. 

6 Sedang bo kom Buk Mosuci oyúon 
pinais nana'a; "Oh Tuhan, onubi intau 
tua, sahingga in umuran-Mu toropon in 
sia? Intau in tongábî doman komangoi 
intau biasa, ta'e inumuran-Mu tarukira'an 
makow in sia! 

7 Kom bonu in wakutu notoyong 
binali-Mu in sia topi nolin ompa nongkon 
malaekat. Ta'e no'iduduimai kon tua 
inogoian-Mudon in tampat inta momulia 
bo totok im moterhormat in sia, 

8bo binali-Mu domandon 
mongongawasa in sia kom bayongan 
yagi-yagi." Yo aka pinogumandon kon 
intau binalidon i Allah "mongongawasa 
kom bayongan yagi-yagi", dá mangalenya 
kon tua, diá bidon tobatúmai in diá 
kinawasa'an in intau. Umpakah natua, 
tana'a diapabi inontong naton intau 
mongawasa kom bayongan yagi-yagi. 

9Ta'e inontongdon naton ki Yesus 
nongawasa! Sia binalidon topi nolin ompá 
nongkon malaekat mita kowakutu inta diá 
no'onggot, simbá podoyon kong kopopia 
ing gina i Allah Sia mota'au matoi sing 
kopontingan im bayongan intau. Inontong 
naton in tana'a, kon Sia ain inogoian in 
lolitúan inta momulia bo inta noterhormat 

lantaran Sia ain notarima kon roriga dapot 
im minatoi. 

10 Memang patus bidon ki Allah 
inta nomia kom bayongan yagi-yagi 
mopobayak kon onu in imakusud- 

Nya tontani. Binali-Nya ing ki Yesus 
mopoposalamat inta nosempurna 
pinodoyon kon dalan inta totok im 
moyoyiga. Tua in daya i Allah simbá 
mobayong in intau mota'au oinion-Nya 
mayak in tampat inta mopia totok takin i 
Yesus. Sin Siabi in nobuká kon dalan ko'i 
monia simbá mosia mota'au posalamaton. 

11 Ki Yesus in nondarit kom bayongan 
dosa intau; Siabi tontani in nondarit. 
Mosia inta dinaritandon tua nogalumdon 
kon Amá inta totobatú. Tuamai ki Yesus 
diá mo'oyak mongaku ko'i monia salaku ki 
utat-Nya mita. 

12 Ki Yesus noguman ko'i Allah, 
"Popota'au-Kubî ko'i utat-Ku mita in 
tangoi-Mu. Dayowon-Ku in Ikow kom 
poyodungkulan monia." 

13 Ki Yesus noguman doman nana'a: "Ki 
Allah nobali oándolan im pirisaya-Ku." 

Bo Sia noguman doman nana'a, "Na'adon 
Aku'oi noyotakin in adî mita inta ain inogoi 
i Allah ko'i-Nakó." 

14 Lantaran intau mita inta sinangoi-Nya 
adi tua, tongábi intau ilo-ilow inta mato- 
matoipabi, dá ki Yesus sinumongkaidon 
ko'i monia bo nobiag naonda bo 
ka'ada'an intau. Tua pinomia-Nya, simbá 
kinopatoian-Nya tua mokorimumud kon 
Ibilis inta nongawasa kom popatoi. 

15 Tua in cara-Nya moposalamat kon 
intau mita inta umuran kinawasa'an in 
ondok kon soál popatoi. 

16 Dá nonyata bidon kon de'emanbi 
malaekat mita in sinulungan-Nya ta'e 
katurunanbi i Abraham. 

17 Mangalenya kon na'a kom bayongan 
yagi-yagi Sia musti mobali naonda bo ki 
utat-Nya mita, sahingga nota'au Sia nobali 
Imang Moloben inta motoindudui ko'i 
Allah bo kototabi. Tua im pomia'an-Nya 
simbá ampungandon dosa in intau. 

18 Bo lantaran Sia tontani nokorasadon 
kon roriga bo soba'an, dá mota'audon 
in Sia motulung kon intau mita inta 
kinoántugan in soba'an. 

l Utat mita tumpala Keresten inta 
3 ain inoini í Allah! Raikah monimu 
koáko-akow in soál ki Yesus na'a! Sia aim 
pinotabá mangoi i Allah simbá mobali 

Imang Moloben kon agama inta dinuduian 
naton. 

2 Sia mosatia ko'i Allah inta nomili 
ko'i-Nia sim mogaid kon oáidan tatua, 
ná ki Musa tungkul intua nosatia doman 
nogaid kon oáidannya kom Baloi Tuhan. 

3Ta'e ki Yesus patusbi moko'uli kong 
kahormatan moloben mo'iliu ko'i Musa. 
Sin intaubi inta nogaid kom baloi in lebe 
hormaton nongkon baloi inta pinomianya 
tatua. 

4 Totu'ubi kom pomuloi im baloi oyúonbi 
in nomia, ta'e inta nomia kom bayongan 
yagi-yagi ing ki Allahbi. 

> Salaku simpal kom Baloi Allah, ki 
Musa mosatiabi nogaid kon oáidannya 
bo sia ain nopota'au doman in soál mita 
inta bain popota'au i Allah kon singgai 
mo'iduduimai. 

6 Ta'e ki Kristus im mosatiabî salaku Adi 
inta motanggung jawab kom Baloi Allah. 
Bo kitabî na'a im Baloi Allah aka umuran 
moloben ibog naton kumadai bo moyakin 
moko'uli kon onu inta harapon makow 
naton. 

?Tuamai, ná inta aim pinoguman in Roho 
i Allah nana'a: "Aka singgai na'a mo'ikow 
mokodongog kon singog i Allah, 

8yo dona'ai mokopotogat kong gina, 
ná mogoguyang mita monimu, wakutu 
im mosia nomarontak bo nonungkul ko'i 
Allah kom padang pasir. 

Kon tua, mosia nonungkul bo noguji 
ko'i-Nakó, guman i Allah, 'Padahal 
ain inontong monia im bayongan inta 
pinomia-Ku kon sigad monia opat 
nopuluh notaong ko'onggotea.' 

10 Tuamai sinumorú in Aku'oi bo polat 
noguman ko'i monia nana'a: 'Mosia 
umuran diá mosatia, bo doi dumudui kom 
parentah-Ku mita.' 

11 Aku'oi sinumorú bo nongibot, 'Mosia 
tua in diábî mo'ituot kom butá tatua bo 
mogogai moyotakin-Ku.” 

12 Utatku mita, mokopo'ingat simbá dia 
in tobatúmai kon sigad monimu ing gina 
mora'at bo diádon mopirisaya, sahingga in 
tumolikud bo mokopoyayukdon ko'i Allah 
inta nobiag! 

13 Manangka intua bá diá tobatúmai 
ing kon sigad monimu kotombodokan 
in aid inta mora'at bo molawangdon ko'i 
Allah, dá umurandon positonggina'an im 
mo'ikow pomuloi in singgai wakutu in 
tumpalapa nobiag kom masa inta singoian 


kom Buk Mosuci "Singgai in Na'a". 

14 Kita na'a ing komintanbi yobayat 
topogaidan i Kristus asal bo tantu 
kumadai kon onu mita inta pinirisayadon 
naton nongkon pinomangkoianmai 
modapot kong kopalutan in dunia na'a. 

1> Tana'a im pinais kom Buk Mosuci, "Aka 
singgai na'a mokodongog im mo'ikow 
kon singog i Allah, yo dona'ai togaton ing 
gina, ná mogoguyangmu, wakutu i mosia 
nomalawang ko'i Allah.” 

16 Ki ine intau mita inta nokodongog kon 
singog i Allah bo nomarontak ko'i-Nia? 
Mosia tuata in intau mita inta dinia i Musa 
ilumuai nongkon butá im Mesir! 

17 Bo ki ine in sinorúan i Allah solama 
opat nopuluh notaong? Tantu mosia inta 
nogaid kon diá mopia bo inta minatoidon 
kom padang gurun! 

18Bo ki ine doman degá im 
pinopomakusudan i Allah in ibot- 

Nya nana'a: "Mosia tua in diábi mo'ituot 
im buta tatua bo mogogai moyotakin-Ku?" 
Tantu intaubi mita inta nomarontakdon 
ko'i Allah! 

19Tana'a ing kinota'auandon naton 
kom mosia tua in diabi, mo'ituot, sin dia 
mopirisaya i mosia ko'i Allah. 

4 l Dandi i Allah tatua umuranpabi 
pakéon, bo kita ogoianbi im pogogaian 
inta pinodandi-Nya tatua. Manangka 
intua kita musti umuran kiluka-lukadmai 
simbá diá in tobatúmai kon sigad monimu 
in dia moko'uli kom pogogaian inta 
pinodandi-Nya tatua. 

2 Sin habar tatua pinota'audon doman 
ko'i naton notongkai ná ko'i monia. Ta'e 
habar tatua diá im baragunanya ko'i 
monia, sin wakutu in dinongog monia diá 
pinirisaya monia intua. 

3 Ta'e kita inta mopirisaya umuranbi 
moko'uli kon tampat pogogaian inta 
pinodandi i Allah tatua. Soál tatua 
noyoka'an in onu inta siningog i Allah 
nana'a: "Aku'oi sinumorú bo nongibot, 
'kom mosia in diabi mo'ituot bo mogogai 
moyotakin-Ku.” Ki Allah noguman 
natua umpakah oáidan-Nya nopalutdon 
kowakutupa in nomia kon dunia na'a in 
Sia. 

4 Sin soál singgai im pitunya na'a aim 
pinais kom Buk Mosuci nana'a: "Kon 
singgai impitunya ki Allah nogogai nogaid 
kom bayongan oáidan-Nya." 

> Bo oyúon doman im pinais nana'a: 
"Mosia in diabi tumuot kom butá tatua bo 
moko'uli kom pogogaian moyotakin-Ku." 

6 Dá mosia inta muna-munamai 
nokodongog kon Habar Mopia tatua, diá 
noko'uli kom pogogaian tatua sin diá im 
mosia nopirisaya. Aka natua dá nosilang 
bidon kon oyuonbi in intau ibanea im 
mota'au motarima kom pogogaian tatua. 

7 Sing ki Allah nonantú domandon kon 
singgai ibanea inta sinangoian "Singgai 
Na'a." Bo naonda in tongonumaidon 
notaong no'iduduimai kon tua, ki Allah 
bui nosingog kon soál tatua pinongin i 
Daud, kom bonu in ayat inta pinais ko'ina, 
nana'a: "Aka singgai na'a mokodongog im 
mo'ikow kon singog i Allah, yo dona'ai 
togaton ing ginamu.” 

8 Aka kuma bo inogoidon i Yosua in 
tampat pinogogaian inta pinodandi i 
Allah tua, yo tantú diá bidon ing ki Allah 
noguman bui kon soál singgai ibanea 
nion. 

9 Manangka intua, kon umat i Allah 
oyuonpabi in dandi pogogogaian ná ki 
Allah inta nogogai doman kon singgai 
impitunya. 

10 Intau inta ain sinumu'ot kon tampat 
pogogogaian i Allah, yo sia im mogogai 
bidon kom bayongan oáidannya, ná 
doman ki Allah inta nogogaidon kom 
bayongan oáidan-Nya. 

II Tuamai, koligai ing kita moramiji totu- 
totu'u tumu'ot kon tampat pogogogaian 
tatua, simbá diá tobatúmai intau kon 
sigad naton in diá mo'ituot kon tampat 
tatua ná mosia kolipod sin lantaran diá 
mopirisaya ko'i Allah. 

12 Sim pirman i Allah tua in singogbî 
inta nobiag bo moropot bo Siabi im 
molani-lanit nongkon pitow inta doyowa 
im matanya. Singog tatua tumurak 
nodapot in nopoyotondi in jiwa bo roho; 
bolikatog bo tulan bobubuton, sahingga 
ing kota'auannyadon totok in raian bo niat 
in intau. 

13 Diábî tobatúmai mahaluk in diá 
ontongon i Allah. Bayongan yagi-yagi 
komintanbi ontongon-Nya makow 
motarang kon tayowon-Nya. Bo mustibi 
tanggung jawabon naton kon tayowon- 
Nya. 

14 Manangka intua, musti umuran ing 
kita kumadai kon onu inta ain ináku bo 
pinirisaya naton sin oyúondon in Imang 

naton momulia bo inta moloben. Sia ain 
sinumuot dapot kon tayowon i Allah, Sia 
tuata ing ki Yesus ki Adi i Allah. 

1> Imang Moloben naton tua in de'emanbi 
imang inta diá umuran kotaki-takin 
mokorasa kon yoyiga mita naton. Sia ain 
sinoba kom bayongan yagi-yagi ná doman 
kita na'a ta'e diá in Sia nogaid kon dosa! 

16 Tuamai, koligai ing kita dika mo'ondo- 
ondok im mayak kon tayowon i Allah inta 
nomarentah takin pia ing gina. Motabibi 
ing ki Allah ko'i naton bo ogoian-Nyabi im 
barakat, sahingga motarimabi ing kita kon 
totulung-Nya aka kowakutunyadon. 

l| Sim pomuloi imang moloben pinili 

5 nongkon sigad in umat, binalidon 
simpal i Allah salaku toliu monia. Oáidan 
imang tatua mobogoi in sosumbah ko'i 
Allah bo mobogoi ing kurban mita sim 
potobus kon talá mita intau. 

2 Tongá mobanyongpabi ing kalemahan 
in imang moloben tatua, manangka intua 
sia musti mokopoalus kom potosingog 
ko'i monia inta dia monota'au kon onu 
bo onu bo kói monia inta ain no'italá kon 
dalan. 

3 Lantaran sia bo nobayongpa doman 
ing kalemahannya dá mustibi doman sia 

mobogoi ing kurban, bo kurban tatua in 
de'emanbi tonga potobus kon dosa mita 
in umat i Allah, ta'e dosanyabi doman 
tontani. 

4 Diábi tobatúmai intau ing gumogina 
umali Imang Moloben sin intau mobali 
imang, aka mo'ibog ing ki Allah mogoini 
ko'inia bo mokiaid in oáidan tatua, ná ki 
Harun. 

> Bo natua doman ing ki Kristus. Diabi 
in Sia inumali tontani Imang Moloben. Ki 
Allahbi in nopobali ko'i-Nia sin nana'a 
in singog i Allah ko'i-Nia, "Ikow nion ki 
Adi-Ku; Singgai doman na'a Aku'oi mobali 
ki Amá-Mu." 

6Kon ayat ibanea ki Allah nosingog 
doman nana'a, “Ikow nion Imang inta 
mononoi, ná ki Imang Melkisedek." 

7 Ko wakutu ing ki Yesus nobiagpa kon 
dunia na'a, Sia nosambayang bo nopoigum 
takin koámu-amuy bo ko'omba-ombal 
ko'i Allah inta mokosanggup moposalamat 
ko'i-Nia nongkon roriga im popatoi. Bo 
lantaran Sia umuran dinumudui kon onu 
ing kinoibog i Allah, dá inindongogan i 
Allah im pino'igum-Nya tua. 

8 Umpakah ki Yesus Adi i Allah, ta'e 
nobalajardon in Sia nokopotoindudui 
pinongin roriga inta aing kinorasa'an-Nya. 

9Dá naonda in Sia binalidon 
mopoposalamat inta nosempurna, 

Sia nobalidon pangkoi ing kasalamatan 
inta mononoi kom bayongan intau inta 
umuran dumudui kom parentah-Nya. 

10 Bo ki Allahbi tontani in nopobali 
ko'i-Nia salaku Imang Moloben, ná ki 
Imang Melkisedek tua! 

11 Nobayongpabi im musti popota'au 
nami ko'i monimu in soál kadudukan 
i Yesus salaku Imang Moloben, ta'e 
moyoyiga totok im moginsilang kon tua 
sim molaloi totok im pororai monimu. 

12 Sabanarnya aka raionmai yo mo'ikow 
nion im bá mobali bidon guru, ta'e nion 
im mustipabi mo'ikow mobalajar kon 
intau ibanea kon soal totundú mita i Allah 
inta totok moponting. Mo'ikow diápa 
mota'au moka'an kong ka'anon motogat, 
bá umuranpa po'inumon in susu. 

13 Intau inta monginumpa kon susu 
mangalenya kon tua adipa mo'intok inta 
diápa nonota'au kon onu inta no'itutui bo 
onu inta no'italá. 

14 Aka ka'anon notogat, tua in ogoi kon 
intau inta noguyangdon in raiannya bo 
inta nobayongdon ing kinobaya'an bo 
kinorasa'annya, sahingga mota'audon sia 
mopoyoposi kon onu inta mopia bo onu 
inta mora'at. 

I Tuamai, koligai bá mobalajardon 

kita kon totundú mo'iduduimai 
na'a soal naonda ing kobobiag salaku 
intau Keresten inta moguyangdon im 
pororai. Dona'aidon tongá umuran 
mopobui-buimai kon totundú inta muna. 
Musti mogogai mogaid kon inta diá im 
baragunanya bo musti mopirisaya ko'i 
Allah, 

2 ande totundú inta pinodoyon kom 
baptisan andeka soál momarakat kon 
intau ande soál kobiagan bui naonda 
im matoi, andeka doman soál kobiagan 
mononoi. 

3 Bo tuatadon in aidan naton, aka ogoian 
i Allah ing kasampatan. 

4Sim mosia inta pernah sinimbayagan 
ing ginanya, inta pernah nokorasa kon 
totabi i Allah bo pernah noko'uli kon silai 
kom banu in Roho Mokudus, 


IBRANI 6.5- 10 18 


> bo inta ain notarima kom pirman inta 
mopia nongkon i Allah bo kawasa mita in 
dunia inta kon singgai mo'iduduimai, 

6 ta'e nonolikudon bui, yo diá bidon bui 
in sia tomobaguon komintanpa simbá 
mogogaidon mogaid kon inta diá mopia, 
sim mosia tua im buibi mopopaku kong 
kayu pinoyotalempang ko'i Adi i Allah 
sing kopontingan monia tontani bo 
moningkule ko'i-Nia kon tayowon intau 
moántó. 

7 Buta inta umuran ko'uyanan bo 
mobogoi in hasil kom bayongan pinomula 
inta baraguna kon intau monononggobá, 
barakatanbi i Allah im buta tatua. 

8Ta'e aka tongá kobiagan im padang bo 
bayongan diát, dá diá im baraguna im 
butá tatua sahingga kutukon i Allah bo 
pangabisannya pokakon modait. 

9Ta'e, utat mita inta kinotabiku, umpakah 
natua in singog nami, ta'e kinota'auan 
bidon nami im mo'ikow. Noyakinbi ing 
kami kom mo'ikow notarima bidon kon 
soal inta mopia, tuata im barakat mita inta 
mokosalamat ko'i monimu. 

10 Sing ki Allah im moádilbi. Diabi 
koliongan-Nya onu inta ain inaidan 
monimu ko'i-Nia, bo tabi inta pino'ontong 

monimu ko'i-Nia wakutu in notulung kon 
utat mita inta tumpala mopirisaya ko'i 
Kristus tungkul intua bo masa in tana'a. 

11 Ilbogon nami bá mo'ikow komintan 
umuran morigon ing gina bo totu-totu'u 
mopirisaya kowakutu im mobiagpa, 
sahingga mo'ikow motarima kon onu inta 
i harap makow monimu tua. 

12 Dona'ai mokopomalas, ta'e duduiaidon 
aid in intau mita inta ain notarima kon onu 
inta pinodandi i Allah, sim mosia umuran 
nopirisaya ko'i Allah bo nosabar doman 
makow in nogolat. 

13 Si wakutu ing ki Allah nodandi ko'i 
Abraham, nongibot in Sia kon totu- 
totu'ubi mobali onu im pinodandi-Nya 
tatua. Bo lantaran diábî im molantu-lantud 
nongkon i-Nia, dá nongibot in Sia 
pinodoyon kon tangoi-Nya tontani. 

14 Nana'a ing kai-Nia, "Aku'oi modandi 
kom barakatan-Kubi bo balion-Kubi 
mobayong ing katurunanmu.” 

1> Nosabar ing ki Abraham nogolat kon 
dandi tatua, sahingga no'ulinya onu inta 
pinodandi tatua í Allah. 

16 Aka intau bo mongibot, yo mongibotbi 
in sia podoyon kon tangoi in intau inta 
molantu-lantud nongkon inia, dá ibotnya 

tatua monginggamádon kom bayongan 
bobayowan. 

17 Ki Allah mo'ibog mopoyakin bui kon 
intau mita inta motarima kon dandi-Nya 
kon diabi baluian-Nya in roncana-Nya 
tatua. Manangka intua Sia nongibot bui. 

18 Doyowa nopasal tatua in diabi 
mobalu-balui: Totu'uonbi i Allah in dandi 
bo ibot-Nya tatua. Sia diabi mongubol. 
Manangka intua kita inta umuran 
umoliung ko'i-Nia, umuran-Nya inogoian 
in ropot bá umuran kumadai kon onu inta 
i harap makow kon tayowon naton. 

19 Onu i harap makow naton tua naonda 
bo jangkar inta no'ikanom makow 
kon tampat inta modalom totok bo 
nobali kokadaian inta moropot totok bo 
mokoáman kong kobiagan naton. Onu 
inta iharap makow tua ain no'idapot in 
ruangan inta totok im mosuci kom Baloi 
Tuhan kon soroga. 

20 Aim binontangan i Yesus in dalan 
bayáan naton tatua, Sia sinumuotdon kon 
tua bo nobali Imang naton Imang Moloben 
inta diádon mato-matoi ná ki Imang 
Melkisedek. 

7 l Ki Melkisedek na'a raja nongkon 
Salem bo imang i Allah inta totok 

im molantud. Wakutu ing ki Abraham 
nobuidon nongkon pinoparangan 

bo nonalowdon kon raja mita, dá ki 
Melkisedek na'a namangoidon nonontomu 
bo nomarakat ko'inia. 

2 Dá ki Melkisedek inogoian i Abraham 
mopuluh noporsen nongkon bayongan 
inta no'ulinya kom pinoparangan. 

Tangoi Melkisedek na'a, mangalenya: 
"Raja Moádil" muna-munamai; bo 
lantaran sia nongkon Salem dá tangoinya 
sinomangalean doman: "Raja Dodamean”. 

3 Diá ing katarangan mongo oyúon 
ing ki ama ande ki inánya, ande 
mogoguyangnya. Diá doman ing 
katarangan soál kinolahirannya andeka 
kinopatoiannya. Sia nádon onda bo ki Adi 
i Allah. Sia noba Imang inta mononoi. 

4 Dá ontongondon naton kon na'a kom 
molobenbi totok ing ki Melkisedek tua. Sia 
moloben, tuamai mogoguyang naton ki 
Abraham nobogoi im mopuluh noporsen 
ko'inia nongkon bayongan inta no'ulinya 
kom pinoparangan tatua inta totok mopia. 

> Aka kon hukum in agama Yahudi, 
imang mita katurunan i Lewi mustibi 
mogamá kom mopuluh noporsen nongkon 
bayongan inta no'uli in umat inta ki utat 

monia, umpakahbi tumpala katurunan i 
Abraham im mosia. 

6 Ki Melkisedek de'emanbi katurunan i 
Abraham, ta'e sia notarima doman kom 
mopuluh noporsen nongkon bayongan 
inta no'uli i Abraham, bo nomarakat 
doman in sia ko'i Abraham, intau inta ain 
notarima kon dandi mita nongkon i Allah. 

7 Totu'u kon diábi mota'au bayowan, kon 
intaubi inta binarakatan im mo'ompa- 
ompá nongkon intau inta nomarakat 
ko'inia. 

8 Imang mita inta motarimamai kom 
mopuluh noporsen nongkon onu inta 
no'uli in umat, mosia tua intaubi doman 
inta mato-matoi. Ta'e podudui onu inta 
pinais kom Buk Mosuci, ki Melkisedek inta 
notarimadon kom mopuluh noporsen ná 
silai imang tua in intaubi inta umuran 
nobiag. 

9 Dá mota'aubi singogon kon ki Lewi inta 
katurunannya mita mogamá domanmai 
kom mopuluh noporsen nongkon onu 
inta no'uli in intau Israel mogubolibi 
doman kon silai tatua pongin i Abraham, 
wakutu ing ki Abraham nobogoi intua ko'i 
Melkisedek. 

10 Umpakahbi diápa no'ilahir ing ki 
Lewi, ta'e mota'au bidon tangoion kon 
sia ing kom bonu bidon awak i Abraham 
mogoguyangnya tatua, wakutu ing ki 
Melkisedek noyodungkul i Abraham. 

11 Wakutu imang mita intau in Lewi nobali 
itoi, hukum agama Yahudi inogoi kon 
umat Israel, sing kon tungkul intua imang 
mita intau in Lewi diá mokotoindudui 
totok kon onu inta musti pomia'an monia, 
manangka intua musti oyúon imang 
ibanea, inta ná tai Imang Melkisedek, 
bo mosia na'a in de'emanbi nongkon 
kolompok i Imang Harun. 

12 Dá aka lolitúan in imang mita bo 
mobalu-baluibi; yo hukum in agama 
Yahudi im mustibi doman mobalu-balui. 

13 Imakusud na'a ing ki Tuhan naton, 
Sia nongkon sukubi ibanea, bo diapabi 
kon dodai onda intau nongkon sukunya 
nogaid salaku imang. 

14 Kinota'auan bidon im bayongan imang 
kong ki Tuhan naton nongkon sukubi in 
Yahudi. Diábi dodai onda kino-tangoian 
i Musa in suku tatua wakutu in sia 
nongonguman kon soál imang mita. 

15 Onu inta ino'uman na'a nodugangdon 
nosilang, naonda in oyúondon imang 
ibanea ná ki Melkisedek. 

16 Sia binali imang de'emanbi pinodoyon 
kon atorang mita inta pinomia in intau, 
ta'e pinodoyobi kon kobobiagnya inta 
inogoian ing kawasa inta diá modai-dait. 

17 Sing kom bonu im Buk Mosuci 
pinaisdon nana'a, "Ikow Imang inta 
umuran oyúon, ná ki Imang Melkisedek." 

18 Dá masa in tana'a atorang inta 
nokoyongandon diádon pinaké, sin 
diádon ing kakuatannya bo diá domandon 
baraguna. 

19 Sin diábi tobatúmai mota'au 
sompurna'an in hukum agama Yahudi 
tua. Tuamai tana'a kita inogoiandon in 
harapan inta totu'u mopira; sahingga ing 
kita mota'audon dimiug ko'i Allah. 

20 Apadoman tua komintan siningog 
i Allah nongibot. Diábi in ibot natua 
kowakutu imang mita tatua binali imang. 

21 Ta'e ki Yesus nobali Imang pinakéanbi 
in ibot, nana'a in singog i Allah ko'i-Nia: 
"Ki Tuhan nongibotdon bo diábi baluian- 
Nya onu inta ain siningog-Nya: 'Ikow nion 
Imang inta mononoi.™ 

22 Tuamai ki Yesus nobali jaminan in 
tobatú dodandian inta totu'u mopia. 

23 Tobatú soál inta moponting: Imang 
mita ibanea im mobayongbi sim mosia 
tua i mato-matoipabi sahingga in diádon 
mota'au mogingguput kon oáidan monia. 

24Ta'e lantaran ki Yesus in didbi 
mato-matoi, dá oáidan-Nya salaku Imang 
diábi mopamping kon intau ibanea. 

25 Manangka intua ki Yesus umuranbi 
mota'au moposalamat kon intau mita inta 
namangoi ko'i Allah inta mongin i-Nia. 
Sin diá in nobiag mononoi bo umuran 
mopoyaput im mintahang ko'i Allah sing 
kopontingan intau mita tatua. 

26 Dá ki Yesusbi tua in Imang Moloben 
inta paraluon naton. Sia tua in nodaritbi 
kom bayongan yagi-yagi, diabi in tala 
andeka dosa onukadon ko'i-Nia. Sia 
im pino tondi nongkon intau mita inta 
dinosa, bo dinia pino'onik in tampat inta 
molantu-lantud nongkon langit. 

27 Sia diábi notongkai in imang-imang 
moloben mita ibanea inta pomuloi in 
singgai musti moposumbah ing kurban 
sim potobus kom bayongan talánya 
tontani. Mopalut makow kon tua sia 
moposumbah doman ing kurban potobus 

kon dosa mita in umat. Ki Yesus tongabi 
komintan noposumbah ing kurban bo 
awak-Nyabi tontani im pinosumbah-Nya 
salaku kurban. 

28 Hukum agama Yahudi nopobali imang 
moloben kon intau diá nosompurna. 
Ta'e onda intua, nongkon hukum agama 
tatua inaidan i Allah in dandi inta 
sinakinan in ibot kom balion-Nyabi, Imang 
Moloben ing ki Adi-Nya inta pinomia-Nya 
mopoposalamat inta mosompurna bo inta 
dia mato-matoi. 

8 INa'abi im pangkoi totok onu in 

ino'uman naton: Oyuondon Imang 
Moloben naton na tatua inta ilimitu 
nomarentah noyotakin i Allah inta totok 
Momulia kon soroga. 

2 Sia nopobayak in oáidan-Nya salaku 
Imang Moloben kon Tampat inta paling 
Mosuci kom bonu ing Kemah i Tuhan. 
Kemah inta pinosindog i Tuhan tontani, 
de'emanbi intau in noposindog. 

3 Pomuloi imang moloben sinantú bidon 
kom musti moposumbah ing kurban 
andeka mobogoi in sosumbah ko'i 
Allah. Natua doman in Imang Moloben 
naton, musti oyúon doman in ogoi-Nya 
posumbah. 

4 Aka Sia nogutun kon dunia na'a, dá 
diábi nobali Imang in Sia, sin oyúon bidon 
in imang kon dunia na'a inta moposumbah 
ing kurban inta pino'igum in hukum 
agama Yahudi. 

> Oáidan inta inaidan monia tua salaku 
imang sabanarnya in tongábi gambaran 
bo olinow in onu inta kon soroga. Tua aim 
bidon pinota'au i Allah ko'i Musa kolipod, 
kowakutu in sia noposindog ing Kemah 
i Tuhan. Nana'a ing guman i Allah ko'i 
Musa, "Pokotorop! Tua komintan mustibi 
pomia'anmu podudui ing gambar inta 
pino'ontong-Ku ko'inimu kon tudu im 
bulud." 

6 Ta'e tana'a ki Yesus noko'uli kon tugas 
imang inta momuli-mulia nongkon inta 
inaidan in imang mita tatua. Sin dodandian 
inta pinomia-Nya kon sigad i Allah bo in 
intau tua dodandianbi inta lebe mopia sim 
pinodoyon doman kon dandi inta totok im 
mopia. 

7 Aka kuma bo diá ing ga'atnya kon 
dodandian inta muna, yo tantu diá bidon 
paralu mogaid bui kon dodandian inta 
induanya. 

8 Lantaran kino'uliandon i Allah kon 
talá in umat-Nya, sahingga noguman 

in Sia nana'a: “Pokotorop, pokotorop, 
mo'iangoibi in wakutunya, Aku'oi mogaid 
kon dodandian mobagu takin bangusa 
Israel, bo takin bangusa Yohuda. 

9 De'emanbi ná dodandian inta inaidan- 
Ku takin mogoguyang monia wakutu im 
mosia dinia-Ku ilumuai nongkon butá im 
Mesir. Mosia diá tantu dinumudui kon 
dodandian inta inaidan-Ku takin i monia; 
tuamai diádon pandungon-Ku im mosia. 

10 Ta'e tana'a, na'adon in dodandian 
inta pomia'an-Ku takin umat-Ku Israel, 
Kon singgai mita mo'iduduimai, Pirman i 
Tuhan: Popotonop-Ku in hukum-Ku kom 
bonu im pikiran monia, bo popopais-Ku 
domandon kong gina monia. Aku'oi im 
mobali ki Allah monia, bo mosia im mobali 
umat-Ku. 

11 Diá bidon paralu im mosia motundú 
kon tumpala umat kon sigad monia 
tua, andeka mopota'au ko'i utatnya, 
'Popirisayadon ko'i Tuhan.' Sim mosia 
komintan, adi itoi, monota'aubi ko'i-Nakó. 

12 Ampungan-Kudon in talá mita monia, 
bo diá bidon umuran-Ku toropon makow 
in dosa mita monia." 

13 Naonda im pinomiadon dodandian 
nobagu tua, dá binalidon i Allah 

nokoyongan bo no'itontumi in dodandian 
inta muna; bo onu inta no'onggot tua in 
lagidon moyoyang. 

I Dodandian inta muna oyúonbi in 
9 atorang po'o-ibadah bo oyúon doman 
in tampat po'o-ibadáan inta pinomia in 
intau. 

2 Kong kemah tatua inaidan domandon in 
tobatú ruangan inta sinagoian "Ruangan 
Mosuci." Kon tua oyúon in tampat 
pototuduan kon togá, bo oyúon doman 
meja bo roti inta pinosumbah ko'i Allah. 

3 Kon dotá im bonunya, inta kon tumimai 
ing gorden induanya, oyúon in ruangan 
inta sinangoian "Ruangan Totok Mosuci." 

4Kom bonu in ruangan tatua oyúon in 
tobatú meja pototubáan kon sosumbah, 
meja inta pinomia nongkon bulawan. 
Oyúon doman im poti Dodandian inta 
komintan inolitan im bulawan. Kom bonu 
im poti tatua oyúon ing kuyon bulawan 
inta binonuan im manna, tungkud i Harun 
inta ain nomolimping, bo batu doyowa 
inta pinomaisan kom parentah i Allah inta 
mopululuh. 

> Kon tuduh im poti tatua oyúon ing kerub 
doyowa, tuata im mahaluk kokolikipan 
inta nobali lambang koángoian i Allah. 

Kolikip im mahaluk doyowa tatua no'ibuká 
makow kon tuduh in talob poti tatua, 
tobatú tampat pongongampungan kon 
dosa. Ta'e tua mita diá ko'insilangan 
batu-batúon tana'a makow. 

6 Natuata, sinompia komintan intua. 
Pomuloi in singgai imang mita tumuot 
kom bonu ing kemah tatua kon tampat 
inta kom muna totok, bo mopobayak in 
oáidan monia kon tua. 

7 Bo inta mota'au tumu'ot kon ruangan 
inta paling moákow tua in tongabi imang 
inta totok moloben. Sia tumu'ot mogaid 
kon oáidannya komintan in totaong. Sia 
tumu'ot kon tampat tatua takin kodia-dia 
in dugú inta posumbah ko'i Allah salaku 
sosumbah inta potobusnya kon dosanya 
tontani bo dosa mita in umat i Allah inta 
diá sinu'od pinomia. 

8 Roho i Allah nopo'ontongdon kino 
tarang pinongin atorang tatua, kon solama 
kemah dotá im muna mo'isindogpa 
makow, dalan tumu'ot kom bonu in 
ruangan inta paling mosuci tatua diápa 
nobukat. 

9 Na'a nobali lambang kon sempo in 
tana'a; mangalenya kon sosumbah mita 
bo kurban mita mahaluk inta pinosumbah 

ko'i Allah, diábi mokosompurna kong gina 
intau inta nodia kon sosumbah. 

10 Sin upacara mita tatua in tongabi 
soal koka'anon bo o'inumon bo noyagi- 
yagimaidon upacara pondaritan. Bayongan 
tua tongábi atorang mita in intau inta 
pakéon modapot wakutunya ki Allah 
monombagu kon dunia na'a. 

11 Ta'e ki Kristus ain namangoi salaku 
Imang Moloben nongkon soál mita mopia 
inta aindon oyúon. Sia sinumu'otdon 
bo ain nopobayak in oáidan-Nya salaku 
Imang Moloben kom bonu ing kemah 
moloben bo inta totok nosempurna. 
Kemah tatua in de'emanbi pinomia in 
intau; mangalenya de'emanbi nongkon 
dunia inta tongá doman pinomia na'a. 

12 Ki Kristus sinumu'ot kon Ruangan 
Totok Mosuci kong kemah tatua tongábi 
komintan, dia bidon mopobui-buimai. 
Dodai intua Sia diábi nodia kon dugú 
im bembé kolakian andeka dugú adi in 
sapi sim posumbah, ta'e dugú-Nyabi 
tontani in dinia-Nya. Bo dugú-Nyabi 
tatua in nopobebas ko'i naton dapot ing 
kopalutannya. 

13 Dugú im bembé bo dugú in sapi 
kolakian takin lobud ing kurban ki adi in 

sapi, pinaké nondarit kon intau mita inta 
nokotor podudui atorang in agama simba 
mobali modarit im mosia. 

14 Dá aka dugú bo lobud mokodarit 
kon onu inta nokotor kon intau mita 
tatua, yo bambi kabi dugú i Kristus! 
Pinongin Roho inta dia mato-matoi, ki 
Kristus ain noposumbah in awak-Nya 
tontani ko'i Allah salaku kurban inta 
nosompurna. Tuabi in nondarit kong 
gina naton nongkon upacara mita inta 
diá im baragunanya, simbá kita umuran 
mosumbah ko'i Allah inta nobiag. 

1> Tuamai ki Kristus nobali tonsigad kon 
tobatú dodandian inta nobagu, simbá 
intau inta inoinidon í Allah motarimadon 
kom barakat mita mononoi inta aim 
pinodandi i Allah. Tua komintan mobalibi 
sin oyúon im minatoi; Siata ing ki Kristus. 
Kinopatoian-Nya tatua in nopobebasbi 
kon intau mita nongkon talá mita inta 
pinomia monia wakutu in dodandian inta 
muna pinaképa 

16 Aka oyúon in surat warisan, yo mustibi 
doman oyúon im bukti kon intau inta 
nomia kon surat tatua minatoidon. 

17 Sin diapabi mangale in surat warisan 
tatua aka intau inta nomia kon surat tatua 

nobiagpa. surat tatua mota'au pakéon aka 
minatoidon intau inta nomia kon surat 
tatua. 

18 Tuamai dodandian inta muna musti 
duguon simba mo sah. 

19 Munapabi ing ki Musa nopota'au im 
bayongan hukum i Allah kon intau mita 
Israel. Onda intua sia nogamá kon dugu 
adi in sapi bo dugú im bembé kolakian 
bo bina'ukannya in tubig. No'iduduimai 
kon tua pinisikannyadon im Buk inta 
pinomaisan kon hukum mita inta nongkon 
i Allah bo bayongan intau Israel. Sia 
nomisik kon tua takin hisop bo bubul in 
domba inta nopuya totok im batangannya. 

20 Koyogot nopobayak in oáidannya tatua 
sia nosingog nana'a, "Na'adon in dugú inta 
noposah kon dodandian nongkon i Allah 
inta musti duduian monimu.” 

21 Natua doman im pinomia i Musa kong 
kemah i Tuhan bo kom bayongan pakakat 
inta pakéonmai kom po'o-ibadáan, 
nodaitnya pinisikan in dugú tatua. 

22 Aka podudui kon hukum agama 
Yahudi, yo gogió bayongan yagi-yagi 
daritanbi in dugú, bo dosa mita im 
mota'au ampungan ta'e musti dugúon. 

23 Bayongan yagi-yagi inta nobali 
lambang kon onu inta kon soroga mustibi 
daritan natua. Ta'e aka kon soal mita inta 
kon soroga, paraluonbi in sosumbah inta 
lebe mopia. 

24 Sing ki Kristus in diabi sinumu'ot kon 
Ruangan Mosuci inta pinomia in intau, inta 
nobali lambang in ruangan Mosuci inta 
totokea. Ki Kristusbi tontani in sinumu'ot 
kon soroga; tana'a Sia minayak kon 
tayowon í Allah sin lantaran kopontingan 
naton. 

25 Aka Imang Moloben intau Yahudi yo 
pomuloibi in taong tumu'ot kon ruangan 
Totok Mosuci kom bonu im baloi Tuhan 
takin kodia-dia in dugú im mahaluk. 
Ta'e ki Kristus in diábi nopobui-buimai 
sinumu'ot sin moposumbah in awak-Nya 
tontani. 

26 Sin aka natua da tantu mopobui-buibi 
domanmai Sia monahang kon roriga inta 
mulaipamai dunia na'a pinomia. Ta'e 
nonyata magi, tana'a kon singgai tumi 
na'a, Sia namangoi tongábi komintan bo 
noposarakan in awak-Nya tontani sim 
potobus kom bayongan dosa naton. 

27 Bo sinantu domandon i Allah, kon 
intau in tongábi komintan matoi, onda 
intua adilondon i Allah. 

28 Natua doman ing ki Kristus, tongabi 
komintan pinosumbah salaku kurban 
pinotobus kon dosa in intau mobayong. 
Sia im mamangoipabi bui, ta'e de'eman 
bidon mamangoi mogimpalut kom 
persoalan dosa, ta'e dongka bidon 
moposalamat kon intau mita inta mogolat 
makow kong koángoian-Nya bui. 

] 0 I Hukum in agama Yahudi tongabi 

nobogoi ing gambaran inta diá 
nosilang kon soál mita mopia inta 
kon singgai mo'iduduimai, de'emanbi 
gambaran inta totokea nongkon soal 
mita tatua. Sin hukum mita tatua diabi 
mokosompurna kon intau inta mamangoi 
mosumbah ko'i Allah takin kodia-dia 
im barang inta posumbah. Umpakahbi 
pomuloi in taong umuran moposumbah 
ing kurban mita natua. 

2 Sin aka kuma intau mita inta nosumbah 
ko'i Allah tua bo totu-totu'udon dinaritan 
nongkon dosa, yo diá bidon im porasa'an 
monia kon dinosapa, bo diá bidon 
moposumbah bui ing kurban. 

3 Ta'e nonyata magi, yo kurban mita inta 
pinosumbah pomuloi in taong tua justru 
moponoropbi bui kon intau mita kom 
bayongan dosa monia. 

4 Sin diábî doman dugú in sapi bo dugú 
im bembé mokopopat kon dosa. 

> Tuamai naonda ing ki Kristus namangoi 
in dunia na'a, Sia noguman ko'i Allah 
nana'a: "Ikow in doi bidon ing kurban bo 
sosumbah; ta'e sinadia-Mudon in awak 
ko'i-Nakó. 

6 Ikow doidon ing kurban tubáan andeka 
kurban potobus kon dosa. 

7 Bo Aku'oi noguman nana'a, 'Na'adon 
in Aku'oi, o Allah! Aku'oi namangoi sim 
mogaid kon onu inta kino ibog-Mu, ná 
inta pinais kom Buk Mosuci soal Aku'oi." 

8 Dungkul ki Kristus noguman nana'a, 
"Ikow doidon ing kurban bo sosumbah; bo 
doi bidon Ikow ing kurban mahaluk inta 
sinubá salaku sosumbah bo kurban inta 
potobus kon dosa. Ki Kristus nosingog 
natua, umpakah bayongan kurban tatua 
pinosumbah pinodudui kon hukum agama 
Yahudi." 

9 Nopalut makow kon tua ki Kristus 
noguman, “Na'adon in Aku'oi, o.. Allah! 
Aku'oi namangoi sim mogaid kon onu inta 

kino ibog-Mu." Dá bayongan kurban inta 
muna tua komintandon pinopatan i Allah 
bo binaluian ing kurban i Kristus. 

10 Inaidandon i Yesus Kristus onu inta 
kino ibog i Allah. Pinosumbah-Nyadon 
in awak-Nya tontani salaku kurban. Sia 
noposumbah in awak-Nya tatua tongabi 
komintan dapot ing kopalutan dunia na'a, 
ta'e onu in inaidan-Nya tatua, nondaritbi 
ko'i naton nongkon bayongan dosa. 

11 Pomuloi in singgai imang intau Yahudi 
umuran mogaid kon oáidan monia salaku 
imang bo umuran doman mopobui- 
buimai moposumbah ing kurban mita ná 
inta biasamai pinosumbah monia. Ta'e 
totu'ubi kong kurban mita tatua in diabi 
mokopopat kon dosa. 

12 Ta'e ki Kristus in tongabi komintan 
noposumbah ing kurban potobus kon 
dosa, bo kurban tatua umuranbi pakéon 
nodapotkabi ing kopalutan dunia na'a. 
Naonda in nopalut makow noposumbah 
ing kurban tatua, ki Kristus ilimitú kon 
dotá ing kolanan i Allah bo nomarentah 
noyotakin-Nya. 

13 Bo tana'a makow, ki Kristus mogolat 
makow modapot im bayongan saturu-Nya 
potungkudon i Allah kon tayowon-Nya. 

14 Dá kurban tobatú tatua inta inaidan i 
Kristus noposompurnadon kon intau mita 
inta ain dinaritan nongkon dosa. 

15 Kon soál mita tatua Roho i Allah aim 
bidon doman noguman ko'i naton nana'a, 
16 "Na'adon in dodandian inta inaidan- 

Ku takin i monia kon singgai mita 
mo'iduduimai,' ki Tuhan noguman doman 
nana'a, 'Hukum-Ku mita potonop- 
Kudon kom bonu ing gina monia, bo 
popopais-Kudon kom bonu in raian 
monia." 

17 Ki Allah noguman doman nana'a, 
"Liongon-Ku bidon im bayongan dosa 
monia bo aid mita monia inta mongora'at." 

18 Aka, dosa mita bo aid mita mongora'at 
aindon inampungan, dá diá bidon paralu 
moposumbah ing kurban sim potobus kon 
dosa. 

19Yo ule utat mita, dugú i Yesus tua 
nobogoidon ing kabaranian ko'i naton in 
tana'a tumu'ot kon Ruangan Totok Mosuci. 

20 Binukatandon i Yesus in dalan mobagu 
bayáan naton, dalan inta mobogoi ing 
kobiagan. Dalan tatua mongin gorden inta 
awak i Yesus tontani. 

21 Bo tana'a oyúondon in Imang momulia 
naton inta nobali itoi kom Baloi Allah. 

22 Tuamai, koligai dimiugdon ing kita ko'i 
Allah takin gina motulid bo totu-totu'udon 
mopirisaya sing gina naton dinaritandon 
nongkon pikiran mita inta mongora'at bo 
awak naton dinaritan domandon in tubig 
inta modarit totok. 

23 Koligai ing kita mokopotantú kom 
pirisaya bo umuran kumadai kon onu 
inta inakudon naton bo inta i harap 
makow naton, sin Sia inta nodandi tantúbi 
mobogoi in onu inta aim pinodandi-Nya 
tatua. 

24 Bo kita im mustibi mosi'indoian, simbá 
umuran mota'au mosiponoropan kom 
bá motabi kon tumpala intau bo momia 
doman kon soál mita inta mopia. 

25 Kita musti umuran moyosipun 
moyotakin bo umuran mosambayang. 
Dona'ai mokopomalas ná intau 
ibanea. Mustibi doman umuran kita 
mositonggina'an, sing kinota'auan bidon 
naton kon diá bidon mo'onggot bo 
mamangoi bui ing ki Tuhan. 

26 Sin aka habar inta mobanar nongkon 
i Allah aim pinota'au ko'i naton, ta'e 
umuranpa doman tumu'od ing kita 
mogaid kon dosa, dá diá bidon ing kurban 
inta pomopat kon dosa naton. 

27 Dongka bidon tobatú in sinadia ko'i 
naton, tuata in tumayow kom pongadilan 
i Allah bo tulu in torú-Nya inta momokak 
kon intau mita inta molawang ko'i-Nia! 

28 Intau inta doi dumudui kon hukum 
inta inogoi Musa, hukumon matoi bo diábi 
ampungannya, aka doyowa andeka tolu 
intau nobogoi ing kosaksian, bo oyúon im 
bukti kon sia ing kotalá. 

29 Ta'e umpakah natua, hukumanbi kon 
intau inta moritak ko'i Adi i Allah im 
moboga-bogat, bo ko'i monia doman inta 
nonganggap nohina in dugú dodandian 
i Allah, dugú inta pinodoyon kong 
kinopatoian i Kristus sin nondarit ko'inia 
nongkon dosanya mita. Sia in nohojat 
doman kon Roho inta mobogoi in totabi. 

30 Sing kinota'auan bidon naton ki ine 
in Sia inta noguman, "Aku'oi im motulibi! 
Akuoi im mohukumbi!" Bo inta noguman 
doman nana'a, "Hakimonbi i Tuhan in 
umat-Nya." 

31 Totokdon moko'ondok aka kom 
bonudon ing kawasa i Allah inta nobiag! 

32 Toropkah ing ka'ada'an monimu 
kolipod. Ko wakutu im mo'ikow notarima 
kom bayag inta pinonindar i Allah, 

mo'ikow tantu nokorasa kon yoyiga, ta'e 
umuran nobakuat totok i mo'ikow. 

33 Mokakit in singkuleon mo'ikow bo 
balion monia yambá kon tayowon intau 
mobayong. Oyúon doman mo'itakin im 
mo'ikow mororiga takin intau mita inta 
iroriga doman natua. 

34 Bo mo'ikow no'itakin doman nokorasa 
kon ko'oajar ing gina monia inta kinurung 
kom ponjara. Bo wakutu ing kapunya'an 
monimu nodait inagow, diá noya'at 
ing gina monimu, sing kinota'auandon 
monimu kon oyúonpabi im mopia-pia 
nongkon tua bo inta mononoi totok. 

35 Manangka intua, dikabi ukatan 
monimu onu inta aim pinirisaya monimu 
sin aka mo'ikow umuran mopirisaya, dá 
molobenbi mangale inaidanmu tua! 

36 Mokoposabarbi im mo'ikow, simbá 
mota'aupa mogaid kon onu inta kino ibog 
i Allah, sahingga tarima'anbi monimu onu 
inta pinodandi i Allah tua. 

37 Sing kom Buk Mosuci aim pinais nana'a: 
"Nodiugdon totok in wakutunya, da Sia inta 
sinango-tangoi mo'iangoi tua, in lagidon 
mo'iangoi; Diá bidon balu-baluian-Nya in 
wakutu koangoian-Nya. 

38 Bo umat-Ku inta mobanar im 
mopirisayabi bo mobiag; ta'e aka oyúon 
ing kon sigad monia tua in nobalui im 
pirisaya, dá diabi mosanang ing gina-Ku 
ko'inia tua.” 

39 Kita na'a in de'emanbi umat inta 
mobalu-balui im pirisaya bo inta dia 
koharapan. Ta'e umatbi inta mopirisaya 
ko'i Allah bo inta posalamaton. 

] ] I Mopirisaya na'a mangalenya, totok 

moyakin kon onu inta iharap makow 
naton, mangalenya oyúon kotantuáan kon 
soal mita inta diá inontong. 

“Lantaran oyúon im pirisaya, dá intau 
mita tungkul intua kinosanang ing gina i 
Allah. 

3 Lantaranbî oyúon im pirisaya, dá 
kinota'auandon naton kon dunia na'a 
pinomiabi i Allah takin singog-Nya. Dá 
onu inta ko'ontongan naton tua, pinomiabi 
i inta diá ko'ontongan tua. 

4 Lantaran oyúon im pirisaya, dá ki Habel 
noposumbah ko'i Allah ing kurban inta 
mopia-pia nongkon onu inta pinosumbah 
i Kain. Lantaran doman pirisayanya tatua, 
ki Habel sinarima i Allah salaku intau 
inta mopia, bo tua in nonyatadon kon 
sosumbahnya in sinarima i Allah. Bo 

lantaran pirisayanya, dá sia nosingogpabi 
umpakahbi minatoidon. 

> Lantaran oyúon im pirisaya, dá ki Henok 
biningkat pinobayak ko'i Allah simbá diá 
matoi in sia. Diabi tobatúmai noko'uli 
ko'inia sim biningkatdon i Allah in sia. 
Kom Buk Mosuci pinais nana'a, "Ko wakutu 
ing ki Henok diápa sinintak, kobobiagnya 
mokosanang kong gina i Allah. 

6 Aka diá im pirisaya, dá diábi in 
tobatúmai intau mota'au moposanang 
kong gina i Allah. Sing ki ine im mamangoi 
ko'i Allah mustibî mopirisaya kong ki Allah 
tua in oyuonbi. Bo intau inta totu-totu'u 
motayak ko'i-Nia ogoian-Nyabi in onu 
inta sinayaknya tatua." 

7 Lantaran mopirisaya, dá 
pinogumanandon i Allah ing ki Nuh 
kon soal mita inta mobali kon singgai 
mo'iduduimai, inta diábi ko'ontongannya. 
Ki Nuh nopirisaya ko'i Allah, dá 
inindongogannya onu inta pinoguman i 
Allah ko'inia. Pinomianya ing kapal inta 
kon singgai no'iduduimai nobogoi ing 
kasalamatan ko'inia bo koluarganya. 
Dunia na'a i hukum i Allah, ta'e lantaran ki 
Nuh nopirisaya, dá pinonyatadon i Allah 
kon intaubi mopia in sia. 

8 Lantaran mopirisaya, da ki Abraham 
dinumudui ko'i Allah wakutu inoini i 
Allah bo pinotabá minayak im butá 
inta pinodandi i Allah ogoi ko'inia. Ki 
Abraham minayakbi doman umpakahbi 
diá kinota'auannya mongo kon onda im 
bayáan. 

9 Takin pirisayanya tatua, sia nogutun 
salaku intau mokokiángoi kom butá inta 
pinodandi i Allah ko'inia tua. Ki Abraham 
nomia kong kemah bo nogutun kon tua. 
Natua doman ki Ishak bo ki Yakub inta 
notarima doman kon dandi natua nongkon 
i Allah. 

10 Ki Abraham mogolat makow kong kotá 
inta ironcana i Allah posindogon kom 
pondasi inta moroton. 

Il Lantaran mopirisaya, dá ki Abraham 
noko'uli kong katurunan nongkon i Sara 
umpakah nogoguyangdon in sia bo 
bantó doman ing ki Sara ki buloinya. Ki 
Abraham noyakinbi kon totu'uonbi i Allah 
in dandi-Nya tatua. 

12 Umpakah wakutu intua ki Abraham 
nádon onda bo intau minatoi in awaknya, 
ta'e nobayongpabi doman in turunannya, 
diabi ko'iapan ing kobayongea sin nádon 

tundi kon langit bo bungaion kom bingki 
im pintad kobayongea. 

13 Bayongan intau tatua umuran 
nopirisaya uma'ai minatoi. Mosia diabi 
notarima kon onu inta pinodandi i Allah, 
ta'e tonga noko'ontong bo notamad 
nongkon noyayuk. Aid monia tua 
noponyata kom mosia tua in tongábi 
intau mokokiángoi inta tongá doman 
no'iandupmai kon dunia na'a. 

14 Mosia inta nosingog natua 
nopo'ontongdon kinosilang kom 
mosia tua yogot motayak kom buta inta 
mobalidon kapunya'an monia tontani. 

15 De'emanbi butá inta ain sinala'an 
in umuran raion monia. Sin aka tua in 
umuran raion monia, dá nobayong bidon 
ing kasampatan monia nobui kom butá 
tatua. 

16 Ta'e nonyata magi inta kinotanoban 
monia tua in tobatúbi butá inta totok 
mopia, tuata im buta inta kon soroga. 
Manangka intua diábi mo'oyak ing ki Allah 
tangoion ki Allah monia, sim pinosadia'an 
bidon i Allah im mosia kon tobatú kotá. 

17 Lantaran doman mopirisaya, dá ki 
Abraham nobaranibi in noposumbah ko'i 
Ishak salaku kurban ko'i Allah wakutu 

inuji i Allah in sia. Ki Abrahambi tua im 
pinobogoian i Allah kon dandi-Nya, ta'e 
norelabi in sia noposarahkan ko'i adinya 
inta tonga totobatu tua. 

18 Umpakah nana'a ing guman i Allah 
ko'i Abraham: "Ki Ishakbi na'a inta 
mobogoi ing katurunan inta pinodandi-Ku 
ko'inimu.” 

19 Kj Abraham in noyakinbi totok kom 
mokosanggupbi ing ki Allah momiag ko'i 
Ishak nongkon kinopatoiannya tua, dá 
mota'aubi tangoion kong ki Abraham 
notarimadon bui ko'i Ishak nongkon 
kino'patoiannya. 

20 Lantaran oyúon doman im pirisaya, dá 
ki Ishak nopodandi doman im barakat mita 
ko'i Yakub bo ko'i Esau kon soál kobiagan 
monia kon singgai mo'iduduimai. 

21 Lantaran oyúon impirisaya, dá 
wakutu ing ki Yakub diápa minatoi, 
binarakatannya ing ki adi mita i Yusup. 
Kinumadai in sia kon tungkudnya bo 
nosumbah ko'i Allah. 

22 Lantaran oyúon im pirisaya, dá naonda 
ing ki Yusup motoyongdon matoi, sia 
nongonguman kon naonda ing kololuai 
intau Israel nongkon Mesir. Sia munadon 

nongoyow, kon tulannya mita diaan aka 
lumuaidon nongkon buta im Mesir tatua. 

23 Lantaran mopirisaya doman, da 
gunyanga i Musa nobuni ko'inia 
tolu nobulan ko'onggotea naonda in 
no'ilahirdon ing ki Musa. Inontong monia 
kom molunat totok in adi tatua, dá 
diabi no'ondok im mosia nolawang kom 
parentah i raja. 

24 Lantaran mopirisaya, da ki Musa 
naonda in nolantudon doibi tangoion ki 
adi i putri raja Mesir. 

25 Sia mo'ibo-ibogbi mobiag moyoyiga 
moyotakin in umat mita i Allah, doibi 
in sia nobiag nosanang tongá umuran 
kinawasa'an in dosa. 

26 Irai Musa kon diábi nongonu in 
singkuleon sim mopirisaya ko'i raja 
mopoposalamat inta pinodandi i Allah 
daripada moko'uli kom bayongan 
kapunya'an kom buta im Mesir. Sin iharap 
makow i Musa tua ing kapunya'anbi kon 
singgai mo'iduduimai. 

27 Lantaran mopirisaya doman, dá ki 
Musa nonalámaidon kom Mesir, diabi 
ondoknya kon torú i raja. Sia umuran 
nogalow kon tujuannya naonda bo 

inontongnyadon ing ki Allah inta dia 
ko'ontongan tua. 

28 Lantaran nopirisaya, da ki Musa nomia 
doman kom Paskah bo nokipisik doman 
in dugú kon lolingkop mita im baloi intau 
Israel simbá diá limodon im malaekat 
maut ing ki adi mita monia guya-guyang. 

29 Lantaran nopirisaya, dá intau mita 
Israel nokololan kon dagat Teberau, 
naonda bo minaya-mayak kon tudu im 
butá no'ingkag im mosia, ta'e intau mita 
im Mesir nongolomot kon dagat tatua 
naonda in nonungkul mosia ilumolan. 

30 Lantaran nopirisaya, dá norumbunbi 
doman i intau Israel in dinding Yerikho 
wakutu in ilibu monia pitu nosinggai. 

31 Lantaran oyúon im pirisaya, dá ki 
Rahab bobay inta monakal tua diabi 
kinolimodan noyotakin intau mita inta 
nolawang ko'i Allah; lantaran nopia totok 
im pinototomunya kon totabá mita in 
intau Israel. 

32 Ule, nobayongpabi doman im 
mota'auku o'umanon, ta'e diádon i 
wakutuku mongonguman kon soál tai 
Gideon, ki Barak”, ki Simson, ki Yepta, ki 
Daud, ki Samuel bo nabi mita. 

33 Lantaran mosia mopirisaya, da 
sinalowdon monia ing karaja'an mita 
ibanea. Inaidan monia onu inta totu'u, 
tuamai no'uli monia onu inta pinodandi 
i Allah. Bibig mita in singa pinomponan 
monia, 

34 tulu inta noborambang nopiong monia, 
bo mosia diá kinotakulan. Mosia nolemé 
ta'e noba noropot, mosia nololakidon 
kom pinoparangan sahingga in sinalow 
monia in tontara mita im bangusa ibanea. 

35 Lantaran oyúon im pirisaya monia, 
dá bobay mita noyodungkul bui in intau 
mita monia inta aim minatoi, sim mosia 
biniagdon bui. Oyúon doman inta norelabi 
in iroriga nodapot minatoi, bo doibi 
pobebason lantaran mo'ibog bui biagon 
bo moko'uli kong kobiagan inta lebe 
mopira. 

36 Oyúon in irupa-rupamai sinambok, 
sinogot in rante bo pinobonu kom ponjara. 

37 Mosia inandur im batu nodapot im 
minatoi, oyúon doman ing ginaragaji, bo 
oyúon doman iratá im pitow. Maya-mayak 
makow mosia mogilambu-lambung in 
lambung inta nongkon kulit in domba 
andeka kulit im bembé; mosia nobiag 
nobogá, pinogutú bo iroriga mangoi. 

38 Dunia na'a de'emanbi tampat mopia 
ko'i monia. Mosia maya-mayak makow 
kom padang gurun bo kom bulu- 
buludanea bo mogutun kom bonu ing goa 
mita kom bubú mita im butá. 

39 Moloben totok ing ka'untungan no'uli 
in intau mita tatua lantaran pirisaya 
monia! Ta'e diábi im mosia notarima kon 
onu inta pinodandi i Allah, 

40 sin oyúonbi in roncana i Allah ko'i 
naton inta mopia-piabi totok nongkon 
tua. Na'a in roncana-Nya tua, tongábi 
moyotakin naton, mosia im mobali 
mosompurna. 

] 2 l Ule, soál kita tontani, kon libumai 

naton na'a in nobayongbi totok 
in nobali saksi! Manangka intua, koligai 
lumbúondon naton im bayongan inta 
mokoyoyiga ko'i naton bo dosa inta 
umuran mo'i-kompit makow ko'i naton. 
Bo koligai mositandingan ing kita mogaid 
kon onu inta pinoki aid ko'i naton. 

2 Mogaid ing kita kon tua takin umuran 
mopirisaya ko'i Yesus, sin Sia tuata inta 
nopobangon kom pirisaya naton bo 
umuran nolukad kom pirisaya naton 
nongkon pinomangkoianpamai dapot im 
pangabisannya. Nonahangbi ing ki Yesus 

iyoyiga kong kayu pinoyotalempang! 
Diabi pinandung-Nyamai im matoi 
kong kayu pinoyotalempang tua totokbi 
im moko'oyak. Tongabi lunganga inta 
korasa'an-Nya kon singgai mo'iduduimai 
in umuran pinonorop-Nya makow. Bo 
tana'a makow, Sia ilimitúdon kon dotá 
ing kolanan i Allah bo nomarentah 
noyotakin- Nya. 

3 Toropkah monimu naonda ing kororiga 
i Yesus sinumayow kon intau mita dinosa 
inta noramiji totok molawang ko'i-Nia! 
Tuamai umuranbi korigon ing gina bo 
umuran moharap. 

4 Sin wakutu i mo'ikow moramiji totok 
molawang kon inta diá mopia, diápabi 
dodai onda mo'ikow nobakuat dapot 
iluaian dugú. 

> Bo dikabi liongon monimu in tonggina 
mita i Allah tana'a, inta inogoi-Nya ko'i 
monimu salaku ki adi-Nya mita: "Adi-Ku, 
tarukiradon kopira totok in totundú i 
Tuhan, bo dikabi tumontol aka torúan-Nya 
in ikow. 

6 Sin sambokonbi i Tuhan intau mita inta 
kotabi-Nya, bo sambokon-Nyabi in intau 
inta inaku-Nya salaku ki adi-Nya." 

? Tarimabi monimu aka sambokon i Allah 
im mo'ikow. Sin Sia mosambok salaku ki 
Amá naton. Sin diábi tobatúmai adi tongá 
pomayak makow diá sambokon i amánya 
aka mogaid kon inta diá mopia! 

8 Aka mo'ikow diádon mo'itakin 
sambokon ná mongoadi mita ibanea na'a, 
yo tua mangalenya mo'ikow de'eman 
bidon ki adi-Nya totokea, ta'e uatok 
bidon. 

Kon dunia na'a oyúonbi ing ki amá 
naton. Sia motundú ko'i naton, ta'e 
hormatonbi naton in sia. Bambi kabi ki 
Ama naton kon soroga, tantu mustibi ing 
kita tumonsiup ko'i-Nia simbá mobiag ing 
kita. 

10 Aka guyanga naton kon dunia na'a im 
motundú yo noterbatasbi sin tongábi onu 
inta inanggap monia mopira. Ta'e aka ki 
Allah im motundu yo tua ing kopia'anbi 
naton tontani. Simbá kita moko'uli doman 
kon silai inta mopia nongkon i-Nia. 

11 Totu'ubi kon kowakutu ing kita 
sambokon, diábi mosanang ing gina 
naton, sedang bo monakitbi totok. Ta'e 
mo'iduduimai kon tua, kita inta sinambok, 
yo sambok tatua im momaluibi kon 
oáid naton, sahingga ing kita nobiagdon 

podudui in ibog i Allah, bo bungainya kon 
tua im mosangdon totok ing gina naton. 

12 Tuamai, koropot in limamu inta 
nolemé bo duludmu inta mo'uyot tua! 

13 Bo umurandon bayak kon dalan inta 
motondodai, simbá siolmu inta nopelong 
tua diá molitoi, ta'e mopia bidon. 

14 Poramiji umuran mobiag motompia 
takin bayongan intau. Poramiji doman 
mobiag mokudus takin i Tuhan. Sin diabi 
tobatúmai intau moko'ontong ko'i Tuhan 
aka diá mobiag natua. 

15 Lukadaibi simbá diá tobatúmai intau 
lumuai nongkon kobiagan inta pinodoyon 
kon totabi i Allah, simbá diá im mobali 
rasum inta mokopomuká kon ropatoi bo 
inta mokogoguya'at kong kobiagan intau 
mobayong. 

16 Lukadaibi doman simbá diá in intau 
mobiag mokotor andeka doi moguntun 
kon soál mita inta nongkon i Allah, 
ná inta inaidan i Esau. Sia nobarani 
totok nopotalui in haknya salaku adi 
guya-guyang tongá lantaran ka'anon 
topindan. 

17 Simbá kota'auan monimu, naonda ing 
ki Esau mo'ibog moko'uli kom barakat 
nongkon i amánya, sia sinolak. Sin 

umpakahbi takin ombal sia motayak kon 
dalan mopoyotutui kon onu inta no'italá, 
ta'e diá bidon ing kasampatannya. 

18 Utat mita, mo'ikow in diábi mamangoi 
tumayow kon ná inta sinayowan in intau 
Israel kolipod. Mosia moyogintayow onu 
inta koliaian, ná umpamanya bulud Sinai 
bo tulunya inta kodoko-dokot; mosia 
noyogintayow in sindip, bo ka'ada'an inta 
diá totok motarang bo tompot moropot. 

19 Mosia sinumayow kon singog in 
terompet, bo singog inta totok moko 
bongom-bongol. Bo naonda intau mita 
Israel nokodongog kon singog tatua, 
nopo'igum totok im mosia simbá singog 
tatua diádon mosingog ko'i monia. 

20 Si mosia diádon mokotahang 
mokodongog kom parentah inta 
pinoyaput in singog tatua. Sin singog 
tatua noguman, “Bayongan inta nolia kom 
bulud tana'a, mahaluk ande ki inekabi, yo 
mustibi arabon im batu dapot im matoi. 

21 Inta inontong in intau mita Israel 
tua moko'ondok totok dapot ki Musa 
nosingog nana'a: "Mo'ondok bo mo'uyot 
in aku'oi!" 

22 Tongá aka mo'ikow namangoidon im 
bulud Sion bo kotá i Allah inta nobiag, 

tuata in Yerusalem inta kon soroga takin 
ribuan malaekat-Nya. 

23 Mo'ikow sinumakin kon tobatú 
pinoyodungkulan inta morame totok, 
pinoyodungkulan adi mita guya-guyang 
i Allah, inta pinaisdon in tangoi monia 
kom bonu in soroga. Mo'ikow namangoi 
sinumayow ko'i Allah hakim im bayongan 
intau na'a. Mo'ikow sinumayow kon roho 
mita intau mopia inta ain sinompurna. 

24 Mo'ikow namangoi sinumayow ko'i 
Yesus, tonsigad in dodandian inta mobagu 
tua; mo'ikow sinumayow kon dugú 
pinomisik inta nojamin kon soál mita inta 
lebe mopia nongkon onu inta jinamin in 
dugú i Habel. 

25 Manangka intua mokopo'ingat, sin 
dikabo mo'ikow doidon mokidongog ko'i 
Nia inta nosingog tatua. Mosia inta doi 
mokidongog ko'i Nia inta namangoi in 
dunia na'a bo inta nopoyaput ing koyow 
nongkon i Allah, diabi mokolagui. Apa 
doman kita na'a inta nokodongog ko'i-Nia 
inta nosingog nongkon soroga! Aka kita 
bo doi mokidongog ko'i-Nia, yo diabi 
mokolagui ing kita! 

26 Kowakutu intua singog-Nya moko- 
gempar kon dunia na'a. Ta'e tana'a makow 

Sia nodandi, "Komintanpa doman Aku'oi 
momia kon inta moko-gempar, de'emanbi 
tongá kon dunia na'a ta'e kon langitbi 
doman." 

27 Tosingogon, "Komintapa doman" 
mogumanbi kom bayongan dunia inta aim 
pinomia na'a in dandúon bo lumbúon, 
simbá dongkadon inta diá modandú ing 
kotaláan. 

28 Tuamai, kita musti umuran mopoyaput 
in sukur ko'i Allah, sing kita im motarima 
kon tobatú karaja'an inta diá modandú 
nongkon i-Nia. Kita musti mopoyaput 
in sukur bo mo'ibadah ko'i Allah takin 
mohormat bo mo'ondok, podudui onu inta 
kino ibog-Nya tontani. 

29 Sing ki Allah naton naonda bo tulu inta 
mokopokak. 

] 3 I Mo'ikow musti umuran mositabian 

salaku intau mita Keresten inta 
mogutat. 

“Dika mo'ondo-ondok im motarima 
kon intau mita inta diapa nogoginta'auan 
monimu aka mongandup in sia kom 
baloimu. Sin noko'imontandon nobali, 
oyúon intau no'ibog pinongandupan in 
intau mita inta diá nogoginta'auannya, bo 
na'anta mosia tua im malaekatbi mita. 

3Bo tantudon kong gina makow im mosia 
inta kom bonu im ponjara naonda bo 
mo'ikow kom bonu doman im ponjara 
noyotakin monia. Bo intau mita inta 
pinomia ibo-ibog umuran kong gina-gina 
doman makow im mosia naonda bo 
pinomia doman natua im mo'ikow. 

4 Mustibi untuon makow mangale in 
tonibuloi, tuamai doyowa motonibuloi 
musti mosisatia'an tobatú bo tobatú. Sin 
intau inta mogaid kom mokotor bo inta 
mononualing in adilonbi i Allah. 

> Aka mobiag yo dikabi kawasa'an in ibog 
kon doit, ta'e kosanangbi im momaké 
kon onu inta no'ulimu sing ki Allah 
nogumandon nana'a, "Aku'oi in diabi 
mopomayak makow andeka monalámai 
ko'inimu.” 

6 Tuamai mobaranibi ing kita moguman, 
"Ki Tuhan im mototulungku, tuamai aku'oi 
diá mo'ondok. Onubi im mota'au aidan in 
intau ko'inakó?" 

7 Dikabi koliongan monimu in itoi mita 
monimu inta mopoyaput ing koyow i 
Allah ko'i monimu. Tarukirabi naonda ing 
kobobiag monia bo naonda ing kopopatoi 
monia, bo duduiai ing kopopirisaya monia. 

8Ki Yesus Kristus diábi mobalu-balui, 
kolipod, masai na'a bo modapotkabi ing 
kopalutannya. 

? Dika mo'ibog mo'ikow poyayingon 
in totundú mita inta mokoherang ko'i 
monimu. Gina naton na'a musti irigonan in 
totabi i Allah, tuabi im mopia, de'emanbi 
atorang mita soál koka'anon. Intau mita 
inta tungkul intua dinumudui kon atorang 
mita tatua diá noko'uli kom mangalenya. 

10 Oyúonbî im meja pobobogoian naton 
kon sosumbah ko'i Allah. Bo imang mita 
inta nogaid kom bonu im Baloi Tuhan, 
diabi mota'au moka'an kong kurban inta 
kon tudu im meja tatua. 

11 Dugú im mahaluk inta pinosumbah 
salaku kurban pongampungan kon dosa 
dinia í imang moloben kon Ruangan Inta 
Totok Mosuci, ta'e awak im mahaluk tatua 
sinubabi kon luai im perkemahan. 

12 Manangka intua ki Yesus minatoi 
doman kon luai ngara moloben ing kotá 
sim mondarit kon umat-Nya nongkon 
bayongan dosa. Dugu-Nyabi tontani im 
pinodugu-Nya. 

13 Tuamai, koligai mayak ing kita 
ko'i-Nia kon luai im perkemahan bo 
moyotakin-Nya singkuleon. 

14 Sing kon dunia na'a diabi in tampat 
pogutunan mononoi ko'i naton, kita im 
mayakbi motayak kon tampat pogutunan 
kon singgai mo'iduduimai. 

15 Tuamai potonsigad naton ko'i Yesus, 
kita musti umuran modayow ko'i Allah; 
tua in nobali kurban sukur naton ko'i-Nia, 
inta pinosumbah naton pinongin singog 
im bibig sim mopomulia kon tangoi-Nya. 

16 Dona'ai koliongan monimu im mogaid 
kon inta mopia bo mositulungan, sin 
na'abi ing kurban mita inta mokosanang 
totok kong gina i Allah. 

17 Duduiaibi onu im pinarentah i itoi mita 
monimu bo kodu-kodudui doman ko'i 
monia. Sim mosia umuran monarukira 
makow kong kobiaganmu bo mustibi im 
mosia mobertanggung jawab ko'i Allah. 
Aka mo'ikow bo motoindudui ko'i monia, 
dá mosanangbi ing gina monia mogaid, 
ta'e aka diá yo monakit ing gina monia 
mogaid, bo tua in diábi mobogoi ing 
ka'untungan ko'i monimu. 

18 Tantubi sambayangai ing kami. 
Moyakinbi ing kami kon notulidbi totok 
ing gina nami, sim pomuloi ing kami 
mogaid kon yagi-yagi, tantubi inta 
mobanar in aidan nami. 

19 Po'igumonkudon totok, 
sambayangaipa in aku'oi ba lagidon 
diaan mangol i Allah ko'i monimu. 

20 Ki Allah nomiagdon bui ko'i 
Yesus Kristus Tuhan naton nongkon 
kinopatoian-Nya. Lantaranbi popatoi-Nya 
tatua, da masai na'a Sia nobalidon 
Gombala momulia ko'i naton inta 
domba-Nya mita. Kinopatoian-Nya tatua 
noposah bidon kon dodandian mononoi 
inta inaidan i Allah takin inaton. 

21 Po'igum makow, ki Allah inta nobali 
pangkoi ing kobiagan motompia, umuran 
mobogoi im bayongan inta mopia inta 
paralu pakéon monimu mogaid kon onu 
inta ko'ibog i Allah. Bo po'igumon doman 
makow takin totulung i Yesus Kristus, 
popoaidon i Allah ko'i naton onu inta 
ko'ibog-Nya. Tantúbi dayow ing ki Kristus 
dapot ing kopalutannya. Amin. 

22 Po'igumonku ko'i monimu utat 
mita, simbá indongoganpa monimu 
in tongginaku mita na'a takin gina 
mosanang, sin nopolokbi in suratku 
tana'a. 

23 Musti kota'auanmu, kong ki Timotius 
ki utat naton pinobebasdon nongkon 
ponjara. Aka mo'iangoidon in sia ko'inakó, 

da diaankubi in sia aka mamangoidon 
aku'oi mokipodungkul ko'i monimu. 

24 Poyaputpa in salamku kom bayongan 
itoi monimu bo bayongan intau inta 
mopirisaya ko'i Allah. Bo tarima 
domandon in salam nongkon i utat mita 
naton kom butá in Italia. 

2> Igumonku makow, ki Tuhan umuran 
mobogoi im barakat ko'i monimu 
komintan. 


Yakobus 


] l Utatku mita, bayongan umat i Allah 

inta no'ibaya-bayak makow kon dunia! 
Aku'oi ki Yakobus, mogogaid kon oáidon i 
Allah bo i Tuhan Yesus Kristus, mopoyaput 
in salam ko'i monimu. 

2 Utatku mita! Aka mo'ikow bo moko'uli 
kon soba'an morupa-rupamai, yo anggap 
intua tobatú kopia'an. 

3 Simbá kota'auandon monimu, kon 
aka mo'ikow bo umuran mopirisaya ko'i 
Tuhan ko wakutu ing koántugan soba'an, 
yo tuata im mokopobali ko'i monimu 
moropot. 

+ Lukadai simbá umuran moropot ing 
ginamu tua modapot in totu-totu'udon 
mosompurna mo'ikow bo diádon 
kodai-daitan im bayongan yagi-yagi. 

> Aka oyúon ing kon sigad monimu 
diápa totok mobijaksana, yo musti 
mopo'igum ko'i Allah, dá ogoianbi i Allah 
ing kabijaksana'an sia. Sin takinbi pia 
ing gina bo tabi ki Allah mobogoi kom 
pomuloi intau. 

6Tongá intau inta mo'igum musti 
mopirisaya bo mokopotantú kong gina. 
Sin intau inta diá motantú ing gina 
naonda bo bokol kon dagat inta poyambá 
magi-makow in tompot. 

7 Intau natua diábî motantú im pikirannya; 
sia diá mota'au mogamá kong kaputusan 
kon soál onukadon in inaidannya. Tuamai, 
dona'aidon in sia moharap makow kom 
moko'uli kon onu bo onu nongkon i Allah. 

8 (1:7) 

9Intau Keresten inta nobiag nobogá, 
kosanangbi aka sia polantudon i Allah. 

10 Bo intau Keresten inta no'oyúon, 
kosanangbi aka sia po'ompáan i Allah. Sin 
intau inta no'oyúon moyoyangbi naonda 
bo bungai im bonok. 

11 Ko wakutu mata in singgai momuká 
bo mopatúdon totok, yo molalow im 
bonok tatua sahingga im bungainya 
molabúdon bo diá domandon mopira. 
Natua doman intau no'oyúon, morimumud 
in sia ko wakutu in sia yogot mopobayak 
in totayakea. 

12 Kosanangdon intau inta motabah 
wakutu ing kinoántugan soba'an. Sin 
aka sia bo mokotahangdon kon soba'an 
tatua, yo tarima'annyabi im bungainya. 

Bungainya tua ing kobiagan inta aim 
pinodandi i Allah kon intau inta motabi 
ko'i-Nia. 

13 Bo aka tobatú intau kinosoba'an, yo 
dikabi in sia mosingog nanáa, "Goda'an 
tana'a nongkon i Allahbi,” sing ki Allah in 
diábi kogoda'an in inta mora'at, bo diábi 
doman Sia mosoba kon tobatúmai intau. 

14 Ta'e intau mita tana'a ing kinogoda'anbi 
in ibognya tontani inta mora'at. 

15 Mo'iduduimai kon tua, aka ibog inta 
mora'at tatua bo duduian, dá mobalidon 
in oáid inta diá mopia; bo aka aid diá 
mopia tatua bo moguyangdon, dá popatoi 
im bungainya. 

16 Utat mita inta kinotabiku, dika mo'ibog 
koákalan im mo'ikow! 

17 Pomuloi in o'ogoi inta mopia bo hadiah 
inta mosompurna, namangoibi intua 
nongkon soroga, pinopoponag í Allah inta 
nomia kom bayongan inta nobayag kon 
langit. Sia tua ing ki Allah inta diá dodai 
onda mobalui bo diábi doman mokopopisi 
mogaid kon inta mosindip. 

18 Ibog-Nyabi tontani in nopobali 
ko'i naton ki adi-Nya mita pinongin 
Pirman-Nya inta nobanar. Tua komintan 
pinomia-Nya simbá kita moko'uli kon 

tampat inta moponting kon sigad im 
bayongan mahaluk inta pinomia-Nya. 

19 Utat mita inta kinotabiku, tarukira 
kopira in na'a, pomuloi intau musti limikat 
mokidongog, tonga mokopolaloi im 
mosingog bo dona'ai doman balu tumoru. 

20 Sin intau inta tumorú, diá mokopo'gaid 
kon inta mopia, inta mokosanang kong 
gina í Allah. 

21 Tuamai lumbúdon tabiat inta nonajis 
bo mora'at. Ta'e koálusdon ing gina 
motarima kom pirman inta pinomula í 
Allah kom bonu ing ginamu, sim moloben 
kawasa im pirman tatua kom moposalamat 
ko'inimu. 

22 Musti aidan monimu onu inta pinokiáid 
i Allah, de'emanbi tongá indongogan 
makow bo diá aidan, sin aka diá aidan yo 
tua mangalenya mo'ikow nonguboldon 
ko'i monimu tontani. 

23 Intau inta nokidongog kom pirman 
i Allah ta'e dia dinumudui kon onu inta 
pinoguman i Allah tua, yo sia tua in 
notongkaibi in intau inta nolilimai kom 
pogotnya kon tayowon posilag. 

24 Naonda ililiannya makow kinopira, 
minayak in sia dá balúnyadon kinoliongan 
im batangannya tatua. 

25 Hukum i Allah tua in nosompurna bo 
moloben ing kawasa-Nya moposalamat 
kon intau. Ta'e intau inta momirikisa bo 
monarukira kinopira polat nopoáid doman, 
de'eman tongá inindongogan makow bo 
liongon, yo intau natua barakatanbi i Allah 
im bayongan oáidannya. 

26 Aka oyúon tobatú intau inta 
monganggap kon sia tua motolutui 
mopobayak kom parentah in agama, ta'e 
sia diá mokotahang in diá mosingog kon 
intau, dá nonguboldon sia ko'inia tontani, 
bo diádon mangale ibadanya tatua. 

27 Podudui ibog i Allah, ibadah inta 
mo'itutui im motulungbi kon adi mita 
inta uno-unondon bo ko'i monia inta 
dongkadon boba-bobay inta nobiag 
moyoyiga, polat doman molukad kon 
awak tontani simbá diá poguya'aton in 
dunia na'a. 

l Utatku mita! Salaku intau inta 
2 mopirisaya ko'i Tuhan Yesus Kristus, 
Tuhan naton inta Totok Momulia, dá 
dona'aibi mo'ikow mopoyo-poyoposi kon 
intau podudui ing ka'ada'an kobobiag 
monia. 

“Sin aka oyúon intau inta no'oyúon 
inta nogisising bulawan bo nogilambung 

mogagah namangoi kon undanganmu, 
bo dodai intua namangoi doman intau 
nobogá inta nomaké in lambung diádon 
notampuimai, 

3 dá lebebi hormaton monimu in intau 

inta nogilambung mogagah ko'ina. 
Mo'ikow moguman ko'inia, "Tuang litúdon 
kong kadera inta totok mopia na'a." 
Ta'e aka kon intau inta nobiag nobogá, 
mo'ikow moguman ko'inia, "Sindogdon 
kon tua,” ande "Litúdon kon talog kon 
na'a." 

4 Aka natua in aidan monimu, yo mo'ikow 
nopoyoposidon kon tumpala intau bo 
monilai kon intau podudui im pikiran inta 
mora'at. 

> Toropdon, Utatku mita inta kinotabiku! 
Intau inta nobiag nobogá kon dunia na'a, 
pinili í Allah mobali intau inta mo'oyuon 
kom bonu im pirisaya. Intau mita tatua 
mobalibi anggota umat i Allah ná inta 
pinodandi i Allah kon intau mita inta 
kinotabi-Nya. 

6 Ta'e mo'ikow ain noningkule kon 
intau mita inta nobiag nobogá, padahal 
intaubî mita inta no'oyuon im mondorot 
bo mogugut ko'i monimu pobayak im 
pongadilan! 

7 Mosiabî tuata inta nohina kon tangoi 
mopia inta sinarima monimu nongkon i 
Allah! 

8 Mo'ikow mogaid kon inta mo'itutui, 
aka aidan monimu in hukum inta totok 
moponting inta pinais kom bonu in ayat 
Buk Mosuci nana'a: "Kotabibi in tumpala 
intau ná kotabimu kon awakmu tontani." 

3 Ta'e aka mo'ikow bo mopoyo-poyoposi 
intau podudui ing ka'ada'an kobobiag in 
intau, yo nogaidon kon dosa im mo'ikow, 
bo hukum i Allah moponyatadon kom 
mo'ikow nion mololawang kon hukum. 

10 Intau inta nolawang kon tobatú 
nongkon hukum mita i Allah, mangalenya 
kon tua nodaitnyadon ilawang in hukum 
tatua. 

11 Sing ki inta noguman, "Dika 
monualing,” siadon doman tua inta 
noguman "Dika molimod." Dá aka mo'ikow 
diá nonualing, ta'e nolimod, dá mo'ikow 
im mololawangbi doman kon hukum. 

12 Posingog bo pogaid salaku intau inta 
bain adilon podudui kon hukum i Allah 
inta nopobebas kon intau. 

13 Sin diábî po'ontong i Allah in tabi-Nya 
kon intau inta diá nonota'au in totabian. 

Ta'e tabibi im molobe-loben nongkon 
hukuman! 

14 Utatku mita! Onubi im mangalenya 
intau moguman, "Aku'oi intau mopirisaya", 
aka dia intua ponyatanya kon oaid? 
Mokosalamat ko'inia dega im pirisaya 
natua? 

15 Aka kuma tobatú utat lolaki ande 
bobay diá ko pakeang bo diá koka'anon 
inta tugat ka'anon pomuloi in singgai. 

16 Onubi im mangalenya mo'ikow 
moguman, "Pakédon im pakeang tana'a 
inta moko'inggamá kon tumping bo 
ponga'andon!" — aka dia ogoian monimu 
in sia im pakéonnya kong kobiagan? 

17 Natuata doman im pirisaya, aka diá 
poponyata kon oáid, dá pirisaya tatua 
diábi im mangalenya. 

18 Degá oyúon intau im moguman, 
"Oyúon intau in umandol kom pirisayanya 
bo oyúon doman in umandol kon oaidnya." 
Dá akuoi moguman, "Po'ontongkah 
ko'inakó im pirisaya takin diá in oáid bo 
po'ontongku ko'inimu in oáidku salaku 
bungai kon aku'oi mopirisaya." 

19 Tantú mo'ikow im mopirisayabî kong ki 
Allah in tongabi tobatú toh? Bá kota'auan 
monimu kon dimukud mita mora'at 

mopirisayabi doman kon tua bo uyotbi 
doman makow im mosia sim mo'ondok! 

20 Mobodok totok im mo'ikow! Degá 
paralupa po'ontong ko'i monimu kon 
diábi im mangalenya aka pirisaya diá 
poyotakinon in oáid? 

21 Indoiakah ing ki Abraham mogoguyang 
naton. Sia sinarima nopia i Allah lantaran 
oáidnya, wakutu in sia noposumbah ko'i 
adinya ki Ishak. Pinosumbahnya ko'i Allah 
kon tudu im mezbah. 

22 Nosilangdon kon na'a kom 
pirisaya musti ponyata kon oaid 
simba mosompurna. 

23Tua noyoka'an in ayat kom Buk 
Mosuci inta noguman nana'a: "Ki Abraham 
nopirisaya ko'i Allah, bo lantaran 
pirisayanya tatua dá sinarima i Allah in sia 
salaku intau inta nogaid kon onu ing kino 
ibog i Allah.” Tuamai ki Abraham sinangoli, 
"Yobayat i Allah”. 

24 Nosilangdon tana'a, kon intau 
tarima'an mopia i Allah lantaran onu inta 
inaidan in intau tatua, bo de'emanbi tonga 
lantaran pirisayanya tatua. 

25 Natua doman ing ki Rahab, bobay 
sundal tua. Sia sinarima nopia í Allah 
lantaran oáidnya, wakutu in sinarimanya 

kom baloinya in totabá mita intau Israel bo 
sinulungannya pinolagui im mosia nongin 
dalan ibanea. 

26 Dá, ná awak inta diá ko roho, awak 
tatua im minatoibi, natua doman im 
pirisaya inta diá takinan in oáid, tua im 
pirisayabi inta minatoi. 

l Utat mita! Dikabi mobayong ing kon 
5 sigad monimu im mo'ibog mobali 
guru. Kota'auan monimu, kita inta mobali 
guru lebebi moboga-bogat im pongadilan 
nongkon intau ibanea. 

2 Kita komintan mokakit mogaid kon 
inta no'italá. Ta'e intau inta diá dodai 
onda nosingog kon no'italá, sia tua intau 
nosompurna, inta mokokawasa kom 
bayongan awaknya. 

3 Aka kita mopopaké in rante kom bibig 
ing kabalo simbá sia dumudui kon ibog 
naton, dá modait kokawasa'an naton im 
bayongan awak ing kabalo tatua. 

4 Bo indoiai doman ing kapal. Umpakah 
moloben ing kapal tatua bo diaan in 
tompot moropot, ta'e sia kendalionbi ing 
kamudi inta mo'intok totok, podudui ibog 
in intau inta nodia. 

> Ná doman tua in dilá naton; umpakah 
mo'intok in dilá naton tua, ta'e mota'aubi 

in sia dumodia kon soál mita inta 
mongoloben. Indoiaikah, umpakah 
mo'intok in tulu ta'e mokopokakbi in sia 
kong kayuon inta moloben. 

6 Dilá tua naonda bo tulu. Kon awak 
naton, sia mobali pangkoi im mora'at 
inta mopobaya-bayak makow im mora'at 
kom bayongan awak naton. Takin tulu 
inta nongkon naraka, sia momokak kom 
bayongan kobiagan naton. 

7 Bayongan mahaluk inta kalig, 
lagapan mita, takin mahaluk mita inta 
lumandai mayak bo mahaluk mita kon 
dagat mota'aubî yonokon bo noyonok 
domandon in intau. 

8 Ta'e dilá in intau diá mota'au yonokon. 
Dilá tua im mora'at bo diabi kokawasa'an; 
nopuling in rasum inta mokopatoi. 

9 Pakéon naton mopoyaput in sukur ko'i 
Tuhan bo ko'i Amá naton, ta'e pakéon 
doman mogodi-godimai kon tumpala 
intau, inta aim pinomia pinodudui kom 
batangan i Allah. 

10 Nongkon bibig inta notongkai lumuai 
in singog posukur bo singog doman 
pogodi-godi. Utatku mita, diábî mota'au 
in natua! 

11 Oyúon degá im bokakak inta mopoluai 
in tubig noliau bo tubig nopait nongkon 
tobatú bokakak tatua? 

12 Utatku mita, pangkoi in ara diabi in 
sia mopomungai in zaitun, bo pangkoi in 
anggur diabi mopomungai in ara. Bokakak 
in tubig no'ibung diabi in sia mopoluai in 
tubig inta moliau. 

13 Aka kon sigad monimu oyúon intau 
inta mobijaksana bo mopandoi, yo mustibi 
intua ponyatanya kong kobobiag mopia 
takin mogaid kon soál mita inta mopia, 
inta sinakinan ing gina inta diá mosilantud 
bo kabijaksana'an. 

14 Ta'e aka mo'ikow mo'intoi bo tongá 
momikir kong kopontingan tontani, 
dona'aibi pongalakuang monimu ing 
kabijaksana'an tatua, sin dodia monimu 
natua im mopoyotu'uybi in habar inta 
nobanar nongkon i Allah. 

15 Kabijaksana'an natua de'emanbi 
nongkon soroga. Tua in nongkon duniabi, 
nongkon ibog in intau, bo nongkon 
dimbuló! 

16 Kon onda oyúon intoi bo sipat inta 
tonga momikir kong kopontingan tontani, 
yo kon tua oyúon domandon in ropatoi bo 
bayongan oáid inta mora'at. 

17 Ta'e intau inta noko'uli kong 
kabijaksana'an nongkon i Allah, yo sia im 
muna-munamai totok modarit, onda intua 
mo'ibog in sia kon dodamean, mobahasa 
makow, bo motoindudui. Moloben in 
tabinya bo oáidnya mongopia. Diábi in 
sia momili kon intau bo diabi tongá ki 
ubo-ubolmai mopia. 

18 Soál inta mopia tua bungaibi im bibit 
dodamean inta inambor intau inta mo'ibog 
in dodameman! 

4 l Onu im pinomangkoian in ropatoi 
bo rogenggeng kon sigad monimu? 
Tua im pinangkoibi kon ibogmu mita inta 

umuran mobobayowan kom bonu ing 
ginamu lantaran mo'ibog moko'uli kong 
kasanangan in dunia na'a! 

2 Mo'ibog im mo'ikow, ta'e diá moko'uli, 
dá mo'ibog im mo'ikow molimod! Totok 
moloben in ibog monimu, ta'e diá 
kodapotan monimu onu inta sinayak 
monimu tua, dá mobobayowan bo 
moropatoi im mo'ikow. Mo'ikow diábi 
moko'uli kon onu bo onu, sim mo'ikow dia 
no'igum ko'i Allah. 

3Bo umpakah ain no'igum im mo'ikow, 
ta'e diábi doman moko'uli im mo'ikow, 
sin no'italá in tujuan pino'igumanmu; 

sin onu inta inigum monimu tua tongábi 
kasanangan monimu tontani. 

4 Mo'ikow nion intau inta diá mosatia! 
Diá kinota'auan monimu degá kon aka 
mo'ikow moyobayat in dunia na'a, yo 
mo'ikow mobali saturu i Allah! Dá ki ine 
i mo'ibog mobali yobayat in dunia na'a, 
yo mangalenya kon tua, balionnya in sia 
saturu i Allah. 

> Dikabi anggapon monimmu kon diá in 
dodoyonan Buk Mosuci moguman, "Kom 
bonu in awak naton na'a sinampatdon i 
Allah in Roho inta motogat in ibognya.” 

6 Umpakah natua, totabi Allah inta inogoi 
ko'i naton lebe moropot nongkon ibog in 
roho naton tatua. Tuamai kom bonu im 
Buk mosuci pinais doman, "Lawangonbi 
i Allah intau inta mokalakuang, ta'e Sia 
im motabibi kon intau inta mo'ompa in 
dodia.” 

7” Tuamai, kotoinduduidon ko'i Allah bo 
lawangdon in Ibilis, dá molaguidon in 
Ibilis nongkon i monimu. 

8 Diugaidon ing ki Allah, bo ki Allah in 
dimiugdon ko'i monimu. Daritaidon in 
limamu, mo'ikow inta binaradosa! Bo 
insilangaidon ing ginamu, mo'ikow inta 
nonanga ing gina! 

9 Musti im mo'ikow totu-totu'u 
momanyasal bo mongombal polat 
mogamui; kosingmu balidon ombal bo 
lungangamu balidon ajar ing gina! 

10 Mo'ikow musti mokopo'ompá kon 
dodia kon tayowon i Tuhan, dá polantudon 
i Tuhan im mo'ikow. 

11 Utatku mita, dona'ai im mo'ikow 
mosiponapudan ande mosipotaláan. 
Intau inta moponapud ande mopotalá 
ko'i utatnya inta tumpala Keresten, yo 
intau tatua moningkule bo mopotalá in 
hukum i Allah. Bo aka mo'ikow mopotalá 
kon hukum i Allah, mangalenya kon tua 
mo'ikow diá dinumudui kon hukum mita 
tatua, ta'e mo'ikow mobalidon hakimnya. 

12 Padahal tongábi tobatú kokawasa 
mobogoi in hukum kon intau bo mohakim 
kon intau. Sia tuata ing ki Allah inta 
kokawasa moposalamat bo momutú. Dá, 
ki ine im mo'ikow nion, sahingga mo'ikow 
mo'ibog mopotalá kon tumpala intau? 

13 Utat mita inta nosingog: "Singgai 
na'a ande ikolom kami mayak ing kota i 
Kuon bo mogutun kon tua totaong ing 
ko'onggotea sim modagang bo motayak 
kon doit," — indongogai in tongginaku 
tana'a. 

14 Onu im mobali kong kobiaganmu 
ikolom, diabi doman kinota'auanmu 
tontani! Mo'ikow nion tongabi naonda bo 
poyok inta ko'ontongan motoyong, onda 
intua diádon. 

15 Mustibi nana'a in singogon monimu: 
"Aka ogoi i Tuhan mobiag ing kami dá 
mogaid ing kami kon na'a ande kon tua.” 

16 Ta'e tana'a makow mo'ikow 
mokalakuang bo mongonguman kom 
mo'iliu inta diá totu'u. Bayongan o'uman 
mosilantud natua no'italabi. 

17 Tuamai, intau inta kinota'auannya im 
mopia, ta'e diá aidannya, yo binaradosa 
intau tatua. 

l Utat mita, intau inta nobiag no'oyúon! 

5 Indongogaidon in tongginaku na'a. 
Mo'ikow musti mongombal bo mogamui 
sim mo'ikow ing koántuganbi in roriga! 

2 Kakaya'anmu nion ain nobongkog. 
Pakeangmu aing kina'an in anoi. 

3 Bulawan bo perakmu aing kinokoloban 
komintan ing kaliota, kaliotá tatua im 
mobali saksi molawang ko'i monimu bo 
daitonnya ka'anon in awakmu naonda 
bo tulu. Mo'ikow ain nosipun kong 
kapunya'an kon singgai mita pangabisan. 

4 Diá inubolian monimu ing gaji i intau 
mita inta nogaid kong gobámu. Tana'a 
indongogaidon in amui monia! Intau 
mita inta nosipun kon hasil ing gobámu, 
kinumarak nokitulung bo karak monia tua 
aing kinodongogan i Allah, Tuhan inta 
Totok Mokawasa. 

> Mo'ikow ain nobiag no'oyúon 
totok bo kinorasa'andon monimu ing 
kasanangan dunia na'a. Mo'ikow naonda 
bo mokopolongódon kon awak sin rata'an 
kon singgai porataan. 

6 Mo'ikow mohukum bo molimod kon 
intau mita inta diá kotalá, bo mosia diá 
momalawang ko'i monimu. 

? Tuamai, posabardon utatku mita, dapot 
ki Tuhan mamangoi. Indoiaidon naonda 
ing kososabar in intau monononggobá 
mogolat modapot im butánya mobogoi 
in hasil inta mobogoi ing ka'untungan 
ko'inia. Umuran mosabar in sia mogolat 
kon uyan sempo ing kototakan bo uyan 
sempo im pononobur. 

8 Mo'ikow musti mosabar doman bo 
moloben ing gina, sin singgai koángoian í 
Tuhan nodiugdon. 

9 Dona'ai umuran mongunsingog 
bo mosipotaláan, simbá mo'ikow 

dia hukumon i Allah. Torop! Hakim 
nodiugdon, nobasadiadon mamangoi. 

10 Utat mita, toropdon in nabi mita 
inta nosingog pinodoyon kon tangoi 
Tuhan. Mosia nosabar bo notabah ing 
kinoántugan yoyiga. Dá balidon im mosia 
salaku contoh. 

II Mosia sinangoi nosanang sin notabah 
im mosia. Dinongogdon monim u in soal 
kososabar i Ayub, bo kinota'auan monimu 
pangabisannya binarakatan i Tuhan in 
sia. Sin tabi i Tuhan totok moloben bo Sia 
mopia ing gina. 

12 Na'a in soál inta totok moponting: 
Dona'ai mongibot, pinomayak podoyon 
kon langit ande podoyon kom butá, 
andeka podoyon kon onukadon. 
Pogumandon "O..o" aka totu'u o..o, bo 
pogumandon "Diá" aka diá, simbá diá im 
mo'ikow popolabúan i Allah in hukuman. 

13 Aka kon sigad monimu oyúon 
ing kinoántugan in roriga, yo musti 
in sia mosambayang. Aka oyúon im 
molunganga, yo musti in sia momanyanyi 
modayow ko'i Allah. 

14 Aka oyúon im motakit, yo musti in sia 
mogoini kon itoi mita in jama'at. Bo itoi 
mita in jama'at tatua musti mosambayang 

kon intau inta notakit tatua bo polat 
mopolepo in lana podoyon kon tangoi i 
Tuhan. 

1> Aka sambayang monia pinoyaput takin 
noyakin, yo undamanbi i Tuhan intau inta 
notakit tatua, bo ampungan-Nya doman 
in dosa mita inta ain inaidannya. 

16 Tuamai mo'ikow musti mosi akuan 
kon talá bo mosi sambayangan, simbá 
undaman im mo'ikow. Sambayang in intau 
inta dinumudui kon ibog i Allah, moloben 
ing kawasanya. 

17 Ki Elia in tumpala doman intau ná 
kita na'a. Sia nosambayang totu-totu'u 
nopo'igum simbá diá monguyan-nguyan, 
dá diá doman nonguyan-nguyan solama 
tolu notaong kapin. 

18 Onda intua sia nosambayang bui, da 
langit buidon nobogoi in uyan sahingga 
butá nobogoidon in hasilnya doman. 

19 Utatku mita! Aka kon sigad monimu 
oyúon in intau inta diádon dinumudui 
kon totundú nongkon i Allah, bo oyúon in 
tobatú intau ibanea nodia kon intau tatua 
nobui mangoi ko'i Allah, 

20yo toropdon in ayat tana'a: Intau 
inta ain nodia mangoi bui ko'i Allah kon 
tobatú intau baradosa, yo intau tatua ain 

noposalamat kon jiwa intau baradosa tatua 
nongkon kinopatoiannya bo nokopopisi 
kon nobarong dosa inampungan. Hormat 
nami, Yakobus 


1 Petrus 


] lUtatku mita umat inta pinili i Allah, 
inta no'ibaya-bayak makow kom 

butá im Pontus, Galatia, Kapadokia, 

Asia bo Bitinia! Aku'oi, ki Petrus, rasul 

i Yesus Kristus mopo'igum makow 
simbá ki Allah mobogoi im barakat 

bo kobiagan motompia ko'i monimu. 
Mo'ikow pinili nobali umat i Allah podudui 
in roncana i Allah, Amá naton. Roho i 
Allah nopobalidon ko'i monimu umat 
inta mokudus, inta mobiag bo tongá 
mosumbah ko'i Allah, simbá mo'ikow 
tongá motoindudui ko'i Yesus Kristus bo 
daritan in dugú-Nya. 

2 (1:1) 

3 Koligaidon ing kita mosukur ko'i Allah, 
ki Amá i Tuhan naton ki Yesus Kristus! 
Sia totok motabi ko'i naton, manangka 
intua kita inogoian-Nya ing kobiagan 
mobagu inta pinodoyon kong kinobiagan 
bui i Yesus Kristus nongkon kinopatoian. 
Na'abi im mobogoi in harapan moroton 
ko'i naton. 

4 Kita moharap makow simbá moko'uli 
kom barakat mita inta ain sinadia í Allah 
kon umat-Nya. Barakat mita tatua ain 
sinagú-Nya kon soroga, sahingga in diábi 
mogoguya'at, ande mobongkog ande 
mobalui. 

> Tua komintan ogoi ko'i monimu, sim 
mo'ikow mopirisaya ko'i Allah. Mo'ikow 
ilukadanbi doman ing kawasa i Allah simbá 
mo'ikow motarima kong kasalamatan inta 
sinadiadon bo poponyata kon singgai 
tumi. 

6 Tuamai mo'ikow musti mokoposanang 
kong gina, umpakahbi tana'a makow 
moájarpa ing gina, sim mo'ikow 
kinoántugan in noyagi-yagimai in 
totungkul. 

/ Tujuan intua komintan im mogujibi 
ko'i monimu mongo totu'udon mopirisaya 
ko'i Tuhan andeka diá. Bulawanpa 
inta mogogoguya'atbi, mustibi ujionpa 
muna in tulu. Pirisayabi monimu im 
momaha-mahal nongkon bulawan mita 
tatua, tuamai mustibi doman ujion simbá 
mo'ikow mobalidon totok moroton. 

Aka natua yo mo'ikow im pujionbi bo 
hormaton polat diaan mayak in soroga 
aka ki Yesus Kristus buidon mamangoi. 

8 Bo umpakahbi mo'ikow diápa dodai 
onda noko'ontong ko'inia, ta'e mo'ikow im 
motabibi bo umuran mopirisaya ko'i-Nia. 
Manangka intua molungangabi totok ing 
gina monimu, lunganga ing gina inta diabi 
im poporupa'an. 

3 Sin tujuan im pirisayamu kino 
dapotandon, tuata ing kasalamatan 
jiwamu. 

10 Kasalamatanbi tana'a inta aim 
pinirikisa kinopia totok in nabi mita inta 
nopoyaput ing koyow i Allah soál totabi 
bo barakat inta inogoi i Allah ko'i monimu. 

11 Mosia nonyolidik mongo náonda 
bo to'onu ing kobalian soal tatua, inta 
imakusud in Roho i Kristus tua in onubi 
inta oyuon kon awak monia. Ko wakutu 
intua Roho-Nya ain noguman muna 
ko'i monia soál roriga mita inta musti 
korasa'an i Kristus bo soál kamulia'an 
-Nya inta mo'iduduimai onda intua 
mopalut. 

12 Ki Allah ain noguman kon nabi 
mita tatua, kon onu im pinomia 
monia tatua, de'emanbi inaidan monia 
sing kopontingan monia tontani, ta'e 
kopontinganbi monimu, tua in soal 
mita inta tana'a makow ain dinongog 

monimu notarang nongkon intau mita 
inta nopoyaput in Habar Mopia soal ki 
Yesus Kristus. Mosia nopoyaput intua 
komintan ko'i monimu takin kawasa in 
Roho i Allah inta pinotabá-Nya mangol 
nongkon soroga. Bo umpakahbi malaekat 
mita yo mo'ibogbi doman totok monota'au 
kon habar inta pinoyaput monia tua. 

13 Tuamai mo'ikow musti umuran 
mobasadia. Poko'ingat bo totu-totu'u 
poharap kom barakat inta bain ogoi ko'i 
monimu ko wakutu ing ki Yesus Kristus 
mamangoi bui. 

14 Kotoinduduidon ko'i Allah, bo 
dona'aidon mobiag podudui in ibogmu 
kolipod, wakutu i mo'ikow diápa nonota'au 
ko'i Allah. 

1> Ta'e aidaibi in na'a: "Kosucidon 
mo'ikow kom bayongan yagi-yagi inta 
inaidan monimu, ná ki Allah inta ain 
nogoini ko'i monimu tua im mosucibi 
totok." 

16 Kom bonu im Buk Mosuci pinais 
nana'a: "Kosucibi im mo'ikow, sin Aku'oi 
im mosuci." 

17 Ki Allah tangoion monimu ki Ama 
wakutu im mo'ikow mosambayang. Ba 
kota'auan monimu kong ki Allahbi tatua 


1 PETRUS 1.18-21 5 


im mohakim kon intau podudui in oáid 
monia tontani bo diábi poyoposion-Nya 
intau. Tuamai wakutu im mo'ikow kon 
duniapa na'a ko'ondokbi ko'i Allah aka 
mobiag. 

18 Sing kinota'auan bidon monimu kom 
mo'ikow sinobus bidon nongkon kobobiag 
monimu inta diá im mangalenya, sin 
tuabi im pinopoponag im mogoguyang 
monimu. Pinoguboli ko'i monimu tua in 
de'emanbi barang inta mogogoguya'at ná 
perak andeka bulawan, 

19 ta'e dugubi inta totok im momahal, 
tuata in dugú i Kristus inta pinodugú 
naonda bo dugú adi in domba inta diá 
nopelong ande diá pinali-palián. Sia 
pinokurban ko'i Allah. 

20 Ki Kristus pinilidon i Allah kowakutupa 
in dunia na'a diápa pinomia. Bo kon 
singgai mita tumi na'a, sia namangoi 
in dunia na'a simbá posalamaton im 
mo'ikow. 

21 Sia im pinopodoyonan im pirisaya 
monimu ko'i Allah inta ain nomiag bui 
ko'i-Nia. Dá ki Allahbi im pinirisaya 
monimu bo ki Allahbi doman im 
pinopoándolan monimu in harapan. 

22 Lantaran mo'ikow bo umuran 
dinumudui kon onu inta sinundú i Allah, 
dá tabidon in nondarit ko'i monimu 
sahingga in totu-totu'udon im mo'ikow 
motabi kon intau mita inta tumpala 
mopirisaya ko'i Kristus. Pogumanku bui, 
totu-totu'udon positabian i mo'ikow kon 
tobatú bo tobatú takin gina motulid. 

23 Sin lantaran mo'ikow mopirisaya kom 
pirman inta nobiag bo inta mononoi tua, 
dá mo'ikow binalidon intau inta mobagu 
bo de'emanbi pinolahir nongkon intau inta 
mato-matoi tua, ta'e nongkon i Amabi 
inta diá mato-matoi. 

24 Kom bonu im Buk Mosuci pinaisdon 
nana'a: "Bayongan intau kon dunia 
na'a naonda bo bonok, bo bayongan 
kamulia'annya naonda bo bungai im 
bonok. Bonok molalow, dá bungainya im 
mototak doman, 

25 ta'e pirman i Tuhan im mononoibi." 
Pirman tatua in Habar Mopia inta aim 
pinota'au ko'inimu. 

I Manangka intua, lumbúdon im 
2 bayongan inta mora'at ko'i monimu, 
bo dona'aidon umuran mongubol, 
momunapik, dikadon mo'intoi, bo dikadon 
mohojat kon intau ibanea. 

2 Mo'ikow musti mobalidon naonda bo 
adi mo'intok inta bagu pinononggadi 
inta umuran moyogang in susu inta 
nongkon soroga. Aka natua yo mobiagbi 
bo posalamatonbi im mo'ikow. 

3 Sing kom Buk Mosuci aim pinais nana'a: 
"Kopopia i Tuhan kinorasa'an bidon 
monimu.” 

4Tuamai, angoidon ko'i Tuhan. Sia 
naonda bo batu inta nobiag, batu inta 
ilumbú in intau mita sin inanggap monia 
dia baraguna; ta'e pinilidon i Allah nobali 
batu inta totok im moponting. 

> Mo'ikow nion batu mita inta nobiag. 
Tuamai mo'ikow musti mo'ibog pakéon 
pobaloi kom baloi i Allah inta kon soroga. 
Takin natua mo'ikow mobali imang mita 
inta nobiag tongádon ko'i Allah, bo inta 
pinongin i Yesus Kristus noposumbah ko'i 
Allah ing kurban inta mokosanang kong 
gina-Nya. 

6 Sing kom bonu im Buk Mosuci aim pinais 
nana'a: "Aku'oi ain nomili kon tobatú 
batu inta totok koboli, inta sinampat-Ku 
kon Sion bo binali-Kudon batu inta totok 
im moponting; bo intau inta mopirisaya 
ko'i-Nia, diabi pokopo'oyáanmai." 

7 Moloben totok mangale im batu tatua 
ko'i monimu inta mopirisaya. Ta'e aka ko'i 
monia inta dia mopirisaya, mobalibi onu 
inta aim pinais kom Buk Mosuci nana'a, 
"Batu inta diá pinaké in intau mita inta 
mogogaid kom bangunan tua ternyata 
nobalidon batu inta totok im moponting," 

8 bo "Tuata im batu inta nobali 
kopopintudan in intau, batu inta 
mokopopisi ko'i monia molabú." Mosia 
mo'ipintud sim mosia diá mopirisaya kon 
singog i Allah. Natuabi in sinantú i Allah 
ko'i monia. 

Ta'e mo'ikow nion im bangusa inta 
kinopilian, imang mita inta mobantung 
kon raja, bangusa inta mokudus, umat 
inta kapunya'an i Allah. Aim pinili bo 
inoin i Allah im mo'ikow ilumuai nongkon 
sindip bo mayak tumu'ot kom bayag-Nya 
inta momulia, takin makusud bá mo'ikow 
mopota'a-ta'au makow in habar soal 
bayongan inta pinomia i Allah inta diá im 
poliuan. 

10 Kolipod mo'ikow de'emanbi umat i 
Allah, ta'e masai in na'a mo'ikow nobalidon 
umat i Allah. Kolipod mo'ikow dia kinotabi 
i Allah, ta'e masai na'a mo'ikow ain 
notarima kon totabi-Nya. 

11 Utat mita inta kinotabiku! Mo'ikow nion 
intaubi mokokiangoi bo momomalancong 
kon dunia na'a. Aku'oi mononggina 
ko'inimu, dona'ai tongá umuran dumudui 
kon ibog in awak na'a inta umuran 
mobobayowan molawang kon jiwa. 

12 Kopia'an in oáidmu kon sigad in 
intau mita inta diápa nonota'au ko'i 
Tuhan, sahingga aka singogon monia kon 
ikow intau mora'at, yo ko'ontongandon 
monia in oáidmu inta mopia, dá 
modayowdon im mosia ko'i Allah kon 
singgai koángoian-Nya. 

13 Lantaran mopirisaya ko'i Tuhan, dá 
mo'ikow musti mokopotoindudui kom 
pomarentah, pinomayak ko'i Kaisar inta 
nokadai kong kakuasa'an inta totok 
moponting, 

14 ande ko'i gubernur inta ain sinundú 
i Kaisar mohukum kon intau mita inta 
momia kom mora'at bo mohormat kon 
intau inta mogaid kom mopia. 

15 Sin ibogon i Allah bá oáid monimu inta 
mopia tua momompon kom bibig in intau 
inta tongá kinosingo-singognya. 

16 Bo kobiagdon i mo'ikow salaku intau 
inta mobebas, ta'e dona'ai pakéon ing 
kabebasan tatua sim momompon kon aid 

mita monimu inta mora'at, ta'e kobiagbi 
salaku intau mita inta nogaid kon oáidan í 
Allah. 

17 Hormatbî im bayongan intau, kotabibi 
ing ki utatmu mita inta tumpala Keresten. 
Ko'ondok ko'i Allah bo hormatbi ing ki 
Kaisar. 

18 Utatku mita inta nobali bobantung, 
kotoinduduibi ko'i tuangmu bo totu- 
totu'udon hormat im mosia; de'emanbi 
tongá ko'i monia inta mopia ing gina bo 
mobahasa, ta'e ko'i moniabi doman inta 
morogi. 

19 Sim barakatanbi i Allah im mo'ikow 
inta nonota'au kon inta kino ibog i Allah, 
sahingga in nosabar doman notarima 
kon roriga inta sabanarnya in diabi patus 
tarima'an monimu. 

20 Sin onubî in istimewanya aka mo'ikow 
motarima kon hukuman inta patus 
tarima'an monimu lantaran mo'ikow 
nogaid kon inta no'italá? Ta'e aka mo'ikow 
bo nogaid kon inta mopia ta'e sinambok 
doman, yo barakatanbi i Allah im mo'ikow. 

21 Sin tuabî i mangale pinogoinian i Allah 
ko'i monimu. Sing ki Kristus tontani ain 
notarima kon roriga lantaran mo'ikow, 
bo tua in toladanbi ko'i monimu simbá 

duduian monimu onu inta pinomia-Nya 
tatua. 

22 Sia diábî dodai onda nogaid kon 
dosa, bo diabi doman tobatúmai intau 
nokodongog ko'i-Nia nongubol. 

23 Wakutu in Sia sinibáan, Sia diabi nonuli 
nonibá. Wakutu in Sia iroriga, diábi in Sia 
nodandi motuli; tua komintan tongábi 
pinosarakan-Nya ko'i Allah, Hakim inta 
totok i moádil tua. 

24 Ki Kristusbî tontani in notanggung kon 
dosa mita naton. Tua mita sinanggung- 
Nya kon tudu ing Kayu pinoyotalempang, 
simbá kita mo'ipilatdon kom bonu ing 
kakuasa'an dosa, bo mobiagdon podudui 
in ibog i Allah. Kekeb-Nyabî mita tatua 
inta mokopia ko'i monimu. 

25 Kolipod mo'ikow naonda bo domba 
inta no'ilale, ta'e tana'a mo'ikow diniadon 
bui simbá dumuduidon kong Gombala bo 
ko'i Inta Mololukad kon jiwamu. 

1| Ná doman tua i mo'ikow bobay mita, 

kodu-koduduibi ko'i buloi monimu, 
simbá aka oyúon ing kon sigad monia in 
diá mopirisaya kon habar nongkon i Allah, 
yo oáid monimu tua im mokopobali ko'i 
monia mopirisaya. Diá bidon paralu im 

mo'ikow mosingog kon onu bo onu ko'i 
monia 

“Sing ko'ontongan bidon monia kon 
oáidmu inta motulid bo motoindudui. 

3 Dikabi tongá ko'ontongan kon luai i 
molunat, ná umpamanya mohias kom 
bu'ok andeka momaké in hiasan ibanea 
makow, andeka mogilambung doman inta 
mongomahal. 

4Ta'e hiasaibi bonu ing gina monimu in 
hiasan inta diá mogogu-goguya'at, tuata 
im budi inta mopia bo mo'onow in raian. 
Tuabi in hiasan molunat inta kino ibog i 
Allah. 

> Nana'abî in aid im bobay mita koágama 
inta noharap ko'i Allah tungkul intua. 
Mosia mopolunat in awak takin aid inta 
kodu-kodudui ko'i buloi monia. 

6 Natuabi doman ing ki Sara. Sia 
motoindudui totok ko'i Abraham ki 
buloinya, bo sinangoinya doman ki 
tuangnya. Mo'ikow nion ki adibi mita í 
Sara, aka umuran mogaid kom mopia bo 
diá doman mo'ondok kon yagi-yagi. 

7 Mo'ikow doman, lolaki mita 
komangartibi ko'i buloi monimu 
polat doman monota'au kom mosia tua 
intaubi mita inta molomah. Hormatbi 

im mosia, sim mosia tua im moyotakin 
monimu motarima kon hadiah kobiagan 
inta mononoi nongkon i Allah. Aidaibi 
in na'a simba dia im mokolamboi kon 
sambayang monimu. 

8Na'a ing kasimpulannya: Utat 
mita, poramiji mobiag motobatú kon 
tosingogon bo porasa'an. Mo'ikow musti 
umuran mositabian ná doyowa mogutat. 
Mo'ikow musti doman mositulungan bo 
mokopo'ompá kon dodia. 

9Inta mora'at dona'aibi tulian onu inta 
mora'at, ande aka sibáan yo dona'aibi 
monuli monibá. Ta'e po'igumbi simbá 
barakatan i Allah in intau mita inta nomia 
natua ko'i monimu. Sing ki Allah in nogoini 
ko'i monimu, simbá motarima im mo'ikow 
kom barakat- Nya. 

10 Kom bonu im Buk Mosuci aim pinais 
nana'a, "Intau inta mo'ibog molanggó ing 
kobiagan bo mo'ibog doman mokorasa 
kong kobiagan mopia, mustibi lukadannya 
im bibig simbá diá mongonguman kon 
soál mita inta mora'at bo diá doman 
mongonguman kon inta diá totu'u. 

11 Sia musti mokopoyayuk kon inta 
mora'at bo momia kon inta mopia; sia 

musti totu-totu'u moramiji simbá moko'uli 
kon dodamean. 

12 Sin umuranbi indoian i Tuhan in 
intau mita inta dinumudui kon onu inta 
kino ibog-Nya, bo umuranbi i Tuhan 
indongogan in sambayang mita monia; 
ta'e ki Tuhan molawangbi kon intau mita 
inta umuran inta momia kon onu inta 
mora'at." 

13 Ki inebi i mo'ibog mopoáid im mora'at 
ko'inimu, aka mosanangbi ing gina 
monimu momia kon inta mopia? 

14 Ta'e umpakah mokorasa kon roriga 
lantaran mogaid kon soál mita inta mopia, 
ta'e mo'untungbi im mo'ikow! Manangka 
intua dona'aibi mo'ondok ko'i inekabi bo 
dona'ai doman umuran molia-liau ing 
gina. 

15 Ta'e kom bonu ing ginamu, musti 
mo'ikow mobogoi im ponghormatan 
tontani inta mososuai ing kadudukan-Nya 
salaku Tuhan. Bo umuran pobasadia i 
motubag kon intau mita inta mo'ibog 
mopolibó-libó kon soál inta nobali 
dodoyonan im pirisaya monimu. 

16 Ta'e koalusbi im pototubag takin 
hormat. Ginamu musti totu-totu'u 
motulid, simbá aka poponapudan in 

ubol mo'ikow lantaran nobiag notompia 
salaku dumodudui i Kristus, dá intau inta 
noponapud in ubol tatua ko'inimu buibi 
mo'oyak tontani. 

17 Manikah mororiga lantaran nogaid kon 
inta mopia-aka tuabi ing kino'ibog i Allah, 
daripada mororiga lantaran nogaid kon 
inta mora'at. 

18 Sing ki Kristus tontani tongabi doman 
komintan minatoi lantaran dosa mita 
intau. Tobatú intau inta dia kotalá; minatoi 
lantaran intau inta kotala. Ki Kristus 
nogaid kon tua simba kita mota'au-Nya 
diaan mayak ko'i Allah. Sia ilimod kong 
ka'ada'an salaku intau, ta'e biniag bui kom 
bonu in Roho. 

19 Bo kom bonu ing ka'ada'an-Nya salaku 
Roho tatua, Sia minayak nopoyaput in 
Habar Mopia nongkon i Allah kon intau 
mita inta pinonjara: 

20 tuata in roho mita in intau inta dia 
motoindudui ko'i Allah kon sempo i Nuh. 
Ko wakutu intua nosabar totok ing ki 
Allah nogolat ko'i Nuh dodai in nogaid 
kong kapalnya. Tongábi taya walu inta 
kom bonu ing kapal tatua im pinosalamat 
nongkon lunud inta moloben totok tatua. 

21 Dá bá kota'auandon monimu kon onu 
inta nobalidon tatua nobali olinow im 
baptisan inta nokosalamat ko'i monimu 
tana'a. Baptisan tatua de'eman tobatú 
upacara pondaritan kom bayongan inta 
nokotor kon awak, ta'e tua in dodandianbi 
ko'i Allah inta nongkon bonu ing ginamu 
inta mopia. Baptisan tatua mokosalamat 
ko'i monimu sing ki Yesus Kristus ain 
nobiag bui nongkon kinopatoian, 

22 bo ain namonik in soroga. Bo tana'a 
makow Sia ain nongawasa noyotakin i Allah 
bo nomarentah doman kom bayongan 
malaekat, bayongan mongongawasa bo 
bayongan kakuatan kon dunia na'a. 

4 l Lantaran ki Kristus ain nokorasa 

kon roriga in awak na'a, da tua musti 
umuran kong gina makow ba umuran 
moropot im pirisaya monimu. Sing ki ine 
inta nokorasadon kon roriga in awak, yon 
diá bidon in sia mogaid kon dosa. 

2 Manangka intua, kobiagdon mo'ikow 
kon singgai mo'iduduimai podudui onu 
inta kino ibog i Allah, bo de'emanbi 
dumudui kon ibog in intau. 

3 Sin nobayongdon totok in wakutu inta 
pinaké monimu nogaid kon onu inta kino 
ibog in intau mita inta diá nonota'au ko'i 

Tuhan. Diá mopia ing kobobiag monimu. 
Mo'ikow dinumudui kon ibog in awak, 
monginum dapot im mololangu, umuran 
mogaid kon rame inta diá im baragunanya, 
monginum moyotakin bo mosumbah kom 
berhala inta ilarang i Tuhan. 

4Tuamai intau mita inta diá nonota'au 
ko'i Tuhan noherang sim mo'ikow nobiagbi 
ná kobobiag monia inta umuran mogaid 
kon dosa pomuloi makow. Manangka 
intua mosia moningkule ko'i monimu. 

> Ta'e mosiabi i motanggungjawab kom 
bayongan tua kon tayowon i Allah inta ain 
nobasadia mohakim kon intau inta nobiag 
bo intau inta aim minatoi. 

6 Manangka intua Habar Mopia pinota'au 
domandon kon intau mita inta aim 
minatoi. Makusudnya bá mosia adilon 
doman ná intau mita inta koáwakpa, bo 
roho monia mobiagdon podudui kon ibog 
i Allah. 

7 Kopalutan yagi-yagi motoyongdon. 
Tuamai lukadaidon kopira in awak monimu 
bo umuran mokopo'onow kon raian simbá 
mo'ikow mota'au mosambayang. 

8 Tongá soál tana'a inta totok moponting, 
mo'ikow musti totu-totu'u mositabian 
tobatú bo tobatú, sin aka mo'ikow bo 

mositabian da mangalenya kon tua 
mo'ikow mo'ibog doman mosiampungan. 

9 Bo mo'ikow musti mota'au mosipasiaran 
kom baloi takin dia mogamui. 

10 Mo'ikow komintan bidon noko'uli kon 
totabi mita inta noyo-noyoposi nongkon 
i Allah. Tuamai salaku mogogaid mita 
inta mopia pakédon kopira onu inta aim 
pinonotabi i Allah tatua sim pogaid kong 
kopontingan moyotakin. 

I Intau inta mopoyaput in habar, sia 
mustibi mopoyaput in habar nongkon i 
Allah, intau inta mobantung kon intau 
ibanea, mustibi pakéonnya in ropot inta 
nongkon i Allah, simbá kom bayongan 
yagi-yagi ki Allah in dayowon pongin i 
Yesus Kristus. Sia tua ing kitogi kamulia'an 
bo kawasa inta mononoi. Amin 

12 Utat mita inta kotabiku! Tana'a 
mo'ikow mororiga totok sim ponungkulan 
ko'i monimu. Ta'e dikabi moherang, 
naonda bo oyúon inta totok motoyang in 
nobali ko'inimu. 

13 Mokoposanangbi kong gina sim 
mo'ikow nokorasadon kon ná inta ain 
kinorasa'an i Kristus. Dá aka kamulia'an 
i Kristus popo'ontongdon, yo totokbi im 
mopia ing gina monimu. 

14 Kopiabi ing gina monimu aka 
singkuleon sin lantaran mopirisaya ko'i 
Kristus, tua mangalenya Roho momulia 
inta Roho i Allah umuranbi kotaki-takin 
monimu. 

15 Dikabi tobatúmai kon sigad monimu, 
roriga'an sin lantaran mololimod in sia, 
andeka mononakow, andeka nogaid kon 
inta mora'at, andeka intau inta mo'ibog 
kumapog kon urusan intau ibanea. 

16 Ta'e aka mo'ikow bo roriga'an lantaran 
mopirisaya ko'i Kristus, dá dikabi i 
mo'ikow mo'oyak. Posukurdon ko'i Allah, 
sim mo'ikow nodia kon tangoi i Kristus. 

17 Sin na'a bidon wakutu i Allah 
momangkoi mohakim kon dunia na'a, 
bo umatbi i Allah inta muna-munamai 
hakimon. Dá aka kita inta mopirisaya bo 
hakimon doman, yo onu im mobali ko'i 
monia inta diá mopirisaya kon Habar 
Mopia nongkon í Allah tua? 

18 Kom bonu im Buk Mosuci aim pinais 
nana'a, "Aka intaupa mita inta mopia 
mororiga doman totok im posalamaton, 
yo onudon degá im mobali ko'i monia 
inta diá mopirisaya ko'i Tuhan bo inta 
mogaidmai kon dosa?" 

19 Manangka intua intau inta iroriga 
podudui in ibog i Allah, kobiagbi 
mokopotolutui in sia, bo posarakaidon 
ing kobiagannya ko'i-Nia inta nomia ko'i 
monia, sin Sia in umuranbi mogaid kon 
onu inta aim pinodandi-Nya. 

l Na'a in tongginaku mita kon itoi 

5 mita in jama'at i Allah inta kon sigad 
monimu. Aku'oi nomais tana'a salakubi 
yobayat topogaidan in itoi mita in jama'at 
bo salaku intau inta ain noko'ontong 
tontani kon roriga i Kristus, bo inta 
mo'itakin doman kong kamulia'an inta 
popo'ontong i Kristus kon intau kon 
singgai mo'iduduimai. Po'igumonku totok, 

2 lukadaibi monimu kopiara'an in domba 
i Allah inta aim pinosarakan ko'i monimu. 
Lukadai takin sanang ing gina ná inta 
kino ibog i Allah, dikabi tongá pakisa 
ing gina. Bo dika doman mogaid kon 
oáidan tatua tongá sakadar motayak kong 
ka'untungan tontani, ta'e aidaibi intua sin 
lantaranbi mo'ikow totu-totu'ubi mo'ibog 
mopobayak in oáidan i Allah. 

3Bo dikabi i mo'ikow naonda bo 
ponguasa ko'i monia inta pinokilukad ko'i 
monimu, ta'e mo'ikow mustibî mobali 
contoh ko'i monia. 


1 PETRUS 5.4-9 21 


“Sahingga ing kowakutu Gombala 
inta momulia mamangoi bui, mo'ikow 
motarima kon hadiah moloben inta diá 
mogogoguya'at. 

> Ná doman tua, utatku mita inta 
nongomudapa, mokopotoindudui 
kon guyanga mita. Mo'ikow musti 
mokopo'ompá kon dodia bo mo'ibog 
doman mosibantungan sing kom Buk 
Mosuci aim pinais nana'a: "Ki Allah 
mohukum kon intau inta mokalakuang, 
ta'e motabibi kon intau inta mo'ompa in 
dodia." 

6 Manangka intua kodu-koduduidon 
mo'ikow kong kawasa i Allah inta moropot, 
simbá polantuddon-Nya i mo'ikow aka 
wakutunyadon. 

7 Posarakaidon ko'i Allah im bayongan 
inta mokolia-liaw kong ginamu, sin Siabi 
in umuran mo'indoi ko'inimu. 

8 Mokopo'ingatdon bo umuran pobasadia 
im mo'ikow! Sin Ibilis inta saturumu, 
maya-mayak makow naonda bo singa inta 
sindalan moganggor motayak kon onu 
inta mota'aunya ka'anon. 

9 Lawang in sia takin pirisayamu inta 
moroton, simbá kota'auandon monimu 
kon utat mita naton inta mopirisaya 

ko'i Kristus kom bayongan dunia na'a 
nokorasa doman kon Roriga naonda bo 
mo'ikow. 

10 Ta'e naonda im mo'ikow nokorasa 
kon roriga motoyong, yo ki Allah 
tontani im moposompurna ko'i monimu. 
Potorindogon-Nya bo iropotan im 
mo'ikow. Sin Sia in Allahbi inta totok 
mopia ing gina, inta ain nogoini ko'i 
monimu simbá mo'itakin doman mokorasa 
kong kopia-Nya inta mononoi pongin i 
Kristus. 

11 Sjabi doman tua inta mongawasa 
modapot ing kopalutan yagi-yagi! Amin. 

12 Suratku inta nopolok tana'a pinoki 
paisku ko'i Silas, intau inta inanggapkudon 
ginalum bo mota'au pirisayaan. Surat 
tana'a pinotuju ko'i monimu. Aku'oi im 
mononggina bo mopoyakin ko'i monimu, 
kon onu inta pinaisku na'a in habarbi' 
totu'u soal totabi i Allah. Manangka intua 
aku'oi moguman simba" mo'ikow umuran 
mokoporoton ing kumadai kon totabi i 
Allah ko'i monimu. 

13 Yobayat mita tojama'atan takinku 
kom Babel inta aim pini doman i Allah, 
nokipoyaput in salam ko'i monimu, 

natua doman ing ki Markus ki adiku inta 
kinotabiku. 

14 Mo'ikow musti mosisalaman tobatú bo 
tobatú takin tabi salaku tumpala Keresten. 
Po'igumonku makow ki Tuhan mobogoi 
im barakat bo kobiagan motompia 
ko'i monimu komintan inta ain nobali 
kapunya'an i Kristus. Hormat nami, Petrus 


2 Petrus 


] l Utat mita inta totu-totu'udon 
nopirisaya naonda bo kamil Ki Yesus 
Kristus inta Allah bo Raja Mopoposalamat 

naton, nobogoidon ing kasampatan ko'i 
naton mopirisaya ko'i-Nia, sin Sia ain 
nogaid kon onu inta mobanar. Surat tana'a 
nongkon i Simon Petrus, tobatú mogogaid 
kon oáidan i Allah bo rasul i Yesus Kristus. 

2 Po'igumon makow ki Allah mobogoi im 
barakat bo kobiagan motompia totok ko'i 
monimu, sim mo'ikow ain nonota'au ko'i 
Allah bo ko'i Yesus Tuhan naton. 

3 Ki Allah nomakédon ing kawasa-Nya 
sim mobogoi ko'i naton im bayongan 
yagi-yagi inta paralu pakéon kong 
kobiagan simbá motoindudui ko'i-Nia. 
Tua inaidan-Nya pinongin onu inta 
kinota'auan naton soal ki Yesus Kristus, 
inta ain nogoini ko'i naton simbá mobiag 
moyotakin-Nya kon tampat-Nya inta 
mopia bo mo'onow. 

4 Natua in aid i Allah mobogoi ko'i naton 
im barakat-Nya inta moloben bo baraguna 
totok inta aim pinodandi-Nya. Simbá aka 

barakat tatua oyúondon ko'i monimu, yo 
mo'ikow in diádon kawasa'an in ibog mita 
mora'at inta mokogoguya'at kon dunia 
na'a, bo mo'ikow im mo'itakin motarima 
kon sipat i Allah. 

> Manangka intua poramijidon totu- 
totu'u simbá umuran mopirisaya im 
mo'ikow ko'i Kristus bo mogaid doman 
kon inta mopia lantaran pirisaya monimu 
tatua. Bo poramiji doman bá mobali intau 
mopandoi, 

6 kolikud im mopandoi, mo'ikow musti 
doman mokotahang kong gina. Kolikud 
im mokotahang kong gina mo'ikow 
musti moramiji doman simbá motabah in 
tumayow kom bayongan yagi-yagi. Kolikut 
im motabah tumayow kom bayongan 
yagi-yagi, mo'ikow musti doman mobiag 
podudui kon inta kino ibog i Allah. 

7 Bo aka mobiag podudui in ibog i Allah 
yo musti intompodan in tabi ko'i utat mita 
inta tumpala mopirisaya ko'i Allah bo tabi 
doman kom bayongan intau. 

8 Tua mita in sipat inta paraluon monimu. 
Aka sipat mita tatua bo nobayongdon 
totok ing ko'i monimu, yo morajing bidon 
totok im mo'ikow mogaid bo molobenbi 
mangale in oáidanmu, bo kotota'au 

monimu soál ki Yesus Kristus Tuhan naton 
modugangdon mopia. 

9Ta'e intau inta diá kinogonúan in 
sipat mita natua, mopolokbi totok im 
pomomikirnya; sia dia moko'ontong bo 
koliongannyabi kon dosanya mita kolipod 
ain inampungan. 

10 Tuamai utatku mita, poramiji totok, 
simbá mo'ikow inta ain inoini bo pinili i 
Allah morotondon totok im pirisayamu. 
Aka aidan monimu intua komintan, yo diá 
bidon mobalui im pirisayamu. 

11 Aka natua, dá mo'ikow mota'audon 
totok tumu'ot kong karaja'an inta mononoi 
nongkon i Tuhan bo Raja Mopoposalamat 
naton ki Yesus Kristus. 

12 Tuamai tantu ponoropku intua ko'i 
monimu, umpakahbi kinota'auandon 
monimu, simbá mo'ikow mopirisayadon 
totok kon totundú nongkon i Allah inta ain 
sinarima monimu tatua. 

13 Ko wakutu aku'oi mobiagpa, nobalibi 
kowajibanku im moponorop intua ko'i 
monimu. 

14 Sing kinota'auanku bidon kon diá 
bidon mo'onggot aku'oi matoi, sim 
pinota'au bidon notarang i Tuhan Yesus 
Kristus ko'inakó intua. 

15 Dá tantu ramijionku simbá umpakahbi 
aku'oi diádon, yo umuranpa doman 
kotoropan monimu in soál mita tatua. 

16 Kowakutu ing kami nopota'au ko'inimu 
kon naonda ing komomulia koángoian 
i Tuhan naton ki Yesus Kristus, tua 
in ino'uman nami de'emanbi tongá 
pinodoyon kon o'uman mita in intau inta 
dia im mangalenya. Ta'e kamulia'an i 
Kristus tatua aim bidon inontong im mata 
nami tontani. 

17 Kon tuabi ing kami wakutu in Sia 
i hormat bo pinomulia i Allah Amá. 
Kowakutu intua kinodongogandon in 
singog nongkon i Inta Totok Momulia, inta 
noguman ko'i-Nia, "Na'abi ing ki Adi-Ku 
inta Kinotabi-Ku. Sia mokosanang kong 
gina-Ku!" 

18 Kamibi tontani in nokodongog kon 
singog tatua namangoi nongkon soroga 
wakutu ing kami koyota-yotakin-Nya kon 
tudu im bulud inta mosuci tatua. 

19 Tuatabi in nokodugang kom pirisaya 
nami kong koyow i Allah inta aim 
pinoyaput in nabi mita. Manikah mo'ikow 
monarukira totok kong koyow tatua, 
sing koyow tatua naonda bo togá inta 
nonindar kowakutu in dolom modapot 

im mobayagdon,bo sindar in tundi inta 
kon dotá im pomuka'an monimbayag kom 
bonu ing ginamu. 

20 Na'abi in soál inta totok im moponting 
bo musti kota'auan monimu: Koyow 
nongkon i Allah inta pinoyaput in nabi 
mita diábi mota'au raion im mangalenya 
podudui kon ibog monimu. 

21 Sin diábî kon dodai onda koyow inta 
nongkon i Allah tatua pinota'au tongá 
pinodudui kon ibog in intau inta no'ibog 
nopoyaput ing koyow-Nya tatua. 

l Kolipod kon sigad umat i Allah, 
2 oyúondon in intau mita inta mongaku 
nabi, ta'e de'emanbi im mosia tua totu'u 
nabi. Natuabi doman im mobali kon sigad 
monimu, mo'iangoibi intau mita inta 
mongaku guru, ta'e onu inta tunduon 
monia tua in diabi totu'u. Mosia motundu 
kon ubol, sahingga intau inta mopirisaya 
ko'i monia moko'uli kon hukuman. 
Bo mosia tua diá mopirisaya kom 
mongonguasa inta ain nopobebas ko'i 
monia. Aid monia natua mokobodito ko'i 
monia tontani, bo tua diadon mo'onggot 
im mo'iantug ko'i monia. 

2 Ta'e umpakah natua, yo mobayongpa 
doman in intau dinumudui kong kobobiag 

in intau mita inta de'eman totu'u guru 
inta kinawasa'andon ibog in awak monia. 
Aid monia tatua totok mokopopisi kom 
mobayong in intau moningkule kon Dalan 
Mobanar inta mopobayak ko'i Allah. 

3 Lantaran mosia motama'a, dá intau 
mita inta de'eman totu'u guru tua 
mongonguman ko'inimu in o'uman mita 
inta tongá ai-aidan monia tontani simbá 
koulian monia kong ka'untungan im 
mo'ikow. Ta'e bá kota'auan monimu, 
pongadilan inta mopolabú in hukuman 
ko'i monia tua no'onggot bidon sinadia, 
bo koyoyangan inta ain sinantú ko'i monia 
mogolat bidon makow. 

4 Malaekatpa mita inta nogaid kon 
dosa, diábî doman pinilatan i Allah 
nongkon hukuman. Mosia tua komintanbi 
doman pinogonag kon naraka. Mosia 
pinobonu kon irang inta mosindip sim 
pogola-golatan kon singgai ponantúan. 

> Natuabî doman im pinomia kon dunia 
tungkul intua, diabi pinomayak makow i 
Allah kotaliban in hukuman. Pinoángoi i 
Allah in lunud moloben totok kon dunia 
in intau mita mora'at tungkul intua. 
Tongabi ki Nuh takin intau pitu ibanea im 
pinosalamat i Allah, sin sia in nopota'au 

in habar soál kobobiag inta mokosanang 
kong gina í Allah. 

6 Ná doman kotá in Sodom bo Gomora, 
nodait i Allah sinuba ing kota mita tatua 
simbá mobali contoh kon onu inta mobali 
kon intau mita inta mora'at. 

?Ta'e ki Lot im pinosalamat sin sia 
in dinumudui kon singog í Allah; 
mororiga totok ing ginanya sin umuran 
moko'ontong kon aid mita mokotor inta 
pinomia in intau mita inta moromú. 

8 Salaku intau mopia inta nobiag kon 
yuá-yuák in intau mora'at natua, moájar 
totok ing gina i Lot sim pomuloi in singgai 
umuran moko'ontong makow kon intau 
mita inta mongoromú tatua. 

9 Dá kota'auanbi i Tuhan im moposalamat 
kon intau mita inta dinumudui kon 
ibog-Nya aka mosia koántugan in soba'an 
mita. Bo kota'auanbi doman i Tuhan 
motagú kon intau mita inta mora'at sin 
sikisa'an kon Singgai Ponantúan, 

10 torutama intau mita inta tantu 
dinumudui kon ibog in awak monia 
inta mokotor bo inta moningkule kong 
kakuasa'an i Allah. Na domai tua ing 
kobobarani monia bo kokalakuang in 
intau mita inta mongaku guru mita tatua, 

sahingga in diabi mo'ondo-ondok im 
mosia moningkule kom mahaluk mita in 
soroga inta momulia. 

11 Padahal umpakah malaekat mita inta 
mongoropot bo inta kokawasa no'iliu ko'i 
monia tua yo diábî kobal im mopoyagi- 
yagimai kon singog kom bayongan 
mahaluk mita tatua kon tayowon i Allah. 

12 Ta'e aid intau mita tatua mo'iliudon 
totok! Mosia tua naonda bo mahaluk inta 
pinononggadi sin domokon bo limodon. 
Mosia tua diabi morai, tongábî mogaid 
podudui in onu inta kino ibog monia aidan, 
sahingga onu inta diá kinomangalean 
monia totokdon in singkuleon monia. Dá 
oáid bidon monia tontani im mokobodito 
ko'i monia tua naonda bo mahaluk mita 
inta mongoromú. 

13 Salaku tontuli in aid monia inta 
mongoromu tua, yo mosia im mokorasabi 
kon roriga. Aka ko'i monia yo soál mita 
inta mokosanang kong gina monia im 
mogaidbi kon onukabi kon wakutu in 
singgaipa sim mopopuas kon ibog in 
awak monia. Aka mosia limitú moyotakin 
monimu kon rame bo monga'an 
moyotakin, yo oáid monia tua mokobu 

lantaran mosia mololangu in ibog awak 
monia. 

14 Mosia tua diábi mogoga-gogai mogaid 
kon dosa, bo totok mo'ibog im mosia 
motayak kom bobay inta monakal. Bo 
intau mita inta diápa noroton im pirisaya 
monia modait tongganutan monia. Gina 
monia tua no'ibiasa bidon moturá. Mosia 
tua im binutung bidon! 

13 Lantaran mosia bo doi dumudui kon 
onu inta no'itutui, dá no'ilangkamdon im 
mosia. Mosia dinumuduidon ko'i Bileam 
ki adi Beor tungkul intua. Ki Bileam na'a 
mo'ibog totok tondanan simbá mogaid 
kon inta mora'at. 

16 Tongá sia noko'uli kom poringatan 
lantaran oáidnya mora'at tatua, wakutu 
intua keledainya nosingog naonda 
bo intau. Dá nabi tatua pinakisa bá 
mogogaidon mogaid kon oáidannya inta 
nobundai tatua. 

17 Mototundú mita kon inta diá 
totu'u tatua naonda bo bokakak inta 
no'ingkagdon, bo ná doman onda bo 
golom inta inirup in tompot moropot. 
Mosia aim bidon pinosadia'an i Allah 
kon tampat inta mosindip totok, tampat 
pohohukuman. 

18 Mosia umuran mopodandi in ubol 
mita bo inta dia baraguna. Ibog monia 
inta mokotor totok tatua pinaké monia 
mopoyaying ko'i monia inta bagupa 
nopirisaya ko'i Tuhan. 

19 Mosia mita tatua mopodandi ing 
kasalamatan kon intau ibanea, padahal 
mosia tontani ain nobali ki ata in oaid mita 
inta dia mopia inta mokogoguya'at kon 
intau. Sin aka tobatu intau bo sinalowdon 
in tobatu kawasa da sia mobali bidon ata 
ing kawasa inta nokotalow ko'inia tua. 

20 Intau inta nonota'audon ko'i Tuhan 
bo ko'i Mopoposalamat naton ki Yesus 
Kristus, yo sia tua in no'ipilatdon nongkon 
kawasa mita in dunia na'a inta mokokotor 
kon intau. Ta'e onda intua sia buidon 
nogaid kon inta mora'at, dá oáid in intau 
tatua mo'iliu bidon totok kong kora'atnya 
inta muna. 

21 Manikah intau mita natua diádon dodai 
onda nonota'au kon onu inta no'itutui inta 
sinundú i Tuhan daripada nonota'audon 
ta'e doibi dinumudui kom parentah-Nya 
mita inta aim pinota'au ko'i monia. 

22 Singog mo'iduduimai na'a noyoka'an 
totok in oáid monia tua, "Ungkú moka'anbi 
bui kon totukanya, bo boké inta ain 

ininggúan kinodarit buibî doman in sia 
mayak lumobong kom bonu in yonak.” 

l Utatku mita inta kinotabiku! Na'a in 
3 suratku inta induanyadon ko'i monimu. 
Kom bonu in suratku induanya tana'a, 
aku'oi noramijidon totok simba mo'ikow 
tonga umuran morai kon inta mopia bo 
inta mokobiag. 

2 Bo umuranku doman anjuron makow 
simbá tantú monorop kon onu inta 
aim pinoguman in nabi mita i Allah 
tungkul intua bo moponorop doman 
makow kom parentah i Tuhan bo i Raja 
Mopoposalamat, inta aim pinota'au in 
rasul mita ko'i monimu. 

3Inta musti totok kota'auan monimu 
in nana'abi: Kon singgai tumi mamangoi 
in intau mita inta kobobiag monia 
kinawasa'an ibog in awak monia tontani. 
Mosia moningkule ko'i monimu. 

4 Mosia mosingog nana'a: "Dongogonmai 
ki Tuhan nodandi mamangoi! Yo ondabi in 
nion! Nodaitdon minatoi im mogoguyang 
naton ta'e bayongan yagi-yagi umuranpabi 
ná ka'ada'an tungkul intua, wakutu in 
dunia na'a bagupa inaidan!” 

> Tu'odonbi monia diá pirisaya'an, 
kon dunia na'a pinomia i Allah takin 

singog-Nya. Butá na'a pinomia-Nya 
nongkon tubig doman, bo takin tubig; 

6 Bo tubigbi doman na'a im pinaké i 
Allah nonginggamá kon dunia na'a bo 
tombonunya mita tungkul intua. 

/ Ta'e langit bo butá in umuranpa oyúon 
in tana'a makow, ilukadandon in singog 
i Allah nongkon tulu sim popogolat kon 
singgai ponantúan bo koyoyangan in intau 
mita inta mora'at. 

8 Ta'e utatku mita, dika koliongan 
monimu in soál tobatú tana'a, "Aka kon 
tayowon i Tuhan, tosinggai notongkaibi in 
toribu notaong, bo toribu notaong ná bí 
doman tosinggai, diabi in yoposinya kon 
tua." 

9Diábi molaloi ing ki Tuhan 
mogintompod kon onu inta aim 
pinodandi-Nya, umpakahbi oyúon intau 
mosingog kom molaloi in Sia. Ta'e ki 
Tuhan in umuranbi mosabar im mo'indoi 
makow kon oáid monimu, sin doibi in Sia 
aka tobatúpamai intau kon sigad monimu 
im moputú. Ibogon-Nya, bayongan intau 
mogogaidon mogaid kon dosa. 

10 Ta'e Singgai koángoian i Tuhan diábî 
butungonmai, sin naondabi bo ko'oangoi 
im mononakow. Kon singgai tatua langit 

moyoyang takin gotup inta totok im 
moko'ondok, bo onukadon ing kon langit 
modaitbi mopokak, natua doman im 
butá bo bayongan in tombonunya modait 
doman mo'inggamá. 

11 Lantaran bayongan tua bo daiton 
rimumudon takin cara natua, dá mo'ikow 
imusti mobiag mokopotolutui bo tongá 
doman mobantung ko'i Allah, 

12 solama mo'ikow mogolat makow bo 
mokotanob kong koángoian in Singgai 
i Allah. Kon Singgai tatua langit modait 
mopokak, bo lantaran patúnya tatua, dá 
bayongan yagi-yagi kon langit modait 
motatom. 

13 Ta'e kita in umuranbi mogolat makow 
kon dandi í Allah. Dandi i Allah tua in 
soálbi Langit bo Butá inta Mobagu inta 
motompia bo moadil. 

14 Manangka intua ule utatku mita inta 
kinotabiku, wakutu im mo'ikow mogolatpa 
makow kong koángoian in Singgai tatua, 
yo poramijibi totu-totu'u simbá mobiag 
modarit takin diabi im mokotor kon 
tayowon i Allah. Bo lukadaibi in hubungan 
mopia takin i Allah. 

15 Anggapbi kasabaran i Tuhan naton 
salaku kasampatan inta inogoi-Nya ko'i 

naton simbá kita komintan posalamaton- 
Nya. Soál tana'a aim pinais doman i Paulus 
ki utat naton kói monimu. Tua pinaisnya 
lantaran kabijaksana'an i Allah inta inogoi 
ko'inia. 

16 Kom bayongan surat i Paulus tua 
mita umuranbi pinaisnya. Bo totu'ubi kon 
oyúon in tongonumai nohal kon suratnya 
mita mororiga totok komangalean im 
bonunya tua. Bo inta mororiga totok 
komangalean tatua, sinokotu'ui in intau 
mita inta diá nonota'au kon onu bo onu bo 
inta dia noroton im pirisayanya. Soal mita 
tatua dia bidon mokoherang, sim bonupa 
im Buk Mosuci ramijion doman monia 
pomia'an natua. Tonga oaid monia tatua 
mokoboditobi doman ko'i monia tontani. 

17 Ta'e mo'ikow utat mita inta kinotabiku, 
kinota'auan bidon monimu intua. 
Tuamai mokopo'ingat simbá mo'ikow diá 
mo'idudui kon aid in intau mita mora'at 
tatua bo inta diá doman nonota'au in 
hukum, bo mo'ikow molabú nongkon 
dodoyonan kobiagan monimu inta 
moroton. 

18 Umurandon mo'ikow kobiag kom bonu 
in totabi i Tuhan Yesus Kristus, Tuhan 
bo Mopoposalamat naton. Poramiji totok 


2 PETRUS 3.18 15 


simbá mo'ikow modugangdon monota'au 
kon soal Sia. Dinayo-dayowdon ing ki 

Allah nongkon tana'a makow modapot ing 
kopalutannya! Amin. Hormat nami, Petrus 


1 Yohanes 


] l Tombonu in surat tana'a in soálbi 
Pirman inta mobogoi ing kobiagan, 
Sia tua im Pirman inta koyongan bidon 
oyúon nongkon pinomangkoianpamai. 
Pirman tatua ain inontong bo ain doman 
kinadaian nami tontani. 

“Wakutu ing kinobiagan tatua pinonyata, 
noko'ontong doman ing kami. Tuamai 
kami mobogoi ing kosaksian soál Sia. 
Kami im mopota'au ko'i monimu soál 
kobiagan mopia bo mononoi moyotakin 
i Amá, sin tua aindon pino'ontong ko'i 
nami. 

3 Onu inta ain inontong bo dinongog 
nami, tuabi doman im pota'au nami 
ko'i monimu, simbá mo'ikow motobatú 
domandon nami bo motobatú domandon i 
Ama bo i Kristus ki Adi-Nya. 

4Na'a komintan pinaisdon nami, simbá 
gina naton totu-totu'udon molunganga. 

> Na'adon in habar inta ain dinongog 
nami nongkon i Adi-Nya bo inta poyaput 
nami ko'i monimu: "Ki Allah tua im bayagbi 
bo ko'i-Nia diábî in sindip topilikpamai. 

6 Aka kita moguman kong kita nobiag 
notobatú takin-Nya, ta'e kita umuranpa 
doman nobiag kom bonu in sindip, dá kita 
in nongubol bidon, pinomayak tosingogon 
andeka oaid. 

?Ta'e aka kita mobiag kom bonu im 
bayag ná ki Allah inta kom bonu doman 
im bayag, dá kita im mustibi mobiag 
modagin, motompia bo mositabian tobatú 
bo tobatú. Bo dugú i Yesus, ki Adi-Nya tua, 
mondarit ko'i naton nongkon bayongan 
dosa. 

8 Aka kita moguman kong kita diá 
kodosa, dá mongubolbi ing kita ko'i naton 
tontani, bo ki Allah in doi bidon mogutun 
kom bonu ing gina naton. 

9Ta'e aka akuondon naton in talá mita 
naton ko'i Allah, dá aidan-Nyabi onu 
inta aim pinodandi-Nya bo pobayak-Nya 
doman onu inta moádil. Ampungan-Nyabi 
im bayongan dosa naton polat daritan-Nya 
doman ing kita nongkon bayongan oáid 
inta mora'at. 

10 Ta'e aka kita moguman kong kita na'a 
diá kotalá, dá inanggapdon naton kong ki 
Allah tua in naonda bo mo'ubol, bo onu 
inta siningog-Nya diádon sinagú makow 
naton kom bonu ing gina. 

l Adiku mita! Na'a mita pinaisku 

ko'i monimu, simbá mo'ikow diádon 
mogaid kon dosa. Tongá aka oyúon 
im mogaid kon dosa, dá oyúon im 
mototulung naton, Sia tua ing ki Yesus 
Kristus inta moádil. Sia mayak in tayowon i 
Allah bo mopo'igum simbá ampungandon 
in talá mita naton. 

2 Bo pinotonsigad ko'i Yesus Kristus 
tuata, bayongan dosa naton inampungan. 
Bo de'emanbi doman tongá talá naton, 
ta'e talabi doman im bayongan intau. 

3 Aka kita bo umuran dumudui kom 
parentah mita i Allah, dá tua in tandanya 
kong kita nonota'au ko'i Allah. 

4 Intau inta mongaku, "Aku'oi nonota'au 
ko'i Allah,” ta'e diá dinumudui kom 
parentah-Nya mita, yo mo'ubol in intau 
tatua, bo ki Allah in doibi mogutun kom 
bonu ing ginanya. 

> Ta'e intau inta umuran dinumudui kom 
parentah mita i Allah, yo tabi in intau tatua 
ko'i Allah nosompurnadon. Tua in nobali 
tanda kong kita in nobiagdon notobatú 
takin i Allah. 

6 Ki ine i moguman kon sia in nobiag 
notobatú takin i Allah, yo sia musti mobiag 
takin dumudui kong kobobiag i Kristus. 

7 Utatku mita inta kinotabiku! 

Onu im pinaisku tana'a de'emanbi 
parentah mobagu, ta'e parentahbi inta 
no'onggotdon inta aim pinogumanku ko'i 
monimu ko wakutu im mo'ikow bagupa 
nopirisaya ko'i Kristus, tuata in habar inta 
nongkon i Allah bo inta ain dinongog 
monimu kolipod. 

8 Umpakah natua, ta'e parentah inta 
pinaisku na'a in nobagubi doman; sing 
kabenarannya mota'aubi indoian ko'i 
Kristus bo ko'i monimu. Sin sindip 
ko'inggamá-ko'inggamádon bo bayag inta 
moloben momangkoidon monindar. 

ə? Intau inta noguman kon sia in 
nobiagdon kon nobayag, ta'e sia 
umuranpa doman mosaturu ko'i utatnya, 
yo intau tatua in umuranpabi nobiag kon 
nosindip uma'ai in tana'a makow. 

10 Intau inta motabi ko'i utatnya, nobiag 
kon nobayag sahingga in diabi tobatúmai 
ing ko'inia mokopopisi kon intau ibanea 
mogaid kon dosa. 

11 Ta'e intau inta mosaturu ko'i utatnya, 
nobiagpa kon sindip. Sia minayak kom 
bonu in sindip, bo diá kota'auannya 
mongo kon onda im bayáannya, sin 
sindipdon tatua im mogolingoi ko'inia. 

12 Na'a im pinaisku ko'i monimu ule adiku 
mita, sin talámu mita aindon inampungan 
lantaran tangoi i Kristus. 

13 Pinaisku in na'a ko'i monimu ama mita, 
sim mo'ikow nonota'audon ko'i-Nia inta 
oyúondon nongkon pinomangkoianpamai. 
Pinaisku in na'a ko'i monimu, intau 
mita inta nongobagupa, sin sinalowdon 
monimu Ki inta Mora'at. 

1⁄4 Ule adiku mita, aku'oi nomais kon na'a 
ko'i monimu, sim mo'ikow nonota'audon 
ko'i Amá. Pinaisku in na'a ko'i monimu 
amá mita, sim mo'ikow nonota'audon 
ko'i-Nia inta oyuondon nongkon 
pinomangkoianpamai. Pinaisku in na'a ko'i 
monimu intau mita inta nongobagupa, sim 
mo'ikow moropot. Singog i Allah no'itonop 
kom bonu ing ginamu, bo sinalowdon 
monimu Ki inta mora'at. 

15 Dikabî motabi kon dunia na'a ande 
onu ing kom bonunya na'a. Aka mo'ikow 
motabi kon dunia na'a yo diábî im mo'ikow 
motabi ko'i Amá. 

16 Bayongan yagi-yagi inta kom bonu 
in dunia na'a, tua ing kino ibog in awak 
inta baradosa na'a, onu inta ko'ontongan 
bo inta pongalakuang, tua komintan in 

de'emanbi nongkon i Ama, ta'e nongkon 
duniabi na'a. 

17 Dunia na'a bo bayongan tombonunya 
inta kino ibog in intau koyogotdon 
moyoyang, ta'e intau inta dinumudui kon 
ibog i Allah i mobiagbi mononoi. 

18 Ule adiku mita, kopalutan dunia 
motoyongdon! Bo ná inta aim pinoguman 
ko'i monimu, intau mita inta mosaturu 
ko'i Kristus i mamangoibi. Bo tana'a 
mobayongdon im mosia inta mosaturu 
ko'i Kristus. Tua in tandanya kom 
motoyongdon ing kopalutan dunia. 

19 Saturu mita i Kristus tua in intaubi 
mita inta nonalámaidon ko'i naton na'a, 
lantaran mosia tua in de'emanbi totu'u 
intau naton. Aka mosia intau mita naton, 
tantú mosia umuranbi noyotakin naton. 
Natuabi simbá motarangdon ko'i naton 
kom mosia tua in diábi totu-totu'u 
mo'ibog mopirisaya ko'i Tuhan moyotakin 
naton. 

20 Ta'e mo'ikow notarimadon kon Roho 
i Allah inta ain inogoi i Yesus Kristus, 
manangka intua mo'ikow nonota'audon 
kon totundú mita inta nobanar. 

21 Pinaisku in na'a ko'i monimu de'emanbi 
lantaran mo'ikow diápa nonota'au kon 

totundú inta nobanar, ta'e lantaranbi 
kinota'auandon monimu in totundú tatua 
bo kinota'auandon monimu kon diabi in 
ubol kon totundú inta nobanar tatua. 

22 Ki ine im mo'ubol tua? Tantú intaubi 
inta noguman kong ki Yesus tua in 
de'emanbi Raja Mopoposalamat inta 
pinodandi i Allah. Mosia tua in saturu i 
Kristus, sin diábî aku'onnya ing ki Amá 
andeka Adi. 

23 Intau inta diá motarima ko'i Adi, da 
mangalenya sia diá doman motarima ko'i 
Amá. 

24 Sin tuamai, habar inta ain dinongog 
monimu, wakutu im mo'ikow bagupa 
nopirisaya, mustibi tagúon monimu 
kom bonu ing gina. Sin aka habar inta 
ain dinongog monimu tua umuran 
kogina-gina makow monimu, yo mo'ikow 
umuranbi mobiag motobatú takin i Adi bo 
i Amá. 

25 Bo na'a im pinodandi i Kristus tontani 
ko'i naton: "Kobiagan motompia bo 
mononoi." 

26 Pinaisku tana'a ko'i monimu in 
soalbi intau mita inta umuran moramiji 
mongubol ko'i monimu. 

27 Ta'e aka soál mo'ikow nion aim bidon 
inogoian i Kristus in Roho-Nya. Bo solama 
in Roho tatua mongawasapa ko'i monimu, 
diá bidon paralu intau ibanea motundú 
ko'i monimu, sin Roho bidon tatua 
im motundú kom bayongan yagi-yagi 
ko'i monimu. Bo onu in tundúon-Nya 
totu'ubî intua de'emanbi tongá ubol. 
Tuamai tantúdon dudui kon onu inta 
ain sinundú-Nya tua ko'i monimu bo 
umurandon kobiag motobatú takin i 
Kristus. 

28 Pogumanku bui ko'i monimu adiku 
mita: Kobiag umuran motobatú takin 
i Kristus, simbá aka Sia mamangoidon 
bui, yo kita diádon mo'ondo-ondok in 
tumayow ko'i-Nia, bo diá domandon 
mo'oya-oyak. 

29 Kinota'auandon monimu kong ki 
Kristus nobiag podudui in ibog í Allah. 
Tuamai musti kota'auan doman monimu 
kom pomuloi in intau inta nobiag podudui 
ibog i Allah, ki adibi mita i Allah. 

l Indoiaikah dá ki Allah totokbi im 

motabi ko'i naton, sahingga inaku- 
Nyadon ing kita salaku ki adi-Nya mita. 
Bo totu'u kong kita na'a ing ki adibi mita i 
Allah. Tuamai dunia inta mora'at na'a diá 

nonota'au ko'i naton, lantaran dunia dia 
nonota'au ko'i Allah. 

2 Utat mita inta kinotabiku! Tana'a makow 
kita ain nobali ki adi i Allah, ta'e ka'ada'an 
naton kon singgai mo'iduduimai diápa 
notarang.Tongá kinota'auan naton kon 
aka ki Kristus mamangoi, kita na'a im 
mobali ná Sia, sing kita im moko'ontong 
ko'i-Nia kom bonu ing ka'ada'an-Nya inta 
sabanarnya. 

3 Komintan intau inta oyúon harapan 
nana'a ko'i Kristus, musti totu'u 
mokopodarit kong kobobiag, modarit 
nongkon dosa mita naonda bo ki Kristus 
nodarit doman. 

4 Intau inta nogaid kon dosa, nolawangbi 
kon hukum i Allah; sin dosa tua in aidbi 
molawang kon hukum i Allah. 

> Bo kinota'auan bidon monimu kong ki 
Kristus tua namangoi sim motobus kon 
dosa mita intau, bo Sia tua diabi kodosa. 

6 Komintan intau inta nobiag notobatú 
takin i Kristus, diábi umuran mogaid kon 
dosa. Intau inta umuran mogaid kon dosa, 
diábi dodai onda moko'ontong ko'i Kristus 
andeka monota'au ko'i-Nia. 

7 Adiku mita, dika mo'ibog mo'ikow 
poyayingon i inekadon. Sin intau inta 

nogaid kon onu inta kino ibog i Allah, 
mosia tuata ing ki adi mita i Allah na 
doman onda bo ki Kristus inta ki Adi i 
Allah. 

STa'e intau inta umuran mogaid 
kon dosa, mosia tua ki adi mita 
in Ibilis, sin Ibilis tua in nongkon 
pinomangkoianpabimai umuran nogaid 
kon dosa. Tuabi im mangale inangoian 
i Adi Allah, Sia morimumud kon oáidan 
mita in Ibilis. 

9Intau inta nobalidon ki Adi i Allah, diá 
bidon tantú mogaid kon dosa, sin sipat 
i Allah oyúondon ko'inia. Bo lantaran ki 
Allah tua ing ki Amánya, dá sia in diá 
bidon mota'au umuran mogaid kon dosa. 

10 Na'abi in nokoyoposi kon sigad in adi 
mita i Allah bo adî mita in Ibilis. Ki ine in 
diá mogaid kon onu inta kino ibog i Allah, 
andeka diá motabi ko'i utatnya, sia tua 
de'emanbi ki adi i Allah. 

11 Nongkon pinomangkoianmai habar 
tana'a ain pinota'au ko'i monimu: Kita 
musti mositabian tobatú bo tobatú. 

12 Dona'aibi ing kita ná ki Kain, inta 
nobali ki adi in Ibilis bo nolimodon ko'i 
utatnya tontani. Nongonu sing ki Kain 
nolimodbi ko'i utatnya? Lantaranbi soal 

mita inta pinomianya nongo'italá, ta'e soál 
mita inta pinomia i ai-ainya in no'itutui. 

13 Manangka intua, utatku mita, dikabî 
moherang aka mo'ikow kodoî in intau mita 
in dunia na'a. 

14 Kinota'auandon naton kong kita 
ilumuaidon nongkon kawasa im popatoi, 
bo nomampingdon kom bonu ing kawasa 
inta mokobiag, sin lantaran kita notabidon 
ko'i utat mita naton. Sing ki ine in diá 
motabi ko'i utatnya, yo sia tua in tantúpa 
nobiag kom bonu ing kawasa im popatoi. 

15 Intau inta mosaturu ko'i utatnya in 
intaubi mololimod, bo kinota'auanbi 
monimu kon intau mololimod didbi 
moko'uli kong kobiagan mopia bo 
mononoi. 

16 Na'a in dalan bá kota'auan naton im 
motabi kon tumpala intau: ki Kristus 
noposarakandon ing kobiagan-Nya sing 
kopontingan naton. Sin tuamai, kita 
doman musti moposarakan ing kobiagan 
naton kong kopontingan i utat mita naton! 

17 Aka mo'ikow inta nobiagdon no'oyúon 
bo noko'ontong kon utat inta nobiag 
nobogá, ta'e doi motulung ko'i utatnya 
tatua, dá naondabi in sia mota'au 
moguman, 'Aku'oi motabi ko'i Allah?" 

18 Adiku mita! Dona'aibî ing kita motabi 
tongá kom bibig ande tongá kon singog, 
ta'e ponyatabi in tabi tatua kon oáid naton. 

19 Natua in caranya kita monota'au kong 
kita na'a no'ituot kong ki adî mita i Allah 
inta mobanar, bo gina naton mo'onowdon 
kon tayowon i Allah. 

20 Kinota'auandon naton, kon aka kita 
bo potaláandon ing gina naton, yo ki 
Allahbi im mopado-pandoi nongkon gina 
naton, bo kinota'auan-Nyabi im bayongan 
yagi-yagi. 

21 Dá utatku mita inta kinotabiku, aka 
gina naton diá mopotalá ko'i naton, yo kita 
in diábî mo'ondok mayak kon tayowon i 
Allah. 

22? Bo onu in igumon naton ko'i-Nia, 
tarima'anbi naton, sing kita umuran 
dinumudui kom parentah-Nya mita bo 
nogaid kon onu inta mokosanang kong 
gina-Nya. 

23 Na'a im pinarentah-Nya ko'i naton: Kita 
musti mopirisaya ko'i Adi-Nya, tuata ing 
ki Yesus Kristus, bo kita im musti umuran 
mositabian, ná inta aim pinarentah i 
Kristus ko'i naton. 

24 Bayongan intau inta motoindudui kom 
parentah mita i Allah, nobiag notobatú 

takin i Allah, bo ki Allah notobatú doman 
takin monia. Bo kinota'auan bidon naton 
kong ki Allah in nobiag bidon notobatú 
4 l Utat mita inta kotabiku! Dona'aibî 

mogampang kinopiri-pirisayanya kon 
intau mita inta mongaku kinawasa'an in 
Roho i Allah, ta'e ujipa muna im mosia 
tua simbá kota'auandon monimu mongo 
roho ko'i monia tua nongkon i Allah 
andeka de'eman. Sin nobayongdon intau 
maya-mayak makow bo mongaku nabi 
padahal de'emanbi totu'u nabi. 

2 Nana'a in tandanya ko'i naton monota'au 
mongo tua Roho i Allah andeka de'eman: 
Intau inta mongaku kong ki Yesus Kristus 
namangoidon in dunia salaku intau, yo 
intau tatua kinawasa'an in Roho í Allah. 

3Ta'e intau inta doi mongaku kon soal ki 
Yesus, yo sia tua diá kinawasa'an in Roho 
i Allah, ta'e intau tatua kinawasa'andon 
in roho inta nongkon Saturu i Kristus. 

Bo soál sia tua aim bidon kinodongogan 
monimu kom mamangoibi in sia, bo tana'a 
sia namangoidon kon dunia na'a. 

4Ta'e ule, mo'ikow nion ki Allahbi ing 
kitogi. Sinalowdon monimu in intau 
mita inta de'eman totu'u nabi, sin 
Rohobi inta nongawasa ko'i monimu im 

mokawa-kawasa nongkon roho mita inta 
nongawasa kon intau mita inta nobali 
kapunya'an in dunia na'a. 

> Intau mita inta de'eman totu'u nabi tua 
nongonguman kon soál mita in dunia 
na'a, bo onu in ino'uman monia tua 
indongoganbi in dunia na'a. 

6 Ta'e kita na'a ing ki adibi mita i Allah; 
bo intau mita inta nonota'au ko'i Allah 
mokidongogbi kon singog naton. Ta'e 
intau inta de'eman kapunya'an i Allah, 
diabi mokidongog kon singog naton. 
Natua in caranya kita monota'au kon 
koyoposi in Roho inta motundú kom 
mobanar, bo roho inta motundú kon diá 
totu'u. 

7 Utat mita inta kinotabiku! Koligai bá 
kita umuran mobiag mositabian tobatú bo 
tobatú, sin tabi tua in nongkon i Allahbi, 
bo intau inta kototabi kon tumpala intau 
ing ki adibi mita i Allah bo nonota'au ko'i 
Allah. 

8Intau inta dia kototabi, diabi nonota'au 
ko'i Allah; sing ki Allah tua in tabibî. 

Cara i Allah noponyata kon Sia im 
motabi ko'i naton, Sia nopotabá ko'i 
Adi-Nya tulong namangoi in dunia na'a, 

simba kita moko'uli kong kobiagan 
nongkon i-Nia. 

lONa'abi in tabi tua: De'emanbi kita in 
notabi ko'i Allah, ta'e ki Allahbi in notabi 
ko'i naton bo nopotabá ko'i Adi-Nya sim 
motobus kom bayongan dosa naton. 

11 Utat mita inta kinotabiku, aka tabi i 
Allah totu'u moloben ko'i naton, dá kita 
im mustibi doman mositabian. 

12 Dijábi tobatúmai intau pernah 
noko'ontong ko'i Allah, ta'e aka kita 
mositabian, yo ki Allah notobatúdon 
takin naton bo tabi-Nya mobalidon 
mosompurna ko'i naton. 

13 Lantaran ki Allah ain nobogoi in 
Roho-Nya ko'i naton, dá kinota'auan 
naton kong kita na'a in nobiag bidon 
notobatú takin i Allah, bo ki Allah nobiag 
doman notobatú takin naton. 

14 Kami tontani ain noko'ontong ko'i Adi 
i Allah, bo kami nopohabar kon Sia im 
pinotabá mangoi i Amá sim mobali Raja 
Mopoposalamat in dunia na'a. 

15 Ki ine im mopirisaya kong ki Yesus tua 
ki Adi i Allah, yo ki Allah notobatú takin 
intau tatua, bo intau tatua notobatúdon 
doman takin i Allah. 

16 Kita tontani ain nonota'au bo 
nopirisaya kon tabi i Allah ko'i naton. 

Ki Allah tua in tabibi. Intau inta umuran 
kototabi kon tumpala intau, notobatúdon 
takin i Allah in Sia, bo ki Allah notobatúdon 
takin intau tatua. 

17 Tabi binalidon nosompurna ko'i naton, 
simbá oyúondon ing kabaranian naton kon 
Singgai Ponantúan. Oyúon ing kabaranian 
naton, sing kobiagan naton kon dunia na'a 
notongkaidon ná kobobiag i Kristus. 

18 Intau inta nobiag kom bonu in totabi 
i Allah, diábi angoian ondok, sin tabi 
inta mosompurna monginggamádon kom 
bayongan ondok. Da kota'auan bidon, 
aka intau bo mo'ondokpa in tumayow 
kon Singgai Ponantuan yo intau tatua 
diápa notarima kon tabi inta nosompurna 
nongkon i Allah. 

19Kita motabi, sing ki Allah aim muna 
notabi ko'i naton. 

20 Aka oyúon intau moguman, "Aku'oi 
motabi ko'i Allah,” ta'e sia diá motabi 
ko'i utatnya, yo mo'ubol intau tatua. Sin 
intau inta diá motabi ko'i utatnya inta 
ontongonnya makow, tantú diábi doman 
kuma'an kon akal aka sia motabi ko'i Allah 
inta diá inontongnya. 

21 Tuamai, na'a im parentah inta inogoi i 
Kristus ko'i naton: Ki ine im motabi ko'i 
Allah musti motabi ko'i utatnya doman. 

lIntau inta mopirisaya kong ki Yesus 

5 tua in Raja Mopoposalamat inta 
namangoi nongkon i Allah, intau tatua 
ki adi i Allah. Intau inta motabi ko'i-Nia 
inta nopoángoi tua im motabibî doman 
ko'i-Nia inta namangoi nongkon i Allah. 

2 Na'a in dalan naton monota'au kong 
kita motabi ko'i adî mita i Allah: Kita 
motabi ko'i Allah bo motoindudui kom 
parentah-Nya mita. 

3 Sin aka motabi ko'i Allah yo mustibi 
motoindudui kom parentah-Nya mita. Bo 
parentah-Nya mita diábî mobogat ko'i 
naton, 

“sim bayongan intau inta nobalidon ki 
adi i Allah mokosanggupbi mita monalow 
kon dunia inta mora'at na'a. Bo tongábi 
pirisaya naton ko'i Tuhan tua im monalow 
kon in dunia na'a. 

> Ki ine degá im mokotalow kon dunia 
na'a? Tongabi intau inta mopirisaya kong 
ki Yesus tua ing ki Adi i Allah. 

6 Ki Yesus Kristus tuata inta namangoi kon 
dunia takin tubig inta pinobaptisan ko'i- 
Nia bo takin doman dugú kinopatoian- 

Nya. Sia namangoi de'emanbi tongá takin 
tubig, ta'e takinbi tubig bo dugú. Bo Roho 
i Allah tontani nobogoi ing kosaksian kon 
totu'ubi intua, sin Roho in diabi pernah 
mongubol. 

?Tolu in saksi kon soroga, ki Ama, 
Pirman bo Roho Mokudus. Tolu tatua in 
notobatúbi. 

8Tolu doman in saksi kon dunia na'a, 
tuata in Roho i Allah, tubig bo dugú. Tolu 
tatua komintan nobogoi ing kosaksian 
inta notongkai. 

9 Kita mopirisayabi kong kosaksian intau, 
ta'e kosaksianbi i Allah im moropo-ropot 
kon tua. Bo tuata ing kosaksian inta ain 
inogoi i Allah soal ki Adi-Nya. 

10 Tuamai, intau inta mopirisaya ko'i Adi i 
Allah ain notarima kong kosaksian tatua 
kom bonu ing ginanya; ta'e intau inta 
diá mopirisaya ko'i Allah, inanggapnya ki 
Allah tua mo'ubol, sin diá in sia mopirisaya 
kon onu inta pinoguman i Allah soál ki 
Adi-Nya. 

11 Na'a ing kosaksian tatua: Ki Allah ain 
nobogoi ko'i naton ing kobiagan mopia bo 
mononoi, bo ki Adi-Nya tatua im pangkoi 
kobiagan tatua. 

12 Intau inta mopirisaya ko'i Adi i Allah, 
moko'uli kong kobiagan tatua; bo intau 
inta diá mopirisaya ko'i Adi, diábi moko'uli 
kong kobiagan tatua. 

13 Pinaisku in na'a ko'i monimu inta 
ain nopirisaya ko'i Adî i Allah, simbá 
kota'auandon monimu kon mo'ikow 
ain noko'uli kong kobiagan mopia bo 
mononoi. 

14 Bo kita im mobaranibi mayak kon 
tayowon i Allah, sim moyakinbi ing 
kita kon indongoganbi i Allah onu im 
pino'igum naton, aka inta pino'igum naton 
tua noyoka'an kon onu inta kino ibog-Nya. 

15 Sing kinota'auandon naton kon 
indongogan-Nyabi ing kita aka 
mopo'igum ko'i-Nia, dá kinota'auan 
domandon naton kon ogoi-Nyabi onu inta 
aim pino'igum ko'i-Nia. 

16 Aka mo'ikow bo moko'ontong kon 
tobatú intau inta tumpala Keresten nogaid 
kon dosa inta dia mokopopisi kon intau 
tatua kobuliandon ing kobiagan inta 
mopia bo mononoi, yo mo'ikow musti 
mosambayang ko'i Allah; bo ki Allah 
mobogoibi ing kobiagan tatua ko'inia. 
Na'a in tongabi ko'i monia inta nogaid 
kon dosa inta dia mokopopisî ko'i monia 

kobulian ing kobiagan tatua. Ta'e oyúon in 
dosa inta mokopopisi kon intau kobulian 
ing kobiagan tatua. Aka kon soál tana'a 
yo aku'oi in diábi moguman ko'i monimu 
kom mo'ikow im musti mosambayang ko'i 
Allah. 

17 Bayongan oáid inta mo'italá in dosabi, 
ta'e oyúon in dosa inta diábi mokopopisi 
kon intau tatua kobulian ing kobiagan 
mopia bo inta mononoi tua. 

18 Kinota'auan naton kom bayongan intau 
inta ain nobali ki adi mita i Allah, diábi 
umuran mogaid kon dosa, sing ki Adi i 
Allah umuran molukad ko'inia, bo ki Inta 
mora'at diá mokopongonu ko'inia. 

19 Kinota'auanbi naton kong kita na'a ing 
kapunya'anbi i Allah, umpakahbi komintan 
dunia kinawasa'andon i Inta Mora'at. 

20 Kinota'auan bidon naton kong ki Adî 
i Allah ain namangoi bo ain nobogoi im 
pongortian ko'i naton, simbá kota'auan 
naton ing ki Allah inta mobanar. Kita 
nobiag notobatú takin i Allah inta mobanar 
tatua bo nobiag notobatú takin i Adi-Nya 
ki Yesus Kristus. Na'adon ing ki Allah inta 
mobanar, bo na'adon ing kobiagan inta 
mopia bo mononoi. 

21 Adiku mita, mokopoyayukdon im 
mo'ikow kom berhala mital 


21 


2 Yohanes 


] l Ko'i Iná inta aim pinili i Allah bo 
ko'i adinya mita inta kinotabiku. 
Surat tana'a nongkon inakó, tobatú itoi 
in jama'at inta totu-totu'u motabi ko'i 
monimu. De'emanbi tongá aku'oi im 
motabi ko'i monimu, ta'e bayonganbi 
doman intau inta totu-totu'udon 
nonota'au ko'i Allah. 

? Sing ki Allah umurandon nogutun kom 
bonu ing gina naton, bo Sia in umuranbi 
doman kotaki-takin naton. 

3 Po'igumon makow, totabi, barakat bo 
kobiagan motompia nongkon i Allah, ki 
Amá naton bo nongkon i Yesus Kristus 
ki Adi-Nya umuran doman kotaki-takin 
naton. Igumon makow tua, komintan 
mo'u naton intua takin gina motulid bo 
takin tabi. 

4 Nosanangdon totok ing ginaku 
nokota'aumai kon oyúon ing ki adi mita i 
Iná in nobiag podudui in totundú mita i 
Allah, ná inta pinoki aid i Allah Amá ko'i 
naton. 

> Tuamai, Iná po'igumonkudon totok 
simbá kita komintan umurandon 
mositabian. Onu im pinogumanku tana'a 
de'emanbi parentah mobagu; parentah 
tana'a aim bidon inogoi ko'i naton wakutu 
ing kita bagupa nopirisaya. 

6 Aka kita motabi ko'i Allah yo mustibi 
dumudui kom bayongan parentah-Nya. 
Na'a im parentah tatua: Mo'ikow musti 
umuran mobiag mositabian tobatú bo 
tobatú. 

” Tana'a makow nobayongdon kon dunia 
na'a in intau inta motundú kon diá totu'u. 
Mosia tua in intau inta diá mopirisaya 
kong ki Yesus Kristus namangoidon in 
dunia na'a salaku intau. Intau natua i 
mongo'ubol, bo saturu i Kristus. 

8 Sin tuamai, mokopo'ingat simbá 
mo'ikow diá kobulian onu inta ain 
iramiji nami sing kopontingan monimu. 
Poramijidon totok simbá mo'ikow 
motarima kon tontuli im bayongan inta 
ain inaidanmu. 

3 Intau inta diá kinumadai kon onu 
inta ain sinundú i Kristus, sedang bo 
sinumabat kon onu inta ain sinundú i 
Kristus, yo ki Allah in diábî kom bonu ing 
gina intau tatua. Ta'e intau inta umuran 

kinumadai kon onu inta sinundu i Kristus, 
yo sia tua in umuran doman nopirisaya 
ko'i Ama andeka ko'i Adi-Nya. 

10Sin tuamai aka oyúon in intau 
mamangoi ko'i monimu bo mopota'au 
in totundú inta diá sinundú i Kristus, yo 
dika ogoi in sia tumu'ot kom bonu im 
baloimu bo dona'ai doman mobogoi in 
salam ko'inia. 

11 Sin intau inta mobogoi in salam kon 
intau ná tua, yo noyopopogdon noyotakin 
intau tatua nogaid kon inta mora'at. 

12 Mobayongpa im pogumanku ko'i Iná, 
ta'e mopia-piabî kon de'eman tongá 
pongin surat. Haraponku makow tua, 
aku'oi mota'aupa mayak mokipodungkul 
ko'i monimu bo mongonguman 
moyogintayowan makow monimu, simba 
gina naton totu-totu'udon molunganga. 

13 Ki adi mita i utat bobay i Iná inta pinili 
doman i Allah, nokidia doman in salam 
ko'i Iná. 


3 Yohanes 


l Ki utatku ki Gayus inta kotabikul 
Aku'oi, tobatú itoi in jama'at inta 
totu-totu'u motabi ko'inimu, 

2 umuran makow mopo'igum doá ko'i 
Allah simbá ki Utat tantúpa mosehat bo 
bayongan inta mopia tantúpa doman 
umuran moyotakinmu, ná doman onda bo 
ginamu inta umuran mopia. 

3 Nolunganga totok ing ginaku wakutu in 
nokodongog kon o'uman in tongonumai 
intau Keresten inta namangoi ko'inakó. 
Mosia nongonguman kong ki Utat totokbi 
i motoindudui kom bayongan inta kino 
ibog i Allah. Kinota'auankubi kong ki Utat 
in umuranbi mogaid kon inta mopia ná 
inta sinundú i Allah. 

4 Aka ko'inakó, diábî im poliu kon 
lunganga ing ginaku wakutu in 
nokodongogmai kong ki adiku mita 
umuran nobiag no'idudui kon onu inta 
sinundú i Tuhan. 

> Utatku! Mopiadon totok onu 
inaidanmu ko'i utat mita inta tumpala 
Keresten; umpakah utat mita inta diápa 

nogoginta'auanmu, ta'e binantunganmubi 
doman. 

6 Tabimu tatua ain ino'uman monia 
kon jama'at inta pinogutunanku makow 
tana'a. Natua ule, tulungaibi im mosia 
podudui onu inta kino ibog i Allah, simbá 
mota'aupa im mosia mogingguput kom 
bobayáan monia. 

7 Sing kom binaya'an monia mogaid kon 
oáidan i Kristus, mosia diábi motarima 
kon totulung onukadon nongkon intau 
mita inta diá nonota'au ko'i Allah. 

8 Sin tuamai, kita intau mita ing Keresten 
musti motulung kon yobayat mita 
tumpala Keresten inta ná tatua, simbá 
kita mo'itakindon moramiji mopohabar in 
totundú inta no'itutui nongkon i Allah. 

9 Aku'oi ain nokidia in surat kon jama'at 
umpakah tongá nopolok, ta'e ki Diotrepes 
inta mo'ibog mobali itoi kom bonu 
in jama'at, doi dumudui kon onu inta 
pinogumanku. 

10 Tuamai, aka aku'oi mamangoidon, yo 
daitonkudon o'umanon im bayongan inta 
pinomianya, inta kopiadon mongonguman 
kon soál mita ubol sim mopora'a-ra'atmai 
ko'i nami! De'emanbi doman tongá tua 
im pinomianya, sing kowakutu ing ki utat 


3 YOHANES 1.11 -14 3 


mita naton tumpala Keresten namangoi, 
doi in sia notarima ko'i monia. Sedang bo 
ilarangnyabi in intau mita inta mo'ibog 
motarima kon utat mita tatua, nodapot im 
pinoluainyadon in intau mita tatua kom 
bonu in jama'at! 

11 Utat inta kinotabiku, dona'ai dumudui 
kon oáid mita inta diá mopia. Duduiaidon 
onu inta mopia. Intau inta mogaid kom 
mopia ing kapunya'anbi i Allah. Bo intau 
inta mogaid kon inta mora'at diápabi 
nonota'au ko'i Allah. 

12 Komintan intau nomuji ko'i Demetrius. 
Ki Allah tontanî nomuji doman ko'inia. Sia 
pinuji domandon nami, bo kinota'auan 
bidon i utat kon onu im pinota'au nami 
na'a mota'aubi pirisaya'an. 

13 Mobayongbi im paraluku poguman 
ko'inimu, ta'e mopia-piabi kon de'eman 
tongá pongin surat. 

14 Haraponku makow tua lagidon 
moyodungkulmu, bo kita mongonguman 
moyogintayowan makow. (1-15) 
Po'igumon makow tua tantú barakatan 
i Tuhan ing ki utat. Yobayatmu mita 
inta kon tampatku na'a nokidia doman 
in salam ko'inimu. Poyaputpa doman in 

salamku kon yobayat mita naton tumongo 
batu. 


Yudas 


] l Utatku mita inta ain inoini bo inta 
totok ing kinotabi i Allah Ama naton, 
bo inta ilukadan kom bonu in tongoi i 
Yesus Kristus. Salaku intau inta nogaid 
kon oáidan i Yesus Kristus, aku'oi ki 
Yudas, ki utat i Yakobus, 

2 mopo'igum makow: Simbá ki Allah 
umuran mobogoi im barakat, totabi bo 
kobiagan motompia ko'i monimu. 

3 Utat mita inta kinotabiku! Totu'u kon 
oyuonbi im makusudku nomais kon 
surat tana'a ko'i monimu, tuata in soál 
kasalamatan inta ain tumpala kinorasa'an 
naton. Kon soál tana'a totokdon kong 
ginaku im momais kon surat ko'i monimu 
bo mononggina simbá mo'ikow umuran 
mokoporoton kumadai kon onu inta aim 
pinirisaya monimu inta aim pinoyaput kon 
intau mita inta ain inoini i Allah. 

4 Sin diá kinota'a-ta'auanmai, na'anta 
oyúon bidon intau mita ibanea inta 
umuni-uni makow sinumu'ot kon yuá- 
yuák naton. Mosia tua intau mita mora'at 
inta mopoyotu'uy kon habar soál totabi 

i Allah naton. Makusud monia tua im 
motayakbi kong kasampatan mopoáid in 
onu inta kino ibog in awak monia. Mosia 
tua diá mopirisaya kong ki Yesus Kristus 
tua im mongongawasa bo Tuhan naton. 
Nongkon tungkulpabimai hukuman ko'i 
monia tua aindon pinota'au muna kom 
bonu im Buk Mosuci. 

> Tua komintan kinota'auan bidon 
monimu. Tongá mo'ibogpa doman aku'oi 
moponorop ko'i monimu kon soál naonda 
ing ki Tuhan noposalamat kon umat Israel 
nongkon butá im Mesir, ta'e no'iduduimai 
kon tua pinutúan-Nyadon intau mita kon 
sigad monia inta diá mopirisaya. 

6 Torop domandon im malaekat mita 
inta ilimimpat kong kawasa inta inogoi 
ko'i monia, sahingga im minayak 
nonalámaidon kon tampat pogogutunan 
monia. Mosia tua sinoko togot i Allah in 
rante inta diá mobonto-bontow kom bonu 
in tampat inta mosindip kon limonag im 
butá. Mosia umuranpabi sinahang kon tua 
modapot in hukuman popolabúdon ko'i 
monia kon singgai inta ponantúandon. 

7” Torop domandon onu inta nobali kong 
kotá in Sodom bo Gomora bo kong kotá 
mita inta kon diugeamai, inta intaunya 

mita kon tua nogaid doman kon na inta 
pinomia im malaekat mita tatua. Mosia 
nogaid kon soal mita inta moko'oyak totok 
bo nogaid doman kon inta diadon patus 
aidan in intau. Hukuman ko'i monia tua 
in tulu inta dia mopio-piong, simba tua 
mobali poringatan kom bayongan intau. 

8 Natua doman intau mita inta mo'ibog 
momikir kon diá totu'u modapot im 
mogaid kon inta mokokotor kon awak 
monia tontani. Mosia tua mopo'ompámai 
kong kakuasa'an i Allah bo moningkule 
kom malaekat inta momulia kon soroga. 

Ki Mikhael tontani inta itoi im malaekat 
mita diá dodai onda nogaid kon ná inta 
pinomia monia tatua. Kon wakutu in 
sia nobobayowan in Ibilis soál ki ine 
im moko'uñ kom mayat i Musa, sia 
diabi nokobali nohakim kon Ibilis takin 
tosingogon moningkule. Ki Mikhael 
tongabi nosingog nana'a: "Torúan i Tuhan 
ikow!" 

10 Ta'e mosia kopia nopoyaput in 
tosingogon mita pohojat kom bayongan 
inta diá kinomangalean monia. Mosia 
tua nádon onda bo mahaluk inta diá 
koraian, inta nonota'au kon soál mita 
tongá podudui im porasa'an monia. Bo 

soalbi mita tatua inta mokopopisi kong 
koyoyangan monia. 

11 Mobodito im mosia! Mosia 
dinumuduidon kon onu inta inaidan 
i Kain. Inta tongá lantaran bá moko'uli kon 
doit, dá nogaidon kon onu inta diá kino 
ibog i Allah, ná doman ki Bileam. Bo mosia 
tua irimumud doman lantaran nomarontak 
ná ki Korah. 

12 Ko wakutu i mo'ikow nogaid kon 
rame nonga'an noyotakin, oáid in intau 
mita tatuata inta mokobú kon sigad 
monimu. Mosia tumurá im monga'an 
takin diábi in oyak, bo tongá morai kong 
kopontingan monia tontani. Mosia tua 
ná doman onda bo golom inta dinia in 
tompot ta'e diá moko'uyan. Mosia ná 
doman onda bo pangkoi in ayop inta 
diá momomungai umpakah sempo in 
ayop; pangkoi mita inta ain irabut takin 
uakatnya bo minatoidon. 

13 Mosia notongkai doman im bokol 
moropot kon dagat inta mokopomuka 
kom burá, natua im mosia monomburá 
kon oáid mita monia inta moko'oyak. 
Mosia tua in ná doman onda bo mahaluk 
mita inta modondaloi magi makow bo inta 
aim pinosadia'an i Allah kon tampatnya 

kom bonu in tampat inta paling mosindip 
modapot ing kopalutannya. 

14 Kj Henokh, katurunan im pitunya 
nongkon i Adam, tungkul intua pernah 
doman nopota'au ing koyow i Allah soal 
intau mita tatua. Ki Henokh noguman 
nana'a, "Indoiai, ki Tuhan mamangoi takin 
ribuan malaekat-Nya mita inta mokudus 

15 sim mohakim kom bayongan intau. Ki 
Tuhan mohukum kon intau mita mora'at 
lantaran oáid mita monia inta moromú. Bo 
hukumon-Nyabi in intau mita baradosa bo 
inta modurhaka inta umuran mopoyaput 
in singog pohojat ko'i Tuhan." 

l6Intau mita tatua umuran 
mongunsingog bo mopotalá kon 
intau mita ibanea. Mosia mobiag podudui 
in ibog monia inta baradosa na'a. Mosia 
mongonguman kom molantud soál 
ka'ada'an monia tontani, bo umuran 
umapid makow kon intau simba moko'uli 
kong ka'untungan. 

17 Ta'e utatku mita inta kinotabiku, 
toropdon onu inta kolipod pinoguman in 
rasul mita i Yesus Kristus, Tuhan naton. 

18 Munadon pinota'au monia ko'inimu, 
kon aka kodiug-kodiugdon in singgai 
pangabisan yo mo'iangoibi in intau mita 

inta moningkule ko'i monimu, mosia tuata 
in intau mita inta nobiag podudui in ibog 
monia inta baradosa na'a. 

19 Mosiadon na'a in intau mita inta 
mokopomuká kong kogoguya'atan 
im pinonobatúan jama'at. Mosia diá 
kinawasa'an in Roho i Allah, ta'e 
kinawasa'andon in ibog mita in dunia na'a. 

20Ta'e mo'ikow, utatku mita, tompiabi 
salalu ing kobobiagmu podudui im 
pirisayamu ko'i Yesus Kristus. Pirisaya inta 
totok modarit. Bo posambayangdon takin 
kawasa in Roho i Allah, 

21 bo kobiag salalu kom bonu in totabi 
i Allah, ko wakutu im mo'ikow mogolat 
makow kom barakat i Tuhan naton ki 
Yesus Kristus inta mobogoi ing kobiagan 
mopia bo mononoi. 

22 Popo'ontongdon in tabi monimu ko'i 
monia inta diápa motantú im pirisaya. 

23 Kapit bo poluai im mosia nongkon 
bonu in tulu simbá mosalamat. Bo 
po'ontong doman in tabi kon intau 
mita ibanea, ta'e musti motogu'ondok. 
Kodoibi modapot pakeang monia inta aing 
kinotoran in ibog monia inta binaradosa. 

24 Ki Allah, inta mokosanggup molukad 
simbá mo'ikow diá molabú, bo inta 

mokosanggup modia ko'i monimu mayak 
in tampat pomomarentáannya inta 
momulia takin gina mosanang bo modarit. 

25 Tongábi Sia tua ing ki Allah, 
Mopoposalamat naton pongin i Yesus 
Kristus Tuhan naton. Siata ing ki Allah 
inta momulia, Moloben, mokawasa bo inta 
mokobangkal nongkon tungkulpa intua, 
masai na'a bo modapot kopalutan in dunia 
na'a! Amin. 


Wahyu 


I Buk tana'a in nongonguman kon 
onu inta pino'ontong i Yesus Kristus 
soal mita inta mobali. Pinota'au i Allah 
ko'i Kristus, simbá pota'au i Kristus 
kon intau mita inta nogaid kon oáidan 
i Allah in onu inta diadon mo'onggot 
bo mobali. Ki Kristus nopotabádon im 
malaekat-Nya namangoi ko'i Yohanes, 
intau inta mogogaid kon oáidan-Nya, sim 
mopota'au ko'inia kom bayongan soal inta 
mobali tua. 

2 Dá ki Yohanes nopota'au doman im 
bayongan inta ain inontongnya tatua; bo 
na'adon im pinogumannya soal koyow 
nongkon i Allah, bo inta inirigonan i 
Kristus Yesus pinongin kosaksiannya. 

3 Totokdon mosanang intau inta mobaca 
bo inta mokidongog kon habar inta 
pinota'au i Allah muna bo inta aim pinais 
kom bonu im buk tana'a bo mosatia kon 
onu inta pinais kom bonunya. Sin diádon 
mo'onggot bo tua komintan mobali. 

4 Utat mita inta kom pitu nojama'at 
kon daerah in Asia! Aku'oi ki Yohanes, 

mopo'igum makow simba mo'ikow 
ogoian i Allah im barakat bo kobiagan 
motompia--tuata ing ki Inta oyúon, bo 
inta koyongandon oyúon, bo inta umuran 
oyúon, bo nongkon roho pitu inta kon 
tayowonmai in tampat pomomarenta'an i 
Allah. 

> Bo nongkon i Yesus Kristus, saksi inta 
mosatia. Sia tua inta muna-munamai 
totok biniag bui nongkon kinopatoian bo 
Sia doman in nongawasa kom bayongan 
raja kon dunia na'a. Ki Yesus motabi ko'i 
naton, tuamai Sia no'ibog minatoi sim 
momilat ko'i naton nongkon kawasa in 
dosa mita naton, 

6 bo balion-Nya tobatú bangusa imang 
mita ing kita, inta mogaid kon oáidan i 
Allah, ki Amá-Nya. Ki Yesus Kristus tuata 
inta momulia bo inta mongawasa modapot 
ing kopalutannya. Amin! 

” Indoiai, Sia mamangoi inoliungan ing 
golom! Bayongan intau moko'ontongbi 
ko'i -Nia, termasuk mosia inta nonakul 
ko'i-Nia. Bayongan intau kon dunia na'a 
komintanbi mogamui lantaran Sia. Nopasti 
bidon intua! Amin! 

8"Aku'oibi na'a inta muna-munamai 
totok bo inta totok im pangabisan,” tua in 

singog i Tuhan Allah, ki Inta oyúon bo inta 
koyongandon oyúon, inta umuran oyúon 
bo Inta totok Mokawasa. 

9 Aku'oi ki Yohanes, ki utatmu inta 
kinoántugan doman in roriga inta ná 
no'iantug kon intau mita inta mopirisaya 
ko'i Kristus. Mustibi mokoposabar 
monahang kon roriga ing kita salaku 
kapunya'an-Nya. Aku'oi ilumbú kom Pulau 
Patmos lantaran nopota'au ing koyow inta 
nongkon i Allah, inta inirigonan i Yesus 
pinongin onu inta ino'uman-Nya. 

10 Kon Singgai i Tuhan, aku'oi 
kinawasa'an in Roho i Allah, bodongka 
aku'oi nokodongog kon singog moropot, 
naonda bo singog in terompet, nosingog 
kon tumikumai. 

11 Singog tatua noguman, "Paisdon onu 
inontongmu, bo atodon im buk tatua 
kom pitu nojama'at. Jama'at mita kon 
Epesus, kon Smirna, kon Pergamus, kon 
Tiatira, kon Sardis, kom Piladelpia bo kon 
Laodikia." 

12 Aku'oi nobobui ná tumi sim mo'indoi 
mongo ki ine inta noguman ko'inakó tua. 
Bo inontongku pitu in si'ol pototuduan 
kon togá inta pinomia nongkon bulawan. 

13 Kon yuá-yuák in siol mita pototuduan 
kon toga tatua, inontongku naonda bo 
intau. Sia nogi jubah molanggó no'idapot 
in si'ol. Kon dodob-Nya oyúon in olingoi 
in dodob inta pinomia nongkon bulawan. 

14 Bu'ok-Nya nobudó naonda bo bubul 
in domba, ná kobudó doman ing kapot. 
Mata-Nya moyongki-yongkit naonda bo 
tulu; 

15 si'ol-Nya moriang naonda bo tambaga 
inta sinubá. Singog-Nya naonda bo 
gonugur in tubig moloben inta molabú 
nongkon bulud. 

16 Lima-Nya kolanan nokadai kon tundi 
pitu, bo kom bibig-Nya ilumuai in tobatú 
pitow molanit inta doyowa im matanya. 
Pogot-Nya monindar naonda bo mata in 
singgai inta no'utudon. 

17 Naonda aku'oi noko'ontong ko'i-Nia, 
aku'oi no'itungkud kon tayowon- 

Nya naonda bo intau minatoi. Ta'e 
lima-Nya kolanan noyapu ko'inakó 

bo polat noguman ko'inakó, "Dika 
mo'ondok! Aku'oi na'a ing ki Inta Totok 
Muna-munamai bo ki Inta Pangabisan. 

18 Aku'oi na'a in Sia inta nobiag tua! 
Aku'oi aim minatoi, ta'e indoiaikah, 
Aku'oi nobiagbi bo diá bidon mato-matoi. 

Popatoi bo dunia in intau minatoi kom 
bonu bidon ing kawasa-Ku. 

19 Sin tuamai, paisdon in soál mita inta 
inontongmu, tuata in soál mita inta oyúon 
tana'a makow, bo soál mita inta mobali 
kon singgai mo'iduduimai. 

20 Na'abî in rahasia in tundi pitu inta 
inontongmu kon lima-Ku kolanan, bo pitu 
in si'ol pototuduan kon togá inta pinomia 
nongkon bulawan tua: Tundi pitu tatua 
im malaekat mita in jama'at pitu doman 
tatua, bo pitu in si'ol pototuduan kon togá 
tua in jama'at pitu tatua doman." 

l 'Paisdon ko malaekat in jama'at inta 
2 kon Epesus, nana'a: Na'adon ing koyow 
nongkon i-Nia inta lima-Nya kolanan 
nokadai kon tundi pitu bo minayak kon 
sigad in si'ol pototuduan kon togá inta 
pinomia nongkon bulawan tua. 

2 Kinota'auan-Kubi onu inaidan monimu. 
Mo'ikow morajing totok im mogaid bo 
totok doman mosabar. Kinota'auan-Kubi 
doman kong kinodoibi monimu im mosia 
inta mora'at. Bo intau mita inta dumui 
rasul padahal de'emanbi totu'u rasul, 
aindon inuji monimu bo kinokadapatan 
monimu kom mosia tua intaubi mita inta 
mongo'ubol. 

3 Mo'ikow nosabar bo mo'ikow nokorasa 
kon yoyiga lantaran nopirisaya ko'i-Nakó, 
ta'e mo'ikow diábi kinobulian in harapan. 

4Ta'e na'a im poningkule-Ku ko'inimu: 
Tabi monimu ko'i-Nakó diádon ná inta 
muna. 

> Tuamai, toropdon totu'udon moyayuk 
ing kino'labúan monimu! Dá pogogaidon 
mogaid kon dosa mita bo aidaidon onu 
inta inaidan monimu muna. Aka diá, yo 
angoion-Kudon rabuton si'ol in togámu 
tua nongkon tampatnya. 

6 Tongá oyúonpabî doman i mopia 
ko'inimu: Kinodoi monimu oáid in 
dumodudui mita i Nikolaus, inta 
kinodoi-Ku doman. 

7 Ki ine im mokodongog, yo tarukiradon 
onu im pinoguman in Roho i Allah kon 
jama'at mita! Mosia inta mo'untung, ogoi- 
Ku moka'an kom bungai inta nongkon 
pangkoi ing kobiagan inta nobiag kon 
taman i Allah." 

8"Paisdon kom malaekat inta kon Smirna, 
nana'a: Nana'a ing koyow nongkon i-Nia 
inta muna-munamai bo inta pangabisan, 
inta aim minatoi bo nobiag bui. 

9 Kinota'auan-Kubî in yoyiga mita 
monimu; Kinota'auan-Kubi kom mo'ikow 

nomasiking, ta'e sabanarnya mo'ikow 
nion no'oyúonbi! Kinota'auan-Kubi 
doman bayongan inta pinonapud ko'i 
monimu i intau mita inta dumui intau 
Yahudi padahal de'emanbi. Mosia tua 
dumoduduibi in Ibilis! 

10 Dikabî mo'ondok kon yoyiga inta 
diádon mo'onggot musti korasa'an 
monimu. Pokotorop, oyúon in tongonumai 
intau kon sigad monimu im potu'oton 
Ibilis kom bonu im ponjara sim mosoba 
ko'i monimu. Mo'ikow mokorasa kon 
yoyiga solama mopuluh nosinggai. Ta'e 
kotoinduduibi tantu im mo'ikow ko'i-Nakó 
modapot im matoi, dá mo'ikow ogoian-Ku 
ing kobiagan mononoi salaku hadiah sin 
no'untungdon. 

11 Ki ine im mokodongog, yo tarukira onu 
im pinoguman in Roho í Allah kon jama'at 
mita! Mosia inta mo'untung, beresi bidon 
diá mokorasa kon roriga ing kopatoian 
induanya.” 

12 "Paisdon kom malaekat in jama'at 
Pergamus, nana'a: Na'adon ing koyow 
nongkon i-Nia inta nokadai kom pitow 
molanit inta doyowa im matanya. 

13 Kinota'auan-Kubi im pinogutunan 
monimu. Mo'ikow nogutun kon tampat 

inta pinomarenta'an in Ibilis, ta'e mo'ikow 
im motoinduduibi ko'i-Nakó. Sedang 

bo wakutu ing ki Antipas, saksi-Ku inta 
motoindudui tua ilimod kon tayowonmu 
kon tampat poyoyosipunan in Ibilis, 
mo'ikow umuranbi doman nongaku salaku 
intau mita inta mopirisaya ko'i-Nakó. 

14 Tongá oyúon doman in diá 
kinosanang-Ku ko'i monimu: Sin 
oyúon in tongonumai intau kon sigad 
monimu dinumudui kon onu inta sinundú 
i Bileam. Ki Bileamdon na'a inta notundú 
ko'i Balak kon náonda im mopolabú kon 
intau Israel kom bonu in dosa; mosia 
nodondo'ulug kon intau Israel noka'an 
kong ka'anon inta aim pinosumbah kom 
berhala bo nogaid doman kon soál mita 
inta mokotor. 

15 Ná doman tua, oyúon doman ing kon 
sigad monimu in intau mita inta kinumadai 
kon totundú mita i Nikolaus. 

16 Sin tuamai, pogogaidon mogaid 
kon dosa mita monimu! Aka diá, yo 
lagidon Aku'oi mamangoi ko'i monimu bo 
alowan-Ku intau mita tatua im pitow inta 
kom bibigku. 

17 Ki ine im mokodongog, yo tarukira onu 
inta pinoguman in Roho í Allah kon jama'at 

mita! Mosia inta mo'untung, ogoi-Ku 
moka'an kom manna inta no'i buni, bo 
kom batuannea motarima kon tobatu 
batu mobudó nongkon i-Nakó. Kom batu 
tatua pinaisdon tangoi mobagu inta diabi 
kinota'auan i inekadon, kolikudbi intau 
inta notarima kon tua." 

18"Paisdon kom malaekat in jama'at inta 
kon Tiatira, paisdon nana'a: Nana'a ing 
koyow nongkon Adi i Allah inta mata-Nya 
moyongkit naonda bo tulu; bo si'ol-Nya 
naonda bo tambaga sinubá. 

19 Kinota'auan-Kubi bayongan inta 
inaidan monimu. Mo'ikow mototabian, 
mo'ikow mosatia, mo'ikow nogaid, bo 
mo'ikow notababi doman ing kinoántugan 
yoyiga. Bo kinota'auan-Kubi kon 
nodugangdon in rajing monimu nongkon 
inta kolipod. 

20 Ta'e na'a ing kinodoi-Ku ko'i monimu; 
pinomayakmudon makow ing ki Izebel, 
bobay inta dinumui totabá i Allah tua. 
Nobayongdon intau-Ku in inakalannya 
bo sinundúnya mogaid kon inta mokotor 
bo moka'an kong ka'anon inta aim 
pinosumbah kom berhala. 

21 Sia inogoian-Kudon ing kasampatan 
mogogai mogaid kon dosanya mita, ta'e 

doibi in sia mogogai mogaid kon soal mita 
inta mokotor tua. 

22 Toropdon! Pomobak-Kubi in sia dapot 
im motakit kon tosiugan. Kon tua sia 
takin intau mita inta nonualing takinnya 
mokorasa kon yoyiga inta mobogat totok. 
Tua komintan aidan-Ku bidon in tana'a, 
kolikudbi im mogogaidon mosia mogaid 
kon soal mita inta mora'at takinnya. 

23 Dumoduduinya mita limodon-Kubi 
doman simbá kota'auandon im bayongan 
jama'at kon Aku'oibi na'a in Sia inta 
nonota'au kon raian bo gina intau. Bo 
mo'ikow in tulian-Kubi podudui in aid 
monimu tontani. 

24 Ta'e mo'ikow inta ibanea makow kon 
Tiatira inta dia dinumudui kon totundú 
inta mora'at tatua, bo diá doman nobalajar 
kom pongotahuan mita in Ibilis, na'a 
im poguman-Ku, diábi dugangan-Ku 
insibulan in tanggungan monimu. 

25 Ta'e dapot Aku'oi im mamangoidon 
bui, mo'ikow musti dumudui kon onu inta 
aindon sinundu-Ku ko'i monimu. 

26 Mosia inta no'untung bo nodapot 
im pangabisan umuran nogaid kon onu 
inta kino ibog-Ku, mosia ogoian-Ku 
ing kawasa ná kawasa inta inogoi i 

Amá-Ku ko'i-Nakó. Mosia motarima 
kong kakuasa'an nongkon i-Nakó sim 
momarentah kom bangusa mita takin 
tungkud uatoi, bo morimumud kom 
bangusa mita ná morimumud kong kuyon 
butá. 

27 (2:26) 

28 Mosia im motarimabi kon tundi in 
timur nongkon i-Nakó. 

29 Ki ine im mokodongog, yo tarukira onu 
im pinoguman in Roho i Allah kon jama'at 
mita!" 

I "Paisdon kom malaekat in jama'at 

Sardis, nana'a: Nana'a ing koyow 
nongkon i-Nia inta kitogi roho pitu 
nongkon i Allah bo inta kitogi tundi pitu 
tua. Kinota'auan-Kubi onu im pinomia 
monimu: Mo'ikow nion sinangoian nobiag, 
ta'e sabanarnya im minatoi bidon! 

2 Manangka intua pobangondon bo 
irigonai onu inta oyúonpa ko'i monimu 
solama tua komintan diápa matoi. Sin 
diápa tobatúmai no'uli-Ku in inaidan 
monimu inta nosompurna kon tayowon i 
Allah. 

3 Tuamai toropdon bui onu inta ain 
sinundú ko'i monimu kolipod bo onu inta 
ain dinongog monimu. Duduiai intua bo 


WAHYU 3.4-7 12 


pogogaidon im mogaid kon dosa mita. 
Aka mo'ikow bo dia mobangon, yo Aku'oi 
im mamangoi ko'i monimu naonda bo 
mononakow; bo diábi kota'auan monimu 
mongo to'onu in Aku'oi mamangoi. 

4Ta'e kon yuá-yuák monimu inta kon 
Sardis oyuonpa in intau inta nolukad 
makow simbá lambungea umuran modarit. 
Mosia tua im mayak moyotakin-Ku takin 
mogilambung mobudó, sim mosia im 
patusbi motarima kon tua. 

> Mosia inta mo'untung lambungan in 
lambung mobudó natua. Tangoi monia 
diabi popaton nongkon Buk Intau Nobiag. 
Bo akúon-Kubi im mosia kon tayowon 
i Amá-Ku bo malaekat-Nya mita kon 
Aku'oibi ing kitogi ko'i monia tua. 

6 Ki ine i mokodongog yo tarukira onu 
im pinoguman in Roho i Allah kon jama'at 
mita!" 

7"Paisdon kom malaekat in jama'at 
kom Piladelpia nana'a: Na'adon ing 
koyow nongkon i-Nia inta Mokudus, 

Inta Mobanar bo ki Inta nokadai kong 
kokunsi i Daud; Aka Sia im mobuká yo 
diabi tobatumai im mokolingkop; bo aka 
lingkopan-Nya, yo diabi doman tobatúmai 
im mokobuká. 

8 Kinota'auan-Kubî onu in inaidan 
monimu. Kinota'auan-Kubi kon ropot 
monimu diabi tongo'onu; mo'ikow 
ain dinumudui kon totundú-Ku bo 
motoindudui ko'i-Nakó. Mo'ikow 
pinobukatan-Kudon kon tobatú lolingkop, 
inta diabi kolingkopan i inekabi. 

9Toropdon in na'a: Intau mita inta 
ain nobali umat in Ibilis tua, in intaubi 
mita mongo'ubol inta mongaku intau 
mita in Yahudi padahal de'emanbi. 
Mosia tua in aidan-Kubi sahingga mosia 
mamangoi tumungkud kon tayowonmu. 
Bo kota'auandon monia kon kotabi-Kubi 
im mo'ikow. 

10 Lantaran mo'ikow ain dinumudui kom 
parentah-Ku kom bá umuran mosabar 
mogolat makow ko'i-Nakó. Dá umuran-Ku 
doman lukadan makow im mo'ikow 
nongkon kasusahan inta mo'i antug kon 
dunia na'a. Soál tatua im mobalibi sim 
monungkul kom bayongan intau kon 
dunia na'a. 

11 Aku'oi lagibi mamangoi! Lukadai 
kopira onu inta oyuondon ko'i monimu, 
simbá diá tobatúmai intau mokoágow kon 
hadiah kino'untungan monimu. 

12 Intau inta no'untung, balion-Ku salaku 
oigi kom bonu im Baloi Mosuci i Allah-Ku, 
bo sia in umuran bidon mogutun kon 
tampat tatua. Tangoi i Allah-Ku, bo tangoi 
ing kotá i Allah-Ku, tuata in Yerusalem 
mobagu inta moponag nongkon soroga, 
nongkon i Allah-Ku -- tua im paison-Ku 
kon intau tatua. Ná doman tua, tangoi-Ku 
inta mobagu paison-Ku doman kon intau 
tatua. 

13 Ki ine im mokodongog, yo tarukira onu 
im pinoguman in Roho i Allah kon jama'at 
mita!" 

14 "Paisdon kom malaekat in jama'at 
Laodikia nana'a: Na'adon ing koyow 
nongkon i-Nia inta sinumangoi Amin, 
saksi inta mosatia bo mobanar, pangkoi 
im bayongan yagi-yagi inta pinomia i 
Allah. 

15 Kinota'auan-Ku onu in inaidan 
monimu: Kinota'auan-Kubi kom mo'ikow 
nion in dia motumping ta'e dia doman 
mopatu. Manikah bo satu kali tonga 
motumping ande tonga mopatul 

16 Mo'ikow nion im moánai, dia mopatú, 
ta'e dia doman motumping. Tuamai 
mo'ikow in luáan-Ku nongkon bonu im 
bibig-Ku. 

17 Mo'ikow mosingog: 'Kami nobiag 
no'oyúon bo bayongan yagi-yagi 
komintandon oyuon; diádon in noga'at 
ko'i nami.' Ta'e diábi kinota'auan monimu 
kom mo'ikow nion in nobiagbi nomalarat 
totok, bo totok doman mokoájar kong 
gina ing ka'ada'an monimu nion! Mo'ikow 
nion nomasiking, diá kolambu-lambung, 
bo bilog. 

18 Tuamai na'a in tonggina-Ku ko'i 
monimu, potalui kom bulawan ko'i-Nakó, 
bulawan totokea simbá mobalidon 
mo'oyúon im mo'ikow. Bo potalui doman 
kon lambung mobudó ko'i-Nakó, simbá 
mogilambungdon im mo'ikow bo awak 
monimu inta nopilang bo moko'oyak 
ko'olingoiandon. Bo potalui domandon 
kon undam polepo kom mata simbá 
moko'ontongdon im mo'ikow. 

19 Intau mita inta kotabi-Ku, mosia tuata 
im pogumanan-Ku bo sambokon-Ku. 
Manangka intua koropotdon ing gina 
monimu bo pogogaidon mogaid kon dosa 
mita. 

20 Indoiai! Aku'oi sinimindog kon tayowon 
lolingkop bo nonangkokok. Aka oyúon 
in intau nokodongog kon singog-Ku 
bo momukat kon lolingkop; dá tumu'ot 

in Aku'oi bo mokipodungkul ko'inia bo 
monga'an moyotakin ing kaminda. 

21 Mosia inta mo'untung, ogoi-Ku limitú 
takin-Ku kon tampat pomomarenta'an- 
Ku, notongkai doman ná Aku'oi inta 
ain no'untung bo tana'a makow ilimitú 
noyotakin i Amá-Ku kon tampat 
pomomarenta'an-Nya. 

22 Ki ine im mokodongog, yo tarukira 
onu inta pinoguman in Roho i Allah kon 
jama'at mita!” 

4 l Nopalut makow intua nana'a im 

bui inontongku: Inontongku in 
tobatú lolingkop nobukat kon soroga. 
Bo dinongogkudon bui in singog inta 
noguman ko'inakó ko'ina inta naonda 
bo singog in terompet. Singog tatua 
noguman, “Poponikdon mangoi kon na'a, 
bá popo'ontong-Kudon ko'inimu onu im 
mobali kon singgai mo'iduduimai." 

2 Balúdon aku'oi kinawasa'an in Roho i 
Allah. Bo inontongku kon soroga oyúon 
tobatú tampat pomomarenta'an, bo oyúon 
doman tobatú intau ilimitú kon tampat 
pomomarenta'an tatua. 

3 Pogot intau tatua monindar naonda 
bo batu permata inta molunow im 
batangannya bo naonda doman bo batu 

delima. Bo tobatu alibobag inta naonda bo 
kolunow in lumut no'i bongkol kon tampat 
pomomarenta'an tatua. 

4 No'ilibu kon tampat pomomarenta'an 
tatua, oyúon doman doyowa nopuluh bo 
opat in tampat pomomarenta'an ibanea. 
Kon tampat mita tatua doyowa doman 
nopuluh bo opat in itoi ilimitú. Mosia 
nogilambung nobudó bo nomaké im 
mahkota bulawan. 

> Nongkon tampat pomomarenta'an tatua 
no'i sindar magî ing kilat bo ilumuai in 
singog ing gotup inta moyo-moyodudui. 
Bo kon tampat pomomarenta'an tatua 
oyúon polombow pitu inta koyongki- 
yongkit; tuata in Roho i Allah taya 
pitu. 

6 Bo kon tayowon tampat 
pomomarenta'an tatua oyúon doman 
in dagat inta ontongon naonda bo 
kaca, motarang naonda bo kristal. Kon 
yuá-yuák bo kon libumai mita in tampat 
pomomarenta'an tatua oyúon im mahaluk 
opat, mahaluk inta kon dotá im munanya 
bo tuminya nopuling im mata. 

7 Mahaluk inta ontongon muna naonda 
bo singa. Induanya naonda bo sapi 
kolakian. Intolunya naonda bo pogot in 

intau. Inggopatea naonda bo boniak inta 
koyogot lumayug. 

8 Mahaluk opat tatua komintan onom ing 
kolikipnya, kon libunya bo kon dotá im 
bonunya nopuling im mata. Dolom singgai 
mahaluk mita tatua dia mogoga-gogai 
momanyanyi nana'a: "Kudus, kudus, 
mokudusdon ki Tuhan, Allah Inta Totok 
Mokawasa; inta oyúon, inta koyongandon 
oyúon, bo inta umuranbi oyúon." 

9 Mahaluk opat tatua pomuloi makow 
mopoyaput in dodayow mita, hormat bo 
sukur ko'i-Nia inta ilimitú kon tampat 
pomomarenta'an tatua, inta tantu nobiag 
bo inta diá mato-matoi. 

10 Bo kowakutu im mahaluk mita 
tatua momanyanyi, dá itoi inta doyowa 
nopuluh bo opat tatua tumungkud kon 
tayowon intau inta ilimitú kon tampat 
pomomarenta'an tatua bo mosumbah ko'i- 
Nia inta tantú nobiag bo diá mato-matoi. 
Onda intua mosia mopogarab im mahkota 
monia kon tampat pomomarenta'an tatua 
polat mosingog, 

11 "O..Tuhan, o.. Allah nami! Tongabi 
Ikow im patus motarima kon dodayow, 
hormat bo kawasa. Sin Ikowbi in nogaid 
kom bayongan yagi-yagi, bo lantaranbi 

doman ibog-Mu dá bayongan yagi-yagi 
tua ain nobali bo nobiag." 
l| No'iduduimai kon tua aku'oi 

5 noko'ontong kon litodan buk kon lima 
kolanan i Intau inta ilimitú kon tampat 
pomomarenta'an tatua. Buk tatua nopuling 
im pais kom posi-losi bo kinompitan im 
meterai pitu. 

2 Bo aku'oi noko'ontong kon tobatú 
malaekat inta motorindog totok nomalú 
noropot totok nana'a: "Ki ine i mota'au 
mobuká kon litodan im buk tana'a bo 
mobuka kom meterainya mita?" 

3Ta'e pinomayak kon soroga, ande 
kon dunia na'a, ande kon limonag im 
buta Diabi tobatúmai intau nokosanggup 
nobuká kom buk tatua, bo no'indoi kom 
bonunya. 

4 Dá nongombal in aku'oi takin kuyang 
ing gina sin diá tobatúmai intau im patus 
mobuka kom buk tatua bo mo'indoi kom 
bonunya. 

> Bo tobatú in intau nongkon sigad in itoi 
mita tatua noguman ko'inakó, "Dona'ai 
mongombal! Indoiai! Singa nongkon suku 
in Yohuda, katurunan i Daud inta moloben, 
ain no'untung. Sia mokosanggup molosi 

kom meterai pitu tatua bo mobuka kom 
buk tatua." 

6 No'iduduimai bui kon tua aku'oi 
noko'ontong kon tobatú ki Adi in Domba 
sinimindog kon yua-yuak in tampat 
pomomarenta'an tatua bo ilibu im 
mahaluk opat bo bayongan itoi tatua. Ki 
Adi in Domba tatua nádon onda bo ain 
iratá. Pitu in tungoi-Nya bo pitu doman i 
mata-Nya. Tuata in Roho i Allah inta aim 
pinotabá-Nya kom bayongan dunia na'a. 

7 Onda intua ki Adi in Domba tatua 
inumuna bo nogama kon litodan buk tatua 
nongkon lima kolanan i intau inta ilimitú 
makow kon tampat pomomarenta'an 
tatua. 

8 Koyogot ing ki Adi in Domba tatua 
nogabat kon litodan im buk tatua, 
sinumungkudon im mahaluk opat tatua 
takin itoi mita doyowa nopuluh bo opat 
kon tayowon-Nya. Mosia notukid ing 
kecapi bo palo bulawan inta binonuan ing 
kamaya, tuata in sambayang mita in umat 
i Allah. 

9 Mosia nopomanyanyi in tobatu 
manyanyi mobagu, nana'a: "Ikow im patus 
mogamá kom buk tatua bo molosi kom 
meterainya mita. Sin Ikow ain ilimod, bo 

dugú-Mu tatua, pinoguboli-Mu kon intau 
nongkon bayongan suku, bahasa, negara 
bo bangusa sin ogoi ko'i Allah. 

10 BinaliMudon im mosia tobatú karaja'an 
inta nobali imang mita, simbá mosia 
mogaid kon oáidan i Allah naton, bo 
momarentah kon dunia na'a." 

11 No'iduduimai oyúon in inontongku 
bui. Aku'oi nokodongog kon singog im 
malaekat inta ribuan sedang bo juta'anbi 
ing kobayongea. Mosia sinimdog ilimibu 
kon tampat pomomarenta'an bo kom 
mahaluk opat tatua takin itoi mita tatua. 

12 Bo mosia nomanyanyi noropot nana'a: 
"Ki Adi in Domba inta ain iratá tatua, 
patusbi motarima kong kawasa, kakaya'an, 
kabijaksana'an bo kakuatan. Sia patusbi 
hormaton, polantudon bo dayo-dayowon!" 

13 Bo aku'oi nokodongog kom bayongan 
mahaluk kon langit, kom buta, kon 
limonag im butá; kom bonu in dagat-- 
singog mopolok makow bayongandon 
mahaluk kon dunia na'a, nomanyanyi 
nana'a: "Sia inta ilimitú kon tampat 
pomomarenta'an tatua bo ki Adi in Domba 
tatua, mosia tuata inta popoyaputan im 
bayongan dodayow, hormat, polantudon 
bo mokawasa solama-lamanya!" 

14 Dá mahaluk opat tatua notubag: 
"Amin!" Bo itoi mita tatua sinumungkud 
bo nosumbah. 

l Onda intua inontongku ki Adi in 
Domba tatua nolosi kom meterai 
pertama inta kon sigad im meterai pitu 
tatua. Bo dinongogku in tobatú mahaluk 

inta kon sigad im mahaluk opat tatua 
noguman, "Igai!" Singog-Nya naonda bo 
singog ing gotup. 

“Da aku'oi noko'ontong kon tobatú 
kabalo nobudó. Intau inta sinumakoi kong 
kabalo tatua nokadai kom panah, bo sia 
inogoian doman in tobatú mahkota. Sia 
minayak im muna salaku inta no'untung 
inta minayak notayak kom bá mo'untung. 

3 Onda intua ki Adi in Domba tatua nolosi 
kom meterai induanya, bo dinongogku 
mahaluk induanya noguman, "Igai!" 

4 Bo namangoidon tobatú kabalo ibanea, 
nopura im batangannya naonda bo dokot 
in tulu. Ki Inta sinumakoi kong kabalo 
tatua inogoian ing kawasa monginggamá 
kon dodamean kon dunia na'a, simbá intau 
mita mosilimodandon. Dá sia inogoian in 
tobatú pitow moloben. 

> Naonda ki Adi in Domba nomukat 
kom meterai intolunya, dinongog 


WAHYU 6.6-8 23 


mahaluk inta intolunya noguman, "Igai!" 
Aku'oi inimindoi, dá inontongkudon 

in tobatú kabalo morondi. Ki inta 
sinumakoi kon kabalo tatua nokadai kom 
pononimbangan. 

6 Bo aku'oi nokodongog kon naonda bo 
singog inta nomalú nongkon yuá-yuák im 
mahaluk opat tatua, noguman: "Gandum 
mopia toliter, pogaidan tosinggai im 
bolinya, bo gandum ibanea tolu noliter, 
bolinya pogaidan doman tosinggai. Ta'e 
dika momoguya'at kom pangkoi mita in 
zaitun bo goba in anggur!" 

7 No'iduduimai kon tua ki Adi in 
Domba tatua nomukatdon kom meterai 
inggopatea. Bo dinongogku mahaluk inta 
inggopatea tatua noguman, "Igai!" 

8 Bo inontongku in tobatú kabalo inta 
nobilai. Ki inta sinumakoi tangoinya 
ki Maut. Bo dumuduianmai ko'inia 
ing karaja'an popatoi. Sepertiga ing 
kakuasa'an kon dunia na'a pinosarahkan 
ko'i monia, simbá mosia mota'au molimod 
popototoi kom parang, malarat bo 
popototoi kon takit mita bo popototoi 
kom mahaluk mita inta mokoka'an kon 
intau. 

9 No'iduduimai kon tua ki Adi in Domba 
tatua nomukatdon kom meterai ilimanya. 
Bo inontongku kon limonag im meja 
pototuduan kon sosumbah oyúon in 
dimukud mita intau inta minatoi ilimod 
sin lantaran nopota'au ing koyow i Allah 
inta aim pinirisaya monia. 

10 Mosia nomalú noropot noguman, 
"O..Tuhan inta totok Mokawasa, inta 
mokudus bo inta mobanar! Naondapa 
degá ing ko'onggotea bo adilon-Mu 
in intau mita kon dunia na'a, bo 
hukumon-Mu im mosia inta nolimod 
ko'inami?” 

11 Mosia sinukidan in jubah nobudó. Bo 
mosia pinoki pogogaianpa bui motoyong 
sim pogola-golatan kon kotompodan ing 
kobayong yobayat mita inta topogaidan 
monia bo ki utat mita monia inta limodon 
ná mosia. 

12 Bo aku'oi noko'ontongdon bui ko'i Adi 
in Domba tatua nomukat kon meterai 
inggonomnya. Bo nobalidon in linug 
inta totok moko'ondok kon dunia na'a. 
Mata in singgai irumondik naonda bo 
didit morondik inta nokasar bo bulan 
sinimimpuya naonda bo dugú. 

13 Tundi mita kon langit nongolabú kom 
butá naonda bo bungai in ara inta diápa 
noguyang ta'e nolabú sin inirup in tompot 
inta moropot. 

14 Langit kinimi'ot naonda bo karatas inta 
ilitod. Bayongan bulud bo pulau nodait 
pinamping nongkon tampatea mita. 

1> Bayongan raja kon dunia na'a bo 
intau mita moloben, panglima mita in 
tontara, intau mita no'oyúon, intau mita 
inta kokawasa, bo intau mita ibanea, 
pinomayak ata andeka intau inta nobebas, 
komintan norogadop kom bubú mita im 
butá bo kon sigad mita im batu im bulud. 

16 Bo mosia nomalú noguman kom 
batu mita, “Bumbunaidon ing kami bo 
bunidon ko'i-Nia inta ilimitú kon tampat 
pomomarenta'an tatua bo nongkon torú 
Adi in Domba tatua! 

17 Singgai inta totok moko'ondok 
mo'iangoidon, bo mosia mulaidon 
tumorú, bo diábi doman tobatúmai intau 
mokosanggup tumayow makow ko'i 
monia!" 

7 l Nopalut makow kon tua, aku'oi 
noko'ontong kom malaekat opat inta 

sinimindog kon siku in dunia opat. Mosia 

nomompon kon tompot inta nongkon siku 

opat in dunia na'a simbá diádon in tompot 
mogirup kon toba, kon dagat bo kong 
kayu mita. 

2 Bo aku'oi noko'ontong kon tobatú 
malaekat ibanea inta no'itukat nongkon 
dotá im pomuka'an singgai. Sia nodia 
kom meterai nongkon i Allah inta nobiag. 
Noropot im pinogogoininya kom malaekat 
opat inta ain noko'uli kong kawasa 
nongkon i Allah sim pomoguya'at kom 
butá bo dagat. 

3 Malaekat tatua noguman: "Dona'aipa 
momoguya'at kom butá andeka kon dagat, 
ande pangkoi mita ing kayu aka diápa im 
meterai nami im pogot mita i intau inta 
ain nogaid kon oáidan mita i Allah naton." 

4 Bo pinota'audon ko'inakó kom mogatut 
bo opat nopuluh bo opat noribu ing 
kobayong intau inta imeteraian im meterai 
nongkon i Allah kom pogot monia. Intau 
mita tatua ginamá nongkon mopuluh 
bodoyowá nosuku bangusa Israel; 

> pomuloi in suku pinogamáan kon 
tumopopuluh bodoyowa noribu intau. 
Na'a in tangoi in suku mita Israel tatua: 
Yohuda, Ruben, Gad, 

6 Asyer, Naptali, Manasye, 

7 Simeon, Lewi, Isakhar, 

8 Sebulon, Yusup bo Benyamin. 

9 Nopalut makow kon tua aku'oi 
noko'ontongpa bui kon intau inta 
modamal totok, diádon tobatúmai 
intau moko'iyap kong kobayongea tua. 
Mosia tua in intau mita inta nongkon 
bayongan bangusa, suku, negara bo 
bahasa. Mosia sinimindog kon tayowon 
in tampat pomomarenta'an tatua bo 
kon tayowon i Adi in Domba. Mosia 
komintan nogilambung in jubah nobudó 
bo kokada-kadai doman tanga ing kayu 
palem. 

10 Mosia nomalú noropot nana'a: 
"Kasalamatan na'a in tongábi nongkon i 
Allah naton inta ilimitú kon tudu in tampat 
pomomarenta'an bo nongkon i Adi in 
Domba tatua!" 

11 Bayongan malaekat sinimindog ilimibu 
kon tampat pomomarenta'an tatua 
bo kon itoi mita takin mahaluk opat 
tatua. Malaekat mita tatua sinumungkud 
kon tampat pomomarenta'an tatua bo 
nosumbah ko'i Allah. 

12 Mosia nosingog nana'a: "Amin! 
Dinayo-dayowdon ki Allah naton inta 
momulia bo mobijaksana. Sia patus 
motarima kon sukur mita bo hormat. Sia 

im mokawasa bo moropot modapot ing 
kopalutannya! Amin." 

13 Bo tobatú in intau nongkon sigad in 
itoi mita tatua nolibó ko'inakó: "Ki inebi in 
intau mita inta nogi jubah mita nobudó 
tanion? Bo namangoi nongkon onda im 
mosia nion?" 

14 Dá tubagku ko'inia: "Diábî 
kinota'auanku, ki Tuangbi in nonota'au 
kon tua." Dá sia noguman bui ko'inakó: 
"Mosia na'a intau mita inta nosalamatdon 
nongkon roriga inta moloben, bo aim 
binata'an monia kinobudó in jubah monia 
kom bonu in dugú i Adi in Domba tatua. 

15 Manangka intua mosia sinimindog 
kon tayowon pomomarenta'an i Allah, bo 
mo'ibadah ko'i-Nia dolom bo singgai kom 
bonu im Baloi Allah. Bon Sia inta ilimitú 
kon tudu in tampat pomomarenta'an 
tatua mamangoi kon yuá-yuák monia bo 
mogoliung ko'i monia. 

16 Mosia in diá bidon mokorasa kong 
gogoyon ande moyogang. Mata in singgai 
ande patúnya diá bidon mokopokak ko'i 
monia. 

17 Sing ki Adi in Domba inta ilimitú 
kon tampat pomomarenta'an tatua im 
mobali gombala monia, bo diaan-Nya im 

mosia mayak kom bokakak in tubig inta 
mokobiag. Bo inggamaandon i Allah im 
bayongan luá kom mata monia." 

l Naonda Adi in Domba tatua 
8 nomukat kom meterai inta impitunya, 
soroga nobali no'ingongow totok dega 
tobotakmai in jam ko'onggotea. 

2 Bo aku'oi noko'ontong kom pitu im 
malaekat inta sinimindog kon tayowon i 
Allah bo inogoian doman in terompet pitu 
im mosia. 

3 Tobatú malaekat ibanea inta nodia 
kom pototubáan kong kamaya inta 
pinomia nongkon bulawan, namangoi 
bo sinimindog kon tayowon meja 
pogogukatan kon sosumbah. Sia inogoian 
kamaya nobayong sim potakin kon 
sambayang mita im bayongan umat i 
Allah bo posumbah doman kom meja 
pototuduan kon sosumbah inta kon 
tayowon tampat pomomarenta'an. 

4 Poyok ing kamaya tatua mamonik takin 
sambayang in umat mita i Allah. Kamaya 
tatua kokada-kadai im malaekat inta 
sinimindog makow kon tayowon i Allah. 

> Nopalut makow kon tua malaekat tatua 
nogamá kon tampat pototubáan kong 
kamaya bodongka binonuannya in tulu 

inta nongkon tampat pobobogoian kon 
sosumbah. Nopalut makow pinogarabnya 
kom buta na'a. Da totokdon nonggotup 
bo nongilat inta moyodudu-duduimai bo 
nobalidon in linug. 

6 Nopalut makow kon tua, malaekat 
taya pitu inta notukid in terompet 
nobasadiadon nogirup. 

7 Malaekat muna nogirup kon 
terompetnya, dá uyan in eis bo tulu 
noyoba'uk in dugú norogot totok nolabú 
monag kom buta. Bo sepertiga in dunia 
na'a nodait nopokak, ná doman tua, 
sepertiga doman ing kayu bo bonok 
nolalow. 

8 Bo malaekat induanya nogirup kon 
terompetnya, dá oyúon tobatú barang 
inta moloben naonda bo bulud inta 
kodoko-dokot pinogarab kom bonu in 
dagat, dá sepertiga in dagat tatua nobalui 
nobali dugú. 

9Bo minatoi domandon sepertiga im 
mahaluk mita inta kon dagat; bo sepertiga 
doman ing kapal mita noyoyang. 

10 No'iduduimai kon tua malaekat 
intolunya nogirup kon terompetnya, 
dá tundi tobatú inta moloben, inta 
koyongki-yongkit naonda bo polombow 

nolabú nongkon langit bo no'ilabú kon 
sepertiga in ongkag mita bo bokakak. 

11 (Tangoi in tundi tatua "Pa'it".) Dá 
sepertiga nongkon bayongan tubig 
nopaitdon doman bo nobayongdon intau 
minatoi sin nonginum kon tubig inta 
nopaitdon tatua. 

12 Onda intua malaekat inggopatea 
nogirup domandon kon terompetnya. Dá 
no'idatongdon sepertiga mata in singgai, 
sepertiga im bulan bo sepertiga doman 
in tundi mita, sahingga no'inggamádon 
sepertiga nongkon kakuatan cahaya 
monia. Ná doman tua, sepertiga nongkon 
bayag diádon notarang bo ná doman tua 
in dolom. 

13 Bo aku'oi noko'ontong bo nokodongog 
kom boniak tobatú inta ilumayug nolantud 
nomalú nana'a: "Mobodito! Mobodito! 
Moboditodon im bayongan intau kon 
dunia na'a aka mokodongogdon kom 
malaekat taya tolu ibanea mogirup kon 
terompetnya!" 

l Bo malaekat ilimanya nogirup kon 

terompetnya, bo aku'oi noko'ontong 
kon tobatú tundi nolabú nongkon langit. 
Tundi tatua inogoian kokunsi in tampat 
pohohukuman. 

2 Dá tundi tatua nomukatdon kon 
lolingkop bubú in irang popatoi tatua, 
dá ilumuaidon poyok nongkon bonunya 
naonda bo poyok kon tungku moloben. 
Mata in singgai bo balangon sinimindip 
lantaran poyok inta nongkon bubú tatua. 

3 Bo nongkon poyok tatua ilumuaidon 
im pangkolá mita bo namangoi im butá. 
Pangkolá mita tatua inogoian kawasa inta 
ná inta inogoi kom bamba'u. 

4 Mosia tua diábî inogoi momoguya'at 
kom bonok, ande kayu mita, ande 
pinomula ibanea makow. Ta'e ogoibi im 
mosia mogalow kon intau mita inta diá 
imeteraian i Allah kom pogotnya. 

> Ta'e diábi inogoi im mosia molimod 
kon intau mita tatua, tongabi mopororiga 
ko'i monia solama lima nobulan. Roriga 
inta no'uli monia nongkon pangkolá mita 
tatua naonda doman bo roriga kaluton im 
bamba'u. 

6 Solama lima nobulan tua mosia 
moramiji bá matoidon, ta'e diápabî matoi 
im mosia; mosia mo'ibogdon matoi, ta'e 
noyayukpabi im popatoi ko'i monia. 

7 Batangan im pangkolá mita tatua 
naonda bo kabalo inta nobasadiadon 
moparang. Kon ulu monia tua oyúon 

in naonda bo mahkota bulawan, pogot 
monia naonda bo pogot in intau. 

8 Bu'ok monia naonda bo bu'ok im bobay. 
Ingipon monia naonda bo ingipon in 
singa. 

9 Dodob monia inolingoian in naonda bo 
lambung uatoi. Singog ing kolikip monia 
naonda bo singog ing kereta mita inta 
inugut ing kabalo mayak moparang. 

10 Mosia o'iputan bo totogodan naonda 
bo bamba'u. Kon iput monia tua ing 
kawasa inta mopororiga kon intau solama 
lima nobulan. 

11 Oyúon raja nomarentah ko'i monia, 
raja tatua ing ki malaekat inta nolukad 
kon irang im popatoi tangoinya aka kom 
bahasa Ibrani "Ki Abadon" bo aka kom 
bahasa Yunani "Ki Apolion", (mangalenya: 
momoguya'at). 

12 Bodito inta muna, no'italibdon. 
Mo'iduduimai kon tua doyowapa im bodito 
mo'i angoi. 

13 Onda intua, malaekat inta 
inggonomnya nogirup kon teropetnya. 
Dá dinongogkudon in singog ilumuai 
nongkon siku mita im meja pogogukatan 
kon sosumbah inta pinomia nongkon 
bulawan, inta inukat kon tayowon i Allah. 

14 Singog tatua noguman kom malaekat 
inggonomnya tua, kain singog tatua: 
"Buliaidon im malaekat taya opat inta 
no'itogot kon diug in Ongkag Eprata 
tatua!" 

15 Dá binuliandon im malaekat opat 
tatua. Mosia tua sinila-silaiandon in tugas, 
oyúon kon jam, kon singgai, kom bulan 
bo kon taong sim molimod kon sepertiga 
nongkon bayongan intau inta kon dunia 
na'a. 

16 Pinota'audon ko'inakó kon doyowa 
nogatut nojuta kobayong in tontara inta 
sinumakoi kong kabalo. 

17 Bo inontongku doman kom bonu 
in o'ontongon tatua ing kabalo mita 
takin intau mita inta sinumakoi. Intau 
mita inta sinumakoi kong kabalo tatua 
nogilambung in lambung uatoi inta ná 
kopura in tulu im batangannya, nobiru 
ná batu nilam bo nodarag ná balerang. 
Ulu ing kabalo mita tatua naonda bo ulu 
in singa, bo nongkon bibignya lumuai in 
tulu, poyok bo balerang. 

18 Sepertiga intau kon dunia na'a kino 
limodan in roriga tolu inta no'iantug 
tatua. Tolu in roriga tua in tulu, poyok 

bo balerang inta ilumuai kom bibig ing 
kabalo mita tatua. 

19Sin ropot ing kabalo mita tatua in 
tuabi kom bibig bo kon iputea. Sin iputea 
naonda bo ulag inta ko'ulu. Bo iputea 
tatua inta pomogutúnya kon intau. 

20 Ta'e intau mita ki agatnya inta diá 
minatoi in roriga tatua doipa doman 
mogogai mogaid kon inta diá nopia inta 
biasamai aidan monia. Mosia umuran 
mosumbah kon dimukud mita mora'at 
bo berhala mita inta pinomia nongkon 
bulawan, perak, tambaga, batu bo kayu 
inta diá moko'ontong, diá mokodongog 
bo diá doman mokobayá. 

21 Mosia diápa doman mogogai im 
molimod, monggaing, mogaid kon inta 
diá patus aidan bo monakow. 

] 0 l Bo aku'oi noko'ontong kon tobatú 

malaekat ibanea inta moroton 
noponag nongkon soroga. Sia inoliungan 
ing golom bo kino bandowan in alibobag. 
Pogotnya naonda bo mata in singgai, 
si'olnya naonda bo oigi tulu. 

2 Sia kokada-kadai in litodan buk 
mo'intok inta no'ibuká makow. Si'olnya 
kolanan nomuntuk kon dagat bo si'olnya 
koloigi nomumtuk kon toba. 

3Bo sia nomalu noropot naonda bo 
ganggor in singa. Nopalut makow in sia 
nomalu, sinubagan ing gotup pitu inta 
moyodudu-duduimai. 

4 Naonda in diádon singog ing gotup pitu 
tatua, mo'ibog in aku'oi momais kon tua, 
ta'e kinodongoganku in singog nongkon 
soroga noguman, "Bunidon onu im 
pinoguman gotup pitu tatua, dona'aidon 
paison tua!" 

> Bo malaekat inta inontongku in si'olnya 
nomuntuk kon dagat bo kon toba 
nopotonggó in limanya kolanan kon 
langit. 

6 Sia nongibot pinodoyon kon tangoi 
i Allah inta diá mato-matoi bo inta ain 
nomia kon langit bo butá, dagat bo 
bayongan tombonunya. Malaekat tatua 
noguman, "Wakutunya diá bidon sorongon 
bui! 

?Ta'e aka malaekat impitunya 
mogirupdon kon terompetnya, yo 
aidandon i Allah in roncana inta binuni- 
Nya, ná inta aim pinota'au muna kon intau 
mita inta nogaid kon oáidan-Nya bo kon 
nabi mita." 

8 No'iduduimai kon tua singog inta 
ain dinongogku nongkon soroga tua, 

nosingog bui ko'inakó. Kainia: “Bayakdon 
gamá in litodan buk inta ain no'ibuká 
makow tatua kon lima im malaekat inta 
nomuntuk kon dagat bo kom toba tua." 

9 Dá aku'oi minayak domandon kom 
malaekat tatua bo nopoigum simbá 
ogoinyadon in litodan buk mo'intok 
tatua ko'inakó. Sia noguman ko'inakó, 
"Gamádon bo ka'andon in na'a. Aka kon 
sianmudon yo mobali bidon sia mopait, 
ta'e aka kom bibigpa yo moromimitbi in 
sia naonda bo madu." 

10 Ginamáku domandon in litodan buk 
tatua nongkon limanya bo kina'an. Kom 
bibig naonda bo madu in nanamnya, ta'e 
naonda ing kon siandon mopait bidon ing 
korasa'an. 

11 Onda intua aku'oi pinarenta'an simbá 
buipa mopoyaput magi-makow in habar 
i Allah soál bangusa mita, negara mita, 
bahasa mita bo raja mita. 

] ] I Nopalut makow kon tua aku'oi 

inogoian ing kayu topongkó naonda 
bo tungkud pogogukur, takin koyow, 
"Bayakdon ukur im Baloi Tuhan bo meja 
pogogukatan kon sosumbah, bo iapdon 
mosia inta no'ibadah kom bonunya. 

“Ta'e dona'aidon ukuron im palas kon 
dota in luai Baloi i Allah tatua, sin tua 
inogoi bidon kon intau mita inta dia 
nonota'au ko'i Tuhan. Mosia mamangoi 
morita-ritak makow kong kotá mosuci 
tatua solama opat nopuluh bodoyowá 
nobulan. 

3 Aku'oi im mopotabá in saksi-Ku 
doyowá inta mogilambung in lambung 
intau kinopatoian, bo mosia mopo'umum 
in habar i Allah solama toribu bodoyowá 
nogatut bo onom nopuluh nosinggai 
ko'onggotea.” 

4 Saksi doyowa tatua in zaitun doyowa 
nopangkoi bo si'ol im pototuduan kon 
togá doyowa inta kon tayowonmai i Tuhan 
inta nomia kon dunia na'a. 

> Aka oyúon intau monungkul mogaid 
kon inta diá mopia ko'i monia, dá 
lumuaidon in tulu nongkon bibig monia 
bo tua im momokak kon saturu mita tatua. 
Dá natua in dalan kopopatoi in intau mita 
inta mogaid kon inta diá mopia ko'i monia. 

6 Oyúon ing kawasa monia mogolingoi 
kon langit simbá diapa monguyan solama 
im mosia mopota'au in Habar nongkon i 
Allah. Mosia inogoian doman ing kawasa 
monguasa kom bayongan bokakak simbá 

mosia mota'au momalui kon tubig mobali 
dugu; bo oyuon doman ing kawasa monia 
mosambok kom buta na'a takin mopolabu 
im bayongan inta mokororiga, to'onukabi 
ing ko'ibog monia. 

7 Naonda im mosia mopalutdon 
mopota'au in habar monia, dá mahaluk 
inta ilumuai nongkon irang im popatoi 
molawang ko'i monia, polat monalow 
bodongka molimod ko'i monia. 

8 Bo mayat monia mo'itongkob makow 
kon dalan moloben kong kotá moloben, 
kong kotá inta pinopopakúan ko'i Tuhan 
monia. Tangoi ing kotá tatua aka secara 
rohani yo Sodom andeka Mesir. 

? Intau mita nongkon bayongan negara, 
suku, bahasa bo bangusa moko'ontong 
kom mayat monia solama tolu nosinggai 
kapin, bo diábî ogoi in intau mita tatua 
lobongon im mayat monia tua. 

10 Molungangabî totok gina im bayongan 
intau kon dunia na'a moko'ontong kom 
mayat in saksi doyowa tatua. Porameanbi 
monia ing kinopatoian nayadua tua. Bo 
mosia mosi'ogoianbi in hadiah, lantaran 
nabi doyowa tatua ain nopoángoi in roriga 
moántó kom bayongan intau kon dunia 
na'a. 

11 Naonda in toludon nosinggai kapin, 
no'iangoidon bui in tompot kobiagan 
nongkon i Allah bo sinumu'ot bui kon nabi 
doyowa tatua. Dá mosia nobangon bo 
sinimindog, sahingga bayongan intau inta 
noko'ontong ko'i monia inagiandon totok 
in ondok. 

12 Onda intua nabi doyowa tatua 
nokodongogdon kon singog moropot inta 
nogoini nongkon soroga, "Koligai onikdon 
in na'a!" Bo ko'onto-ontongdon doman 
in saturu monia, mosia namonikdon in 
soroga ko'oli-oliung ing golom. 

13 Dá dodai intua nobalidon in linug inta 
totok moropot. Bo sepersepuluh nongkon 
kotá tatua norimumud. Pitu noribu intau 
minatoi wakutu in linug tatua. Intau 
mita ibanea totokdon in no'ondok, dá 
nodayowdon mosia kong kololoben ing 
kawasa i Allah inta kon soroga. 

14 Bodito induanya no'italibdon, 
ta'e indoiai! Bodito intolunya diádon 
mo'onggot mo'idudui mangoi. 

15 Bo malaekat impitunya nogirup kon 
terompetnya, dá kinodongogandon in 
singog mita inta mongolangon totok 
nongkon soroga noguman, “Kakuasa'an 
momarentah kon dunia na'a, masai na'a 

kinadaiandon i Tuhan naton, bo i Raja 
mopoposalamat inta pinodandi-Nya. Sia 
bidon im momarentah solamanya!" 

16 Dá itoi inta doyowa nopuluh 
bo opat inta ilimitú kon tampat 
pomomarenta'an monia kon tayowon i 
Allah, sinumungkudon mita bo nosumbah 
ko'i Allah. 

17 Mosia noguman, "Ki Tuhan, Allah 
Inta Totok Mokawasa, inta oyúon, bo 
koyongandon oyúon! Kami mopoyaput in 
sukur moántó ko'i Tuhan sing ki Tuhan 
ain nopomaké ing kawasa i Tuhan inta 
moloben, bo nomangkoidon nomarentah! 

18 Intau mita inta diá nonota'au 
ko'i Tuhan, sinumorúdon sin aindon 
wakutunya Ikow mopoluai in torú-Mu, 
bo aindon doman wakutunya Ikow 
monantú kon intau mita minatoi. Na'adon 
doman i wakutunya mobogoi kom boli 
im pinogaidan in intau mita inta nogaid 
kon oáidan i Allah, bo in nabi mita, bo 
kom bayongan umat, tuata im mosia 
inta no'ibadah ko'i-Nimu, adi ande itoi. 
Na'adon i wakutunya morimumud kon 
intau mita inta nomoguya'at kon dunia 
na'a!" 

19 Dá nobukatdon im Baloi Allah kon 
soroga, bo kino'ontongandon im Poti 
Dodandian kom bonunya. Bo nongilatdon 
moyo-moyodudui bo gonugur ing gotup 
inta modowawak makow, takin doman 
linug bo uyan eis inta totok morogot. 

] 2 l Bo kino'ontongandon kon langit 

in tobatú tanda mokoherang inta 
totok motoyang. Tobatú bobay inta 
nopogilambung mata in singgai, simindog 
makow kon tudu im bulan. Kon ulunya 
oyúon im bandow inta pinopobandangan 
in tundi mopuluh bodoyowá. 

2 Bobay tatua sidia, bo lantaran 
wakutunyadon mononggadi dá mogamui 
in sia sim pomangitondon bo monakit 
domandon. 

3 Bo inontong domandon in tanda 
mokoherang ibanea kon langit. Oyúon 
tobatú naga nopura inta totok moloben, 
pitu in ulunya bo mopuluh in tungoinya. 
Pomuloi in ulu pinakéan im mahkota. 

4|putea pinomorotnya, sahingga 
sepertiga in tundi nongototak kom butá. 
Naga tatua simindog makow kon tayowon 
im bobay inta koyogot mononggadi tua; 
sim moroncana moliom kon adi tatua aka 
pononggadidon i inánya. 

> Bo bobay tatua nopononggadidon in 
tobatú adi lolaki inta momarentah kom 
bayongan intau kon dunia na'a takin 
tungkud uatoi, ta'e adi tatua balu bo 
inagow nongkon i inánya bo dinia ko'i 
Allah kon tayowon pomomarenta'an-Nya. 

6 Dá bobay tatua nolagui nopobayak 
im padang gurun, tampat inta ain 
sinadia i Allah ko'inia. Sia ilukadan kon 
tampat tatua solama 1260 nosinggai ing 
ko'onggotea. 

7 Onda intua kon soroga nobalidon im 
parang. Ki Mikhael takin malaekatnya 
mita noparang kon naga tatua, naga tatua 
binantungan doman im malaekatnya mita 
noparang takin i Mikhael. 

8 Ta'e sinalow in naga tatua, dá sia takin 
malaekatnya mita diádon inogoi nogutun 
kon soroga. 

9 Naga inta moloben tatua pinogarab 
kon luai. Sia tua in ulag guranga, Ibilis 
in tangoinya ande dimukud mora'at 
inta mongubol magi-makow kon dunia 
na'a. Sia ilumbú kon dunia na'a takin 
malaekatnya mita. 

10Bo aku'oi nokodongog kon singog 
nolangon nongkon soroga inta noguman, 
"Tana'adon i wakutunya ki Allah 

moposalamat kon umat-NyalTana'adon 

i wakutunya ki Allah mopo'ontong ing 
kawasa-Nya salaku Raja! Tana'a in Raja 
Mopoposalamat inta pinodandi tatua 
mopo'ontong domandon ing kakuasa'an- 
Nya! Sing ki inta moponapudmai dolom 
singgai ko'i utat naton aim pinoluai 
nongkon soroga. 

11 Dugú i Adi in Domba bo Habar Mopia 
nongkon í Allah inta pinota'au monia, 
tua im pinaké i utat mita naton nonalow 
ko'inia. Mosia diabi mo'ondok im matoi. 

12 Tuamai, kolungangadon ing gina ikow 
soroga bo bayongan inta nogutun kom 
bonunya! Ta'e moboditodon mo'ikow 
butá bo dagat, sin Ibilis ain noponag 
ko'i monimu takin sinumoruk totok sing 
kinota'auannyadon kom motoyongdon 
totok i wakutunya." 

13 Kon wakutu in naga tatua nosadardon 
kon sia aim pinogonag kom butá, 
mulaidon in sia mogalow kom bobay inta 
nopononggadi in adi lolaki tatua. 

14 Ta'e bobay tatua inogoiandon ing 
kolikip doyowa. Kolikip im boniak 
moloben, simbá lumayug in sia mayak in 
tampatnya kom padang gurun, tampat inta 

polukadan ko'inia solama tolu notaong 
kapin, sim pomilagui kon ulag. 

15 Dá ulag tatua noporoput in tubig 
moloben naonda bo ongkag. Pinoroputnya 
kom bobay tatua simbá molomot kon 
tubig tatua. 

16 Ta'e bobay tatua sinulungan im buta, 
binuká im butá tatua im bibignya bo 
noliom kon tubig inta ilumuai nongkon 
bibig in naga tatua. 

17 Naga tatua totokdon in sinumorú kom 
bobay tatua, sahingga minayak nogalow 
kong katurunan bobay tatua ibanea. Mosia 
inta umuran dinumudui kom parentah i 
Allah bo inta nobogoi ing kosaksian soal 
ki Yesus bo kawasa-Nya. 

] 3 1 (12-18) Bo naga tatua sinimindog 

kom pintad. (13-1) Onda intua 
aku'oi noko'ontong kon tobatú mahaluk 
inta ilumuai nongkon bonu in dagat, 
mopuluh in tungoinya bo pitu in ulunya. 
Pomuloi in tungoi oyúon im mahkota, bo 
pomuloi in ulu pinaisan tangoi mita inta 
pohojat ko'i Allah. 

2 Mahaluk inta inontongku tua, 
batangannya naonda bo macan tutul, 
si'olnya naonda bo si'ol im boruang, 
bibignya naonda bo bibig in singa. 

Mahaluk tatua inogoian i naga in 
ropot, tampat pomomarenta'annya bo 
kakuasa'an inta moloben. 

3Tobatu kon sigad in ulu pitu im mahaluk 
tatua ko'ontongan naonda bo kekeb inta 
mobogatdon totok, ta'e kekeb tatua 
nopiadon. Bayongan tombonu in dunia 
na'a, nodait dinumudui kom mahaluk 
tatua takin nohera-herangan. 

4 Mosia nosumbah kon naga tatua, sin 
sia in nobogoi kong kakuasa'an kom 
mahaluk tatua. Mosia nosumbah doman 
kom mahaluk tatua takin noguman, “Diabi 
in notongkai mahaluk tana'a! Diabi im 
monahang tumayow moparang takinnya 
na'a!" 

> Mahaluk tatua inogoianbî ing 
kasampatan dumodia im mosingog bo 
moningkule ko'i Allah. Sia inogoianbi 
doman ing kasampatan momarentah 
solama opat nopuluh bodoyowá nobulan 
ko'onggotea. 

6 Bo sia mulaidon nohojat ko'i Allah, bo 
kon tangoi i Allah, bo kon tampat doman 
pinogutunan i Allah, takin bayongan inta 
nogutun kon soroga. 

’ Sia inogoianpa doman i wakutu 
molawang kon umat i Allah takin monalow 

ko'i monia. Bo inogoian doman ing 
kasampatan mongawasa kom bayongan 
suku, umat, bahasa bo bangusa. 

8 Mahaluk tatua sumbáanbi im bayongan 
intau inta nobiag kon dunia na'a. Intau 
mita inta diápa kinopaisan in tangoi 
monia kom bonu im buk kobiagan 
kapunya'an i Adî in Domba inta ain iratá, 
pinangkoipamai kon dunia na'a diápa 
pinomia. 

9 Tuamai, aka mo'ikow mokosanggup 
mokidongog, yo indongogaidon in habar 
tana'a: 

10 "Intau inta sinantúdon domokon, 
mustibi in sia domokon. Bo intau inta ain 
sinantú matoi sibaton, yo pasti matoibi 
doman sibaton. Manangka intua umat i 
Allah musti monahang bo mosatia.” 

11 Bo aku'oi buidon noko'ontong kon 
tobatú mahaluk ibanea inta no'itukat 
nongkon bonu im butá. Doyowa in 
tungoinya, naonda bo tungoi adi in 
domba. Singognya naonda bo singog in 
naga. 

12 Kon tayowon im mahaluk inta muna 
tatua, sia nopomaké ing kakuasa'annya 
inta moloben inta no'ulinya doman 
nongkon mahaluk tatua. Bayongan butá 

na'a bo bayongan inta nogutun kon 
tudunya, pinakisanya mosumbah kom 
mahaluk inta muna tatua, inta kekebnya 
mobogat ain nopia. 

13 Mahaluk inta induanya tatua nogaid 
kon tanda inta totok im mokoherang 
kon intau. Kon tayowon bayongan intau 
binalinya in tulu nolabú nongkon langit. 

14 Bo bayongan intau inta nobiag kon 
dunia na'a akalannya in aidnya inta 
pinomianya kon tayowon im mahaluk inta 
muna tatua. Mosia pinokiáidannya im 
patong mahaluk inta aing kinekeban im 
pitow, ta'e umuranpa nobiag. 

1> Mahaluk tatua inogoian doman ing 
kawasa mobogoi in nyawa kom patong 
tatua, sahingga mota'audon mosingog im 
patong tatua bo molimod kom bayongan 
intau inta doi mosumbah ko'inia. 

16 Bayongan intau, moloben bo mo'intok, 
mobiag no'oyuon bo nobiag noboga, ata 
bo intau nobebas pinakisa im mahaluk 
tatua motarima kon tanda kon lima monia 
kolanan andeka kom pogot monia. 

17 Diabi tobatúmai intau motalui andeka 
mopotalui in onukadon, aka diá in tanda 
tatua. Tangoi im mahaluk tatua im 

pinonontanda, andeka angka inta nobali 
tanda in tangoi tatua. 

I8Kon soal nana'a paralubi totok ing 
hikmat. Intau inta mobijaksana mota'aubi 
mogiap kom mangale angka im mahaluk 
tatua, sin angka tatua in tangoibi in intau. 
Na'a in angka tatua 666. 

] 4 I No'idudui kon tua inontongku ki 

Adi in Domba sinimindok kon tudu 
im Bulud Sion. Kotaki-takinnya oyúon 
144.000 intau inta kom pogot monia 
aim pinaisan in tangoi-Nya bo tangoi i 
Amá-Nya. 

2 Bo dinongogku in singog nongkon 
langit naonda bo singog in dunuk moloben 
bo ná doman singog ing gotup inta totok 
im moropot. Singog inta dinongogku tua 
ná doman onda bo singog ing kecapi mita 
inta kinuti in intau inta mota'au mokuti. 

3 Mosia tua nopomanyanyi in lagu 
inta mobagu kon tayowon tampat 
pomomarenta'an bo kon tayowon 
im mahaluk opat bo itoi mita. Diábi 
tobatúmai intau mokobalajar kon lagu 
tatua, kolikudbi in intau inta 144.000 inta 
aim pinobebas nongkon dunia na'a. 

4 Mosia tua intau inta umuran nodarit 
naonda bo porawan, sim mosia diábi 


WAHYU 14.5-8 50 


mosiug takin bobay. Mosia umuran 
dumudui magi-makow ko'i Adi in Domba 
kon ondakabi im bayáan-Nya. Mosia 
sinobusdon nongkon sigad in intau mita. 
Mosia tuata inta ain pinobebas bo inogoi 
salaku sosumbah inta muna ko'i Allah bo 
ko'i Adi in Domba tatua. 

> Mosia diábi dodai onda mongubol; bo 
diábi doman im mokotor ko'i monia. 

6 No'iduduimai kon tua aku'oi 
noko'ontong kon tobatú malaekat 
ibanea inta ilumayug nolantud kon langit. 
Malaekat tatua nodia kon Habar Mopia inta 
mononoi sim poyaputon kon intau kon 
dunia na'a bo kom bayongan bangusa, 
suku bahasa bo negara. 

7 Malaekat tatua nomalú noropot totok, 
nana'a: "Ko'ondokdon ko'i Allah, bo 
pomuliadon in Sia! Sin na'adon in wakutu i 
Allah mohakim kon dunia. Sumbahdon in 
Sia inta ain nomia kon langit, butá dagat 
bo bayongan bokakak!” 

8 Malaekat induanya dinumudui kom 
malaekat inta muna bo sindalan 
mopobalú, "Ain nolabú! Kotá im Babel 
inta moloben tatua ain nolabú! Sia inta 
ain nopololangu kom bayongan bangusa 

takin tubig in anggur -- tuata in anggur 
nongkon ibognya inta mokotor!" 

9 Malaekat intolunya dinumudui doman 
kom malaekat taya dua tatua bo sindalan 
doman nopobalu noropot, nana'a: "Intau 
inta mosumbah kom mahaluk tatua takin 
patongnya, bo oyúon tanda im mahaluk 
tatua kom pogot ande kon limanya, 

10yo intau tatua monginum kon anggur i 
Allah, tuata in torú-Nya inta ain inalin-Nya 
kom bonu in tampat-Nya, bo diabi 
gina'atan topilikpamai! Intau mita tatua 
toko sikisa'an kom bonu in tulu bo 
balerang kon tayowon im malaekat mita 
mosuci bo kon tayowon Adi in Domba 
tatua. 

11 Poyok in tulu inta mopororiga ko'i 
monia tua umuran bidon mo'idamonik. 
Singgai dolom diá goga-gogaian 
poposikisa'an ko'i monia inta nosumbah 
kom mahaluk tatua bo patongnya bo inta 
ain sinon tanda'an in tangoi mahaluk 
tatua." 

12 Dá kon na'a, umat i Allah inta 
motoindudui kom parentah-Nya bo 
mosatia ko'i Yesus, musti mokopotabah. 

13 Bo aku'oi bui nokodongog kon 
singog nongkon soroga noguman, 

"Paisdon in na'a: Mulaidon tana'a makow, 
kolungangadon in intau mita minatoi inta 
minatoi kowakutu in yogotpa nogaid kon 
oáidan i Tuhan!" "Totu'u intua!" tubag in 
Roho i Allah. "Mosia im mogogai bidon 
mogaid kon oáidan monia, lantaran boli 
im pinogaidan monia umuran kotaki-takin 
monia." 

14 No'iduduimai kon tua, aku'oi 
noko'ontong kon tobatú golom mobudó. 
Kon tudu ing golom tatua oyúon in 
tobatú intau ilimitú naonda bo intau. Sia 
nogi bandow im mahkota bulawan bo 
kokada-kadai in sabit inta molanit. 

15 Onda intua, tobatú malaekat ibanea 
ilumuai nongkon Baloi i Allah. Bo malaekat 
tatua nomalú ko'i-Nia inta ilimitú kon tudu 
ing golom tatua, kai-nia: "Pongaloikadon 
in sabit-Mu nion bo yangkitdon tana'a 
makow, sin wakutunyadon mokoyut 
in na'a, noguyangdon in dunia na'a, 
mota'audon ratabon!" 

16 Bo Sia inta ilimitú kon tudu ing golom 
tatua nopongaloi domandon in sabit-Nya 
kon dunia na'a, bo sino'inutnyadon bungai 
in dunia na'a. 

17 No'iduduimai kon tua aku'oi 
noko'ontong doman bui kon tobatú 

malaekat ibanea inta ilumuai nongkon 
Baloi i Allah kon soroga. Sia nokadai 
doman kon sabit inta molanit. 

18 Nopalut makow kon tua, tobatú 
malaekat ibanea, inta nongawasa kon 
tulu, namangoi nongkon meja pototuduan 
kon sosumbah. Sia nomalu noropot kom 
malaekat inta nokadai kon sabit molanit 
tatua, “Pongaloidon in sabit-Mu nion 
bo sabitdon bungai mita in anggur inta 
kon dunia sin nogurangdon mita im 
bungainya!” 

19 Dá malaekat tatua nopongaloi 
domandon in sabitnya kon dunia na'a bo 
nonyabit kom bungai mita in anggur tatua 
bodongka pinogambatnya kom bonu ing 
gilingan moloben, tuata ing gilingan torú í 
Allah. 

20 Buangai in anggur mita tatua giniling 
kon luai ing kotá bo ilumuaidon in 
dugú nongkon gilingan tatua, mo'ilig 
naonda bo ongkag. 300 km ing koyayuk 
kino'iligannya, bo kolinowea gogió 
bodoyowá nometer. 

] 5 I No'iduduimai kon tua, inontongku 

kon langit tobatú soál inta 
mokoherang totok bo diá im poliuan kon 
tua. Pitu im malaekat, bo pitu doman in 

roriga pangabisan. Na'adon im pangabisan 
totok ki Allah mopoluai in torú-Nya. 

2 Nopalut makow kon tua aku'oi 
noko'ontong kon inta ko'ontongan naonda 
bo dagat kaca inta noyoba'uk in tulu. 
Aku'oi noko'ontong doman kon intau 
mita inta ain no'untung nongkon mahaluk 
bo patongea tatua, bo noko'untung 
domandon kon intau inta tangoinya ain 
sinon tanda'an in angka. Intau mita inta 
ain no'untung tatua sinimindog kom 
bingki in dagat kaca bo kokada-kadai ing 
kecapi inta inogoi i Allah ko'i monia. 

3 Bo mosia nopomanyanyi im lagu i 
Musa, bobantung i Allah, bo lagu i Adi in 
Domba. Nana'a im manyanyi tatua, "O.. 
Tuhan, Allah Inta Totok Mokawasa, totu'u 
moloben bo mokoherang im bayongan 
inta inaidan-Mu! O..Raja im bayongan 
bangusa, totu'u moádil bo mobanar im 
bayongan oáid-Mu! 

4Ki inebi in dia mo'ondok ko'i-Nimu, 
Tuhan? Ki inebi in doi mopota'au 
ing kamulia'an-Mu? Tongábi Ikow i 
mosuci. Bayongan bangusa mamangoibi 
mosumbah ko'i-Nimu sin aid-Mu mita inta 
moádil ain inontong im bayongan intau." 

> Onda intua inontongku Baloi Tuhan kon 
soroga nobukat, bo kemah i Tuhan kom 
bonunya. 

6 Bo malaekat taya pitu takin roriga 
pitu tatua ilumuai nongkon Baloi i Allah. 
Mosia nogilambung in lambung nobudó 
inta moálus totok bo mopo'uli-ulinag. 
Bo dodob monia pinakéan in sabuk inta 
pinomia nongkon bulawan. 

7 Onda intua, tobatú mahaluk inta 
nongkon sigad im mahaluk opat tatua 
nobogoi kom malaekat pitu tatua im 
palo pitu inta nongkon bulawan bo inta 
nopuling in torú i Allah, Ki Allah inta 
nobiag mononoi. 

8 Dá Baloi i Allah tatua nopulingdon im 
poyok kamulia'an bo kawasa i Allah. Bo 
solama roriga pitu inta dinia im malaekat 
tatua diápa mopalut, yo diabi tobatúmai 
intau im mota'au tumu'ot kom Baloi Allah 
tatua. 

] 6 l Bo aku'oi nokodongog kon singog 

moloben nongkon bonu im baloi 
Allah noguman kom malaekat pitu tatua, 
"Bayakdon bo pobutakdon bonu im pitu 
palo toruk i Allah tanion kon tudu im 
butá!" 

2 Malaekat inta muna minayak bo 
nopobutak bonu im palonya tatua kon 
tudu im butá. Da nomukádon im bitul 
mita inta moko'ondok bo mokobahaya 
kon intau mita inta oyúon in tanda im 
mahaluk mita tatua bo kon intau mita inta 
nosumbah kom patongnya. 

3 Onda intua malaekat induanya 
nopobutak domandon bonu im palonya 
kom bonu in dagat, dá tubig kon dagat 
nobalidon dugú naonda bo dugu in intau 
minatoi. Bo minatoidon komintan mahaluk 
inta nobiag kom bonu in dagat. 

4 No'iduduimai kon tua, malaekat 
intolunya nopobutak domandon bonu 
im palonya kon ongkag mita bo kom 
bayongan bokakak dá nobalidon dugú im 
bayongan tubig tatua. 

> Bo dinongogku malaekat inta 
nongawasa kon tubig, noguman nana'a, 
"Hukuman inta pinolabú-Mu tua moádil, 
o..Allah inta totok im mokudus, Allah inta 
oyúon bo inta aindon oyúon! 

6 Sim mosia ain nopobutak kon dugú in 
umat mita i Allah bo dugú in nabi mita, 
tana'a makow pino'inum-Mu domandon 
mosia in dugú patusbi tarima'an monia 
intua!" 

7 Bo dinongogku in singog nongkon meja 
pototuduan kon sosumbah noguman, "O.. 
Tuhan, Allah inta totok im mokawasa, 
mobanar bo moádilbi in hukuman mita 
inta pinolabú-Mu!" 

8 Nopalut makow kon tua, malaekat 
inggopatea nopobutak doman bonu im 
palonya kom mata in singgai, dá mata in 
singgai inogoidon momokak kon intau 
takin patúnya inta totok motoyang tua. 

3 Intau sinurubnya im patu inta nongkon 
i-Nia, bo mosia nogodi-godimai kon 
tangoi i Allah inta nongawasa kom bodito 
mita tatua. Umpakah natuadon, ta'e mosia 
doi domandon mogogai mogaid kon dosa 
mita monia bo doi doman modayow kong 
kamulia'an i Allah. 

10 Bo malaekat ilimanya nopobutak 
doman bonu im palonya kon tampat 
pomomarenta'an mahaluk tatua. Da 
bayongan karaja'an mahaluk tatua 
sinimindip. Bo lantaran mo'iliudon totok 
in nakitea, dá mosia mo'ikalut kon dilá. 

11 Bo mosia mogodi-godimai ko'i Allah 
inta kon soroga lantaran nakitea bo 
lantaran bitul mita monia. Ta'e umpakah 
natua mosia doibi doman mogogai mogaid 
kon inta mongora'at. 

12 Onda intua malaekat inggonomnya 
nopobutak doman bonu im palonya kon 
Ongkag Eprata inta moloben tatua. Dá 
ongkag tatua no'ingkagdon sahingga 
raja mita nongkon timur mayakdon 
mongintua. 

13 Bo aku'oi noko'ontong kon dimukud 
mora'at tolu, inta naonda bo batangan 
tumpalak. Tumpalak mita tatua ilumuai 
nongkon bibig in naga, nongkon bibig im 
mahaluk bo nongkon bibig in intau inta 
mongaku nabi, ta'e de'emanbi totu'u nabi. 

14 Mosia tua in dimukud mita mora'at inta 
nogaid kon soal mita inta mokoherang. 
Dimukud taya tolu tatua minayak kom 
bayongan raja kon dunia na'a bo nosipun 
ko'i monia sim moparang kon singgai 
inta moloben, Singgai i Allah inta totok 
mokawasa. 

1> "Indongogaidon! Aku'oi mamangoi 
ná mononakow! Mosanangdon totok 
intau inta umuran mobasadia bo inta 
umuran monarukiramai kom pakeangnya, 
simbá diá mopilang in sia maya-mayak 
makow, bo ko'ontongan intau moántó in 
dodia'annya!" 

16 Onda intua dimukud mita tatua 
nosipun kon raja mita tatua kon 

tampat inta kom bahasa Ibrani 
sinangoian "Harmagedon" (Tampat 
poyoyangan/pomutúan.) 

17 Nopalut makow kon tua malaekat 
impitunya nopobutak domandon 
im palonya kom balangon. Dá kino 
dongogandon singog moropot nongkon 
tampat pomomarenta'an kom baloi i Allah, 
inta noguman, "Ain nopalut!" 

18 Bo nongilatdon moyo-moyodudui bo 
gonugur ing gotup moko'ondok totok, bo 
linug inta paling motoyang. Diápa dodai 
onda nolinug námai tua ing koropotea, 
mulaipamai dunia na'a pinomia. Tua in 
linug inta paling motoyang! 

19 Kotá inta moloben tatua nobotak 
nosilai tolu nosilai, bo norimumudon 
doman kotá mita im bayongan negara 
kon dunia inta diá nonota'au ko'i Allah. 
Bo kino toropandon i Allah im Babel, kotá 
inta moloben tua. Bo pino'inumdon i Allah 
in anggur nongkon palo anggur i Allah 
-- tuata anggur torú-Nya inta moloben 
totok. 

20 Komintan pulau nobuli bo komintan 
bulud diádon ko'ontongan. 

21 Uyan eis moloben, inta tololima nokilo 
ing kosibulnya, nolabú nongkon langit 

bo no'idantug kon intau mita. Da mosia 
nohojat ko'i Allah lantaran bodito uyan eis 
inta totok im motoyang tua. 

] 7 l Onda intua tobatú malaekat 

nongkon malaekat pitu inta nokadai 
kon palo pitu tatua namangoi ko'inakó 
bo noguman, "Igai, bá popo'ontongku 
ko'inimu in hukuman kom polacur 
moloben, tuata ing kotá moloben inta 
pinosindog kom bingki in ongkag mita. 

? Raja mita kon dunia na'a ain nogaid kon 
inta mokotor takinnya, bo bayongan intau 
kon dunia na'a ain nololangu sin nonginum 
kon anggur inta ain kinotorannya." 

3 Bo aku'oi kinawasa'an in Roho i Allah 
bo dinia im malaekat tatua kom padang 
gurun. Kon tua aku'oi noko'ontong 
kon tobatú bobay inta ilimitú kon 
tudu in tobatú mahaluk inta nopars im 
batangannya. Mahaluk tatua nopuling im 
pais inta pohojat ko'i Allah. Pitu in ulu 
mahaluk tatua bo mopuluh in tungoinya. 

4 Bobay tatua nogi lambung in lambung 
nopars bo nopura noguyang, bo ihiasan 
im bulawan mita, permata bo mutiara. 
Sia kokada-kadai in tobatú palo bulawan 
inta nopuling in soál mita inta mora'at 


WAHYU 17.5-8 61 


bo mokotor, hasil in aid mita monia inta 
mongokotor. 

Kom pogotnya pinaisan in tangoi inta 
mangalenya “no'ibuni”. Tangoi tatua im 
"Babel inta moloben ki iná im bayongan 
bobay inta sundal bo intau mita moromú 
kon dunia." 

6 Bo inontongku bobay tatua nololangu 
in dugú in umat mita i Allah bo dugú 
intau mita inta nobali saksi mita i Yesus. 
Naonda inontongku im bobay mita tatua, 
noherangdon totok in aku'oi. 

/ Dá malaekat tatua nolibó ko'inakó 
nana'a: "Nongonu sin ikow im moherangbi? 
Yo pogumankudon ko'inimu onu inta 
no'ibuni kom bobay tatua bo onu inta 
no'ibuni kom mahaluk inta sinakoiannya 
tatua, mahaluk inta pitu in ulu bo mopuluh 
in tungoi. 

8 Mahaluk tatua pernahbi nobiag ing 
kolipod, ta'e masai na'a diádon, tongá 
topipabi bo lumuai in sia nongkon 
tampat pohohukuman kon irang bo sia 
mopobayakdon in tampat koyoyangan. 
Intau mita kon dunia na'a inta diá pinais 
in tangoi monia kom bonu im buk intau 
nobiag mulaipa kon dunia na'a diápa 
pinomia, moherangbi aka moko'ontong 

kom mahaluk tatua. Sim mahaluk tatua 
kolipod im pernahbi nobiag, ta'e tana'a in 
diá bidon, tongá buidon mo'itukat. 

Kon soal mita nana'a paralu oyúon in 
hikmat bo pongortian. Ulu pitu tatua, 
mangalenya bulud pitu; bulud mita inta 
ilitúan im bobay tatua. Bo ulu pitu tatua 
mangalenya raja pitu: 

10 lima nongkon sigad monia tua ain 
nolabú, tobatú in nomarentahpa, bo 
tobatú doman diápa namangoi. Aka sia 
mamangoi, yo momarentahpa motoyong 
in sia. 

11 Bo mahaluk inta pernah nobiag 
kolipod, ta'e diádon in tana'a makow, tua 
in raja inta iwalunya. Sia tua in tobatubi 
doman raja kon sigad naya pitu tua, 
inta masa na'a koyogot mayak in tampat 
koyoyangan monia. 

12 Tungoi mopuluh inta inontongmu tua 
in raja mopuluh inta diápa nomangkoi 
nomarentah. Ta'e mosia ogoianbi 
ing kawasa momarentah salaku raja 
moyotakin im mahaluk tatua solama to 
jam ko'onggotea. 

13 Mosia na'a notobatubi kon singog bo 
makusud kom moposarahkan in ropot bo 
kakuasa'an monia kom mahaluk tatua. 

14 Mosia noyopakat kom moparang kon i 
Adi in Domba tatua. Ta'e ki Adi in domba 
tatua takin dumodudui-Nya mita inta 
mosatia bo inta ain inoini bo pinili-Nya 
tatua im monalow kon raja mita tatua, sin 
Siata in Tuang im bayongan tuang, bo Raja 
im bayongan raja.” 

15 Malaekat tatua noguman doman, 
"Tubig inta inontongmu tatua, tampat inta 
ilitúan im polacur tatua, tuata im bangusa 
mita, rayat mita, negara mita bo bahasa 
mita. 

16 Tungoi mopuluh bo mahaluk inta 
inontongmu tua, moya'atbi ing ginanya 
kom polacur tatua. Daitonbi agowon 
monia im bayongan kapunya'annya, bo 
pilangan monia. Ka'anonbi monia in 
tapunya bo payongon monia in tulu. 

17 Sing gina monia sinimbayagandon 
i Allah simba mogaid kon inta kino 
ibog-Nya. Sinobatúdon i Allah im mosia 
simbá moyopakatdon moposarahkan 
ing kakuasa'an monia kom mahaluk 
tatua, simbá mahaluk tatua momarentah 
modapot im mobali onu inta pinoguman i 
Allah. 

18 Bobay inta inontongmu tatua ing 
kotabi moloben, inta nomarentah kon raja 
mita kon dunia na'a." 

] g l Onda intua aku'oi noko'ontong 
kon tobatú malaekat ibanea 
noponag nongkon soroga. Kom malaekat 
tatua oyúon ing kawasa inta moloben, bo 

kamulia'an nokobayag kon dunia na'a. 

2 Nana'a im pinobalúnya: "Ain nolabú! 
Babel, kotá moloben tua ain nolabú! 
Tana'a sia nobalidon tampat in dimbuló bo 
dimukud mita mora'at. Bo kom bonunya 
nobiagdon norupa-rupamai in lagapan 
inta nonajis bo inta kinodol in intau. 

3 Sim bayongan bangusa ain nonginum 
kon anggur ibognya inta mokotor. Raja 
mita kon dunia na'a ain nogaid kong kotor 
takinea, bo intau mita inta modagangmai 
kon dunia na'a nokayadon in ibognya inta 
diádon kotahangan tua." 

4 Bo aku'oi nokodongog kon singog 
ibanea nongkon soroga noguman nana'a, 
"Luaidon, umat-Ku! Luaidon nongkon 
bonunya! Simbá mo'ikow diádon dumudui 
mogaid kon dosanya mita, bo mo'itakin 
motanggung kon hukumannya! 

> Sin dosanya noyo-noyoguntuldon 
nodapot kon langit, bo kinotoropanbi i 
Allah im bayongan aidnya inta mora'at. 

6 Tuliaidon ko'inia naonda im 
pinogogaidnya ko'i monimu; tuliaidon 
kodoyowa noguntul ko'inia im bayongan 
inta ain inaidannya. Bonuaidon palonya 
in O'inumon inta kodua noguntul ing 
koboilnya nongkon o'inumon inta ain 
sinadianya ko'i monimu. 

7 Ogoidon ko'inia in roriga bo inta 
mokoájar kong gina inta motongkai ing 
kobayong ing kamulia'an bo kakaya'an 
inta aing kinorasa'annya tontani. Sin 
sia umuran moguman kom bonu ing 
ginanya tontani, 'Aku'oi na'a in ratu inta 
momarentah! Aku'oi na'a in de'emanbi 
mobobalu; aku'oi in diábi mokorasa kon 
ajar ing gina! 

8 Lantaran soal tatuata, dá kom bonu in 
tosinggai tua sia koántugan im bodito 
-- panyaki, kuyang ing gina, bo malarat 
ing ka'anon. Bo sia pokakon in tulu. 
Sim mokawasabi ing ki Tuhan Allah inta 
mohakim ko'inia tua." 

Raja mita kon dunia na'a inta no'itakin 
nogaid kon inta mokotor takinnya bo 
ibog im bobay tatua, im mongombalbi 

bo mogamui kong kota tatua aka mosia 
moko'ontong kom poyok mobunod 
nongkon tulu inta momokak ko'inia. 

10 Mosia simindogbi mokopoyayuk sim 
mo'ondok ing koántugan in roriga tatua. 
Mosia moguman, "Ado, totokdon im 
mobodito kota moloben tana'a -- Kota 
Babel inta moropot! Tongá kom bonu in 
tojam pinopoáidan in hukuman ko'inimu!" 

11 Mododagang mita kon dunia na'a 
nongombal doman bo noájar ing gina 
lantaran bobay tatua, sin diádon in 
tobatúmai intau motalui kon onu inta 
pinotalui monia. 

12 Diádon im motalui kom bulawan, 
perak, permata bo mutiara monia; kaeng 
moalus inta momahal, kaeng nopars, 
kaeng sutra, bo kaeng inta nopura 
nogurang; bo norupa-rupamai im bahan 
inta nongkon kayu inta molawádon 
mo'ui, norupa-rupamaidon im bahan 
inta nongkon gading, norupa-rupamai 
domandon im bahan inta pinomia 
nongkon kayu momahal, inta nongkon 
tambaga, nongkon uatoi bo nongkon batu 
permata. 

13 Kulit ing kayu manis, pododungú mita, 
bahan mita mobondu, talong mobondu 

bo kamaya, anggur bo lana, topong bo 
gandum; sapi, domba, kabalo bo kereta, 
ata mita, nodapot kon nyawa in intau. 

14 Podagang mita tatua noguman kom 
bobay tatua, "Bayongan inta kino ibogmu 
diádon onda, bo bayongan inta momewah 
bo inta mogagah no'inggamádon nongkon 
tayowonmu. Diá bidon mo'ulimu bui 
intua!" 

15 Mosia inta nopotalui im bahan mita 
tatua bo inta ain noba no'oyúon lantaran 
nopotalui kom bonu ing kotá tatua, 
sinimindogdon iyumayuk totok, sim 
mo'ondok kotugatan in roriga tatua. Mosia 
mongombal bo mobalu, 

16 polat mosingog, "Adodoi ka'asiá, 
totokdon moloben im bodito ing kotá 
inta moloben tana'a! Biasamai sia 
mogilambung nongkon kaeng inta 
moalus, kaeng nopars, bo kaeng nopura 
inta noguyang; biasamai sia nopuling in 
hiasan bulawan, permata, bo mutiara! 

17 Ta'e tongá kom bonu i wakutu to 
jam, sia ain kinobulian im bayongan 
kakaya'annya tatua!" Komintan kapiten 
kapal, intau mita inta sinumakoi, bo intau 
mita inta nogaid kom bonu ing kapal, 

takin bayongan intau inta totayakea kon 
dagat, sinimindog nongkon noyayuk. 

18Bo nomalú wakutu im mosia 
noko'ontong kom poyok nobunod 
nongkon tulu inta nomokakak kong kotá 
tatua. Mosia nomalú, "Diábî kon dodai 
onda oyúon ing kotá ibanea ná kotá inta 
moloben tana'a!" 

19 Dá mosia nopo'inggú in lobud salaku 
tanda nobalu. Bo mosia nongombal 
polat nogamui, "Adodoi ka'asi ing 
kobobogat im bodito ing kotá moloben 
tana'a! Kakaya'annya ain nokopobali kom 
bayongan intau inta kopal in dagat nobiag 
doman no'oyúon! Ta'e tongá kom bonu 
i wakutu tojam, sia kino'buliandon im 
bayongan yagi-yagi!" 

20 Oi..soroga, kolungangadon kong 
kinorimumudan ing kotá tatua! Oi..umat 
i Allah, rasul mita, bo bayongan nabi 
kolungangadon ing gina! Sing ki Allah ain 
nohukum ko'inia salaku tontuli in aidnya 
ko'i monimu! 

21 Onda intua, tobatú malaekat inta 
moropot, nobingkat kon tobatú batu 
inta ná koloben ing gilingan, bo 
pinogambatnya kom bonu in dagat bo 
polat noguman, "Pomia'an natua ing kotá 

im Babel inta moloben tua, pogambat 
koropoton sahingga in diadon bui 
modungkul. 

22 Singog ing kecapi inta kinuti i intau 
mita inta mota'au mokuti bo manyanyi 
mita i intau inta momanyanyi, bo singog 
im bansi bo singog in terompet, dia 
bidon kodongogan bui kom bonu ing 
kotámu! Bo ahli mita mogogaid dia bidon 
kodungkulan kon tua, sedang singog ing 
gilingan batu bo dia bidon kodongogan 
kon tua. 

23 Intau mita dia bidon moko'ontong 
kom bayag in togá kong kotamu; bo diabi 
domandon kodongogan im poramean 
ponika'an kon tua. Podagangmu mita 
tua in intaubi mita moloben kon dunia 
na'a, bo tota'au pongonggaingmu tua im 
pinongubolmu kom bayongan intau kon 
dunia na'a!" 

24 Babel ihukum sing kom bonu ing kota 
tatua kinokadapatandon dugú in nabi 
mita, dugú in umat i Allah, singogon 
makow kopolokon dugú im bayongan 
intau inta ain ilimod kon dunia na'a. 

] 9 I Nopalut makow kon tua, aku'oi 

nokodongog kon naonda bo giow 
in intau mobayong inta nongkon soroga, 


WAHYU 19.2-5 70 


noguman, “Dayowdon ki Allah! Ki Allah 
naton inta mopoposalamat; Sia in Allah 
inta Moloben bo Mokawasal 

“Sim pohohakim-Nya moádil bo 
mobijaksana! Sia ain nopolabú in 
hukuman kom polacur moloben, inta 
nomoguya'at kon dunia na'a takin aidnya 
inta mokotor. Ki Allah ain nohukum kom 
polacur tatua, sin sia nolimod kon intau 
mita inta nogaid kon oáidan i Allah." 

3Bo singog in intau mobayong tatua 
nomalú bui, "Dayowdon ki Allah! Poyok 
nongkon tulu inta nomokak kong kota 
moloben tatua umuran mo'idamonik dia 
ing goga-gogainya!" 

4 Dá doyowa nopuluh bo'opat itoi mita 
tatua bo mahaluk opat inta ilimibu 
kon tampat pomomarenta'an tatua 
sinumungkud bo nosumbah ko'i Allah inta 
ilimitú kon tampat pomomarenta'an tatua. 
Mosia noguman doman, "Amin! Dayowdon 
ing ki Allah!" 

> Bo kinodongogandon giow nongkon 
tampat pomomarenta'an tatua noguman, 
"Dayowdon ing ki Allah, oi... bayongan 
intau inta nogaid kon oáidan i Allah, bo 
bayongan intau -- guyanga-mongoádi -- 
inta nosumbah ko'i Allah!" 

6 Onda intua aku'oi nokodongog kon ná 
giow in intau mobayong inta noyosipun; 
kotombánya in naonda bo singog im 
bokol kon dagat bo gotup inta moyo- 
moyodudui. Dinongogku mosia noguman, 
"Dayowdon ki Allah! Sing ki Tuhan, ki Allah 
naton Inta Mokawasa tua, nomarentadon 
in tana'a! 

7 Koligai ing kita mokopolungangadon 
kong gina bo moyogiyow modayow ko'i- 
Nia! Sin nodapotdon in singgai ponika'an 
i Adi in Domba bo nonika'an-Nya 
nobasadiadon. 

8 Pakeang moalus mobudó inta mopo'uli- 
ulinag inogoidon ko'i-Nia sim pakéon." 
(Pakeang moalus tatua in oáidbi mita 
mopia inta pinomia in umat mita i Allah.) 

? Bo malaekat tatua noguman ko'inakó, 
"Paisdon in na'a, 'Mosanangdon totok 
in intau inta inoini mamangoi in rame 
ponika'an i Adî in domba tatua.' Malaekat 
tatua noguman doman bui ko'inakó, habar 
tana'a in totu-totu'ubi nongkon i Allah." 

10 Dá sinumungkud in aku'oi kon 
tayowonnya sim mosumbah ko'inia, 
ta'e sia noguman ko'inakó, "Dona'ai! 
Dona'ai mosumbah ko'inakó, sumbahdon 
ing ki Allah! Sin aku'oi na'a in tongábi 

doman bobantung na ikow nion bo 
notongkai doman i utatmu mita inta 
umuran kinumadai noroton kon onu 

inta pinoguman i Yesus!” Sin onu inta 
pinoguman i Yesus, tuatabi inta nopogonu 
kong gina in intau mita inta nopota'au ing 
koyow i Allah. 

11 No'iduduimai kon tua inontongku 
soroga nobukat, bo inontongku oyúon 
tobatú kabalo nobudó. Ki inta sinumakoi 
kong kabalo tatua, tangoinya ki Mosatia 
bo ki Mobanar. Sia im moádilbî im 
monantú kon hukuman bo kom parang. 

12 Matanya naonda bo dokot in tulu, 
bo kon ulunya pinakéan im mahkota 
mobayong. Kon awaknya pinaisan in 
tangoi, bo tongabi sia in nonota'au kon 
tangoi tatua. 

13Jubah inta pinaké-Nya aim pinolodok 
kon dugú. Bo Sia Sinangoi "Pirman i Allah". 

14 Bayongan tontara in soroga dinumudui 
ko'i-Nia; mosia sinumakoi kong kabalo 
mita nobudó, bo nomaké in lambung 
moálus inta totok in nobudó. 

15 Nongkon bibig-Nya tua ilumuai 
in tobatú pitow inta molanit bo inta 
pak&on-Nya monalow kom bangusa mita. 
Sia nomarentah ko'i monia takin tungkud 

uatoi. Sia momugut kon anggur kom bonu 
in tampat pomomugutan kon anggur torú 
i Allah Inta Totok i Mokawasa. 

16 Jubah bo pa'a-Nya pinaisan tangoi 
nana'a, "Raja im bayongan raja, bo Tuang 
im bayongan tuang." 

17 Bo aku'oi noko'ontong kon tobatú 
malaekat sinimindog kom mata in singgai 
bo nomalú noropot kom bayongan 
lagapan inta ilumayug kom balangon, 
kai-Nia: “Koligai moyosipun kon na'a sin 
tumu'ot kon rame moloben inta inaidan i 
Allah! 

18 Koligai moka'an kon tapú in raja mita, 
tapu im bayongan itoi in tontara bo tapú 
im bayongan intau inta minatoi noparang. 
Koligai moka'an kon tapú in intau mita 
inta tumotakoi kong kabalo, tapú ing 
kabalonya mita bo tapú im bayongan 
intau, guyanga-mongoádi, ata andeka 
intau nobebas!" 

19 No'iduduimai kon tua aku'oi 
noko'ontong kom mahaluk tatua, bo raja 
mita kon dunia na'a takin tontara mita 
monia, noyosipun sim moparang ko'i-Nia 
inta sinumakoi kong kabalo nobudó bo 
tontaranya mita. 

20 Mahaluk tatua kinodomokan takin 
intau mita inta morongaku nabi ta'e 
de'emanbi totu'u nabi inta ain norogaid 
kon soál mita inta mokoherang kon 
tayowon mahaluk tatua. (Takin aid mita 
monia inta mokoherang tatua, mosia 
nongubol ko'i monia inta ain notarima 
kon tanda im mahaluk tatua bo inta ain 
nosumbah kom patongea.) Bo mahaluk 
tatua takin intau mita inta de'eman totu'u 
nabi tumpala pinogambat kom bonu in 
tulu moloben inta kodoko-dokot takin 
balerang. 

21 Bo bayongan tontaranya sinoko-ratá 
im pitow inta ilumuai nongkon bibig in 
intau inta sinumakoi kong kabalo nobudó 
tatua. Dá lagapan mita tatua namangoi 
bo noka'an kon tapú in intau mita inta 
minatoi iratá tatua. 

I Nopalut makow intua, aku'oi 
2 0 noko'ontong kon tobatú malaekat 
noponag nongkon soroga. Malaekat tatua 
kokada-kadai ing kokunsi in irang popatoi 
bo rante moloben. 

2 Bo dinomoknya in naga tatua inta ulag 
guranga, inta Ibilis ande dimukud mora'at 
tatua bo sinokignya in rante tatua toribu 
notaong ing ko'onggotea. 

3 Onda intua pinogonagnya bui in 
naga tatua kon irang popatoi bodongka 
sinalobannya polat kinunsián, simbá naga 
tatua diádon mongubol kom bangusa 
mita ko wakutu in diápa modait in wakutu 
toribu notaong. Mopalut makow in wakutu 
tatua sia bulianpa motoyong. 

4 Bo aku'oi noko'ontong kon lolitúan mita 
pomomarenta'an tatua inogoian kawasa 
monantú kon hukuman. Inontongku 
doman in dimukud in intau mita inta 
sinokoratá lantaran nopota'au in habar 
soál ki Yesus, bo lantaran nopoyaput 
ing koyow i Allah. Mosia tua in diábi 
nosumbah kom mahaluk tatua andeka 
patongnya bo doi doman sinanda'an kom 
pogot bo kon lima monia; dá mosia nobiag 
bui bo nomarentah salaku raja moyotakin 
i Kristus toribu notaong ing ko'onggotea. 

> Na'adon im pertama-tamamai intau 
mita minatoi biniag bui. (Ta'e intau mita 
minatoi ibanea diapabi biniag bui solama 
wakutu toribu notaong tatua.) 

6 Kosanangdon totok intau mita inta 
no'itakin biniag bui pertama tua. Mosia 
tua im patusbi mobali kapunya'an i 
Allah. Sim popatoi induanya diá bidon 
mongawasa ko'i monia. Mosia tua im 

mobali imang mita i Allah bo i Kristus, bo 
mosia momarentah moyotakin i Kristus 
toribu notaong ing ko'onggotea. 

7 Naonda in toribu notaong tatua 
mopalutdon, Ibilis buliandon bui nongkon 
tampat pinohukuman ko'inia, 

8 bo sia maya-mayak makow mongubol 
kom bayongan bangusa inta no'i baya- 
bayak makow kon dunia na'a, tuata inta 
kong Gog bo Magog. Sipunon in Ibilis i 
mosia sim moparang, mobayong totok i 
mosia naonda bo bungaion kon dagat. 

9 Dá mosia irumangkap kom bayongan 
dunia bodongka nongopung kon 
perkemahan in umat i Allah bo kong kota 
inta kinotabi i Allah. Ta'e tulu noponag 
nongkon langit bo nomokak ko'i monia. 

10 Onda intua Ibilis inta nongubol ko'i 
monia tua, pinogambat kon yuá-yuák 
in tulu bo balerang. Tua in tampat 
pinolumbúan kom mahaluk bo intau mita 
inta de'eman totu'u nabi, bo roriga monia 
tua in diabi mogoga-gogai dolom bo 
singgai. 

11 Nopalut makow kon tua, aku'oi 
noko'ontong kon tobatú tampat 
pomomarenta'an inta nobudó bo inta 
noloben bo Sia in ilimitú kon tua. Langit bo 

buta no'inggamá nongkon tayowon-Nya, 
sahingga in diádon bui ko'ontongan. 

12 Bo aku'oi noko'ontong kon intau mita 
minatoi, guyanga-mongoádi sinimindog 
kon tayowon tampat pomomarenta'an 
tatua.Bo tobatú buk ibanea binukádon, 
tuata im Buk Intau Nobiag. Onda intua 
hukuman pinolabúdon kon intau mita 
minatoi, podudui in oáid monia podudui 
kon inta aim pinais kom bonu im buk mita 
tatua. 

13 Bo dagat noposarahkan domandon in 
intau mita inta kom bonunya. Popatoi bo 
dunianya noposarahkan doman in intau 
mita minatoi inta ko'i monia. Bo intau 
minatoi mita tatua komintan pinopolabúan 
in hukuman pinodudui kon oáid monia. 

14 Onda intua popatoi bo dunianya 
pinogambat kom bonu in dagat in tulu. 
(Dagat in tulu tana'a ing kopatoian inta 
induanya.) 

15 Intau mita inta tangoi monia diá pinais 
kom bonu im Buk Intau Nobiag, pogambat 
kom bonu in dagat tulu. 

2 ] l Bo aku'oi noko'ontong kon langit 

mobagu bo butá mobagu. Langit 
bo butá inta muna diádon, takin dagat 
no'inggamá domandon. 

2 Dá aku'oi noko'ontong kong kotá 
mosuci tatua, tuata in Yerusalem inta 
mobagu, noponag nongkon soroga i 
Allah. Kotá tatua pinosadia naonda bo 
nonika'an bobay inta pinakeangan sim 
moki-podungkuldon kon nonika'an lolaki. 

3Bo aku'oi nokodongog kom 
balú moropot nongkon tampat 
pomomarenta'an tatua, noguman: "Indoiai! 
Tana'a makow tampat pogogutunan i Allah 
kon yuá-yuákdon in intau! Sia mobiagdon 
takin monia, bo mosia mobalidon umat- 
Nya. Bo ki Allah im mogutundon kon sigad 
monia bo mobalidon ki Allah monia. 

4 Palitandon i Allah im bayongan luá kom 
mata monia. Diá bidon im popatoi. Diá 
bidon im mokoájar kong gina. Amui ande 
ombal onu inta mokonakitpa kong gina in 
diá bidon. Soál mita inta nokoyongandon 
ain no'inggamá." 

> Bo Sia inta ilimitú kon tampat 
pomomarenta'an tatua noguman, “Tana'a 
komintandon binali-Ku mobagu!" Sia 
noguman doman ko'inakó, "Paisdon in 
na'a, sin singog mita tana'a in totu'ubi bo 
mota'aubi pirisaya'an." 

6 Bo Sia noguman, "Komintandon nobali! 
Aku'oi na'a ing ki Alpa bo ki Omega, ki Inta 

muna-munamai bo ki Inta tumi-tumimai, 
Aku'oibi na'a ing ki Tuhan nongkon 
pinomangkoian nodapot im pangabisan. 
Intau inta moyogang po'inumon-Ku, 
bo tongabi ogoi pomorosen nongkon 
bokakak inta mobogoi ing kobiagan. 
7Intau mita inta mo'untung, moko'uli 
kon soál mita natua nongkon i-Nakó, bo 
Aku'oi im mobali ki Allahnya, bo sia im 
mobali ki adi-Ku. 

#Ta'e intau mita inta ondokon, mosia inta 
dia mosatia, intau moromu, mololimod, 
intau mokotor, intau mongonggaing, 
mososumbah kom berhala bo komintan 
intau mo'ubol, toko pogambat kom 
bonu in dagat tulu bo balerang inta 
kodoko-dokot, tuata im popatoi inta 
induanya.” 

9 No'iduduimai kon tua no'iangoidon 
tobatú malaekat inta nongkon sigad im 
malaekat taya pitu inta nokadai kom palo 
mita inta nopuling in roriga pangabisan 
tatua. Sia noguman ko'inakó, "Igai! 
Po'ontong-Ku ko'inimu Nonika'an, tuata 
ing ki buloi Adî in Domba." 

10 Dá Roho i Allah nongawasa ko'inakó, 
bo malaekat tatua nodia ko'inakó minayak 
kon tudu im bulud inta molantud totok. Bo 

sinundunya ko'inakó in Yerusalem, kota 
inta mokudus tatua, kota inta noponag 
nongkon soroga inta nongkon i Allah. 

11 Kotá tatua nopuling ing kamulia'an i 
Allah bo sindarnya naonda bo permata inta 
totok mogagah, naonda bo batu permata 
inta mobalu-balui im batangannya 
(permata baiduri) notarang naonda bo 
kristal. 

12 Dindingea moloben bo molantud, 
ngaranya mopuluh bodoyowá, bo ilukadan 
im malaekat mopuluh doman bodoyowá. 
Kong ngara mita tatua pinaisan in tangoi 
mita im mopuluh bodoyowá suku Israel. 

13 Toto-tolu ing ngara tumayow 
kon tobatú noárah; tolu kon dotá im 
pomuka'an, tolu kon dotá in tolatan, tolu 
kon dota in utara, bo tolu doman kon dota 
in toyopan. 

14 Dinding kotá tatua pinosindog kon 
tudu im batu mopuluh bodoyowa. Bo batu 
mita tatua sinoko paisan tangoi in rasul 
mopuluh bodoyowá. Mosia tua in rasul 
mita i Adi in Domba tatua. 

13 Kom Malaekat inta noyosingogku 
tatua oyúon in tungkud pogogukur inta 
pinomia nongkon bulawan sim pogogukur 

kong kota, kong ngaranya mita bo kon 
dindingea. 

16 Kota tatua notonggopat, langgó bo 
lobennya notongkai. Malaekat tatua 
nogukur kong kotá tatua takin tungkud 
pogogukurnya tatua. Inukur monik 
dá doyowa noribu bo opat nogatut 
nokilometer. Koloben bo kolantudnya 
notongkai in kolanggónya. 

17 Naonda im malaekat tatua nogukur 
kon dindingea, dá onom nopuluh nometer 
ing kolantudnya. Ukuran inta pinaké im 
malaekat tatua in ukuran inta pinaké in 
intau. 

18 Dinding kotá tatua pinomia nongkon 
batu permata inta norupa-rupamai im 
batangannya, aka kotánya yo pinomia 
nongkon bulawan totokea, nosilang 
naonda bo kaca. 

19 Pondasi ing kotá tatua ihiasan in 
noyagi-yagimai im batu permata. Batu im 
pondasi inta muna inaidan nongkon batu 
permata baiduri pandan, inta induanya 
nongkon batu nilam, intolunya nongkon 
batu yakut, inggopatea nongkon batu 
zamrud, 

20 Ilimanya nongkon batu baiduri sepah, 
inggonomnya nongkon batu delima, 

impitunya nongkon batu ratna cempaka, 
iwalunya nongkon batu pirus, insiowea 
nongkon batu topas, impuluhnya nongkon 
batu krisopras, impuluh bomitanea 
nongkon batu lazuardi, bo impuluh 
bodoyowanya nongkon batu kecubung. 

21 Ngara mopuluh bodoyowá tatua im 
mutiarabi inta mopuluh bodoyowá doman. 
Pomuloi ing ngara pinomia nongkon 
mutiara tobatú doman. Dalan kong 
kotá tatua pinomia nongkon bulawan 
totokea, nosilang naonda bo kaca inta 
mopo'uli-ulinag. 

22 Diabi inontongku im Baloi Allah kom 
bonu ing kotá tatua, sim Baloi Allah ing 
ki Tuhanbi tontani, ki Allah inta totok 
mokawasa, bo Adi in Domba tatua. 

23 Kotá tatua diá bidon paralu 
simbayagan mata in singgai ande 
bulan, sing kamulia'an i Allah aindon 
nokosimbayag kon tua, bo ki Adi in 
Domba in nobali togánya. 

24 Bangusa mita kon dunia na'a mayakbi 
mongin bayagnya tatua, bo rajapa mita 
im modiabi kong kapunya'an mita monia 
pobayak ing kotá tatua. 

25 Tumongo singgai ngara mita tatua 
diabi lingko-lingkopan, sin diá bidon 
dolom kon tua. 

26 Kakaya'an bo kahormatan bangusa 
mita in diaanbi kom bonu ing kota tatua. 
27 Ta'e intau mita inta nogaid kon soal 

mita inta mokorongó, ande intau mita 
inta mongoubol, singog makow mopolok, 
mosia inta nogaid kom mokotor, diabi 
mo'ituot kon tua. Inta mota'au tumu'ot in 
tongabi intau inta tangoinya pinais kom 
bonu im Buk Intau Nobiag, buk Adi in 
Domba tatua. 

l Bo malaekat tatua nopo'ontong 
2 2 doman ko'inakó in ongkag inta 
mobogoi ing kobiagan. Ongkag tatua 
nosilang totok naonda bo kristal inta 
mo'ilig nongkon tampat pomomarenta'an 
i Allah bo i Adî in Domba tatua, 

2 inta kon yuá-yuák ing kota tatua. Kom 
bingki posilosi in ongkag tatua oyúon im 
pangkoi mita ing kobiagan inta nomungai 
kopuluh bodoyowá in totaong, tabulan 
komintan. Daunnya pinaké nongundam 
kom bangusa mita. 

3 Kom bonu ing kotá tatua diá bidon 
ing kotugatan kutuk i Allah. Tampat 
pomomarenta'an i Allah bo i Adi in Domba 

tatua ing kom bonudon kota tatua. 
Bobantung-Nya mita mo'ibadah ko'i-Nia. 

4 Mosia moko'ontong kom pogot-Nya, bo 
tangoi-Nya paisondon kom pogot monia. 

> Mosia in diá bidon moparalu kon togá 
andeka bayag mata in singgai, sin diá 
bidon modolo-dolom ing kon tua, bo ki 
Tuhan Allahbi tontani im monimbayag ko'i 
monia. Bo mosia im momarentabi salaku 
raja modapot ing kopalutannya. 

6 Nopalut makow malaekat tatua 
noguman ko'inakó nana'a, "Singog 
mita tana'a in totu'ubi bo mota'aubi 
pirisaya'an. Ki Tuhan Allah inta nobogoi in 
Roho-Nya kon nabi mita, aindon nopotabá 
im malaekat sim mopo'ontong kom 
bobantung-Nya mita kon onu inta lagidon 
mobali." 

7"Tarukiradon in na'a!" Guman i 
Yesus, "Aku'oi in lagi bidon mamangoi. 
Kolungangadon totok intau inta umuran 
dinumudui kon singog mita inta pinota'au 
kom bonu im buk tana'a!" 

8 Bo aku'oi, ki Yohanes, ain nokodongog 
bo noko'ontong kom bayongan tana'a. 
Naonda in aku'oi nokodongog bo 
noko'ontong ko'inia, aku'oi sinumungkud 
kon tayowon malaekat inta ain 

nopo'ontong im bayongan tua ko'inakó, 
makusudku in mosumbah ko'inia, 

Ita'e sia noguman ko'inakó "Dona'ai 
momia nanion, ta'e sumbahdon ing ki 
Allah! Sin aku'oi na'a in atabi doman 
naonda bo ikow, bo ná doman tai utatmu 
mita inta nabi bo bayongan intau inta 
dinumudui kong koyow mita inta kom 
bonu im buk tana'a!" 

10 Bo malaekat tatua noguman bui 
ko'inakó, "Dika mobuni kon tosingogon 
mita inta kom bonu im buk tana'a, 
sin diádon mo'onggot kobalian intua 
komintan. 

I Intau inta mora'at, pomayakdon 
makow in umuran mogaid kom mora'at; 
intau inta monajis, pomayakdon makow 
mokoponajis kon awaknya tontani; intau 
inta dinumudui kon ibog i Allah, bo intau 
inta kobiagannya tongádon mogaid kong 
kopontingan i Allah, yo pomayakdon 
makow sia tongá mogaid kon natua ko'i 
Allah." 

12"Tarukira in na'a!", guman i Yesus, 
"Diádon mo'onggot bo Aku'oi mamangoi 
modia kom boli im pinogaidan in intau 
podudui kon onu inta ain inaidannya. 

13 Aku'oibi na'a inta muna bo inta 
pangabisan, Aku'oibi ing ki Tuhan 
nongkon pinomangkoian nodapot kom 
pangabisan.” 

14 Mosanangdon totok intau inta nomatá 
kon jubahnya kinodarit totok. Mosia im 
mota'au moka'an kom bungai im pangkoi 
ing kayu kobiagan bo tumu'ot kom bonu 
ing kotá mongin ngaranya. 

1> Ta'e intau mita inta nogaid kon 
soál mita inta moromú, inta mo'ibog 
monggaing, bo intau mita inta mogaid 
kon soál mita inta mokotor, inta molimod, 
mosumbah kom berhala, bo intau mita 
inta mo'ubol, pinomayak tosingogon ande 
oáid, komintan intau natua, kon luai ing 
kota in tampatnya. 

16 "Aku'oi, ki Yesus, ain nopotabá mangol 
im malaekat-Ku ko'i monimu, simbá sia 
mopota'au in soal mita inta pakéon kong 
kopontingan in jama'at mita. Aku'oi na'a 
ing katurunan i Daud; Aku'oibi na'a in 
tundi dota im pomuka'an inta motarang 
totok tua.” 

17 Roho i Allah bo Nonika'an Bobay 
noguman, “Koligai!”" Ki ine in nokodongog 
kon na'a musti moguman doman, 
"Koligaidon!" Ki ine im moyogang, 

pogamádon in sia kon tubig inta mobogoi 
ing kobiagan tatua, bo diabi ubolian. 

18 Ko'i monia inta nokodongog kon 
onu inta pinoguman kom bonu im buk 
tana'a, aku'oi, ki Yohanes, mobogoi im 
poringatan tana'a; Aka intau modugang 
kon tosingogon inta pinota'au tana'a, da 
dugangan doman i Allah in roriga mita 
ko'inia na inta aim pinais kom bonu im 
buk tana'a. 

19 Bo aka oyúon intau mongga'at kon 
tobatumai in tosingogon inta pinoyaput 
tana'a, da ga'atan doman i Allah in 
tonsilainya inta na aim pinais kom bonu 
im buk tana'a, silainya inta nongkon 
pangkoi ing kayu inta mobogoi ing 
kobiagan bo nongkon kota mosuci tatua. 

20 Sia inta nopoyaput ing koyow mita 
tana'a noguman, “Totu'u, Aku'oi in lagi 
bidon mamangoi!" Amin! Angoidon 
o..Tuhan Yesus! 

21 Po'igumon makow barakat bo totabi 
Tuhan Yesus umuran kotaki-takin 
monimu komintan! Amin. 

